
„Oare cum s-ar simţi un popor care nu și-ar cunoaște istoria, 
care nu ar prețui și nu ar cinsti această istorie? Nu ar fi ca un copil 
care nu și-ar cunoaște părinţii și se simte străin în lume? Fără 
îndoială că așa ar fi. lată de ce noi avem datoria să cunoaștem 
trecutul de luptă al poporului nostru.” 

BUREBISIA ȘI DHCEBAL 


I 


0 PĂDUREDE OSTEN 


Acum aproape două mii de ani, din munții Boemiei până-n 
malurile Dunării și de la Tisa până la Marea cea mare, se întindea 
aşezarea geților numiţi și daci, ale căror seminţii se deosebeau de 
toate celelalte prin istețimea şi vitejia lor. Ei se rugau unui singur 
zeu, anume Zamolxis, care le dăruia după moarte viața cea 
veşnică. 

Dacii se îndeletniceau îndeosebi cu agricultura folosind așa- 
zisul brăzdar de fier, născocit de ei. O bună parte creșteau vite, 
iar altă parte erau meșteșugari. 

Cu timpul, când schimburile de bunuri luaseră un avânt mare, 
se iviră neguţătorii și, odată cu ei, monedele, între care trebuie să 
pomenim denarul roman de argint. 

Nobilii daci, tarabostes, au ajuns într-o vreme o clasă care va 
exploata sângeros pe oamenii de rând - comati - din ce în ce mai 
numeroși. 

Astfel, spre sfârșitul secolului al II-lea î.e.n. în partea de sud- 
vest a Transilvaniei - având în mijloc munţii Orăștiei - un 
însemnat număr de triburi s-au contopit, adăugându-li-se apoi și 
alte triburi dacice transilvănene. În aceste împrejurări, s-a putut 
înjgheba cel dintâi stat dacic. 

Primul rege al acestui stat a fost Burebista, care se urcă pe 
tron în anul 82 îe.n. Fiind ajutat de marele preot Deceneu, el 
izbuti să închege temeinic triburile atât din zona munților 
Carpaţi, cât şi pe cele din Oltenia și Moldova de astăzi, înălță 
câteva rânduri de fortificaţii și după multă străduință reuși să 
aducă la ascultare toată populaţia așezată între hotarele ţării 


sale. 

Burebista se dovedi, totodată, un rege luminat și energic. În 
primul rând supuse toate triburile celtice care se iviseră la 
granița de nord-vest, apoi se întoarse cu grijă asupra primejdiei 
romane care amenința Dobrogea aflată la hotarul răsăritean al 
Daciei. După o campanie militară care se prelungi vreme de trei 
ani, Burebista cuceri malul pontic de la Olbia (gurile Bugului) și 
până la Apollonia (Bulgaria). 

În urma acestor biruinţe, hotarele Daciei se lărgiră mult, de la 
Dunăre și munţii Slovaciei până la Olbia și din Carpaţii de nord 
până la munţii Balcani. lată de ce o inscripţie elină îl consideră pe 
Burebista ca fiind „cel dintâi și cel mai de seamă rege al Traciei”. 

Dar o parte din aristocrație unelti să-l scoată din scaun. Și 
astfel, Burebista, primul rege al Daciei înjghebate de el, căzu 
răpus de o mână ucigașă în anul 44 î.e.n. 

După moartea sa, statul dacic începu a se destrăma 
păstrându-și ființa principalul nucleu numai pe pământul 
Transilvaniei. De aci încolo, veni pe firul timpului la cârma Daciei 
un rând de regi, precum Deceneu, Comosicus, Coryllus, Scorilo 
(tatăl lui Decebal), Duras-Diurpaneus (unchiul lui Decebal) şi, în 
fine, Decebal însuși. 

În vremea acestui rege mândru și viteaz, țara Daciei ajunse 
înfloritoare. Locuitorii munceau ogoarele, îngrijeau viţa-de-vie al 
cărei must le veselea truda, făceau unelte și odoare din aurul și 
argintul pe care îl scoteau din belșug scormonind măruntaiele 
munţilor, numiţi astăzi Apuseni. În părțile dinspre Dunăre și 
Mare, dacii ajunseseră cei mai îndemânatici pescari. . 

Dar primejdia romană, care ameninţa Dacia la răsărit, se făcu 
mai simțită ca oricând, și începu să treacă la fapte. 

Dacii care nu pregetau să-și dea viaţa pentru ţara lor (ca s-o 
redobândească apoi din mâna lui Zamolxis), care mânuiau arcul 
și loveau cu spade având două tăișuri, era oare cu putinţă a se 
închina romanilor ale căror legiuni ajunseseră la Dunăre, 


trecuseră fluviul și urcau spre Sarmizegetusa, capitala Daciei? 

Această întrebare frământa amarnic mintea și inima regelui 
Decebal, în tabăra pe care-o ridicase într-o pădure deasă de pe 
podișul care închidea drumul cetăţii de scaun. 

În cortul lui ardea un opaiţ de aramă cu trei guri, iar regele, cu 
căciula scurtă - pe care o purtau numai boierii, ceilalți daci având 
capetele descoperite, asemenea bacilor și muntenilor de azi, - se 
preumbla îngrijorat, cu fruntea în piept. 

Era în ajunul unei lupte hotărâtoare cu legiunile romane, 
poposite devale şi ale căror focuri scăpărau departe în bezna 
Nopții. 

Decebal își aminti de întreaga poveste a neamului său, de 
luptele grele cu seminţiile care încercau de atâtea sute de ani să-i 
încalce pământurile, să-i robească, ba chiar să-i stârpească pe 
daci de pe faţa pământului. 

Din aceste veacuri de zbucium, ai săi nu învăţaseră să fie 
asemenea celorlalţi cotropitori. Ei nu râvneau să iasă din hotarele 
lor, mulțumindu-se cu ce brumă aveau și luptând numai pentru 
păstrarea bunurilor și drepturilor lor. 

Dacii nu şi-au alcătuit - gândea Decebal în acea noapte a 
destinului - falangele de soldaţi, care atacau ocrotite la fel din 
toate celelalte laturi, asemenea unei case de oșteni, și cu ajutorul 
cărora Alexandru cel Mare al macedonenilor trecuse Dunărea, 
doborâse lanurile de grâu și risipise oastea geților. 

Când veni Lisimah, urmașul lui Alexandru, asupra regelui 
Dromichet al dacilor, fu primit cu o grindină de săgeți atât de 
deasă, că numai puţini eleni scăpară cu viață. Regele dac prinse el 
însuși pe Lisimah și în loc de a-l ucide, cum era obiceiul, îl ospătă 
și-l copleșşi cu daruri și odoare de aur, spre a rămâne după aceea 
buni prieteni și a nu-și mai lovi unul altuia cetăţile lor, moștenite 
din părinţi. 

— Numai un rege dac ca Dromichet putea să aibă o asemenea 
inimă! gândi Decebal, cel atât de ameninţat acum de dușmanii 


poposiţi în vale. 

— Noi am pus legile în stihuri și le cântăm, ca să le înţeleagă și 
cei mai săraci cu duhul! își spuse Decebal, parcă amărât de 
asemenea înaltă pricepere a diriguitorilor străvechi ai neamului 
său. Dar preoţii noștri, în loc să ne ducă să ne închinăm pe la tot 
soiul de idoli cu chipuri omenești, dacă nu chiar de dobitoace, ne 
cântă din alăute şi chitare înţelepciunea și bunătatea, 
nemuritorului Zamolxis. Marele preot nu dă buzna prin palatele 
şi cămările domnitorului, ci stă ascuns în peştera din muntele 
Cogheon, ca să fie mai aproape de duhul zeului, pe care-l slujește 
pentru noi. 

Îşi strânse mânios mânerul săbiei scurte, grele, pe care o 
purta la coapsa stângă, peste cioarecii groși. Îi părea rău acum lui 
Decebal că nici regele dac Burebista nu zdrobise pe romani în 
peninsula lor, la vremea potrivită. El se mulțumise doar să ucidă 
și să alunge pe Celţarii care năvăliseră din răsărit pe meleagurile 
seminţiilor gete. 

— De-ar fi luat măcar de la romani, care străbăteau lumea cu 
oștile lor, gândi Decebal, învățătura cum se întemeiază o legiune 
și cum se zideşte o cetate, cum se făuresc uneltele de război, ca să 
le putem ţine piept. Ce-au socotit oare, căpeteniile noastre de 
altădată, că romanii - după ce vor fi ajuns la Dunăre - ne vor 
cruța pe noi, dacii? 

Decebal râse amar de această nesăbuinţă a străbunilor, pe 
care trebuia s-o plătească el, cu nopţi nedormite, cu lupte de 
hărțuire și poate chiar cu pieirea Daciei... 

Căci el cunoștea firea dârză a romanilor, care puteau să fie 
înfrânți o dată, de două sau de zece ori, dar care n-aveau nevoie 
decât de o singură biruință ca dușmanul doborât să nu se mai 
ridice niciodată. 

Şi de ce l-ar cruța romanii tocmai pe el, Decebal, care le făcuse 
atâta rău, ori de câte ori încercaseră să-i încalce ţinuturile de 
dincoace de Dunăre? 


Regele își dădea bine seama: în luptă dreaptă n-avea sorţi de 
izbândă şi romanii nu voiau altceva decât o luptă dreaptă, pentru 
a plăti viteazului dac toate umilirile și jignirile pe care, cu 
priceperea și vitejia oștenilor săi, le adusese legiunilor Romei. 

Căci el - Decebal - nu putea fi învinuit că făcuse aceeași 
greșeală ca regii daci de mai înainte, Dromichet și Burebista. El 
lovise pe romani, dincolo de Dunăre, ca să le taie drumul spre 
plaiurile carpatice. 

Cu doi ani mai înainte, regele dac aflase prin iscoadele sale că- 
n partea de miazăzi a Dunării, care pe acea vreme se numea 
Moesia, guvernatorul ei, Oppius Sabinus, adunase o falnică oaste 
pe care voia s-o arunce împotriva Daciei. Decebal îl lovi pe 
neașteptate și cu atâta tărie, că zdrobi legiunile, prinse pe 
înfumuratul guvernator al Romei, îi tăie capul, pe care, în vârful 
unei sulițe îl purtă trofeu prin ţară, să-l vadă toţi dacii. 

Aflând de asemenea rușine, Domițian, împăratul din Roma, 
porni el însuși în fruntea unor legiuni proaspete, să prindă și sa 
pedepsească pe cutezătorul rege, de numele căruia afla pentru 
întâia oară. 

Dar ajungând în Moesia, la Naissus (unde se află azi orașul 
Niș), uită de mânia de la Roma și se puse pe un chef nesfârşit, fără 
a amâna însă războiul împotriva dacilor. În locul său trimise pe 
Cornelius Fuscus, general plin de foc și care nu sta în cumpănă 
dinaintea nici unei primejdii, înfruntând-o pe loc, de-ar fi fost să- 
și piardă capul. 

Cu un asemenea ostaș roman trebui să se măsoare Decebal, 
care folosi altfel de luptă. Pândi în munţi oștile romane care 
trecând Dunărea urcaseră pe Olt în sus, spre a intra în 
Transilvania, unde se afla Sarmizegetusa. În văgăunile și pe 
potecile strâmte prin care șerpuiau legiunile ostenite de drum, 
Decebal, cu oștenii lui oţeliţi, îi lovi pe înserat, aruncând asupra 
lor o ploaie de săgeți și bolovani din vârfui munţilor. Fără să-și fi 
văzut măcar vrăjmașii la faţă, romanii fură înfrânți. 


Cornelius Fuscus căzu în luptă și trupul lui nu-l mai găsiră. 
Legionarii scăpaţi cu viață fură făcuţi prizonieri, dimpreună cu 
toată merindea și flamurile. 

A doua înfrângere a Romei se vădi şi mai crâncenă decât cea 
dintâi. 

Cezarul își dădu seama că generalii săi cei mai de seamă și 
legiunile cele mai puternice nu puteau ține piept regelui dac. 
Dacă acesta cu pedestrimea și săgetătorii săi călări ar intra în 
Italia, nimeni n-ar fi în stare să-l mai oprească! 

Domițian, trezit din lunga-i beţie de la Naissus, numi 
comandant pe Tettius Iulianus, un conducător de oști mai 
chibzuit ca Fuscus, și îl trimise cu o seamă de legiuni proaspete 
împotriva Daciei. 

Generalul roman își căli oștenii în marșuri grele și îi supuse 
unei vieți aspre. Apoi trecu Dunărea și intră în Transilvania de 
azi, pe la Porţile de Fier. Dar înaintând prea mult, fu izbit de daci 
care-i ațineau calea. Se încinse o luptă crâncenă, căci legionarii lui 
Iulianus nu-și mai pierdură cumpătul ca aceia din Carpaţi, după 
întâia ploaie de săgeți. Se aruncară împotriva dacilor fără a-şi 
strica rândurile, dârji, neînduplecaţi. Asemenea luptă - pe care o 
doreau romanii și în care dacii nu puteau ţine mult - însemnă 
înfrângerea lui Decebal, întâia înfrângere de când se măsura cu 
legiunile Romei. Dar nu se lăsă. Dacii luptară, în frunte cu regele 
lor, până pieriră o bună parte din ei. Vezina, aghiotantul lui 
Decebal, scăpă din mâinile romanilor prefăcându-se mort și fugi 
noaptea în tabăra de sus, de pe podiș, a regelui său. 

Ce mai putea nădăjdui regele dac după o asemenea 
înfrângere? 

Avea tot răgazul, în cort, să se gândească la strămoșii săi, la 
regele Dromichet, la regele Burebista, care nu văzuseră legiunile 
oțelite ce se ridicau din peninsula italică și nu se duseseră să 
strivească în cuibul său, oul ce avea să devie de acuma balaur cu 
șapte capete. 


Trecuse de miezul nopţii și Decebal nu luase încă nicio 
hotărâre pentru a doua zi, când legiunile romane, cu pavăzele 
întinse, vor urca încet și sigur coasta podișului, spre a intra în 
tabăra dacă. În dosul cortului în care ardea opaițul de aramă, 
adăstau căpeteniile dacilor, câți mai rămăseseră în viaţă, după 
lupta din ajun. Ei aveau încredere în dibăcia regelui lor. Îi vedeau 
umbra uriașă răsfirată, când pe un perete, când pe celălalt al 
cortului și păstrau tăcere, încruntaţi, spre a nu-i tulbura cugetul. 
Zamolxis îi va trimite fără doar și poate gândul cel mai bun. 

În fine, Decebal chemă căpeteniile oastei și împărţi tuturor 
porunci. Apoi se întinse pe frunzişul uscat și aţipi îndată, cu mâna 
dreaptă căpătăi. 

A doua zi, legiunile puse în linie de bătaie erau gata de 
pornire, când un călăreț roman veni în goană spre flamura cea 
mai înaltă, în preajma căreia se afla generalul Iulianus. 

— Ce s-a întâmplat? întrebă acesta. 

— Generale, răspunse călăreţul, tabăra de azi-noapte a dacilor 
nu mai e. În locul ei s-a ivit o oştire nouă. 

— Nouă? se miră generalul Iulianus, care nu putea crede ca 
regele dac îl lovise numai cu jumătate de oaste. Și sunt mulţi 
oştenii cei noi? mai întrebă el. 

— Câtă frunză şi iarbă! răspunse călăreţul, care privea pe 
generalul său cu ochii măriţi de uimire, de spaimă. Stau toţi în 
genunchi și ne așteaptă cu arcurile întinse... 

lulianus trimise alți trei călăreţi, să se încredinţeze dacă 
spusele celui dintâi erau adevărate. Și ei aduseră aceeași veste: o 
oştire numeroasă care se-ntindea până-n zare, pe dreapta și pe 
stânga, aștepta să-nfrunte legiunile romane. 

Generalul luă repede măsuri de apărare, în caz că ar fi atacat 
pe neașteptate și trimise cavaleria pe margini, hotărând să 
lovească pe dușman, cu toată pedestrimea, chiar în faţă. 

Numai după ce primii legionari ajunseră sus, pe podiș, își 
dădură seama că oştirea regelui dac fusese doar o viclenie: tăiase 


pădurea până la înălțimea unui stat de om și îmbrăcase 
trunchiurile copacilor cu vestminte ostășești, având fiecare o 
săgeată dinainte încât părea că stă să sloboadă arcul, iar 
adevărații daci se trăseseră ceva mai înapoi, în munţii împăduriţi. 

Iulianus nu cuteză să înainteze. Teama că va cădea în aceeași 
cursă în care își pierduse viaţa generalul Fuscus, dimpreună cu 
mândrele-i legiuni, îi alungă dorinţa de a prinde pe regele dac, 
hotărând să cerceteze mai întii cu băgare de seamă locurile pe 
unde trebuia să treacă. 

Numai bine îi prinse lui Decebal acest răgaz pe care i-l dete 
mersul de melc al oștirii romane: trimise împăratului Domițian, 
în Moesia, soli de pace. 

Împăratul stătea în cumpănă. Desigur că ar fi voit să se 
întoarcă victorios la Roma, aducând înapoi trofeele legiunilor lui 
Fuscus și Sabinus, păstrate acum la Sarmizegetusa. 

Norocul trecuse însă de partea dacilor. 

Aflând de soarta jalnică a legiunilor romane care luptau în 
același timp și împotriva marcomanilor, Domițian se temu de o 
înrăutăţire a situaţiei generalului Iulianus, care se afla în inima 
Daciei, fără a fi ajuns totuși la Sarmizegetusa - și primi 
propunerea de pace. 

Decebal era prea deștept ca să nu înţeleagă că numai o 
măgulire a îngâmfării împăratului roman va pune capăt luptelor. 
De aceea trimise lui Domițian, care urcase până în Câmpia Tisei, 
pe Diezis, fratele său dac, împreună cu o parte din prizonierii și 
armele romane. 

Domițian, bucuros de asemenea supunere și simțindu-se 
fericit să aibă un astfel de viteaz la fruntaria de miază-noapte a 
împărăției, îl unse din nou rege pe Decebal, îndatorându-se a-i 
trimite în fiecare an o anumită sumă de bani pentru întărirea 
cetăților, arme și meșteri de tot felul, spre a ocroti împărăţia 
împotriva năvălitorilor din răsărit. 

La Roma nimeni nu înţelese prea bine ce anume câștigase 


împărăţia din înţelegerea cu dacii, care dobândeau toate 
foloasele, iar romanii numai încredințarea că vor fi cândva atacați 
chiar cu propriile lor arme de către Decebal, la cea dintâi 
schimbare a împrejurărilor. 

Totuși Domițian puse de i se pregăti un triumf asupra dacilor. 
Și pentru că nu adusese nicio pradă, își împodobi alaiul cu odoare 
din propria-i vistierie. 


II 
TRAIANȘI DECEBAL 


Douăzeci şi unu de ani ținu această pace atât de ruşinoasă 
pentru romani, încheiată de istețul Decebal cu împăratul 
Domițian. Între timp arhitecţi romani ajutară pe daci să-și 
construiască mărețele cetăți de piatră pe înaltul munţilor, 
precum şi la fruntarii - urme de piatră care se mai pot vedea și în 
zilele noastre. 

După stingerea din viață a lui Domițian, trecu la cârma 
împărăției Nerva, care avea mai ales însușiri de bun gospodar 
decât de mare general. De aceea nici nu-i trecu prin minte să 
strice pacea umilitoare cu puternicul paznic al Dunării și al 
Carpaţilor. 

Dar când, după Nerva, veni în scaunul împărătesc vestitul 
Traian, având inimă vitează de luptător, iubit de oșteni, a căror 
viață aspră o împărtășise și care credeau în el ca într-un zeu, 
Decebal simţi că lucrurile se vor schimba de astă dată. Nu în 
zadar cuceriseră luptătorii lui Traian faima de care se bucurau. 

— Dacia trebuie transformată în provincie romană - iată 
gândul de fiecare zi al noului împărat! 

Și, în primăvara anului 101 al epocii noastre, acum o mie 


nouă-sute de ani, se încinseră luptele dintre Traian și Decebal, ale 
căror neamuri amestecându-se după aceea vor da naştere 
poporului român așa cum îl vedem pe plaiuri şi munţi: cu 
înfățișarea aleasă a dacilor și cu sufletul viteaz și drept al 
romanilor. 

Traian trecu Dunărea tot pe la Porţile de Fier, ca și generalul 
Iulianus. Cuprinse câteva cetăţi înainte de a întâmpina oștirea lui 
Decebal la Tapae, unde fusese oprit și generalul lui Domițian. 

Se încinse o luptă pe viaţă şi pe moarte. Dacii se luptară cu 
atâta vitejie, că numărul morţilor și răniților romani trecu peste 
orice închipuire. Ca să lege rănile legionarilor, împăratul Traian 
îşi sfâșie propriile-i vestminte. Cu toată dârzenia de care dădu 
dovadă, oastea dacilor rămase totuși învinsă. 

Drumul spre Sarmizegetusa nu era prea lung, dar împăratul, 
știind de istețimea regelui dac, înainta tot atât de încet ca și 
generalul Iulianus - zidind lagăre întărite, cetăţi și turnuri de 
apărare, înapoi, pe dreapta și pe stânga, spre a nu fi lovit din 
margini și spre a nu i se tăia retragerea. 

Decebal, cu toată ameninţarea legiunilor, nu mai privi cu atâta 
îngrijorare înaintarea dușmanului, căci îl cunoștea bine: pe doi 
din cei mai de seamă generali romani îi bătuse, iar pe un împărat 
îl trăsese pe sfoară. Poate că și Traian - căruia senatorii Romei îi 
spuneau „divinul” - era un îngâmfat ca Domițian, care s-ar 
mulțumi doar cu o cerere de pace, fără nicio altă despăgubire. 

Trimise trei daci, trei oameni de rând, dintre cei care n-aveau 
dreptul de a purta căciuli, și aceștia, cu pletele sure de praful 
drumului, se închinară dinaintea lui Traian. 

Împăratul semet, fără a-i învrednici măcar cu o privire, trecu 
înainte călare. 

Apropiindu-se vremea zăpezii, legiunile se pregătiră de iernat, 
în tabere bine apărate, așteptând ivirea primăverii, spre a se 
arunca asupra Sarmizegetusei. 

Liniştea de piatră a împăratului Traian, în mijlocul ostașilor 


săi, spunea limpede: „Nimeni și nimic nu va mai scăpa cetatea de 
focul făcliilor noastre!” 

Dar mintea lui Decebal chibzuia fără încetare cum să alunge 
din ţară pe mândrul Cezar, a cărui vitejie și pricepere întrecea cu 
mult pe a celorlalți dușmani cu care se măsurase. A folosi săgețile 
și bolovanii munţilor nu mai era cu putinţă! Trebuia să găsească 
un nou mijloc ca Traian să plece în alt loc al întinsei împărăţii. 

Și adunând în grabă o oștire în părţile de răsărit ale Moesiei, 
regele Decebal, care luase cu sine și pe sarmaţii din acele părți, 
buni prieteni, se năpusti asupra cetăților romane din Dobrogea, 
tocmai de cealaltă parte a împărăției. Caii și oștenii sarmaţi, 
îmbrăcaţi în zale de sus până jos, semănară groaza în romanii 
care cutezau a li se împotrivi, iar dacii îi măcelăriră fără milă, în 
lupte corp la corp, la care lua parte, în fruntea oamenilor săi, 
însuși mândrul Decebal. 

Traian, primind vestea acestor întâmplări neașteptate, era cât 
pe-aci să părăsească Dacia, spre a-și ocroti fruntaria de răsărit a 
Moesiei. Dar bănui îndată că era o lovitură vicleană a regelui dac, 
că el nu putea să aibă cu sine o prea puternică oștire. 

Împăratul roman făcu singur acea călătorie pe Dunăre şi, cu 
oştile romane pe care le mai găsi la fruntarii, izbuti să arunce 
înapoi peste Dunăre cetele de daci și de sarmaţi. 

În primăvară, legiunile care aşteptară pe Traian în lagărele 
din Dacia reîncepură lupta odihnite, grăbite de a pune capăt unui 
rege care se arăta atât de isteț în înfruntarea puternicei împărăţii 
romane. 

Două cetăţi se mai aflau în drumul spre Sarmizegetusa. În cea 
dintâi, romanii găsiră trofeele armatei lui Cornelius Fuscus și 
prinseră aci pe o soră a lui Decebal. 

Regele dac înţelese că lupta ajunsese hotărâtoare. 

Dar înainte de a cădea, Decebal mai încercă o împăcare: 
trimise o solie de boieri daci, toți cu căciulile peste plete. Ei 
căzură în genunchi în fața „divinului Traian”, cerând pacea. 


Împăratul însă jurase să dobândească o victorie deplină. De aceea 
nu luă în seamă propunerile solilor daci. Legiunile cuceriră cea 
din urmă cetate, care mai era în calea Sarmizegetusei, și se 
apropiară de cetatea de scaun. 

Decebal adunase în faţa ei toate oștile pe care le mai putuse 
strânge în grabă din întinsa-i ţară, hotărât a se apăra până la 
capăt. Ca vechi ostaș, ştia că o singură biruinţă era în stare să 
nimicească tot câștigul de mai înainte al dușmanului. 

Trei zile și trei nopţi înfruntară dacii puterea legionarilor 
romani, dar până la urmă fură răzbiţi și împrăștiați. De aceea se 
traseră înapoi, spre zidurile cetăţii, între care mai nădăjduiau o 
împotrivire. 

Rănit la braţul drept, zgâriat pe faţă, cu buza de jos zdrelită, 
regele Decebal intră în sala cea mare a tronului din 
Sarmizegetusa, unde îi aștepta marele preot, în vreme ce porțile 
mari de fier ale cetăţii se închideau dinaintea năvălitorilor 
romani. 

— Te-ai rugat lui Zamolxis, dar în zadar, prea-sfinte! strigă 
Decebal, răgușit, așezându-se pe tron, în vreme ce marele preot, 
cu alăuta sub braţ, cu care își făcea rugăciunile, se plecă până la 
picioarele regelui. Pe împăratul roman - urmă Decebal - nu l-am 
putut opri nici cu săgețile, nici cu bolovanii, nici măcar cu o 
supunere prefăcută, așa cum am păcălit pe celălalt împărat, 
Domițian cel îngâmfat ca un curcan. Mi-e teamă, prea-sfinte, că 
acest Traian, care va bate în curând cu berbecii săi de lemn în 
zidurile Sarmizegetusei, nu se teme nici de tine, nici de Zamolxis, 
el însuși fiind o zeitate! 

Marele preot, cu capul plecat şi cu ochii închiși, ascultă cu 
smerenie cuvintele regelui. 

Decebal oftă, îşi șterse cu mâneca ochiul lovit și întrebă: 

— Ce mă-nveţi să fac, prea-sfinte? Că eu nu mai am niciun 
gând. De murit ar fi treabă ușoară, dar nu-i păcat să lăsăm 
bunătate de ţară pe mâna acestor vrăjmași care să ne ia femeile și 


să ne robească flăcăii?... Te-ai gândit destul în vizuina ta din 
munte? Vorbeşte, prea-sfinte, că nu mai avem vreme de pierdut. 
Şi dacă ţi se pare că la mine, la priceperea și hărnicia mea nu mai 
e nicio nădejde, nu te sfii să mi-o spui. Te urci pe tron în locul 
meu, precum și eu am fost pus de celălalt rege, Duras, când își 
dădu seama că nu mai putea face față vrăjmașilor. Au mai avut ai 
noștri regi dintre preoţi! Spune, prea-sfinte, să plec?... 

Marele preot, fără a ridica fruntea, grăi domol: 

— Mărite Doamne, venit-am cu lăuta să-ţi cânt rugăciunea cea 
mare de întărire a inimii și de nădejde în stelele cele bune. Dar 
mi-e teamă că nici cântarea nu va fi de folos, deoarece duşmanul 
e la porţile cetăţii, iar mintea ta nu mai vede nicăieri vreo 
scăpare, în peștera din muntele cel înalt, gânditu-m-am și la 
asemenea năpastă. Și bunul nostru ocrotitor Zamolxis, carele pe 
toţi ne așteaptă în sânul vieţii sale veşnice, mi-a trimis gând să te 
sfătuiesc o umilire pe care nu știu dacă o vei primi, căci ești și tu 
rege trufaș. 

Prea-sfântul tăcu, îşi mută alăuta sub celălalt braţ și urmă, 
fără a ridica ochii. 

— Dacă sfatul pe care ţi-l dau ţi s-o părea greu de împlinit, 
nu-ţi mai rămâne, stăpâne, decât să te junghii însuţi, asemenea 
străbunului Dapix din Dacia de la Mare, pe care legiunile romane 
l-au năpădit mai înainte, acum o sută cincizeci de ani. Și daca vei 
face cu jungherul trecerea ta în sânul lui Zamolxis, pe mine nu mă 
lăsa aci, prea Mărite, căci și eu râvnesc la viaţa cea veșnică. Sabie 
n-am şi nici arc cu săgeată iar buruieni otrăvitoare n-am adus la 
mine. Încearcă întâi jungherul, trecându-l prin inima mea 
zadarnică și după aceea fă-ți seama. 

Regele dac mai oftă o dată, mișcându-și braţul îndurerat și cu 
glas gros, răgușit, porunci: 

— S-auzim mai întâi sfatul, prea-sfinte! Marele preot se 
apropie şi-i grăi: 

— Să te duci însuţi, măria ta, să cazi în genunchi dinaintea 


împăratului Traian și să ceri pace! 

Decebal sări de pe scaun şi puse mâna dreaptă pe mânerul 
săbiei scurte de la coapsa dimpotrivă, ca și cum voia să reteze 
capul plecat al marelui preot. Dar se opri, căci prea-sfântul, cu 
același glas smerit vorbi mai departe: 

— Poate că împăratul roman văzând umilinţa regelui dac, va 
uita pățania împăratului Domițian și ne va dărui pacea. Altă 
scăpare nu mai văd! Și fără această îngenunchere, împăratul 
Traian tot te va îngenunchea, mărite stăpâne, dar atunci nu vei 
scăpa nici tu și niciunul dintre noi. 

Regele Decebal cumpăni adânc cuvintele marelui preot. În 
gândurile lui, mai ajunseră cuvintele preotului: 

— Îngenuncherea, mărite rege, trebuie să fie de data aceasta 
de bună credinţă, căci împăratul roman, care se află la porțile 
cetăţii, nu va putea fi înșelat și minţit. El va înţelege dintr-o 
încrucișare de privire, dintr-un cuvânt neînsemnat, dacă regele 
dac cere pacea din adâncul inimii, sau numai spre a scăpa încă o 
dată de paloșul Romei. Cugetă bine, dacă e în folosul nostru să 
fim prietenii împărăției romane și dacă nu e mai drept să pierim. 
Cum vei hotărî, aşa va fi. Eu cel dintâi mă supun voinţei tale. 

Decebal nu răspunse numaidecât, deși hotărârea lui era luată. 
Strânse mânerul săbiei cu mâna stângă și gemu ca de o durere, pe 
care n-o mai putea înăbuși. 

— Prietenia romanilor înseamnă supunere la voia romanilor, 
prea-sfinte! zise Decebal, de data aceasta cu glas scăzut. Dar 
prietenia asta umilitoare ne va da răgazul să adăstăm în pace. 
Poate că din altă parte ne va veni cândva libertatea. Mă voi 
supune, prea-sfinte, cu toată zdrobirea inimii mele. Gândul meu 
nu e să înșel pe împăratul Traian, ci să mântui poporul dacilor. 

Şi porni repede spre zidurile Sarmizegetusei, unde luptele 
începuseră. Se auzeau loviturile adânci ale berbecilor de lemn, cu 
ajutorul cărora romanii încercau să sfărâme cetatea, apoi 
rostogolirile de bolovani ale dacilor, după care gemetele și 


răcnetele celor loviți sulițau văzduhul până la cer. 

La un semn al regelui dac, trompetele lungi, de bronz, sunară 
încetarea luptei. 

Regele Decebal, urmat de treisprezece boieri și de marele 
preot, toţi în vestminte de sărbătoare, ieşiră prin poarta cea mare 
a Sarmizegetusei. 

Câţiva romani călări îi conduseră până la cortul lui Traian, 
într-o vâlcea, pe partea stângă a drumului prăfos. O gardă cu 
securi îi opri la oarecare depărtare de intrarea în cortul 
împărătesc. 

Traian, care-i văzuse venind, încruntă faţa lui de obicei senină. 

— Însuși regele Decebal cere pace! Oare mă socoate tot atât 
de neprevăzător ca Domițian? 

Și la început gândi să respingă cererea regelui dac, să 
împresoare mai departe Sarmizegetusa, s-o cucerească, s-o 
doboare și s-o ardă până-n temelii. Dar regele dac tot venise, se 
afla acum în mâinile sale. Să-i taie capul? Să-l trimită înapoi în 
cetate? Ce preț mai avea o biruință asupra unui rege care i se 
închina? 

— Îi voi da pacea! își zise Traian, covârşit parcă de necaz. Dar 
îi voi cere în schimb tot ce aș fi dobândit dacă aș fi intrat în 
Sarmizegetusa fără voia lui! 

Împăratul Traian se urcă în scaunul sculptat pe care şedea 
când își primea căpeteniile, trimise după ei, precum și după 
scribul grec, apoi primi pe cei care se supuneau. 

Cu capetele goale, în mâini cu căciulile rangului lor, având în 
frunte pe însuși Decebal, istovit și rănit, dacii îngenuncheară pe 
lespedea de marmură italiană, care întovărășea pe Traian în 
toate călătoriile. 

— Ce vor acești daci? întrebă împăratul pe tălmaci, 
prefăcându-se a nu ști că erau chiar căpeteniile dușmane. 

După ce i se spuse cine erau și ce doreau, împăratul se 
încruntă, strânse cu mâinile jilțul de lemn sculptat pe care ședea, 


și strigă la Decebal: 

— Dacă vrei pace, o vei avea! Dar de mult ai fi meritat 
ascuţișul săbiei noastre, rege dac, pentru răul pe care ni l-ai făcut 
de atâtea ori, pentru necredinţa pe care ai arătat-o bunătăţii prea 
mari a împăratului Domițian! 

Regele dac ridică privirea asupra împăratului Traian și zise în 
graiul lui câteva cuvinte, privindu-l drept. 

— Ce spune? întrebă Traian pe tălmaci. 

— Spune să i se taie capul. Traian se mișcă în jilţ și răspunse: 

— Asta ar face-o barbarii. Eu nu pot. Și este spre norocul său! 
Spune-i, tălmaciule, aceste cuvinte, că împăratul Romei nu taie 
capul care se pleacă. Dar dacul își poate lua singur viața, dacă 
pacea pe care o va avea din mâinile mele i se va părea prea grea. 
Aflând înţelesul cuvintelor, Decebal răspunse: 

— Nicio pace nu e prea grea, dacă prin ea dobândim prietenia 
puternicului împărat al Romei. 

— Fie, vei avea această prietenie, dacule! răspunse Traian, 
ridicându-se din jilț. Dar ascultă bine ce voi spune acum scribului 
ca să scrie pe tablete și să rămâie ca o dovadă între noi! 

— De vreme ce mi-am adus capul, al meu și al căpeteniilor 
mele, toate celelalte îndatoriri sunt mai ușoare și le iau asupra 
mea înainte de a le cunoaște, răspunse regele. 

Spunând acestea Decebal nu voia alta decât să scurteze 
această umilită îngenunchere pe care n-o mai putea îndura. Dar 
împăratul dori ca cererile romane să fie scrise lămurit pe tablete, 
în auzul tuturor, și de aceea urmă, cu degetul arătător întins 
înspre scrib: 

— Scrie acolo că eu, Decebal, rege al dacilor, în numele meu și 
al urmașilor mei, jur credință poporului roman, având de aci 
înainte drept prieteni sau dușmani pe prietenii sau duşmanii 
Romei. 

— Nu voi avea alţi prieteni, nu voi avea alți dușmani, întări 
Decebal. 


— Voi înapoia toate armele - urmă să dicteze împăratul 
Traian, cu spatele spre cei îngenuncheaţi și cu faţa spre scribul 
grec - voi înapoia toate uneltele precum și pe meșterii zidari 
primiţi de la romani. 

— Îi voi înapoia - încuviință Decebal. 

— Nu voi mai ţine la mine pe niciunul din dezertorii legiunilor 
romane; ca unii ce s-au dovedit dușmanii Romei, îi voi preda de 
îndată. 

— Așa voi face! 

— Voi dărâma toate cetăţile dinspre fruntaria împărăției, ca 
semn că nu mă mai pregătesc de luptă și ca romanii să poată 
umbla în pace pe toate căile și în toate târgurile Daciei. 

— Aşa să fie, precum zici! întări Decebal. 

— Voi înapoia toate pământurile luate de la vecini și nu voi 
mai trece cu oaste fruntariile Daciei - dictă Traian. 

Căpetenia peste călăreţii daci, un bătrân cu plete albe și cu 
faţa înăsprită de vânturi, de geruri și de ploi, cuteză să ridice 
fruntea de pe lespedea de marmură, întrebând: 

— Ce vom face, mărite împărate, dacă megieşii ne vor încălca 
hotarele? Îi vom lăsa oare să ne prade avutul, să ne fure femeile și 
să ne ucidă copiii? 

Împăratul privi asupra bătrânului și după o clipă de 
încruntare, răspunse: 

— Nu-i veţi bate cu oaste, ci numai îi veţi opri, şi-mi veţi 
trimite știre la Roma. Fruntariile voastre le vor păzi de aci înainte 
flamurile şi faima legiunilor romane. 

Decebal simţi o durere în piept. Cu pumnii strânși, își mușcă 
buza de jos, să nu răcnească. Înțelese bine tâlcul cuvintelor lui 
Traian: Dacia trebuia să renunţe la oștire şi la luptă! 

— Pentru acoperirea cheltuielilor pricinuite de acest război, 
urmă Traian, păstrez ținutul de apus, de la malul Istrului 
(Dunărea) până la râul cel mare (Oltul). 

Era o pierdere mică, față de întinderea Daciei. Decebal se 


grăbi a încuviința anexarea de către romani a Olteniei - cum 
numim azi acel ţinut - când auzi ultimele cuvinte ale lui Traian, 
care-i sfâșiară iar inima, ca o sabie: 

— Iar în târgurile ţării, precum și în cetatea de scaun, 
Sarmizegetusa, va rămâne câte o legiune, spre împlinirea celor 
rânduite. 

Niciunul din dacii care ascultau cu frunţile plecate, 
îngenuncheaţi pe lespedea de marmură, nu mai scoase un cuvânt. 
Prietenia cu Roma - precum bănuiau - însemna robie, de vreme 
ce oştirea romană rămânea pentru totdeauna în ţară. 

Decebal semnă prin punerea peceţii pe care o purta la brâu, 
iar Traian, din picioare, scrise numele lui pe tablele de ceară cu 
vârful săbiei. 


II 
RĂZVRĂTIREA DAOLOR 


După sfatul marelui preot, gândul lui Decebal fu să se supună 
romanilor cu toată buna credinţă. Dar văzu îndată că robia era 
prea dureroasă. lar Traian veghea cu strășnicie ca dacii să fie cu 
adevărat următori poruncilor lui. 

N-avea deloc încredere în supunerea lui Decebal, pe care-l 
cruțase pentru că sabia romană nu putea tăia un cap plecat. Când 
de pe țărmurile Nilului, i se aduse biruitorului Cezar capul tăiat al 
potrivnicului său Pompei, pe care-l urmărâse până-n acele locuri, 
imperatorul întoarse capul să nu i se vadă lacrimile și porunci ca 
ucigașii lui Pompei, care adăstau răsplată pentru acea faptă, să fie 
uciși pe loc. 

Traian nu se miră aflând că Decebal punea la cale o răzvrătire 
și nu se ţinea de cuvânt: primea în oștirea lui pe dezertorii 
legiunilor romane, care-i ajutau apoi, cu priceperea lor - căci toți 


romanii erau luptători și zidari - la ridicarea cetăților de la 
fruntarii. 

Un nou război împotriva dacilor i se păru lui Traian de mare 
nevoie - și grabnic, până nu se iveau alte împrejurări care să dea 
lui Decebal un și mai mare răgaz de întărire dacă nu chiar de 
năvălire în ținuturile Romei. 

Mai mult de trei ani Decebal nu putu ţine legământul cu 
împăratul Traian și, ducându-se în peștera din munte a marelui 
preot, îi destăinui: 

— Numeşte-mă, prea-sfinte, călcător de cuvânt, fă-mă om de 
nimic, dar n-am putut răbda mai mult supunerea asta! Rob n-am 
fost niciodată și mi se părea că voi putea fi. Iată că inima mea se 
răzvrăteşte și cere mai curând moarte decât supunere. Am venit 
să-ți destăinuiesc toate acestea, prea-sfinte, pentru tot ce s-o 
întâmpla de aci înainte. Poate că voi cădea înainte de a fi putut 
plăti romanilor pentru umilirea pe care am îndurat-o din partea 
lor. Vei veni pe tron în locul meu. Vei face atunci cum vei socoti 
mai bine, pentru ţara și neamul dacilor. Dar să nu uiţi 
destăinuirea mea de acum: mai bine moarte decât robie! 

Marele preot căută să-l mângâie prin cuvinte blajine și-i cântă 
cu alăuta, întovărășindu-și din glas, cântarea străveche a întăririi 
inimilor întru Zamolxis. 

Apoi Decebal se puse în fruntea pâlcurilor de călăreţi și unelti 
cu triburile vecine împotriva marelui cotropitor de la Roma. 

Toate aceste uneltiri ale regelui dac ajunseră la auzul lui 
Traian. Pregătirile de luptă ale împăratului roman aveau acum 
înfățișarea unei fapte temeinice: purcedea la lărgirea imperiului, 
o dată pentru totdeauna. Înmulți de-a lungul Dunării numărul 
taberelor, castrelor romane - din care s-a mai păstrat una până în 
zilele noastre, la Bărboșşi. 

Trimise trupe în ţinutul de azi al Olteniei și astfel, stăpân pe 
amândouă malurile Dunării, Traian chemă din Damasc pe 
arhitectul Apollodor, vestit pentru priceperea lui, și îl puse să 


dureze un pod puternic, ca legiunile și funcționarii romani să 
poată trece cu uşurinţă în tot timpul, de pe un mal pe celălalt al 
fluviului Istm (Dunărea). 

Apollodor alese locul cel mai strâmt, în dreptul cetăţii Drobeta 
(Turnu Severin), unde lățimea apei nu trece cu mult peste o mie 
de metri, iar adâncimea la mijloc abia atinge vreo treizeci de 
metri. 

Cu ajutorul legiunilor, care pregătiră cărămida și cimentul, 
arhitectul ridică în doi ani podul pe douăzeci de picioare, bine 
înfipte în râu. (Când Dunărea scade, se văd şi azi urmele acelui 
pod de care se leagă începuturile neamului românesc.) 

Graba lui Traian de a cuceri Dacia o dată pentru totdeauna era 
atât de mare, că porni din Roma pe timpul iernii, când podul de la 
Drobeta încă se lucra. Dar în primăvara anului 105, podul fiind 
gata, se făcură jertfele obişnuite - și legionarii romani, cu 
flamurile și uneltele de luptă, trecură peste măreţul pod. In 
fruntea lor, călare, se afla Traian. 

Pentru orice împrejurare neprielnică - deoarece împăratul 
cunoștea isteţimea vrăjmașului său - alte legiuni intrară în Dacia, 
trecând Dunărea mai la vale, la vărsarea Oltului, unde se afla 
atunci castrul roman Oescus. Ele urcară de-a lungul râului și 
trecură munţii Carpaţi pe la Castra Traiani (Turnul Roșu din 
zilele noastre). 

Pe unde se iveau legiunile romane, unele triburi dace nu mai 
ascultară de porunca lui Decebal și se supuseră. 

Dar cele mai multe, îndeosebi cele de peste munţi, până-n 
fruntariile marilor râuri Tisa și Nistru, urmară pe regele lor, 
încredințate și ele că moartea e mai bună decât robia. 

De cum trecură munţii și se uniră, legiunile romane avură de 
înfruntat oștirea dârză a dacilor, care, atunci când nu izbuteau să- 
și răzbească dușmanii cu săgețile sau bolovanii, se repezeau cu 
ascuţișul coaselor și topoarelor. 

„Adânci erau rănile pricinuite de coasele dacilor” - povesteşte 


un scriitor din acea vreme. 

Ca și în lupta dintâi împotriva împăratului roman, Decebal 
văzu că numai cu puterea nu va înlătura primejdia. În nopţile de 
îngrijorare, în văgăunile munţilor unde ierna cu oștile istovite, 
regele dac născocea fel și chip de uneltiri. 

Pe acel drum ce duce la Sarmizegetusa, în cortul lui 
împărătesc, Traian păşi pe lespedea de marmură, dictând 
scribului grec poruncile sale ce trebuiau trimise senatului roman. 
Căci din mijlocul bătăliei, el nu încetă de a dirigui treburile 
Imperiului. Un stegar îi aducea în lanţuri trei dezertori romani, 
care îşi găsiseră mai înainte adăpost la regele dac și acum se 
apropiaseră de tabăra cea mare romană. 

— De ce aţi fugit de la mine? întrebă Traian. 

— Raţia de grâu ne-a fost micșorată, răspunse unul din cei 
prinși. 

— De ce-aţi venit înapoi? 

— Ca să luptăm împotriva regelui dac! spuse alt prins. 

Împăratul îi puse la cazne - bănuind că acei ticăloși îi 
ascundeau ceva. Ei mărturisiră îndată că veniseră anume ca să 
omoare pe împărat, trimiși de regele dac, care le dăruia câte o 
traistă cu aur, după ispravă urmând a le mai dărui câte două de 
fiecare cap. 

Dezertorii fură aruncaţi în lanţuri, urmând ca la sfârșitul 
războiului, după marșul de triumf în Roma, să li se taie capul. 

Întâia viclenie a lui Decebal, scornită în nopţile lui fără somn, 
nu izbândise. 

— Care va fi a doua? se întrebă Traian. 

Și îndată se dete pe faţă și a doua: Longinus, unul din căpitanii 
romani și legat prin veche prietenie de Traian, fu reținut în 
tabăra regelui dac și pus la cazne. 

— Scrie împăratului tău, îi porunci regele dac, cu sabia în 
mână, aceste cuvinte: Sunt prinsul lui Decebal și acesta te va 
prinde în curând și pe tine. Zamolxis i-a trimis gânduri de luptă 


mai tari ca toate legiunile romane. Eu, Longinus, prietenul tău, te 
sfătuiesc să dai ascultare lui Decebal, care nu vrea nimic altceva 
decât să te întorci cu legiunile peste Dunăre înapoi și să dărâmi 
podul de la Drobeta. După aceea va fi pace de-a pururi între 
romani şi daci. 

În aceeaşi zi un călăreț dac duse în tabăra romană scrisoarea 
lui Longinus. Solul nu se mai întoarse - și Decebal, întunecat, 
mânios, intră în cortul unde era păzit Longinus. Îl găsi întins pe 
spate, pe frunze uscate, mort, cu chipul dezgolit, senin, de parcă 
dormea. 

— A murit ca un dac! îşi zise Decebal, fierbând de mânie. 

Și porunci ca trupul lui Longinus să fie dus la Sarmizegetusa. 

Citind scrisoarea generalului său, Traian fu cuprins de 
asemenea durere, că dete poruncă ca legiunile să înainteze 
numaidecăt. 

Romanii, înfruntând nămeţii de zăpadă, atacară taberele dace. 
Rând pe rând ele fură cucerite și astfel încă o dată Traian ajunse 
în fața Sarmizegetusei. 

— Acum ce sfat îmi dai, prea-sfinte? întrebă Decebal pe 
marele preot, care, cu alăuta sub braţ, fu adus în palatul regelui. 

— Acum, Stăpâne, nu mai am niciun sfat. Zamolxis nu s-a 
îndurat să-mi scurteze zilele ca să nu mai văd această pieire! 

Lupta în jurul zidurilor cetăţii fu amarnică și lungă. Femeile și 
copiii aduceau luptătorilor daci de pe ziduri bolovanii adunaţi din 
vreme, pentru apărarea Sarmizegetusei. Bolovanii rostogoliți de 
pe înălțimile meterezelor erau acum atât de mari, că zdrobeau și 
scuturile și pe cei de sub ele. 

— Nu ne rămâne nimic altceva de făcut, zise împăratul către 
conducătorii legiunilor, decât să înfometăm cetatea prin 
împresurare. 

— Dacii au şi săpături sub pământ, zise un general. Se vor 
trage afară din cetate, pe dedesubt - și o să ne pomenim cu ei în 
spate. 


Atunci împăratul porunci să se taie pădurea din muntele 
apropiat şi să se ridice o cetate în fața Sarmizegetusei, la 
adăpostul căreia să lovească zidurile cu berbecii. Când zidul 
cetăţii se sparse și cei dintâi legionari năvăliră în Sarmizegetusa 
cu făcliile aprinse să-i dea foc, cetatea din trei părți ardea de 
mult. 

Înecaţi în fum soldaţii romani abia zăreau pe unde calcă, loviți 
din spate de sulițe neașteptate, rostogoliţi în praful drumului de 
bolovani sau opăriți de apă fiartă, care le cădea de sus, din 
locuințele aprinse. 

În cămările lor aurite, căpeteniile dace, pe scaune mari, băură 
otravă, ca să nu cadă în mâinile romanilor. Ei erau încredinţaţi că 
dincolo de această viaţă, Zamolxis îi aşteaptă cu braţele deschise, 
el care poate îmbrăţișa întreaga lume. 

Și adormirea cu băutura cea dulce era mai blajină decât sabia 
călăului în pivnițele romane, după ce ei, boierii daci, ar fi fost 
târâţi în lanţuri pe ulițele Romei triumfale, în urma carelor de 
victorie ale lui Traian, în râsetele și batjocura plebei zgomotoase. 

Și astfel căzură căpeteniile dace în mijlocul marii odăi de sfat, 
unde legionarii romani îi găsiră morți, cu surâsul pe buze. 

Numai Decebal, el singur nu se otrăvi. În inima lui îndârjită şi 
mândră, mai rămăsese o scânteie de nădejde. 

Cu un pâlc de luptători credincioși se strecură din cetatea 
aprinsă și căută adăpost în munţii de la răsărit. Credea că 
legiunile romane, după cucerirea cetăţii nu-l vor mai urmări, iar 
împăratul, stăpân pe ţară, nu-și va mai pierde vremea căutând pe 
fugar. 

Și în câţiva ani, cu aurul ascuns din vremuri bune, cu dacii de 
dincolo de munţi peste cele două ape, până la malul Nistrului, să 
se ridice iar, el, regele Decebal, să alunge pe dușmanii din 
Sarmizegetusa și să strice podul de la Drobeta. 

După aceea nu va mai cuteza niciun împărat roman să treacă 
Dunărea în împărăţia învingătorului rege dac!... 


Nădejdea inimii lui Decebal nu se împlini. Mândria lui, până la 
urmă, fu înfrântă, căci dușmanul era împăratul Traian, care vedea 
tot atât de departe și era tot atât de neînduplecat. 

În munţii din răsărit, pâlcul de daci fu repede risipit de 
romanii care se puseră pe urmele lor. Câteva căpetenii, care mai 
crezură în steaua regelui lor, își lăsară leșurile în corturi, în vârful 
înzăpezit al munţilor. 

Într-o vizuină din peretele unei prăpăstii, unde regele Decebal 
se ascunsese cu desagii plini de aur, pentru întemeierea oștirii 
celei noi, îl ajunse vestea că rămăsese singur. 

Se putea otrăvi cu băutura pe care o avea din mâna marelui 
preot - otravă care adormea pe nesimţite și din care nu se mai 
trezea nimeni - se putea arunca în prăpastie, unde n-ar fi 
scoborât nimeni până la stârvul lui. 

Dar Decebal nu era mulțumit cu asemenea moarte. Își aminti 
de regele dac de la malul Mării, care se înjunghiase, înainte de a 
cădea în mâinile romanilor. Tot așa făcu și el. Smulse jungherul 
de la coapsă și-l înfipse în inimă. Apoi se prăbuși în peșteră în 
sângele lui cald. 

A fost sortit ca prin moartea celui din urmă rege dac, 
stăpânirea Romei să se întindă până la Marea cea mare, iar o 
bună parte dintre romani să vie în ţara cea mănoasă și plină de 
aur, să se așeze aci, ca să trăiască apoi laolaltă învingători cu 
învinși, luând obiceiurile romane și vorbind limba lor, limba 
latinească. 

Din mândrul Decebal și din „divinul Traian” s-a zămislit o 
seminţie la fel de mândră, la fel de isteaţă şi de vitează, pe care 
nimeni n-a putut-o urni din locurile ei de baștină. 

Au venit călări, din răsărit, hoarde peste hoarde de migratori. 
Ele poposeau o vreme pe aceste meleaguri, dar plecau precum 
veniseră, ca valul apei - de-au rămas pe întinsul ţării, tot ei, 
locuitorii de temei, urmașii luptătorilor lui Decebal și ai 
legiunilor lui Traian, cu portul dac și graiul roman. 


ÎMPĂRATUL TRAIAN 


CĂQULARUL. CU DESAGA PLINĂ DEAUR 


Senatorii intrară în atrium unul câte unul, încet, cu paşi de 
vată, ca şi când s-ar fi temut să nu tulbure din somnul veșniciei pe 
împăratul Nerva, bunul Cezar și Părinte, cum i se spunea. 

În palat nu se auzea niciun zgomot. Liniştea care înconjura pe 
acel moșneag era acum și mai împietrită. 

Un prieten al noului Cezar, doftorul grec Criton, ieşi în 
întâmpinarea trimișilor Senatului. 

— Nu-l tulburaţi pe bunul nostru stăpân, le zise, punând un 
deget la gură. Știţi cât de mult iubea Traian pe Nerva, tatăl său 
adoptiv. N-a trecut încă nicio noapte peste durerea lui. Abia s-a 
adunat în urnă cenușa lui Nerva, pe care Traian o ţine la pieptul 
său și ochii de pe urnă nu şi-i poate ridica... 

Senatorii, care veniseră în grabă mare să se închine noului 
Cezar, se priviră cam încurcaţi. Știau că Traian avea o fire mai 
călită decât a bătrânului Nerva și că de-acum înainte multe se vor 
schimba în treburile imperiului, începând cu alcătuirea Senatului. 
Ar fi vrut să câștige bunăvoința Cezarului, dovedindu-i cei dintâi 
prietenie şi supunere, măcar că - după lege - Cezarul era supus 
hotărârilor Senatului. 

— De şi-ar iubi toţi copiii pe părinţii lor de sânge, cum a iubit 
Traian pe bătrânul Nerva, de care-l lega numai recunoştinţa, 
altele ar fi moravurile Romei - zise cu hotărâre Longinus, 
comandant de legiune, pe care noul Cezar îl adusese cu sine din 
Spania, unde-şi făcuseră amândoi serviciul militar. 

— Asta așa e, încuviințară ceilalți senatori, spre a nu se arăta 


mai mici admiratori ai Cezarului. 

Două sclave etiopiene, cu trupurile înnegrite de bătaia 
soarelui, trecură spre încăperea cea mare, purtând un pat simplu, 
în vreme ce o sclavă din Egipt, greacă, înveşmântată în peplum 
alb, ducea un vas cu miresme. 

— De trei nopţi Cezarul nostru n-a închis ochii, veghind pe 
Nerva, al cărui duh se află acum printre zei, șopti medicul Criton. 
După ce se va îmbăia și-l vor unge sclavele cu miresmele în care 
am turnat câteva picături din băutura mea adormitoare, cred că 
stăpânul nostru va fi cuprins de un somn binefăcător. Așadar, 
veniţi mâine, tot la ora asta, și până atunci n-ar fi rău ca Senatul 
să facă elogiul lui Nerva. 

Şi adăugă repede, cu un gest prietenesc: 

— Voi şopti stăpânului la ureche, amicii mei, că aţi fost aci 
printre cei dintâi, să-i mărturisiţi supunerea voastră. Nicio grijă 
dinspre partea asta. 

Trei zile după această întâmplare, Traian ţinu, în picioare, în 
sala Senatului, elogiul defunctului împărat. Trupul lui era 
încordat de emoție și părea mai nalt ca toţi ceilalți senatori 
romani, care ascultau, de asemenea, în picioare. Cuvântările de 
acest fel nu erau decât o înșiruire de cuvinte măgulitoare pentru 
răposat, după vechea zicală latinească „Despre morți să spui 
numai de bine, sau să taci” (De mortuis nil, nisi bene). 

Noul Cezar, cu glas tremurător, dar puternic, rupse plicticosul 
elogiu funebru, grăind fără sfială: 

— Părinţi ai patriei! Cu inima sfâșiată de durere a trebuit, 
după hotărârea zeilor, de la care ne vine și binele și răul, să mă 
despart de bunul meu părinte Nerva. Când m-a luat, pentru 
singurătatea lui, socoteam că-i voi fi recunoscător numai. Dar 
marea lui iubire m-a preschimbat în asemenea fel, că acum, când 
sunt la rândul meu singur, nu știu cum voi mai umple vreodată 
acest gol. Un singur gând îmi face viaţa vrednică de a fi trăită: 
mărirea patriei, ocrotirea ei de dușmanii fără milă, care o 


înconjoară de pretutindeni. Din nefericire n-am putut vorbi 
niciodată părintelui meu adoptiv despre această îndatorire, deși 
m-a văzut mereu în mijlocul ostașilor. Nu, cezarul Nerva n-a fost 
un oștean și dacă ar mai fi domnit mult, sunt încredinţat, părinţi 
ai patriei, că în loc de a lovi pe dușmani în ţinuturile lor, ar fi 
năvălit ei peste noi... 

Senatorii care ascultau cu smerenie, cu capul plecat, se 
întoarseră pe nesimţite spre vorbitor, cu ochii mari, deschiși, cu 
răsuflarea aproape tăiată - căci nu se așteptau ca în panegiricul 
pentru Nerva, urmașul, Cezarul Traian, să vestească începerea 
unui nou război. 

— Mult aş fi dorit să trec din Spania în Africa, unde seminţiile 
din acele părţi n-au văzut de mult un marș al cohortelor noastre 
și nu se mai socot îndatorate față de Roma. Dar nu de-acolo ne 
ameninţă primejdia. 

— Primejdia e la Dunăre, strigă deodată, ca împins de o 
putere mai mare decât voinţa lui, generalul Longinus, care numai 
pentru această ședință sărbătorească avusese îngăduirea de a 
pune piciorul în Senat. 

— La Dunăre, într-adevăr! întări Traian cuvântul 
comandantului de cohorte. Prietenul meu, Longinus, știe de mult, 
și n-aveţi de ce să vă îndoiţi de cuvântul lui. Vă mai amintiţi oare, 
părinţi ai patriei, de acel rege dac din Sarmizegetusa, care poartă 
pe cap căciulă de oaie și pe umăr o desagă plină de aurul 
Munţilor săi Apuseni? Vă amintiți de bună seamă, deși nu v-aţi 
mai gândit la el. Căci luându-vă după litera legii aţi văzut că el s-a 
închinat Romei și l-aţi socotit de atunci prietenul nostru, 
apărătorul fruntariei noastre de la Dunăre împotriva celorlalți 
barbari, a călăreților sciți și sarmați... Dar lucrurile s-au petrecut 
cu totul altfel, după cum a aflat însuși părintele meu, Nerva, care, 
din pricina firii lui prea blajine și a vârstei, nu cuteză să spele 
rușinea Romei! 

Strigăte de uimire și murmure nelămurite umplură deodată 


încăperea Senatului. 

Și într-o tăcere ca de mormânt, Traian istorisi cum se 
petrecuseră lucrurile. 

„„Pe când Domițian petrecea în Moesia de Jos, în sudul 
Dunării, cu generalii care comandau cohortele pornite din Italia 
să sfărâme împotrivirea marcomanilor și să supuie pe daci, 
Tettius Iulianus bătu într-adevăr la Tapae oastea lui Decebal, iar 
Vezina, comandantul oastei, abia scăpă cu viaţă, prefăcându-se 
mort pe câmpul de luptă și fugind după căderea serii. Și deodată 
generalul Iulianus dete înapoi. Din care pricină? 

S-a spus că Decebal adunase în munţii din fața Sarmizegetusei 
o oaste nouă atât de numeroasă, încât generalul roman se văzu 
silit a se retrage, ca să nu fie nimicit cu totul, precum păţise mai 
înainte Cornelius Fuscus, care fusese prea cutezător. 

Dar s-a aflat mai în urmă, din mărturisirile unor daci fugiţi din 
ţara lor, că Decebal nu încropise după înfrângerea de la Tapae 
niciun fel de oaste, ci văzându-se primejduit de înaintarea lui 
Tettius Iulianus, tăiase copacii unei păduri pe măsura unui stat 
de om, îi îmbrăcase în veșminte ostășești, îi pusese în rânduri de 
bătaie, pe crestele și în văile Daciei de se spăimântă și acel viteaz 
general. 

Nimeni nu înţelese de ce totuși regele Daciei trimise soli în 
Moesia, la tabăra Cezarului, pentru a cere pace. Fiind la 
petrecere, Domițian și sfetnicii lui crezură că pricina trebuia să 
fie teama dacului de puterea fără margini a Imperiului roman. Și 
nu primi pe soli. 

Dar veni vestea că marcomanii bătură și ei trei legiuni 
romane. 

Atunci Domițian - precum se știe - trecu Dunărea, intră în 
Câmpia Panoniei și lăsă pe daci să înțeleagă de data aceasta, că 
supunerea lor ar fi primită. 

Decebal trimise câteva căpetenii dace, în fruntea cărora se afla 
însuși fratele regelui dac, anume Diegis, și care aduseră Cezarului 


o parte din prizonierii romani. 

Domițian după o nouă petrecere cu vinuri multe și alese, la 
care luară parte și vrăjmașii Romei, încorona pe Diegis, care 
înfățișa pe Decebal și se scrise tratatul de supunere pe o piele de 
berbec, după obiceiul locului. 

Dar aceasta era cu adevărat supunere?... 

Dimpotrivă, a fost o nouă viclenie din partea regelui dac, - 
urmă Traian cu glas cutremurător de mânie. O viclenie mai mare 
ca oștirea lui din butuci de lemn, care înșelase pe Tettius 
Iulianus! Căci ce primea, părinţi ai patriei, poporul roman din 
partea dacilor? O piele de berbec! Iar poporul roman ce dăruia 
dacilor în schimb? În fiece an douăsprezece pungi de bani, ajutor 
- chipurile - pentru apărarea fruntariilor, dar de fapt un bir. 
Osebit de asta le mai trimiteam dacilor arme, mașini de război, 
care oricând puteau fi întoarse împotriva noastră, apoi meșteri 
de cetăţi, ziditori de întăriri în munţi și altele pe care va trebui să 
le înfruntăm tot noi, cu trupurile noastre. 

Senatorii care încuviințaseră la acea vreme pacea lui Domițian 
cu dacii, ba îi votaseră și un triumf cu mare alai în Roma, lăsară 
capetele în jos. 

— E adevărat, părinţi ai patriei, urmă Traian cu zâmbet 
batjocoritor, că pe Domițian nu l-aţi numit Dacicus, după obiceiul 
nostru, dar nici el n-avu obraz să vă ceară acest titlu nemeritat. Și 
aflați acum că trofeele, pe care alaiul le-a purtat pe străzile Romei 
n-au fost cucerite de la daci, ci luate din tezaurul împărăției, fapt 
care se dovedea mult mai lesnicios. 

— Asta n-o ştiam! strigă generalul Longinus, și în tăcerea grea 
a senatului izbucni într-un hohot de râs. 

— Zeii voit-au să urmez bunului meu părinte Nerva, cuvântă 
iar Traian, dar socot de a mea datorie să şterg rușinea trecutului 
și în cugetul meu nu voi avea liniște până nu voi preface Dacia în 
provincie romană. 

Cel mai bătrin dintre senatori răspunse smerit lui Traian, dar 


cu o dârzenie în glas care amintea puterea fără margini de 
odinioară a Senatului. li făgădui tot ajutorul patriei și îi ură - ceea 
ce sună a batjocură bine învăluită - să împlinească el ceea ce nu 
izbutise nici Cornelius Fuscus, nici Tettius Iulianus, nici Domițian 
şi nici Nerva. 

Senatul votă pe loc strângerea și echiparea unei oștiri 
îndestulătoare pentru a înfrânge pe Decebal și a-i dărâma cetăţile 
de la Dunăre și din munți. 

Traian trimise pe generalul Longinus în Spania, apoi în Galia, 
unde se aflau - după știrea sa - cohortele cele mai oţelite, iar el 
însuși, la Roma și în Italia, porni cu răbdare și sârguință 
pregătirile pentru greul război care sta să înceapă. 


II 
TRAIAN ÎNIÂIA OARĂ ÎNDAGA 


Trei ani încheiaţi ţinură pregătirile împotriva regelui dac, 
după care Traian se puse în fruntea legiunilor pe care le cunoștea 
bine, căci trăise în mijlocul lor - lăsând mai departe pe generalul 
Longinus să adune alte oști, căci cine putea cunoaște mai dinainte 
adevărata putere a dacilor? 

Traian purcese către miază-noapte în primele zile ale 
primăverii anului 101 al erei noastre. Trecu în Banatul de azi fără 
multă greutate și cuceri pe rând cetăţile de margine ale Daciei și 
anume: Arcidava, Centum, Berzobis și Aixis. 

Oastea lui Decebal adăsta, bine rânduită, la Tapae unde cu 
cincisprezece ani mai înainte, Tettius Iulianus cunoscuse tăria 
dușmanilor săi. 

Tapae se află nu departe de strâmtoarea numită azi Porţile de 
Fier, pe unde Dunărea își taie sugrumată drum între munţi. Locul 
era bine ales, căci dacă Decebal bătea oastea lui Traian, 
rămășițele puteau fi urmărite prin văile Dunării și prin munţii tot 


mai mărunți ai Banatului. Iar dacă era înfrânt Decebal, oastea lui 
se putea retrage fie sus, către Sarmizegetusa, unde era cetatea 
regelui dac, fie în Oltenia, având în față un nou răgaz, Porţile de 
Fier, împotriva năvălitorilor. 

Lovirea dintre cele două oșştiri fu crâncenă. Nici Traian, nici 
Decebal, amândoi pricepuţi în meșteșugul armelor, nu izbutiră să 
dobândească o biruinţă de vicleșug sau de forţă. Legiunile intrară 
în luptă pe rând împotriva valurilor dace, care și ele înaintau în 
strânsă rânduială. 

Cinci zile se măcinară, una pe alta, cele două oști, până când 
Decebal, spre a-şi cruța luptătorii, de care avea nevoie în lupta 
cealaltă, hotărâtoare, părăsi locul și se trase către miază-noapte. 

Traian înţelese că nu bătuse pe daci, retragerea lui Decebal nu 
însemna decât un început de biruință - iar numărul morţilor și 
răniților romani era atât de ridicat, că el însuși, Traian, ar fi dat 
înapoi, dacă această retragere i-ar fi fost - asemeni lui Decebal - 
de vreun folos. 

În ziua a cincea Traian putea fi văzut în mijlocul oștenilor 
căzuţi, încercând a-i ridica și a-i duce la adăpost, legându-le 
rănile, ba sfâșiindu-și veșmântul, când nu mai avu cu ce-i înfășa. 

Bătălia de la Tapae se dăduse pe la începutul lui septembrie. 

Oastea romană, stoarsă de vlagă cum era, nu putea merge mai 
departe în urmărirea dacilor. Căci ar fi fost nimicită fără milă 
dacă Decebal ar fi scos înainte niscai trupe proaspete. Crestele 
munţilor se acoperiseră de nea. Venea iarna. Și în acest anotimp 
cohortele obișnuiau să-și lecuiască rănile și să-și umple golurile. 
Numai de nu i-ar da în gând lui Decebal să facă el o campanie de 
iarnă. 

Traian știa că soarta oștirii romane, și deci însăși soarta lui, 
ţinea de această hotărâre a regelui dac. 

De aceea trimise trei scrisori una după alta generalului 
Longinus, să nu întârzie cu trimiterea cohortelor celor noi și a 
meșterilor constructori de cetăți, căci războiul se arăta greu și 


periculos. 

Iar în zilele și nopţile lungi de așteptare, împăratul roman 
începu a scrie pe tablete de ceară, cu un condei de oţel, 
întâmplările acestui crâncen război, De bello dacico, precum 
întâiul Cezar scrisese în De bello galico faptele de arme când 
cucerise țara Galilor. 

Scrierea lui Cezar s-a păstrat în mănăstirile din Franţa, dar 
scrierea lui Traian s-a pierdut, cu toate că fu citită în școlile din 
Roma multă vreme. 

Iscoadele trimise în munţii de apus şi miază-noapte aduceau 
împăratului veşti liniștitoare; nicăieri nu se vedeau semnele 
vreunui atac al dacilor împotriva romanilor istoviţi, care lucrau 
de zor la întăriri în jurul taberelor, spre a nu fi loviți pe 
neașteptate din margini sau din spate. 

Pe la mijlocul iernii însă, când ajunseră nămeţii cât un stat de 
călăreț pe cal, veniră în cortul Cezarului soli ai generalului roman 
din sudul Dobrogei, cu o veste neașteptată. 

În vreme ce Traian adăsta ivirea primăverii şi sosirea noilor 
cohorte ca să pornească din nou împotriva dacilor, regele lor se 
afla cu mai toți călăreţii săi în Dobrogea, de unde împreună cu 
sarmaţii - înveşmântaţi în zale de fier din creștetul capului până 
la picioarele cailor - lovise cohortele romane din acel ţinut. 

Împăratul îşi dădu numaidecât seama de primejdie și 
adulmeca gândul iscusit al dacului: dacă acesta izbutea să 
înfrângă oștile romane de acolo, ar fi ajuns, urmând cursul 
Dunării în sus, tocmai în spatele taberei lui Traian, care putea fi 
izbită din două părți. 

Dar avea Decebal o oaste atât de numeroasă, cu ajutorul 
căreia să-și ducă la îndeplinire cutezătoarea plănuire? Sau luptele 
călăreților lui înzăuaţi pe acele depărtate locuri erau numai o 
viclenie? Voia oare Decebal să silească pe Traian, care se afla pe 
drumul ce ducea spre Sarmizegetusa, să-și tragă oștile înapoi și 
să le trimită spre răsărit, unde se arăta noua primejdie? 


O zi şi o noapte întârziară solii, fără a primi răspuns. 

Traian chibzuia, chibzuia îndelung - având alături un singur 
sfetnic, și acela nepriceput - pe medicul grec Criton. 

Cuprins de grijă, cercetă lucrările de apărare ale taberei și se 
arătă mulţumit. Îşi dădu seama că Decebal nu avea de gând 
deocamdată să-l atace în Banat - și cobori el însuși pe Dunăre, cu 
o cohortă întreagă, până la locul Silistrei de azi, unde sili pe 
călăreții geţi, daci și sarmaţi să treacă de cealaltă parte a fluviului. 

Dar drumul spre Sarmizegetusa nu-l părăsi. 

În primăvară, Traian se întoarse în tabără, unde găsi și pe 
Longinus cu cinci legiuni proaspete, aduse din Spania și Italia. 

— Şi noi trebuie să credem în nemurirea sufletului, Longinus! 
Cu aceste cuvinte primi Traian pe generalul Longinus, 
îmbrăţișându-l pe câmpul care începuse a înverzi. 

— Oştenii regelui dac, urmă împăratul, sunt încredințaţi că 
acei care luptă până la cea din urmă suflare și cad pe câmpul de 
bătaie sunt primiţi în lumea zeului lor, Zamolxis, care le dă viață 
veşnică. 

Generalul rămase o clipă pe gânduri, apoi răspunse ostășește: 

— Atunci, Cezar, le vom da tuturor vrăjmașilor noştri fericirea 
de a dobândi viaţa cea veșnică. 

Și oștile porniră înainte, spre miază-noapte, către cetatea 
Sarmizegetusei. 

În trei locuri, cu trei pâlcuri de oaste aţinu Decebal calea 
năvălitorilor. De trei ori legiunile romane care înaintau încet dar 
neînduplecat, asemenea unor bolovani uriași, făcură pulbere pe 
luptătorii daci. Dar nu-i putură prinde, nici măcar pe răniți. 
Găseau în schimb numai stârvuri. 

A patra bătălie fu cea mai grea, căci Decebal aruncă asupra 
romanilor tot grosul oștirii, călăreţii pe margini, pedestrimea în 
mijloc - dar şi acum legiunile romane rămaseră neclintite. 

În rândurile dacilor luptară și femeile - soțiile şi mamele 
căpeteniilor - care nu voiau să fie prinse și vândute în târgul 


sclavelor. 

Astfel se pomeni Traian cu o femeie despletită ca o furie, 
legată buștean, adusă cu împunsături de sulițe până în cortul 
împăratului. 

Era sora lui Decebal. 

Împăratul se gândi: n-o fi oare o nouă viclenie a căpeteniei 
dacilor? 

Dar sora regelui, fără a cădea în genunchi, fără a plânge, cu 
ochii mari, negri, plini de scăpărările urii și ale spaimei, cu spumă 
însângerată la gură, gemea cerând prin semne, să-i vâre un 
oştean sulița în inimă. 

Când femeia se mai potoli, printr-un tălmaci, spuse Cezarului 
că oștenii lui Decebal și supușii lui niciodată nu se vor închina 
Romei și dacă cohortele vor pătrunde în cetatea Sarmizegetusei 
vor găsi numai leșuri între ziduri arse. E un război zadarnic. 
Împăratul Romei va cuceri o ţară pustie. 

— Să ne-ntoarcem? făcu Traian către Longinus. 

— Păcat că asemenea luptători nu vor să ne fie aliați - 
răspunse generalul. 

Traian crezu numai pe jumătate cuvintele sorii regelui dac. 

Totuşi, a doua zi, când oastea porni iar, împăratul fu vestit că 
femeia izbutise să-și străpungă inima cu sulița căzută a unui 
legionar. 

Nu trecu mult și iacă, sosiră solii daci care cereau pace. Erau 
câteva din căpeteniile de seamă care, scoțându-și căciulile albe, 
de lână miţoasă și punându-le jos, îngenuncheară în faţa 
Cezarului şi cerură pace cu o cântare sfântă, în numele lui 
Zamolxis. 

Traian știa că până la cetate, inima de piatră a Daciei, nu era 
nicio piedică mai grea. Nu primi ruga solilor daci. Dar o nouă 
luptă se înteţi pe neașteptate, cu o furie care întrecu toate luptele 
de până atunci, atât de sângeroase. Cohortele din toiul luptei nu 
se mai întoarseră decât fărâmiţate. Dar celelalte cohorte risipiră 


și această din urmă oaste a lui Decebal. 

Traian tocmai se pregătea să intre în Sarmizegetusa, când fu 
vestit că însuși regele dac venea să i se-nchine și să se dea pe 
mâna împăratului, fără nicio altă nădejde. 

Traian, în cortul măreț, stând pe jilțul de aur, înconjurat de 
generalii comandanţi de legiuni, fiecare cu steagul și cu pajura 
lui, primi pe Decebal, dimpreună cu toţi însoțitorii, cu capetele 
plecate. 

Un gest ar fi fost deajuns ca acele capete plecate să fie pe loc 
retezate, dar împăratul roman nu-și mânji sabia, dând morţii pe 
acei robi - căci robi erau. El cătă lung la capul cu plete lungi al lui 
Decebal, care-și pusese căciula albă de oaie, alături, pe pământ - 
și la gândul că dușmanul care înfruntase trei generali romani și 
doi Cezari se afla acum la picioarele sale, îl umplu de o fierbinte 
mândrie. Și cu glas puternic rosti cuvintele care-i arătau porunca. 

Decebal, în genunchi, cu ochii în ochii romanului, le auzea și le 
înțelegea. Stăpânul, zise rar, puternic: 

— Vei înapoia de îndată toate armele, mașinile și meșterii 
primiţi de la noi, vei preda pe dezertorii cohortelor noastre, vei 
dărâma cetăţile și vei trage înapoi oștile pe care le-ai lăsat 
dincolo de ţinuturile pe care le stăpânești. Romanii care sunt în 
slujba ta îi vei trimite la mine. 

Un tălmaci dac tălmăci cuvintele lui Traian, pe care cei 
îngenuncheaţi le înţeleseră mai dinainte, fiind ei căpetenii dace, 
de multă vreme hârșiţi cu oșteni, cu meșteri și cu neguţători din 
Roma. 

— Vrem să fim prietenii Romei - gemu Decebal - cu grumazul 
puternic încovoiat ca sub o uriașă povară. 

— Atunci veţi socoti prieteni pe prietenii noștri, și dușmani pe 
dușmanii noştri? întrebă Traian. 

— Aşa vom face! 

Și ridicându-se, Cezarul părăsi cortul în sunet de trompete şi 
ducându-se în mijlocul taberei, vesti oastei că războiul se sfârșise, 


dușmanul închinându-se și că vor rămâne de pază în cetăţile 
Daciei acei oșteni pe care nu-i cheamă în patrie nici dorul de 
odihnă, nici dorul de a plugari pe ogorul pe care îl vor primi drept 
răsplată. 

Când se înapoie la Roma, în fruntea cohortelor pe care le 
preumblă cu sunete de fanfară prin străvechea Cetate, Traian 
văzu cu uimire și mulțumire că Senatul îi ridicase un arc de 
triumf, sub care trecu surâzând, călare, cu capul descoperit, după 
obiceiul roman. 

— Mă vor numi Dacicus! gândi Traian. 

— Dacicus! Dacicus! auzi Cezarul strigându-se din toate 
părţile, când după câteva zile intră încet în Senatul în care se 
adunaseră cetățenii de vază ai Romei, spre a asculta cuvântarea 
biruitorului. 


II 


PODUL LUI APOLLODOR 


Numai doi ani trecură de la înapoierea lui Traian la Roma, 
când, în a treia primăvară, Longinus, care rămăsese tot timpul cu 
două legiuni dincolo de Porţile de Fier, trimise următoarea 
scrisoare: 

„Salve, Cezar! Regele dac de doi ani primește pe dezertorii 
romani și-i pune să instruiască trupele de tineri din munţii 
Daciei; a tocmit meșteri romani, pe care-i plătește cu aur mult, 
spre a ridica cetăţi în munţi. Două iscoade mi-au adus vestea că 
regele dac trimite mereu desagi plini cu aur seminţiilor de 
sarmaţi și geţi din răsărit, spre a le îndemna să se ridice 
împotriva cohortelor noastre. Ba a luat pământul acelor seminţii 
care au mărturisit credinţa lor faţă de steagurile noastre...” 

Și generalul Longinus încheie cerând îngăduire Cezarului de a 
porni cu două legiuni împotriva Sarmizegetusei, unde se mai afla 


o mică tabără romană, spre a prinde viu sau mort pe Decebal, 
nesupusul și fățarnicul. 

În Roma începu a se cleveti că nici biruinţa lui Traian 
împotriva dacilor nu părea mai temeinică decât a lui Domițian și 
că în zadar primise cinstea numelui de Dacicus, precum și laudele 
Senatului. 

Auzind acestea Traian se încruntă - apoi îngălbeni. 

La întâia adunare, Cezarul, înaintea oricărei alte dezbateri, se 
ridică și grăi cu glas tunător: 

— Părinţi ai patriei! Nu mi-e rușine de victoria pe care am 
dobândit-o asupra dacilor şi care n-a fost deloc uşoară. Dar 
trebuie să mărturisesc că bunătatea mea a fost o greșeală. Ea m-a 
împiedicat să văd că un dac, a cărui vitejie, iscusință și îndârjire a 
înfruntat pe toți generalii noștri de până acum, nu se va supune 
decât spre a începe lupta din nou. Am aflat de toate pregătirile pe 
care regele dac le face, spre a strica legământul de prietenie cu 
noi. Îngăduiţi-mi să desăvârșesc biruinţa începută. Voi dobori 
Sarmizegetusa făcând-o una cu pământul, iar deasupra ei voi 
pune să treacă plugurile. 

Și în tăcerea deplină a celorlalți, Cezarul se așeză pe jilţul lui. 
A doua zi, în vila cea mică de pe Tibru, Traian primi pe un vestit 
arhitect. 

— Longinus, în avântul inimii lui, se arătă prea ușuratic, îi 
spuse Traian constructorului Apollodor din Damasc, care-i 
adusese planurile pentru ridicarea unui pod cu douăzeci de 
picioare, la Drobeta (Turnu-Severinul de azi) peste Dunăre. Cu o 
legiune-două nu va fi înfrânt Decebal, al cărui grumaz l-am văzut. 
Și dacă Longinus nu va asculta de cuvântul meu, va fi pierdut! 
Dacă-l vezi în timpul lucrului, spune-i acestea!... Și mai am nevoie, 
bunule Apollodor, de toate cetăţile din stânga Istrului (Dunării), 
ca puncte de sprijin, pe care le vei întări cât de grabnic, după 
aceleași planuri pe care mi le-ai arătat pentru Carsium. Bani 
îndestui n-avem acum. Nici nu mă gândesc să cer Senatului, care 


ar fi în stare să voteze o sumă de zece ori mai mare decât poate 
strânge Roma într-un an. Dar să fii fără teamă. Vom găsi la 
Sarmizegetusa gropniţe vechi, pline până sus cu aur și argint. 

Apollodor își strânse desenele în tăcere și se înclină, salutând 
ca un roman, deși era de neam elin. 

Încet, dar sigur - în doi ani - Traian, prin întăriturile de piatră 
de-a lungul Dunării, îşi construi o linie dincoace, de care Decebal, 
dezlănţuit, în niciun caz nu ar fi putut trece. 

Apoi cu un număr neașteptat de mare de legiuni și cohorte 
trecu Dunărea pe podul lui Apollodor, în vreme ce Longinus, de-a 
lungul Oltului, urca spre Turnul Roșu cu altă oştire, întemeind în 
munţi o Tabără a lui Traian (Castra Traiani), ca punct de sprijin. 

Cele două oștiri romane se întâlniră lângă Sibiu. 

Aci Traian dictă scribului câteva porunci către daci, 
făgăduindu-le pace și belșug, dacă vor rămâne credincioși 
vechiului legământ și se vor depărta de uneltirile lui Decebal. 
Triburile din valea Dunării se închinară - ceea ce nu era de 
mirare, deoarece și aşa se aflau în puterea oștirii romane. 

Nu primi niciun răspuns de la seminţiile din miază-noapte și 
răsărit - ele credeau în regele dac și urau de moarte pe romani. 

— Longinus, pe-aici vor umbla în curând și vor grăi numai 
romani! zise Traian călare, arătând cu mâna, într-o mișcare care 
urma linia orizontului, întreaga Dacie. 

A doua zi oștile porniră în marș. La fiecare cohortă se făcu 
jertfa obișnuită și oștenii în zale de fier se ospătară din belșug. 

În cortul lui Traian era sfat mare: conducătorii primeau 
porunci în vederea desfășurării luptei. Numai după miezul nopţii 
plecară fiecare la locurile lor. 

Cezarul se întinse, ostenit, în patul scund, așezat pe lespedea 
de marmură. Nu putea adormi. Afară stelele sclipeau și din când 
în când pe dinaintea cortului trecea legionarul care făcea de 
strajă. 

Deodată se auzi un fâșâit - ca şi cum o armură grea se târa pe 


piatră. Cezarul nu se clinti din loc, ciulind urechile ca să audă mai 
bine. Apoi desluși în umbră, cum se strecura de sub pat o namilă 
de oștean cu pieptar și pulpane de oţel, care gâfâia sub greutate, 
împiedicat de sulița pe care o ţinea cu o mână și de paloşul din 
cealaltă. 

Dintr-o săritură Traian fu în partea cealaltă a cortului și, 
izbind stâlpul, răsturnă pânzele peste amândoi. În aceeași clipă 
împăratul se strecură afară, în vreme ce matahala încă se zbătea, 
ca o fiară prinsă în cușcă, şi strigă către strajă: 

— Pune mâna pe tâlhar! Numaidecât, sosi toată trupa de 
gardă. 

Rănit de moarte, oşteanul care pândise sub patul Cezarului 
mărturisi că fusese trimis de regele dac, în slujba căruia se afla, să 
ucidă pe Traian. 

— Dacă regele dac nu socoate că va scăpa de răzbunarea mea 
în alt chip, zise Traian către medicul elin care-i lega o rană ușoară 
la umăr, unde totuși îl ajunsese sulița dezertorului, atunci va fi 
biruit cu siguranță. 

Și râse cuprins de o nădejde mare. 

Două încăierări sângeroase avură loc înainte ca oștirea 
romana să se fi depărtat bine de întâia tabără. Dacii zăceau pe 
câmpui de luptă, cu miile. Între ei, tot cu miile, romanii. 

Traian se preumbla încruntat printre stârvuri. 

— Nu! Nu! Regele dac nu poate fi învins atâta timp cât este viu 
- gândi Cezarul. Biruința noastră atârnă numai de moartea lui. 
Abia atunci neamul acesta dârz va putea fi stârpit. Nu știu dacă 
voi putea aduce la Roma un singur rob! Poate doar câteva roabe 
bătrâne, care nu vor mai prididi să se otrăvească... 

De aceea Traian primi cu neîncredere, a doua zi, pe solii 
regelui dac, care spuneau că Decebal voia să lase Dacia în 
stăpânirea romană - el urmând să plece în altă parte, la 
seminţiile înrudite de la capătul de răsărit al pământului. Și să 
trimită Cezarul un om de încredere, care să preia comorile și 


semnele domniei, steagurile, diademele. 

—  Solii să fie legaţi și păstraţi ca tălmaci. Purcedem mai 
departe! porunci Traian. 

Cohortele se pregătiră de înaintare, când se ivi în cortul 
Cezarului însuși Longinus, speriat de această neinduplecare. 
Mărturisi Cezarului că lupta era de prisos, dacă regele dac dorea 
să lase ţara și să plece. Aici nu putea fi nicio viclenie. Ce pierdeau 
romanii primind cererea lui Decebal? Un singur oștean, un sol. 

— Du-te de preia tu odoarele dacului! răspunse Traian, cu 
surâsul neîncrederii. Te încumeţi, Longinus? 

Crezând că generalul se va codi - Traian văzu cu uimire că 
Longinus îl salută, înclină capul și iese din cort cu pas hotărât. 

O clipă Traian vru să-l oprească, dar se răzgândi, spre a nu-și 
călca cuvântul. 

A doua zi împăratul primi această scrisoare din partea 
generalului Longinus: 


„Ave, Cezar! Mă găsesc prizonier în mâinile Dacului. M-a 
recunoscut ca pe unul din prietenii și generalii tăi, silindu-mă să-ţi 
scriu aceste rânduri. Mă amenință cu moartea în cele mai cumplite 
chinuri, dacă nu părăsești îndată ţara lui și dacă nu dărâmi 
cetăţile de pe malul stâng al Istrului. Nu stă în puterea mea să-ți 
dau alt sfat decât acela de a urma calea pe care ţi-o va arăta 
mintea ta cea luminată”. 


Traian nu ieși o zi şi o noapte din cort, chibzuind, cu inima 
sfâșiată. Solul dac avea din partea regelui său un răgaz de trei 
zile. 

Traian nu se putea retrage fără a nu pricinui în Senatul roman 
un tumult rușinos. Dar cum să-și lase pe cel mai bun prieten și pe 
generalul cel mai destoinic în mâna barbarului? Cuprins de 
zbucium mare luă o hotărâre, pe care după o jumătate de oră o 
înlocuia cu alta, potrivnică. 


— Nici măcar un jungher în inimă sau deschiderea venelor de 
la mâini nu dă acestei viclenii a regelui dac o dezlegare, ba 
dimpotrivă - gândea Traian deznădăjduit. 

A doua zi, spre uimirea lui, primi o nouă scrisoare din partea 
generalului Longinus: 

„Ave, Cezar! Ceea ce nu-ţi puteam spune în scrisoarea de ieri, 
scrisă sub ochii Dacului cel Mare, îți scriu acum, și-ţi trimit 
răvașul cu un sol care a primit din parte-mi răsplata cuvenită. 
Când vei ceti aceste rânduri, Dacul nu-mi va mai putea face niciun 
rău, căci voi fi mort. Solul mi-a dat pe bani o bună otravă, pe care 
fiecare dac luptător o poartă la sine. Nu mai sta pe gânduri, ci 
înaintează repede, până nu vin din răsărit seminţiile chemate și 
plătite cu desagi doldora de aur de regele dac. lar deasupra 
acestor plaiuri să nu mai vegheze de aci înainte decât pajura 
romană, milenii peste milenii.” 

Cohortele romane porniră într-un avânt vijelios. 

Zeci de cetățui de piatră fuseseră ridicate de Decebal pe calea 
ce ducea spre Sarmizegetusa. Rând pe rând ele căzură în mâinile 
lui Traian, care înţelese că aveau o singură menire: de a-l întârzia 
pe drum. Dar nu se lăsă înşelat. Înconjură cu trupe înarmate cu 
unelte de doborâre a zidurilor, mai multe cetățui deodată, în 
vreme ce grosul oștirii romane înainta netulburată până-n 
preajma Sarmizegetusei. 

Câteva seminţii dacice se înfățișară prin căpeteniile lor cu 
căciuli, cerând ocrotirea Romei. Traian îi privi cu uimire: erau 
oieri din marginea de miază-noapte. 

După o pregătire de câteva zile, romanii, înarmaţi cu uriași 
berbeci de lemn, dădură năvală și loviră zidurile puternicei cetăți. 

Blocurile de piatră nu se clintiră. 

Dar mulţi ostași nu se mai întoarseră, doborâţi de uriașii 
bolovani pe care locuitorii cetăţii, bărbaţi, femei și copii le 
prăvăleau asupra năvălitorilor, de pe înălțimea zidurilor. 

Traian porunci ca asaltul berbecilor să se facă în partea 


dinspre răsărit a cetăţii, unde socotea că zidurile ar fi mai slabe. 

Dar și aci blocurile de piatră rămaseră neclintite. Berbecii de 
lemn puteau dobori zidurile de cărămizi, dar nu și stâncile de 
granit. În vremea aceasta, din şirurile de oșteni trimise la asalt nu 
se mai întorceau decât puţini la număr, răniții care se mai puteau 
furișa în tabără la adăpostul nopţii. Ceilalţi rămâneau striviţi, cu 
berbecii lor cu tot, sub ziduri. 

— Un agger! Un agger! începu să răsune prin tabere. Traian, 
cu toată nerăbdarea, trebui să îngăduie luptătorilor lui să 
construiască un agger, adică o cetate din bârne groase, tăind o 
întreagă pădure. 

Și, într-o dimineaţă, apărătorii Sarmizegetusei se pomeniră cu 
altă cetate în faţa zidurilor, la adăpostul căreia soldaţii romani 
începură a lovi crunt cu o sută de berbeci. 

Câţiva bolovani se clintiră din loc. Atâta fu deajuns ca să se 
desfacă și alții. Asediaţii, cuprinși de spaimă, fugiră de pe ziduri. 
N-avea cine să-i mai aducă înapoi. 

Căci de la ivirea cetăţii de bârne pe care iscusiţii romani o 
ridicaseră într-o noapte, căpeteniile dace se traseră în încăperile 
lor, unde se otrăviră, după ce puseră foc cetăţii. 

Când cei dintâi oșteni romani pătrunseră în cetate, gata de 
luptă, găsiră Sarmizegetusa pustie. Pretutindeni nu erau decât 
cadavre şi ruine fumegânde. Cetatea se năruise singură. 

Dar unde se ascunsese căpetenia dacilor? 

Traian, înconjurat de comandanții legiunilor, intră în 
Sarmizegetusa ca într-un lagăr distrus de un cutremur năpraznic. 

— Am obținut cetatea, dar nu și victoria! zise el îngândurat. Și 
urmărirea dacilor continuă fără răgaz. 

Se ştia că spre răsărit, intrarea în câmpiile fără margini ale 
geților era ocrotită de un lanţ de munţi, asemănător unui arc de 
cremene, pe care îl străbăteau de-a curmezișul câteva riuri mici. 

— Dacă Decebal s-a înţeles cu seminţiile din șesurile Niprului 
și codrii Volgei, războiul nu se va încheia niciodată... Sau va trebui 


să cucerim tot pământul, scrise Traian în tabletele cărţii sale De 
bello dacico, precum și Senatului, care se pregătise a serba 
căderea cetăţii Sarmizegetusa. 

Regele dac, fugar, se opri la câteva căpetenii și mai strânse o 
oaste în arcul munţilor Carpaţi. Aci avu loc încă o încăierare 
sângeroasă - una singură - și alte câteva mii de leșuri acoperiră 
văile Trotușului și Oituzului. 

Romanii recunoscură cadavrele câtorva căpetenii, după 
căciulile de lână și brâiele de aur. Dar de regele dac tot nu dădură. 

— Şi nici nu cred că vom da vreodată... gândi Traian, hotărât 
să nu treacă munții pe care-i socotea un bun hotar de răsărit al 
Imperiului roman, cuprinzând acum și Dacia. 

Și înainte de a se întoarce la Roma, împânzi ţara cu toată 
oştirea romană, spre a fi gata pentru al treilea război împotriva 
regelui dac. 

Dar Decebal nu avu inima să-și părăsească pământul 
strămoșesc ca să fugă la seminţiile înrudite ale Asiei, de care se 
despărțise de un mileniu poate. Vru să se topească în pământul și 
pietrele pe care le apărase până la cel din urmă om. 

În ajunul plecării, Traian primi în cortul său doi ciobani din 
Carpaţi, în zeghe și opinci, care-i aduseră capul regelui dac. 

— Ce plată vreţi pentru isprava voastră? îi întrebă un tălmaci. 

— Numai să ne îngăduie măritul împărat de a ne paște oile pe 
ponoarele și plaiurile noastre. Am adus capul regelui nostru, ca 
semn de credinţă şi închinăciune. Că nu noi l-am omorât - și nici 
n-am fi putut dealtfel. L-am găsit junghiat într-o peşteră, unde ne 
ascundem de obicei când bate ploaia și trăsnetul în munţi, aşa că 
bănuim că singur el și-a dat moartea. 

Traian privi îndelung capul cu plete bogate, sângerat, cu 
grumazul puternic al regelui care nu i se putuse supune nici după 
ee fusese înfrânt. 

— Dacă acest dac era roman, mi-ar fi fost prieten, spuse 
pentru sine împăratul, arătând cu degetul capul măreț rostogolit 


la picioarele lui. 

Și întorcându-se către ciobani grăi: 

— Voi lăsaţi fetele și nevestele să aducă lapte în taberele 
romane! Rămânem aci să întemeiem un singur neam și o singură 
împărăție. 


* * 


Aurul dacic, adus la Roma, îngădui împăratului Traian să 
ridice temple și palate, să construiască şosele și să bată galbeni 
noi, cu chipul său. 

Când se încheie de scris cartea războiului din Dacia, atât de 
uimit fu el însuşi că sorții i se arătară prielnici, încât se hotărî să 
bată o medalie în amintirea acestei biruinţe. 

Dar Senatului nu i se păru îndestulător acest lucru. Și atunci 
tocmi meşteri-sculptori, care ridicară în inima Romei o columnă 
înaltă de marmură, între cercurile căreia, până în vârf, se puteau 
citi, în icoane, toate peripeţiile înfrângerii dacilor. Drumeţii din 
fundul Asiei și Africii se opreau în fața Columnei lui Traian, spre a 
cerceta și a se minuna de faptele măreţe ale împăratului. 

În Dobrogea, la Adam Clisi, tocmai în partea cealaltă a Daciei, 
fu ridicat Trofeul lui Traian, pe care-l priveau lung din depărtare 
corăbierii de pe Marea Neagră, ridicaţi în picioare. 

lar norodul din Roma primi și el drept răsplată un lanţ de 
serbări cu spectacole de circ, băuturi și ospeţe care ţinu 123 de 
zile. Peste zece mii de gladiatori și unsprezece mii de fiare 
sălbatice îşi vărsară sângele pentru gloria Cezarului. 


CLOȘCA CU PUII DE AUR 


I 


BAQUL DINPĂDURE 


De la cucerirea Daciei de către romani și până la întemeierea 
celor dintâi voievodate române se scurseră pe lung firul timpului 
mai bine de o mie de ani. 

În aceste zece veacuri ale trecutului îndepărtat se plămădi 
poporul nostru românesc prin amestecul romanilor cu băștinașii 
daci. Această zămislire nu se făcu în tihnă căci, începând dintr-al 
patrulea veac, nenumărate seminţii barbare din răsăritul 
depărtat trecură pe-aici valuri-valuri, ca peste o stâncă de piatră. 
Ostrogoţi, sarmaţi, roxolani, vizigoți, avari, huni și alte felurite 
neamuri asiatice lăsară multă jale și moarte în urma lor, dar și 
unele semne. 

În acea vreme, la poalele Carpaţilor, un baci bătrân cu un 
cojoc miţos pe umeri, deși se împrimăvărase, cu o căciulă ţurcană 
dată pe ceafă, cânta dintr-un caval unei turme de oi, risipită în 
luminișul unei păduri de curând înmugurite. Era jalnic cântecul 
cavalului și pădurea îl îngâna, iar păsărelele ascultau ca vrăjite. 

Abia ajunsese soarele în cumpăna cerului, că se auziră pași 
repezi trosnind pe uscăturile din pădure și de pe cărare ieşiră în 
luminiș doi copilandri în veșminte albe, cu opinci și căciuli pe 
potrivă - un băiat și o fată, care se luaseră la întrecere. 

Când îi văzu, baciul puse cavalul deoparte și le ieşi înainte. 

— Bine că venirăţi, dragii moșului!... zise el, luând desagii de 
pe umărul băiatului și o ploscă din bostan uscat pe care o ţinea 
fata, de o nojiță. Că mă apucă o foame, de parcă nu pusei în gură 
de o săptămână! 


Și în vreme ce baciul îmbuca dintr-o mămăligă de mei călduță 
și dintr-o ciozvârtă de porc, băiatul istorisi o întâmplare cu bouri 
care năvăliseră din codru speriind tot satul. Abia reușiră oamenii 
să-i alunge cu sulițele și numai după aceea își aduseră aminte de 
baciul care flămânzea în poiană. 

— Dar călăreţii de vale, pe celălalt mal al râului se mai văzură, 
măi Grue? 

— Nu, baciule. 

— Atunci e bine, poate le-o fi pierit sămânţa! zise moșul. Tat- 
tu a ieșit la arat? 

— Ba, că i-e frică de călăreţii sălbatici. 

— Hei, dragii mei! grăi baciul, vin seminţiile din țările de 
piatră pe ogoarele noastre, unde sunt grânele dulci și poamele 
gustoase și ne prădează de nu ne rămâne nici cenușă în bătătură. 
Ba ne și omoară de istov. 

Cei doi ascultau, șezând în iarba care străpunsese covorul de 
frunze de anul trecut, căci baciul obișnuia să le istorâsească din 
vremuri de demult, ca să-i aducă și altă dată merinde. 

— N-a fost totdeauna așa, feţii moșului!... la, acum vreo patru 
sute de ani, după cât vorbeşte lumea, împărățea pe aceste 
meleaguri marele Decebal, a cărui faimă ajunsese până-n cetatea 
cea mare a Romei. Avea el zăcăminte de aur, oșteni în zale și 
arcași cită frunză și iarbă, care făceau de pază la notare, de la apa 
Nistrului dinspre răsărit, până la apa Tisei dinspre apus și la apa 
Dunării spre miazăzi. Asta a fost până într-o vreme - când s-a ivit 
un împărat viteaz și isteţ în cetatea Romei, anume Traian, care a 
purces împotriva lui Decebal. De două ori a năvălit cu oaste, până 
a pus stăpânire pe cetatea de scaun, Sarmizegetusa, iar Decebal 
cel învins s-a pierdut în acești munţi ai noștri. Ameste-cându-se 
oștenii cu băștinașii, dacii luară din obiceiurile romanilor și 
romanii din obiceiurile dacilor și, iacă așa, din veac în veac, ieşi 
un neam nou, al nostru, al românilor. 

Cât erau tari împărații de la Roma, trăiam în pace pe aceste 


meleaguri. Numai că nimic nu e veşnic pe lumea asta. Împărăţia 
cea mare s-a fărâmițat și de la un timp încoace toate 
sălbăticiunile cu chip omenesc dau buzna nu numai peste 
pământurile noastre, dar și peste străvechile cetăţi, ale Bizanțului 
și ale Romei. 

— De ce nu facem și noi o ţară a noastră, să ne păzim hotarele 
de lifte? întrebă Rumân Grue. 

— Hei, flăcăiașule, o veni și vremea aceea să ne întemeiem, 
răspunse baciul. Până atunci noi cei care vorbim românește ca 
romanii și ne purtăm ca dacii, de la care am moștenit păstoritul și 
plugăria, ne ascundem prin munţi și prin codri, că ne înţelegem 
mai bine cu zimbrii, urșii și mistreţii, decât cu acei călăreţi 
rătăcitori, care vin dinspre răsărit și tot vin, de parcă sunt împinși 
din spate de un vânt turbat. Ei trec, şi noi rămâncm locului, cu 
munții și cu apele noastre! 

— Până nu i-om înfrunta o dată, să-i stăvilim la apa cea mare 
de la răsărit, zise băiatul, gândind ca un om vârstnic și chibzuit, 
mi-e teamă, baciule că barbarii ăștia ne-or cotropi mereu. 

— Așa ni-i soarta, măi Grue!... răspunse baciul. Nici Zamolxis, 
Dumnezeul din peșteri, nu ne mai ajută - că l-am uitat. Numai 
baba Dochia se mai abate uneori pe la noi, cu zăpadă și ploaie, în 
zilele primăverii. Dar eu socot că trebuie să fie un Dumnezeu și 
pentru noi, care a purces el de undeva, dar n-a ajuns încă pe 
meleagurile noastre! Se zice că l-a descoperit un dulgher 
israelitean. 

Abia isprăvi vorba, că pădurea se cutremură de un iureș de 
pași foșnitori și în poiană se iviră mai toţi locuitorii satului din 
vale, cu femei, copii şi vite trase de căpăstru. Bărbaţii aveau în 
mâini pari ascuţiţi, iar femeile, cu pruncii la sin, oftau și plingeau 
de zor. 

— Adună oile, bace, și mână-le repede sus, spre piscul 
muntelui! strigă un bărbat nalt, cu pieptarul cămășii sfâșiate, cu 
pletele încurcate și cu ochii înroșiţi de spaimă. 


Moșul nu mai întrebă ce s-a întâmplat, căci bănuia ce anume 
se întâmplase. 


II 
CĂLĂREŢII HUN 


Trecură câţiva ani grei, când oamenii Daciei părăsite de 
împăratul Aurelian își duceau viaţa cu zilele în mâini. După 
năvălitorii roşcovani se iviră pe malul râului din vale, la poalele 
munţilor, niște călăreți ciudaţi, cu fața galbenă ca ceara, ochii 
lunguieţi și oblici, mici de statură și cârni, călărind pe deșelate cai 
mărunți şi iuți. 

Neajungându-le vitele și grânele din sat, ei luară în sulițe pe 
cei dintâi locuitori care se apărau și le tăiară capetele prinzându- 
le de oblâncul șeii. 

Un român care avusese curaj să iasă-n câmp cu plugul - spre a 
scăpa de gura muierii și a plozilor flămânzi - se piti în brazdi și 
privi îndelung la pâlcurile de sălbatici care veneau pe malul 
râului în jos, atât de numeroși, că atingeau în fund zarea și nu se 
mai isprăveau. 

Pe la amiaz călăreţii se opriră, descălecară și făcură o tabără, 
adunând la mijloc căruţe fără număr, acoperite cu piei umflate, în 
care plugarul nostru văzu cu uimire muieri tot atât de pocite, 
alăptând prunci la sân, în vreme ce ele sfâşiau cu dinţii bucăţi de 
carne crudă. 

Unele dintre ele, scoborând de sub coviltir, se apucară să 
mulgă iepele mici, legate de căruţe. 

Omul lăsând plug şi boi o rupse de fugă în codru, după care 
urcând anevoie muntele, ajunse la piscul cu peșteră. 

Acești năvălitori se dovedeau mai vicleni decât cei de mai 
înainte, că n-apusese încă soarele și fugarii din sat se văzură 
înconjurați de pâlcuri de călăreţi galbeni - care-i urmărise în 


codru - și îi ghemuiră în poiană. 

Copiii se ascundeau în poalele mamelor, iar bărbaţii cu parii 
ascuţiţi în mâini văzură că orice împotrivire se dovedea fără 
folos. 

În vreme ce năvălitorii rânduiau străji ca să nu fugă nimeni, 
descăleca un ins rotofei, cu capul ras până la scăfârlie, cu o coadă 
muierească pe spate și care clipea mereu din ochii subțiri, lungiţi 
spre ureche, arătându-și într-un rânjet dinţii ascuţiţi. 

Merse până-n mijlocul poienii, fără a se feri de ciulini, ghimpi 
sau umezeală, căci era cuprins tot într-un vestmânt de piele 
tăbăcită. La brâu îi sclipea mânerul bătut în pietre nestemate al 
unui hanger încovoiat precum luna cea nouă. 

Pe urma lui venea agale un baci tinerel, cu zeghe pe umeri, cu 
o căciulă adusă din vârf, pe o ureche și la brâu, în loc de fluier, cu 
două cuţitoaie. Era tâlmaciul având în mână un toiag subţire. 

— Fraţilor! strigă el la cei prinși, nu vă temeţi, că și noi 
romanii din partea de sus ne-am temut fără pricină. Niciun rău 
nu ne făcură hunii aceștia, că așa-i cheamă, ci numai ne-au 
speriat, după care ne luară cu ei căci au nevoie de oameni. Mai 
buni decât noi, se vede că nu găsiră de când străbat lumea și 
pământul. Că noi, romanii, cerem hrană puţină și ne batem unul 
cât zece, fără teamă de moarte. 

— Cine sunt? întrebă gâfâind românul cel zbărlit, cu pieptul 
desfăcut, și care era căpetenia celor fugăriți. 

— Apoi omul aci de față, zise baciul cel tânăr, arătând cu 
ciomagul spre arătarea în două picioare care acum privea cu 
ochii ţintă din urâciunea feţei lui tăbăcite, dumnealui e Attila, 
urmașul domnitorului Rugilo, unchiul lui și ucigașul lui văru-său, 
Bleda, care voia să-i ia locul. Așa mărunt, cum îl vedeţi, e isteţ și 
iute foc, iar împărăţia lui n-are margini. Încotro veţi fugi, tot în 
împărăţia lui se cheamă că sunteți... 

— Să ne ia hunul şi să facă ce-o vrea cu noi! răspunse 
căpetenia, dând capul pe spate, cu deznădejde. Că alta n-avem ce 


face. 

Attila strigă un cuvânt spre tâlmaci și adastă încordat, 
privindu-l lung. 

Baciul cel tânăr răcni: 

— Galbeni aveţi? 

— N-avem! strigară românii într-un glas. 

— Nici podoabe de argint? 

— Nici. 

— N-avem decât viaţa din noi, grăi baciul cel bătrân din 
mijlocul pâlcului de oi. Şi vitele astea mărunţele. 

Baciul cel tânăr dădu craiului răspunsul, în graiul său. Attila 
tăcu încruntat - apoi îi spuse altă vorbă. 

— Împăratul, aci de faţă, vă crede pe cuvânt. Şi cere de la voi 
numai ascultare, ca să fie pace pe meleagurile astea. Nu e rău la 
inimă măcar că i se spune „Biciul lui Dumnezeu” și i-a ieșit vorba 
că pe unde calcă pașii lui nu mai crește iarba. E fără milă numai 
cu unele căpetenii mândre care-l înfruntă. Așa că voi faceţi bine şi 
vă întoarceţi de vale, în sat, și să vă vedeţi de treburi. lar când or 
da grânele în spic, jumătate să le aduceţi la căruțele hunilor. 
Flăcăii cu tulee în barbă să se adune-n tabără, de mâine 
dimineaţă, spre a învăţa să călărească pe deșelate, să arunce 
sulița în vrabia din zbor și s-o nimerească. Iar fetele nemăritate 
să vie şi ele după amiaza să le dea Hanul lănțișoare și inele. Şi 
când s-o împlini sorocul pus de măreţul Attila, aici de faţă, au să 
se adune la apa cea mare de la răsărit, toate oștirile lui, ca 
împreună să pornim spre cetatea Bizanțului s-o supunem și după 
aceea spre cetatea Romei, ca de la o margine la alta a pământului 
să fie doar o împărăție care să asculte de un singur împărat. 


II 


CĂRUȚELE CU AUR 


Trei ani deprinse Rumân Grue, împreună cu flăcăii satului de 
sub munte, meșteșugul luptelor cu sulița, de-a călare și pe jos. 

Hunul cel mare se dusese de vale cu baciul cel tânăr și cu 
numeroșii lui călăreţi, lăsând numai un pâlc de huni, în tabăra de 
învăţătură, și un șir de căruţe cu muierile și copiii lor. 

Fetele din sat veneau uneori în tabără, unde primiseră cu 
adevărat lănţujele și inele, se jucau și ajutau muierilor hune să 
pregătească bucatele pentru oșteni. 

Feriţi acum de furia altor năvălitori, românii scoborâră mai 
toţi din munte și se apucară cu nădejde de plugărie. Văzând că nu 
erau holde de ajuns, desțeleniră locuri mai joase, mai mănoase și 
începură să are întinderi mari, de nu se mai vedeau marginile cu 
ochii. 

Ilinca şi alte unsprezece fete învăţară a dănţui după cum le 
cânta un flăcău cu fluierul, în vreme ce alţi doi băteau din tobe. 
Dintre românce, tot ea se arăta mai zglobie, fiind în stare să se 
îndoaie întocmai ca o creangă de liliac și într-o parte și alta, iar pe 
spate se îndoia până-i atingeau degetele pământul, alături de 
cosiţele ei bălaie. 

Ba învăţă a dănţui și cu mâinile, de-i păreau doi șerpi porniţi 
unul după altul, să se împreune, să se încolăcească - până se 
trăgeau deodată înapoi, la sânul fetei, ca într-un cuib cald. 

— Nu cumva te bate gândul să ajungi mireasa Hunului cel 
Mare după ce ne-om întoarce din bătălie? o întrebă Rumân Grue 
pe Ilinca, în marginea codrului, într-un amurg de vară. 

— Nici moartă! strigă fata. 

Apoi lăsând ochii în jos, adăugi mai mult cu răsuflarea 
speriată toată. 

— Dar dacă m-o alege el, ce fac? Mă împotrivesc? Rumân Grue 
luă mâna fetei și strigă înverșunat: 

— De s-o întâmpla una ca asta - îl omor!... 

— Aşa, aşa! făcu Ilinca înfiorându-se. 

— Dar poate că mor eu, înainte de a te vedea cu podoabele de 


împărăteasă pe grumaji, mai zise flăcăul. Că bătăliile vor fi crunte. 

— Nu, să nu mori! Nu vreau să mori! strigă Ilinca. 

Și aruncă braţele după gâtul lui Grue, de parcă voia să-l 
ocrotească de un dușman nevăzut, de o piază rea. 

Când sunară buciumele-n văi iar pe dealuri se aprinseră 
focurile, flăcăii ieşiră din sate, din păduri şi din munți, 
îndreptându-se către tabăra hunică. 

Aci aflară că Attila biruise pe alani, pe sciți și pe sarmaţi. După 
aceea bătuse și alungase pe ostrogoți, iar pe craiul lor, 
Hermanaric, îl călcase sub copitele calului. 

Cu oastea de pe Nistru scobori în ţinutul dintre Istru (Dunăre) 
și Pontul Euxin (Marea Neagră), unde se oprise. 

Românii rânduiţi în pâlcuri de călăreţi sub porunca unui hun 
trebuiau și ei să coboare la Mare, ca de-aci să purceadă cu toţii 
către cetatea lui Constantin (Constantinopole), ale cărui ziduri 
licăreau în soare și unde cică se afla jumătate din aurul lumii. 

Dacă Marele Hun izbutea să pătrundă în cetate, oprea pentru 
el numai o parte din avuţii, dăruind-o pe cealaltă luptătorilor săi, 
adică măcar o desagă de aur fiecărui călăreț. Așa suna făgăduinţa 
lui Attila către oastea românilor care se strânsese la apa 
Buzăului, înainte de a porni către Dunăre. 

Rumân Grue, cu pâlcul lui de călăreţi - căci era acum 
căpetenie a peste o sută - călărea în fruntea oștenilor dus pe 
gânduri, cu bărbia în pieptul înzăuat. Ar fi vrut să ajungă 
căpetenie peste o mie, apoi peste cinci mii, ca la întoarcerea din 
Cetatea lui Constantin, să fie numit de Marele Hun voievod al 
dealurilor și munţilor, să poată lua pe Ilinca de soţie și să-i puie el 
în creştet o cunună de frunze de aur, în degete inele - câte unul 
de fiecare deget - iar la cingătoare, drept la mijloc, două paftale 
de argint gros, scrise cu nestemate - doamna ţării și doamna lui. 

Ca să nu mai dănţuiască Ilinca în hora fetelor dinaintea lui 
Attila şi ochii lui să nu se mai oprească pe faţa, pe mâinile, pe 
călcâiele și pe brâul ei subţire... 


La Dunăre, pâlcurile de călăreţi adăstară două săptămâni ca să 
le vie rândul să-i treacă pluta. Ci Rumân Grue sutașul cu ai săi se 
aruncară în apă de-a călare și ajunseră înaintea tuturor în tabăra 
cea mare de lângă Pontul Euxin. 

— Cine e căpetenia voastră? întrebă Attila, ieșind călare întru 
întâmpinarea românilor. 

— Hunul nostru a rămas pe celălalt mal, să-l ia bacul! 
răspunse Grue. 

— Tu eşti sutaș? 

— Da, Măria Ta! 

— Vino cu mine!... zise Hunul cel Mare și o rupse la fuga spre 
Dunăre, urmat de Rumân Grue. 

Când ajunse la țărm, Attila porunci podarului să ardă pluta și 
strigă călăreţilor de pe celălalt mal, să vie înot. 

Călăreţii se aruncară în apă. Hunul care le poruncea căzu în 
valuri și se înecă. Se mai înecară vreo doi cai. Cei care ajunseră la 
mal nechezară puternic și-și scuturară coama, ca o vijelie. 

— Cum te cheamă? întrebă Hunul pe sutaş. 

— Rumân Grue, Măria Ta! 

— Omul meu s-a înecat, zise Attila. Norocul lui. Altfel l-as fi 
jupuit de viu. la oamenii ăștia în mână și să le fii căpetenie în 
numele meu! 

Apoi oştirea Hunului străbătu munţii de sub Dunăre și ajunse 
fără nicio piedică în câmpia care da drept spre poarta 
Constantinopolului. 

Rumân Grue avea sub porunca lui zece mii de călăreţi, între 
care numai câteva sute erau huni, și păzeau marginile oastei. 
Împreună cu alți douăzeci și doi de căpitani, avea îngăduirea să 
întovărășească pe Marele Hun și să șadă la masa lui. 

Attila se deprinsese a grăi și a înţelege limba tuturor 
seminţiilor care slujeau în oștirea lui. Pe Rumân Grue îl preţuia 
pentru îndrăzneala, vitejia, dar şi pentru tăcerea lui. Îi vorbea mai 
mult cu ochii - da porunci și primea răspunsuri dintr-o căutătură. 


O noapte întreagă arseră făcliile în cortul de piele al lui Attila 
în locul care în zilele noastre se numeşte Adrianopole, atunci 
când Marele Hun împărți căpeteniilor sarcinile ce aveau de 
îndeplinit, la asediul cetăţii. 

Rumân Grue cu oamenii săi aveau menirea să se arunce călări 
în mare și să intre în cetate, ca şi cum ar fi venit pe valuri - pe 
unde se aștepta dușmanul mai puţin. 

— Dacă faci treaba asta, române, ești mâna mea dreaptă, 
urmașul meu și primeşti jumătate din aurul împărăției de răsărit 
pe care o vom dobori! strigă Attila în mijlocul căpeteniilor, 
punând mâna înzăuată pe umărul lui Grue. 

— Să trăieşti, Măria Ta! strigă flăcăul. 

— Şi când ne-om întoarce acasă, la Altai în China, îţi dau o 
mireasă din neamul și casa mea. Am acolo o mie trei sute de fete, 
mai zise Hunul, şi ochii lui mici scăpărară deodată. 

A doua zi, în zori, când oastea lui Attila trebuia să se pună în 
mișcare, se iviră și căzură cu faţa la pământ, dinaintea cortului, 
trei dregători în caftane aurite, sfetnicii împăratului Teodosie din 
Constantinopol. 

Attila îi primi în cort şi se ciorovăi cu ei până la amiază. Solii 
plecară repede, roșii ca racii fierți. Până-n seară intrară în tabără 
douăsprezece carete încărcate cu desagi grei: șase mii de bani 
mari de aur și încă două mii o sută, bacșiș pe un an, în afară de 
alte daruri: săbii de argint, chingi și şei din piele frumos 
mirositoare, jilțuri mici, vase de porfir şi o statuetă elenă de 
marmură verde - al cărei preţ întrecea toate celelalte avuţii, dar 
pe care Hunul o aruncă într-un colț, de i se frânseră braţele, i se 
zdreliră sânii şi i se rupse capul. 

În scrisoarea de mulțumire către Attila, împăratul Teodosie îi 
amintea că-n fiece an va trimite în tabăra Marelui Hun, „în semn 
de prietenie și ca amintire a vizitei cu toată oștirea, făcută la 
Adrianopole”, câte două mii o sută de bani mari de aur. 

Și astfel cetatea Constantinopolei scăpă neatinsă. 


Marele Hun nu se simţi îndatorat să dea luptătorilor săi altă 
plată, decât fiecăruia un ulcior de vin și o pită peste cea obișnuită. 

Şi seminţiile de călăreţi primiră poruncă, la Dunăre, să se 
întoarcă la vetrele lor - dar să păstreze fiecare calul său, ca ochii 
din cap. 

Rumân Grue găsi pe Ilinca lui dar, având mâinile goale, lăsă 
capul în jos, ca un vinovat. 


IV 


PODOABELE. ASIEI 


Undeva, pe locul Târgoviștei de astăzi, ridicaseră zidarii huni, 
din porunca lui Attila, o locuinţă lungă, de piatră vânătă, adusă 
din munte, cu încăperi pentru scriitori de toate neamurile și cu 
deosebire cei latini, cu băi adânci în care veneau pe olane șuvoaie 
de apă înfierbintată cu pietre arse-n jăratec, cu mese lungi de 
stejar, cu dulapuri în care se aflau veșmintele Hunului și 
iataganele dedesubt, cu bolți în care se aflau încuiate o parte din 
comorile de aur, nestemate și vase preţioase. 

Aci primi Hunul cel Mare, în anul următor, pe înțeleptul Prisc 
din Panion, trimis de împăratul din Bizanţ, pentru înnoirea 
prieteniei. 

Attila îl ospătă, îl îmbată și-l trimise înapoi cu vorba asta: dacă 
împăratul nu trimite încincit darul, Constantinopolul va avea 
soarta Romei. 

— A intrat Attila în Roma?... Întrebă Teodosie îngrozit pe 
sfetnicii din jurul jilțului, când Prisc aduse cuvântul Hunului. 

Şi se priviră unii pe alţii, fără a-și putea da răspuns. 

Attila nu intrase încă în marea cetate a Romei, dar avea de 
gând să intre, ceea ce pentru el era totuna. 

Pe neașteptate se aprinseră iar focurile pe înălțimi în ţara 
Istrului și iar sunară buciumele-n vale. 


— Ilinco! îi șopti Grue, înainte de a trece dincolo, în tabără. 
Dacă nici acum nu mă întorc voievod, te poţi duce în Asia cu 
dănţuitoarele Hunului, a căror căpetenie ești!.. M-a minţit, 
tâlharul, în cetatea lui Constantin! M-a-nșelat!... Și dacă m-o înșela 
și a doua oară, când mergem să luăm Roma, la înapoiere mă 
apropii de el, când o fi la ospăț, și-i retez beregata!... 

Ilinca îl luă în braţe, îl strânse încet la inima ei, și-l lăsa să 
plece. 

Drumul până-n câmpia Romei părea ca o petrecere. Oastea lui 
Attila pretutindeni era întâmpinată cu daruri, muzici și 
închinăciuni. 

Marele Hun, împrejmuit de căpeteniile între care se afla și 
Rumân Grue, intră în târguri ale căror șosele erau acoperite de 
scoarţe și de flori, trecu munţii întovărășit de cimpoierii locului și 
de femei cu doniţe cu lapte în creștet. Scoborând dincolo, dormi 
sub pini, în răcoarea nopţilor, străjuit de stele, legănat în cântece 
de greieri. 

Pe drumul Romei, unde se află azi Florența, Hunul fu 
întâmpinat de Papa Leon I, care arătându-i o cruce mare de aur, îl 
rugă în latinește să nu încalce orașul închinat celui mai puternic 
Dumnezeu, viu şi nevăzut, care se înfăţişează în cele trei chipuri: 
Tatăl, Fiul şi Sf. Duh. 

Attila râse, dar în aceeași noapte i se arătă în vis o cruce de foc 
- şi se trezi speriat. Făcu numaidecât cale întoarsă și trecu 
munţii, apoi Rinul, poposind de partea cealaltă, în Galia. 

Iscoadele aduseră Hunului vești îngrijorătoare. Generalul 
Aetius avea o oştire de peste șase sute de mii de luptători, 
jumătate cu sulițe, jumătate cu arcuri și călări - înzăuaţi cu toţii, 
oameni și animale, până la călcâie și copite. 

— Măria Ta, vinurile sunt prea dulci prin partea locului, dar 
îmbată mai cu seamă cele acrișoare! zise Rumân Grue la un popas 
către mai marele său Attila. Am dat sfoară că sunt otrăvite - să nu 
se atingă nimeni de ele. 


Hunul îi aruncă o privire piezișă - și dete pinteni calului, 
urmat de ceilalți căpitani. Dar se opri deodată și se întoarse. 

— Române! strigă el aplecându-se către Grue. Dacă batem pe 
Aetius și-l punem pe fugă, jumătate din țara Galiei este a ta. 

Lupta se dete pe locul unde se află azi orășelul Troyes, mai 
spre miază-zi de Paris. Fu o învălmășeală de trei zile şi trei nopți. 
Rumân Grue, cu două mii de călăreţi, izbuti să treacă râul și se 
pregătea să cadă în spatele pedestrimei care se târa greu, prin 
noroaie, ca o râmă - când zări de pe colină că Hunul se trăgea 
înapoi, tot mai înapoi, spre munţii albăstrii de la hotarul de 
răsărit al Galiei. 

Grue, urmat de ai săi, trecu râul înapoi, mult mai departe, ca 
să nu prindă dușmanii de veste, și ajunse abia pe-nserat în tabăra 
Hunului. 

— Unde-ai fost, Rumâne? întrebă Attila înfundat, mai galben 
ca niciodată, înfrânt pentru întâia oară, zărind călăreţul încruntat 
la capătul mesei, între celelalte căpetenii. 

Aflând de isprava lui Grue, îi aruncă o privire ascuţită, 
strecurată prin colţul ochilor oblici și bâigui în barba-i rară: 

— Aşa e, nu te-am înștiințat că ne trăgeam înapoi. Ai avut 
noroc! De te prindea dușmanul, te tăia bucățele... 

Și râse acru. 

Iscoadele, a doua zi, aduseră vestea că și generalul Aetius se 
trăgea cu oastea lui mai înapoi, temându-se de o viclenie a 
Hunului. 

Dar în curând, văzu Aetius că oștile lui Attila treceau munţii, 
apa Rinului și se pierdeau în zarea dinspre răsărit. 

Fusese Attila bătut?... 

— Asta nu va cuteza s-o scrie niciun scriitor! gemu Hunul în 
sine, gânditor, călare, între căpetenii, pe drumul întoarcerii. 

Dar nici nu putu trece de Troyes! 

Aci era, deocamdată, hotarul de apus al împărăției lui, care 
începea de la Oceanul Pacific - până la numai câţiva kilometri de 


apele nesfârșite ale Atlanticului. 

Marile bogății pe care le aduse cu sine din Apus făcură pe 
Attila și mai temut între seminţiile din răsărit. 

Puse la cale un ospăț uriaș, la care pofti pe toţi voievozii 
închinaţi, precum şi pe căpeteniile sale de oaste. 

Sărbătorirea trebuia să țină o sută de zile și de nopţi, fără 
hodină - aducându-se peşte din Istru şi din mare, vânat și oi 
grase. Vinurile fură poruncite unor mustari din Galia și din 
Panonia (Ungaria de azi), iar pentru racorirea mesenilor, se puse 
la murat două sute de butoaie de orz, care lăsa o băutură amăruie 
dar foarte gustoasă când era de-a binelea rece (berea). 

Se aduseră o mulţime de fete din preajma Bizanțului și câteva 
din Africa, în afară de cele bălaie de pe Rin și cele cu feţele 
bucălate şi albe, asemenea caşului din munţii românilor. În 
vremea ospăţului Marele Hun - după obicei - dorea să-și aleagă o 
mireasă nouă, pe care apoi s-o trimeată în Altai, lângă celelalte o 
mie trei sute de soții. 

Grue aduse [lincăi, din lumea pe care o străbătuse, câteva 
podoabe și o pânză pe care un penel pusese culorile chipului cu o 
cunună de spini, a lui Isus nazarineanul. 

— Iar nunta noastră, Ilinco, o mai amânăm o dată! zise Grue 
ținând strâns mâna fetei. Sau te fac Doamna munţilor noștri, iar 
eu voievodul lor, sau te pierd. Hunul s-a purtat viclean și de data 
aceasta, șopti el c-un geamăt, privind aiurea. Din puţin s-a ţinut 
să nu mă lase în mijlocul vrăjmașilor! Ilinca şopti: 

— Să fugim, Grue, să fugim... 

— Mai încerc o dată!... Hunul vrea să pornim spre Caucaz... 

— Bagă de seamă că Hunul a pus ochii pe mine, îi șopti fata 
lăsând privirea în jos. Slugile sale mi-au arătat podoaba Asiei, 
„Cloşca”, de i se mai spune „Cu puii de aur” - mi-au pus în creştet 
cununa cea grea, pe grumaji lănţușelele, la brâu paftalele, în 
mâini tăvile sunătoare - și mi-au spus că așa mă voi înfățișa în 
noaptea alegerii, când voi dănţui. Nu vreau să fiu mireasa 


Hunului!... Am crescut într-ascuns un pui de viperă, pe care o ţin 
în ciubărul de mălai. Am să-i scot dintele şi am să adun veninul 
într-o punguţă - și dacă m-o alege urâţenia să-i fiu mireasă, am să 
torn veninul în pocalul de vin pe care mi l-o întinde. Mai bine 
moartă, Grue, decât a lui... 

Rumânul luat de gânduri, zise încet: 

— Asta să n-o faci, Ilinco! Ci mai curând dă-mi mie punguţa cu 
venin, că te voi scăpa eu de pofta Hunului - vom scăpa cu toţii, 
noi cei din neamul nostru. 

Attila se ivi în capul mesei, beat de la început - amărăt şi 
hotărât, după ospăț, să purceadă spre Caucaz și de-acolo, mânând 
înaintea lui neamurile, să covârşească cele două împărăţii, de la 
răsărit şi de la apus ale Romei, cu desăvârșire. Iar înapoia lui - să 
nu rămâie decât cenușa. 

Era grăbit. 

Porunci să vie bucatele de pește cu vinurile negre, apoi întâiul 
rând de dănţuitoare, care nu-i plăcură. 

— Să fie bătute cu biciul şi aruncate în Istru! porunci scurt. 
Slujitorii împinseră înainte, în fața Marelui Hun, spre a-l îmbuna, 
pe frumoasa Ilinca, al cărei danţ știau că-l va îmblânzi. 

Dar Hunul tot încruntat rămase, de parcă nu vedea mișcările 
line și lunecușurile ușoare ale dănţuitoarei, pe mădularele căreia 
sunau podoabele fără pereche ale „Cloștii cu puii de aur”. Se uită 
Attila în jur - și Rumân Grue, care se afla în preajmă, puse pocalul 
plin în mâna stăpânului. 

— Bea şi vino lângă mine! strigă Attila dănțuitoarei. Dar întâi 
să beau eu! 

Și sorbi jumătate din pocal. 

Ilinca lua pocalul, se poticni, răsturnă vinul, şi-şi sfâşie 
veșmântul. Slujitoarele o traseră înapoi, să-i potrivească iar 
podoabele - s-o pregătească mireasă. 

Ilinca, în cealaltă încăpere, întinsă în crivat, abia își trăgea 
sufletul. Căci în curând trebuia să intre Marele Hun. Numai că în 


locul său năvăli deodată Grue, luă pe Ilinca de sub umeri și de sub 
genunchi și sărind pe fereastră pieri în noapte. 

Sunetele tobelor, surlelor și fluierelor din sala ospățului 
înăbușiră tropotul calului care ducea pe cei doi fugari spre râu. 

Se opriră tocmai la apa Buzăului, într-un loc ce-i zice 
Pietroasa. 

— Aci, sub munte, llinco, să ascundem podoabele „Cloștii cu 
pui”, zise Grue. De ne vor prinde și cerceta iscoadele Hunului să 
nu găsească nimic asupra noastră. 

Chiar așa făcură. După două ore de lucru, comoara se afla bine 
ascunsă într-un dâmb. De-acum, Marele Hun, n-are decât s-o 
găsească dacă va izbuti vreodată. După ce Grue făcu un semn 
numai de el ştiut în ce loc anume pusese comoara, purcese cu 
Ilinca sa, gândind să se-ntoarcă pe meleagurile unde se născuseră 
și copilărâseră. Acolo se vor însoţi, făcând nuntă ca să trăiască în 
rândul oamenilor. 

Dar una gândește omul și alta se-ntâmplă. Un pâlc de călăreţi 
huni care îi urmărâseră descoperiră, în sfârșit, pe cei doi fugari. 
Rumân Grue cu Ilinca lui deteră bici cailor fugind din drumul 
dușmanilor. Până în revărsatul zorilor ţinu urmărirea. Ilinca, 
dacă fu covârșită de oboseală, căzu de pe cal şi se lovi de moarte. 
Grue prinse de veste și stând locului încinse o bătălie de unul 
singur împotriva a șase huni. Răpuse pe doi dintre ei, dar cei 
rămași îi scurtară viaţa. Și aşa nu mai avea niciun rost să trăiască 
fără Ilinca sa. 

Cine știe, poate că Attila ar fi căutat comoara sa prețioasă 
chiar și-n gaură de șarpe. Dar veni și sfârşitul zilelor sale, cam pe 
la miezul nopţii, când după atâta mâncare și băutură, i se aplecă, 
închise ochii și încercă să tragă aer în piept. Apoi duse o mânâ la 
inimă, lăsându-se oleacă pe spate, galben ca fundul unei tingiri de 
alamă. 

Surlele cântau de zor, căpitanii de oaste și dregătorii se 
ospătau, iar dănțuitoarele săltau pe podele. Slujitorii crezură că 


Stăpânul lor, toropit de băutură, aţipise. 

Abia când căzu de pe jilţ rostogolindu-se sub masă lovind cu 
fierul veșmintelor lemnul sec, cei de față își deteră seama că se 
întâmplase ceva. 

Când îl scoaseră la lumina făcliilor de rășină și-l așezară iar în 
jilțul înalt, Attila era mort. 

Temându-se căpeteniile că Hunul s-ar putea răzbuna și după 
moarte împotriva lor, înapoindu-se pe neaşteptate în viaţă, o 
rupseră de fugă. 

Din acea clipită, împărăţia dintre cele două oceane se topi ca 
un abur. 

Dacă Rumân Grue și Ilinca se stinseră amândoi din viaţă, 
nimeni pe lumea asta nu mai știa locul unde podoabele Asiei, 
„Cloşca cu puii de aur” fuseseră ascunse. Şi abia în anul 1837, la 
Pietroasa, judeţul Buzău, într-un loc numit Valea Urgoaia, niște 
săteni au găsit, în fine, comoara, alcătuită la început din 22 de 
piese, dintre care s-au păstrat numai 12, în greutate de 19 kg aur 
încrustat cu pietre preţioase. 

Ea se află acum la Muzeul de Istorie al Republicii Socialiste 
România. 


TRECUT-AU MAI BINE 
DE O MIE DE ANI. 
ÎN ACEST LUNG TIMP SA ZĂMISLIT 
ȘI A PURCES SPRE VIAȚĂ 
NEAMUL NOSTRU ROMÂNESC 


BASARAB CEL MARE 


I 


NUNTA DE LA CURIFA DINMNIE 


Un mândru alai scobora în primăvara anului 1320 din vârful 
Carpaţilor spre Câmpulung, cetatea de scaun a voievodului 
Basarab cel Mare. Erau ostași în zale, cu coame lungi la coifurile 
înalte de oţel, având cai cu coapse groase și copite late. 

Răsunau văile de larmă, iar ciobanii cu oile pe tăpșanele verzi 
în care făcuseră ochi întâile flori, priveau cu uimire la străluciţii 
cavaleri ce se îndreptau spre curtea domnească, purtând prapuri 
cu ciucuri și clopoței. 

În această vreme, în adăstarea musafirilor, la Curtea de la 
Câmpulung, Domnul învestmântat în fier de parcă purcedea la 
luptă, cu paftalele de zile mari, încins cu sabia cu mâner de aur, 
umbla de zor printre slujitorii de la bucătărie, pe care-i îndemna 
la lucru și printre cei de la cămări, să vadă ce treabă făceau. 

Căci Nicolae-Alexandru, fiul și tovarășul la domnie al lui 
Basarab-vodă, se căsătorea cu frumoasa Măria, odraslă de neam 
mare. 

Boieri de prin ţinuturile păduroase ale Teleormanului și mai 
de departe, ale Bărăganului, până-n preajma luncilor Dunării, 
veniseră la Curte începând petrecerea mai devreme. Lăutarii cu 


lăute și cobze cântau trași într-un colţ al odăilor de musafiri, iar 
din altă parte se auzeau fluierele și cimpoaiele care mult plăceau 
boierilor de prin părţile Vâlcii și Târgu-Jiului, cam la hotarul de 
atunci al voievodatului. 

Doamna Marghita, soția marelui Basarab, evlavioasă de felul 
ei, se bucura de nunta feciorului celui mare, Nicolae-Alexandru, 
care, cu istețimea și vitejia sa era de mult ajutor voievodului. Dar 
Doamna, după cuviința femeiască neputând a se veseli cu 
băutura, își mângâia sufletul și inima făcând mereu cruci pe piept 
și şoptind rugăciuni către toți sfinţii și mai ales Maicii Domnului, 
ce-i fusese totdeauna priincioasă. 

Măria, tânăra mireasă, fiica unui mare boier din neamul 
craioveștilor, închisă în cămara ei cu o slujnică pricepută, adusă 
de peste munţi, de la voievozii din Transilvania, își împletea și 
despletea mereu cozile, spre a găsi o cunună potrivită cu chipul ei 
rotunjor, dar însă nu găsise și iată că trebuia să se înfățișeze în 
această după amiază oricum musafirilor și mirelui, la altarul 
Bisericii Domnești, de pe măgura Câmpulungului! 

Buciumașii puși de strajă dădură semn: se apropia alaiul 
nuntașilor de peste munţi! Lăutele, cobzele, fluierele şi 
cimpoaiele tăcură deodată, iar Domnul ţinând pe fecioru-său de 
mână și în cârcă fericirea ieși pe jos, în mijlocul drumului, întru 
întâmpinarea cinstiţilor oaspeţi. 

În aceeași după amiază se sluji cununia în faţa altarului. 
Mirele și mireasa îmbujoraţi se ţineau de mână, zâmbind tuturor 
cu soare pe față. Dinapoia lor, ca doi ghiocei, surorile mirelui, 
Teodora și Ruxanda, în alb, ţineau poala cea lungă a miresei, 
borangic ca aurul amestecat cu borangic ca argintul. 

Când ieșiră din biserică, îi întâmpină trimisul regelui Carol 
Robert, a cărui Curte se afla tocmai la malul Dunării, dincolo de 
Tisa, pe o stâncă numită Buda, ce se oglindea în apele ce curgeau 
spre Ţara Românească. Trimisul, un cavaler în catifea violetă, 
înmână tinerei perechi un pergament cu pecete prin care li se 


recunoșteau încă o dată drepturile părintești de stăpânire asupra 
tuturor cnezatelor românești, până la marginea Severinului, 
cuprinzând și partea Gorjului. Apoi mirele primi în dar un 
buzdugan de argint, cu insignele regești, iar mireasa un gândac 
mare, de aur, cu ochi de peruzea, pe care i-l prinse de gât. 

După acestea se încinse petrecerea, care ţinu trei săptămâni 
încheiate. 

Domnul cel mare, Basarab, cu părul cărunt, dar verde încă în 
inima sa, şedea în capul mesei, bucurat că bucatele dovedeau 
boierilor străini bogăţia pământurilor sale: crapii cei mari, fripţi 
și împănațţi cu usturoi și slănină veneau dinspre apele Borcei - de 
la răsărit - linul fiert în mirodenii, de la miază-zi - din lacurile 
Dunării - boii cu coarne late, dinspre Buceag, cocoşii sălbatici, 
drept din culmea Câmpulungului, iar cele două feluri de vinuri, 
negru-vârtos de la Argeș, iar crâmpoșia cu mireasmă de smirnă și 
busuioc, de la Drăgășani și Tismana. 

Trimisul regelui Carol Robert, știind numai latinește și 
nemţește, stătu multă vreme cam posac, fiindcă îl îmbia inima să 
schimbe câte un cuvânt cu cele două ghiocele, fetele Domnului, 
care, printre meseni, ca bune gospodine, dădeau o mână de 
ajutor, să nu lipsească nimănui nimic. 

Vodă Basarab o rupea niţel pe nemţeşte, de când avusese 
niște treburi negustorești cu sașii de lângă Râșnov și făcu o 
glumă strașnică, de râseră toţi cei de față. Ridicând paharul, după 
ce ură ani mulţi și domnie pașnică mirelui, se întoarse către 
cavalerii transilvani în fruntea cărora strălucea pieptarul de 
argint al trimisului din Buda și grăi, mai pe nemţește, mai pe 
latinește şi mai mult pe româneşte: 

— Înalţi oaspeţi, pentru marea cinste pe care o faceţi 
bucatelor ţării acesteia ospătându-vă din ele, vă mulțumesc 
foarte. Îmi pare rău, dar legume şi merinde mai proaste nu se află 
prin părțile noastre, așa că supușii mei sunt siliți a se ospăta în 
toate zilele vieţii lor așa cum ne ospătăm noi acum având prilej 


de nuntă. Astfel că neștiind cu ce să răsplătesc venirea domniilor 
voastre la Curtea mea şi mai cu osebire nepreţuitele daruri ale 
puternicului rege Carol Robert, cu a cărui prietenie mă mândresc, 
îmi amintii de o întâmplare, pe care, cei mai tineri, poate n-o 
cunoașteți... 

Domnul sorbi din cupă, își drese cu mâneca lungile-i mustăţi 
și urmă: 

— Acum aproape treizeci de ani, se făcu în Transilvania mare 
zarvă la moartea Craiului Andrei Arpadul, căruia îi urma numai o 
fetișcană de nouă ani. Și atunci se ridică să-și ceară dreptul 
prințul Carol Robert, din casa de Neapol și Sicilia. Un prințișor 
din Boemia, Venceslav, care n-avea mai mult de 13 ani, luă 
grabnic în căsătorie fetișcana lui Andrei, răposatul, ca să apuce el 
domnia. Care pe care? Până una alta, se pomeni ţara cu doi crai: 
unul la Zagreb, altul la Buda. După câţiva ani, prinţișorul 
Venceslav se trase înapoi în Boemia, unde murise taică-său și 
dărui dreptul său prinţului Otto din Bavaria, de care grofii cei 
mari nici nu voiau să audă. Ce se gândi bavarezul? Să facă și el ca 
prinţul din Boemia! Și intră în Transilvania să ceară mâna fetii 
boierului Borşa, care era de partea Craiului Carol Robert, 
prietenul nostru. Ci boierul transilvan nu luă în seamă cererea 
bavarezului, ci legându-l fedeleș, ca să curme o zâzanie 
păgubitoare liniștei, mi-l trimise mie, peste munţi, să fac cu el ce- 
oi şti. Şi ce socotiți, înalţi oaspeţi, c-am făcut? 

— L-ai tăiat! strigă trimisul, cu gușa mare peste pieptarul de 
argint. 

— L-ai spânzurat! zise tatăl miresei, boierul craiovesc cu 
dulama pe umeri, căci suferea de junghiuri prin spate. 

Mirele, Nicolae-Alexandru, și mireasa lui, Măria, știind 
tărăşenia, surâdeau doar din colțul gurii fără a scoate vorbă. 

— Nici nu l-am tăiat, nici nu l-am spânzurat! urmă voievodul. 
Ci l-am pus bine, la păstrare, să-l am la nevoie. Și ia vedeţi, boieri 
dumneavoastră, ce bine-mi prinde el acum, prințul de Bavaria!... 


Domnul făcu un semn și doi oşteni aduseră îndată în sala 
ospățului, un cavaler scund, bondoc, foarte gras, în zale care 
ruginiseră pe el. 

— Apropie-te, Freiherr Otto! făcu semn Domnul. Apoi către 
meseni, care începuseră a râde: 

— Aşa e că l-am păstrat bine?... L-am hrănit, ferindu-l de ger, l- 
am scos la aer... Și acum, cinstite trimis al craiului, rogu-te 
primește din parte-mi pe cavalerul Otto de Bavaria și du-l regelui 
Carol Robert. Cred că nu i-aș putea face un dar mai plăcut! 

Mesenii, ciocnind cupele, râseră cu mare poftă. 

Cam pe la spartul nunții, boierii munteni se adunaseră cu 
Domnul într-o încăpere mai strâmtă - căci musafirii străini 
plecaseră - și acolo moșneagul lăutar Chiru, cioban de felul lui, le 
istorisi cu graiul și cu dibla, povestea de aproape o sută de ani a 
voievodului Litovoi: 


Litovoi, înalt de stat, 

Și cu frate-său, Bărbat, 
Erau peste țară cneji 
Mult temuti și mult viteji. 


Era ţara acestor doi frați români cam spre părţile Oltului, pe 
unde se așezaseră într-o vreme și slujitorii voievozilor de peste 
munţi. În prietenie trăiau ei, bucurându-se de pace, când aflară că 
slugile transilvane le risipise turmele de oi și venise cu ale lor, pe 
tăpșanele verzi ale munților. 

Litovoi și Bărbat îşi adunară oamenii, îi înarmară cu arcuri, 
săgeți, sulițe și topoare. Apoi, când le veni bine, se repeziră 
asupra slugilor obraznice venite de peste munţi, și-i alungară. Ca 
să-i înveţe minte, să nu mai cuteze a năvăli pe meleaguri ce nu 
erau ale lor, le prinseră oile și vacile și le închiseră în țarcuri. 

Boierii de peste munţi - unguri unii, sași alţii - mâniaţi că un 
cneaz din părțile româneşti îndrăznise a le lua vitele, trimiseră 
vorbă să le dea înapoi turmele. 

— De aceea le-am închis în ţarcuri ca să le dăm înapoi, 


răspunse cneazul Litovoi unui popă sas, care venise anume, sol 
de peste munţi. Numai că, pentru paguba ce mi s-a făcut, voi opri 
o oaie din zece şi o vacă din douăzeci. 

Ungurii de peste munţi se mâniară și mai rău, socotind că 
pășunile munţilor, și de pe-o coștișă și de pe cealaltă, tot ale lor 
sunt - și adunând oaste multă ieșiră să prindă pe Litovoi și să-i 
strice cnezatul. 

Dar treaba nu merse atât de ușor, căci ciobanii de pe Olt, 
măcar că n-aveau unelte de luptă, la fel de bune, nu lăsară pe acei 
venetici să le smulgă pășunile. Şi luptară muntenii noștri o vară şi 
o iarnă și încă o vară, de se umplură văgăunile de duhoarea 
leșurilor acelor năvălitori. 

Văzând nemeşii că nu vor răzbi pe Litovoi, în ajutorul căruia 
începură a veni şi ceilalți cneji români, înfricoșaţi că ar putea păţi 
la fel și ei, îşi ziseră să-l răpuie cu o viclenie. 

Îmbrăcară doi dintr-ai lor cu zeghe miţoasă, aşa cum purtau 
ciobanii români, și-i trimise în tabăra cneazului, pe malul Oltului. 
Litovoi, care se afla dimpreună cu frate-său Bărbat, primi în cort 
pe cei doi vrăjmași prefăcuţi, care la început vorbiră de o turmă 
de oi închisă într-o peșteră din munți, lăsată de nemeși când au 
fugit. 

Bucuroși de asemenea chilipir, cei doi fraţi trimiseră îndată pe 
oștenii lor la locul pomenit. 

Dușmanii, dacă rămaseră singuri în cort cu Litovoi - căci 
Bărbat o luase înainte cu ostașii - tăbărâră asupra lui și-l uciseră. 
Apoi puseră mâna în munţi și pe Bărbat, care se rătăcise, și-l 
duseră viu peste munţi în Transilvania. 


Astfel pieri Litovoi 

Cneazul cel bogat în oi 
Iară frate-său Bărbat 

Cu bani mulți s-a cumpărat 
Cu viața de l-au lăsat... 


„Povesti lăutarul, și încheie trista lui poveste, dând o dată 


tare cu arcul peste strune, de răsună dibla. 

— Hei, fraţilor, așa fu acum o sută de ani! făcu Domnul, în 
mână c-o oală de vin, cu coiful pus jos, alături. De atunci multe se 
schimbară: noi am luat în stăpânire pământurile noastre, am 
făcut din cnezatele românești un singur voievodat și iată că 
regele de peste munţi nu ne mai asuprește, ci, mai vârtos, trimite 
daruri și oaspeţi de seamă la nunta copiilor noștri!... Și dacă ne- 
am unit, cei de dincolo cu cei de dincoace, nu ne mai poate 
înfrunta nimeni! Eu aşa zic! 

Și Domnul, bucuros de pacea care se statornicise în mănoasa-i 
țară, se aplecă și zise tatălui miresei, marele boier craiovesc: 

— Cuscre, să nu-ți pară rău c-am statornicit o singură domnie 
și o singură curte! Numai bine vom trage amândoi de-aci. 

— Dar bulgarii și sârbii?... făcu obidit cuscrul, ale cărui întinse 
moșii de la Dunăre erau mereu încălcate și jefuite. Vei trimite 
Măria Ta oaste și pentru ocrotirea bucatelor mele? 

Basarab voievod ridică oala în dreptul frunţii, cu braţ întins și 
strigă: 

— Socot că n-are să mai fie nevoie de ostași prin părțile 
domniei-tale! 

Și aplecându-se îi șopti fierbinte în urechea păroasă: 

— Văzuşi pe Teodora și pe Ruxanda, fetele mele?... Una are 
unsprezece, cealaltă doisprezece ani jumătate. Le-a mers vestea 
că-s tare frumoase, încât s-a vorbit de ele și la Curtea bulgărească 
de la Vidin și la cea sârbească de la Niș. Eu bănuiesc că numai 
rândunelele de sub streașinele fetelor, când se duc toamna spre 
meleaguri mai calde, tot ciripesc pe unde trec, de fetele mele: 
„Teodora! Ruxanda! Teodora! Ruxanda!”. Așa aflară de ele Țarul 
Alexandru și voievodul Ștefan, că iată primii vești, numaidecăt să- 
mi dau fetele după ei. Dumneata ce zici, boier craiovene?... 

Boierul sări din loc, uitând și de junghi și de bătrâneţe: 

— Păi, ce mai stai pe gânduri, Măria Ta? făcu el în auzul 
tuturor oaspeţilor. Numaidecât să-ți dai fetele după cei doi 


voievozi de la Dunăre. Așa știu c-oi avea și eu pace la hotarul 
pămân-turilor mele! 

Voievodul muntean îl măsură chiorâș și glumi: 

— Cum? N-ai pace la hotarul de miază-zi, cuscre? Zău că mă 
mir! Eu ştiu una și bună: că malul Dunării apără strașnic ţara 
noastră de năvălitori, căci e țara mierii și atunci, armatele de 
albine îi întâmpână cu o grindină de săgeți de se întunecă și cerul. 

Oaspeţii auzind acestea râseră cu mare poftă, hă-hă-hă! 


II 


SOLII LUI BASARAB 


Nu trecură pe firul timpului nici zece ani de la nunta lui 
Nicolae-Alexandru, fiul cel mare al voievodului, că prietenia cu 
craiul Carol Robert se strică. Deprins cu tacâmuri alese, cu oșteni 
mulţi la curte și cu slujitori în vestminte a căror țesătură venea 
de departe tocmai din Persia și China, darnic cu cei din jur, de nu- 
i mai ajungeau banii de aur, când simţi lipsurile, se mânie ca de o 
boală rău vestitoare. 

Pe boierii care veneau să i se închine, după datină, aducând 
darurile cuvenite unui suzeran din partea vasalilor săi, îi lăsa- 
multă vreme să aștepte între slugile de la ușă sau între grăjdarii 
de la cai și uneori nici nu-i primea, trimițându-le vorbă că era 
supărat foarte neavând cu ce să îndestuleze nevoile domniei. 

Într-acestea doi voievozi mai de seamă din părţile 
Transilvaniei şi Banatului, Dionisie Szechy și Toma de Szecseny, 
veniră călări până la stânca cea mare de la Dunăre și se înfățișară, 
vestind că doreau să grăiască regelui. 

— Mărite-crai, cuvântă Dionisie care era gras ca un vier, 
având și un rât cu nările larg deschise, drept ar fi, după 
cheltuielile Curţii, să creștem și noi dările. Dar de unde? Că 
molima ne-a-omorât toți porcii din Banat! Nu mai sunt nici de 


prăsilă - și va trebui să ne rugăm de sârbi să ne dea ei. 

Toma de Szecseny, cavaler chipeș, dar chiorât de o spangă în 
tinereţe, la o întrecere de luptă, zise şi el craiului: 

— Numai ca să ne plângem venit-am, Mărite stăpâne, că 
ogoarele noastre bătute de arșiță n-au dat nici cât să facă omul o 
mămăligă de mei și au început argaţii să-mi taie caii și să-i 
mănânce. 

— Ce vreţi să vă fac? Să vă dau eu porci şi cai? strigă mânios 
regele Carol Robert, în timp ce pletele bălaie ca de fată i se 
zbărliră ca înșfăcate de furtună. Așa după cum merg treburile văd 
că m-aţi lăsat mai sărac decât un rege învins. Ar trebui să v-alung 
și să iau în seama mea toate voievodatele. 

Dionisie, cel cu râtul porcesc, gâfâi la asemenea ameninţare și 
zise repede: 

— Luminate crai, poate n-ar fi rău să îndoieşti, să întreiești 
chiar darea acelui voievod din Câmpulung, (Basarab parcă-l 
cheamă), că avuţiile lui întrec cu mult pe ale noastre! Grâu ca la el 
nu e în toată lumea și aud că acum a găsit și sare prin munţii lui... 

Porcii dincolo de Porţile de Fier nu mai pot trece, că a pus o 
strajă valahă tare, ca și cum bănia Severinului n-ar fi cu Banatul 
tot a Măriei Tale! Să dea voievodul muntean încincit, înzecit, că 
are de unde! 

— Să dea... îngăimă cu glas pierit Carol Robert. Dar va voi? 

Toma, voievodul cel chior, clipi din pleoapa ochiului sănătos și 
rezemându-se în celălalt picior, sunându-şi zalele care-l 
învestmântau de la grumaji la călcâie, grăi: 

— Puternice crai, de-aș avea eu voievodatul de dincolo de 
munţi până-n vale, în preajma Mării și dacă voievodul Dionisie, 
aci de față, ar avea în seama sa și bănia Severinului, până la Olt, 
cum a mai fost și altădată, nicio grijă nu te-ar mai bântui: am 
duce noi toate cheltuielile Curţii, ba am avea de unde să dăm și pe 
deasupra! Dă-ne nouă voievodatul lui Basarab și toate lucrurile 
vor merge strună ca mai înainte. 


— Aşa, așa! întări Dionisie. Și dacă nu vrea de bunăvoie, 
pornim cu armele împotrivă-i... 

— Adică, ziceţi, să facem război? îi întrebă regele. 

— La drept vorbind nu-i război, ci numai o preumblare 
dincolo de munți, adăugi Toma. 

În acea clipă se ivi la consfătuire şi Vlădica Papei, care se 
purta în sutană de mătase albă, răspânâind în juru-i o mireasmă 
de zambile. Îl întrebară şi pe el ce crede despre un război 
împotriva lui Basarab voievod? 

Vlădica, ţinând mâinile pe piept, răspunse: 

— Domnul nostru Isus nu îngăduie nimănui să purceadă cu 
arme împotriva altuia. Ci eu atât pot face, mărite crai, să 
binecuvântez oștile iar luminăţia ta, fără știrea mea, să le duci 
unde vrei. 

Apoi, răsucindu-se în călcâie, se făcu nevăzut după perdea, ca 
un cocor alb cu aripile sutanei ridicate. 

— Să nu mai intre nimeni! strigă Carol Robert și, apropiindu- 
se de cei doi vasali, începu a chibzui cu ei asupra războiului. 

Când află voievodul de la Câmpulung de pregătirile ce se 
făceau pentru o năvălire, întrebă pe fecioru-său Nicolae- 
Alexandru, la cină: 

— Gata ești de luptă, fiule?... 

— Ce vorbă e asta, tată? se miră el. N-avem niciun vrăjmaș 
asupra noastră. 

Voievodul dete din cap și zise cu amărăciune: 

— Craiul Carol nu ne mai iubeşte! Ne-a trimis înapoi darul de 
fiecare an. O fi așteptând mai mult? 

— Nemulţumitului i se ia darul! grăi tânărul voievod, care nu 
se temea de luptă. Poate că vrea Dumnezeu să fim singuri 
stăpânitori a toată Țara Românească, fără ocrotirea acestui 
nesăţios crai care ne costă prea mult. 

Ci bătrânul Voievod chibzui altfel. 

În vreme ce Doamna, în genunchi dinaintea icoanei Maicii 


Domnului, se ruga în puterea nopţii, să-i ţie în viață soţul și 
feciorul, Basarab, cu ochii aţintiţi în tavan, gândea la un mijloc 
potrivit, spre a abate de la el mânia şi răutatea puternicului Carol 
Robert. După ce se frământă noaptea toată chibzuind și într-un 
fel și într-altul, chemă în zori pe Nicolae-Alexandru și-i destăinui 
tot ce hotărâse: să ceară pace, făgăduind chiar înzecirea darului 
de fiecare an. 

Obrajii tânărului voievod se aprinseră, ca pălmuiţi, și 
răspunse, privind pe sub sprâncene cu mânie, de parcă taică-său 
era dușmanul: 

— Rău faci, tată, înjugându-ne pe toţi la carul acestui crai! 
Oșteni avem și noi, slavă Domnului... 

— Nu cât ai lui și nu-i avem în zale. lar pe cei mai buni ai 
noștri i-am pierdut astă-vară, peste Dunăre, când am trimis 
ajutor de război rudei noastre, Minai, țarul bulgar. Vom apuca să 
mai adunăm altă oaste? Craiul e în câteva săptămâni sub zidurile 
Câmpulungului... 

— Şi de ce vrei să înzeceşti darul, tată? îndoiește-l. Nu-i 
ajunge? 

— E prea puţin pentru lăcomia crăiască! făcu Basarab, care 
cunoştea firea ocrotitorului său. 

— Şi altminteri nu e prea mult? 

— E mult, de bună seamă, dar nu e tot! zise Voievodul cu glas 
chibzuit, căci de vine Craiul în ţară, ne ia tot, dimpreună cu viaţa. 

Nicolae-Alexandru nu se putea împotrivi bătrânului Voievod, 
dar era hotărât, dacă Voievodul o ajunge la pace cu Carol-Robert, 
el, urmașul în domnie, să nu ţie seama de silnicul tribut, atunci 
când va răspunde singur de ţară și de capul său. 

Nu mai grăi nimic bătrânului, dar nici nu se mai arătă 
dinaintea lui, în semn de mare mâhnire. 

Voievodul mai târziu dete din cap, zicând Doamnei: 

— E mâniat rău feciorul nostru! Dar va vedea el că tot eu am 
fost mai cu judecată. 


— Dumnezeu și Maica Domnului să te lumineze! răspunse 
Doamna, aşternând pe piept o cruce mare. 

Totuşi un gând de răzvrătire, ca în vremurile tinereţii, 
împiedică pe Basarab să trimită soli de pace, cu daruri înzecite, la 
Curtea de la Buda și puse pe Nicolae-Alexandru să îngrijească 
îndată de strângerea oastei. 

— Dacă vrea Craiul daruri, să poftească încoace să le ia! hotărî 
voievodul Basarab răzgândit și răzvrătit deodată. 

Şi trimise un călăreț către banul de Severin, boierul Manole, să 
ţie bine trecătorile împotriva porcarilor lui Carol Robert, căci va 
scobori îndată cu ajutoare. 

Era în toamna anului 1330. Copacii îngălbeniseră, iar călăreţii 
și pedestrașii români care înaintau spre marginea de apus a ţării 
priveau la viile ce dăduseră în pârg și nu avea cine le culege. 

Voievodul Basarab n-ajunse la Olt, când îi veni știre că oștile 
Craiului intraseră în ţară, zdrobind cu greutatea armurii pe bieţii 
luptători români, care n-aveau pe ei decât un mintean, o căciulă și 
o pereche de opinci - iar drept unealtă de lovire, un ciomag sau o 
coasă. 

Nici cealaltă oștire muntenească nu era mai bună. 

— Acum ce mai spui, fătul meu?... întrebă Voievodul. 

— Vom lupta, tată! strigă vârtos Nicolae- Alexandru. 

În acea noapte, fără ştirea fiului său, trimise voievodul doi 
boieri cu bărbi mari, învestmântaţi în căciuli şi dulame de vulpe, 
înaintea craiului Carol Robert. Dincolo de apa Jiului, solia aflând 
cortul crăiesc, îi întinse un sipet cu daruri preţioase, învelit într- 
un pergament scris în latinește: hrisovul de pace. 

Și în vreme ce boierii români afară, în bruma rece a toamnei, 
adăstau cuvântul de pace sau de război, în cort, craiul cu cei doi 
voievozi, Toma de Szecseny și Dionisie Szechy, chibzuiau asupra 
soliei lui Basarab, voievodul Ţării Româneşti. 

Craiul citise hrisovul și rumega în sine, cu deosebită plăcere, 
cuvintele, clătinând cu surâs barba-i bălaie și frizată: 


— „Bănia Severinului s-o ia voievodul Banatului... Nicolae- 
Alexandru, fiul cel mare al Domnului, va merge în cetatea 
crăiască să slujească regelui... șapte mii de mărci de argint, bani 
peşin, despăgubire de război. Cât face în dinari șapte mii de mărci 
de argint? întrebă craiul pe Dionisie din Lugoj. 

— În dinari, mărite crai? zise acela, cu un grohăit ciudat. Să fac 
socoteala! Și adăugă după câteva clipe. D-apoi șapte mii de mărci 
de argint fac acum... o mie de mii și încă șase sute optzeci de mii 
de dinari... 

Regele, podidit de neliniștea bucuriei, se mișcă în cort, cu 
capul în pieptarul de argint și bombăni, încruntând sprincenele-i 
subțiri, de culoarea mierei: 

— Să cerem munteanului șapte mii de mărci de aur... Ce 
spuneţi, voievozi?... 

Ochii porcarului se făcură mari, rotunzi, de parcă și vedea 
comoara de aur ce trebuia s-o trimeată Domnul Țării Românești. 
Dar Toma, chiorul, care mult ţinea la lupte și ucideri, zise 
Craiului: 

— Măria Ta, odată ce suntem în ţara Voievodului, ca şi stăpâni 
pe ea, la ce ne-ar mai folosi o împăcare cu el? Găsim noi la 
Cimpulung tot ce ne trebuie: și aur, și argint! Și mult mai mult 
decât ne dă el. 

— Aşa e! făcu Carol Robert şi, ieşind din cort, trecu înainte 
fără a arunca măcar o privire asupra solilor români. 

Unul din boieri se ridică, se luă după rege și cu smerenie, dar 
cu hotărâre zise: 

— Măria Ta, până nu încep ploile, dați ascultare unui bătrân 
supus al Voievodului și al Măriei Tale... 

Regele se întoarse și, privindu-l cu uimire, întrebă: 

— Spune repede, ce mai ai de spus? 

— Spun, Măria Ta, că-nlăuntrul Țării de vei intra, primejdia 
nicidecum nu o vei putea înlătura. Voievodul Țării cu grijă de 
pace ne-a trimis încoace... 


Cuprins de furie, craiul se răsti: 

— Spune Voievodului tău, acelui cioban al oilor mele, că nu 
mă tem de primejdia cu care mă ameninţă, ba că-l voi scoate de 
barbă din orice vizuină în care s-ar ascunde! 

Până la Olt, oștile înzăuate şi caii cu prapuri de fier împletit 
înaintară cu ușurință. Dar cum trecură apa cea năvalnică, fură 
întâmpinați de un pustiu înfiorător: casele și sălașele arse, 
miriștile întoarse, luncile - câte nu-și pierduseră frunza, pârjolite, 
iar fântânile toate - otrăvite. 

Merinde se aducea din partea cealaltă a Oltului, însă ajungea 
cu mare zăbavă din pricina ploilor de toamnă și a drumurilor 
desfundate, astfel că oștirea năvălitoare poposea în câmp, 
răbdând de foame. Vitele de povară mureau istovite şi în curând 
se înhămară oamenii Craiului înotând în nămoluri până la coapsă. 

Acum Carol Robert ar fi primit bucuros din partea 
Voievodului muntean darurile de pace scrise în hrisov, dar era 
prea târziu. Încruntat şi fiert de necaz ocăra pe cei doi voievozi, 
ce-l aduseseră în asemenea stare. 

— În curând suntem în faţa cetății Argeşului, unde s-a închis 
Voievodul cu neamurile lui, cu oastea și cu avuţiile! zise Craiului 
voievodul Toma de Szăcseny. Și de îndată ce-i vom împresura, se 
vor închina, mărite crai, cerând iertare. 

— Nu-i voi ierta! Nu! 

— Să nu-i ierți defel, Prea luminate! se amestecă în vorbă 
Dionisie, voievodul de la Lugoj, care mult pătimi din pricina 
foamei și a setei, fiind el deprins cu friptură de purcel și urcioare 
de vin, de şase ori pe zi. 

Dar nici după împresurarea cetăţii Argeșului, ostașii lui Carol 
Robert nu făcură vreo ispravă, căci oamenii Voievodului 
muntean, călări pe cai iuți, se repezeau din munte și măcelăreau 
oamenii și vitele care veneau cu merindea. Ameninţaţi de 
foamete mai degrabă decât cei închiși în cetate, care adunaseră 
din vreme cele de trebuinţă, ostaşii lui Carol Robert începură a da 


bir cu fugiţii, din câţi se mai puteau ţine pe picioare. 

Văzând că mai mult nu va putea izbândi, craiul dete poruncă 
de întoarcere acasă, urmând ca în vara viitoare să vie iar cu mai 
multă oştire și la vreme mai potrivită - împotriva încăpăţânatului 
Voievod. 

Dar voievodul Basarab cu fiul său, ascunși în codrii atât 
aşteptau, după socoteala pe care și-o făcuseră împreună. 
Iscoadele și ciobanii din munţi aflară drumul de întoarcere al 
vrăjmașilor și trimiseră vorbă viteazului Nicolae- Alexandru. 

Cu douăzeci de pâlcuri de călăreţi a douăzeci de boieri tineri, 
căpetenii, ieşiră Românii în munţi înaintea oștirii răzleţite, 
istovite, flămânde, care se grăbea să treacă pasul pentru a ajunge 
în Transilvania, unde-i aștepta hrană și adăpost. 


II 


POSADA 


La mijloc, muntele se strâmta și urcușul se făcea numai pe o 
potecă, ce era vara vad de pârâu, între doi pereţi înalți de 
cremene, bătuţi de vânturi și ploi, în creștetul cărora abia se 
puteau ţine cu aripile desfăcute, vulturii cei mari. 

— Aci trebuie să-i lovim! strigă Nicolae-Alexandru către cele 
douăzeci de căpetenii ale călăreților săi. 

— Cum să-i lovim? se miră un boiernaș oltean, scund, cu 
pletele pe umăr. Pe poteca asta abia încap cinci ostași ţinându-se 
de mână. 

— Îi vom lovi de sus! îl lămuri voievodul, arătând piscul şi 
crestele de cremene. 

— Vulturi trebuie să fim, ca să putem zbura până acolo, grăi 
alt boier ridicând priviri spre înălțimile ameţitoare. 

— Români sau vulturi tot una-i. Îşi apără pământul şi avutul! 
răspunse Nicolae-Alexandru. 


Și porni călare, pe potecă în sus, urmat de oastea călăreţilor. 

De cealaltă parte a muntelui, în ziua aceea şi noaptea 
următoare, oștenii munteni săpară două rânduri de șanțuri, cu 
parapete înalte, închizând trecătoarea. Aci rămaseră numai trei 
pâlcuri de luptători, legându-și caii ceva mai departe, în pădure... 

Coama din dreapta și din stânga trecătorii o urcară ceilalți 
călăreți, adunând bolovanii şi punându-i asemenea unor 
metereze pe buza prăpastiei din dreapta, pe cea din stânga 
rânduindu-se arcașii. 

— Nu se arată nimeni de sub malul nostru de sus, până când 
nu veți primi poruncă de la mine, auzitu-m-aţi? le spuse 
Voievodul Basarab trecând repede, când ferindu-se de-a bușelea, 
când umblând pe picioare pe lângă oamenii săi înșiruiţi ca 
mărgelele pereţilor de cremene, unde se părea că numai păsările 
cerului s-ar putea ţine. 

Oștirea regelui Carol Robert, alcătuită din călăreți și 
pedestrași, ajunse pe înserat la strâmtoarea ce-i zice Posada, 
îngustă cât vadul pârâului ce-i făcea potecă. Erau mai toţi istoviţi 
şi mâhniţi, căci se întorceau fără izbândă și fără pradă, bașca 
rușinaţi de foametea ce le-o pregătise Voievodul român. 

Ar fi poposit devale, la capătul pasului, dar se grăbeau să 
ajungă la aşezarea Sibiului, ca să se odihnească în lege pe la 
casele oamenilor, unde să-şi stâmpere setea cu apă şi foamea cu 
pâine, fără teama de a fi otrăviţi. 

Astfel că odată cu zăbranele înserării, care începură a împânzi 
muntele, intrară oștenii înzăuaţi în bezna și mai neagră a pasului, 
înaintând cu băgare de seamă, în zgomotul potcoavelor de cai ce 
loveau scăpărând pietrișul potecii. 

Cam pe la miez de noapte, cerul se mai lumină o țâră de un 
ciob de lună rece și el ca gheaţa și în curând capătul șerpuit al 
coloanei de ostași dădu să iasă din strâmtoare. 

Atunci se ridică un chiot, de hăuli tot codrul pustiu, fără 
frunză, al munţilor, de jur împrejur și o grindină de săgeți dobori 


călăreţi, caii și pedestraşii din față, care împiedicară și pe ceilalți 
să mai înainteze. 

În tot şirul ostașilor, până la capătul de dinapoi al trecătorii, 
se făcu o învălmășeală, dintr-o scuturătură, a cărei pricină n-o 
pricepeau. 

— Ce-o fi asta 

— Ce s-a întâmplat? strigă Craiul care călărea între cei doi 
voievozi, Toma de Szecseny înainte, Dionisie Szechy dinapoi, pe 
la mijlocul pasului. 

— S-o fi poticnit vreun cal flămând și o fi îngenuncheat pe 
piatra potecii, Măria Ta! zise voievodul dinainte. 

Dar în aceeași clipă, ca și cum ar fi început surparea muntelui 
peste cei ghemuiţi în trecătoare, capetele de sus ale culmilor 
parcă se apropiară și începură a se rostogoli valuri-valuri de 
bolovani, pietre şi buşteni. Caii prinseră a necheza săltând în 
două picioare, alţii își trântiră călăreţii încercând s-o rupă de fugă 
înapoi peste pedestrași și ceilalți care care-și smulgeau zăbala. 
Oştenii se pitiră sub pântecele cailor care, loviți de pietroaie, se 
prăbușiră strivindu-i. 

— Să fie vreun cutremur, tocmai acum când trecem prin pasul 
Posadei?... întrebă spăimântat Carol Robert pe voievozii lui. 

Rămase fără răspuns, căci nimeni nu-i mai auzi glasul acoperit 
de larma răcnetelor celor loviți care se zbăteau de moarte. 

— Pe ei! Pe ei! Ne omoară! începură a striga voievozii regelui, 
înțelegând în sfârșit că oastea lui Basarab îi pândise la 
strâmtoarea Posadei și acum de sus rostogoleau bolovanii 
muntelui în capui lor. 

Călăreţii își lăsară caii și încercară a se cățăra pe acel perete 
lucios. Mulţi, în spaima morții, feriți de rădăcinile câte unui copac 
ce sfredelise piatra, ajunseră până la mijlocul peretelui, dar 
săgețile bine ţintite ale românilor îi doborau de istov. Și așa se 
rostogoleau soldaţii înzăuaţi ca niște gheme de fier, unii, cei fără 
zale ca niște răgace strivite de o talpă uriașă. 


Acel măcel de oameni de-a lungul strâmtorii sperie pe regele 
Carol Robert, care se îngrijea acum și de zilele lui. 

— Ruşine! Prea mare rușine ar fi! gândi el. Și își mușca 
mustața bălaie, gândind la hohotul de râs al Voievodului 
muntean, la batjocura pusă la cale de acel „cioban al oilor 
crăieşti”, pe care îl ameninţase că-l va scoate de barbă din 
bârlogul lui.. 

— Voievoade! strigă el lui Toma, care abia își ţinea calul 
speriat, căci pe voievodul Dionisie nu-l mai vedea. (Ucis? Ascuns 
pe undeva?) Du-te cu o mână de oameni înapoi, la intrare și urcă- 
te în spatele românilor că ne fac praf pe toţi! Şi aruncă-i de-acolo 
în prăpastie, în sulițele noastre! 

Voievodul Toma descălecă, își lăsă armăsarul în voia 
întâmplării și strigând din răsputeri adună cam la două-trei sute 
de ostași, își făcu drum înapoi, lovind el însuși în caii regelui și 
străpungând cu sulița pe cei ce nu se lipeau de peretele pasului, 
să le facă loc de trecere. 

După vreo două ceasuri de alergătură, ajunseră la ieșirea 
dinapoi, dar când să urce coama apucându-se de rădăcinile 
copacilor, se pomeniră cu alt val de pietroaie și cu o grindină de 
săgeți, din șanțul de sus, unde îi aștepta un pâlc de români. 

Voievodul Făgărașului, dinapoia unui gorun, de unde își 
îndemna oamenii să se urce împotriva dușmanului, gândi că- 
napoi, în strâmtoare nu se mai putea întoarce. Ostași avea destui 
ca să ajungă până-n creasta unde se afla meterezul românilor, 
chiar de ar pierde jumătate din luptători - altfel toată oștirea 
crăiască, toată rămânea pentru totdeauna în acel mormânt al 
Posadei. 

Patru zile și trei nopţi loviră românii pe năvălitori tocându-i 
ca pe slănină. Patru zile și trei nopţi, se trudi Voievodul 
făgărășean să ajungă până la șanțul luptătorilor de sus, trimițând 
un ostaș și cerând regelui să-i dea câţi oameni mai avea în viaţă. 
Dar toată strădania fu zadarnică. Trecătoarea răsuna de icniturile 


oamenilor, de răgetele vitelor sub lespezile de piatră care-i 
striveau, de răcnetele celor ajunși de ascuţișul săgeţilor, de 
gemetele celor care nu mai așteptau decât moartea izbăvitoare 
de dureri. 

— O mai fi riga în viaţă?... își zise voievodul Toma, istovit de 
luptă, lihnit de foame, cu mâna dreaptă zdrelită de un bolovan 
care era să-l prăbușească în vale. 

Și încălecând, lăsând pe ceilalți ostaşi în voia soartei, se 
întoarse la locul unde îl lăsase. Regele Carol Robert, dârdâind, își 
schimbase veșmintele regești cu ale unui ostaș de rând și aștepta 
aiurit, cu mâna pe dârlogii calului, cu ochii îngheţaţi de spaimă, 
nemaiștiind ce trebuie să facă. 

Voievodul Toma îi ajută să încalece și, întorcându-și calul, 
strigă: 

— După mine, mărite Crai! Fuga e sănătoasă! Trebuie să ne 
scăpăm mai întâi zilele și pe urmă om vedea ce-i de făcut. 

Abia după ce ieși din cumplitul iad al acelei trecători și ajunse 
în vale, la loc larg, regele își mai veni în fire. Se lumina de ziuă, de- 
a binelea. 

Fugind de sub poala muntelui, până noaptea târziu, învinșii 
pătrunseră în Transilvania printr-o altă trecătoare, unde nu-i mai 
pindea niciun român. Când văzură că din mândra oaste nu mai 
rămăsese nici a zecea parte plânseră de ciudă și deznădejde. 


IV 


BISERICA DOMNEASCĂ 


De aci încolo, regele Carol Robert nu îngădui nici unuia din 
voievozi să-i mai pomenească de un nou război împotriva 
Domnului Țării Românești. Și ca o mărturie că-și calcă pe 
propria-i semeţie, Craiul scrise el însuși Papei, istorisind 
întâmplarea nemaipomenită din pasul Posadei: 


„Erau ostașii mei prinși, ca nişte peşti în vârşă. Şi astfel şi-au 
găsit acolo moartea tineri și bătrâni, principi și nobili, fără nicio 
osebire. Căci această cumplită întâmplare a ţinut mai bine de 
patru zile în care timp ostașii așa se izbeau unii pe alţii, ca 
trestiile bătute de vânt. Pierdui acolo pe voievodul Dionisie și pe 
cei mai de seamă oameni ai bisericii, ba și pe vice-cancelarul meu, 
care purta sigiliul și pe care nu l-am mai găsit. Trupurile tuturor 
aşteaptă acolo, în acel loc blestemat, timpul învierii de apoi. 
Invălmășeala morţilor era atât de mare, că nu se mai găsiră cei pe 
care aş fi dorit să-i caut. Eu însumi abia scăpai, ascunzându-mă în 
veșmintele unui ostaș de rând, iar el, luând pe ale mele, gândesc 
că pieri de o moarte cruntă. Românii, mulţi prinşi, au dus cu ei, au 
găsit toate armele și veșmintele prețioase ale nobililor, bani de 
aur și argint, cingători de săbii, frâie alese și alte multe lucruri”. 

La Câmpulung, de Crăciun, se făcu o mare petrecere, după 
întoarcerea voievodului Basarab şi a feciorului său Nicolae- 
Alexandru, cu oamenii şi prăzile din munţi. Se bucurară de 
fripturi nu numai luptătorii, care deteră un iureș prin Banat și 
aduseră în ţară nu numai vitele prădate pe vremuri de voievodul 
Dionisie, dar și slugile, meșterii, văduvele și orfanii. Umblară 
lăutarii cu cobzele și alăutele, ciobanii cu fluierele și cimpoaiele 
prin ulițele cetăţii, înveselind inimile tuturor. 

— La anul ce vine zic să nu te iei după această biruinţă pe 
care, cu ajutorul lui Dumnezeu ai avut-o, ci să trimiţi Craiului 
darul de fiecare an! zise Doamna în noaptea de Anul nou, șezând 
la masă, alături de Marele Basarab, care acum albise, de parcă-l 
ninsese tot omătul muntelui. 

Nicolae-Alexandru, cu întâia odraslă pe genunchi - o fetiță 
oacheșă și scăpărătoare ca o mură - cânta un cântec de baci, cu 
glas gros. 

Voievodul dete răspuns Doamnei sale: 

— Tocmai la asta gândeam și eu... La ce să ţin supărarea cu un 
Crai atât de... puternic?... 


Apoi, făcând cu ochiul, le grăi boierilor din jur, care din 
ținuturile lor depărtate veniseră, la cetatea de scaun, după 
obiceiul timpului: 

— Aş vrea să-i trimit Craiului de aci înainte ca tribut din 
partea Țării Românești o săgeată și un bolovan, ca să-și aducă 
aminte de păţania de la Posada... 

Domnul și boierii izbucniră în râs. Aveau de ce să se 
veselească: Țara era liberă de-acum, nu mai atârna de coroana 
ungară, și această biruinţă o câștigase poporul, cu prețul sângelui. 

După care, punând mâinile pe umărul Doamnei sale Marghita, 
Marele Basarab mai spuse: 

— lată, voievodița mea, evlavioasă cum se află, s-a rugat cu 
sârg Puterii cerești să ne ocrotească de cei răi și darnică foarte, 
precum o știți, i-a făgăduit să înalțe o biserică de zid și piatră, aici 
în Câmpulung. Doamna trebuie să-și ţină făgăduiala. Nu-i nevoie, 
boieri dumneavoastră să plecaţi capetele în piept, că pe voi 
această biserică n-are să vă ţină niciun gologan. Am pus de-o 
parte banii trebuincioși dar n-am găsit încă un meșter priceput 
care s-o ridice. O să-l găsim, nicio grijă. Până atunci trebuie să 
îndeplinim un lucru de seamă. 

Toţi cei de față ridicară priviri mirate neștiind ce avea de spus 
Domnul. 

Acesta îngroșă sprâncenele și vorbi: 

— Boieri dumneavoastră, săptămânile ce vin purcedem la 
lărgirea hotarului dinspre răsărit, care stă deschis ca o ușă. 

— Să ne-ajute Dumnezeu! strigară boierii. 

— Vă cer vouă numai atât: să vă îmbrăcaţi bine ostașii în 
cușme și cojoace și să-i încălțaţi cu cizme, că Buceagul e ţară a 
crivăţului și n-aş avea poftă să înghețăm înainte de a fi dat ochii 
cu tătarii. 

Chiar în acel an, voievodul Basarab, întemeietorul statului 
Munteniei, cel independent, își întinse stăpânirea şi asupra 
ținutului, mai sus, de la gurile Dunării, căruia îi dădu numele său, 


lăsând oaste românească la Chilia şi Cetatea Albă. 

Abia spre toamnă Voievodul cu fecioru-său, Nicolae- 
Alexandru, și boierii sfatului se întoarseră la Câmpulung, cetatea 
de scaun. Acolo se îndreptară cu mare alai spre Biserica 
Domnească, ridicată și târnosită între timp, unde mulțumiră 
smeriţi lui Dumnezeu pentru ocrotirea cu care îi învrednicise. 

În 1352, încărcat de ani şi de cinstire, se pristăvi Basarab cel 
Mare, întemeietor și singur stăpânitor al Munteniei, care i-a lăsat 
nume vrednic pentru urmașii la domnie. 


DRAGOȘ ȘI BOGDAN 
I 
TRIBUTUL SÂNGELUI 


Pe colnicele Maramureşului, deasupra cărora soarele de 
toamnă aruncase podețele lui de aur șters, se adunau podgorenii 
să culeagă poamă, s-o calce și s-o puie în butoaie la fiert. Din 
cramele ce păreau pustii, începură a se ridica fuioare de fum 
albastru. Tăcerea, pe care o îngânase pe atunci numai adierea 
vântului prin lanuri și frunzișuri, o înlocuiau acum cântecele 
flăcăilor și fetelor care nu pridideau cu lucrul. 

Nucii își lepădau singuri fructele cu coaja verde, căzute 
printre aracii viei, până la gardurile vii de lemn câinesc. 

E Încă un an îmbelșugat! Grânele fuseseră strânse în hambare. 
În curând vor cobori și poloboacele în hrube bine sprijinite cu 
stâlpi de lemn, să fiarbă vinul cel nou. 

Ce mai nunţi vor începe în curând și ce mai chefuri după 
postul Crăciunului! 

Pe la chindie, pe neașteptate, văile începură să sune și să 
răsune prelung de buciumele de la castel. Podgorenii se ridicară- 
n şale și începură a cerceta zările, făcând punte la ochi cu mâna. 

Nu cumva se iviseră iar tâlharii de tătari, care veneau călări, 
după strângerea bucatelor de pe câmp, să jefuiască de-a gata 
hambarele oamenilor? 

Pe dealuri scapără numai lumina apusului de soare. Nu 
ardeau focurile care vesteau plăieșilor să scoboare la castel, cu 
arcul, sulița și caii de dârlogi, spre a porni cu voievodul 
Maramureșului întru întâmpinarea păgânilor. 

Buciumele sunau numai pentru hăitași. 

— Cam devreme hotărî voievodul nostru să purceadă la 


vânătoare! îşi ziseră oamenii de la crame, râzând. Puii de iepuri 
nici n-au ieşit încă din bârloage și sug ca mâţele la sânul 
iepuroaicelor. 

— Nu umblă Dragoș al nostru după iepuri! ziseră podgorenii 
mai bătrâni, care cunoșteau pe voievod şi vânaseră adesea cu el. I 
s-a făcut de lupi sau de vreo ursoaică! 

— Poate s-o fi întors de la Curtea regelui Ludovic și pornește 
la vânătoare să-și mai potolească necazul, grăi un vechi slujbaș de 
la castel care știa cu câtă greutate adună maramureșenii banii de 
aur ceruţi de acel suzeran și cu câtă amărăciune și năduf își trimit 
oamenii carele încărcate cu grâne, fructe, poloboace și grămezi 
de lână pentru huzurul celor de la Curtea regească. 

La castel, în sala cea mare cu pereţii afumaţi de vatra largă 
unde ardeau buștenii și se frigea vânatul, voievodul Dragoș, care 
trecuse de mult jumătatea vârstei, adăsta pe fiul său Sas, fecior 
subțire la trup și bălai, ca o fecioară. 

Când îl zări intrând, în mâna dreaptă cu biciul scurt de călărie 
și cizmele cu pinteni, acoperit încă de praful drumului, Dragoș se 
ridică și răcni la el: 

— Văzut-ai, fiule? Cu noi grăit-a regele Ludovic sau cu slugile 
sale? 

— Nu te mânia, tată! încercă să-l potolească Sas. Regele era 
cam băut și a uitat pesemne că Maramureșul nostru singur nu 
poate păzi hotarul dinspre răsărit... 

— Să-i facem un răvaș sau să pornim răzmeriţă? întrebă 
voievodul şi, cu capul în piept, strivindu-şi barba scurtă mai 
căruntă ca pletele ce-i cădeau pe spate, începu să umble furios 
prin încăperea pardosită cu lespezi mari de piatră. 

— Cum să ne răzvrătim?... se miră flăcăul, căruia îi plăcea 
viața voioasă, fețele chipeșe ale prinților și surâsurile dulci ale 
prințeselor de la Curtea regească, unde trăgea nădejde să fie 
chemat printre curteni. Avem noi puterea să ne împotrivim 
oștilor regești și ale celorlalți șaisprezece voievozi, care-și țin 


jurământul de credinţă faţă de rigă? Mai bine am face cancelariei 
de la Viena un răvaș latinesc... zise feciorul bălai după o clipă de 
gândire. Dar ce i-am putea scrie?... Că ne împotrivim a lăsa Țara 
Maramureșului să facă de pază la trecătorile Carpaţilor pe unde 
năvălesc an de an hoardele tătărești? Nici asta nu se poate, taică, 
deoarece voievozii sunt ținuți să apere ţinuturile rigăi, așa cum 
stă scris în zapisele întărite prin jurământ! Ar însemna că rupem 
credința față de Coroană - și pierdem voievodatul. Drept ar fi să 
vie, alături de noi, maramureșenii, și alţi voievozi cu oamenii lor 
la trecători - adică noi la Bicaz, ei la Trotuș și Oituz, să-mpărțim 
greutatea luptei, precum împărtim tributul în galbeni din care se 
ține Curtea de la Buda. 

Bătrânul Dragoş, fără a se opri din mersu-i furios, ciocănind 
lespezile cu pasu-i greu, clătină capul și zise batjocoritor, parcă 
mai mult pentru sine: 

— Regele nu trimite pe ceilalți voievozi la trecători pentru că 
ei sunt mai pricepuţi la jocurile dragostei, la chefuri, danțuri și la 
ploconeli, decât la călărie și la mânuirea paloșului. Pentru 
asemenea treburi aspre suntem buni numai noi olahii, românii, 
valahii, după priceperea dobândită din străbuni şi după 
obișnuitele noastre încăierări cu urșii... Să scriem rigăi, Sasule, că 
mergem să cuprindem munţii de la Răsărit și să păzim hotarul 
împotriva tătarilor. - Dar acolo rămânem! Aici în Maramureș nu 
ne mai întoarcem. Și alte dări către Curte nu ne vom mai simţi 
îndatoraţi să trimitem. Să dea alții regelui nostru aur, grâne și vin 
- noi vom da sângele! E mult mai scump, Sasule - așa să pui în 
scrisoarea ta latinească, auzitu-m-ai! e mai scump decât aurul și 
grânele care se pot înlocui, în vreme ce sângele, odată vărsat, nu 
se mai întoarce şi nu se mai înlocuieşte niciodată. 

Feciorul rămase încremenit auzind acest năstrușnic gând al 
părintelui său, care se hotărâse dintr-o dată să părăsească mai 
degrabă Maramureșul decât să mai fie umilit și jefuit de 
suzeranul lui. Și, cu ochii mari, albaștri, neclintiţi îl privi cu 


spaimă și evlavie. Abia într-un târziu îngăimă: 

— Dar nu ne rupem de jurământul de credinţă către rigă?... 

— Nu. Îi vom rămâne credincioşi, fiule! Dar alt bir decât al 
sângelui nu mai plătim! răcni voievodul de se cutremurară 
zidurile. 

Apoi ridicând capul și privind cu dragoste spre fecior spuse cu 
glasul muiat: 

— Nu te teme, Sasule, ai să te mai duci pe la curte să 
dănţuiești, dacă te-o pofti riga și ţi-o da inima brânci... Hai, scrie 
răvaşul degrabă și pune pecetea! 


II 
CĂȚIEAUA MOLDA ȘI ZIMBRUL 


Abia încetară buciumele, că-ncepură a năvăli pe jos și călări, 
în curtea castelului, boiernașii din împrejurimi, cu feciorii lor de 
casă, hăitașii obișnuiți, verii și nepoţii voievodului, toți vânători 
care întovărășeau pe Dragoș în lupte și la vânătoare. 

Veniră bucuroși, deşi nu începuse timpul vânatului celui mare, 
căci știau că asemenea îndeletniciri se legau totdeauna de mari 
petreceri, cu jocuri și desfătări de tot felul de la fripturi udate din 
belșug cu vinuri gustoase, până la întreceri de călărie, de mânuiri 
de spadă, de aruncări cu arcuri, fără a mai pune la socoteală 
cântările cu tâlc ale diblarilor care cunoșteau tot felul de 
întâmplări din vechi, de dragoste și vitejie. 

Voievodul Dragoş scobori între ei, dar mare fu mirarea 
vânătorilor, văzându-i chipul încruntat. Nu cumva pornea cu ei la 
vreo încăierare și nu la petreceri vânătorești? 

Nici Sas, chipeșul flăcău al voievodului, n-avea fața mai 
voioasă, deşi abia se întorsese cu taică-său de la Curte. 

Dragoș păși în mijlocul vânătorilor, pe care-i cunoștea bine, 


roti privirile cercetând cu luare aminte şi spuse mânios: 

— Nu-i văd pe toţi! De la chindie am dat poruncă să sune 
buciumele. N-a fost destulă vreme până acu, să se adune cei 
chemaţi?... Pesemne din pricina prea marei mele bunătăți... 

Se iscă o tăcere grea. Amenințarea voievodului plutea peste 
capetele tuturora. 

Câteva lumini sfioase se aprinseră la ferestrele înalte din aripa 
cealaltă a castelului, unde țţesătoarele tot mai loveau cu spete în 
lemnul uscat, urzind firul de borangic, de in și de lână. 

Câinii mârâiau unii la alţii, ciuciţi lângă cizmele cu miros de 
seu ale stăpânilor. 

— Să mai sune o dată buciumele!... porunci voievodul către 
buciumașii de pe zidurile porţii. 

Și, în întunericul care se lăsa ușor în răcoarea de toamnă 
timpurie, buciumele gemură prelung săgetând văzduhul până 
hăt, departe peste dealuri și colnice! 

Apoi se făcu iar tăcere, parcă și mai adâncă. 

— Ciudată vânătoare pune la cale voievodul nostru! gândeau 
vânătorii înălțând din umeri. 

Un slujitor aprinse câteva făclii de rășină. 

Prin cuhnii începură să fiarbă ceaunele și să sfârâie seul 
vitelor puse la rumenit în ţepoaie și în furci, după obiceiul 
vânătoresc. 

În săraca lumină a faclelor, Dragoș recunoscu chipul zbârcit, 
cu plete albe ca zăpada, al unchiului său: 

— Îmi pare bine că te văd, Toadere! zise voievodul 
apropiindu-se de el. Tot noi, moșnegii, suntem mai iuți la 
chemarea buciumului! Dar vărul Bogdan pe unde umblă? Ori n-a 
auzit chemarea? 

Moşneagul își scutură pletele și răspunse cu glas scâncit, fără 
vlagă: 

— Ba a auzit, cum nu, nepoate! Dar nu-i arde lui acum de 
vânătoare, că tocmai i-a născut nevasta. 


— Aşa? făcu Dragoş batjocoritor. Și a rămas lângă lehuză să 
ajute moașei? Strașnic voinic, n-am ce zice! 

Apoi cercetând cu privirea împrejur își pierdu răbdarea și 
zise: 

— Mi se pare că alți oameni n-or să mai pice! Mă mulţumesc 
cu cei care aţi venit. Să se dea tuturor hrana și băutura de 
cuviință. lar până la ziuă să-și ia fiecare de la cuptoare pită pe mai 
multe zile, că nu știm cât va ţine vânătoarea asta. 

După care, întorcându-se iar către bătrânel, îi strigă, să audă 
bine: 

— Unchiule, nu mai pierde vremea pe-aci și întoarce-te acasă, 
la hodină. De Bogdan aveam nevoie, la vânătoarea asta a mea. 
Dar dacă n-a venit, să fie sănătos şi să aibă parte de un fecior isteţ 
și voinic ca el! 

Apoi mai zise, jumătate batjocoritor, jumătate mânios: 

— Ascultă, Toadere, dacă oi întârzia prea mult la vânătoarea 
asta, că am de gând să pătrund până departe, în inima munţilor, 
să-i spui din partea mea lui Bogdan să se mute cu lehuza și 
copilul colea, în castel, ca să primească de-a dreptul cărţile rigăi 
și să-mi chivernisească lâna, grânele neadunate și vinul ce va 
scobori de la crame. Omul are parte și de viaţă și de moarte. Când 
te-ai tras prea mult de casă, știi că ai plecat, dar nu știi dacă te 
mai întorci, așa-i, moșnege? Să aibă Bogdan grijă de toate ale 
mele și să se poarte ca și cum el ar fi voievodul Maramureșului. 

Ciudate cuvinte mai rostea Dragoș! Vânătorii care îl știau 
tăcut din fire îl priviră acum lung, ridicând iar din umeri a mirare. 

Mai nedumerit ca toți era însuși Sas, feciorul voievodului, care 
cu haina scurtă, îmblănită, pe umeri, sta înalt, alături, privind cu 
ochi mari - bănuind ceva, dar neavând cutezare a crede. 

— Taica grăiește de parcă ar avea de gând să nu ne mai 
întoarcem pe locurile noastre! gândi el în sine urcând scările de 
piatră ale castelului, spre încăperile sale: 

Aci găsi floarea de mătasă pe care i-o dăruise o frumoasă 


domniţă de la Viena, și punând-o la căpătâi, adormi fericit. 

Voievodul Dragoş dimpreună cu tovarășii săi porniră de la 
castel călări, urmaţi de câini, înainte de revărsatul zorilor. 
Vânătorii îşi recăpătară curând voia bună, mulţi din ei fiind încă 
sub vraja vinului negru băut în ajun. Numai voievodul, călărind 
mult înainte singur, trecea încruntat, legănându-se în șa. 

Când soarele sta de-o suliță deasupra cerului, ajunse cel dintâi 
la poalele munţilor acoperiți de codri deși, care arătau ca o pată 
nemăsurată întinsă pe spinarea lor. 

Aci făcu un popas mai lung și, pe iarba verde, vânătorii se 
ospătară până la amiază, când urcară în munte. La început 
vânatul se arătă sărac: săgetaţi, căzură la poalele copacilor numai 
câțiva cocoși sălbatici, care fură puși la frigare în aceeași seară, în 
vreme ce focurile, aprinse în mijlocul taberei, alungau gângăniile. 

A doua zi hăitașii începură a striga în vale către vânători. 
Semn bun: se iveau întâile dihănii. 

Dar până la amiază nu văzu nimeni niciun urs, niciun lup, nici 
măcar o ciută sau vreo capră neagră. 

Dragoș-vodă era mânios că vânătoarea lui, pornită înainte de 
soroc, se arăta nenorocoasă. Își vărsă necazul pe cățeaua Molda, 
tovarășa nedespărţită a voievodului de aproape cinci ani, lăsând- 
o fără hrană. 

— Să rabde! strigă el dând deoparte pe Sas, care voia să-i 
arunce o bucată de pită. Când o da de vânat, nu-i mai scapă! 

În creasta munţilor, la cumpăna apelor, vânătorii osteniţi se 
priviră unii pe alţii, gândind că voievodul anume îi scosese de la 
viile lor și de la belșugul bucatelor de-acasă, spre a-i pedepsi 
pentru vreo vină numai de el știută... 

Dar cum scoborâră, umplând de larmă codrii, de cealaltă parte 
a povârnișului, vânătorii nu mai pridideau cu adunatul vânatului, 
pe care-l aducea parcă vântul sau o zână bună dinaintea săgeţilor 
lor. 

Într-o singură zi își umplură tolbele cu tot felul de păsări 


sălbatice, cu iepuri şi vulpi, cerbi şi căprioare, ba prinseră chiar 
doi urși vii, cărora le puseră belciuge domesticindu-i cu miere. 

Însă Dragoş-vodă se răzlețise bine de ceilalți vânători 
cercetând o fiară nemaicunoscută sau voind să ia aminte la acele 
locuri, ca să nu le mai uite vreodată. 

Numai Molda se mai putu ţine după el, căutându-l pe după 
gorunii greşi, adulmecându-l dintre tufișe. Apoi nu-l mai găsi 
nimeni, o zi întreagă. 

Vânătorii se opriră, căci ajunseseră la poalele muntelui, într-o 
luncă de sălcii și răchită, prin preajma unei ape, pe care încă n-o 
vedeau, dar o ghiceau după murmur și mai cu seamă după felul 
copacilor. 

Luară aminte, cam îngrijoraţi de lipsa voievodului, căci se 
aflau acum în cine știe ce voievodat și încălcaseră pământul cine 
știe cărui amarnic stăpânitor. Când, deodată auziră de cealaltă 
parte a luncii lătratul furios al Moldei și strigătele vânătoreșşti ale 
lui Dragoș, care-și ațâța cățeaua cea bătrână. 

— Să ştiţi că voievodul a dat de un vânat bun de nu se lasă! își 
ziseră vânătorii, şi se îndreptară în partea de unde îi ajungeau 
lătraturile cele depărtate. 

Merseră ei până la scăpătatul soarelui, de-a lungul unei ape 
molcome cu malurile acoperite de flori mirositoare. 

Abia când se-ntunecă, dădură de voievodul lor, care ședea pe 
trunchiul unui copac răsturnat și abia își trăgea sufletul. 

— Aşa tovarăși îmi sunteţi voi? le strigă Dragoș de departe. M- 
ați lăsat singur să gonesc acest zimbru, pe care-l vedeţi răsturnat 
colea de săgețile și barda mea! 

Cu adevărat, la picioarele voievodului zăcea întins, între liane 
și răchite, un zimbru uriaș, cu înalte și puternice coarne, aduse 
asemenea unui Crai Nou, de-o parte și de-alta deasupra frunţii 
boltite, cu trupul sfâșiat din care tot mai curgeau câteva pârâiașe 
de sânge, în apa râului de-alături. 

— Dar Molda unde e? întrebă Sas, bucuros de isprava 


bătrânului, vrând să dezmierde cățeaua. 

— Iat-o şi pe ea, zise voievodul arătând un tufiș, cu o mișcare 
a capului. 

Între răchitele împletite zăcea moartă cățeluşa credincioasă. 

— Şi-a dat sufletul, după ce a mușcat o dată și a doborât 
zimbrul. Că l-a gonit, sărmana, de azi dimineaţă, până adineauri, 
la asfinţitul soarelui. 

Voievodul își scosese cușma și gâfâia și el de atâta alergătură 
și zbucium. 

Dincolo de apa molcomă, se vedeau colinele și câmpiile unor 
aşezări omenești, care se întindeau parcă şi mai departe spre 
răsărit, spre alte meleaguri și alte ape. 

Dragoș porunci slujitorilor să pregătească tabăra de noapte. 
La ospăţul din acea seară, se ridică între tovarășii lui și, sorbind 
din pocalul de aramă, cuvântă: 

— Fraţilor și tu fiu al meu, iubite Sas! Mă bate gândul că acest 
zimbru, care ne-a ieşit înainte, a fost trimis de soartă. Căci el m-a 
călăuzit până-n aceste locuri, care de-aci înainte vor fi ale 
noastre, după voia și porunca mea. E o țară mănoasă, după cum 
vedeţi, cu oameni tot de neamul nostru, având același grai. Așa 
mi-a spus un pădurar cu care statui de vorbă. Ba aflat-am că pe- 
aici nu se știe de rigă, nici de alţi stăpâni. Cine vrea să se întoarcă 
dincolo de munţi în Maramureș n-are decât. Eu mă așez pe-aceste 
locuri care-mi rămaseră la inimă. Apei acesteia, după numele 
credincioasei Molda, îi vom spune de-aci înainte Moldova, ca și 
țării noastre celei noi. lar stema Țării Moldovei să fie de-a pururi 
capul acestui zimbru, care ne-a călăuzit până aci! 

— Trăiască voievodul nostru Dragoș! strigară maramureșenii 
într-un singur glas. 

— Trăiască în veci Moldova noastră! răspunse voievodul. 


II 
RĂZVRĂTIREA LUI BOGDAN 


Întâmplarea aceasta se petrecu în anul 6860 (1352) de la 
facerea lumii. Cu ea s-a început ţara Moldovei. 

Niciunul din tovarășii lui Dragoş nu se mai întoarse în 
Maramureş. De pământurile părăsite nu le păru rău căci găsiră 
moșii mai întinse și mai mănoase, dincoace, de-a lungul râurilor 
Moldovei, Șiretului, Prutului şi până-n malul Nistrului. 

Băștinașii, români şi ei erau mereu încălcaţi de hoardele 
tătare ce veneau pe deșelate pe cai iuți și se hrăneau cu lapte de 
iapă şi carne crudă de cal, bătătorită sub șea, așa că fură bucuroși 
de ivirea voievodului Dragoș, care înainte de toate întocmi o 
bună oştire, pentru înfruntarea vrăjmașilor din afară. 

Bieţii români ascunși prin văgăunile munţilor, prin desișurile 
codrilor, prin păpurișul apelor, ieşiră la lumină, începură a-și 
clădi adăposturi, alcătuiră târguri și prinseră a se cunoaște mai 
bine între ei, ca oameni ce grăiau aceeași limbă, aveau aceeași 
credinţă și se hrăneau din același pământ. 

Numărul locuitorilor, ocrotiți acum de stăpânirea lui Dragoş- 
vodă, se înmulţi repede, vitele începură a se vedea pâlcuri pe 
imașuri și pe coştișe, câmpurile arate se acoperiră de holde și 
dealurile se îmbogăţiră cu vii. 

Sas fu trimis la Viena să ducă Regelui Ludovic închinarea 
voievodului Dragoș şi să-i istorisească Suveranului cum se făcuse 
descălecarea, tărășenia cu zimbrul și cu Molda, de la care ţara își 
dobândi numele. 

Dar tânărul, cam lăudăros din fire şi bucurându-se foarte că 
are să se vadă iarăși la masa regelui între prințesele mlădioase 
care-i surâdeau când le strângea de mijloc la danţ, istorisi fără 
sfială că Ţara Moldovei e de zece ori mai întinsă ca voievodatul 
Maramureșului, şi că numai în rai trebuie să fie atât belșug ca pe 


malurile Șiretului și Prutului... Iar tătarii, aflând de puterea lui 
Dragoș, nu se-ncumetă să mai iasă din Buceagul lor mlăștinos, 
mulțumindu-se a-și paşte caii în ierburile înalte și a pescui la 
limanul Nistrului. 

Sas petrecu o lună la Curte, fericit ca un prinț ce era, privind 
cu ochii lui albaștri, copilărești, la aurăriile Palatului, visând 
mereu să rămână între curteni, cu sabie mică la şold, ciorapi de 
mătase şi pană la pălărioara de catifea. 

In vremea aceasta Dragoș, ajuns la capătul zilelor lui 
pământene, trimise răvaș fiului, să vie degrabă înapoi, la Cetatea 
Sucevei, să-şi ia domnia ce i se cuvine ca urmaș. 

Oftând amarnic, de inimă rea, se mai preumblă o dată prin 
cetate frumosul fecior al voievodului Moldovei, ştiind bine că nu 
avea măcar răgaz să treacă prin Maramureș, să mai vadă 
rubedeniile cele vechi. 

Când se duse în camerele regelui, acesta era în pat, fiind prea 
de dimineaţă. Îl primi surâzând cu dragoste, ca pe un supus. Sas 
puse un genunchi pe covor și sărută mâna cu inele a Suzeranului. 

— Îmi pare rău că pleci de la curte, prinţe! îi spuse Ludovic 
din gușa rotundă, trandafirie. Mult aș fi dorit să te am printre 
curtenii mei, căci am văzut ce bine duci pasul la dans și cum abia 
atingi cu vârful degetelor talia dănţuitoarelor. Dar ca fecior și 
urmaș al voievodului Dragoș, nu am drept să te răpesc menirii 
tale. Dacă mai apuci în viață pe tatăl tău, spune-i din parte-mi că 
am dat poruncă scriitorului latinesc din cancelaria mea să-l 
treacă pururea printre vasalii mei credincioși și nicio laudă să nu- 
i precupeţească, pentru felul cum a știut să se poarte faţă de 
suzeranul său. Şi istoria îl va vorbi de bine, numele lui fiind 
proslăvit de toți supușii din regat. 

Regele Ludovic înghiți în sec, își dezmierdă braţul celălalt, 
rotund, moale, ca de femeie și adăugă, încruntându-se: 

— Îţi pot destăinui, iubitul meu Sas, că celălalt voievod al 
Maramureșului... Cum îl cheamă? Stai să-mi aduc aminte... 


Nepotul de frate al lui Dragoș... 

— Bogdan voievod, Măria Ta! îl ajută Sas cu privirile albastre 
atârnate de buzele groase, umede, ale Suzeranului. 

— Da, da, Bogdan voievod, care nici n-a binevoit să poftească 
la Viena, pentru reînnoirea jurământului de credinţă, în numele 
voievodatului. Iar când a venit sorocul tributului, nici galbenii cu 
care e scris Maramureșul în condicile mele, nici carele cu grâne, 
lână și poloboace nu mi le-a trimis. Am pus de i s-a scris. N-a dat 
răspuns. L-am ameninţat. Parcă nici n-a auzit. Norocul lui e că, de 
câţiva ani, din pricina podagrei, mai mult zac și dorm, altfel nu 
scăpa el, Bogdan Maramureșanul nepedepsit și neînlocuit. Am 
poruncit totuși la cancelaria scriitorului meu să-l treacă pe 
voievodul Bogdan pe latinește ca infides, adică necredincios 
Suzeranului său, iar a doua oară, după trei ani, ca infides notorius, 
adică de toţi cunoscut ca necredincios. 

— De-ar ști una ca asta, socot că Bogdan s-ar rușina foarte, 
zise Sas, care cunoștea buna-cuviință a Curţii. 

— Şi iată că mai bine de zece ani de când părăsi Dragoş 
meleagurile străvechi și trecu munţii ca să întemeieze Țara 
Capului de Zimbru sau Moldova, cum i se mai spune, din 
Maramureş n-am mai primit nimic! gemu regele Ludovic, făcând 
ochii mici și cercetând faţa lui Sas. 

Tânărul principe moldovean făcu și el o figură îndurerată. 

— lar această nesupunere a lui Bogdan voievod, urmă regele 
învinețindu-se de furie, vine tocmai acum, când sunt bolnav, când 
cheltuielile Curţii au crescut, când nu mai îmi văd capul de 
datorii. 

Sas oftă încet și rușinat parcă şi el de fapta lui Bogdan, lăsând 
capul în platoșa pieptului. 

— E drept că tatăl tău, Dragoș-vodă, căruia m-am plâns 
adesea în lungi scrisori, nu s-a dovedit un vasal prea credincios, 
căci nu mi-a trimis galbeni, merinde și veşminte. Dar el se legase 
numai pentru paza trecătorilor din Carpaţi împotriva hanului 


tătarilor și a altor năvălitori. Bine și atât... 

Regele puse mâna-i mică, moale pe umărul lui Sas, și îi șopti 
fierbinte peste obraz: 

— Dar tu, fătul meu, ai să-mi trimiţi la soroacele cuvenite, 
darea ce mi se cuvine, nu-i aşa? Jură şi iscălește pergamentul. 

Ultimele cuvinte ale regelui, înăsprite, sunară ca o poruncă. 

Sas făgădui aceeași supunere, semnă documentul și, cu inima 
îngreunată de mâhnire, părăsi Curtea unde petrecuse atâtea zile 
plăcute. 

Pe bătrânul Dragoş nu-l mai găsi în viaţă. Închisese ochii și 
boierii îl înmormântaseră cu toată cuviinţa, în mănăstirea 
Rădăuţi, de el zidită. 

Lui Sas i se închinară ca unui Domn, ieşindu-i înainte călare, 
cu flamurile plecate. 


IV 


MOLDOVA, ȚARA NEATÂRNATĂ 


Ca prin minune, cu balsamurile unui doftor italian, regele 
Ludovic se ridică din patul moale în care se îngrășase ca un 
curcan îndopat şi porunci baronilor, conților, voievozilor şi 
celorlalți supuși, să se pregătească de drum. 

Soli neașteptaţi veniseră la Buda și înmânaseră rigăi 
documentul prin care prinții, hatmanii și boierii Poloniei i se 
închinau și-l alegeau rege. 

Când vestea ajunse la castelul din Maramureș, Bogdan, în 
plină bărbăţie acum, își adună supușii în jurul zidurilor, care cu 
micii lor cai, iar unii numai pe jos, în opinci, cu arcuri și sulițe, dar 
toți cu căciuli mari negre și cu zeghea pe un umăr, iar cu traista 
cu merinde pe celălalt. Mai deoparte, pe lângă focuri, muierile 
privegheau fierturile și alintau copilașii ghemuiţi în zăvelci. Se 
mișcase voievodatul, pleca ţara!... Nu se știa bine pricina acestei 


bejenii, dar dacă așa era porunca măriei sale Bogdan, îi urmară 
cuvântul orbește, căci știau că sub mâna lui tot bine le va fi. De 
doisprezece ani prin Maramureș nu se mai pomenise, după 
plecarea voievodului Dragoş, niciun vameș regesc care să ia din 
bătătură vitele, să silească femeile să-și scoată banul de aur, 
strâns bine cu-n nod într-un colț al basmalei. 

În castel, în încăperea cea mare, a vetrelor, cu pardoseala de 
piatră, unde aveau loc ospețţele și sfaturile de taină, Bogdan 
chemă pe frate-său mai mic, Iuga, priceput vânător, precum și pe 
feciorii acestuia, Ștefan și loan, cam vorbăreţi și trufași ei, dar 
flăcăi de ispravă, gata să-și puie capul pe butuc sub secure, decât 
să audă vreo ocară asupra lor nerăzbunată pe loc. 

— Măi frate şi voi nepoți, le grăi Bogdan, îmbrăţișându-i de la 
intrare și poftindu-i dinaintea fripturilor, după ce le puse în mâini 
câte o ploscă de lemn cu vin negru. Ia luaţi și prindeţi curaj că ne 
aşteaptă o grea treabă! 

Și în vreme ce rupeau cu dinţii pulpele de purcel bine 
rumenite și gustos afumate, Bogdan, mai dumicând, mai 
înghițind, îi lămuri despre ce era vorba: 

— Regele Ludovic, poate aţi aflat din zvonurile care umblă ca 
vântul în toate părţile de parcă le răspândesc păsările cerului, în 
loc să intre în pământ, cum se așteptau toţi asupriţii lui, s-a 
ridicat teafăr din boleșniţă, și a purces către Polonia unde fu ales 
rege. Drumul trece prin voievodatul nostru. Precum bine știți, 
noi, maramureșenii, n-am voit să mai muncim pământul și să ne 
zdrobim mădularele, pentru huzurul cuconașilor de la Buda, ci 
ne-am văzut de sărăcia noastră, hrănindu-ne copiii cu lapte și 
fetele mari cu miere, cum a lăsat Dumnezeu în bunătatea și 
dreptatea lui. Eu o viață am și un cap, mai mult deodată nu le pot 
pierde şi până la urmă tot le-oi da. Vreţi voi să plec eu de-aci în 
lumea largă și vei să rămâneţi aci? Tu, Iuga, frate mai mic, te-ai 
urca în scaunul voievodatului în locul meu și, cum n-ai nicio vină 
față de rege, lipitoarea plină de sângele neamului nostru, te-ai 


închina lui și vei jura că-i trimiţi tot aurul și untul cât veți aduna 
în Maramureş într-un an? lar voi vă veţi hrăni cu paiele ce-or 
rămâne de pe urma vitelor. Dacă nu vă place așa, atunci frate 
Iuga, nimic alta nu ne râmâne decât să pornim pe calea unchiului 
nostru cutezător, Dragoș voievod, adică să trecem munţii, și să ne 
așezăm slobozi în ţara Moldovei, care tot a neamului nostru este. 
Că a înfrunta oștirea în zale a lui Ludovic înseamnă pentru noi 
moarte curată. 

Iuga, ursuz din fire, tăcea și îmbuca de zor din halca de carne, 
bine friptă. 

Ioan sări ca are, aruncă osul în colțul încăperii, de parcă vru să 
lovească într-un vrăjmaș, și strigă: 

— Grăjdari, vizitii și palefrenieri de-ai regelui să ajungem noi, 
Bogdane, unchiule? Odată cu capul! Mai bine aţinem calea 
călăreților hapsâni din valea Maramureșului și să-i silim a trece 
în Polonia, prin munţi, pe la Bicaz înainte. Iar pe noi să ne lase în 
pace, dacă nu li s-o fi urât cu viaţa! 

Nepotul Ștefan, mai chibzuit, îşi trecu mâneca peste mustăţile 
lungi după ce supse și gâlgăi din ploscă și își certă fratele mai mic. 

— Te crezi la horă, măi loane?... Cu ce vrei să înfrunţi tu pe 
acei cavaleri care sunt turnaţi în zale de fier de sus până jos? Cu 
păduricea de păr din piept? Trec caii lor cu prapuri, peste noi, ca 
peste baligi! 

Și întorcându-se către voievodul Bogdan: 

— Să ne prefacem a ne împăca îndată cu ei, Bogdane, 
unchiule, urmă nepotul cu viclenie. Și după ce s-or așeza oamenii 
regelui între fruntariile Poloniei, n-or mai avea ei nici gând, nici 
vreme să se mai ție de câra noastră. 

Iuga dete cu braţul deoparte pe Ștefan și pe Ioan și ridicând 
capul zise frățâne-său: 

— Bogdane, ce stai de vorbă cu acești copchii?... Fă cum te taie 
capul, că așa va fi bine. Iar eu mai mult decât să-ți ascult cuvântul 
nu știu! 


Ridicându-se apoi porunci flăcăilor: 

— Haideţi, măi! 

Și ieşi din încăpere, urmat de Ștefan și de Ioan. 

Astfel se pomeni Sas-vodă, în cetatea Sucevii, cu cea mai 
năstrușnică din câte veşti primise vreodată: că regele Ludovic se 
ridicase cu oaste de călăreți mândri și pornise prin Maramureș în 
Polonia, unde fusese ales rege, iar voievodul Bogdan cu 
rubedeniile, vânătorii, prietenii, și cei mai mulți maramureșeni, 
înarmaţi cu arcuri, sulițe, furci și topoare, intraseră în Moldova, 
alungând paznicii de la strâmtorile Munţilor. 

In sufletul lui se iscă o ciudată învălmășeală de simțăminte. 
Habar n-avea cum s-o scoată la capăt! Nici nu afla cu cine să se 
sfătuiască, deoarece nu avea curajul să mărturisească nici unuia 
din boierii moldoveni, adevăratele-i dorinţi și pofte care, fără 
milă, îl bântuiau de când plecase de la Curtea regească. 

Câţiva boieri, îngrijoraţi de soarta moţilor, care puteau cădea 
în mâinile acelor năvălitori hrăpăreţi și flămânzi, își adunară 
oamenii, îi înarmară în grabă cu ţepi și arcuri și intrară în 
Suceava, să se unească îndată cu oștile Domnului, pentru marea 
bătălie. 

— Credeţi cumva că voievodul Bogdan a fugit doar dinaintea 
suzeranului căruia nicio dajdie n-a voit să-i mai plătească și caută 
adăpost aci, la noi? întrebă vodă Sas în sfatul boierilor pe care-i 
adună în jurul patului său, dis-de-dimineaţă, cum văzuse că făcea 
la Buda craiul Ludovic. 

Un boier scurt ca un urs, și la fel de păros, făcu ochi mari, din 
care parcă țâșniră ţepi luminoși: 

— De-ar fi avut asemenea gând pașnic, Măria Ta, Bogdan 
venea singur, într-ascuns, nu cu toată suflarea Maramureșului și 
cu armele ridicate. 

— Asta, aşa e... roşti mitropolitul, care sta nalt și subțire ca un 
stâlp ascuţit, la picioarele patului Măriei Sale. 

Iar boierul, cu înfățișare de urs abia ieșit din bârlog, urmă: 


— Şi-apoi, ar fi de mirare să caute Bogdan adăpost tocmai la 
Măria Ta, care ești supus credincios regelui Ludovic, cum scrie în 
toate cărţile lui, pe când voievodul Maramureșului de toți e 
cunoscut ca necredincios, care niciun fel de bir niciodată n-a vrut 
să trimită suzeranului său! La Suceava l-ar aștepta același gâde și 
același butuc, Măria Ta, ca la Buda sau la Liov! 

— Şi pentru un bun adăpost, Măria Ta, grăi mitropolitul, n- 
avea nevoie voievodul Maramureșului să intre în Moldova 
noastră cu toată armia și suflarea țării lui. Aceia au năvălit asupra 
noastră, şi fără a se teme de Dumnezeu ne vor împresura și ne 
vor ucide, ca să ne ia apoi pământurile! Şi atunci, ce vom face noi? 
Una din două: sau îi înfruntăm, sau pornim mai departe, spre 
Răsărit! 

Vodă se ridică în picioare și zise mahmur: 

— Spre Răsărit, Prea Sfinte, tot vrăjmași ne așteaptă și încă 
păgâni: tătarii! Nu ne rămâne altă scăpare, decât să-nfruntăm pe 
Bogdan. Dar cum? Cu cine? Cu ce?... lată ce trebuie să chibzuim pe 
îndelete. 

Şi-i pofii la sfat pentru a doua zi. 

Dar în aceeași noapte, Sas nu se mai putu împotrivi 
îndemnului care-l mistuia pe tăcute de atâta vreme. Îşi puse 
însuși șaua pe calul murg, ieși pe poarta cetăţii și o rupse de fugă 
spre Miază- Noapte, nădăjduind să mai iasă înaintea iubitului său 
rege. Poate că de rândul acesta, Ludovic se va îndupleca, gândea 
Sas, luând în piept colnicele Bucovinei - și-l va primi între 
curtenii săi din Varșovia. lar Bogdan să rămâie el, să domnească 
în Moldova, dacă asta îi e voia. 

Mare fu mirarea boierilor și a mitropolitului aflând a doua zi 
de la portarul cetății că domnul fugise în puterea nopţii 
dimpreună cu patru ostași de credinţă. 

Și mirarea se prefăcu în spaimă, prinzând de veste că fuseseră 
lăsaţi în plata lui Dumnezeu, dinaintea unui luptător fără milă, 
căruia calea înapoi îi era închisă pentru totdeauna. 


Boierii nu mai ținură sfat. 

— Bate-voi păstorul și se vor risipi oile... cântă mitropolitul 
după canon, intrând în altar. Și strângând câteva odoare, gândi să 
se tragă la mănăstirea Rădăuţi, unde odihnea Dragoș-vodă, 
întâiul descălecător din Maramureş. 

Nu trecu nicio săptămână și veni știre că fugarii moldoveni 
pătrunzând în ţara Leahului întâlniră o oaste de tătari care îi 
măcelăriră pe toţi luându-le avutul și caii. 

Când Bogdan cu oastea lui, puțin numeroasă dar hotărâtă, 
intră în Suceava, găsi numai câţiva boieri, care i se închinară. 

— Voi de ce n-aţi fugit? întrebă voievodul cu asprime, căci nu- 
i venea să-i alunge, deși de pământurile lor ar fi avut mare 
nevoie, pentru vitejii lui, care-și lăsaseră pământurile din 
Maramureş spre a-l urma. 

— Unde să fugim, Măria Ta? răspunse unul din boieri, 
ridicându-se din praful drumului și scuturându-și căciula de 
genunchi. Noi suntem moldoveni și asta e Țara Moldovei. 

— Dar pe mine mă vreți Domn?... Tot din Maramureș descalec 
și eu, ca celălalt Domn, Dragoș, întemeietorul. 

Boierii la această întrebare care suna a glumă începură a-și da 
coate unul altuia și a ridica din umeri, încurcaţi foarte. 

— Dacă mă vreţi Domn, urmă Bogdan tot aspru, rămân cu voi, 
dar numai într-un fel: să n-aflu că aţi adunat cumva galbeni și 
grâne pentru craiul Ludovic, că vă urc în spânzurătoare să vă 
ciugulească ciorile! Tot ce agonisiți să fie pentru voi, copiii și 
urmașii voştri. 

— Aşa să fie, Măria Ta! Aiasta ne plăcu tare mult! Să ne 
trăieşti! răspunseră boierii într-un glas, și râseră de-a binelea, 
înseninaţi. 

— Dacă e așa, Trăiască Moldova! strigă noul Domn. 

lar maramureşenii dinapoia lui, călări, ridicară în bătaia 
soarelui flamura cu zimbrul Țării. 


VLAICU'VODĂ 


DOAMM MARE 


Vladislav, pe care poporenii îl numiră mai românește Vlaicu, 
era feciorul viteazului Nicolae-vodă Alexandru, ortac la domnie 
cu taică-său, Marele Basarab, făcut cu Măria, cea dintâi nevastă. 
După moartea acesteia, Nicolae Alexandru luă altă soţie, pe Clara, 
o papistașă nobilă de peste munți, căreia acum i se spunea 
Doamna Mare. După moartea bărbatului, ea se trăsese la Curtea 
de Argeș și rămăsese acolo, în cetăţuie, lângă biserica papistașă 
ridicată de soț pentru credinţa ei și în preajma episcopului catolic 
care cu multe cuvinte latinești o mângâia și o întărea. 

Într-o însorită zi de primăvară a anului 1368 Vlaicu-vodă 
porni spre Curtea de Argeș. Primise o scrisoare din partea 
Doamnei Mari. Deşi nu-i era mamă bună îi arăta mult respect și 
chiar dragoste filială. Sub grija și privegherea ei crescuse cu frate- 
său Radu și surioara Elisabeta. Chiar după ce se născură cele 
două surori vitrege, Ana și Anca, mama vitregă nu înceta să 
iubească pe fiii lui Nicolae-vodă. Așa că Vlaicu simţi mereu 
căldura inimii ei. Căci Doamna Clara nu ştia decât să iubească, 
deși fiinţa ei suferea cumplit fiindcă nimeni din cei pe care îi 
iubise, dorindu-le numai bine, nu îmbrăţișase credinţa catolică, 
încăpățânându-se a rămâne creștini răsăriteni după datina 
patriarhului din Constantinopol. 

Vlaicu-vodă înainta pe cărările cunoscute ale colnicelor și 
văilor ce duceau spre Curtea de Argeș, privind pe stânga la 
culmile înzăpezite încă ale Carpaţilor, care despărțeau în două 
stăpânirea Domnului de dincoace și de dincolo de munţi. 


Să-l fi chemat Doamna Mare spre a-i vorbi de Amlașul și 
Făgărașul pe care abia cu un an în urmă le primise de la 
suzeranul său, regele Ludovic din Buda? Ce mai voia acel 
îngâmfat Crai din cetatea de deasupra Dunării, al cărui bunic, 
Carol Robert, fusese strașnic bătut la pasul Posadei, când 
cutezase a intra pe meleagurile lui Basarab întemeietorul, 
bunicul lui Vlaicu? 

— Nu-ţi zbârnâie niscai săgeți pe la urechi, pârcălabe? întrebă 
vodă glumind pe boierul Dragomir, paznicul pădurilor și 
mlaștinilor dâmboviţene ce se întindeau până-n malurile Dunării, 
drumul fără pulbere. 

— Dinspre miază-zi, Măria Ta? răspunse pârcălabul, 
așezându-şi mai bine în șa trupul îndesat. Parcă aud niște 
potârnichi sau niște scatii... Ceilalţi boieri, urmând pilda 
domnului care călărea înaintea lor, râseră deodată de răsunară 
văile. 

Era felul lui Vlaicu de a face haz în împrejurările cele mai 
grele, înfruntându-le întâi cu duhul. Boierii presimţeau că această 
călătorie în ajun de Paști la Curtea de Argeș, la Doamna Mare, nu 
prea miroase a bine, căci voievozii Apusului, Craiul Ludovic din 
Buda, ca și Papa Urban din Roma, în glasul ei blajin și dulce își 
învăluiau poruncile. Și călăreau, Domnul înconjurat de boierii săi, 
cu feţele luminate de râs, dar cu mintea către soarta zilelor ce vor 
veni. 

— Te pomeneşti că mergem la nuntă, Măria Ta! zise 
paharnicul Ioniță, care numai chefuri visa și numai poloboace 
desfundate vedea înaintea ochilor. 

Vodă era flăcău - și se pare că flăcău voia să rămăie, încât nu 
era chip să-l lege de vreo domniță nici răposatul Nicolae 
Alexandru vodă, nici Elisabeta, sora mai mică a lui Vlaicu, soţia lui 
Ladislau, palatinul de peste munţi, în jurul cărora roiau, 
asemenea unor îngerași grăsuni și bălai, tot soiul de domniţe de 
neam, ahtiate după măritiș. 


— Asta n-ar fi rău - zise înfundat pârcălabul Dragomir între 
ceilalți boieri, dar destul de tare ca să-l audă și Vodă. Numai că 
Doamna Mare, dacă s-a gândit la vreo noră, o fi ales vreuna din 
papistașele ei! 

Ci Vodă, care nu era înfumurat, opri calul din dârlogi, de 
trecură boierii călări în dreapta și stânga lui: 

— Dacă vă e de nuntă, boieri dumneavoastră, zise Vlaicu 
surâzând pe sub mustăţi, putem face nunta și fără mireasă! Auzii 
că oamenii din Curtea de Argeș au un vinișor de coarnă, care te 
strămută de-a dreptul în rai. Așa să fie, paharnice Ioniţă? 

— Băutura fără lăutari, Măria Ta, nu face nici două cepe 
degerate, răspunse paharnicul după știința sa. 

Și schimbând vorbe și râsete în văzduhul răcoros și însorit, 
unde-i ajungea când dogoarea razelor, când mușcătura gerului de 
la munte, se pomeniră călăreţii pe la amiaz în marginea cetăţii 
Curtea de Argeș. 

Doamna Mare își primi feciorul în iatacul înalt, cu pridvor, de 
unde se vedea clopotnița ca un turn al mănăstirii catolice, 
împrejmuită cu uluci groase, ca în faţa unui vrăjmaș nevăzut dar 
simţit, îl îmbrăţișa - apoi ea însăși luând casca și paloșul 
Domnului le puse pe foile groase de pergament pe care scria 
lungi scrisori prietenilor din Apus. O fetiță înaltă și subțire, cu 
două coade lungi, bălaie, pe iia înflorată de cusături muntene, se 
ridică de pe o perină mică de la picioarele Doamnei Mari, unde 
lucrase pe un gherghef, și porni spre ușa din fund fără a roști un 
cuvânt. 

— N-o cunoști?... Ai mai văzut-o! E Augusta, sora lui Ladislau, 
palatinul. Nu mai vrea să se întoarcă la fratele ei. Îi place aici, 
dincoace de munți... zise Doamna Mare, căutând drept în ochii lui 
Vodă. Apoi, șoptit, după plecarea fetei, adause: 

— Nu ghicești?... 

Vodă se încruntă prefăcut şi zise apucând repede mâna 
Doamnei Mari: 


— Nu cumva m-ai chemat să mă-nsori cu acea mândră 
papistașă? Aveau dreptate, dară, boierii mei când îmi spuneau pe 
drum că le miroase a nuntă! 

— Nu te speria, că nu te-nsoară nimeni cu de-a sila! zise 
Doamna, bătându-și pe umărul de fier feciorul vitreg. lar de 
Augusta n-ai de ce te teme că e papistașă, cum spui. Și taică-tău, 
Vodă Nicolae Alexandru tot o papistaşă a luat când s-a însurat cu 
mine, și mi se pare că nu s-a căit! lar ţie, fătul meu, dacă nu mă- 
nșel, ţi-a priit mult. 

— Să lăsăm fetele de-o parte, că nu m-ai chemat să mă-nsori, 
știu eu, zise Vodă nerăbdător. Mai bine destăinuiește-mi ce se 
întâmplă în lume, ce dușmani ne mai pândesc și ce ţi-au scris 
puternicii tăi prieteni, catolicii din Apus. 

Spunând acestea, Vodă se așeză pe jilțul mamei sale vitrege, 
trăgând-o blajin spre el, ca pe o iubită. 

Doamna Mare îl sărută pe creștet, oftă şi zise: 

— Dragul meu, să mă asculţi numai cu gândul drept, lăsând 
deoparte vorbele boierilor tăi cei sălbatici care îţi împuiază capul. 
Vreau să-ți mulțumesc întâi pentru bunătatea inimii tale, că ai 
îngăduit să intre în ţară Părintele Eusebiu de la Roma, episcopul 
de care noi, catolicii din Țara Românească, avem atâta nevoie și 
n-ai luat în seamă bombănirea preoţilor şi nici supărarea 
mitropolitului ortodox. 

— În cugetul și rugăciunea altora nu-mi place, maică, să intru 
cu picioarele, răspunse Vodă privind în jos, precum nici eu nu 
îngădui altora să intre în cugetul meu și în rugăciunea mea - de- 
ar purta pantofi de atlaz! 

— Şi mai adu-ţi aminte, fătul meu, urmă Doamna Mare fără a 
ține seama de gluma cu ac a lui Vodă, că, dacă nu stăruiam eu și 
Papa Urban, Craiul Ludovic, care e catolic zelos, nu ţi-ar fi dat 
înapoi ţinutul Severinului, al Amlașului și Făgărașului! 

— "Ţinutul Severinului e al nostru, maică, e al tău, de când ai 
luat pe taica. Craiul suzeran mi-a dăruit ce-a fost al meu, al taichii, 


al bunicului Basarab Întemeietorul, nimic n-a rupt din al lui să 
treacă stăpânirii mele! zise Vodă cu glas ridicat, căutând în sus 
furios, în ochii blajini ai Doamnei Mari. 

— Tot ce spui e adevărat, numai că acele ţinuturi, fără 
cuvântul meu și al sfântului părinte de la Roma nu le-ai fi avut 
înapoi de la craiul Ludovic, decât cu luptă și vărsare de sânge. Așa 
e? 

Vlaicu lăsă capul în jos. Darul acelor papistași îl duru, îl umili. 
Și strânse din măsele, ca un început de răzvrătire. 

— Şi acum ce vreţi de la mine? întrebă deodată. Doamna 
Mare, lovită de asemenea cuvinte aspre, se dădu un pas înapoi și 
răspunse, căutând să-și ascundă amărăciunea: 

— Eu nu vreau nimic, dragul meu, afară numai să-ţi împlinești 
îndatorirea pe care o ai față de suzeranul tău din Buda, ce atât de 
binevoitor ți s-a arătat. 

— Nu mi-o îndeplinesc? se miră Vlaicu, amintindu-și că nu de 
mult trimisese peste munţi cirezile de boi, turmele de oi și fiorinii 
de aur, partea lui la întreţinerea coştisitoarei curţi de la Buda. 

— De bună seamă, de bună seamă... Numai că, după scrisoarea 
ce primii acum cinci zile printr-un sol călare care veni ca vântul, 
Țarul de la răsărit al bulgarilor, Şişman din Târnovo, se 
pregătește să lovească pe Dionisie, banul bulgarilor din Vidin, 
care e pus acolo, ca un drept catolic, de măreţul nostru crai și 
suzeran Ludovic. Se poate o mai mare nelegiuire? Ba acel Șișman, 
Țar de Târnovo, s-a legat cu turcii, cu necredincioșii, ca să intre 
împreună în Vidinul ce deveni catolic după atâta străduinţă! 

Vodă sări de pe jilțul mamei și cu pumnul strâns în șoldul 
armurei lui de fier, zise înfundat, aproape ameninţător, cu ochii 
aprinși ca o vatră: 

— Şi pentru asemenea ispravă nelegiuită, de a ocroti un ban 
catolic din Vidin, gânditu-s-a Craiul la mine?... Frumos gând, n-am 
ce spune! Uită pesemne mândrul suzeran că eu nu sunt catolic, 
nici supus Papei, ci pravoslavnic creștin, credincios patriarhului 


de la Constantinopol din bunic în răsbunic. Și în fraţii mei de 
credință cum să lovesc? Văd bine c-a uitat craiul din Buda, tot 
scriindu-ţi ţie, maică, fiica banului său din Severin, cine stă în 
scaunul Ţării Românești - și ar fi vremea să-i aducem aminte! 

Doamna Mare începu a-și frânge mâinile mici și albe. 

— Dacă ai de gând să te răzvrătești împotriva suzeranului 
nostru, Vlaicule, atunci cine ne va mai ocroti? 

Glasul ei fu podidit de lacrimi. 

— Paloșul și săgețile, maică! răspunse Vodă scurt. 

— Te pomeneșşti că vrei să te legi cu acel ţar din Târnovo, ca 
să porneşti împotriva banului din Vidin și apoi împotriva 
suzeranului tău! șopti Doamna Mare și ochii i se deschiseră mari, 
îngroziţi. Te pomenești că vrei să te înfrățești chiar cu acei turci 
necredincioșşi, cu acei păgâni din Anatolia revărsaţi ca un mâl de 
otravă peste plaiurile noastre creştinești... 

Vodă privi în jos, ca să scape de lumina prea albastră a ochilor 
mamei sale vitrege. 

— Mă fac frate şi cu dracul, numai să trec puntea. 

Dar dându-și seama cât puteau speria asemenea cuvinte pe 
îngereasca Doamnă, Vodă se apropie de ea și, îmbrăţișând-o, îi 
şopti în ureche: 

— Nu te teme, maică, nu m-am vândut diavolului! Dar nici 
bunătatea ta nu e prea potrivită pentru această lume care colcăie 
de răutăți. Ai uitat pesemne ce păţiră acum doi ani Ana, soră-mea, 
fiica ta şi soțul ei, pravoslavnicul Țar de Vidin, Sracimir - tot din 
partea mândrului nostru suzeran, craiul Ludovic? Nu-i fu de 
ajuns că domnea acolo o catolică, voia ca și ţarul să fie tot catolic! 
Trimise oaste într-ascuns și bietul Sracimir se pomeni închis în 
cetate, ca un tâlhar de codru. 

Ochii Doamnei Mari se umplură de lacrimi la amintirea acestei 
nenorociri care lovise pe fiica ei cea mare, pe Ana cea sfioasă ca o 
căprioară şi al cărei gând era tot la sfintele muceniţe. Se întoarse 
cu faţa spre pridvor și începu să plângă prelung, fără glas, în 


colțul maramei, inimă de mamă lovită din toate părţile, de toate 
sulițele care se încrucișau în văzduhul veacului. 

— Şi după aceea, urmă Vodă fără milă, mândrul nostru 
suzeran puse mâna pe pravoslavnicul Sracimir și-l închise într-un 
turn din Transilvania. Oare o mai fi trăind, maică, ginerele tău și 
cumnatul meu? Iar în locu-i așeză pe voievodul Transilvaniei, 
numai pentru că era catolic! 

— Nu i-a tăiat capul lui Sracimir! Tot mulțumită mie și bunei 
Ana, de care ştie și Sfântul Părinte din Roma, scânci Doamna 
Mare. Altfel de mult i-ar fi ciugulit ciorile ochii... 

Încruntat, Vodă gândi: aceeași soartă ca a lui Sracimir mă 
pândeștc și pe mine. Craiul Ludovic era puternic, iar vasalii, pe 
care-i procopsise, îi sprijineau cu oameni și arme. Nu venise 
vremea unei răzvrătiri pe față. Dar oricâte ar fi biruinţele 
papistașilor, el - Vlaicu-vodă, nu-și vinde sufletul, nici nu 
schimbă biserica! 

Și hotărât, deodată, îmbrăţișă pe Doamna Mare, o duse binișor 
către măsuţa cu pergamente să scrie pe latinește la Buda că 
Domnul Țării Românești va porni spre Dunăre să apere pe banul 
Vidinului, în vreme ce Vlaicu-vodă, cu alt gând, ticluia o scrisoare 
slavonească pentru aducerea în ţară a încă unui mitropolit 
ortodox... 


II 
SVĂROLRILE DÂMBOVIȚEI 


Fu o luptă scurtă, dincolo de Dunăre. Pentru întâia oară 
oștenii Ţării Românești se măsurară cu turcii, ce aveau să ajungă 
cândva până la zidurile Vienei. Și îi biruiră - iar Şişman, ţarul de 
la Târnovo, fu silit să se depărteze de sub zidurile Vidinului. 

Era pentru inima lui Vlaicu-vodă o biruință tristă. De aceea își 
potoli amărăciunea, la întoarcere, în câteva chefuri cu boierii, de 


răsunară poalele munţilor. Apoi dete o serbare la Curtea de Argeș 
în cinstea lui Ladislau palatinul, cumnatul, care cu un pâlc de 
oaste luptase pentru omul craiului, banul din Vidin. 

După îndemnul Doamnei Mari, dărui Vodă viteazului palatin o 
întinsă moșie prin părţile Gorjului, cu sate și stupi bogaţi. Iar la 
spartul petrecerii de la curte, Augusta, în zori de zi, se înfățișă 
Domnului și aplecându-se din genunchi, îi sărută mâna. Mesenii o 
priviră cu uimire. Doamna Mare, care cunoștea iubirea fetei, nu 
pricepea această mărturisire dinaintea tuturor, iar Vodă, în capul 
mesei, îi dezmierdă, dintr-un îndemn prea puternic, coadele 
făcute cunună bălaie și bătute în fiorini, din jurul frunţii. 

— Plec, Măria Ta, rămâi cu bine! 

Apoi fata se duse la fratele ei, contele palatin, la celălalt capăt 
al mesei, și îi zise: 

— la-mă acasă, frățioare. Aici nu mai stau. 

— De ce? se miră palatinul, niţel mirat. 

— Dacă nu mai vrea să stea, ce mai întrebi? se amestecă în 
vorbă Elisabeta, soţia lui Ladislau, sora lui Vodă, căci ea cunoștea 
inima frumoasei Augusta. 

La spartul petrecerii, paharnicul Ioniță strigă unui comis, niţel 
cam ametit, ca și el: 

— Frate comise, halal de Vodă-al nostru! Să nu puie mâna pe o 
asemenea fată, care moare după el, mare minune! Şi numai 
pentru că-i papistașă. Eu aş fi luat-o de-ar fi fost și sora lui 
Scaraoţchi! 

Nu trecu multă vreme de la acea petrecere, că Doamna Mare 
zise lui Vodă, care umbla forfota, ca în ajunul unei bătălii: 

— Ce e cu tine, fiule, de n-ai astâmpăr? Slavă Domnului, nu ne 
amenință niciun vrăjmaş! Bine suntem și cu cei de la 
miazănoapte, bine și cu cei de la miază-zi. 

— Asta numai Dumnezeu poate s-o ştie cu adevărat! îi 
răspunse Vodă Vlaicu și se duse într-ale lui. 

Bănuiala lui Vodă se adeveri. Creștinii din Vidin se răzvrătiră 


împotriva stăpânirii catolice, ajutaţi într-ascuns de opt boieri 
trimiși de ţarul din Târnovo. Ca un fulger, Vlaicu-vodă se repezi 
cu oastea lui de călăreți și cuprinse Vidinul, chipurile pentru 
suzeranul din Buda. Și, în vreme ce scria mândrului Ludovic prin 
pana Doamnei Mari să trimită înapoi la Vidin pe loan Sracimir, 
pravoslavnicul, spre a se face iar pace și bună rânduială în cetate 
- călugării catolici fură înconjurați și ucişi. Un zvon de groază se 
ridică în toată lumea papistașă. 

— Cum s-a putut întâmpla asemenea faptă fiind în cetate 
însuși Vlaicu-vodă, vasalul meu? întrebă craiul Ludovic în 
mijlocul ibovnicilor săi, pe maestrul vânătorilor, un cavaler nalt și 
voinic ca un paltin. 

— Pesemne că însuși Vodă a aţâţat pe creștinii din Vidin 
împotriva misionarilor noștri, dete răspuns cavalerul din 
înălțimea căpăţânii sale. 

Craiul rămase o clipă uluit, apoi obrajii lui puhavi și albi se 
înroșiră de parcă tot sângele din pântecele-i uriaș s-ar fi ridicat 
spre ochi, și puse mâna stângă pe spada de care se folosea numai 
la jocuri şi la danţuri. 

Doamna Clara, în cămările ei de la Curtea de Argeș, 
înmărmurită ca și cum ar fi fost lovită deodată din cer, citi 
scrisoarea latinească a șambelanului de la Buda și nu-i veni a 
crede: Vlaicu-vodă, fiul ei, era învinuit de trădare. Două oști 
porniseră împotriva ţării, una din miază-zi de la Vidin, ca să intre 
în bănia Severinului, alta de la miază-noapte, împotriva 
Câmpulungului, cetatea de scaun. 

— Ce va face acum nefericitul? se tângui Doamna Mare. 

Și cum nu vedea altă mântuire, căzu în genunchi și cu faţa în 
mâini ea se rugă pe latineşte: 

— Din adâncurile singurătăţii mele, Maică a îndurării, strig la 
tine, cea de sus... 

În această vreme pârcălabul Dragomir cu două pâlcuri de 
arcași aţinu în dreptul Severinului pe năvălitori cu o grindină de 


săgeți. Apoi cu bolovani răsturnară la mal multe din bărcile celor 
ce scăpaseră cu viaţă în mijlocul apei. Oştenii Suzeranului purtau 
cei mai mulți zale de fier şi coif care-i acopereau ca o mantie și o 
glugă de oţel, astfel că răzbiră pe arcașii munteni, ce se traseră pe 
poteci numai de ei știute, spre locul unde se afla oastea mai mare 
a pravoslavnicului Domn. 

A fost totuși o luptă cu inima voioasă și ușoară - căci aveau 
acum românii prilejul să se scuture de papistașii care-i asupreau 
atâta mai cu voia, mai cu sila, mai cu ajutorul armelor, mai cu al 
muierilor. 

Vlaicu-vodă se întâlni cu pârcălabul Dragomir pe-nserat, în 
pâcla de toamnă a anului 1369, la gura unei trecători a munților. 
Era numai cu vreo câţiva călăreţi. Arcașii, istoviţi de drum, lihniţi, 
căzură ca butucii în noroiul de la poalele codrului. 

— Cu oamenii mei nu mai pot face nimic, Măiia Ta. Priveşte.-i! 
zise pârcălabul cu făptura bondoacă, de părea pitic alături de 
calul lui, când se dete jos din șa. 

Vodă avusese de gând să ţie gura trecătorilor, unde și bunicu- 
său, Basarab, prinzându-şi dușmanii la strâmtoare, îi măcelări 
până la unul. Și se gândise la boierul Dragomir cu arcașii lui să 
facă la fel. lar acum vedea că arcașii nu erau buni de nimic. 

Oastea dușmană se apropia, în frunte cu cei mai de seamă 
nobili de la curtea din Buda, călări și cu mii de pedestrași, toți în 
armuri cavalerești, de nu puteau fi doborâţi nici cu lancea, dar- 
mite cu arcul? 

— Numai de-am avea o oştire cu topoare grele, am putea ţine 
piept unor asemenea vrăjmași! zise pârcălabul, în vreme ce 
îmbuca hulpav dintr-o pită pe care i-o aduse un slujitor din 
traista lui Vodă. Altfel e păcat de oamenii noștri. 

Vodă asculta cu fruntea în jos. 

Oastea lui era alcătuită mai mult din sulițari și arcași. Dacă ar 
fi folosit viclenia bunicului, ar fi oprit, de bună seamă, intrarea 
oastei Suzeranului în ţară şi ar fi zdrobit-o cu bolovani din 


creasta munţilor, de-a lungul podului. Dar prin ce trecători 
anume veneau dușmanii nu află nimeni - și Vodă nu putea 
împăna cu oșteni toate trecătorile Carpaţilor. 

Ciobanii puși să iscodească mișcările năvălitorilor aduseră în 
puterea nopţii veștile mult așteptate. Năvălitorii - care nu 
uitaseră pățania sângeroasă de la Posada - cercetau acum și 
culmile 

trecătorilor, iar oștirea venea pe trei drumuri deosebite, cu 
oameni de legătură între ele. 

Oastea lui Vlaicu-vodă, împărţită în două, se afla adunată în 
fața Câmpulungului și în faţa Curţii de Argeș, unde Domnul avea 
de gând să întâmpine pe dușmani. Dacă ar fi fost înfrânte, s-ar fi 
închis între zidurile cetăţii. 

Dar în acea noapte, Vodă gândi că nu era potrivită o asemenea 
purtare, căci în cetăţi, oastea lui înfrântă ar fi fost mai curind 
povară decât ajutor. 

Și tot cugetând la înfățișarea oastei vrăjmașe, atât de 
deosebită de a luptătorilor săi, Vlaicu-vodă avu o sclipire 
năstrușnică: 

— De-ar nimeri deodată acei cavaleri în niscai smârcuri, ştiu 
că nu i-ar mai scoate nimeni de-acolo - nici arhanghelul Gavril cu 
sabia lui de foc! 

Și Vodă râse de unul singur în culcuș. 

Paznicii își făcură cruce, auzind ciudatul hohot din cort. 

A doua zi sfatul boierilor se adună în faţa Câmpulungului, pe 
un tăpșan înalt. Vlaicu-vodă vru ca lupta să se dea în acele văi, 
unde oștenii săi ar putea lovi în pâlcuri mici şi s-ar putea ascunde 
cu ușurință. Pârcălabul Dragomir care fu de aceeași părere, până 
la urmă se răzgândi - și ceru Domnului să intre cu toți în cetate, 
s-o apere de pe ziduri, până or osteni năvălitorii. 

Domnul, călare pe un butuc de lemn, rezemat în paloş cu 
bărbia pe mâner, asculta și nimic nu grăia. Apoi se ridică deodată, 
oftă și zise privind în zare: 


— Boieri dumneavoastră, mi se pare că nu mai avem vreme 
de sfat. Văd scăpărând în cer, pe culmea din zare, platoșele 
cavalerilor de oţel. Să ne tragem înapoi, la poale de deal și să 
lăsăm în cetate numai o mână de oameni, s-o apere cum or putea. 
Iar noi ceilalți să ne tragem, cum am spus, la poalele dealurilor, 
pe sub vii, adunând cu noi câți oameni om găsi în cale. 

Boierii uimiţi urmară pe Domn, având simțământul rușinos că 
o rup de fugă. 

Abia a doua zi, când de pe deal văzură în vale curgând într-o 
pânză ploioasă apele tulburi ale Ialomiţei, boierii și Vodă se 
opriră cu oastea după ei, o biată oaste de munteni cu arcuri, cu 
ghioage, unii călări pe cai mărunți cât niște mânji. 

Vodă grăi cu glas ascuţit boierilor din juru-i: 

— Aci ni se hotărăște soarta, boieri dumneavoastră! Mai la 
vale n-avem ce căuta. lar dumneata, pârcălabe Dragomir, să-ți iei 
oamenii și să înfrunţi colo, pe malul Ialomiței, oastea cavalerilor. 

— Tot asemenea ca la Severin? făcu pârcălabul cuprins de 
deznădejde. 

— Vrei cumva altfel? îi răspunse Vodă, fulgerându-l cu 
privirea. 

— Voi fi bărtut, Măria ta, se tângui pârcălabul, privind în jur, 
ca și cum voia să se plângă celorlalţi boieri și să ceară ajutor. 

— Zici că vei fi bătut? Asta și vreau! 

Boierii începură a schimba priviri. Era Domnul lor nebun? 
Spaima îi stricase mintea? 

— lar după ce vei fi înfrânt de cavaleri, urmă Vodă, 
apropiindu-se de pârcălab, te vei trage înapoi, spre apele 
Dâmboviţei, care nu se văd de-aci, căci sunt prin pădurea din 
dreapta. lar pădurea va fi împânzită de pâlcuri de oșteni, de-ai 
noștri, în frunte cu ceilalți boieri. Dacă s-or lua cavalerii după noi, 
vom începe lupta cu toţii. Şi va fi mai uşoară pentru noi, boieri 
dumneavoastră. Va fi de ajuns să-i prăvălim pe cavaleri, cu 
fierăria lor cu tot, în smârcurile codrului, că acolo le va putrezi 


făptura, în cămășile de oțel, de i-or găsi feciorii feciorilor noștri și 
s-or mira. 

— Atunci n-ar fi mai bine să mă trag de la început dinaintea 
papistașilor? Am avea mai mulți oameni împotriva lor, când îi 
vom trage în pădure... făcu pârcălabul, socotind că vine în 
ajutorul gândului atât de chibzuit al Domnului. 

Dar Vlaicu-vodă, ridicând o mână îmbrăcată în fier, îl înfruntă: 

— Deloc, pârcălabe! Catolicii care vin împotriva noastră nu 
sunt oameni proşti, printre ei aflându-se foarte isteţi şi cu mai 
multă învățătură decât putem noi socoti. Ei trebuie să fie 
încredinţaţi că oștenii noștri luptă din toate puterile împotriva 
lor, astfel că nu vei da nicidecum poruncă de tragere înapoi - 
auzi-tu-m-ai, pârcălabe?! Că plătești cea mai mică greșeală cu 
capul! lar ai noștri trebuie să lupte amarnic și să fie răzbiţi de- 
adevărat, căci numai așa ne vor urmări cavalerii în codrul cu 
smârcuri. Dacă văd ei că ne-au stârpit pe jumătate, le vine 
degrabă pofta să ne stârpească de tot și că au nevoie să mai dea 
împotrivă-ne un singur iureş şi atât!... Înţelesu-m-ai, au ba? 

Boierii priveau cu ochi mari cât cepele chipul înfierbântat al 
Domnului, ars de soare și de vânturi, de la a cărui născocire ținea 
acum scaunul domnesc din Câmpulung și viaţa lor a tuturor. 

— Bună tocmeală! făcu boierul de Gorj, un boier cărunt, cu 
barba și pletele împreunate, de-i părea chipul un tufiş cu ochi. 
Numai să se potrivească! 

— Ajută-ne, Doamne! strigă deodată pârcălabul Dragomir și 
scoțându-și căciula, se uită spre cerul ploios și își făcu trei cruci 
mari. 

Apoi se întoarse către Vodă: 

— Măria Ta, zise el cu smerenie, dacă oi cădea nu-mi uita pe 
cei doi flăcăi pe care i-am lăsat acasă, sub deal. 

— Nu cazi, pârcălabe, dracul gol nu piere. Și acum fluieră-ţi 
oamenii să se adune pe dâmbul de colo şi rânduiţi-vă pe malul 
Dâmboviţei, cu săgețile pe arc! 


Pârcălabul se îndreaptă spre dâmb, bombănind, mai mult 
pentru sine: 

— Trebuie să cad, ca să lupte oamenii mai cu nădejde și să 
amăgim vârtos pe papistașii ăștia, lua-i-ar aghiuţă! 

Când ajunse pe dâmb, puse două degete în gură și fluieră 
prelung o dată, de două ori și de trei ori, scurt. Ca un nor de 
lăcuste negre, se adunară în juru-i arcașii în zeghe umede de 
ploaia toamnei. 

Lupta începu abia a treia zi, când ajunseră cavalerii la apa 
Ialomiţei. Pământul era umflat de ploi, de nu se mai alegea bine 
malul de albia râului. Cavalerii fură întâmpinați cu o grindină de 
săgeți, din pricina cărora mulţi își pierdură caii, de sub care abia 
izbutiră, cu ajutorul tovarășilor, să se ridice. Dar când arcașii se 
văzură în bătaia sulițelor, scoaseră paloșele și se repeziră la mal 
să dea piept cu fieroșii. 

Voievodul Transilvaniei, un anume Nicolaus, își dădu 
numaidecât seama că avea înaintea lui doar o parte din oștirea 
munteană și că-l aşteptau ceilalți români în marginea codrului, 
unde voiau să se ascundă la nevoie ca într-o cetate. Dar spre 
uimirea lui, pâlcul de arcași nu fu risipit într-o oră, nici în două, 
nici într-o zi. Ci abia a doua zi, spre amiaz, căpetenia lor, cu un 
mic număr de oșteni se retrase spre geana pădurii, ca să nu fie 
înconjurați de cavalerii trimiși să le cadă în spate. 

— Şi acum, repede! porunci voievodul papistaș celorlalte 
escadroane. Ocoliți pădurea pe de margini să nu scape vreunul, 
că trebuie să fie și Vlaicu-vodă în mijlocul lor! Și strângeţi-i în 
pădure ca într-o plasă! Căpitane Deseu, ia-o pe dreapta și 
dumneata Petru Ruffus, ia-o pe stânga. Eu înaintez drept, poate 
pun mâna pe acel boier arcaș, să-l spânzur de barbă, pentru 
neobrăzarea de a ne fi ţinut o zi jumătate în ploaie, pe malul 
râului... 

Socoteala lui Vlaicu-vodă se împlini întocmai. Cavalerii 
catolici, în iureșul biruinţei pe care credeau că o și dobândiseră 


după tragerea înapoi a pârcălabului bărbos, se afundară în codrul 
Dâmboviţei, încă o zi de călărie. Acolo nimeriră în smârcurile 
înșelătoare, din care credeau că vor ieși cu ușurință, precum 
intraseră. Dar caii se împotmoliră unul câte unul - și atunci 
românii, pe jos, îi loviră din toate părţile. Unii aruncau din vârful 
copacilor crengi ascuţite care răneau caii și-i speriau. Se făcu o 
învălmășeală, de nu se mai alegea căpitan de cavaler, cavaler de 
slujitor sau de românul care, ciucit în apa iazului până la urechi 
înfigea sulița în burta cailor. 

Voievodul Nicolaus dădea poruncă oștenilor lui să se tragă iar 
la marginea codrului, mai în larg - dar cum să faci? Marginile 
erau departe, iar de jur împrejur, cu răcnete și chiote fioroase, 
românii doborau de istov caii și cavalerii de fier care se înecau, 
striviți sub greutatea armurii, ca și de namilele pe care le 
călăriseră. Suna și clocotea pădurea de hăulirea arcașilor, a 
sulițarilor munteni, de gemetele răniților, de strigătele de spaimă 
ale celor încolțiţi, de nechezatul cailor cu gâturile sau picioarele 
retezate, încăieraţi cu alţi cai și cu vrăjmașii cavaleri ce-i țineau în 
chingi. 

— Să nu scape unul, boieri! M-auziţi? striga Vodă dintr-un 
copac, unde se urcase cu mâna stângă, deoarece dreapta îi fusese 
străpunsă de sulița lungă a căpitanului Vas, care-l recunoscuse și 
se repezise la el. Să nu scape unul! Scriu eu craiului unde i-au 
rămas cavalerii!... Scrie și Doamna Mare la Roma, Papei, să se 
roage pentru sufletele lor! 

Și nu scăpă cu adevărat niciunul din fruntașii papistași, în 
afară de niscai slujitori, care nu mai urmaseră pe cavaleri în 
nămolurile luptei, ci rămaseră îndărăt pe margine. 

În amestecul de leşuri pe care oștenii lui Vlaicu-vodă îi 
pescuiră zilele următoare, împingându-i și ridicându-i apoi în 
proțape nalte, găsiră pe Nicolaus, Voievodul Transilvaniei, pe 
ajutorul său Petru, vicevoievod, pe căpitanul Vas, pe castelanul de 
la Cetatea de Baltă, Petru Ruffus, precum și pe căpeteniile 


secuiești Petru și Ladislau. 


II 
CĂLUGĂRUL NICODIM 


Pe când Vlaicu-vodă sărbătorea biruinţa dimpreună cu boierii, 
ospătându-se la marginea pădurii, unde se tăiară berbecii și se 
aduseră de-a rostogolul poloboacele de vin din cramele 
învecinate, se apropie într-amurg un călugăr atras de focul cel 
mare care se vedea de la mari depărtări. Era monahul mic de stat, 
cu pletele și barba cărunte și cam năclăite, dar cu ochii vii, 
scăpărând ca licuricii. 

— Caut pe Vodă! strigă el străjilor gata cu sulițele în pieptul 
lui. Nu mă las până n-oi da ochii cu Măria Sa. 

Vlaicu-vodă întoarse capul într-acolo și făcu semn ostașilor să 
lase călugărului trecerea slobodă. 

— Ce e, părinte? întrebă Voievodul făcându-i loc, pe un butuc 
lung lângă sine. Și cu mâna stângă îi întinse un ciortan de cocor 
sălbatec căci cea dreaptă, fiind rănită, o mișca cu durere. 

— Dacă ești Vlaicu-vodă, să trăieşti mulți ani, Măria Ta şi să ai 
parte numai de prieteni tari și de dușmani neputincioși, pentru 
dărnicia Măriei Tale și ocrotirea pe care o ai în cer, la Maica 
Precistă, căreia noi, cei de la Muntele Athos, ne închinăm! îi spuse 
cu smerenie călugărul. 

— Cum? Tocmai de-acolo vii, părinte? se miră Domnul, 
măsurându-l. Călugării de la Muntele Athos pe care-i cunosc erau 
oricum, mai nalţi, n-am văzut niciunul așa de... scund. 

— Domnul cată la înălțimea sufletului, Măria Ta, nu la a 
picioarelor! răspunse călugărul și bău cu sete din oala de lut. 

— O fi fost şi el mai nalt, Măria Ta, zise un boier șugubăţ, dar 
de atâta drum i s-au tocit omului picioarele! 

Râseră toți. 


Pârcălabul Dragomir, care de mult rivnea la tihna vieţii 
mănăstirești - din care pricină fier în pletele și barba lui încâlcită 
nu mai punea de mult, întrebă: 

— Şi cum de ai dat de noi, părinte?... Că locul lui Vodă e mult 
mai în sus, mai spre munte. 

— Întrebai şi eu din om în om, boierule! Că pân'la Dunăre se 
ştie de luptele ce le poartă Măria Sa cu papistașii. Încai i-aţi 
biruit? Că vă văd la ospăț întemeiat! 

Şi călugărul mușcă din pulpa dulce a pasării fripte, trase cu 
mâna dreaptă, sfâșiind-o cu colții, căci era carnea nefrăgezită, 
friptă-n penele ei. 

— Te-aş trimite să-i întrebi, că i-am adunat grămadă în 
pădure, unii peste alţii, ca lăcustele de oţel, zise Vodă, mestecând 
și el şi bând. Dar s-au așternut la somn lung și mi-e teamă că nu 
ţi-o răspunde niciunul. Și zici, sfinţia ta, că vii dinspre Dunăre?... 

— Da, mărite doamne, de-acolo ajunsei la București, de la 
București o luai pe Dâmboviţa în sus, prin pădurile astea fără 
sfârșit, poposind prin scorburi și mestecând rădăcini până ce 
auzii zăngănit de arme și răcnete de luptă. După ce se făcu liniște, 
mai mersei cât mersei și, cu ajutorul Maicii Domnului, care 
ocrotește pe închinătorii cu inimă dreaptă, iată că ajunsei la... 
friptură. 

— Care ţi-e numele și cu ce treburi umbli pe meleagurile 
noastre? îl luă din scurt banul Gorjului, mai colțuros din fire. 

Călugărul îl măsură lung cu licuricii ochilor lui și se spovedi 
pe-ndelete, fără a înceta să muște din carnea tare a vânatului, din 
care pricină se tot poticnea în grai: 

— D-apoi, Mărite Doamne și slăviţi boieri, numele meu e 
Nicodim, stareţ al mănăstirii Cultumuz de la Muntele Athos, care 
pentru creștinătatea de răsărit e aidoma, ba și mai sfânt, ca 
Muntele Sinai. lacă, Măria Sa nu se mai miră acum de ivirea mea 
aci, printre pravoslavnicii creștini ce sunteţi și eu îmi fac cruce 
că-mi fu dat să văd mărita faţă a sa! Nu știți poate de dania Măriei 


Sale de acum un an, o mie două sute de galbeni, ca să mărim și să 
înfrumusețăm acea mănăstire, pe care și taică-său, răposatul 
Nicolae Alexandru Voievod a dăruit-o la vremea sa. Și iată că am 
mântuit de zidit trapezăria și chiliile. Călugării tineri, cu inimi 
feciorelnice, se roagă și cântă acum la icoanele mănăstirii 
Domnilor valahi - dar vă-ntreb: acei călugări din ce să-și ție 
sufletul? Că piatra Muntelui Athos nu dă, în afară de sfânt duh, 
nici vin, nici untdelemn și nici vreo legumă. Și flămânzind tinerii 
călugări, se subțiază cântecul lor încât mă întreb dacă are putere 
să urce până la ceruri ca să-l audă Domnul Dumnezeul nostru. 
Nu-i așa, Măria Ta? 

Vodă se încruntă și, privind în foc, aruncă osul pasării de-o 
parte și zise: 

— Nu făcea, prea sfinte, să iei în piept tot Balcanul și apoi să 
tai Țara Românească pentru încă o danie de care are nevoie 
mănăstirea strămoşească de la Athos. Îmi băteai carte la Curtea 
domnească și-ți păstrai odihna de care ai nevoie. O să trec și 
călugării de care pomeniși între oamenii ce se hrănesc de la 
cămările domnești. Altceva mai dorești? 

Sfântul părinte aruncă o privire cu coada ochiului spre Vodă, 
oftă și chibzuind o clipă, se hotărî și zise: ‘ 

— Să trăieşti, Măria Ta, Domnul din ceruri să te răsplătească 
înzecit pentru darul cel nou. Vom pomeni numele voievozilor 
casei Măriei Tale, acum și pururea, noi și urmașii noștri de la 
Cutlumuz. Ci nu pentru un mertic de mălai și o baniţă de fasole 
îmi lăsai schimnicia, Doamne... 

Vodă și boierii ascultau uimiţi, oarecum înfricoşaţi, la glasul 
pipernicit dar plin de râvnă al firavului schimnic, spre care, 
lăsând deoparte bucatele, cu toţii priveau. 

Iar Nicodim, mai bând din oală, urmă: 

— „Că venii încoace să întocmesc cele de cuviință. Poate că e 
țara săracă și n-are bani de aur, să ridice asemenea sfinte 
lăcașuri. Și nici nu se cuvine, Mărite Doamne, să luăm de la gura 


săracului şi din vlaga plugarului, ci noi, călugării meniţi 
dumnezeirii de la închegarea noastră lumească, vom pune 
palmele și umărul, ca să nălțăm mănăstirile. Măria ta să ne 
îngădui doar a tăia lemnele din codru și a le căra la locul cuvenit. 

Vlaicu-vodă porunci paharnicului care se afla în picioare, la 
spate: 

— Ioniţă, scrie îndată la Câmpulung să mă aștepte meşterii de 
odăjdii și odoare, să nu se răzlețească niciunul, că-i prind și-i 
spânzur! Avem de lucru pentru mănăstiri. Așa e, pravoslavnici 
boieri?... Și vom ridica pe cea dintâi - unde, părinte Nicodime? 

Călugărul își scutură firimiturile din poală, îşi şterse barba și 
mustăţile cu mâneca anteriului și grăi: 

— D-apoi nu cred c-ar fi loc mai bun ca Vodița, în bănia 
Severinului, loc de margine, unde mai toți cavalerii de prin partea 
locului sunt papistași. Să aibă şi oamenii cei sărmani mănăstirea 
lor pravoslavnică. 

La Câmpulung, Vlaicu-vodă găsi meșterii făurari, zidarii şi 
lemnarii, adunaţi în mijlocul curţii, hrăniţi de slugi de la cămară. 
Le cântau fluierele a doi ciobani. 

La Curte îl adăstau, de mult, cu inima tăiată în două de bucuria 
biruinţii lui Vodă, care scăpase teafăr din acea încăierare ce părea 
a fi fost trimisă de Dumnezeu ca o pedeapsă - dar și de adânca 
mâhnire a înfrângerii atâtor cavaleri care veniseră în ţară pentru 
credinţa lor catolică. 

— Nu ştiu, Măria Ta, dacă trebuie să mă bucur sau să mă- 
ndurerez, să râd sau să plâng - zise Doamna Mare, cu ochii în 
lacrimi şi cu surâsul pe buze, îmbrăţișând pe Vlaicu. 

— Mi se pare că le faci pe amândouă! Nu te speria de fratele 
Nicodim. E necurat că umblă pe jos, prin noroaie, dar nu e 
Necuratul, zise Vodă în vreme ce schimnicul se plecă smerit 
dinaintea albei Doamne, fără a ști că e... papistașă. 

A doua zi, Vodă era gata de călătoria spre părţile Severinului. 
Înainte de a purcede, îşi luă rămas bun de la Doamna Mare, care-i 


zise: 

— De-abia veniși și iar pleci? Am o scrisoare de la Sfântul 
Părinte din Roma... Te binecuvântează și te cheamă să te vadă, să- 
ți mulțumească pentru biserica mea de la Curtea de Argeș. 

— Când m-oi întoarce, maică! zise Vlaicu-vodă încruntat, 
amintindu-și de cavalerii Papei din smârcurile codrului 
dâmboviţean. 

Pe o coștișă de deal, Vodă, boierii și părintele Nicodim aleseră 
locul mănăstirii - a celei dintâi mănăstiri din Țara Românească. 

— Voi sta aci ca un păstor în mijlocul turmei de oi, Măria Ta, 
zise călugărul. 

Și nu se mai depărtă de acel loc. lernă în muntele din 
apropiere, unde-și alesese copacii, iar în primăvară veniră şi 
călugării din Muntele Athos, bucuroși de noua schimnicie. 
Munciră cu palmele și spatele toată vara. 

In toamnă, pe la culesul viilor, văile sunau și răsunau de toaca 
și clopotele mănăstirii Vodița. Românii veneau cu feţe prelungi, 
evlavioase - urmaţi de femeile cu marame albe, de copiii în 
cioareci, ca niște ciobani mici fără măciuci. 

Tot aci își aduse Vodă mireasa pe care și-o alese din Boznia, 
de la casa voievodului pravoslavnic Ștefan, care avea 
douăsprezece fete, crescute cu grijă mare, dându-le învățătură 
aleasă pentru a nu fi mai prejos decât domniţele papistașe. 

Și iată că Vlaicu, semeţ la înfățișare și isteţ la minte, măcar că 
încăpățânat, în loc de a face nunta la Zagreb, Niș sau Câmpulung, 
îşi aduse neamurile, cele vechi și cele noi, boierii cu jupânesele 
lor, ba chiar pe bătrâna Doamnă Mare, tocmai pe malul apei 
Vodița de la marginea de apus a băniei Severinului. 

Era frumoasă mireasa, domnița Cherana, de părea zugrăvită 
de meșteri florentini și de două laturi de palmă mai înaltă ca 
Vodă, care părea și mai îndesat în zalele lui grele de cavaler. 

Doamna Mare cu ochii și mai albaștri în lacrimi - după 
obiceiul mamelor - sărută obrăjorii albi și rumeni ai fetei, 


dezmierdându-i cosițele ca snopul de grâu în bătaia soarelui. 
Șopti după aceea cu uimire mirelui, strângându-i mâna: 

— Vlaicule, cum de o aleseși? Să juri că e Augusta și parcă un 
pic mai frumoasă... 

Apoi, oftând: 

— Păcat că nu e catolică!... 

În odăjdii, părintele Nicodim se apropie de miri repede, 
dinspre altar, cu două cununi de lămâiţă, cântând grecește, ca la 
patriarhia din Constantinopol. 

Domnul privea drept înainte, cu demnitate. 


MIRCEA ŒL BATRÂN 


I 
CÂMPIA MIFRIFIOR 


Acum aproape 600 de ani, Muntenia, care se numea pe atunci 
Țara Românească, era stăpânită de Mircea, principe între creștini, 
cel mai viteaz și cel mai ager la minte, aşa cum scrie un cronicar al 
turcilor pe nume Leunclavius. 

Țara avu în vremea sa cea mai mare întindere după cum se 
vede din măreţul titlu purtat de Domn: „...lo Mircea, mare voievod 
şi domn cu mila lui Dumnezeu și cu harul lui Dumnezeu stăpânind 
si domnind toată țara Ungro-Vlahiei și părţile de peste munți, încă 
și spre părțile tătărești și Amlașului și Făgărașului herțeg și 
Banatului de Severin domn și de amândouă părţile de peste toată 
Dunărea și până la Marea cea Mare și cetăţii Dârstorului 
stăpânitor”. 

Dar e mai greu să păstrezi decât să agonisești - căci 
agoniseala poate veni și cu noroc, dar păstrarea se face numai cu 
chibzuială, hărnicie și vitejie. 

Mircea n-a urmat de-a dreptul părintelui său Radu, căci era al 
doilea fiu, ci mai târziu, după fratele său Dan, care, istovit în lupte 
grele cu ungurii, se săvârși tânăr fiind. 

Noul Domn când bătu carte regelui Poloniei Vladislav Jagello, 
spre a face cu el legământ de prietenie și de credinţă, începu prin 
a-i arăta numeroasele pământuri ce stăpânea. 

Era cu mintea deschisă tânărul voievod, căci nu se încumetă a 
face nuntă cu domnița Mara, pe care o alesese din Banat, mai 
înainte de a-și fi întemeiat domnia, pentru că ţara era mereu 
supusă primejdiilor. De la miazăzi, de dincolo de Dunăre, veneau 


hoarde înarmate de turci, o seminţie nouă pe atunci care trecuse 
din Asia, înfrânsese puterea oștilor bizantine și se pregătea să 
cucerească chiar Constantinopolul, mândra cetate creștină. 

Dacă nici străvechea împărăție, cu bazilei (împărați) căliţi în 
lupte şi cu sipetele pline de aur nu izbutise a stârpi triburile 
asiatice de pe celălalt mal al Bosforului, cum să le ţie piept 
domnul Țării Românești, căci nici prea avut nu era, nici oaste 
mare n-avea. Scăparea din ghearele primejdiei era numai într-o 
bună și grabnică întovărășire a domnilor creștini, ca împreună cu 
oştile unite să oprească puhoiul înainte de a trece Dunărea. 

Cel mai apropiat vecin al lui Mircea era regele Ungariei, 
Sigismund. Dar cum să se lege cu un fost dușman al fratelui său, 
Dan? De aceea trimise mai întâi soli în Polonia, la regele Vladislav 
Jagello care, drept credincios catolic, înţelese că numai o 
întovărăşire cu domnul Țării Românești îi putea scăpa pe 
amândoi de hangerul turcului năvălitor. 

Și tânărul domn muntean, intrând în iatacul Doamnei 
Calinichia, evlavioasa mamă, își găsi logodnica plângând. 

— Nu mai plânge, Mara! Nu strica frumoșii tăi ochi pentru 
întârzierea nunţii noastre! De la o zi la alta vor pica și solii regelui 
Jagello și atunci cu inima ușurată de cea mai grea povară, te voi 
duce înaintea altarului. 

Fata nu răspunse, ci își șterse doar ochii, cu o maramă de 
borangic. Dar Doamna Calinichia care, lângă fereastra deschisă 
torcea fuiorul ca-n vremea tinereţii, căci cu mâinile împreunate 
nu-i plăcea să șadă, răspunse feciorului ei: 

— Mircea, nu mai sfâșia inima copilei cu alte amânări. De un 
an și jumătate o ţii cu vorba. Sau o iei, sau de nu trimite-o acasă, 
la părinţii ei în Banat. S-or găsi flăcăi destui pe-acolo să se 
încaiere pentru ea. Te pomenești că nu se mai întorc nici solii tăi, 
uciși prin Polonia, necum să mai vină solia regelui Vladislav. 

Mircea cuprinse pe maică-sa cu priviri dojenitoare. 

— De ce grăiești cu păcat? Au mie nu mi-e dor crezi, să mă 


însoțesc cu Mara și nu mă doare sufletul de fiece amânare? Dar 
drumul până-n Polonia e departe și plin de primejdii. Dacă 
oamenii mei au ajuns cu bine până acolo, nu mă-ndoiesc de 
cuvântul lui Jagello. E un rege cu multă pricepere și bun creștin. 
Dacă solii au fost prinşi pe drum şi uciși de tâlhari, atunci... 

— Atunci mă-ntorc acasă la maica... șopti Mara și își duse iar 
năframa la ochi, căci o apucase plânsul. 

Domnul se apropie de ea și privind-o adânc, grăi cu hotărâre: 

— Rogu-te, Mara, să ai încredere în cuvântul meu. Vreau să-ţi 
dăruiesc alături de mine un scaun de domnie pe care să nu-l 
clatine vitregia. Maica, iată mă-nţelege, căci a văzut în sufletul 
meu. Nu te teme, draga mea, solii se vor întoarce în curând, iar 
noi vom purcede la altar așa cum ţi-am făgăduit. 

Abia rosti aceste cuvinte, că din turnul de răsărit al cetăţii se 
auziră trâmbiţele domneşti, care vesteau sosirea unor oaspeţi. 

Calinichia și Mara se ridicară deodată de la locurile lor, 
alergând spre fereastră. Pe feţele lor întunecate se ivi lumina 
unor zâmbete. Doisprezece cavaleri lehi, pe cai murgi, împodobiţi 
ca de nuntă, veneau spre cetatea de scaun a Ţării Românești, 
înconjurați de alţi doisprezece oșteni români, după care urma un 
alai nesfârșit de călăreţi și căruţe încărcate cu coviltire mari. 

Domnul se apropie de logodnică și îi șopti la ureche: 

— Ai văzut, Mara, că ziua noastră era mai aproape decât 
credeam noi înșine? 

— Da, făcu fata, cu ochii scai la alaiul cavalerilor, în vreme ce 
trâmbiţele nu mai conteneau a suna. 

Apoi, privindu-și adânc logodnicul, îi spuse surâzând, scăpată 
de un gând rău care o muncise deseori: 

— Mă temeam că ţi-ai ales o altă domniţă și pe mine mă 
amânai doar oi înţelege și m-oi întoarce la părinți... 

— Mara, Mara, trebuie să-mi plăteșşti cu înzecită dragoste 
îndoiala asta a ta. 

Fata nu mai avu timp să-i răspundă căci Domnul și stăpânul ei, 


punându-și repede casca, ieşi întru întâmpinarea solilor. 

În sala cea mare a tronului, cine ar fi zis că acel flăcăiandru în 
zale de cavaler era voievodul țării și că avea o minte mai ageră și 
mai chibzuită decât a bătrânilor? Căci cu multă luare-aminte 
pentru a nu-i scăpa vreun cuvânt şi a nu se înșela asupra tâlcului, 
el asculta vorbirea unui leah bătrân, care-i înmânase și o 
scrisoare a regelui său. 

În jurul Domnului, cu chipurile ostenite de calea cea lungă pe 
care o bătuseră, se aflau fraţii Marei și Roman Herescu, precum și 
vornicul Drăgoi, ce fuseseră la curtea lui Vladislav Jagello. 

Grăi bătrânul polonez: 

— Regele meu mulțumește din inima sa domnului Țării 
Românești pentru darurile trimise. Legământul ce-i înfățișă solii 
e bun și-i place. Doi domni vor fi totdeauna mai temuţi de 
vrăjmași decât unul singur, oricât de viteaz. Numai că dușmanii 
Poloniei s-ar putea să nu fie aceiaşi ca dușmanii Ţării Românești. 
Dar oricine ar fi ei, Vladislav Jagello făgăduiește Domnului Mircea 
ajutor împotriva celor ce ar încălca hotarele țării sale, așa precum 
Domnul Ţării Românești a făgăduit ajutor regelui Poloniei. De 
asemeni, Vladislav Jagello roagă pe Domnul Mircea să primească 
dar de nuntă pentru domniţa Mara, un vestmânt polonez de 
mătase roşie, iar pentru Domnul însuși o sabie de oţel cu mânerul 
bătut în peruzele. 

Un alt sol, mai tânăr, făcu un pas înainte, îngenunchie 
dinaintea tronului și înfăţișă voievodului darurile pomenite. 

În aceeași noapte, după ce solii se traseră în încăperile lor, în 
iatacul Domnului de față fiind Doamna Mare Calinichia, solul cel 
bătrân, contele Poclovschi, zise mai mult în șoaptă: 

— Măria Ta, e poate cam grăbită temerea de turci, care n-au 
ajuns încă la Dunăre și nici nu se vor încumeta a o trece, înainte 
de a fi luat cetatea Bizanțului care le stă ca o suliță în coastă. Și 
Bizanțul nu va cădea - cum n-a căzut nici altă dată, deși turcii au 
mai năvălit asupra Constantinopolului! Dar temerea de 


Sigismund, regele Ungariei, aceea mi se pare mai apropiată și mai 
îndreptăţită! Şi din trupul Ţării Românești, și din trupul Poloniei, 
regele Sigismund ar fi bun bucuros să poată rupe o fâșie-două, 
căci este lihnit după moșiile altora...! 

— Dacă s-ar afla că legământul nostru e împotriva vecinului, 
nu crezi, cinstite conte, că ni l-am face și mai vrăjmaș? întrebă 
Mircea cu repezeala vârstei tinere. 

Dar contele polonez răspunse domol: 

— Mai vrăjmaș decât e, nu cred, Măria Ta, să ni-l putem face! 
Aflând de legământul nostru - și va trebui să-l ajutăm noi să afle! 
- pofta de a se repezi asupra noastră i-ar pieri de tot, ba ne-ar 
căuta prieteșug, de teamă că am putea năvăli noi asupra lui. 

— Nobilul din Polonia judecă drept, fătul meu! zise mama 
Calinichia, ţinându-și mâinile împreunate pe piept. 

Mircea chibzui o vreme, apoi întrebă: 

— Şi cum am face, conte Poclovschi, ca regele Sigismund să 
afle că ne-am legat pe viață și pe moarte? 

Contele polonez răspunse surâzând, înclinând capul alb în 
piept: 

— Nimic mai ușor, Măria Ta. E de ajuns să ne oprești la nunta 
Măriei Tale și să purtaţi la biserică darurile regelui meu, mireasa 
vestmântul de mătasă, mirele sabia cu nestemate. 

Căpetenia soliei, după ce se plecă adânc dinaintea Domnului și 
a Doamnei Mari, se strecură nevăzut de nimeni și intră în 
încăperile sale. După plecarea acestuia, Calinichia zise: 

— De acum, fătul meu, cred că ţi-ai potolit sufletul și ai să 
dormi mai liniștit. Mâine va trebui să arăţi miresei și oștenilor tăi 
un chip frumos și fericit! Și dacă te știu împăcat, voi dormi și eu, 
că de mult nu mai închid ochii... 

Doamna Mare ieși din iatacul Voievodului, fără a băga de 
seamă că Mircea-vodă nu-i dăduse răspuns, nici că mâna-i 
dreaptă strângea cu putere mânerul săbiei scurte și grele. 

Adevărat, Domnul nu-și scoase coiful, nu-și aruncă zalele, ci 


scrâșnind din dinţi se îndreptă spre fereastra întunecată de 
puterea nopţii. O deschise cu un pumn și sorbi adânc aerul rece 
de munte, al acelei veri. Pe zidul cetăţii zări lucind în bătaia lunii, 
sulița ostașului de pază, care nemișcat ca o stâncă cerceta parcă 
departe colinele și văile ce scoborau spre câmpia Dunării. 

Mircea-vodă nu era împăcat de legământul cu regele Poloniei, 
care trecea peste primejdia turcească, deoarece era încă prea 
depărtată de el, dar o simţea pe cea ungurească, deși mai slabă, 
pentru că era mai apropiată. Și cu toată îngrijorarea care-l 
copleșea, iată că maică-sa Calinichia îl îndemna să se însoare, iar 
inima lui, neliniștită de întâmplările cumplite ce puteau să-i arate 
colții, trebuia să zburde ca un mânz! 

Doamna Calinichia și Mara, oacheșa logodnică, uitaseră de 
marea ameninţare a turcilor! Nu mai ţineau minte că în 
primăvara aceluiași an, hoardele din Asia, care se închinau 
Semilunei și al căror profet punea câte o sabie în mâna fiecăruia 
spre a lupta sau muri pentru Alah, ajunseseră în Serbia. 

Noroc că pe-acele meleaguri domnea un viteaz, cneazul Lazăr, 
oţelit în luptele din munţi, care se repezi cu oamenii lui și pe 
neașteptate lovi pe năvălitori, alungându-i și risipindu-i, dincolo 
de râul Vardar. 

După aceea, până nu prindeau păgânii curaj nou, cneazul 
Lazăr, care știa că nu va putea ţine singur piept dușmanilor 
mahomedani, trimise soli Domnilor creștini, cerându-le ajutor 
după putere. 

Pe la curţi, în acea vreme, se făceau cântări de iubire şi se 
benchetuia. lar când unui rege i se ura cu petrecerea sau simțea 
că seacă vistieria pornea la luptă împotriva megieșilor, spre a-i 
supune și a-i jefui. 

Domnitorii din Albania și Bosnia, care auziseră de turci şi se 
temeau, trimiseră ce-i drept ajutoare în Serbia, dar nu destule, 
căci erau costisitoare și voiau să mai păstreze oaste și pentru ei. 
Regele Ungariei, de dincolo de Dunăre, făcu întrebare către grofii 


săi, cine dorea să se întreacă în luptele cu păgânul și să primească 
în dar moșii sârbești din partea cneazului? Boierii unguri cam 
codindu-se ajunseră la locul încăierării după ce lupta se sfârșise. 

Numai el, tânărul Domn Mircea, al Țării Românești, nu avea 
liniște din pricina turcilor. Înţelesese mai bine decât toţi 
stăpânitorii megieși că, fără o tovărășie și o împerechiere 
temeinică de puteri, păgânul cel fără milă îi va înfrânge pe toţi - 
căci era viteaz și priceput în bătălie și fără teamă de moarte: după 
credința musulmană, numai ostașul căzut pentru profet avea un 
loc în rai. 

De ce îl săpa atâta grijă pe Domn încât îi albea nopţile? Iată, 
pentru că trimisese un pâlc de oaste în ajutorul vecinilor sârbi, 
alcătuit din călăreţi și pedestrime, în fruntea cărora se aflau cei 
mai destoinici şi mai ageri fii de boieri. Trecuseră de-atunci 
unsprezece luni - și din Serbia nu veni nicio veste, nu se mai 
întoarse niciun picior de oștean. În fiecare noapte, înainte de al 
doilea cântat al cocoșilor, Domnul Ţării Românești adăsta și 
trăgea cu urechea la fereastră, să audă tropotul călăreților săi. 

Abia în noaptea din ajunul nunţii, Mircea prinse cu auzul un 
zgomot nelămurit, ca de copite ostenite, ale unui singur cal, din 
vale. 

Tropotul se lămuri pe-ncetul. După o îndelungă așteptare, 
Voievodul, care nu se clintea de la fereastră, auzi o bătaie în 
poarta de fier și strigătul străjerului: „Cine e?!” 

Mircea se repezi întru întâmpinarea călăreţului. Îl recunoscu 
pe dată: era Petru al Muşatei, care fusese în fruntea pedestrimei 
și se întorcea acum, cu un braţ legat între stinghii scurte de arin, 
și o vânătaie mare peste ochiul stâng. 

În iatacul domnesc, unde fu adus numaidecât, în vreme ce 
paznicul ducea la grajd calul istovit, Petru al Mușatei, cu glas 
firav, destăinui tot ce se petrecuse în lupta cu turcii, acolo, 
departe, dincolo de Dunăre, pe Câmpia Mierlelor. 

— Măria Ta, cneazul s-a luptat vitejește, iar noi am fost alături 


de el. 

— Unde e pâlcul meu de călăreţi? 

Petru al Mușatei oftă lung: 

— Căzură toţi! 

Domnul nu mai întrebă nimic, dar faţa-i tânără se încruntă 
atât de amarnic, că-i dădu o înfățișare de bărbat în puterea 
vârstei. 

Apoi Petru al Mușatei povesti de-a fir-a-păr mersul luptei. 

La început, creştinii crezură că vor birui pe turci, căci cneazul 
Lazăr le cunoştea felul de luptă și-i mai bătuse o dată. Călăreţii 
români și albanezi fură trimiși spre marginea Câmpiei Mierlelor, 
ca turcii, după ce vor fi bătuţi și risipiţi, să nu poată fugi, ci toți să 
cadă în mâinile creștinilor. 

În ajunul bătăliei, un sârb viteaz şi fără frică, aproape 
copilandru, căci n-avea mai mult șaisprezece ani, se furișă în 
tabăra turcească, unde, având șalvari și turban, intră în cortul 
Sultanului Murad, pe care-l ucise cu lovituri de pumnal. Turcii 
săriră asupra băietanulul și-l tăiară pe loc cu hangerele. Dar 
această răzbunare cruntă nu mai dete viață sultanului. Dacă în 
acea noapte cneazul Lazăr și oștenii creștini ar fi pornit împotriva 
turcilor, aceștia îngroziţi de cele întâmplate, s-ar fi risipit ca un 
stol de vrăbii. Dar atacară abia a doua zi în zori. 

Între timp, fiul lui Murad, noul Sultan Baiazid, adună 
căpeteniile, le dete porunci grabnice și-și potrivi grosul oștirii, 
astfel ca luptătorii creştini să cadă ca într-o capcană. Această 
schimbare se petrecu atât de repede, că de atunci Sultanului 
Baiazid, turcii îi aninară porecla de Îlderim, adică Fulgerul. 

Lupta de a doua zi fu grea, deși creştinii aflară de uciderea 
sultanului Murad de către Milos Obilici. Mulţi oșteni de-ai 
cneazului Lazăr căzură în cursă. Călăreţii de la marginile câmpiei 
fură înconjurați şi tăiaţi până la unul. Cneazul Lazăr își pierdu și 
el viaţa în încăierare și nu-i găsi nimeni nici urmă de trup. 

Fl, Petru al Mușatei, scăpă ca prin minune, trecu Dunărea înot 


și ajunse la curte pe un cal de pripas. 

Turcii știau deci prea bine că în lupta de pe Câmpia Mierlelor, 
domnul ării Românești trimisese și el oșteni în ajutorul 
cneazului sârbesc. Vor veni să-i ceară socoteală? Fără doar şi 
poate. 

Calea le era deschisă. 

Cu asemenea suflet îngrijorat, după o noapte nedormită, 
Mircea, a doua zi, își duse logodnica la altar, surâzând mamei, 
domniţei și curtenilor ca să arate fericit. 


II 


ROVINE 


Baiazid-Fulgerul, după ce bătu pe cneazul sârbilor, nu se 
întoarse asupra românilor, ci găsi cu cale a se război întâi cu 
bulgarii, pe care-i avea în preajmă și din pricina cărora nu putea 
porni împotriva Bizanțului. Lupta fu grea, deoarece bulgarii 
fugeau în munţi și se năpusteau asupra turcilor, numai când le 
venea la îndemână. 

Dar inima puterii turcești bătea tot în Asia, de unde veneau 
oștile şi unde se înturnau ienicerii, când îmbătrâneau nevătămaţi. 
Adesea însuși sultanul, lăsând în locu-i vreun pașă, poposea în 
câmpiile Anatoliei, unde punea la cale trebile poporului. 

Mircea nu se lăsă înșelat de acest răgaz de pace. EI știa că 
până la urmă Baiazid tot are să pornească spre Dunăre, întâi spre 
a se răzbuna, apoi spre a pune mâna pe Dobrogea. 

Puţine zile senine petrecu Mircea în tovărășia frumoasei soții. 
Mai mult pe drumuri era Domnul spre a-şi întări hotarele de 
miază-zi, unde se putea arăta într-o zi năprasnicul duşman. 

La Turnu Măgurele, căruia pe acea vreme i se mai spunea 
Nicopolul cel Mic, voievodul român zidi cetatea din nou, întărind- 
o cu temei și lăsând în ea ostași de credinţă. Tot pe malul Dunării, 


la Giurgiu, de unde armia dușmană s-ar fi putut îndrepta spre 
Târgoviște și Argeş, Mircea ridică o cetate, cu toată lipsa pietrei, 
pe care o aduse din munţi de la cealaltă fruntarie a țării, plătind 
fiecare bolovan de stei cu un bolovan de sare. O sută de ani după 
aceea, cetatea de la Giurgiu era în picioare și a treia seminţie a 
urmașilor lui Mircea se folosea încă de trainica zidire a bunicului 
mare. 

După aceea, spre a fi liniștit dinspre partea ungurilor, Mircea 
legă prietenie și cu regele lor, Sigismund, schimbând alte scrisori 
de înțelegere cu regele Jagello din Polonia. 

Ani după ani trecură din noaptea când Mircea presimţi marele 
pericol turcesc - şi nimeni nu-l lovi de nicăieri. Flăcăul de 
odinioară se coapse bine, ajunse bărbat în lege, chivernisind ţara 
cu pricepere, legând negoţ cu megieșii, ridicând și înzestrând 
mănăstiri, întărind pâlcurile de oști pe tot cuprinsul ţării. Şi astfel 
din Banat și până-n Cetatea Albă și de-acolo până la Marea cea 
Mare, zisă Marea Neagră, din Țara Făgărașului până la Giurgiu, 
vreme de treizeci și doi de ani, o singură stăpinire feri țara de 
zâzanii și de tulburări. 

Dar pe atunci chiar vremurile de pace erau aprige, căci tot se 
mai găsea câte un cap de bandă care trecea noaptea Dunărea sau 
munţii și jefuia orice întâlnea în cale. Domnul Ţării Românești nu 
putea cere socoteală nimănui de asemenea tâlhării și atunci 
trimitea și el o mână de oameni peste Dunăre sau peste munţi, 
care făceau la fel și se întorceau acasă încărcaţi doldora de prăzi. 

Mircea începuse a îmbătrâni, tâmplele i se acoperiră de 
ninsoare, când Baiazid izbi Țara Românească. Domnul avea acum 
trei copii, iar dragostea frumoasei și credincioasei Mara îl ținea în 
plinătatea puterilor. 

Teama de Baiazid pierise de mult. Când află că turcii trecură 
Dunărea și luară Nicopolul cel Mic, după ce-l loviră trei zile, 
Domnul Țării Românești trimise călăreţi în toate unghiurile să se 
adune pâlcurile de oşteni, înarmaţi și cu merinde. 


Oamenii de credință ai lui Mircea, care făceau de pază în 
partea bulgărească a Dunării, veniră în tabăra sa și îi arătară că 
Baiazid pornise la luptă cu o oaste atât de mare că n-o puteai 
număra și mai luase cu sine doi cneji sârbi, supuși de el, pe Marco 
Cralievici și pe Constantin Dragașievici. 

Alte iscoade veniră în tabăra românilor spunând drumul pe 
care înainta oastea lui Baiazid, spre malul Dunării, și locul anume 
unde se așeza podul de vase. 

După ce făcu numărătoarea oastei, Mircea își dete seama că 
numai mâna lui Dumnezeu îl va scăpa de cotropire. Tot ce putea 
face, era să împiedice înaintarea turcilor, hărțuindu-i fără răgaz 
pentru a plăti scump fiecare palmă de pământ românesc 
încălcată. 

Dar chibzuit din fire cum era, își zise: 

— Oare n-aş putea cădea la înţelegere cu acel turc năprasnic? 
Poate nu-i atât de smintit și furios cum îi merge numele și cade la 
învoială. 

Supus gândului, trimise la Baiazid o solie în fruntea căreia 
puse pe bătrânul sfetnic Mihu, strănepot de-al pârcălabului 
Dragomir de pe timpul Vlaicului, care, știind a grăi turcește, astfel 
cuvântă: 

— Mărite padişah, Domnul nostru Mircea Voievod îți trimite 
vorbă că n-o să ai prea mult câștig lovindu-te cu el ca să-i 
cotropeşti ţara, ba dimpotrivă ai avea mai mult folos șezând 
cuminte pe loc şi nesupărându-l cu armele. Așa că te gândește 
bine ce faci și dă-mi răspuns: primești darul său în galbeni 
sunători sau ne batem? Sorții bătăliei nimeni nu-i știe afară de 
Alah al vostru și Dumnezeul nostru, care tot una-i, numai că ce-i 
în mână nu-i minciună, așa zice înțelepciunea. Și mai zice: de ce 
să las vrabia din palmă, pentru alta de pe gard? 

— Câte pungi se leagă să-mi dea domnul tău? întrebă Baiazid. 

— Apăi, cinci sute, mărite padişah. Niciun gologan mai mult. 
Padișahul sări în sus, ca fript şi strigă ca turbat către soli: 


— Cinci mii, nu cinci sute. La ce vă folosește bănetul dacă vă 
pierdeţi bunul vieții? Au nu ştiţi că pe Câmpia Mierlei făcui praf și 
pulbere floarea vitejilor creștinătății? Nicio oaste din lume nu-mi 
ţine piept. Chiar în pristolul de la Pioma voi da ovăz, peste puţină 
vreme, calului meu de colo, pe care-l vezi. Şi așa fiind socotiți că 
mă voi împiedica de un moșneag? 

Bătrinul Mihu nalţă, mândru, privirile: 

— Să-mi fie cu iertare, mărite padișah, dar moșneagul de care 
vorbeşti nu-i om de rând, ci Domnul ţării. Și dacă vrei a ne 
cunoaște oamenii, bine, îți vom da prilej bun, numai să aveţi 
spatele tare și picioarele iuți... 

Auzind asemenea cuvinte Baiazid se făcu foc de mânie și vru 
să dea solul pe mâna călăului. Dar Mihu nu se sperie, ci liniștit ca 
apa adâncă, îi zise: 

— La cei optzeci de ani ai mei, zilele mi-erau numărate și-așa. 
De ce atunci m-aș teme de moarte? 

Padişahul se muie văzând atâta dârzenie, iar solii, încălecând 
pe cai, făcură calea întoarsă. 

Lupta nu începu, căci Mircea n-avea oastea potrivită pentru a 
împiedica pe turci să treacă Dunărea. 

De la Nicopolul cel Mic, armia lui Baiazid se îndreptă spre apa 
Jiului. De aci porni în sus ca să afle calea sub munte care ducea 
de-a dreptul la cetăţile domnești ale Argeşului și Târgoviștei. 

Doi din fiii lui Mircea, Mihai și Vlad, călăreau alături de Domn, 
tăcuţi și dârji. 

Dincolo de Craiova, Mircea alese un loc bun între dealuri 
numit Rovine - socotind că aci trebuia să dea lupta. Valea era 
mlăștinoasă. Pâlcurile de călăreţi români închiseră calea spre 
miazănoapte, iar pedeștrii se ascunseră după coline, de jur 
împrejurul văii. 

Când grosul oștirii turcești se afla în valea mocirloasă, pe 
neașteptate fură loviți din coaste și din spate de arcașii lui 
Mircea. 


Baiazid credea că Domnul Ţării Românești, după căderea 
cetăţii de la Dunăre, se ascunsese în munţi, sau se închisese în 
vreuna din cetățile de scaun, adăstând ajutor de la unguri și de la 
leși. 

Văzându-se lovit la strâmtoare, sultanul porunci oastei să nu 
mai răspundă, ci să se grăbească a ieși spre miază-noapte din 
acea vale în care se înnămoliseră căruțele și caii. Dar acolo îi 
adăsta călărimea, în frunte cu cei doi fii ai Domnului. 

Încăierarea dârză din amândouă părţile se lungi toată ziua. 
Amândoi voievozii sârbi își pierdură viaţa în luptă. Numai când 
se lăsară umbrele înserării izbuti Baiazid să scape din blestemata 
mocirlă în care-l înfundase Mircea-vodă, dar oastea lui bătută nu 
mai fu în stare să-și urmeze drumul. Trebuia să aştepte cealaltă 
oştire, care venea dinspre Dunăre. 

Românii se traseră într-o pădure, mai spre munte, unde 
Domnul ţinu sfat cu fruntașii și căpeteniile oștilor lui, în vreme ce 
Mihai, fiul cel mare, în bătaia lunii, răzemat de un fag, scria soţiei 
lui de la Argeş: 


„De din vale de Rovine 
Grăim, Doamnă, către tine 
Nu din gură, ci din carte, 

Că ne ești așa departe. 
Te-am ruga, mări, ruga 
Să-mi trimiţi prin cineva 
Ce-i mai mândru-n valea ta: 
Codrul cu poienele, 

Ochii cu sprâncenele; 

Că și eu trimite-voi 


Ce-i mai mândru pe la noi: 
Oastea mea cu flamurile, 
Codrul și cu ramurile, 
Coifu-nalt cu penele, 


Ochii cu sprâncenele, 

Și să știi că-s sănătos, 

Că, multumind lui Cristos, 
Te sărut, Doamnă, frumos”. 


Mare fu mirarea fiului de voievod, aflând că în aceeași noapte 
oştile românești, care înfrânseseră la Rovine puhoiul turcesc, 
erau nevoite să se tragă spre munte. 

Domnul Mircea aflase prin iscoade că pe când oștirea lui 
Baiazid suia pe Jii în sus, altă armie turcească trecea Dunărea pe 
un pod de plute la Nicopolul cel Mic. Românii erau prea puţini ca 
să înfrunte amândouă hoardele, iar oştirea care rămăsese ţării 
trebuia păstrată pentru o împrejurare prielnică. 

Astfel, după câteva zile de drum, în vreme ce o parte din 
călăreți păzeau drumurile dinapoi și iscodeau văile, grosul oastei 
românești ajunse în faţa Curţii de Argeș. 

Doamna Mara și nora ei, soția lui Mihai, dimpreună cu 
Mitropolitul și un sobor de preoţi, ieșiră întru întâmpinarea 
biruitorilor. 

Peste câteva zile, iscoadele aduseră vestea că turcii se 
apropiau de cetatea de scaun. Mircea porunci atunci slugilor să 
pregătească degrabă cuferele cele mari, „brașovencele” cum le 
spunea - în care femeile înghesuiră odoarele, podoabele și 
galbenii trebuincioși în zile de restriște. 

Apoi Domnul își încredința familia unui armaș cu două sute de 
călăreți ca s-o ducă dincolo peste munţi în Ţinutul Făgărașului. 
Coi doi fii ai săi nu voiră însă în niciun fel a lăsa pe turci să 
pătrundă în Cetatea Argeșului ca într-o livadă fără câini. 
Voievodul, deși vedea bine zădămnicia luptei, mi-i împiedică. Și 
iacă, inima i se încălzi văzând cum feciorii pregăteau în fața 
cetăţii capcanele pentru vrăjmași și lăcrima că Dumnezeu îi luase 
și tinereţea și credința în minuni a acelor tineri. Rămase alături 
de ei, ajutându-i cu sfatul în amarnica luptă împotriva oastei lui 
Baiazid. 


Nu mică îi fu uimirea când după șase zile de luptă îndârjită 
primi veste de la padișah că primește cele cinci sute de pungi 
făgăduite de solia lui Mihu ca preț al păcii. 

— Vrea aur păgânul după ce ne-a prăpădit ţara? I-a ajuns 
cuțitul la os și gândește la pace? Nu, taică, nu-i dăm nicio para 
chioară, răcnea înfuriat, Radu, cel de-al doilea fiu al Domnului. 

— Are dreptate feciorul, gândi Mircea. Râvnea 5.000 de pungi 
nesățiosul și acum se mulțumește cu a zecea parte. Dar n-o valua 
nici pe aceea, căci lacomului i se ia darul. Îi vin eu de hac până la 
urmă... 

Mihai, cel dintâi fiu al Domnului, care lupta din afara cetăţii, 
hărțuind necontenit pe turci și tăindu-le aprovizionarea, primi de 
la tatăl său un răvaș scurt: 

„Rupe-te din luptă în puterea nopții cu oamenii care-ţi mai 
rămaseră în viaţă și vino la Schitul din Pasul Mieilor”. 

Ca atâţia dintre înaintași, care sute de ani și-au păstrat fiinţa 
lor și a neamului, trăgându-se în munţi dinaintea puternicilor 
năvălitori, ca atâţia urmași care sute de ani de la el încolo vor face 
la fel, voievodul Mircea trecu Carpaţii și, străbătând Transilvania, 
merse la regele Sigismund pe care și-l făcuse prieten din vreme. 

Între timp, un boier, anume Vlad, fu pus de turci Domn în 
scaunul de la Argeș, care se legă să fie supus, plătindu-le an de an 
un bir de 500 de pungi de aur și la nevoie să purceadă cu oastea 
alături de armia musulmană. 

Prin cuprinderea Țării Românești și alungarea celui mai 
viteaz apărător al ei, Baiazid vedea cum i se deschid porţile 
munților și i se ușurează trecerea spre apus, către falnica cetate a 
Romei. 

Mircea, deşi înlocuit de turci, prin boierul Vlad, socotindu-se 
tot Domn al Ţării Românești, reînnoi la Brașov legământul cu 
regele Sigismund. Cei doi domnitori își jurară credinţă și-și 
făgăduiră sprijin şi de aci înainte, împotriva turcilor. Oştile 
regelui Sigismund dobândeau dreptul de a trece prin Țara 


Românească, atunci când vor porni să dărâme cetăţile 
musulmane de la Dunăre și aveau îndatorirea de a se purta cinstit 
cu băștinașii, cărora nici merinde și nici alte lucruri nu li se vor 
lua din bătătură, decât numai cu voia românului și cu plată 
dreaptă. 

S-a scris în legământ această îndatorire pentru că pe acea 
vreme trecerea unei oștiri printr-o ţară, fie ea prietenă ori 
vrăjmașă, lăsa numai pârjol și jale. 

Tratatul încheiat de aproape șase sute de ani, dintre regele 
Sigismund și voievodul Mircea, s-a păstrat până-n zilele noastre, 
purtând pecetea cea mică, deoarece era lipsă cea mare, rămasă în 
graba plecării în casele domnești de la Argeș. 

În primăvara următoare toate pregătirile erau gata pentru 
alungarea turcilor din Ţara Românească. 

Baiazid fusese prea legat de treburile din partea de miază-zi a 
Dunării şi de cele din Asia, ca să-și fi urmat drumul spre 
miazănoapte după înfrângerea lui Mircea. 

Domnul român și tovarășul său regesc de peste munţi avură 
astfel răgazul să-și alcătuiască o oștire nouă și puternică. 

Pe neașteptate creștinii străbătură munții - dar nu spre Argeș 
unde domnea Vlad, păzit de turci, ci spre Nicopolul cel Mic, pe 
unde se trecea peste Dunăre. 

Aci sta de pază țarul bulgar Şişman, supus lui Baiazid, dar el 
nu avu puterea nici să oprească, nici să-nfrunte noua oaste a lui 
Sigismund și a lui Mircea. După o scurtă luptă sub zidurile cetăţii, 
bulgarii o rupseră la fugă peste Dunăre, pe urmele ţarului lor, 
care, cuprins de groaza morții, fugise mai înainte. 

Baiazid, aflând de această măiastră lovitură a Domnilor 
creştini, care-i tăiau dintr-o dată legătura cu Țara Românească, 
socotită a lui de când pusese în scaun pe Vlad, fu cuprins de o 
asemenea furie împotriva ţarului bulgar, încât hotărî să-l 
pedepsească cumplit. Trimise doi gealaţi cu o ceată de ieniceri 
care-l prinseră pe Șișman și-i tăiară capul pe loc. 


Vlad, la cetatea Argeșului, află târziu toate acestea, drumurile 
pe acea vreme fiind puţine și greu de străbătut. El tremura acum 
de frica morţii, bănuind că domnii biruitori se vor întoarce 
împotriva Curţii de Argeș. 

Dar Domnul Mircea avea gânduri mai mari decât izgonirea din 
scaun a unui nevolnic, care va fugi singur, la timpul potrivit. 


II 


NICOPOLE 


În cortul celor doi stăpânitori de la Baia de Aramă, mijlocul 
drumului dintre munți şi Dunăre, Domnul Mircea grăi către 
Regele Sigismund În seara când aflară că niciun picior de turc sau 
de bulgar nu se mai afla pe malul românesc: 

— Dumnezeu ne-a stat într-ajutor, frate Sigismund. Pentru 
buna ta credință, iată că păgânii sunt acum și mai departe de 
fruntariile Măriei Tale. Ştiu că te vei putea bucura În pace! 

— Asemenea și Măria Ta, frate Mircea. Căci amândoi, după 
ostenelile pe care le-am îndurat, drept avem și la câțiva ani de 
hodină! 

Spunând acestea Sigismund sorbi cu sete din berea bălaie. Cu 
toate astea domnul Țării Româneşti nu părea împăcat în cugetul 
său, căci zise: 

— Nu la hodină mă gândesc, frate Sigismund, ci mai curând la 
luptă nouă! Căci păgânul de peste Dunăre pace nu ne va lăsa, 
oricât am râvni-o noi. M-am măsurat adesea cu el, îi cunosc 
poftele nesăţioase și puterea. Până nu-l vom răpune, nici să nu ne 
gândim că ne vom bucura de o zi sau o noapte de pace! 

— Să trecem oare Dunărea, să ne luăm după el și să-l batem? 
întrebă regele Sigismund cu un surâs, căci știa bine că oștile 
amândurora nu erau îndestulătoare pentru asemenea ispravă. 

— Asta n-aş spune-o decât dacă aș avea minte de copil! 


răspunse Mircea, scuturând pletele, care în urma anilor grei pe 
care-i trăise, albiseră de tot. Dar mi se pare, frate, că din bătălia 
noastră toate neamurile creștine se înfruptă, căci Baiazid și pe ele 
le ameninţă cu cotropirea nu numai pe noi. Drept ar fi, socot, să 
trimitem pe la măriții domni din Apus soli care să le arate că nu 
vom fi în stare să facem singuri zid împotriva armiilor lui Baiazid, 
fiorosul turc care a luat până acum trei sferturi din împărăţia 
bizantină, ţine un harem la Adrianopol și va intra în curând și în 
Constantinopol. Ci dacă Domnilor creștini le e milă de neamul lor, 
de credinţa lor cât și de capetele lor cele mândre, să trimită de 
sârg cavaleri viteji cu oaste destulă. Și astfel, împreună, noi toţi 
creştinii amenințați de Semilună, eu și Măria Ta, cu priceperea 
noastră ostășească, ei cu numărul, să pornim peste Dunăre și să 
zdrobim o dată pentru totdeauna capul năpârcii în cuibul ei cu 
ouă! După aceea vom avea răgaz un veac să ne tot gospodărim 
ţările şi să ne însurăm flăcăii și fetele, să bem în tihnă berea asta 
aurie ca spicul grâului. 

Regele Sigismund se lovi peste genunchi cu buzduganul țintuit 
cu aur, de care nu se despărțea, apoi zise cu jumătate glas, de 
parcă vorbea mai mult cu sine: 

— Asta aşa e! Noi ne omorâm aci, ca prinții Apusului să 
huzurească! Nu-i drept, căci osteneala noastră nu se va isprăvi 
niciodată! 

Apoi, ridicând pleoapele cu gene bălaie, grăi către Mircea: 

— Drept ai socotit, frate Mircea! O să trimit de îndată 
doisprezece soli cu scrisori latinești pe la toate Curțile. 

Domnul Ţării Românești, ridicând ochii în sus, grăi: 

— Numai să vie cavalerii cu oaste, cum au mai venit odată, am 
auzit, acum un veac, de au încercat să alunge pe păgâni și să 
cucerească Mormântul Domnului Nostru lisus Hristos. Veni-vor 
prinții? Asta e vorba! - făcu Mircea. 

Sigismund se înroșşi ca un rac fiert, de sângele furios care-i 
năvăli deodată-n obraji. 


— Dacă nu vin prinții și cavalerii, frate Mircea, apoi să știi că 
deschid cu turcilor fruntariile și le dau drumul spre Apus, că nu 
suntem vrednici de o soartă mai bună! 

— Să le scrii asta, frate Sigismund! 

— Da, le voi scrie! făcu regele înfundat și bătând din palme își 
chemă grămăticul latinesc. 

Sigismund se tinu de cuvânt. În câteva luni solii lui străbătură 
țările apusene și în mai puţin de un an, fără ca Baiazid, dincolo de 
Dunăre, să prindă de veste, se închegă o armată uriașă a 
creştinilor, meniţi să alunge pe turci din Europa pentru 
totdeauna. 

Se iviră, în armuri scăpărătoare, întâi cavalerii francezi şi 
burgunzi, iubitori de slavă, neînfricaţi și dornici ca numele lor să 
răsune odată cu alăutele cântăreţilor-poeţi, din castel în castel. 

Din Nurenberg, cetatea catolică din preajma Rinului, sosiră 
cavalerii teutoni, ba trecură marea cea strâmtă și puseră piciorul 
pe continent târând de dârlogi caii mari, speriaţi, ostași în armuri 
grele din insulele englezilor. 

Dogele Veneţiei scrise regelui Sigismund că bun gând avusese 
să se puie în fruntea unei cruciade și că, neavând pedestrași, îi va 
trimite o flotă în apele Bizanțului, spre a tăia în două calea din 
Asia a lui Baiazid, tocmai când turcul avea mai multă nevoie de 
ajutor. 

În vara anului 1396, pe la începutul lui august, se adunase la 
Orşova și Turnu Severin toată oastea creștină, în frunte cu Mircea 
și cu Sigismund, căpeteniile de luptă, în număr de mai bine de o 
sută de mii, cei mai mulți călări. 

După sfatul Domnului Ţării Românești, oștile puseră mâna pe 
cetăţile dunărene. Vidinul întâi, ca turcii să nu cadă în spatele 
creştinilor și să le împiedice legătura cu malul stâng. 

Cetatea Rahovei căzu şi ea numaidecăt. 

Numai cetatea Nicopolei ținu șaisprezece zile, deși era luată 
cu asalt de pe apă şi de pe uscat, deopotrivă. Ţinu, oricum, destul, 


ca Baiazid, care se afla atunci la Târnovo, să afle de cele ce se 
petreceau pe malul Dunării și să se pregătească de luptă. 

Îşi adună oştirea şi chemă grabnic pe cneazul sârb, Despot, 
supus lui, cu toată armia ce o avea la îndemână. 

Apoi se repezi spre cetatea asediată. 

Lupta avu loc în ziua de 28 septembrie și multă vreme 
biruinţa fu nesigură; şi turcii și creştinii o rupseră de fugă. Apoi 
se adunară iar. 

Domnul Mircea, care se trăsese înapoia regelui Sigismund 
spre a-i lăsa toată slava, îl povăţui, în ajunul luptei celei mari și 
hotărâtoare, să nu-și arunce cavalerii în bătaia săgeţilor 
turceșşti.— Lasă-mă pe mine, cu oștirea mea, să văd întii cum stau 
oștile turcești și să chibzuim cum să-i lovim pentru a-i scoate din 
bârloagele lor. Altminteri, frate Sigismund, e mare primejdie 
pentru noi toţi. Cavalerii sunt în armuri grele, nu-i străbate 
săgeata, dar o dată doborâţi de pe cal, sunt ca morți, căci nu-i mai 
poate ridica nimeni în toiul bătăliei. Și Baiazid știe asta. 

Cu toată uimirea cam dispreţuitoare a cavalerilor apuseni, 
care văzură pe Mircea în fruntea unui pâlc de numai o mie de 
călăreţi, neocrotiţi de zale, ci numai în sumane, Domnul se repezi 
în puterea nopţii spre șanțurile turcești pe care le iscodi cu de- 
amănuntul. 

La înapoiere, arătă regelui Sigismund cum trebuia să înceapă, 
unde trebuia să se desfășoare şi cum să se încheie bătălia din 
acea zi. Dar ceru învoirea ca el, cu românii lui, să înceapă lupta 
spre a înșela pe turci, care şi ei erau cât frunza și iarba. Ducele de 
Burgundia dete deoparte cu mâna de fier, înzăuat de sus până jos, 
pe Domnul Mircea și zise pe latinește către regele Sigismund: 

— Eu mă duc la turci! Numaidecât! Am șase mii de călăreţi 
înveșmântaţi în oţel și ei și caii lor! Acest muntean cu soldaţii lui 
în sumane de cânepă mai rău ne încurcă. 

Și porni împotriva turcilor. Răzbi două șanțuri, dar la al treilea 
se simţi înconjurat. Vru să se întoarcă. Jumătate din călăreţi fură 


doborâţi, împiedicând și mersul celorlalţi. Nu scăpă niciunul. 
Turcii îi prinseră pe toţi, cu ducele de Burgundia în frunte. 

Sigismund căută pe Domnul Mircea spre a-l întreba ce e de 
făcut, dar nu-l mai găsi nicăieri. Înţelegând că nu mai era vreme 
de pierdut, regele Sigismund se puse în fruntea oștirii sale și 
porni împotriva turcilor. După o luptă grea, răzbi o pedestrime 
deasă, care să fi avut cam douăsprezece mii de luptători, dar se 
pomeni dinaintea unei oștiri de călăreţi, cărora li se adăugară 
îndată cei cincisprezece mii de călăreți ai cneazului sârbesc. 
Atunci n-avu încotro și o rupse de fugă, urmat de cavalerii din 
Nurenberg şi din Anglia. Când ajunseră la Dunăre, se urcară în 
câteva corăbii cu pânze și se lăsară duși de valurile fluviului până 
la mare, de unde se îndreptară spre Bizanţ. 

Târziu, la adăpostul zidurilor cetăţii, regele Sigismund, amărât 
și bolnav, zise tovarășilor de fugă: 

— Dacă-l aveam în luptă pe Mircea, tovarășul meu, nu ne 
băteau turcii. 

— De ce nu l-ai luat? întrebă un cavaler înalt, cu chip alb și 
ochi albaștri. 

— L-am alungat, ca să trec slava biruinţei pe seama Ducelui de 
Burgundia! Și Domnul muntean și-a luat oamenii și s-a tras către 
locurile lui, bănuind pesemne ce vom păţi de la turci. 

În vremea aceasta, mândra oştire creştinească de la Nicopole 
se împărţise în două, urmărită de aceeași soartă: o parte încerca 
să fugă spre Dunăre, dar fu ajunsă și tăiată de turcii îndârjiţi. Altă 
parte căzu prinsă și fu ucisă cu hangerul de călăii lui Baiazid. 
Scăpară numai acei cavaleri - puţini la număr - care își putură 
răscumpăra viaţa cu aur. 

Pe drumurile strâmte ale Ţării Românești, înainta Domnul 
Mircea, înlăturat din luptă, împreună cu Stibor, voievodul 
Transilvaniei care adăstase la Dunăre cu o oștire proaspătă. 

Astfel creștinătatea pierdu la Nicopole prilejul de a zdrobi 
puterea musulmană. Mai degrabă din mândrie decât din lipsă de 


vitejie cavalerii crucii pierdură lupta cea mare. 

— Pe cât erau de îndrăzneţi, dacă ar fi fost şi smeriţi dinaintea 
unui bătrân ca mine, mai priceput și frecat decât ei cu greul 
războiului, puneam pe fugă oastea turcească, Stibore, glăsui 
Domnul Mircea cu mare amărăciune. 

De la Baia de Aramă, oștile porniră spre Curtea de Argeș, de 
unde cei doi tovarăși se despărțiră după ce înfrânseră nevolnicii 
apărători ai lui Vlad, care pieri în luptă. 

Și astfel, în vremea când tovarășii săi de la Nicopole ascunși la 
Bizanţ se gândeau să ocolească țărmurile Greciei spre a ajunge în 
Dalmația, domnul Mircea se urcă iar în scaunul de domnie de la 
Curtea de Argeș. 

Baiazid nu cuteză să mai treacă Dunărea, să dea piept cu 
oastea Voievodului. Dimpotrivă, Vodă, credincios legământului 
cu ţara lui Sigismund, lovi și risipi o oştire turcească ce trecuse 
munții şi se întorcea cu pradă. 

Pe Sultan îl bătu gândul în cele din urmă să facă un legământ 
cu Domnul Ţării Românești, viteazul apărător al Dunării, cum 
avea și cu bulgarii și sârbii. Dar fu chemat grabnic în Asia. 

Hanul mongolilor, Timur-Lenk (Timur cel Șchiop) pe care îl 
cunoștea sub numele de Tamerlan, om cu chipul, dar fiară cu 
firea, întrecând în cruzimi tot ce se pomenise, năvăli din inima 
Asiei până în Anatolia, leagănul neamului și puterii turcești. 

Istovit de luptele din sudul Dunării, padișahul nu putu pune 
împotriva năvălitorilor mongoli oștirea care s-ar fi cerut, dar 
hotărât să nu cadă fără a lupta, Baiazid cu iuţeala fulgerului, cum 
îi era și porecla, se repezi cu toată călărimea să zdrobească pe 
Tamerlan, cel ce se hrănea cu lapte de iapă și carne crudă de cal. 

Lupta fioroasă de la Ankara - unde în zilele noastre e așezată 
capitala Turciei - se încheie cu înfrângerea turcilor. Baiazid fu 
prins. Nu-l omorâră ci, mult mai crunt, îl pedepsiră decât dacă i- 
ar fi tăiat capul. Hanul mongol îl închise într-o cușcă, asemeni 
unei fiare și îl plimbă cu alai ca să-l vadă toate noroadele pe care 


Tamerlan le robise. 

Huiduit şi scuipat pretutindeni mândrul Baiazid muri în 
această uluitoare umilință. 

Dar după obiceiurile cuceritorilor mongoli, Timur cel Șchiop 
nu rămase el stăpânitor al turcilor, căci ţinta lui era numai lupta 
și prada. Purcese către miază-noapte, trecu munţii Caucaz spre a 
se măsura cu hanii tătari, veniți mai dinainte tot din inima Asiei și 
cu țarii din Kiev și din Moscova. 

Fiii lui Baiazid, 19 la număr, care moșteneau o ţară întinsă și 
un neam războinic, se luară la harţă pentru domnie. 

Din cuibul lui de piatră, de la Argeş, Domnul Mircea văzu că 
acum era prilejul de a se amesteca în zâzania moștenitorilor 
musulmani, spre a-și feri ţara de poftele viitorului padişah. 

Şi nimeri bine. Căci sprijinind pe unul din fiii lui Baiazid, Musa, 
cu oștirea și cu aurul Țării Românești, acesta ajunse Sultan. 

Numai că norocul Domnului Ţării Românești fu mai mic decât 
priceperea lui, căci Mahomed, alt fiu al lui Baiazid, ridicându-se 
împotriva fratelui de pe tron, îl bătu la Ciamurli, lângă Sofia, și-l 
ucise, rămânând singur sultan, încoronat la Adrianopole. 

Mircea Voievod înlătură și de astădată nenorocul: trimise la 
Adrianopole, în ziua încoronării lui Mahomed, o solie de boieri în 
zale de cavaleri, cu daruri de cinstire și de prietenie. 

Zâzania între urmașii lui Baiazid nu încetă nici după 
încoronarea lui Mahomed, care avu de înfruntat răscoala unui alt 
frate, Mustafa, ajutat într-ascuns de Domnul Țării Românești, 
care nu putea îngădui o creştere a puterii turcești în sudul 
Dunării. De aci se trase năvălirea turcilor în Dobrogea și luptele 
de la Isaccea, cetate păzită de oștenii lui Mircea. 

După treizeci și doi de ani de domnie înţeleaptă și vitejească, 
stăpânind cea mai mare întindere pe care a avut-o vreodată Țara 
Românească, Mircea cel Bătrân se stinse la 31 ianuarie 1418. Prin 
vitejia lui a mântuit ființa neamului românesc într-un veac de 
închegare; prin destoinicia lui ar fi putut cruța lumea creștină de 


năvălirile şi asupririle oștilor musulmane; prin dibăcia lui a ţinut 
multă vreme cumpăna între urmașii lui Baiazid-Fulgerul. 

Locul de veci unde odihnește marele Voievod este Mănăstirea 
Cozia, cea zidită de el, la poalele munţilor, lângă apa Oltului. 


ALEXANDRU CEL BUN 


„Multe lucruri bune au făcut aicea în 

ţară pentru care îl numesc toţi lăcuitorii 
țării noastre și-i zic Alexandru Vodă cel Bun” 
Nicolae Costin 


VITEJI DE LA TANNENBERG 


Ajungând la poalele muntelui, oștenii regelui polon Vladislav 
Jagello se opriră prăpădiţi de osteneală. Cădea tocmai o ploaie 
rece, deasă, de toamnă, care învăluia culmile acoperite de brazi 
voinici într-o lumină albăstruie. 

Regele, în veşminte de cavaler, înzăuat din cap până-n călcâie, 
cu un coif lucitor de oţel și mască peste faţă, se trase împreună cu 
sfetnicii într-o colibă de lemn, părăginită, de la poalele pădurilor. 

Nici urmă de teutoni! Iscoadele din munţi aduseseră vestea cu 
o zi mai înainte. 

— Dacă n-ar fi căzut ploaia asta neașteptată, după seceta de 
astă-vară, treceam de îndată muntele Tannenberg! grăi regele, 
răsuflând, în vreme ce doi paji îl ușurau de veșmintele de oţel. 
Am fi pătruns de-a dreptul în țara Cavalerilor Teutoni și i-am fi 
învăţat minte să ne mai încalce pământurile. Trebuie să le dăm o 
bună învăţătură de felul cum se jefuieşte o ţară, așa încât nici firul 
de iarbă să nu mai crească pe unde au trecut copitele cailor... 

Din spatele colibei de lemn răbufni deodată un fum usturător 
dimpreună cu larma bucătarilor. 

Pregăteau cina regească: un porc mistreţ vânat proaspăt. 

— Mi se pare, măria ta, roști contele Micloș căpetenia 
pedestrașilor unguri, că noi ne aflăm încoace mai mult spre 
desfătarea gurii decât a braţelor! Pedestrimea polonă intră în 


Teutonia ca într-un sat fără câini. Cavalerii s-au ascuns de teamă 
în găuri de șarpe. Așa că nu trebuie să-ţi mai faci inimă rea de 
trădarea lui Alexandru, voievodul Moldovei, care, după ce ţi s-a 
închinat punând iscălitura pe actul de supunere ca vasal, n-a 
trimis acum în tabăra voastră nici măcar cele două sute de 
călăreți pe care i-a făgăduit și vestit prin carte. 

În felul cum se desfăşura războiul împotriva cavalerilor 
teutoni, regele Vladislav uitase cu desăvârșire de călăreţii 
moldoveni. Contele ungur găsi încă o dată pricină să ațâţe mânia 
regelui polon împotriva lui Alexandru Voievod, după gândul 
stăpânului său, regele Sigismund al Ungariei, care de mult poftea 
să împartă cu leşii mănoasa ţară a Moldovei. 

— Vasalul meu de la Suceava o să dea socoteală în curând de 
această nesupunere! strigă Jagello, luând din mâna paharnicului 
un pocal cu vin negru. 

Și, închizând un ochi către ceilalți cavaleri poloni, care 
începură a râde cu hohot spre a face plăcere stăpânului lor, 
adăugă cu voce șireată: 

— Voievodul Moldovei mai are de luat două mii de ruble de 
argint frâncesc, dintr-o veche datorie a bunicului meu. După 
această nesupunere va avea Alexandru curajul să mai ceară banii 
bunicului său Petre Mușat? 

Porcul mistreţ, pus în frigare, începu să sfârâie și încăperea se 
umplu de o mireasmă îmbietoare. 

Pocalele se goleau cu repeziciune mare și se umpleau tot așa. 
Ploaia se înteţise între timp și în întunericul des se auzea, între 
hohotele de râs ale curtenilor din jurul regelui, răpăitul 
picăturilor grele care se izbeau de acoperișul colibei. 

Doi ciobani năvăliră deodată înăuntru, dând la o parte straja 
care ţinea o făclie de rășină în dreptul uşii. Aruncând deoparte 
căciulile și zeghele leoarcă de apă, ieşiră la iveală doi ofiţeri 
poloni, în veșminte de piele cu săbii la coapsă. Ei se înclinară 
după cuviință dinaintea regelui lor, punând un genunchi la 


pământ. 

— Ce e? întrebă regele, care, simțind o veste rea, se ridicase 
de pe butuc, arătând îngrijorare pe față. 

— Majestate, grăi unul din ofițeri, cavalerii teutoni au intrat 
de ieri în munte și au săpat șanțuri în pădurea de pe creastă! 
Dacă scoboară mâine către noi, ne prind ca-n oală, căci râul din 
spatele nostru s-a revărsat, apele viind puhoaie, iar pedestrașii, 
cuâmbrăcămintea lor de fier, se vor îneca toţi, încercând a-l trece 
înapoi. 

Contele ungur îngălbeni ca un mort. Venise numai cu 
pedestrime în ajutorul lui Vladislav Jagello. 

— Dacă e așa, să trecem muntele chiar în noaptea asta, 
chibzui regele polon. Vom alunga pe cavalerii cuibăriţi în creasta 
Tannenbergului. 

Spunând acestea, Jagello dădu porunci curtenilor, punându-și 
iar armura și coiful de oţel. 

Ploaia parcă se înteţea tot mai mult. Spre ziuă, oastea polonă 
ajunse până în marginea șanţurilor din creasta muntelui. O 
grindină de săgeți și de pietre se abătu asupra ei, căzând parcă 
din cerul care se lăsase până deasupra coifurilor. 

Polonii o rupseră la fugă înapoi, în învălmășeală mare, 
presărând drumul întoarcerii cu leșuri sfârtecate. 

Când se crăpă de ziuă, norii se risipiră și soarele gălbui de 
toamnă desluși muntele și valea în care șipoteau încă pe alocuri 
boabele de ploaie sub sulițele luminii. 

Râul alerga la vale în puhoaie, umplând ţinutul cu larma lui 
necontenită. Dar cavalerii teutoni nu se grăbiră a cobori din 
munte. Pesemne nu cutezau să urmărească pe leşi. 

— Nu sunt încă toți în munte! Aşteaptă - se vede treaba - și 
alte pâlcuri de cavaleri, înainte de a năvăli asupra taberei 
noastre! gândi regele, care se înapoiase frânt de oboseală, în 
coliba de lemn. Dar asta nu se va întâmpla! ameninţă el clătinând 
capul ascuns în masca de oțel a coifului. 


Şi porunci unei căpetenii care avea sub ascultare o mie de 
călăreţi să ocolească muntele pe dreapta și să ocupe trecătoarea 
cealaltă din Tannenberg. Acolo putea să dea luptă cu oricine ar 
mai pătrunde în munte. Regele mai avea de gând să atace din nou 
pe cavalerii teutoni aflaţi în creastă, după ce i-o veni vestea că 
trecătoarea era în stăpânirea călăreţilor săi. 

Adastă astfel încă o zi, numărând ceasurile și clipele care se 
scurgeau cu plumb în picioare. În zadar. Nicio ştire nu mai veni 
de la călăreţii trimiși să pună stăpânire pe blestemata trecătoare. 

Pe de altă parte, sus, pe culme, începură a se ivi semnele unui 
atac ce sta să se dezlănțuie... 

Ploaia curgea iar potop, de parcă se desfăcuseră băierile 
cerului. Apele înecaseră toate văile, iar ostașii poloni de la poalele 
muntelui umblau prin mocirlă, ca o cireadă de bivoli înnămoliţi. 

— Măria Ta, n-ar fi bine să ne tragem înapoi, înainte de a veni 
teutonii peste noi? întrebă contele ungur cu glas tremurător, ud 
leoarcă până la piele, intrând în coliba de lemn, unde regele 
Jagello ședea abătut pe-o buturugă. 

Îşi dădea seama că bătălia era pierdută înainte de a începe și 
ţinea să-și scape zilele cât mai era vreme. 

Regele, ţeapăn în armură ca într-un coșciug, nu clinti și nici nu 
răspunse. Apoi întinzând braţul cu mănuşa de oţel zise: 

— Micloș, nu mai am niciun călăreț! Pricepi? Niciunul! În 
aceeași clipă, trăgând deoparte pe făclierul de la ușă, se ivi o 
namilă de om, în vestminte de piele, cu o cușmă ţuguiată din 
blană de berbec negru, din care se scurgea încă apa pe 
sprâncenele și mustăţile lungi ale unui chip fioros, cu albul 
ochilor zgâit: 

— Măria Ta, grăi românește, cu voce tunătoare acea namilă de 
om, eu sunt căpitanul de oaste Oancea, și venii după porunca 
Domnului meu Alexandru - Voievodul Moldovei, să snopim pe 
teutoni. 

Vorbele lui fură, pe loc, tălmăcite. 


— Câţi ostași ai? făcu regele uimit. 

— După numărătoare două sute, după ispravă două mii... 

— Şi cum de aţi răzbit până aici? mai întrebă Jagello, căruia o 
oaste atât de mică nu-i putea fi de niciun folos. Noroaiele sunt 
până la brâu! 

— Nu ne supără noroaiele, Măria Ta, că noi ne-am obișnuit cu 
ele, răspunse Oancea, zgâind aceeași privire mirată la făptura 
înzăuată a regelui polon. Și-afară de asta, suntem călări. 

Jagello tresări. 

— Bravo, căpitane! făcu contele ungur. Și, apropiindu-se de 
rege, îi șopti: 

— Sire, cu două sute de cai putem să fugim toţi curtenii și să 
scăpăm cu viață. Dă poruncă moldoveanului să-și descalece 
oamenii și să ne dea caii. 

Regele nu dădu niciun răspuns ungurului ca și cum nu l-ar fi 
auzit. 

— Şi acum, Măria Ta, grăi Oancea, pe cât prinsei de veste de la 
pedestrași, trebuie să astupăm trecătoarea de dincolo ca să-i 
înghesuim bine pe dumnealor, teutonii, din creasta muntelui. 

—  Întocmai! zise regele, făcând un pas către căpitanul 
moldovean și bătându-l cu mănușa de fier pe umăr. Dacă 
izbuteşti o treabă ca asta... atunci halal de tine! Se cheamă că ești 
un viteaz fără pereche. 

Regelui îi trecu prin minte să facă ostașului o bună făgăduială 
de aur sunător. Dar zgârcit cum era Jagello se stăpâni, mușcându- 
și buzele. 

Oancea răspunse: 

— D-apoi, Măria Ta, chiar pentru asta venirăm. Că Vodă îmi 
dete poruncă, după înţelegerea ce aveţi, să purced încoace cu 
două sute de călăreţi. Dar eu știu că socoteala din târg nu se 
potriveşte cu cea de-acasă. Și iată, am mai adunat ca la o sută de 
călăreți, din oamenii mei și pe cheltuiala mea, ca să iasă o treabă 
cumsecade, nu de alta, dar să nu facem Moldova noastră de râs, 


pe-aci printre străini. 

Lui Jagello nu-i venea să creadă urechilor: ursul ăsta de 
Oancea era o adevărată minune cerească! 

— Trimite-l, Sire, şopti contele Micloș încruntat, chinuit de 
gândul că voievodul Moldovei își ţinuse totuși cuvântul și 
trimisese ajutorul la care se îndatorase prin legământ. Să 
pornească mai degrabă călăreţii, să aibă şi ei soarta polonilor. 

— La noapte ocolesc muntele, Măria Ta, și mâine în zori, cum 
primeşti ștafetă că am zăvorât trecătoarea, dai iureş în vrăjmașii 
de pe creastă și-i prăpădeşti! zise Oancea cu glas răspicat. 

Şi, fără a mai adăsta alt răspuns, se repezi la oamenii lui, 
descălecaţi, sub poalele muntelui. 

Ceea ce nu făcură o mie de călăreți poloni, izbuti căpitanul 
Oancea cu cei trei sute de moldoveni ai săi. Închise trecătoarea şi 
chiuiră cu atâta strășnicie, încât răsunară bolțile de frunze ale 
muntelui Tannenberg. 

Cavalerii teutoni, care se adunaseră în creastă spre a porni 
atacul împotriva pedestrașilor poloni, se pomeniră deodată loviți 
pe la spate de pâlcuri de călăreţi, mici, dar numeroase și iuți. 
Înspăimântaţi de ivirea noilor luptători pe care îi crezură mult 
mai tari decât erau într-adevăr - din pricina îndrăznelii cu care 
se avântaseră - cavalerii teutoni se risipiră, căutând scăpare prin 
fugă, căci văzură și din faţă, urcând de-a bușilea, pedestraşii cu 
arcuri și sulițe ai lui Jagello. 

Numai puţini teutoni scăpară cu viaţă, strecurându-se prin 
văi, fără cai, fără arme, ca să ducă vestea înfrângerii departe, în 
castelele din inima Germaniei. 


II 


VIC ENIA CELOR MARI 


Nouă ani trecură de la înfrângerea cavalerilor teutoni în 


muntele Tannenberg de către călăreţii moldoveni și pedestrașii 
poloni. Alexandru-vodă, înscăunat domn al Moldovei din aprilie 
1400, pe care norodul încă din viaţă începuse a-l numi „Cel Bun”, 
pentru neobişnuita lui milă față de nevoiaşi și de îngăduinţă față 
de cei de altă lege, primi din partea lui Vladislav Jagello o carte cu 
peceţi în care-i istorisea pe latineşte cum fuseseră înfrânți 
vrăjmaşii. 

Bucurat de purtarea vitejească a căpitanului Oancea, Vodă îi 
dărui un caftan din catifea de Veneţia, adusă de negustori din 
Bizanţ - care pe acea vreme nu fusese încă pus sub călcâi păgân - 
și îl povăţui să-și lase barbă, ca să-l așeze portar al Sucevei, slujbă 
de mare cinste în acea vreme. 

— Oancea, de ce nu vrei tu să rămâi în cetate? îl întrebă Vodă, 
mirat de încăpățânarea căpitanului. 

— Măria Ta, la vreme de luptă e mai bine să fie omul afară din 
cetate, ca să poată mișca din mâini și picioare. Iar de când citii în 
Sfânta Scriptură că Abesalom fugind călare prin pădure, urmărit 
de vrăjmași, s-a prins cu pletele și barba de crengile copacilor, nu 
mai port nici barbă, nici plete. 

Având mare trecere la lehi, căpitanul Oancea zăbovi mai 
multă vreme prin ţinuturile polone, învățând graiul lor, ba legă 
prietenie, la răgaz de băutură - căci fără băutură nime nu 
izbândea pe acele meleaguri - cu cei mai de seamă scriitori din 
canțelariile Rigăi, precum și cu alte feţe luminate. 

Vreme de nouă ani, Oancea arătă folos Domnului său fel și 
chip, deşi neștiut de cineva. Stărui pe lângă diacii și numărătorii 
de bani ai lui Jagello să trimită Sucevei cele două mii de ruble de 
argint, datoraţi încă de pe vremea Voievodului Mușat - dar 
zgârcenia leşilor se dovedi dârză. Atunci Oancea se plânse regelui 
și iac-așa Alexandru cel Bun se pomeni cu actul de pergament 
întărit cu peceți care-i îngăduia să ia în stăpânire, pentru 
stingerea acelei datorii, Pocuția cu cele două mari cetăţi: Sneatin 
și Colomeea. 


Moldova era acum o ţară întinsă, de la apele Ceremuşului la 
miază-noapte, până la ţărmul mării, cu Chilia și Cetatea Albă la 
miază-zi, unde-şi descărcau mărfurile și plăteau vamă neguțătorii 
cei mari din Bizanţ şi Trebizonda. 

Dar Dumnezeu nu dă de toate și iată că un călăreț poposi la 
Suceava, aducând Domnului veste că Mircea cel Bătrân, prietenul 
și sprijinitorul, viteazul care ţinuse la Dunăre puhoaiele armiei 
lui Baiazid-Fulgerul trecuse întru cele veșnice. 

— Ce ne facem, Oancea? întrebă Vodă pe viteazul căpitan. 
Acum după ce am pierdut brațul de sprijin de la miază-zi, cine ne 
va mai ocroti împotriva turcului și cine împotriva lui Sigismund, 
regele unguresc? 

— Tot călăreţii moldoveni, Măria Ta! răspunse Oancea, ţintind 
cu ochii lui mari, cu albul lor fioros, fața blândă a domnului său. 

Și îşi trecu mâneca sumanului peste mustăţile lungi. 

— De bună seamă, Oancea! Numai că mai avem un ocrotitor - 
acela cam scump, ce-i drept - pe vechiul nostru suzeran Jagello. 
Nu vrei să dai o fugă până la curtea lui?... I-am trimis până acum 
vreo cincisprezece cărți cu peceţi. Se cuvine dară, să ne trimită și 
el nouă una, ca să știm dacă avem acolo o inimă de leu sau de 
vulpe... 

După plecarea lui Oancea, Voievodul chemă la sine pe 
mitropolitul Melchisedec, grec de felul lui, dar cu mare dragoste 
pentru papistași și îi împărtăși câteva scrisori ciudate, de 
necrezut. După care zise: 

— Prea Sfinte, nimic pe această lume nu se întâmplă fără voia 
lui Dumnezeu. Din care pricină am acoperit țara cu lăcașuri de 
rugăciune, înzestrându-le cu odoare sfinte și moşii de unde să-şi 
tragă venit bun. Mă bate acum gândul să aduc la Suceava și 
moaștele Sfântului Ioan Nou, de la Cetatea Albă. Nu în zadar mi-a 
luat Domnul pe biata Ana, care mi-a fost cea mai dulce 
dezmierdare a vieţii, podobindu-mă cu fiul meu Iliaș, ce-mi va fi 
urmaș în scaun. Căci, iată, belșugul Moldovei ispitește pe unguri 


precum va ispiti în curând și pe turci. Cine altul decât regele 
Poloniei ne-ar putea da ajutor la vreme de cumpănă? Mi se pare 
că petecele de pergament nu sunt îndestulătoare ca să las ţara 
numai în seama lor. Şi am hotărât, după gândul cel bun care vine 
numai de la Cel de Sus, să iau în căsătorie o doamnă mare, în 
puterea vârstei, pe Ringalla din Lituania, cumnata și vara Craiului 
Jagello. E catolică și văzuși scrisorile ei și ale Papei: nu se 
împotriveșşte să vie la Suceava, să împartă cu mine dulceaţa și 
amărăciunea acestei vieți. Ca văduvă, socot că va fi mai blajină 
decât o mireasă tânără și cu mai multă înţelegere pentru 
slăbiciunile noastre. Ce crezi, prea sfinte, de acest gând care se 
abătu asupra mea? 

— După bunătatea pe care ai arătat-o moldovenilor noștri, 
îngăduind fiecăruia credinţa părintească, răspunse mitropolitul 
cu smerenie, dar bucuros să aibă o tovarășă pe tron pentru 
împăcarea Papei de la Roma cu Patriarhul din Constantinopol, nu 
cred. Măria Ta, ca norodul Moldovei să cârtească împotriva 
acestei căsătorii. 

Trei luni de la această vorbire, pe drumul Bucovinei se înșirau 
spre Cernăuţi zeci de rădvane între care unul aurit cu mărita 
Doamnă Ringalla, aducând nuntașii poloni și darurile lui Jagello, 
regele suzeran. 

Boierii din Suceava, dimpreună cu Alexandru cel Bun, toţi în 
vesminte de cavaleri, cu paftale și brâie, cu inele și săbii 
încrustate, ieșiră întru întâmpinarea musafirilor leşi. 

Doamna Ringalla, care se afla la o vârstă coaptă, deschise ea 
însăși ușa caretei și trase înăuntru pe Vodă, râzând cu mare 
veselire. Și aşa se încinse o nuntă ca-n poveşti. Boierii ascultară 
cu fețele alungite de uimire, după citirea ortodoxă a 
Mitropolitului, citania latinească a unui arhiepiscop papistaș, 
mărunt, că de-abia se zărea în mulțimea soborului de preoţi și 
diaconi. 

Apoi se întinseră mesele, cuprinzând toate încăperile caselor 


domnești, pentru oaspeţii de toate mărimile, în curtea largă 
ospătându-se cei ce nu încăpuseră înăuntru și mai deoparte 
slugile. Iar la răspântiile cetăţii se frigeau boi întregi pentru 
proştime, oi şi berbeci pentru negustorime și meșteșugari și se 
rostogoleau butoaie cu vin vechi, dându-li-se cep în mijlocul 
ulițelor, pentru feluriţi trecători. 

Opt zile ţinu petrecerea, încât vestea nunţii zbură până 
departe, în țările vecine. 

Vodă cu mireasa nu se depărtară din mijlocul oaspeţilor, ci 
ciocneau întruna pocale, grăind tuturor, cu inima deschisă. 

Abia într-a opta zi, când se mai răriră nuntașii, se arătă în 
capul scărilor, în apropiere de iatacul lui Vodă, căpitanul Oancea, 
cu albul fioros al ochilor săi şi cu sabia lungă la coapsă, ieșind de 
sub poalele unui caftan polonez. 

Viteazul de la Tannenberg puse un genunchi pe podea, 
dinaintea mirilor, sărută mâna grasă și unsă cu miresme a miresii 
celei dolofane și, în loc să sărute, mușcă ușor degetul mic al lui 
Vodă. 

Alexandru cel Bun tresări, își potrivi mai bine cu mâna stângă 
pălăria de mătasă cu marginile ridicate, după moda bizantină și 
despărțindu-și repede cu o mișcare obișnuită, cele două vârfuri 
ascuţite ale bărbii - așa cum e înfățișat în patrahirul de la biserica 
Nevschi din Petrograd - se ridică de lângă mireasă. 

Doamna Ringalla îl urmă cu ochii ei rotunzi, albaștri, mari de 
uimire, apoi oftă adânc. Încotro pleca fără dânsa... Ce veşti îi 
aducea acel sălbatic oștean? 

Dar după cuviinţa care-i stăpânea totdeauna firea, mireasa îşi 
pipăi coroana de lămâiţă de pe cocul de păr bălai, în cozi groase, 
asemenea unui coş de păpușoi auriu şi căutând un pocal pe 
aproape îl ridică și-l sorbi până-n fund, ca o potolire de necaz. 

— De ce m-ai ridicat de lângă nevastă, Oancea? întrebă Vodă, 
intrând în iatacul de taină și așezându-se pe marginea de horbotă 
a patului alb, cu două perine mari, una alături de cealaltă. 


— Nevastă ai zis, Măria Ta? O văzui până una-alta numai 
mireasă... 

Apoi șopti încruntat: 

— Cât mai e vreme, Măria Ta, strică nunta și trimite muierea 
asta grăsană la locul ei, de unde a venit. Că viaţă bună cu ea nu vei 
duce, iară pace în Moldova nu va fi. 

— Ia te uită! făcu Alexandru-vodă mirat (căci mânios nu putea 
fi). Cine şade în scaunul țării, Oancea, eu sau tu? Cum de te 
amesteci în sufletul meu? Ori ai căpiat, omule! 

Căpitanul înghiţi în sec, se clătină pe picioare, neștiind dacă 
trebuia să plece sau nu după cuvintele de ceartă ale Domnului. 
Dar își aduse aminte, vâri mâna în buzunarul dinăuntru al 
caftanului și scoase un sul lung de pergament, pe care-l desfăcu 
sub ochii lui Vodă. 

Și arătând cu degetul, rând după rând, Oancea, mai 
poticnindu-se mai pocind cuvintele, ceti hrisovul leșesc al unei 
înțelegeri între craiul Poloniei, Vladislav Jagello, și Sigismund, 
regele Ungariei, pe seama Domnului Moldovei. 

— E adevărat hrisovul ăsta, sau numai o plăsmuire? întrebă 
Vodă aproape fără glas, trezindu-se din ameţeala băuturii, cu 
chipul acoperit deodată de broboane de sudoare. 

— Măria Ta, hrisovul nu e plăsmuire, dar nu e nici hrisovul cel 
adevărat, cel latinesc, care stă ascuns sub peceţi și sub chei, în 
cancelaria Rigăi. Câţi galbeni m-a costat geamănul ăsta numai 
sufletul meu știe și n-aş avea vreodată îndemnul să destăinuiesc 
Măriei Tale, care drămuiești cu socoteală fiecare gologan 
moldovenesc. Am dat din banii mei, Măria Ta, că eu urmași n-am, 
rude n-am şi cu venitul pământului părintesc ce să fac? Nici că 
beau și nici că avui poftă să-mi iau o muiere grăsulie din Lehia. 

Pergamentul căpitanului Oancea cuprindea înțelegerea de la 
Lublin, din 15 martie 1412 între regele Ungariei - care cădea la 
înțelegere cu regele Poloniei, recunoscându-i suzeranitatea 
asupra Moldovei. Dar regele Poloniei recunoștea și el lui 


Sigismund dreptul de a cere și de a sili pe Domnul Moldovei să-i 
trimită ajutor, ori de câte ori Sigismund va avea nevoie, îndeosebi 
de va fi lovit sau de va hotărî să lovească el pe turci, care se 
iviseră în părţile de miază-zi. 

Iar dacă Alexandru-vodă al Moldovei, socotindu-se îndatorat 
numai față de un suzeran, față de regele Poloniei, nu va da 
urmare cererii lui Sigismund, soarta domnitorului de la Suceava 
era hotărâtă: trebuia să fie dat jos din scaun. După asta Jagello lua 
partea dinspre miază-noapte și răsărit a ţării, cu lașii și Cetatea 
Albă, iar Sigismund, partea dinspre apus și miază-zi, cu Bârlad și 
Chilia. 

Prietenul și ocrotitorul Jagello, regele Poloniei, împărțea 
aşadar Moldova cu potrivnicul Sigismund, dacă Alexandru, 
domnul cel blajin, nu va da ascultare regelui Ungariei. 

— Vodă sunt eu sau slugă? se întrebă Alexandru, ridicându-se 
drept şi ducând mâinile la spate în preumblare neliniștită prin 
iatac. 

— Iar Doamna cea grăsană, răbufni Oancea mânios, dar mai 
puţin gustoasă ca o gâscă leșească bine rumenită, de ce s-a 
îndurat să-și lase sindrofiile și curtenii de la Varșovia? Socoţi că 
de dragul celor două bărbi ale Măriei Tale? Ea nu-i decât o 
unealtă pentru împlinirea acestui hrisov netrebnic, având grija să 
dea de veste vărului și cumnatului ei despre tot ce se petrece și se 
pune la cale în Țara Moldovei. Așa e ori ba? 

Alexandru-vodă, copleșit sub această năvală de vorbe furioase 
ale boierului Oancea, abia se ţinea pe picioare și se proptea de 
pereţi să nu se prăbușească de prea multă mâhnire. 

Se iscă o liniște grea, care ţinea parcă de-o veșnicie. 

Apoi domnul se opri în faţa lui Oancea, ai cărui ochi albi 
păreau și mai fioroşi. Trăgând aer în piept, roști mai mult gâfâit 
în mare taină: 

— Oancea, dar dacă turcii care au zdrobit pe bizantini și 
curând le vor lua Constantinopolea sunt mai de temut ca toţi 


ceilalți vrăjmași ai noștri? Poate că fac bine cei doi crai 
înțelegându-se împotriva turcilor. Hai, ce zici? 

Scrâșnind, Oancea lăsă capul în piept, închise ochii și nu mai 
răspunse nimic. 

Nu înţelegea omul. De turci nu auzise încă. 


II 


DOAMNA RINCALLA 


De dragul frumoasei și puternicei lituaniene nu vru Alexandru 
cel Bun să vadă starea de umilință în care îl puneau regele 
Poloniei și regele Ungariei! 

Ringalla era ispititoare. Graiul ei știa să legene, să alinte, 
apucând-o pe drumul convingerii. 

Dar Vodă Alexandru avea mintea prea limpede ca să nu 
înțeleagă că, dacă cei doi vecini cădeau la înţelegere, l-ar fi putut 
zdrobi oricând. Dacă-i lăsau însă o poartă de scăpare, de ce n-ar 
trece prin ea, până la schimbarea împrejurărilor? Capul plecat 
sabia nu-l taie. Dacă Ringalla, papistașă cum era, se va lega și cu 
dragoste nu numai cu viclenie de Domnul Moldovei, punând și ea 
un cuvânt bun pe lângă regele Jagello, în ceasul de cumpănă al 
țării? 

De aceea, deși cam turburat, Domnul Moldovei, după 
despărțirea de Oancea, care se duse să se închidă la curţile lui 
câmpeneșşti, pe Siret, se apropie surâzând de masa cea lungă, luă 
binișor mireasa de la locul ei și strigă către nobili: 

— Nu vă ridicaţi, cinstiți meseni! Nunta merge înainte. 

Doi ani rămase Ringalla la curtea lui Alexandru cel Bun. N-o 
încântară nici darurile bogate și mereu înnoite ale Domnului, nici 
supunerea și șoaptele tinerilor curteni care îi cântau în grădină 
cu lăutari, nici preumblările cu careta între vâlcelele și podgoriile 
Moldovei. Fa stăruia mereu ca Voievodul să scrie Papei că va 


închina ţara Sfântului Scaun de la Roma și să purceadă el însuși a 
se închina ca papistașii. 

— Mă iartă, Doamnă, însă ceea ce vrei e cu neputinţă de 
îndeplinit pentru că nimeni nu poate umbla cu silnicie prin 
sufletele oamenilor. Așa că nu-mi cere să-mi schimb 
pravoslavnica credință după cum nici eu nu-ţi cer să-ți schimbi 
credinţa ta catolică. Rămânem cu ele cum ne-am știut de când am 
deschis ochii în lume, fiindcă amândouă sunt bune având același 
izvor de înţelepciune al Domnului nostru Isus Hristos. 

Neajungând la înţelegere cu Alexandru, care, fără povaţa sau 
îndemnul altora, ţinea morţiș la credinţa străbună, Ringalla îl 
ameninţă că va pleca înapoi, la Curtea din Varșovia. 

— Chibzuiam, Doamnă, că legarea noastră se făcu pe temeiul 
simţirii și al înțelegerii dintre bărbat și femeie. Dar amarnic mă- 
nșelam, neștiind că măritișul tău avu un scop tainic: catolicizarea 
Moldovei... 

Și Voievodul adăugă hotărât: 

— Cu asta nu mă-mpac. De vrei să pleci întorcând spatele 
căsătoriei, slobodă ești s-o faci. Eu nu te voi opri cu toată părerea 
mea de rău. Întâi e ţara, apoi Domnul! 

Și într-adevăr îi dete drumul la ceasul ales de ea. 

Cartea de aur, care o adusese pe mândra Doamnă cu alai, o 
duse înapoi către hotarul Poloniei, întovărășită de un pâlc de 
călăreți în fruntea cărora se afla tot boierul Oancea. 

Și ceea ce presimţise odinioară Voievodul se împlinea acum în 
adevăr. 

Turcii se iviră la Cetatea Albă, portul neguțătorilor, de unde 
Vodă își trăgea vămile cele mai bune și încercară să cucerească 
cetatea. 

Alexandru trimise în grabă în Polonia după ajutoare, căci nu 
cuteza a crede că Moldova singură va fi în stare să ţină piept 
puhoiului păgân. 

Vladislav Jagello, până să se hotărască, primi știre de la 


Domnul Moldovei că oştenii de la Cetate alungaseră singuri pe 
turci - şi ceru măcar acum meșteri zidari şi ingineri pricepuţi, ca 
să ridice intărituri în jurul portului. 

La Curtea Domnului Moldovei se înfăţișă vestitul meşter de 
cetăți Gueldigold, care fusese trimis nu de Jagello ci de Vitold 
voievodul Podoliei. 

Alexandru-vodă îl primi bucuros, măcar că meșterul cerea 
plata înainte, în gologani de aur - și îl trimise la portul dunărean 
cu vreo cinci sute de care şi peste trei mii de salahori. 

Cei doi regi din marginile Moldovei înţeleseră pesemne că, 
lăsând pe Alexandru singur, va cădea neîntârziat în puterea 
turcilor și hotărâră să aducă o oștire numeroasă, ca împreună să 
purceadă împotriva temutului vrăjmaș care era și al lor. Deşi 
inima lui Alexandru se răcise din ziua când aflase de tainica lor 
înțelegere, hotări să nu le stea împotrivă și, schimbând între ei 
tainice scrisori prin oameni de credinţă, rămase înţelegerea ca în 
primăvara anului 1426, cele trei oştiri să se găsească laolaltă în 
fața Brăilei. 

O oaste leșească scobori de-a lungul Prutului iar alta, 
moldovenească, de-a lungul Siretului. Și la locuri mai ferite, între 
trestii, prin lunci, întinseră corturile și adăstară. 

Oastea ungurească nu se arătă nici în primăvară, nici în vară, 
nici în toamna acelui an. Ameninţaţi de vremea rea, tovarășii 
creştini se întoarseră la locurile lor în bună pace. 

Dar în anul următor, Alexandru cel Bun, primind în taină pe 
unul din crainicii lui Sigismund, care-l chema să lupte în 
Muntenia, îi răspunse: 

— Umblă pe la noi prin Moldova povestea unui cioban care 
tot chema satul să-l scape de lupi. Și de câte ori săreau oamenii 
într-ajutor, ia-l pe lup de unde nu-i... Ciobanul făcea șagă cu ei. 
Odată când mai chemă ciobanul după ajutor, căci veniseră lupii 
cu adevărat, nimeni din sat nu se mai mișcă spre a nu se face de 
râs. Cum să viu cu oastea mea, pentru a doua oară, fără să râdeți 


de mine? 
Și Alexandru își lăsă oștenii să se odihnească pe la vetrele lor. 


IV 


BOIERUL MARIN 
LA ADUMAREA DIN LUCK 


Sigismund dădu lupta cu turcii pe pământul Munteniei. 

Dar în 1429 se mai încinse o bătălie, căci turcii trebuiau să fie 
opriţi de a trece prin munți, în Transilvania. Ungurii fură înfrânți 
de oștile Domnului Munteniei, Radu al II-lea, care asculta de 
Sultan. 

Sigismund, mâniat, trimise carte lui Jagello că-n zadar 
așteptase ajutorul lui Alexandru, precum fuseseră statornicite 
îndatoririle acestuia, căci nu văzuse pe câmpul de luptă niciun 
picior de moldovean. Și, după credință, Alexandru al Moldovei 
era înțeles - în taină - cu muntenii, spre a înfrânge orice oaste 
ungurească, dacă ar trece Carpaţii. Așa că el, regele Ungariei, 
adăsta ca fratele său, regele Poloniei, să împlinească arătările 
legământului pe care amândoi îl iscăliseră, juruindu-se a-l ține, în 
privinţa înlăturării lui Alexandru din scaunul de la Suceava și 
împărţirea Moldovei între ei. 

Numai că de la înţelegerea tainică dintre cei doi vecini, 
Alexandru îşi crescuse oștirea, întărise fruntariile, iar locuitorii 
chivernisiţi cu milă și grijă părintească, în treizeci de ani de 
domnie, se înmulţiseră şi se înarmaseră bine. Moldova nu mai 
putea fi tăiată și nici Domnul alungat din scaun numai cu o 
poruncă scrisă sau rostită. 

Regele Sigismund, a cărui oaste o zdrobiseră muntenii, nu 
cuteza să purceadă singur împotriva Domnului Moldovei, iar 
regele Jagello n-avea răgaz să întocmească oștiri pentru a fi pe 
placul dușmanului său ascuns, regele Ungariei, tocmai într-o 


vreme când începuseră turburări și răzmerițe în mai toate 
voievodatele Poloniei. 

Ca să nu rupă legăturile cu Sigismund şi să nu se strice 
deocamdată cu Alexandru al Moldovei, până se vor linişti 
lucrurile în Polonia - chemă la o sfătuire pe cei doi stăpânitori. 

Sigismund nu veni, căci de cuvinte era sătul, ci trimise doi 
curteni foarte limbuţi, iar Domnul Moldovei fu înfățișat la 
adunarea de la Luck - unde se ţinu sfatul - de un boier anume 
Marin, cam tăcut din fire, în stare să ghicească și gândurile 
fiarelor din pădure. 

Cu doi ani mai înainte, Domnul fiind scăpat de Ringalla, se 
însoţise cu fata acelui boier, anume Marina, așa că avea toată 
încrederea în veghea și credinţa socrului său. 

Când sunară trâmbiţele și bătură tobele la intrarea palatului 
arhiepiscopiei catolice din Luck, unde se aflau trimișii, adunarea 
se ridică în picioare până la unul. 

Regele Jagello, bolnav de podagră, se sprijinea în cârji și 
gemând se așeză în scaunul cel nalt, din capul mesei. Un paj 
aduse un scăunel cu perină pe care Craiul își așeză piciorul 
bolnav, înfășat ca un plod după scaldă. 

Cei de față își făcură tot felul de măguliri pe latinește, ținură 
cuvântări deşarte, lăudându-se unii pe alţii fără folos. 

Aceste vorbiri fără rost i se părură boierului Marin atât de 
lungi, că omului i se făcu foame înainte de vreme. 

Abia a treia zi, cutezară trimișii lui Sigismund să ceară cu 
glasuri ridicate ca Domnul Moldovei să fie înlăturat, iar Moldova 
împărţită, deoarece nu dăduse ajutoarele cerute și mulţi oșteni 
credincioși Craiului Ungariei își pierduseră viața prin văgăunile 
Carpaţilor din pricina trădării Domnului moldovean. 

Boierul Marin, căruia un leah cu multă știință de carte îi 
tălmăcea vorbă cu vorbă ocările trimișilor unguri, sări ca ars de 
pe scaunul lui și scoase sabia. 

Se făcu mare învălmășeală. Regele Jagello, gemând de durere, 


se ridică într-o cârjă și porunci oștenilor să închidă intrările. 

Şi lămuri pe trimișii unguri, grăindu-le blajin, pe latineșşte, ca 
să nu se creadă că ţine partea moldovenilor: 

— D-apoi, cinstite feţe, eu însumi v-am așteptat trei sferturi 
de an în luncile din faţa Brăilei, împreună cu voievodul Moldovei 
și toate oștirile noastre, ca să alungăm pe turci - și n-am zărit 
niciun pedestraș, niciun călăreț ungur. 

— Noi eram în Bohemia! - strigă unul din curtenii unguri. Ne 
luptam cu husiţii eretici! Trebuia să-i ardem repede. 

— Atunci ce vină are Moldova? 

— Noi nu ardem pe nimeni! grăi boierul Marin, crezând că i se 
cerea Moldovei să-și ardă și ea pe cei de altă credinţă. 

Celălalt trimis al regelui Sigismund, văzând că nimic nu 
izbândise, se mulţumi cu o cerere nouă, un fel de pișcătură de 
purice: 

— Până vom lua o hotărâre în privința aceasta, rog pe 
Majestatea Voastră să vadă că moldovenii au luat și Chilia, care 
înainte era a muntenilor. S-o dea îndărăt cui se cuvine. 

— Dacă n-au venit să ceară Chilia aceasta cei păgubiţi, adică 
muntenii și turcii de care ascultă Domnul Munteniei, de ce se 
supără în locul lor Craiul Sigismund? întrebă boierul Marin. Sau e 
prietenul lor? 

Și râse toată adunarea când vorbele acestea fură roștite de 
tâlmaci în latinește. 

Furioși, cei doi curteni unguri își traseră mustăţile de li se 
umflară cepele ochilor ca la broscoi. Iar unul din ei vâri o zâzanie 
de se iscă un război. 

Îndemnă pe Vitold, voievodul, să ceară ridicarea Lituaniei la 
rangul de regat, ceea ce însemna despărțirea de Polonia și de 
Jagello. 

Cât era de șchiop, Vladislav sări ca ars și repezindu-se într-un 
picior până la scaunul lui Vitold, îi vâri pumnul sub nas. 

— Numai un rege e în Polonia, voievoade, m-auzi? Și acela 


sunt eu! 

Vladislav Jagello socotise că va fi destul de isteţ ca întrunirea 
de la Luck să se încheie cu o masă întinsă, cu fripturi, băuturi și 
lăutari, spre mulțumirea tuturor. 

Dar ieşi altfel, după cum se întâmplă de obicei acelora care 
vor să fie mai vicleni ca alţii. 


V 
CEA DINURMĂ LUPTĂ 


Alexandru cel Bun, la întoarcerea boierului Marin de la Luck, 
era supărat din pricina întorsăturii pe care o luaseră lucrurile în 
Muntenia, unde sprijinise pe un anume Aldea, care, de teama 
turcilor, uită de sprijinitorul său din Moldova și trecu de partea 
păgânilor - astfel că Cetatea Albă și Chilia erau din nou 
amenințate. 

Totuși arăta mulțumit că măcar dinspre Polonia nu-l mai 
ameninţa nicio primejdie. 

— Sărută pe taică-tău, Marina! strigă Domnul către soţia sa, 
din pragul iatacului. Că a făcut ispravă mare la Luck, înfundând 
pe toţi fudulii aceia. 

Din iatac sări o fetiță, ca un ied alb și se aruncă de gâtul 
bătrânului ei tată. Era Doamna însăși, care nu-şi părăsise încă nici 
copilăria, nici jucăriile. 

Dar pacea cu Polonia nu ţinu - și cum soarta își arătă voia ei 
altfel decât așteptau oamenii, Vitold, voievodul Lituaniei, muri pe 
neașteptate, spre bucuria regelui Jagello, care așeză în locu-i pe 
un anume Svidrigello. Dar și acest Svidrigello ceru ca Lituania să 
fie regat și el rege. Furios, Jagello puse în locul lui Svidrigello pe 
fratele acestuia, Sigismund. Svidrigello ceru ajutorul ungurilor și 
al moldovenilor. 

— Oancea! Frate Oancea, strigă bătrânul voievod către boierul 


care îl întovărășise de-a lungul întregii lui domnii. 

A sunat ceasul, fârtate, să plătim viclenilor răsplată după 
faptă. lată scrisoarea lui Svidrigello, voievodul din Lituania, care 
ne cere sprijin, căci pe al ungurilor l-a primit, să alunge din țara 
sa pe Jagello, vânzătorul, necredinciosul, nesătulul și hrăpăreţul. 
Dăduse Moldova lui Sigismund ca pielea ursului din pădure! 
Acum ne-a venit și nouă rândul să zdrobim pe cel prefăcut și 
viclean, ca pe nimeni să nu mai amenințe și nimănui să nu mai 
facă vreun rău! 

Oancea strânse o oştire de peste o mie de călăreţi și trei mii de 
pedestrași care intrară în Polonia, ca într-un imaș de iepuri. 

Alexandru-vodă cel Bun nu mai apucă să vadă sfârșitul luptei, 
căci închise pe neașteptate ochii, chiar în prima zi a anului 1432. 

Căpitanul Oancea, care ajunsese la Liov, se întoarse la 
Suceava. 

Ilieş, fiul răposatului domn, având frageda vârstă de numai 14 
ani se urcă în scaunul Moldovei, dus de mână de Doamna Marina, 
care, mică la făptură şi de ani puţini, nu arăta să fie mama lui de-a 
doua, ci numai o surioară. 


RĂSODOALA DE LA BOBÂLNA 


I 
MIHAIL. ROMÂNUL 


În anul 1437, pe întinsul Transilvaniei, încă nu se arătase 
primăvara. Iarna își păstra neatinsă cojoacele, iar norii negri, tari 
și mari în cumpăna cerului, ascundeau crâncen soarele. O 
atmosferă cenușie şi tristă pusese călcâi de stăpânire fără 
margini și așa cum arăta vremea, aidoma era sufletul țăranilor 
români şi unguri. Însă oamenii, neavând încotro, ieșeau din 
bordeie fără a ține seama de vitregie ca să-şi vadă de treburi căci 
orice nesocotire a lucrului o plăteau destul de scump. Nu erau 
treburile lor, ci ale boierilor, căci pământurile erau toate în 
stăpânirea lor și nu pregetaseră să le ia chiar și cenușa din vatră. 

Dacă oamenii trăgeau nădejde că iarna n-o să aibă încotro și 
că va trebui să-și ia tălpășița, dinspre partea boierilor însă nu 
vedeau nicio îndreptare. Cum o să-i alunge pe acești îmbuibaţi 
care puteau să cumpere cu aurul lor chiar pe regi și împărați? 
Cum să te împaci cu gândul că trebuie să slugărești din greu pe 
pământul lor și nu numai bărbaţii, dar și plozii și muierile, iar 
după ce se rupeau muncind, când venea socoteala, rămâneau tot 
datori încât n-aveau nici după ce bea apă! Până când? 

Apăi, nu mai merge așa! Că într-o bună zi oropsiţii o să puie 
mâna pe coase și topoare. Pasămite numai aşa vor reuși să-și 
rostuiască dreptatea după cum se cuvine. 

Aşa gândeau țăranii transilvăneni după ce înduraseră atâtea 
suferinţe, în frunte cu foamea, și gândirea lor îi ridicase cu timpul 
la conştiinţa drepturilor ce li se cuveneau. Era o înălțime care le 
arăta limpede drumul revendicărilor dimpreună cu răzvrătirea 


care trebuia să le aducă, în fine, biruința. Dar cum să pornească și 
când? Mai întâi trebuia să fie toţi pe-un gând, să se unească și 
atunci vai şi-amar de nobili. Altfel degeaba pășeau năpăstuiți la 
luptă. 

Pe vremea aceea trăia prin părțile Bistriţei, în satul Florești, 
un flăcău dârz şi neînfricat. Îl chema Mihail, după numele cel mic. 
Numele celălalt, aşa-zis de familie, era Românul. Suna frumos, îl 
purtau toţi țăranii neamului nostru atât din Transilvania cât și de 
peste munţi, la răsărit şi la sud de flamura Carpaţilor. 

Flăcăul nostru nu era chiar la prima tinereţe. Mustaţa îi mijise 
de mult şi acum se îndesise şi căpătase parcă ceva din statornicia 
oamenilor și a acestui pământ binecuvântat. 

Ochii negri, pătrunzători, priveau scrutător în vreme, căutând 
să vadă cât mai multe şi să priceapă cât mai bine tot ce se 
petrecea în jurul său. Văzuse destule Mihail. Înţelesese soarta 
crâncenă a fraţilor săi, țăranii, siliți să dea dijmă peste putință 
hrăpăreţilor nobili și chiar bisericii și statului, lipsiţi de dreptul 
de strămutare și atâtea altele. Așadar țăranii erau siliți să 
îndoape pe boieri, lăsându-se pe ei muritori de foame. Păi, 
dreptate e asta sau ce, mama ei de viață? Să se termine cu iobăgia 
asta care ne deznoadă!... 

După cum spuneam, Mihail, cu ochii minţii și ai inimii văzu ți 
înțelese totul. Dar fiind el un om al faptei nu stătu deloc cu 
mâinile în sân. Vroia să facă ceva, să îndrepte, să schimbe, chiar 
să lupte dacă era nevoie. Până una-alta, începu să apropie pe 
oameni unii de alţii, îndemnându-i să se unească. Pentru dârzenia 
și curajul lui oamenii îl aveau în ochi de bine și îl considerau ca 
pe un conducător gata să se așeze în fruntea rândurilor și să 
pornească lupta pentru doborârea nobilimii spoliatoare. 

Se auzise de el până departe, la graniţele Transilvaniei. Chiar 
și nobilii aflaseră de așa-zisul căpitan care ar fi cică un răzvrătit 
periculos. De aceea, tocmiseră oameni care să-l piardă. Numai că 
flăcăul nostru era ochi și urechi, adulmeca numaidecât primejdia 


și scăpa teafăr. 

De la un timp, când nobilii datorită eșecurilor înmulţiră pe 
omorâtori ca să isprăvească odată treaba, Mihail Românul 
dispăru fără urmă și nimeni nu mai știa unde se află. Adevărul 
era că nu plecase nicăieri, că nici nu se mișcase din loc. Rămăsese 
acolo unde își avea familia: părinţii, nevasta și un băiețel de vreo 
şase anişori, care se vădea a fi peste câţiva ani la fel ca taică-său. 
Îl chema tot Mihail şi tot Românul, iar părintele îi spunea Mihăiţă. 
De când acesta își săpase o ascunzătoare la poalele unui deal, 
într-o pădurice nu departe de sat, Mihăiţă îi ducea acolo zilnic de 
mâncare. 


II 


ANIAL, UNGURUL 


Tot în vremea aceea, prin părţile Clujului, trăia un ţăran ungur 
pe nume Budai Nagy Antal, tot așa de dârz și neînfricat ca Mihail, 
purtând și el în inimă steagul luptei pentru libertatea și dreptatea 
iobagilor transilvăneni. Era ceva mai în vârstă ca Mihail, dar 
păstra aşijderi vioiciunea tinereţii şi agerimea faptei. Încă din 
iarnă prinse a se sfătui, acasă la el, cu o seamă de oameni aleși pe 
sprânceană cum și ce fel să pornească răscoala. Printre cei de 
faţă, în afară de Mihail Românul, se aflau doi prieteni de nădejde: 
Ioan Iacob și Paul cel Mare. Mai venise și un mic nobil, pe nume 
Andrei, precum și un ceh, Zirasek. Acesta din urmă fugise din 
Cehia după înăbușirea luptei taboriţilor și găsise adăpost la fraţii 
transilvăneni care îl primiseră destul de bine. În cei trei ani câți 
trecuseră de la venirea lui, Zirasek învățase a vorbi curent 
românește. 

Acum când se găsea în bordeiul lui săpat meșteșugit în 
pământ ca să nu-l descopere nici vântul, Mihail Românul retrăia 
întâmplarea de atunci. 


În minte îi apărea chipul dârz al lui Antal, care după ce-i 
primise pe toţi și-i așezase în jurul unei mese, le cuvântase cu 
glas puternic și hotărât: 

— Fraţilor, grofii ăştia ne mănâncă de vii. Spuneţi voi dacă 
bunii și străbunii noștri n-au fost oameni liberi sub soare. Acum 
până şi dreptul de liberă strămutare de pe o moșie pe alta ne-a 
fost îngrădit! Gândiţi-vă dacă e drept ca ceea ce-am agonisit prin 
truda de-o viață-ntreagă, să intre după moartea noastră în 
mâinile hrăpăreţilor de nobili în loc să se bucure de ele urmașii 
noștri pe care i-am hărăzit pe acest pământ cu dragoste fierbinte 
și i-am crescut din lacrimile și suferințele noastre! 

Antal se înfierbântase. Ochii îi străluceau ca două torţe. 
Ceilalţi îl ascultau cu luare aminte. Mihail își aminti că Paul cel 
Mare îl rugase atunci să continue: 

— Spune, frate, tot ce ai pe inimă, că ți-om destăinui și noi ce-i 
în inimile noastre! 

Şi Antal urmase cu glasul cald: 

— Bine-ai zis, numindu-mă frate. Că fraţi suntem toţi cei pe 
umerii cărora apasă jugul robiei. Chiar de ne-am născut români, 
maghiari ori de alt neam. Stăpânul nu te-ntreabă ce ești. El îţi 
cere la fel de nemilos să-i dai darea. Și dările noastre, fraţilor, 
devin tot mai aspre încât nu le mai putem face faţă! 

Tăcuse. Paul cel Mare vorbi și el. 

— Trebuie să știm care ne sunt dușmanii ca să-i putem lovi. 
Or, eu socot că nobilii ăștia merg mână-n mână cu biserica 
papistășească! 

— Fără doar şi poate, adăugă Ioan Iacob. Eu văd în fruntea 
tuturor pe voievod, pe înfumuratul crai Ladislau Csaki și alături 
de el, în umbră, dar cu o putere egală, episcopul! 

Venind rândul lui Mihail, acesta zise: 

— Fraţilor, mânând încoace spre voi, trecui prin sate şi mai 
schimbai câte o vorbă cu oamenii. Pretutindeni dă omul piept cu 
necazul și suferința. Pe ai noştri n-ajunge că-i jecmănesc domnii 


pământului, ba îi mai îngrijorează și nesăbuita pretenţie a 
episcopului Gheorghe Lepeş. Acest blestemat ne cere, după cum 
ştiţi, zeciuiala pe trei ani în urmă. Și, măiculiță doamne, numai în 
bani noi care, fiind bătuţi nu de mult, sunt mai rari și mai scumpi 
decât cei vechi. Ce-o să facă, bieţii oameni? Că nu pot plăti nici 
darea pe un an, dar pe trei? 

La aceste vorbe, drept răspuns izbucni un val de murmure ca 
din partea mulțimii. Mihail continuă: 

— Oamenilor le vine să-și ia lumea în cap, nu altceva. Ba mulţi 
zic că mai potrivit e să-şi puie capăt zilelor. 

— Asta nu-i bine, sări Antal. Avem nevoie de oameni cât mai 
mulți ca să-i ridicăm la luptă. A-și tăia careva firul vieții e o 
prostie gogonată, iar a te ridica la luptă e curată datorie. 

— Ştiu asta, frate Antal, adăugi Mihail. Cine s-o ştie? Dar, 
crede-mă, mai văzui și altele în drumul meu. Trei oameni atârnau 
în spânzurătoare și alți doi în țeapă. Erau înșiraţi de-a lungul 
șoselei ca să-i vadă lumea. 

— Ticăloșii! strigară câţiva cu glas de tunet. 

— Şi parcă numai asta a fost? urmă vorbitorul. Câţi oameni 
bătuţi și stâlciţi nu-mi văzură ochii... Cică o să-i deznoade până or 
plăti zeciuiala. 

— Ah, mișeii, tună și Antal. Cei care fac fărădelegile astea sunt 
slujitorii marelui inchizitor Iacob de Marchia. 

— Auleo, fraților, mi-e rușine că-i port numele! strigă atunci 
Ioan Iacob. 

Antal se uită lung la el: 

— Inchizitorului ar trebui să-i fie rușine dacă ar afla că poartă 
numele tău pe care îl necinsteşte prin faptele lui mârşave. Dar, 
fraților, acesta e adevărul întreg. Mihail are dreptate cu carul. 
Pretutindeni s-a aciuat jaful, iar lăcomia stăpânilor noștri e ca un 
sac fără fund: nu se umple niciodată. Așa fiind nu mai avem nimic 
altceva de făcut decât să ne ridicăm toţi ca unul pentru a ne 
cuceri dreptatea. 


La auzul acestor vorbe, Andrei, acel mic nobil venit și el la 
întâlnirea capilor de răscoală, tresări: 

— A sosit oare vremea să ne răsculăm? Suntem noi atât de 
puternici încât să doborâm armiile nobiliare? Putem noi cu furci 
şi cu coase să zdrobim săbiile cavalerilor și să sfârtecăm platoşele 
și piepturile protejate de armuri? 

Răspunse Mihail Românul. 

— Putem, Andrei. Numai să vrem și să fim hotărâți! Să nu ne 
gândim prea mult. Şi să nu tremurăm când punem mâna pe 
bietele noastre coase și topoare. Că dacă sunt mânuite cu 
credinţa că luptăm pentru o cauză sfântă, ele devin fulgere și 
trăsnete în stare să doboare şi să sfărâme cea mai puternică 
armie din lume și să pătrundă prin cea mai de nepătruns armură 
a vrăjmașului! 

Andrei nu părea tocmai convins. Răspunse: 

— Bine. Poate că aşa o fi. Dar ce garanţie avem că o să fie așa? 
Numai pe credință nu ne putem bizui. 

— Ba da, Andrei, numai pe credință, zise Antal. Acesta e 
singurul nostru drum. Despre garanţii, nu poate fi vorba. Altă cale 
n-avem: ori pierdem, ori biruim, una din două. Dacă pierdem ne 
aşteaptă moartea. Fa va pune capăt suferințelor noastre. Dacă 
învingem, trăim. Şi vom trăi mai bine, vom trăi cu adevărat. 

Tăcu o clipă. Apoi adăugă: Vezi, tu, Andrei, totul este ca și voi, 
micii nobili, să aveţi această credință și să mergeţi cu noi ori 
alături de noi până la capăt. Să nu vă lăsaţi ademeniţi de 
făgăduielile nobililor. Pentru că ei, într-adevăr, vă pot da garanţii! 
Dar ce folos! 

Andrei tăcuse. Se vedea însă pe faţa lui că nu era prea 
satisfăcut de ceea ce-i spuse Antal. În schimb Mihail Românul își 
drese glasul și grăi: 

— Andrei s-o fi gândit poate că țăranii s-au mai ridicat la luptă 
până acum dar au fost înfrânți. Și se teme de o nouă înfrângere! 

— Da, da, spuse Andrei, chiar la asta m-am gândit! 


Antal surâse amar: 

— Până acum s-au răsculat țăranii din diferite regiuni. Dar au 
purces izolat la luptă. Adică fără să ştie unii de alţii. Și stăpânilor 
le-a fost ușor să-i zdrobească. Dar acum trebuie să luptăm uniţi. 
Să ridicăm întreaga Transilvanie la luptă. Numai așa vom fi 
puternici și nimeni nu ne va mai putea înfrânge. Și trebuie să ne 
organizăm, să ne organizăm temeinic! 

La auzul acestor cuvinte Zirasek se ridică în picioare. 

— Fraţilor, vorbele voastre m-au năpădit de bucurie. E un 
semn bun și că durerea voastră a ajuns la capăt și veți porni în 
curând la luptă așa cum făcurăm şi noi nu de mult în Cehia 
noastră, sub conducerea lui Zizka, mai marele nostru... E drept, 
nu sunt nici trei ani de când flacăra aprinsă de noi a fost stinsă de 
păcătoşii de nobili și de catolici. Dar asta nu ne-a speriat. Nu 
trebuie să vă sperie nici pe voi. Cruzimile cu care stăpânii au 
înăbușit revolta noastră e un semn de slăbiciune, nicidecum de 
forță pentru ei. Ce-i drept, căzură mulți dintr-ai noștri. Dar pe 
urmă se ridicară și mai mulți. Unii au fugit după luptă. Nu de 
frică. Ci pentru a continua lupta. Aşa ne-a spus și Zizka înainte de 
a-şi da sufletul: „Cei care mor să se odihnească în pace. Sunt 
vrednici de odihnă după atâtea străduinţe. Cei care trăiesc să se 
ferească a da ortul popii pentru că mai avem de luptat”. 

— Înţelepte cuvinte, zise Antal. Vorbeşte mai departe, frate! 
Vrem să auzim cele trăite de tine. 

— Ce aș putea să vă mai spun? răspunse cehul. Am venit la voi 
și am găsit oameni de nădejde, adevăraţi fraţi. Mi-aţi deschis ușa 
și am avut ce să pun la căpătâi și unde să-mi odihnesc oasele 
după cele ce am pătimit. M-aţi așezat la masa voastră ca să 
mănânc alături de voi, în tovărășie. Acum sunt îndestul de odihnit 
și vă urmez din tot sufletul la luptă. Dar trebuie să ne organizăm 
aşa cum spunea Antal. Să chemăm la luptă pe ţăranii înrobiţi fie 
ei români ori unguri. Că domnii pământurilor nu caută la neam ci 
la pungă. Și nu numai țăranii, ci toţi asupriţii, meșteșugari de tot 


felulț precum și muncitorii de la mine. Cu un cuvânt, trebuie 
chemaţi toți năpăstuiţii. Chiar și pe Andrei, să-l chemăm și pe alţii 
ca el câţi or mai fi. 

Andrei, micul nobil, tresări auzind pomenindu-i-se numele. 

— De ce chiar și pe mine? 

— Să nu te superi, Andrei, dar la noi, în Cehia, tocmai când ne 
era lumea mai dragă, pe noi taboriţii, mica nobilime ne-a trădat și 
a trecut de partea asupritorilor noștri. 

Andrei se făcu galben ca ceara. Vorbele cehului îi sfârtecaseră 
ca niște cuțite inima. Cuprins de o adâncă amărăciune, nici nu 
găsi cu cale să mai răspundă ceva. 

Zirasek continuă: 

— Trebuie să vă faceţi o tabără de luptă așa cum ne-am făcut 
noi pe muntele Taborului. 

— Da, așa-i bine, răspunse Antal. Și noi ne-am gândit la asta. 
Am auzit, dealtfel mai de mult de tabăra voastră. Așa că am și ales 
un loc foarte potrivit. 

Se auziră glasuri întrebătoare: 

— Care? Unde? 

Mihail Românul se ridică și dete răspuns: 

— La Bobâlna, fraţilor! 


II 


A MURIT DE FOAME 


Primăvara mult așteptată veni, în sfârșit! Soarele se arătă pe 
cerul limpede însă nu mai iscă printre oameni ca altădată bucuria 
de a trăi. Iar un fapt puţin straniu, întâmplat pe la sfârșitul lui 
martie, întoarse lumea pe dos. 

În sat era un moş batrân, de vreo optzeci de ani, care trăia 
singur-singurel în bordeiul său, căci băbuţa îi murise cu doi ani 
înainte. Și într-o zi un vecin ducându-se să-l vadă, îl găsi mort. 


Acesta dete alarma. Veniră fuga câţiva oameni, între care, și o 
rubedenie. Nimeni nu se mira că moșul dăduse ortul popii, 
fiindcă, precum am spus, ajunsese la adânci bătrâneţe. O femeie, 
umblând printre lucruri, zise către celelalte: 

— Să ştiţi că moș Suhan nu de bătrâneţe a murit, ci de foame... 

— Aş, nu se poate! 

— Căutaţi în toată casa și dacă-oţi găsi o felie de pâine eu m- 
arunc în gârlă. 

Vecinii cotrobăiră prin toate lucrurile mortului dar nu găsiră 
nimic de-ale mâncării... 

— Aşa e, de foame a murit moșul! 

Și în tot satul răsună câteva zile strigătul devenit brusc 
incendiar: 

— A murit de foame! A murit de foame! 

Înmormântarea bătrânului deveni un act de înflăcărate 
proteste împotriva nobilimii hrăpăreţe. După îngropăciune 
tensiunea țăranilor crescu și mai mult. Așa se face că lucrările pe 
dealul Bobâlnei se isprăviră în câteva zile. Tabăra era gata. 
Zirasek spunea că tot așa arăta, cu trei ani înainte, măreaţa 
tabără a taboriţilor. 

Într-adevăr dealul Bobâlnei era tare potrivit pentru o astfel de 
tabără. Înalt de vreo 700 m, el străjuia ca o coroană întreaga 
regiune. Aici alergaseră mulţi oameni ca și când s-ar fi înrolat 
într-o oaste. Erau țărani români și maghiari, săraci, de prin orașe 
care nu mai puteau răbda umilinţele și asuprirea patriciatului, 
lucrători de la ocne și mine. Veniseră și mici nobili pentru a 
completa acel mănunchi de oameni care se pregăteau să 
dezlănţuie răscoala. 

Cât despre tabără, ea fusese fortificată în lege, cu căruţe și cu 
şanţuri după modelul husiţilor, încât, un sistem defensiv mai bun 
nici că se putea găsi. 

In fruntea taberei erau oamenii cunoscuţi nouă din seara 
aceea, de la adunarea care avusese loc acasă la Antal. Venise 


Budai Nagy Antal, cel care pusese atâta suflet în pregătirea 
taberei de luptă. La fel ca el și alături de el, se afla, drept și 
impunător, flăcăul chipeș cu ochii pătrunzători, care răspundea la 
numele de Mihail Românul. Erau și Paul cel Mare şi loan Iacob. 
Nu lipsea nici Zirasek, care așa cum făgăduise, voia să fie alături 
de răsculați. Pentru el tabăra de la Bobâlna însemna acum tabăra 
de pe muntele Tabor. Iar cauza ţărănimii transilvănene însemna 
continuarea războiului țărănesc husit. 

Venise și Andrei acolo aducând cu el câţiva mici nobili doritori 
să ia parte la răscoală. 

Acum toată lumea era nerăbdătoare și aștepta semnalul de 
începere al oștilităţilor. Mihail Românul, care stătea ca pe jar, îl 
întrebă pe Antal: 

— Măi frate, ce tot așteptăm? Nu vezi că oamenii și-au pierdut 
răbdarea? 

— Socot că nu-i bine să ne pripim. Hei, vărsarea de sânge e 
ușoară, dar urmările sunt grele. 

— Nu-nţeleg! Ce vrei să spui cu asta? 

— Ce-ar fi, măi Române, dac-am încerca să ne înțelegem cu 
nobilii? 

— Crezi că ar fi cu putință? 

— O-ncercare moarte n-are. Chiar avem datoria să-ncercăm. 
Mă gândesc să trimitem o solie la craiul Ladislau cu condiţiile 
noastre pentru a nu dezlănţui furtuna. 

Mihail Românul stătu o clipă în cumpănă, gândind în sinea sa: 

— La urma urmei ce pierdem? 

După care încuviință propunerea tovarăşului său Antal. Solia 
din cinci țărani ageri și dezghețaţi fu bine dăscălită, știa ce 
trebuie să ceară şi chiar a doua zi porni cu nădejde la drum. 


IV 


MASACRAREA SOLIFI 


Solii ţăranilor fură primiţi de Ladislau în sala cea mare a 
castelului. Craiul era înconjurat de o sumedenie de nobili, fețe 
simandicoase, îmbrăcaţi în mătăsuri de soi după moda Apusului. 

Țăranii păşind până în faţa tronului își plecară capetele. Dar, 
văzând pe chipul craiului un zâmbet de dispreţ, le pieri tot 
curajul. Se făcură însă a nu observa nimic. 

Unul dintre ci, mai lesnicios la vorbă, ales a fi capul soliei, grăi: 

— Mărite crai, cu şi fraţii mei venit-am până la Măria-Ta ca să 
te încunoștințăm că nu mai putem răbda greutatea la care ne 
supun domnii pământurilor. Ne-a ajuns funia la gât și cuțitul la 
os, prea mărite crai! 

— Şi ce vreţi să fac eu? îl întrebă Ladislau. 

— Apăi să ne dai și nouă niscai drepturi că, n-avem defel. 
Nobilii le luară pe toate pentru ei. 

Când craiul auzi de drepturi se făcu roşu de mânie. Era un 
cuvânt pe care nu-l putea suferi în ruptul capului. 

— De-aia venirăm să vă cerem ce ni se cuvine că și noi se 
cheamă că suntem tot supuși ai înălțimii voastre. 

— N-aveţi niciun drept! strigă craiul. Duceţi-vă la stăpânii 
voştri. Ceea ce vă dau ei aceia este bun dat. 

Țăranii cam uluiţi de această rea primire se frământau pe loc, 
neștiind: să plece sau să mai stăruiască în cererea lor? 

— Haide, plecaţi la casele voastre și vă vedeţi de treburi. 

— Chiar așa, să plecăm? Fără nicio dobândire? Nu-i bine, 
Măria-Ta! Nu-i bine! răspunse mai marele dintre țărani. Dar să 
știi că nu mai putem răbda. 

— Ce? Sunteţi pe cale de a vă răzvrăti? Vreţi să încălcaţi legea? 

— Nu ne răzvrătim, Măria-Ta, că nu ne trebuie vărsare de 
sânge. E mai cuminte să ne înţelegem de bunăvoie. Cât despre 


legi, nu noi țăranii le-am încălcat, ci domnii pământurilor care 
întrecură măsura... 

Craiul îl opri cu un gest. 

— Taci, răzvrătitule! 

Și, făcând un semn, străjerii se repeziră ca niște fiare înfuriate 
și înghiontindu-i într-un colț le puseră lanţuri la mâini și la 
picioare. 

Căpetenia soliei, dacă văzu năpasta căzută ca din senin asupra 
lor, își pierdu cumpătul și strigă mânios către crai. 

— Ai pus să ne înlănțuiască mâinile și picioarele, dar limba tot 
ne-a rămas slobodă ca să ne spunem păsurile, chit că sporovăim 
unor urechi surde. 

Ladislau holbă ochii auzind cele spuse şi cuprins de mânie, 
porunci gărzii: 

— Tăiaţi-i acestuia limba cea veninoasă. 

Craiul privi netulburat, cu sânge rece, groaznica operaţie a 
tăierii limbii ţăranului, după care începu din nou a râde: 

— Acum mai grăiește dacă poţi! 

Țăranul, care urla de durere, îl privi sfidător pe crai, cu săgeți 
de ură. Acesta pricepu că omul care nu mai putea vorbi cu limba 
spunea cu ochii ceea ce avea pe cuget. 

Porunci din nou: 

— Să i se scoată şi ochii acestei bestii... 

Abia atunci când văzu că țăranul nu-l mai putea înfrunta, 
răsuflă uşurat. Dar se înșela. Din piepturile celorlalți patru ţărani 
izbucniră strigăte de mânie care făceau să tremure întreg palatul. 

Unul din stegarii soliei îl izbi pe crai cu o seamă de cuvinte 
mai tari ca fierul: 

— Tâlhar de drumul mare, cu sufletul și trupul pătat de sânge! 
Să ştii că oricât ai vrea n-o să poţi amuţi şi orbi pe toată lumea, în 
ţara asta a Transilvaniei sunt voinici oţeliți câtă frunză și iarbă pe 
coline și aşteaptă semnalul pornirii la luptă. Și atunci n-o să mai 
stai pe acest tron aurit și n-o să mai schingiuiești pe nimeni, că 


vei fi îngropat de viu ca să te mănânce viermii pământului... 

Când auzi aceste cuvinte de foc, craiul Ladislau strigă ca ieșit 
din minţi către străjeri: 

— Tăiaţi-i în bucățele! Pe toți cinci! Praful și pulberea să se 
aleagă de ei! 


V 
PORNEȘTE.RĂSOOALA 


După masacrarea aleşilor țărănimii, fără a mai sta pe gânduri, 
nobilii dezlănţuiră oștilităţile, atacând tabăra de la Bobâlna. Știau, 
aflaseră cu ajutorul unor iscoade ale lor, cum erau organizaţi 
țăranii acolo, aşa că nu se temeau de surprize. Craiul Ladislau 
Csaky și „prea sfinţitul” episcop Gheorghe Lepeș puseră la cale 
atacarea prin surprindere a taberei țărănești. 

Însuși craiul, la ceas de seară, stătuse îndelung de vorbă cu 
episcopul papistaș şi hotărâseră tot ceea ce aveau de făcut. Îl 
întrebase: 

— Ce crede sfinția-voastră: ar fi chibzuit să-i atacăm de îndată 
pe ţărani? Când îți pun asemenea întrebare am în vedere faptul 
că astăzi, pe la amiază, le-am căsăpit solia pe care mi-au trimis-o 
pe cap. Pesemne că ei n-au aflat încă și îi tot așteaptă pe cei 
trimişi să se întoarcă. Nu-i mai bine ca în locul lor să trimitem 
armia noastră? Îi va găsi nepregătiţi şi-i va zdrobi de bună seamă. 

Aşa făcură. Dar a doua zi, în zori, când armia atacă tabăra de la 
Bobâlna, găsi pe țărani pregătiţi, parcă așteptând lupta. 

Ce se întâmplase? Oamenii își dăduseră repede seama că 
trimișii lor fuseseră ori închiși, ori uciși. Și într-un caz și într- 
altul, nu mirosea a bine. Și atunci, cuprinși de mânie grea, 
blestemând și ocărând stăpânirea, se gătiră de luptă pe viaţă și 
moarte. 

Când cavalerii craiului ajunseră sus la tabără, se loviră de 


căruțele strâns-legate cu lanţuri groase și caii se prăvăliră de-a 
valma cu călăreţi cu tot în șanțuri, mușcând pământul și găsindu- 
și acolo pieirea. lar grosul armiei pedestre cu toată forţa ei nu 
izbuti să pătrundă în tabără. Ţăranii alcătuiau un zid de netrecut. 
Înarmaţi cu furci, coase şi topoare, doborau la pământ de istov pe 
oricine se apropia. Așa că făcură atâta moarte în armia lui 
Ladislau încât lor înșile nu le venea a crede tot ce vedeau cu ochii. 

Până la urmă nu se schimbă nimic. Victoria rămase a țăranilor 
și a dreptăţii lor. 

Pentru întâia dată nobilimea se înfricoșa dându-și seama, în 
sfârșit, că neînţelegerea cu țăranii nu era o glumă, că acești ţărani 
reprezentau o forță uriașă. lar pe mândrul crai Ladislau și pe 
cuviosul episcop de Transilvania Gheorghe Lepeș îi cuprinse o 
frică atât de cumplită încât se arătară dispuși să cadă la 
înțelegere cu ţăranii. Nobilimea, supusă dorinţei craiului, stătu 
iarăși la masă cu trimișii țărănimii. 


VI 


6 IULIE 1437 


În această zi, la Bobâlna nobilii stăteau pe o parte, iar pe 
cealaltă cei unsprezece căpitani ai ţărănimii, aleşi de aceştia să le 
apere interesele. Se mai aflau de față și călugării de la mănăstirea 
din Cluj-Mănăștur, purtătorii glasului și voinţei prea sfințitului și 
cucernicului Gheorghe Lepeș și care trebuiau să întărească cele 
ce aveau să se hotărască. 

Unul din nobili, Josef Bank, grăi cu glas mieros: 

— Recunoaștem prea cinstiţi căpitani că ne-aţi învins în luptă. 
Aşa încât respectând legile războiului vrem să cunoaștem care 
sunt condiţiile voastre! 

La aceste vorbe Antal îl privi pe Mihail Românul, pe Paul cel 
Mare, pe Ioan Iacob. Aceștia la rândul lor își încrucișară privirile 


cu Antal. Din acest joc al ochilor parcă se născu o înţelegere. 

Apoi Antal se uită și la nobili: 

— Dacă vreţi să cunoaşteţi condiţiile noastre, iată-le: fiecare 
gospodărie să plătească numai zece denari pe an stăpânului 
feudal! 

La auzul acestei sume, nobilii scoaseră un murmur. Se 
aşteptau de bună seamă la mult mai mult. Dar Antal urmă 
netulburat: 

— Robota ce-o datorăm să rămână numai o singură zi pe an, 
fie la coasă sau la seceră, fie la repararea moșiilor și iazurilor: 

Murmurele din partea nobilimii sporiră. Dar Antal continuă 
netulburat, ca și cum nici nu le-ar fi auzit protestele: 

— Cât priveşte darurile pe care ni le cereţi, socotim că trei pe 
an de familie sunt mult prea îndeajuns. 

Nobilii nu mai ziseră nimic de data aceasta. Dar unul din ei, cel 
mai în vârstă, se uită lung la țărani, după care grăi: 

— Sunt Apon, robul lui Dumnezeu. Așa că mă învrednicesc a 
vă întreba: nona noastră și dijma din zecimale, ce se va întâmpla 
cu ele? 

— Se şterg cu totul, răspunse Antal. Piară-le numele de 
blestemăţii! 

— Piară-le! grăi un prelat papistaș. Apoi dându-și seama că a 
greșit, se scutură ca de-o vorbă rea, așternu o cruce și, scuipând 
în sân, zise: 

— Aş putea să ştiu şi eu ce se întâmplă cu dijma bisericească? 
Şi, spre bucuria lui, află: țăranii acceptau să plătească un florin 
pentru 20 de clăi de grâne. 

Nu mai întrebă nimeni nimic, dar Antal adăugi: 

— În textul pe care veţi binevoi a-l semna se prevede ca, după 
plata dărilor, țăranii să se poată strămuta pe altă moșie după 
vrere, iar bunurile agonisite de ei să aibă dreptul de a le lăsa 
văduvelor, iar în lipsa moștenitorilor direcţi, rudelor! 

Nobilii protestară din nou. De data aceasta, spre surprinderea 


nobililor care credeau că s-au isprăvit condiţiile puse de țărani, 
luă cuvântul Mihail Românul. Vocea lui era gravă, puternică. 

— Şi mai e ceva, domnilor nobili! 

— Tot mai e? scăpă vorba fără să vrea Josef Bank. 

— Da, domnule nobil. Doar voi aţi căutat să găsiţi noi dări 
pentru a ne împovăra, încât țărănimea se întreba îngrozită: tot 
mai e? lacă, acum ne-a venit rândul și nouă! 

Apon îi făcu semn cu ochiul lui Bank: 

— Lasă-l să vorbească. E doar căpitan al ţăranilor. Spune, 
omule, ce mai vreţi? 

— Iacă, vrem ca o dată pe an, aici, la Bobâlna, în ziua de 9 mai, 
să se adune din fiecare sat, moșie, târg, câte doi bătrâni împreună 
cu căpitanii țărănimii să vadă cum respectaţi hotărârile luate! 

Nobilii amuţiră. Numai prelatul papistaș scăpă din nou fără 
voie cuvintele latinești jiat lux! Apoi adăugă ca să înţeleagă și 
țăranii: S-a făcut în sfârșit lumină! Domnul fie binecuvântat! 

Cei prezenţi semnară înţelegerea, așa cum hotărâseră țăranii. 
Iar călugării vrând-nevrând întăriră cele hotărâte. 


VII 


FOCUL SE REAPRINDE, 


Era însă o viclenie a nobilimii. Ca să câștige timp și să se 
gândească pe îndelete ce are de făcut. Așa că nici nu trecură bine 
două luni de la înţelegerea amintită, că, la 16 septembrie, nobilii 
îşi dădeau întâlnire în taină, la Căpâlna. Erau nobili maghiari, 
înalte feţe bisericești, fruntașii sașilor și ai secuilor. De data 
aceasta se întâlneau cei care se înspăimântaseră mai mult de 
furia țăranilor: chiar Gheorghe Lepeș în persoană și fratele său 
Lorand, vicevoievod al Transilvaniei. 

Aceștia puseră la cale înăbușirea luptei țărănimii.. 

— Eu, spuse Lorand, cred că trebuie să ne unim noi, cei 


notabili, cei respectabili și cât mai degrabă să punem frâu 
obrăzniciei țăranilor. Cât nu e prea târziu! 

Pentru aceste cuvinte fu blagoslovit de fratele său, prea 
cucernicul episcop Lepeș. 

— Da, îi ţinu hangul și episcopul, ai dreptate! Suntem 
reprezentanţii celor trei naţiuni din Transilvania. De aceea ne 
vom numi Unio trium nationum. Sună frumos, nu-i aşa, în limba 
noastră latină: Uniunea celor trei națiuni! 

Toţi rămaseră încântați de frumuseţea-acestui cuvânt și 
rostiră numele său ca un legământ: 

— Unio trium nationum! 

Țăranii aflară de uneltirile nobililor și de existența faimosului 
Unio trium nationum. 

— Nici nu s-a uscat bine cerneala cu care au semnat 
înțelegerea domnii nobili - spuse Mihail Românul - și iacă se 
unesc din nou împotriva noastră. 

— Iar trebuie să punem mâna pe arme, răspunse Antal. Să le 
plătim de astădată după cum merită! 

Și căpitanii ridicară iarăși la luptă pe ţărani. Dar vâlvătaia 
trecuse de mult prin primăvara și vara acelui leat 1437. Acum era 
toamnă, era octombrie. Se apropia o nouă iarnă, ca și sufletele 
țăranilor înșelaţi în nădejdea lor. 

A doua luptă se dovedi la fel de aprigă ca și cea dintâi. Dar 
nobilii aduseseră armată mai numeroasă și mai bine înzestrată 
cu arme. Pieriră țărani cu nemiluita. Alţii se traseră pe la casele 
lor. Andrei și câţiva ca el fuseseră la Căpâlna și acum aşteptau 
mila marilor domni de pământ. De aceia ţăranii, cu toată vitejia 
de care dădură dovadă, abia puteau ține piept cavalerilor 
înzăuaţi. Ce-i drept nu fură înfrânți, dar nici nu biruiră. 

Aşa încât, la sfârșitul luptei, se găsiră din nou căpitanii 
țăranilor faţă în faţă cu domnii pământurilor. 

Era în ziua de 6 octombrie 1437. La Apatiu veniseră ca de 
obicei și fețele papistășești. Erau de față nobilii care vorbiseră la 


prima înţelegere, iar taberele tot aceleași. De astădată se 
înfruntau schimbând săgeți ascuţite din priviri și din cuvinte. 

— Ne-aţi înșelat, domnilor nobili, strigă cu mânie în glas 
Mihail Românul! 

— Dacă nu v-aţi astâmpărat! răspunse cu trufie Josef Bank. 

Antal îl măsură cu asprime: 

— Noi am încheiat o înţelegere și am căzut de acord în 
privinţa unor măsuri. Dar voi v-aţi întrunit în taină la Căpâlna. 

Josef Bank îl întrerupse cu violenţă: 

— Aşadar ne spionaţi! 

— Nu spionăm pe nimeni. Dar noi căzusem de acord să 
supraveghem modul cum vă ţineţi angajamentele care le-aţi luat. 

— Dacă vrei să ştii, intră şi Apon în vorbă, la Căpâlna am 
discutat probleme care ne privesc numai pe noi și n-au nicio 
legătură cu ceea ce am hotărât împreună. 

— Nu cred deloc, strigă Mihail Românul. Orice puneţi la cale 
este strâns legat de oastea noastră, a celor năpăstuiţi! 

Apon nu mai zise nimic. Nimic nu mai zise nici Josef Bank. 
Numai că atunci când începură tratativele, nobilii discutară altfel 
cu țăranii. Nu mai cedară aşa ușor. Și a doua înţelegere întărită 
din nou de călugării de la Cluj-Mănăștur sună mai altfel și mai 


puţin avantajos pentru țărani. 
x 


x * 


Oricum, altă cale de a-și împlini revendicările nu era decât 
lupta. Dar venise iarna, dușmanca. Căzuse zăpadă cu nemiluita 
iar crivățul bântuia în voie. Trecând peste gerul anotimpului alb, 
țăranii porniră luptele cu o dârzenie nouă, proaspătă și o forță de 
neînvins. Astfel, în luna decembrie izbutiră să ocupe orașele Aiud, 
Cluj, Dej și Turda. Sărăcimea din mahalale întâmpână pe 
luptătorii țărani cu bucurie, dându-le o mână de ajutor, ca să 
intre apoi în rândurile lor. 

Și astfel, în orașele pomenite mai sus, reprezentanţii 


patriciatului fură înlăturați de la cârmă și în locul lor aleseră 
oameni destoinici din sânul lor care să vadă de treburile obşteşti. 

Dar această nouă vâlvătaie izvorâtă din inima caldă a 
asupriţilor nu dăinui prea mult, deoarece Ladislau Csaky, 
voievodul Transilvaniei, bătu degrabă carte către regele Ungariei 
în cuprinsul următor: 

„Luminăţia ta, mare crai al întregului regat al coroanei 
Sfântului Ștefan, ai milă de noi, supușii tăi din părţile 
Transilvaniei și întinde-ne o mână de ajutor. Că s-a abătut asupra 
noastră focul necruţător al ticăloșilor de robi care vor să se 
slobozească și să ne ia locul. Fii cu grijă de noi și vino la timp cu 
aripa ta ocrotitoare că altfel pierim și stăpânirea ta se va pierde”. 

Regele citi scrisoarea cu luare aminte și își dădu numaidecât 
seama că biruind țăranii va fi spre paguba sa. Atunci trimise 
oastea sa bine înarmată, în ajutorul nobilimii din Transilvania. 
Stăpânii se uniră din nou și vestitul Unio trium nationum străluci 
în mârșăvie și omoruri fără număr. 

Astfel răsculații fură înfrânți pretutindeni. Iarna lui ianuarie 
1438 lăsă urme roşii de sânge pe albul zăpezii. Țăranii care 
scăpau de moartea eroică a luptei erau prinși şi schingiuiți. Li se 
smulgea lumina ochilor pentru a nu mai privi înainte, spre ziua 
de mâine. Și li se tăiau urechile ca să nu mai audă chemarea la 
luptă, și li se retezau mâinile ca să nu mai poarte arme. 

Căpeteniile fură și ele prinse. lată pe Mihail Românul și pe 
Antal duși sub escortă, ferecaţi în lanţuri grele, cu cămeșile făcute 
ferfeniță. Din rănile deschise încă se scurg șiroaie de sânge, 
lăsând urme pe unde trec amândoi. Le-au mai rămas încă ochii ca 
să privească în față pe asupritori. Și urechile ca să audă freamătul 
mulțimii care le proslăvește fapta. Mâinile nu le mai folosesc 
deoarece sunt încătuşate. Însă duhul, rămas liber ca pasărea 
cerului, alerga cu gândurile în voie grăind către călăii care se 
pregăteau să le curme viaţa: 

— Ticăloșilor, ştiu că ne veți ucide și pe noi aşa cum aţi ucis 


atâtea mii de flăcăi! 

— Dar nu veţi reuşi niciodată să ne ucideţi pe toţi! 

— Lăsăm în urma noastră pe fiii și nepoţii noştri, nepoţii şi 
strănepoţii lor şi în fine pe toţi asupriţii acestui pământ. Și va 
veni vremea ca nicio lacrimă să nu mai ude pământul acesta 
strămoșesc. 

Acestea au fost ultimele lor cuvinte. Bobâlna s-a făcut de- 
atunci una cu ei, înălțându-se spre viitor. Și astăzi o vedem 
măreaţă, de neuitat, în cartea cea mare a neamului nostru, acolo 
unde se pomenește despre lupta pentru dreptate și libertate. 


NEAMUL GORVINILOR 


IANCU DE LA HUNEDOARA 


În castelul de pe colină, la Hunedoara, de trei săptămâni e 
petrecerea în toi. În sălile lungi, boltite de parcă ar fi năvi 
lăuntrice de catedrală, stau mese întinse, la care a venit mulțimea 
grofițe-lor cu grofii. lor pântecoșşi și căpitanii de oaste, vechi 
tovarăși de luptă ai lancului guvernator al Ungariei, adică 
locţiitor de rigă, din voia întregii țări. În pivnițele adânci chefuiau 
oşteni cu rândul, cei mai mulţi călăreţi purtând, ca și stăpânul lor, 
Iancu, armură de oţel. 

In parcul castelului, pe bănci, prin tufişe, se mai ascundeau 
slugile ostenite și se înfruptau din bucatele rămase, bând din 
sticlele nebăute şi schimbate de boieri, după voia Iancului. 

În încăperea cea mare, de marmură, cu policandru de cleştar, 
la o masă rotundă, ciocneau pocalele de argint și clătinau cu 
surâsuri domoale chipurile mulţumite, mireasa și mirele, 
dimpreună cu rubedeniile lor. 

La o măsuţă, de asemenea rotundă, se afla grămăticul 
guvernatorului, care trebuia să scrie pe latinește în cartea de 
pomenire a castelului și să povestească, în scrieri, capetelor 
încoronate megieșe, cum s-a desfășurat, în toată măreţia, nunta 
lui Mateiaș Corvinul, feciorul numai de opt ani al lui Iancu de la 
Hunedoara, Domnul Ungariei, cu Elisabeta cea bălaie și alburie, 
ca un puf de păpădie, numai de cinci ani, fiica lui Ulrich de Cilly și 
nepoata amarnicului Gheorghe Brancovici, despotul Serbiei. În 
sutană lungă, de mătase neagră, asemenea schimnicilor - deși n- 
avea nicio aplecare spre posturi și rugăciuni, grămăticul purta o 


perucă neagră, prea neagră— căci o cănea adesea - spre a-și 
ascunde pleșuvia, despre care se crede că nu scapă cei ce folosesc 
cugetarea și scrierea. Vecinii săi de masă erau doi cruciați, 
cavaleri din Burgundia, înveșmântaţi în fier din creștet până-n 
tălpi - pe care îi prinsese vremea nunţii în preajma castelului de 
la Hunedoara, demult rătăciţi de o armată de cruciați care trebuie 
să fi ajuns de un an la Sfântul Mormânt, de nu i-o fi prăpădit 
păgânii. 

Cel mai strașnic nuntaș viteaz și neînfrânt în multele bătălii, în 
care-și călise trupul și firea, era socrul mare, lancu de la 
Hunedoara, bărbat de şaizeci și unu de ani, cu pletele încărunţite 
dar bogate, cu fruntea naltă, nasul drept și ochii negri, scăpărând 
ca la vulturi, de curaj și istețime. Nu se ridicase de la masă, de 
lângă mânuţa dreaptă a miresei, și numai o dată, în săptămâna a 
doua a chefului, își așeză mai pe spate coiful, nălțând un pic 
masca de fier. 

Namilele de grofi ațipeau cu ochii căscaţi, să nu se bage de 
seamă că dorm, iar grofițele își lăsau uneori capul pe masă, 
alături de tacâmuri și pocale, dormind câte o zi și câte o noapte, 
fără a mai fi turburate de cântecele cimpoierilor munteni și ai 
Minnesengherilor cu lăutele și istorisirile lor de dragoste sau de 
război. 

— Cinstite secretar, zise unul din cruciați care nu se îndura să 
se rupă de această petrecere, fără să-mi spună nimeni, ci numai 
privind la chipul stăpânului din capul mesei, de lângă miresică, aș 
jura că el e întâiul dintre unguri!... Cel de lângă ginere, boierul cu 
nasul strâmb și fălcile mari, acela pare mai curând haiduc decit 
căpetenie de ţară!... 

Grămăticul sughiță, mai luă o ciozvârtă de curcan din care 
mușcă adânc, să potolească băutura care-i venea înapoi și, 
închizând un ochi, grăi la urechea cruciatului celui vârstnic: 

— Trebuie să-ți mărturisesc, cavalere, că eu ca istoric al 
castelului și scriitor al analelor Ungariei, trebuie să slujesc 


adevărul și numai adevărul. Stăpânul nostru, Iancu ce i se spune 
Corvinul, nu e ungur cum nu sunt eu episcop. E olah, e valah, cu 
un cuvânt e român - frate bun cu cimpoierii pe care i-a adus din 
Carpaţi și care-i cântă acum în graiul pe care-l pricep numai ei și 
oile lor. Pe taică-său îl chema, ca pe mulţi olahi, Voicu, iar pe 
bunică-său Serb, adică lobag, cu alte vorbe supus la grofi, cum 
sunt mulți români din Transilvania. . 

— Ce aud parcă-i poveste... murmură cu glas subţire cavalerul 
cu chip de fată. Cum de a ajuns această seminţie a șerbilor să se 
încuscrească, precum văd, cu nepoata despotului Serbiei, fiind și 
cel mai de seamă diregător al Ungariei, ocrotitorul ei? 

— Poveste vitejească, măre cavalere! făcu, dând din cap, cu 
bărbia până-n pieptarul de mătase brodată, grămăticul îmbătat 
de mult. Avu olahul Şerbu gând să-și dea feciorul, pe Voicu la 
oaste, să-l scape măcar pe el de blestemul pământului, stăpânit 
de alții si muncit de el și de ceilalți olahi. Și iacă așa, ce isprăvi o fi 
făcut Voicu, ridicat din brazda românească a Transilvaniei, nu 
știu, dar de citit am citit cu ochii mei pergamentul cu peceţi, pe 
care Stăpânul îl ţine încuiat cu două lacăte mari: scrie acolo că 
regele Sigismund dăruieşte pe vecie lui Voicu olahul, feciorul lui 
Şerbu, pentru strălucitele-i fapte de arme ca oștean al Curţii 
possessionem nostrom Regalem Huniadvar, adică pământurile 
rigăi de la Hunedoara, unde ne aflăm acum. 

— Şi nu se găseau baroni și conți cu moșii mai numeroase și 
mai întinse, care să fie aleși de ai lor ca guvernator și ocrotitor al 
Ungariei? întrebă cavalerul cel cu glas aspru, privind spre masa 
unde  ciocneau  grofii,  înclinându-se  smeriți dinaintea 
Stăpinitorului. 

— De bună seamă! răspunse grămăticul, supărat că poala 
sutanei de mătasă albă arăta acum multe pete de vin și de 
grăsime. Numai că viteaz ca acest român, nu s-a prea găsit în 
acele ceasuri de grea cumpănă! Și decât să-și piardă nobilii 
unguri avuţiile și privilegiile, amenințate de osmanlâi, l-au 


chemat pe Iancu și i-au spus: iacă, te alegem mai mare peste noi, 
fereşte-ne de iataganul sultanului care umblă ca la el acasă prin 
ținuturile de la sudul Dunării și nu ne-am mira să aflăm că a 
intrat și în Constantinopol! 

— Cum mai ajungem noi atunci în Țara Sfântă? întrebă 
cavalerul cel subțiratic tresărind din moliciunea lui femeiască. 

— Nu-ţi face nicio grijă! Ajungem noi, cum a ajuns și cavalerul 
Geoffroy de Bouillon cu oștenii lui! vorbi cavalerul cel copt. Tu 
mai bine trage un somn! Văd că abia te mai ţii! 

Dar grămăticul îi ţinu pe amândoi treji cu istorisirea lui de 
necrezut: 

— Încă de mult regele Albert, Dumnezeu să-i odihnească 
oasele, i-a dăruit lui Iancu blazonul Corvinilor, înfățișat printr-un 
corb cu inelul în cioc. lar acum, de când e stăpânul Ungariei, 
Iancu, românul de la Hunedoara, Iancu Huniadi, cum am primit 
poruncă să-l scriu în acte și documente mai are un blazon, 
înfățișat printr-un leu roșu în picioare pe câmp alb, ținând o 
coroană de aur. E rege! 

— Dar ce isprăvi, rogu-te, a făcut acest român, urcat pe 
scaunul Ungariei? Că turcii, precum spui, stau la Dunăre și sunt 
gata să sară peste zidurile Bizanțului! întrebă cavalerul, 
îndreptându-și șalele, în vreme ce tovarășul lui molatec, îi aţipea 
cu capul pe umărul de fier. 

Diacul-secretar râse încet, cu milă față de neștiinţa celor doi 
tovarăși de băutură. 

— Mereu i-a bătut pe turci și mereu îi bate! strigă el cu glas 
fioros, şi ca un şcolar care-și spune lecţia, secretarul numărând 
pe degete, începu să înșire: 

— La 1437 ia parte la luptele de la Semendria, la 1441 bate pe 
pașa Isaac lângă Dunăre, în faţa Belgradului, în 1442 învinge pe 
paşa Mezed la Sântimbru, tot în 1442 risipește la Porţile de Fier o 
oaste turcească și se repede până la Ialomiţa, unde zdrobind o 
armie păgână și mai puternică, îi ia toate carele cu provizii, 


muniții și bani. Dar în 1443? Cu alte oști creştine luptă împotriva 
turcilor la Niș și la trecătoarea Cunoviţa. Iar în 1444... 

Aci grămăticul tăcu. Închise ochii și mai înghiţi o gură de vin 
din fundul pocalului. Apoi privi în jur, să vadă dacă nu cumva 
trăgea cineva cu urechea, și vorbi în taină, drept în faţa 
cavalerului cruciat: 

— În 1444, regele nostru Vladislav, fie-i țarina uşoară, făcu 
neghiobia în marea încăierare de la Vama dintre oștile creștine și 
turci să nu asculte de sfatul lui Iancu. Ci se repezi craiul, călare, 
drept în mijlocul păgânilor, numai cu o mână de călăreţi, unde fu 
înconjurat și măcelărit cu toţi ai lui. Se risipiră atunci creștinii, ca 
potârnichile! Dar crezi că se lăsă Iancu al nostru? Cum ajunse 
acasă, mă puse de scrisei voievozilor şi regilor creștini, iar după 
trei ani, se află din nou în fruntea unei oștiri, pe care o duse 
biruitoare până-n Câmpia Mierlei. 

Loc blestemat! Aci mai fuseseră bătuţi creștinii de turci cu 
vreo șaizeci de ani mai înainte. lancu al nostru scăpă ca prin 
minune din mâna turcilor, în locul unde-și lăsară viaţa vreo 
șaptesprezece mii de creştini. Dar îl înhaţă ca pe o pradă bună, 
despotul Serbiei, Gheorghe Brancovici, care acum ciocnește cu el 
și-l sărută frățeşte pe amândoi obrajii. Luni întregi îl ţinu 
Brancovici pe Iancu Huniadi în turnul de piatră de la Semendria, 
până când voievodul - că pe atunci era numai voievod al 
Transilvaniei şi comite de Timișoara - se răscumpără cu un sac 
de bani de aur. 

— Şi cum de s-au împăcat? se miră cavalerul. Lui Brancovici 
eu nu m-aş fi lăsat până nu-i retezam capul. 

— Aşa vru şi Iancu să facă, frățioare! râse grămăticul. Întâi mă 
puse de scrisei un pergament pentru a-i lua moșiile pe care le 
avea sârbul în Ungaria și Banat. Apoi Iancu își adună oaste nouă 
și se repezi în ţara despotului - și l-ar fi tăiat, dacă n-ar fi ajuns 
până la cei doi domni creştini vestea că turcii se apropie iar de 
Dunăre. Ca să nu piară și unul și altul căzură la înţelegere. 


Nepoata sârbului, copilița pe care o vezi colo cu lâmâiță pe 
codiţele făcute cunună, Elisabeta de Cilly, fu făgăduită lui Mateiaș, 
feciorul lui Iancu, stăpânul nostru. Dacă Brancovici își lua 
cuvintul înapoi, toate moșiile despotului de la Bereg, Sătmar, 
Bihor, Zarand şi din Banat intrau în stăpânirea familiei de la 
Hunedoara. Și iată că nunta se făcu de îndată, măcar că mirele are 
opt și mireasa numai cinci anișori. Până vor fi soţi, se vor juca 
amândoi cu păpușşile şi căluţii în parcul castelului - încheie 
grămăticul, râzând din toată inima. 


II 


„SA STINS LUMINA LUMI” 


Abia se scurseră trei luni pe albia timpului și Iancu prinse de 
veste că nobilii unguri, care cu atâta poftă îi băură vinul la nuntă 
și i se închinaseră, nu voiau să-l mai urmeze. Câţiva prieteni îl 
înștiințară în taină, că se punea ceva la cale împotriva lui. 

Voievodul își chemă diacul și-i dictă, cu înjurături, o scrisoare 
către domnii de la Buda, trimițându-le înapoi documentul prin 
care-l numiseră „Guvernator al Ungariei”. 

Se preumbla lancu prin sălile boltite ale castelului de la 
Hunedoara, neobișnuit cu asemenea liniște. Ferestrele nalte, 
umbrite de copacii mari, stufoși, îi arătau uneori chipul - și 
luptătorul se privea uimit: Cum? Atât de bătrân era el? Pletele îi 
cădeau aproape albe pe umerii care se încovoiaseră. 

— Câţi ani am, losife? întrebă în sufrageria de jos, unde se 
luase după un miros de friptură. Să cauţi hârtiile și să-mi spui 
mâine... 

Dar în aceeași seară, în vreme ce Iancu, singur la masa de 
lemn afumat din sufragerie golea după cină, oale de lut cu vin 
nou, diacul se apropie și îi șopti la ureche cu sfială: 

— Mărite Doamne, ai șaizeci şi opt de ani, trei luni și 


douăsprezece zile cu cea de azi. 

— Şaizeci și opt de ani? strigă Iancu râzând, arătându-și dinţii 
albi, puternici. Atunci nu sunt bătrân! 

Și se ridică repede, mai drept ca de obicei, și porni spre 
treptele de piatră care duceau în iatacul de sus, în timp ce 
slujitorii cu facle i-o luaseră înainte. 

In același an, nobilii duseră la Buda pe Ladislau Postumul, care 
scrise îndată lui Iancu de la Hunedoara numindu-l frate, cerându- 
i sprijinul în vremile ce vor veni și încunoștințându-l să-și adauge 
la celelalte titluri și pe acela de comite neîntrerupt al Bistriţei, 
unde el, regele Ungariei, îi dăruieşte o moșie, cu toate satele, 
pădurile și apele. 

Dar lancu parcă bănuia că-napoia acestor daruri se afla o 
teamă și o nevoie... 

Cu adevărat, în anul următor, vestea că turcii amenințau iar 
câmpia Ungariei, pândind la malul de miază-zi al Dunării, turbură 
tihna tuturor castelelor, până dincolo de Buda. În fruntea armiei 
turceşti se afla acum însuși Mahomed al II-lea, cuceritorul 
Constantinopolului. 

Iancu de la Hunedoara se repezi călare la Buda și vorbi cu 
regele Ladislau. 

— Nu că vreau, sire, să-mi mai dezmorţesc oasele, care nu 
sunt obișnuite să zacă, dar ca vechi oștean, socot că mai cuminte 
ar fi s-o luăm noi înaintea vrăjmașului și să-l batem înainte de a 
trece Dunărea... 

Suveranul îi mulțumi de sfat și vru să numească trei 
conducători de oaste, dar Iancu se împotrivi și răspunse hotărât: . 

— Sire, pune și patru căpetenii, dar fără mine. Eu pot fi numai 
căpetenie, singură, ca să mânuiesc oastea după priceperea mea, 
nu după gustul altora și dacă mi-oi pierde capul, apoi să mi-l 
pierd pentru prostia lui, ca să nu-mi pară încalţe rău! 

Pus căpetenie peste celelalte căpetenii, Iancu cobori în Serbia, 
cu făptura mai înviorată parcă decât în bătăliile tinereţii și numai 


după trei luni de împresurare luă cetatea Crușevaţ, prinzând 
patru mii de turci, cu căpetenia lor begul Firuz. 

Putea fi această înfrângere o prevestire pentru turci. Nu însă 
pentru mândrul Mahomed, care porunci trupelor să ia Belgradul, 
mult întărit, să lupte până la ultimul om, căci va trimite îndată o 
oaste nouă care, trecând Dunărea, să facă întâiul popas la Viena și 
al doilea la Roma... 

Iancu prevăzuse că taurul cu semilună, înțepat de viespe la 
Crușevaţ, se va ridica şi se va repezi cu coarnele drept în zidurile 
Belgradului. 

De aceea, îndată după prinderea lui Firuz, întări oastea din 
Belgrad, puse căpetenie pe un luptător de încredere, pe Mihail 
Silaghi, fratele soţiei și sili pe Ladislau Postumul - cam zgârcit din 
fire - să trimită în cetate hrană și muniții îndestulătoare. Iar mai 
pe de o parte, la Petrovaradin, pe Dunăre, adună în 
ascunzătoarea unor sălcii bătrine aproape două sute de vase, cu 
ajutorul cărora voia să lovească pe asediatori, la timpul potrivit. 

În aceeași vreme, iavaș-iavaș, pe drumurile prăfuite şi pe 
câmpiile arse de soare ale Serbiei, printre munţii ameninţători, 
ocolindu-i, uneori, înainta spre cetatea Belgradului oștirea, câtă 
frunză și iarbă, a lui Mahomed. lar pe Dunăre, dinspre Porţile de 
Fier pluteau în sus, spre aceeași cetate, în bătaia regulată a 
lopeţilor aproape trei sute de vase turcești, încărcate cu vechii 
luptători de la Constantinopol, obișnuiți să sară zidurile de cetăţi 
pe scări proptite în năvi de lemn. 

Când lancu primi vestea, în castel, la Hunedoara, că turrii 
începură să lovească zidurile Belgradului dinspre miază-zi, 
trimise vorbă călugărului lancu de Capistrano, care se afla cu un 
corp de cruciați la Lugoj, să coboare spre Dunăre. 

În drum spre locul bătăliei, Iancu întrebă pe călăreţul ce-i 
adusese vestea bătăliei din partea cumnatului Silaghi: 

— Dar turcii de pe Dunăre, ce-au făcut? Ei n-au atacat 
cetatea?... 


— Pe Dunăre, Măria Ta, nu s-a văzut niciun fes turcesc Poate 
că vin numai pe uscat... 

Iancu nu putea crede că Mahomed să nu fi folosit și oștirea pe 
care o avea în Țara Românească, trimițând-o pe Dunăre, pe la 
Porţile de Fier, împotriva Belgradului. Nerăbdător, pesemne, 
turcul pornise împotriva cetăţii înainte de sosirea vaselor sau își 
păstra oștirea din nave pentru o lovitură neașteptată și 
hotărâtoare... 

Abia când ajunse la Belgrad, Iancu află de la cumnatul său 
marea veste. Numai cu șase zile înainte, creștinii prinzând de 
veste că aproape trei sute de vase urcau cu armie turcească 
dinspre răsărit, le aținură calea cu cele două sute de năvi la 
ostrovul de la Salankemen, şi-i loviră pe neaşteptate, în puterea 
nopții, din două părți. Cum navele creștinilor, duse de valuri 
lunecau mai iute, pe când turcii trebuiau să lupte și cu 
împotrivirea apei, până la ziuă mâncară o bătaie cruntă. Luntrile 
păgâne fură sparte și înecate, iar dușmanii care scăpaseră de înec 
abia ajunseră pe malul sârbesc, unde o rupseră de fugă spre 
miază-zi. 

— Mahomed trebuie să fi aflat de prăpădul de pe Dunăre, grăi 
Iancu. Să-i alungăm din jurul zidurilor de pe uscat până nu aduce 
alte vase, adăugi el ieșind cu Silaghi din cetățuie, urmaţi de 
călugărul Capistrano. 

Dădură ocol zidurilor înalte. Iancu cerceta tunurile, muniţiile 
și porunci tuturor ca a doua zi, în zori, la semnalul trâmbiţei, să 
tragă în tabăra dușmană cu toate gurile de foc, în vreme ce 
călăreţii, urmaţi de pedestrași, să încerce a înconjura pe de lături 
grosul armiei lui Mahomed, al cărui cort lucea în soare, ca o 
mătase în patru feţe, ocrotit de șanțuri şi tabere mai mici. 

Bun fu gândul lui Iancu și ar fi dus poate dintr-o dată la 
sfărâmarea puterii turcești, dacă Mahomed, furios de 
întâmplarea nenorocită de la Salankemen n-ar fi dat poruncă în 
după amiaza aceleiași zile, să se atace zidurile puternicei cetăţi, 


numai dinspre miază-zi și apus, cu toate tunurile. 

În două ceasuri, spărturi mari înlesniră întâielor trupe 
musulmane să pătrundă în oraș. La adăpostul sulițelor, ajunseră 
îndată până-n piaţa din mijloc. 

Pentru creștini, situaţia era disperată. Oștenii care adăstau la 
apus, pe ziduri, atacul turcilor, erau ameninţaţi să fie prinși cu 
toții. 

Iancu dădu poruncă prin sunete de trâmbiţă, ca luptătorii 
creştini, câți mai rămăseseră în viață și se puteau strecura prin 
rândurile dușmanului, să se retragă în cetățuia de pe colină. 

Soarele apusese. În amurgul care căzu repede, o bună parte 
din oștirea creştină se adună în cetăţuie, unde Silaghi rândui 
tunurile, așteptând poruncile lui Iancu. 

Trei zile și trei nopţi dădură turcii asalt colinei întărite, de 
unde tunurile şi sâneţele creştinilor loveau în plin, în rândurile 
dușmanului. Mii de leșuri acopereau poalele cetăţuii, de unde 
turcii, îndemnați de amenințările sultanului furios, porneau 
mereu la atac. 

Tunurile turcești bubuiau fără încetare, dar zidurile cetăţuii 
se dovediră mai trainice decât ale orașului, iar spărturile 
pricinuite erau repede împlinite la loc, în timpul nopţii. 

Iancu și căpeteniile oștirii țineau necontenit sfat. 

— Cine se-ncumetă să iasă din cetățuie și să dea fuga până la 
ostrov, unde stau pitite bărcile noastre? întrebă Iancu, încruntat. 

Nu voia să lase turcilor o biruință prea ușoară și ţinea să-și 
dea capul cu prețul cel mai scump. 

Căpeteniile se priviră cu uimire, căci erau bărbaţi în vârstă. 
obișnuiți mai mult să poruncească decât să lupte. 

— Dacă nu cutează nimeni, voi cuteza eu! zise Iancu și ridică 
mai sus coiful care-i acoperea fruntea.. 

Dar la gândul că Iancu ar putea părăsi cetăţuia, lăsându-i în 
bătaia și la voia tunurilor turcești, căpeteniile tresăriră și 
începură să șoptească între ele. Se îndemnau unii pe alţii. 


Se ridică încet de la locul lui, din umbră, călugărul Ioan. 

— Măria Ta, mă reped eu până la Petrovaradin, zise 
schimnicul. Cu ce poruncă?... 

Iancu îi puse mâna pe umăr și îi grăi, privindu-l drept în ochi: 

— Părinte, trebuie să ajungi neapărat la năvile noastre! 

— Aşa să-mi ajute Domnul nostru Isus Christos pentru 
credinţa căruia luptăm! răspunse călugărul. Și de nu voi izbuti, 
pedeapsa și ispaşa mea e acest cap. 

Și scoțând coiful, călugărul pipăi gluga, de parcă voia să vadă 
că mai era capul acolo. 

— Să lase oamenii bărcile și în fugă să vie încoace! Să se 
adăpostească între sălciile de pe malul cestălalt al Dunării, lângă 
piciorul podului de lemn, pe care turcii l-au părăsit intrând în 
oraș. Și când vei auzi, părinte, trâmbiţe, dând semnalul de atac, să 
lovești pe turci, aruncându-te asupra lor, dinspre răsărit. Noi vom 
ieşi din cetăţuie și-i vom mâna tot spre răsărit, unde e poarta cea 
mare. Atât, părinte. 

Și întinzându-i mâna: 

— Să te văd sănătos, poimâine, la poarta de la răsărit! 

Iancu, după plecarea călugărului care se îmbrăcase în 
veşmintele unui ienicer, stătu de vorbă multă vreme cu doi tineri 
grofi, căpetenii de călăreţi și de tunari, învățându-i cum să 
răzbată cu tunurile și pâlcul de cavaleri cruciați, afară din cetate, 
pe drumul de miază-zi, spre a tăia calea turcilor prinși la răsărit 
între două focuri. 

În noaptea a doua de la acest sfat hotărâtor, pe când turcii mai 
mult cucăiau decât vegheau, încredinţați că dușmanii din cetăţuie 
se vor preda în curând siliți de foame, se pomeniră loviți cu atâta 
putere, că până la ziuă nu mai avură altă scăpare decât să se 
îndrepte spre poarta cea mare de la răsărit, de mult zdrobită de 
tunuri. Dar aci fură întâmpinați de oştirea creştină, neașteptată, a 
călugărului Ioan, care lupta într-o mână cu paloșul, în cealaltă cu 
făclie aprinsă, să-l vadă și să-l urmeze luptătorii pe care-i adusese 


din zăvoi.; 

Nici fuga spre miază-zi nu fu pentru turci mai norocoasă, 
deoarece deteră în această parte peste cavalerii cruciați, repeziţi 
în zale de oţel pe cai cu patrafire de fier. 

Din culmea cetăţuii, tunurile aduse acolo din orașul părăsit de 
dușman, unde-și lăsase morţii, armele și proviziile, loveau în 
pâlcurile mai depărtate ale celor din urmă tabere turcești care ar 
fi putut veni într-ajutor. 

Nu mai avu cine să poruncească turcilor să se adune și 
întorcându-se împotriva cetăţuii cu zidurile sfărâmate, să 
copleşească pe vrăjmaș cu numărul lor, căci Mahomed, padișahul 
care cucerise Constantinopolul, greu rănit în noaptea de pomină 
în mijlocul Belgradului, își căuta însuși scăparea cu fuga. 

Dar înapoia păgânilor rămase semnul trecerii lor: ciuma. 

Mulţi oșteni, care scăpaseră cu viață în luptele grele, se 
molipsiră pe neașteptate și pieriră ca muștele. 

Iancu de la Hunedoara, căpetenia oștirii creștine, căzu și el 
bolnav - și abia atunci simţi el că avea peste șaptezeci de ani, că 
obosise... Împotriva nevăzutului vrăjmaș care-i măcina şi-i umfla 
carnea în buboaie, nu mai putu lupta. 

Ladislau Huniadi, feciorul cel mare al lui Iancu, luptător și el 
între zidurile și dincolo de zidurile Belgradului, încercă să-și 
mântuie părintele, ducându-l repede afară din cetate, la Zemun. 

În grabă veniră doftorii cu scufii și cu alifii de la Buda, dar nu-i 
fură lui Iancu, moşneagul cel viteaz, de niciun ajutor. 

Călugărul loan de Capistrano lepădase armura de fier și în 
genunchi, la căpătâiul bolnavului, ceru îndurarea Cerului și 
mântuirea vieţii marelui viteaz. 

Secretarul veni de la castel și cu ochi zgâiţi, speriaţi, cu mâini 
tremurânde în care ţinea un pergament latinesc cu peceţi, citi 
scrisoarea Papei către lancu, voievodul Transilvaniei și căpetenie 
peste căpeteniile oștirii creștine, biruitorul lui Mahomed al II-lea. 

„Mântuitor al creștinătății trebuie să te socotim, pe tine, fiu al 


nostru, atletul cel mai puternic, azi singurul luptător al lui Christ”. 

Iancu mai întoarse capul către grămătic, poruncind aproape 
fără glas: 

— Să mulţumești prea Sfântului Părinte, pentru prea 
măgulitoarele lui cuvinte. Și... să ia în paza lui moștenirea mea! 

Iancu de la Hunedoara închise ochii pentru totdeauna la 11 
august 1456, la Zemun, în faţa cetăţii eliberate. 

Călugărul loan cântă latinește întâia rugăciune pentru sufletul 
celui răposat, apoi cu ochii în lacrimi, ridicând braţele strigă în 
auzul oștenilor cerniţi: 

— A căzut coroana regatului! S-a stins lumina lumii!... 


II 


MAIEIAȘ CORVINUL, REGE AL UNGARIEI 


În iarna anului următor, Ungaria era în fierbere, iar satele şi 
târgurile românești din Transilvania mocneau într-un foc ascuns 
de răzvrătire. 

Toată lumea știa că regele aruncase la închisoarea din Buda, 
din întunericul căreia nu mai ieșea nimeni, pe cei doi feciori ai lui 
Iancu de la Hunedoara, pe Ladislau și pe Mateiaș, copilandrul 
care abia împlinise patrusprezece ani. 

Învinuirea ce li se aducea - cu deosebire lui Ladislau de la 
Hunedoara - era că uneltiseră îndată după moartea părintelui 
lor, care fusese o vreme „Guvernator al Ungariei”, având blazon 
un leu cu coroană de aur, să dea jos pe rege și să-i ia locul. 

Nobilii unguri de mult voiau să-și răzbune umilința de a fi fost 
siliți să se închine lui Iancu, voievodul Transilvaniei şi locţiitor de 
rege - și poate că aveau pricină a se teme de urcarea în scaunul 
regesc a unuia dintre Corvini! 

Numai că Ladislau nu uneltise deloc deoarece fără voia 
nobililor nu se putea urca el în scaunul regesc! lar Mateiaș era 


prea fraged pentru a se gândi la asemenea lucru. 

După judecată, regele - care ţinea închis într-o cămăruţă lângă 
iatacul său pe Mateiaș - cobori în pivniţa umedă a turnului, unde 
zăcea lângă butuc, ferecat în lanţuri grele, Ladislau, viteazul de la 
Belgrad. Un făclier coborâse treptele înaintea regelui și acum 
lumina jalnica încăpere. Câţiva guzgani speriaţi, mari cât mâţele, 
fugiră ascunzându-se. 

— Am venit să-ţi iau însumi mărturia, Ladislau, vânzătorule 
de credință! strigă regele cu glas răgușit. Destăinuiește-mi tot, 
cum ai vrut să mă ucizi și să-mi iei locul, cine ţi-a ajutat dintre 
nobili - şi ai cuvântul meu că-ţi dau drumul! Te fac scăpat! Vei 
fugi unde vrei, în Polonia sau în Ţara Românească, sau și mai 
departe, la tătari! 

Ladislau privi o singură dată, încruntat, la chipul prefăcut al 
regelui și nu răspunse. 

Multă vreme îi vorbi asupritorul, căutând să-l îmbune, să-l 
înșele, să-l facă a-și dezlega limba și să-i afle gândurile. 

Obosit, dezgustat, osânditul se mulțumi să răspundă, cu un 
geamăt: 

— Să vie mai bine călăul! 

Cu toate astea nu-l ucise pe loc, chibzuind să amâne sorocul. 

Dar nu mai putu închide ochii nopţi de-a rândul. Tot i se părea 
că aude deasupra lui geamătul, de parcă ar fi fost în văzduh, al 
bietului Ladislau Huniadi, și de alături, plânsul de copil nevinovat 
al lui Mateiaș. 

Episcopul, stăpânitor peste multe moșii transilvane și mare 
dușman al românilor care-i munceau ţarinile, era totodată și 
duhovnic al regelui. Așa fiind îl povăţui pe acesta: 

— Dacă spui, sire, că nu mai ai pace și că ai început să ai 
vedenii și auzi ce nu se aude, tot mai bine e să tai capul unuia și 
să spânzuri de limbă pe celălalt din urmașii de la Hunedoara! 

Călăul, în veșmânt roșu, primi pe neașteptate porunca să taie 
capul lui Ladislau, cu securea pe butuc. 


Era la miez de noapte și călăul se îmbătase criţă, ca să nu se 
sfiască de acel fecior de voievod. 

La lumina a douăsprezece făclii, în vreme ce un preot cu ochii 
micșoraţi, usturaţi de fumul rășinii, bâiguia cântând rugăciunea 
morților în fundul temniţei, călăul cu mâna în care-i tremura 
securea, de patru ori lovi pe butuc capul nevinovatului, până-l 
desprinse de trunchi. 

Dar iscoadele, îngrozite şi ele de acea fărădelege, aduseră 
veşti că se mișcă țara: vechii prieteni ai lui Iancu de la 
Hunedoara, oştenii de odinioară, satele de români se adună să 
pornească asupra Budei, să prindă pe ucigașul nevinovatului 
Ladislau. 

Cuprins de spaimă, neputând scoate din gura curtenilor 
niciun cuvânt de încredințare, aflând că și duhovnicul plecase din 
Buda la unul din conacele lui, unde vâna ca un tâlhar înnăscut - 
se hotări să fugă. 

Într-o noapte ploioasă de octombrie, în vreme ce vizitiii 
puneau caii la o caleașcă veche, regele în veșmânt de vânătoare, 
cu pană la pălărioara verde - ca să nu i se ghicească defel gândul 
cel adevărat - intră în odăiţa lui Mateiaș. 

ÎL trezi punându-i mâna pe umăr. 

Copilul tresări, făcu ochi mari și văzând acel vânător cu chip 
de umbră, începu să scâncească și să se zbată în culcuș, ca în 
prada unui vis urât. 

— Plecăm, Mateiaș, plecăm la vânătoare, îi zise regele. 

Copilandrul se trezi de-a binelea. Se îmbrăcă repede și luă din 
mâna asupritorului geanta din păr de urs, socotind că trebuie să-i 
fie slujitor. Dar regele îi puse mâna pe umăr, ca și cum căuta în 
prietenia și iubirea lui Mateiaș, o ocrotire pentru uciderea lui 
Ladislau, şi-l strânse cu tremur la piept. 

— Unde e Ladislau?... Întrebă Mateiaș în puterea nopții, în 
vreme ce caleașca înainta pe un drum părăsit, în bătaia ploilor de 
toamnă spre miază-noapte. 


I se păruse copilandrului că şedea, fratele cel mare, pe capră, 
alături de vizitiu... 

— Ladislau?... făcu regele tresărind înfricoșat. 

Apoi se reculese și vorbi repede, cu glasu-i parcă și mai 
răgușit: 

— Mă mir că-ntrebi de Ladislau, Mateiaș! N-ai aflat că i-am dat 
drumul, să se ducă la Hunedoara? Spunea că voia să se însoare... 
Dar poate-ţi va scrie! 

La Buda se știa că regele plecase la vânătoare de unul singur, 
luând cu sine, ca slujitor, pe Mateiaș Corvinul, într-o caleașcă 
păzită de un singur oștean pe capră, lângă vizitiu. Abia peste o 
lună aflară nobilii de sosirea regelui la Praga, în Boemia, unde 
avea proprietăţi întinse și slugi numeroase, de credinţă. 

— Nu cumva a înnebunit? se întrebară grofii în sala tronului, 
în faţa jilțului de aur, gol. 

— In toate minţile n-a fost el niciodată! șopti duhovnicul. 

Și smerit și prefăcut aşternu pe piept două cruci mari, întâi 
spre adunarea nobililor, apoi spre tronul pustiu. 

Nobilii, temându-se ca regele să nu se întoarcă din Boemia cu 
trupe bine înarmate şi să-i dea pe mâna călăului, trimiseră o 
delegaţie, în frunte cu episcopul duhovnic. 

Trei săptămâni înotară în noroi caleașca şi caii ce înaintau 
spre miază-noapte, în amurgul nesfârșit al ploilor de toamnă, 
care părea să se verse într-o beznă fără sfârșit. Cu chiu cu vai, în 
dimineaţa zilei de 24 noiembrie 1457, ajunseră trimișii în cetatea 
de piatră, cu poduri largi a Pragăi. Toate clopotele bisericilor 
sunau. 

— Să fie azi sărbătoarea Sfântului Nepomuc? întrebă pe 
vecinul din caleașcă, arhiepiscopul ungur care pierduse din 
memorie șirul calendarului gregorian. 

Când ajunseră la castel, slujitorii în veșminte cernite umblau 
încet unii, alţii rătăceau bezmetici pe săli, iar femeile, ca niște 
năluci întunecate, se învârteau de colo până colo. 


Regele murise. 

Fusese otrăvit? Se molipsise de ciuma pe care oștile ce 
luptaseră împotriva turcilor la Belgrad o duseră până-n marginea 
de sus a ţării? 

Nobilii din Buda se închinară dinaintea catafalcului de aramă 
roșie sărutând fără teamă degetele mortului împreunate pe zaua 
de fier a pieptului. 

Episcopul îi strânse de îndată într-un chioșc din parcul 
castelului, care-i ocrotea de ploaie, spre a găsi un vrednic urmaș 
pentru tronul Ungariei. 

— Avem mai mulți! propuse episcopul, gândindu-se însă la 
unul singur, ca nu cumva nobilii să aleagă pe unul de-al lor. Avem 
mai întâi pe regele Poloniei, Cazimir, care ţine pe sora 
răposatului; apoi avem pe Frederic, împăratul de la Viena, vecin 
bun și în păstrarea căruia se află mai de mult coroana noastră 
regală. Nici nu mai încape îndoială că vom alege pe împăratul 
Frederic şi vă rog să-mi îngăduiţi să mă reped numaidecât la 
Viena ca să... 

Doi dintre nobili - se încruntară şi, uitându-se cu înţeles unul 
la altul, ziseră: 

— Vom vedea la Buda, prea-sfinte, pe cine vom alege... 

— Nici n-am văzut încă testamentul răposatului... Poate a 
lăsat vreun testament... 

Cel dintâi era palatinul Ladislau Garay, care cunoștea multe 
din tainele fostului rege și socotea că avea tot dreptul să se urce 
el în locu-i pe tronul Ungariei, iar cel de-al doilea grof era Nicolae 
Uilaki, căruia răposatul îi datora aproape zece mii de florini, 
întreținerea pe un an a unei oştiri și credea că avea drept la 
tronul pe care-l ţinuse până atunci pe cheltuiala sa. 

Nobilii neajungând la înţelegere în chioșcul din cetatea de pe 
culme plecară din Praga spre Buda, fiecare pe alt drum, folosind 
cai iuți, ca s-o ia unul înaintea celuilalt. 

Episcopul nu se mai opri la Viena, ca să nu se facă de râs 


dinaintea împăratului Frederic, oferindu-i un tron pe care, la 
Buda, se și urcase poate altcineva. 

La Buda, greutatea crescu. Grofii din ţară fură încunoștinţaţi 
să vie îndată la cetatea de scaun, pentru alegerea unui nou rege. 

Se înfățișă printre cei dintâi, Mihail Silaghi, apărătorul 
Belgradului, întovărășit - pentru orice întâmplare - de aproape 
douăzeci de mii de călăreţi, care descălecară la poalele cetăţuii, 
de parcă aveau de gând s-o ia cu asalt. 

— Şi Mateiaș de Hunedoara unde a rămas, prea-sfinte? 
întrebă pe episcop Mihail Silaghi, în veșmânt de oţel, cu un coif 
larg, de cruciat, fulgerând cu privirea-i albastră, sticloasă, pe 
episcopul duhovnicesc, care-și luase iar înfățișarea smerită și 
împăciuitoare. 

— A rămas la Praga, prea iubitule, în castelul unde a locuit cu 
răposatul! Am lăsat băiatul acolo, să nu răcească pe această 
vreme urâtă de zloată și zmoarcă. 

Mihail Silaghi, fără a răspunde, întoarse spatele și răzbi între 
ceilalți nobili, căutând pe cei doi grofi grași care încercau să tragă 
asupra lor și bunăvoința celorlalți nobili, făgăduindu-le - pentru 
a căpăta coroana Ungariei - tot ce putea ispiti: bani de aur unora, 
o parte din moșii altora, fete mari pentru feciori burlaci, feciori 
pentru fetele nemăritate... 

Apărătorul Belgradului îi înfruntă cu dârzenie, bătând cu 
piciorul în lespedea de piatră. El era unchiul singurului vlăstar 
care avea drept la coroana Ungariei! lancu Huniadi fusese nu 
numai voievodul Transilvaniei și comite de Banat, comite de 
Bistrița, dar şi „Guvernator al Ungariei”, căpetenie peste 
căpeteniile oștirii, „singurul atlet al lui Christ” - după cuvântul 
Papei - și singurul ocrotitor al țării față de puhoiul armatelor. lui 
Mahomed al II-lea! Feciorul cel mare, Ladislau, al lui Iancu fusese 
ucis mișelește, din greșeală sau cu bună știință. Fie! Dar Mateiaș 
nu mai poate fi înlăturat, fără ca Dumnezeu din cer să nu 
trăsnească pe nemernici și pe nedrepţi! 


— Te chem martor, părinte! strigă Mihail Silaghi întorcându- 
se către episcop, care, de la fereastra-naltă, privea îngrozit în vale 
la călăreţii care împrejmuiseră colina, și ai căror cai, nerăbdători, 
băteau din copite. 

Episcopul oftă, ridică ochii spre cer și întinzând mâna dreaptă 
a binecuvântare, făcu o cruce mare peste adunarea nobililor. Grăi, 
în tăcerea care se lăsă deodată: 

— Numai bună pacea între noi, fraţi creştini, ne poate aduce la 
mântuire. Văd în jurul nostru întreaga oştire a lui Mateiaș de la 
Hunedoara, pe care, fără vărsare de sânge, ca trimis al cerului și 
după legea moștenirii tronului, se cuvine să-l așeze rege! 

La un semn al lui Mihail Silaghi, trompetele călărețţilor din 
vale sunară cu putere. Glasul lor răsună până departe pe celălalt 
mal al Dunării. 

Nobilii se repeziră la ferestrele mari ale castelului, văzură 
oştirea, se priviră unii pe alţii, apoi ridicând cușmele, coifurile, 
săbiile, strigară și ei, luându-se acum la întrecere: 

— Trăiască regele Mateiaș Corvinul! 


VLAD ȚEPEȘ 


S-a exagerat cruzimea acestui voievod care e 
prezentat de unii istorici ca un bolnav, un sadic; 
de fapt schingiuirile și execuțiile, pe care le-a 
ordonat el, nu erau pornite dintr-un capriciu 
maladiv, ci aveau întotdeauna o rațiune, foarte 
adesea o rațiune de stat. Ele serveau ca 
exemplu și asigurau ordinea; dealtfel nu erau 
mai numeroase sau mai crude ca acelea ale 
altor stăpânitori contemporani din Europa: așa 
erau vremurile. 


(Const. C. Giurescu, Dinu C. Giurescu) 


PRAZNICUL CALIGLOR 


După moartea lui Mircea cel Bătrân care domni vreme 
îndelungată, păstrând pacea cu vecinii și neatârnarea ţării, se 
perindară la domnie mai mulți urmași, fără a avea nici 
înțelepciunea, nici puterea lui. 

Deşi în al cincisprezecilea veac, biata noastră Țară 
Românească se întindea de la Munte până la Mare, ajunsese 
jucăria vecinilor și scaunul domniei din Târgoviște se dobândea 
fie de la sultanul turcesc din Miază-Zi, fie de la craiul unguresc 
din Miază- Noapte. 

Stăpânitori puternici aceia: sultanul Mahomed al II-lea 
doborâse zidurile Constantinopolei ștergând de pe fața 
pământului mândra împărăție bizantină, iar craiul ungurilor, 
regele Mateiaș Corvinul, de sânge românesc și el, avea 


îndatorirea să înfrunte și să oprească la Dunăre puhoiul 
mahomedan. 

Vlad, care se numi Țepeș după felul cum pedepsea pe 
dușmanii din afară și pe vinovaţii dinăuntru, fusese ținut ostatec, 
dimpreună cu alţi fraţi, la turci. Vieţuind laolaltă cu ei le învăţa 
graiul și le cunoscu obiceiurile, ceea ce îi fu de mare folos mai 
târziu. 

Mlădiţă iute și isteață a neamului Basarab, el era fiul lui Vlad 
Dracul, fost Domn al Țării Româneşti, care sfârşi pe butuc. Dar 
norocul întorcându-și fața spre el, scăpă din robia otomană și 
trăgându-se tocmai în Transilvania, pândi un prilej bun 
dimpreună cu câţiva boieri, hotărâți ca și el, de a se urca în 
scaunul tatălui și bunicului său Mircea cel Bătrân. 

— Fraţilor, fiți gata de drum și de bătălie! strigă el către 
tovarășii săi când intră călare în tabăra de lângă Brașov. Dar, mai 
înainte, gătiţi-vă de nuntă! 

Astfel începu, cu o glumă și o petrecere, domnia cruntă dar 
dreaptă, a lui Vlad Ţepeş. 

Voinicul Basarab nu minţea, căci minciuna n-avea loc în firea 
lui, chiar dacă i-ar fi adus folos. Se însură cu vara craiului Corvin 
și, primind ajutoare din partea acestuia, luă în stăpânire Ţara 
Românească, în care turcii puseseră un om de-al lor. 

Chiar în cele dintâi zile ale domniei, din vara anului 1456, 
Vlad își dădu seama că ţara se părăginise și trebuia curățată de 
buruienile și ciulinii care o năpădiseră între timp. 

Cea mai mare pacoste erau cerșetorii, unii calici într-adevăr, 
neputincioşi, trăind ca ploșniţele pe trupul viu al neamului, alții 
tâlhari veniţi de peste Dunăre, cei mai mulţi turci, care iscodeau 
ziua ca cerșşetori, iar noaptea se strecurau prin curţi și case după 
jaf. Apoi încărcând prăzile în căruţe mari le treceau dincolo, peste 
Dunăre. 

— Prea cinstite vlădică, rosti Domnul în sala Divanului către 
mitropolit, rogu-te poruncește să sune clopotele bisericilor dând 


sfoară în toată ţara că Vodă pofteşte aici la scaunul domnesc pe 
nevolnici, calici, cerşetori și alți asemenea oameni fără căpătâi, 
căci s-a miloştivit de ei și vrea să-i miluiască. 

Clopotele bisericilor sunară neîntrerupt trei zile și de îndată 
pe toate drumurile începură a viermui îndemnând către cetatea 
de scaun alaiurile de nevolnici şi de tâlhari, socotind că le-a pus 
Dumnezeu mâna în cap. 

Cu miile se adunară ei pe ulițele Târgoviștei, năpădind cetatea 
ca un roi de lăcuste, în adăstarea milei făgăduite. 

Oamenii lui Vodă îi traseră în câteva gherete lungi, de 
scânduri, ridicate peste noapte într-adins pentru acei oaspeţi de 
soi. Și acolo, pe mesele nesfârșite, se încinse un praznic de 
pomină, deşi fără bucate şi băuturi prea alese. În vreme ce acei 
fățarnici și mișei se ospătau chiuind de bucurie, Vlad porunci să 
se dea magaziilor foc - și astfel scăpă ţara de lepra cerșetoriei. 

— Vă plăcu, boieri dumneavoastră, ce făcui? întrebă Vlad pe 
sfetnici, arătându-și dinţii albi. 

Îngroziţi, boierii bâiguiră: 

— Ne place... Cum să nu ne placă, Măria Ta? 

— lacă așa se stârpesc omizile care sug și strică rodul 
pomilor: prin foc izbăvitor. lar pentru vânzători am eu pedeapsă 
și mai bună! Și după ce voi înscăuna cinstea, munca și dreptatea 
în țară, să mai poftească vrăjmașii pe la noi, ca printr-un sat fără 
câini! 


TI 
CĂLUGĂRUL NECINSIIT ȘI ALȚI HOȚI 


Multe întâmplări se povestesc de felul cum noul Domn aşeză 
cinstea și dreptatea în Ţara Românească. 

Astfel întâlni Vodă Țepeș, în drumul lui un călugăr grec, gras 
cât un butoi de seu, mânând din urmă un măgar care abia ducea 


samarele grele cu bunătăţi de tot felul. Nu prea avea înfățișare 
creştinească acest călugăr și Domnul, pricepând că era un viclean 
care înșela pe drept-credincioși, adunând avuţii pentru sine, îl 
opri în mijlocul satului și întrebă pe oameni: 

— Vine des acest călugăr pe aici ca să-l miluiţi? Dar prin alte 
sate se mai duce? 

Oamenii răspunseră tot ce știau despre el. 

— Şi ceea ce adună de la voi, împarte și el săracilor? mai 
întrebă Domnul. Că altfel îl văd rotofei, iar desagii îi sunt doldora. 

— Asta numai el știe, Măria Ta. 

Atunci Vodă îl întrebă pe călugăr: 

— De unde ești, prea sfinte? 

— De la Muntele Athos. 

— Te văd sărac, căci umbli cu picioarele goale, făcu Domnul ca 
să-l prindă. 

— Sărac, Măria Ta, sărac lipit. 

— Dar cu milostenia pe care o aduni ce faci? 

— Apoi o împart cu fraţii mei călugări. 

— Şi cum se împacă ei cu această alergătură a ta, ca să 
primească toate pe de-a gata? 

— Ei se închină, Măria Ta, se roagă pentru norod! răspunse 
călugărul cel fățarnic. 

— Ia să mergem până la mănăstire, să văd şi eu pe acei fericiţi 
fraţi! 

La mănăstire viclenia călugărului hrăpăreț se dete pe față: el 
aduna în chilia sa toate bunătăţile, apoi le vindea și banii îi punea 
la chimir, în păstrare. După aceea îi trecea Dunărea și iar se 
întorcea călugărul, ca să urmeze cerșetoria lui înșelătoare. 

Vodă împărţi săracilor întreaga avere a călugărului, iar pe el îl 
trase în ţeapă... 

Grea luptă duse Vlad împotriva tâlharilor atât de numeroşi că 
nu se mai puteau deosebi de oamenii cinstiţi. Pe care-i prindea îi 
ardea de vii, le tăia capetele și de cele mai deseori îi trăgea în 


țeapă, ca să fie pildă hoţilor încă neprinși. 

Pentru un ţigan, care furase o turtă de unt de la o femeie 
sărmană, împovărată de grija unei case cu cinci suflete, Vodă 
iscodi o pedeapsă potrivită, după ce țiganul, luat la rost, mărturisi 
hoţia: 

— Ca să fie aceasta pildă tuturor, poruncesc: să se ia zece 
ocale de unt din chelarul domnesc, și să fie date acestei femei 
care creşte și hrănește cinci copii, ce-mi vor fi cândva buni ostași. 
Și să se mai ia zece ocale, care să se topească, iar când o da untul 
în fiert, să-mi legaţi pe acest tâlhar semet și să turnaţi fiertura pe 
el, până se va rumeni bine ca o friptură de soi... 


II 


FIUL DOAMNEI OLIFA 


Numai cu asemenea fapte izbuti Vodă Vlad să stârpească din 
rădăcini hoţia cuibărită în ţară de putea călătorul să treacă de-aci 
înainte pe drumul cel mai dosnic, fără teamă de a-i sări tâlharii în 
cârcă, să-l prade ori să-i scurteze zilele. 

Oamenii se puseră pe muncă, încredinţaţi că avutul lor nu va fi 
atins de nimeni. În felul acesta birurile erau plătite la timp, căci 
unde e belșug, dania nu doare și în Ţara Românească de foame nu 
se va mai văita nimeni... 

Cei care veneau de pe alte meleaguri, după o lipsă mai 
îndelungată, nici nu mai cunoșteau Țara, într-atât se schimbase, 
sub strașnica domnie a lui Vlad, numai în doi ani. 

Prin 1457, adică după un an de la înscăunare, se pomeni Vlad 
Ţepeş cu doi oaspeţi de seamă venind de departe, tocmai din țara 
Lehiei. Fra Doamna Oltea, văduva fostului Domn al Moldovei, 
Bogdan, cel ucis la o nuntă chiar de fratele său Aron. Venise 
dimpreună cu fiu-său Ștefan, acum flăcău în floare, care avea să 
ajungă cel mai vestit voievod al Moldovei. 


Vodă primi cu cinste pe musafiri în sala cea mare a jilțului, de 
față fiind numai doi boieri din Divan. După ce Ștefan depănă în 
puţine cuvinte restriștea sa, urmă spunând cu răspicare: 

— Rogu-te să mă ajuţi cu oaste, Măria Ta, pentru a-mi 
dobândi dreptul legiuit, la scaunul Moldovei. Nu vei face aceasta 
spre pagubă, ci spre folosul Măriei Tale. Căci ţările noastre din 
același neam se trag, au același sânge și vorbesc același grai și pe 
amândouă le paşte aceeași primejdie: turcul blestemat. Chiar de 
n-ar fi surori ele, primejdia cea mare trebuia să le unească spre a- 
și păstra fiinţa. Dacă Mahomed al II-lea luă Constantinopolea 
întărindu-și puterea, de ce ţările noastre n-ar fi mână-n mână ca 
să-i țină piept? 

Vlad Țepeș stătea pe jilţ și fierbea ca o oală pe foc. Se ridică 
dintr-o dată în picioare și, întorcându-se către boieri, le grăi 
aproape strigând: 

— Acest frate moldovean parcă îmi rostește gândurile ce-mi 
umblă prin cap. 

Și strângând degrabă vreo mie cinci sute de oaste îi dete 
ajutor să-și capete dreptul sângelui. Mult se bucurară oaspeţii de 
izbândirea lor și Doamna Oltea, care auzise anume clevetiri pe 
seama lui Vlad Țepeș, zise: 

— Drept şi săritor la nevoie este Domnul Țării. Dar cei răi la 
cuget trebuie să fugă din calea lui... 


IV 


FRICA PĂZEȘTE VIA 


Rămase de pomină întâmplarea acelui neguţător din Florenţa, 
care colinda adesea prin ţara noastră. 

Venind el în Târgoviște cu bună avuţie, odoare de aur și 
nestemate, după o lipsă de trei ani, nu avea știință de cinstea care 
se așezase atât de temeinic de-a lungul și de-a latul ţării. 


Temându-se a nu păţi ce mai păţise odată, când fusese jefuit de 
marfă și era cât pe-aci să-și piardă viaţa, se înfățișă Domnului, cu 
un dar preţios, și-l rugă să-i dea o seamă de ostași ca să-l 
ocrotească de tâlhari. 

—  Tălhari, în ţara mea?.. strigă Domnul uluit. Află, 
florentinule, că pe la noi n-a mai rămas niciunul măcar de 
sămânță. 

Apoi întorcându-se către un boier Îl întrebă: 

— Vel-spătare, ştiu că ai o vie mândră pe dealul Cotmeni. Îți 
fură careva strugurii la vreme de noapte? 

— Nu, Măria Ta, ferit-a sfântul, nu se atinge nimeni de un bob. 

— Ai pus paznici buni? 

— Aş, n-am niciun paznic în vie. La ce-mi trebuie? 

— Atunci cine-o păzește?... 

— Frica păzeşte via, Măria Ta. Căci ea e cel mai bun paznic. 
Vlad se întoarse către neguţător: 

— Ai auzit ce spune? Ca să te încredinţez că nu sunt vorbe 
goale, îți poruncesc să-ţi iei darul înapoi, iar marfa s-o lași la 
noapte, sub chezășie domnească, fie pe maidan, fie pe uliţă, în 
afară de zidurile cetăţii, în sfârșit unde îi vrea, tu viind să dormi 
sub coperișul meu, De nu vei face întocmai, te pedepsesc ca pe un 
defăimător... Dar înainte de aceasta, vreau să știu: tu ești cinstit, 
neguţătorule? Căci astfel cum poţi cere altora cinste dacă tu 
însuţi n-o ai? 

— Sunt cinstit, Măria Ta. Pe nimeni n-am înșelat până acum. 

— Dacă n-o fi așa precum zici, ai să simţi din greu urgia mea. 

Neguţătorul din Florenţa neavând încotro își lăsă odoarele și 
marfa pe un maidan în faptul serii și, oftând, se întoarse la palat, 
unde i se pregătise o odaie. Dar nu închise ochii toată noaptea, 
încredinţat că nu-și va mai găsi nestematele, iar Domnul îl va 
alunga peste hotare. Cum se lumină de ziuă dete fuga la maidan. 
Minune! Găsi avuţia neatinsă, așa precum o lăsase. 

Se înfățișă lui Vlad cu mare smerenie, lăudând mult cinstea 


locuitorilor și spunând că nicăieri, pe unde umblase, n-a întâlnit, 
oameni mai de ispravă. 

Vodă zâmbea ascultându-l și-și mângâia ciocul de barbă. Apoi, 
cătând lung în ochii florentinului, îl întrebă brusc: 

— Ţi-ai cercetat bine, punga, cinstite neguţător? Nu-ţi lipsește 
niciun galben? 

— Niciunul, Măria Ta. Ba, dimpotrivă, nu știu cum se face că- 
mi prisosește unul. Oi fi greşit numărătoarea, nu-mi dau seama ce 
anume s-a întâmplat. 

— Ai numărat bine. Eu ţi-am adăugit un galben ca să-ţi încerc 
cinstea, înţelegi sau ba? Dacă nu-mi spuneai de galbenul găsit în 
plus, te socoteam necinstit și-ți confiscam bunătate de marfă. 

Florentinul rămase uluit auzind de isteața capcană din care 
scăpase cu față curată. Teribil acest Domn al Ţării Românești! Un 
al doilea ca el nu se află pe pământ. 

Vodă îi mai spuse: i 

— Imi plăcu inelul pe care mi l-ai adus ieri. Il opresc plătindu- 
l, căci daruri nu primesc decât de la cei deopotrivă cu mine. Așa 
că fă bine și treci pe la vistierie ca să-ți ridici prețul lui, fără nicio 
vamă. Iar pe unde te duci, să povesteşti ce ai văzut în țara mea! 
Dacă frica păzeşte via, cu timpul ea se preface în obicei, aşa ca 
cinstea și virtutea să fie o trăsătură a firii oamenilor. lacă de ce 
am așezat legea fricii în fruntea grijilor mele. 

Fără doar și poate că florentinul o fi povestit multora, prin 
locurile pe unde colinda, păţania ce păţise pe meleagurile 
noastre. Or fi povestit, de bună samă și alții alte pățanii, așa se 
face că Voievodul Țării Românești ajunsese vestit în toată 
Europa, în jurul numelui său ţesându-se o stare de spaimă. 
Pretutindeni citea lumea isprăvile lui Drăculea, adică Îndrăcitul. 
Se crede că povestirile fuseseră scrise de un sas în nemţește și 
tipărite în cărticele cu gravuri în lemn, arătând grozăviile 
voievodului muntean. Pe lângă acestea, au mai umblat scrieri 
slavonești în manuscrise copiate de diaci, făcându-i pretutindeni 


o cruntă faimă. 


V 
RÂVNITORII LA DOMNIE 


Mult mai crud se purta însă Vlad-vodă cu dușmanii țării. 

După obiceiul stricător ce se luase de la o vreme ca în scaunul 
de la Târgoviște și de la Suceava să se urce mereu alți domni, trei 
frați vitregi aflați prin părțile Transilvaniei urziră tot felul de 
vicleşuguri, doar or ajunge ei voievozi, în locul lui Ţepeş. Pe unul 
îl chema Vlad Călugărul, căci fusese o vreme călugăr, pe altul Dan 
iar pe al treilea Basarab-Voievod (chiar mai înainte de a fi... 
voievod!). 

Vlad Ţepeş se arăta mâhnit foarte şi scrise rudei şi 
sprijinitorului său din Transilvania, craiul Corvin, de acele 
uneltiri nevrednice ce cătau să strice legământul făcut între ei. 
Supărarea Domnului se înteţi şi mai mult, aflând că se ridicaseră 
împotriva lui mulți sași, care făceau negoț bănos în ţară și, de 
asemeni, mulţi români din Amlaș, care vânau avuţie de la viitorul 
domn. 

Neprimind răspuns bun, Vlad chemă pe boieri la Divan și le 
porunci scurt: 

— În două zile să fiți la trecătoarea Predealului cu toți 
călăreții şi săbiile ascuţite. 

În aceeași zi prinse pe negustorii braşoveni, în număr de 
patruzeci și unu, şi Îi arse de vii, neavând vreme să le mai ascută 
ţepi. 

— Acum cred că mă vor ține minte! grăi Domnul ușurat. 

La o trecătoare, un tânăr boier se rosti ca Domnul să lase 
oameni acolo de pază. 

Domnul se gândi o clipă, apoi răspunse: 

— Nu, logofete! Dacă nu-i va opri frica, e bine să-i mai batem o 


dată, până s-or îngrozi - ca să putem sta liniștiți pe la colibele 
noastre! 

Voievodul Dan, care nu putu fi prins, adună oaste și cu 
ajutorul sașilor, însetaţi de răzbunare, intră în ţară, în primăvara 
anului 1460. 

Bătălia cu Vlad avu loc sub dealuri și, într-o singură zi, lefeggiii 
sași ai lui Dan fură atât de crunt bătuţi, că numai puţini scăpară 
cu fuga ca să ducă veste rudelor din împrejurimile Brașovului, că- 
n afară de ei, nu se mai întoarce nimeni din Țara Românească. 

Dan fu prins viu şi nevătămat. Vodă, apropiindu-se de el, îi 
ridică bărbia cu un deget și rânji cu dinţii lui albi: 

— De ce-ţi curge nădușeala șuvoi, frate Dane? Au te frige 
scaunul domniei cu fierbințeală mare? Tot mai bine-i sub pământ 
căci acolo este răcoare. 

Și puse un sobor de preoţi să-i cânte prohodul, în vreme ce i 
se săpa groapa. Nefericitul voievod își ascultă slujba pogribaniei 
cu mâinile pe piept, cu fruntea în jos, în mână cu o lumânare, ca la 
înmormântarea altuia. 

— „Şi iartă, Dumnezeule, păcatele robului tău Dan, pe care le- 
a împlinit cu gândul sau cu fapta...” 

— „Şi primeşte-l, Dumnezeule, în împărăţia ta, unde nu sunt 
nici tâlhari, nici furi, ci numai vieţi fără de sfârşit” cântau preoții, 
cădelnițând amarnic pe osândit, care plutea acum în fum 
mirositor de tămâie. 

— Amin! Să-i fie țărâna ușoară, roști domnul Vlad, cu capul 
descoperit, cum se cuvine dinaintea unui mort. 

După aceea călăul reteză capul lui Dan, care se prăbuși de-a 
dreptul în groapă, odată cu leșul. 

De atunci nu mai cuteză nimeni în Transilvania să uneltească 
împotriva lui Vlad, cruntul domn dar deopotrivă viteaz și drept. 


VI 
DOUA TFPI MAI ÎNALTE 


Trecuseră trei ani de la urcarea în scaunul Țării Românești și 
Vlad nu trimisese turcilor nici birul în bani, nici birul sângelui, 
adică cinci sute de copii pe an, meniţi să ajungă ieniceri în oastea 
sultanului... 

Aşteptă el, turcul, ce aşteptă socotind că poate va primi mai 
mulţi bani și mai mulţi copii dintr-o dată, însă până la urmă își 
pierdu răbdarea - era doar Mahomed al II-lea, cuceritorul 
Bizanțului. Chemând la sine cinci dregători de seamă, le spuse: 

— Să vă duceţi la Târgoviște, unde acel voievod, ruda lui 
Mateiaș Corvinul, a uitat de legământul făcut cu noi de bunicul 
său Mircea. Iscodiţi-l cu băgare de seamă ca să vedem în ce ape se 
scaldă! 

— Să-l aducem viu sau mort? întrebă unul din «i, 
dezmierdând mânerul iataganului. 

— Aud că e un om crunt! Lăsaţi-l deocamdată în pace! 
răspunse sultanul. Să vă dea haraciul și birul de sânge. Vom 
vedea mai târziu ce facem cu el. 

Solii ajunseră la Târgoviște, unde Vlad - care nici gând n-avea 
să îndure asuprirea turcească pe care o cunoștea atât de bine - îi 
primi Cuviincios, cu toată semeţia lor, spre a le putea da plata 
cuvenită, așa cum ticluise mintea lui isteaţă și ne-nfricată. 

— De bani să n-aveţi nicio grijă, îi încredință Vlad în sala 
tronului, înconjurat de boieri, care din porunca Domnului 
puseseră oaste bună de strajă la toate ieșirile din palat și din 
cetate. Că birul l-am pus bine deoparte, să-l trimit Padișahului, 
stăpânul nostru slăvit, o dată la cinci ani, ca să înțeleagă și el ceva. 
Cât despre copii, avut-am ani cam sărăcăcioși, așa că îi ţin la 
hrană bună, ca să arate împliniţi la făptură. Astfel ce va face 
luminăţia sa cu niște pui de bodaproste? Dar, mă rog 


dumneavoastră - urmă Vodă, după ce luară cu toţii șerbeturile - 
de ce nu scoateţi turbanele din cap, așa cum am scos și noi 
cușmele? 

Vlad, care trăise mulţi ani între turci, ştia bine că legea 
profetului lor îi oprea de a-și scoate turbanul. 

— Voi scoateţi cușmele în biserică și prin casele oamenilor. 
Noi, însă, nu ne scoatem turbanele niciodată! răspunse unul din 
soli. Mai ales în fața ghiaurilor e cea mai mare rușine a sta turcul 
descoperit. 

— Aşa? făcu Vodă, ca și cum se minuna de cele auzite. Dar ce 
faceţi la vreme de furtună? Dacă vântul pârdalnicul vă smulge 
turbanele din căpăţânile voastre? Nu-i rușine? 

— Ruşine si păcat! încuviință solul mai bătrân. 

— Dacă aţi venit la Curtea mea, n-aş vrea să suferiţi vreo 
rușine sau vreun păcat, aşa că m-am gândit să vă fac un pustiu de 
bine, ca să nu vă mai cadă turbanele de pe cap, chiar de-ar sufla 
vântul turbat. 

Şi făcu semn oștenilor care stăteau smirnă dinapoia jilțului 
domnesc, având la brâu unii ciocane, alții piroane de fier ascuţite. 

— Să le bateţi vârtos dumnealor turbanele, ca să nu le smulgă 
niciun vânt, porunci VI ad, căci e mare păcat acesta, încât îşi pierd 
bieţii turci sufletele. 

Pe loc oștenii înconjurară pe trimișii hrăpăreţi care veniseră 
după aurul și sângele neamului, îi legară fedeleș, și cu piroane 
lungi și ascuţite le ţintuiră turbanele în cap. 

Aflând sultanul Mahomed păţania solilor săi, crunt se mânie, 
dar își spuse că ar fi prea mare cinste să trimită împotriva unui 
voievod mărunţel o oaste turcească - când cu viclenie i-ar veni 
tocmai bine de hac. 

Trăia în preajma Seraiului un grec lingușitor și viclean, 
Catavolinos, în care sultanul avea multă încredere. 

— Să te duci, ghiaure, și să pui degrabă mâna pe acel Vlad, 
care şi-a bătut joc de mine, cum n-a cutezat încă niciunul din 


vrăjmașii mei! Mi-e rușine să mă războiesc cu el. Dar nici 
nepedepsit nu se cade să-l las, fiind în stare acel voievod a-mi 
face cine știe ce alt bocluc. De câţi oameni ai nevoie și de câţi 
galbeni? 

— De niciun om și de niciun galben, răspunse Catavolinos, 
surâzând din buzele-i groase și umede, căci era grecul umflat de 
slănină ca un şobolan. Dacă mă duc la Târgoviște cu oșteni, 
capătă voievodul bănuială, și nu-l mai scot din bârlog. Așa, numai 
eu, îl duc binișor de nas până la Giurgiu, la Hamza-pașa. Aci sau îl 
înhățăm de viu, sau îl facem scăpat în Dunăre! 

— Aşa te vreau, Catavolinos! Și dacă duci isprava la bun 
sfârșit, te fac la întoarcere mare dragoman. 

Lui Vodă nu-i venea a crede ochilor zărind cum se târa la 
picioarele sale, pe dușumeaua din sala tronului, acea namilă de 
seu, de pe obrajii căruia se scurgeau pârâiașe de nădușeală. 

— Sol al sultanului Mahomed ești tu? făcu voievodul 
cuviincios, ghicind încă din capul locului viclenia acelui grec. Un 
asemenea sol nu se cade să lingă picioarele jilțului meu. 

Şi-l ajută a se ridica pe picioare. 

Grecul istorisi Domnului că sultanul nu era grăbit să 
primească haraciul și sufletele, înțelegând greutăţile lui Vodă în 
cei dintâi ani de domnie. Numai că pașa de la Giurgiu e cam 
supărat din pricina unor băștinași care-i încalcă locurile și bălțile 
de peşte. Așa că n-ar fi rău să se repeadă până la Giurgiu pentru a 
pune capăt acestei zavistii, cum o socoti că e drept şi bine. 

„Vorbe despre greci umblau multe şi de tot felul prin țară: că 
grecul atunci când se jură îţi sară inima-n desagă și te fură așa că 
îți dă miere cu lingura, iar cu coada îţi scoate ochii. 

Îngândurat, Vlad își spuse că până n-o da încă o învățătură 
bună turcilor, nu-l vor lăsa în pace. Pasămite păgânii au piele mai 
groasă decât a sașilor, așa că li se cuvine o pildă mai usturătoare. 

— Bine, să mergem la Giurgiu, chir Catavolinos! răspunse 
Domnul, ridicându-se din jilț. Se poate să ţinem zâzanie cu 


sublima Poartă pentru o pricină atât de mititică? 

Domnul se sfătui în acea noapte cu boierii, cărora le porunci 
să-l urmeze până la Dunăre, mai de departe, ca să nu prindă 
grecul de veste, luând cu ei câtă oaste or putea strânge la 
repezeală. 

— Bătălie mare nu va fi, boieri dumneavoastră, mai degrabă 
avem nevoie de braţe vânjoase care să ascută câteva mii de ţepi 
bune pentru vânat proaspăt, grăi Vodă arătându-și colții. 

Vlad ajunse la Giurgiu, având cu sine numai straja domnească. 
Hamza-pașa, când îl zări de departe cu ostași puţini, făcu semn 
ienicerilor lui, care, aruncându-se pe caii lor iuți, pe dată îl 
înconjurară. Se încinse o luptă crâncenă, căci Domnul nu se ferea 
să încrucișeze sabia, căutând el cu ochii pe vicleanul pașă, care 
însă rămăsese mai la o parte, în apropierea oraşului. Când era 
lupta în toi și ienicerii credeau că au copleșit cu numărul lor 
straja Voievodului, se iviră și boierii valahi cu grosul oastei 
alcătuită din călăreţi și pedestrași. 

Înţelegând ei cum stăteau lucrurile și ştiind că Vodă n-avea 
nevoie de ajutor pentru el, înconjurară tabăra turcească și se 
repeziră în spatele ienicerilor. Nu izbuti a scăpa nimeni din 
împre-surare. Și lupta începu aprigă și fără cruţare. Acei dintre 
turci, care nu-și pierdură viaţa în luptă, fură prinși și aduși legaţi 
în fața Domnului. 

Erau câteva mii, căci românii înconjuraseră și Giurgiul, pe 
care-l curăţiră de jefuitorii cu turban. 

În acea noapte oștenii români, făcând mare haz, ascuţiră 
până-n revărsatul zorilor ţepi cu nemiluita dintr-o pădure 
apropiată. 

Vlad-vodă, călare pe calu-i alb, de zile mari, strigă la cele două 
căpetenii vrăjmașe legate fedeleș, care fuseseră aduse în faţa lui: 

— Chir Catavolinos și tu, Hamza-pașa, dacă voi m-aţi fi prins, 
nu mă duceaţi la Stambul să facă acolo Padișahul priveliște cu 
mine, să-mi taie capul și să mă arunce în mare? Așa-i? Eu sunt 


mai blajin decât stăpânul vostru. Am să vă trag în ţeapă să vă 
mănânce ciorile, săracele, ca să nu mai caute sămânţa prin 
ogoarele oamenilor. 

Pe cei doi prinși îi trecură toate nădușelile auzind ce-i 
aşteaptă. Domnul urmă: 

— Şi ca să nu înfăţișaţi plângere la Alah pe lumea cealaltă că 
v-am nedreptăţit cumva, punându-vă la rând cu proștimea, iaca 
am să aleg pentru mărimile voastre câte o ţeapă mai naltă, să 
staţi mai presus decât ceilalţi, precum vă e rangul... 

Apoi, întorcându-se către ai lui, strigă: 

— Aduceţi două ţepi înalte și simandicoase, pentru Măria Sa 
Hamza-pașa și chir Catavolinos!. 

Și astfel, la marginea Giurgiului, se ridică în dimineaţa aceea o 
pădure de ţepi, în jurul cărora se adunară de sârg ciorile de pe tot 
malul Dunării. 

Vlad-vodă nu se mulțumi numai cu atâta. Vrând a băga spaima 
în vrăjmași o dată pentru totdeauna, trecu Dunărea și pradă 
satele și târgurile, câte află în cale. Nu lăsă în viață decât vrăbiile 
din văzduh... 

Era obiceiul pe acea vreme a se strânge capetele celor uciși, 
spre a li se face numărătoarea. Şi Țepeş-vodă, întorcându-se la 
Târgoviște, scrise prietenului și sprijinitorului său, Mateiaș 
Corvinul, că „a trimis pe lumea cealaltă 23.809 nelegiuiţi și tâlhari, 
în afară de 884, leșuri care fiind arse n-au mai putut fi înfățișate” 


VII 


SULTANUL MAHOMED SE MIŞCĂ 


Groaza cuprinse pe turci, mai mare și mai cruntă decât își 
închipuiră românii - căci mult mai târziu ieși la iveală- scrierea 
unui turc din acea vreme, care mărturisește că într-atât se 
speriaseră de Domnul român așezările turcilor, încât se socotea 


fericit locuitorul din Stambul care putea trece dincolo, în 
Anatolia!. 

Mahomed al II-lea, văzând că numai cu vicleșugul nu va putea 
răpune pe Vlad, porni el însuși, spre Dunăre, în fruntea unei oştiri 
de două sute cincizeci de mii de luptători - număr nemaipomenit 
până atunci - pentru a înlătura pe domn din scaunul Țârii 
Româneşti. 

Când află de această pacoste, Vlad Ţepeş puse buciumași pe 
dealuri de adună pe toţi românii care puteau lupta, fie și numai 
cu o coasă. Apoi chemă în sala tronului pe sfetnici și le grăi: 

— De-acum, boieri dumneavoastră, cu puterea noastră 
ispravă mare n-om putea face împotriva unui balaur cu două sute 
cinci zeci de mii de capete! E rândul nostru să fim vicleni și isteţi, 
căci numai cu ajutorul lui Dumnezeu și cu mintea ageră vom 
putea ieși cu bine din această grea încercare. 

Şi Domnul își făcu o cruce mare, creștinească, căci altfel era 
evlavios și cu temere de cele sfinte, zidind el mănăstirea Comana 
și biserica de la Târgșor și făcând danii la Muntele Athos. 

Până a nu trece turcul Dunărea, Vlad Țepeș i-o luă înainte 
prădând, părjolind și prinzând câteva mii de ieniceri, care 
adăstau grosul oștirii. 

— Ce pădure se vede acolo, vizirule? Că e desfrunzită deși ne 
aflăm în puterea verii! Sau or fi mânoat-o omizile? întrebă 
sultanul care mergea călare în mijlocul oștirii turcești, înconjurat 
de slujbașii cei mai de seamă ai împărăției. 

Marele-vizir, care avea vederea mai ageră, răspunse îngrozit: 

— Să ocolim acea pădurice, Luminăţia Ta. E piază rea. 

— Nu-mi place să mă abat din drum, grăi sultanul 
încruntându-se. 

— Atunci, Stăpâne, vom vedea și noi și oștenii noştri obiceiul 
crud pe care-l are Domnul muntean de a-și trage dușmanii în 
țeapă. 

Sultanul abătu oștirea din cale, ca s-o ferească de spaimă, iar 


el, întovărăşit numai de marele-vizir, dete pinteni calului și se 
opri în marginea luncii cu ieniceri înfipţi în pari înalţi, ca niște 
sperietori de ciori.. 

Sultanul oftă, se bătu cu pumnul în piept și strigă: 

— Pe Alah cel viu! Dacă pun mâna pe acel ghiaur, altă moarte 
nu-i dau decât o țeapă ca asta! 

— Luminăţia Ta, la ananghie Vlad e în stare să se arunce 
singur în sabie. 

— Atunci şi mort îl trag în țeapă, strigă sultanul învineţit de 
furie neputincioasă. 

Cotropitorii trecură Dunărea fără nicio împotrivire din partea 
lui Țepeş-vodă. Cât băteai cu ochii, pe toată întinderea câmpiei 
dunărene, nu se zărea nici ţipenie de om, nici târg, nici sat, nici 
cătun, nimic. Până și pădurile fuseseră arse, iar fântânile ori 
astupate cu pământ ori otrăvite. 

Armia turcească se târa iavaș-iavaş, prin pustiul semănat în 
calea ei, căci apa și merindea trebuiau aduse acum, hăt! de 
departe, dinapoi, din cealaltă parte a Dunării. 

Și cum viermuia puhoiul otoman istovit și însetat neștiind 
dacă va ajunge cu viață până la o așezare omenească, străjile 
întâlniră un turc cocârjat, cu șalvari și turban ferfeniţit, 
sprijinindu-și bătrâneţele într-un toiag. De mirare că mai trăia, în 
acea pustietate lăsată de oștirea valahilor ce părea să fi fugit în 
altă ţară. 

Îl duseră în faţa sultanului, care, de-a călare, îl întrebă: 

— Ce cauţi tu, bre, pe-aici? Și cum de nu te-au omorât 
ghiaurii? 

— Să trăieşti, Luminăţia Ta, mă mir și eu cum am scăpat 
teafăr! Au vrut ei să mă tragă în țeapă, dar n-au mai avut vreme, 
că se grăbeau să fugă, grăi bătrânul turc. 

— Cum te cheamă? întrebă Sultanul, temându-se că ar fi vreo 
iscoadă. 

Iscoadă, nu era ci... Însuși Vlad Țepeș, neînfricatul care se 


încumetase să pătrundă în tabăra turcilor - al căror grai îl 
învățase din copilărie, de când fusese ostatec - ca să-i abată din 
drumul lor spre cetatea de scaun și a-i atrage în mlaștinile 
Dâmboviţei, unde să-i bată ca pe oi. 

— Cum să mă cheme? Mustafa! răspunse prefăcutul turc. 

— Ce ştii despre ghiaurii care au fugit dinaintea noastră, dacă 
spui că ai trăit în mijlocul lor? întrebă marele-vizir, vrând să 
cunoască puterea lui Vlad. 

— D-apoi e de mirare cum de-a adunat voievodul lor atâția 
luptători! răspunse Mustafa, ca să se arate că spune adevărul. 
Numai că ei sunt fără cai, deoarece vreo doi ani a bântuit seceta 
pe-aici de se prăpădiră mai toate vitele. 

Sultanul simţi înviorare auzind vestea, încredinţat fiind că 
oastea pedestrașă a voievodului va fi ușor înconjurată și 
măcelărită de călăreții musulmani.. 

— Şi pe ce drum a apucat-o ghiaurul, nu știi? întrebă sultanul 
grăbit să dea piept cu Vlad, care-i făcuse atâta sânge rău. 

— Luminăţia Ta, mult mă mirai şi eu, că-n loc s-o apuce pe 
drumul Târgoviștei, unde e cetatea lui de scaun, o cârmi încolo 
spre apus, cam pe unde curge apa Dâmboviţei... Nu știu care să fie 
pricina, mă jur pe Alah! 

Sultanul se sfătui pe loc cu marele-vizir crezând amândoi în 
cuvintele lui Mustafa, căci ele arătau gândul lui Vlad Ţepeş de a 
rămâne ascuns înapoia oștirii turcești, spre a-i sări în spate și a-i 
tăia legătura cu ținuturile de peste Dunăre, de unde le venea 
merindea, sau zahareaua, cum se spunea pe atunci. 

Mustafa, rezemat în toiag, clătina din cap ca un turc copleșit 
de bătrâneţe, dar în mintea lui gândea: 

— Of, Doamne! De s-ar lua turcul după arătările mele și s-ar 
abate din drumul Târgoviștei - mare zăpăceală aș face în oștirea 
lui prin mlaștinile de lângă București... 

— Mustafa, strigă deodată Sultanul, treci în spatele cortului 
meu și spune bucătarului să te ospăteze. Că veștile tale de mare 


folos ne vor fi! 

— Alah să te ajute, Luminăţia Ta, răspunse Mustafa, și în 
vreme ce inima îi sălta de bucurie, se trase înapoi, la corturile 
împărătești, unde se ospăta ca-n zile mari. 


VIII 
O FAPTĂ NEÎNERICATĂ 


După ce oastea se puse din nou în mișcare, văzu Vlad-Mustafa 
dintr-un copac că dușmanii apucaseră spre București, aşa după 
cum vroia el. 

Într-o pădurice apropiată, unde-l adăstau câţiva boieri călări, 
rămase până se aprinseră stelele sub mantia cerului, apoi 
încălecând cu toţii tăiară ţara de-a curmeziș ca nălucile. 

Vlad văzuse de-acum întreaga armie pe care sultanul o 
ridicase împotrivă-i ca să-l prăpădească. 

— Ai pus tu mâna, turcule, pe cetatea Bizanțului, dar pe Vlad 
n-o să-l prinzi! grăi voievodul cu mânie. Înfruntând parcă o 
vedenie de departe. 

Porunci unuia dintre boieri s-o ia înainte şi să spuie celorlalte 
căpetenii din partea voievodului să nu înceapă lupta înainte de a 
vedea o mare încăierare în tabăra turcească. lar când or simţi 
zarva aceea să se repeadă cu toţii și să măcelărească pe nelegiuiți 
fără milă. Apoi, să se tragă binișor spre munte, dacă vor fi răzbiţi. 

— Şi Măria Ta, ce faci? Unde rămâi? întrebă mirat boierul, 
știind că Vlad nu se ferise niciodată, ci fusese în fruntea 
luptătorilor. 

— N-ar fi trebuit să te îndoieşti de Domnul tău, boierule, ci să 
aştepţi să auzi ce ţi-oi mai spune. Află dar că mă duc în tabăra 
turcească, și dacă oi reuşi să pătrund în cortul sultanului, ne-a 
pus Dumnezeu mâna în cap. 

Cu ochii mari, îngroziţi la început, apoi plini de evlavie, pentru 


curajul voievodului, boierul porni la drum. Domnul rămase în 
marginea drumului, după ce își legă iar calul, în adâncul unei 
chingi de pădure din vecinătate. 

Oastea turcească înainta încet ca un mușşuroi de furnici pe 
drumul desfundat și prăfos. 

— Ce faci, Mustafa? Tot cu noi eşti?... îl întrebă marele-vizir, 
care-l recunoscu, atunci când alaiul împărătesc din mijlocul 
oștirii trecu prin dreptul lui Vlad. 

Sultanul râse și aruncă bătrânului Mustafa o pungă de bani, 
grăind către marele-vizir: 

— Se ţine după noi ca să nu crape de foame, săracul! I-a plăcut 
pesemne pilaful bucătarului meu! 

După două zile de mers, oștirea turcească se opri în faţa 
mlaștinilor făcute de șerpuirea Dâmboviţei, ascunse unele sub 
rogoz și răchită verde. 

Călăreţii turci, de iscoadă, veniţi în goana cailor, vestiră pe 
sultan că oștenii lui Vlad se aflau grămădiţi într-o vale, de cealaltă 
parte a smârcurilor, gata de bătaie. 

Marele-vizir fu de părere ca turcii să ocolească bălțile și, să se 
apropie tot mai mult de valahi ca să-i poată lovi mai bine, chiar a 
doua zi în zori. Dar sultanul, temându-se de o viclenie a lui Vlad, 
hotări ca armia turcească să rămână locului, despărțită de români 
prin şirul de mlaștini, căci amurgise. Și vor porni împotriva 
ghiaurilor, când s-o lumina de ziuă. 

Se întinseră corturile, se făcură focurile, se rânduiră străjile, 
de data aceasta întărite și cu poruncă strașnică să vegheze cu 
luare-aminte, să nu se strecoare vreun străin, deoarece oastea 
vrăjmașă era în apropiere. 

În noaptea aceea în tabăra turcească nu intră nimeni, niciun 
străin - în afară de bătrânul Mustafa, cunoscut de toţi și care, 
făcându-și culcușul mai spre margine, pe unde erau bucătăriile, 
îşi pipăia acum hangerul, pe care-l ţinea ascuns. 

Vlad Țepeș era evlavios ca toţi domnitorii creștini, fără a fi 


prea bisericos. Se închina rar, dar din toată inima. 

Adăstând tăria nopţii, el îngenunche, își făcu o cruce mare și 
se rugă: 

— Doamne, ajută-mă să pătrund în cortul nelegiuitului și să-l 
răpun! Numai aşa voi mântui de spurcăciunea năvălitorilor 
bisericile și neamul nostru cel creștinesc. Puterea nu e la mine, ci 
la tine, carele din cer pe toate le vezi și le înţelegi. Ajută-mă! Căci 
în brațul meu stă acum soarta ţării, pe care singură oștirea ei n-o 
mai poate ocroti de acest puhoi! Amin! 

Și, făcându-și o cruce, se ridică. 

Amurgise bine, iar pe la al doilea cântat al cocoșşilor trebuia să 
se ridice luna ca o seceră. 

— O să mai vadă vreodată Mahomed semiluna? 

Vlad, care știa că-și primejduiește viața, scoase hangerul și-l 
încinse peste șalvari, încercându-i mânerul, ca să fie gata. Apoi se 
strecură printre corturi, îndreptându-se către locul unde știa că 
se aflau corturile încăpătoare ale Sultanului și marelui-vizir. 

Bezna care-l ocroti pe Ţepeş, pornit singur doar cu două braţe 
împotriva celui mai puternic împărat din acea vreme, îl și 
împiedică să ajungă ușor până la corturile căutate de el. 

Osteniţi de drum, oștenii turci dormeau duși. În niciun cort nu 
se zărea un fir de lumină. 

Voievodul înainta cu multă luare-aminte, mai mult târându-se 
pe brânci, cercetând cu auzul ascuţit împrejurimile să nu dea 
peste vreun ienicer de pază printre corturi. Când auzea pași 
încremenea pe loc, apoi se strecura în cealaltă parte dar mereu 
înainte, spre ţintă. 

Deodată zări o lumină mică, pâlpâind în noapte. Se apropie 
de-a bușilea. Pipăi iar hangerul de la coapsa stângă, singura-i 
armă, mântuirea lui și a Ţării Românești. 

De bună seamă acea lumină trebuia să fie în cortul Sultanului, 
care pesemne stătea de vorbă cu marele-vizir. lată că în dreptul 
acelor corturi mari tocmai trecea o matahală uriașă, acoperind 


razele luminoase: un ienicer de pază, cu sabia scoasă. 

Așadar acolo se afla acel mândru Padişah, de teama căruia 
tremura toată suflarea creștină, care ajunsese cu oștile până-n 
Carpaţi și până la Nistru, supunând atâtea popoare, care îndurau 
atâtea biruri, stăpânind cu un singur cuvânt viaţa a mii și 
milioane de oameni! 

Vlad mai făcu un pas și aşteptă până s-o stinge lumina din 
cortul cel mare. Clipele treceau anevoie, cu plumb în picioare. Cât 
să fi stat la pândă voievodul român? Poate un ceas, poate două - 
dar clipele de încordare îi oţeliră și mai crunt voinţa. 

Când se stinse lumânarea din cort se făcu parcă o beznă și mai 
mare, în care Vlad nu mai vedea nici umbra uriașă a ienicerului 
de pază. 

Dar încet-încet se obișnui cu întunecimea. După ce straja se 
depărtă binișor, Vlad pătrunse în cort pe brânci, cu sufletul la 
gură și hangerul în mână. Lovi cu sete. Un geamăt scurt, înfundat 
îl încredința că nu dăduse greș. 

Apoi sfâșiind pânza cortului, o rupse la fugă ca o nălucă și 
începu să strige turcește: 

— Săriţi! Săriţi! Au omorit tâlharii pe Padişah. Ghiaurii au luat 
viața luminatului nostru sultan! Săriți! 

În câteva clipe tabăra turcească era în picioare. Se aprinseră 
făclii prin corturi. Căpeteniile își adunară oamenii și porniră toți 
cu hangerele scoase spre cortul Padișahului. Aci dădură în 
întuneric peste alții care veneau spre ei în fugă, de asemenea cu 
hangerele scoase și din spaima care-i cuprinse, crezură că 
năvăliseră ghiaurii în tabără. 

Și pe dată se încinse între ei o luptă cruntă cu răcnete și 
gemete, care tinu până în zori. 

În vremea aceasta, boierii români cu pâlcurile lor de călăreţi, 
pândind de aproape tabăra turcească, își deteră seama de zarva 
care se iscase acolo şi, după cuvântul voievodului, loviră pe turci 
din trei părți. 


Mai bine de un sfert din marea oştire turcească se prăpădi în 
acea noapte de pomină. 

Când se lumină de ziuă, Vlad Țepeș, în mijlocul oamenilor lui, 
se trăgea spre Târgoviște. 

Era abătut, deși dăduse osmanlâilor o lovitură grea. 

Pentru întâia oară, mâna lui nu nimerise: în locul Sultanului, 
omorâse pe marele-vizir. 

Paguba pe care o pricinui armatei turcești era destul de 
însemnată, dar nu într-atât ca să aducă biruinţa. Sultanul 
Mahomed scăpase teafăr, iar furia lui era acum şi mai mare. 

Domnul află cu uimire că printre slujitorii care urmau pe 
sultan era și Radu cel Frumos, frate bun cu voievodul, dar fericit - 
că aşa erau apucăturile pe acea vreme - să ia locul lui Vlad! 

Într-adevăr, avea chip frumos acest Radu și plăcuse tuturor 
din seraiul lui Mahomed. Mai avea și vorba mieroasă, aşa că își 
făcuse multe prietenii. 


IX 
DINTEMNIȚĂ ÎNMORMÂNI... 


Vlad nu-și pierdu nădejdea. Era hotărât să lupte până la capăt 
pentru scaunul său, pentru neatârnarea Țării Românești. Pe unde 
trecea lăsa numai jalea și pustiul, ca oștile turcești să nu găsească 
hrană nici pentru oameni, nici pentru vitele de povară. 

Din pricina acestor lipsuri și a căldurilor mari care 
aprinseseră văzduhul în acel an, se lăți între turci molima ciumii, 
pe care nimeni n-o mai putu stinge. 

Sultanul se grăbi să ajungă la Târgoviște, pe care vru s-o 
împresoare. Dar găsi cetatea fără apărare, cu porţile deschise. 
Vodă trecuse munţii cu gândul de a căuta ocrotire în 
Transilvania, la ruda sa, Mateiaș Corvinul. Sultanul, înghesuit de 
grijile oastei care se împuţina de molimă, hotărî să lase țara, chit 


că nu izbândise nimic, întorcându-se la Țarigrad. Dar, căutând 
timpul potrivit, ieşi la iveală Radu cel Frumos dimpreună cu 
câțiva boieri ale căror familii se adăpoştiseră la mănăstirea 
Snagov. Acest Radu, bătea mai de mult în strunele turcilor ca să 
apuce scaunul domniei. Și închinându-se lui Mahomed al II-lea, îi 
făgădui supunere și tribut mărit. Astfel primi el pacea odată cu 
tronul Țării Românești. Sultanul se trase numaidecât cu 
rămășițele oastei peste Dunăre, bucuros foarte de această 
chivernisire care-i acoperea strădania războiului. 

Vlad Ţepeş, urmat acum numai de boierii ce luptaseră cu el în 
preajma Bucureștiului și de pâlcul de călăreți care suferiseră fără 
murmur toate lipsurile și toate ostenelile, bătu într-un amurg 
înroșit de soarele lui august la poarta de fier a castelului regesc 
din Buda. 

Mateiaș Corvinul, sprijinitorul Domnului Țării Românești, îl 
primi numaidecât, ca pe o rudă și un prieten. 

— Te văd istovit şi mâhnit, zise Craiul. Te-au alungat turcii?... 
N-ai nicio teamă, că le venim noi de hac! Ia povestește-mi mai 
întâi cum s-au întâmplat lucrurile... 

Vlad Ţepeş istorisi pe scurt strădaniile lui din cei din urmă ani 
spre a feri țara de jaful turcesc, apoi lupta cu armata uriașă a lui 
Mahomed - și fuga Domnului în Transilvania, lăsând Târgoviștea 
pe mâna nelegiuiţilor care au și găsit o coadă de topor în Radu cel 
Frumos, însuși fratele Domnului, gata a le plăti toate birurile și a 
săruta poala Padișahului. 

Craiul Corvin, bucuros că Domnul Ţării Romanești luptase cu 
atâta dârzenie împotriva împărăției de la miază-zi, îl întrebă: 

— Nu înţeleg de ce te-ai dus cu oștirea să-nfrunţi acel puhoi, 
când era mai lesne să treci munţii cu oamenii tăi, ca dimpreună 
cu mine să doborâm pe vrăjmaș. 

Vlad Țepeș destăinui Craiului Matei că nu avusese de gând să 
dea piept cu oștirea musulmană, ci numai s-o risipească și s-o 
împuţineze, după ce el, Domnul Ţării Românești, ar fi făcut 


seama, cu mâna lui, Sultanului Mahomed. Dar nu-l ajută norocul, 
căci în locul Padișahului, ucise, din greşeală, pe marele-vizir, iar a 
doua zi, după ce turcii se tăiară toată noaptea între ei, văzură că 
dușmanul era în altă parte... 

Craiul Matei râse cutremurat de această năstrușnică 
întâmplare, în vreme ce Vlad Țepeș tăcea, privind încruntat în jos. 

— D-apoi, cumnate, am să-ţi dau o patalama la mână, ca să 
intri în cetatea Făgărașului. Acolo mă vor aştepta boierii tăi, până 
s-or strânge oamenii mei, căci îi am cam risipiţi. Până atunci 
lucrează cu sfetnicii ce ți-au mai rămas să tragi de partea ta 
boierii lui Radu cel Frumos și câţi români de dincolo de munți or 
vrea să vie în tabăra de la Făgăraș. Și ne-om îndrepta asupra 
Târgoviștei, când s-o aștepta frate-tău mai puţin!... 

Vlad Țepeș fu mulțumit de cuvintele Craiului, dar întorcându- 
se către boierii săi, care-l așteptau cu caii, în curtea cetăţii, nu 
arătă un chip mai zâmbitor. 

— La Făgăraș! le porunci el scurt. 

Încălecară cu toţi şi porniră, în tropot, înfundat, spre cetatea 
de piatră de la poalele Carpaţilor. 

Fără doar și poate că viteazul Ţepeş ar fi izbândit să-și 
recapete tronul, căci oastea ungurească, gata de luptă, începuse a 
se mișca. Dar Radu cel Frumos aflase, prin iscoade, ce-l aștepta. Și 
cu ajutorul sașilor din Brașov, dușmani de moarte ai fratelui său, 
alergă la viclenie. Puse pe grămăticul său, priceput la slova și 
iscălitura lui Vlad, să ticluiască trei scrisori mincinoase: una către 
Sultanul Mahomed al II-lea, rugându-l de iertare, făgăduind tot 
ajutorul pentru cucerirea Ardealului de către turci, alta către 
Ștefan cel Mare, chemându-l în Țara Românească să dea jos pe 
Radu cel Frumos şi apoi împreună să pornească împotriva lui 
Matei Corvinul, în sfârșit a treia scrisoare, către un grec bogat din 
Istanbul, prin care cerea împrumut câteva mii de pungi pentru 
cheltuiala războiului. 

Zadarnic se jură Vlad Țepeș dinaintea cumnatului său, Craiul 


Corvin, că scrisorile erau plăsmuite. Fu crezut numai pe jumătate, 
și aruncat în închisoarea din Vișegrad, unde zăcu mai bine de 
zece ani între zidurile de piatră mucegăită. 

Nici uneltitorul, Radu cel Frumos, n-avu parte de domnie 
liniștită, căci în acest timp Ștefan cel Mare, dușman neimpăcat al 
turcilor, hotărât și el să apere cu orice preţ neatârnarea 
Moldovei, zdrobi de câteva ori oştile sultanului și se repezi cu 
oaste până la București, punând pe fugă pe acel voievod supus 
Semilunei. 

Radu, ca să scape teafăr de urgia viteazului și răzbunătorului 
Domn al Moldovei, o luă la sănătoasa spre Dunăre, nemaiavând 
timp să se abată pe la București, unde se aflau soţia și fata cu 
toate odoarele şi avuţia Curţii. Aceste vieţi și bunuri căzură în 
mâinile învingătorului, care le trimise degrabă la Suceava. 

De bună seamă că Ștefan cel Mare ar fi aşezat în scaun pe 
ocrotitorul său, care odinioară îi dăduse ajutor de oaste pentru a- 
şi dobândi dreptul său, dar Vlad Ţepeş era departe, închis la 
Vișegrad. Neavând ce face, așeză deocamdată în tron pe prietenul 
său, Laiotă Basarab. Numai că, din păcate, și acesta se dete de 
partea turcilor ca să-și lungească șederea în domnie, înșelând 
credinţa ocrotitorului său. 

Abia în 1476, la îndemnul lui Ștefan cel Mare, slobozi Craiul 
Mateiaș Corvinul din temniţă pe ruda sa Vlad Țepeș și dându-i 
oaste, la care se alăturară și moldovenii, acesta izbuti să-și 
recapete domnia gonind pe Laiotă Basarab. 

Însă restriștea nu-l părăsea pe Domn. Nu trecu nicio lună de la 
reînscăunare, că izgonitul Laiotă se întoarse pe neașteptate cu 
ajutor turcesc și surprinse pe Vlad Ţepeş tocmai când ieșea din 
cetatea Târgoviștei, însoţit doar de garda sa moldovenească. O 
luptă scurtă se încinse, dar fără sorţi de izbândă: erau câteva zeci 
de oameni împotriva câtorva sute. Moldovenii pieriră până la 
unul, seceraţi de hangere, dimpreună cu stăpânul lor. 

Astfelse săvârși din viaţă, cu nedreptate, curajosul și dreptul 


Domn al Țării Românești, Vlad Ţepeş, răpus de dușmanii 
neamului. 


Ş TEAN ŒL MARE 


Stefan, Stefan, Domn cel Mare 
Seamăn pe lume nu are 
Decât numai mândrul soare! 


(Cântec popular) I 


0 NUNTĂ CUOMDR 


Răusenii, un sat întins, în Țara de Sus, nu departe de Suceava, 
era aşezat pe moşia spătarului Sima Hrană. Acolo se încinse, în 
toamna anului 1451, o nuntă mare, cu trei rânduri de lăutari și 
douăsprezece praznice. Boierul își mărita fata, pe Ilinca cea 
oacheșă și subțire ca nuiaua, cu Ispas, fiul cămarașului, un voinic 
ager și viteaz de rupea mâţa în două, dintr-o smucitură. Mirii 
cătau pe furiș unul la altul, stând la capul unei mese lungi unde se 
ospătau boierii cei mari cu jupânesele și jupâniţele lor. 

La altă masă, toată împodobită cu brad, benchetuia însuși 
Bogdan-vodă, care venise de la Suceava să cinstească nunta. 
Luase cu sine și pe fecioru-său, Ștefan, în fragedă vârstă de 
paisprezece ani. Băiatul stătea ţanţoș, în veșmânt de catifea cu 
tichia vișinie pe o sprânceană și cu jungher de oţel la coapsa 
stingă. Botforii lungi și groși, aduși din Lehia, îi treceau de 
genunchi, iar pintenii de oţel sunau sub masă asemenea unor 
clopoței, fiind semn că feciorul domnesc era și un bun călăreț. 

Viţei întregi se frigeau în ţepoaie de fier precum și tot felul de 
orătănii. Spătarul și spătăreasa îndemnau pe măriţii oaspeţi a 
înfuleca din bucatele aduse pe tăvi lungi, în vreme ce paharnicul, 
alături de un poloboc din spatele jilțului domnesc, umplea mereu 


cupele din fața lui Fogdan-vodă și a lui Ștefan, viitorul Domn al 
Moldovei. 

Din pricina cântatului lăutarilor nu se mai auzea o vorbă, de 
strigau nuntașii unii altora cu glas mare, ca-n câmp sau la pădure. 

Dar aşa se cuvenea, că o dată face nuntă omul!... 

Când se lăsă amurgul, slujitorii boierești și domnești 
aprinseră făclii mari pretutindeni, încât părea conacul, dacă l-ar fi 
privit cineva de pe dealurile din împrejurimi, un pojar în mijlocul 
nopţii. Chiar văile hăuleau și sunau de chiuiturile și cântecele 
nunţii din Răuseni. 

— Să trăieşti, Măria Ta, închină înainte de miezul nopții 
spătăreasa, bucuroasă foarte că Vodă venise fără soție. Și să 
domnești ani mulți, cu belșug și sănătate. lar dușmanii să cate a-ţi 
fi prieteni! 

Vodă zâmbi în barba-i neagră, dezmierdă capul lui Ștefan, care 
se rezemase de genunchiul tătâne-său și aruncând o privire 
focoasă asupra spătăresei răspunse: 

— Ca să câștig prietenia dușmanilor, ar trebui să-i poftesc aici, 
la matale și să le dau să guste din aceste plăcinte moldovenești, 
cu urdă de vaci!... Ba unul din dușmani, frate-meu vitreg, Petru 
Aron, - n-ar mai fi venit pe lume, - pe hainul acela nu l-ai 
îndupleca chiar luându-l în braţe! 

Râse spătarul odată cu Vodă, râse Ștefan, cu mâna pe 
jungherul de la coapsă, sunând pintenii - râse și spătăreasa, 
rușinată, cu genele lăsate pe obrajii înroșiți deodată ca două 
cireşe coapte. 

— Dar tu, fiule, nu te mai culci?... zise Bogdan-vodă către 
Ștefan, împingându-l niţel de umăr. Că mâine-n zori pornim 
călare spre Dunăre să vedem un pașă cu turban! 

— Flăcăiandrii cată să se culce devreme! întări şi spătarul, 
dezmierdându-și barba căruntă. Să te duc în cămara Măriei Tale, 
pe care nu știu cine ţi-a aromit-o cu busuioc, pesemne mireasa. 

Și luând pe feciorul lui Vodă pe după grumaji, părintește, îl 


duse către ieșire, șoptindu-i ceva la ureche. 

— l-a cumpărat un murg arăpesc şi vrea să-l bucure de dar, 
zise spătăreasa către Vodă. 

— laş’ că bine făcu, mai stăm și noi oleacă de voroavă 
amândoi. Că mult ţi-e plăcut graiul și făptura, spătăreasa dragă, 
zise Vodă privind-o aprins. 

Femeia surâse galeș și plecă ochii în jos covârșită de 
asemenea vorbe, așa cum se cuvenea. După un timp îl întrebă: 

— Să deschid fereastra către cerdac, Măria Ta? Că s-a făcut 
prea cald aici. 

Faţa rotundă și grăsună a spătăresei ardea acum, sub cununa 
părului negru, ca o vatră de jăratec. 

Dar Vodă, ameţit de nesomn şi băutură, îi cuprinse mâna, 
când trecu pe lângă el. 

În aceeași clipă se auzi în curte o bubuitură de sâneaţă. Apoi 
încă una și mai tare. 

Lăutarii statură şi glasurile încetară. Asupra nunţii se lăsă o 
tăcere nefirească. Vodă se ridică deodată în picioare şi vru să se 
repeadă în cerdac - ca să înfrunte primejdia. Dar spătăreasa îi 
tăie drumul cu amândouă braţele întinse: 

— Nu te duce, Măria Ta, strigă ea înfricoşată. E treaba 
spătarului să înlăture pe zurbagii!... 

Vodă se opri o clipă, apoi dând femeia de o parte, gemu: 

— Dacă e Petru Aron, vrăjmașul meu de moarte, afară de mine 
nu-l poate opri nimeni. 

Dar nu mai avu vreme să iasă din încăpere. În uşă se ivi însuşi 
fratele vitreg al Domnului, râvnitorul scaunului Moldovei - Petru 
Aron, roșcovanul, cu barba rară în două fuioare zbârlite. Dinapoia 
lui năvăliseră câteva zeci de mercenari unguri, cu sulițe, paloșe și 
sâneţe care încă fumegau. 

— El e! Puneţi mâna pe ticălos! porunci Petru Aron oamenilor 
lui. 

Vodă încercă să se apere, ridicând un scaun cu mâna stângă și 


apucând jungherul de la brâu cu dreapta. 

Dar se pomeni în cârcă lovit de o greutate uriașă - un 
buzdugan venit prin fereastra deschisă din spate. 

Bogdan-vodă ameţi, o tulburare îi împăienjeni vederea, iar 
scaunul și paloșul îi scăpară din mâini. Căzu în genunchi. Un val 
de sânge îl podidi pe nas și pe gură. 

Spătăriţa slobozi un țipăt și se apucă fără știre cu mâinile de 
păr. 
La un semn al lui Petru Aron, seimenii unguri ridicară pe Vodă 
de mâini și de picioare și-l aduseră prin încăperile cu mese 
încărcate și oameni îngroziţi, între facle, până-n mijlocul curții. 

— Repede! Până nu moare! striga mereu musafirul nepoftit, 
cu dinţii rânjiţi de bucurie. Să vadă, păcătosul, de mâna cui i se 
trage moartea! 

În mijlocul curții se afla un butuc pe care tăiaseră slujitorii 
orătăniile trebuincioase nunţii. 

Bogdan fu târât până acolo - și întins pe pământ, să se 
dezmeticească. În jurul lui jucau văpăile în horă ale făcliilor şi 
hăt-departe, pe cerul albastru, scăpărau stelele pașnice, 
nepăsătoare Curtea era înconjurată de mercenari unguri, ca 
nimeni să nu scape. Oaspeţii fură mânaţi din urmă, asemenea 
unor vite, din cămări în curte, să vadă moartea lui Bogdan. 

Voievodul, în răcoarea nopţii, își mai veni în fire, dar nu 
pricepu ce se petrecea cu el. Vedea bătaia flăcărilor roșii care 
dănţuiau în jur și auzea ca de departe zvonul mulţimii nuntașilor. 

Petru Aron strigă în apropierea butucului: 

— Şi Doamna unde e?... Sau n-a venit la petrecere? 

— Nu... Nu... N-a venit... se auziră glasuri răzlețe. 

— Dar, coconul? Ștefanel unde e? 

Nu răspunse nimeni. 

Petru-vodă porunci oamenilor lui să scotocească tot conacul și 
să-i aducă mort-viu, pe nepotu-său, Ștefan. 

Și în vreme ce mercenarii începură a răsturna și a strica 


lucrurile din casă, cotrobăind în căutarea feciorului domnesc, 
Petru Aron apucă de păr pe Bogdan-vodă, îi trase căpățâna până 
la butuc și cu o lovitură grea de paloş îi reteză gâtul. 

— Curcane! Curcane! gâfâi Petru Aron, ai sfârșit ca un curcan! 
Și aruncă vârtos ţeasta, care se rostogoli până la coteţele 
păsărilor. 

Mulțimea care se afla în calea capului domnesc se dete, 
îngrozită, la o parte. Dar mercenarii nu mai găsiră pe fiul 
Voievodului, deşi  răscoliseră conacul și acareturile cu 
amănunţime, căutându-l chiar unde nu era de căutat, prin coteţe, 
cocine sau chiar prin butoaiele din beci goale de vin. 

Ștefanel gonea de sârg spre Suceava, călare pe murgul 
arăpesc, căpătat în dar de la vel-spătarul Hrană. Așa vru destinul 
să-l ţină în viaţă, că pasămite avea flăcăul de împlinit fapte mari și 
multe în viitorime. 


II 


FATA CNEAZULUI DINCHIEV 


Şase ani va pribegi Ștefan, feciorul voievodului, printre străini. 
Abia apucase s-o ia pe maică-sa, Doamna Oltea, de la Suceava, cu 
încă doi boieri credincioşi și aşa, tuspatru trecură în ţara 
leșească. Fugarii nu izbutiră să-și ridice în pripă odoarele de preţ 
ca să aibă cu ce trăi pe pământ străin. Noroc că li se adăugi 
curând fostul spătar Hrană, care veni cu toate salbele femeii sale, 
cinci la număr. 

La Varșovia, craiul leșesc n-avea tragere de inimă să 
pornească la luptă pentru un flăcăiandru ca Ștefan. Dar cum 
Bogdan-vodă îi fusese vasal credincios, primi la curte, în zilele de 
petreceri și în nopţile de baluri pe nefericitul pribeag. 

Sima Hrană, spătarul, se ținea pe urmele flăcăiandrului ca un 
dulău ciobănesc, abia mișcându-se în zalele de fier, la sărbătorile 


cavalerilor, și temându-se să nu-i plesnească veșmintele de 
mătase albastră, în saloanele cu cristaluri din palatul craiului. 

La sărbătoarea de An nou, Ștefan, feciorul lui Bogdan, stătea 
aproape singur între colonadele de marmură ale palatului 
crăiesc, privind cu tristețe la danţurile musafirilor: crai, voievozi, 
cneji cu soțiile și fetele lor, acoperite de odoare prețioase. 

Ar fi vrut să se întoarcă în casa unde găzduia, la marginea 
Varșoviei, lângă maică-sa Oltea, care aţâţa păzind focul, în vreme 
ce spătarul Hrană, așijderi unui slujitor de rând, se trăsese în 
mijlocul vizitiilor, cu cei doi cai din Moldova. Căci vânduse și cei 
din urmă galbeni din salbele spătăresei. 

Și cum privea el cu ochii micșoraţi, mâhnit de moarte, își simţi 
deodată ochii acoperiţi de două mânuţe calde - şi auzi un râs 
zglobiu. 

Ștefan se întoarse dintr-o mișcare. 

Dinaintea lui sta o fată subţire, bălaie, cu obrajii aprinși, cu 
buze subțiri și ochi albaștri. 

— Nu dănţuieșşti cu mine, prinţule? îl întrebă ea aruncându-i o 
privire galeșă. 

Cu toate că n-avea inima pentru petrecere, cavalerul 
moldovean, știind ce-i cuviinţa, îi făcu voia și se avântă cu fata în 
joc. Şi jucară mai multe danţuri numai ei împreună. După care 
fata, obosind, se așeză să mai răsufle. 

Stând de vorbă, află Ștefan că ea era fiica cneazului Simion din 
Chiev și că tată-său o adusese la curtea din Varșovia ca să-i afle 
un soț pe potriva rangului. 

— Eu, însă, nu vreau să mă mărit, scânci ea. 

Ștefan surâse. Cu adevărat era o păpușă drăgălașă, plăpândă, 
abia împlinise treisprezece ani. Nu-i rău să mai crească fetița! La 
rândul său îi destăinui că era pribeag, ca o corabie în voia 
valurilor, că tatăl său, Voievodul Moldovei, fusese ucis mișelește 
la o nuntă, el scăpând teafăr prin mâna soartei. 

— Cum aşa? În ce împrejurare? făcu prințesa, cutremurându- 


se din toată făptura. 

Ștefan se ducea la culcare fiind miezul nopţii, când spătarul 
Hrană fu vestit că argaţii îi aduseră, în fine, murgul arăpesc de la 
un boier vecin. 

— Vino să-l vezi, că pentru Măria Ta îl cumpărai să ţi-l 
dăruiesc. Numai că oamenii mei abia acum picară cu el, zicând că 
le-a scăpat prin coclauri, năzdrăvanul! 

Feciorului de Domn îi plăcu mult, era o mândreţe de murg, cu 
străluciri de păcură în bătaia lunii și vru să-l încalece. Spătarul se 
împotrivi; mâine pe lumină nu este destul timp de călărit, de ce 
tocmai la miez de noapte? ... 

— Dar eu nu vrui, urmă Ștefan. Cum să dorm fără a-l încăleca? 
Nu s-ar fi lipit pleoapele de ochi toată noaptea. Așa că boierul, 
făcându-mi voia, puse şaua, iar eu nălțat pe murg mă simţii 
stăpân pe lume, că pasămite mă ţineam nu numai pe picioarele 
mele ci și pe ale armăsarului, la un loc șase!... 

— Să nu te duci prea departe, strigă spătarul după mine, dar 
eu n-avui gândul la el și-o luai la sănătoasa pe drumul alb, 
luminat de lună plină... Nu ştiu cât am zăbovit, nu-mi dau seama, 
poate un ceas, poate mai mult, dar la întoarcere mă-ntâmpinară 
oameni speriaţi: fugi, Măria Ta, că-i de rău, s-a lăsat la conac 
Petru Aron cu oamenii lui de-au tăiat capul lui Vodă... 

Fata cneazului auzind acestea așternu pe piept câteva cruci 
mici. 

— Mâna Domnului a fost aici. El a orânduit aducerea târzie a 
murgului și te-a îndemnat să-l călăreșşti ca să te scape cu zile. Și să 
știi, prinţe, că vei trăi până la adânci bătrâneți... 

— Îţi mulțămesc, domniţă, pentru aste vorbe. Și mama şi 
boierii mei credincioși așijderi îmi spun mereu. 

— De-i așa, de ce nu aduni oaste ca să alungi din scaunul 
uzurpat pe acel unchi nelegiuit? E o îndatorire față de tine însuţi. 
Nu crezi? 

Ștefan tăcu. Privi în jur, apoi gemu în sine. 


Cum să destăinuiască acestei gingașe prințese din Chiev că 
Regele Lehiei, suzeranul, nu voia să-și ţie cuvântul și că el, Ștefan, 
dimpreună cu boierii care-l urmaseră, ajunși la sapă de lemn, vor 
fi siliți să-și caute slujbe de ocară ca să-și ție zilele?... 

— Ostile sunt costisitoare, răspunse Ștefan și vru să se 
depărteze. 

Dar frumoasa Evdochia înţelese tot. 

Apucă mâna flăcăului și trăgându-l înapoia unui stâlp de 
marmură, spre a nu fi văzuţi, întrebă: 

— Îţi trebuie mult aur, ca să aduni oaste și să te întorci la 
Suceava, unde e scaunul domniei tale?... 

Ștefan nu răspunse, ţinând privirile în jos. 

Dar nu mai lăsă din mâna lui mânuţa albă și fierbinte a 
prinţesei. 

— Colierul ăsta ţi-ar ajunge? întrebă fata, desprinzându-și 
podoaba de diamante de la gât. Dar inelele astea?... Dar lănţișorul 
acesta de aur?... 

Le vâri pe toate în pieptul flăcăului. Răsuflarea aprinsă a 
copilei împurpura obrajii lui Ștefan: 

— Să nu spui nimănui! Vino mâine dimineaţă la Catedrala Sf. 
Petru. Mă auzi?... Te aştept după stâlpul cel mare din stânga. Dar 
să vii!... Am adus cu mine, de la Chiev, cufărașul cu podoabele și 
odoarele neamului meu, căci tatăl meu, Cneazul Simion, vrea să 
mă mărite, după cum ţi-am spus. Cu preţul lor sunt încredinţată 
că vei putea strânge o oştire! Și te vei duce să-ţi iei moștenirea ce 
ți se cuvine... 

Ștefan luă deodată fata în braţe. Giuvaerurile căzură pe podea. 

— Lasă-mă, lasă-mă... făcu ea, încercând să se desprindă. 
Obrajii îi ardeau acum ca focul, iar în ochi i se aprinseră două 
scăpărări ciudate. 

— Vrei să-mi fii soție? o întrebă el. 

— După ce te vei urca în scaunul domniei - atunci da! Altfel 
nu se poate. Tata n-ar îngădui în ruptul capului. 


Dar după câteva zile de plutire pe apa fericirii, Ştefan se 
pomeni cu prințesa venind val-vârtej în casa unde găzduia. 

— Ştefane, ești în primejdie!... Tata prinse de veste că sosi la 
curtea craiului o solie moldovenească cerând capul tău... Fugi cu 
ai tăi cât mai e timp... 

Despărțirea dintre ei fu dureroasă: 

— Aştept cuvânt de la tine oricât de târziu ar veni, îi spuse 
Evdochia, cu altcineva nu mă mărit, decât cu moartea, să ştii... 


II 


LA LOCUL. CE SE CHEAMĂ „DIREPTAIE” 


În revărsat de zori porniră moldovenii în băjenie, 
îndreptându-se către Ţara Românească, după sfatul Doamnei 
Oltea. Căci ea zicea: 

— Geaba ne-am irosit anii pe-aste meleaguri, ani buni care nu 
se mai întoarnă. Pe leși, aplecaţi spre potfală și huzur nu-i mișcă 
decât puterea aurului. Urechea lor n-are cum auzi zbucium 
românesc, că-s străini de neam. Numai o inimă de-a noastră ne 
sare într-ajutor şi aceea e a lui Vlad-vodă Țepeș, Domnul Ţării 
Româneşti. 

— Să purcedem la Măria Sa, ziseră pe-un glas fostul spătar 
Sima Hrană și fostul stolnic Toma. 

Ștefan, la rându-i, adăugi: 

— Gândesc că el, pătimind de la nedreptate, se va apleca 
asupra dreptului meu... 

După câteva săptămâni grele de primejdii și osteneli, pribegii 
se lăsară în Ţara Românească trecând munţii în jos pe la Brașov. 
Doamna Mare, vrând să lege dânsa vorbă cu Vlad-Voievodul, n-o 
lăsă fiul. 

— Nu, mamă, eu singur voi cuvânta Domnului ţării. Voroavele 
mele au mai multă arșiță și fac drum mai scurt către mintea și 


inima sa. 

Vlad Ţepeş primi pe feciorul lui Bogdan în sala jilțului, de faţă 
fiind numai doi boieri din sfat. După ce Ștefan depănă în puţine 
cuvinte restriștea sa, grăi astfel: 

— Mă ajută, Măria Ta, cu oaste, să-mi dobândesc dreptul 
legiuit. Nu faci aceasta spre paguba ci spre folosul tău. Căci țările 
noastre surori fiind, sunt de același neam, au același grai și sânge 
și pe amândouă le paște aceeași primejdie: turcul. Chiar de n-ar fi 
surori, primejdia cea mare trebuie să le unească spre a-și păzi 
ființa. Dacă Mahomed al II-lea ia Constantinopolea întărindu-și 
puterea, de ce ţările noastre n-ar fi mână în mână, să-i țină piept? 

Vlad Ţepeş se ridică în picioare, grăind către boieri: 

— Acest frate moldovean parcă îmi rostește gândurile mele. 

Și astfel Ștefan, în fruntea unei oștiri de vreo 6.000 de oameni 
porni pe drumul soartei, îndreptându-se spre Moldova. Era pe la 
începutul lui aprilie 1457. Trecând prin ţinutul Vrancei, ostașii lui 
se înmulțeau ca frunza și iarba primăverii aceleia. Că, pasămite, el 
fiind de obârşie din Ţara de Jos mulţi se alăturau lui, lăsând 
vraiște muncile câmpului. 

Dacă în Suceava, cetatea de scaun, se zvoni că urmașul lui 
Bogdan venea să-și ia moștenirea, Petru-vodă Aron râse în 
batjocură către Divanul boierilor: 

— Ce să fac? Așa mi-a fost dat, să mă bat numai cu nerozii sau 
copiii! 

Boierii nu crâcniră, temându-se de mânia cruntă a Domnului, 
bucuroși că scăpau cu viaţă, deși își pierduseră mai toţi moșiile, 
luate cu forţa de nesăţiosul Petru Aron. 

— Oricum, adăugi Vodă, pe acel flăcăiandru, care a moștenit, 
precum văd, mai întâi semeţia lui taică-său, ţin să-l prind de viu și 
să-l bat la spate cu vergeaua chiar eu, cu mâna mea, la răscrucile 
din cetate, să râdă și curcile de el! 

Domnul râse iar, dezgolindu-și colții și gingiile albe. Dar nu 
toți boierii veniră să lupte la vremea hotărâtă, fiecare cu pâlcul de 


oameni înarmaţi, spre a ţine piept lui Ștefan, tânărul căpitan de 
oaste. Petru Aron înţelese că de la boierii pe care-i jefuise și îi 
amenința mereu cu tăierea capului nu se putea aștepta la mare 
ajutor. 

În grabă îşi adună slugile, tocmi străji dintre leşii care ţineau 
mai mult la jaf și băutură decât la viață și porni întru 
întâmpinarea fiului lui Bogdan. Nu se îndoia deloc de biruinţă și 
era mai mult cu gândul la boierii care-l lăsaseră-n încurcătură 
decăt la lupta eu Ştefan, flăcăiandrul. 

Și se pomeni lovit la Doljești, pe Siret, într-un mijit de zori, 
când oștenii lui dormeau încă și n-aveau nici ei tragere de inimă 
Fâ lupte împotriva unui vrăjmaș de la care nimic nu puteau jefui. 
Aron-vodă fugi degrabă și vru să se ascundă în cetatea 
Neamţului, până s-or aduna oștenii făgăduiţi de boierii rămași 
credincioşi. Flăcăul, care învățase de la Răuseni să se miște 
repede, îi tăie drumul la Orbie, în ţinutul Neamţului, unde oștenii 
lui Aron - câți mai rămăseseră după fuga de la Doljeşti - se 
ascunseră prin lunci, își aruncară veșmintele, arcurile, sâneţele și 
se iviră prin sale, ca drumeți. 

Ștefan îi primi pe toţi în oastea lui, socotind că hainul său 
unchi fugise la Suceava, să-și adune alţi luptători. Însă Domnul, 
cunoscând bine ura boierilor, care acum l-ar putea vinde sau 
ucide, găsi cu cale s-o rupă de fugă peste hotarul de miază- 
noapte, în Lehia și de aci înainte în ţinuturile ungurești, unde-l 
adăsta, ca pe un viitor tovarăș, Matei Corvinul: 

Aşa că Ștefan se pomeni întâmpinat pe Siret, la locul ce se 
numea pe atunci Direptate, de alaiul boierilor, în frunte cu 
mitropolitul Teoctist, care-l ceruseră Domn al Moldovei, așa cum 
se cuvenea. 

Dar tânărul Domn nu se mulțumi doar cu liniștea și bucuria 
dușmanilor lui Petru Aron, ci întrebă cu glas tare: 

— Mă vreţi Domn cu adevărat? Sau numai pentru că l-am 
gonit pe ucigașul tatălui meu? 


— Cu adevărat, Măria Ta, din adâncul inimilor noastre! 
răspunseră boierii, potrivindu-și glasurile într-unul singur. 

Mitropolitul Teoctist adăugă cu strigare: 

— Domn te vrem de-a pururi! 

Ștefan-vodă privi cam nedumerit înalta faţă bisericească, apoi 
zise, surâzând: 

— De-a pururi, nu se poate, prea-sfinte! 

— Ba se poate! Vei domni, Măria Ta, cincizeci de ani și după 
aceea va domni fără sfirșit numele Măriei Tale!... 

Domnul râse cu veselire: 

— Cincizeci de ani! Prea mult mi-ai dat, sfinţia-ta, zău, prea 
mult. 

— Să-l audă Cel de Sus că mare-i mila lui, strigă norodul cu 
însufleţire mare. 

Și Ștefan-vodă porni în fruntea alaiului spre Suceava să-și 
împlinească destinul istoric. 

Mitropolitul, în urarea sa binevoitoare, nu greșise decât cu 
trei ani. Chiar tânărului voievod nu i-ar fi trecut prin minte, în cea 
mai avântată nădejde, că va domni patruzeci și șapte de ani, fapt 
nemaipomenit până la el și după el. Și n-ar fi visat în cele mai 
îndrăzneţe visuri că va săvârși fapte de vitejie ca nimeni altul, 
înfruntând vrăjmașii Moldovei și păzind neatinse hotarele ei din 
Pocuția de miază-noapte până la Cetatea Albă de miază-zi și din 
munţii Carpaţilor în apus până la apa Nistrului la răsărit. 

Și încă n-ar fi crezut nicicând că strălucitele sale izbândiri 
câștigate cu puterea minţii și a braţului mai ales împotriva 
uriașei primejdii musulmane îl vor statornici ca pe unul din cei 
doi stâlpi (al doilea fiind Mihai Viteazul) pe care se va sprijini în 
veșnicie ființa neamului nostru românesc. 

Nu trecuse încă Voievodul în împărăţia umbrelor și faima sa 
cotropi, până departe, neamurile lumii. Căci iată ce scrie despre 
el cronicarul polon Miechowski: 

„Bărbat glorios şi victorios care ai biruit pe toţi regii vecini. 


Om ferice căruia soarta i-a hărăzit cu multă dărnicie toate 
darurile. Căci, pe când, altora le-a dat numai unele însușiri și 
anume prudenţa împreunată cu şiretenia, altora virtuţi eroice şi 
spirit de dreptate, altora biruinţă asupra dușmanului, numai ţie ţi 
le-a hărăzit la un loc pe toate acestea. Tu ești drept, prevăzător, 
isteţ, biruitor, înţelept și gospodar. Nu degeaba ești socotit a fi 
printre eroii secolului nostru”... 

— Dacă un străin grăiește astfel despre mine, s-ar întreba 
Voievodul dacă ar citi cele de mai sus, atunci ce vor spune ai mei? 
În greutate îi pune! 


IV 
ÎNTĂRIREA DOMNIEI 


Întâia grijă a Domnului proaspăt înscăunat fu să-și adune 
boierii fugiţi şi ascunși pretutindeni. 

— Caii care pier îi pot înlocui! zise el unor pârcălabi de cetate, 
puși dintre neamurile lui de sânge. Merindele care ard în pârjol le 
pot cumpăra la loc. Dar pe boierii de ispravă cu cine să-i 
înlocuiesc și din ce târg să-i cumpăr? 

Spre uimirea tuturor, căci nu se mai pomenise Domn atât de 
rău cu vrăjmașii dar atât de bun cu slujitorii, Ștefan iertă pe cei 
mai mulți din foștii dregători ai fugarului Petru Aron. Aduse din 
Polonia și din Ungaria, cu făgăduieli pe care le ținu, pe cei mai de 
seamă din moldovenii care credeau că, de cum vor ajunge la 
Suceava, Vodă le va tăia capul. Şi iată, că Domnul înstărindu-i cu 
moșii noi, înapoindu-le pe cele vechi, irosite, îi punea în 
dregătorii, fără a-i schimba toată viaţa lor. Unii slujiră pe Ștefan 
vreme îndelungată, câte doisprezece ani, alții cincisprezece, iar 
unul douăzeci și patru de ani - lucru de mirare pe atunci - căci 
nici voievozii n-aveau parte de domnie întinsă pe viaţă. 

— Fără Domn, ţara, de bine de rău mai merge, dar fără boieri 


de ispravă, Domnul, de-ar fi el uns de arhanghelul Mihail, nu va fi 
în stare să șadă în scaun niciun an! spunea Ștefan boierilor din 
jur, cărora le cerea credință pentru credinţă. 

Avea el o învăţătură ce-i rămăsese mereu trează în minte, de 
când cu acea rea împrejurare de la nunta din Răuseni: că poate ar 
fi scăpat tătâne-său, dacă boierii-nuntași nu l-ar fi vrut deloc pe 
ucigașul Petru Aron și ar fi ridicat zid împotrivă-i. Poate că la o 
încercare, Domnul Bogdan ar fi găsit mijlocul să scape, sau să 
lovească el pe frate-său vitreg. Căci zilele amândorura erau 
atunci în cumpănă. Dar boierii nu se grăbiră să se împotrivească, 
lor le era totuna, dacă domnea Bogdan sau Petru Aron. 

Aşadar, Domnul cată a se lipi vârtos de inima boierilor săi, 
într-așa fel încât soarta lui să fie soarta lor. 

Se tot mira fostul spătar Sima Hrană, pus acum vel-vornic, de 
aceste întocmiri ale Domnului său și odată, când îi veni bine, îl 
întrebă, pus pe dojană: 

— Ce faci, Măria Ta, îi lași capul pe umeri lui Irimie logofătul, 
care fu trup și suflet cu ucigașul Petru Aron? 

— Fii fără grijă, vornice! Am eu o socoteală cu el. O să-mi dea 
mai mult decât i-am dat, ia aminte ce-ţi grăiesc... 

Dacă văzu așa vornicul Hrană lăsă grija în seama Domnului 
(tot avea el destule) între care și una grabnică: să dobândească 
urmaş la tron, așa cum se cuvine. 

Trimise de îndată la Chiev pe mitropolitul Teoctist cu doi 
boieri de credinţă, să ducă lui Simion Cneazul datoria de care 
acolo nimeni nu știa, iar prinţesei Evdochia cele mai minunate și 
scumpe odoare, ce se găseau pe atunci în Ţara Moldovei. 

Mult se întrista Ştefan-vodă aflând că draga inimii sale, având 
boală de piept, nu se îndura să șadă alături de iubitul ei voievod 
ca Doamnă a Moldovei. Dar stăruind foarte boierii, cât şi 
părintele ei Simion, că mirele nicio altă soţie nu dorește a-și lua 
de-ar fi picată din cer, se înduplecă Evdochia și purcese la 
Suceava pentru a primi îmbrăţișarea domnească. 


Prințesa ruteancă purta un veșmânt lung de borangic și o 
cruciuliță de sidef pe piept. Era mai naltă și mai subțire parcă 
decât o cunoscuse Ștefan la Varșovia. Obrajii îi ardeau ca mai 
înainte, iar ochii albaștri tremurau în friguri de nerăbdare. Numai 
surâsul blând rămăsese pe chipu-i prelung, purtându-l peste 
priveliștile și oamenii Moldovei. 

Nunta se făcu la Suceava cu binecuvântarea mitropolitului 
Teoctist și a vlădicăi de Roman, Tarusie, ajutaţi fiind ei de un 
sobor de preoţi, cu glasuri înalte, răscolitoare. 

În iatacul nuptial, după ce scoase vălul de mireasă, Evdochia 
grăi către mire, privindu-l îndelung cu stelele ochilor ei: 

— Măria Ta, după ce ţi-am dăruit toate odoarele și podoabele 
neamului meu întru dobândirea scaunului domnesc, iacă acum 
veni vremea să-ți dăruiesc și ceea ce mi-a rămas: făptura mea... 

Și darnica ruteancă îi va dărui după aceea soţului și doi coconi 
precum și o domniţă care va ajunge cândva soția unui cneaz la 
Moscova. 


V 


PE URMILE LUI PETRU ARON 


Icoana celor trăite în noaptea nunţii de la Răuseni rămase 
adânc închisă în inima lui Ștefan-vodă. Numai mâna Dumnezeului 
nevăzut îl scăpase de la o moarte năprasnică, alături de părintele 
său. Că altfel cum s-ar crede atâta potriveală în fapte? Va să zică 
spătarul Hrană, dacă vru să-i facă un dar pe plac, cumpără calul 
de la un boier vecin care trebuia să i-l trimită în dar cel mai târziu 
în duminica nunţii. Și iacă nu venise nimeni cu armăsarul. Nu se 
ţinuse boierul de vorbă? Ba se ţinuse, cum nu! Chiar de sâmbătă 
mânase un argat cu el. Dar omului îi scăpă nărăvașul cal făcându- 
se nevăzut, pe coclauri. Dând sfoară și făgăduind bani buni, 
țăranii se puseră în mișcare dar nu-l găsiră. Și cum să-l găsească 


dacă se întorsese singur în grajdurile stăpânului? Boierul aflând 
și ştiind ce-i cu el îl trimise noaptea cu alt argat la Răuseni. 

Cine orânduise fuga calului? Dacă el pica din vreme la conac 
Ștefan-vodă nu mai era printre cei. vii. Dar Dumnezeu îl ferise de 
năpastă. De aceea noul Domn intra deseori în bisericile Sucevei și 
se închina smerit pe la icoane. Aproape toţi boierii din preajmă se 
mirau foarte că Domnul lor, care era atât de nestăpânit și iute la 
mânie, avea asemenea teamă de nevăzuta putere Dumnezeiască. 

Şi mai avea o teamă noul Domn: că Petru Aron, pe care-l 
alungase din scaun cu ajutorul unei oștiri adunate în pripă, ar 
putea veni pe neașteptate să-l lovească și să-l piardă. 

Adesea Domnul, în puterea nopţii, tresărea și auzul lui cerceta 
depărtările. Străjile își strigau din vreme în vreme voroava de 
recunoaştere. Ștefan-vodă trecea apoi în iatacul fiului și al soţiei, 
care dormeau somn tihnit. Îi privea oftând, apoi întors în 
încăperea lui nu mai putea închide ochii. Trimitea vătășeii de 
trezeau din somn pe boierii în seama cărora se afla vistieria și 
oștirea. Cu ei sta de vorbă și punea la cale apărarea scaunului 
domnesc și paza fruntariilor. 

Ajunsese și-n Suceava marea veste a căderii Bizanțului în 
puterea lui Mahomed al II-lea, sultanul cel războinic al turcilor, 
care mai demult cuprinsese ținuturile de prin părţile de jos ale 
Dunării și o parte din țărmurile de miază-noapte ale Mării Negre. 
Ce era de făcut în asemenea grele împrejurări?... La miază-zi se 
afla ameninţarea musulmană, la apus ameninţarea tot atât de 
periculoasă a lui Mateiaș Corvin, ocrotitorul lui Petru Aron. 

Domnul Ștefan căută ajutor în miază-noapte la puterea lehilor, 
în fruntea cărora se afla craiul Cazimir. Și după ce trimise soli şi 
se încredința de această singură alianţă, porni ca fulgerul spre 
miază-zi, să puie mâna pe Cetatea Chiliei, numită pe drept cuvânt 
„poarta Moldovei”, care era în mâna regelui Mateiaș, primită de la 
munteni, drept mulțămire pentru oarecare ajutor. 

Cucerind asemenea cetate, care străjuia la malul Mării Negre, 


Ștefan închidea drumul cuceritorilor musulmani, dacă s-ar 
îndrepta spre miază-noapte, iar pe altă parte lovea pe regele 
Mateiaș, care, ocrotind pe Petru Aron, i se arăta potrivnic pe faţă. 

Numai că întâia năvălire a moldovenilor împotriva cetăţii de 
la Mare fu oprită şi zdrobită de ostașii dinăuntru. Însuși Domnul, 
care obișnuia să lupte în rând cu boierii și oștenii săi, fu atins la 
gleznă de o săgeată. Rana nu se mai lecui niciodată, purtând 
semnul sângerând peste patruzeci de ani, adică până în ceasul 
morții. 

Poate că acestei neîntrerupte suferințe de la picior se 
datorește uneori iuțimea pedepselor pe care le arunca asupra 
celor din jur. Dar ea nu i-a întunecat niciodată judecarea dreaptă 
a faptelor şi a oamenilor, priceperea împrejurărilor și curajul 
neasemuit în luptele puse la cale cu atâta isteţime și chibzuinţă. 
Căci Ștefan-vodă nu lupta în toate bătăliile la fel, ci potrivea 
mijloacele după împrejurări, fiecare bătălie fiind astfel fără 
asemănare cu celelalte. Dușmanii săi, dimpotrivă, socoteau că 
felul cum dobândiseră o biruință era bun pentru toate bătăliile 
dar se înșelau pe pielea lor. 

Deși înfrânt întâia oară la Chilia, Domnul nu se lăsă pradă 
deznădejdii, căci acea cetate îi trebuia neapărat Moldovei și porni 
în curând cu nouă oştire pe care o folosi în alt chip. Dete lovitura 
pe neașteptate, astfel ca apărătorii dinlăuntrul zidurilor să nu se 
poată pregăti. Când oștile moldovenești intrară în Chilia, o 
căpetenie a dușmanilor petrecea în casa unui muntean, iar 
cealaltă căpetenie dormea. După o singură zi de luptă, steagul lui 
Ștefan-vodă fâlfâia deasupra cetăţii sub care se spărgeau valurile 
Mării Negre. 

Putea oare mândrul Mateiaș Corvinul să primească fără 
răspuns asemenea lovitură din partea unui tânăr Domn, nu de 
mult urcat în scaun și care putea fi alungat cu ușurință?... Nu 
cumva se amestecase acel Ștefan şi în turburările iscate de 
curând în secuime? Şi nu trecură nici doi ani de la luarea Chiliei, 


că regele Ungariei porni cu oştire mare pe acea vreme, peste 
patruzeci de mii de oameni, - ajunse în preajma Brașovului și era 
gata să pătrundă în Moldova, sus pe valea Oituzului. 

Zvonul se adeveri curând. Oastea ungurească, între 
căpeteniile căreia se afla și Petru Aron, pregătit să-și ucidă 
nepotul cum își ucisese fratele, se lovi de straja de la trecătoarea 
Breţcu pusă acolo mai de mult de prevăzătorul Ştefan-vodă. 

Oastea Corvinului fu silită să lupte amarnic spre a-și croi 
drum prin munţii unde o pândeau și loveau mereu plăieșii 
moldoveni, tupilaţi după stânci. Dar răzbind ungurii pe valea 
Şiretului, se răzbunară cumplit, căci arseră, uciseră și jefuiră 
toate satele și târgurile din calea lor. Asemenea cruzimi și 
necinstiri nu se obișnuiau chiar în acele vremuri atât de crunte, 
încât un cronicar polon a scris de acei vrăjmași că au sâvârșit 
nelegiuiri pe care nu se cuvine a le spune, dar nici a le gândi și pe 
care nu le-au făptuit niciodată chiar păgânii. 

În drumul lor ungurii arseră Bacăul, Romanul, Tg. Neamţ, 
oprindu-și oastea însetată de jaf și sânge la Baia, nu departe de 
Suceava, unde socoteau să puie mâna pe Domn. 

Ștefan-vodă numai cu douăsprezece mii de moldoveni, având 
căpetenii pe boierii cei mai credincioși, atacă oastea ungurească 
în noaptea de 15 decembrie 1467, pe o vreme de ceaţă, ca să nu 
se cunoască numărul lor, după ce dădu foc târgului din toate 
părțile. 

Lupta pe ulițele înzăpezite și în casele aprinse ţinu până în 
revărsatul zorilor. Uluiţi, regele Mateiaș și Petru Aron o rupseră 
de fugă peste munţi, în Transilvania, și Mateiaș, numai din 
greșeala unui boier moldovean scăpă cu zile, doar rănit în spate 
de o săgeată cu trei vârfuri. Boierul plăti greșeala cu capul. 

Domnul Moldovei puse mâna pe toate steagurile și carele cu 
merindea vrăjmașilor, apoi trecu în Transilvania ca să prădeze 
satele și târgurile tot așa cum făcuse regele unguresc în Moldova. 

Și totuși Ştefan-vodă se întoarse din biruință fără mulțămire, 


căci nu izbuti nici acum să prindă pe omorâtorul tatălui său. 
Gândul răzbunării mereu îi dădea ghes, mereu îi scurta somnul. 
Și, într-o noapte albă, născocind o viclenie, o puse degrabă în 
lucrare a doua zi. Chemă la sine pe boierul Irimie, acela care 
fusese mâna dreaptă a lui Petru Aron, și-i grăi aceluia: 

— Peste puţine te-am pus, Irimie, dar peste multe te voi pune 
dacă-mi dovedești credinţă... 

— Credinţă am dovedit fostului domn, credinţă voi dovedi 
Măriei Tale, căci ești stăpânul zilelor mele. De ce m-aș lega de un 
om fără putere care nu-mi ajută cu nimic? Pune-mă la încercare, 
Doamne! 

Astfel boierul Irimie ticlui o scrisoare ca din partea unor 
dregători moldoveni, cică nemulțumiți foarte de purtarea iute a 
lui Ștefan-vodă, care îl pofteau să vie în munţi la o tainică 
întâlnire cu ei pentru a pune la cale moartea Domnului. Petru 
Aron citind slova credinciosului său Irimie nu se îndoi de spusa 
boierilor și veni degrabă la acel loc știut de el, cu o mică strajă. 
Aici oștenii lui Ștefan-vodă zdrobiră straja și prinzând pe Aron 
duseră Domnului lor peșcheșul atât de îndelung așteptat. De față 
era şi vornicul Hrană. 

— Văzut-ai, cinstite vornice, la ce-mi sluji boierul Irimie? Că 
dacă nu scria el cu mâna lui cartea, mai prindeam eu un vânat ca 
acesta? 

După care se întoarse către Petru Aron: 

— Ce-ai făcut părintelui meu aceea ţi se va face! 

Zicind acestea îl dete pe mâna călăului. Dar comisul Ispas, 
ginerele vornicului Hrană, făcu îndată rugare: 

— Măria Ta, mie mi se cuvine osânditul, că-mi sângeră nunta 
cu sânge nevinovat. 

Ștefan-vodă încuviinţă pe loc: 

— Ce-mi ceri e drept. Sărează-ți inima, comise... 

„Şi capul lui Petru Aron se rostogoli sub securea comisului 
Ispas. 


Judecata cerului se făcuse și dreptatea izbândise. 


VI 
FIUL HANULUI TĂTĂRESC 


Doisprezece ani ținu acest zbucium, care amenințase scaunul 
lui Ştefan. În acest timp primejdia musulmană crescuse. 
Cuceritorii Constantinopolei, care puseseră mâna pe cele mai 
multe din cetăţile de la Marea Neagră, supuseră pe Hanul 
tătarilor din Crimeea și primeau bir de la Voievodul Țării 
Româneşti, Radu cel Frumos, înscăunat de ei, în locul fratelui său 
Vlad Țepeș. 

De-a lungul Dunării vegheau pașalele, gata să pornească spre 
miază-noapte. 

Ștefan își dădea seama că soarta Moldovei era pecetluită dacă 
nu izbutea să înfrângă pe turci. Ajutoare de la lehi degeaba ar 
aştepta, aceia fiind şi ei încurcaţi în lupte cu moscoviţii. A, dacă ar 
fi în scaun Vlad Ţepeş, cât de bună s-ar dovedi alianţa cu fraţii 
munteni, așa cum odinioară ghicise el însuși cumpăna ţărilor 
româneşti. 

Și cu toate aceste, trebuie, oricum, pusă la cale o tovărășie 
între Muntenia şi Moldova, că amândouă ţin mai vârtos piept 
păgânilor decât una singură. Ștefan avea grabnică trebuință de un 
om devotat suflet și trup la București. 

Într-o zi, aflându-se la el hatmanul Luca Arbore și fiind mereu 
Domnul frământat de gândul alianţei, îl întrebă într-o doară: 

— Ce crezi, cinstite hatmane, dacă în scaunul lui Radu-vodă 
am pune pe prietenul nostru Laiotă Basarab? 

— Orice prietenie în Ţara Românească ne întăreşte, Măria Ta, 
împotriva turcului! răspunse acesta. 

Și boierii din Divan îmbrăţișară gândul Domnului socotind că 
altfel nu se poate face, Radu cel Frumos fiind prea legat de turci. 


Fără a mai pregeta, Ștefan-vodă pradă și arse cetatea 
munteană a Brăilei, a Orașului de Floci și a judeţului Ialomița. 
Totul se petrecu în câteva zile ale primăverii anului 1470. 
Domnul Munteniei se plânse degrabă stăpânilor săi. Dar turcii, 
crezând că moldovenii intraseră în ţara vecină doar ca să prade, 
porunciră tătarilor să prădeze și ei Moldova. 

Și aşa, în vara aceluiași an, hoardele tătărești trecură Nistrul. 
Nu se așteptau însă a găsi plăieşii moldoveni gata să-i aștepte cu 
tolbele pline de săgeți. Dușmanii nu înaintară mult, când, în 
dumbrava de la Lipnic, aproape de Nistru, fură înconjurați într-o 
noapte și măcelăriți în cea mai mare parte. Unii se înecară în 
Nistru, căutând să scape înot. Alţii se ascunseră prin copaci și în 
satele vecine. Dar fură prinși dimpreună cu fiul hanului, Mengli 
Ghirai, căpetenia lor. 

În acea noapte zbură Ştefan-vodă pe aripa trecutului, 
aducându-și aminte de crunta întâmplare ce s-a fost întâmplat în 
satul Borzeșştilor, din Țara de Jos, unde maica, Doamna Oltea, 
având rubedenii, se trăgea de la Suceava și mergea pe-acolo 
dimpreună cu dânsul, stând ei la conacul logofătului Borza, carele 
avea un fecior Gheorghie. Era isteţ foarte acest Gheorghie, vânjos 
şi iute la făptură. Împlinise zece ani, fiind de-o vârstă cu Ştefan. 
Amândoi se jucau, dar ce joacă, mai mult se întreceau unul pe 
altul, călărind pe cai mici, sau luându-se la trântă, sau ochind cu 
arcul. Greu să-l întreacă pe Gheorghie, nu se lăsa el cu una cu 
două, dar și Ștefan tot mai plin de râvnă se arăta. Pe urmă, 
socotindu-se prea puţini ei doi, alcătuiră oști din copiii satului, și 
aşa ajunseră... căpetenii de oaste. Gheorghie avea sub ascultare 
pe tătari, el fiind chipurile fiul Hanului, iar Ștefănel fiind Domnul 
moldovenilor. Se bușeau puii unii pe alţii, în lege, cu iatagane de 
lemn și arcuri din salcie, strigând, chihotind de se auzea larma, 
departe, prin vecinătăţi, până la apa Trotușului. Locul unde se 
hârjoneau era o poiană zmălțuită cu floricele, iar dincolo de 
poiană se întindea o pădure cu arbori groși și atât de mare că 


nimeni n-o putea dovedi. În desişurile ei se ascundeau învinșii, fie 
moldoveni, fie tătari, și caută-i dacă poţi, învingătorule! 

Și iacă, în ziua aceea „tătarii” dădură dosul fiind învinși, iar 
Gheorghie, hanul lor, fu prins. Căpetenia moldovenilor, Ştefanel, 
porunci să fie legat tătarul de un stejar mândru, din buza pădurii. 
Doi-trei moldoveni mititei își desfăcură beţele cu care erau 
încinși și legară așa de strâns pe Gheorghie de trupul copacului 
că abia îşi trăgea, bietul, suflarea. 

Când să înceapă judecata prinsului, deodată văzduhul 
tremură din țâţâni. Se auzi venind de aproape un zgomot straniu, 
ca un duduit de mii şi mii de copite care izbeau pământul. 

Un băștinaș, tăind poiana ca o furtună, strigă către copii: 

— Tătarii! Fugiţi! Vin tătarii! 

Copiii o zbughiră într-o clipă făcându-se una cu codrul. 
Spaima nu dete nici unuia răgaz să-și aducă aminte de Gheorghie 
cel ferecat de scoarța stejarului. Când trecu primejdia 
năvălitorilor, micul Gheorghie; străpuns de trei săgeți tătărești, 
trecuse de hotarul vieţii, cu toate că viaţa lui de-abia începea. 

Trecuseră pe albia vremii mai bine de douăzeci de ani și iacă, 
acuma îl avea în mână pe fiul aceluia care săvârșise nelegiuirea 
furând zilele bunului său prieten Gheorghie din Borzești. 

— Nicio faptă fără plată, își zise Vodă gândind și la pedepsirea 
unchiului său Petru Aron. Cerul îmi trimite plocoane bune pentru 
împlinirea dreptăţii. 

Când se află în Crimeea de înfrângerea tătarilor, celelalte 
căpetenii cerură să pornească numaidecât împotriva Domnului 
Moldovei. 

Hanul - încărunţit în lupte - înţelese că noul stăpânitor de pe 
malul Nistrului nu prea semăna cu niciunul din megieșii ce-i știau 
de frică, ba era iscusit nevoie mare în meșteșugul războiului, de 
vreme ce zdrobise numai dintr-o lovitură oștirea ungurească la 
Baia și pe cea tătărească la Lipnic. 

Chibzui că era mai cuminte s-o ia cu binișorul, până o izbuti 


să-și vadă înapoi odrasla ce căzuse în mâna agerului moldovean. 

Cu o căpetenie din Crimeea trimise hanul o solie măreaţă, de o 
sută de tătari din seminţiile cele mai de vază - număr neobișnuit! 
- ca să ceară înapoi pe fiul căzut prizonier. Dacă vorba bună nu 
va îndupleca pe Domnul Ștefan, căpetenia avea poruncă să 
amenințe Moldova cu pustiirea şi pe Vodă cu jupuirea de viu. 

Solii ajunseră la Suceava în ajunul Paştilor, dar Domnul nu-i 
primi, trimițându-i cu oaste în Țara de Jos, tocmai la Borzești 
lângă apa Trotușului. Se mirau tătarii de ce trebuia să meargă 
acolo, dar nimeni nu înţelegea. Și după sărbătorile învierii 
purcese însuși Ștefan-vodă la Borzești și de faţă fiind cei o sută de 
soli, puse oameni să lege pe fiul hanului chiar de acel stejar la 
sânul căruia cu douăzeci de ani mai nainte fusese răpus 
Gheorghie. Tot trei săgeți stinseră viața prinsului și dreptatea se 
făcu. 

— Spuneţi hanului vostru că ceea ce făcu el odinioară i se făcu 
lui acuma. 

Căpetenia solilor se mânie și roști cuvinte de ameninţare 
împotriva Domnului că va fi jupuit de viu și Moldova trecută prin 
sabie. 

Auzind asemenea vorbe grele, Ștefan-vodă fu cuprins de furie 
și, ştiind că pe acei sălbatici vecini numai cu cruzimea îi va speria, 
porunci ca toți solii să fie trași în țeapă, iar mai marelui lor să i se 
taie nasul. 

— Şi acum, vecine, îi zise Domnul Moldovei, du-te la stăpânul 
tău şi spune-i tot ce-ai văzut. Dacă nu-i ajunge atât, îl aştept și pe 
dumnealui! 

Nu ştim de câte ori s-o fi lovit bătrânul han cu pumnii în cap 
pentru neghiobia pe care o făcuse. De atunci nu mai avu curaj să 
treacă Nistrul. 

Și de data aceasta purtarea Domnului Ștefan se dovedi cea 
mai potrivită pentru acele vremi. 


VII 


MICA VOICHIȚA DIN BUCUREȘTI 


Ștefan-vodă aștepta ca Radu cel Frumos, care nu pricepuse 
tâlcul arderii Brăilei și a cetăţii Orașului de Floci, nu va întârzia 
să-i plătească. Așa se întâmplă. Acesta vru să năvălească în 
Moldova cu oaste setoasă de răzbunare și prădăciune, dar n- 
ajunse acolo fiindcă Ștefan-vodă îl aștepta la hotar, în târgul Soci, 
din judeţul Râmnicu-Sărat, unde cele două armate se izbiră. 

Domnul Țării Românești fu zdrobit într-o singură zi de luptă. 
Pierdu pe cei mai de seamă boieri, toate carele și flamurile, ba 
chiar sceptrul domnesc. E de mirare că scăpă el însuși cu 
picioarele întregi, numai bune pentru fugă. 

Dar Ştefan-vodă n-ajunse până la București și, mai târziu, 
peste un an, venind iarăși îl lovi pe Radu cel Frumos, la Vodnău 
sau Cursul Apei cum i se mai zice. 

Trei zile ţinu încăierarea, fără ca vreuna din oști să fi zdrobit 
pe cealaltă. În ziua a treia, Domnul muntean chibzui că ar fi mai 
bine să se tragă spre București unde avea oști proaspete și 
vecinătatea turcilor - la câteva ore depărtare, la Giurgiu - în 
vreme ce Domnul Moldovei se depărta mult de cetăţile sale. 

Dar ostașii Radului, tot retrăgându-se, își pierdură curajul, 
astfel că nu ţinură lupta nici măcar în faţa Bucureștilor, între 
zidurile căreia se aflau avuţiile și casa Domnului. 

În dimineaţa zilei de 23 noiembrie, Ştefan-vodă în fruntea 
oastei intră în București, în vreme ce sunau trâmbiţele și băteau 
tobele, iar locuitorii, înfricoşaţi, făceau temenele de-a lungul 
drumului. 

Pe malurile Dâmboviţei, Domnul învingător fu întâmpinat de 
un sobor de preoţi, care-i înfățişară icoanele. El descăleca și cu 
smerenia-i obişnuită,  înfricoșat numai de hotărârile 
dumnezeiești pe care niciun muritor nu le cunoștea, nici le 


prevedea - sărută icoanele și porni pe jos spre Curte, pe care mai 
dinainte hatmanul Arbore pusese stăpânire. 

Intră cu pași repezi în cămările domneşti. În sala tronului nu 
află pe nimeni. Fără a arunca măcar o privire asupra scaunului 
înalt de lemn sculptat, de pe care Radu cel Frumos își arătase 
puterea, Ștefan se îndreptă spre cămările din dreapta, luându-se 
după covorul gros, persian, care-l ducea într-acolo. 

Erau încăperile Doamnei. 

Când deschise uşa, urechile îi fură izbite de un țipăt ascuţit - 
al Voichiţei celei mici, fiica Radului, care se ascunsese între 
fustele Doamnei. 

— Nu te speria, Domniţă, că nu te mănânc, îi zise Ștefan-vodă, 
cam jignit de spaima fetei. Oare socoţi că mă războiesc cu 
muierile? Sau am chip și suflet de fiară?... 

Doamna, speriată și ea de această întâmplare menită a înrăi 
purtarea învingătorului, pe care-l zărâse mai dinainte cum urca 
singur, încruntat, scările palatului, se aruncă în genunchi: 

— Fie-ţi milă, Doamne! Nu lua în nume de rău spaimele 
acestei copile neștiutoare! Nicio vină n-avem de cele ce s-au 
întâmplat, dar urgia o suferim noi... 

Voichița, auzind suspinele maică-si, mai tare se porni pe bocit. 

— Să nu-l lași să ne taie, mamă! 

Deși îl supăra spaima acestor bocitoare, care pesemne îl 
socoteau sălbatic ca o liftă tătărească, Ștefan-vodă nu se putu ține 
a hohoti de râs. 

— Nu vă sunt dușman, fiţi pe pace! De ce v-aș ridica viața? Aș 
fi vrut să fiu prieten cu Domnul vostru, dar el s-a dat de partea 
turcilor. Ei sunt dușmanii mei, fiindcă vor să mă piardă, nu voi... 

Spunând acestea, se apropie de copilă și-i mângâie părul, apoi 
luându-i mâinile subţiri se aplecă și i le sărută: 

— Vezi că-mi ești dragă, Voichiţa? N-ai vrea să-mi aduci nițică 
apă? Că mi-e tare sete. 

Domnului nu-i era sete, voia numai să alunge groaza celor 


două făpturi. 

Copila tresări a mirare: 

— Da, da... Aduc numaidecât... și alergă sprintenă, iar după 
câteva clipe se întoarse cu o cană și un pahar de cleştar pe care îl 
umplu ochi. 

Vodă luă paharul, dar mai înainte de a sorbi apucă bărbia fetei 
cu mâna stângă. 

Era cu adevărat frumoasă Voichiţa, care încă nu împlinise zece 
ani. Avea un chip alb, luminos de sănătate și cozi lungi, negre ca 
păcura, împreunate deasupra frunţii. Ochișorii ei negri arătau și 
mai vii în scăldătoarea lacrimilor. 

— Ei, v-a venit inima la loc? le întrebă Ştefan. 

În clipa aceea dădu buzna spătarul Racotă, mai-marele 
pedestraşilor, dimpreună cu zece oşteni. Gâfâiau toți. 

— Unde năvăliţi așa? Sunteţi în codru? 

— Măria Ta, ne veniră niscai vești de la Dunăre, vorbi 
spătarul, aruncând priviri îndoielnice spre cele două femei. 

— Grăieşte! porunci Vodă. 

— Călăreţii vornicului Huru scăpară pe Domnul muntenesc 
care ajunse nevătămat la turcii săi. 

Doamna Radului, lângă fereastră, scoase fără voie un oftat de 
ușurare. 

Vodă Ștefan o privi lung, apoi cuvântă către spătar, 
potrivindu-şi mustaţa lungă cu mâna: 

— Şi dacă a ajuns teafăr la turci ce ne supără pe noi? Bine că 
n-a încăput în ţeapa pe care i-am pregătit-o. Nu-i așa, Doamnă? 

Măria, scuturată de fiori, nu dete răspuns. Vodă urmă: 

— Spătare Racotă, adună pe boierii credincioși, cheamă și pe 
mitropolit, că mâine la amiază avem înscăunarea lui Laiotă 
Basarab. Iar hatmanul Arbore să poftească la mine. 

A doua zi fu uns noul Domn al Ţării Românești. Petrecerea nu 
tinu decât o zi și o noapte, timp scurtat de ştafetele care vestiră 
că se apropiau turcii cu vreo treisprezece mii de oameni. Dar 


fiind ei așteptați de vultani, sfârșiră cum nu se poate mai rău. 
Ștefan-vodă îi izbi din trei părţi, năucindu-i într-atât încât 
nimeriră în mlaștinile Dâmboviţei, unde le rămaseră oasele. Cei 
care scăpară, vreo două mii de turci, fură prinși și trași în ţeapă în 
spatele caselor domnești. 

Doamna Măria și fie-sa Voichiţa nu mai apucară să vadă acea 
priveliște de groază, fiind trimise la Suceava, cu bună pază, 
înainte de începerea luptei. Domnul pusese pe Ispas să meargă cu 
ele în fruntea călăreţilor, spunând: 

— Comise, găsii în țara muntenească mult aur și odoare de 
preț, dar mai mare avuţie decât aceste două femei nu se află. Ai, 
dară, grijă mare, orice vătămare a lor o plătești cu capul, înţelesu- 
m-ai? 

Comisul Ispas inţelegând acestea le duse nevătămate în 
cetatea de scaun a Moldovei. 


VIII 


MARIA DIN MANGOP 


Ștefan-vodă, înghesuit de griji, mai rămase doar o săptămână 
la București, ca să întărească scaunul lui Laiotă Basarab, omul 
său muntenesc. Multă povaţă îi dete cum să facă și ce să dreagă, 
că avea Domnul știință de multe. Ba îi spuse că mai bine ar face să 
se tragă la Târgoviște, mutând scaunul domniei cum a fost nu de 
mult, că acolo fiind departe de Dunăre, și primejdia turcilor e mai 
depărtată, și aşa are el răgaz să încropească împotrivire cu 
armele, nu ca la București unde te ia vrăjmașul ca din oală. 

Abia după ce isprăvi aceste rânduieli își simţi cugetul potolit. 
După care Ștefan-vodă apucă drumul Moldovei urmat de un alai 
mândru - oștile sale biruitoare și o parte din boierii munteni 
potrivnici  Radului. Ajungând la Suceava îi ieși înainte 
mitropolitul Teoctist în odăjdii, înconjurat de un sobor de preoţi 


și, la altarul din faţa porţilor, unde străjuia pârcălabul Șendrea cu 
un buzdugan în mână, se făcu slujbă mare, aducându-se laudă lui 
Dumnezeu. 

Mărunt de stat, cu pletele pe umeri, Domnul abia se deosebea 
de cei mulţi. Citindu-se Sfânta Evanghelie, el îngenunche și cu 
multă smerenie își făcea cruci. 

Prostimea fu oprită afară, sub zidurile cetăţii, ridicându-se 
acolo corturi mari în adăstarea praznicului. 

După aceea, pe scările casei domnești, Vodă fu întâmpinat de 
cei doi feciori ai săi în veşminte de catifea și de fiica lui, o 
domniță naltă și palidă, cu părul pe umeri, băieţește. Coconii 
îngenuncheară dinaintea Domnului, în vreme ce coconiţa i se 
aruncă în braţe, dând strigăt de bucurie. 

Erau copiii nefericitei Doamne Evdochia, care cu patru ani mai 
înainte închisese ochii, din pricina unei boli neiertătoare. 

Inima lui Vodă se înduioșa mult, simțind la piept trupul fetiţei, 
la braţul drept pe unul din băieţi, Ionică, la cel stâng, pe prâslea, 
Nicolae, pelticul. Dar degrabă fu năpădit el de mâhnire, 
amintindu-și de Evdochia, buna și iubitoarea sa soţie, care 
plecase cu viaţa mai mult netrăită decât trăită. Ce greu îl apăsa 
neființa ei, încât uneori lăcrima cu gândul la dânsa și plânsul îi 
ogoia sufletul. Însă aceasta în singurătate o făcea, față de ochi 
străini în ruptul capului nu se înduioşa. 

La spătărie, boierii mai bătrâni îi sărutară mâna şi Vodă 
intrând în cămările lui, se închină de trei ori la icoana sub care 
ardea o candelă. Apoi se duse în sala de sfat, unde se aflau boierii 
care chivernisiseră Moldova în lipsa Domnului. 

Ștefan le surâse și cu mâna dreaptă își potrivi mustăţile, 
aşezându-se în jilțul înalt. 

Pârcălabul Ifrim, boier cu barba sură, scund și gros ca un 
stejar din vechime, ieşi înainte cu un pas și, fără a fi întrebat, 
începu a grăi: 

— Măria Ta, cum le-ai lăsat la plecare, toate au rămas 


neclintite, până acum la sosire. Am luat-o înaintea Măriei Tale cu 
vorba, ca să nu mai pierzi vremea, bunul cel mai de preţ al lui 
Dumnezeu, vremea fiind însăși viaţa noastră. Şi ceea ce vei auzi 
acum de la mine, credincioasa ta slugă, nu-i o trăsnaie de om 
bătrân, ci lucru cugetat de care știu și boierii aci de față care 
adeveresc. 

— Ce s-a mai întâmplat? făcu Vodă scurt, încruntându-se 
deodată. 

— Nu s-a întâmplat încă, urmă pârcălabul, dar se va 
întâmpla... de va fi pe placul Măriei Tale. 

Chipul rotund al lui Vodă se însenină. Ochii îi sclipiră iar cu 
istețime şi cu șagă. 

— I-a s-auzim, pârcălabe, ce ţi-a mai trecut prin minte?... Și 
proptindu-și bărbia în palmă, Vodă ascultă ca la o istorisire de 
vinătoare. 

— Măria Ta, se află în părţile Crimeii o prinţesă, mlădiţă din 
neamul împărătesc al Comnenilor, care până la năvălirea turcilor 
au domnit ei asupra Bizanțului. Se numește Maria și e frumoasă 
ca o sfântă, naltă și subțire și cu chipul alb lunguieţ, ca laptele 
crinului. Alt sprijin pe lume nu are decât un frate mai mare, 
anume lisac, aplecat mai mult spre cele bisericeşti decât spre cele 
ostăşeşti. lar scaunul împărătesc din urmă al acestor Comneni a 
fost Trapezunda, la țărmul de miază-zi al Mării Negre, până i-a 
alungat și de-acolo turcul cel hain. Pe Lisac şi pe sora lui i-a primit 
hanul la el cu multă plecăciune, dăruindu-le o moșie și un castel 
pe o stâncă ce se cheamă Mangop. Pe această Marie din Mangop 
ar fi vrut s-o păţească însuși hanul, dar fecioara mulțumindu-i de 
asemenea cinste, îi răspunse că ea creștină-ortodoxă fiind, nu se 
va însoţi decât cu un voievod de aceeași credință sau se va 
închide într-o mănăstire, în adăstarea Împărăției de apoi. Aflând 
această întâmplare, le-am istorisit-o boierilor. Toţi, până la unul, 
au fost pe-un gând cu mine: 

— Prinţesa din Crimeea să fie soața Domnului și nouă 


Doamnă prea mărită!... 

Ifrim tăcu o clipă, privind la Vodă cu coada ochiului. Apoi zise: 

— Ştiind noi firea iubitoare a Măriei Tale și dorind să avem o 
Doamnă de neam ales, că Dumnezeu a poruncit omului să nu 
rămâie singur, ci să-şi ia tovarășă, am și trimis la Mangop doi 
călăreți cu daruri și vorbe măgulitoare, să vie prințesa cu fratele 
ei aici la Suceava, să ne bucurăm măcar de priveliștea chipului ei! 

Vodă asculta neclintit cu ochi mari, miraţi. Apoi, în tăcerea 
care se lăsă, începu deodată să râdă cu poftă: 

— Strașnic moldovean ești, pârcălabe! Eu alergam pe Câmpia 
Bărăganului pe urmele vrăjmașului meu și dumneata aici, la 
Suceava, puneai la cale o nuntă! 

Apoi ridicându-se din jilţ privi în ochii boierilor, care râdeau 
ușor în barbă. 

— Şi când vine prințesa ceea bizantină pe meleagurile 
noastre? 

— De-acum încolo trebuie să vie... răspunse tot Ifrim. Că ai 
noștri sunt plecaţi în Crimeea de mai bine de două luni... 

— Aşa?... făcu Vodă, gânditor deodată. Bine, s-o așteptăm! 
Abia după o jumătate de an sosi Maria, prințesă de Comnen, 
însoțită numai de Lisac, fratele ei mai mare și de două tătăroaice 
roabe. Purta în creştetul capului o diademă de diamante despre 
care Vodă gândi că preţuia cât jumătate de Moldova. Iar în iatacul 
ei, mireasa i se înfățișă înveșmântată în catifele, horbote și 
brocarturi, de părea o arătare din povești. 

Vodă nu cunoştea limba elinească, iar Maria, prinţesa 
Comnen, nu știa o boabă din graiul moldovenesc. 

Se înţeleseră cu ajutorul unui tălmaci, neguţător genovez, care 
tocmai trecea prin Suceava, în drum spre Liov. 

Prinţesa nu era prea vorbăreață, sta mai mult cu ochii 
acoperiţi de genele negre, prelungi, și faţa nu-i surâdea niciodată, 
de părea pururi în rugăciune. 

Nimic din toate câte o înconjurau nu-i atrăgea luarea-aminte. 


Fa trăia parcă într-un vis măreț, din care nu voia să iasă, căci, 
poate, ar fi dezamăgit-o. 

Şi tălmaciul genovez scrise pe un pergament de oaie de 
astrahan, pe care apoi Maria Comnen din Mangop o răsuci și o 
dete Domnului, având aceste cuvinte: 

„Eu, Maria, prinţesă bizantină, aduc Domnului Moldovei, soţul 
și stăpânul meu din voia lui Hristos, o prea mică moștenire față 
de vitejia și puterea lui: fâșia de pământ a Mangopului din 
Crimeea, dimpreună cu stânca și castelul de piatră. 

Îi aduc şi un drept: moştenirea mea asupra Trapezundului şi a 
celor două jumătăţi în care s-a tăiat împărăţia Bizanțului dacă 
Hristos, ocrotitorul nostru, va îngădui Voievodului Moldovei, sau 
oricărui alt Voievod creştin, să alunge păgânii de pe țărmurile 
Bosforului și din ținuturile strămoşilor mei. 

lar darul meu cel mai de seamă e un vis: să port diadema 
părinţilor Comneni în palatul de la Marmara și să-mi duc soţul de 
mână în Biserica Sfintei Sofii, înțeleaptă, unde să ne cununăm a 
doua oară ca împărați. Până atunci viața mea nu va fi viaţă, ci 
încordarea întregii mele făpturi spre împlinirea acestui vis. 

la-l şi-l împărtășește sufletului tău, Măria Ta, iubitul şi 
stăpânul meu, ca întru împlinirea lui, să fim una și aceeași ființă”. 

Obișnuit cu lucrurile tari ale acestei lumi și întorcând spate 
nălucirilor, ascultă Ștefan-vodă citirea acelui pergament, în auzul 
întregului sfat boieresc, înainte de cununie. 

Cu-n fior ca după boală, se scutură Vodă - și spre a-și veni în 
fire, se apropie, luă mireasa în braţe, o sărută cu mustăţile și 
buzele țuguiate pe amândoi obrajii albi, și-i zise: 

— De visul tău om mai sta noi de vorbă, după nuntă!... 

În vremea petrecerii obşteşti de la Curtea din Suceava - 
ţinând nunta trei săptămâni și mai bine - Vodă nu uită nici 
roabele domnești, pe care le pofiti la ospăț: pe Doamna Radului, 
de mult ucis de turci și pe Voichiţa, care privi încruntată în 
strachina cu bucate și numai o dată aruncă o căutătură iute și 


aspră spre mire și mireasă. 

— Voichiţa, ochioasa aceea, știu că ar fi pe potriva mea! gândi 
mirele, în capul mesei, în vreme ce sunau tarafele de lăutari. 

Dar zărind mireasa mândră și naltă de lângă el, își înăbuși 
poftirea nălțând privirile și oftând în sine: 

— Iartă-mi, Doamne, gândul cel păcătos! 

Adesea îi grăia Maria din Mangop, în nopţile lungi de iarnă din 
întâiul an al vieţuirii, de turcii care, precurm au venit din 
străfundurile Asiei, așa se vor duce - și că-n curând, foarte 
curând, le va fi deschisă Comnenilor calea spre Bizanţ. Și atunci, 
visul, visul ei împărătesc se va împlini! 

Dar puterea turcească, în loc de a slăbi, mai tare creștea. 

Ba prin anul 1475 se pomeniră la Suceava cu un fugar din 
Crimeea, un călugăr grec, care aduse Doamnei o veste 
îngrozitoare: turcii trecuseră marea cu multe corăbii și lovind pe 
hanul din Crimeea îl siliră a se închina sultanului Mahomed al II- 
lea. Apoi pătrunseră și în ţinutul Mangopului, împrejmuiră cu 
tunuri stânca și castelul, năvălind cu miile. Acolo prinseră pe 
lisac, cel din urmă dintre Comneni și-l strânseră de gât, 
prăvălindu-l prin fereastra castelului, peste stânci, de se 
rostogolise bietul până la ţărmul mării. 

Călugării din micul schit creștinesc - ridicat pe vremuri de 
bătrânul Olobei Comnen, părintele Mariei și al lui lisac din 
Mangop - fură tăiaţi și scăpă numai unul, ascuns în clopotniţă, 
care izbuti să vină și să aducă vestea ultimei mlădițe a neamului 
împărătesc. 

Erau de obicei reci îmbrăţișările Mariei, dar în noaptea în care 
ceru soţului ei să purceadă cu război împotriva turcilor, fu 
întreagă o vatră de jăratec. 

— De-am ţine Moldova în stăpânirea noastră, încă am fi destul 
de norocoși, Doamnă Mario! îi spunea Vodă cu chibzuirea 
lucrurilor. 

Maria plânse pe umărul lui, bănuind, simțind că visul nu-l 


molipsise pe Domn și că ea rămânea tot singură pe lume. 


IX 
ATLET AL CREȘTINĂTĂȚII 


Vodă Ștefan n-avu parte de Laiotă cel pus de el în scaunul 
Țării Românești, căci, uitând legământul său, trecu de partea 
turcilor. 

Această uneltire supără foarte pe Mahomed al II-lea, 
cuceritorul Constantinopolei. Cum de cuteza acel voievod 
moldovean să se amestece în treburile domnilor munteni? Ba 
pusese stăpânire pe Chilia și, peste toate acestea, se încăpăţâna 
să nu plătească haraciul cuvenit. Așa fiind, hotări sultanul 
îndepărtarea acestui voievod rău și cutezător din scaunul 
domnesc și porunci unui pașă, anume Soliman Hadâmbul, care 
tocmai se pregătea să ia cetatea Scutari din Albania, să plece cu 
oaste și să pedepsească pe Ștefan-vodă. 

Pregătirile pașei ţinură vreo doi ani şi abia în 1475 năvăli în 
Moldova, în puterea iernii, când turcii nu obișnuiau să lupte. Dar 
n-aveau vreme de pierdut!... Oştirea lor, cam de o sută douăzeci 
de mii de oameni, era de trei ori mai numeroasă ca a Domnului 
Moldovei, care strânse abia vreo patruzeci de mii. În rândurile 
turcești se afla și Laiotă Basarab cu zece mii de munteni. 

Era cea mai grea încercare căreia Ștefan-vodă trebuia să-i facă 
față. Mulţi dintre craii megieși, dacă nu chiar dintre boierii 
bătrâni, îl socoteau pierdut. 

Dar Domnul Moldovei, care știa că biruința nu vine numai de 
la numărul oștenilor, ci și de la voia lui Dumnezeu care dă 
luptătorului oţelire, pârjoli totul în calea năvălitorilor, nelăsând 
măcar un hambar gol, unde să se adăpostească. Călăreţii turci, 
care cercau să jefuiască merinde de pe margini, erau hărțuiţi și 
alungaţi de călăreții moldoveni. Oștirea lui Soliman prinse a 


suferi de foame. Mulţi cai muriră îngheţaţi pe drum, iar oamenii 
siliți a se înhăma la căruţe. 

Ștefan-vodă se hotărî să izbească pe turci, lângă Vaslui, la 
Podul înalt, între apele Racovei și Bârladului. Alese anume acea zi 
din ianuarie, când neguri dese acopereau locurile, dumbrăvile, 
mlaștinile dintre râuri și drumurile. Cu o parte a oștirii îi lovi din 
față, cu altă parte din laturi și, când mai multe pâlcuri de călăreţi 
îi loviră și din spate, învălmășeala se dovedi atât de mare, că 
nedându-și seama unde se aflau, turcii nimeriră buluc în bălți ca 
să afle acolo odihna veșnică. 

Domnul Ștefan luptă între ai săi, cot la cot, de la întâia 
ciocnire, când oastea turcească răspunse cu mare furie. Fără 
curajul și vitejia lui Vodă, bătălia de la Podul înalt s-ar fi întors 
împotriva moldovenilor. 

Oștirea lui Soliman încercă să se tragă înapoi, vrând a se 
aduna ca să reînceapă mai vârtos lupta. Dar Vodă Ștefan nu-i lăsă 
răgaz, ci o urmări până la Dunăre, vreme de patru zile „de marți 
până vineri noaptea” și „pe un mare noroi” cum spune 
letopiseţul. Cea mai mare parte din oștenii lui Soliman pieriră, iar 
cei prinși fură traşi în ţeapă, după obiceiul timpului. 

Domnul se întoarse la Suceava, cu steagurile dușmanului și 
pradă bogată: aur, argint, purpură, cai și alte multe lucruri 
preţioase. 

Biruința uriașă a moldovenilor nu întunecă însă mintea 
Domnului, care știa prea bine că marele Mahomed nu va lăsa 
nerăzbunată înfrângerea pașei lui, ci trimise de îndată carte către 
craii și mai marii țărilor Europei, în cuprinsul următor: 

„Noi Ștefan-Voievod, din mila lui Dumnezeu, Domn al Ţării 
Moldovei, mă închin cu prietenie vouă, tuturora cărora vă scriu și 
vă doresc tot binele și vă spun domniilor-voastre că 
necredinciosul împărat al turcilor a fost de multă vreme și este 
încă pierzătorul întregii creştinătăţi. De aceea facem cunoscut 
domniilor-voastre că pe la Bobotează trecută, mai sus-numitul 


turc a trimis în țara noastră și împotriva noastră o mare oştire în 
număr de 120.000 de oameni, al cărei căpitan de frunte era 
Soliman pașa beglerbegul: împreună cu acesta se aflau toţi 
curtenii sus-numitului turc și toate popoarele din România și 
domnul ării Românești cu toată puterea lui și Assan-beg și 
Schender-beg și Grana-beg și Oşu-beg și Valtival-beg și Serefaga- 
beg, domnul din Sofia, și Cusenra-beg și Piri-beg, fiul lui Isac pașa, 
cu toată puterea lui de ieniceri. Acești mai sus-arătaţi erau toți 
căpitanii cei mari cu oștile lor. Auzind și văzând noi acestea, am 
luat sabia în mână și cu ajutorul Domnului Dumnezeului nostru 
atotputernic, am mers împotriva dușmanilor creștinătății, i-am 
biruit și i-am călcat în picioare și pe toţi i-am trecut prin ascuţișul 
săbiei noastre; pentru care lucru lăudat să fie Domnul 
Dumnezeul nostru. Auzind despre acestea, păgânul împărat al 
turcilor își puse în gând să-și răzbune și să vie în luna mai, cu 
capul său și cu toată puterea sa împotriva noastră și să supună 
țara noastră care e poarta creștinătății... Dar dacă această poartă 
va fi pierdută - Dumnezeu să ne ferească de așa ceva - atunci 
toată creștinătatea va fi în mare primejdie. De aceea, ne rugăm de 
domniile voastre să ne trimiteţi pe căpitanii voştri într-ajutor 
împotriva dușmanilor creștinătății, până mai este vreme... lar noi 
din partea noastră, făgăduim, pe credința noastră creștinească și 
cu jurământul domniei noastre că vom sta în picioare și ne vom 
lupta până la moarte pentru legea creştinească, noi cu capul 
nostru. Așa trebuie să faceți și voi, pe mare și pe uscat, după ce cu 
ajutorul lui Dumnezeu cel atotputernic noi i-am tăiat mâna 
dreaptă. Deci, fiți gata, fără zăbavă. 

Dată la Suceava, în luna lui Ianuarie 25, anul Domnului 1475”. 

Cu toate laudele care acoperiră pe atunci numele Domnului 
moldovean - Papa Sixt îl numi Atlet al creștinătății - Ștefan-vodă 
nu primi din partea monarhilor decât făgăduieli deșarte, iar în 
ceasul primejdiei rămase singur, cu puterea sa. 


ZILE GRELE 


Presimţirea lui Ștefan se adeveri. Abia trecu un an și veni 
veste la Suceava că însuși vestitul sultan Mahomed se ridică de la 
Adrianopol cu oaste câtă frunză și iarbă împotriva Domnului 
atot-cutezător. Și era mai marele turcilor atât de încredinţat de 
biruința încât aducea cu sine pe un anume Alexandru, zice-se 
boier moldovean, ca să-l puie în scaunul Moldovei. 

Singura ființă care se bucură de această veste era numai 
visătoarea Maria din Mangop. 

— Acum ai prilej, Măria Ta, să te măsori cu vrăjmașii 
neamului meu. În fruntea lor e năprasnicul Mahomed, ucigașul 
părinţilor şi fratelui meu. De-l prinzi viu sau mort, vom merge la 
Constantinopol să ne încununăm împărați ai Bizanțului. Ştefan- 
vodă o privi cu înmărmurire: 

— Crezi, Doamna mea, în biruinţa noastră? 

— Cred ca în Hristos-Dumnezeu! 

Domnul nu mai zise nimic. Plecă adânc frământat în sine, 
zicând: 

— Hrana ei de toate zilele e visul acesta nesăbuit. 

În schimb, maică-sa, Doamna Oltea, care hotărâse să se tragă 
la mănăstirea Agapia, era potopită de gânduri negre. Înaintea 
plecării zise către fiul ei: 

— Ti-au trimis craii vecini pergamente cu peceţi și vorbe 
măgulitoare, dar ajutor ţi-au trimis? 

— Îmi vor trimite, dacă îşi dau seama că puterea musulmană 
îi primejduieşște deopotrivă. Eu, unul, mi-am făcut datoria, 
vestindu-i din timp... 

— Numai să se țină de vorbă așa cum se ţin de petreceri. 

Temerea Doamnei Mari se dovedi îndreptăţită. Craiul 
ungurilor, Mateiaș, care tocmai făcea nunta cu frumoasa Beatrice 


din Sicilia, n-avu răgaz să cugete la război ci la dezmierdarea 
dragostei. Iar craiul Lehiei, Cazimir, se afla dimpreună cu nobilii 
curteni la o vânătoare de mistreți. 

Intr-această vreme, Mahomed trecu Dunărea și urcă pe valea 
Siretului precum făcuse anul trecut Soliman Hadâmbul, în 
fruntea unei oști, de o mărime până atunci nemaipomenită: peste 
o sută cincizeci de mii de luptători. 

Din răsărit, altă pacoste: năvăliră tătarii prădând și trecând 
satele și târgurile Moldovei prin ascuţișul săbiei. Ştefan n-avu 
încotro: îngădui răzeșilor să-și apere gospodăriile cum or putea, 
apoi dete poruncă să se facă pustiu dinaintea dușmanilor. Totul 
fu ars, iar focul, întins de-a lungul ţării, cu valurile sale de fum 
înecăcios, scălda turcimea schimbând-o la față, încât năvălitorii 
arătau acum ca niște negri din inima Africii. 

Ştefan-vodă, rămas numai cu dregătorii, curtenii și oștenii 
care numărau mai puţin de douăzeci de mii de oameni, aşteptă pe 
Mahomed în ţinutul Neamţului, într-un loc la răsărit de Valea 
Albă. Acolo alese un deal împădurit, pe care îl schimbă într-o 
cetate cu șanțuri adânci în jur și bine apărată de tunuri și 
metereze. Aci nu nădăjduia să zdrobească pe sultan, ci doar să-l 
ţină pe loc până vine, poate, ajutorul leșesc pe care îl aștepta. 

Dar puhoiul osmanlâilor năvălind asupra întăriturilor le 
înecară cu valuri-valuri de luptători, încât moldovenii, deşi se 
împotriveau dârji și furioși, făcând minuni de vitejie, fură 
copleșiți, striviți stropșşiți. Pierdură toate tunurile și odată cu ele 
lupta. Ștefan-vodă abia avu răgaz să se tragă din mijlocul turcilor 
care-l căutau. lar floarea moldovenilor de neam căzură, mai toţi, 
cu spada în mână, laolaltă cu pâlcurile lor, pe podișul unde 
luptaseră şi căruia i s-a spus de atunci Războieni. Între ei se afla 
Toma, stolnicul, Petre Mărgelat, bătrânul spătar Sima Hrană, 
Duma ușarul, Ștetul Corui, Roman Coșuleanu, Stanciu Neamișul, 
Cirstea Sârbul, Petre lezereanul, loan Ciocârlie, Jurj Toader și 
mulţi alţii, arătaţi în pomelnicul mănăstirii Bistriţa. 


Vestea înfrângerii de la Războieni pricinui mare jale în 
Suceava. 

Doamna Radului și Voichița, care se făcuse fată mare, își 
puseră veşminte de jale și se rugară zi și noapte la icoana Maicii 
Domnului să mântuie pe Ștefan-vodă, stăpânul și bunul lor 
ocrotitor. 

Maria din Mangop se găti în veşmintele ei bizantine, îşi puse 
încălțările de piele roșie, brățările, diadema de nestemate, luă în 
mâna dreaptă una din luminările lungi de ceară ce fuseseră 
aprinse în ziua nunţii ei și, privindu-se lung în oglinda de Veneţia 
care o arăta în întregime, vorbi cu sine: 

— S-a stins năzuința mea! Voi fi măcar acum împărăteasă în 
ceasul din urmă! 

Se întinse în crivat, închise ochii ei mari cu gene lungi - și 
dormi somn fără deşteptare. Puterea dorinţii fu atât de mare, că 
neiîmplinirea îi aduse moarte. 


* * 


Într-acest timp, Mahomed se îndreptă în grabă spre Suceava, 
arzând casele din jurul cetăţii, dar zidurile între care se aflau 
aşezările domnești și ale boierimii ținură piept navalei paginilor 
- căci moldovenii dinăuntru aveau în fruntea lor pe viteazul 
Șendrea, omul și ruda lui Ștefan. Așa că Sultanul mai nimic nu 
izbândi. 


XI 


GI ASUL MAMEI OLIEFA 


Voievodul rănit şi istovit, rămas fără boieri, fără oştire și 
ducând de căpăstru calul șchiop, rătăcea pe cărările care duceau 
spre munte. 

Ştia că Sultanul trimisese iscoade să-l prindă. Se feri de hanuri 


unde ucigașii tocmiţi de turci l-ar fi putut înhăţa. 

Intr-o zi ajunse pe-nserat la marginea unei păduri, pe unde 
curgea un pârâu. Legă de-un fag căpăstrul calului și aduse apă în 
pumni de-i spălă rana de la copită și de la coapsă. Deodată simţi o 
săgetare în fluierul piciorului drept. Un val-vârtej de amețeli îl 
podidi. Se clătină într-o parte și alta, apoi căzu, îngenunchind în 
iarba moale și umedă. 

Abia acum își dădu seama că și el fusese rănit. 

Cu multă luare-aminte, strângând dinţii să nu geamă, își 
scoase botforii, dezlipi obiala și la lumina lunii văzu piciorul 
sângerând. 

— Numai să nu fi fost săgeata otrăvită! își spuse în gând... 

Se trase iar la malul pârâului și își spălă rana cu apa răcorită 
de frigul nopţii. Apoi se cufundă într-un somn greu, neliniștit. 

Înainte de ivirea luceafărului de dimineaţă, deschise ochii şi-şi 
plimbă privirile de jur-împrejur, ca să iscodească vreo primejdie 
care-l amenința. Dezlegă calul și-i dete drumul prin pădure: 

— Cum ţi-o fi soarta, bălane! îi grăi mișcat, dezmierdându-l cu 
palma pe grumazul puternic. 

Și Vodă, şchiopătând, porni spre munte, oprindu-se uneori de 
durerea piciorului, care-l ameţea. Dar mai vârtos gândul îi era la 
cetățile Suceava, Neamț și Hotin. 

— Dacă pârcălabii nu ţin bine zidurile, am pierdut Moldova, 
îşi spunea mereu. 

După două zile și două nopţi, de umblet greu, ajunse la poalele 
mănăstirii Agapia. Se simţea la capătul puterilor și avea nevoie de 
odihnă. Voia să doarmă adânc, măcar o zi şi o noapte în șir, să 
uite înfrângerea, suferinţa, să uite chiar de sine, dacă o putea. 

Se târî în miezul celei de a treia nopţi până la poarta ferecată a 
mănăstirii și cu mânerul paloșului bătu de câteva ori. Nu 
răspunse nime. 

Să fi părăsit mănăstirea și pioasele călugărițe? Să fi fugit și 
Doamna Oltea de teama paginilor, care încălcau și sfintele 


locașuri? 

Mai bătu o dată. Un glas se auzi de sus, puternic, poruncitor, 
deşi era al unei femei, dintre gratiile groase ale unei ferestruici. 

— Cine e acolo? Cine bate? Răspunde! 

Ștefan recunoscu glasul mamei. Un fior cald îi străbătu inima. 
Fra scăpat! Doamna Mare îi va obloji rana și-l va culca, legă- 
nându-l, ca atunci când era copil. Răspunse: 

— Eu sunt, mamă! 

— Cine - eu? întrebă glasul de sus. 

— Eu, Ştefan... Nu mă cunoşti? Sorţii luptei trecură de partea 
păgânilor celor nelegiuiți! Floarea boierimii căzu, pierdui 
tunurile și caii. Eu însumi sunt rănit. De trei zile rătăcesc pe 
coclauri și prin păduri ca o fiară hăituită... 

— Străine, ce vorbe viclene spui tu? Ștefan al meu e departe, 
luptă cu armia turcească și-o prăpădește. Du-te, că nu te cunosc. 

— Mă goneșşti, mamă? oftă Ștefan și se prăbuși în el. 

Dar glasul Doamnei Mari îl trezi iarăși la viaţă: 

— Şi minţile văd că ţi-ai pierdut, nevolnice! Au socoţi că vei 
găsi scăpare între zidurile acestei mănăstiri?... Te vor ajunge 
păgânii din urmă și te vor lua ca din oală! Nu i-ai biruit când erai 
în tabără, cu oșteni și cu sâneţe - cum vei scăpa de ei aci, între 
călugărițe și icoane?... Adună-ţi puterile, dacă ești cu adevărat fiul 
meu, nu te văicări ca un copil râzgâiat. Intră în munte, adânc, 
adună plăieșşii care au scăpat cu fuga și boierii care au mai rămas 
- cheamă ajutoarele creștinilor de peste hotar și începe războiul 
de la capăt. Că Dumnezeu ajută celui ce se roagă, dar mai vârtos 
întăreşte braţul celui care luptă cu hotărâre. De rugăciuni să n-ai 
grijă - că m-oi ruga eu, dimpreună cu maicile mănăstirii. Însă, 
războiul, du-te degrabă și fă-l cu mâinile tale!... M-auzi? Și 
amintește-ţi că de nu alungi pe vrăjmaș din Moldova - nici să 
trăieşti nu mai are noimă. 

Până dincolo de Bicaz îl urmăriră în auz și în suflet pe Ştefan- 
vodă, înfrântul de la Războieni, cuvintele grele ale Doamnei Oltea. 


De rană nu se lecui, dar oșteni tot adună și în curând veniră și 
pâlcurile de călăreţi lehi, pe care i le trimise craiul leșesc, speriat 
de apropierea turcilor, care amenințau să intre în Liov, și rușinat 
de făgăduiala neţinută la vreme. 

Dar nu mai fu nevoie de nicio bătălie. Molima ciumei se abătu 
în rândurile turcilor care cădeau în șanțuri şi pe drumuri seceraţi 
mai abitir decât de sabie sau de glonț. Sultanul Mahomed, 
îngrozit, porunci oastei care-i mai rămăsese să se tragă înapoi 
spre Brăila. Călăreţii moldoveni îi hârțuiră tot timpul 
prăpădindu-i atât de amarnic că fugarii lăsară tunurile, 
steagurile, carele și toată prada în mâinile băștinașilor. 

Fusese pe marginea prăpastiei Ștefan-vodă! Abia după 
retragerea turcilor, prinse de veste că cetăţile împresurate nu 
căzuseră, nici Suceava, nici Neamţu, nici Hotinul, nici Chilia și nici 
Cetatea Albă. Niciuna! Pârcălabii puși de Vodă rămăseseră 
credincioşi și ţinuseră cu dârzenie în loc atacurile. La ce-i slujise 
lui Mahomed biruinţa de la Războieni, dacă niciunul din scopurile 
pentru oare venise nu împlini? Ștefan era mai departe în scaun, 
domn neatârnat, schimbând înfrângerea în izbândire... 

Înainte de a se întoarce la Suceava, în dreptul târgului Piatra- 
Neamţ îi ieși în întâmpinare maică-sa, Doamna Oltea, într-un 
rădvan cu patru cai înaintași. 

Fa se grăbi să-l întrebe: 

— Or fi trei săptămini de când un drumeţ îmi ceru adăpost în 
puterea nopţii zicind că ești chiar tu, Ştefane. Adevăratu-i? 

— Te-a minţit, mamă, nu eram eu, şi zicând acestea Vodă 
sărută mâna Doamnei Mari. 

Când ajunse la Suceava găsi pe soţia sa Maria din Mangop 
întinsă pe pat fără suflare, înveșmântată în odăjdii de 
împărăteasă bizantină. Voievodul îngenunche lângă ea, își făcu o 
cruce şi roști: 

— Dumnezeu să te ierte, Mario! Și Domnia Ta să mă ierți pe 
mine că nu ţi-am împlinit marele vis ce-ai avut. Dar cine ar fi 


putut să-l împlinească pe lumea aceasta? 


XII 


ÎNCHINAREA DE LA OOLOMEEA 


După săvârșirea din viaţă a Doamnei Maria din Mangop, multă 
mâhnire și multe griji se abătură asupra pârcălabului Ifrim. 

— N-avui mână bună, cu răposata, că nici zile nu-i dete 
Dumnezeu, nici urmași pentru tron. Ce-i de făcut, Măria Ta? 

Drept grăia bătrânul Ifrim: după douăzeci de ani de domnie 
Ștefan-vodă n-avea pe cine lăsa în scaun. Întâiul băiat, Alexandru, 
(sau Lisăndrel cum îi spunea) făcut cu o ţiitoare, se prăpădise de 
pojar. Cei doi coconi ai Evdochiei muriseră și ei răpuși de boli 
nemiloase. Numai fata, Elena, trăia, atâta! Ba nu, mai avea 
Domnul o odraslă, pe Petru, fruct al dragostei cu Răreșoaia, 
femeie cu lipici de prin părţile Brateșului, care îl ținuse deseori 
legat de farmecele ei. 

— N-am mintea la însurătoare, Ifrime, nu vezi cât zbucium e 
pe capul meu? Abia l-am înscăunat pe Vlad Țepeș într-a doua 
domnie și iacă păcătosul de Laiotă îl află fără oaste și-l dete 
morţii. După aceea pus-am pe Basarab cel Tânăr, căruia îi zic şi 
Țepeluș, gândind că măcar acesta îmi va fi credincios. Înșelatu-m- 
am iarăși: și el trecu în braţele turcului. Nu știu ce să mă fac cu 
muntenii noștri, cum s-o scot la capăt cu ei... 

— Cată să plineșşti și una și alta, Măria Ta, că domnia nu-i 
lucru de șagă. Toate se cer plinite cu rânduială. Ești încă în 
puterea bărbăţiei și dacă aș fi în scaunul Măriei Tale, eu unul pe 
Voichița Radului aș pune ochii, că tare frumoasă s-a făcut codana 
și numai bună de prăsilă... 

— Vulpoi afurisit, chiar la ea îmi stă gândul. 

Pârcălabul clipi șiret din ochi, zâmbind cu înţeles. 

— Hei, parcă eu n-am mirosit? Și pe dânsa numai spre Măria 


Ta o trage inima. Dacă mi-aduc bine aminte, acu cinci ani când ai 
luat-o roabă dimpreună cu maică-sa, parcă murea de spaimă c-o 
să-şi piardă capul și-acum, na, își pierdu minţile! Bună socoteală! 

Alegerea se dovedi binecuvântată: cea de-a treia soție îi va da 
lui Ștefan urmaș vrednic la domnie. Numai că, până una-alta, 
ghemul vremii deșira mai mult zile rele decât bune pentru ţara 
moldovenească. Pricina era una singură: puterea Semilunii care 
creştea văzând cu ochii, lăţindu-se în sus, spre ţările Europei, ca 
pecinginea. 

Văzând greutatea în care se afla și nemaiputând răbda atâta 
apăsare, Domnul chemă într-o zi boierii la sfat să se mai ușureze. 
Venind ei toţi câţi erau în Suceava, le cuvântă astfel: 

— Multă strădanie avui cu Ţara Românească, precum știți. 
Dacă pe lângă Laiotă, Țepeluș, pus-am în scaun pe Vlad-Călugărul 
tot fără folos s-a dovedit. Și acesta s-a plecat turcului. Cu 
neputinţă a fost să legăm pe munteni de noi cu credinţă întru 
stăvilirea musulmanilor, dincolo de Dunăre. Zece ani truda mea 
s-a fost zădărnicit ca scrisul pe apă. De aici mi se trage tot răul 
care ne-a cuprins încât zilele mele nu mai sunt zile, iar nopțile 
dacă le albesc, iacă și ele îmi albesc pletele, după cum vedeţi. Cum 
pot să am pace în suflet știind că mândrele noastre porţi Chilia și 
Cetatea Albă sunt ale turcului, că pe-acolo de unde ne venea tihna 
de-acum ne pândește primejdia de fiecare ceas? Nu, boieri 
dumneavoastră, fără acești plămâni de la Dunăre și Mare nu 
poate răsufla ţara, dacă vrem s-o ţinem neatârnată. 

—  Singuri n-avem putere să luăm cetăţile înapoi, grăi 
logofătul Trotușan. 

— Lehii ce gând au? Pe ei nu-i paşte primejdia păgânului? 
întrebară alţi divăniţi. 

Vodă urmă: 

— Craiul Cazimir zice că ne dă oaste, dar vrea închinăciune, cu 
pohfală și cu zapise... 

Boierii căzură la mirare: ce era acea închinăciune să vie 


Domnul însuși pentru îngenunchere în faţa craiului? De ce atâta 
umilință? Și dacă nu se ţin lehii de legământ cu tot zapisul și 
plecăciunea? 

Hatmanul Arbore se ridică: 

— Tot mai bună-i închinarea la lehi că lor le-ajunge pohfala și 
lauda umflată, pe câtă vreme turcul cere haraci gras să-și 
potolească lăcomia. 

Se alăturară și alţi boieri la susținerea hatmanului. Numai 
pârcălabul Ifrim se afla împotrivă, mai mult singuratic, zicând că 
pacea trebuia cumpărată de la turci, altfel nu putem ţine 
Moldova, că cum o să stea șoricelul în fața motanului oricâtă 
istețime ar dovedi? Iscându-se neînțelegere, Vodă găsi cu cale să 
scurteze vorba, zicând: 

— Boieri dumneavoastră, vă ascultai cu luare-aminte și pre 
unii și pre alţii și tot ascultându-vă ajunsei până la urmă la 
gândul ce-am avut. Aflaţi dară că pentru mândria mea domnească 
e lovire ceea ce vrea deșertăciunea lehilor. Dar ne-om pleca 
fruntea și ne-om umili, căci pentru Moldova noastră o facem. Și 
dacă suntem gata a-i jertfi viaţa, precum făcură atâţia dintre noi, 
de ce nu i-am jertfi mândria care se dobândește la loc, dar viaţa 
nu se mai dobândește...!? Așa gândesc, numai să iasă lucrul bine 
și să fie Moldova sănătoasă cum a fost. 

Astfel în toamna anului 1485 se adunară la Colomeea nobilii 
lehi spre a fi de faţă la închinarea Domnului Moldovei. Acesta 
veni cu inima cam îndoită. Nu se prea încredea în cuvântul 
craiului Cazimir, care mai mult ţinea la cântarea muzicilor și la 
strălucirea vesmintelor decât la o temeinică tovărășie de luptă. 

— De ne-ar da măcar călăreţi și tunari câţi ne-or fi de 
trebuinţă să alungăm pe turci din Chilia și Cetatea Albă - șopti 
Ştefan-vodă unuia din boieri, care-i ținea dinapoi poala pelerinei 
de purpură, în sala cea mare a castelului. 

— Suzeranul ne va da toată oștirea! Toată oștirea, bolborosi 
boierul, uluit de strălucirea cristalelor, marmurei și aurului din 


palatul crăiesc. 

Ceilalţi boieri moldoveni, mahmuri, măsurau cu coada 
ochiului pe cavalerii lehi care, strânși deoparte, grăiau între ei pe 
latinește, izbucneau în râs și apoi își șopteau alte glume, pe 
leșește. 

Trimbiţele sunară. Se făcu liniște în sala de marmură. Un 
curtean în zale de oţel intră repede pe ușa cea mare, desfășură un 
steag pe care-l propti de spatele tronului crăiesc și fugi înapoi. 

După câteva clipe se arătă însuși craiul Cazimir în veșmânt 
stacojiu de catifea, cu pană la pălărioara de catifea albă și cu o 
săbiuță la coapsa stângă, urmat de voievozii Lehiei. 

— Parcă-i o muiere, zise Ștefan-vodă către cămărașul care-i 
ținea poala pelerinei. 

Și cu ochii mici cercetă figura grăsună, trandafirie şi 
surâzătoare a suzeranului, pe umerii căruia se legănau buclele 
bălaie ale unei peruci bogate. 

În urma alaiului se înghesuiră câteva zeci de jupâniţe cu rochii 
cât roata și gulere de horbotă, mici, gângurind și umflându-se în 
gușile lor moi, asemenea unor hulubițe neastâmpărate - ceea ce 
încurcă pe boierii Moldovei și mai mult, nefiind ei obișnuiți cu 
muieret la asemenea adunări de oșteni. 

Craiul se așeză pe tronul înalt, oftând de plăcerea șezutului. 
Apoi diacul se închină și citi cu glas răsunător, cântând ca prin 
biserici, un zapis latinesc, de se umplură bolțile de graiul lui. 

— Ce sporovăieşte acela? întrebă Ștefan-vodă pe grămăticul 
care-l însoțea ca umbra. 

Acesta înghiţi un nod și răspunse pe șoptite: 

— Cică, Măria Ta, juri credință pe viaţă craiului Cazimir, ca 
unui drept suzeran și că te legi să asculţi de poruncile lui, dându-i 
ajutor la vreme de primejdie. 

— Şi suzeranul față de mine cu ce se leagă? 

— „lar craiul va apăra Moldova din toate puterile sale - citi 
diacul cu glas răsunător - ca să ajungă ea în hotarele cele vechi, 


din toate părţile, aşa cum erau în vechime...” 

Grămăticul moldovean tălmăci pe șoptite. 

— Bine, grămăticule. Asta mi-ajunge! făcu Vodă. Şi mai înainte 
ca diacul să-și fi isprăvit citania, Ştefan se apropie de scaunul lui 
Cazimir, gata să-ngenunche. 

Craiul privi în jur cu mulțămire, făcând ușor cu capul în sus și 
în jos către cârdul de doamne care se apropiau acum de tron, 
șușotind asemenea gâștelor către gânsac. Apoi, se ridică, scobori 
o treaptă şi apucă amândouă mâinile lui Ştefan. Îl trase la piept şi 
sărutându-l în creştet, îi șopti pe latineşte: 

— Frate! 

Nobilii poloni dădură urale, trâmbiţele și muzicile de afară 
sunară cu putere, amestecându-se, iar boierii moldoveni, ca să nu 
stea ca momâile, începură unii a chiui, alţii a șuiera, ca la 
petrecerile câmpenești. 

În acea după amiază se așezară cu toții la un ospăț pe malul 
Nistrului, unde se aduse înalţilor meseni friptură de vânat, 
struguri mari, copţi în acea toamnă, vin negru, străvechi. Lăutele, 
cobzele și cimpoaiele cântau făcând asemenea zarvă că nu se mai 
auzea cuvânt omenesc. 

Craiul Cazimir avea dinainte pe Ștefan-vodă, căruia tot pe 
latinește îi grăia, iar tâlmaciul întorcea voroavele pre limba 
românească. 

Se cam muiară mesenii pe-nserat. Ţinea bine de tot Voievodul 
Moldovei, care avea obiceiul vinului de Cotnari și Berheci, mult 
mai tare ca vinul leşesc - și ar fi întins o horă cu ai lui, căci 
înțelese că leahul cel mare mult se bucura de închinăciunea 
Moldovei și că-i va da oricând ajutor de oaste. 

Nu se aprinseseră încă făcliile în spatele oaspeţilor și stelele 
abia începuseră să-nțepe cu acul lor rece apele mișcătoare ale 
Nistrului, când, mai mult pe brânci, prin tufe și ierburi, se 
strecură până la Ștefan-vodă un aprod mărunt de felul lui, dar 
iute ca veverița, de i se spunea mai în șagă, mai în serios, Aprodul 


Purice. 

— Ce e, Purice? întrebă Vodă, lăsând paharul jos, dinainte. 

— Măria Ta, văd că n-ai aflat nimic, de vreme ce stai cu lehii la 
ospăț! 

— Ce să aflu? 

— Au intrat turcii în țară! gemu aprodul. Prădară și arseră tot 
până la Suceava... E de rău! 

Vodă sări de la locul lui, de parcă i-ar fi luat scaunul foc. Craiul 
îl privi cu uimire, surâzător, socotind că era o sminteală din beție. 

Dar Ştefan, urmat de Aprodul Purice și de alți câțiva boieri, o 
rupse de fugă spre locul cailor, care adăstau legați în lunca din 
preajma Nistrului, încălecară și porniră spre Colomeea învăluită- 
n beznele nopții. 

Craiul se uită lung la convoi, ca după niște stafii. 

În zorii zilei următoare, Ștefan trimise călăreții şi boierii în 
Moldova, să adune pe cei care nu suferiseră încă urgia năvalei 
turcești, iar el plecă la „fratele” său în palatul din Colomeea. 
Craiul Cazimir dormea încă şi cameristul avea poruncă strașnică 
să nu-l trezească nicidecum. 

Vodă hotări să aştepte. Și nu se clinti din loc până la amiază, 
când craiul, aflând ce este, îl primi din pat, somnoros, înfășurat ca 
un prunc mare şi rotofei, în albeaţa plăpumii de mătase. 

— Încă de aseară fui încunoştinţat că turcii au năvălit în 
Moldova noastră, începu suzeranul de-a dreptul, cu ochii 
împăienjeniți de somn. Nicio teamă! Am trimis scrisori 
voievozilor mei de la fruntarii. Dacă vei asculta de sfatul lor, vom 
birui pe turci de îndată. 

Ștefan, bucuros de asemenea ajutor, care-i venea înainte de a-l 
fi cerut, îngenunche cu un picior dinaintea suzeranului, îi 
mulțumi și plecă repede. 

Când ajunse la hotarul ţării, îi ieşi înainte pârcălabul Potcoavă, 
cel cu barba lungă, albă, ca de prooroc, dar cu suflet de zmeu, în 
seama căruia Domnul dase cetăţile de miază-noapte. 


— Vreo cincisprezece pâlcuri de călăreţi şi vreo optsprezece 
de pedestrași, tot am adunat, Măria Ta! zise pârcălabul. 

— Câţi oameni au pâlcurile? întrebă Vodă fără a descăleca. 

— O mie de pâlc, cu tot ce le trebuie: cai, arcuri şi sulițe. 

— Făcuși ce se cuvenea, pârcălabe! Dar călăreţii lehi unde 
conăciră? 

— Care călăreţi? se miră pârcălabul, făcând ochii mari. Au 
venit din Colomeea vreo trei pâlcuri de pedestrași, rupţi ca vai de 
ei și nemâncați... I-am culcat prin șurile oamenilor, că nici dormiţi 
nu erau. 

— Unde-i căpitanul lor? 

— N-au niciun căpitan, sunt de capul lor. Cică vor să se bată cu 
turcii. 

Ștefan-vodă și pârcălabul Potcoavă se priviră îndelung apoi 
râseră amândoi deodată. 

Pe păgâni îi bătură moldovenii la Cătlăbuga, făcând multă 
moarte în ei și luând prăzile înapoi. 


XIII 


APRODUL PURICE 


În primăvara anului ce veni, 1486, altă poveste. Sultanul 
trimise din nou oaste să scoată pe Ștefan din domnie. Voievodul 
ceru ajutoare de la lehi după statornicirea legământului din 
Colomeea dar nu veni picior de ostaș. 

— Degeaba mă-nchinai leahului, își zise Domnul Moldovei, în 
puterea acelei nopţi, întins în crivatul de lemn, cu ochii mari 
deschişi în întuneric. Dar i-o plătesc eu! 

Turcii, având căpetenie pe Bali-beg, un bașbuzuc fioros, cu-n 
ochi scos de mult, din tinereţe, urcaseră până dincolo de Suceava. 
Dar puși pe jaf, mulţi din păgâni se răvășiseră prin țară, urmărind 
pe moldovenii fugari până-n văile munţilor și până-n malul 


Nistrului. Când află prin iscoade că Ștefan-vodă scobora din 
miazănoapte cu oştire călare şi cu pedestrași cât frunza și iarba, 
de nu-i încăpea să-i adăpostească noaptea zece sate, Bali-beg se 
trase înapoi, cu gând să-și adune oștenii și să mai ceară alţii de la 
Brăila. 

Avea turcul alături pe boierul Petre Hronet, căruia i se spunea 
pe scurt Hroet și care cumpărase de la Stanbul firmanul de 
domnie. Când află Ștefan-vodă că Bali-beg aducea Moldovei 
plocon alt Domn, atât se mânie, că nu mai ţinu seama de nimic, şi 
porni în goană, zi și noapte, cu pâlcurile de călăreţi după el, cu 
pedestrașii urcați în căruţe, să-nfrunte şi să bată pe năvălitori. 

Dete de tabăra lor tocmai la Scheia, pe-nserat. Dar nu vru să-i 
lovească, până nu văzu bine, de pe colinele din împrejurimi, câţi 
turci erau și ce arme aveau. 

— Sunt cam mulţi, Purice! Cam mulţi! făcu Vodă către 
sfetnicul său. Și nici Potcoavă nu știu dacă a ajuns în spatele lor... 
Să mai așteptăm. 

Dar turcii îndemnați de Petru Hronet se aruncară asupra 
moldovenilor, măcar că-ncepuse o ploaie măruntă de toamnă. 

Ascunși în șanțuri și prin luncile unui pârâu ce începuse a 
creşte, oştenii lui Ştefan ținteau cu arcurile și doborau la turci, de 
parcă vânau sitari. Dar ei veneau tot mai mulţi, cu strigăte de 
mânie și îndemnuri furioase în grai turcesc - și o bună parte din 
ei trecură de întăile linii ale moldovenilor. 

Ștefan-vodă se repezi atunci cu toată călărimea pe care o avea 
în jur, să sfărâme grosul turcilor, să-i sperie și să-i risipească. 

Se-ncinse o luptă fără cruţare și aproape fără socoteală, căci 
moldovenii nedând înapoi piereau mereu, subțiindu-și rândurile, 
în vreme ce călăreţii lui Bali-beg parcă tot mai mult creșteau. 

— Nu te lăsa, Purice! strigă Vodă aprodului său, lovind 
amândoi cu paloșul în câte un nod de vipere turceşti. Nu te lăsa 
că... 

Dar nu mai putu încheia vorba. Murgul Voievodului căzu în 


genunchi și se lăsă-ntr-o rână, lungind gâtul. Din nări începu să-i 
țţâșnească sânge fierbinte. 

Vodă tocmai își trăgea piciorul din scări când auzi glasul lui 
Purice: 

— Măria Ta, urcă-te pe roibul meu! și într-o clipă aprodul sări 
de pe cal și trase dârlogii. 

Erau amândoi mărunți de stat, și Vodă, și aprodul Purice, iar 
roibul mare și voinic, de nu-l putea încăleca nimeni fără ajutoare. 
Dar aprodul, isteţ și iute, se ciuci, făcând din spatele lui treaptă de 
urcare. 

— Aproade Purice, movilă te-ai făcut, ca să mă pot urca pe 
roibul tău. Movilă te-oi numi de-aci înainte, de nu te-i supăra! 

— Tot mai bine decât Purice! răspunse el, luându-se pe jos 
după Domnul său. 

Moldovenii zărind iar pe Vodă cu paloșul ridicat între ei, 
luptând pe-ntrecute împotriva puhoiului de turci, se avântară cu 
puteri noi şi împinseră pe vrăjmași până-n malul apei. 

— Pe ei, flăcăi! Nu-i lăsaţi!... Tăiaţi-le calea! strigă Vodă 
căpeteniilor și oștenilor moldoveni. 

Mulţi se aruncară în apă, să taie calea turcilor, dar nu mai fu 
nevoie. Din marginea luncii se apropiau călăreții lui Potcoavă, 
chiuind ca la nuntă. 

Turcii prinși între două focuri se ascunseră prin scorburile 
copacilor, prin văgăuni şi prin tufișuri. Apa Nistrului se făcuse 
roşie de sânge, iar caii turcilor se vedeau acum alergând 
bezmetici, fără stăpâni sau târând stăpânul ucis, agăţat de scările 
șeii. 

Petru Hronet, care râvnise tronul Moldovei, și boierii săi, 
lacomi după măriri și avuţii, fură prinși de vii și căsăpiţi de 
oamenii lui Ștefan în același loc, între leșurile vrăjmașului. 

lar aprodul Purice luând numele de Movilă primi dar din 
partea lui Vodă un munte cu păduri, treizeci de sate şi o bucată 
bună din lunca Șiretului. 


Din seminţia lui, Moldova alese un șir de voievozi. 


XIV 


DUMBRAVA ROȘIE 


— Văzut-aţi, boieri, dumneavoastră, c-a fost apă de ploaie 
legământul de la Colomeea? Ifrijm-pârcălabul avu dreptatea de 
partea lui. lacă, trecură patru ani de-atunci și lehii nu numai că 
nu ne-au dat ajutor de oaste ca să ne luăm înapoi Chilia și Cetatea 
Albă, ci se grăbiră să facă tractat de bună prietenie cu sultanul. 
Aceasta le puse la toate vârf. 

Când acu’ doi ani trimis-am solie venețienilor, le-am scris 
negru pe alb: Și dacă Dumnezeu vrea ca eu să nu fiu ajutat se vor 
întâmpla două lucruri: ori se va pierde Moldova, ori voi fi strâns 
de nevoie să mă supun păgânilor. 

Vă întreb, dară, ce este de ales: au pierderea ţării, au 
supunerea? 

Aşa grăi Ștefan-vodă, în Divan, într-una din zile, după 
cutremurul din 1492. Boierii plecară capul în piept, fără a scoate 
un cuvânt. Frau împreună la durere și-ar fi plâns, dar ei nu știau a 
plânge, căci înduioșarea pe acea vreme se cuibărea numai la 
sânul muierilor. 

Logofătul Tăutu, dimpreună cu alți doi boieri, purcese la 
Stanbul să închine ţara. Când la Dolma Bahce, stând la taifas cu 
sultanul, un slujitor îi aduse cafea în filigean, boierul o dete pe gât 
ca țoiul de rachiu, neștiind până atunci ce-i acea băutură neagră 
ca păcura. Şi dacă-i simţi arsura, el rabdă amarnic și nimic nu 
zise, încât Mahomed al II-lea se miră foarte de bărbăţia 
moldoveanului, gândind că strașnici mai sunt ghiaurii aceia încât 
înghit și flacără. După isprava asta, făcu logofătul o ispravă și mai 
bună că, tocmindu-se ca geambașii, izbândi să micșoreze haraciul 
la 4000 de galbeni pe an, adică la jumătate cât plătea Domnul 


Țării Românești. 

Având de-acum liniște din partea celui mai puternic vecin, 
Ştefan-vodă chibzui că ar fi bună treabă politicească să se 
îndrepte cu prietenie spre unguri, ceea ce și făcu. Ba craiul lor 
bucurându-se de aceasta îi dărui în deplină stăpânire două cetăţi 
din voievodatul Transilvaniei: Ciceiul cu 60 de sate împrejur, în 
ţinutul Someşului și Cetatea de Baltă, pe Târnava Mică. 

Într-această vreme muri Cazimir, bătrânul crai al Lehiei, 
lăsând ţara împărţită în două fiilor săi lan-Albert și Alexandru. 
Cel de-al treilea fiu, Sigismund, dacă rămase pe dinafară, fraţii săi 
se hotărâră să-i dea... Moldova. 

Neroada împărțeală ajunse la urechea lui Ștefan-vodă, că 
voroava nu se poate fereca în lanţuri, ea zboară mai iute ca vântul 
ajungând și unde nu trebuie, dar și unde trebuie. 

— Auziţi, cinstiți boieri, craiul dete lui Sigismund pielea 
ursului din pădure. 

— Păi, să vedem, Măria Ta, dacă se-nvoieşte ursul să rămâie 
fără blană... 

Timp de șase ani se tot pregăti Albert strângând oaste pentru 
cucerirea Moldovei. Când fu gata trimise vorbă lui Ștefan 
spunând că porneşte război împotriva osmanlâilor ca să ia din 
mâna lor Chilia şi Cetatea Albă şi să le dea moldovenilor, 
adevărații stăpâni. 

— Abia acu’, după 12 ani, se gândiră lehii să-și respecte 
îndatorirea de la Colomeea? Prea târziu, pentru voi, viclenilor, 
dar nu și pentru mine, că de când aştept să vă plătesc cu vârf și 
îndesat amărăciunile ce-am îndurat din partea voastră. 

Grăind acestea către boierii săi, Ștefan-vodă ceru în grabă 
ajutor ungurilor și turcilor, iar el strânse oaste. Lehii, care 
trecuseră Nistrul și ajunseseră la Coţmani erau de două ori și 
jumătate mai numeroși, cam o sută de mii de luptători, împotriva 
a vreo treizeci de mii de moldoveni - și în puţine zile Suceava fu 
înconjurată. Cetatea nu căzu, căci zidurile sfărâmate ziua, 


moldovenii le puneau la loc noaptea, cu pietre, lemne de stejar și 
tot ce găseau la îndemână. În această vreme, oastea moldoveană 
din afara cetăţii, sub porunca lui Ștefan, închise toate drumurile 
ce duceau spre Lehia și bătu toate pâlcurile de călăreţi poloni 
cară căutau merinde-n țară. În curând veniră şi ajutoarele de la 
turci, de la munteni, aproape douăsprezece mii de oșteni. 

Ian-Albert ar fi fost zdrobit, dacă nu mijlocea pentru el craiul 
Ungariei, Vladislav. Voievodul Moldovei căzu la pace cu mare 
greutate, dar ceru ca oastea lehilor să se întoarcă pe unde venise, 
iar nu pe alt drum ca să facă stricăciune. 

Spre a nu-i pieri luptătorii de foame, lan-Albert apucă însă 
altă cale, călcând înțelegerea și urcă pe Siret spre Cernăuţi, prin 
Codrul Cosminului. 

Abia acum avu Ștefan-vodă prilejul să plătească lehilor vechea 
poliţă pentru tot răul ce suferise din partea lor, începând cu 
supunerea rușinoasă față de regele Cazimir și sfârșind cu acest 
război viclean pentru cucerirea Moldovei. Cu pâlcuri iuți de 
călăreți trecu înaintea oștilor leșești, ocolindu-le, închise drumul 
de ieșire spre miază-noapte din codru, iar de-a lungul șoselei tăie 
copacii groji numai cât să stea în picioare. După ce oastea lehilor 
intră toată în pădure, Ștefan lovi în spate şi ea căutând să scape, 
fugind spre miază-noapte, găsi și acolo drumul închis. Pedestrașii 
moldoveni din codru prăvăliră copacii asupra călăreţilor lehi, 
făcându-i terci. Lupta ţinu doar o zi, iar din mândra oaste a lui 
lan-Albert nu mai scăpară cu viaţă decât puţini fugari. 

Cu mare greutate, umilit, craiul ajunse la Cernăuţi. În ajutorul 
lehilor veniră câteva pâlcuri de călăreţi mazurieni, dar le ieşi 
înainte cu oastea lui, vornicul Boldur. 

Se loviră la Lenţeşti, într-o zi de duminică. 

Boierul moldovean, care învățase de la Ștefan dibăcia luptelor, 
înconjură pe lehii-mazurieni și bătându-i fără milă, îi ucise pe 
capete. Nu scăpă unul teafăr. lan-Albert mai înainte de a părăsi 
Moldova încercă să-și spele ruşinea. Adună câtă oaste mai putu și 


lovi încă o dată pe luptătorii moldoveni, nu departe de Cernăuţi. 
Dar aci îşi pierdu și boierimea șleahta care-l întovărăşise în 
nefericita lui năvălire în Moldova. 

Jalea în Lehia fu mare, dar și mai mare bucuria în Moldova, 
unde bieţii oameni n-aveau pace decât atât cât le trebuia să-și 
ascută săbiile și topoarele, pentru alungarea vrăjmașilor. 

Oștenii moldoveni, după înfrângerea lui lan-Albert - care de 
inimă rea se îmbolnăvi - rămaseră cu multe tunuri şi tot felul de 
scule, precum și cu o pradă de peste șase mii de care. 

Spun cronicarii că de data aceasta Ștefan-vodă nu omori pe 
lehii prinși în viaţă, ci, spre a se păstra amintirea biruinţei din 
Codrul Cosminului, îi înjugă la pluguri și ară cu ei locuri întinse, 
în mai multe ţinuturi ale Moldovei, la Botoșani, la Cotnari, la 
Roman. Apoi îi puse de semănară ghindă și pe acele locuri se 
ridică o Dumbravă Roșie, de care oamenii pomenesc până în zilele 
noasire. 

In 1502 merse cu oaste, cuprinse ținutul Pocuţiei asupra 
căruia avea drepturi vechi, fiind moștenitor al lui Alexandru cel 
Bun și așeză acolo pârcălabii și vameşii săi. 


XV 


VULIURUL MOLDOVEI 


Ajunsese acum Ștefan-vodă la vârsta bătrâneţii, cunoscând 
cea mai lungă și strălucită domnie de patruzeci și șapte de ani, pe 
care niciun voievod al Moldovei n-o atinse vreodată, nici înainte 
nici după el. Căci pe acele vremuri crunte și schimbătoare o 
asemenea lungime a puterii era cu adevărat din afara firii, ca o 
minune cerească. 

Nu numai vestitele fapte de arme îi făcură faima numelui în 
lume, ci și râvna gospodarului cu care gospodări țara înflorind 
meșteșugurile și negoţul cu megieșii. Și cu tot zbuciumul 


războaielor purtate, află vreme să ridice cetăți puternice, curți și 
pivnițe domnești încăpătoare și să umple Moldova de lăcașe 
bisericeşti - 44 la număr — , după spusa letopiseţului, cea mai de 
seamă ctitorie fiind mănăstirea Putnei. 

Trăi mai mult pentru ţara Moldovei decât pentru sine. Căci n- 
avu parte de bucuria vieţii decât târziu, după ce luă pe Voichiţa 
Radului, ostateca, de la care dobândi mai mulţi prunci între care 
pe Bogdan, urmașul la tron. 

Fiica sa Elena, din întâia căsătorie cu Evdochia, măritându-se 
la Moscova, cu Ivan, fiul marelui Cneaz rus, pricinui multă 
amărăciune lui Ștefan-vodă, ea fiind foarte nefericită. Fiul ei, 
Dimitrie, trebuia să urmeze la tron, dar murind Ivan, biata Elena 
avu de luptat cu toate zâzaniile de la Curtea Moscovei, unde-i luă 
locul văduva cneazului, mort și el, precum și Vasile, al doilea fiu al 
Cneazului. De nenumărate ori scrise Domnul Moldovei hanului 
tătăresc, întrebând de soarta fiicei prea iubite, de a nepotului 
Dimitrie, căruia nu-i va fi dat să poarte coroana Moscovei, ci își va 
încheia puţinele și amărâtele zile în închisoare. 

Când simţi că-l lasă puterea, că abia se mai mișca din pricina 
ranei de la gleznă, pe care o căpătase de zeci de ani, de la întâiul 
atac împotriva Chiliei cât și din pricina podagrei înrăutăţită de 
curând, Ștefan-vodă chemă doftori din Crimeea și Veneţia. Veniră 
trei la căpătâiul bolnavului: Matei da Murano, leronimo da 
Cesena și Johan Clingensporn. Cercetând ei bolnavul se sfătuiră 
îndelung și căzură la înţelegere că rana de la gleznă trebuia arsă 
cu fier roșu, ca să nu mai otrăvească sângele. Dar va vroi bătrânul 
Voievod să ia asupră-și asemenea cruntă suferință? 

— Măria Ta, rana trebuie arsă! zise medicul venețian, intrând 
în iatacul Domnului, urmat de ceilalți doftori. 

— Ardeţi-o! răspunse Vodă scurt, fără a mai sta pe gânduri. Ei 
hotărâră să-l lege ca bolnavul să nu miște în timpul arderii, dar el 
se împotrivi zicând: 

— Nemișcat voi sta ca oţelul prin voința mea. 


Se uluiră doftorii văzând atâta dârzenie și spuseră că nu din 
carne e făcut omul acela ci din oţel. Din păcate suferinţa fu în 
zadar. Domnul nu se mai lecui. 

Într-această vreme, pe la biserici și mănăstiri, preoții şi 
călugării făceau rugăciuni zi și noapte de-a rândul pentru 
sănătatea ocrotitorului Moldovei și drept-credinciosului Voievod. 

Pentru a pune rânduială în domnie și a stârpi zavistia, Ştefan- 
vodă tăie fără judeţ capul paharnicului Ulea și a altor boieri care 
uneltiseră să puie în scaun pe zălogul de sânge Ștefăniță, aflător 
la Stanbul în locul lui Bogdan pe care însuși Domnul îl rânduise 
urmaș, ca să închidă ochii cu încredințarea că, după el, Moldova 
îşi va păstra nesmintită cinstea și puterea. 

Astfel Bogdan fu înscăunat Domn încă trăind părintele său. 
După care venind vlădicii, sfetnicii mari şi alți câţi s-au fost 
chemat, le dădu Ștefan-vodă tuturor învățătură arătându-le că nu 
se va putea ține ţara cu sabia precum au ţinut-o el și, socotind pre 
turci cei mai puternici, să se închine lor, că turcii sunt ţiitori de 
cuvânt și la nevoie ajutători. 

Câteva zile după aceea, într-o marţi, la 2 iulie 1504, în al 
patrulea ceas, Vulturul Moldovei se înălță către cer într-un zbor 
lung, fără de întoarcere. 

Cronicarul arată că „atâta jale era de plângeau toţi ca după un 
părinte al său, că cunoștea fieștecare că s-au scăpat de mult bine 
și de multă apărătură. Ce după moartea lui până astăzi îi zic 
sfântul Ștefan Vodă, nu pentru suflet ce este în mâna lui 
Dumnezeu, că el încă au fost om cu păcate, ci pentru lucrurile sale 
cele vitejești, carele nime din domni, nici mai nainte nici după 
aceea, l-au ajuns. Și fu îngropat în mănăstire, la Putna cea de 
dânsul zidită, fie-i numele în veci slăvit!”. 


NEAGDE BASARAB 
ŞI DESPINA DOAMNA 


I 
CĂLUGĂRUL. MAXIM 


Cine pornea în primăvara anului 1510 din mijlocul Sibiului 
apucând, pe ulicioarele întortocheate, spre miază-noapte, ar fi 
dat de poarta cea mare a cetății care nu se încuia niciodată. Din 
această pricină se făcuseră aşezări până în marginea pădurii, 
dincolo de ziduri, gospodării întemeiate, căci oraşul de mult nu 
mai fusese înconjurat de vreo oaste dușmană. 

Într-o casă mare, încăpătoare, ridicată în coasta pădurii, cu 
pridvoare și pivniţi boltite, locuia un boier subțire din Țara 
Românească. Era Neagoe Basarab, fiu din păcat al lui Basarab- 
vodă, zis Ţepeluș și al Neagăi Craioveasca, soția vornicului Pârvu 
Craiovescu. Dealtfel nu numai de la maică-sa îi venea numele, ci 
și de la bunicul Neagoe Craiovescu. Seminţia acestor bani 
craioveni se ridicase și se dovedea tot atât de tare ca și voievozii 
de la Târgoviște. 

Deşi casa era păzită de oameni de credinţă, vechi slujitori 
olteni, care făcând treburile gospodăriei, purtau junghere sub 
cămașă, nimeni nu venea să tulbure pacea acelui loc, mănăstiresc 
parcă. De n-ar fi fost nechezatul cailor din grajd, larma slujitorilor 
și, mai cu osebire, ciripitul păsărelelor, nimeni n-ar fi ghicit că 
locuiau acolo suflete omenești. 

Arar venea din Sibiu, călare pe un asin, un călugăr aproape 
fără barbă și plete, cu față de haiduc și ochi scăpărători, care 
adăsta în pridvor ca să stea de vorbă cu boierul cel subțire la stat 
şi la suflet. Apoi se ducea cum venise, ca să nu se mai arate câteva 
săptămâni lungi. 


Era călugărul Maxim, care se numea, ca mirean, Gheorghe 
Brancovici și fusese nepotul de fiu al celui din urmă despot al 
sârbilor, izgonit de turci, care se chema tot Gheorghe Brancovici. 
Dacă se abătu asupra seminţiei lor vitregia soartei, vlăstarul 
domnesc părăsi râvna după mărire și belșug și își închină viața 
învăţăturii celor sfinte și izbăvirii sufletelor care în acel zbucium 
nu mai găseau pacea, mereu tulburate parcă de suflarea 
diavolului. 

Dar nici bunătatea inimii, nici dreptatea cugetului nu-i 
chezășuiseră liniștea duhovnicească pe care o căuta Maxim din 
pruncie. Asemeni boierului Neagoe din Craiova era și el un fugar, 
un oropsit, cu zilele-n mână, urmărit de ucigașii voievodului de la 
Târgoviște. 

Fusese mitropolitul Ungro-Vlahiei, e drept, sub domnia lui 
Radu cel Mare. Dar dobândise el această cinste, defăimând pe 
înaintași?... Umpluse cu balele lingușirii pe Patriarhul de la 
Constantinopol și cu pungi de bani pe diaconii și sfetnicii 
preasfințitului?... 

Ferit-a sfântul! 

Pe când erau gata să se ciocnească oștile la Retezeni, lângă 
Râmnic, adică moldovenii lui Bogdan „Orbul”, feciorul lui Ștefan 
cel Mare, și muntenii lui Radu cel Mare, el, călugărul Maxim, fu 
îngrozit de asemenea păcat și fără a ţine seama de primejduirea 
vieţii dete fuga în cortul voievodului Țării Românești, chiar în 
ajun de bătălie. 

Și arătându-i fărădelegea care este vărsarea sângelui dintre 
frați de aceeași credinţă, îl rugă să nu pornească lupta, că va 
primi de îndată cuvânt de împăcare de la vrăjmaşul său. În 
aceeași noapte călugărul Maxim se lăsă prins de oamenii lui 
Bogdan și dus, ca, iscoadă, în cortul Voievodului. Căzându-i în 
genunchi, îi arătă și lui păcatul care sta să-l săvârşească pornind 
cu moarte împotriva fraţilor și creștinilor din cealaltă tabără, și 
jură pe Evanghelie că Voievodul Radu era gata de împăcare. 


A doua zi căpăteniile de oaste din cele două tabere se întâlniră 
la malul apei, apoi se întâlniră și voievozii, care, sărutând cartea 
sfântă din mâna călugărului, făcură pacea poruncită lor de 
Dumnezeu. 

Radu cel Mare se întoarse la Târgoviște călare, având dinapoi 
pe călugărul care mergea pe jos. Și-l făcu mitropolit al Ţării 
pentru râvna creştinească și puterea lui de suflet, ca ostaş al 
Domnului. 

Mult se împotrivi Maxim până se hotări a îmbrăca odăjdiile 
aurite, că menirea lui - zicea - era să trăiască în schimnicie, nu 
lângă zarva și veselirea lumească. 

— Câtă dreptate avui atunci, cinstite Neagoe, îi spuse 
călugărul boierului craiovean, surghiunit la Sibiu, în casa cea 
mare de lângă pădure, povestindu-i el întâmplările vieţii. Că nu 
trecu mult, și Radu al meu fu alungat iar în scaunul din 
Târgoviște se urcă nelegiuitul Mihnea, de îi spuneau Cel Rău, om 
atât de hain că nu sorbea într-o zi atâtea pahare de vin câte 
capete tăia. De-aș fi grăit unei fiare sălbatice, poate că până la 
urmă tot mă-nţelegea. Vodă Mihnea socot că nici n-auzea când îi 
grăiam de omenie. Și ca să, nu mă mai vadă, vru să mă ucidă. Dar 
scăpai cu fuga, boier Neagoe, și iată că acum stăm amândoi de 
vorbă fiind eu teafăr, pe picioarele mele. 

Boierul Basarab scotea din sipetele lui odoare bisericești de 
aur şi argint, frumos și meșteşugit lucrate, cercetându-le cu 
preacuviosul Maxim, și sfătuindu-se și pentru alte cumpărături. 
Că era acest Neagoe cuvios și iubitor de frumuseţe. lar în 
surghiun, în loc să-și chivernisească banul care cu greu îi venea 
din Oltenia, îl dăruia fără multă tocmeală cu sine pe asemenea 
bucurii ale inimii și ochilor. 

— Sufletul meu, cuvioşia ta, umblă tot către cele sfinte! 
mărturisi odată Neagoe, deși era tânăr, în floarea bărbăţiei. Dar ai 
mei din ţară hotărâră că trebuie să le fiu voievod! Şi mi-au vârât 
acest gând în cap de nu mai pot să-l scot. De-or izbuti cu mine, 


înseamnă că aşa vru Dumnezeu, de nu, voi face tot după simţirea 
mea, pentru pacea și mântuirea sufletului. 

Și într-o noapte de Crăciun, pe când viscolea și chiuia crivățul 
prin pădurea de lângă Sibiu, Maxim grăia boierului, la un pahar 
de vin, între făclii, în vreme ce se scrumea un buștean în căminul 
încins: 

— Cinstite Neagoe, nu e bună singurătatea la un bărbat în 
putere şi cu înfăţişarea domniei tale. Am eu o nepoată numai 
bună pentru inima pe care ţi-a dat-o Dumnezeu, blajină și 
evlavioasă, mai mult cu gândul la cer decât la pământ, măcar că e 
şi ea nepoată de luptători și despoţi din munţii sârbești. Grăiește 
rar fata frățâne-meu, dar atunci parcă ciripește o pasăre şi când 
ridică asupra cuiva pleoapele de pe ochii ei mari, parcă-l apucă o 
dulce ameţeală... 

Neagoe auzind asemenea îndemn parcă se rușina și întoarse 
vorba. 

Mai trecu ce trecu și, odată, venind iarăși la el călugărul, își luă 
inima-n dinţi, punând întrebare: 

— Spuneai, prea sfinte, de o nepoată. Cum o cheamă, dacă nu 
ți-i cu supărare? 

— Despina, cinstite boier! Dacă te unești cu ea faci bine, că 
fată mai potrivită pentru Domnia-Ta nu se află alta pe pământ. 

— Scrie-i, prea sfinte, că eu m-am hotărât s-o iau. 


II 


FATA OU COSIȚE AURII 


— Nu, asta niciodată!... strigă bătrânul loan Brancovici, 
strănepotul lui Gheorghe Brancovici, fostul Despot al sârbilor, 
alungat de turci. 

Și mânuind furios ciomagul său de boier-porcar, urcă treptele 
de lemn ale conacului de la malul râului Sava. În stânga ţinea o 


scrisoare cu peceţi, acoperită de mărunte slove cirilice așijderi 
unor șiruri de furnici. 

De aproape un veac neamul Brancovicilor trăia risipit prin 
Albania și, mai sus, în Transilvania, uitând vechea lor mărire și 
bucuroși să fie uitaţi. Căci turcii obișnuiau să taie capetele care ar 
fi amintit de libertatea ţării. Unii din urmașii marelui Despot de 
odinioară scoborâră până la treapta de pe urmă: se făcuseră 
muncitori de pământ, mulțumindu-se a-și putea ţine viaţa din 
roada pământului. Alţii, mai dârji, se îndeletniceau cu creșterea 
porcilor și cu neguţătoria, adunând galben lângă galben, pentru 
vremuri grele de bejenie. 

Numai unul dintre ei care se călugărâse în Transilvania luând 
numele de Maxim, chiar nepotul porcarului-moșier Gheorghe 
Brancovici, umbla prin lume cu gândul măririi neamului său. Și, 
pentru că nu voia să slujească nici unui om pe pământ, hotărâse a 
îngenunchea numai în fața lui Dumnezeu, îmbrăcând rasa 
monahicească. 

Multă vreme se pierdu între Brancovicii din Serbia amintirea 
acelui călugăr Maxim, încât boierul de lângă Orșova îl socotea 
mort de mult - spre liniștea alor săi. 

Şi iată că după cincisprezece ani se arătă un călăreț din părţile 
Sibiului, cu scrisoare de la cucernicul frate! O citi în grabă, la gura 
țarcului, de unde porcii se urneau greu, din nămol. Și acum 
boierul-porcar, furios, se întorcea la conac, învârtind ciomagul cu 
dreapta, fluturând răvașul cu stânga, să arate și fetei lui, Miliţei- 
Despina, ce anume pusese la cale unchiul ei. Era singura fată a 
boierului și singura stăpână în conac. Maica ei murâse de mult, 
dintr-o naștere nefericită și fata fusese crescută de o doică. Era 
acum înaltă și tăcută, asemenea maică-si, cu bogate cosiţe bălaie, 
ca o cunună de aur, cu ochii mari scăpărând albastru din luminile 
lor. Învăţase carte slavonească şi apoi carte latinească, iar în 
sipete adunase toate odoarele câte mai fu în stare să găsească, 
alături de podoabele seminției Brancovici moștenite de la 


nefericita mamă. 

La sindrofiile de pe la conacele învecinate, Despina se ducea 
rar și niciodată nu se arăta altfel, ca fetele celorlalți boiernași, 
prietenele ei. Numai arareori, în tăcerea și singurătatea nopţilor 
de iarnă, când se auzeau gemetele crivățului peste apa Savei 
înghețată și câmpiile ninse, Despina, dinaintea oglinzii de cleştar, 
între două lumânări mari de ceară, se gătea cu podoabele 
Despoţilor Brancovici, se privea şi surâdea domniţei din luciul 
apei neclintite. 

Tresărea la câte-un zgomot deosebit - dar se reculegea: 
recunoștea sforăitul tatălui său, porcarul din încăperea de alături. 

Când împlini șaisprezece ani, veni un moșier învecinat, 
peţind-o pentru unul din cei doisprezece feciori, toţi călări pe 
urmele unor turme de porci. Fata îi cunoștea pe toţi, căci o 
luaseră adesea la horă între ei, dar nu vru de soț pe niciunul. 

— Să mai crească fata, vere! îl luă cu vorba loan Brancovici. 

— N-a crescut destul? se miră vecinul. La șaptesprezece ani n- 
o mai ia nimeni! Fetele se mărită de la treisprezece ani, așa știu 
eu. 

După ce împlini Despina optsprezece ani, fu socotită bătrână 
şi lăsată în pace. Boierul Brancovici își spuse că fie-sa, deși 
frumoasă de pica, n-avea îndemnul firesc al măritișului. 

Și iată că Maxim, călugărul, îi scria c-a găsit pentru nepoată un 
ginere de neam - un Basarab de prin părțile Munteniei, fugar, e 
drept, dar care curând-curând se va urca în scaunul domniei de la 
Târgoviște. lar Despina va fi Doamnă - cum se și cuvine unei 
mlădiţe a seminţiei Brancovici. 

— Vrei tu, fată, să te măriţi cu-n fecior de Domn? 

Despina, care-și împletea cununa aurie în jurul frunţii, 
întoarse capul către tatăl ei și râse din toată inima - ea, care 
umbla de obicei tăcută și mâhnită ca o călugăriță fără rasă. 

— lată, citeşte, fata mea, ce ne scrie unchiul tău, pe care-l 
credeam mort de mult... 


Despina- Miliţa citi cu glas tare literele cirilice: „..Şi să nu 
socoţi, Ioane, că rămăsei ca tine crescător de porci. Ci cu spada 
voiam să împlinesc vechea mărire a neamului nostru, dar văzând 
zădărnicia intrai în tagma monahicească. Acu mă aflu dincolo de 
munţi, în preajma cetăţii Sibiului. Aci legat-am prietenie cu un 
fecior de Domn, un Basarab, anume Neagoe, din spița 
Craioveștilor, care iaste menit a fi Domn al Ţării Românești. Așa 
fiind îl sfătuii să-și ia tovarăşă de viață pe Miliţa-Despina 
Brancovici, fiica ta şi nepoata mea. Spune dară Despinei din 
partea mea să nu pregete a veni pe aceste locuri ale românilor, 
care sunt oameni de nădejde. lar despre Neagoe aflați că e un 
flăcău în floare, cu aleasă învăţătură (cărturar în lege!), drept în 
cugetul său și cu mare credință în Dumnezeu. Căci iată, frate 
Ioane și tu, nepoată Despina, a venit vremea să ne ridicăm 
seminția din praful drumului, să ne scuturăm ca să lucească 
iarăși numele nostru în lume, ca mândra Lună și arzătorul Soare 
cel dătător de viață”. 

— Aşa e, fată, c-a-nnebunit unchiu-tău, călugărul... Să pleci tu 
de-aci, de la bine și să te duci la... dracu-n praznic, Doamne iartă- 
mă! unde cu gândul n-ai gândit după un Neagoe pe care în viaţa 
ta nu l-ai văzut şi care - pe deasupra - mai e și pribeag. 

Miliţa- Despina lăsă privirile în jos. Târziu de tot întrebă cu 
glas pe jumătate: 

— Unde e vestitorul? 

— Apoi, l-am lăsat în luncă. 

— Nu se cuvine, tată! zise Despina și o vâlvătaie pe dinăuntru 
îi aprinse deodată obrajii. 

În aceeaşi seară, după cină, un flăcău oacheș, cu plete negre pe 
zeghea de oaie, împodobită cu flori de arnici roșu și negru, 
istorisi în conacul lui Gheorghe Brancovici despre feciorul 
Basarab, rânduit a se urca în scaunul domniei din Târgoviște. 

Iar către miezul nopţii, boierul Brancovici grăi cu glas îngroșat 
de vinul negru din care băuseră pe rând, din ploscă: 


— Rău îmi pare, fârtate, că-ți dau o veste nepotrivită pentru 
stăpânul tău. Fata noastră, aci de față, Miliţa-Despina Brancovici, 
de zece ori s-ar fi putut mărita până acum, dar n-a vroit. A 
îmbătrânit fată, are optsprezece ani și de-aci încolo, gândul ei nu 
mai e la cele lumești. 

— Ba! strigă deodată Despina, înălțându-și boiul zvelt, de se 
legănară sânii în zăvelcă parcă ar fi fost doi hulubi ce ridică 
ciocul. Gândul meu e să mă mărit - așa precum mi se arătă în 
visul meu. Că mă văzui mireasă în borangicuri, unele albe, altele 
galbene și altele ca azurul, înaintând spre catapeteasma unui 
altar cu totul și cu totul de aur. Un fecior de Domn cu faţa arsă de 
soare, dar cu albul ochilor scăpărători, mă ţinea de mână și mă 
ducea până lângă patrafirul mitropolitului care ne puse, 
amândorura, câte o cunună de aur pe frunte. Dar deodată se făcu 
întuneric în biserică - și luciră numai odoarele de la grumajii, de 
la mâinile și degetele mele... 

Fata se opri și după o clipă de gândire zise: 

— Nu-mi pot da seama ce-o fi însemnând acel întuneric şi de 
ce sclipiră numai odoarele seminţiei noastre? Dar pricepui că 
menirea mea, tată, e să urmez pe acel fecior de Domn, căci acela 
mi-e ursitul. 

Boierul oftă și fără a mai da vreun răspuns se ridică. 
Vestitorul și fata se priviră. Nu-şi puteau grăi, căci niciunul din ei 
nu cunoștea graiul celuilalt. Insă Miliţa-Despina îi dete răspunsul 
în felul fetelor, care nu mai îngăduie nicio îndoială: îi surâse și îi 
întinse o mână mică, albă. 

A doua zi loan Brancovici - care știa voinţa tare, neînfrântă a 
fiicei, adevărată Despotiţă - înjugă șase perechi de boi la șase 
care mari sârbești, înarmă optzeci de porcari, îi urcă pe cai 
mărunți și iuți, și după aceea puse toată zestrea Despinei în acele 
care: laviţe, coșuri, lăzi, toate umplute ochi și bine legate. 

Fata se urcă într-o butcă mai mică, la care erau înhămaţi doi 
cai albi și alaiul îl încheie însuși boierul Ioan Brancovici, călare pe 


un armăsar arăpesc, pe şaua căruia atârna un groaznic buzdugan 
scris cu litere de foc, săpate cu fierul roșu. 

Tocmai de Blagoveştenii sosi alaiul cu mireasa și zestrea ei. 
Vestiţi din timp, veniră și câţiva boieri Craiovești între care Preda 
și Pârvu. Odată cu ei pică și Dumitru lacșici, un sârb aprig și 
vânjos, fugit de câţiva ani din ţara lui din pricina asupririi 
otomane și aciuat pe meleagurile oltenești unde se rostuise, 
ajungând prin căsătorie rubedenie cu Craioveștii. 

Neagoe când o văzu pe mândra fecioară menită a-l întovărăși 
pe drumul vieţii, atât se minună de făptura ei că nu-i venea a 
crede ochilor. 

— Prea sfinte, grăi el către călugărul Maxim, ziua de astăzi mi- 
aduce o bună vestire şi-mi umple inima de atâta bucurie încât 
nevrednic mă simt de dânsa și foarte îndatorat Proniei Cereşti. 

Nunta ţinu trei zile încheiate. Un sobor de preoţi în care se 
afla şi călugărul Maxim, unchiul miresei, nălță rugile pentru 
lipirea celor două făpturi într-una singură. 

Iacșici, bucurat și el foarte de această împărechere, se repezi 
la ginere și îl îmbrăţișă cu atâta foc că-i trosniră oasele. 

— Nepoate, îi strigă, ai pus mâna pe o comoară de fată. Să tot 
trăiţi şi să vă înmulţiţi. Taică-su mi-a fost ca un părinte și dacă el 
n-avu parte să domnească în Serbia din cauza blestemaţilor de 
păgâni, măcar fie-sa Despina să ajungă Doamnă în Țara 
Românească... 

— Cum va fi voia lui Dumnezeu, unchiule, răspunse Neagoe cu 
smerenie. 

— Şi voia noastră, nepoate. Că eu, unul, nu închid ochii până 
nu te văd Domn. Să nu uiţi ce ţi-am spus. 

„Astfel, odoarelor bisericești adunate de ginere li se adăugiră 
și alte avuţii. Căci în sipetele de stejar ferecat aduse de mireasă se 
aflau giuvaericale fără număr, nestemate sclipitoare, coliere de 
perle, brățări de aur, diademe și inele cu diamante. 

Dar nici cu Despina-Doamna, nici cu cele patru slujitoare 


aduse de ea de pe malul Savei, nu se tulbură liniștea din casele 
boierești de la marginea pădurii Sibiului. Parcă n-ar fi venit 
făptură omenească, ci înger picat din cer. 

Neagoe se îndeletnicea mai departe cu citirea ceasloavelor 
sale, iar Despina vedea de treburile casei. 

Și vieţuiau ei în acea liniște de schit, ferindu-se de petrecerile 
din cetate, primind arar câte-un călăreț cu veşti de la Craiova și la 
masă - când izbuteau să-l ţie - pe părintele Maxim. 

Dumitru lacșici se abătu odată pe la rubedenia sa din casa de 
lângă pădure, mirându-se că nu află acolo decât îngrijitori fără 
vlagă și slujitoare molatece, așa că nu-l rabdă inima și își luă 
nepotul la trei-păzeşte: 

— Păi bine, Neagoe, cu muierile și lingăii ăştia socoţi tu să te 
urci în scaunul Domniei? Credeam că până acum ţi-ai întocmit cu 
bănetul de la Craiova, măcar o mie-două de călăreți! Că-ţi 
trimiseră ai noștri, pungi, nu glumă! 

Dar Neagoe, sumeţindu-și mânecile anteriului, arătă unchiului 
Dumitru măiestritele odoare bisericești pe care le strânsese de 
pretutindeni. 

Năzdrăvanul Îacșici, sau Ursul cum îl poreclise lumea fiindcă 
avea o putere uriașă de spărgea piatra în mâini, râse zgomotos și 
cerând un urcior cu vin îl dete pe gât fără să răsufle măcar. 

— Nepoate, cu jucărioarele astea bisericești multă ispravă nu 
faci. 

După care lovind cu pumnul în masă strigă de se zgudui casa: 

— Tot eu te fac Domn! Mă leg cu jurământ, să te scap de 
Mihnea-vodă. Pe nelegiuitul ăsta nu-i păcat să-l omor, păcat e 
dacă îl las să trăiască... 

Neagoe îl cântări adânc cu privirile, repetând în sinea lui 
vorbele auzite: e păcat dacă îl las să trăiască. Și cugetă că sunt pe 
lume ucigași atât de nesăţioși de sânge încât pieirea lor aduce cu 
o pomană a cerului. 

Dar nu dete niciun răspuns căci nu era încredinţat încă de 


adevărul celor gândite. În schimb lacşici urmă tot mai 
înfierbântat: 

— L-aş fi răpus de zece ori pân-acum dar nu-i chip să mă 
apropii de fiară... 

Apoi, sărind în picioare ca ars, răcni: 

— Cum de nu-l trăsnește Dumnezeu? Ori m-a ales pe mine să-i 
fac seama, ca să-ți liberez scaunul domniei? 


II 
VODĂ MHNEA RĂPUS 


Într-una din zilele de început ale lunii martie 1510, tinerii 
însurăței vegheau asupra pruncului lor venit nu de mult pe lume. 
Îi puseseră numele Theodosie, adică darul lui Dumnezeu şi era cu 
adevărat așa pentru că amândoi așteptau un băiat. 

— De-acum Neagoe poţi să dormi liniștit căci ai urmaș la 
domnie. 

Soţul surâse blând auzind acestea. 

— Drept grăiești, Despino, urmaș avem - să ne trăiască - dar 
unde-i domnia? 

— Răbdare, va veni la vremea ei. 

Pe la amiază, Ilie, vătaful pus peste slujitorii casei, un oltean 
dintr-o bucată, vioi și descurcăreţ, tocmai se întorcea din cetate 
unde fusese după târguieli. 

— Stăpâne, îi spuse el, aflai în oraș ceva de necrezut. Cică 
Măria Sa, Mihnea-vodă, pică aseară în oraș cu trei boieri... 

Lui Neagoe nu-i veni a crede asemenea veste. Ce căuta 
Domnul Țării la Sibiu? Numai dacă o fi fost alungat de Craiovești. 
Or, dacă îl scoteau din scaun, de bună seamă că ai săi aveau grijă 
să-l înștiinţeze. 

Dar Ilie stăruia mereu: 

— E adevărat, stăpâne, cum mă vezi şi te văd. 


— De unde ai aflat una ca asta? 

Olteanul n-avu încotro și dete totul pe faţă. Avea o ibovnică 
săsoaică, slujitoare la mai marele cetăţii, nobilul Hoffer... 

— Ea mi-a spus, stăpâne... 

— Dacă o fi adevărat, te răsplătesc pentru credinţa ta, îi 
răspunse Neagoe. 

Era adevărat. A doua zi pe la prânz, sosi val-vârtej Dumitru 
Iacșici. Ca să ajungă mai degrabă omorâse doi cai pe drum. 

— Nepoate, l-am dat jos pe Mihnea. 

Şi-i povesti pe scurt, căci abia răsufla, felul cum oastea 
Craioveştilor surprinsese pe Vodă la strâmtoare punându-l pe 
fugă cu ai săi. 

Pe faţa lui Neagoe poposi o lumină mare. 

— Stai, nu te bucura așa de repede, că n-am isprăvit cu 
nelegiuitul. N-a fost chip să punem mâna pe el. Ne-a scăpat ca apa 
printre degete și a luat-o la sănătoasa. Incoace trebuie să se fi 
îndreptat, în altă parte n-avea unde, ca să ceară ajutoare... Dar îl 
găsesc eu înainte ca șarpele să scoată capul din nou și să muște... 

— Unchiule, strigă Neagoe, nu-l mai căuta că e găsit dinainte. 
S-a aciuat la nobilul Hoffer, mai marele cetăţii... 

— De unde știi? făcu lacșici uluit. 

Nepotul îi povesti ceea ce aflase de la Ilie, sluga sa. 

— Mană cerească, nu alta! zise bucurat lacșici, frecându-și 
mâinile. Mi ţi-l judec eu de-o să-i meargă fulgii! ... 

Câteva zile se scurseră lungi, grele, cu plumb în picioare. 
Neagoe tot aștepta o veste de la Iacșici. Nimic! Ce să fie cu el de 
tăcea astfel? Nu-i lucru curat. Se răzgândise cumva și dăduse bir 
cu fugiţii? Nici Ilie, trimis după știri, nu izbuti să afle ceva. 

Între timp pică Maxim, călugărul. Acesta îi spuse Despinei: 

— L-am văzut pe lacșici de două ori. Ce caută pe-aici? Ursul n- 
a pătruns degeaba în văgăuna asta. Trebuie că pândește pe 
cineva! 

Doamna Despina ridică din umeri: 


— Habar n-am, unchiule, ce gânduri îl zbuciumă. Nu mă 
pricep în treburile politichiei. 

Într-adevăr, ea nu ştia nimic. Şi aşa se topi toată săptămâna 
patimilor. Neagoe și femeia lui rămaseră în noaptea învierii în 
casa lor, luminată asemeni unei biserici. Părintele Maxim făcu 
slujba apoi se așezară la masă și ciocniră ouă roșii pregătite încă 
din joia-mare, după datină. 

Spre ziuă călugărul se întoarse în cetate, iar boierul Neagoe 
rămase cu Despina și odrasla lor să petreacă sărbătorile singuri, 
în pacea inimii lor, căci nu gândeau că bunul călugăr, acum 
rubedenie, să mai vină pe la ei înainte de Rusalii. 

Dar în cea dintâi zi de Paști, pe la prânzul mare, când se auzi 
până-n pădure dangătul clopotelor de la biserica săsească din 
Sibiu, se pomeniră iar cu Maxim. Venea călare pe un cal 
înspumat, cu barba și pletele în vânt, asemenea unui haiduc 
ameninţat să fie prins de poteră. Urcă, poticnindu-se, scările 
până-n pridvor, unde-i ieşi înainte boierul Neagoe, care-l văzuse 
de departe, pe fereastră. 

— Ce e, prea sfinte, ce s-a întâmplat? 

— L-a omorât! L-a omorât pe Mihnea! făcu părintele Maxim, 
gâfâind, abia trăgându-și sufletul. 

— Cine l-a omorât?.. întrebă Neagoe, tresărind și 
îngălbenindu-se ca un mort. 

— Ursul! Dumitru al vostru! Boierul lacșici! 

Se ivi și Despina, aruncând priviri mirate spre cei doi bărbaţi, 
încă nu înțelegea ce se întâmplase. 

— Pe cine zici că a omorât? 

— Pe Mihnea-vodă! I-a împlântat jungherul în inimă! Neagoe 
rămase locului încremenit, Doamna Despina așijderi. 

Călugărul își șterse fața asudată cu mâneca largă a rasei, 
zicând: 

— Of! Nu se cuvenea să-și mânjească mâinile cu sângele 
hainului acela tocmai azi, sfânta zi de Paşti! Nu trebuia, nu! Mare 


păcat! 

— Aşa gândesc și eu, îngăimă Neagoe covârșit de veste. 

Intrară câteșitrei în încăperea cea mare, unde se afla întinsă 
masa cu bucate alese, sărbătorești. 

Călugărul povestea că Mihnea cel Rău, fiind alungat de boierii 
Craioveşti din scaunul de la Târgoviște, trecuse munţii venind la 
Sibiu. În noaptea învierii merse la biserica săsească dimpreună 
cu boierii rămași credincioși. Acolo, dete peste ochii vulturești ai 
lui Dumitru lacșici. Fu o scăpărare de fulgere între ei și, înainte 
de a se trage înapoi, după stâlpii tindei bisericești, Vodă primi în 
piept jungherul ucigaș... Tovarășii fostului voievod, puţini la 
număr, rămaseră locului, îngroziţi, și până să se dezmeticească, 
făptașul o rupse de fugă strigând ca un bezmetic: 

— L-am ucis pe Mihnea! L-am ucis pe Mihnea! 

— De unde știa Dumitru că Vodă Mihnea se află aici, la Sibiu? 
întrebă Despina mirată. 

Neagoe cată lung în privirile ei dar nu cuteză să dea răspuns 
cuvenit, ci întoarse cursul vorbei, spunând: 

— Rău a făcut scurtându-i zilele în săptămâna luminată. Că 
acum sufletul acelui păcătos s-a izbăvit de păcate și se așază de-a 
dreptul în Rai, alături de Domnul Hristos. i 

— Aşa este, cinstite Neagoe, zise călugărul. In locul osândei 
Mihnea dobândi izbăvirea. Nu ştia Dumitru de această rânduire 
deasupra noastră? De ce n-a aşteptat să treacă săptămâna cea 
luminată și numai după aceea să făptuiască ce a gândit?... De ce? 

— Așa făptuind, adăugi Neagoe, greu o să apese nelegiuirea sa 
asupra Domniei mele dacă va fi să se împlinească... 

Sub povara acestor gânduri niciunul din meseni nu se atinse 
de bucate. Deodată, călugărul Maxim se ridică de pe jilţ și alergă 
la fereastră: 

— Aud tropote de cai ori mi se pare? N-or fi călăreţii craiului 
care caută pe făptaş? 

Neagoe și Despina lăsară locul lor, trecând degrabă în 


pridvorul casei. Nu era niciun călăreț crăiesc, ci chiar vătaful lor, 
Ilie, care se ntorcea pe un roib focos. 

— Ne-aduci vreo veste, llie? făcu Neagoe cu sufletul la gură. 

— Stăpâne, glăsui mai marele slujitorilor, vestea ce-o aduc - 
nici la duşmani! Îl omorâră adineauri pe boier Iacşici al nostru. 

— Cine? Cine? strigă Neagoe ca sugrumat la auzul acelei vești 
crunte. 

Vătaful istorisi cum încolţiseră oamenii cârmuirii pe Dumitru 
și legându-l fedeleș îl duceau la Zapolia, voievodul lor. Dar ortacii 
mortului îi ajunseră din spate și fostul spătar Stoica, mânios 
foarte de cele întâmplate, îi înfipse paloșul în inimă făcând cu 
mâna lui dreptate. Așa că paștele sașilor fu sângerat de două ori. 

Cei de față așternură câte o cruce mare pe piept întru 
adormirea celui care fusese Dumitru lacșici. 


IV 
SUFLET FĂRĂ PACE 


De-atunci viața lui Neagoe se schimbă în rău: mereu era 
frământat de gânduri cu gheare, grăia cu sine certându-se, și 
noaptea nu mai putea închide ochii. lar dragostea față de 
Theodosie slăbise şi ea, încât toate la un loc puseră în mirare pe 
Despina. 

— Ce ai Neagoe, ce te zbuciumi astfel de nu-ți mai găsești 
astâmpărul? 

Soţul, ce putea să-i răspundă? Ridica din umeri și șoptea 
nepăsător: 

— Nimic n-am! 

Dar avea. Și greutatea care îi apăsa cugetul nimeni nu i-o 
putea smulge. Ce demon afurisit îl îndemnase să destăinuiască lui 
Iacşici că Mihnea alungatul se află în Cetatea Sibiului la acel nobil 
sas? Dacă n-ar fi aflat vestea, nu se întâmpla nimic, nici fostul 


voievod al Ţării Românești nu murea și nici însuși unchi-său 
Dumitru... 

— Numai eu singur port vina, gândea Neagoe, și nu știe 
nimeni de fărădelegea mea, pe care mi-o apăr tăinuind-o. Mi-e 
frică de omul care se află cuibărit în mine și nu-l pot alunga. 

Aşa se învinovățea Neagoe pentru cele săvârșite de el. Și 
măcar dacă îi aduceau folos! Căci rudele din ţară, Craioveștii, îi 
trimiseră știre, că potrivnicii lor, Drăculeștii, aşezaseră în scaunul 
Domniei pe Vlăduş, fiul lui Vlad Călugărul. Dar să aibă răbdare că 
lucrurile se vor schimba curând, neputând să rămâie aşa. 

Mai bine să nu se schimbe! Că lui de-acum numai de domnie 
nu-i mai arde... Domnia e croită pentru oameni aspri, care se 
hrănesc cu vieţile altora și cu cât ucid mai vârtos cu atât se simt 
mai tari, desfăcuţi de vrăjmași. 

Într-o bună zi, iar se abătu pe la el călugărul Maxim. Neagoe, 
dacă se afla în grădina casei, îl întâmpână Despina. 

— Părinte, se tângui ea către cuviosul musafir, Neagoe al meu 
mult se perpelește la focul gândurilor. Nu știu ce-l roade, că nu 
mai aduce cu cel care a fost înainte. 

Călugărul auzind suferinţa nepoatei îi făgădui ajutor și, când 
rămaseră singuri între ei bărbaţii, prinse a-l iscodi: 

—  PFrăţioare, dacă ai făptuit un păcat nu-l tăinui ci 
îndepărtează-l spovedindu-te ca să-ți redobândeşti pacea 
sufletului... 

Neagoe cată îndelung în ochii lui Maxim. 

— Şi crezi, părinte, că numai cu asta îmi recapăt pacea 
sufletească? 

— De bună seamă că nu. Dar faci cei dintâi paşi pe drumul 
izbăvirii. După aceea, ridici prin faptă stânci pe locul păcatului și 
aşa amintirea se sufocă și nu mai răzbește la aer... 

Neagoe nu răspunse, ci zâmbi ușor, palid, a neîncredere. 

— Ascultă, fiule, socot că mult mai vârtos decât tine am greșit 
eu, căci în tinereţe am ridicat viaţa unui prunc zămislit de o 


ibovnică pe care o îndrăgisem. Dar rușinea fetei și a mea faţă de 
oameni mă împinse la omor. De-atunci n-am mai avut pace în 
cuget. Și iacă, de aceea, mă hotărâi, primejduindu-mi viaţa, să 
mijlocesc odinioară pacea între Radu cel Mare și Bogdan „Orbul” 
la Retezeni. Pentru o viață răpusă, scăpăm de la moarte câteva 
mii de vieți.. Acum înţelegi tâlcul faptei mele? Mi-a ușurat 
sufletul și l-a împodobit... 

Neagoe ascultă fremătând și, când călugărul isprăvi scurta 
destăinuire, îl îmbrăţișa. 

— Prea cuvioase, eu, unul, nu făcui omor cu mâna mea, dar aş 
fi putut împiedica dacă tăceam, stingerea a două vieţi omenești. 

Și în puţine cuvinte îi dădu pe față ceea ce făptuise, adăugind: 

— Dacă unchiul nu știa de Mihnea-vodă că se ascunde la Sibiu 
nu-l omora și nici el nu-și pierdea viaţa... Pentru mine și-a jertfit... 
bunul vieţii... 

— Nu, Neagoe, greșești crezând așa. Pentru nepoata mea și 
soția ta Despina făcu jertfirea. 

— Nu înţeleg ce vrei să spui. 

— Află, atunci, că lacșici mult o iubi pe Despina. Ani de-a 
rândul o ceru el să-i fie soţie, când încă era copilă, dar nepoată- 
mea nu-l plăcu nicidecum, căci aveau firi osebite. Atunci plecă el 
departe în Țara Românească să-și schimbe rostul, luând altă 
femeie de nevastă. Or, dacă văzu din nou pe Despina, menită să 
ajungă Doamnă, se strădui s-o ajute din răsputeri în virtutea 
simțămintelor sale... 

Neagoe, mișcat de cele auzite, oftă şi zise: 

— Acest om năzdrăvan, cu putere de urs și apucături 
sălbatice, avea un suflet gingaș, cu sentimente alese. Cine și-ar fi 
închipuit? Oh, oamenii sunt atât de feluriţi! 

La plecare, mai spuse călugărului: 

— Frate Maxim, mi-ai luat o povară de pe suflet. De-acum, 
știind ce să fac, voi merge pe drum drept și fără stricăciune către 
izbăvire. lar dacă unchiul Iacșici nu-l răpunea pe Mihnea cel Rău 


în săptămâna luminată tot mai bine ar fi fost. 

— Lasă, Neagoe, nu te omori din această pricină. Poate că 
amarnicul Mihnea o fi avut și el un sâmbure de virtute. Ce știm 
noi? Altfel de ce Dumnezeu l-a chemat la el într-acea zi de 
iertare? 


V 
ÎN SCAUNUL TĂRII ROMÂNESTI 


Doi ani se scurseră pe albia timpului. Neagoe nu mai lupta cu 
sine, îşi găsise statornicia mai ales de când bătu la poarta minţii 
lui un gând minunat, care îl câștigase pe loc: 

— Voi ridica cea mai frumoasă mănăstire! Aceasta va fi fapta 
izbăvirii mele, răscumpărarea păcatului. 

Bucuria sălășlui din nou în fiinţa sa, iar Despina se bucură de 
întoarcerea binelui în casa lor. Theodosie creștea ca din apă şi nu 
rămase nici el singuratic, căci repede veniră pe lume, una după 
alta, două surioare... 

Dar vremea fugea îndărăt fără măsură umplând cu ea luni și 
chiar ani și de dincolo, din Ţara Românească, niciun semn de 
domnie... E drept că veneau pungile cu galbeni dimpreună cu 
îndemnuri la nădejde, însă răbdarea omului are și ea o margine. 

În sfârșit, se lăsă pe pământ, odată cu iarna, anul 1512. Şi în 
ziua de 22 ianuarie, pe viforniță, se auziră zurgălăi în preajma 
pădurii. Cine venea pe așa vreme? Era chiar Pârvu Craiovescu 
întovărăşit de un pâlc de olteni încotoșmăniţi în bunde miţoase. 

Fără a descăleca, marele ban făcu strigare celor ieşiţi în întâm- 
pinare pe cerdacul casei: 

— Hei, Neagoe, s-a-mplinit sorocul! Pune-ţi degrabă șuba și 
mergi cu noi la Târgovişte. Grăbeşte-te, Măria Ta, că nu-i timp de 
pierdut. 

N-avu când să-i spună de răsturnarea lui Vlăduţ-vodă pe care 


îl bătuseră Craioveștii cu oaste la Văcărești „mai jos den 
București” și îl uciseră, căci Neagoe dădea de zor porunci 
slujitorilor săi să pregătească cele trebuincioase pentru drum. 
Despina îmbrăcă bine odraslele, își luă giuvaerurile și, înainte de 
a urca în sanie, privi cu frică în ochii bărbatului. 

— Nu te teme, Despino! Cel de Sus vru așa. 

„Astfel, la 23 ianuarie 1512 Neagoe Basarab intră în 
Târgoviște, cu blajina lui soție, ca Domn al Ţării Românești în 
sunetele clopotelor și uralele norodului. 

Trecu aproape un an de la urcarea în jilțul domniei și trei ani 
de la cumplita întâmplare din tinda bisericii din Sibiu. Fapta lui 
Dumitru lacșici era numai o parte din rânduiala fraţilor 
Craioveşti care mai de mult câștigaseră pe dregătorii de la 
Stanbul pentru schimbarea domniei. Oamenii lui Mihnea cel Rău, 
aflând de moartea cruntă a stăpânului lor, nu mai risipiră 
galbenii în zadar, ci se pregătiră de întoarcere în țară, cunoscând 
bunătatea și harul împăciuitor al noului Voievod, Neagoe 
Basarab. 

Fraţii, unchii și verii Domnului îndepărtară pe boierii care 
fuseseră prea legaţi de Mihnea și de Vlăduţ, dar nu uciseră pe 
niciunul, căci se temeau să nu supere pe blajinul Voievod, gata a- 
și lepăda mai curând cuca domnească, decât să-și piardă sufletul 
creștinesc. 

Nici bătălii cu vecinii nu avu, căci Neagoe ţinea cumpăna 
dreptăţii după pravilele între megieși și lăsa a trece de la el decât 
să încalce ce era al altora. Și multă cinste i se aducea pentru 
această osebită însușire, chiar regii îi scriau așijderi unui frate. 

Toate bune, numai că Neagoe încă nu-și liniștise de tot 
sufletul. E drept, zidise biserica mitropoliei din Târgoviște chiar 
din întâiul an al domniei iar în anii următori înzestrase 
mănăstirile de la Athos și Ierusalim, cu osebire Cutlumuzul, Sf. 
Atanasie, Ivironul, Hilandarul, Pantocratorul și altele. Bașca 
aduse moaștele patriarhului Nifon, cel ce plecă afurisind, din 


pricina desfrânărilor lui Radu-vodă, care sprijinea și stricăciunile 
altora, luând femeile de la bărbaţii lor și dându-le cui poftea. Și 
aşeză osemintele sfântului la mănăstirea Dealul, peste 
mormântul păcătosului Voievod, făcând împăcare între ei. 

Dar astea încă n-ajungeau. Căci, uneori, noaptea nu putea să 
închidă ochii. Mereu i se părea că lunecă jilțul domnesc de parcă 
avea picioarele înfipte pe un leș - leșul lui Mihnea cel Rău. 

— Despino, până când n-oi ridica o mănăstire, care să fie cel 
mai frumos odor de piatră dintre cer şi pământ, sufletul meu 
pace nu va avea! 

— Ar fi vremea să te linișteşti, grăia Doamna cu blândeţe, 
după câte ai făcut pentru lăcașurile sfinte din ţară și pentru cele 
de dincolo de hotare, până la Ierusalim, de ţi se pomenește 
numele în biserici ca unui bazileu. 

— N-am făcut încă ceea ce trebuia, oftă Vodă clătinând cu 
amar capul. 

Văzând aşa, Despina îl lăsa în pace ca să-și vadă de copiii ei. 
Căci Theodosie crescuse între timp, făcându-se un cocon chipeș, 
alb ca arhanghelul, iar cele două fetițe, Stana și Ruxandra, 
frumoase amândouă, preschimbau casa domnească într-o 
grădină. Păcat că alte două copiliţe, gemene, născute anul trecut, 
nu-i trăiseră, dar ce putea să facă? Bine că-i trăiau celelalte 
odrasle, blagoslovite cu sănătate, mai ales băiatul, pentru care 
râvnea o domnie statornică în ţara tot mai întărită. Se cam temea 
însă că Neagoe să nu se tragă de la cele pământești și să se 
călugărească, fiind încă urmașul său prea fraged și neajutorat. 

Într-adevăr, Neagoe-vodă tot în apa neliniștii se scălda. Ca să 
mai potolească zbuciumul dinlăuntru citea cu sârg mai mare 
decât înainte tomuri religioase și filosofice. Și tot citind așa 
mintea lui se încarcă peste cu învăţătură aleasă, încât simțind 
prisos se hotărî să dea şi altora din ce strânsese. Astfel așternu el 
o carte cu înțelepte sfaturi către fecioru-su Theodosie, scriind 
astfel: 


„Pentru aceea, io te învăţ, fătul meu, să faci aşa cum zic eu că 
mie îmi pare să fie mai bun numele cel bun decât avuţia cea 
multă. Că de vei fi milos şi darnic în viaţa ta și după moarte încă 
se va pomeni numele de bine. Că omului din toată avuţia ce are 
nimic nu i se va cunoaște, fără numai numele cel bun și bunătăţile 
ce va fi făcut pre această lume”. 

Iar Doamnei sale îi spunea: 

„Să ne cuprindem adânc de omenie sufletele noastre, că 
suntem oameni, chiar fiind noi domni sau împărați. Dacă aceștia, 
domni ori împărați, se despart de viaţa lor și se îngroapă în 
pământ, au cine mai poate cunoaște pre cel care a fost domn sau 
împărat? lată că iaste şi ei ca fieştecare om şi le iaste frică şi se 
cutremură de moarte. Cei ce erau mai-nainte puternici și 
înfricoșaţi acum iacă se duc ca niște osândiţi. Și de cei care se 
cutremurau ieri cei urgisiți acum se vede că toată puterea și 
înțelepciunea lor le-a pierit ducându-se pe apa sâmbetei!” 

Și din nou Neagoe, mânat de cuget, spuse Doamnei: 

— Mi-e gândul să ridic acea mănăstire care să le întreacă pe 
toate în mărire, fiind ea fără seamăn pe lume. 

— Ți-e bun gândul, Doamne! “Nalţă lăcașul cel mândru, că nu 
vezi? ne trăiește feciorul și se cade să aducem prinos 
Dumnezeului nostru. 

— Ne va trăi şi Theodosie, așijderi vom trăi și noi după 
moarte cât va avea viață mănăstirea zidită de noi, adică veacuri 
de-a rândul... Prin ea ne încredințăm veşniciei, Doamna mea... 


VI 
MĂNĂSTIREA CURIFA DE ARGEȘ 
Voievodul căută un meșter fără pereche, scriind unuia 


Manole, despre care auzise vorbe de laudă. Când acesta se 
înfăţișă la Curte, îl duse dimpreună cu ajutoarele sale de aleseră 


un loc potrivit, nici în munte, nici în vale, ci un tăpşan neted între 
dealuri vecine, zicându-i: 

— Aici, meștere, pe acest loc unde fu pe vremuri o mănăstire 
de lemn, să-mi ridici o biserică de piatră. La bani nu iau seama, ci 
numai la frumuseţea pe care o vei născoci. Vreau ca alta mai 
arătoasă să nu fie, căci inima omului e mai bucuroasă de ceva 
gingaș și frumos cumpănit, decât de ceva mare și necuprins. 

Meșterul Manole n-avea de gând să ridice o catedrală, cum 
erau altele prin Soare-apune, de păreau munţi de piatră scobiţi 
pe dinăuntru și subțiaţi până la subţirimea dantelei împletită cu 
igliţa, ci o biserică zveltă și chipeșă ca o făptură vie, care să cânte 
ea însăși cântece de slavă fără de sfârșit, înconjurată de verdeață 
și legănată de cerul albastru. 

Fu coştisitoare lucrarea și meşterul dimpreună cu cele nouă 
calfe se străduiră muncind trei ani și jumătate. 

Neagoe-vodă vărsa pungi de bani una după alta, de secase 
vistieria domnească. Și, când într-o seară se răsuci, oftând, în 
jilțul lui, la cină nemaiavând foame, Doamna îl întrebă: 

— De ce nu te atingi de bucate? Te doare ceva? 

Domnul surâse amar: 

— Suferinţa mea n-o lecuiește decât un făurar de aur. Căci nu 
mai am o leţcaie și stă Manole cu calfele de se uită la zidurile 
mănăstirii în loc să lucreze. 

— Numai de atât suferi, Măria Ta?... zise Doamna zâmbind. 
Nu-ţi trebuie făurar, căci mă ai pe mine... 

Și, în câteva zile, Doamna Miliţa-Despina aduse o poală de 
galbeni de-i vărsă pe masă. 

— De unde i-ai adunat?... tresări Voievodul, mirându-se la 
vederea lor. 

— Din cămara mea, Doamne. La ce-mi slujesc odoarele mele, 
dacă tot nu le port? Le-am dat zarafilor pe galbeni buni - și de-aci 
încolo ne vom duce să ne închinăm în prea-frumoasa mănăstire a 
ctitoriei noastre! 


Meșterul Manole - cum spune legenda - își zidi soţia între 
pereţii bisericii și cu aurul cel nou isprăvi cu bine slăvitul lăcaș. 

Patru zile, de la 14 la 17 august 1517, ţinu târnosirea 
mănăstirii de la Curtea de Argeş, despre care umblă vestea în 
toată creștinătatea. Veniră atunci în ţară și se suiră până la 
minunata biserică egumenii de la Sfântul Munte, patru episcopi 
greci, din Seres, din Sardia, din Midia și din Melenie, ba însuși 
Patriarhul Constantino-polului, înțeleptul Teolept, se sprijini în 
cârjă și se osteni până în preajma lui Neagoe Basarab și a 
evlavioasei Despina Doamna, al cărei fecior, Theodosie, privea cu 
ochii mari la barba albă și lungă a preasfântului. 

Neagoe Basarab atârnă icoanele cu mâna lui, slujba o făcu 
Patriarhul cu un sobor de preoţi având glasuri melodioase, iar 
clopotele sunară cu vioiciune, trimițând dangătele în zbor, 
departe, peste colnice, până-n câmpia Dunării. 

Apoi se întinse un ospăț de la care nu se feriră nici sfintele 
fețe bisericeşti. Se ospătară laolaltă cu Domnul, boierii, stările 
negustoreşti, meșteșugărești și plugărimea - ba și calicilor li se 
întinse o masă pe iarbă verde! - gustară cu toţii din bucate și se 
înduioșară cu vin vechi. 

Iar egumenul Gavril Protul care - ducând friptura la gură avea 
sfântul lăcaş drept naintea ochilor - la acea masă fiind-i locul, nu 
se putu opri să nu cuvânteze în auzul celor de faţă: 

— Şi aşa vom putea spune cu adevărat, că nu este această 
biserică de la Curtea de Argeș a Voievodului Neagoe așa 
sobornică și mare ca Sionul, carele îl zidise Solomon, nici ca 
Sfânta Sofia de la Constantinopol, pe care o-nălță Justinian 
împăratul. Dar ca frumuseţe, asta o spun înaintea tuturor, se 
dovedeşte mai pre deasupra decât acelea! Căci după câte au 
văzut ochii mei, umblaţi, cu voia lui Dumnezeu, prin toată lumea 
creştină, de la răsărit și de la apus, de la miază-zi și de la miază- 
noapte, nu se află altă mănăstire ca aceasta. Fericit cel ce a făcu-o! 
Fericiți cei ce au lucrat-o! Vrednici sunt ei de laudă! Iar inimile 


noastre desfătate fără încetare vor fi la vederea acestui odor azi, 
la amintirea lui mâine, când vom fi departe! 

Mesenii toţi, de la Domnul țării până la cel de pe urmă calic, 
auzind asemenea cuvinte de laudă, clătinară din cap, în semn că 
aşa era precum grăise prea înțeleptul egumen de la Muntele 
Athos. 


x 
* * 

În sfârșit, abia acum Neagoe-vodă, simțindu-se împăcat cu 
ființa sa, grăi către Doamnă: 

— Despino, mi-am dobândit pacea. Și nu numai a mea ci și a 
țării mele. Avui nevoie de cinci ani pentru aceasta, dar ei trecură 
cu folos. Îmi întării domnia, dând la o parte neînțelegerile şi 
războiul, căci o biruinţă preţuiește mult mai puţin decât liniștea 
care lasă pe oameni să muncească ogoarele pentru izvorul 
belșugului. Politichia mea fu aceea a echilibrului sănătos. Cu 
turcul am stat în prietenie, așijderi cu Ludovic al II-lea al Ungariei 
căruia i-am jurat credință. Hotarele țării le-am statornicit ca să 
nu avem zâzanii cu vecinii noștri. Judecarea pricinilor o făcui 
aceeași pe toată cuprinderea patriei. Cancelaria domniei mele nu 
e mai prejos decât a celorlalte țări din Apus. Şi la ridicarea 
învăţăturii m-am ostenit, scriind și tipărind cărți la tipografia 
noastră muntenească. Iar de curând gândindu-mă și la noi, scris- 
am lui Bogdan „Orbul”, Domnul Moldovei, dacă vrea pentru 
fecioru-su Ștefăniță pe una din fetele noastre. El îmi bătu carte, 
voios de încuscrire. 

— Doamne, strigă Despina, dar ele sunt mici, dragele de ele! 

— Asta o știam prea bine, vom face nunta peste opt sau zece 
ani... 

— Să dea Dumnezeu așa să fie. Numai să șadă legământul 
neclintit peste vreme. 

— Va şedea, Doamna mea! 


VII 


ZILE NEGRE 


Dar omul năzuieşte şi Dumnezeu hotărăşte! În 1521, după 
patru ani de la slăvitul praznic de pe tăpșanul mănăstirii Curtea 
de Argeș, aflându-se Vodă Neagoe în casele domnești din 
Târgoviște, se simţi rău. Chemă la sine duhovnicul, pe părintele 
Macarie, care veni de grabă. Domnul, cu ochii fără sclipire întorși 
mai mult spre lumea de apoi și cu glasul topit de arșița bolii, îi 
zise: 

— Sfinţia ta, socot c-am ajuns la capătul zilelor pământești. Nu 
zic că nu-mi fuseră acestea blajine, căci aș stârni mânia Celui de 
Sus, însă pentru frăgezimea sufletului meu destul de grele. 
Roagă-te, așadar, pentru iertarea păcatelor ce săvârşii cu voie sau 
fără voie ca să-mi fie neștirbită odihna de apoi. Greșeala mea de 
căpetenie e că m-am urcat în scaunul unui voievod ucis de ai mei. 
Dar nu pentru mândrie și desfătare lumească primit-am tronul, ci 
pentru a statornici pacea între neamurile noastre și a preamări, 
după nevolnica-mi putere și puţina avuţie, numele lui Dumnezeu. 
Mă va ierta el oare? Mă va primi în lăcașul celor drepţi spre care 
din pruncie am râvnit? 

Şi grăind astfel, ca o rugăciune, aceste cuvinte smerite, sufletul 
i-l îmbrăţișară îngerii zburând cu el pe nesimţite de rămase 
trupul lui Neagoe cu înfățișare străină. 

Doamna abia îl cunoscu, iar feciorul Theodosie, care avea 
numai unsprezece ani, se sperie și alergă în braţele mamei. 

Neamul Craioveștilor, care privegheau domnia de aproape și 
mai de departe, luaseră măsuri din vreme, la Stanbul, ca în 
scaunul țării să se urce nezdruncinat Theodosie, urmașul legiuit 
sub epitropia vornicului Preda. Și îl unseră Domn, degrabă, pe 
băiat, chiar înainte de înmormântarea lui Neagoe Basarab. 

Dar seminţia potrivnică, a boierilor Drăculești, care nu putea 


suferi mirosul de tămâie şi bisericovenia fostului voievod, vroi să 
așeze în scaun un Domn din sânul ei. Și arătându-se prilejul 
îndelung așteptat se uni cu Buzoienii megieși și bătu oastea 
Craioveștilor. Pe vornicul Preda îl prinseră și-l omorâră, după 
care alesul lor, Dragomir Călugărul, fu înscăunat în locul lui 
Theodosie. Craioveștii cerură ajutor de la Mehmed-beg, pașa din 
Nicopole, care trecând Dunărea cu oaste turcească birui pe 
oştenii noului Domn, iar pe el îl prinse și-i tăie capul. Pașa, însă, 
un fost român turcit, voia să păstreze ţara pentru sine prefăcând- 
o în pașalâc. Și, ca să scape de Theodosie, ademeni cu viclenie pe 
Pârvu Craiovescu să meargă cu el la Țarigrad ca să capete, 
chipurile, întărirea sultanului. Boierul oltean nu mai șezu pe 
gânduri. Se strecură, călare, pe la Balta Verde, ducând băiatul pe 
oblânc, până la Calafat, trecu Dunărea la Vidin și de-aci, după o 
săptămână și jumătate ajunse, în fine, la Stambul. 

Aci adastă alte săptămâni lungi ca să intre la Padişah, făcu 
temenele înalților dregători de la Serai, vărsă pungi cu aur pe 
unde socoti de folos și după două luni de zadarnice osteneli fu 
primit de către marele-vizir. Acesta îi spuse că pe scaunul Țării 
Româneşti ştie că s-a aşezat Radu de la Afumaţi și că așteaptă 
cuvânt de la Mehmed-beg ca să-l întărească în domnie sau nu. 
Aşa că să facă bine boierul Pârvu şi să mai treacă peste două 
săptămâni la Serai pentru a-i da veste ce are de făcut. 

Bătrânul boier, fiert, nu știa ce să facă. Să ia drumul înapoi 
fără izbândire? N-avea niciun temei. Până la urmă se hotări să 
mai adaste cele două săptămâni arătate de vizir, poate între timp 
mai dobândește niscai prieteni de ajutor, că multe se pot 
întâmpla și n-aduce anul ce-aduce ceasul. 

Aşa că Pârvu, pus pe așteptare, se întoarse la han. Dar acolo 
găsi pe băiat mort, întins pe podele. Mâncase o sarailie pesemne 
otrăvită. 

Lucrase mâna Radului, noul voievod? Nu se poate! El nici nu 
știa că Theodosie se află la Țarigrad. Mai degrabă Mehmed-beg 


omorâse copilul pentru pricini numai de el ştiute. 

Boierul Pârvu îl jeli până dimineaţa, apoi spuind că se duce la 
Muftiu să facă plângere împotriva hangiului, scobori la ţărmul 
Marmaralei și porni cu o corabie grecească spre miază-zi. După 
ce rătăci buimac prin străini, vreme de câteva luni, se întoarse în 
țară. 


VIII 
RĂPUSĂ DECIUMĂ 


Într-această vreme, Doamna Despina se trăsese la o vie de pe 
dealurile Piteștilor a unui boier credincios și stătea acolo ascunsă 
cu cele două fetițe ale ei, la adăpostul vitregiei timpului. 
Imbrăcată în veşminte cernite, privea din cerdac, cuprinsă de 
gânduri rele. 

Deodată tresări zărind un călăreț care urca dealul pe un murg 
mărunt și iute. La ea venise bătând atâta cale ca să-i aducă 
năpraznica veste de la Țarigrad. 

— Mi-au omorit băiatul? ţipă mama sfâșiată de o sută de 
paloșe care-i străpunseră făptura. Doamne, cum de lăsat-ai să se 
făptuiască o asemenea nelegiuire? 

Zile şi nopţi întregi se zbătu în durere vărsând toate lacrimile 
încât nu mai putea plânge. Ce să facă ea cu două fete fără niciun 
rost pe lume? Unde să se ducă și cum o să trăiască încolţită de 
dușmănie? 

A cincea zi cobori din vie și plecă pe jos la Pitești. Acolo tocmi 
un car cu boi şi învelindu-se bine în ţoale, pe o mână de paie, 
apucă drumul munţilor. La Râmnicu-Vâlcea află câțiva boieri 
credincioşi care o întovărășiră, călări, la Sibiu, neștiind încă de 
soarta lui Theodosie și trăgând nădejde că va ajunge în scaun 
precum fusese. 

Și astfel, după ani, de la plecare, Doamna Despina intră iar în 


casele gospodărești din marginea pădurii, dincolo de zidul gros al 
cetăţii Sibiului, păstrate neatinse din gândul prevăzător al 
bunului Neagoe. 

De aci Doamna trimise la Viena o scrisoare latinească pe un 
pergament subțire, bine pecetluit, către Regele Ungariei, Ludovic 
al II-lea, în care-i povesti cele petrecute în Țara Românească, 
rugându-l fierbinte s-o ocrotească de vrăjmași, căci nu mai avea 
alt sprijin pe lume: soţul dus dintre cei vii, Maxim Brancovici, 
călugărul, aşijderea, iar neamurile din Serbia, risipite și ele de 
vitregia soartei. 

Regele, un copilandru de nouăsprezece ani, numai că nu 
plânse citind acele cumplite întâmplări care spulberaseră o 
domnie și pustiiseră o inimă de soţie și mamă, silită să trăiască 
acum în pribegie. Și trimise răspuns îndată, la Sibiu, că Doamna 
Despina de nimic n-avea să se teamă, iar pentru orice altă alinare, 
să se îndrepte cu nădejde către Voievodul transilvan, Zapolia, ori 
de câte ori se va abate pe la Sibiu, ceea ce se afla cu ușurință, 
după bătaia clopotelor din cetate. Căci și Zapolia primise de la 
Rege, pentru Doamna Despina, scrisoare deosebită. 

Acolo trăi ea în pace, între amintiri, mirându-se foarte că 
putea să trăiască. Boierii, care o însoţiseră, aflând de cele 
petrecute la Stanbul și nevoind a se strica cu noua domnie, o 
părăsiră şi ei numaidecât, goi de nădejde. 

Anii trecând șirag, fetele, Stana și Ruxandra, se făcură mari, 
bune de măritiş. Din pricina lor se stârni chiar un război între 
Radu de la Afumaţi, Domnul Ţării Românești și Ștefăniță-vodă al 
Moldovei, dar această împrejurare o povestim, în altă parte. 
Destul că amândouă fetele rămaseră curând văduve. Stancăi îi 
muri bărbatul otrăvit, după care se stinse și ea din viaţă, iar pe 
soțul Ruxandrei îl tăiară Drăculeștii la Râmnicu-Vâlcea. 

Prea multe morţi se adunaseră ca nălucile în jurul Doamnei 
Despina, îmbătrânind-o devreme. Așa că nemaiputând îndura 
asprimea vieţii se trase la o mănăstire și se călugări. Maicile o 


ţineau în cinste mare, nu numai știind că fusese Doamna 
vestitului și piosului Neagoe Voievod, ci și pentru bunătatea și 
curăția sufletului ei. 

Și într-o vară, porni de-acolo, un alai de călugărițe la Curtea de 
Argeș să vadă și să se închine la mândra ctitorie, ajunsă fala țării. 

Doamna Despina, care le conducea, trăi clipele 
cutremurătoare ale amintirii și plânse în tăcere pentru ceea ce 
fusese odată și nu mai era. Dar se simţi întărită cu sufletul știind 
că fapta ei rămânea viitorimii vie şi neatinsă. 

Întâlni acolo câţiva boieri de odinioară, din vremea domniei, 
dar niciunul n-o mai recunoscu într-atât se schimbase ea la 
înfățișare din pricina suferințelor care o măcinaseră. 

Unul dintre acei dregători grăi cu mare smerenie: 

— Slăvit în veci fie Vodă Neagoe și Doamna sa pentru măreaţa 
ctitorie ce făcură neamului nostru românesc. 

Auzind aceste cuvinte mult se bucură Despina, aducându-și 
aminte de spusa bunului ei soț: 

„Din toată avuţia ce are omul nimic nu i se cunoaște, ci doar 
numele cel bun și bunătăţile ce va fi făcut pre această lume...” 

În al paisprezecelea an al schimniciei, o molimă cumplită se 
abătu asupra maicilor din mănăstire. Stareța Despina se umplu 
pe trup de buboaie urâte, dureroase și în trei zile își află scăparea 


în veșnicie. 
Murise răpusă de ciumă. 
MEŞTERUL MANOLE 
LEGENDA MĂNĂSTIRI 
CURIEA DE ARGEȘ 
I 


PE ARGES ÎNJOS 


Nu mult după căsătoria lui Neagoe Basarab cu frumoasa 
Despina Brancovici, boierii Craiovești alungară pe Mihnea cel 
Rău și, cu învoirea turcului, îl puseră în scaunul domniei pe 
Neagoe. 

Noul Voievod, cuvios ca și tânăra-i soţie, aduse mulțămire 
Celui de Sus, apoi grăi către Doamnă: 

— Mi-e gândul să ridic o sfântă biserică a cărei frumuseţe să 
întreacă tot ce s-a zidit sau se va mai zidi cândva pe meleagurile 
noastre. Caut un meșter fără seamăn. Am bătut carte unuia, pre 
nume Manole, și acum vreau să stau de vorbă cu el. 

— Să ridici acest lăcaș, Măria Ta, răspunse Despina, 
bucurându-se de gândul Domnului ei. 

Meşterul Manole răspunse Domnului muntean că nu-și 
părăsea locurile, unde avea mult de lucru, decât numai cu 
încredințarea că i se vor pune la îndemână materiale din belșug, 
spre a putea ridica cea mai frumoasă mănăstire domnească din 
câte se zidise vreodată în lumea creştinească. 

— Nici nu socot să ridic altfel de mănăstire! îi răspunse 
Neagoe Voievod. Vistieria țării are poruncă să-ţi țină deschise 
toate pungile cu aur! 

Auzind această hotărâre a Voievodului de la munte, Manole își 
luă femeia și cele nouă calfe de care nu se despărţea niciodată și 
veni la Curtea Domnească. 

Neagoe-vodă, stând de vorbă cu el, îi grăi: 

— Mănăstirea pe care ai plănuit-o, meştere, și mi-o arăţi cu 
aceste linii trase pe piele de vițel cu vopsea roşie și albastră, îmi 
place foarte. Dar am o rugăminte: s-o ridici pe locul cel vechi, 
unde părintele meu pornise un lăcaș care a rămas neterminat din 
pricina morţii sale, lângă un schit de călugări, unii răposaţi acum, 
alţii de mult plecaţi la Ierusalim, la mormântul Mântuitorului. 

— Să căutăm, dar, zidurile cele vechi, Măria Ta! răspunse 
meşterul Manole, grăbit să se apuce de lucru. În care parte a țării 
se află? 


— Pe Argeș în jos, zise Vodă, dar unde anume, nu mai știu, că 
e mult de atunci și eu eram numai copil. 

Și astfel Neagoe Voievod, călare, urmat de curteni şi de 
Manole cu meșterii lui, coborâră pe cursul apei și merseră până li 
se uri. Locul se arăta tot mai sălbatic, până când pierdură orice 
cărare în hăţișurile luncii de pe malul râului. 

— Nu ştiu unde să vă mai duc! zise Voievodul încruntat. Mi se 
pare că ne-am rătăcit. Pe-aici trebuie să fie zidurile..., dar de atâta 
vreme uitate, de bună seamă că le-au acoperit buruienile peste 
care an de an au crescut alte buruieni. 

Vorbind astfel, rămase pe gânduri. În tăcerea locului se auzi 
deodată un guițat de porci. 

— Să vie porcarul! porunci Vodă. El trebuie să știe dacă 
zidurile vechi se află pe-aci. 

Omul, tremurând de frică, șchiopată până aproape de calul 
Domnului și, ploconindu-se, zise: 

— Măria Ta, ruinele acele sunt ceva mai încolo, pe Argeș în 
jos: veniţi după mine să vi le arăt. Și, săltându-și cojoacele pe 
umeri scuipă în palma în care ţinea ciomagul și porni înainte, 
devale, prin tufișe, rădăcini de sălcii, bozii şi scaieți. 

Domnul, diregătorii şi meșterul Manole cu zidarii se luară pe 
urmele porcarului. 

Merseră ei timp bun și înainte de asfinţitul soarelui ajunseră 
la locul schitului de altădată. 

Vodă se descoperi dinaintea zidurilor începute de tatăl său și 
aşternu pe piept o cruce mare. Așijderi făcură și însoțitorii săi. 

Manole scoase sforile din buzunar, măsură de câteva ori, cu 
ajutorul zidarilor, lungimea şi lățimea temeliilor, făcu socoteala 
în gând și, închinindu-se până la pământ înaintea Domnului, grăi: 

— Măria Ta, temeliile sunt destul de largi și numai bune 
pentru înălțimea lăcașului pe care trebuie să-l durăm. Eu și 
oamenii mei nu mai plecăm de-aci, iar Măria-Ta va da poruncă să 
ni se aducă aici copacii și pietrele mari din munţi. Cărămidăria o 


frământăm aci, pe loc, că văd pământul lutos, potrivit pentru ceea 
ce ne trebuie. Rog numai pe Măria Ta, cu smerenie, să trimită 
încoace, de prin apropiere, câteva care cu paie, ca să putem arde 
bine cărămizile sfântului lăcaș. 

Voievodul zâmbi și întorcându-se către boieri le grăi: 

—  Auzit-aţi cuvintele acestui meşter?... Să fie implinite 
numaidecât! Tu, vistiernice, nu te uita la bani! Să plătești bine și 
la timp munca oamenilor, iar voi, ceilalți diregători, să aveţi grijă 
de paie, de lemne și de piatra din munţi. Să nu aflu că stau 
meșterii cu mâinile în sân din pricină că nu le-aţi dat cele 
trebuincioase, că mă jur a vă pedepsi cu strășnicie. În câtă vreme 
socoti că va fi gata mănăstirea cea mândră, meştere Manole? 

— Într-un an, Măria Ta, aşa cum m-am legat. 

— Mi-e teamă că nu-i vreme destulă și n-aș vrea să te 
grăbeșşti, ci s-o lucrezi cu toată grija. lată îţi dau doi ani pentru 
lucrul din afară, cu fereşti și tot învelișul, iar pentru lucrul 
dinăuntru și toate podoabele unei asemenea mănăstiri îți mai 
dau unul. Iar plata pe care o vei primi în cei doi ani de muncă 
peste soroc să fie îndoită. Eşti mulțumit? 

— Mulţumit, Măria Ta! răspunse meșterul. Ai chibzuit bine, 
căci numai cu dărnicie de mână iese lucru de soi. 

— Dar voi sunteţi mulțumiţi?... întrebă Domnul pe cele nouă 
calfe de zidari. 

— Mulţumiţi, Măria Ta, răspunseră calfele. 

— Atunci să începem după datină - zise Domnul. 

Preoţii săvârşiră o slujbă și, după aceea, pe iarbă verde 
Domnul cu diregătorii, având pe meșterul Manole și pe zidari în 
mijlocul lor, gustară din azimi calde și băură câteva ploști cu vin 
vechi. 


N 
ZIDURILE SE PRĂ BUȘESC 


De-ndată ce veniră scândurile şi copacii din pădure, precum și 
căruțele cu var, cu nisip și cărămizi, Manole se apucă de lucru. În 
inima lui avea o râvnă mare, de a zămisli o mândreţe de 
mănăstire cum nu s-a mai văzut și pomenit, de care să se 
vorbească în toată creștinătatea și la care să vie să se-nchine și 
pravoslavnicii cei vestiți de la Kiev. 

Dar ce lucrau zidarii ziua, se prăbușea noaptea și, a doua zi, 
Manole, meșterul, era silit să ia munca de la început. Crezu că nu 
era temelia destul de trainică și o întări cu stânci grele din munte. 
Zidul se prăbuși iar. Meşterul cercetă nisipul, sparse vreo două 
cărămizi, fierse varul să-i afle alcătuirea, dar nu găsi nimic 
deosebit și stricăcios. Se puse la lucru cu râvnă și mai mare și 
într-o singură zi de muncă înălță zidul mănăstirii numai el cu cele 
nouă calfe, de doi metri jumătate, de jur împrejur. În aceeași 
noapte zidul se prăbuși cu un bufnet atât de puternic încât 
zgomotul fu dus de apele Argeșului, până departe, ca un bubuit 
de trăsnet. 

— Aici nu e lucru curat! își zise meșterul Manole. 

Încercă vrăjile băbeşti pe care le cunoştea, stropi temeliile cu 
apă ne-ncepută, dar în zadar. Zidurile ridicate în timpul zilei 
noaptea se surpau. 

Manole nu cuteză a destăinui Domnului pacostea care se ținea 
de capul lui, nădăjduind că până la urmă vraja sau deochiul vor 
pieri și zidurile mănăstirii nu se vor mai surpa. 

Avea Manole între cele nouă calfe un zidar bătrân, de neam 
sârbesc, care mai lucrase la Niș, în inima Serbiei. Într-o noapte, 
după ce zidurile se prăbușiră ca de obicei, îl întrebă: 

— Ascultă, Borojov, ce faceți voi de cealaltă parte a Dunării, 
când vi se năruiesc zidurile? 


— D-apoi, meştere Manole, noi pe-acolo nici că ne apucăm de 
zidit până nu punem la temelia lăcașului sângele unui cocoș tăiat 
proaspăt. Când e lăcașul mai mare tăiem doi cocoşi, iar pe alocuri 
am auzit că se taie un miel sau un vițel... 

— De ce nu ne-ai spus, să facem şi noi aşa?... îl mustră Manole. 

— De unde să-mi treacă prin minte că stihiile de-aici seamănă 
cu cele de la noi? Ba chiar sunt mai tari. 

Manole nu luă în seamă spusele bătrânului sârb, gândind că 
sunt născociri vrăjitorești și urmă lucrul său dimpreună cu 
ajutoarele. Dar sporul nicăieri nu se văzu, căci zidurile se 
îndărătniceau și se prăbușeau. Mai avea meșterul un răgaz de o 
jumătate de an ca an ca să isprăvească lucrul pe din afară și încă 
nu putea să isprăvească nimic. 

Și cum dormea într-o noapte lângă o grămadă de moloz, din 
dărâmăturile zidului auzi un glas care-i grăi astfel: 

— Meştere Manole, te-ai legat să zidești cea mai frumoasă 
mănăstire de pe faţa pământului, dar în socotelile tale lipseşte 
ceva ca zidurile să stea în picioare. 

— Ce anume? întrebă Manole trezindu-se din somn. 

— Cea mai de seamă jertfă, tot ce ţi-i mai drag pe lumea asta! 
zise iar glasul din întuneric. Până nu vei zidi o făptură vie între 
cărămizile mănăstirii, zidurile nu vor rămânea niciodată în 
picioare, ci se vor nărui mereu. 

Manole vru să mai întrebe, să mai descoase acea făptură 
tainică, dar glasul ei pierise căci mijea de ziuă. Se frecă la ochi, își 
scutură capul să se lepede de ce auzise peste noapte, se apropie 
de malul Argeșului, își răcori fața cu apă rece - și porni la lucru. 

Dar visul de peste noapte nu-l mai părăsea. Glasul îi suna 
mereu în auz: 

„„Cea mai de seamă jertfă... Tot ce ţi-e mai drag pe lumea 
asta... Ca zidurile să stea drept...” 

Furios și hotărât deodată, Manole aruncă mistria departe de el 
și chemă meșterii în juru-i. 


Zidarii, osteniţi, amărâţi și ei de a tot munci fără folos de atâta 
timp, se apropiară cu sfială de meșterul lor. 

— Fraţilor, să vă spun ce am auzit azi-noapte! începu el, 
oftând cu năduf. Se făcea că un glas fără chip, umblând prin 
lumină ajungea până la auzul meu. Și ce mă povăţuia, măi oameni 
buni? 

— Să ne lăsăm de mănăstirea asta care nu vrea să se ridice 
defel... oftă un zidar mai posac. 

— Ba, deloc! îl întrerupse Manole. Mănăstirea trebuie s-o 
ridicăm, de vreme ce ne-am legat față de Domn și ne-a mers 
vestea că noi vom zidi cel mai mândru lăcaș dumnezeiesc din 
câte s-au ridicat până azi în Țara Românească. Și glasul m-a 
sfătuit ce avem de făcut ca zidurile să nu se mai surpe.; 

— Şi ce anume? întrebară, curioși, zidarii.! 

— Cică să zidim în perete o făptură vie, tot ce ne e mai drag, 
adică pe una din femeile noastre, căci altceva mai drag ce avem 
noi? Duhul ei va însufleţi zidurile și vor sta drepte de-a pururi. Să 
ne legăm dar, fraţilor, cu jurământ tare, pe pâine și pe icoane, că 
aceea dintre soțiile noastre care mâine dimineaţă va veni cea 
dintâi cu merinde să fie prinsă și zidită. 

— Văzuşi, meștere, că avui dreptate? sări bătrânul Borojov. 
Numai că eu nu mă gândii la o ființă omenească, ci la o pasăre sau 
la un animal, că așa se face pe la noi... 

— Nu-i vorba de aşa ceva, bătrâne, jivinele nu ni-s dragi, ne 
trebuie o jertfă pe care s-o smulgem inimii, trebuie să ne zidim 
dragostea. 

Calfele rămaseră pe gânduri, dar Manole nu le dete răgaz de 
împotrivire: 

— Altminteri ne pierdem cu toţii capetele! Cu Domnul Neagoe 
nu e de glumă! Şi eu mă leg împreună cu voi! Femeia mea va fi 
deopotrivă cu ale voastre. De-o veni cea dintâi, aveţi dreptul să 
puneţi mâna pe ea și s-o zidiţi de vie. 

Oamenii văzând că n-au încotro se legară cu jurământ pe 


pâine și pe icoane. Apoi se risipiră care încotro, amărâţi de ceea 
ce făcuseră, neștiind cum să scape. Ajunși pe la gazdele lor din 
satul de dincolo de râu, nevestele îi întâmpinară bucuroase că 
picaseră mai devreme acasă. 

Dar ei cu sufletele încărcate se lepădară de cină, culcându-se 
în tindă ca să le fie gândurile mai la îndemână. Și multă vreme se 
frământară fără a putea închide ochii ca să doarmă: căci mult îi 
chinuia legământul făcut cu Manole. Ei știau dragostea nevestelor 
și grija ce le-o purtau ele; fiecare dintre ei se temea că tocmai 
soția lui cea dragă va veni întâi cu merindea la ziduri. La drept 
vorbind mănăstirea nu le sta prea mult la inimă, deoarece ei nu 
erau decât simbriașii lui Manole. El - meșterul - ticluise 
măsurătorile și planurile, el închipuise podoabele dinafară și 
dinăuntru, a lui era zidirea, fala lui, bucuria lui! De ce să-și dea ei 
femeile pentru fapta ce va fi socotită a lui Manole și numai a lui 
Manole? în cele din urmă, arzându-i culcușul, calfele se ridicară 
din așternut și se adunară în căscioara sârbului Bojorov. Aici se 
sfătuiră zidarii până-n zori. 

Unul zise: 

— La ce folos să ne ucidem nevestele?... Eu, pe femeia mea nici 
în ruptul capului n-o las să vie mâine la zid! 

Alţi doi fură de aceeași părere. Vreo trei tăceau, iar după cum 
clătinau din cap, se vedea bine că vor face așijderea. 

Numai unul, mai încruntat, vechi tovarăș al lui Manole, se 
împotrivi și grăi cu mânie: 

— Zidari sunteţi sau salahori? V-aţi dat cuvântul și acum nu 
vreți să-l mai ţineți?... Nu sunteți vrednici de un meșter ca 
Manole! Mi-e rușine că sunt tovarăș cu voi! 

Zidarii se despărțiră în tăcere, întorcându-se fiecare la casa 
lui. Spre ziuă ei sfătuiră nevestele să nu se grăbească viind cu 
merindea ca altădată, că vor pleca mai întâi la Curte și nu se ştie 
câtă vreme vor rămâne acolo. 

Dar Manole, a cărui inimă și gând era numai mănăstirea cea 


mândră, nu calcă pe-acasă, asemenea calfelor, ci rămase în 
preajma zidurilor prăbușite, dormind acolo pe-o căpiţă de fân. 


III 
ZIDULRĂU MA SIRÂNGE 


Și când se însângeră cerul spre răsărit, făcând drum soarelui 
să iasă cu lumina, meșterul se afla sus pe schele, alături de ceilalţi 
zidari, îndemnându-i la lucru. Dacă-i îndemna o dată, apoi de 
două ori își arunca privirile departe, în zare, știind că una din 
neveste trebuia să se arate cu merindea. 

Inima îi bătea mai zorit în piept. Îl îmbia nădejdea că poate n- 
o veni Florica, draga sa femeie, care purta un prunc în pântece, 
rod al dragostei lor. 

Când colo, pe cine zări venind în grabă? Chiar pe ea, pe Florica 
sa mult iubită. Arăta ca o mândră crăiță, în bătaia soarelui. 

— Doamne sfinte, strigă Manole, nălțând priviri 
deznădăjduite spre cer. Câte te-am rugat până acum pe toate mi 
le-ai împlinit, împlinește și această rugă: trimite înaintea femeii 
mele o scorpie cu ochi de jar și limba de flăcări ca s-o sperie și s-o 
întoarcă acasă. 

Dumnezeu îi ascultă ruga și trimise o scorpie groaznică la 
vedere în calea Floricăi, dar ea nu se sperie prea tare, ci cu grija 
în inimă să nu-și lase bărbatul flămând nu mai ținu seamă de 
fiară, ci abătându-se din drum o ocoli pe departe. 

Zărind-o, Manole din nou se mai rugă lui Dumnezeu și 
deodată se căscă dinaintea Floricăi o prăpastie mare. Dar ea nu se 
sperie nici de prăpastie, ci coborând sprintenă prin adânc se ivi 
iar deasupra grăbindu-se spre schelă. 

A treia oară se rugă meșterul către puterea cerească și așa 
porni; de sus o ploaie năpraznică, doar-doar o zădărnici venirea 
femeii. Ce folos? Nici torentul nu opri pe Florica din drum, ci 


luptând cu apele revărsate ea nu se lăsă până n-ajunse la ziduri. 

Chiuind, calfele se aruncară asupra ei, o legară fedeleș și o 
târâră până-n umezeala zidăriei celei noi. 

— Var şi cărămidă! strigară ei către salahorii din jurul 
gropilor. Și începură s-o zidească, în vreme ce Manole pe schele 
privea cu braţele încrucișate pe piept, înțepenit acolo ca de-o 
vrajă. 

Crezând femeia că era numai o joacă, nu se împotrivi zidarilor, 
ci cu chip surâzător se lăsă prinsă între cărămizi. Dar zidul se tot 
înălța și de la o vreme îi pieri surâsul. 

— De vă e de glumă, zise ea calfelor, gluma nu e bună! Manole, 
vino și scoate-mă de aci!... 

Dar Manole, înţepenit pe schele, parcă nici nu vedea nici nu 
auzea. 

— Var și cărămidă! strigau mereu calfele către salahorii din 
jurul gropilor, grăbiţi să isprăvească groaznicul lucru. 

Când îi ajunse zidul la piept, lacrimi mari umplură ochii 
Floricăi și, cu glas sugrumat, începu a se tângui: 

— Manole, Manole, meştere Manole! Zidul rău mă strânge, 
țâțișoara-mi strânge, copilașu-mi plânge... 

Dar meșterul de pe schelă rămânea surd, cu capul împietrit, 
deși în sinea lui durerea îl zdrobise. 

— De ce mă dai morţii, Manole, au nu ţi-am fost soție 
iubitoare, nu ţi-am făcut voia, nu ţi-am slujit cuvântul? Pentru ce 
această cruntă pedeapsă? 

— Spuneţi-i voi ce este, gemu el către zidari, că eu nu pot.. 
Zidarii având dezlegare îi destăinuiră că zidurile se prăbușeau 

În fiece noapte și că mănăstirea cea mândră nu se putea ridica 
niciodată fără să aibă în sânul ei jertfa dragostei. 

Florica, auzind toate acestea, se cutremura și se bucura 
totodată. Apoi grăi: 

— Va să zică nu-i semn de pedeapsă ceea ce-mi faceţi, ci semn 
de iubire. 


Și, curgându-i lacrimi mari pe obraji, le mai zise: 

— Urmaţi-vă lucrul vostru!... 

Dar Manole nu se mai stăpâni şi răzbindu-l durerea își uită de 
tot ce se legase și pe toate le calcă în picioare. Cu un salt se repezi 
să-şi scoată draga femeie din ziduri de-ar fi fost să nu mai 
clădească niciodată vreo biserică. 

De astă dată însă, chiar Florica se împotrivi și, ferecată între 
cărămizi, zise: 

— Dacă e să-mi dau viaţa pentru înălțarea acestei 
preafrumoase mănăstiri, atunci nu mă scoate de aci, Manole! 
Pieritoare sunt viețile noastre și nici eu n-oi moșteni pământul. 
Mai bine să mor de-acum, ca să se ridice biserica a cărei 
frumuseţe să pomenească de-a pururi numele tău și jertfa mea. 

Manole, cu o mână la ochi să nu i se vadă lacrimile, se dete 
deoparte. 

Tovarășii începură iar să zidească. 

Zidul se înălța văzând cu ochii și în curând nu se mai zări nici 
creştetul Floricăi. Se făcuse una cu varul și cărămida lăcașului 
dumnezeiesc. 

Meşterii încetară lucrul. În acea noapte zidul nu se mai 
prăbuși. 

Și în zilele următoare, Manole și calfele sale ridicată zidurile 
mănăstirii, de parcă nu s-ar fi dărâmat niciodată. 

Numai auzul meșterului mai prindea uneori un zvon de 
plânset pe care nu-l putea alunga și care-i chinuia sufletul trudit: 

— Manole, Manole, meștere Manole! Zidul rău mă strânge, 
țâțișoara-mi strânge, copilașu-mi plânge. 

În amurg, calfele se îndreptau spre satul de peste apă, unde-i 
adăstau soțiile prea fericite, cu bucatele calde, proaspăt pregătite, 
cu culcușul moale și curat. 

Numai Manole, cu o cărămidă la căpătâi, se întindea la poalele 
zidului mănăstirii, cu gândul la podoabele dinafară și dinăuntru 
pe care în curând trebuia să le înceapă, ca lăcașul să fie într- 


adevăr cel mai frumos din câte s-au ridicat vreodată pe lumea 
aceasta. Dar în vreme ce mintea lui potrivea liniile drepte și 
liniile aduse, împletiturile și scobiturile, în auzul lui venea 
cunoscutul glas, tot mai înăbușit, care-l tulbura și-i zăpăcea toate 
socotelile: 

— Manole, Manole, meștere Manole! Zidul rău mă strânge, 
țâţișoara-mi strânge, copilașu-mi plânge... 

În al treilea an, mănăstirea fu gata - mândra mănăstire a 
Curţii de Argeş, podoabă între lăcașurile dumnezeieşti, bucuria 
ochilor și dezmierdarea sufletului creștinesc. 

Neagoe-vodă primi vestea că mănăstirea era gata, dar nu se 
grăbi să vină însuși s-o vadă, mai înainte de a fi împodobit-o cu 
toate odoarele de aur și argint, meșterite la Curtea sa de vestiți 
făurari, aduși cu mare cheltuială din Bizanţ. 

După aceea porunci mitropolitului să puie la cale un cor de 
glasuri copilărești și bărbătești, care să ştie cânta cântece de 
slavă Domnului nostru lisus și Maicii Precista Măria. Trimise 
corurile cu un sobor de preoți la mănăstirea Argeșului, căci 
meșterul Manole, din vreme primise și el poruncă să zidească 
chilii pentru preoţi și călugări de jur-împrejurul sfintei mănăstiri. 

Și numai după aceea adunându-și diregătorii cei noi și tineri, 
căci ceilalți închiseseră ochii de vârstă înaintată, luându-și Curtea 
împreună cu Doamna, porniră pe Argeş în jos, boierii și Domnul 
călări, jupânesele și coconii în călești. 

Pe la amiaz ajunseră la poalele dealurilor acoperite cu vii și 
livezi de poame, între care băzâiau albinele cu fagurii de miere în 
scorburile copacilor. Căci pe acea vreme oamenii nu învăţaseră a 
prăsi stupi. 

Se opriră într-o livadă pe o culme uitată și înalții călători se 
ospătară cu prune mari și brumate, cât oul de rață, cu pere moi și 
zemoase cât țâța vacii, cu mere cât pepenele, pe cele mai 
acrișoare îndulcindu-le cu stropi de miere ce picurau din coaja 
copacilor. 


— O mai fi pe lume ţară atât de mănoasă? se minună 
mitropolitul. Neagoe-vodă auzindu-l se apropie și-l lămuri: 

— Prea sfinte, țări mănoase or mai fi, căci bunătatea lui 
Dumnezeu, ca și lumina soarelui, se revarsă în fiecare dimineaţă 
asupra întregului pământ și asupra tuturor făpturilor sale. Mă 
întreb și eu, ca un sărman cu duhul ce sunt, dacă atât belșug nu e 
cumva o ispită a diavolului, care ţine să ne moleșească cu ce e mai 
dulce și mai ispititor. Căci eu, ca vechi închinător, știu de mult 
prea sfinte, că numai braţul oţelit de muncă amarnică se întărește 
de nu-l mai poate birui nimeni, precum numai cu marea suferință 
a unei jertfe punem temelie trainică înfăptuirilor noastre. N-am 
căderea să vorbesc sfinţiei tale de isprava meșterului Manole, 
ziditorul mănăstirii de la Argeș, care numai cu jertfa iubirii lui a 
izbutit să închege frumusețea de locaș pe care-l vom vedea 
îndată. 

— Nu pricep, Doamne, ce jertfă atât de prețioasă a putut 
aduce acel meșter, de vreme ce pentru munca lui a fost răsplătit 
mai abitir ca un giuvaergiu și un turnător de aur, zise 
mitropolitul, trecându-și mâna tremurătoare prin barba albă 
revărsată pe piept. 

Domnitorul îi aruncă o privire piezișă din ochii lui întunecaţi 
și zise: 

— A ajuns până la Curtea mea o întâmplare prea ciudată, de 
care nu-mi venea a crede și, din această pricină, nici Sfinţiei tale 
nu-i pot spune nimic. Cercetează anume printre oamenii locului, 
de felul cum s-a putut ridica mănăstirea Argeșului - și poate te 
vei dumiri. 

Alaiul domnesc porni mai departe și când șirul de livezi nu 
mai întunecă zarea, toţi se opriră deodată, cu ochii măriţi, privind 
drept înainte, ca în faţa unei minuni neașteptate. 

În zare, devale, pe un tăpșan verde, împrejmuit de plopi înalţi 
care-și tremurau asemenea unor ființe vii frunzele în văzduh, 
sclipeau în bătaia soarelui de amiaz turlele și zidurile mănăstirii 


Argeșului, șiruind de aur, bătute parcă în pietre preţioase. Așa 
cum era alcătuită zidirea, nici că părea din piatră și cărămidă, ci 
mai curând dintr-o închipuire fără greutate, asemenea unui zbor 
de heruvim, de-ai fi zis că mănăstirea plutise în văzduh până jos, 
pe tăpşanul verde, de unde în orice clipă ar putea porni și pluti 
mai departe. Și această teamă, de a nu o pierde, o făcea parcă 
inimii și mai dragă și mai prețioasă. 

În curtea mănăstirii alaiul domnesc fu întâmpinat de zidari, în 
frunte cu meșterul Manole, ale cărui tâmple, în trei ani de lucru, 
încărunţiseră, şi ai cărui ochi mari, albaștri, păreau a privi acum 
dincolo de această lume. 

Neagoe-vodă opri calul alb în faţa lui Manole și întrebă de sus: 

— Primit-ai toată simbria ce ţi se cuvine?... 

— Toată, Măria Ta, şi-ţi suntem recunoscători, atât eu cât fi 
calfele aci de faţă! răspunse Manole. 

Zidarii îngenuncheară și lăsară capul în piept. Fiecare avea 
acasă, la căpătâi, un săculeţ plin cu galbeni din vistieria 
Domnului. 

— Eşti mulțumit? mai întrebă Neagoe, care știa de jertfa pe 
care Manole o adusese la zidirea mănăstirii. 

Manole tăcu o clipă, apoi răspunse: 

— Oamenii mei sunt mulțumiți. 

— Dar tu nu ești?... se miră Domnul, care știa că Manole 
primise cinci pungi cu galbeni. 

— Pe mine, Măria Ta, să nu fie cu supărare, această mănăstire 
mă ţine mai mult. Și niciun sac din cei mari, plin cu galbeni, nicio 
sută sau o mie de saci, aurul întregului pământ n-ar putea plăti 
comoara pe care am îngropat-o în aceste ziduri. 

— Nu înţeleg! se prefăcu Domnitorul. 

— Dar nu mă plâng, Măria Ta! urmă meșterul Manole. Căci eu 
n-am fost adus de Dumnezeu pe această lume pentru a huzuri sau 
a dobândi alte bunuri, ci numai pentru a zidi. Am fost sortit din 
ceasul în care viaţa mi s-a ales din stele, să fiu pe acest pământ 


meșter zidar. Mănăstirea Argeșului mi-a fost de mare învățătură. 
Și de-abia de-aci înainte, după câte am încercat la zidirea Măriei 
Tale, simt că voi fi în stare să ridic un lăcaș frumos. De când l-am 
întocmit pe acesta, mă urmărește gândul să aleg o înălțime între 
alte înălțimi și pe cea mai înaltă să zidesc, pentru slava unui 
împărat din Apus cu dare de mână și evlavios, o mănăstire cu 
şapte turle pe șapte bolți. Pe dinăuntru, creştinii închinători 
înălțând privirile, să creadă că văd deschizindu-li-se porţile 
cerului. Dar pentru asemenea mănăstire, Măria Ta, trebuie să 
caut nu numai calfe de zidărie ci meșteri zugravi pricepuţi în 
chipuri de sfinţi și în îmbinare de culori. Mai am nevoie de 
meșteri sticlari care să toarne pe Hristos și pe Maica Domnului 
într-o lucire de rubine, așa cum îi vede sufletul nostru înlăcrimat. 

Dar gândul la Florica pe care o zidise nu-l mai lăsă defel să 
închidă ochii. I se arăta uneori când sta ziua cu ochii deschişi, 
apoi pierea fără a-i fi spus un cuvânt. Odată, zărind-o, începu el 
să-i vorbească. Soţia îl ascultă, apoi pieri. 

Oamenii șoptiră între ei: 

— ÎI văzuşi pe meşterul Manole?... Vorbeşte singur cu sufletele 
de pe cea lume! S-a ţicnit, sărmanul! 

Meşterii zidari însă îl crezură când Manole le spuse că a primit 
poruncă de la Dumnezeu, printr-un arhanghel, să zidească o 
mănăstire și mai frumoasă ca a Domnului Neagoe, dar în cer. 

Se urcară în turle. 

— Şi acum, meștere, cum ajungem în cer, să-mplinim porunca 
lui Dumnezeu? întrebă unul din zidari. 

— Întâi să dărâmăm schelele de sub noi, zise Manole. Și pe 
urmă ne-o trimite Dumnezeu gândul cel bun. 

Cum spuse așa făcu: schelele se prăbușiră sub loviturile 
bardei lui Manole, rămânând cu toţii în turlă. 

Se chibzuiră ei zidarii şi nu găsiră niciun mijloc temeinic și 
sănătos de a zbura în văzduh. 

Atunci meşterul Manole zise cu glas ridicat: 


— Ce fel de zidari sunteţi voi? Aţi fost în stare să zidiţi această 
mândră mănăstire și nu vă pricepeţi să vă croiţi câte o pereche de 
aripi din șindrilă?... Cu zborul nici păsările nu cad, necum voi 
dacă v-aţi tăia aripi ușoare pe mărimea trupului vostru omenesc. 

Cunoscând priceperea şi istețimea lui Manole, zidarii îl 
ascultară. 

— Nu toţi o dată, ci cu rândul, câte doi-doi să zburaţi! îi 
povăţui iar Manole. Că dacă n-or fi bune aripile, ne facem altele, 
mai de ispravă. 

Din şindrila de sus doi zidari mai tineri își croiră câte o 
pereche de aripi, pe care le prinseră de umeri și de mâini. Apoi, la 
o bătaie de vânt, se aruncară în văzduh cu ochii spre cer, dar 
căzură greu și unde ajunseră pe pământ se prefăcură în stane. 

Meșterul Manole chibzui îndelung la păţania tovarășilor lui. 
Dar își zise că el, folosind mai bine bătaia vântului, va zbura și va 
ajunge în pragul cerului, unde și vedea îngerii așteptându-l cu 
braţele întinse. 

Și luându-și zborul, Manole pluti într-adevăr pe vânt, dar când 
ajunse deasupra tăpșanului care împrejmuiește zidirea căzu - și 
se preschimbă în troiţa cu izvor care se vede până-n zilele 
noastre. 


RADU DE LA AFUMAȚI 


„El a fost numit după moarte „Radu 

cel Viteaz”, supranume ce i se cuvine 

cu drept după crâncenele sale lupte 
împotriva turcilor prin care a scăpat țara 
de a fi prefăcută în paşalăc”. 

(A. D. Xenopol) 


FRĂȚIA BOIERILOR 


Pe vremea domniei sale, cucernicul Neagoe Basarab, având o 
osebită înrâurire chiar asupra neprietenilor, puse stavilă 
dușmăniei dintre boierii Craiovești și Drăculești care se sfâșiau 
pentru dobândirea puterii. Nouă ani de zile, cele două tabere 
vrăjmașe lăsară armele să ruginească, fără a vărsa sânge ca să 
ajungă în fruntea bucatelor. Așa că în acest timp, se aşeză binele 
și pacea în țară, iar puterea cea fărâmiţată se strânse în mâinile 
Domnului. 

Însă după săvârşirea din viață a voievodului, luptele pentru 
domnie reîncepură mai crâncen și pustiitor decât înainte. 
Drăculeștii, cu sprijinul boierilor Buzoieni înfrânseră oastea lui 
Preda Craiovescu, tutorele nevârstnicului Theodosie, așezând în 
scaunul Țării Româneşti pe Dragomir Călugărul. Într-ajutorul 
Craioveștilor se ridică Mehmed-beg, pașa de la Nicopole, care 
trecând Dunărea cu oaste bătu pe noul voievod, îl prinse și-i 
reteză capul. După aceea turcii se porniră pe jafuri și răzbunări 
împotriva Drăculeştilor și mai ales a Buzoienilor, trecând prin foc 
şi sabie pe câţi prinseră. Multă moarte se făcu atunci, căci turcii 


ucideau nu numai bărbaţi, dar și femei şi copii. Însă pe nevestele 
și fetele frumoase aveau poruncă să le lase cu viaţă, ca să le 
trimită la Țarigrad pentru haremul Padișahului. Decât că unele 
nefericite, știind ce le așteaptă, își făceau singure seama. Așa se 
întâmplă cu fiica boierului Benga, chipeșă ca o cadră și cu braţ 
voinic, care, smulgând un jungher, răpuse doi paznici turci, apoi 
şi-l înfipse în piept. Isprăvi de-acestea făcură și alte fete și 
neveste întru apărarea cinstei. 

Boierii credeau că amarnicul prăpăd se dezlănțuise ca să 
proteguiască înscăunarea flăcăiandrului Theodosie. Însă veni 
repede veste de la Stanbul că urmașul lui Neagoe Basarab, care se 
afla acolo pentru dobândirea steagului de domnie, fusese omorât 
cu otravă. Atunci cine râvnea tronul? Pentru ce atâta jale și 
pustiire? 

Și deodată o vorbă de necrezut, cu aripi iuți, zbură pe la 
urechile boierilor din amândouă taberele. Chiar pașa Nicopolei, 
Mehmed-beg, umbla după tron, vrând să prefacă ţara în pașalăc. 
Cică ar fi cerşit domnia de la sultan, zicând că ţara îl poftește, iar 
sultanul dacă l-au crezut i-a dat-o. Vasăzică, mâna acestui păgân 
blestemat scurtase zilele nefericitului Theodosie, mort, cu viața 
numai pe sfert trăită. 

Într-acel ceas de cumpănă se întâmplă o faptă zguduitoare, 
uluitoare, nemaipomenită: Craioveșştii și Drăculeștii care se urau 
de moarte își deteră mâna în faţa primejdiei care ameninţa patria 
și neamul românesc. Vrajba dintre ei se stinse dintr-o dată, așa 
cum ai turna Dunărea peste foc, de nu mai rămâne o scânteie. Și 
pe deasupra ieși dragostea de ţară făcând frăţie din blestemata 
vrăjmăşie. 

Aşa s-au petrecut lucrurile, căci însuși letopiseţul întăreşte 
precum urmează: 

„ar Stoica, logofătul, fiind într-acea vreme la Poartă în 
Țarigrad, curând au trimes voce în Țara Românească, la toţi 
boierii ca să ridice Domn cum se poate mai răpede pe Radu-vodă 


din Afumaţi, că piere ţara de turci. Într-aceia curând s-au adunat 
boierii toţi și mari şi mici, și toată Curtea, și au rădicat Domn pe 
Radu-vodă din Afumaţi”. 


II 


DOMNA TOATA ȚARA UNGRO-VILAHIEI 


În ţinutul Ilfovului, nu prea departe de Bucureşti, se întindea 
la Afumaţi moșia cu acareturile tânărului boier Radu, fiu al lui 
Radu cel Mare și al Cătălinei, Doamna. Fostul Domn al ţării avea 
în afară de Radu încă șapte urmași buni, în linie bărbătească: 

Radu Paisie, Vlad Vintilă, Mircea Ciobanu, Cârstea și Maican, 
bașca doi făcuţi cu ţiitoare, precum Bădica Radu și Ilie Radu, iar 
fete legiuite numai două: Boba și Cârstina. 

Radu, căruia i se va spune de la Afumaţi, după așezarea 
moșiei, pentru a nu se asemui cu unii din fraţii săi care purtau 
acelaşi nume, veni pe lume în 1493. Se însură de tânăr, abia 
împlinise 18 ani, cu Voica, fiica vornicului Vlaicu, ea însăși 
copiliță de 14 ani, dar care alerga pe cal mai abitir ca un flăcău. 
Ea dărui bărbatului un băiat, pe Vlad și două fete, pe Anca și 
Neacșa. 

Vreme de nouă ani cât domni Neagoe Basarab, fiind liniște în 
țară, moşia aduse venituri bune, iar copiii crescură ocrotiţi de 
mușcăturile și prăpădul războaielor. Dar binele nu stă prea mult 
în loc, că li se urăște oamenilor cu el. Dacă muri Neagoe, gata, 
veniră frământările pentru domnie, apoi se abătu asupra ţării 
urgia turcească. 

Familia Radului lăsă vraiște conacul în seama slujitorilor şi 
fugi peste munţi să-și scape zilele. La Brașov aveau prieteșuguri 
multe, bașca ocrotirea voievodului Transilvaniei. Când se 
întoarse din bejenie și văzu câtă stricăciune făcuseră prădătorii 
turci şi cum Mehmed-beg așezase subași în fiecare sat, se luă 


amarnic de gânduri. 

— Ce? Adică vrea turcul să ne prefacă țara în pașalăc? Iar 
Craioveșştii ce zic? Stau cu mâinile în sân și-i fac voia? Doamne, ce 
se va alege de noi? 

Numai că, precum am spus, boierii olteni, văzând că se lasă 
primejdia, se întoarseră către simţirea românească, iar Pârvu 
Craiovescu, dimpreună cu ai săi deteră mâna făcând pace cu 
Drăculeștii. 

Tocmai atunci se întoarse de la Țarigrad logofătul Stoica, cel 
cu inimă sângerândă pentru ţară. El avu curaj și merse la Craiova 
de vorbi pe îndelete cu Pârvu, banul, mai marele peste boierii 
olteni de care ascultau toţi. Și ceea ce hotărâră aceștia doi - aceea 
rămase. 

Astfel fu uns Domn Radu de la Afumaţi, cu sprijinul celor două 
tabere domnești. Voica, Doamna, nu arătă bucurie auzind vestea 
înălțării bărbatului ei, ci îngrijorare. 

— Radule, nu-ţi pune gâtul sub secure, îi zise ea, domnia în 
această cruntă vreme e o pacoste. Ne pasc prea mulţi vrăjmași și 
înlăuntru și-n afara hotarelor. Cu care vei lupta mai întâi? 

— Cu toţi, Voichiţă. Şi pe toţi îi voi birui, unul după altul, dacă 
vrea Pronia cerească. 

— Chiar și pe fraţii tăi, fie buni, fie vitregi? 

— Pe ei - cei dintâi, dacă îmi vor pune piedici, râvnind 
domnia. 

— Să te-audă Cel de Sus. Numai că eu mă topesc de frică, 
gândind la copiii noștri să n-ajungă niște bieți orfani... 

— Cum le-o fi scrisa, Voichiță. Dacă boierii țării mă vrură 
Domn crezând în destoinicia mea, eu nu le pot întoarce spatele 
zicând că-s nevrednic și slăbănog... Asta, niciodată! 

„Astfel îşi începu Radul domnia în luna lui ghinarie 1522. Dar 
nici n-apucă bine să urce pe tron, că Mehmed-beg, dacă își văzu 
spulberat planul de a pune mâna pe ţară, strânse o oaste 
numeroasă și unindu-se cu Buli-beg, pașa Vidinului, trecură 


Dunărea. Proaspătul Domn nu se miră deloc, căci se aștepta la 
una ca asta și îşi întocmise oștirea din vreme. Mai întâi, cu o 
manevră reușită, risipi printr-o luptă corp la corp avangarda 
osmanlâilor, după care, în satul Gubavi, bătu crunt pe Mehmed- 
beg. Nici nu se putea altfel, pentru că românii luptară cu 
însuflețire, știind că apără viaţa alor săi, a nevestelor și a copiilor, 
fiind deci acela un război care de la inimă pornea. 

Ba era cât p-aci să fie prins de viu Mehmed-beg de boierul 
buzoian Benga, care înainte de luptă jurase către Domnul ţării: 

— Măria Ta, dacă nu pun mâna pe ticălosul acela de paşă, să 
nu-mi zici pe nume, că din pricina lui s-a prăpădit mândreţea 
mea de fată, Dumnezeu s-o ierte! Și eu pe lume n-am hodină până 
nu-i fac aceluia de petrecanie. 

Din nefericire boierul Benga și ostașii săi nu izbutiră să 
înșface pe turc, izvorul tuturor relelor, căci era strașnic păzit. 

— Mi-a scăpat de astă dată, Măria Ta, grăi boierul necăjit 
foarte, dar oi mai da eu cu ochii de el, că n-or intra zilele-n sac... 

Biruinţa o sărbătoriră la București, căci ea sluji la întărirea 
domniei. Însă Vodă socoti de bine să schimbe cetatea de scaun tot 
la Târgoviște, unde fusese mai înainte, fiind acolo un loc bun de 
apărare, cât și căi de scăpare în Transilvania, nu deschis ca 
Bucureștii, aproape de Dunăre şi la îndemâna dușmanilor. De la 
Târgoviște dete Vodă, la 3 februarie 1522, cel dintâi hrisov către 
mănăstirea Argeșului, prin care îi întărea stăpânirea moșiei 
Drăgoteşti drept mulțămire pentru că dobândise victoria. 
Hrisovul poartă titulatura moștenită încă de la Mircea cel Bătrân: 
„Domn a toată țara Ungro-Vlahiei”, ceea ce înseamnă că voievozii 
aveau posesiuni în Transilvania. Radu-vodă primise de la Ludovic 
al II-lea Vinţul de Jos și Vurpărul. 

Acum, după ce se înscăunase nu prin sprijinul Semilunii, ci 
ridicând sabie antiotomană, încercă Domnul să purceadă la 
întărirea domniei. Avusese dreptate Doamna Voica spunându-i că 
fraţii săi or să-i puie beţe-n roate ca să-l poată răsturna mai lesne. 


Și chiar îi ajunseră la ureche că Bădica Radu umblă pe căi ocolite 
să ajungă la domnie. 

Radul-vodă nu se prea sinchisea de uneltirile acestui frate 
vitreg, fricos din fire şi cam îngâmfat. Grija cea mare venea tot din 
partea pașei, despre care umbla vorba că-i român de baștină, de 
prin ţinutul Romanaţului, dar turcit nu se știa cum și în ce 
împrejurare. Cică îl răpise o bandă de turci pe când era țânc de-o 
șchioapă, ducându-l cu ei dincolo, peste Dunăre, unde nimeri la 
un pașă. Vodă nu dădea crezare acestor zvonuri care umblau 
nestingherite dimpreună cu blestemele împotriva acelei făpturi. 
Fie că fusese român sau nu la născare, acum Mehmed-beg era 
turc și nutrea planuri măreţe, chiar nebunești, pe care le voia 
împlinite. Pus în slujba sultanului de care când asculta, când nu, 
el își pusese în cap să domnească în Valahia, ţinând totodată și 
Nicopolul sub stăpânire. 

Nu se scurseră decât trei luni pe albia vremii, că Mehmed-beg, 
în aprilie 1522, odată cu așezarea primăverii, trecu din nou 
Dunărea în fruntea unei numeroase armate. La Ștefeni, pe 
Neajlov, avu loc o mică încăierare cu oastea muntenească, rămasă 
nehotă-râtă, apoi cele două oștirii se loviră la Clejani, un sat între 
Giurgiu și București. Radu-vodă, având multă pricepere în 
meșteșugul războiului, știa să aleagă poziţii strategice bune, așa 
încât cei puţini să poată ține piept celor mulţi și să-i nimicească. 
Şi, cu adevărat, muntenii nimiciră pe turci cu toată mulțimea lor. 
In acea luptă, spătarul Benga făcu isprăvi mari de vitejie cu 
buzoienii săi credincioși, însă tot nu izbuti să-l răpună pe 
Mehmed-beg, ci numai îl răni la mâna stângă. În schimb, boierul 
îşi pierdu viaţa, calul său, fiind străpuns de o săgeată, căzu și 
neavând timp să încalece un altul, câţiva turci îl împresurară. 
Muntenii venindu-i într-ajutor, goniră pe vrăjmași, dar spătarul, 
rănit greu, muri înainte de a se fi răzbunat așa cum îi cerea inima. 

Pașa pierdu lupta la Clejani, dar fără să fie nimicit. Căci mai 
avea oaste lângă Dunăre pe care o păstra neatinsă, proaspătă. Așa 


că învinsul, îndreptându-și puterea mai înfruntă pe munteni la 
Ciocănești. Aci, deși oștile avură pierderi grele, sorții rămaseră 
tot nehotărâţi. Turcul, dacă îi veniră iar ajutoare de la Giurgiu, 
lovi din nou, de astă dată tocmai la Snagov. Acum, Radu-vodă, 
sleit de atâtea lupte și neavând de unde să-și împrospăteze 
forțele, dete dosul, trăgându-se spre Transilvania. Până acolo se 
ciocni încă de trei ori cu turcii, la București, la Târgoviște, apoi pe 
Valea Argeșelului, dincolo de Dâmboviţa și râul Doamnei. 

Rămas stăpân pe ţară, Mehmed-beg orândui, precum mai 
făcuse odată, în fruntea orașelor și satelor, subași, adică slujitori 
turci, care se apucară să jefuiască și să înfricoșeze norodul. 


II 


DOMNA DOUA OARĂ 


Stăpânirea turcului asupra Ţării Românești nu ţinu prea mult, 
nici două luni de zile, căci Radu de la Afumaţi nu stătea cu mâinile 
în sin. Căpătând ajutor de oaste de la Zapolia, trecu munţii. 
Muntenii noștri atâta așteptau: să vină izbăvitorul, căci a trăi în 
legea musulmană era iad curat. Așa că toţi care erau în stare să 
poarte o armă se alăturară voievodului. Orânduirea otomană fu 
dată la o parte, subașilor care fură prinși li se tăiară capetele și în 
locul lor fură puși, din nou, românii. 

Dar Mehmed-beg nu mai era de găsit ca să dea socoteală. 
Turcul, bine chibzuit, nu se avânta la luptă fără pregătire. Aflase 
pesemne că voievodul muntean are o oaste puternică și mai știa 
destoinicia acestuia în meșteșugul războiului. Chiar spusese de 
curând pașei din Vidin că noroc mare au valahii cu Radu al lor, 
care-i nu numai viteaz, ci şi iscusit în purtarea luptelor, având și 
simţ și ochi de luptător. Așa că Mehmed, decât să dea piept cu el 
se hotărî să treacă Dunărea la Nicopole și acolo să se pregătească 
pe îndelete pentru înfruntare. 


Radu-vodă însă nu-i dete răgaz, ci îl urmări cu câteva pâlcuri 
de trabanţi hărțuind și nimicind pe fugarii turci. Ba avu curaj să 
le pârjolească și să prade câteva sate de pe malul celălalt al 
Dunării. De-acolo se întoarse cu mai multe turme de vite și saci 
de grâne. 

Luând domnia a doua oară, Radu de la Afumaţi se puse pe 
lucru, strângând tot mai multă oaste și pregătind-o de luptă. Știa 
că la pace nu se putea aştepta câtă vreme blestematul de pașă 
rămânea teafăr, pe picioarele sale. 

Chiar așa se întâmplă. După două luni și jumătate iscoadele 
vestiră că Mehmed-beg a călcat din nou ţara cu o oaste alcătuită 
din mai multe sangeacuri. Vodă îl întâmpină și, în satul Plata, se 
încinse o luptă ușoară, apoi încă una mai îndârjită la Alimăneștii 
Teleormanului. Ciocnirile acestea nu erau altceva decât pipăiri de 
o parte și de alta pentru aflarea forţelor vrăjmașe, însă menite să 
pregătească bătălia hotărâtoare, care va aduce biruința ori 
înfrângerea. 

Această bătălie mare se dete în apropiere de Grumazi și în 
deosebire de altele care țineau câteva ceasuri, ea se prelungi din 
zorii zilei și până seara târziu când căzură umbrele întunecimii. 
Sorţii se schimbau când de o parte, când de alta, până ce, în 
sfârșit, Radu de la Afumaţi răzbi pe vrăjmași care o rupseră de 
fugă. Se făcu multă moarte, numeroși boieri și ostași munteni 
pieriră în această bătălie, dar și mai mulţi delii turci (luptători de 
soi) îşi lăsară oasele pe pământ românesc. 

Scrie letopiseţul că „Mehmed-beg, gătindu-se foarte bine au 
intrat în ţară și s-au împreunat cu Radu-vodă la Grumazi. Acolo 
având război au biruit Radu-vodă și turcii au fugit”. 

Această strălucită biruință împotriva osmanlâilor a fost 
pentru Radu de la Afumaţi, Rovinele marelui său înaintaș Mircea- 
vodă cel Bătrân. Însuşi Domnul zicea mai târziu că la Grumazi 
„avui cel mai iute și cel mai vârtos din toate războaiele mele”. 

Astfel Vodă urmări pe fugari până dincolo de Dunăre, unde se 


întindea stăpânirea lui Mehmed-beg, snopindu-i de istov la 
Nicopole și Şiştov, însă pe amarnicul pașă nu-l putu prinde. 

Radu se întoarse la București cu prăzi bogate gândind că 
măcar un an-doi va avea răgaz să-și întărească domnia și să vadă 
de trebile țării. Nu trecură însă nici două luni că păcătosul pașă 
iar calcă ţara, pe la sfârșitul lui august 1522. Alte încrâncenări, 
alte lupte. Turcii sunt bătuţi în trei locuri: la Gherghița, la 
București și la Slatina. Mehmed nu se lasă; deși înfrânt, își reface 
mereu oastea și continuă lupta. Căzură în aceste ciocniri doi 
dintre boierii cei mai de seamă ai Radului: Neagoe, spătarul, și 
Stanciu, portarul. 

Zice letopiseţul: „Vodă încă se întorcea la scaun și nu avea 
grijă să se păzească cu străji despre turci socotind că au plecat. 
lar păgânii strângându-se toți den risipa lor s-au mai învârtejit 
după oștile noastre și ajungându-l fără veste i-au tăiat foarte rău”. 

Nu se știe unde s-a prilejit această lovire neașteptată. Fapt 
este că Radu de la Afumaţi se vede nevoit să se retragă iarăși în 
Transilvania. 


IV 


DOMNA "TREIA OARĂ 


Iată-l din nou pe Mehmed-beg stăpân în Țara Românească. El 
nu se încorona domn, n-avu curaj s-o facă. Dealtminteri nimeni 
nu l-ar fi recunoscut, nici măcar sultanul Soliman. El guvernă 
atunci în numele acestuia ţinând puterea cu oaste pe care o tot 
aducea din pașalăcul său. Numai că și oamenii săi începură a se 
rări. Folosind teroarea și forţa, reuși totuși să-și lungească 
stăpânirea până în octombrie 1522. 

Radu de la Afumaţi, așteptat cu sufletul la gură de către 
români, nu întârzie să se arate. Trecu munţii tot cu ajutor 
transilvan și în clipa când, la graniţă, păși în patrie, îngenunche și 


sărută pământul, zicând: 

— Mă jur pe viaţa mea, pământ scump al țării, să nu te mai las 
călcat în picioare de blestemaţii păgâni. Așa să-mi ajute 
Dumnezeu! 

Şi aşternu trei cruci mari pe piept. 

Mehmed, vrăjmașul său de moarte, care pesemne aflase de 
pregătirile Radului, venise cu oastea până la trecători și aștepta 
acolo să-l lovească. 

Intrând în ţară pe la Bran, Radu întâlni pe aproape de Rucăr 
armata păgânilor. Se încinse o luptă grea, corp la corp. Iscusința 
lui în meşteşugul armelor se dovedi și de astă dată. Îi atrase pe 
păgâni într-o strâmtoare găsită repede și acolo îi stropși. 
Dușmanul, răzbit, dete bir cu fugiţii şi o luă la sănătoasa. Radu- 
vodă nu-l lăsă, nu se mulțumi doar să-l înfrângă, ci îl urmări 
vârtos ca să nu-și refacă puterea. Abia la 14 octombrie 1522 
ajunse din urmă pe turci și, la Didrich, după o crâncenă bătălie, îi 
zdrobi de tot. Mehmed-beg scăpă și aici teafăr fugind rușinat cu 
câţiva credincioşi de-ai săi peste Dunăre. 

— În sfârşit, îşi zise Vodă, acum voi avea tihnă să-mi văd de 
treburile țării, prea răvăşită de atâtea lupte și necazuri. 

Parcă era un făcut: cum scăpă de dușmănia turcului din afară, 
se iviră înlăuntru alte dușmănii și pofte pentru domnie. Vladislav 
al III-lea, din seminţia Dăneștilor, scoase capul și ridică pretenţii 
la tron. Așijderi făcu Bădica Radu, pe-atunci comis, fiind acesta 
din urmă frate vitreg cu Vodă. Boierii Craiovești, uitând de 
cuminţenie și gândind mai mult la foloase, se deteră de partea 
acestuia căpătând și niscai ajutoare turcești. Dar viteazul și iutele 
Radu de la Afumaţi îi luă pe nepregătite și izbuti să-i aducă la 
ascultare. 

După această biruință păru Vodă cam covârşit de luptele care 
nu mai aflau contenire și, stând la sfat cu marele vornic Drăghici, 
îi spuse: 

— Ascultă, vornice, văd că nu-i chip să ţin domnia fără 


încuviințarea sultanului cu care Craioveștii sunt mână-n mână. 
Altfel prăpădesc ţara, mă prăpădesc și pe mine. Pre legea mea că 
m-am săturat de atâta zvârcolire. 

Vornicul Drăghici apucă drumul Țarigradului însă nu izbuti să 
capete steag. Vladislav i-o luase înainte și jurase credință lui 
Soliman al II-lea. Sultanul trimise poruncă pașei din Nicopole să-l 
sprijine pe acesta. Astfel Mehmed-beg trecu iar Dunărea cu oaste 
şi iar începu un șir de lupte care se isprăvi cu biruinţa de la 
București. Vladislav al III-lea se urcă în scaunul domnesc, iar 
Radu de la Afumaţi trecu în Transilvania. 

Numai că noul Domn, neavând priceperea politichiei, calcă 
dintru început în străchini. Dornic să fie stăpân puternic și 
ascultat, fără crâcnire, învrăjbi pe Craioveşti împotrivă-i scoțând 
pe Pârvu, banul, din dregătorie și tăind câteva capete. 

Atât fu de trebuinţă ca să işte revolta Craioveştilor. Fi trecură 
atunci de partea celuilalt râvnitor la domnie, Radu Bădica, mai 
ales că acesta, pe vremea domniei lui Neagoe Basarab, fiind 
postelnic și ispravnic, își făcuse multe prietenii între ei. 
Intâlnindu-se, deci luptătorii celor două părți potrivnice, 
Vladislav al III-lea fu învins, însă nu de tot. Astfel că timp de o 
lună de zile, ţara avu doi domni, unul la București, celălalt la 
Târgovişte. În cele din urmă Radu Bădica alungă pe rivalul său 
peste Dunăre și ţinu singur scaunul până ce se arătă văleatul 
1524. În ăst timp, făcu plecăciune turcilor şi le dete multe pungi 
cu aur ca să cumpere steagul de domnie. Dar izgonitul Vladislav 
lucra de sârg la Poartă, hotărând pe sultan să piardă o dată pe cei 
doi potrivnici ai săi Radu Bădica și Radu de la Afumaţi, care se 
trăsese după cum știm în Transilvania. 

Turcii, după obicei, luând viclenia în braţe, puseră un capugiu 
care dimpreună cu doi ceauși, vestiră pe Domn să iasă înainte 
osmanlâilor, căci măritul lor Padişah s-a miloştivit de dânsul și îi 
trimite steag de domnie prin Hassan Pașa. 

Radu Bădica, auzind vestea cea bună, fu podidit de bucurie. 


Întrebă: 

— Şi pe unde vine trimisul atotputernicului sultan? 

— Pe drumul Giurgiului, Măria Ta, răspunse capugiul. 

— Atunci să purcedem, boieri dumneavoastră, și să-l 
întâmpinăm dându-i cinstirea cuvenită. 

Vodă Bădica dete poruncă să se pregătească norodul de 
sărbătoare și, luând cu sine câţiva boieri de credință, porniră 
călări dimpreună cu capugiul și ceaușii pe drumul troienit către 
Giurgiu. Erau bine încotoșmăniţi, cu blănuri miţoase încât gerul 
iernii se trăgea la o parte din fața mândrului alai domnesc. 

Prin dreptul Budeștilor, deosebiră pe albul zăpezii pata 
turcilor care se apropia. Vodă Radu Bădica se cam nedumeri. Hm, 
erau cam mulți ostașii pașei, vreo trei-patru sute... De ce venise 
cu atâta puhoi? 

— Măria Ta, îl liniști capugiul care călărea alături de Domn, 
așa-i rânduiala noastră: dăm o osebită cinstire steagului de 
domnie... 

Radu Bădica luă de bună lămurirea, cu atât mai mult cu cât 
nici nu-i trecea prin minte că ar putea fi vorba de o capcană. 

Îndată ce se întâlni cu oastea lui Hassan, turcii îl înconjurară şi 
pe el și pe cei șase boieri cu care venise. 

Și înainte de a da ochii cu pașa, capugiul îi împlântă hangerul 
în piept doborându-l de pe cal. Văzând fapta, vornicul Stamate, 
mâna dreaptă a Bădicăi, trăsni la rându-i cu sabia pe capugiu 
încât îl omori pe loc. Ceilalţi boieri munteni scoaseră năpristan 
paloşele, scoțând răcnete cumplite. Caii se speriară, năpustindu- 
se în pedestrime, călcând și stârcind de istov pe osmanlâi. Patru 
dintre ei fură străpunși de suliţi ori iatagane, iar boierii care îi 
călăreau își pierdură viața. Numai doi scăpară din crunta 
învălmășeală, vornicul Stamate şi spătarul Cruntu, care o rupseră 
de fugă înapoi, spre București. Pe spătar îl ajunseră din urmă 
câţiva călăreţi turci și-l uciseră. Dar pe Stamate nu reuși nimeni 
să-l mai prindă. 


Și aşa, în ziua de 21 ianuarie 1524, Vodă Radu Bădica fu 
căsăpit de turci, iar capul trimis la Țarigrad să-l vadă sultanul. 


V 


DOMNA PATRA OARĂ 


Radu de la Afumaţi, aflat la loc sigur în Transilvania, urmărise 
de acolo lupta dintre râvnitorii săi la domnie. Se bucură, oricum, 
că frate-său vitreg, Radu Bădica, îl doborâse pe becisnicul 
Vladislav și rămase singur în scaun. Dar mult se necăji aflând că și 
acesta căuta ocrotirea turcului. Acest fapt îl îmboldi să încerce a- 
și recăpăta tronul pierdut până acum de trei ori. Trebuia, nici 
vorbă, să înceapă un război între fraţi, dar ce să facă? Inima îi 
sângera oleacă, pe Bădica îl iubise mai mult decât pe toți ceilalți 
fraţi. 

N-apucă să pornească în ţară cu oastea, când îi ajunse la 
ureche că frate-său fusese ucis mișeleşte de turci. Jelind mortul 
pe de o parte și bucurându-se pe de alta că tronul rămăsese gol, 
intră în țară cu oaste și se așeză Domn a patra oară, la 23 ianuarie 
1524. 

Cel dintâi lucru pe care îl împlini fu înmormântarea cu cinste 
a nefericitului Radu Bădica la Mănăstirea Dealului, chit că-i 
îngropa numai trupul, căci tidva, după cum știm, fusese trimisă la 
Țarigrad. 

Nu trecu o săptămână de la înscăunare, că Hassan Pașa îl și 
chemă la Giurgiu să-i înmâneze - chipurile - și lui steagul de 
domnie. 

Vornicul Stamate când auzi de așa ceva se făcu roşu de mânie. 

— Liftele astea sunt bătute la cap încât ne cred și pe noi 
proştii-proştilor? 

— Lasă, vornice, nu-ţi mai face sânge rău, îi zise Vodă, că le- 
om plăti lor după cum li se cuvine. 


Iar către trimis, cuvântă: 

— Spune pașei să m-aștepte că viu, cum să nu... 

La 3 februarie 1524, oastea Iu Radu de la Afumaţi zdrobi cu 
desăvârșire detașamentul turcesc al lui Hassan. Prinșii, în număr 
de 35, fură și ei uciși. Partea mai veselă e că Vodă găsi între prăzi 
și steagul de domnie făcut din mătase foşnitoare cu broderii din 
amici care înfățișau stema ţării. 

— Iacă și steagul cu pricina, vornice Stamate, strigă Vodă 
bucuros că răzbunase cum trebuia moartea frate-său vitreg. De- 
acum nu mai avem grijă, putem domni... În voie, fără să ne mai 
supere cineva... 

— Aşa“i, Măria Ta, răspunse vornicul, dacă s-arată vrăjmașii la 
hotar, gata, le dăm cu steagul în cap și-i culcăm la pământ. 

Numai că Radu de la Afumaţi știa la ce trebuie să se aștepte. 

Abia se așeză primăvara anului 1524, că turcii însetaţi de 
răzbunare călcară pământul Ţării Românești. Veniseră în număr 
mare - peste 30.000 de oaste - având în frunte tot pe Mehmed- 
beg, pașa Nicopolei. 

Radu de la Afumaţi, știind mulțimea lor, se feri să dea o luptă 
hotărâtoare, însă le făcu multă stricăciune, prin hărţuieli 
mărunte, care se lungiră vreo trei luni de zile. În cele din urmă, n- 
avu încotro și se trase în munți, trecând în Transilvania și 
așezându-se la Brașov. 

Astfel, Vladislav al [II-lea se urcă iar în scaun. Craioveştii, 
știind că are încuviințarea sultanului, îl sprijiniră, trăgând cu 
buretele peste vechea dușmănie. Fi făceau de nevoie politichie 
otomană, nevăzând în asemenea împrejurări altceva mai bun. 

Numai că Vodă ţinu minte ce păţise din pricina lor, de când cu 
răscoala Bădicăi, așa că lovi din nou în banul Pârvu, scoțându-l 
din marea dregătorie, ca să pună în locu-i pe Tatul. 

Povesteşte cronicarul despre acest fapt: „Apoi au venit Pârvul, 
banul de la Craiova, cu mulţi voinici aleși și s-au închinat lui 
Vladislav-vodă. După aceea Vladislav-vodă și-au bătut joc de 


Pârvul banul și-au zis să fie postelnic în casă, și puse alt boier ban 
mare în locul lui. lar când au fost peste noapte, Pârvul banul au 
fugit înapoi la voinicii lui. Deci când au fost apoi, s-au întors 
curând către Vladislav-vodă gata de oaste și au făcut război 
Pârvul banul, că Vladislav Vodă și au fugit Vladislav Vodă peste 
Dunăre”. 


VI 


DOMNA CGNCEA OARĂ 


Radu de la Afumaţi se afla cu familia la Vurpărul, moșia sa din 
Transilvania, când primi vestea că rivalul său fusese alungat din 
domnie de puternicii Craiovești. 

— Şi-acum iar porneşti să-ţi iei scaunul domniei? îl întrebă 
Voica Doamna, care pe lângă multele daruri femeiești avea și duh 
la vorbă. Ajunse domnia asta o minge care trece dintr-o mână 
într-alta... A câta oară vei fi Domn, că zău aşa, am uitat 
numărătoarea. 

— A cincea oară, Voichiță, dar de-acum am nădejde bună că 
mă voi statornici... 

— Să te-audă Dumnezeu! Partea bună e că ţi-ai făcut rosturi 
pe-aici, altfel pe unde găseam noi adăpost? Avuși cap cu judecată, 
Măria Ta, dar spune-mi cine-ţi deschise mintea să legi prietenie 
cu Zapolia? 

Radu se uită lung în ochii ei umbroși: 

— Apoi o prea frumoasă și deşteaptă Doamnă care-mi stă în 
față. 

— Frumoasă n-oi fi, dar deşteaptă sunt, orice-ai zice. 

Aşa era. Vodă Radu din îndemnul Voicăi înjghebase prietenie 
bună cu Zapolia, iar regele Ungariei, Ludovic al II-lea, sub a cărui 
înrâurire era voievodatul Transilvaniei, avea pentru Domnul 
Țării Românești multă prețuire și-l ajuta, văzând cu cât curaj 


ridicase el sabia împotriva aceluiași temut vrăjmaș care era 
turcul. De câte ori n-alerga Doamna, pe când bărbatul se războia 
în ţară cu liftele păgâne, după ajutoare la Zapolia? Ba în două 
rânduri ajunsese până la rege. 

— Ascultă, Măria Ta, îi spuse ea bărbatului pe când se 
pregătea să treacă munţii, două lucruri trebuie să faci ca să-ți 
statornicești domnia: întâi să-ţi apropii pe boierii Craioveşti și al 
doilea să plătești haraci turcilor, că altfel tronul va fi mai departe 
minge jucăușă. 

— Nu se poate. Ce va zice Ludovic văzându-mă supus 
Semilunii? 

— Nicio grijă. Eu mă pun chezașă, cu viața, pentru credinţa ta. 
Radu-vodă nu dete răspuns și plecă dator. Ajuns în ţară, 
Craioveştii încă în luptă cu Vladislav trecură de partea Radului, 
blagoslovindu-i venirea. 

Și în septembrie 1524, o bătălie hotărâtoare se dete la Didrich 
sau Didrul, lângă Snagov. Vladislav-vodă, zdrobit, fugi peste 
Dunăre, iar Radu de la Afumaţi, învingătorul, își reluă scaunul 
domnesc și după cum spune letopiseţul „fu încins iar cu brâu și 
cu porfiră”. 

Acum, mulțămită împrejurărilor se avea bine cu Craioveștii, îi 
scăpase de procletul voievod cel ce rușinase pe marele ban 
Pârvu. Cu Drăculeștii se avea iar bine, el însuși fiind de-ai lor. De- 
aci înainte, om vedea ce-o mai fi: Dumnezeu cu mila! 

Boierii din amândouă taberele, parcă înţeleși unii cu alţii 
asupra stării de lucruri, deteră încuviințare Pârvului, marele ban. 

La un sfat cu boierii, același Pârvu Craiovescu se ridică și grăi 
astfel: 

— Măria Ta, eu unul zic că fiind puţini la număr și țara prea 
mică, nu vom putea să ne batem mereu cu un împărat ce au 
coprins atâtea ţări și are mulțime mare de oameni. D-aia ar fi 
bine să meargă Măria Ta la Țarigrad și să se închine sultanului. 
Că altceva n-avem de făcut, decât să murim. 


— Aşa-i! Asta e adevărat! strigară boierii din amândouă 
taberele, dând încuviinţare vorbitorului. Parcă erau înţeleși 
dinainte asupra stării de lucruri care apăsau ţara și dăduseră la 
spate vrăjmășia dintre ei. 

Vodă Radul, auzind spusa marelui ban, tresări și surâse în 
sinea lui zicând: iacă, banul Pârvu parcă pricepu gândul Doamnei 
mele Voica și-l dete în vileag pe seama lui. Apoi grăi, la rându-i: 

— Boieri dumneavoastră, eu vreau înţelegere cu Poarta și m- 
aş duce bucuros la Țarigrad, dar să nu mă mai așteptați, că de 
întors nu mă întorc... Așa cum pierdu becisnicul Vladislav pe 
frate-meu Bădica, mă va pierde și pe mine. 

Vornicul Drăghici, din tabăra Drăculeștilor, cuvântă: 

— S-ar cuveni să meargă altcineva, care a dovedit credință 
osmanlâilor... Acela, de bună seamă, se va întoarce nevătămat. 

— Eu voi merge! strigă banul Pârvu. 

Și de la înălțimea celor 84 de ani ai săi, marele ban al Craiovei 
izbândi la Poartă. Spuse Padişahului că ţara nu-l vroia pe 
Vladislav, căci strica și rușina pe boieri, ori fără ei n-avea cum să 
domnească. Radu de la Afumaţi era bun a rămâne în scaun, având 
încuviinţare din partea tuturor. 

Sultanul, bazându-se pe supunerea Craioveștilor şi vrând să 
aibă liniște în Valahia, ca să nu fie împiedicat asupra viitoarelor 
lui cuceriri, îi dete Pârvului steag de domnie pentru alesul său, cu 
condiţia sporirii haraciului de la 12.000 la 14.000 de ducați și cu 
impunerea ca din trei în trei ani să reînnoiască supunerea către 
Poartă. 

Bine și-așa. Țara scăpa astfel de a fi prefăcută în pașalăc, așa 
cum se va întâmpla mai târzior cu Ungaria, după lupta de la 
Mohaci. 

Silit de nevoie Radu de la Afumaţi își calcă pe inimă, 
supunându-se și plătind bir, dar în adâncul sufletului rămase tot 
oștean neînfricat și viteaz al luptei antiotomane. Și se pregăti 
strângând oaste ca să fie gata oricând a da piept, că tot ce face azi 


sultanul mâine poate desface. 

Până atunci își chemă familia din Transilvania, pe Voica, 
Doamna, băiatul şi fetele. În drum spre ţară, la trecerea munţilor, 
se întâmpla o nenorocire. Femeia, care călărea mai abitir ca un 
bărbat, lucru neobișnuit pe-atunci, căzu de pe nărăvașul murg și 
se lovi amarnic la cap, așa încât cămărașul Ambrozie care însoțea 
convoiul o aduse moartă în rădvan. 

Căzu parcă cerul pe capul Radului. Înnebunit de durere ucise 
calul socotindu-l vinovat și dacă Vlad, coconul, nu l-ar fi 
împiedicat ar fi omorât și pe cămăraş. 

Săvârșirea Voicăi la 28 de ani și îngropăciunea ei îi aduseră 
aminte de cele bisericești și degrabă Vodă puse pe vestitul zugrav 
Dobromir să isprăvească pictura prea frumoasei mănăstiri de la 
Curtea de Argeș. Căci: 

„lo Neagoe Voievod, din temelie înălțat-am acest sfânt și 
dumnezeiesc templu al Adormirei Prea sfintei Născătoare de 
Dumnezeu; și am început a-l zugrăvi și nu l-am sfârșit și mă voi 
duce în veșnicul lăcaș. Rogu-mă, pe cela ce Dumnezeu îl va înălța 
după mine să săvârșească și să zugrăvească după obrazul lui 
unde io am poruncit. Iar, io, întru Hristos Dumnezeu Ion Radul 
Voievod am săvârșit aceasta în zilele igumenului Kir Gheorghie”. 


VII 
RĂZBOIUL. PENTRU RUXANDRA 


După biruinţa de la Didrich și închinarea de la Țarigrad, Radu 
tot nu scăpă de necazuri pentru păstrarea neștirbită a domniei, 
căci sultanul îl trimise din nou ca Domn pe Vladislav al III-lea. Ca 
să nu se burzuluiască turcii, Vodă ajunse cu acesta la o înţelegere: 
el să domnească la miază-noapte, având scaunul la Târgoviște, iar 
Vladislav în partea de miazăzi a țării, la Bucureşti. 

Silnica împărţire a puterii nu dăinui însă prea mult timp: 


Craioveştii care purtau pică lui Vladislav îl atraseră într-o bună zi 
în capcană și de-atunci nu se mai auzi niciodată de numele său, 
iar Radu scăpă de supărări și domni nestingherit de nimeni până 
când îi fură dăruite zilele vieţii... 

De-acum fiind Vodă văduv de doi ani și aflat în floarea 
bărbăţiei, începu a-l stânjeni singurătatea de femeie și așa fiind 
se hotărî s-o curme. Viii cu viii și morţii cu morţii, așa-i de când 
lumea. Prea lesne însă nu era de găsit o doamnă, căci nu putea lua 
pe fitecine, trebuia să fie nu numai de viță domnească, dar și cu 
înfățișare aleasă pentru a-i place inimii sale. 

Tot chibzuind, se opri asupra fetelor Doamnei Despina, 
văduva lui Neagoe Basarab, care se așezase din nou la Sibiu, afară 
din cetate, în marginea pădurii, unde avea casa cea veche. Auzise 
deseori vorbindu-se de aceste odrasle domnești, fiind ele 
amândouă frumoase și cu purtări alese. Mai era încă ceva care 
hotări alegerea: Vodă voia cu tot dinadinsul să se lege mai bine cu 
seminţia Craioveştilor. Vrajba dintre Drăculeștii săi și Craioveşti 
era izvor nesecat de vrajbe și toate vrajbele astea în capul său se 
spărgeau. Însă luând pe una din fetele Despinei, se împăcau, în 
sfârșit, lucrurile, așezându-se binele în ţară. 

Zis şi făcut. Trimise pe spătarul Măciucea, la Sibiu, în peţit. 
Doamna Despina, bucuroasă, îi făgădui pe una din fete, numa să 
vină Domnul să și-o aleagă când îi va trimite vorbă. 

După cum știm, văduva lui Neagoe Basarab se afla 
îndeaproape sub ocrotirea vărului ei, Ludovic al II-lea, regele 
Ungariei (căci toate capetele domnitoare se socotesc veri între 
ei). Așa fiind, ea chemă la sine pe Zapolia, voievodul 
Transilvaniei, și-i spuse de vechea înțelegere dintre Neagoe 
Basarab și Bogdan Orbul cu privire la însurătoarea fiului acestuia 
din urmă. Acuma, bineînţeles, amândoi domnii erau răposaţi, dar 
trăia Ştetăniță-vodă. 

— Să ne spună atunci Domnul Moldovei dacă vrea să respecte 
hotărârea părintelui său? zise Zapolia. Că după câte ştiu, 


neînsurat e voievodul acela. 

Și puse grămăticul să facă întrebare. Nu trecu mult și sosi 
răspuns că da, Ștefăniță-vodă, bucuros se-nvoieşte a lua pe una 
din fete. Buun! 

Atunci Zapolia trimise carte la amândoi voievozii, chemându-i 
de Rusalii la Sibiu spre a-și alege soțiile. Ștefăniță-vodă, încurcat 
în luptă cu tătarii tocmai la fruntaria de răsărit nu veni, rugându- 
se a amâna vederea cu două săptămâni. În schimb, Radu de la 
Afumaţi se arătă la soroc, cunoscu pe cele două surori și-i plăcu 
cea mai mică. Nici că era de mirare, Ruxandra părea un boboc de 
fată sprintenă și mlădie ca o nuia de alun, având obrajii rumeori, 
iar ochii mari și sclipitori ca luceafărul de dimineaţă. 

— Cam subțirică de mijloc, făcea nazuri Domnul muntean, 
gândind la Voica, fosta-i nevastă, bine legată de trup încât avea 
bărbatul ce strânge în braţe. Dar s-o mai împlini Ruxandra cu 
timpul, înfulecând vârtos. Încolo, pică de frumoasă ce-i!... 

Şi vesti pe Doamna Despina că el pe Ruxandra și-a ales-o și 
dacă Domnița îl vrea, apoi ce să mai încurcăm treburile, pornim 
nunta și să fie într-un ceas bun. 

Zapolia zise și el bătându-i în strună: 

— Are dreptate voievodul Radu: dă-i binecuvântarea și să facă 
nunta. Când o veni Domnul Moldovei are s-o ia pe Stana și gata ai 
isprăvit cu măritișul fetelor. Cine-i de vină dacă el n-a putut veni 
la timp? 

Doamna rămase un timp pe gânduri, după care zise: 

— Măria Ta, cred că tot mai bine e că s-a întâmplat aşa: dacă 
ginerii veneau în același timp și ar fi plăcut-o amândoi pe 
Ruxandra, ce mă făceam? Ia, spune! 

— Vezi, la una ca asta nu mă gândisem. 

Cu toate că mama Despina voia s-o mărite mai întâi pe fata 
cea mare, după cuviință, n-avu încotro și se înduplecă. De ce 
adică să lovească în norocul Ruxandrei? N-o răbda inima. 

Nunta tinu opt zile, cu mese întinse, bogate, cu danţuri și 


veselie, cum nu se mai văzuse în cetatea Sibiului. Și tocmai într-a 
noua zi, pică netam-nesam voievodul Ștefăniță cu un alai de 
boieri moldoveni. Venise mai repede decât se aștepta, isprăvind 
cu liftele tătăreșşti. 

Doamna Despina, Zapolia și Radu, ginerele, îl întâmpinară cu 
toată cinstirea, nădăjduind să pornească și a doua nuntă în 
urmarea celei dintâi. Dar nu se întâmplă după cum gândeau ei. 
Ştefăniță-vodă văzu pe Stana, dănţui cu ea, dănțui și cu Ruxandra, 
mireasa, și i se lipi inima de aceasta din urmă. 

Întâia zi tăcu molcum, arâtând către nuntaşi cam fiert și 
înciudat, dar a doua zi îşi slobozi mânia faţă de Doamna Despina: 

— De ce nu m-ai așteptat după vorba ce am trimis, căci eu 
aveam dreptul dintâi întru alegerea miresei, după înţelegerea ce 
s-a făcut între părinţi, acum 15 ani. Pentru care pricină mi s-a 
nesocotit dreptatea, căci mie îmi place Ruxandra şi pe ea vreau s- 
o iau de soție... 

Voievodul Zapolia încercă a-l face să înțeleagă că deși 
dreptatea stă de partea lui, totuși într-alt fel și fără vina cuiva se 
petrecuseră lucrurile pe care n-avea putere să le schimbe. Era cu 
putință s-o despartă pe Ruxandra de bărbatul ei legitim? Nu se 
putea. 

Ștefăniță nu și nu, că pe Ruxandra o vrea și altceva nimic. 

— Doamnă, de ce acest voievod sare dincolo de cal? Nu se 
teme că-și frânge gâtul? grăi Zapolia către Despina. 

Principele Transilvaniei judeca drept, bătrânește, căci a doua 
Ei, Ștefănițţă-vodă întoarse spatele nuntașilor și plecă mâniat pe 
toată lumea și pe el însuși, apucând drumul Moldovei. Trei dintre 
boierii cu care venise îl părăsiră și rămaseră la Sibiu. Însă Zapolia 
nu le dădu găzduire nevrând să aibă ceartă cu zănatecul vecin din 
pricina lor, așa că Radu, dacă se întoarse în ţară cu mireasa, le 
îngădui boierilor a se așeza în ținutul Buzăului. 

Luna de miere a însurăţeilor n-apucă să se topească toată că o 
oaste moldovenească calcă ţara fără veste lăsându-se în jos spre 


Râmnicu-Sărat. Vodă Radu fu cuprins de ciudă. Oare, pentru 
boierii fugiți ridica armele acel nepot al falnicului Ștefan cel 
Mare? 

În sfârşit se ivi la Curte o solie a moldovenilor. 

— Ce vrea de la mine Domnul vostru? le făcu Vodă întrebare. 

— Măria Ta, pe Doamna Ruxandra o vrea... 

Radu auzind aceste vorbe izbucni într-un râs atât de 
năprasnic încât se cutremură marea încăpere a spătăriei. Și 
hohoti de nu mai putea să-l oprească nimeni. Moldovenii 
înţeleseră și ei, ba câţiva surâseră uşor pe sub musteţi. Ce mai 
puteau adăugi? Nimic. Așa că plecară îndărăt cu mâinile goale. 

La cină, Vodă, prefăcându-se încruntat, întrebă pe soţia sa, 
Ruxandra: 

— Ascultă, Doamna mea, vrei să te duci după Ştefăniță-vodă? 

— Ce vorbă-i asta? se miră ea, neînţelegând. 

— A pornit război împotriva mea. Dacă nu te dau de voie, vor 
hotări armele. 

— Nu vreau, ţipă îngrozită Ruxandra, mai bine moartă decât 
în braţele aceluia. 

— Nu te speria. Câte zile voi trăi eu, n-ai să fii decât a mea... 
Chiar dacă m-aș război, nu cu un Ștefăniță, ci cu toți împărații 
pământului... 

Ruxandra, aflându-și preţul, îl potopi cu dezmierdări, căci se 
pricepea cum să răsplătească asemenea simțăminte alese. 

Oastea munteană stăvili de mai multe ori cotropirea 
moldovenilor fără a se angaja lupte crâncene, căci Radu nu voia 
să verse zadarnic sânge de fraţi și tot nădăjduia o înţelegere. 

Odată grăi către boieri: 

— Unde e călugărul Maxim să împace dușmănia dintre noi, 
așa cum izbândise odinioară stingând cearta dintre părintele 
meu, Radu cel Mare şi părintele lui Ștefăniță, Bogdan „Orbul”? 

Acel suflet de creştin se săvârşise din viaţă, să tot fie douăzeci 
de ani, şi altul nu se mai afla pe pământ. 


Cu toate astea, cei doi voievozi români se împăcară până la 
urmă. Ștefăniță-vodă ceru Radului pe cei trei boieri haini aciuaţi 
în ținutul Buzăului, că dacă îi dă pe aceștia își sărează inima și 
renunţă la Ruxandra, mulțămindu-se cu soră-sa, Domnița Stana. 

Domnul muntean, neavând încotro, își calcă pe cuget și-i dete 
boierii pe mână decât să facă atâta moarte în oastea sa. Ștefăniță 
le tăie capetele la tustrei, apoi plecă la Sibiu și făcu nuntă cu 
Stana, fata mai mare a Doamnei Despina. 

— Aşa le-a fost scris boierilor moldoveni, ca să plătească ei 
oalele sparte, zicea Radu-vodă. 

Ruxandra nu vru să meargă la nuntă, ci se tot căina, gândind la 
sora ei: 

— Sărmana Stana, ce soartă crudă avu să ia un soţ descreierat 
care îi va preschimba viața în iad!... Mai bine să fi rămas 
nemăritată... 


VIII 


LA RÂMNOUL DE SUS VALEATUL 1529 


Dacă-şi văzu domnia rânduită cu temeinicie, Radu se griji să 
întărească țara dând avânt  negoțului, agriculturii şi 
meșteșugurilor. În Transilvania se vindea peşte, vite, ceară, miere 
și lână, cumpărându-se lucruri din fier şi pânzeturi. Tot așa se 
negustorea peste Dunăre, trimițându-se sare și alte mărfuri. 

Legătura cu regele Ungariei, ocrotitorul său în vremuri grele, 
o păstră neatinsă. Viindu-i la ureche unele zvonuri rele, trimise la 
Buda, în mare taină, pe Radu Grămăticul, iscusit diplomat, care 
încredința pe Ludovic al II-lea că Domnul Ţării Romanești este și 
va rămâne un ostaș credincios și viteaz al luptei antiotomane, că 
nu trebuie a se da crezare acelui boier Mogoş, care uneltește 
stricarea bunelor legături dintre cele două țări. 

Dar, în curând, marea biruință turcească de la Mohaci dobori 


Ungaria prefăcând-o în pașalăc. Din nefericire, Radu nu putu să 
dea ajutor ungurilor, căci sultanul grijuliu ceruse din timp ca 
ostatec pe fiu-său, Vlad. Cum trecea de partea regelui Ludovic, de 
îndată cădea capul băiatului. Așa că Vodă privi dezastrul maghiar 
stând cu braţele retezate. 

Grea lovitură! De-acum brâul de foc otoman încingea Țara 
Românească din trei părţi. 

Însă viaţa îşi croia mai departe drum. Lăsând grijile de la 
hotare, Radu își mărită pe Anca, fie-sa, ajunsă la 15 ani, cu 
stolnicul Udrişte. Boierul era din tabăra Craioveștilor. În cealaltă 
tabără se auziră vorbe de împotrivire. Ziceau Drăculeștii: 

— De ce nu dete fata lui Neagoe vornicul și i-o dete lui 
Udriște? De ce se însura Vodă cu Ruxandra, care tot din neamul 
Craioveștilor este, şi nu luă pe fata boierului Drăghici al nostru, 
că-i mai mândră decât aceea? Oare îşi uită de tot seminţia ca să 
treacă, trup și suflet, de partea oltenilor? 

Vechea și neostoita vrăjmășie dintre cele două tabere 
boierești își scoase din nou colții. La nuntă nu se duseră decât doi 
Drăculești mai blajini; ceilalți găsiră felurite pricini, cusute cu aţă 
roşie, ca să nu meargă. 

In fruntea celor mai vajnici era Neagoe, vornicul, și Drăgan, 
postelnicul. Ei unelteau în mare taină să dea jos pe Vodă din 
scaun şi să pună în loc pe un flăcăiandru, Moise, fiul lui Vladislav 
al III-lea, cel omorât de oamenii Pârvului. 

În ăst timp veni veste că Ștefăniță-vodă s-a fost stins din viață, 
fiind otrăvit de Doamnă-sa, Stana, care, cică, a lăsat Moldova, 
întorcându-se la maica ei, Despina, în Transilvania. Auzind 
acestea, Ruxandra, sfâșiată de dor pentru soră-sa, plecă la Sibiu s- 
o vadă și să afle ce și cum s-au întâmplat lucrurile? Vodă n-avu 
încotro, nu putea să n-o lase și chiar o însoţi, că era grea călătoria 
pe vreme de iarnă. Ba luă cu sine şi pe fecioru-său Vlad. 

In vechea casă din coasta pădurii găsiră jale mare. Stana zăcea 
bolnavă, scuturată de friguri și vedenii, cu privirile duse. Mai că 


n-o recunoscu pe surioara ei care nici nu putea să grăiască. Doar 
însoţitoarea Stanei, o moldoveancă blajină și bună ca pita, le 
povesti ce a îndurat nefericita Doamnă de la acel neom care fu 
stăpânul ei. Că nu ea, vai de zilele ei, dete otrava Domnului, ci una 
din ibovnice, leahă de obârșie, de fel din Liov, îl otrăvise 
aruncând pacostea pe spinarea bietei Doamne, ca să-i iasă vorbe 
și să stea în gura lumii, bună-nevinovată. Și-acuma Ștefăniță zace 
în pământ după faptele sale, iar ibovnicele nu se mai sfâșie între 
ele că nu mai au pricină. 

Doamna Despina, zdrobită de năpastă, rugă pe Ruxandra să n- 
o lase, să mai șadă până va da Dumnezeu și s-o face bine Stana. 
Vodă, învoindu-se, plecă luând cu sine numai feciorul, iar 
Doamna rămase la Sibiu până-n primăvară. Dar cum trecu munţii 
în ţară, se văzu împresurat de oamenii boierilor Neagoe și 
Drăgan, care așteptau să-l piardă. O luptă scurtă se încinse pe loc, 
pierind mai mulți oameni. Radu și fecioru-său scăpară teferi din 
împresurare și o rupseră de fugă, călări, gândind să se îndrepte 
către Craiova, la Pârvul, pentru a afla ocrotire. Vrăjmașii îl 
fugăriră, ajungându-l tocmai la Râmnicu- Vâlcei. Aci Domnul intră 
în Mănăstirea Cetăţuia și se ascunse în altarul Sf. Grigore, crezând 
că blestemaţii nu vor cuteza să-l ucidă chiar în biserică, 
pângărind cele sfinte. 

Însă ura boierilor trecu peste legea creştinească. Ei 
pătrunseră în altar, strigând: 

— Trădătorule, niciun sfânt nu te mai scapă, că ești din 
seminția Drăculeștilor... 

Preotul, îngrozit, ridicând mâinile în sus, se ruga: 

— Nu pângăriţi altarul, că e păcat strigător la cer. 

Dar nelegiuiţii nu voiau să audă și repezindu-se la Domn îl 
puseră jos și-i tăiară capul mânjind cu sânge pristolul. Apoi 
uciseră și pe băiat, care înlemnise de spaimă. 

Așa spune și letopiseţul: 

„Deci când au fost Radu-vodă în oraş la Râmnic, nește boiari 


anume Neagoe, vornicul şi Drăgan, postelnicul, l-au ajuns pe 
Radu-vodă de l-au legat și i-au tăiat capul și lui și fiu-său Vlad, și 
au pierit în oraș, la Râmnic, când au fost cursul anilor 7037 
(1529) luna lui Ghenarie 4.” 

Astfel se săvârși din viaţă, viteazul și iubitorul de ţară Radu de 
la Afumaţi, în vârstă bărbătească de 36 de ani, printr-un mârșav 
omor care arată micimea și ticăloşia boierilor din acea vreme 
întorşi cu poftele numai spre folosul lor și cu spatele către ființa 
neamului. Acest voievod de seamă, răpus la mijlocul vieţii, a fost 
mișeleşte împiedicat a-şi da toată măsura în slujba Domniei și 
Țara Românească s-a fost sărăcit de mărirea și darurile sale. 

El fu așezat în mormânt la Curtea de Argeș și pe piatra cea 
grea se arată viteazul luptător, călare pe cal, cu coroana pe cap, 
buzduganul în mână, iar pe trup cu mantia fluturând în bătaia 
vântului, așa cum pornea el la război împotriva turcilor. 

Dedesubt e săpată pomenirea faptelor sale, precum urmează: 

„Răposat-au robul lui Dumnezeu și mult miloștivul loan 
Radul, mare voievod și Domn a toată țara Ungro-Vlahiei și a 
părţilor dunărene, fiul marelui și preabunului Radul Voievod, în 
anul 7037 (1529), luna Ghenarie, 4 zile, crugul soarelui 7.” 

„În știre să vă fie vouă războaiele ce voiesc să vă spun, ce am 
purtat cu: 1. Lupta cu Agarienii; 2. la Glu(bavi); 3. la satul Ște-feni 
pe Neajlov; 4. la C(lejani); 5. la Ciocănești; 6. la cetatea București; 
7. la Târgoviște; 8. la râul Argeșel; 9. la (satul Plata); 10. la 
(A)limănești pe Teleorman; 11. și cel mai iute și cel mai vârtos 
din toate războaiele la Grumazi (cu 7 sangeacuri); 12. la 
Nicopole; 13. la Șiștov; 14. sub Cetatea Poenarilor cu țăranii; 15. 
la Gher(ghița); 16. iar la București; 17. la Orașul Slatina; 18. la 
Cetatea Bucureștilor cu Vladislav-vodă; 19. (la Rucăr); 20. la 
Didrih. Atunci am fost dăruit (de Dumnezeu cu împărăție și 
schiptru) m-au încins iar cu brâu şi cu porfiră (şi cu cunună m-au 
încoronat și cu cinste) bogăţie și cu multă mărire de dar 
aducătoare și cu mulțimea oștirii fiind încongiurat, și multora am 


întins mâna de ajutorinţă, la toți am răspândit mila, iar acum zac 
într-un mormânt singur, așteptând glasul Arhanghelului, cea de 
pe urmă trâmbiţă, a toatei lumi înviere, a stihielor premenire şi 
rog pe cel ce Dumnezeu va voi să vină după noi să păstreze acest 
mic loc de odihnă și casa oaselor mele să fie neclintită”. 


PEIRU RAREŞ 


I 


ALEGERE DE DOMN 


După o domnie scurtă și viforoasă, Ştefăniță-vodă, fiul lui 
Bogdan-Orbul, pieri nu în luptă, răpus de paloș, ci de otravă. 
Săvârșise destule nelegiuiri, tăiase multe capete printre care cel 
mai de seamă al tutorelui său, Arbore, portarul Sucevei, care 
ţinea morțiș să facă o politichie de înţelegere cu leșii, iar Domnul 
nu vroia, fără a pricepe cineva ce vroia. 

Boierii moldoveni, amărâţi și neliniștiți de zâzaniile pentru 
Domnie, hotărâră să aleagă un urmaș al lui Ștefan cel Mare și 
Sfânt care tot mai mult trona în amintirea lor prin gloria sa 
neasemuită. 

— Mai vrednic decât Petru al Răreșoaii altul nu-i, strigă 
vornicul Grozav în adunare și cum auziră boierii acest nume, toţi 
se legară de el, fără a pomeni pe altcineva. Măcar un glas nu se 
arătă potrivnic, aşa că se ivi bucurie mare în Divan întrucât 
vrerile nu se împărţiseră dând loc la zbateri zadarnice. 

Petru, odrasla marelui Ștefan-vodă, era făcut cu o ibovnică 
fragedă și lipicioasă, Măria din Hârlău, pe care n-o va uita toată 
viața. Feciorul crescu un timp la Curte, cu alți fraţi legiuiţi, plecă 
la Stanbul unde deprinse graiul și obiceiurile turcilor, ba nimeri 
și prin Lehia unde boierii învățau carte latinească. 

Apoi se apucă Petru de negoţul de peşte, aducându-l din apele 
Prutului, ale Nistrului și uneori mai din vale, de la Dunăre și de la 
Mare - neguțătorie care aducea bani buni. 

Și odată se pomeni pescarul, pe-nserat, când ședea de voroavă 
cu niște căruțași în preajma focului, prăjind crapi în proțap, cu un 


alai de boieri călări, unii în caftane de zile mari şi cu căciuli de 
samur, descălecând și închinându-i-se: 

— Să ne trăieşti, Măria Ta, întru mulţi ani! Al nostru să ne fii, 
Domn iubit de toţi boierii, ca urmaș din osul marelui Ștefan-vodă. 

Pescarul Rareş se uită la ei cu uimire, întrebând fără a se 
ridica de lângă foc: 

— De bună seamă că-s feciorul tătâne-meu, dar cu nepotul 
Ștefăniță ce-aţi făcut? 

Boierii auzind asemenea întrebare făcură feţe-feţe. Unul 
dintre ei dete răspuns: 

— Apăi, trecu la cele veșnice Vodă-Ștefăniță, Dumnezeu să-l 
ierte! 

Atunci Petru se ridică și făptura lui cam scundacă se arătă în 
acel amurg însângerat parcă mai naltă decât a tuturor. Cu glasul 
lui bătrânesc, plăcut auzului, rosti către boieri: 

— Dacă vreţi să vă fiu Domn, îmi veţi da ascultare până la 
capătul vieții? 

— Îți dăm, Măria Ta şi ascultare îţi dăm şi viaţa... 

— Atunci pupaţi-mi mâna și să fie într-un ceas bun. 

— Doamne-ajută! strigară boierii într-un glas și apropiindu-se 
pe rând, îi sărutară dreapta. 

Între ei se afla vornicul Grozav şi spătarul Barnovschi, ajuns 
mai târziu portar al Sucevei. 

Petru Rareș lăsă peştele în drum, tovarășilor de negoţ și 
cărăușilor şi, încălecând, porni în acea noapte spre Suceava, 
grăind fără încetare boierilor din jur, cu glas parcă de mânie: 

— Să nu uitaţi, boieri dumneavoastră, că nu eu - ci voi m-aţi 
rugat să vă fiu Domn. Domnia țării e grea de felul ei, asta e știut 
de toată suflarea. Dar neasemuit mai grea va fi domnia mea, căci 
trebuie să slujesc Moldovei după tatăl meu Ștefan-vodă cel Mare 
și Sfânt, ale cărui fapte de glorie sunt vii și nepieritoare. Să nu-mi 
cereţi a face minuni pentru a mă asemăna lui... 

— Să fii doar cu vrednicie urmașul său, asta vrem! zise 


vornicul Grozav. 

— Asta voi fi, vornice! Dar și voi, boieri dumneavoastră, să fiţi 
asemeni slujitorilor părintelui meu. Să nu prind pe careva 
umblând să mă vândă că unde-i stau picioarele acolo-i va sta 
capul. Și tot așa vreau să se isprăvească de aci înainte cu jaful 
între moșneni și săteni. Avuţia lor e mică, iar ei mulți ca frunza, 
auzi-tu-m-aţi? în schimb avuţia voastră e mare iar voi sunteţi 
puţini. 

Pentru ce s-ar bate ei voinicește dându-și sângele și viaţa dacă 
nicio părticică din Moldova nu e a lor?.. Și pricinile dintre 
dumneavoastră, cinstiţi boieri, și norodul cel obijduit, să se aducă 
la judecată în fața mea! 

Câţiva dintre boieri făcură din nou feţe-feţe. 

Dar ceea ce grăi Petru pe drum făcu întocmai după așezarea în 
scaun. Astfel se răsturnă în Moldova obiceiul ca numai boierii să 
aibă dreptate, iar oamenii de rând niciodată. 

Văzând așa, mulţi dregători strâmbau din nas, iar unii dintre 
ei se traseră pe la conace nevrând să șadă în preajma unui 
asemenea Domn pe care îl credeau vrăjmaș boierimii. 

— Ducă-se! strigă Vodă bucuros că scăpa de neghină, dar îi 
rămânea alături sămânţa cea bună. 


II 


SABIA ROMÂNEASCĂ 


Pe drumul de la Prejmer la Brașov, oastea moldovenească a 
lui Petru Rareș înainta în burniţa de toamnă a anului 1529. 
Dinapoia satului se ridicau încă fuioare de fum pe care vântul, 
suflând dinspre munte, le înhăța, mistuindu-le în tăria 
văzduhului. Pe unde trecuse mânia Voievodului se întindea jalea 
și pârjolul. 

Ce vor face brașovenii?... Se vor închina puterii lui Petru Rareș 


sau vor pune împotrivire?... Dacă ar fi avut gând de supunere 
ieşeau de mult înaintea oștilor moldovenești solii sașilor din 
mândra cetate de la poalele Carpaţilor... 

Așadar se vor război! Fie! 

Brașovul era înconjurat de ziduri puternice, iar înspre apus, la 
gura văii celei strâmte, se afla o biserică neagră, ale cărei 
acoperișuri slujeau adesea apărătorilor cetăţii. Se zăreau, de 
departe și cele două turnuri, de unde cu sâneţele lor, brașovenii 
cercau să ţină în smerenie pe dușmani. 

Aceste gânduri treceau prin mintea înfierbântată a Domnului 
moldovean, în vreme ce înainta călare, în mijlocul oastei, spre 
cetatea Brașovului. Un pâlc de unguri cercară a stăvili năvala 
moldovenilor la Prejmer, vârându-se în șanțuri cu trei puști 
(tunuri) de cireş. Dar fură măturaţi într-o singură dimineaţă, iar 
satului i se dete foc, drept plată pentru îndrăzneală! 

Conjurat numai de doi boieri, de vornicul Grozav, care astă- 
primăvară mai năvălise o dată în Transilvania pentru aceeași 
pricină și de Barnovschi, portarul Sucevei, Domnul luă seama 
înainte și înapoi la oastea lui de ţărani și zise: 

— Boieri dumneavoastră, cu asemenea ostași am curaj să 
merg până la capătul lumii! Îi înfrângem noi şi pe brașoveni, nicio 
grijă!... 

— Au ziduri groase și turnuri... mormăi Barnovschi, portarul 
Sucevii, arătând spre zarea de miază-zi cufundată în ceaţă. 

— Mi-e teamă că au mai multe puști ca astă-primăvară! 
adăugă și vornicul Grozav, care își amintea că din pricina 
ghiulelelor ungurești era cât p-aci să piardă bătălia. 

Domnul râse și cu mâna dreaptă își netezi mustăţile mari, 
umezite de burniţa toamnei, în vreme ce, cu mâna stângă, ținea 
strâns dârlogii calului. 

— De uneltele lor să ne temem? întrebă el înciudat. Până să 
tragă ei o dată cu puștile i-am și împrejmuit cu jumătate din 
călărime. Şi dacă n-om izbuti a ne căţăra pe zidurile lor, i-om 


pune pe braşoveni la foame, de-or deschide ei singuri porțile. 

Increderea Voievodului nu prea le veni la socoteală celor doi 
boieri. Fi cunoșteau mai bine Transilvania și de bună seamă că 
ungurii şi sașii care erau de partea lui Ferdinand, fratele lui Carol 
Quintul, se pregătiseră de rândul acesta mai temeinic de luptă. 

Domnul Moldovei, Petru Rareș, dimpotrivă, ţinea partea lui 
Ioan Zapolia, ales rege numai de o parte din boierii Ungariei, care 
era în bună prietenie cu turcii, ocrotitorii Domnului moldovean și 
care mai dăduse lui Petru Rareș în Transilvania cetăţile Bistriţei 
și Rodnei, pe lângă Ciceiul și Cetatea de Baltă ale Moldovei mai de 
mult. 

Gândul neclintit al Voievodului - care nu plăcuse tuturor 
boierilor, unii dintre ei fiind mai temători, - era de a scăpa de sub 
„ocrotirea” sultanului, căruia trebuia să-i trimită pe fiece an opt 
mii de ducați de aur. Aşa că la început trecu de partea lui 
Ferdinand, imperialul. Când văzu însă că turcii sprijineau pe 
celălalt și că băteau pe imperiali, făcu înţelegere cu loan Zapolia, 
care plăti Domnului înainte - cu cetăţile mai sus amintite: Bistriţa 
și Rodna - osteneala unui ajutor. 

Ajutorul trebuia să însemne supunerea sașilor și ungurilor din 
cetăţile Transilvaniei. 

Petru Rareş alcătuise în pripă două oști care, în mai 1529, 
trecură munţii. Întâia oştire în frunte cu Barnovschi, portarul 
Sucevii și cu Danciul, pârcălabul de Roman, cuprinse cetatea 
Ciceiul, din dreptul Bistriţei. A doua oştire era pusă sub 
ascultarea vornicului Grozav și scoborând pe la Oituz, se îndreptă 
spre Brașov, încăpățânata cetate a sașilor. Domnul rămase la 
Suceava, unde - era Domn numai de doi ani - avea de pus la cale 
multe treburi... însemnate, care nu așteptau zăbavă. 

Dar nici oamenii lui Ferdinand nu stătură cu mâinile în sân. Ci, 
adunând în grabă oaste, ungurească și săsească, o grămădiră în 
fața Brașovului, la Feldioara, punând înaintea ei, s-o apere câteva 
sute de puști (tunuri) - ceva nemaipomenit pe-atunci. 


Când întâile ghiulele împuţinară pe moldovenii ce năvăliseră 
chiar în sufletul vrăjmașilor, vornicul Grozav nu-și pierdu 
cumpătul - cum credeau imperialii!... - și nici oștenii săi n-o 
rupseră la fugă. Ci schimbând faţa, lovi pe dușman din coastă. 
Până să-și întoarcă aceia puștile, vornicul Grozav, cu un pâlc de 
călăreţi, le risipi tabăra. Și astfel sașii, a căror întreagă nădejde 
fusese în puști, se dădură bătuţi. lar puștile căzură toate în 
mâinile moldovenilor... 

De bucurie, loan Zapolia mai dărui lui Petru Rareș în vara 
acelui an, cetatea Ungurașul. 

Dar cum ieşiră moldovenii din Transilvania, întorcându-se la 
locurile lor, sașii şi ungurii din Sibiu, Brașov și Sighișoara nu mai 
voiră să asculte de loan Zapolia. Dacă văzu așa, Domnul Petru 
strânse din nou oastea şi puindu-se în fruntea ei, trecu el însuși în 
Transilvania, să facă rânduială. 

Tocmai începeau a se desluși în ceața și burnița toamnei, 
zidurile părăginite ale cetăţii Feldioara. Voievodul trimise înainte 
zece călăreţi, să-i dea ocol și să afle dacă nu cumva era prin 
împrejurimi, ca astă-vară, vreo oaste dușmană. 

Călăreţii se întoarseră îndată cu vestea că locul era pustiu. 

— Ne aşteaptă în cetate! Prea bine! zise Domnul. Apoi adause, 
râzând: 

— Îi vom bate chiar cu pustile lor!... 

Vornicul Grozav și Barnovschi, portarul Sucevii, nu prea 
împărtășeau atâta încredere. Ba, spre uimirea lor, auziră aceste 
cuvinte: 

— Rău făcură Domnii Moldovei neavând în grija lor viaţa 
sătenilor celor de jos, că din ei se adună oștile care izbândesc. Şi 
cu ce aş mai putea potoli foamea oșteanului meu înaintea 
bătăliei, când el e flămând de la ţâţa mumii lui?... 

Domnul Rareș tăcu, amintindu-și că această nepotrivire dintre 
el şi boieri s-a arătat dintru început, de când îi ieşiseră dinainte 
să-l aleagă Domn. Atunci la fel le grăise, după cum știa de la taică- 


său, Ștefan-vodă cel Mare, ale cărui bătălii de către răzeși 
fuseseră câștigate. 

Vornicul Grozav și portarul Sucevii Barnovschi schimbară o 
privire în spatele Domnului, care călărea înainte, cu ochii la 
ruinele cetății Feldioara. 

— Cinstite Barnovschi, noi știm de mult că pe Domnul nostru 
îl trage inima la ostași. Adevăratu-i, că boierimea fără oştire 
nimic nu izbândeșşte? Aşa e, ori nu? 

Boierul nu răspunse. O moșie de răzeși din Bucovina, pe care 
avusese de gând s-o alipească moşiei lui și s-o dea de zestre unei 
fete cam urâţele, rămase după hotărârea Divanului domnesc, tot 
în mâna răzeşilor, iar fata nu se mai mărită. 

Oastea poposi în câmpul Feldioarei, sub ruinele cetăţii. 

A doua zi, moldovenii dădură întâiul iureș împotriva zidurilor 
Brașovului. Dar nu izbutiră a le trece. 

Vodă Rareș, chibzuind că-n felul acesta nicio ispravă nu va 
face, ci îşi va măcina doar oștirea, trase pe luptători înapoi spre 
Feldioara și, numai cu un pâlc de pedestrași, bine ocrotiţi de 
platoşe şi cu toate puștile (tunurile) puse în bătaie, se repezi 
asupra turnului dinspre miază-zi. După cinci ceasuri, sașii 
dinăuntru, cu capetele sparte și îngroziţi de bubuitul prafului de 
pușcă, ridicară un șştergar alb de pace și se deteră în mâna 
Domnului Moldovei. 

După această grabnică biruință, Petru Rareș trimise pe 
vornicul Grozav și pe Barnovschi, cu jumătate din puști și 
jumătate din călărime spre apus, unde se afla poarta cea mare, ce 
da într-o vale strâmtă, iar el se mută cu celelalte puști și cealaltă 
oştire spre răsărit, pe unde brașovenii ar fi putut încerca să fugă 
în munţii apropiaţi. 

Dar nu mai fu nevoie de nicio luptă. Sașii, simțind că altă 
scăpare nu mai aveau, trimiseră soli, cu un vlădică în odăjdii, care 
după ce înmânară Domnului o pungă plină cu galbeni, căzură în 
genunchi. 


Vlădica, rotofei și rozaliu ca o şuncă proaspătă, ridică faţa-i 
rumenă şi grăi astfel: 

— Mărite Voievod, primeşte această mică plată pentru 
osteneala și cheltuielile pricinuite de grija de a veni cu oștirea de 
peste munţi până la noi. Iar dacă cheltuielile au fost mai mari, le 
vom acoperi în întregime, după mila pe care o ai lăsându-ne cu 
viaţă. 

— Nu venii încoace să vă iau viaţa, răspunse Vodă Rareș 
încruntat, ci să vă dau un Crai, după cum se cuvine. Unul ca loan 
Zapolia nu veţi găsi în toată Ungaria. Mi-e prieten și cătaţi a ţine 
de partea lui. Să nu credeţi că oastea mea moldovenească a intrat 
în Transilvania pentru altceva decât a da ţara bunului meu frate 
și prieten loan! Gândul de la regele venit din Germania să vi-l 
întoarceţi, dacă vreţi să vă fie bine. Cu Ioan Zapolia nu veţi avea 
supărare nici din partea turcilor, precum nu are nici Moldova, de 
când domnesc eu! Auzitu-m-aţi? Și să nu mă siliți să pornesc 
luptă pentru a treia oară, după infrângerea voastră, și 
nesupunerea de astă-primăvară, căci atunci voi veni cu oştire și 
mai multă, iar în locurile pe unde voi trece, cu foc și sabie, nu vor 
rămâne decât caii mei să pască și stânele bacilor moldoveni. Aţi 
luat aminte, au ba? Și cele ce vi le-am spus aci, acum, le veţi scrie 
locuitorilor din Sighișoara și Sibiu, ca să știe cum au a se purta în 
zilele ce vor veni! 


II 


FUGARUL 


Opt ani trecură de la înscăunarea lui loan Zapolia, căci 
Ferdinand rămase în Ungaria și Petru Rareș nu-și mai găsea 
astâmpăr. 

Cătălina-Doamna, femeie dârză și aprigă din neamul 
Despoţilor sârbi, îi aţâţă mândria jignită și nu arareori râdea de 


el. 

— D-apoi bine, Măria Ta, trei băieţi și două fete ne dărui mila 
lui Dumnezeu! Cum socoţi tu să-i căpătuiești? Fiind birnic la 
turci? Sau lăsând Pocuția leşilor hrăpăreţi? 

Și tot ce făcea Domnul, parcă un duh rău întorcea biruinţa, 
văzută de toţi în înfrângere, simțită numai de el! 

Să se fi unit de la început cu Ferdinand, al cărui frate puternic 
era Carol Quintul din Germania, niciodată n-ar fi putut fi înfrânt 
de turci? Să nu fi ajutat pe loan Zapolia, lăsându-l în plata 
Domnului? E adevărat, biruise Petru Rareș împotrivirea sașilor și 
ungurilor, dar dăduse tot turcilor hrăpăreţi, a căror lăcomie 
niciodată nu se sătura. 

Și când, după o cină cu noduri, se trase în odăile lui, unde-l 
adăsta logofătul Toader, boier de credinţă și viteaz încercat, Vodă 
se plânse de păcatul pe care-l făptuise cu opt ani mai înainte, 
urcând în scaunul transilvan pe omul turcilor. 

Boierul răspunse, cu o mână pe hanger: 

— Măria Ta, nu făcuși rău, trebuia să ţii cu loan Zapolia, căci 
altfel n-ai mai fi fost Domnul Moldovei. De atunci, pe turci, nimeni 
n-a fost în stare a-i birui și a-i îndepărta de la malul Dunării. Ba 
au trecut dincolo de Dunărea sârbească și nu m-aș mira să-i văd 
trecând călări şi dincolo de Buda! Că mărimile creştinătăţii decât 
a lupta împotriva păgânilor, mai curând trândăvesc la Curte, în 
petreceri și danțuri nesăbuite. 

— Adevăr grăiești, cinstite logofete, acum nu mai avem 
pricină să ținem partea omului aceluia cu inima turcită. Taică- 
meu, Vodă Ștefan, de i-au zis oamenii cel Mare, n-a cătat prea 
mult în juru-i când a fost să ție Moldova slobodă, ba el singur 
bătuse pe turci la Podul înalt, de fugiră aceia până la Dunăre, fără 
turbane, iar unii fără șalvari! 

Logofătul Toader tăcu încruntat. Domnul vroia să se strice cu 
turcii? Și când? Tocmai acum, când marele Padișah Soliman sa 
întorsese biruitor din răsăritul Asiei, unde învinsese uriașa oaste 


a Şahului Persiei...! 

Ştiind că Vodă Petru nu ieșea cu una cu două din ale lui, 
logofătul grăi pe ocolite: 

— Pe loan Zapolia, Măria Ta, nu se cade să avem supărare, că 
mult se osteni el să potolească șleahta leşească, care s-a mâniat 
amar pe noi de când am pătruns în Pocuția... 

— Acela e pământul nostru, cinstite logofete, precum stă scris 
în hronicele pe care le avem! 

— De bună seamă, Măria Ta, răspunse viteazul Toader, numai 
că la Obertin oștile leșești ale hatmanului Tarnovschi ne căzură în 
spate și în coastă și cu toate că erau mai puţin numeroase, 
pierdurăm toate puștile noastre de la Feldioara! 

Domnul se încruntă. Îşi aducea bine aminte: fusese o 
înfrângere neașteptată, care-i vâri în minte o înţelepciune nouă - 
că buna mânuire a oștenilor în luptă - ca a acelui vestit 
Tarnovschi - e uneori mai de preţ decât toate pușştile şi sâneţele. 
Căci numai cu un pâlc de călărime, hatmanul leah împărţi pe 
moldoveni în două și-i risipi de-a valma. Iară el, Domnul, se alese 
cu două răni pe trup. 

Mare pagubă avu Petru-vodă în acea luptă: pierdu carele cu 
bagaje, între care se afla și un car cu funii luate anume, să lege pe 
cutezătorii boieri lehi, iar în fugă, pieriră mai bine de patru mii de 
moldoveni. Dar Vodă nu se lăsă, ci adunând oaste nouă, o trimise 
iar să se aşeze în pământurile străbune. Și astfel zarva n-ar mai fi 
încetat, căci și leşii trimiseră oști să jefuiască, să ardă târgurile 
moldovenești de la margine - dacă loan Zapolia n-ar fi pus vorbă 
regelui leah să se facă pace. 

— Toate bune, dar ce ne facem acum cinstite logofete? zise 
Domnul. 

Și trecând la ușă, strigă Doamnei să nu mai lase pe nimeni 
înăuntru. Și nici să nu meargă la culcare, ci să adaste cu coconii și 
domniţele. 

Doamna Cătălina aduse clondirul cel mare cu vin de Berheci și 


două cupe de cristal de Veneţia, din zestrea ei, de pe țărmurile 
Mării Adriatice. 

— Să vă lumineze Dumnezeu sfatul, Măria Ta! zise Cătălina, 
vrednica soție a Domnului și trecând pe lângă el, cu un surâs, îi 
puse o mână pe umăr. 

Apoi intră alături, în odaia ei, învecinată cu a coconilor. 

— Toadere, grăi Vodă prietenește, dacă ar fi după voia 
Doamnei, care naltă și chipeşă cum e, de pare mai voinică decât 
mine, apoi chiar din noaptea asta am pune să sune buciumele, să 
se aprindă focurile pe colnice și să se adune iarăși oastea 
Moldovei. 

Și aplecându-se, șopti logofătului: 

— Nu poate suferi robia la turci! 

Fra de fapt gândul Domnului, care se deosebea și în această 
împrejurare de gândul celor mai mulţi boieri, înfricoșaţi de 
marele Soliman, învingătorul perșilor, căruia mai bucuroși îi 
dăruiau un peșcheș în fiece an, decât să-și piardă avuţiile, dacă nu 
și capul! 

În acea noapte, logofătul Toader află de la Domnul Petru 
câteva taine de-ale domniei și cât de încurcate erau ițele. 

Leşii făcuseră plângere la Stanbul împotriva Domnului 
Moldovei, fiind ei în bună înţelegere cu turcul. Dar sultanul 
Soliman trimise în aceste părţi, pe un venețian isteţ, Aloisio Gritti, 
să vadă cum stau lucrurile, întrucât Domnul Moldovei părea 
supus şi la timp plătea birurile, îndeplinind și celelalte porunci. 

Venețianul, după ce dete o raită prin Moldova, unde fu bine 
primit de către pârcălabi, trecu în Transilvania. 

— Ei, frate Toadere, urmă Petru Vodă, de aci înainte se 
încurcă ițele! Iacă ce vorbă-mi trimit oamenii mei de peste munţi: 
cică venețianul umblă să dea deoparte pe loan Zapolia ca să-i ia 
locul, după aceea să puie în scaunul Ţării Românești pe unul din 
fiii săi, iar în scaunul Moldovei pe un prieten, anume Ștefan. 
Acum, de curând, a și purces la înfăptuire: s-a dus în Țara Bârsei 


și a cerut boierilor unguri să treacă de partea lui. Dar groful cel 
mare, Emerik Cibac, împotrivindu-se, puse de i se tăie capul. Așa 
că se răsculară toți grofii din Transilvania, de teamă să nu 
păţească la fel. Dar veneţianul, neavând oaste multă, ci numai 
sprijinul sultanului, până una alta s-a închis în cetatea 
Mediașului. Așa că noi, moldovenii, trebuie numaidecât să 
trimitem oaste și să-l scoatem viu de-acolo pe venețian, după 
credința pe care o avem faţă de sultan. Nu grăiesc drept, frate 
Toadere? 

— Drept, Măria Tal... făcu logofătul uimit de aceste întâmplări, 
dar și mai uimit că Petru Rareș voia să sprijine pe un om al 
Padișahului. 

— lată ce-am iscodit eu și Cătălina mea, urmă Domnul. Că noi 
mai mult nu putem suferi jugul turcesc, care ne umilește și ţara 
ne-o strică. Să te duci, domnia-ta, cinstite logofete, cu oaste în 
Transilvania, chipurile să slobozi pe Aloisio Gritti, dar după aceea 
să faci cum îi ști, după împrejurările de acolo, ca să-l dai 
nevătămat pe mâna ungurilor. Aceia îi vor plăti cum se cuvine! 

Logofătul Toader rămase o clipă pe gânduri, apoi se ridică și 
zise cu glas răspicat: 

— Porunceşte, Doamne, când să plec? 

În aceeași clipă intră Cătălina, cu ochii ei negri, scăpărători, cu 
obrajii albi parcă și mai albi sub coadele groase, ca pana corbului. 
Grăi Doamna: 

— Du-te sănătos, prea cinstite logofete și la întoarcere, dacă 
treaba iese bine să te-ntorci pe la mine c-am pus de o parte 
pentru fata domniei tale cea mai mare, o pereche de cercei cu 
pietre albe, cu firimituri de stea! Și puse mâna-i moale pe braţul 
logofătului. 

În vreme ce logofătul Toader cu moldovenii lui se îndreptau 
spre Mediaș, Doamna Cătălina se temu că nu se vor petrece 
lucrurile cum trebuie - și îndemnă pe Domn să mai trimită o 
ceată de călăreți cu vornicul Huru. 


Veneţianul din Mediaș aflând de sosirea moldovenilor, se dete 
în mâna lor - dar se pomeni înhăţat de unguri care și ei adăstau 
la porţile cetăţii. Pe loc i se tăie capul. Tot astfel păţiră și cei doi fii 
ai lui Gritti, care trăgeau nădejde că vor lua scaunul Domnilor 
români. 

Turcii aflând de cele petrecute în Transilvania se supărară foc. 

— De-acum înainte, Doamna mea, zise Petru Rareş prea 
frumoasei sale soţii, nu ne mai putem aștepta decăt la război din 
partea sultanului. Adună-ţi dară boarfele tale și ale copiilor, că eu 
am şi poruncit să se puie caii la rădvane! 

— Aşa degrabă? se miră Cătălina, cătând în ochii bărbatului 
de care n-ar fi voit să se despartă. Și unde ne alungi? 

— Nu vă alung, că mi se rupe inima de despărţire! răspunse 
Domnul. Dar la viaţa voastră mai mult țiu decât la a mea. 

— Şi a noastră la ce mai e bună dacă nu te avem pe Măria Ta? 

— Duceţi-vă la Cicei, în castelul cel mare. Oamenii mei de 
acolo or să vă poarte de grijă. Cetatea are ziduri groase. Zece ani 
ţin ele sub bătaia puștilor! Și cum o trece și năpasta asta, vă aduc 
îndată înapoi. Iar de nu... 

Doamna Cătălina i se aruncă la piept și cu mâna pe gura lui, îl 
împiedică să-și isprăvească gândul. 

De la Cicei, din inima Transilvaniei, Doamna Cătălina trimise 
mai departe o scrisoare către Craiul Ferdinand la Buda, care nu 
era prieten turcilor - pentru o înţelegere de la domnie la domnie. 

În primăvara anului 1538, înţelegerea se făcu la Iași, cu trimiși 
tainici ai Craiului Ferdinand. 

În aceeași vară însă, Soliman se ridică din Stanbul şi porni 
spre Țările Române cu o oştire nemaipomenită pe acea vreme, 
peste o sută douăzeci de mii de oameni. 

Petru Rareș își adună și el oastea, neliniștit de ceea ce va 
urma, dar bucuros că Doamna și copiii se aflau în bună pază la 
Cicei. 

Turcul lucrase cu chibzuială. 


Domnul Moldovei primi vestea că tătarii năvăleau dinspre 
răsărit, iar dinspre miază-noapte, lehii, în frunte cu hatmanul 
Tarnovschi loveau cetatea de margine, Hotinul. 

Între boieri se iscă zarvă mare şi spaimă. Mulţi nici nu vrură 
să se adune sub steagul Domnului, alții veniră dar cu gândul de a 
se răzvrăti; ceea ce făcuse Petru al Răreșoaii li se părea o nebunie 
fără pereche. 

Dar Petru-voievod fără a ţine seamă de aceste clevetiri, 
urmând a plăti fiecăruia, la capătul luptei, după vrednicie, se 
repezi spre răsărit și bătu pe tătari la Ștefănești, de unde 
nelegiuiţii o rupseră la fugă peste Nistru - câţi scăpară cu viață 
din acea încăierare. 

Apoi trimise Vodă un cuvânt de miere leahului: 

— Du-te, frățioare de-ţi ia Pocuția și mie dă-mi pacea! Unde ți- 
e câștigul dacă m-or bate turcii? 

Și lehii, bucuroși de asemenea pleașcă - negândind că 
dobândirea la ananghie se pierde după aceea cu ușurință în luptă 
dreaptă - se traseră înapoi, lăsând pe Rareş multelor sale 
nevoinţe. 

Boierii cum aflară că Soliman, marele Padişah, intrase în 
Moldova, aducând cu el și un Domn nou, pe Ștefan, ce va fi 
poreclit Lăcustă, trecură toți de partea acelora. 

Petru al Răreșoaii n-avu încotro și fugi căutând scăpare în 
cetatea Hotinului. 

— Cine e acolo? întrebară paznicii de pe ziduri, înainte de a 
lăsa podul. 

— Domnul Țării! Au nu mă cunoașteţi voi? strigă Voievodul 
de-a călare. Eu sunt Petru-vodă! 

— Voievodul nostru e Ştefan, nu mai e Petru! strigară aceia de 
pe ziduri şi unul puse sâneaţa la ochi. 

Fra într-amurg și glontul nu nimeri nici calul nici pe călăreț. 

— Pentru că vrui să slobozesc Moldova din cătușele 
nelegiuiților! Numai pentru că nu vrui o Moldovă robită... iacă de 


aceea trag moldovenii în mine! strigă mereu Voievodul fugar, 
învelit într-o ipingea cu glugă, în vreme ce calul ostenit, mai mult 
se poticnea nevrând să mai meargă. 

Dar încotro zorea el? Că toate drumurile şi potecile erau 
cutreierate de slugile noului Domn, care de nimic nu se îngrijeau 
mai cu tragere de inimă decât a pune mâna pe Petru Rareș și a-l 
da pe mâna păgânilor. 

Bătând ţara-n curmeziş spre Carpaţi, mai mult noaptea decât 
ziua, lăsând calul lihnit și luând altul, din poştie în poștie, ajunse 
la Piatra de unde nu mai era mult până-n Transilvania, dincolo. 
Petru-vodă răsuflă ușurat dar pe când trecea prin mahalaua ce se 
numea Valea Viei, un glonţ îi șuieră pe după glugă - și abia avu 
vreme să se dea de pe cal și să se tragă după o casă: din fereastra 
unei biserici trăgea asupra lui chiar diaconul!... 

— Pentru multele biserici pe care le-am ridicat în Moldova, 
iată, acum vor să mă ucidă și slujitorii lui Hristos! gemu 
nefericitul Voievod. 

Și strecurându-se printre ulițe întortocheate, se făcu nevăzut 
în fapt de seară. 

Pe la miezul nopţii ajunse la mănăstirea Bistriţei, unde intră 
să se roage la icoane, căci altă nădejde de mântuire nu mai avea. 

— Căzui la pământ dinaintea sfintelor icoane, istorisi el mai 
târziu Doamnei Cătălina, și mult am plâns, așijderea și egumenii 
și tot soborul plângea împreună cu mine cu lacrimi fierbinţi și am 
dat făgăduinţă lui Dumnezeu și prea Curatei Maicii sale că de mă 
voi întoarce iarăși în scaunul domniei, atunci din temelie voi 
înnoi sfânta mănăstire... lar părinţii încă au înmulţit ruga către 
Dumnezeu, făcând denie pentru mine. Apoi, dându-le tuturor 
sărutare creștinească, am zis: Cucernici preoți, rugaţi-vă lui 
Dumnezeu şi mă iertaţi că altă vină pe cugetul meu n-am decât a 
fi vroit ca și tătâne-meu, Ștefan-vodă ce s-a numit cel Sfânt, a ţine 
Moldova ferită de jugul turcului celui hain! 

Nu isprăvi Peru Rareș ruga lui smerită, că veni un om de afară 


și-i spuse că se apropia o ceată de oșteni de la lași să-l prindă. 

Voievodul o rupse de fugă printre arinii care împrejmuiau 
acea mănăstire străveche și-și pierdu urma în munţi. Șase zile, 
neodihnit și nemâncat, bătu el potecile, până ce dete de un pârâu 
ce se isca sus, la cumpăna apelor. Se luă pe firul lui devale și 
ajunse la niște pescari care îndată cunoscându-l, îl primiră cu 
dragoste - căci pescar fusese şi Domnul Petru Rareş. Îi ospătară 
cu peşte proaspăt, oaş şi apă rece, apoi învestmântându-l în 
straie rupte, de-ale lor, îl scoaseră dincolo în ţara Transilvaniei. 

— Cine sunteţi voi? strigară străjile de la hotar. 

— Suntem pescari! răspunseră și trecură cu toţi, fără ca aceia 
să vadă bine pe Rareș. 

În Transilvania Domnul avea mulţi prieteni, pe care-i ajutase 
și care-l știau stăpânitor de cetăţi. 

Ajunse la un conac de grof. Boierul nu era acasă, dar grofița, 
cum îl văzu îi căzu în genunchi, îi sărută mâna, îl duse la 
spălătorie, apoi îi pregăti de culcare în odaia grofului. A doua zi, 
într-un rădvan cu șase cai, întovărășit de doisprezece voinici cu 
flinte, Domnul Moldovei purcese mai departe spre Cicei. Zadarnic 
trimiseră ungurii de la fruntarie, când aflară cine fusese pescarul 
în zdrenţe, un pâlc de călăreţi după Rareș - căci înainte de a-l fi 
ajuns aceia din urmă, el intră în cetatea Ciceiului și apoi în 
castelul unde-l adăsta Cătălina și copiii săi. 

— Nu te mai credeam în viață! spuse Doamna oftând, cu 
lacrimi de bucurie în ochi. Şi-și făcu o cruce mare. 

— Nici nu eram, răspunse Domnul, luându-și odraslele pe 
genunchi. Fugea prin țară numai năluca mea. Vezi că se cuvenea 
să fac nu ce-i bine şi plăcut nouă, ci ceea ce trebuia. 


IV 


„CE-AMEOSI VOL MAL FI” 


Nici în cetatea Ciceiul, Petru Rareș şi ai săi nu erau la adăpost, 
căci loan Zapolia trimise îndată oştire s-o împresoare. 

De un fir de păr ţinu soarta celor dinlăuntru, lipsiţi de orice 
ajutor, înconjurați numai de dușmani din aceia care la nimic alt 
nu râvneau decât la viaţa lor. 

Ba însuși pârcălabul Domnului, Ioniță, și cu vlădica Anastasie 
puseseră de gând, spre a se mântui pe ei, să deschidă porțile 
cetăţii. 

Domnul nu le tăie capul - cum s-ar fi cuvenit - ci numai cu 
ocări îi aruncă dincolo de ziduri, în braţele ungurilor, prietenii 
lor. 

— Mai avem o nădejde, Doamnă! Și, dacă ne-o ajuta 
Dumnezeu, vom izbândi! grăi într-o noapte Petru Rareș, în vreme 
ce copiii dormeau liniștiți în încăperea alăturată.Scrie tu, 
Cătălino, o scrisoare bună, s-o trimitem Padișahului la Stanbul! 
Pune în ea toate oftările tale și cere iertăciune pentru răzvrătirea 
mea! Mai aminteşte-i că toate dajdiile la timp le-am trimis în anii 
domniei mele și tot așa voi face dacă s-ar îndura să-mi întoarcă 
scaunul părintelui meu. Oștile moldovenești nu luptară împotriva 
Padișahului și de n-ar fi fost acel viclean venețian, nicio tulburare 
nu s-ar fi făcut. 

Scrise în noaptea aceea până-n zori Doamna Cătălina, apoi citi 
Domnului şi legând scrisoarea cu o aţă, îi deteră drumul de 
partea cealaltă a castelului, unde adăsta o slugă veche, 
credincioasă - care fără știrea cuiva, o duse drept la Stanbul. 

Trecu o lună, trecură două, trecură trei - și mare fu mirarea 
lui Ioan Zapolia, când primi de la Padişah poruncă să sloboade pe 
Petru Rareş din Cicei! Nu-i venea să creadă una ca asta! 

Rupse scrisoarea și mai așteptă. 

Nu trecu mult și veni altă carte de la Stanbul, tot cu porunca 
de a slobozi pe Rareș. 

Zapolia rupse şi această scrisoare, scrâșnind din dinţi - căci 
legându-se de Ferdinand, Petru Rareș îi era acum vrăjmaș de 


moarte. 

În vremea aceasta în Moldova treburile mergeau prost și 
Craiul unguresc vedea bine că Petru se apropia de a doua 
domnie, precum soarele răsare după topirea nopții. 

De când cu Ștefan, ţara fu pustiită de lăcuste, iar oamenii și 
vitele mureau de foame pe capete. Cine avea bani, aducea 
merinde de peste hotare, ca scorțișoara!... Domnul cel nou se 
înconjurase numai de ieniceri. În iarnă, doi boieri tineri năvăliră 
în cămările lui Vodă și-l tăiară cu săbiile. După aceea aleseră un 
alt Domn, pe Alexandru-vodă Cornea, care, legându-se cu polonii, 
de unde adăsta sprijin, lovi cetăţile turcești de la mare, Chilia și 
Cetatea Albă - spre a face pe gustul lehilor care se stricaseră cu 
turcii. 

Padișahul Soliman, auzind acestea, se încredința că tot Petru 
Rareș era mai bun în Ţara Moldovei - după frumoasa scrisoare 
pe care o primise din Cicei, unde Petru adăsta îngăduirea de a 
veni să sărute iar poala puternicului sultan. 

Ioan Zapolia, temându-se a întinde prea mult coarda, lăsă lui 
Petru drum liber de trecere și, în curând, fostul voievod fu primit 
de sultan. Apoi, ca un voievod ce era, se înconjură de curteni 
creştini și adastă numirea de a doua, făgăduită. 

Scrise Doamnei buna veste, mai scrise oamenilor lui din 
Transilvania să aibă grijă de coconii cei mici și de mama lor - iar 
pe boierii moldoveni îi încunoștiință: 

— Ce-am fost voi mai fi - şi încă pe deasupra!... 

Mulţi din ei știindu-se vinovaţi față de Petru-vodă se 
spăimântară amarnic. Din multele cărți trimise Cătălinei la Cicei, 
doar una ajunsese sub ochii Doamnei. Avea cuprins precum 
urmează: 

„Află, Doamnă, că frumoasa slovă așternută de degetele tale, 
mult plăcu Padișahului, care mă chemă şi-mi îngădui să-i sărut 
vârful papucului. De la început știa că urcasem haraciul la 
douăsprezece mii de ducați pe an, ceea ce-i făcu mare plăcere, el 


având de gând să ceară numai zece. Mai află Padișahul că 
trimisesem din ajun fiicei sale două mărgăritare cât două pere, să 
și le prindă la gât, deasupra sânilor ei de mărime tot pe-atâta. De 
acum înainte cum îmi va fi norocul! lar pe domnia ta te doresc, 
Doamnă, cu suflet mai râvnitor decât după scaunul Moldovei, în 
care am mai șezut, mânjindu-l cu șederea lor și alții”. 

Când află Padișahul că acel Alexandru Cornea Voievod lovise 
cetăţile turceşti de la Mare, chemă pe Petru Rareș și îi porunci: 

— Îndată să porneşti în Ţara Moldovei, m-auzi?... Îți dau trei 
mii de spahii și ieniceri. Ţi-ajung aceștia? 

— Porunca Luminăţiei Tale face cât o sută de mii! răspunse 
Vodă cu fruntea plecată. 

La Brăila, boierii toţi, vinovaţi și nevinovaţi, îi ieşiră înainte, 
încredinţaţi și ei - dar cu deosebire norodul cel muncitor că-n 
belșug ca pe vremea întâiei domnii a lui Petru, nu trăiseră 
niciodată. 

— Să ne ierți, Doamne, pentru neștiința și pentru nevrednicia 
noastră! se rugară boierii, sărutându-i mâna. 

— Fiţi pe pace și iertaţi de greșalele voastre câte mi-aţi făcut 
oarecând! le răspunse Domnul. 

Și boierii strigară bucuroşi: 

— Întru mulţi ani, să domneşti cu pace, Măria Ta! 

Iar alţii: 

— Bine ai venit la scaunul tău, Domnul nostru cel dintâi! 

Fericită şi dureroasă fu întâlnirea cu Doamna Cătălina la Iași. 
Un nod i se puse Domnului în gât și niciun cuvânt nu putu rosti. 
Obrajii Doamnei se înroşiseră ca ai unei fecioare, ea, mamă a 
cinci copii, iar în ochii Domnului se iviră lacrimi din adânc, 
arzând ca spuza. 

— Ce eram să fac? Ce puteam face? bâigui el. 

— Nu te mai plânge, Doamne! șopti Cătălina. Să dăm 
mulțumire lui Dumnezeu că s-a miloștivit de noi. 

— Am pierdut Tighina! gemu Domnul. Ani pierdut Buceagu! 


Am pierdut şi cetățile din Transilvania! Ce a mai rămas din 
Moldova noastră? 

— Sufletul, Măria Ta, răspunse Cătălina. 

Dar n-avu curajul să adauge: 

— Sufletul care, toate ale Moldovei câte au fost, le va dobândi 
îndărăt, acum - sau în veac! 

Iar Petru grăi mai departe: 

— Domnul nostru lisus și Maica lui, Prea Curata Fecioară din 
Cer, m-au văzut şi martori îmi sunt că nimic alt n-am râvnit, decât 
slobozenia acestui sfânt pământ, pentru care s-a ostenit şi 


sufletul neodihnit al tătâne-meu Ștefan cel Mare și Sfânt! 
K 


* * 


Doi ani se scurseră pe drumul veşniciei. Într-această vreme 
Domnul se ţinu de cuvânt și față de boieri și față de Poartă. Porni 
odată în Transilvania, după dorința Padișahului, împotriva unui 
anume Ştefan Mailat, care, legându-se cu Ferdinand, stăpânea 
mai toate cetăţile de-acolo. Fu prins în cetatea Făgărașului și 
trimis la Stanbul, unde îl puseră în închisoarea celor Șapte 
Turnuri, de șezu el până la capătul vieţii. 

Padișahul Soliman veni însuși, călare, în Ungaria și intră în 
Buda, unde aşeză un paşă - în vreme ce Isabella, văduva lui Ioan 
Zapolia, cu un urmaş nevârstnic, se trase în Transilvania. 

— lată, Măria Ta, că nu ne-a iertat Cel de Sus! zise Doamna 
Cătălina, aflând de legământul principilor germani, care hotărhă 
după aceea a alunga pe turci din Buda, de unde amenințau 
Europa toată. Poate că sună ceasul din urmă al acestui Soliman, 
falnicul și umilitorul! Poate că se va întregi Moldova așa precum a 
mai fost sub stăpânirea ta. 

— Mai încet, mai încet cu nădejdile Doamnă, că nu mai ani eu 
mintea din tinereţe și nu mai vreau să zburd ca un cârlan!... grăi 
Petru Rareș, simțind totuși că o mare speranţă îi umple și lui 
inima. 


Vroise Domnul să fie mai chibzuit ca odinioară, dar când văzu 
înaintea lui, în încăperile Doamnei, unde fură aduși pe furiș, 
trimișşii în straie femeiești ai FElectorului de Brandenburg, 
Ioachim al II-lea, căpetenia creștinătății - Petru Rareș își pierdu 
cumpătul și căzu numaidecât la învoială. Dar în aceeași noapte 
sfătuindu-se cu Doamna, îi zise: 

— Iacă, pentru Moldova, mi-am pus din nou capul pe butuc! 
Căci o moarte am - și vreau să mi-o aleg singur. 

— Ce le-ai făgăduit acelora?... Îţi vor da înapoi tot ce ţi s-a luat 
până acum și era al Măriei Tale? întrebă Cătălina. 

— Deocamdată prințul cere de la mine să-i dau de știre 
despre puterea și mișcările oastei turcești. Apoi, cu toată oastea 
mea să cad asupra Padișahului și să pui mâna pe el, viu de s-o 
putea. Am făgăduit! 

Cătălina simțea că Domnul nu-i destăinuise tot, căci se tot 
frământa, oftând. 

— Măria Ta, spune ce ai pe inimă, căci stăpân ești peste tot ce 
vieţuieşte în țara asta, și nimănui altă socoteală n-ai să dai decât 
lui Dumnezeu. 

Petru Rareş gemu și mărturisi ca un vinovat: 

— Cătălino, bate-mă, omoară-mă, căci făcui și neghiobia asta: 
trimisei prințului Ioachim o sută de mii de florini și câteva 
tamazlăcuri de vite, care preţuiesc încă o sută de mii de florini. 
Dacă ieșim biruitori asupra liftelor păgâne, primesc înapoi banii 
cu vârf şi îndesat! 

Doamna râse deodată înveselită și îi şopti în ureche: 

— Şi mai spui că nu zburzi așijderi cârlanilor? 

Îi păru bine că pentru Moldova, Domnul ei era gata să dea tot: 
avuţiile dimpreună cu viața...! 

Lupta creștinătății împotriva oștilor lui Soliman din Buda 
începu în toamna anului 1542. Dar turcii, apărătorii cetăţii erau 
atât de dârji că-n curând jumătate din oștirea creștină fu 
măcelărită. Cealaltă jumătate fu nevoită să dea înapoi la începutul 


iernii. 

— Mi se pare, Măria Ta, zise într-una din nopţile lungi de 
iarnă a acelui an, Doamna Cătălina, că nici tamazlăcurile, nici 
florinii nu-i vom mai vedea înapoi de la prinţul de Brandenburg... 

— Grea pagubă! răspunse Domnul. Dar mai supărat sunt pe el 
că mă amăgi cu puterea lui. Eram sigur că va înfrânge armia 
turcească. 

După o clipă de gândire mai spuse: 

— Oare să nu-l poată înfrânge nimeni pe Soliman? 

— Pesemne că nu, răspunse Doamna. Se vede că n-am intrat 
încă, Măria Ta, împreună cu stelele noastre în zodiacul 
biruinţelor creştine! 

În anul următor, Domnul Moldovei, cu porunca Padişahului 
intră în Transilvania și își recuceri cetățile care-i fuseseră luate. 
Găsi Ciceiul fără ziduri: le doborâse regina Isabella, fugara! 

— Nu-ţi face inimă rea, Măria Ta, dintr-aceasta! căuta Doamna 
Cătălina să împace pe Domn. Nu vom mai avea noi niciodată 
nevoie de aceste ziduri! 

Și în adăstarea vremurilor care să fie prielnice întregirii 
Moldovei, Domnul Rareș își aminti de mănăstirea Bistriţei unde 
plânsese şi se rugase la icoane, într-un ceas amar. Îşi ţinu 
cuvântul și ridică acolo o prea frumoasă biserică, pe care o 
înzestră cu odoare şi averi. 

După alţi doi ani, în 1546, Vodă Rareș căzu la pat. Toate 
îngrijirile Doamnei Cătălina fură zadarnice. I se istovise și sufletul 
şi trupul de atâtea griji şi strădanii. Închise ochii liniștit, într-o 
mohorâtă zi de toamnă. 

După înmormântarea lui, la Probota, se urcă în scaun Ilieș, fiul 
său cel mare. Dar boierii știau bine de Cătălina Doamna, căreia îi 
sărutară mâna, urându-i: 

— Să ne trăieşti, Măria Ta! 


ALEXANDRU LĂ PUȘNEANU 
I 


O SERBARE ÎNPALATUL BEI VEDERE 


În primăvara anului 1562, în palatul Belvedere, Dona Gracia 
Benveniste-Mendesa, bancherița din Lisabona, mutată cu 
învoirea Padișahului la Stanbul, dădea o mascaradă invitaţilor ei, 
toți oameni de seamă, viziri, muftii, ambasadori şi zarafi cu 
toptanul. 

La acest bal, spre deosebire de ceilalți ani, se tocmiseră două 
tarafuri de cântăreţi, unul răsăritean, cu cimpoaie, tobe și fluiere, 
iar altul apusean, cu lăute și cimbale, pe gustul fiecăruia. 

Dona Gracia, deși scundă și grasă ca o focă, se mascase în 
cadână persană, cu văluri de borangic și veşminte lungi cu 
broderii dese, precum bănuia că fusese prințesa Estera, iubita 
șahului Ahasverus, a cărei amintire o serba; dar neputând uita că 
era acum turcoaică, Dona Gracia umbla prin saloane cu râsul ei 
gros, rostogolit, sugând dintr-o narghilea umflată. 

Nepoţica, Reina, de curând măritată cu vărul ei Juan Miguez, 
fost bancher la Lyon și ajuns la Stanbul, prin mijlocirea lui 
Hamon, doftor al sultanului și nepotul Nasi, mai marele haznalei 
împărătești, se gătiră amândoi în castelani franţuzi, ea cu evantai 
în mâna stângă și trenă, iar soţul cavaler cu pinteni, suliță, coif şi 
zale, sunind prin încăperi ca niște tingiri lovite. 

Musafirii, obișnuiți din anii trecuţi cu baclavale în trei poale 
adunate la mijloc peste nuci pisate cu zahăr și rumenite la cuptor 
apoi muiate în șerbeturi, abia gustară din pilafurile cu stafide, în 
vreme ce pocalele cu vin spumos de Chios fierbeau dinainte, iar 
tarafele de muzicanți făceau o hărmălaie amestecată, de nu se 


mai auzeau nici chiotele ascuţite ale micei Reine, nici râseteb 
prelungi și groase ale mătușei Gracia. 

La cele trei mese lungi din încăperile mai mari ale palatului 
Belvedere erau numai bărbaţi, - după obiceiul musulman al 
soţilor de a nu-şi scoate femeile din harem - în afară de cele două 
gazde și de doamna marchiză de Petremol, tare de urechi, soția 
ambasadorului Franciei, domnul marchiz Petremol, pleșuv și cu o 
sticlă măritoare agăţată de ochiul stâng. 

Cei câţiva bogătași greci veniţi din Pera în palatul Donei 
Gracia de pe malul Bosforului își lăsaseră, de asemenea, grasele 
lor soţii în cămările cu covoare, de teama vizirilor turci care, 
văzându-le, aveau uneori prostul obicei de a trimite spahii cu 
paloșe și cu făclii de rășină pe la miezul nopții, ca să le ridice cu 
sila pentru haremul lor. 

Mai temut era marele-vizir Ibrahim, de felul lui din munții 
Albaniei, înalt, slab şi cu nasul coroiat, care se uita la mesenii 
Donei Gracia cu ochii pe jumătate închiși, aproape aţipiţi, plictisit 
de prea multele mutre bărbătești. 

În timp ce slugile aduceau, una înapoia alteia, pe scăfârlie, 
tăvile încărcate cu prăjituri calde abia scoase din cuptor, Dona 
Gracia se apropie de ceafa marelui-vizir și-i șopti cu fierbințeala 
iute a răsuflării, în grai franțuzesc: 

— Excelenţă, până nu adormiţi, îmi daţi voie să vă istorisesc o 
întâmplare? E plină de haz! 

Marele-vizir, în fireturi, se ridică, lovindu-și iataganul de 
scaun și, legănându-se în șalvarii de atlas, se lăsă dus de 
puternica Doamnă în iatacul ei cu sofale, fără a băga de seamă că 
la un semn cu ochiul o urmă și Nasi Efendi, nepotul, mai marele 
peste avuţiilor Padișahului. 

— lată ce vream să-ţi spun, Excelenţă! zise Dona Gracia, după 
ce vârâse o narghilea între buzele prelungi, subțiri, ale marelui- 
vizir tolănit pe o sofa scundă, în vreme ce gazda la picioarele lui, 
pe pernă, îi ţinea în poală clondirul narghilelei. S-a petrecut o 


schimbare în ţara Moldovei, departe spre miază-noapte, nu prea 
știu pe unde vine, oricum... dincolo de Dunăre... 

Marele-vizir tresări: de unde știa această bancheriță de 
treburile Ţărilor Române? Nu cumva Nasi Efendi avea de gând 
să-şi våre nasul și în plocoanele ce veneau dintr-acolo? 

— Ce schimbare? întrebă marele-vizir încruntat. 

— Mai mult o turburare, excelenţă! se amestecă în vorbă, Nasi 
Efendi, omul de încredere al mărețului Soliman. Turburările prin 
acele părţi se țin lanţ, mi se pare, până s-o hotărî măritul Padişah 
să le facă paşalăcuri ale Luminăţiei Sale. 

Și scoțând o scrisoare cu peceţi din buzunarul halatului de 
mătase pe care-l purta sub zalele-i de cavaler de bal, urmă, 
arătând pe Dona Gracia: 

— Tocmai primit-am această hârtie, dimpreună cu câteva 
plocoane, saci de galbeni din mâna unor boieri moldoveni, 
bărboși până sub gene, înfășuraţi în blăni de urs, de ne 
speriasem. Scrisoarea e de la un vechi prieten al nostru, contele 
palatin și ducele de Samos, pe nume Iacob Heraclid Despotul. Ne- 
a făcut pe vremuri, la Anvers, unde aveam o zărăfie, un mare 
serviciu, căci fiind el foarte prețuit la Curtea lui Carol Quintul, ne- 
a scos de la împărat o semnătură, fără de care pierdeam multe 
sute de mii de taleri și toată dobânda lor. Un adevărat cavaler, 
acest duce de Samos! N-a voit a primi din partea zărăfiei noastre 
nicio centimă drept mulțumire, așa că Dona Gracia i-a scris atunci 
o scrisoare prietenească, făgăduindu-i, la nevoie, tot ajutorul 
nostru, oriunde, la Lisabona, la Lyon, la Anvers, la Stanbul... Şi 
iată că bunul nostru conte palatin are nevoie de ajutorul Donei 
Gracia - și ne trimite și niscai pungi. 

— Ce vrea Despotul? întrebă îmbufnat vizirul, care știa 
înțelesul acestor cuvinte. Domnia Moldovei? Asta nu se poate, 
Dona Gracia! Avem acolo un voievod, pe Alexandru Lăpușneanu, 
care ne-a trimis din vreme toate peșcheșurile și a dat împărăției 
sprijin adeseori, cu deosebire peste munţi, în ţara ce se numește 


Transilvania, râvnită de împăratul german de la Viena. Alexandru 
Vodă Lăpușneanu e prețuit și de Luminăţia Sa Padișahul nostru, 
care... 

Și marele-vizir încheie fraza, bolborosind încruntat, pe 
turcește. Bancherul Padișahului râse cu îngăduință, apoi luându- 
și în mâna stângă bărbia rotundă, șopti: 

— Excelenţă, Alexandru Lăpușneanu nu mai e voievodul 
Moldovei de câteva luni de zile. 

— Cum asta? se miră marele-vizir. 

— L-a alungat ducele Iacob, cu oști din Transilvania, fiind 
pare-se chiar voia boierilor ţării, oare au și venit la Stanbul cu 
peșcheșul pentru padişah și cu scrisoarea noului Vodă, să-l 
sprijinim noi, Dona Gracia şi cu mine. 

Grasa gazdă apucă deodată amândouă mâinile marelui-vizir, 
ca și cum ar fi voit să-l tragă la pieptul ei, și cu alintare în glas îl 
rugă: 

— Excelenţă!... Nu te împotrivi!... Să dăm o mână de ajutor 
nobilului cavaler, Heraclidul! Nu ţi-e totuna? Va trimite și contele 
palatin haraciul și peșcheșurile! Le-a și trimis! lar Alexandru 
Lăpușneanu, acum, dacă nu mai e voievod, de unde va plăti ceea 
ce trebuie? Așa e?... 

Vizirul nu răspunse. Avea de gând să sprijine mai departe pe 
Alexandru-vodă Lăpușneanu, din obiceiul străvechi al turcului de 
a se ține de cuvânt față de cei care l-au plătit. 

lar Dona Gracia, socotind tăcerea marelui-vizir drept o 
încuviinţare, urmă: 

— Mi s-a făcut părul măciucă, excelență, auzind ce-mi 
istoriseau boierii moldoveni de acel Vodă Lăpușneanu! Cică e o 
fiară cu chip de om. A smuls mireasa din braţele mirelui, un 
anume Joldea, pe care-l aleseseră boierii Domn înaintea sa, - iar 
pe mama fetei, Doamna Elena, a ucis-o sub ochii copilei. 

— Şi-a sugrumat vrăjmașii! Putea să fie altfel Domn în 
Moldova? răspunse marele-vizir, vrând să plece. 


Nasi Efendi înţelese că Ibrahim va sprijini la Serai tot pe 
Alexandru Lăpușneanu și, de aceea, urmându-l până la ușă, îi 
spuse cu smerenie prefăcută, spre a-l măguli: 

— Excelenţă, soarta prietenului nostru, Iacob Heraclidul, e în 
mâna voastră. Slujindu-l pe el, ne slujiţi și pe noi, care-i suntem 
îndatoraţi. Slujiți și pe domnul marchiz de Petremol, trimisul 
regelui Franciei și prietenul Padișahului, căci şi el a primit o 
scrisoare din Occident, spre a sprijini pe noul Domn al Moldovei. 

Marele-vizir se opri, îl privi şi nu mai răspunse. I se puse 
parcă un nod în gât. Nucile din prăjiturile înghiţite adineaori îi 
veniră iar, amare, în cerul gurii, şi înghiţi strâmbându-se. Era 
prins, Ibrahim - vedea bine - într-o urzeală din care nu se putea 
mișca fără a-și face rău sieși. Cu Nasi Efendi nu trebuia să se 
strice pe faţă, căci ar fi însemnat să-și piardă orice înrâurire la 
Poartă, iar supărarea Donei Gracia la zărăfia căreia depusese 
mult aur ar fi însemnat o scădere a veniturilor lui. Și cum putea 
marele-vizir să-și înstrăineze prietenia ambasadorului Franciei, 
marchizul de Petremol, care înfățișa singurul sprijin în Apus al 
Padișahului? 

Alexandru-vodă Lăpușneanu n-avea noroc! Păcat! 

— Va trebui să găsesc un mijloc oarecare să-i îndulcesc 
amarul! își spuse marele-vizir, în vreme ce, urmat de un alai de 
călăreți cu făcliile aprinse, se îndrepta în zorii zilei spre chioșcul 
său de pe țărmul Marmaralei. Trebuie să fiu cu băgare de seamă, 
să nu-și piardă moldoveanul viaţa! O fi pe drum acum, în 
surghiun spre Poartă... dacă nu cumva acel conte palatin din 
Anvers, Iacob Heraclidul Despotul și cum s-o mai fi numind, nu l- 
o fi prins și nu i-o fi tăiat capul! 

Cu mult înainte de a ajunge acasă, marele-vizir uită cu totul de 
Alexandru Lăpușneanu, gândindu-se la alte treburi și gheliruri. 


H 


LACRIMILE DOAMNEI RUXANDRA 


Se desprimăvărase bine, iar soarele începu a încinge lutul și 
varul colinelor Stanbulului, când marele-vizir, în chioşcul înalt ce 
dădea spre apele limpezi ale mării, fu turburat într-o după 
amiază de strigătele unei femei. Crezu dintru început că scăpase 
din harem vreo cadână din Caucaz, din cele optzeci aduse de 
curând, și pe care căpetenia eunucilor, după obicei, o bătea cu 
biciul pe spinarea goală. Dar auzul marelui-vizir prinse cuvinte 
turceşti, aproape poruncitoare. 

Zări în grădină o femeie tânără, de o frumuseţe osebită, palidă 
și cu ochi tătărești, alergând sprintenă către chioșc, urmărită de 
spahii, cu sulițele întinse și ochii bulbucaţi de furie și de spaima 
înaltului stăpân. - 

Marele-vizir alungă spahiii cu ocări şi o chemă cu glas blajin: 

— Cine ești? Unde ţi-e vălul? Apoi o luă lângă sine, pe divan, în 
vreme ce o adiere a mării răcorea fața aprinsă a femeii, 
răvăşindu-i părul. 

Era Doamna Ruxandra, soţia fugarului voievod al Moldovei, 
Alexandru Lăpușneanu, scos din scaunul de la Suceava de Iacob 
Heraclidul, care se dăduse drept văr al Doamnei și cu multă 
iubire fusese primit în casa domnească. Apoi viclean și 
nerecunoscător, mușcând ca șarpele din sânul care-l ocrotise, 
veni cu oaste transilvană biruind pe moldovenii lui Vodă într-o 
luptă la satul Verbia, pe Jijia. 

— Cum se poate? făcu marele-vizir, căutând în ochii de jar ai 
fostei Doamne. 

— Ne-au vândut boierii, Luminăţia Ta! Toţi! Ne-a uitat până şi 
Moţoc, boierul care ne-a ajutat de am luat domnia, fiind în 
fruntea oastei lui Alexandru, când prinse pe Joldea, acel Domn de 
trei zile, în drumul de la lași la Suceava! Au trecut de partea 


Despotului postelnicul Veveriţă, cel înalt de tremură ca un plop, 
și spătarul Spancioc, spânul ce ţinea paloșul lui Alexandru pe o 
pernă de catifea. Toţi, Luminăţia Ta, au trecut de partea acelui 
cavaler, care istorisea că era semizeu și rudă cu bazileul Heraclid 
ce împărăţi aici, acum o sută de ani, înaintea Padișahilor. Așa 
fiind, noi ce mai putem face? Că, iată, și Alexandru, bietul, după 
înfrângere veni în fugă după mine la Chilia, ca un făcător de rele 
și din puţin se ţinu să nu puie mâna pe noi pârcălabul din Galaţi 
din porunca Despotului. Numai că pornisem mai înainte pe mare 
cu o corabie și astfel am scăpat cu viaţă. Bietul Alexandru zace 
acum într-o odaie întunecoasă, pe ulița grecească a Perei, dincolo 
de Galata, căci de inimă rea i-a venit şi lui boala lui tătâne-său, 
Bogdan-vodă cel Orb, de i s-au aprins pleoapele. Iar coconii și 
coconițele mele - treisprezece, să-mi trăiască, se joacă de-a 
domnul și de-a oastea, în altă încăpere - că ei sunt copii și îşi fac 
bucurie din năpastele ce cad pe capul părinţilor! 

Marele-vizir asculta cu luare-aminte la graiul spintecat de 
suspine al Doamnei Ruxandra, care având atâţi copii părea ea 
însăși o copilă. 

— Haraciul l-aţi adus? Peșcheșşul îl aveţi cu voi? zise marele- 
vizir cu asprime, apucând totuși cu două degete bărbia Doamnei. 
Să mergem la Padişah - poate l-om îndupleca... 

Ibrahim știa bine că acum nimic nu se mai putea face pentru 
Alexandru Lăpușneanu, căci Soliman Măreţul, după stăruința lui 
Nasi Efendi și a marchizului de Petremol, semnase firmanul de 
domnie care și fusese înmânat boierilor Moldovei, dimpreună cu 
steagul și paloșul cel nou. Dar nădăjduia că darurile fostului 
Voievod să-i răscumpere viaţa și în loc de a fi sugrumat, aruncat 
în Bosfor, să fie trimis în surghiun depărtat, deocamdată - până s- 
o întoarce vremea. 


* * 


Când Alexandru Lăpuşneanu se urcă în corabia ce trebuia să-l 


ducă în insula Rhodos, unde fusese surghiunit, paznicii și ienicerii 
îl văzură voios, de parcă mergea la ospăț. 

Îl crezură nebun de-a binelea. 

Dar vizirul Ibrahim veghea. Îi ţinea trează luarea-aminte 
Doamna Ruxandra, care, vreme de aproape doi ani, în fiecare 
dimineață, adăsta la poarta chioșcului trecerea marelui-vizir 
Ibrahim, călare, spre Serai. 

Și la ochii ei pisicești, când ameninţători, când măgulitori, 
Ibrahim făcea un semn de împăcare cu mâna, și trecea mai 
departe. 

Nu fură zadarnice lacrimile, țipetele, cuvintele și mai cu seamă 
pungile Doamnei Ruxandra, căci se pomeni într-o zi de vară, grea 
de arșiță, cu Vodă Alexandru în pragul locuinţei din Pera, 
surâzându-i cu dinţii lui albi şi pleoapele tivite de foc: 

— lată-mă din nou aci la tine, Doamnă! strigă el cu glas 
îngroșat de mândrie. Ce ne fac coconii! Unde sunt coconiţele? 
Pregătiţi-vă de drum, că în curând ne-ntoarcem în Moldova!... 

Doamna îi căzu la piept, râzând și plângând de bucurie. 

— Să luăm cu noi un coș de cireși, că-s mai mari decât cele de 
la Brașov! grăi Domnul, care știa de gusturile Ruxandrei. 

— Şi un coş cu smochine pentru copii! se rugă Doamna, care 
nu se mai vedea între baloturile grămădite repede în mijlocul 
casei. 

În Moldova se petrecuseră lucruri îngrozitoare: noul Domn, 
Heraclidul, pusese bir un galben de casă - cășăritul - pentru a 
scoate banii ce-i trebuiau spre a se ţine în scaun, topise odoarele 
de aur ale bisericilor şi adusese în ţară episcopi luterani, cu 
neveste, de se strâmbară de râs creştinii. Iar boierii, în frunte cu 
un anume Tomșa, îl înșelară, îi luară oastea și-i siliră să se 
închidă în cetatea Sucevii. Apoi tot ei ademeniră pe prietenul lui 
Alexandru Lăpuşneanu, pe voievodul Podoliei, Dimitrie 
Visnieviţchi, că-l vor pune Domn în Moldova, dar îl prinseră și-l 
trimiseră sultanului, ca pe un vechi vrăjmaș al împărăției. 


— L-am văzut pe bietul Visnieviţchi atârnând în cârlige în faţa 
Seraiului! Îi picura sângele încet din colţul gurii şi rostogolea 
ochii în cap, zise Alexandru Lăpușneanu. I-am grăit, dar nu cred 
să mă mai fi cunoscut. 

Din îndemnul marelui-vizir, Padișahul, după trei luni de 
amânări, în care timp adăstase în zadar un peşcheş de la Despot 
Vodă sau de la prietenii săi din Stanbul, puse a doua oară în 
scaunul Moldovei pe Alexandru Lăpușneanu, care, în tot timpul 
întâiei domnii, se arătase prea supus. Pentru a doua domnie, el 
făgădui mărirea haraciului și Măreţul Soliman nu se îndoi de 
cuvântul Domnului. 

Ploile toamnei prinseră, în drum spre lași, alaiul lui 
Alexandru-vodă Lăpușneanu în marginea Dunării. Îşi lăsă 
Doamna și coconii la Curtea din București, la prietenul și 
ocrotitorul său Pătraşcu cel Bun, iar el se repezi cu un pâlc de 
oaste la Brăila, unde adăsta și ajutorul tătărăsc, după făgăduinţa 
Padișahului. 


III 
DENUMĂ IUBIȚI VOL - VĂ IUBESC FU! 


Încercă Alexandru-vodă să intre în Moldova cu oastea pe care 
o avea, dar amarnicul Tomșa fu și de această dată mai priceput în 
luptă: noul Domn fu silit să rămâie tot în marginea Moldovei. 

Află atunci de soarta cumplită, dar dreaptă a Despotului 
Heraclid, răpus de buzduganul lui Tomșa, care de cinci săptămâni 
fusese ales Domn de boierii înfricoșaţi. 

Și se pomeni Alexandru Lăpușneanu, în tabăra lui, din faţa 
Brăilei, îndată după Crăciun, cu trei boieri: Șeptilici, Movilă și 
Stroici, toți cu bărbi cărunte și cu dulama roasă de tăvăleală pe 
drumuri. 

Îi primi în cortul cel mare, în vreme ce omătul se cernea de 


sus liniștit, moale, pe taberele oastei turcești și muntenești ce 
sprijineau pe Lăpușneanu. 

Cu mâinile la spate, la șold cu noua spadă primită de la 
padișah trecând pe dinaintea steagului de domnie nouă, pe care 
boierii îl zăriră cu coada ochiului de cum intrară în cort, 
Alexandru, cu inima gâdilată de mândrie, strigă rânjind cu dinţii 
albi: 

— Aţi venit să vă-nchinaţi, boieri dumneavoastră?... Cam 
târziu! Era mai cuminte să nu mă vindeţi la Jijia, când aţi trecut 
de partea acelui Vântură-Țară! Ce-aţi făcut cu vânzarea voastră? 
Aţi adus mai multe lacrimi în ochii oropsitului neam al Moldovei! 

Boierii cu capetele plecate, întorcând în mâini căciulile pe care 
se topeau fulgii de nea, primeau smeriţi cuvintele Domnului, ca 
lovituri de bici. 

— Ce-aţi nădăjduit de la Iacob Heraclidul? Că va cobori cu 
hârzobul aur din cer? Că are să vă dea cu vitejia lui jumătate din 
Lekia și jumătate din Transilvania? Sau că vă scoate din buiogul 
moldovenesc și vă face voievozi, în straie de mătase, pe lângă 
scaunul bazileilor din Constantinopol, unde chipurile ar fi domnit 
odinioară bunicul său, Heraclide? 

Și rânjetul lui Alexandru se preschimbă într-un râs, ca de 
sticlă spartă. 

Clipind des din ochii urzicaţi, Domnul cu capul întins înainte, 
dintre umeri, strigă spre nefericiţii boieri: 

— Dar Moţoc, vornicul, care ne-a fost mână dreaptă, unde e? 
Dar postelnicul Veveriţă, de nu-i mai ajungeau vedrele de vin din 
pivnițele mele de la Suceava? Nu văd nici pe Spancioc, cu nuca de 
carne vie în dreapta bărbiei! Îmi ceruse o răzăşie, pentru un 
nepot - și o luase înainte de a i-o dărui eul... 

Apoi, ațâţat de o mânie care spulbera și topea fulgii de zăpadă 
ce năpădeau de-afară, Lăpușneanu tună mai departe: 

— Ar trebui să-mi aduc meșteri călăi din Veneţia și din Paris, 
boieri dumneavoastră, sau mai de aproape, ca să vie mai repede, 


din Moscova și din Chiev, ca să vă omor pe toţi pe-ncetul, 
picătură cu picătură, tăindu-vă limbile, storcându-vă ochii afară, 
strivindu-i ca prunele bășicate, smulgându-vă părul, smoc cu 
smoc, cu sânge, să vă despic apoi ca pe berbeci și să vă jupoi, iar 
pielea s-o împăiez, înfigând-o prin ogoare să speriaţi ciorile care 
ne mănâncă sămânţa din brazde! 

Alexandru răsuflă scuturându-se parcă de beţia sângelui care- 
] cuprinsese. 

— Şi nici asemenea cazne n-ar fi destul de crunte pentru tot 
ce aţi făcut țării și Domnului căruia, înaintea icoanelor, i-aţ-i jurat 
credință! Ci ar trebui să adun un sfat de călăi de la capătul lumii, 
din China, care sunt mai pricepuţi, sugrumând și omorând ei de 
mai multe mii de ani, ca să vă vadă, să vă judece și să născocească 
cazne noi, boieri dumneavoastră, nemaipomenite și nemaiauzite, 
potrivite urgiei voastre, spre veşnica pomenire a celor ce ar gândi 
să-şi mai înșele Domnul și țara!... 

De la gura lui Alexandru-vodă se scurgea acum o spumă ca un 
melc prelung de bale, și pumnii strânși de-a lungul trupului 
începuseră a tremura. 

— Dar vă iert, boieri dumneavoastră! gâfâi iar Vodă, parcă 
mai îndoit din umeri, cu capul lui ieșit înainte spre cele trei bărbi 
smerite, ca la broaștele țestoase. Vă iert, mă auziţi?... Pentru că n- 
am alții mai buni ca voi - şi Ţara are lipsă de oameni! Numai să 
lăsaţi pe acel Tomșa care v-a sucit mintea și cu toţii să ne- 
ndreptăm spre Iaşi și spre Suceava, să nu mai vărsăm în zadar 
sânge frățesc!... Auzitu-m-aţi?... 

Boierii, ca de lemn, nu clinteau din loc și parcă nici răsufletul 
nu și-l mai trăgeau. 

—  N-aveţi nimic de spus la iertarea mea, boieri 
dumneavoastră? Nici nu-mi sărutaţi mâna?... V-aţi scârbit cumva 
și de sufletul vostru? Nu vă mai pasă nici de viață? 

Bătrânul Movilă, care niciodată nu se îndesase la dregătorii 
sau la jafuri, făcu un pas înainte și, fără a ridica barba, zise cu 


glasu-i înfundat: 

— Măria Ta, bătuţi am fost noi de Dumnezeu de când am 
deschis ochii și soarta noastră din stele nimeni n-o poate 
schimba. 

Aşa că am venit încoace fără teamă de pierderea vieţii, căci ne 
ai în mână și ne poţi tăia. Dar nu ne mai întoarcem peste Dunăre, 
în Moldova, fără de cuvântul de dezlegare al Măriei Tale, care 
trebuie să fie şi de dezlegare a Țării. 

— Ce vorbe încurcate sunt astea, Movilă? Că nu pricep 
nimic!... Vodă se dete înapoi, ca spre a-şi face vânt, să se repeadă 
mai temeinic asupra boierilor. 

— Măria Ta, boierii Moldovei au înţeles ce rău au făcut dându- 
se de partea acelui Vântură-Ţară, ereticul Despot, care ne-a 
batjocorit bisericile și ne-a copleșit cu dajdiile. Dar noi socotim că 
Domn mai bun ca Tomșa-vodă nici când nu vom avea, că e boier 
din mijlocul nostru, îl cunoaștem și ne cunoaște. Iar priceperea 
lui s-a dovedit bună căci a alungat pe toți vrăjmașii săi, precum va 
alunga și pe vrăjmașii ce ar cuteza să vie peste Moldova. Așa că 
noi, aceștia trei boieri, cunoscuţi bine și Măriei Tale ca oameni 
drepți şi neasupritori, venim să-ți spunem: „Doamne, Țara nu te 
vrea, nu te iubeşte, vrea pe Tomșa-vodă! Intoarce-ţi mai bine fața 
de la noi și du-ți viața cea plăcută aiurea, iar Moldova s-o lași să 
se chivernisească aşa cum o socoti ea mai bine. Că dragoste cu 
sila, Măria Ta, nu se poate şi când nu vrea Țara, n-ai ce face! 

Cuvintele din urmă, bătrânul boier Movilă le roști cu ochii în 
ochii spuziţi ai Domnului. 

— Aşa, hai?... Nu mă vrea Țara? Nu mă vor boierii! rânji 
Alexandru-vodă, arătându-și dinţii. 

Și râse îndelung, cu mâinile la spate, ca de o glumă bună, 
clipind ploapele înroșite, năclăite. Apoi, oprihdu-se, din râs, 
deodată, se apropie iar de cei trei boieri și cu capul înainte, gâfâi: 

— Dacă nu mă vrea Țara, o vroiesc eu pe ea, auziţi, boieri 
dumneavoastră? Și de nu mă iubiţi, vă iubesc eu pe voi! Iar în 


scaunul Moldovei tot mă voi duce, de-aţi vrea ori ba! Auzi-tu-m- 
aţi?... Și voi fi atunci Domn de-adevărat! 

— Of! Nefericită Moldovă! gemu boierul Stroici, ridicând 
deodată capul spre cer, în vreme ce ieşea din cortul Voievodului. 

Cu pletele neacoperite, boierii se depărtară în ninsoarea ce-i 
împărizea încet, îi îmbrăţișa, îi topea în sinul ei, în vreme ce 
Alexandru Lăpuşneanu, cu mâna pe spadă privind pe urma lor, 
gândea cu buzele tremurânde, dacă n-ar fi mai bine să trimită 
după ei niscai spahii, să-i străpungă și să-i ridice în sulițe. Dar se 
stăpâni. 

— Pisica cu clopoței șoareci nu prinde! murmură Vodă și 
hohoti încet cu glas spart. 


IV 
ÎNGRIJORĂ RILE DOAMNEI 


De când fusese la Stanbul și văzuse cu ochii ei puterea aurului, 
Doamna Ruxandra, mai cu ştirea, mai fără ştirea lui Vodă, începu 
să adune bani albi pentru zile negre. 

— Fără pungi cu galbeni, Măria Ta, ne pierdem și capul! De-al 
nostru n-ar mai fi mare pagubă, dar ce vină au cei treisprezece 
copii? grăi Doamna, când o prinse Vodă vânzându-și odoarele 
părintești. 

De vărul ei Despot, Cavalerul Negru, care-i aţâțase închipuirea 
și o depărtase de soţ, uitase cu desăvârșire. Nu mai vedea în jur 
decât copiii, pe care-i dezmierda scăldându-i ea însăși în copaie, 
iar pe Bogdan, întâiul născut, moștenitorul, îl creștea cu dascăli 
de latinește din Lehia, de parcă trebuia să se ia la întrecere cu 
episcopii Romei. 

— Măria Ta, am sărăcit! Sărăcim văzând cu ochii! strigă 
Doamna în dimineaţa când porniră spre Stanbul lăzile cu pungi 
de aur, întovărășite de doi boieri și un pâlc de călăreţi, înarmaţi 


până-n dinți. Tu nu vezi? Ciceiul și Cetatea de Baltă din 
Transilvania le-am pierdut, pentru că Sigismund, la care ai ținut, 
trecu de partea Tomșăi! Și acum ne trebuie bani pentru oastea 
împotriva lui Sava Mâzgă pe care Sigismund vrea să-l urce în 
scaunul Moldovei! De unde-i vei lua? 

Vodă, singur la masă, în puterea nopţii, căci sosise pe 
neașteptate din Suceava unde avusese treburi, la Curtea de la 
Iași, înghiți dumicatul din urmă, dădu pe gât pocalul dintr-o 
sorbitură și grăi, ştergându-și mustăţile într-o parte și alta cu 
mâneca: 

— Nu te teme, Doamnă!... Vrăjmașii noştri cei mai răi nu sunt 
peste hotare, ci în ţară, ba și mai aproape, unii până sub cămașă 
pe pielea noastră, ca păduchii!... 

Și aruncând Doamnei Ruxandra o căutătură cu coada ochiului, 
se ridică. 

— Măria Ta, lasă în pace boierii! Să-ţi fie de învăţătură 
surghiunul dintâi! Că eu decât să mă mai ploconesc dinaintea 
vizirilor, să le plâng în poale și să-i aştept ca o cerșetoare, la 
poartă, mai bine înghit otravă și scap de toate necazurile. M-auzi 
ori ba? 

Vodă nu răspunse. Femeia îi ghicise gândul. 

— Mai avem oleacă de luptă cu omul din Transilvania, cu 
Mâzgă, nu uita, Alexandre! Și oştenii care vor lupta pentru noi, în 
munţi, boierii îi adună, pe boieri îi cunosc și-i urmează! mai zise 
Doamna și ochii i se umplură de lacrimi, dându-și seama că-n 
zadar vorbea, căci pornirea lui Vodă de a plăti cu vârf și îndesat 
celor care îl loviseră mocnea în el mai viu ca oricând. Era parcă o 
boală, știută numai de el, - rană dulce pe care o zgândărea în 
taină, să nu se lecuiască - și să dea o dată drumul amarnicului 
dor de răzbunare, chiuind, la lumina zilei, în văzul lumii! Clipind 
repede din pleoapele aproape mâncate de uscăciunea roşie, care 
se știa că-l orbise și pe Bogdan, se îndreptă Alexandru cu pașii 
osteniţi spre iatacul unde Doamna îi pregătise din vreme ulcica 


de apă descântată și trecută prin filtru adus de la Brașov și 
pânzeluţele cu care, după spălătura ochilor, ațipea el pe pleoape. 

— Nu-mi plac apucăturile feciorului! strigă deodată 
Lăpușneanul întins pe spate, în vreme ce Ruxandra îi oblojea 
ochii bolnavi. 

— Nu-ţi place cartea lui latinească? 

— Latineasca e bună! oftă el îndurerat. Dar petrecerile? Prea 
multe! 

— Sunt întreceri, Măria Ta, care prind bine. Dascălul leah îmi 
spuse ieri că Bogdănel al nostru i-a întrecut pe toţi cu sulița de-a 
călare, aruncând-o prin hâlcă! 


— Dar șinele de aur și argint pe care le-a bătut la careta lui de 
preumblare, tot întrecere e? 

— Întrecere pentru fete, Măria Ta. Bogdan are cinsprezece 
ani, ai uitat? 

Și în vreme ce Domnul, cu arşița ochilor mai potolită, cu 
pleoapele răcorite de pânzeturi adormea, Ruxandra, luând 
aminte dacă aţipise de-a binelea, îi cercetă buzunarele, să adune 
galbenii uitaţi acolo, din vânzarea vinului și a vitelor, spre a-i 
păstra în sipetul tainic, pentru vreme de nevoie. Dete și acum de 
vechea scrisoare din Cehia, de care Domnul nu se despărțea în 
ruptul capului și pe care o pipăia mereu - de unde se vedea că 
vânzătorul Tomșa dimpreună cu cei trei fârtaţi ai săi, vornicul 
Moţoc, postelnicul Veveriţă şi Spancioc spătarul, fuseseră închiși 
în Liov - pentru moartea lui Vișnieviţchi — şi tăiaţi pe butuc. 

Ruxandra oftă, împături iar scrisoarea, o puse la loc și se 
întinse în crivatul adânc, alături de Domnul cu ochii-n pânze, ce 
dormea cu faţa în sus. 

Ascultă cu luare aminte: în încăperile învecinate copiii 
dormeau în pace. Aţipi și ea trudită de atâtea munci și griji. 


1) cerc 


V 


UNOSPĂT DE POMNĂ 


A doua zi, Vodă cuprins de o bucurie neobișnuită, însuflețit de 
o tinerețe de necrezut, își îmbrăţișa Doamna dinaintea câtorva 
slujitori ai Curții și îi porunci: 

— Până la noapte, să nu te mai prind pe-aici, căci vreau să 
pregătesc cu oamenii mei un ospăț de pomină. Toate-mi merg de- 
acum în plin! Oştile, ca și negutătoriile, ca și prieteniile mele 
domnești! Trebuie să vadă astea și boierii, ca să m-asculte și să 
mă creadă! Să nu mai fie zarvă și nesupunere în Moldova! Iar tu, 
până atunci, să te faci mai frumoasă, ca o împărăteasă din 
Stanbul, de pe vremea grecească! Înţelesu-m-ai?... 

Inima Doamnei sări din loc: alte cheltuieli? De ospeţe îi ardea 
lui acum?... 

Dar plecă îndată, făcându-şi cruce, spre a nu mânia pe Vodă, 
căruia la supărare, mai rău i se aprindea boala ochilor. 

De pe la chindie începură a sfârâi fripturile în mijlocul curții, 
de umplură văile Iașului cu mireasma lor îmbietoare. Pe-nserat 
cobzele și meterhanelele sunau de luau auzul. Rădvanele, cu 
rândul, se opreau la lumina sfârâietoare a făcliilor de rășină care 
îmbălsămau văzduhul până departe, sub poale de codru, iar 
boierii și jupânesele intrau în sala cea mare, cu trei candelabre de 
lumânări. Doamna Ruxandra, mai frumoasă ca multe tinerele, 
primea jupânesele cu un sărut, aşa cum văzuse la Stanbul, iar 
Bogdănel, în costum vișiniu, de cavaler, privea drept în ochii lor, 
aproape lipit de coapsa maică-si, de care nu voia să se despartă, îi 
dăruise Dumnezeu ochi albaștri și păr bălai, de părea un 
arhanghel tânăr, cu aripile ascunse. 

Boierii cei mari, Balș, Șeptilici, Movilă, Sturza, Câmpeanu, 
Bogdan, Stroici și neamurile lor, având dregătorii mai mici, dar cu 
nasul în văzduh să adulmece dincotro va veni o pricopseală, se 


așezară la locurile lor, în jurul celor trei mese lungi, învecinate, 
uimiţi de noua rânduire a ospăţului, jupâneasă lângă alt boier și 
boier lângă altă jupâneasă, cum aflase Domnul că se ospătează la 
Versailles. Şi de la ţuica cea bătrână, pe care o ridică întâi, în 
pocal mic de cleștar de Veneţia, însuși Vodă, deși n-avea voie să 
bea, se încinse o voie bună și un râs, de se hlizeau și slugile ce 
păzeau ușile și turnau băuturile. Iar când începură alaiurile de 
tăvi cu bucate aromate, aduse pe umeri de bucătari cu scufii albe 
de lână și clopoței la picioare - cum aflase Domnul că se petrecea 
la Curtea englezească - cheful era în toi. 

Bogdănel, în capul mesei, între picioarele Domnului desfăcute 
larg, părea un lujer de crin, încât îl mâncau jupânesele din ochi. 

Iar Doamna Ruxandra, alături de Vodă, șopti: 

— Alexandre, e vremea să aducem și coconiţele noastre la 
ospăț! Plâng în cămări de ciudă, ca niște văduve! 

Şi se ridică. 

— Rămâi cu ele, auzitu-m-ai?... strigă Domnul după Ruxandra, 
în hărmălaia cea voioasă a ospăţului. 

Trecând prin spătărie, ca s-o apuce mai de-a dreptul spre 
cămările copilelor, Doamna fu întâmpinată de un pâlc de ostași 
turci, cu turbane roșii și mustăţi lungi, cu iatagane în mână, având 
în frunte un spahiu scund, negru, cu ochi mici și rât ca de porc. 

— Ce cătaţi aici? îi întrebă Doamna pe turcește. 

Spahiul râse și râseră și ceilalți turci. 

Jignită, Doamna își văzu de drum, gândind că ipochimenii 
aceia fuseseră aduși pe semne de Vodă, pentru vreun joc cu 
paloșele, ca la Stanbul, după ospăț. 

N-ajunse bine în cămările ei - unde coconii și coconiţele în 
veşminte de mătase, cu șuvițele și pletele unse cu miresme 
adăstau să fie duși la ospăț - că auzi o larmă neobișnuită din spre 
sala cea mare și pocnete de uși. Apoi deodată casa întreagă se 
umplu de ţipete și răcnete, de gemete și răbufnituri. 

— O fi luat Curtea foc! gândi Doamna, și rămase înlemnită, 


neștiind ce să facă - să fugă pe ușă, sau să sară cu copiii pe 
ferestre. 

Apoi amintindu-și de Domn și de fecior care se aflau în 
mijlocul focului, se repezi spre locul primejdiei, să le vie într- 
ajutor. Trei turci păzeau ușa, cu săbiile scoase. La picioarele lor și 
pe lespedea ce ducea spre altă ușă, două trupuri sfârtecate în 
giubele și caftane, din care sângele curgea ca dintr-o albie 
vărsată. Doamna se opri îngrozită. Nu înţelesese încă. Dete să 
intre în sală. Dar cu pieptul, pe care puse latul paloșului, turcul de 
pază o împiediei. Şi deschizând numai o clipă ușa cât îi îngăduia 
la spate mâna întinsă, o tinu astfel câteva clipe, ca Doamna să 
vadă bine încăierarea dinăuntru. 

Mesele se răsturnaseră. Două candelabre lovite, pesemne da 
bătaia ce se iscase între meseni și oștenii turci care-i măcelăreau, 
căzuseră și se amestecaseră cu leşurile. Duhni încoace o putoare 
de sânge și de fum acru: ardeau veșmintele subțiri ale 
jupâneselor pe cărnurile încă vii. Cei din urmă boieri care, cu un 
paloș în mână smuls turcilor, se mai băteau în vreun colţ sau de 
cealaltă parte a mesei, între stârvuri, gâfâiau, cu ochii scoși din 
orbite, de groază și deznădejde - căci știau că scăpare nu mai află. 

lar în capul mesei, dezmierdând cu mâna stângă șuviţele 
bălaie ale lui Bogdănel, lujerul de crin ce-i dârdâia între genunchi, 
Alexandru-vodă râdea de i se clătinau capul și pieptul, clipind des 
din pleoapele spuzite, ca să vadă bine acest ospăț, de mult 
pregătit, al răzbunării sale. 

Doamna Ruxandra simţi că i se taie picioarele, de parcă i s-ar 
fi deschis deodată înainte ușa iatacului. Ameţi și cu un văl de 
beznă peste ochi, se rezemă cu o mână de perete, în vreme ce cu 
mâna cealaltă, fără a-şi da seama, își adună poalele rochiei, de 
parcă se temea să nu se mânjească. 

— Şi-a omorât boierii!... Și-a omorât boierii!... bâiguia Doamna 
îngrozită. 

Se mai auziră bufnetele unor trupuri aruncate pe fereastră și 


câteva strigăte răzlețe, în curte, care se depărtau. 
Noaptea de afară se lumină de aripi mari, de vâlvătaie: ardeau 
rădvanele boierilor, ale căror slugi fuseseră ucise ori alungate. 
Apoi se întinse o linişte ca de început de lume. 


VI 


CUVIOSUL PAHIOMIE, IUBI IOR DE DUMNEZEU 


În iatacul ei, cu ochii mari deschişi asupra uşii pe care trebuia 
să intre soțul, Ruxandra tremurând din mădulare pe marginea 
crivatului, adastă până în revărsatul zorilor. 

Soarele se ivi, zgomotele obișnuite ale Curţii începură a 
împânzi văzduhul, de parcă nimic nu se întâmplase în nebunia 
acelei nopți. 

Târziu se ivi și Alexandru, cu mâinile ude, căutând un ștergar. 
Avea chipul stafidit, ca unul ce ar fi călătorit luni întregi, iar 
genele i se lipiseră, roșii, de păreau două crestături de carne vie. 
Se spălase pe mâini, în curte, la cișmea, după ce priveghiase 
însuși curățirea sălii ospăţului, arderea morţilor în mijlocul curţii, 
spălarea lespezilor și potrivirea la loc a candelabrelor, a meselor 
și jilțurilor. 

— Mi se pare că tot mai scăpară câţiva șobolani, grăi Domnul 
întinzându-se în crivat cu faţa în sus. Dar pun eu mâna și pe ei! 

Doamna Ruxandra, ca de obicei, muie pânzeturile mici în apa 
filtrată și descântată de la Brașov și începu a obloji ochii bolnavi 
ai soţului. 

Oftând abia auzit, întrebă: 

— La ce-ţi trebui, Alexandre, acel ospăț al morțţii?... 

Vodă nu răspunse îndată. Se strâmbă de usturătura 
pleoapelor stinse în carnea lor vie. Apoi, într-un târziu, zise încet: 

— Îmi potolii și eu, Ruxandra, focul din inimă! Că nu eram 
împăcat numai cu moartea lui Moţoc, Tomșa, Veveriţă şi Spancioc 


- şi asta din mâna altora. Huzureau în jurul meu, de parcă nimic 
nu greșiseră, toţi cei ce mă vânduseră pe malul Jijiei! Ei de atunci 
ne dăduseră morții, pe mine, pe tine și pe copiii noștri— şi dacă 
am scăpat cu viaţă, trebuie să le mulțumim nu lor, cioclilor - ci 
Domnului nostru Isus Christos și Maicii Precista, cărora nu 
îndestule lăcașuri de închinare le-am ridicat. Of, Ruxandra! Ce 
dulce e răzbunarea! Acum simt că trăiesc! Parcă mi se lumină 
vederea, după ce umblai prin beznă ca liliecii, lovindu-mă de 
pereţi cu capul! Parcă mi-a luat un sfânt o piatră de pe piept care 
mă-năbușea! lar Bogdănel văzu și el, cu ochii lui - ca să țină 
minte - cum se stârpesc ploşniţele Moldovei! Of, Ruxandro! Acum 
vreau să ațipesc, să dorm toate nopţile ce nu le-am dormit 
pândind uneltirile acelor vrăjmași și cugetând cum să-i prind pe 
toți şi să-i prăpădesc, curățind calea dinaintea vieţii noastre... 

Și Vodă adormi într-adevăr, răsuflând lin, ca un tinerel. 

Doamna Ruxandra puse la loc pânzeluţele pe care le mai avea 
pe degete și se depărta în vârful picioarelor. În dreptul ușii, ca-n 
faţa unei icoane, ea îngenunche, își făcu o cruce mare, rugându- 
se. 

Din acea noapte, a ospăţului morţii, Vodă Alexandru 
Lăpușneanu nu se mai ridică din crivat de parcă prin acea 
sângeroasă ispravă, de care merse vestea la toate Curțile, i se 
destrămaseră toate încheieturile făpturii. 

Nu vru să-și mai vadă copiii. Nici de Bogdănel nu mai întrebă. 
În afară de Doamna Ruxandra, în cămara de suferință intra 
uneori numai doftorul transilvan, Andrei, adus la Curte cu mare 
cheltuială. 

— Cu boala ochilor o duce el încă multă vreme, dar nu ştiu ce 
are pe dinăuntru, că parcă nici nu vrea să se mai lecuiască! 
Împotriva vrerii sale, ce pot face? spunea doftorul în slavoneşte 
către vlădica din lași, care în afară de moldovenește, numai 
slavona pricepea. 

Alexandru-vodă, bântuit de frici şi nesimţind pământ tare sub 


călcâi, se trase cu ai săi la Hotin, aşezându-se acolo. 

— Rău îmi pare, Ruxandră, de tot ce trăii şi săvârşii în această 
lume zadarnică, în care zilele se scurg și se istovesc, ca neaua și 
ploile de fiece an pe colnici și tăpșane. Rău îmi pare de viaţa ta şi 
a copiilor noştri zămisliţi în neștiinţă și aruncaţi de răutatea mea 
în această gheenă a lumii care mistuie cu văpăile ei prea încet, de 
se simt toate duhorile. Până la viaţa de veci, a Domnului nostru 
Isus, ce bine ar fi fost să-mi fi trecut zilele, Ruxandro, ca un 
călugăr cuvios! Sunt ostenit de zădărnicii... 

— Pe Bogdănel nu vrei să-l vezi, Măria Ta? 

Vodă făcu semn că nu. Pe nimeni nu putea să îndure în jurul 
său.. 

Și Doamna, simţindu-i sfârşitul aproape, făcu semn slujbașilor 
să deschidă ușile, ca să intre Vlădica în odăjdii și boierii cei noi 
din lași, care tremurau zi și noapte, căci se știau, ca și înaintașii 
lor, cu zilele în mână. 

— Să mă călugărești, Doamnă! oftă bolnavul, fără să vadă pe 
cei din jur. Să-mi culeagă îngerii sufletul din mine. 

Și în amorţeala lui, Vodă fu hirotonisit în grabă, pus în sutană 
călugărească, cu comanacul în scăfărlie. 

Dar scuturat de friguri scurte, Vodă se mai înălță o dată, 
rezemându-se în mâini de se clătină comanacul: 

— M-aţi călugărit, Doamnă? Ce-aţi făcut? 

— Precum ai vrut, Doamne! Acum ești cuviosul Pahomie, 
iubitorul lui Dumnezeu. 

Lăpușneanu își arătă dinţii gălbejiţi, oftă adânc, apoi gemu: 

— Când m-oi scula, Ruxandro, lasă, pe mulţi am să mai 
călugăresc şi eu. 

Şi aplecă iar capul cu comanac, sprijinit de braţele Doamnei, 
pe perna mică. Deschise deodată ochii mari, cu pleoapele roșii. Și 
nu-i mai închise. Dar ei nu mai vedeau decât vedeniile unei lumi 
mai bune și mai iertătoare. 

Doamna plânse, acoperindu-și fața cu mâinile, iar cei aflători 


lângă dânsa sloboziră un oftat de ușurare. 

DOAMNA CHIAJNA 


I 
CĂLARE 


Era în toamna anului 1559. Ziua aceea amurgi repede. Un pâlc 
de călăreţi, urmaţi de o pedestrime în neorânduială, jerpelită și 
cu sulițele ruginite pe umăr, poposiră sub un deal, lângă o apă 
curgătoare. 

Dârdâind de frig, oamenii aprinseră focuri la repezeală, 
întinseră corturile - cei ce aveau - ca să se adăpostească de 
ploaia ce sta să cadă, în vreme ce alți ostași căutau odihnă în 
încăperea fără pereţi și fără tavan a codrului învecinat. 

— Dacă boierii de peste munţi vin cu luptători înzăuaţi, vorbi 
un călăreț, apoi ne bat la iuțeală, cum se bate cânepa, de nu mai 
rămân din noi nici puzderiile! 

— Aşa ar fi, răspunse altul, care se îmbrobodise într-o glugă 
cenușie, de părea călugăr de la muntele Athos, așa ar fi, dacă n- 
am avea pe Mircioaia cu noi. Strașnică muiere, frati-meu! Merg cu 
ea fluierând (până la capătul lumii! Ce crezi c-a făcut la moartea 
lui bărbatu-său, a lui Mircea Ciobanul? 

— L-o fi îngropat, ce să facă? 

— Nu ea! Feciorii și domniţele avură grija mortului, că 
dumneaei se repezi glonţ la pașa din Rusciuc, după ajutor, să 
pună în scaun pe Petru, flăcăiandrul, urmașul la domnie al lui 
Mircea. 

— Şi ce-a făcut pașa? I-a dat oaste? 

— E pe urmele noastre, frățioare. Credeai că suntem singuri? 

Stănicel din Slatina, călăreţul cu căciulă, boier de stare mică, 
care cu inima îndoită lupta împotriva veliţilor boieri fugiţi mai de 
mult în Transilvania de frica lui Mircea Ciobanul, dădu pinteni 


calului șiporni în fugă până-n malul apei, unde mai era un grup 
de boieri, adunaţi, între care se afla și Doamna Chiajna. 

— Aţi pus străji? întrebă ea pe cei din jur, în vreme ce doi 
oșteni încheiau un cort în apropiere. 

— Am pus zece călăreţi înspre munţi, de unde scoboară 
nelegiuiții, Măria Ta! răspunse spătarul Milea. 

— Trimite câte zece și de jur-împrejur! De unde știi, 
dumneata, spătare, din ce parte vor încerca să ne lovească? 

În cort se aprinse o candelă şi un foc de uscături, între două 
cărămizi, deasupra cărora Doamna, cu mânecile suflecate, începu 
a prăji niște ouă, în vreme ce mesteca vârtos și înghițea iute 
dintr-o azimă, mare cât o pălărie de paie. 

Un urcior de lemn, umplut cu basamac vechi, îmbătase 
văzduhul cu o aromă iute de izmă. 

Tinerii boieri din jur, mai toţi de treaptă mică, nădăjduind în 
norocul mamei lui Petru cel Tânăr ca-n norocul lor, se încălzeau 
la foc și luau aminte la graiul cutezător, uneori cu haz, al acelei 
femei, mai bărbăitoasă ca bărbaţii. 

Îmbucară toți, cu foame, arătând totuși sfială. 

— Cui îi e somn, să-și întindă oasele colea! zise după cină 
Doamna Chiajna, iar cui nu-i e somn, merge cu mine. Om da ocol 
taberei şi-om vedea câți oameni ne-au mai rămas şi ce fac 
căpeteniile! 

Doamna se aruncă sprintenă în șaua murgului și urmată de 
doi boieri tineri o rupse la fugă la vale, unde se vedeau licărifid, în 
bezna acelei nopţi de toamnă rece, focurile oștirii domnești. 

Găsi toate străjile la locul lor. 

Doamna se întoarse și intră în cort. Boierii, rămași acolo, 
lângă foc, se ridicară văzând-o. 

— Jalnică oaste, feţii mei! le zise ea şi, scoțându-și coiful, 
începu să râdă. Și o năvală de câteva mii de viespi ar pune-o pe 
fugă! 

— Atunci de ce ne mai batem, mărită Doamnă? întrebă un 


boier cu părul cârlionţat. 

— Ca să-i batem, vornicele! Poate că pribegii vin cu o oaste și 
mai jalnică decât a noastră. 

— Deie Dumnezeu așa să fie! 

Doamna se aşeză pe un butuc noduros și ţinu treji pe tinerii 
boieri până-n ziuă, istorisindu-le tot felul de năstrușnice 
întâmplări - și mai zeflemisind uneori frica și sfiiciunea lor: 

— Aoleo, feţii mei! spunea ea, cum se cunoaște c-aţi trăit în 
puf, ca puiul de găină în găoacea lui, de nu v-a lovit nici adierea 
vântului!.. De la sânul mamei gândeaţi să treceţi la sânul 
mândrei, iar de întâmplările tari ale vieţii habar n-aveţi! V-am 
luat cu mine, ca la vânătoare, să vă mai scutur oscioarele de-a 
călare, că bătălia ce-om face-o noi, aici, mai mult joacă va fi, măi 
flăcăi! 

Şi urmă: 

— D-apoi tătâne-meu, Petru Rareș, când a fost alungat întâi 
din domnie, a străbătut singur de-a călare toată Moldova, de 
trăgeau vrăjmașii cu sâneţele după el ca după cerb, iar când a 
ajuns în munți, nici călare nu mai putea merge. Ci s-a tras pe 
poteci de mocani, până a ajuns de partea cealaltă, unde-l trecură 
în Transilvania niște pescari. Voi câte zile aţi fi în stare să umblaţi 
aşa, pe nemâncate? 

— O'zi întreagă! zise unul. 

— Eu cred că două zile tot aş răbda de foame, dacă s-ar ţine 
vrăjmașii după mine! grăi altul. 

— Taica a răbdat vreo paisprezece, feții mei! strigă Doamna 
Chiajna, râzând și arătându-și dinţii puternici. Maică-mea vitregă, 
Cătălina, fată de voievod sârb, sta închisă cu noi, vreo cinci copii, 
în cetatea Ciceiului. Și în vreme ce prin cetate ni se ridicau 
spânzurătorile, eu cu bețe de lemn făceam spânzurători mici, să 
mă joc cu ele. Și când a venit tata în cetate, nici el nu a mai putut 
ieşi din cămările de piatră unde eram închiși. Așa că s-a jucat și el 
cu noi, de-a spânzurătorile. Dar socotiți voi că noaptea dormea 


maică-mea? Păi ea știa și latinește, și turcește și grecește - și 
mereu scria pentru tata scrisori la Stambul, de le scobora pe 
fereastră în zori cu o aţă, în mâinile unei slugi credincioase. Și așa 
a primit Petru-vodă învoirea de a se duce la Stambul, de unde cu 
oaste se întoarse iar Domn la Iași! Acolo am venit și noi, copiii, 
iară eu mult m-am bucurat văzând bărbile năclăite cu sânge ale 
capetelor celor vinovaţi, boierii necredincioși, puse pe ulucile 
Curţii noastre! Mi-aduc şi acum aminte de unul, spân, parcă râdea 
la mine, bătu-l-ar Dumnezeul... 

Un oștean cu minteanul ud de ploaie năvăli în cort, 
poticnindu-se de tinerii boieri și căzând dinaintea.Doamnei 
strigă: 

— Măria Ta, au venit! l-am văzut cu ochii mei! 

— Pe cine, mă? făcu Doamna fără a se ridica de pe butuc. 

— Pribegii! Dușmanii noştri! 

Doamna râse, apoi se uită la oșteanul speriat, privindu-l 
numai c-un ochi, în vreme ce pe celălalt îl închise a șagă: 

— Mă, nu ţi s-o fi părut? 

— I-am văzut cum te văd, Măria Ta! 

— Nu se poate, fârtate! îl înfruntă ea, făcând cu ochiul 
boierilor tineri, care n-aveau nici ei curajul de a se veseli. Ţi s-a 
părut, căci pe-aici am aflat că umblă niște năluci! 

— Năluci în zale, Măria Ta? se miră oșteanul, începând a se 
îndoi de mintea sănătoasă a Doamnei Chiajna... Păi una din acele 
năluci a tras cu sâneaţa după mine! 

Și straja îi arătă o mânecă sfârtecată și arsă de praf de pușcă. 

— Dacă-i așa, ei sunt, pribegii! Bine, du-te și te culcă în 
spatele cortului și nu mai răspândi vestea prin tabără, că se 
sperie ceilalți! N-or să vie ei vrăjmașii peste noi în puterea nopţii 
să ne batem ca stafiile! 

Oșteanul ieși, ploconindu-se, iar afară își făcu o cruce mare. 

Chiajna, fără a se turbura de veste, urmă vorbirea: 

— Şi cum vă spuneam, feţii mei! Când a venit acel neguţător 


de oi, Mircea, os de Domn, de-i ziceau tovarășii de turme 
Ciobanul, de m-a luat din lași cu alai de nuntă, știam că nu-mi va 
fi mai bine ca la tata acasă și nici că oi fi mai liniștită ca maică- 
mea. Nouă ani, cât a ţinut întâia domnie a Ciobanului, ba voiau 
boierii să ne omoare, ba omoram noi la boieri. Și turcul, după 
fiece încăierare, mai cerea niscai pungi de bani. 


„A fost o luptă scurtă, numai de-o jumătate de zi, până când 
oastea pribegilor boieri, alcătuită din mercenari, bine înzăuaţi și 
înarmaţi, prinseră de veste că oamenii Doamnei Chiajna nu aveau 
ajutor turcesc, erau puţini la număr, istoviţi și fără tragere de 
inimă. 

Fugarii, îndârjiți de lunga lor suferinţă, se bătură vitejeşte, 
secerând pâlcurile Doamnei Chiajna, care se risipiră asemenea 
unor stoguri putrede de fân, îmbrâncite de vijelie. 

Mircioaia, înconjurată de tinerii boieri care o ocroteau, se 
desprinse din mijlocul lor, călare ca un ostaș, cu coiful pe 
sprinceană și cu buzele strânse, se luptă amarnic, lovind și 
doboiind pe mulţi. Dar nu se mulţumi numai cu atât. Văzând că 
cele mai multe din pilcurile ei își pierduseră căpeteniile și că abia 
mai țineau rezistenţă, căută cu ochii în mulțimea vrăjmașilor, să 
vadă capul bărbos al unui boier anume. Nezărindu-l, începu a 
răcni ca scoasă din fire: 

— Bane Matei! Bane Matei! 

Boierul cel mare, căpetenia pribegilor, care se afla în mijlocul 
unor călăreți transilvani, îmbrăcați în prapure de fier ca și caii 
lor, auzindu-şi numele, întoarse calul și se îndreptă spre oșteanul 
care-l strigase şi care numai prin șuviţele negre ale părului, 
scăpate din coif, se deosebea de ceilalți luptători. 

— Nu mă mai cunoşti, bane Matei? îl întrebă glasul sporit de 
mânie al Chiajnei. 

Și în clipa când ochii scăpărători, pătimași ai Doamnei îi 
pătrunseră până-n suflet, recunoscând-o, ascuţișul săbiei lovi pe 


banul Matei în dreptul grumazului. 

— Eu sunt, bane, eu, Mircioaia, Doamna Ciobanului pe care l- 
ai vândut! 

Şi capul banului Matei se rostogoli cu ochii holbaţi. 

Doamna Chiajna răsuflă adine, bucurată de răzbunare, aruncă 
iataganul mânjit de sânge și, întoreând calul, o rupse de fugă spre 
geana codrului din apropiere, dimpreună cu boierii cei tineri, 
zadarnic urmărită de vrăjmași. 


II 


PEȚIIORII DINSIAMBUL 


Doamna Chiajna era tot mândră și vorbăreaţă în acea 
primăvară a anului 1563. Dădea porunci unui chelar chiar la gura 
gârliciului: 

— Să nu te prind, Petre, că, la ospăţul de astă-seară, îmi 
trimiţi clondirele cu vin mucegăit, că unde-ţi stau picioarele îţi va 
sta capul, auzitu-m-ai? N-a mai fost petrecere de multă vreme pe 
la Curtea mea, aşa-i? 

— Cam așa-i, Măria Ta! răspunse chelarul, care cunoștea 
năravul Doamnei de a sta mai mult de vorbă cu slujitorii decât cu 
boierii. Cui îi arde de zaiafet? Că de trei ori te-ai bătut cu acei 
pribegi, care voiau să alunge din Scaun pe Domnul cel tânăr și ai 
fost mai mult pe drumuri, când la Ruseiuc, când la Stambul, când 
mai știu eu unde. De-au crescut domnițele Dobra și Marina mai 
mult singure... 

Chipul Doamnei se încruntă, apoi se veseli pe loc într-un râs 
de-i scutură zdravăn bogăţia pieptului: 

— Mai bine așa, Petre! Coconii pe care-i dezmiardă toţi ies 
niște nătăfleţi, iar coconiţele pe care le ţine mama în braţe se fac 
niște puturoase. Dar să nu uit vorba: am douăzeci și doi de 
oaspeţi, boierii cei noi cu jupânesele lor, Domnul, coconii doi, eu 


şi fetele două, încă cinci, în totul douăzeci și șapte de scaune. 
Pune treizeci, poate mai pică vlădica sau vreun nepoftit. Vin de 
Drăgășani ai îndestul? 

— Am, Măria Ta! Ar fi bine să începem și polobocul cu vin de 
Cotnar, trimis de Domnul Moldovei, Lăpușneanu. Că mi se pare 
de la el se trage și petrecerea asta. 

Doamna tresări și râzând iar, urcă o treaptă, strigând înapoi 
chelarului: 

— Aferim, Petre! Să dai cep și Cotnarului. Să fie încaltea o 
petrecere moldovenească! 

Of! De-ar fi fost și tânărul Domn mai cu vlagă, nu atât de 
istovit! îşi zise Doamna în iatacul ei, dinaintea oglinzii mari, de 
Veneţia, unde-și potrivi zulufii, căutând să mai ascundă din 
șuviţele cărunte. Dar domniţele mândre ce-or fi făcând? Dobra, 
încalte, fata cea mare, cu părul negru și ochi albaștri ca 
peruzeaua, arată ca o prințesă din Apus, iar Marina cea oacheșă 
scoate pe oricine din minţi numai cu un surâs... 

Bătând din palme, strigă Doamna către slujnica ce se ploconea 
în prag: 

— Să vie domniţele! 

Fetele se iviră îndată, surâzătoare. Știau câte ceva din ceea ce 
Doamna le ascunsese până acum. 

— Dulci ce sunteţi! Ptiu, bătu-v-ar norocul! le zise Doamna 
Chiajna care n-avea obicei să-și dezmierde odraslele, deşi îi 
dădea ghes inima după ele. Să vă văd acum, dacă-ţi ști să vă 
purtaţi cum trebuie! Să știți că peste trei zile vă vin peţitorii, 
fetelor! 

Domniţele lăsară capul în jos: știau și asta. Feţii cei frumoși 
veneau de la Stambul. După cuvântul cald al patriarhului Iosif 
porniseră spre București, cu darurile de cuviință, lon 
Cantacuzino, fratele lui Mihai Cantacuzino, puternicul prieten al 
Padișahului și Stamate Paleologul, nepotul patriarhului, amândoi 
din neam de bazilei, adică împărați bizantini. 


„Peste trei zile, surâzând ca o floare mare, tomnatică, Doamna 
Chiajna ieși în curte întru întâmpinarea celor doi gineri domnești, 
care veniseră de la Stambul cu sipeturi încărcate de daruri, călări 
pe cai arăbeşti, urmaţi de oșteni în vestminte sărbătoreşti. 

La fereastra iatacului lor, cu zulufii proaspeţi și duhnind a 
iasomie și mosc - după sfatul maicii lor —, domniţele priveau de 
după perdele la cei doi țarigrădeni, care nu se încumetau a 
scobori de pe mândrii lor armăsari, rotindu-se încoace și încolo, 
ca niște păuni cu moţ. 

Dobra căuta pe Stamate Paleologul, care era - precum i se 
spusese - ras ca-n palmă, după obiceiul venețian, deși se trăgea 
din neamul patriarhului, iar Marina, fata cea mică, pe lon 
Cantacuzino, despre care știa că fiind niţel pleșuv, purta sub fes 
perucă bălaie, ca şi caucazienele din harem. Când îl zări cu 
mustaţa-i colilie și barba ca de ţap, dârdâind de parcă-i era frig, 
fata se dădu deoparte, cu mî- na-i pe ochi: nu voia să mai vadă! 

Dobra bătu din palme, căci peţitorul ei era fercheș. 

Mai târziu se văzu că frumosul Stamate nu era gata de nuntă, 
ci venise numai să vadă fata din București - și în locul Dobrei îi 
plăcu Marina cea oacheșă, pe care o pețea moșneagul Ion 
Cantacuzino! 

După schimbul darurilor și luarea dulcețurilor, în sala cea 
mare, unde se adunaseră și boierii mai apropiaţi de domnie, se 
lăsă o tăcere ca de mormânt. 

După nuntă, mireasa plecă de la Curte; de-aci înainte cum o 
vrea Dumnezeu... gândi Doamna Chiajna. 

Şi puse pe grămătic de ticlui o frumoasă scrisoare către 
puternicul Mihai Cantacuzino, prietenul Padişahului, în care-i 
istorisi peripeţiile nunţii, mărturisind părerea ei de rău că nu 
venise la nuntă. 

Dar pe urmele mirilor mergeau la trap, pindind, câţiva boieri 
tineri, oameni de credință ai Doamnei. Inainte de trecerea 
Dunării, pe când mirele Ion dormea în cort, istovit de o călătorie 


de trei zile în șa, boierii cei tineri întoarseră carele cu lucrurile 
Marinei, iar pe mireasă o urcară pe armăsarul roib al Doamnei, 
care fugea ca vântul și venise pe el numai cu șaua. 

Cu peruca lunecată pe-o ureche, cu dinţii clănțănind, Ion se 
înfățișă peste o săptămână fratelui său mai mic, Mihai 
Cantacuzino, în palatul lor din Pera, de pe malul Cornului de Aur, 
căruia îi vorbea însă ca unui frate mai mare: 

— Nene, n-am-avut noroc! Am pierdut și mireasa și darurile! 

— Cum așa? se miră puternicul prieten al Padișahului. 

— Nu știu, parcă m-am prostit de tot! Eram cu Stamate, că lui 
nu-i plăcuse Dobra, mireasa ce-i fusese menită. Dar pieri și soaţa 
mea, pieri și el, așa că nu mai înţeleg nimic. 

Mihai râse acru, apoi tăcu deodată. Un gând îl făcu să bată din 
palme. 

— Să ştii că Stamate ţi-a luat mireasa de sub nas. 

— El? Te pomenești! Că mereu sta de vorbă cu ea, chiar sub 
ochii mei, fără să se ferească. 

— Aşa e, cum îţi spun, întări cu acreală Mihai. Mireasa o mai 
vrei? Să dau poruncă patriarhului Iosif să-și cheme numaidecât 
tâlharul de nepot, pe care am să-l arunc în mare cu-n pietroi de 
gât. Vorba e, mai vrei mireasa? 

— O vreau, nene, o vreau! 

Făcând o vizită patriarhului, Mihai Cantacuzino dădu peste 
nepotul patriarhului, Stamate Paleologul, pe care-l crezuse hoţul 
miresei. Stând de vorbă cu el află în amănunt ce se petrecuse la 
Curtea domnească din București. 

— Dacă veneam și eu la nunta ta, zise Mihai a doua zi 
amărâtului său frate, nu cred că Doamna Chiajna ar fi avut 
curajul, după ce ţi-a dat fata, să ţi-o tragă înapoi, pe când 
dormeai! 

— Aha! Vrei să spui c-a trimis oameni să-mi fure mireasa din 
rădvan, zise lon dumirit. Asta, nene, eu nu pot s-o cred! C-am 
văzut ce fel de femeie e Doamna Chiajna. N-aș da-o pe zece 


bărbaţi, și când spune ea un cuvânt, e lege. Dacă nu vroia să-mi 
dea pe coconiţa ei cea mică, putea să n-o dea! Ce, i-am luat-o cu 
sila? Și dacă mi-a dat-o, nene, de ce să mi-o ia îndărăt? 

Mihai privi şi el la ochii spuziţi, vâscoși ai bătrânului frate, se 
gândi o clipă și râse. 

— Lasă, frate, că mai sunt fete pe lumea asta. Numai tu să vrei 
să te-nsori! lar pentru viclenia cu care și-a bătut joc de noi 
amândoi, Doamna Chiajna va plăti cu vârf și îndesat. De asta să 
nu te îndoiești defel! 


II 


NHGUSIOREASĂ ÎN ASIA MICĂ 


Într-o după amiază din vara anului 1570, în Alep, pe ulița 
negustorilor de barije, tulpane, mătăsuri și ibrice, sta înapoia 
unei tejghele cu coviltir o bătrână semeaţă, voinică și încă 
arătoasă, care-și chema mușterii cu glas aproape poruncitor. 

Un bărbat în vestminte de atlas alb, diregător italian, aflat în 
trecere prin acea cetate a Asiei Mici, se opri, mai mult de chipul 
neobișnuit al acelei negustorițe decât al mărfii ei. Și intrând în 
vorbă cu dânsa, nu mai plecă de la tejgheaua ei până seara. 
Ceilalţi negustori, turci și greci, armeni și jidovi, priveau cu 
mirare la domnul cel cu înfățișare aleasă, care-și pierdea vremea 
la taraba femeii. 

— Da, domnule Benedetto! Eu sunt Doamna Chiajna! 
Necăjită, dar nu amărâtă, năpăstuită dar nu doborâtă de soartă! 
îți mulțumesc c-ai venit să mă cauţi. Află că am câteva răfuieli și 
datorii de plătit, mai înainte de a pleca din această vale a 
plângerii, cum bârfesc popii pământul nostru cel dulce și 
îmbelșugat. Hei, mi-a murit Petru, feciorul cel drag, în numele 
căruia eram Doamna Țării Româneşti. A fost mai tare 
Cantacuzinul Mihai, Șeitanoglu (Puiul Dracului), cum l-au 


poreclit, că el ne-a scos din Scaun. Păcat de suta de mii de galbeni 
pe care fiu-meu a dus-o la Stambul, când l-a chemat Sultanul. Au 
luat turcii bănişorii, apoi l-au închis, iar după mine au trimis 
ceauși să mă aducă plocon încoace. Noroc că pe Marina am 
măritat-o dună Stamate, nepotul fostului patriarh Iosif, că și pe el 
l-a scos din jilţ Șeitanoglu! Am rămas cu Dobra, mânca-o-ar maica 
de fată cu ochi de peruzea! Stă în odaia mea de negustoriţă, la 
marginea Alepului, și lucrează la gherghef, ca o dumnezeiţă! Nu s- 
a isprăvit norocul ei! Om trăi și om vedea! Și așa că luai calea 
surghiunului cu fata și Domnul. Anul trecut mi l-a luat Dumnezeu 
și n-avea decât douăzeci și trei de ani, sărăcuţul, căci știa el, 
Dumnezeu, că nu mai avea nefericitul și slăbănogul niciun rost pe 
lume. 

— Parcă mai aveai doi feciori, mărită Doamnă! 

— Nu-mi mai pomeni de ei, că s-au turcit! Niciunul nu se va 
mai urca în scaunul tatălui lor. l-am pierdut și m-au pierdut. Dar 
nu mă las, domnule Benedetto, până n-oi ajunge iar ce-am fost - 
și de n-oi fi Doamnă eu, să fie mălcar mlădiţele din osul neamului 
meu! Of! nu m-a făcut Dumnezeu bărbat, că nu mă terfeleau ei 
aşa, cu una, cu două, vrăjmașii boieri și râvnitorii scaunului meu 
din țară. 

Prea multă crezare nu dădu învățatul italian, Benedetto, 
cuvintelor Doamnei Chiajna, pe care le socotea numai ușurare a 
acelui suflet năpăstuit de soartă. 

În scrisoarea de afaceri pe care o trimise la Genova, pomeni 
de întâlnirea din Alep cu o fostă Doamnă din Ţara Românească, 
ajunsă negustoriță de mărunţișuri la o tarabă turcească, în 
mijlocul drumului. 

Despre Doamna Chiajna a mai vorbit învățatul Benedetto și cu 
un zaraf grec din Pera, mahalaua europenilor din Stambul, un 
anume Panaiotis, care împrumuta cu mare camătă pe cei ce 
aveau felurite nevoi la Poartă și cărora le ajuta să izbândească, 
spre a-şi vedea înapoi capetele, dobânzile și bacşişul. 


Trecură vreo doi ani și cărturarul italian se lăsă cu totul de 
umblet, când primi la Genova, unde se așezase, o scrisoare din 
partea lui Panaiotis, zaraful din Pera. O citi cu uimire de mai 
multe ori și-i plăcu într-atât că o puse într-o cărțulie întocmită de 
el despre viaţa și întâmplările trăite de Doamna Chiajna. 


IV 


EPISIOLA ZARAFULUI 


„Şi dacă ai vrea, maestre Benedetto, ai putea scrie o carte 
strașnică asupra vieţii și întâmplărilor Doamnei Chiajna, care a 
ținut vreo nouă ani scaunul ării Românești, dimpreună cu 
nevârstnicu-i fiu, Petru cel Tânăr. Eu însumi, de câte ori o văd sau 
mă gândesc la ea, mă crucesc! 

Nu zici că acum câteva luni mă pomenii în zarafie cu o 
cocoană naltă, bine legată, cam ochioasă și cu părul cănit, să fi 
jurat că e mai lucios ca pana corbului. 

Mă luă deoparte, deoarece (mai aveam și alți muşterii, îmi 
spuse, recomandându-se că e Doamna Chiajna, că lăsase negoţul 
de tarabă, fiind acum cu mare trecere și însemnate treburi la 
Serai, în Stambul. 

Rămăsei trăsnit! Credeam că aiurează sau... Îmi pierdusem eu 
minţile. 

— Şi cu ce îţi pot fi de folos, mărită Doamnă? întrebai, spre a 
mă pune bine cu nebunia ei, cum socoteam atunci, căci mai apoi 
mă încredinţai că era în toate minţile și în loc de a putrezi pe 
fundul Bosforului, ca atâți Domni români maziliţi, ea avea trecere 
la Serai, într-adevăr! 

Mă rugă să poftesc în acea seară la dânsa, să stăm de vorbă, 
pentru un împrumut mare de bani. 

Nici gând n-aveam să iau bani cu mine, ba mă-mpresurai de 
câţiva palicari bine înarmaţi, socotindu-mi viaţa în primejdie. 


Doamna mă primi cu dulceţuri, şi-mi arătă odoarele ei de aur 
și perle, un sipet întreg, şi acela încondeiat numai în safire. 

— Chir Panaiotis, îmi zise, nu vreau să mă despart de aceste 
podoabe, deoarece nimeni nu știe soarta zilelor care vin, și dacă 
am fost Doamnă în Țara Românească, poate că mă voi mai 
întoarce în preajma acelui scaun sau poate în al Moldovei, unde 
tot neamuri de-ale mele șed în jilţ. Dar iată ce s-a petrecut în anul 
din urmă și de ce am nevoie de bani, fără a mă despărți de sipetul 
meu... 

Și îmi istorisi o întâmplare ca din O mie și una de nopți, din 
basmele arabe pe care, maestre Benedetto, îmi spuneai că le vei 
traduce, pentru farmecul lor, și în graiul italienesc. 

Căci în trecere prin Alep, domnul Grandchamp, ambasadorul 
Franţei, zări la fereastră chipul alb cu cozi negre și ochi albaștri ai 
Dobrei, fata Chiajnei - şi atât se topi de frumuseţea ei, că vru s-o 
ia în căsătorie, s-o ducă în Franţa. Dar mama fetei se împotrivi, 
spunând franţuzului că o fată de Domn nu se cade a lua un simplu 
slujbaș cum sunt ambasadorii, ci numai o mlădiță de Domn. 
Fermecat și chinuit, ambasadorul Grandchamp cântă fetei sub 
fereastră și vru s-o fure, dar se alese cu o bătaie din partea 
Doamnei Chiajna soră cu moartea. 

Stăpân peste acele locuri, în numele tatălui său, Sultanul era 
tânărul Murat, moștenitorul tronului. Aflând el de cele întâmplate 
ambasadorului francez, râse cu poftă şi dori să vadă fata. 

— Pe fată n-o vede decât mirele ei! răspunse mândra Doamnă 
agăi, care venise cu trei ieniceri. 

Și fu silit feciorul împărătesc să vină însuși, călare pe un 
armăsar alb, la locuinţa săracă a negustoriței de mărunţișuri din 
Alep. Dar nu făcu drumul degeaba: fata îi plăcu și o luă la harem, 
după datina turcească, dând Doamnei Chiajna, la Curtea 
sangeacului, cinstea cuvenită. 

Să nu crezi în noroc, maestre Benedetto? Trei luni după 
această întâmplare de basm oriental moare Sultanul cel mare și-i 


ia locul Murat, ginerele Doamnei Chiajna! 

Să fi văzut rădvanele care cărau cadânele și rădvanul cel mare 
în care Doamna Chiajna călători alături de Sultana Valide (mama 
Sultanului), din inima Asiei până-n malul Bosforului! Și era 
mândră la înfățișare Doamna Chiajna, și fericită cum nu fusese 
decât arareori pe malul Dâmboviţei din Țara Românească. 

Ar fi putut fi fericită - așa e? - dar inima i se încărca de venin 
că norocul venise numai pe jumătate, căci dacă măcar unul din 
cei doi fii în viaţă nu s-ar fi turcit, ar fi cerut Sultanului pentru el 
scaunul Ţării Româneşti, unde mare poftă avea să se înapoieze cu 
fruntea sus, numai așa, să crape de ciudă vrăjmașii! 

Dar să mă-ntorc la întâlnirea mea cu mărita Doamnă. 

Îmi spuse că fiind poftită pe a doua zi la harem, la Sultana 
Valide, care-i va trimite rădvanul cu un chihaia și mai mulţi 
eunuci, dorea să-i vorbească de un frate al dumneaei, un frate 
vitreg din Brașov, căruia i se spunea lancu Sasu sau lancu din 
Brașov. Și cum tare era nemulțumită Poarta de un anume Petru 
Șchiopul, Domnul Moldovei, ținea Doamna Chiajna să urce în 
scaunul de la lași pe acel fecior al lui Petru Rareș. Pentru această 
treabă era bun cuvântul Sultanei Valide, dar mai erau de 
trebuinţă și câteva pungi cu aur, fără de care Poarta nicio lucrare 
nu desăvârșeşte. Voia banii de la mine, fără să dea amanet 
odoarele ei. Numai pe cuvânt, într-un an - mă încredința ea - vei 
vedea și banii și dobânzile. 

Rămăsei pe gânduri. Vreme de cercetat n-aveam, dacă era 
adevărat basmul cu Iancu Sasu și cu Petru Șchiopul. Dar mă luai 
după un glas al meu, lăuntric, maestre Benedetto, care-mi 
vorbește ades, pe mutește: 

— Dă-i, Panaiotis! 

Și iată, făcui nebunia, maestre Benedetto! îi dădui câteva sute 
de pungi cu bani buni, galbeni de aur cu zimţi, numai pe cuvintul 
și după ochii acelei strașnice femei! 

Zarafii ceilalți din Pera n-ar fi făcut asemenea ispravă în 


ruptul capului, iar dacă ar fi aflat c-am făcut-o eu m-ar fi scuipat. 

Trecu o săptămână, două, trei. De la Serai, unde aveam 
oamenii mei, nu primii nicio știre despre schimbarea Domnului 
Moldovei, pe care-l chema într-adevăr Petru Șchiopul. Abia după 
două luni mă pomenii - pusesem cruce acelor bani - cu un bileţel 
din partea Doamnei Chiajna, care mă chema în iatacul ei. 

— Iar vrea să-mi tragă chiulul! îmi ziceam. Și de mânie, mi se 
aprinsese vârful urechilor. 

Mă repezii la Doamna Chiajna, hotărât să mă întorc cu 
odoarele și sipetul ei, care preţuiau mai puţin decât pungile date 
sau s-o strâng de gât. 

Ce crezi că-mi arătă Doamna Chiajna, cum mă văzu? O 
scrisoare de la lași, din partea noului Domn al Moldovei, Iancu 
Sasu, care cerea surorii să mă trimeată la Scaun, cu socotelile 
toate făcute, spre a mă despăgubi și a mă răsplăti! 

E drept că acest frate vitreg nu domni decăt trei ani - căci nu 
prea stau mult în scaunul lor domnii români. Dar de atunci, 
maestre Benedetto, sunt gata să pun la picioarele Doamnei 
Chiajna toate avuţiile mele, oricând ar avea nevoie de ele. 

Și dacă n-ar fi femeie, sunt încredinţat că, pricepută cum e, 
Sultanul Murat ar face-o întâiul lui sfetnic și mare vizir! 

Poate că ești grăbit, maestre Benedetto, iar eu, palavragiu, ca 
noi toţi ăştia din Pera, am o mâncărime în vârful limbii şi al 
condeiului, de nu-mi vine să te las în pace deloc. 

Cu Doamna Chiajna nu s-a isprăvit! 

Că mă rugă să-i fiu de ajutor și pentru numirea în scaun a 
unuia Vlad, soţul unei nepoate de fiică a Doamnei Chiajna, acum 
în scaunul Ţării Românești. 

— Mărită Doamnă, bani cu împrumut ţi-am mai dat! îi zisei 
privind-o galeș. Și n-am pierdut unul. Ba am câștigat îndoit. N-ai 
vrea să-mi ceri mai mult? 

Şi ce crezi că mi-a răspuns şireata munteancă? 

— Eu, chir Panaiotis, nu cer nimănui mai mult decât poate să 


dea! 

Să fi fost bătaie de joc, maestre Benedetto? Aștept răspunsul 
dumitale amănunțit. 

Vrei să știi poate ce s-a petrecut cu nepoţica din lași, soţia lui 
Vlad, dacă a ajuns și ea doamnă în scaunul Ţării Românești? 

Întrebarea-i de prisos, maestre Benedetto, căci unde a lucrat 
mâna pricepută a Doamnei Chiajna a pus și Dumnezeu mila! Au 
plecat tinerii de la Iaşi la București, unde-i adăsta firmanul de 
domnie, scos de la Serai de mătușa lor, Doamna Chiajna! 

Și acum îţi destăinuiesc una, care trebuie să rămâie între noi, 
deşi mi se pare c-a început să se afle și pe-aiurea: 

Cică la tronul Poloniei se-mbulzesc acum vreo trei veri. Se va 
urca în Scaun acela pe care-l va sprijini Poarta, căci oştire destulă 
n-au niciunul din ei, ca să doboare pe ceilalți. 

Și eu știu cine va izbândi: vărul cel mic, Vladislav, un 
băiețandru numai de optsprezece ani, cu părul bălai, ca un 
arhanghel, căruia i-a dat în gând să-și vândă moșiile din Ucraina, 
să vină la Stambul s-o caute pe Doamna Chiajna! 

Și Doamna, care are vreo șaizeci şi trei de ani acum, când l-a 
văzut atât de frumos, l-a pupat pe frunte și l-a luat în rădvanul ei, 
să-l arate Sultanei Valide. Căci aşa încep domniile... 

N-am dreptate să spun, maestre Benedetto, că Doamna 
Chiajna, surghiunită, la sfârșitul vieţii ei a domnit și peste 
Muntenia și peste Moldova și poate peste Polonia? Năstrușnică 
femeie, pre legea mea! Una ca ea nu se naște decât o dată la cinci 
sute de ani. 


DESPOI-VODĂ 
UNVÂNIURĂ-ȚARĂ PE TRONUL MOLDOVEI 


I 


SEMZEUL 


— Dacă nu-mi iei în nume de rău, Măria Ta, cutez a spune că 
sunt, după graiul marelui poet Homer, un erou, ceea ce semizeu 
înseamnă. 

Astfel, plecându-și chipul oacheș, cu nasul vulturesc şi pletele 
negre ca pana corbului, vorbi cavalerul cel scurt și îndesat la 
Curtea voievodului Alexandru Lăpuşneanu, în marea sală de 
ospeţe. 

Se numea Iacob Heraclid Despotul și poposise în acea iarnă 
grea a anului 1560 la Suceava, venind din Polonia, după ce 
străbătuse multe ţări ale apusului: Italia, Spania, Franţa, 
Danemarca și Germania, unde avea puternici prieteni și 
ocrotitori. 

Alexandru-vodă Lăpușneanu, care se trăgea el însuși din osul 
lui Ștefan cel Mare, cătă îndelung, pe sub sprâncene, bănuitor la 
straniul musafir și la ciudaţii săi prieteni, cei trei cavaleri, Petre 
Rozei, burgundul cu nasul roșu, Petre Sedliţ, silezianul cu gura 
înfundată ca o troacă și Anton Sekeli, secuiul cel bălai, apoi 
Domnul, vârându-și jumătate de față în pocalul de argint, goli 
până-n fund vinul de Cotnar. 

La celălalt capăt al mesei lungi din lemn de gorun, udat de 
băuturi, Doamna Ruxandra, cu ochii ei prelungi și verzui ca de 
pisică, pe care-i putea face când mari când mici, dezmierdă 
căpşorul unui cocon care-i aţipise în poală. 

Căci stând de vorbă cu acel Vântură-Țară, iată noaptea trecuse 


de jumătate - și Doamna tot îi mai sorbea vorbele cu nesaţ. 

— Parcă spuneai că te tragi din stăpânitorii sârbi, grăi ea cu 
glasul molatec, și că vii nepot mamei Cătălina, care era și ea 
sârboaică, din neam de Despoţi. lar acum aflu că ești semizeu! 
Cum vine aceasta? 

Secuiul cel bălai cuprinse în micul cer albastru al ochilor lui 
icoana Doamnei cu căpșorul țâncului din braţe și în vreme ce 
buștenii în cămin pârâiau, iar văpăile învăluiau cu lumina lor 
leneșă picioarele mesei celei lungi de ospăț, zise în graiul său 
transilvan: 

— Slăvită Doamnă, d-apoi Iacob al nostru, tovarăș de 
cavalerie, este musai semizeu! Numai că el nu cutează a se făli 
dinaintea măritului Domn, Alexandru-vodă Lăpușneanu. Ci noi, 
prietenii săi, adesea l-am auzit istorisindu-ne despre cumplita 
bătălie de la Runty, unde a luptat cu spada ca unul din cavalerii 
negri ai lui Carol Quintul, împăratul a trei împărăţii și a jumătate 
de pământ de dincolo de mare. Ba și mai crunt s-a războit Iacob 
al nostru dinaintea cetăților Thérouanne și Hesdin, în care a 
intrat printre cei dintâi - mai abitir, mărită Doamnă, ca Achile, 
feciorul zeiţei Tetis din fundul apelor, când birui și dete foc cetăţii 
Troia. Nu sunt oare asemenea isprăvi fapte de semizeu?... 

Dar Petre Sedliţ, silezianul, cu gura scobită înăuntru adânc, ca 
la mătușile fără dinţi, mișcă sub masă piciorul greu, care sună ca 
de lemn lovit, și grăi şi el cu glas gros, jumătate leșește, jumătate 
moldovenește, certându-și tovarășul: 

— Oare drept vorbeşti tu, măi Sekeli? Pentru aceea socoţi tu 
pe lacob, căpetenia noastră aci de față, semizeu, adică erou, 
fiindcă mânui paloșul fără teamă pentru Carol Quintul, împăratul 
împăraţilor? Ptiu! Că habar n-ai de Iliada și de Odiseea!... 

Și întorcând capu-i mare, ca dat la rindea, către Vodă 
Lăpușneanu, apoi către dulcea piroteală a chipului de pisicuță 
omenească ce era Doamna Ruxandra, vorbi tare, de-i auziră 
glasul și oștenii de pază, de afară, în bătaia vijeliei de omăt: 


— Este semizeu, mărite Domn și Doamnă, cel ce se trage din 
mumă sau din tată zeu, însoţit cu o muritoare. lar căpetenia 
noastră, cavalerul lui Carol Quintul, Iacob Heraclid Despotul, se 
trage dintru întâi din Heracles, adică uriașul Hercule, semizeul, 
fiul măreţului Zeus-Jupiter, însoţit cu Alcimena, femeia tebanului 
Amfitrion, care găzduise pe zeu. Și numai după aceea se trage 
căpetenia noastră, Cavalerul Negru Iacob, și din stăpânitorii 
sârbi, el fiind nepot al răposatei Doamne Cătălina Răreşoaia, deci 
văr bun al măritei Doamne Ruxandra, aci de faţă. 

— Aşa da! Acum înţeleg și eu! zise Alexandru-vodă, dând cu 
pumnul stâng în masă, de zornăiră pocalele. 

Și în vreme ce paharnicul îi umplu iar pocalul întins peste 
umăr, înapoi, Vodă adăugi, privind în ochii Doamnei: 

— Aşa rubedenie, îmi place și mie, Ruxandra!... 

Apoi întorcându-se către musafirul în vestminte de catifea 
neagră, cu pieptarul brodat în argint și aur, cu armurile marii 
împărăţii în care soarele nu apune niciodată, întrebă cu jumătate 
de glas: 

— Dar ceva peceţi și pergamente ai domnia ta, cavalere? Ca 
să ne creadă și alţii, când om arăta dovezile - că noi, eu și 
Doamna, te credem și pe cuvânt! 

— Eu numai cât mă uit la el și-l cred! zise Doamna, privind la 
cavalerul negru cu ochii în care vâlvătaia despicăturii se subție 
deodată oblu ca o dungă. Căci mult ar fi durut-o să piardă 
deodată o asemenea rubedenie. 

Abia acum se clinti din locul său al patrulea tovarăș al 
ciudatului cavaler, Jean Villele, parizianul, cu chip prelung, 
subțire, ca de fecioară, cu plete căprui, unduind ușor ca valul și cu 
umerii scoși ai obrajilor și stropiţi cu puncte gălbui, ca de soare. 
Fl strânse buzele-i subţiri şi din taşca de pieile de la coapsa 
stângă, de sub junghier, scoase cu luare-aminte două pergamente 
groase, care fâșâiră ușor. De unul, clătinau trei peceţi roșii 
atârnate cu sfori de mătase. 


Și franțuzul începu a sporovăi atât de repede, că zeci de mierle 
păreau a se bate la guriţa lui cu mustăcioară - în grai pe care nu-l 
înțelese nici Domnul, nici Doamna, ci numai doftorul Blandrata, al 
casei domnești, cel cu barba lungă, roșiatică, venit din părțile 
Veneţiei - și care şedea mai de o parte. 

Doftorul încuviință din cap către Alexandru-vodă Lăpușneanu, 
iar Domnul, care nu pricepuse nimic, îl crezu. 

Jean Villele, desfășurând întâiul pergament, ros pe toate 
părțile de marea-i vechime, dovedi că Iacob Heraclid Despotul, 
născut în Arhipelag, se trăgea de-a dreptul din Heracles, fiul lui 
Zeus-]upiter și al preafrumoasei și albei Alcimena din Teba, că 
între strămoși se prenumăra și bazileul Heracle ce domnise în 
Bizanţ și între moși, stăpânitorii sârbi, din care dinspre mamă se 
trăgea și fierbintea Doamnă Ruxandra. 

Cavalerul parizian despături cu luare-aminte și cel de-al 
doilea pergament, cel cu peceţile, și citi în latinește, apoi tălmăci 
în graiul Franciei, diploma iscălită de însuși Carol Quintul, cel 
care cu cinci ani mai înainte, lăsându-și baltă toate împărăţiile, 
asemenea unor zădărnicii, se trase într-o mănăstire, spre aflarea 
vieţii celei adevărate și fără de moarte. lacob Heraclid Despotul, 
viteazul cavaler negru, dobândea prin voie împărătească titlul de 
Despot? şi acela de Comite palatin - iar pe temeiul acestui înscris 
avea putere Iacob Heraclid în cuprinsul Spaniei, Italiei, Olandei, 
Belgiei, Germaniei și Austriei, până-n marginile Lehiei și 
Moldovei de a pune notari, doftori, judecători, și de a încununa pe 
acei cântăreţi ai faptelor vitejești ce le zic poeţi, sau poeta, pe 
latineşte, iar pe limba frâncească - trubaduri. 

— Dar despre lumea pe care ai vânzolit-o, vere, nu ne spui 
nimic? șopti mai mult cu răsuflarea Doamna Ruxandra, clintindu- 
se în jilţ și desmierdându-și odrasla cu degetele ei lungi. 

Ridicând capul oacheș, cu luciri de bronz, cavalerul cel negru 


2) Voievod. 


răspunse: 

— Ce întâmplări neobișnuite și vrednice a fi istorisite, ți-aş 
putea istorisi, mărită vară, tu care ai avut parte de o viaţă atât de 
zbuciumată! Căci am aflat de fapta fratelui tău Ștefan, domnitorul 
de câteva luni, care înconjurându-se de turcoaice fu ucis de boieri 
ca să urce în scaunul domniei un anume Joldea, căruia te și 
dădură. Și ai fi avut parte de el, dacă nu-ţi ieșea înainte, luându-i- 
te cu puterea braţului, Domnul de față, Alexandru-vodă 
Lăpușneanu, soţ prea fericit căruia, fără pierdere de vreme, an de 
an, îi dăruieşti când un cocon, când o coconiţă. 

Înaltele fețe domneşti surâseră de aşa vorbe bune. Doamna 
stinse o clipă vatra ochilor ei oblici, cu pleoapele lăsate, iar Vodă 
hohoti singur mai departe: 

— Asta aşa e! Anul și cârlanul! 

— Eu n-avui parte de bucuria femeii, urmă cavalerul, dar 
tăcu, păzindu-și taina cu ochii în jos, în vreme ce o jumătate de 
surâs îi despică un colţ al gurii. 

Cu ochii mari, verișoara domnească se uita la el vrăjită, gata 
să-l înfulece: 

— Poezia şi filosofia le-am deprins în Italia, dar mai temeinic 
învăţai știința doftoricească la Montpellier, urmă Iacob, încruntat 
deodată, cu glas puternic. Aș fi rămas la Paris, unde viaţa 
cavalerească își află o strălucită răsplată, căci acolo vinul e bun, 
femeile ispititoare, banii la îndemână, dacă nu mi s-ar fi 
întâmplat un pocinog la Saint-Germain, într-o încăierare. Mi se 
pare că am făcut o moarte de om. Și apoi luptele pentru bunul 
meu împărat, Carol Quintul... aşa precum le-aţi auzit... 

Un brânci al crivățului lovi cu putere obloaneie de la 
ferestrele încăperii domneşti, care pocniră cutremurate. 

— Ce-ar fi să mergem la culcare, boieri dumneavoastră? zise 
Alexandru-vodă arătându-și dinţii în rânjetul care era surâsul 
său. 

Și se ridică. După el, se ridicară cuviincioși toți ceilalți, 


urmându-l. 

Domnul lăsă prieteneşte mâna pe umărul de catifea neagră al 
cavalerului Heraclid și-i grăi: 

— Rămâi de-acum la Curtea noastră, vere! Nu-ţi va părea rău! 
Îți voi găsi o dregătorie pe potriva vitejiei şi priceperii pe care o 
vei arăta - iar Ruxandra, o soaţă! Așa e, Doamnă? 

Doamna, cu ochii în jos, nu răspunse - ci strânse mai tare de 
făptura-i zveltă copilul, pe care ridicarea ei din jilţ îl trezise. 

— Sau visezi domnie? îl întrebă deodată cu glas ridicat 
Lăpușneanu. O domnie mai semeaţă decât a Moldovei? Căci doar 
eşti semizeu! 

Cavalerul tăcu. 

— Şi crezi că nu i s-ar cuveni, Măria Ta? făcu Doamna. Locul 
lui, după obârşie, ar fi Bizanțul. 

— Numai că acolo, vere, șed deocamdată pe sofale Soliman și 
vizirii săi! Şi şed temeinic, pe cât știu, nu-i așa? 

Și Vodă, hohotind, își prelungi râsul într-o tuse neașteptată. 

Doftorul venețian se apropie în grabă de Alexandru 
Lăpușneanu, în vreme ce Doamna, clătinând capul către cavaleri, 
îi salută, întoarse umerii și se îndreptă cu copiii spre încăperile ei. 


II 


SARPELE DINSÂN 


Cine ar putea cunoaște basmele de mărire pe care Heraclid 
Despotul le înșiră la urechiușa palidă a Doamnei Ruxandra o 
iarnă întreagă, în vreme ce Domnul era rupt, când într-o parte 
când în alta, de treburile domniei? Cavalerul, în vestminte de 
pluș, punea la cale cu Ruxandra, în iatacul ei, viitoarele stăpâniri 
ale seminţiei lor. 

Alexandru-vodă, cuprins de o greață care-i aduse gălbinare în 
ochi și-i supse vlaga din genunchii care începură a-i tremura, se 


tângui soției: 

— Nu ştiu ce boală mi s-a încuibat în sânge, că văd lumea în 
roşu, apoi în verde și mi se usucă limba în gură, de o simt 
scămoșată ca o cârpă. Au nu mă otrăveşte cineva? 

Ruxandra se repezi în pieptul lui și îi pipai mâinile, suflându-i 
în obraz: 

— Eu gândeam că ești rece din pricina iernii! Doftorul Măriei 
Tale, Blandrata, ce spune? 

— Să postesc! Auzi-colo! Nu mai cred în el, Ruxandro! Să mă 
fi deochiat vărul Heraclid? Ce-ar fi să mă freci zdravăn cu 
tescovină tare? 

— Dezbracă-te, Măria Ta, și am să te doftoricesc, să-ți moi un 
pic încheieturile! Iar de vărul nostru Heraclid nicio grijă să n-ai. 
Că el nu e piază-rea, s-ar cunoaște din căutătură - care mi se pare 
că mai curând farmecă decât îngrozește. 

Și în vreme ce Ruxandra, după știința ei femeiască, îl 
doftoricea în fel și chip, Vodă gemând sub mâinile ei 
pătrunzătoare gâfâia: 

— Nu știu ce-mi spune, Ruxandro, că răul mi se trage de la 
acest Vântură-Țară, pripășit la curtea noastră! Până la ivirea lui 
nu mi s-a iscat vreodată în măruntaie şi în oase asemenea 
boleșniță! Să plece, Ruxandro! Și după ce m-oi lecui, să se 
înapoieze iar, gemu Vodă între două sughiţuri. 

— Eşti nebun, Măria Ta? se înfoie Ruxandra, cu mâinile 
suflecate, depărtându-se de el. 

Heraclid află de hotărârea Lăpușneanului înainte de a fi stat 
de vorbă cu Doamna, care luase asupra ei, cu lacrimi în ochi, 
greaua sarcină de a surghiuni pe frumosul și iubitul văr. Şi se făcu 
nevăzut cavalerul de la Curtea din Suceava, precum venise - în 
puterea, nopţii, în primăvara aceluiași an. Numai că luă cu el, 
odată cu cei patru străini, credincioșii lui tovarăși, și pe doftorul 
italian cel cu barba cărămizie, Blandrata. De ce fugise? Și încotro? 
Doamna Ruxandra nu-și dădea seama și nici nu putu să afle 


pricina de la vreun curtean. 

Ci Alexandru-vodă, care ajunse uscat ca scândura, iar ochii i se 
înfundaseră în cap, ca la strigoi, se lumină deodată și, cuprins de 
o furie sălbatică, puse mâna pe paloșş, ca un nebun, când zări pe 
Doamna și copiii. 

Apoi, ars pe dinăuntru de o sete ca arșița, Domnul - pe care 
Vlădica și boierii îl credeau în ajunul pristăvirii și începură a-i citi 
moliftele de mort - ceru paharnicului pocalul și, întins în crivat, 
bău două cupe pline, din vasul cu ciocul de cocostârc alb. 

— Încai să moară beat decât nebun! rosti Doamna Ruxandra 
învestmântată în văluri negre, cu mâna când la gură, când la ochi, 
chinuită de dorul lui Heraclid, cavalerul, cel atât de isteţ și plin de 
învăţătură, care atât de potrivit ar fi stat în loc, în scaunul 
Moldovei... 

Dar după acea beție prelungită, ca și cum și-ar fi curăţit 
sângele de o otravă necunoscută, Alexandru-vodă se simți mai 
bine, se ridică în capul oaselor și umblă încet, prin încăpere, ca un 


schelet. Apoi, rânjind, ceru de mâncare o oaie friptă. 
* 


x x 


Doamna Ruxandra se bucură de întremarea soțului, dar 
gândul ei era la vărul Iacob Despotul în vestminte de pluș, care-i 
vorbise de cucerirea și de alungarea turcilor, de înscăunarea 
bazileilor în Bizanţ, începând cu el, strănepotul lui Heraclid - de 
întemeierea unei împărăţii calvine pe malurile Bosforului! 

Și tot mai nădăjduia în înturnarea acelui cavaler rătăcitor sau 
în sosirea unei veşti de mărire, fiind el pus Domn atotputernic în 
vreuna din împărăţiile lăsate de schimnicul Carol Quintul, când 
Alexandru-vodă, în zale și cu buzduganul la coapsă, intră în iatac, 
strigând: 

— Şi acum mă duc să plătesc acelui semizeu, pentru otrava cu 
care vru să mă ucidă! Procletul! Căci ți-era, chipurile, văr! Neam 
de Heraclid! Neam de Despot! Fuse mai degrabă o scârbavnică 


scursoare a grecimii din Arhipelag, cavaler fără simbrie în Apus, 
cu haimanale pornit după jafuri și acum râvnitor al scaunului 
meu, pentru că l-am ospătat din blidele mele. 

Ruxandra nu înţelegea nimic din vorbele bărbatului, în afară 
de ocările aruncate asupra mult doritului văr. Ochii ei tăiați in 
curmeziș ca la tătăroaice se făcură deodată mari, iar despicătura 
lor de aur crescu ca o vatră de foc: 

— Măria Ta, ce-mi tot vorbeşti? Ce rău ţi-a făcut vărul nostru? 
Să nu ajungi să te căiești vreodată de cuvintele ce arunci asupra 
lui. 

Nu mai era vreme de căință! Căinţa era alta: că îngăduise 
Domnul să i se strecoare în sân acel șarpe viclean, care, după ce-l 
mușcă adânc, de era să-i ia viaţa, fugise în Transilvania, cu gând 
de a strânge oaste și a veni împotriva lui, a lui Alexandru-vodă, 
care ca pe o rudă iubită îl adunase de pe drumuri și-l oblojise! 

— Nu cumva sunt uneltiri? mai întrebă Doamna, care știa că 
Iacob Heraclidul nu era în stare să vină împotriva lui Lăpușneanu 
să-i ia scaunul domnesc și Doamna, precum la vremea lui, 
Ajexandru-vodă tot cu oaste străină venise, înlăturase cu moarte 
pe Joldea, mirele de trei zile al Domniței Ruxandra, îi luase 
mireasa și jilțul domnesc din Suceava. 

— Uneltirile sunt ale lui, ale acelui Vântură-Țară! strigă 
Domnul rânjind. Căci iată, trebuie să-l întâmpin la hotară... dacă 
nu cumva și-o fi schimbat drumul! 

Şi Vodă scoase de la chimir scrisoarea mototolită a 
voievodului Podoliei, Vișnieviţchi, prietenul leah care știa și 
moldovenește, fiind după mamă os din Ștefan cel Mare. 

Doamna Ruxandra o citi pe îndelete, cu buza tremurătoare, 
ținând-o cu mâini care înghețau - neștiind dacă-n cumplita ei 
tulburare era mânie sau părere de bine, disperare sau așteptare. 

Voievodul leah scria Domnului că Iacob Heraclidul ajunsese în 
Ungaria de sus, în Kesmark, unde, cu ajutorul lui Ferdinand din 
Viena, strânsese oaste, spre a pune mâna pe Moldova. 1 se dăduse 


numaidecât ajutor pentru asemenea ispravă, deoarece Ferdinand 
al Austriei era furios pe Voievodul de la Suceava, care ajutase 
văduvei ungare, Isabella, să pună mâna pe Transilvania. Cică opt 
mii de florini ar fi primit fostul cavaler al lui Carol Quintul și un 
pâlc de oaste în fruntea căreia se afla un anume Albert Laski, 
luteran și el. Se pare că și guvernatorul Lituaniei, Nicolae 
Radziwill, trimisese ceva galbeni Heraclidului - căci mult ar fi 
dorit acela ca tot un luteran să domnească în scaunul din 
Suceava! 

Dar craiul Lehiei, care era catolic şi sprijinise pe Alexandru 
Lăpușneanu să înfrângă pe dușmani și să fie uns Domn, prinse de 
veste cel dintâi, prin iscoadele sale. Nu era vreme de pierdut. 
Cum Alexandru Lăpușneanu n-avea oastea strânsă și gata de 
luptă, craiul din Varşovia trimise un sol către voievodul Podoliei, 
Vișnieviţchi, să purceadă de îndată și să înfrunte oastea 
cavalerului negru. Abia intră lacob Heraclidul, cu tovarășii săi, 
toți pui de lele, în trecătorile Moldovei, că fură întâmpinați de o 
grindină de săgeți și de bolovani prăvăliţi din piscurile munţilor. 

Socotind că va fi treabă ușoară și că vor merge la Suceava ca la 
nuntă, lefegiii lui Heraclid, loviți la strâmtoare, dădură dosul, mai 
cu seamă călăreții, care puteau fugi mai repede. 

So fi mai adunând oastea năvălitorului undeva prin 
Transilvania? Sau vitejii săi fugari s-au risipit ca fumul? 
Voievodul Podoliei nu ştia, dar prin scrisoare anume îl îndemna 
pe Alexandru-vodă să-și adune de sârg oștirea și să pună strajă 
bună la trecătorile spre Transilvania. Căci nu era de crezut că un 
cavaler al lui Carol Quintul să se lase bătut cu una cu două, iar un 
nas vulturesc ca al lui lacob Despotul să fi uitat aroma bucatelor 
domnești de la Suceava. 

Și iată că Domnul Lăpușneanu, în zale şi cu buzduganul 
pregătit parcă anume pentru căpățâna lui Heraclid, pornea însuși 
spre fruntaria amenințată. 

Doamna Ruxandra izbucni într-un hohot puternic de plâns și 


se aruncă la pieptul lui Alexandru. Domnul abia putu s-o împace - 
și o duse cu mare grijă în iatacul ei. 

— Dacă s-o întâmpla ceva, îi mai zise el, să nu-ţi pierzi firea, 
Ruxandro, ci să iei cu tine vistieria și să te tragi la Chilia, tot pe 
drumuri lăturalnice, numai cu două slugi credincioase şi cu copiii. 
Auzitu-m-ai? 

— Auzit, Măria Ta... gemu Ruxandra, sughițând încet de 
viitoarea plânsului. 

— Dacă pier eu, măcar să scapi tu! adăugă Vodă. lar cu aurul 
din vistierie să dai fuga la Stambul, să cumperi înapoi scaunul 
domniei pentru urmașii noștri. 

— Aşa voi face, Măria Ta! răspunse Doamna, căutând 
împrejur oglinda ei venețiană cu mâner de argint. 

Domnul plecă și lipsi din Suceava toată vara, lăsând paza 
cetăţii pe seama hatmanului Tomșa, mai înrăit parcă decât ceilalți 
boieri, dar cel mai de ispravă. 

Odată cu strânsul poamelor din vii și livezi, se întoarse și 
Domnul în cetatea de scaun. Prin iscoadele de la fruntarii și din 
Transilvania află că lacob Heraclidul nu mai adunase oștirea pe 
care o risipise voievodul Vișnicviţchi - și până să întocmească 
alta, mai avea de furcă! 

Călare printre colnicele Moldovei, având cu el pe Moţoc, 
vornicul cel lat în spete şi cu capul rotund, pe Veveriţă 
postelnicul, cel nalt și tremurător ca un plop și pe Spancioc, 
spătarul cel chel, fără sprincene şi cu o nucă vie de carne în 
partea dreaptă a bărbiei, Alexandru- vodă râse cu poftă, arătând 
zărilor scăpărătoare şirul dinţilor săi puternici: 

— Pare-mi-se că s-a săturat de domnie vărul Hercalid, cel cu 
sânge de zeu în vine! I-a pierit pofta chiar de la întâia întâlnire cu 
pietroaiele din munţii Moldovei! Și-o fi luat seama și s-o fi întors 
pe meleagurile din apus, că graiurile de-acolo pe toate le știe - iar 
pe noi ne-a lăsat în plata Domnului! 

— Bine ar fi să fie aşa, mărite Doamne! zise Spancioc 


clătinând din cap de la dreapta la stingă, nu înainte și înapoi ca 
adineaori în legănarea calului. Numai de n-ar fi la mijloc vreo 
viclenie! 

— De viclenii totdeauna te-ai temut, Spancioc, iar de 
buzdugane ţi-a fost frică! hohoti Domnul, bucuros de această 
glumă de care râseră la fel Moţoc şi Veveriţă. Și ce viclenie anume 
crezi c-ar putea scorni luteranul? întrebă Domnul, cu inima 
neturburată. 

Spancioc îşi dete cu mâna pe locul unde alții aveau mustăţi și 
răspunse, clătinând capul acum înainte și înapoi: 

— De-aș ști, Mărite Doamne, n-ar mai fi viclenie ci prostie din 
partea acelui Vântură-Țară! Căci viclenia bine întocmită se 
vădeşte mai târziu, când nu te aştepţi, nu acum, când n-o vede 
nimeni. 

— Asta așa e! întăriră într-un glas vornicul Moţoc și 
postelnicul Veveriţă. 

„ÎN timpul verii, primi Domnul Alexandru Lăpușneanu o nouă 
scrisoare din partea voievodului din Podolia, Vișnievițchi, pe care 
o citi cu ochi scăpărători de bucurie neașteptată Doamnei 
Ruxandra, care-şi îmbăia două fetițe într-o copaie mare, în iatacul 
aburit. 

— Ia-n ascultă, Ruxandro, vestea cea mare! 

— Vreo veste rea despre vărul lacob Heraclidul? întrebă 
Doamna dând din cap, încredinţată de mult c-o împăcare între 
Despot şi soțul ei nu mai era cu putinţă. 

Și Domnul citi rândurile ce urmează: 

„Mărite Doamne și prietene! Să te ţie Hristos, Mintuitorul 
nostru, în deplină sănătate și noroc dimpreună cu Mărita Doamnă 
si coconii, nepoţii mei. lată că aflai de curând, din Transilvania, de 
la oameni de credință care niciodată nu m-au înșelat, primind ei 
bani buni de la mine, în toată vremea. Cică Iacob Heraclidul care-și 
spunea Despot după scrisul lui Carol Quintul și care încercase a-ți 
lua scaunul domniei, umblând el acum zănatec prin părțile 


transilvane și ungurești, ba într-o cetate, ba în alta, nu mai 
contenea cu chefurile și beţiile, înconjurat de tovarășii lui de 
cavalerie, pe care-i avea din țările Apusului, dobândi și alți mulți 
prieteni, făgăduind în dreapta și în stânga vorbe goale, pe care 
numai nebuni ca aceia le pot crede, că va veni el în Moldova Domn, 
după rubedenia lui cu Doamna, ba că va pune mâna și pe scaunul 
Țării Românești, întocmind apoi o mare oaste creștină cu ajutorul 
căreia va alunga pe turci și va lua iar scaunul bazileilor, bunicii săi, 
pierdut acum o sută și mai bine de ani. Ci nebunia nici ea nu ținu 
mult înaintea lui Dumnezeu, că iată, Iacob Heraclidul căzu greu 
bolnav, se săvârși din viaţă și fu îngropat de prietenul său Albert 
Laski și de ceilalți cavaleri apuseni, în cetatea Kismark, și cu toţi 
mult plânseră de părere de rău...” 

Doamna Ruxandra lăsă copilele să se bălăcească în apa caldă 
și, cu braţele de-a lungul trupului, privi drept în rânjetul lui 
Alexandru. Apoi zise mai mult cu răsuflarea.: 

— Şi tu crezi în asemenea cuvinte, Doamne? 

Alexandru-vodă nu răspunse deodată, apoi răcni: 

— N-am crezut nici eu! Dar ascultă mai departe să auzi ce 
spune răvașul: 

„Cunoscând, mărite Voievod și prieten, viclenia aceluia ce se 
numea însuși Despot, vrusei a mă încredința de moartea lui și 
trimisei un om anume din Podolia, care, ducându-se, întrebă pe 
locuitorii cetății lui Laski dacă știu ei ceva de pristăvirea 
cavalerului lui Carol Quintul întru cele veșnice. Și oamenii au 
mărturisit că au văzut cu ochii lor înmormântarea Cavalerului, ba 
i-au și arătat locul în biserică, unde e îngropat. Minţind trimisul 
meu locuitorilor din Kismark că era rubedenie îndepărtată cu 
răposatul, au aprins o luminare la căpătâiul lui”. Acum ce mai 
spui, Doamnă? 

Doamna oftă și începu, cu și mai multă putere, să-și frece 
copilele în scăldătoare. 


III 
ANEVOIE VENI ÎNCEPUTUL ȘI PREA REPEDE SFÂRSITUL 


Mare fu mirarea lui Alexandru-vodă în toamna aceluiași an 
aflând că Iacob Heraclidul în fruntea unei puternice oștiri 
ardelene, pe care o adunase tupilând-o în timpul verii sub poale 
de păduri, pătrunsese prin trecători în Moldova, având de-a 
dreapta lui pe Albert Laski, prietenul și sprijinitorul său. 

— Parcă-şi dăduse duhul! lar oamenii cetății au văzut 
înmormântarea! grăi Domnul către vornicul Moţoc, care trebuia 
să îngrijească de adunarea oștirii. 

— Un coșciug gol înconjurat de luminări aprinse nu se poate 
îngropa, Măria Ta? răspunse vornicul, scărpinându-se după ceafă. 
Acum va trebui să-l înfruntăm pe mort. 

— Sunt boierii noştri de credinţă, vornice? întrebă Domnul, 
care se cam îndoia de unii. 

Moţoc sporovăi ceva pe sub mustață, cu mina stângă pe 
paloşul de la coapsă, cunoscând și el puţina statornicie a 
boierilor, gata să treacă de partea celui cu biruinţa și cu puterea. 

Alexandru-vodă Lăpușneanu și cei trei boieri mai de seamă, 
Moţoc, Veveriţă și Spancioc, se osteniră și adunară în mare grabă 
câteva pâlcuri de pedestrași și de călăreţi, înarmaţi inai mult cu 
spăngi și cu paloșe, prea puţini cu arcuri bune și niciunul cu vreo 
sâneaţă care scuipă foc și plumb. Nădăjduind să-și înmulțească 
oastea, Vodă Alexandru se trase mereu dinaintea năvălitorilor 
care-l căutau, până-n preajma Prutului, în vreme ce Doamna 
Ruxandra cu vistieria și copiii ei, unsprezece la număr, se trase la 
Chilia, pe ţărmul cu corăbii turcești. 

Oștile se loviră la Verbia, nu departe de apa Jijiei, și se 
încăierară două zile scurte de toamnă, amestecate în ceaţă și în 
ploaie. Când oamenii lui Vodă se pomeniră înconjurați de 
călăreţii cu flinte tran- silvănești, care-i împroșcau cu alice mai 


dese ca apa ce cădea de sus, se traseră înapoi de Verbia, pe 
celălalt mal al Jijiei. Dar aci îi adăsta pedestrimea lui Laski, cu 
sulițe lungi, care-i risipi și-i prinse, după aceea, prin luncile de pe 
malul Prutului, istoviţi și lihniţi de foame. 

Mai încercă Alexandru-vodă să se împotrivească lângă Huși, 
unde îi venise în ajutor un pâlc de oșteni din Moldova de jos, dar 
nici aci nu izbuti a face vreo ispravă. 

În puterea nopţii, în vreme ce călăreții lui Iacob Heraclidul 
erau gata să intre în tabără, Vodă Lăpușneanu fugi la Chilia, de 
unde, luându-și soţia, copiii şi lăzile ferecate, se urcă într-o 
corabie mare ce pornea spre Stambul. Aci se aruncă la picioarele 
puternicului Padişah Soliman, de care ţinea cu adevărat domnia 


de la Suceava, ca și cea de la Târgoviște. 
* 


x x* 


Iacob Heraclidul, după înfrângerea lui Alexandru-vodă la Jijia 
și la Huși, porni în goana mare spre Suceava, bănuind că va mai 
găsi acolo pe frumoasa și iubita lui vară, Ruxandra. Dar aflând că 
Doamna urmase pe soţ, se întoarse la Iaşi, unde adună boierii la 
Curte și trecând pe dinaintea lor, le grăi în mai multe limbi, în 
latinește, în leșește, în frâncește, în nemţește, în ungurește și la 
urmă în moldoveneşte, zicând cu semeţie: 

— N-aţi avut până acum, boieri dumneavoastră, Domn cu mai 
multă știință de carte ca mine, nici cu prieteni mai puternici în 
țările creștine de la apus! De mă veţi cere ca Voievod al Moldovei 
Padișahului Soliman, bine va fi vouă, copiilor voștri și mai ales 
Țării. lar ce ne hărăzește Domnul cel de Sus, nu poate bănui 
oricine - și veţi vedea minunea cea mare la vremea ei, toţi care în 
mine veţi crede. Căci precum din adâncimea și vechimea singelui 
meu am scos dreptul și puterea ce le vedeţi, alte drepturi și 
puteri voi isca, despre care acum nu pot vorbi încă. 

Smeriţi ascultară boierii aceste cuvinte care purcedeau parcă 
din- tr-un suflet de împărat, nu de la un Voievod supus 


Stambulului. Astfel că i se închinară, sărutându-i mâna. Apoi cu 
toți se duseră la Biserica Mare unde vlădicii în odăjdii îi citiră 
molifta de domnie, numindu-l pe românește Ion-vodă. 

Soliman, de mult prevenit de Iacob Heraclid Despotul, prin 
bancherița Dona Gracia de Mandesa, cu mare trecere la Poartă, 
nu mai dete ascultare plângerilor lui Alexandru Lăpușneanu, ci 
ținând seama de cererea boierilor moldoveni, trimise lui Ion- 
vodă firman și steag de domnie nouă. 

— Nu face domnia Moldovei zece mii de galbeni pe an, peste 
haraciul lui Alexandru Lăpuşneanu? întrebă Vodă pe boierii 
adunaţi în Divan, cărora le ceru să scoată banii din pământ, din 
piatră seacă. 

Cavalerii primiră haine scumpe de samur, șei împodobite cu 
flori de argint și săbii ferecate. 

— Ce-ar fi de ar da oamenii ţării câte un galben de casă? 
întrebă Domnul pe boieri în al doilea Divan. 

Topi odoarele de aur ale bisericilor și bătu galbeni cu numele 
său: Heraclidis Despotae Vindex et defensor libertatis Patriae. 
(Heraclid Despotul răzbunătorul și ocrotitorul libertăţii Patriei.) 
Scrisorile lui purtau însemnarea: Despot și Bazileu al Moldovei, 
umblând până-n marginile continentului Europei. 

— Două coroane, meștere, să-mi torni din aceste bucăţi de 
aur! porunci el unui sculptor adus din Padua. Una fără armurile 
Moldovei, m-ai auzit? Vom pune armurile mai târziu... În altă 
parte! 

Boierii se luară de gânduri. Moţoc începu să se căiască și să-și 
certe tovarășii, pe Veveriţă și Spancioc, că-l lăsase să scrie 
Sultanului pentru întărirea în Scaun a unui venetic care nu 
respectă datinile țării. 

— Aud că ne aduce acum în Suceava vlădică luteran! zise 
Veveriţă, tremurând tot. 

— Vlădică însurat, auziţi voi, fraţilor? strigă Spancioc și râse 
bătându-se cu mâna pe gură. 


Despot află de adunarea boierilor în casa hatmanului Tomșa, 
dar nu-i crezu atât de becisnici ca să se ridice împotriva viselor 
sale de mărire. Până una-alta, începu a strânge aur pentru 
întocmirea unei mari oștiri. Datoria de câteva mii de galbeni 
către prietenul Laski o mai lăsă în uitare. Avea nevoie numai de 
cinci ani de pace - și după aceea... Vor vedea mărimile Apusului 
ce e în stare să împlinească penrtru creştinătate un cavaler al lui 
Carol Quintul, urmaș al bazileului Heraclide! 

Dar, până să se împlinească toate aceste năluciri, hatmanul 
Tomșa năvăli în casa domnească, strigând cu ochii bulbucaţi de 
spaimă: 

— Măria Ta, ne lovesc tătarii! Dă-mi oaste să-i alung până nu 
ne pustiesc Moldova! 

Despot-vodă îl privi cu ochi mari, miraţi, apoi se ridică de la 
masa lui de scris și cu condeiul făcu semn căpitanului de oaste 
din mijlocul curții. 

Hatmanul Tomșa, înţeles dinainte cu boierii, duse oastea afară 
din cetate, unde oamenii jurară toţi creștinește, pe icoanele 
ortodoxe, să asculte numai de hatman și să scape țara de domnia 
acestui papistaș stricător de obiceiuri. 

Aflând Vodă de această răzvrătire, se închise îndată în cetatea 
Sucevei, cu puţina pedestrime ce o păstrase la curte, în adăstarea 
unui ajutor. 

În vreme ce oştenii credincioşi din cetate ţineau zidurile, află 
Despotul că se apropia de Suceava voievodul Podoliei, 
Vișnieviţchi, din osul lui Ştefan cel Mare, să se urce în scaunul 
țării. 

lată de unde vedea mântuirea - de unde se așteptase mai 
puţin. Se vor bate acum, Tomșa cu Vișnieviţchi!... 

Hatmanul Tomșa, aflând de apropierea lehilor, trimise vorbă 
voievodului Podoliei să se unească îndată cu oștile moldovenești, 
ca împreună să surpe zidurile Sucevei și să alunge pe Despot din 
Scaun. lar Despotul știa bine că hatmanul Tomșa nu va lăsa acum 


din mână prilej de a încerca să se urce el în scaunul Moldovei - și 
se va lovi cu Vișnieviţchi. Scorpionii, încăierându-se, se vor 
mânca unul pe altul - iar leul Sucevei va ieşi teafăr din colivie! 
Apoi, cu ajutorul lui Dumnezeu, își va aduna cu mai multă 
chibzuială oștile care să-i dea puterea de a-și pune, pe malurile 
Bosforului, coroana de bazileu, coroana a doua, pe care o avea 
gata pregătită! 

În puterea nopţii, iscoada intră în iatacul Domnului. 

— S-au bătut toată ziua de ieri și toată ziua de azi, Mărite 
Doamne! gâfâi omul, acoperit de praf și de sudoare. 

— Şi se mai bat? făcu Despotul, cu ochi mari. 

— Nu. Că moldovenii lui Tomșa au risipit pe oștenii lehi, iar 
pe voievodul lor l-au prins de viu. Cică-l vor trimite la Stambul, 
peşcheș Padișahului, să-l spânzure în cârlige, ca un vechi dușman 
ce era! 

Despotul se încruntă - înţelese dintr-o dată că starea lui se 
înrăutăţise. Va mai trimite Soliman oștirea care să-l despresoare, 
văzând că boierii moldoveni îi dau plocon pe vrăjmașul leah? 

— Trebuie să aştept! Să mai aștept! Mântuirea va veni ea de 
undeva)... 

În cetatea Sucevei bucatele se împuţinară - iar ajutorul 
turcesc sau măcar cel tătăresc nu se ivea de nicăieri. 

În curând Vodă nu mai avea cu ce să hrănească pe oştenii ce 
făceau paza la ziduri - chiar de-ar fi lăsat pe ceilalți netrebnici, 
bătrâni, femei și copii să piară de foame. 

Repede scrise lui Laski, făgăduindu-i răsplată împărătească, 
dacă va veni îndată cu oaste destulă să-l despresoare. Și primi 
răspunsul, cu o ameninţare: „Te mântui, nu pentru capul tău, ci 
pentru aurul ce am a primi și pe care altfel nu l-aș mai vedea 
deloc, iar dacă nici după ce te voi mântui nu plăteşti - cu mâna 
mea te voi ucide, om fără cinste!” 

Dar se întâmplă o turburare neprevăzută între oștenii 
Despotului, o căpetenie fu ucisă de alta, spre a-i lua locul. Iar pe 


ucigaș Vodă nu-l pedepsi, având nevoie de el în acea vreme 
amenințătoare. 

Atunci oștenii de la ziduri se sfătuiră și fură îndemnați chiar 
de noua căpetenie să deschidă porțile cetăţii, ca să intre boierii 
Moldovei cu oastea lor. 

Când Despot prinse de veste despre această plănuire, trimise 
porunci portarilor și căpeteniei, care-l vânduse ca la amiază, când 
o sta soarele cumpănă și clopotul va suna, sa dea porţile de o 
parte deoarece vroiește a ieşi din cetate și a sta de vorbă cu 
hatmanul Tomșa. 

— Dacă nu mă vor, plec! își zise Domnul, gătindu-se în 
vestmintele-i de cavaler negru în iatacul ce fusese al Doamnei 
Ruxandra. 

Își încinse jungherul cu minerul de fildeș, iar în locul tichiei de 
catifea cărămizie cu pană, își puse coroana cea mare de aur, pe 
care râvnise s-o poarte când se va încorona la Constantinopol ca 
bazileu al noului Bizanţ. 

Cobori scările și se aruncă pe calul alb, înşeuat ca de 
sărbătoare. Apoi urmat numai de cinci călăreţi, ieşi pe poarta cea 
mare a cetăţii, care se deschise când clopotul bătu amiaza. 

Cu mirare priviră moldovenii din tabăra lor și cei mai de 
departe, din corturi, această minune a deschiderii porţilor de 
bună voie - și ivirea în bătaia soarelui a acelui ciudat împărat de 
Vicleim, șiruind de aur și de nestemate. 

Cu mâna stângă în șold, cu dreapta strunind frâiele calului alb, 
înainta Despotul și chipu-i mândru, cu nasul vulturesc și ochii 
scăpărători căuta pe boierii moldoveni. 

La întâia strajă se opri și porunci: 

— Să poftească la mine hatmanul Tomșa! 

Dar boierii, cu mâna pe paloșe, în frunte cu hatmanul Tomşa, 
care purta numai buzduganul la coapsă, călăreau iute întru 
întâmpinarea Despotului. 

Mai înainte de a fi ajuns, acesta le strigă: 


— Inimi haine și neînţelegătoare aţi fost cu mine, boieri 
dumneavoastră, dar iată, eu plec ca să... 

— Ne mai și ocărăști, liftă necredincioasă? răcni hatmanul 
Tomșa de se cutremură văzduhul. 

Și buzduganul smuls de la coapsă lovi pe Despot drept în faţă, 
sfărâmându-i ţeasta și umplându-l de sânge. Leșul Domnului se 
prăvăli atârnând în șa ca o zdreanță de mătase, în vreme ce 
coroana de aur se rostogolea mai departe, în iarba moale, ca o 
minge... 


PETRU CERCEL 


Un tânăr poet visător 
în scaunul Ţării Românești 


I 


LA CURTEA REGEASCĂ DINFRANCIA 


Într-o noapte de primăvară a anului 1579, făcliile albiră atât 
de tare un rând de ferestre ale palatului regesc din Paris, încât 
ostașii de gardă de la porțile mari de fier 'nălțară priviri mirate, 
zicând: 

— Se lasă cu chef astă seară la salonul cel mare al regelui 
nostru. 

— De bună seamă, răspunse altă strajă. Păcat că nu mai sunt 
petrecerile de odinioară... 

— Dece, adică? 

— Apoi după ce-și pune pirostriile pe cap, omul se mai lasă 
de blestemăţii, iar tânărul nostru rege n-a găsit ceva mai bun de 
făcut decât să se-nsoare cu frumoasa Luiza, un boboc de fată, cu 
doi maci pe obrăjori. Hei, ce veselie era altădată, când regele 
petrecea în lege...! S-a vârăt și aici maică-sa, italianca, vicleana 
aceea de Caterina de Medicis din Florenţa! Că fără amestecul ei, 
uite, bag mâna-n foc, că nici azi isteţul nostru stăpân nu s-ar fi 
însurat! 

Nimic din ceea ce se petrecea în cămările regeșşti, oricât de 
ferite, nu rămânea ascuns străjilor, pajilor, slujitorilor, vizitiilor! 

Henric al III-lea al Franciei se căsătorise într-adevăr cu Luiza 
de Vandemont, ascultând îndemnul mamei sale Caterina de 
Medicis, femeie pricepută în treburile domniei și care nu voia ca 
fiul ei să aibă parte de o domnie șubredă şi mai scurtă decât a 
tatălui său, Henric al II-lea. Feciorul, odată căsătorit, se potoli, 


prins de grijile domniei. 

Și iată că acum începuseră din nou petrecerile la palatul 
regesc din inima Parisului, pe malul Senei. Ba aceste petreceri se 
făceau chiar cu voia bătrânei regine! 

Ce se întâmplase? 

Sosise la Curte un tânăr prinţ din părţile răsăritene, anume 
Petru Cercel, valah de sânge, dar care - de necrezut! - n-avea 
defel înfățișarea sălbatică a oamenilor de la Dunăre. Ci, 
dimpotrivă, purta cu eleganţă vestmântul de cavaler, după felul 
Renașterii italiene, cu beretă de catifea și sabie scurtă, având în 
urechea stingă un cercel cu perlă. Şi acest prinţ, care o rupea bine 
pe franțuzește, vorbea italiana de parcă ar fi trăit toată viaţa la 
Ferrara sau Firenze. 

Caterina de Medicis părea atât de vrăjită de graiul lui, că-l opri 
la Curte, ferindu-l de neplăcerile Parisului ispititor, zgomotos și 
plin de pericole în acel veac, când nobilii şi tâlharii, în întunericul 
nopții, cu săbiile scoase, abia se deosebeau unii de alții. 

Petru Cercel plăcu și regelui, care de mult preţuia chipul 
frumos și statura zveltă a tinerilor, hora de paji ce-l înconjurase 
fiind bine cunoscută și prețuită la toate Curțile. Henric al III-lea 
ascultă cuvintele cumpănite ale lui Petru Cercel, dar mai ales luă 
seama și se lăsă prins de glasul feciorelnic al prințului din răsărit, 
care suna ca o coardă de ghitară. 

Cu deosebire plăcuse Petru fragedei regine, care împlinise de 
curând treisprezece ani. Căci prinţul valah citise în după-amiezile 
de iarnă reginei-mame și micii Luiza din caietul legat în scoarțe 
de piele întărite cu ţinte de alamă și încuiat cu lacăt mic de bronz 
câteva din stihurile inimii lui mistuite de alean. 

Cu ochii minţii văzură cele două femei, din cuprinsul 
versurilor cavalerului, codrii nesfârșiţi ai Țării Românești, apele 
sprintene ce șerpuiesc din munţi spre Dunărea molatică, ba 
auziră din acele stihuri avântate buciumul de pe colnice, cimpoiul 
de la stâne, doina prelungă, îndurerată și nerăzbunată pe care 


poetul o cântă de câteva ori cu glasul lui melodios. 

Şi se umplură ochii reginelor cu lacrimi adevărate. 

— Am să vorbesc regelui de soarta ta, prinţe. Vreau să te 
întorci la Curtea ce ţi se cuvine! făgădui mica regină, deși nu 
cerea soțului ei niciodată nimic, Henric al III-lea privind-o în 
preajma lui mai mult ca pe o păpușă decât nevastă. 

Regina-mamă nu se îndura să se despartă prea curând de 
prințul atât de fermecător: 

— Scumpul meu Piedro, ţii într-adevăr atât de mult să te 
întorci la Curtea de la Dunăre, ca să domnești peste zimbri și 
urşi? Nu te simţi mai bine în catifelele vestmintelor acestora și 
ale încăperilor noastre din care, cât voi trăi eu, nu te va alunga 
nimeni? 

— Trebuie să aștept să fiu alungat, mărită regină?... răspunse 
poetul cu un surâs trist, lăsând în jos pleoapele acoperite de 
umbră, ca două violete. 

— Mere cherie! (dragă mamă!) se amestecă iar copilandra, 
soția regelui, să vorbim cu Henric! Suferințele dragului nostru 
Pierre cel pribeag sunt o nedreptate strigătoare la cer! 

Și cruciulița de aur a micii catolice se clinti deodată pe pieptu- 
i alb, ridicat de un suspin violent. 

— Atunci, caro Piedro, altă speranţă nu ne dai decât că ne vei 
părăsi? făcu regina-mamă punând mâna-i dreaptă încărcată cu 
douăsprezece inele pe mâneca de catifea a tânărului trubadur ce 
ţinea ghitara-i venețiană pe un genunchi. Și râse adânc, din toate 
coardele glasului ei. 

— Aş vrea să veniți odată la Curtea mea, ca să primesc așa 
cum se cuvine pe stăpânele inimii mele, pentru bunăvoința pe 
care mi-au arătat-o! spuse Petru Cercel celor două regine, 
zâmbindu-le galeș, în vreme ce mâhnirea ochilor lui se adânci 
parcă și mai mult. 

— Venim, prinţe, cu dragă inimă! Numai să nu ne sfâșie 
fiarele sălbatice de acolo... 


În zilele următoare, Caterina de Medicis zise nurorii sale, 
Luiza: 

— Prostuţo, dacă-i dăm drumul dragului nostru Piedro, cine 
are să ne mai cânte doina aceea tulburătoare care stoarce 
lacrimi? Cine are să ne mai spună stihuri care ne leagănă 
simțirea? 

Cu toate astea, mica regină își luă inima-n dinţi și vorbi soțului 
ei, care o ascultă, bucuros de a-și arăta puterea, sprijinind pe 
Petru Cercel, ciudatul pribeag din ţinuturile răsăritene. 

Și când, sub un policandru cu douăzeci și patru de luminări, 
tinde râdea cu pajii, vechii săi prieteni, Henric al II-lea puse 
mâna pe umărul chipeșului curtean valah, Petru Cercel simţi ca 
un fior al destinului: va fi Domn al Țării Românești! 

— E departe ţara ta de Polonia? întrebă regele. 

— Nu, Sire! o desparte doar Moldova, care e tot țară de 
români. 

— ştii că am fost mai întâi rege al Poloniei, înainte de a veni 
aici la Paris, pe tronul răposatului meu frate. 

— Ştiu, Sire! Şi bucuria mea de a fi Domn al Ţării Românești e 
micșorată de părerea de rău că nu voi avea vecinătatea graţioasă 
a majestăţii voastre! 

Regele privi în jur și pocnind din degete ca din castagnete, 
deasupra capului, strigă: 

— Berthier, pe cine avem ambasador la Stambul? 

— Pe Saint-Valentin, Sire! răspunse Berthier, întorcându-se. 

— Pregătește o scrisoare din partea mea către Padişah și una 
către Saint-Valentin. Ideea principală: doresc mult ca prinţul 
Petru Cercel, os de domn, să se urce în scaunul părintelui său 
Pătraşcu- vodă. Ideile celelalte chibzuiește-le tu... 

— Înţeles, Sire! 

— Ascultă Berthier! îl strigă iar regele. Îmi pare rău că va 
trebui să mă despart de prinţul Pierre. Mi-au vorbit mult despre 
firea-i aleasă și mama și Luiza. N-aș vrea să-l las singur în acea 


sălbatică Valahie, în care mi se spune că oamenii stau la masă cu 
urșşii, îmbrăcaţi ei înșiși cu blănuri de fiare. După câte știu de la 
mama, Voievodul Petru dorește să preschimbe acei codri sălbatici 
în grădini fermecătoare, iar pe locuitorii valahi să-i deprindă a 
ieşi din vizuini și a trăi ca noi, în orașe mândre. Nu ţi-ar face 
plăcere să-l întovărășești și să-i fii de ajutor? 

Şi după o clipă adăugă: 

— Cu acest prilej îmi vei trimite și rapoarte asupra stărilor 
din ţara turcească și din Polonia. 

Ambasador... era o urcare a treptelor de noblețe la care 
Berthier, care făcea și slujba de secretar personal al regelui, nu se 
așteptase niciodată. Cu obrajii înroșşiţi de fericire, bâigui: 

— Desigur, Sire! Dorinţa voastră e poruncă pentru mine. 

Și înclinându-se până-n vârful pantofilor sclipitori, porni spre 
ușa cea mare ce dădea în cămările regeşti. 

— Urmează-l, mon bon Pierre, poate că Berthier are nevoie de 
lămuririle tale! Cunoști mai bine decât el obiceiurile de la Poartă 
și sfătuiește-l cum s-o aducă din condei ca să atingem și să 
câştigăm mai lesne bunăvoința Padișahului. 

La început regina-mamă fu mâhnită de plecarea lui Petru 
Cercel și o certă pe mica Luiza pentru graba ei de a fi sărit într- 
ajutorul prințului. Dar se împăcă repede cu lucrurile - gândind că 
tot va găsi o dată tihna de a face o călătorie lungă prin Italia, apoi 
la Stambul și de aci la Curtea domnească de la București, unde 
chipeșul Petru - după făgăduială - avea s-o întâmpine cu toată 
cinstea cuvenită feţelor regești. Cum o fi arătând Bucureștiul 
acela depărtat? 

Chiar în după-amiaza acelei zile stătură din nou la taifas, ea și 
noru-sa Luiza, cu prinţul valah. 

— Mărită regină, spunea el, noi românii am rămas cam 
îndărăt cu mersul cărturăriei și subţirimii obiceiurilor. Căci în 
vreme ce popoarele din această parte a pământului ridicau 
catedrale, învățând să cânte liturghia până la cincisprezece 


glasuri deodată, ai noștri, de la Dunăre, cu arcuri, ghioage și puști 
(tunuri) de vișin, țineau piept năvălitorilor asiatici, care odată 
cotropiră și ţinuturile Europei, ajungând călări până la porțile 
Romei şi până la cetăţile cu turnuri ale Spaniei. Dar eu, fiindu-mi 
dat să cunosc știința italienească și înfăptuirile franțuzeşti, mă 
voi strădui să stârpesc din ţara mea rămășiţa 

sălbăticiei, ca să vezi, când vei veni pe la noi, măcar un început 
de viață europenească. Fiindcă și noi suntem din aceeași seminție 
cu italienii, francezii şi spaniolii. E râvna mea cea mai fierbinte şi 
pentru care trăiesc, de a preschimba ţara mea într-o mică Italie 
sau Francie. Căci ceea ce face omul pentru sine se pierde ca 
fumul, dar ceea ce face pentru patrie, aceea rămâne. 

— Ca din carte grăieşti, prinţe! zise Caterina de Medicis, în 
sufletul căreia tot mai rămăsese o urmă de nădejde, c-ar putea 
opri pe Petru la Curtea ei. 

— Şi cine, mărită regină, dacă nu eu, ar putea ridica pe fraţii 
mei români la treapta fraţilor lor de-aici? Chiar părintele meu, 
Pătrașcu-vodă, căruia i se spunea Cel Bun, alt gând n-avu când mă 
trimise să-nvăţ carte la școlile vestite de pe țărmul Bosforului. Iar 
frate-meu, Vintilă, care nutri aceeași râvnă, plăti cu viaţa 
încercarea de a se urca pe scaunul domnesc, acum cinci ani, când 
boierii îl uciseră numai după patru zile - ca să ridice un Domn 
îngăduitor al jafului, pe un anume Alexandru al II-lea, care nu se 
gândește decât la adunare de avuţii pentru el și pentru neamurile 
sărace ale soţiei lui, risipite în tot Răsăritul și Apusul. Nimic 
altceva nu e nefericita Țară Românească decât moșie de jaf a 
tuturor, în frunte cu nesăţioasa împărăție a Semilunii. 

— Ah, nu de mult, Dogele Veneţiei îmi arăta o carte din 
Valahia ta, în care Doamna țării îi scria că: azi suntem și mâine nu 
suntem, după voia lui Dumnezeu. Ne aflăm în mâna turcului și nici 
noi nu știm unde vom fi până la capăt. Nu credeam că-s lucruri 
adevărate. 

— Ba sunt foarte adevărate. Padișahul schimbă domnii după 


numărul pungilor cu aur primite și cine dă mai mult acela se urcă 
pe tron, mărind și haraciul. Dar cine plătește? Bieţii români, 
cărora zbirii le iau plinea de la gură. 

— Hélas, ce viață amarnică duc sărmanii valahi, scânci mica 
regină venindu-i lacrimi în ochi. Mă voi ruga lui Christ să 
stârpească pe acei asupritori turci de pe faţa pământului... 

La rindu-i, bătrâna regină se arătă părtașă la suferinţa 
prințului și îi făgădui: 

— Caro Piedro, te voi ajuta să faci din ţara ta o grădină 
europenească precum dorești! Am să-ți dau o scrisoare către 
Dogele Veneţiei, vechi prieten, care oftează și astăzi că nu l-am 
luat de soţ, acum patruzeci de ani. El are mulţi prieteni la Poartă. 
Aşa că ambasadorul nostru de la Stambul va fi sprijinit în fața 
Padișahului și de prietenii Dogelui. In fine, toți vom lupta pentru 
Petru Cercel! Te mai îndoiești că vei fi Domn? 

Prințul valah lăsă capul în piept și apucând mâna reginei o 
sărută, şoptind: 

— Nu am dreptul să mă îndoiesc! 

În ajunul plecării se dădu, în cinstea lui, o serbare de rămas 
bun la palatul regesc. Toate încăperile fură luminate ca ziua. 
Caleştile din Paris aduseră musafiri mulţi, umplând curtea. 
Mirosul bucatelor și fripturilor se întinse peste amândouă 
țărmurile Senei. Mult suferiră cu acel prilej flămânzii de pe 
maidane, cărora le lăsa gura apă. 

Regele petrecu tare bine cu acest prilej, în vreme ce reginele și 
oaspeţii se străduiră a face cât mai ușoară plecarea din Paris a 
prietenului lor, prinţul poet și visător, valahul Petru Cercel. 


II 
DOMNAL ȚĂRII ROMÂNESTI 


Și deodată, pe neașteptate, visul lui Petru se împlini, dar în alt 


chip deoât nădăjduise. 

Intr-o dimineaţă, pe când își lua dulceaţa de smochine, se 
pomeni cu un boier oltean, Iordache Craiovescu, fost ban, cu 
anteriul zdrenţuit și cu barba prăfuită. Venea din București. 

— Măria Ta, se tângui boierul ploconindu-se, am aflat că te- 
ntorci din Francia și că ai de gând să aduci și în Ţara Românească 
obiceiurile cele alese și că vei stârpi sălbăticia dintre români. Așa 
Domn ne trebuie, că mult s-a stricat biata ţară - și încă se mai 
strică. lacă eu numai cu fuga am scăpat din încăierarea ce avurăm 
cu dregătorii domnești, care au venit în Oltenia să ne ia două 
zeciuieli de dajdii, după poruncile nesățioasei Ecaterina și a fiului 
ei, ţâncul de Mihnea. Dar noi am aflat că ea trimite mai mult aur 
la Veneţia ca să-și sprijine bătrâneţele, iar Padișahului mai puţin, 
numai ca să rămână în Scaun. Căzură, Măria Ta, în acea încăierare 
de lângă Jii toţi boierii mehedinţeni și o parte din cei doljeni, iar 
eu scăpai cu viaţă, mă mir cum! Vino, Doamne, în ţară și pune 
capăt tâlhăriilor!... 

Petru Cercel luă pe boierul Iordache Craiovescu, la care se 
adăugiră în zilele următoare și alţi fugari, îi duse pe toţi la 
ambasadorul Saint-Valentin care-i mână, cu o scrisoare, drept la 
Marele Vizir. 

În aceeași vreme Berthier adună din Pera, de la zarafii greci, 
vreo cincizeci de pungi de aur - și în numele lui Petru Cercel le 
vărsă la vistieria Padișahului. 

— E un pașă cu barbă mare, albă și cam știrb, un anume 
Sinan, îi spuse ambasadorul lui Petru. El pentru Mihnea se 
ostenește! Vin la el cu toptanul peșcheșurile din Țara 
Românească. Dar Padișahul a aflat de uciderea boierilor olteni și 
fuga lor din ţară. Să vedem acum ce se mai întâmplă! 

Când Petru Cercel fu chemat la Serai, tocmai veniseră, la 
Stambul, optsprezece care din București, încărcate cu pungile de 
bani cuvenite Padișahului pe acel an, precum și darurile 
obişnuite. Întovărăşit de Saint-Valentin și de grămăticul Berthier, 


el se închină dinaintea sofalei pe care sta tolănit şi buhăit 
Padișahul, sărutându-i poala de atlas. 

— Pace, bre, să faci în ţară, auzi? Pace! Să n-aud de alungarea 
boierilor. Fără boieri nu e ţară! Și să trimiţi haraciul la vreme. 
Acum, du-te! grăi scurt Sultanul, făcându-i semn să iasă. 

Firmanul fusese semnat din ajun, în vreme ce dregătorii 
Seraiului luau în primire și numărau darurile trimise, cu inima 
nebănuitoare, de Doamna Ecaterina, văduva lui Alexandru-vodă, 
cel răposat și îngropat în rasă călugărească, spre a-i ierta 
Dumnezeu multele păcate. 

Petru Cercel se îndreptă spre București cu gândul de a împăca 
întâi pe boierii nemulțumiți, de a aduna din ţările megieșe pe cei 
care, de teama pierderii capului, se bejăniseră şi de a face din 
Țara Românească o grădină - și apoi să poftească la Curte pe 
Henric al III-lea, ocrotitorul său, pe mica, prietenoasa regină 
Luiza și pe bă- trâna Caterina de Medicis. 

Dar blestemul locului îl cuprinse şi-i ameţi și lui minţile, de 
cum trecu Dunărea. Cei dintâi boieri care i se închinară, făcându-i 
totodată alai până la Târgoviște, îl vestiră că trei din cei mai de 
seamă dregători ai Doamnei mazilite, vornicul Mihăilă, banul 
Dobromir și paharnicul Gonţea - încredinţaţi că se va înapoia cu 
fiul ei Mihnea, căci avea rude puternice la Stambul și domnise 
cincisprezece ani - se ridicaseră împotriva noului Domn. 

— Ce-i de făcut, boier Craiovescule? întrebă Petru-vodă la 
Comana, în apropierea Bucureştilor, pe omul în care avea mai 
multă încredere. 

— Ce să fie, Măria Ta! În asemenea împrejurare toţi Domnii 
noștri fac la fel, că nu se poate altcum: prind și taie pe răzvrătiți! 
Cresc la loc repede boierii căci e mănos pământul nostru. Ba la 
Moscova, unde domnește Ivan cel Groaznic, e obiceiul ca ţarul 
care suie pe tron să taie capetele tuturor boierilor și să-și facă el 
alții, ca să n-aibă cine-l vinde. Păi, vezi? 

— În ţările apusului regii se urcă pe tron din tată-n fiu fără 


împotrivirea nobililor, grăi Vodă mâhnit. 

— Măria Ta, dă-mi poruncă să plec cu trei pâlcuri de călăreți. 
Răzvrătiţii trebuie prinși înainte de a încropi niscai oaste. Îi culeg 
de pe la conacele lor teferi, numai buni de spânzurat. 

Petru Cercel făcu semn boierului cu mustăţi lungi să plece 
împotriva răsculaților. 

— Cine e? întrebă apoi pe boierul Craiovescu. 

—  Ăsta-i spătarul Mihăiţă. Dacă-l avem de partea noastră, de 
nimic nu trebuie să ne mai temem! 

Și astfel, întârziind anume, ca boierii răzvrătiți să poată fi 
închiși, Petru Cercel, cu alaiul celor credincioși și cu oastea 
spahiilor, intră în București în ziua de 29 august 1583, zi fierbinte 
de vară, cu lumină multă și cer curat ca un obraz de fată. 

Norodul, așijderi lui Stan-Păţitul, nu se bucură de schimbarea 
domniei, știind pe pielea lui că mai mult rău va fi decât bine. Însă 
acum, dacă era prea sugrumat de birurile nesăţioasei Doamne 
Ecaterina, trase nădejde la ușurare și omenie fără să-și dea 
seama de ce, aşa că întâmpină cu urale pe Domnul cel nou 
învestmânt de catifea vișinie, călare pe un mândru roib, având în 
mâini, cu toată arșița, mănuși lungi muierești și o pană la tichia 
de mătase cărămizie. 

El surâdea blajin și frumuseţea chipului său răpi dintr-odată 
inimile multor jupâniţe zvelte. 

Slujitorii Curţii domneşti, unde se frigeau mieii şi juncanii de 
ospăț, se aruncară în praf dinantea roibului, în vreme ce 
meterhanelele și cobzarii făceau cu tobele, fluierele și alăutele lor 
o zarvă de urlau câinii speriaţi, ascunși prin smârcurile cu trestii 
ale Dâmboviţei. 

Petrecerea în sala cea mare a Curţii, din care numai cu vreo cî- 
teva săptămâni mai înainte plecase cu ochii-n lacrimi Doamna 
Ecaterina, înveseli pe toţi cei de faţă. Iar Berthier se uita cu ochi 
mari, miraţi, la feţele bărboase ale boierilor, la vestmintele 
jupâneselor, la pieptănătura jupâniţelor și a copilelor, despre 


care avea de gând să scrie în amănunt la Curtea din Paris. 

Spre ziuă, spătarul Mihăiţă, care picase în Târgoviște odată cu 
sosirea noului Domn, se închină lui Petru Cercel și ducându-l la 
fereastra cea mare, albită de lumina răsăritului, îi zise: 

— Măria Ta, pofteşte de ia aminte și la darul meu, pe care-l 
fac domniei celei noi spre întărire. 

Petru Cercel privi senin pe ferastră, dar se trase repede 
înapoi, de parcă l-ar fi îmbrâncit un pumn năprasnic. 

În timpul nopţii se ridicaseră din porunca spătarului trei 
spânzurători, de care atârnau cei trei boieri răzvrătiți: vornicul, 
banul și paharnicul, cu dulămile sfâșiate, cu bărbile răvășite, 
ciopârțite, cu ochii scoşi din orbite și limba atârnând roşie din 
gura învinețită. 

— Acum vei domni în pace, Măria Ta! mai zise spătarul, 
răsuflând ușurat de îndeplinirea datoriei. 

Dar Petru Cercel îşi duse mina mică, femeiască, la ochi și plecă 
din sala cea mare a spătăriei, simțind că i se întorc măruntaiele 
pe dos. 

x 

„Așa îşi începu domnia prințul poet mânat de visul ce-şi 
făurise de a preschimba țara într-un rai pământesc. În gândurile 
sale toate acestea păreau lesnicioase; dar ca să le pună în faptă, 
mai avea cale lungă. Cu ce? Avea nevoie de bani, bani și iar bani, 
că braţe de muncă erau ele destule în ţară. 

Știindu-l vrednic și credincios, îl scoase pe boierul Mihăiţă din 
spătărie şi-l făcu vistiernic. 

— Bani din piatră seacă nu pot scoate, Măria Ta, îi spuse 
acesta, așa că las prostimea în pace și mă pui să belesc pe boieri. 
Altcum nu-i chip!... 

Primind învoire, noul vistier se puse pe treabă: așeză biruri 
grele pe averi, supărând toată boierimea și învrăjbind-o 
împotriva Domnului. Ba dădu poruncă să nu se mai trimită oi 
peste hotare, ca să rămână ţara fără oi, să se trimită numai lâna. 


Se numărară și vitele, tot aşa, ca să nu se înstrăineze. 

Toate astea scoaseră bani, cu care Petru-vodă zidi o nouă 
Curte domnească mai pe placul său şi o Mitropolie care parcă 
aducea niţel-niţel cu catedrala Notre-Dâme din Paris. 

Petreceri nu prea făcea, n-avea cu cine. Numai când venea 
vreun oaspete străin, îl primea împărăteşte, încărcându-l cu 
daruri, încât se dusese vestea de fastul și eticheta Curţii domnești 
din Târgoviște. 

Într-o bună zi aducându-și aminte Petru-vodă că are un frate 
vitreg, anume Mihai, îl chemă la sine de prin părţile Olteniei, 
unde acela era bănișor de Mehedinţi. Vru să-l oprească la Curte, 
să-l facă spătar, dar Mihai se codi, neștiind încă gândurile 
Domnului. 

— Aş fi mai de folos Măriei Tale ca bănișor decât ca spătar... 

— Să te fac atunci ban al Craiovei, frățioare, ce zici? 

— Asta da, Măria Ta, primesc bucuros! 

Și-l unse ban. Adevărul e că Mihai, văzând în ce ape se scaldă 
frate-său, întrucât auzise chiar din gura lui cum și ce fel vrea să 
prefacă ţara, n-avu deloc părere bună. Ba chiar gândi că Vodă o să 
ducă ţara de râpă, fiind rupt de pământ și plutitor în văzduh. Că 
dacă năzuiește să facă ceea ce i-a îndrugat, trebuia să pornească 
frate-său casa de la temelie, nu de la acoperiș, ca ne-omul. 


III 
UNVIS ÎNECAT ÎN APELE MARVARALEI 


După vreo doi ani, la Stambul și în Pcra, se vorbea iar de o 
schimbare de domnie în Țara Românească. Zarafii care ţinuseră 
cu bani pe Mihnea și pe mama lui, văduva lui Alexandru-vodă, 
surghiuniţi întâi în insula Rhodos, apoi - după stăruinţele 
ambasadorului Saint- Valentin - și mai departe, în Tripolis, pe 
unde nu ajunsese încă niciodată vreunul din voievozii maziliţi - 


izbutiseră să-i aducă iar la Constantinopole. Cu ce cheltuieli - 
numai ei știau și Sinan-Pașa, ocrotitorul Doamnei Ecaterina. 

Padișahul, cam plictisit de cererea preţuitului său Vizir, 
asculta acru învinuirile aduse lui Petru Cercel, sprijinit încă de 
regele Franciei. 

— Din întâia zi a spânzurat pe toţi boierii din București, 
Luminăţia Ta! 

— Pe toţi? făcea Sultanul mirat, căci știa numai de trei, care 
nu se plecaseră firmanului de la Stambul. 

— Aproape pe toţi! o întoarse Sinan-Pașa. 

— Şi atunci cu cine se ajută în domnie? Că peșcheșul, darurile, 
datoriile din trecut văd că le plăteşte la vreme, ba și înainte de 
soroc, din care pricină l-am și iertat de două sute de mii de scuzi 
dacă mi-aduc bine aminte. 

— Acum pricep, Luminăţia Ta, de unde a avut Petru-vodă 
banii pe care i-a risipit pe luxuri nefolositoare, mai zise Vizirul, 
închizând un ochi. 

Padișahul se încruntă foc, bănuind că fusese tras pe sfoară de 
acel cavaler în vestminte de pluș venețian. 

— Ce luxuri? întrebă privind drept în ochii Vizirului. 

— Luxurile lui, Luminăţia Ta, prin care vrea să facă din 
București un nou Paris și din Țara Românească o nouă Francie. 

Vizirul râse a batjocură, de i se clătină barba albă și i se văzură 
dinţii știrbi. Apoi, urmă, cu ură: 

— Cu ce bani și-a ridicat o mitropolie nouă la Târgoviște? 
Văzuse catedrala Maicii Domnului din Paris! Cu ce bani a zidit o 
nouă Curte domnească? Nu putea uita Palatul regesc din Paris! Și 
cu ce a plătit tunurile de bronz? Numai venețienii au asemenea 
tunuri, Luminăţia Ta, precum și parizienii! 

Padișahul rămase pe gânduri. Sinan-Pașa, simțind că întorsese 
pe jumătate cugetul Padișahului, urmă fără grabă: 

— Dealtfel, Luminăţia Ta, nici cu boierii care i-au mai rămas 
n-o duce bine. I-a învrăjbit pe toţi împotriva sa, slobozind pe robi. 


ca să-i muncească ogoarele. A pus biruri numai pe moșii, nu și 
pe munca braţelor, și a oprit oile să iasă din ţară, precum și vitele, 
punând să le numere. 

Și mai adăugi Vizirul, râzând cu cei doi dinţi: 

— Era cât pe-aci să uit un lux nemaipomenit, Luminăţia Ta, al 
acestui domnișor parizian! El nu primește apa cu butoiul, ca noi, 
cei aflători aici în Stambul, ci o aduce până-n cămările sale, din 
inima munţilor, de la izvor, pe burlane! Cică să bea și el și 
oamenii săi apă curată, să nu se îmbolnăvească și să se işte 
molime în ţară! 

La asemenea purtare, Padișahul se roşi de mânie: 

— Asta-i necuviinţă! Omul acesta batjocoreşte banul! Să i se 
facă numaidecât hatișeriful de mazilire. Dar numaidecât! 

— Nici nu i se cuvine altceva acestui prințișor desmăţat! lar 
aci, după perdea, așteaptă Domnul de odinioară, Mihnea-vodă, 
care cu nimic nu ne-a supărat și nici n-a cerut vreodată să-i 
iertăm două dute de mii de scuzi! 

Şi la un semn al Vizirului cu barba lungă și albă, perdeaua de 
catifea din dreapta se dete de o parte, ușa grea de lemn se 
deschise și un flăcăiandru cu obrajii înflăcăraţi de fericire se 
aruncă la picioarele Padișahului, care-l primi surâzând, cu 
amândouă mâinile întinse, căci îi plăceau copiii, de care avea 
haremul încărcat doldora 

Saint-Valentin află de cele petrecute la Serai, înainte ca 
Padişahul să fi semnat porunca de mazilire a lui Petru Cercel. Îi 
trimise îndată un om de încredere care în opt zile, schimbând caii 
din olac în olac, ajunse la Târgoviște. 

Vodă citi cu un junghi în inimă scrisoarea ambasadorului din 
Stambul și nu mai stătu pe gânduri. Orice împotrivire ar fi fost de 
prisos. Schimbările mari pe care le făcuse în ţară și cele pe care 
avea de gând să le mai facă știa că-și vor da roadele abia în 
domnia urmașilor - și așa mai toţi boierii îl dușmăneau într- 
ascuns. 


— Berthier, nu ţi-e dor de Francia ta? 

Cu această glumă vesti Vodă Petru Cercel pe grămăticul său de 
întorsătura soartei. 

— Să plec la Paris? Dar nu sunt nici doi ani de la înscăunarea 
Măriei Tale. Parcă fusese vorba să poftim aici la Curte pe bunul 
nostru rege Henric, pe mica regină Luiza și chiar pe... 

— Plecăm, Berthier, fără voia noastră, dar îţi jur că nu va 
trece mult și ne vom întoarce cu voia noastră! 

Petru Cercel porni în sus, spre munţii Transilvaniei cu 
patruzeci şi trei de căruţe încărcate vârf peste noapte şi păzite de 
un pilc de călăreți neștiutori de restriștea Domnului. Grămăticul 
Berthier apucă drumul Stambulului ca să lucreze dimpreună cu 
Saint- Valentin pentru redobândirea unui tron pierdut atât de 
repejor. 


* * 


Insă ambasadorul nu mai nutrea nădejdi deșarte. 

— Ascultă, Berthier, lăcomia Seraiului n-o putem sătura. Dar, 
rogu-te, spune-mi ce-i cu țările valahe? Că de multă vreme sunt în 
mirare: plouă pe-acolo aur din cer? De unde atâta bogăţie care se 
varsă în haznaua sultanului? 

Grămăticul avu o bună pildă: 

— Valahii au o vacă mare de tot pe care o pasc, iar turcul o 
mulge nelăsându-le lor nicio picătură de lapte. Asta-i! 

— Acum înţeleg de ce otomanii nu prefac aceste țărișoare în 
paşalâcuri: trag mai mult folos storcându-le decât stăpânindu-le. 
În plus ele sunt tampon între ţările de dincolo de Carpaţi și 
imperiul turcesc. 

Ajungând la poalele munţilor, voievodul fugar se lepădă de 
jumătate din oaste trecând în Ţara Bârsei cu o sută de călăreți. 
Dar aceștia prinseră de veste că stăpânul lor fugea din Scaun și, 
de teamă că vor rămâne fără plată, își luară din saci simbrie 
înzecită, după care fugiră. 


Asta-i încă nimic, căci voievodul Transilvaniei, dacă află că 
Petru Cercel fugise din Țara Românească și pribegea pe 
meleagurile sale cu o uriașă avuţie, trimise degrabă oaste pe 
urmele lui, ajungându-l lângă Mediaș. 

— Cine e Petru-vodă? întrebă căpitanul ungur. 

— Eu, răspunse cel căutat, ieşind înainte-i călare. 

— Descalecă! porunci ungurul și urmează-mă! 

Astfel, fostul Domn văzu cum i se luau pungile cu aur ce-i mai 
rămăseseră, o sută douăzeci și cinci de mii de galbeni, cu ajutorul 
cărora  nădăjduia să-și redobândească Scaunul și să-și 
împlinească visul de totdeauna. 

Singur, fără spadă, numai cu vestmântul de catifea și cu 
mănușile de piele de căprioară, cu pana de la bereta cărămizie, 
jumulită și murdară, Petru Cercel fu închis în cetatea de la Hust, 
din Maramureș - departe de orice nădejde. 

Nicio veste nu-l ajunse din ţară decât numai că, spre a plăti 
datoriile de la Stambul, Mihnea-vodă scoase dări atât de grele, 
încât fură numite năpastă, iar spătarul Mihăiţă îşi pierdu capul. 

Pe cât domni în Târgoviște, aproape doi ani, tot pe atât stătu 
Petru Cercel în închisoarea ungurească din partea de miază- 
noapte a Transilvaniei. 

Nicio scrisoare de nicăieri nu primea, banii se isprăviseră. 
Părăsit şi uitat acolo în turn, ca-ntr-un mormânt, totuși 
înfățișarea lui aleasă și graiul iscusit îi câștigară prieteni, dintre 
necunoscuţii paznici. 

Și astfel, într-o noapte de noiembrie a anului 1587, când 
nimeni nu se mai gândea la el, cobori din turn pe o funie legănată 
de vijelia și ploaia toamnei și se făcu nevăzut. 

Şase ani pribegi pe la curţile domnești unde socotea să 
găsească prieteni și sprijinitori pentru dreptatea lui și a țării. 
Colindă Roma - unde fu primit şi îmbrăţişat de Papa, merse la 
Milano, Torino, se abătu pe la Veneţia, Mantua și Ferrara, 
alungându-şi dorurile și urâtul cu strofele pe care cu drag le-am 


citi dacă le-ar afla cineva prin lucrurile cele vechi din castelele 
Italiei. 

În această vreme auzi pribeagul de cele ce se petreceau în ţară 
- şi inima i se rupea. Mai fu mazilit o dată Mihnea, în 1589, iar în 
locul său pus în Scaun, Vlad, care muri după câteva zile. De boală? 
Otrăvit?... Cine ar putea să știe? 

La această veste, Petru Cercel se repezi la Stambul. Dar aci nu 
mai găsi nici pe Saint-Valentin, nici pe Berthier! 

Unul din zarafii greci, Paladis, cutezător ca un pirat, hotărât 
să-şi îndoiască averea sau s-o piardă toată, legându-și soarta de a 
chipeșului cavaler, îl înfățișă într-o noapte cu lună, cu ajutorul 
eunucilor, sultanei Hazaki, favorita Padișahului, care într-atât se 
înduioşă de soarta nefericită a duiosului stihuitor și cântăreţ, că-i 
făgădui tot ajutorul. 

Ar fi izbutit sultana Hazaki, dacă n-ar fi picat tocmai atunci la 
Stambul însuși Mihnea-vodă, cu uriașe avuţii încărcate în care 
muntenești, pe care le descărcă: o parte pe la dregătorii de seamă 
ai Seraiului și pe cele mai multe la Poartă. 

Zaraful grec, Paladis, căruia Petru Cercel îi ceru un număr de 
pungi tot atât de mare, spre a înlătura pe Mihnea, îi spuse: 

— Măria Ta, de-ar fi Pera bogată cât Ţara Românească, nu s- 
ar mai bate nimeni pentru scaunul din Târgoviște! 

Şi se lăsă păgubaș. 

Dar Petru Cercel nu-și pierdu nădejdea și nu fugi din Stambul, 
precum îl sfătuise zaraful. El credea în puterea Sultanei Hazaki, 
care vărsase lacrimi în poală, ascultând sunetele chitarei 
voievodului-poet. 

Padișahul, față de aurul lui Mihnea, nu vru să mai asculte de 
rugăminţile frumoasei Hazaki, căreia îi spuse: 

— Îţi voi aduce un alt cântăreț, Hazaki, un venețian adevărat! 
Nu mai plânge! Pune-ţi acest șirag de mărgăritare, încheiate cu 
un rubin! Privește-te în oglindă! Așa e că-ţi stă bine?... E al tău! E 
din partea lui Mihnea-vodă! 


Și Hazaki, privindu-se în oglindă și dintr-o parte și din alta, 
scuturându-și mărgăritarele când pe un sân, când pe celălalt, râse 
și uită de pribeagul cavaler valah. 


Îndată după plecarea lui Mihnea spre ţară, având în buzunarul 
de la piept firman de domnie nouă, Sinan-Pașa se înfățișă 
Sultanului cu barba vâlvoi şi cu pumnii strânși: 

— Luminăţia Ta, nu va fi pace în Țara Românească, pe care 
Mihnea-vodă o chivernisește cum nu se poate mai bine, până 
când nu vom scăpa de uneltirile acelui Petru Cercel, care nu mai 
are astâmpăr. 

— Se poate? făcu Padișahul. N-am iscălit oare firmanul? Ce 
mai vrea acel cântăreț? Dă-l, Sinan, pe mâna gealatului! Sau nu, că 
află Hazaki și trei zile şi trei nopţi mă scaldă cu lacrimile ei. Fă cu 
el ce știi, dar... să nu mai știe nimeni. 

Astfel oamenii lui Sinan-Pașa puseră mâna, în puterea nopții, 
pe fostul Domn și-l duseră la Edicule, închisoarea turcească din 
Stambul, și-l închiseră într-unul din turnuri. 

Poetul mai scrise un cântec asupra soartei lui nefericite și îşi 
adăsta moartea - ștreangul sau sabia, partea de totdeauna a 
acelora al căror vis nu se împlineşte. 

Valurile mării băteau zidurile groase ale turnului și 
prevesteau sfârşitul linei vieți. 

Petru Cercel se întrebă dacă de-a pururi soarta Țării 
Românești și viața mlădiţelor domnești va ţine de voinţa celor ce 
domneau pe țărmurile Bosforului... Și, pe neașteptate, își aminti 
de frate-său vitreg, Mihai, pe care îl făcuse ban al Craiovei - oţelit 
și mare vrăjmaș al turcilor, viteaz din tinereţea lui zbuciumată. 

Și Voievodul-poet se pomeni grăind singur fratelui său vitreg: 

— Mihai, viteazule, să plăteşti acestor turci, în frunte cu 
Sinan-Pașa, ocara pe care au adus-o sângelui nostru românesc! 

Era o închipuire înfrigurată de plăsmuitor de năluciri - căci n- 
avea de unde bănui că numai peste câţiva ani, Sinan-Pașa, bătut 


de Mihai Viteazul, fiul aceluiași Pătrașcu-vodă cel Bun, la 
Călugăreni, va cădea de pe pod și-și va pierde cei din urmă dinţi 
în apa Neajlovului. 

Petru Cercel nu zăcu mult în turnul cel fioros. Fu ridicat și 
urcat într-o corabie, spre a fi surghiunit - cum se obișnuia - într- 
una din insulele Arhipelagului. Dar Mihnea plăti șaizeci de mii de 
scuzi ca surghiunul să fie pe totdeauna. 

Și în drum spre insula Rhodos, Petru-vodă fu zvârlit în 
valurile Marmaralei, care-l cuprinse în limpezimile-i reci, cu visul 
lui neîmplinit. Numai frageda Luiza, regina Franciei, auzind peste 
un an cumplita veste, plânse amarnic cu inima strânsă pumn. 
Lacrimile ei fură singurele care se vărsară pentru acel visător, 
Petru Cercel, fost Domn al Ţării Româneşti. 


IOANVODĂ CEL VITEAZ 


Era la minte ascuţit, la cuvânt gata 
și se vedea a fi nu numai de domnia 
acestei țări ci și a altor țări să 

fie cap şi mai mare 

(GRIGORE URECHE) 


I 


NHGUȚĂ TORUL DE DIAMANTE ȘI BLĂNURI 


În mica insulă Rhodos din Arhipelag, loc de odihnă al multor 
prinți bizantini fugiți aci de când Constantinopolul căzuse în 
mâna turcilor, locuia prin 1570 un ciudat ins, neguțător de felul 
său, anume loan. 

Nici neguțător nu se prea putea spune că era, deoarece pe 
ulița mare a insulei celei bogate el n-avea tarabă, ci trăia dosnic, 
departe de inima târgului, într-o mahala, jumătate turcească, 
jumătate grecească. Singur își gătea bucate, singur își mătura 
încăperea, iar când n-avea mușterii, care trebuiau să vie anume, 
prin noroaiele sau pulberea mahalalei, el pescuia cu o undiţă la 
malul mării. 

Nu pescuia spre miază-zi cu ceilalți pescari, ci mai mult spre 
miază-noapte, de unde se spunea că vin scrumbiile din Marea 
Neagră... Dar el mai degrabă decât scrumbii adăsta o veste. 

Neguţătoria pe care o făcea era tot atât de ciudată ca și el: 
avea tot solul de blănuri, de la samur până la jder și vulpe 
albastră - dar cine căuta în acea insulă fără de ierni asemenea 
îmbrăcăminte călduroasă? 

— Tu ţi-ai luat, bre, mărfuri care n-au căutare pe aici, îi spuse 
o dată pașa Hilmi, guvernatorul insulei, primind în dar un fes 


îmblănit cu vulpe roșcată. 

— Nu se prea caută, luminăţia ta, așa e! răspunse neguțătorul, 
închinându-și barba dinaintea stăpânitorului. Dar ce să fac? Eu 
vin de departe, precum știi, tocmai din țara muscalului și am 
prieteni pe acolo, care, ca să trăiesc, îmi trimit ce au mai de preţ, 
adică blănurile, care bine prind la frigul lor! Dar blana, prea 
luminate, se poartă și ca podoabă. 

— Asta aşa e, bre Ioane! Că grecii și grecoaicele din Stambul 
au început să se îmbrace numai în blănuri! Și pe-aici, prin insulă, 
uneori se văd muieri cu ifose, învăluite de sus până jos în vizon, 
de parcă ar fi niște fiare cu surâs! Mai ai vreo piele-două de 
vizon? întrebă pașa în taină, căutând drept în ochii neguțătorului. 

— Mai am douăsprezece! răspunse acesta și o lumină îi trecu 
nerăbdătoare prin ochi. 

— Eu tot plec mâine la Stambul cu treburi la Serai. Să-mi dai 
blănurile să le duc Sultanei Valide! Dacă zici că te tragi din os 
domnesc şi aştepţi rând la domnie, apoi să știi de la mine că nimic 
nu izbutește fără ajutorul Sultanei! Selim al nostru domnește și 
poruncește după pofta inimii, dar care padişah n-ascultă de 
dorințele sultanei? 

Turcul râse, arătându-și gura știrbă, după care zise: 

— Adă-mi blănurile să le duc Sultanei! 

— Pe toate, douăsprezece? începu a se codi negustorul 

— Tise pare prea mult? 

— Pentru domnia Moldovei mi-aş da viața, căci mi se cuvine! 
Dar numai cu Sultana Valide nu vom face nimic, spuse 
neguţătorul. Că mai sunt la Stambul și alte guri care pot grăi 
pentru mine în auzul prea puternicului padişah! De aceea, să nu- 
ți fie cu supărare, iată ce gândesc că ar fi bine să facem: oprește, 
luminăţia ta, două blăni de vizon, dăruiește două cadiului, două 
Marelui Vizir, iar Sultanei aruncă-i pe umeri o haină din șase piei 
- va fi prea destul ca să bată din palme şi să râdă scuturându-se 
toată cu haz. Pentru padișah am păstrat un dar deosebit, pe care 


nu i l-am putut trimite că n-am avut prin cine! Eu, de aci din 
Rhodos, nu am voie să plec și nici prieteni de încredere la 
Stambul n-am aflat acum şapte ani, când am venit să-mi caut 
dreptul. 

Neguţătorul ridică barba scurtă care-i împodobea chipul 
încruntat și, vârând mâna în chimirul lat de piele, căută, adună și 
scoase la lumină în palma deschisă o mulțime de scăpărări de 
lumini, asemenea unor licurici care, stând locului, păreau totuși, 
în vioiciunea lor de luceferi, că se mișcă. Cu cealaltă mână alese 
chibzuit o piatră de diamant, pe cea mai mare, apoi încă două 
nestemate, una verde și alta albastră, pe care le întinse pașei. 

— I-or plăcea, poate, măritului Selim aceste daruri ale 
supusului său Ioan, care aşteaptă de la harul împărătesc scaunul 
Moldovei? se întrebă neguţătorul. 

Uluit de frumuseţea pietrelor, pașa le rostogoli de câteva ori 
în palmă, privindu-le cu ochi mari, speriaţi, de parcă erau vrăjite. 

— Aferim, Ioane! Tu ai să fii Domn! Mă auzi? Cu asemenea 
pietre poți să cumperi și raiul lui Mohamet! 

Și turcul râse deodată cu glasul lui dogit, arătându-și iar gura 
știrbă. 

Așteptă neguțătorul o lună, două, trei, dar nu-l chemă nimeni 
la Divanul ipașalei din Rhodos. Ii știa pe turci oameni de cuvânt, 
aşa că nici nu-i trecea prin minte că frumoasele daruri trimise la 
Stambul, spre a aminti padișahului că o mlădiță de os domnesc 
aştepta să i se facă dreptatea mai demult făgăduită, să fi fost 
cumva oprite de stăpânul insulei. Poate că mărimile de pe ţărmul 
Bosforului au și alte griji, împărăţia e mare - și iacă au uitat toţi 
de loan cel surghiunit la Rhodos! 

Bogaţii greci din insulă ştiau că neguțătorul de blănuri vindea 
într-ascuns și nestemate, iar când aveau de măritat vreo fată sau 
de cerut ceva de la hatârul mai marilor din Stambul, la el alergau 
cu zâmbete mieroase. 

— Nu mai am niciun diamant, nu mai am nicio peruzea! se 


tânguia loan femeilor cărora le vânduse blănuri și voiau acum 
nestemate. 

Trecu toamna, trecu iarna - loan își ținea bine nestematele: 
încă nu-și pierduse nădejdea că va avea odată și-odată nevoie de 
ele pentru dobândirea tronului strămoșesc. 

x 


x x* 


Ce era cu acest om ajuns tocmai în Arhipelag care, deși 
surghiunit în insulă (dându-i-se din vistierie 30 de aspri pe zi ca 
să nu moară de foame), el, cu istețimea minţii, ajunsese la bogăţie 
nemăsurată, încât năzuia să cumpere cu aur greu scaunul 
Moldovei? Lucrurile stăteau așa: acel loan cu adevărat avea sânge 
domnesc în vine, era strănepotul lui Ştefan cel Mare și Sfânt, 
nepotul lui Bogdan cel Orb și fiu zămislit din păcat al lui 
Ştefăniță-vodă cu o armeancă pe nume Serpega. De la neamul 
armenesc al mumă-si i se trăgea pesemne aplecarea către 
neguțătorie. 

Ioan se împrietenise cu o nobilă poloneză al cărei bărbat muri 
surghiunit și el în insulă, nu se știe pentru ce pricină. Cu ea își mai 
descărca el amarul vieţii și într-o bună zi, prinzând mâncărime de 
limbă, îi povesti toate prin câte trecuse. 

— Hei, paniţă, aveam pe-atunci 30 de ani și era cât pe-aci să 
dau jos de pe tron pe Ștefan Rareș numai cu 60 de călăreţi lehi și 
niscai pedestrași strânși pe drum. L-am luat ca din oală. Dacă nu 
venea tocmai atunci un pașă trimis de Sultan, eram Domnul 
Moldovei. De-acolo am trecut în ţara muscalului, stând cinci ani la 
curtea ţarului. La Moscova m-aim însurat cu Maria, fiica 
cneazului Semion din Rostov, dându-mi ea un fiu, pe Petru. Nu 
făcu băiatul doi ani, c-am plecat iară din Lehia, alăturându-mă lui 
Ioan Firley, voievodul Dublinului, cu trecere mare asupra regelui 
Sigismund. Degeaba. Nu-mi dădu nici el oaste să merg la Suceava, 
în căutarea dreptului meu. Într-acea vreme am învăţat leşeşte, 
precum îţi grăiesc, de te miră știința vorbirii mele. 


Văzând că voievodul Dublinului nu-şi ţine cuvântul, m-am tras 
în Crimeea, fiind îmbrățișat cu dragoste de Mehmed Calga, fiul 
hanului tătărăsc. Dar nici aici n-am dobândit oaste. Am căpătat 
însă o carte din partea hanului către craiul Sigismund, cu 
rugăminte să mă aibă el în graţia sa, ca fiind os de domn și 
năzuitor al scaunului Moldovei. Craiul avea se vede multă 
greutate cu grijile domniei ca să adauge încă una care nu-i aducea 
niciun folos. Cu inima ruptă, fără a mai zăbovi degeaba, m-am 
înturnat către apus, la Curtea de la Viena, intrând în slujba 
împăratului Maximilian al II-lea. Neamţul s-a legat să alunge pe 
Lăpușneanu din Scaun, socotind de bine a lega Moldova de 
împărăție decât s-o lase în mâna turcului. Aci ziceam c-am 
nimerit-o, vrerea mea nelovind interesele neamţului, ba 
dimpotrivă având el de gând să ia și Transilvania ca să facă mai 
multă opreliște primejdiei otomane. Numai că turcul află de 
planurile împăratului Maximilian, iar acesta, dacă se văzu 
descoperit, tăgădui cu înverșunare zicând că nimic nu iaste 
adevărat, ci numai născocire curată. 

Aşa nenoroc mă scoase din sărite, paniţo dragă. Și neavând 
ceva mai bun de făcut, m-am tras de la nemți și, vrând să mă pun 
bine cu turcul, mă oprii drept la Buda, în tabăra osmanlăilor, 
dezvăluind lui Ahmed Pașa, mai marele oastei, planurile 
împărătești. N-am nimerit-o nici acum. Pașa mă puse la bănuială 
ca fiind iscoadă și până a se adeveri spusa mea fui ţinut prins, 
trimițându-mă tocmai aici, în insulă, cu o pensie de 30 de aspri pe 
zi din vistierie, să tot trăiesc şi să nu mor. Dacă mă uitară toţi, că- 
s şapte ani de când îmi duc zilele pe ăst meleag, eu n-am uitat 
gândul domniei și parcă mai vârtos vreau acum scaunul 
Moldovei. Prea din cale-afară m-am zbuciumat pentru el şi când 
vrei ceva atât de mult se milostiveşte până și cerul, zicând: e 
vrednic omul acesta, să-i facem pe voie. 

Auzind toate acestea, bătrâna paniță rămase mirată ca de o 
povestire cu întâmplări nefirești, încât zise: 


— Cu adevărat, atâta strădanie omenească trebuie să ajungă 
odată și-odată la izbândire! De acest lucru sunt sigură! 

Ioan, neguţătorul tresări ca fulgerat: 

— Încredinţată? Oh, îmi torni bun balsam pe rana sufletului. 
Îți mulțămesc, paniţo,... că eu însumi începusem a mă clătina. 


II 


VOLEVODUL CELOR MULȚI 


— Turcul sare dincolo de șa, cerându-ne atâta bănet cât nu 
poate da ţara oricât de stoarsă ar fil... strigă loan-vodă în cel 
dintâi Divan al boierilor, după jurământul pe care-l făcu la 
biserica domnească din laşi şi după sărutarea de mână a 
dregătorilor. Dar nici lehii nu ne sunt prieteni! 

Se făcu o tăcere grea ca de plumb. Mulţi boieri, urmând pilda 
fostului Domn Bogdan, rămas zălog în Lehia, se încuscriseră cu 
neamurile de soi de dincolo de Nistru. 

— Căci nu putem socoti prieteni - urmă Vodă - pe acei ce ne 
ţin cetatea Hotinului în puterea lor, iar moșia, ocina noastră 
strămoşească, Pocuția, o pradă și o jefuiesc după pofta inimii, 
alungind moldovenii de pe pământurile lor. Ci noi, boieri 
dumneavoastră, un singur prieten avem, pe umerii căruia 
sprijinim tot belșugul nostru, laolaltă cu întreg scaunul domniei, 
care e greu: pe truditorul ogorului și plăieșul care vine să lupte, 
pe calul lui mărunt, la sunetul de bucium ori la focul de pe culmi! 
Dacă mi-o ajuta Dumnezeu să capăt pacea pe care o râvnesc, voi 
avea grijă de soarta oamenilor noștri, a căror mulțime face țara. 
Iar voi, credincioși și dârji staţi în jurul meu - ca să ne fie bine 
tuturor! 

— A intrat în ţară oastea lui Bogdan... scânci un glas dinapoia 
boierilor. 

Vodă îl căută cu ochii. Era Zbierea, un viclean care făcuse 


multe rele în satele vecine moșiei lui, doar or fugi oamenii, să le ia 
pământurile. 

— Cum te cheamă, vestitorule, că ţi-am fost uitat de nume? 
întrebă loan-vodă, fulgerându-l cu privirea. 

— Zbierea, Ionașcu Zbierea, Măria Ta... strigă boierul. Și acum 
ce ne facem dacă au intrat oștile lui Bogdan? Pe toţi ne va tăia, 
câţi suntem în jurul Măriei Tale!... 

— Nu te teme, Zbiereo! Oștile lui Bogdan nu fac nicio treabă! 
De-ar avea măcar două mii de călăreți, mare minune! Că nici cei 
șase mii de galbeni ce-i datora lui Zborovski nu i-a putut plăti pe 
toţi și încearcă și el marea cu degetul, doar o pune iar mâna pe 
scaunul domnesc pe care nu l-a putut păstra și pe țara pe care a 
jefuit-o mai rău ca pe un dușman! A plecat Suru în Crimeea? 
întrebă Vodă rotind privirile în jur. 

— A plecat de ieri, Măria Ta! răspunse postelnicul Pătru 
Mălai. I-am dat treizeci de călăreți și bani de drum. 

— Dacă m-aș teme cât de cât de acel copilandru de peste 
Nistru, n-aş fi trimis om anume, să-mi aducă femeia și feciorul din 
țara muscalului! Apoi strigă: Vornice Dumbravă! 

— Nu-i aci! răspunseră câţiva boieri. 

— Aşa e! făcu Domnul amintindu-și. E dus cu oastea de 
călăreţi. Vream să-i spun că, dacă intră în Hotin, să rămâie acolo 
până la venirea mea, să nu cuprindă lehii din nou cetatea. 

— Mă duc eu după el, se auzi iar, din fundul sălii, glasul 
plângăreţ al boierului Zbierea. 

— Nu te temi că te-or prinde vrăjmașii? întrebă Vodă. 

Boierii râseră toți deodată. 

În locul copilandrului Bogdan care se ţinuse de jocuri şi de 
petreceri, iar pentru doi ochi de fată se lăsase prins ca o vrabie în 
clei, Moldova avea acum în fruntea ei un bărbat în putere, hotărât 
și cu dragoste pentru norodul cel pus de veacuri în bătaia atâtor 
vifornițe. 

Cetele de lehi tocmite de fostul Domn, întovărășit de câţiva 


moldoveni care nădăjduiau hatâruri mari la întoarcerea în 
Suceava, nici nu vrură măcar să dea ochi cu pilcurile, frumos 
rânduite de bătaie, în apropierea Nistrului, ale noului Domn. 
Vornicul Dumbravă, deși muntean, era acum îndrăgit de Moldova 
și de oștenii ei - și călărea în fruntea oamenilor lui, hotărât să dea 
pilda vitejiei, de la întâia ciocnire cu dușmanii țării. 

— Fug, ori mi se pare mie? întrebă el pe boierul Zbierea care- 
i sta în preajmă, galben ca o frunză în noiembrie, tremurând tot 
pe şaua calului roib pe care abia îl strunea. 

— Mi se pare că fug! scânci Zbierea și ochii i se umplură de 
lacrimi. 

Într-adevăr, nefericita și mica oaste a lui Bogdan trecea 
Nistrul în grabă, unii oșteni călare, alţii în bărci, alţii înot - de 
parcă fuseseră bătuţi. lar oastea lui loan-vodă nici nu se arătase 
bine în lunca de la marginea satului Salcia, unde adăsta. Vornicul 
Dumbravă rise şi, fără a mai fi urmat de boierul Zbierea, dădu 
fuga până la malul Nistrului. Când ajunse, nici urmă de dușman! 

O adiere primăvăratecă răcori fruntea acoperită de sudoare a 
călărețului. Deodată, o săgeată zbură pe lângă umărul lui. 
Vornicul tresări și se dădu repede dinapoia unui tufan. 

— Fugarii... Trag din luncă își zise Dumbravă. Trag și fug! 

Și râse iar singur. 

Dar înapoindu-se în sat, găsi câţiva oameni legaţi buștean în 
mijlocul drumului. Fuseseră prinși pe când se înapoiau de pe 
Nistru, de dincolo de sat. Oamenii din Salcia, după îndemnul 
primarului, fuseseră gata să sară în spatele oștenilor lui Ioan- 
vodă, de cum ar fi început lupta. 

Vornicul Dumbravă nu-i ucise pe loc, cum se cuvenea, ci - 
neavând alți prinși - îi duse la Suceava, unde ajunse în ajunul 
Paştilor. 

— Dar Bogdan unde e? întrebă Vodă mânios, intrând în 
spătăria unde-l adăsta vornicul Dumbravă. 

Căci Vodă crezu că i se va aduce capul acelui copil zănatic. 


— Nu l-am putut prinde, Măria Ta, căci nu s-a arătat deloc! 
Nici el, nici lehii lui. Nu ne-am bătut cu nimeni. 

— Dar prinșii din curte cine sunt? 

— Apoi îs oamenii din satul Salcia, înțeleși cu Bogdan să ne 
cadă în spate. 

Lui Vodă i se păru ciudată această purtare a unor săteni și îi 
luă la cercetare. Află îndată că adevăratul lor cap era boierul 
Zbierea, care-i îndemnase la răzvrătire, făgăduindu-le răsplată 
mare la întoarcerea lui Bogdan. Că ce Domn ar putea ţine piept 
oștilor leșești? le spusese boierul. lar loan-vodă va domni numai 
o zi-două, pân-ce străbate Bogdan calea de la Nistru la Suceava. 

Ioan-vodă puse mâna pe hangerul de la coapsa stingă și, dintr- 
o opintire a umărului drept, îl scoase. 

— Unde e Zbierea? 

Vinovatul fugise și se ascunsese la o vie. Dar fu găsit în aceeași 
noapte. 

Și în vreme ce Vodă, în mijlocul boierilor în biserică, asculta cu 
lumânarea aprinsă în mână sfânta slujbă a învierii, i se aduse 
vestea că Zbierea, legat butuc, fusese închis în beciul Curţii 
domnești. 

— Mâine înainte de amiaz să i se taie capul sub fereastra mea. 
Și capul, în proţap, să fie preumblat pe ulițele Sucevii! porunci 
Domnul tânărului boier Suru, în vreme ce mitropolitul se oprise 
din slujbă și asculta uimit aceste cuvinte. 

— Mâine e întâia zi de paști, Măria Ta! șopti bătrânul 
chiriarh, aplecând capul tremurător spre vajnicul Domn. Amână 
osânda pentru a patra zi! Să nu mâniem pe Dumnezeu! 

— Mâine să i se taie capul, precum am poruncit! scrâșni Vodă 
privind drept spre sfântul altar ca și cum nu vedea pe mitropolit 
în odăjdii. 

— Cumplit voievod șopteau boierii, unii la urechile altora, 
zgândăriţi de presimţiri rele. 

Și îngenuncheară. Slujba continuă în cântările țârcovnicilor. 


În ziua întii de Paşti, Vodă privi de la fereastră, înconjurat de 
boierii mai de seamă, de vornicul Dumbravă, de vornicul Murgu, 
de vornicul Bilăe și de Eremia, portarul Sucevei, cum pe un butuc 
însângerat gealatul tăia capul boierului Zbierea și capetele altor 
unsprezece boieri, care se dovediră înţeleși cu fugarul Bogdan. 

După acea priveliște de spaimă, Domnul opri pe sfetnicii săi la 
masă, deși acestora nu le mai ardea acum nici de băutură, nici de 
mâncare. 

Lăutarii ziseră din lăute cu larmă și mesenii mai uitară de 
capetele tăiate. Dar loan-vodă porunci să fie aduse iar dinaintea 
lor. Îi ajunsese la ureche că boierii îi zic într-ascuns cumplitul şi 
dacă-i așa, apăi de ce s-ar purta gingaș cu asemenea făpturi? 
După ce slujitorii așezară capetele bine, le grăi: 

— Ce noroc au avut acești vânzători nemernici! Că dacă erau 
la Moscova, unde domneşte Țarul Ivan, ştiu că odată încăpuţi pe 
mâinile călăilor ar fi blestemat și laptele pe care l-au supt... Că, 
pasămite, ţarul n-a tăiat cu repeziciune capetele boierilor 
netrebnici, ci mai înainte i-a muncit cu tot felul de unelte, unele 
rusești, altele scornite de iberi - bune și acelea! - și numai după 
asta a pus focul sub ei să arză, ori i-a căsăpit. Acela Domn cumplit, 
nu eu. l-a mers vestea, de i se spune de pe acum, din viaţă, 
Groaznicul Ivan. Iar voi, credincioși să rămâneţi mie, de vreţi să 
vă fie bine! 


x x* 


Îndată după Paști, loan-vodă cu câteva pâlcuri de călăreţi 
dădură o raită prin Pocuția, ocina strămoșească, ca să amintească 
lehilor că-n scaunul Moldovei şedea acum un voievod, nu un... 
copchil! 

Omul trimis de postelnic se întoarse din Crimeea cu 
năprasnica veste că soţia și feciorul lui Vodă nu mai erau de trei 
ani în viaţă: pieriseră seceraţi de molima ciumei care bântuise 
pe-acolo făcând multă moarte. 


— Oh, nefericit am fost și eu, nefericiţi au fost și ai mei! Am 
pribegit atâta amar de ani după domnia Moldovei, lăsându-i 
singuri să-și ducă viaţa, și acum, când șed în Scaun, ei nu se mai 
pot bucura, căci putrezesc în pământ. La ce bun toate acestea? Au 
n-am alergat și eu după moarte? 

Vornicul Dumbravă auzind tânguirea Domnului zise: 

— Măria Ta, eşti încă în floarea bărbăţiei, poţi să dobori 
piaza-rea, începând altă viață. Poate că aceea se va arăta pe placul 
inimii tale. Ia-ți o nouă Doamnă și cu Dumnezeu înainte! 

— Drept grăiești, vornice Dumbravă, trebuie să întoarcem 
spatele faptelor triste și să privim în faţă pe cele prezente și 
viitoare. 

Și Ioan-vodă, urmând povaţa, se însoţi cu Mărica, fata cea 
mare a pârcălabului Lupu Hură, o codană voinică și naltă cât o 
floare a soarelui, făcând în pripă nunta, care ţinu numai o singură 
zi. 

Dacă rândui și aceasta, se apucă de treabă cu mult sârg întru 
vindecarca Moldovei greu bolnăvită de înaintași. Mai întâi se 
îngriji de întărirea Scaunului. Cum să-l întărească având 
potrivnicia marii boierimi? De bună seamă, făcu multe goluri prin 
ea, dar repede împlini rândurile punând dregători oameni noi, 
precum Eremia Cernăuţeanul, portar al Sucevei, Dumbravă, mare 
vornic, Golia, mare logofăt, Cârstea, pârcălab, Bilăe, mare stolnic, 
Pătru Mălai, postelnic, Lupu Huru și mulţi alții, toți oameni de 
nădejde, din popor. Cunoscând ceea ce făcuse străbunul său 
Ștefan cel Mare pentru răzeși, începu a împărţi celor mulţi și 
obidiți pământurile ce stăteau nelucrate, chit că unele erau 
mănăstirești ori boiereşti, apoi trimise după vite de prăsilă în 
Țara Făgărașului. 

Cum boierii dinainte veciniseră cu japca țărănimea slobodă, 
chiar pe aceia care aveau danii întărite cu hrisoave, Domnul le 
dădu dreptate acestora, ceea ce nu se mai întâmplase. Ducând ei 
vorba în ţară, se lipiră oamenii cu iubire de loan-vodă și veneau 


mulţi la judeţ, încât drumurile Sucevei erau pline de mulțimea 
lor. 

În 1573, venind în ajutorul ţărănimii și neguţătorilor de tot 
felul, bătu Vodă în domneasca monetărie a Moldovei un ban 
mărunt de aramă ce se chema acceaua, cu putere ca și asprii 
turceşti. Pe una din feţe era încrustat chipul Domnului 

Începură toate a merge bine, dar de jos în sus. Însă sus în 
rândul marilor boieri și chiar în tagma preoțească încă se 
clătinau lucrurile. Vodă n-a lovit în credinţă, ci în unii slujitori ai 
ei, hrăpăreţi şi becisnici, pe care i-a despuiat de averi. 

Lucrarea de întărire a scaunului domnesc a lui loan-vodă cu 
știrbirea puterii marii boierimi, prin moarte și luarea averii celor 
dovediţi vrăjmași, înălțarea celor vrednici în rang boieresc și 
sprijinirea tot mai mare pe prostime, pe care o umplu de nădejde 
și credință întrânsul, și mai cu seamă unele încercări de 
apropiere cu imperialii făcute într-ascuns, se dovediră amarnice 
pricini la Stambul, unde pierdu încrederea sultanului Selim al I- 
lea. 

La aceasta se adăugi și altă belea: stăruințele unui nou 
râvnitor la domnia Moldovei, Petru Șchiopul, precum şi o 
scrisoare a vechilor boieri care se plângeau de nelegiuirile lui 
loan-vodă, spunând apoi că Domnul s-a fost lepădat de 
jurământul către padișah, vrând să iasă de sub oblăduirea 
otomană. 

Aşa fiind, sultanul hotărî să-l încerce întâi prin îndoirea 
tributului și dacă nu va plăti să-l dea jos din domnie. 


III 
VOI ÎNTREBA ȚARA 


Într-acea zi de 21 februarie 1574 două fapte se săvârşiră: pe 
tronul Lehiei urca Henric de Valois, prieten al turcilor (așadară 


neprieten cu moldovenii), iar la lași, Domnul fu vestit că venise 
un ceauș împărătesc de la Stambul. 

Pe fața lui loan-vodă pogori umbra. Ce vrea trimisul 
padișahului? Se află în trecere spre Cracovia unde se încoronează 
craiul. Nu, avea treabă cu Domnia, adusese o scrisoare din partea 
sultanului Selim al II-lea către supusul său loan-vodă. 

Auzind aceasta Domnul chemă degrabă boierii la Divan ca să 
audă și ei cuprinsul acelei cărți împărătești și să hotărască dacă 
era ceva de hotărât. Se adunară toţi în păr, fiind în frunte Golia, 
marele logofăt. Veni și Cosma Murgu, care fără a avea vreo 
dregătorie, fu poftit la sfat, dovedind el osebită iscusință în 
judecarea multor împrejurări. Unii dintre boieri se bucurau 
gândind că poate vor scăpa de Vodă, dar ascundeau bucuria, 
ferindu-se mai ales de marele vornic Dumbravă, știind că acesta e 
omul de nădejde al Domnului. 

În fine, ceaușul intră falnic cu însoțitorii săi în sala cea mare a 
Divanului și făcând după datină urări de sănătate înmână 
Domnului scrisoarea împărătească. Vodă o luă, desfăcu peceţile și 
începu a citi cele cuprinse acolo în limba turcească cu glas tare, 
întorcând apoi pe româneşte bucată cu bucată. Pe măsura citirii 
chipul i se încruntă foarte, nevenindu-i a crede asemenea lucruri. 

Sultanul cerea mărirea haraciului de la 35.000 galbeni la 
80.000, adică mai mult decât dublu. La caz de neplată era poftit 
Domnul să lase Scaunul lui Petru Șchiopul, iar el să purceadă 
grabnic la Stambul dinaintea sa, altfel va fi adus cu puterea 
armelor. 

— Am luat cunoștință, cinstite ceauș, de porunca stăpânului 
tău, grăi Domnul către trimisul turc. Fiind ea prea însemnată și 
greu de împlinit, am nevoie de un răgaz pentru a mă sfătui cu 
boierii și a lua o hotărâre. Poimâine îţi dăm răspunsul! 

Ceaușul rămase înmărmurit. 

— Pe loc nu se poate? 

— Nu! 


— Nici mâine? 

— Nu! făcu neclintit Vodă. Poimâine, precum am zis, vei avea 
răspunsul. 

Ceaușul tremura de enervare. Ar fi vrut să-l amenințe, având 
cuvinte gata pregătite, dar se stăpâni. În curtea caselor domneşti 
zărise mulți oșteni de strajă și se temea să nu fie măcelărit 
împreună cu însoțitorii săi, cinci la număr, dacă stârnește mânia 
Domnului. Așa că se trase cu ai săi fără a pricinui turburare. 

După plecarea turcilor, loan-vodă, clocotitor de mânie, rotind 
asupra tuturor boierilor priviri încruntate ca să vadă în fiinţa 
fiecăruia, rosti cu glas de tunet: 

— Şi-acum ce facem, boieri-dumneavoasitră? Dacă era 
Bogdan în locul meu de bună seamă că ar fi dat haraci și întreit.... 
Aveţi de ales: vă legaţi a strânge biruri după nesăţioasa poftă a 
sultanului vânzând vestmintele copiilor voştri şi mai ales cenușa 
din vatra plugarului sau ne gătim de luptă? 

Şi tăcu fără a scăpa pe nimeni din ochi. Boierii se codeau, 
uitându-se unul la altul, fără a se înghesui la răspuns, neavând 
curaj nici să spună da, nici nu, căci le era teamă de amândouă 
răspunsurile. Dacă văzu nehotărârea lor, Vodă strigă de se clătină 
sala Divanului, parcă era pe valuri: 

— Voi întreba ţara! 

Auzind tunetul, se speriară boierii și se nedumeriră. Țara? 

Cum asta? Cum să întrebe prostimea? Care domn dinainte 
făcuse asemenea întrebare norodului? Niciunul! Nici nu era cu 
putință! Glumește Vodă sau ce alta? Au țara nu erau ei? 

Câţiva boieri, vornicul Dumbravă, Petru Mălai și Cosma Murgu 
se alăturară Domnului. Cosma Murgu zise: 

— Măria Ta, dacă norodul plătește tributul, norodul să 
hotărască. Așa-i drept! 

Petru Mălai adăugi pe loc, grăind către boieri: 

— Măria sa are o credinţă și o socotință: că poporul e mai 
tare decât oștile năimite şi ţara rămâne statornică ştiind că-şi 


apără ale sale! 

Până la urmă toți boierii fură câștigați într-această părere, 
adică să se cheme norodul la întrebare, câţi vor putea să vină mai 
de departe sau mai de-aproape. 

Toată noaptea umblară călări vestitorii domnești făcând 
strigare prin sate, pe la răspântii. A doua zi, curgeau râuri de 
oameni pe uliţi, fie ei oșteni, meșteșugari, răzeși, popi, plugari, 
boieri mici și mijlocii, lume de tot soiul, încât se umplu vârf 
curtea domnească și împrejurimile de o mare de capete. Nu 
lipsiră nici boierii cei mari, dregătorii ţării, care ședeau acum 
pentru întâiași oară la rând cu cei mulţi și proști. 

loan-vodă se arătă în pridvor dimpreună cu prea sfinţitul 
Isaia, învestmântat în odăjdii, având crucea în mână. Și după ce 
cuprinse mulțimea în priviri, ţinând-o strânsă la piept, cuvântă 
astfel: 

— Cinstiţi boieri și voi iubite slugi ale mele, vouă vă vestesc 
năpasta ce s-a abătut asupra Moldovei, căci voi sunteţi ţara. 
Turcul ne cere haraci îndoit. Nu-i ajung 35.000 de galbeni, vrea 
80.000 şi după aceea nu va zăbovi să ne stoarcă și mai mult, căci 
lăcomia lui e mai cruntă ca molima ciumei și ne va prăpădi pe 
toți. Dacă nu plătim, ne așteaptă stricarea ţării, focul și sabia. Așa 
dară, cugetaţi, oameni buni, și alegeţi, că voi plătiți haraciul, 
nicidecum Domnia-mea și dacă nu mi-ar fi milă să vă vindeți și 
cenușa din vatră nici nu vă chemam aici. Dacă hotărâți lupta 
împotriva turcului, eu voi merge întâiul, și dacă hotărâți altfel, jur 
pe sfânta cruce să urmez voia voastră, neabătându-mă de la 
cuvânt dacă nici voi nu vă abateţi. Ce ziceţi, plătiţi haraciul cum ni 
se cere? 

Mulțimea strigă într-un glas: 

— Nu putem! Pierim cu toții! 

O voce groasă răcni cu putere: 

— Decât să pierim nevolnici de foame, mai bine murim cu 
sabia în mână! 


Vorbele rostite de acel om din gloată prinseră pe loc toate 
inimile. 

— Să luptăm împotriva păgânilor care ne asupresc! 

— Alegem lupta pentru viaţă și libertate! 

Vodă făcu semn cu mâna pentru tăcere. 

— Ştiam că aşa veţi alege precum aţi făcut. De aceea n-am 
vrut a lăsa Moldova de izbeliște pradă turcului hămesit și gâtuită 
de însuși domnitorul ei. Iar acum, rogu-vă, oameni buni, să juraţi 
că de bună-voia voastră vreţi a lupta împotriva păgânilor! 

Prea sfinţitul Isaia, care ţinea loc de mitropolit, înălță crucea 
rostind cuvintele jurământului. 

Mulțimea căzu în genunchi smerită și jură că dacă vreunul din 
ea va vicleni credinţa, atunci să-l bată pământul, focul, apa, 
văzduhul, pâinea, vinul, sabia, Dumnezeu și Maica Domnului, 
amin! 

Apoi se ridicară în picioare strigând: 

— Trăiască loan-vodă, Domnul nostru! 

Și tot strigară aşa, pân-la chindie, de nu mai aveau glas. După 
aceea începură a se risipi care încotro. Dar se întâmplă ceva la 
care nimeni nu se gândise. Trecând mai mulți pe la casa 
comisului Oancea unde erau găzduiţi trimișii turci, văzură din 
uliţă fesuri turcești în cerdac. 

— Ce-i cu liftele astea păgâne? întrebară oamenii pe-ai casei. 

Pesemne vreo slugă a comisului le spuse cine sunt și ce vor. 

— Au venit după tribut? Le dăm noi tribut când și-or vedea 
ceafa. Mai bine să-și ia tălpășița că pe-aici n-au ce căuta... 

Unul din turci auzind sfadă la poartă strigă oamenilor să 
plece, ba pe unul din ei îl îmbrânci cât colo, ocărând furios pe 
limba lui. 

Norodul se întărâtă și pătrunse buluc în curte. Ceaușul, țâfnos 
din fire, dacă pierdu cumpătul, cercă să tragă cu sâneaţa în 
mulțime. Atât fu de ajuns. Oamenii, prefăcuţi în fiare, căsăpiră pe 
turci pân-la unul. 


Când Vodă auzi de sângeroasa întâmplare se încruntă, dar 
numaidecât, răzgândindu-se, zâmbi pe sub mustață: 

— Las-că bine făcură moldovenii mei: o s-aștepte sultanul 
mult și bine răspuns. 


IV 
BIRUINŢA DELA JILIȘTEA 


După aceste întâmplări, marii dregători ţineau în fiece zi 
legătura cu Vodă ca să preîntâmpine cu chibzuinţă orice s-ar 
putea petrece, într-o seară, marele logofăt Golia veni la casa 
domnească. 

— Măria Ta, se-ntreabă boierii, oare avea-vom noi vreun 
ajutor de la cineva când vom ieși înaintea turcilor? Că nici valahii, 
nici transilvănenii nu ne vor ajuta acum, având ei prietenie cu 
padișahul. 

— De bună seamă, logofete, de bună seamă! răspunse Vodă. 
Mă bucur că ai venit. Să ai grijă de oștenii care se vor aduna din 
ţară. Să nu aflu că i-au lăsat boierii nemâncaţi! 

— Şi... cine va lupta alături de noi? mai întrebă logofătul, spre 
a duce răspuns. 

— Zaporojii, boier Golia, zaporojii de la pragurile Niprului, m- 
auzi? Sunt prietenii mei din vechime și nu mă lasă singur, iar caii 
lor n-au pereche de iuți ce sunt. 

— Le-ai dat de veste cumva că suntem la ananghie? 

— Să fii dumneata sănătos! Grija asta mi-a fost cea dintâi. L- 
am trimis de vineri pe Cosma Murgu și-l aștept să se întoarcă. 

— Straşnică treabă! se bucură Golia. Cazacii ăștia sunt atât de 
porniţi împotriva turcilor, că i-ar mânca de vii. Bun ajutor avem! 
Măcar de ne-ar trimite hatmanul vreo mie de călăreți. 

— I-am cerut trei mii. Om vedea câţi ne-o da. Însă de bătut îi 
batem pe turci. Dinspre partea asta nicio grijă. Și-acum, du-te, 


logofete, că pic de somn... 

Dar Vodă nu închise ochii până la ziuă, apăsat de gânduri și 
griji. Către tăria nopţii intră în iatacul Doamnei Mărica. 

— Mărico, zise Vodă îngroșându-și glasul, voind a-l mai muia, 
dacă nu primeşti veste de la mine în zilele ce vor veni, adică până 
duminică, să iei copilul și pe taică-tău, că e bătrân, și să treceţi 
Nistrul dincolo, pe Bug. Strânge lucrurile și odoarele noastre 
toate, în câte care or încăpea. 

Doamna îl privi cu ochi mari, înspăimântați, fără a înţelege. 

Vodă adăugi: 

— Dacă primeşti veste, nici vorbă, rămâi pe loc! Că pe turci îi 
bat în două-trei zile! 

Tăcu. 

— Noapte bună, mai zise și plecă. 

x 


Cazacii veniră la Iaşi, chiuind ca la nuntă. Erau mai bine de o 
mie cinci sute de călăreți. Și preumblându-se ei pe ulițe ca la 
paradă, boierilor parcă le veni inima la loc, încât prinseră a 
surâde. 

— Grăi drept Vodă spunând că vor avea moldovenii ajutor și 
numai la un cuvânt de-al său, gata, săriră apa Nistrului 
zaporojenii din stepă. 

Se întinse prin văile și pe colinele de curând înverzite ale 
târgului o petrecere, de nu se mai alegea cazac de moldovean. 
Poloboacele cu vin se rostogoleau într-acolo, ca mingile! 

Dar și vrăjmașii petreceau, în nădejdea biruinţei, după cum 
află loan-vodă. Căci Alexandru, al Ţării Românești, împins de 
frate-său, Petru Șchiopul, nerăbdător de a fi şi el Domn al 
Moldovei, părăsise Târgoviştea cu oştire și tăbări îndată după 
Paști la Jiliște, un sat lângă Focșani. Tot aci venise și armia 
turcească, din Dobrogea. lar oștenii, văzându-se în număr mare, 
gândeau că vor merge la Suceava ca la nuntă. Și se puseră pe 
mâncare şi băutură. 


— Tu, Dumbravă, cu pâlcul tău de moldoveni, îi loveşti la 
Risipiţi, mai înainte de a-și veni în fire! Auzi? strigă loan-vodă de- 
a călare, despărțindu-se de vornicul pe care-l pusese căpetenie 
peste întâia strajă. La Risipiţi stă de pază o parte din pedestrimea 
dușmană și mai înainte de a fugi ei la Jiliște, devale de Milcov pe 
două drumuri ocolite îi voi lovi eu cu moldovenii pe stânga și 
cazacii zaporojeni pe dreapta. Priceput-ai? 

— Priceput, Doamne! răspunse Dumbravă, învăluit în praful 
pe care-l ridicau copitele calului său nărăvaș. 

La Risipiţi, în zorii zilei următoare, dușmanii lui loan-vodă 
dormeau încă buștean, după chefurile din ajun, când deodată se 
treziră cu săbiile și sulițele moldovenilor asupra lor. Numai 
puţini scăpară cu fuga, dar nu ajunseră bine în tabăra cea mare 
de la Jiliște, unde tunurile de cireș erau puse în linie, sub 
metereze de pământ, că se pomeniră loviți și aci, de jur-împrejur. 

Alexandru-vodă şi Petru Șchiopul nu mai știau în ce parte să 
îndrepte ţevile, căci dușmanul venea de pretutindeni grămadă, 
așa că se încinse o luptă crâncenă în mijlocul taberei, între carele 
și vitele de merinde. 

Răzbiră oştenii lui loan-vodă. 

Până-n seară nu mai rămase picior de turc sau de muntean în 
Jiliște. Petru fugi cel dintâi și nimeri tocmai la Brăila, unde Pașa 
Ahmed, abia crezând cele istorisite de fugar, încercă să-l 
îmbuneze cu şerbeturi și apă rece. 

— Oare o mai fi trăind frate-meu, Alexandru-vodă? plângea 
Petru ca un copil, dinaintea turcului, care-și bea liniștit cafeaua 
pe divan. 

Nici lui Alexandru-vodă nu-i merse mai bine. Ba era să-și 
piardă capul, datorită a doi cazaci care se luaseră după murgul 
lui. Pentru scăparea Domnului plăti cu viața unul din fraţii 
Golești, clucerul Albu, un flăcău de douăzeci și unu de ani, care-și 
lăsase mireasa la Golești, să pregătească nunta la întoarcere. Albu 
Golescu, rămas anume în urmă, își încrucișă spada cu cei doi 


vrăjmași, veniţi tocmai de peste Nistru, în vreme ce el și Ivașcu 
Golescu, fratele mai mare, iuțeau caii în câmpia muntenească, 
spre Dunăre. 

Iloan-vodă trimise la București pe Vintilă, feciorul lui Pătrașcu 
cel Bun, să se urce în scaunul părintelui său. Dar nefericitul 
domni numai patru zile, căci Alexandru-vodă, întorcându-se cu 
oaste turcească de la Cernavodă și cu rămășițele oștirii ce 
scăpase de la Jiliște, năvăli în București, prinse pe Vintilă în casa 
domnească, îl ucise și-i atârnă capul de un par pe care-l înfipse în 
poarta de sus a Curții. 

În aceeași vreme, spre a bate pe vrăjmaș cu desăvârșire, 
Domnul Moldovei porni asupra Brăilei, o cuprinse și purcese mai 
departe, prin Buceag, spre Chilia și Cetatea Albă, cuiburile viperei 
turcești, de unde mereu își ridica limba otrăvită și dintele 
împotriva bietei Moldove. 

In drum, arse Tighina, puternica cetate stăpânită de turci. 
Zaporojii veneau mereu pe Nistru devale, în bărci, în ajutorul lui 
Ioan- vodă. 

Sultanul Selim, la Stambul, primi odată cu plocoanele pașei 
din Brăila și vestea isprăvilor lui loan-vodă, a fostului neguțător 
de diamante. 


V 


VÂNZĂTORI DE DOMNŞI ŢARĂ 


Furios, padișahul, care vedea cum îi scăpau de sub ascultare 
țările române șubrezind strălucirea marelui Imperiu otoman, 
chemă la sine pe beglerbegul Rumeliei, Ahmed, cel mai vestit 
oştean ce-l avea, şi-i porunci să pornească împotriva 
cutezătorului loan-vodă, care înfruntase Semiluna, pentru a-l 
pedepsi cum se cuvine. Și asta, fără nicio zăbavă, ca să n-ajungă și 
pe la alte curți străine vestea marilor biruinți moldovenești. 


Totodată, sultanul dădu poruncă lui Ștefan Bâthory, voievodul 
Transilvaniei, să trimită ajutoare Domnului muntean Alexandru, 
iar când aceștia vor fi împreună, beii de la Nicopole și Vidin să 
treacă apa Siretului, să se întâlnească cu beglerbegul care avea cu 
sine nouă sangiaci și două mii de ieniceri; de altă parte, vor năvăli 
Hanul tătarilor şi beiul Cetăţii Albe. 

Stând Vodă la sfat cu vornicul Dumbravă, zicea: 

— Cât m-am zbătut să dobândesc ajutor de la megieși! Ștefan 
Báthory, voievodul Transilvaniei, nu mișcă un deget de frica 
turcului. Noul crai leșesc cică e legat de „tractaturi” și nu vrea să 
strice prietenia cu Semiluna. Auzi, colo: prietenie! Sultanul văz că 
dă supunerii și acest nume. Chiar Ostrogski, principele, care mi-a 
făgăduit ajutor pe ascuns și-a uitat cuvântul. Ah, dacă ar fi rămas 
Vintilă-vodă în Scaun se schimbau lucrurile. 

— Măria Ta, nu ne rămâne decât să ne bizuim pe puterea 
noastră. 

— Şi pe zaporojenii hatmanului Sviercevschi, adăugi Vodă. 
Om face și-așa, că n-avem încotro... Ne-o ajuta Dumnezeu ca pân- 
acum. Și văz că ne-ajută, altfel nu prindeau ai mei pe ceaușul 
împărătesc cu scrisoare către Bâthory, din care le-am deslușit 
planurile de luptă împotriva noastră. Ei vor, cinstite vornice, să 
ne prindă ca-n cleşte, venind din toate părţile. Ce facem noi dară? 
Lăsăm să se unească vrăjmașii ca să ne piardă? Nu! Le zădărnicim 
alipirea lovindu-i pe rând: când pe unul, când pe altul. Nu-i batem 
mai lesne găsindu-i singuri, decât laolaltă? 

— Aşa, Măria Ta, făcu vornicul însufleţit de zicerile Domnului, 
dacă-i pui tăriei și iscusinţă o faci de două ori mai multă. 

Chiar în săptămâna următoare, la 2 mai, se arătară la gurile 
Dunării întâiele fesuri și burnuzuri otomane, venite în număr 
mare de pe meleagurile Rumeliei! 

— Sunt câtă frunză și iarbă - cam 50— 60.000 de oameni, 
Măria Ta, șopti o iscoadă la urechea Domnului, venind în puterea 
nopţii la tabăra din apropierea târgului Huși, unde Vodă se 


aşezase ca să întâmpine dușmanul. 

— Să nu sufli nimănui o vorbă, auzi? 

Și o pungă de galbeni poposi la pieptul iscoadei. Când mijiră 
zorii zilei, Vodă chemă pe Eremia, pârcălabul, vechi prieten, căci 
vornicul Dumbravă păzea malul de jos al Nistrului, pe unde se 
aştepta năvala tătarilor. 

— Fremie, de la tine aştept isprăvi mari sau n-aștept nimic, 
zise Vodă. 

— Mari, Măria-Ta, pune-mă la încercare... 

— Dă fuga la Dunăre, că turcii fac pod umblător să treacă 
dincoace. Nu lăsa nici picior de păgân să treacă pe pământ 
moldovenesc. Îți dau treisprezece mii de călăreţi, toți unul şi 
unul. De tine atârnă biruinţa. 

Pârcălabul ajunse noaptea și simțind mișcări pe malul celălalt 
pregăti puștile (tunurile) pe care le ascunse prin frunziș de nu se 
vedeau defel. Când în revărsatul zorilor începu debarcarea 
oștenilor, tunurile slobozite făcură prăpăd mare. Mii de turci 
nimeriră pe fundul apei, zeci de corăbii care aduceau arme, 
pulbere, merinde și altele fură scufundate. 

Două zile ținu lupta, fără ca turcii să izbutească a trece pe 
malul moldovenesc. În a treia zi, pârcălabul Eremia se pomeni cu 
o solie. Petru Șchiopul, aflător în tabăra turcească, pretendent la 
tronul Moldovei, trimise pe boierul Albu să încerce a cumpăra 
cinstea pârcălabului. 

Astfel îi grăi Albu: 

— Pârcălabe Eremia, mă cunoşti și te cunosc de mult. Știu că 
ești moldovean întreg, cu agerime la minte și viteaz nevoie mare. 
Știind acestea, mult mă miră calea ce-ai apucat, căci spre pierzare 
mergi, slujind pre Domnul tău, care tot într-acolo merge. Cum 
socoţi, pârcălabe, că vei frânge împărăţia Semilunii, cea mai mare 
din lume, mergând împotrivă? Nu-i aceasta nebunie curată? 
Întreabă-ţi înțelepciunea și îţi va spune ca mine. Noi, muntenii şi 
moldovenii, nu putem trăi viaţa decât alături de turc. Chiar 


marele Ștefan-vodă s-a închinat Semilunii, o știi aceasta. Şi acum 
s-a găsit loan-vodă s-o înfrunte ca să prăpădească Moldova? lacă 
de ce venii încoace, a te ruga să treci cu prietenie de partea lui 
Petru-vodă, noul Domn al Moldovei care se leagă cu jurământ a te 
ține mai departe portar al Sucevei și totodată îţi face peșcheș 
30.000 de galbeni. Decât să pribegeşti prin străinătăţi, mai 
sănătos e să te alături de Petru-vodă, care este om blajin cum nu 
se mai află. 

După multă zbatere cu sine, Eremia primi târgul, socotindu-l 
priincios și dete poruncă oastei să se tragă înapoi, iar el se 
întoarse în tabăra lui Vodă, spunând: 

— Mărite Doamne, am ajuns prea târziu: turcii au și trecut 
Dunărea și vin încoace. 

Ioan-vodă auzind vestea își frângea mâinile: 

— Cum de nu te-am trimis cu o zi-două mai înainte? Îmi vine 
să crăp de ciudă, pârcălabe! Sunt mulţi? 

— Nu prea, Măria Ta. După socoteala mea să tot fie vreo 10— 
15.000 de oameni Au în față un corp de spabhii, cam trei mii la 
număr, care-i ocroteşte. 

— Numai atâţia? se miră Vodă. Nu mă amăgești, pârcălabe? 
Deunăzi o iscoadă m-a vestit că ar fi de patru-cinci ori pe-atât. 

— Măria Ta, te bizui pe spusa unei iscoade și pui la îndoială 
cuvântul credinciosului tău sfetnic? Nu faci bine, grăi Eremie, 
dârz, simțindu-se descoperit. 

Domnul nu mai stărui 

— Nu te supăra, pârcălabe! Cred cele ce-mi spui. Dacă-i așa, 
să le ieşim înainte, altceva n-avem de făcut! 

Şi loan-vodă porunci să se gătească oastea de drum și de 
luptă. 


* 


x x 


A doua zi iscoadele moldovene dibuiră tabăra turcească. Și în 
miez de noapte, hatmanul Slăvilă, dimpreună cu Sviercevschi, 


loviră pe neașteptate corpul de avangardă al spahiilor, făcând 
atâta prăpăd că se sperie însuși beglerbegul Rumeliei de așa 
înfrângere rușinoasă. 

După această întâie biruință, loan-vodă își aşeză oastea pe 
malul iezerului Cahul, în partea cealaltă fiind tabăra turcească. 

Vornicul Cosma Murgul, preumblându-se și cercetând 
depărtarea cu ochii săi iscoditori, zise cam îndoit către tovarășii 
săi Bilăe stolnicul și Slăvilă hatmanul: 

— Măi, fraţilor, cum o să ţinem noi piept puhoiului acesta 
păgânesc? Vodă zicea că-s vreo cincisprezece mii, dar eu aș pune 
mâna în foc că-s șaizeci de mii. 

— Eu aşijderi gândesc, mormăi Bilăe. 

— Chiar aşa, așa... intări la rându-i Slăvilă, între cincizeci și 
șaizeci de mii. 

Cosma Murgul, tot frământat de grijă, întrebă chiar pe Vodă. 

— Or fi mulţi, mărite Doamne? 

Dar acesta ocoli răspunsul zicând caim tăios: 

— I-om număra, vornice, după luptă, că acum nu-i timp de 
așa ceva. 

Cele trei căpetenii de oaste ţinură sfat tainic între ei și aflând 
că Domnul prinsese de veste, fugiră la turci, închinându-se lui 
Petru Șchiopul. 

— M-au vândut nemernicii, strigă Vodă, spumegând de 
mânie. Și au jurat doară, pe sfânta Evanghelie. 

A doua zi, 10 iunie, de cum se arătară zorile, turcii porniră la 
atac în bună rânduială, cu steaguri pe care se aflau brodate sabia 
cu două tăișuri şi semiluna. Între ele fâlfâia în bătaia vântului şi 
flamura moldovenească a lui Petru Șchiopul! Erau așa de mulți, 
că vederea nu-i cuprindea dintr-odată, trebuia să întorci capul 
într-o parte și alta. 

— M-a minţit pârcălabul Eremie, își zise Vodă, mirat de 
numărul lor. Și socoti pe loc: de tras îndărăt, nu-i chip. Voi da 
piept cu ei, întâmplă-se orice. Norocul ajută pe cutezători! 


Pârcălabul Eremie, care avea călăreţii sub ascultare, se ivi 
deodată cerând Domnului să vină în mijlocul luptătorilor săi. 
Nutrea gând ascuns de a-l da pe mâna turcilor viu și nevătămat, 
precum se legase. 

— Eremie, Eremie, lasă grija mea, mie răspunde-mi de ce m- 
ai minţit că-s numai 15.000 de turci. 

— Asta mi-e crucea dacă am văzut mai mulţi, Măria Ta. Or fi 
primit niscai ajutoare între timp. Am auzit că au venit și muntenii 
lui Vodă Alexandru, ba o fi trimis și Bâthory oaste. 

— Să nu mă vinzi, Eremie, că te bate Dumnezeu, m-auzi? 

— Mărite Doamne, cum poţi să spui vorba asta? Vino în 
mijlocul călărimii, că ești mai ocrotit și ai să vezi cu ochii credința 
mea. 

Dar mai marii peste pedestrime se făcură foc auzind una ca 
asta: 

— Măria Ta, eşti Domnul răzeșilor și ţăranilor, nu al boierilor. 
Noi ori murim, ori învingem, alta nu știm. Vino în mijlocul nostru, 
ca să vezi cum răsplătim pe părintele nostru. 

— În mijlocul oştenilor de rând mă duc, că acolo aflu mai 
multă iubire și credinţă ca oriunde. 

Lupta începu crâncen. Când pedestrimea turcilor pătrunse 
adânc în tabăra moldovenească, toate tunurile de sub ascultarea 
hatmanului Arbore sloboziră foc. Ocrotiți de fumul tunurilor, 
pedestrașii moldoveni terciuiră pe păgâni, făcând gol mare între 
ei. De-acum trebuia să intre călărimea în luptă, dar pârcălabul 
Eremie, fără a aştepta porunca domnească de intrare în luptă, 
fugi către turci. Vodă și oștenii săi așteptau să-i atace pe dușmani, 
dar el nu lovi pe nimeni și la un semn, ai săi plecară steagurile și 
puseră cușmile în suliți. Păgânii îi primiră cu chiote de bucurie 
rânduindu-i degrabă în oastea lor. 

Un val de deznădejde se abătu peste oastea moldovenească, 
dar numaidecât urmară valuri de furie năbușitoare împotriva 
trădătorilor de ţară. Toţi oștenii stăteau pe jăratec, arzând 


vâlvătaie să pedepsească pe vânzători. Şi năprasnica lor văpaie 
nu mai era atât să gonească pe turci, cât să dea morţii pe acei 
nelegiuiți. 

Turcii porniră la luptă așezând dinaintea lor, ca o pavăză, pe 
vânzători. Îi împingeau din spate ca pe niște vite. Şi unde se 
aşteptau ei să câștige din tulburare, văzură dârzenia 
moldovenilor și mânia lor, setea de răzbunare; se mirau de toate 
câte vedeau, fără a înțelege nimic. 

Când îi veni bine, Arbore slobozi tunurile în carne vie, 
prăpădind pe năvălitori de istov. Când trădătorii cercară să se 
tragă înapoi, fură sprijiniți în iataganele turcilor. Mai toţi îşi 
pierdură viaţa după ce-şi pierduseră cinstea. În capul lor se afla 
pârcălabul Eremia. 

— Văzut-ai, pârcălabe, că plata ţi-a venit mai degrabă decât 
mă aşteptam? îi strigă Vodă recunoscându-i stârvul năclăit în 
sânge. 

— Pentru treizeci de mii de galbeni a lăsat Eremia pe turci să 
treacă Dunărea, Măria Ta! strigă un oștean venind în spatele lui 
Vodă. Aflat-am de la un turc prins care a murit adineauri, în 
tabăra noastră. 

— Puțin! răspunse Vodă scurt. Moldova făcea mai mult. 

Luptară ca niște zmei moldovenii, făcând atâta moarte în 
turcime, încât movilele stârvurilor îi împiedicau să înainteze. Și 
deodată, la un semn al hatmanului Sviercevschi, cazacii, pe caii 
lor iuți se năpustiră asupra osmanlâilor secerându-i ca pe niște 
spice. Spahii se îngroziră și o rupseră de fugă. lenicerii din 
spatele lor făcură la fel. 

Biruința se înclină de partea moldovenilor. Văzând pe 
vrăjmași fugind, loan-vodă strigă către căpeteniile pedestrașilor 
săi: 

— Măi fraţi, izbânda ar fi fost întreagă de partea noastră dacă 
aveam acum și călăreţii păcătosului de pârcălab. Că i-am fi gonit 
pe turci fără a le da tihnă să se adune la loc ca să ne înfrunte 


iarăși... Dar numai cu cinci sute de cazaci ce putem face? 

Un nou atac al dușmanului fu zădărnicit. Între timp turcii 
primiră ajutoare. Din nou se încăierară oștile pe viaţă și pe 
moarte. Se lăsase întuneric din pricina pulberii şi fumului iscat de 
tunurile care vărsau foc. Cronicarul Ureche zice despre această 
luptă: „Și multă moarte s-a făcut de amândouă părţile, că nu mai 
era loc a călca pe pământ, ci numai pe trupuri de om. Așa se 
băteau moldovenii, că și mâinile le obosise, încât le scăpa armele 
din mâini. Atâta praf se făcuse, că nu se cunoștea care de care 
iaste. De sâneţe și de trăsnetul puscilor (tunurilor) nu se auzia 
dinspre amândouă părţile, nici pușcașii (tunarii) nu mai știau în 
cine dau”. 

A treia oară porniră turcii împotriva taberei moldovenești, 
fără a izbuti ceva. Cele o sută patruzeci de ţevi ale tunurilor se 
descărcară toate sădind numai goluri în vrăjmași. Cei rămași cu 
viaţă se traseră înapoi să mai prindă răsuflet. 

În acea vreme răpăi de sus o ploaie iute şi deasă care muie 
toată pulberea tunurilor. Văzând paguba, mult se necăji Ioan- 
vodă. 

— Să luăm tunurile turcilor, măcar o parte, porunci el, că fără 
ele pierim! 

Cu panţării în frunte, ca să le deschidă drum, moldovenii 
pătrunseră adânc în oastea vrăjmașă și ajungând la tunuri 
capturară vreo şaizeci. Dar cum să le iei? Din pricina ploii roțile 
se înfundaseră adânc în pământ. Văzând așa, moldovenii le 
părăsiră. 


VI 


ÎNCEPUIUL SFÂRȘITULUI: 
ÎNCERCUIREA DE LA ROȘCANI 


În aceste cutezătoare atacuri, loan-vodă avu pierderi mari. Se 


trase atunci ca să-și refacă oastea, alegând în pripă o câmpie de 
lângă Roșcani, unde așeză tabăra pe care o rândui ca pe o 
adevărată redută. Dar în cursul nopţii de 10 spre 11 iunie, 
puhoiul otoman înconjură tabăra moldovenilor, trecând totul 
prin foc, ca asediaţii să nu mai găsească nimic de-ale gurii. Într- 
această lucrare îl ajutară și tătarii care le veniseră în ajutor, 
trecând Nistrul fără a prinde de veste iscoadele vornicului 
Dumbravă. 

Cu tunurile și iataganele nu izbutiră să intre turcii în tabăra 
cea nouă a moldovenilor. Trei încercări de pătrundere ale lor fură 
zdrobite. Dar spre ziuă oștenii și caii prinseră a muri de sete. Pe 
acel loc nu se afla nici urmă de fântână sau izvor cu apă de băut și 
nici măcar o ploaie nu mai căzu. Oamenii așteptau ivirea zorilor 
ca să culeagă cu buze arse roua de pe iarbă, să-și înșele setea care 
îi chinuia. 

Nu se ridică niciun murmur, nicio plângere. Știau moldovenii 
că Domnul, cu priceperea sa într-ale armelor, nu putea alege alt 
loc. Și așteptau împlinirea soartei. loan-vodă își dădu limpede 
seama că pierduse. Degeaba veniră la el ostași de prin partea 
locului, îndemnându-l să plece pe poteci ştiute numai de ei. Să 
fugă? Unde? Și pentru ce? Iar ceilalți - oastea - ce va face? 

Și după trei zile de crâncenă frământare, la 14 iunie, Domnul 
Moldovei se hotărî: înălță flamura albă, trimițând trei boieri în 
tabăra otomană, cu solie de pace. 

— Pace să fie, strigă Ahmed, beglerbegul Rumeliei, ridicându- 
se dintre perne, în marele cort unde sălășluia. 

Și bătând din palme chemă la sine pe Petru Șchiopul. 

— Eşti bucuros de pace, Măria Ta? îl întrebă turcul, făcând 
semn cu ochiul. 

— Vai de mine! Nu pentru pace sunt eu aici? răspunse cel uns 
a fi noul domn al Moldovei. 

După aceea căpetenia osmanlăilor întocmi condiţiile, spunând 
că moldovenii din tabăra de sus pot să plece-n voia lor, 


nestingheriți de nimeni, ducându-se la casele lor. Așijderi vor 
face și boierii rămași în viaţă. loan-vodă însă trebuie să se 
înfăţișeze Sultanului spre a-i cere iertare de tot necazul ce i-a 
făcut. 

— Mă pun chezaș că stăpânul vieților noastre nu-l va pierde 
și ştiind iscusinţa sa îl va trimite guvernator în Rhodos, unde a 
mai fost, căci beiul Hilmi s-a săvârşit din viaţă... 

Dar solia nu se mulțumi numai cu vorbe, ci vru jurăminte. Și 
de șapte ori jură Ahmed-Pașa pe Coran, iar Petru Șchiopul pe 
Evanghelie că toate vor fi precum s-au spus aci, de faţă. 

În cuvântul lui Petru Șchiopul, cu tot jurământul făcut, Ioan- 
vodă n-a crezut. Mai multă crezare a dat beglerbegului Rumeliei, 
știind că turcul pune temei pe cuvântul dat, darmite pe jurământ. 
Așa fiind, își luă el rămas bun de la oaste și de la mai marii ei, 
spunându-le: 

— Mi se rupe inima părăsindu-vă, că poate nu ne vom mai 
vedea niciodată. Am vrut să fac bine, ușurând poporul de biruri, 
dar nu m-a ajutat nici Dumnezeu, nici boierii cei fără cinste. Și, 
iacă a ieșit rău... Să nu mă uitaţi, moldoveni dragi, când şi când, 
aduceţi-vă aminte de loan-vodă care a fost cumplit cu cei răi și 
drept cu cei buni... 

Plângeau răzeşii cu lacrimi cât bobul de porumb și mulţi 
genunchiau sărutându-i mâinile, rugându-l să nu plece, mai bine 
să moară toţi, pân-la unul, toţi, împreună... 

Dar nu se putea schimba nimic. Hotărârea fusese luată. Când 
se despărţi de Sviercevschi, hatmanul cazacilor, loan-vodă plânse 
cu adevărat: 

— Frate viteaz, n-oi uita niciodată ce-ai făcut pentru Moldova 
cu cazacii tăi... Aţi venit o mie cinci sute într-ajutorul nostru și aţi 
rămas doar doisprezece în viață. Ceilalţi au pierit vitejește în 
luptă. Cine poate să uite fapta voastră? 

Când Domnul trecu în tabăra dușmană, toată oștea căzu în 
genunchi, smerită, cu inimile strânse. 


VII 


PIEIREA VOIEVODULUI 


De cum pătrunse în marele cort al beglerbegului Ahmed, Ioan- 
vodă își dădu seama că nu trebuia să pună temei nici pe 
jurămintele turcilor. Timp de patru ore îl judecă ajutorul 
beglerbegului, un renegat anume Cigalazade, o namilă de om cu 
ochi fioroși și glas aspru. Răspunsurile Domnului erau limpezi, 
cum trebuiau să fie, şi însuşi temutul Ahmed se mira foarte 
auzind graiul turcesc în care vorbea atit de iscusit loan-vodă. 

Dar hârțuit de atâtea întrebări neroade, îşi pierdu până la 
urmă cumpătul și întrebă la rându-i, adresându-se cu cuviință lui 
Ahmed: 

— Au pentru ce mă judecaţi astfel, căci potrivit jurământului 
vostru trebuie să mă înfățișez măritului padişah? Nu el însuși îmi 
va judeca fapta, rostind osânda sau iertarea mea? 

Ahmed, căpetenia turcilor, tăcu, neştiind ce să spună. Însă 
Cigalazade se făcu foc şi strigă furios: 

— Cum cutezi, prinsule, să ne jignești? și repezindu-se la 
Ioan-vodă îl izbi cu hangerul în față. Domnul Moldovei, cu gura 
zdrobită și plin de sânge, se prăbuși fără cuvânt. La un semn al 
beglerbegului, călăul îi înfipse hangerul în burtă. Ienicerii îl 
scoaseră afară și-i tăiară capul, înfigându-l într-o ţeapă. Dar n- 
ajungea numai atât. Aducând două cămile, legară picioarele 
mortului de cozile lor și, gonindu-le în părţi potrivnice, rupseră 
trupul voievodului în bucăţi. 

Noul voievod al Moldovei, Petru Șchiopul, om blajin din fire, 
văzând toate aceste cruzimi nemaipomenite, dârdâia de frică 
gândindu-se la propria lui soartă și își făcu, aproape fără vrere, o 
cruce mică pe piept. Iscoditorul Ahmed prinse de veste 
slăbiciunea și socoti nimerit să-i spună rânjind, ca de obicei: 

— Ia aminte, Măria Ta, cum se plătește nesupunerea față de 


stăpânul vieților noastre. 

Capul lui loan-vodă fu trimis la București și pus alături de 
tigva fostului voievod al Ţării Românești, Vintilă, la poarta de sus 
a caselor domnești. Tuturor celor ce se uitau la ele, un fior mare 
le trecea prin trup văzând mai ales chipul moldoveanului care 
avea o privire şi de înfruntare, dar şi de jale, parcă spunea cât de 
cumplit e jugul turcesc. 

Dar nici asta nu fu de ajuns. Fiorosul beglerbeg, uitând în furia 
lui nesăbuită și de jurământ și de Coran, năvăli cu turcii și tătarii 
lui asupra moldovenilor asediați, însetaţi și înfometați și-i trecu 
prin sabie. Puţini scăpară cu zile din acel măcel crunt. Nici cei 
doisprezece cazaci nu izbutiră să fugă. Îi prinse şi pe ei și pe 
hatmanul lor și-i trimise la Stambul. Se spune că ar fi fost 
răscumpăraţi cu bani grei. 

Într-acest timp, pe drumurile Moldovei de sus, mergeau 22 de 
care cu odoarele și avuţia lui loan-vodă, către ținutul Bugului. In 
carul din frunte, cucăia bătrânul Lupu Huru, iar Mărica plângea 
fără încetare, ținând la piept, ca pe un odor şi mai de preţ, pe 
feciorul Domnului ei. Veşti de la el nu mai primise de vreo trei 
săptămâni. Dar zvonurile care-o ajunseră din urmă spuneau de 
vânzarea unor boieri și de năvala unei armii turcești, cât frunza și 
iarba. Mărica nu mai nădăjduia să-și vadă soțul și plângea, 


ocrotindu-și sugaciul la sân. 
x 


x * 


Astfel pieri Ioan-vodă cel Viteaz, apărătorul Moldovei şi al 
poporului său, după o domnie de numai doi ani, nu doborât de 
vrăjmași, ci vândut și înfrânt de oamenii fără cuvânt pe care-i 
scosese soarta în calea sa. 


ECATERIMA ȘI NEAGA 
I 
0 DOMNIEPICATĂ PE NEPUSĂ MASĂ 


Neagoe Basarab întemeind o domnie puternică, sprijinită de 
boierime şi iubită de norod, niciunul din vrăjmașii săi nu izbutise 
a-l clătina din Scaun. Domn evlavios, ctitorul vestitei mănăstiri de 
la Curtea de Argeș fu silit totuși să se ridice de două ori cu oaste 
pentru a îndepărta pe Mircea, feciorul lui Mihnea cel Rău, alungat 
din scaunul domniei și ucis de rubedenia sa, Dumitru lacşici. 

Nemaiavând nicio nădejde în puterea lui, se trase Mircea cu 
Doamna și feciorii săi la Stambul, adăstând acolo vreo întâmplare 
prielnică, după obiceiul vremii, când din nimica toată Sultanul 
schimba pe voievozii valahi. 

Dar Neagoe-vodă și o puzderie de urmași domniră, având 
ochii în patru, aşa că turcii îi lăsară în pace, iar Mircea, fiul lui 
Mihnea cel Rău, muri de bătrâneţe pe malurile Bosforului, mâhnit 
de nenorocul care îl păscuse toată viaţa. 

Pe urma lui rămaseră trei feciori, Miloș, Alexandru și Petru, 
acesta din urmă cu un picior mai scurt din născare, din care 
pricină i se spunea Petru Șchiopul. 

Crescuţi în obiceiurile dulci ale uliței grecești, numită Fanar, 
aceste odrasle trăgeau nădejde să ajungă și ei în scaunele 
domnești de la București ori de la Iași, - bun și Iaşul, - măcar că 
era Moldova mai săracă decât Țara Românească. 

Îşi luară neveste din neamurile bogate ale Fanarului; 
Alexandru avu parte de o fetișcană codată, măruntă, dar cu chipul 
rotund și alb, ca o lună de fildeş. Când îi scăpărau luminile ochilor 
și surâdea, luna de fildeș făcea și gropiţe. O chema Ecaterina și 


era mult mai tânără ca soţul ei care, la cununie, mărturisi că avea 
peste patruzeci de ani. Mireasa abia trecuse de paisprezece - căci 
fetele pe atunci se măritau fragede, trecând de-a dreptul din 
braţele mamei într-ale soțului și de la păpușile de pâslă, la 
copilașii adevărați. 

Poate că mica și agera Ecaterina s-ar fi simţit rău cu un soț 
atât de copt, dacă n-ar fi avut, în aceeași casă, tovărășia surorii ei 
mai mari, Lucreția, măritată cu un grec, Constantin Frangopulo, 
bun prieten cu Alexandru, viitorul Domn al Ţării Românești. 

Vremea trecu. Neagoe-vodă murise de mult, urmașii săi se 
alungară unii pe alţii, până ajunse la domnie Petru cel Tânăr, un 
copilandru, trăind însă sub mâna puternică și vitează a Doamnei 
Chiajna. 

— Nene, acum e ceasul! strigă Frangopulo intrând repede în 
iatacul lui Alexandru, care, în halat, abia se sculase și își sorbea 
apa cu dulceaţă de trandafiri, bună pentru curățirea 
măruntaielor. 

— Ce ceas? se miră Alexandru, care de când împlinise 
cincizeci de ani nu se mai gândea la scaunul domniei, bun- 
bucuros să trăiască mai departe în freamătul îmbietor al 
Stambulului și să închidă ochii în braţele Ecaterinei. 

— Ceasul tău, nenicule! Ceasul domniei! strigă Frangopulo, 
dând mâinile deoparte, de parcă voia să îmbrăţișeze toată acea 
nevăzută și îmbelșugată ţară. Se poate să lăsăm în Scaunul din 
București o muiere pricăjită? Că acolo taie și spânzură o 
baborniţă, pe nume Chiajna. Voievodul e un ţânc. Ascultă ce-ţi 
spun! 

Alexandru se trezi de-a binelea. În ochi i se aprinse deodată 
mândria bunicului său Mihnea, a cărui înfățișare o moștenise - și 
dând deoparte apa zaharisită, strigă: 

— Să mergem la Marele Vizir! Şi pe urmă vom da o raită pe la 
zarafii italieni și greci, să vedem cât putem lua cu împrumut până 
la iscălirea firmanului de domnie! 


leșiră în grabă să caute pe bătrânul Salvarezi, socrul lui 
Alexandru, care era bun prieten cu un Cantacuzino. Acesta 
trebuia să dea Sultanului deslușiri asupra noului pretendent la 
scaunul Țării Rominești. Frangopulo se abătu și pe la chioșcul 
Marelui Vizir, ca să afle de câte pungi de galbeni era nevoie 
pentru asemenea treabă. 

Lucrurile merseră strună, căci Doamna Chiajna pricinuise 
multă zurba între boierii ţării, încât în două săptămâni fu 
mazilită. În a treia, Alexandru, în caftan îmblănit, purtând cucă 
domnească și surgiuc de nestemate, se înfăţișă la Serai, în marea 
sală de primire a Sultanului, căruia îi sărută poala cu smerenie. 

Ecaterina încă își vedea de jocurile cu singurul ei copil, de 
unsprezece ani, Mihnea, după numele vestitului bunic, când se 
pomeni, pe nepusă masă, Doamnă a Ţării Românești. 

O mare veselie dădu buzna în casele din Fanar. Când perechea 
domnească trebuia să plece spre București, luară parte la ospăț, 
în afară de socri, cumnaţi, cumnate şi toţi creditorii, în frunte cu 
Frangopulo, bunul lor prieten. Meterhanelele și cântecele 
italienilor nu lăsară pe nimeni să aducă Voievodului vreun cuvânt 
de bună urare. 

Mica Doamnă, cu obrăjorii sulemeniți de soru-sa mai mare, 
Lucreția, căci fără suliman era lipsă de cuviință din parte.i, 
nimeni n-ar fi socotit că-i o soţie în toată firea, și mamă cu băiat 
mare, şedea cuminte alături de bărbat, privind mutrele 
schimonosite de râs ale celorlalţi și abia gustând din bucate. 

Spre ziuă se sparse petrecerea. Socrul noului Vodă, Salvarezi, 
un bătrânel scund, cu mustăţi lungi, albe, de palicar, luă după sine 
un taraf de lăutari și porni devale, spre Cornul de Aur, la poarta 
lui Cantacuzino, dragomanul. Aci făcu o cântare în cinstea 
înaltului dregător, care se mânie foarte că fusese trezit din somn, 
dar își înghiţi necazul ca să nu se facă de râs, căci petrecăreții îi 
aduceau de bună seamă cinstire obrazului. 

Vodă se culcă îmbrăcat și pe la amiaz, când se deşteptă, își 


găsi soția în odaia băiatului. Ochii ei înotau în lacrimi. 

— Pe cine prohodești tu, Ecaterino? întrebă el mirat. 

Ecaterina își șterse ochii cu dosul palmei și veni până la 
pieptul 

soțului și stăpânului ei. 

— Of! Lixandre! Mult mă bucură că ţi-a ajutat Dumnezeu să te 
urci în scaunul de domnie al bunicului tău, căci așa se cuvenea. 
Dar mult mă întristează că trebuie să lăsăm casa asta a liniștii 
noastre, locurile unde am copilărit, marea care mi-e atât de 
dragă, în fine, tot binele de care avui parte până acum... 

— Ce vorbe sunt astea, femeie? se burzului Alexandru, care 
niciodată nu făcuse casă bună cu duioșia. Ai ieșit de mult din 
copilărie, ai băiat mare, s-a isprăvit cu joaca! Acum ești Doamnă, 
vino-ţi în fire! E drept că nu mergem la trai dulce și la huzur... E 
aspră domnia în Țara Românească, unde fiecare boier pândeşte 
să te ucidă sau măcar să-ţi afle vreo vină pentru a duce pâră 
Sultanului. Nu-i de joacă pe-acolo, Ecaterino, și dacă nu ești în 
stare să-mi fii Doamnă, mai bine rămâi aci, la taică-tău. Nu mă 
supăr deloc! 

Aceste aspre cuvinte treziră simţirea Ecaterinei - și la gândul 
că va trebui să înfrunte pe strașnicul corăbier care era taică-său 
și la rușinea care ar acoperi-o în ochii tuturor dacă n-ar urma pe 
strălucitul ei soţ, zise: 

— Bine, Măria Ta! Merg chiar la rău dacă sunt cu tine. 

Și spunând acestea îi sărută mâna. 

Proaspătul voievod Alexandru al II-lea o îmbrăţișă și o sărută 
pe frunte, ca pe un copil, zicând: 

— Dacă vom şti cum să domnim, nu va fi rău, Ecaterino, ci 
bine, chiar foarte bine! 


VISUL DOAMNEI ECATERINA 


Măcar că Doamna nu ieșea aproape niciodată din casa 
domnească, petrecându-şi mai toată vremea cu soră-sa Lucreția, 
ba tocmindu-se cu neguţătorii din Stambul, care aduceau 
pânzeturi și dulciuri, ba așternând lungi scrisori către o soră 
mezină, Marioara, măritată la Veneţia, totuși o ajunseră și pe ea 
greutățile domniei. 

Nu era zi lăsată de Dumnezeu ca gealatul să nu taie câte un 
cap boieresc - dacă nu chiar mai multe - la câte o răscruce a 
Bucureștilor și mai ales în piaţa Sfântului Gheorghe. 

În jurul lui Vodă nu rămaseră decât vechii prieteni din Fanar, 
în frunte cu Frangopulo, ajuns mare vistiernic, și câţiva boieci 
băștinași, care ascultau orbește de dorințele Domnului și nevoile 
domniei, prea mulţumiţi că se trezeau în fiecare dimineaţă cu 
capul pe umeri. 

Aşa trecură șase ani. Și iată că veni la București întâia veste 
care înveseli chipul posac al lui Alexandru-vodă: fratele său Petru 
Șchiopul căpătă domnia Moldovei, tot cu ajutorul puternicului 
dragoman Cantacuzino. 

Acel dregător isteţ pândise ceasul de nemulțumire al 
Sultanului împotriva lui loan-vodă cel Viteaz - și scoase firman 
de domnie pentru Petru Șchiopul. Numai că loan-vodă nu plecă 
din scaunul Moldovei, citind doar firmanul de mazilire, ci se 
apără dârz. Aşa că pe lângă firman trimise pe Ahmed, beglerbegul 
Rumeliei, cu o puternică oaste pe care o întovărășea și noul 
voievod. 

Alexandru-vodă primi veste că fratele său care urca pe malul 
Dunării în sus, pe la Cernavodă, se va opri întâi la Săpăteni, mai 
înainte de a da piept cu loan-vodă, poreclit de boieri „Cel 
Cumplit”. și-l ruga să-i iasă înainte, ca să-i ceară câteva sfaturi, 


spre a-și uşura domnia, întrucât era mai priceput în treburile 
țării. 

Bucuros că avea pe frățâne-său vecin la hotar și iubindu-l pe 
Petru de mic copil, Alexandru-vodă porunci oamenilor de curte 
să pregătească îndată cai buni de călărie, iar el alese câţiva 
tovarăși credincioși de drum. 

Ecaterina simţi zarva din curte, ba chiar văzu de la fereastră 
pe slujitorul Domnului, un turc buzat, care punea șaua pe 
armăsarul cel arăpesc. 

Cuprinsă de o teamă neînţeleasă - ea care de obicei nu se 
amesteca deloc în treburile domniei - se repezi în iatacul lui 
Vodă. 

Era pe la amiază și Alexandru-voievod, cu o cușmă neagră 
trasă pe urechi, își încingea iataganul cel mare de mijloc, 
strângându-l în paftale grele de argint. 

— A! Bine c-ai venit, Caterino! zise el, mânuind încruntat 
paftalele, care se încopciau greu. Iaca dau o fugă până la Săpăteni. 
Diseară voi fi acolo. Mă așteaptă Petru, sărăcuţul, pe care nu l-am 
mai văzut de atâţia ani. Se duce la Iași, în scaunul Moldovei, 
precum știi. Și n-ar fi rău să stau puţin de vorbă cu el. Că după 
asta îl așteaptă greul: va da piept cu oastea lui loan-vodă, care e 
un voievod, zi-ce-se „cumplit”. 

— Nu s-ar putea, Măria Ta, să-l vezi pe Petru după ce va fi 
înscăunat? l-ar face poate mai multă plăcere și lui și ţie. 

— Nu mă duc de plăcere, Ecaterino, ci de nevoie. Avem de 
pus la cale treburi grele. Dar ce te-a apucat? De ce te amesteci - 
vorba românului - unde nu-ți fierbe oala? 

— Unvis, Măria Ta! Am visat urât! și înfiorată cuprinse braţul 
bărbatului. Zău că mi-e teamă, Alexandre! 

— Ce-nseamnă asta? Te iei după vedenii? Rogu-te, isprăvește 
cu prostiile. Te credeam mai deşteaptă decât baba Safta, care mă 
trage de șale și mă descântă. 

Dar Vodă, zărind ochii frumoşi ai Doamnei că se umplu de 


lacrimi, o dezmierdă și îi zise, trăgând-o la pieptul lui: 

— la s-auzim ce-ai visat? 

— Se făcea, Măria Ta, începu Ecaterina, că erai chiar pe 
armăsarul pe care vrei să călărești acum. Și zburai cu el ca vântul 
pe o câmpie nesfârșită, cu smârcuri și cu snopi netăiaţi de trestii, 
iar pe urmele tale goneau opt plăieși călări, având în frunte pe 
unul cu barba sură, scurtă, să juri că era însuși loan-vodă cel 
Cumplit. Și mai-mai să te ajungă... 

— Dar nu m-au ajuns, nu-i așa? râse Vodă. 

— Ba, Măria Ta! făcu Ecaterina, dând repede din cap, 
mânioasă, că te ajunseră și îţi retezară capul, afurisiţii! 

— Şi n-am murit? râse Vodă cu poftă. 

— Nu, Măria Ta! Că de fiecare dată luai capul, îl puneai la loc 
pe umeri și fugeai mai departe până... până te-ai pierdut într-un 
smârc cu trestii! 

— Dacă e aşa, încheie Vodă, sărutându-și soţia de plecare, 
nicio teamă să n-ai! Poate oi trece printr-o primejdie, mai știi? 
Dar scap teafăr, de bună seamă. Nu e scris în zodia mea să-nchid 
ochii într-acest an (1574), ci într-unul fără soţ şi chiar în iatacul 
meu în crivatul meu de-acasă, nicidecum printre străini. 

Ecaterina ar fi vrut să-l urmeze în această călătorie care o 
îngrijora atât de mult, dar nu cuteză, de teamă să nu-și supere 
soțul, 

— Du-te, şi să te-ntorci sănătos, Măria Ta! îi zise ea cu glas 
înjumătăţit. 

— Să te găsesc așijderi, sănătoasă, întoarse Vodă urarea; o 
îmbrăţișă repede și urcă în șa. 

Tocmai atunci se ivi Mihnea, beizadeaua, acum flăcău înflorit, 
care mergea pe 17 ani. 

— Mihneo, să ai grijă de maică-ta cât oi lipsi de la Curte, m- 
auzi? 

Sptmând acestea, Vodă Alexandru dădu bioi calului și plecă la 
drum lung, dimpreună cu boierii care îl însoțeau. 


II 


CHEFUL DELA SĂPĂTEN 


Visul Doamnei Ecaterina nu fu chiar atât de lipsit de temei, pe 
cât crezuse Vodă. Căci se întâmplă ceva de necrezut: 

Întâlnindu-se cei doi frați la Săpăteni, se îmbrățişară şi 
amândurora li se umplură ochii cu lacrimile bucuriei. 

— Să trăieşti mulţi ani, Măria Ta! striga mereu Petru 
Șchiopul. 

— Şi Măria Ta la fel! îi ura într-una Alexandru. 

Și iar se priviră şi iar se îmbrăţișară. 

În depărtare sclipeau apele Dunării, dincolo de care începea 
Moldova mult râvnită, cu podgoriile și târgurile ei de vite. 

Boierii în jurul celor doi voievozi surâdeau cu mulțumire, 
dezmierdându-și bărbile. 

— Hei, unde-i tata, frate Alexandre, să ne vadă pe amândoi 
Domni în Ţările Românești, zise Petru-vodă în aceeași seară la 
ospăţul din marginea Săpătenilor, în casele unui ispravnic. El, 
săracu', a râvnit în zadar scaunul bunicului nostru, Mihnea, şi a 
închis ochii tare amărât. 

— Răzbunăm noi pe bunicul și pe tata! răspunse Alexandru. 

Lăutarii aduși din împrejurimi începură a cânta cu atâta foc, 
încât petrecerea se auzi în tot satul, speriind câinii şi orătăniile. 

Din pricina acestei zarve, nimeni nu prinse de veste că-n 
bezna nopţii se strecuraseră pe drumuri tainice loan-vodă cel 
Viteaz cu oamenii săi. Aflând de la o iscoadă că cei doi vrăjmași se 
întâlneau la Săpăteni, el trecuse Dunărea în grabă pe un pod 
plutitor și gonea de zor ca să-i prindă în capcană. 

Niciunul din cheflii n-ar fi scăpat atunci cu viață, dacă 
moldovenii, luându-se după lumini, n-ar fi lovit mai întâi o casă 
învecinată, unde se aflau numai bucătarii și slujitorii domnești. 

Alexandru-vodă, auzind strigătele celor răniți şi zăngănitul 


paloșelor încrucișate, sări pe fereastră și o rupse de fugă peste 
câmp, la vale, către Cernavodă, unde ajunse în zori de zi, istovit, 
zdrenţuit, fără răsuflet. 

Aci, temându-se să nu-l recunoască cineva, își schimbă 
vestmintele domneşti, se înveli cu o șubă miţoasă și mânând 
înaintea sa o turmă de oi, cumpărată pe loc cu galbeni grei, porni 
înapoi spre București. 

Pe Petru Șchiopul îl scăpară boierii săi, aruncându-l pe unul 
din caii lor, ca pe un copil, și fugiră întins la Brăila, unde se afla 
beglerbegul Ahmed cu oastea. 

Abia după zece zile ajunse Alexandru-vodă cu oile lui cele 
scumpe la București. Acolo află din gura oamenilor că loan-vodă 
cel Viteaz intrase în cetate ca să așeze în scaunul domniei pe un 
anume Vintilă, despre care se spunea că ar fi odraslă de-a lui 
Pătrașcu-vodă cel Bun. 

— Of! De ce n-am ascultat de cuvântul Ecaterinei? se căina 
Alexandru, că n-ajungeam acum cioban. 

Și luând seama la turma lui de necuvântătoare, surâse crispat, 
amarnic: 

— Iacă, am făcut-o de oaie, cum bine zice românul. 

De bună seamă, el scăpase teafăr, ca prin minune, dar ce s-o fi 
ales de Ecaterina și de Mihnea, flăcăul lor? Să-i fi prins Vintilă- 
vodă la Curtea din Bucureşti? Atunci soarta lor era pecetluită. E 
limpede că hainul n-avea de ce să le cruţe viața. 

Doamne, ce nenorocire! Cine s-ar fi gândit la o asemenea 
năpastă? Și totuși, fusese prevestit de biata lui Doamnă. Dar cum 
avea să creadă el, om în toată firea, într-un vis muieresc? 


IV 


FATA CLUCERULUI DINBUZĂU 


Lăsând turma în altă grijă, Domnul se trase la conacul unui 


boier fugit din București și acolo, în mare grabă, dând sfoară unor 
boieri rămași credincioși, începu a strânge oaste ca să-și recapete 
tronul, socotind că noul Domn n-avca încă mulți oameni pe care 
să se poată sprijini. Trimise, de asemeni, iscoade să afle de soarta 
alor săi. În sfârșit, îi veni vestea cea bună: Doamna și feciorul 
scăpaseră cu viață, ascunzându-se într-o chilie a mănăstirii 
Plumbuita. 

— Cine i-a dus acolo? Care boier a avut grijă de ei? 

— Niciun boier. După plecarea Măriei Tale, fiind Doamna 
podidită de frică mare, s-a tras cu feciorul la mănăstire fără ştirea 
nimănui, socotind să se-ntoarcă după venirea Domnului ei. 

Lui Alexandru îi veni inima la loc. Parcă soarta o îndemnase 
pe Ecaterina să purceadă într-acolo, ferind-o de pieire. Auzind 
aceasta, cu mai mult sârg se strădui la strângerea steagurilor, 
făcând tabără la Ploieşti. 

A doua zi Vodă dădu cu ochii de o fetișcană durdă, călare pe 
un murg scund, în fruntea unei cete de flăcăi chipeși, și ei călări 
asemeni pe căișori iuți de munte. Parcă nu-i venea a crede. Fata 
nu părea să aibă mai mult de 16 ani. Ce-o fi cătând ea între 
ostași? 

Spătarul Dumbravă, în seama căruia se afla adunarea oastei, 
se apropie de ciudata fată. 

— Cine te-a trimis încoace? strigă el de departe, cu glasu-i 
gros, ca de bucium. 

Și graiul lui, de trei ori, se întoarse din lunca învecinată. 

Fata, neștiind cine și dincotro îi vorbea, se uită împrejur cu 
mirare și alungă repede cu mâna stângă - ţinând cu cea dreaptă 
frâiele calului - un roi de albinuţe de aur, care bâziind îi dădeau 
târcoale pe la năsuc și pe la zulufii ei bălai scăpaţi de sub cușma 
de oaie albă. 

— De ce n-ai rămas acasă la fuior şi la spată? întrebă Vodă 
mirat, de asemenea tovărășie de luptă. A cui fată eşti? 

Luptătoarea cea mică săltă odată-n șa, de i se clătinară bucile 


obrăjorilor și cunoscând pe Vodă, strigă băiețeşte: 

— Să trăieşti, Măria Ta! Eu sunt Neaga, fata clucerului Vlaicu 
Tătăranu, din părțile Buzăului. Taica n-a putut veni acum, să te 
puie în Scaun. 

— De ce n-a putut veni? Ce vorbă e asta? se mânie Vodă de-a 
binelea. Că am lăsat clucerului tot dealul cu vii și i-am întărit 
stăpânirea asupra muntelui de chihlimbar. Așa mă ajută el la 
vreme de nevoie? 

Și Vodă cătă în jur, să trimită numaidecât un călăreț pentru a-i 
aduce tigva celui vinovat. 

— Așa gândirăm şi noi! strigă iar fata cea îndesată, scăpărând 
cu cele două luminiţe ale ochilor, ca două albăstrele. Nicio vină n- 
are taica, zău așa. Numai eu ştiu ce amărăt l-am lăsat în crivatul 
lui, cu șalele rupte. Că i-a scăpat un butoi nevolnicului de 
pivnicer, tocmai din gura hrubei devale, pe scări, asupra tatei, 
oare voia să ajute la scoborârea vinului. Ce era să facem? Când 
veni porunca Măriei Tale, maică-mea prinse a boci, iar taica se 
porni s-o ocărască, trăgând la înjurături cu ghiotura. Eu, 
amestecându-mă, închisei gura tatei: „nu mai ocări, taică! Ce vină 
are mama că nu ţi-a dat feciori, ci numai o fată?” 

— Dacă nu mi-o lua Vodă capul, o să vedeţi voi! se văicărea 
tata. 

Dacă am auzit asemenea cuvinte, m-am înţeles cu vechilul, 
care mi-a dat calul ăsta și cușma. Când au venit flăcăii din munte 
și de sub deal, i-am adunat zicându-le că taica bolește și d-aia m-a 
pus pe mine căpetenia lor, să-i duc în tabăra măritului nostru 
Alexandru- vodă. Şi iaca - am venit! 

Vodă măsură fata și nu ştia ce să facă, să râdă, s-o alunge, sau 
s-o oprească? 

Dar chipul ei serios, dârzenia privirii și înfruntarea întregii ei 
făpturi bine legate, ca de flăcău, îl îmbună. Deși nu era vremea de 
glumă și nici inima voievodului nu era deloc ușoară, Alexandru 
întrebă: 


— Şi acum te-ntorci acasă, Neago? Că oamenii cuveniţi oastei 
văd că i-ai adus. 

Fata strânse-ntre pulpe calul, se înțepeni parcă și mai vajnic în 
șa, apoi grăi aspru: 

— Să mă-ntorc acasă, Măria Ta? Ar râde și curcile de mine! 
Dac-oi pleca eu, cine să lupte pentru taica? 

Spătarul Dumbravă își puse o nună în barba-i cănită, spre a-și 
ascunde surâsul. Vodă merse cu gluma mai departe: 

— Şi zici că ţii la luptă, fetico? Aici nu e ca la horă, să-ntinzi 
braţele și să dai din picioare. 

Obrajii Neagăi se-nroșiră, de parc-ar fi fost loviți. Dar ochii ei 
albaștri nu feriră privirile lui Vodă - și cu glasu-i băieţesc 
răspunse, ceva mai scoborăt: 

— Hora asta, a Măriei Tale, s-ar putea s-o plătesc cu viaţa, 
Doamne. Nu sunt aici să glumesc. Spune-mi numai de a cui 
poruncă trebuie să ascult și când o să lovim. Altceva nu-mi 
trebuie. 

Spătarul rămase mirat, cu gura căscată, auzind asemenea 
cuvinte. 

Alexandru-vodă tot nu vru să ia în serios acest ifos al fetei 
clucerului din Buzău și zise într-o doară, ca să scape de acest joc 
neprevăzut: 

— De porunca mea vei asculta, Neaga! Și pornind înainte, 
spre lunca unde adăstau pedestrașii, adăugă: să te ţii după mine 
ca scaiul. 

Când oamenii lui Alexandru-vodă - călăreţii întâi, pedestrașii 
după ei - năvăliră în cetatea Bucureștiului, cu iatagane, 
buzdugane, sulițe și topoare, Neaga nu se mai ținu de coada 
calului voievodului, ci se repezi în rândul întâi al dușmanilor, 
care făcuseră un meterez în malul Dâmboviţei. Și ea, cea dintâi, 
cu buzoienii ei, sări în apă, trecând pe celălalt mal, spre a cădea în 
spatele puţinei oștiri pe care o avea Domnul pus de loan-vodă cel 
Viteaz. 


În câteva ceasuri de încăierare, Cetatea de scaun fu curățată 
de vrăjmașii domniei. Bietul Vintilă-vodă, care n-apucase a domni 
mai mult de patru zile, fu prins, dârdâind, într-o hrubă de piatră a 
unui cârciumar. Îl spânzurară pe loc, iar capul i-l trimiseră plocon 
Domnului moldovean, Petre Șchiopul. 

Mult se bucură Doamna Ecaterina văzând cum se întorseseră 
lucrurile la loc, precum fuseseră. 

— Vezi, Măria Ta, câte ai pătimit dacă n-ai ascultat de 
cuvântul meu? Îl certă cu blândeţe Doamna. Și nu numai tu, dar și 
noi am tras mari spaime aici în chilie. Ce s-ar fi ales de mine și de 
feciorul nostru, dacă nu-mi venea gândul cel bun să mă 
adăpostesc în sfânta mănăstire a Plumbuitei? . 

— Lasă, Ecaterino, să uităm ce-a fost. De-aci înainte n-o să 
mai întorc spatele viselor tale. 

— Aşa să faci, Măria Ta, ca să ne fie bine. 

— Până una-alta, ia spune, ai mai visat ceva? 

— Nu... Dar ţi-oi spune la timp, n-ai grijă! 


V 


VODA VISEAZĂ ȘI FL. UNVIS 


La ospăţul care se-ncinse după aceea la Curtea domnească din 
București, fură poftiţi - în afară de marii boieri - căpeteniile mai 
de seamă ale oastei. 

Luptătorii, feciori de boiernași de pretutindeni, de la apa 
Dunării şi până la munte, purtau încă semnele încăierării: unii 
șchiopătau, alţii erau ciungi, fiecare cu vătămături mai grele ori 
mai ușoare, cum se brodise. 

Trasă mai la o parte, înfuleca din talerul ei, când și când, 
Neaga, de astădată fără cușmă, cu cozile părului aduse pe piept, 
ca un colac gros. 

De mică şi îndesată ce era, Vodă şi Doamna din capul mesei 


nici n-o vedeau, iar Mihnea, urmașul domnesc, nici atât. 

Abia când se ridică Voievodul în capul oaselor, cu o cupă de 
argint în mâna dreaptă, să dea mulțumire Celui de Sus, pentru 
biruință, apoi credincioșilor săi luptători, zări făptura durdă a 
Neagăi, care ţinea, între bărbaţii cam chercheliţi, genele în jos. 

— Halal ție, Neago! îi strigă Vodă înveselit. Te-ai bătut la 
Dâmboviţa ca un flăcău! Și în vremea asta Mihnea, flăcăul meu, 
dormea la sânul maicii lui! 

Și Vodă istorisi Doamnei și mesenilor de față toată 
întâmplarea cu fata clucerului din Buzău. 

Mihnea, auzind vorbele lui taică-său, nu-și mai lua ochii de la 
chipul bucălat al Neagăi și mereu ciupea brațul mamei. 

— Şi acum, Neago, urmă Voievodul, să ne spui ce-ţi doreşte 
inima, ca să răsplătim credinţa și voinicia ta. 

Fata aruncă o privire la mesenii din juru-i, apoi oprindu-și 
privirile pe chipul Domnului, strigă de la locul ei, ca să fie bine 
auzită: 

— Să-mi dai scrisoare la mână, Măria Ta, cu peceti, către tata, 
să nu mai ocărască pe maica, din pricina mea! 

Un uriaș hohot de râs, al tuturor mesenilor, acoperi cuvintele 
copilei, care se uită încruntată în jur, neștiind de ce râdeau de ea. 

— Bine, Neago, răspunse Vodă. Vino, mâine la Curte și spune 
grămăticului să scrie tot ce dorește inima ta, boierului de la 
Buzău! 

Și făcu semn muzicanţilor să înceapă iar cântarea. 

Neaga se întoarse la conacul părintesc cu o lungă scrisoare din 
partea lui Vodă către clucerul Vlaicu Tătăranu și un șir de 
mărgele pentru clucereasă din partea Doamnei Ecaterina. 

Auzise boierul de la oamenii întorși din luptă isprăvile Neagăi, 
dar nu-i prea venea să creadă, cunoscând el că vânătorii și oștenii 
au ei obiceiul de a umfla uneori întâmplările lor. 

Dar când citi cuvintele Voievodului, se cruci și spuse femeii 
sale în taină: 


— Măi, nevastă, să știi că nu e lucru curat cu fetișcana 
noastră! S-a mai pomenit așa ceva? 

În vremea asta, la Curtea domnească trezindu-se într-o 
dimineaţă Vodă din somnul de noapte, grăi către Doamna sa: 

—  Ecaterino, ascultă, ce vis am visat. Se făcea că noi nu mai 
eram pe lumea asta și aici în ţară domnea Mihnea al nostru. Și ce 
doamnă crezi că-și luase flăcăul? Pe Neaga, fata clucerului din 
Buzău... Mă uitam la ea și nu-mi venea a crede ochilor. Pe urmă 
nu știu cum se făcu, parcă iar avui ființă și ducându-mă la el l-am 
certat zicându-i că de obicei însurătorile voievozilor se împlinesc 
după nevoile politicesşti ale domniei, ei luând mirese care să le 
întărească puterea prin înrudiri la ceasuri de cumpănă. Așa fiind, 
de ce Mihneo îţi luași tu o fată de boier din starea a doua și nu te- 
ai gândit la o prinţesă de neam? El mă înfruntă, zicând: „Tată, 
Neaga face cât zece prințese la un loc. E harnică, iubitoare și 
vitează. Mai mult nu se poate cere unei fete.” 

Ce zici, Ecaterino, de visul meu? Că, uite, am luat-o și eu pe 
urmele tale și am început a visa năzbâtii. 

Nu trecură nici opt zile de la întoarcerea fetei, care începuse 
a-şi vedea de treburile gospodărești, că se opri la curtea 
conacului un alai de călăreți și de carete. Vodă, Doamna și 
feciorul lor Mihnea, gătit ca un cavaler brandenburghez, cu 
paftale de argint peste hăinuţa de catifea vișinie, cu ciorapi de 
mătasă, pantofi de lac cu fundă și cu o beretă roșie pe o 
sprinceană, deasupra căreia tremura o pană azurie. 

Clucerul văzând mărimile de la Bucureşti fu cuprins de mare 
teamă și începu a tremura. 

Dar Vodă îl luă cu mâna după umeri și urcară împreună 
scările în iatacul cel mare unde se adunară înaltele fețe. Doamna 
Ecaterina zise vornicesei Ana Tătăranu: 

— Să ne trăieşti ani mulți, clucereasă Ano, că ai zămislit și 
purtat la sân o fată ca Neaga. Noi am venit să ţi-o luăm pentru 
feciorul nostru și să ne încuscrim. Așa au socotit și Vodă și boierii 


noștri că n-am putea găsi nicăieri o mai bună Doamnă pentru 
țară, după trecerea noastră către cele veșnice, ca Neaga. Și acum 
vino să te îmbrăţișez! 

Clucerul aflase de mai înainte de la Vodă despre această 
hotărire și acum tremura de bucurie. 

— Să vie Neaga! porunci clucerul, ca să dea de veste fetei ce 
soartă măreaţă i se pregătise. 

Ea intră de mână cu maică-sa și privi printre gene spre 
înaltele feţe, în sus, căci era scundă, îndesată și bălaie. 

— Bunătatea lui Vodă și a Doamnei, precum și iubirea lui 
Mihnea, Domnitorul de mâine, te-au ales, Neaga, să le fii fiică şi 
soaţă, zise clucerul cu glas tremurător. Treci de le sărută mâinile! 

În uşă, înapoia boierilor și dregătorilor, adăstau slugile, 
ridicate în vârful picioarelor, ținând în mâini tăvile cu dulceţuri. 

Dar fata nu se clinti din loc. Trăgându-și odată răsufletul, grăi: 

— Taică, sărutarea mâinii nu e grea, numai că eu socot 
alegerea cam pripită. Nu s-o mai fi găsind pe lumea asta nicio 
domniţă pentru coconul Mihnea? S-au isprăvit prinţesele? Că eu 
sunt numai o fată de boier și nu mă pricep decât la torsul lânii și 
la mânuirea spatei din ţesătorie. Graiurile străine nu le-am 
învăţat și nici să scriu nu știu decât cu o custură pe răboj. Na, să 
spunem că am îndemânare și la mulsul vacilor, ca maica. Nu mi se 
pare că aceste deprinderi să fie spre folosul domniei... iar Mihnea, 
aci de față, gândește ca şi mine, dacă are un pic de milă. Nu vă fie 
cu supărare Măriile Voastre, eu una vă mulțămesc de bunătate, 
dar răspunsul meu e „ba!”. Și să caute boierii o mireasă potrivită 
pentru Domnul de mâine al ţării. 

Degeaba o înjură clucerul și vru s-o târnuiască după obiceiul 
său, degeaba o îmbrăţișă Doamna și încercă s-o înduplece, că pe 
Neaga n-o scoaseră din cuvântul ei. 

Ochii lui Mihnea se umplură de lacrimi și se întoarse cu faţa la 
perete de rușine. 

— Lasă, Măria Ta! strigă clucerul mânios, gata să ia băţul și 


să-i tragă o sfântă de bătaie fetei, lasă c-o fac eu să-i vie mintea la 
cap! 

Ci Vodă Alexandru, mai priceput, trimise pe Mihnea după fată, 
care fugise în livada cu pruni. 

După o vreme cei doi tineri se întoarseră și Neaga, 
îngenunchind dinaintea Măriilor Lor, dimpreună cu Mihnea care 
o urma cu răsufletul grăbit, șopti: 

— Acum zic „da!” și vă sărut mâinile! 

Ea se dovedi o soţie credincioasă și iubitoare. 

Când veniră vremuri de restriște, urmă pe Mihnea-vodă în 
surghiun la Rhodos, apoi la Tunis, tocmai spre capătul celălalt al 
mării. 

Și rămase Doamnă până la sfârșitul zilelor ei. 


MIHAI VIIFAZUL 


Auzit-aţi d-un oltean 

D-un oltean, d-un craiovean 
Ce nu-i pasă de Sultan? 
Auzit-aţi d-un Mihai 

Ce sare pe șapte cai 

De strigă Stambulul vai? 
(CANTEC POPULAR) 


I 


STANCA DIN CORBENI 


Într-acea duminică de august a anului 1583 se făceau mari 
pregătiri la conacul moşiei Corbeni de pe malul Oltului. Un argat 
tăiase mai bine de jumătate din orătănii, iar doi ungureni, vechi 
slujitori ai văduvei fostului ban Dumitru, dăduseră iama prin 
purcei și acum îi rumeneau în frigare. Cu o lumânărică de seu, 
urmat de două slujnice, moş Chirilă, pivnicerul, cerca butiile din 
hruba de lângă conac, iar femeile abia duceau hârdăul cu vin 
negru, sânge de iepure, înapoi, pe scările săpate în pământ. 

Bătrânul Corbeanu, tatăl Stancăi, își cerceta, cu ochii micşoraţi 
de nevedere, hrisoavele, zapisele şi iar număra pungile de galbeni 
din lada brașovenească, zestrea văduvioarei. 

Se măritase cam devreme fie-sa și din pricina ochilor ei negri, 
scăpărători ca luceferii, dar mai cu seamă datorită marii avuții 
părintești - fiind ea singura urmașă a Corbenilor, os de Basarab 
dinspre mamă și de Mușatin dinspre bunic. N-avea mai mult de 
patrusprezece ani când pusese pe cosiţele-i negre beteala de 
mireasă, iar mirele, bărbat în toată firea, fusese primit cu multă 
bucurie, fiind el ban al Craiovei. 

Bătrânul Corbeanu avea un fel de beteșug al vorbirii, dând 


glasul mai mult pe nas, încât auzindu-l nu se putea nimeni opri 
din râs. Astfel că bietul boier, mai de voie mai de nevoie se trase 
de timpuriu la moșie, lăsând pe alţii cu mai puţină pricepere să se 
înghesuie la dregătoriile țării. 

Când se află că banul Dumitru o lua pe Stanca, mare mirare 
cuprinse tot neamul Corbenilor. Dar fata, cuminte, nu ieși din 
voia tatălui ei și se mărită cu un bărbat chel și cărunt, dar era ban 
al Craiovei. Și prin Stanca, băneasa, neamul Corbenilor își lua iar 
locul de cinste ce i se cuvenea. 

Numai că banul Dumitru, cu sănătate șubredă, se săvârși din 
viaţă pe neașteptate, lovit de dambla, doi ani după nuntă, fără a fi 
lăsat urmași. Şi Stanca se întoarse de la Craiova la conacul din 
Corbeni, cu toate avuţiile ei. 

Neștiind ce-i bucuria vieţii o băteau gândurile să nu se mai 
mărite vreodată. Dar într-o după-amiază de vară trecu pe la 
conac noul bănișor de Severin, Mihai. Aflase despre el că era os 
de domn, că umblase mult prin lume, stând câţiva ani la Stambul, 
dimpreună cu unchi-său Iani, fost și el ban al Craiovei. Şi chipul 
său vulturesc, bărbuţa neagră, privirea ageră, plăcură Stancăi - 
dar mai ales glasul voinicului care suna prelung, ca o coardă de 
aramă. 

Schimbară doar câteva cuvinte, căci cuviința nu îngăduia 
văduvelor ori fetelor să șadă prea îndelung în tovărășia flăcăilor. 
Și aşa, boierul Corbeanu, la o oală cu vin, după ospăț, își descărca 
bănișorului amarul care îi rodea fiinţa. Dumnezeu îi dăruise pe 
Stanca, dar uite că fata era cu norocul fugit. Bărbatul îi murise și 
ea rămăsese văduvă la fragedă vârstă. Ce-i foloseau averile 
împărătești cu care o înzestrase dacă acestea nu-i aduceau nicio 
bucurie? Se ofilea fata, se ofilea și avuţia. 

Mihai puse la păstrare cele auzite. Ajungând la Severin, primi 
veşti bune din Transilvania, unde își făcuse mulți prieteni. Și 
amintindu-și de cuvintele boierului de la Corbeni și de ochii negri 
ai Stancăi, trimise peţitori. Părintele Stancăi fu bucuros să-și dea 


fata după banul de Mehedinţi, iar tânăra îngenunchease și 
mulțumise Maicii Domnului, că-i dăruia un soţ atât de deosebit și 
mai cu seamă pe placul inimii. 

Mai rămăsese să vină mirele cu rudele și prietenii la conac și 
să-nceapă nunta, că toate fuseseră pregătite din timp: carele 
mari, oltenești, cu lăzile miresei, careta cea mică în care încăpeau 
numai bine însurăţeii, tarafurile de lăutari și bucatele cele mai 
alese. 

Preotul Grigore din Corbeni își pusese patrafirul și venise la 
conac, urmat de dascăl și de doi copii-cântăreți. 

Dar alaiul mirelui, căruia îi ieşise înainte boierul cel bătrân cu 
o ceată de călăreţi până-n marginea luncii, spre apus, nu se arătă 
nici înainte de amiaz, nici în timpul amiezii, nici pe la chindie. 

Fripturile se făcuseră scrum, vinul se trezi în urcioare, iar 
lăutarii, unul câte unul, de teama boierului - care era cumplit la 
mânie - se strecurară prin livadă și fugiră pe la casele lor. 

În iatacul ei, Stanca, scoțându-şi beteala, se așeză pe marginea 
patului, cu mâinile în poală și ochii șiroind de lacrimi: 

— Oare nu i-oi fi plăcut bănișorului? 

Și plecând capul gândi mai departe în sinea ei: 

— Sunt văduvă... Poate c-o râvni el o fată pe inima lui! Că e 
frumos, Mihai, voinic și de neam! 

Odată cu amurgul, se lăsă peste conac o tăcere grea, ca de 
prohod. 

Nu se aprinse nicio scurtătură de lumânare prin încăperi. 
Boierul se culcă pe întuneric, întrebându-se de ce-i mai lungise 
Dumnezeu zilele, ca să îndure asemenea ocară? 

Târziu, pe la miezul nopţii, se arătă un ciob de oglindă pe cer - 
o lună ciuntă, spre asfinţit. 

Stanca ieşi în pridvor, să-și răcorească năduful, căci nu putea 
închide ochii. Și deodată i se păru că aude un tropot de cal în 
liniștea depărtărilor. Apoi îi veni în auz, tot mai limpede, gâfâitul 
calului - și mai înainte de a prinde de veste, se pomeni în curte cu 


un călăreț, a cărui cușmă, adusă într-o parte, o cunoștea atât de 
bine. 

Era Mihai, bănișorul de Severin! 

Stanca scobori treptele și ieşi întru întâmpinarea mirelui - pe 
care nu credea c-o să-l mai vadă. Îi mai era mire? 

— Tu eşti, Stanco? întrebă călărețul, descălecând, cu 
răsufletul fierbinte. 

— Eu, de bună seamă, făcu Stanca și, încrucișându-şi braţele 
la piept, privi drept în chipul bănișorului, hotărâtă să-l înfrunte și 
să nu-şi arate durerea. Îți spun drept că nu mai aşteptam să te 
văd. 

Flăcăul vru să-i cuprindă mijlocul, dar ea se feri chicotind 
înfundat, încât Mihai nu izbuti să priceapă dacă era plâns sau râs. 
Trase aer adânc în piept, apoi zise: 

— Stanco, trebuie să-ți spun câteva lucruri de care ţin viaţa 
mea și-a ta. 

Stanca nu răspunse, nici nu se clinti din loc. Mihai era lângă ea 
și-i simțea răsuflarea fierbinte pe pielița obrazului, răcorită de 
adierea nopții. 

— Se cuvenea să grăim acestea înainte să te fi legat prin 
cuvânt că ne luăm. 

— Se cuvenea, Stanco, nici vorbă, făcu bănișorul cu obidă. Dar 
cine putea să presimtă năpasta care s-a abătut asupra-mi? 

Femeia, neclintită, nu răspunse, de parcă era turnată-n piatră. 
Numai ochii ei negri, mari se aprindeau şi se stingeau, ca două 
văpăi de păcură. 

Mihai vru să se îndrepte spre cerdac, socotind că Stanca îl va 
urma, dar mireasa rămase locului, întorcând numai capul după el. 

Bănișorul se opri și întrebă în șoaptă: 

— Nu mă duci în iatac? Nu vreau să mă latre zăvozii în curte. 

— În iatac ai fi intrat dacă veneai peste zi, răspunse Stanca 
scurt. 

Mihai lăsă din mână frâul calului și apucând zdravăn pe 


Stanca în braţe, o sărută. Mireasa se muie și plângând lăsă capul 
în pieptul flăcăului: 

— Of! Mihai!... gemu ea. Rău ţi-ai bătut joc de sufletul meu! 

Mai mult pe sus, bombănind cuvinte neînţelese, Mihai o duse 
în iatac. Acolo află din gura lui tot ce se întâmplase. Era urmărit 
de mânia lui Mihnea Turcitul și neînduplecatul. Urgia căzuse 
deodată pe toţi cei din os domnesc de care Vodă, înnebunit de 
frică, se temea să nu-i ia scaunul. Și asemenea balaurului, cum 
reteza un cap, se ridicau alte capete cu nume domnești. 

Feciorul lui Pătrașcu-vodă, vestit la timp de un suflet 
binevoitor, scăpase de năpasta care trebuia să-l lovească chiar în 
ziua când urma să plece la Corbeni, pentru nuntă. 

— Dacă oi putea să dau la spate urgia care mă paște, încheie 
Mihai spovedania, Doamnă te fac, Stanco, să știi! Și acum, lasă-mă 
să fug spre Dunăre, până nu pun zbirii mâna pe mine. 

Dar Stanca îl inu strâns în braţe, nevoind a-i da drumul. 

— Fără mine nu mai pleci Mihai, de-ar fi să-mi pierd capul 
odată cu al tău. 

— Cum vom pribegi împreună, fără cununie? 

— Ne-o cununa popa în pripă, că nuntă mare de-acum nu mai 
putem face. 

— Dar, nu-i bine. Dacă zbirii mi-au luat urma și ne pomenim 
cu ei pe cap? Trimite pe cineva să-l aducă încoace pe sfinţia-sa. 

Femeia stătu o clipă în cumpănă: 

— Ştii ce? Mai bine haidem la părintele Grigore. Biserica nu-i 
departe... ajungem repede... Acolo nu ne-or găsi... călăii. 

— Şi nași? întrebă Mihai. 

— Dacă n-avem, ne cunună Domnul din cer. 

— Fie, Stanco. Așa vom face! 

Mireasa urcă în șa, ușoară ca fulgul, și porniră ca glonţul din 
sineață oprindu-se la sfântul lăcaș. Popa Grigore nu dormea încă 
și auzind că e vorba să slujească taina cununiei în asemenea 
împrejurare se sperie și făcu o spuză de cruci pe piept. 


— Sfinţia-ta, fă ceea ce-ţi cerem, că altfel nu se poate. Mai 
mare păcat ar fi să plec în lume cu Stanca fără cununie. 

Văzând așa, preotul își călcă pe cuget și îi cunună singuri, fără 
nași, în puterea nopţii. Dar ieșind proaspeţii miri din curtea 
bisericii se pomeniră deodată înconjurați de o duzină de călăreţi 
care mai întâi traseră cu pistoalele în văzduh ca să sperie pe 
fugari. 

Orice noroc de scăpare era nebunie curată. Roibul obosit de-a 
lungul drumului călcat în copite o zi întreagă ar fi fost repede 
ajuns din urmă de caii zbirilor, mai ales cu o sarcină îndoită în 
spinare. Mihai nemaiavând încotro se lăsă în voia destinului. Şi 
destinul îl ocroti, știind că voinicul acela avea fapte mari de 
împlinit pe care n-apucase să le împlinească, neviind încă vremea 
lor. 

Ce se întâmplă? 

Ajungând zbirii la Curtea domnească se prefăcură miei auzind 
de schimbarea domniei. Mihnea Turcitul fusese mazilit de două 
zile, iar în Scaun se așezase Petru-Cercel, frate de sânge cu banul 
Mihai, fiind și unul şi celălalt odraslele lui Pătrașcu-cel-Bun. 


II 
RUGĂ CUNEA LA TOT ROMÂNUL 


— Mare noroc am avut, scăpând teafăr, cu capul pe umeri, îi 
spuse Mihai maică-si Tudora, când se întoarse acasă, la Turnu- 
Severin. 

— Dumnezeu te păzește, fiule, dacă umbli pe drumul 
dreptăţii... 

Și dimpreună cu Stanca începu a trăi viaţa care i se deschise 
larg la adăpostul avuţiei aduse de soţie și sprijinului dat de Petru- 
Cercel, Domnul ţării. Astfel, Mihai dobândi dregătorii bune, 


ajungând stolnic și după aceea postelnic. 

— Ştiu că tu, Stanco, năzuiești pentru mine bănia Craiovei, 
aşa-i? 

— Greşești, Mihai, mi-ești bun doar fiindu-mi soţ - atâta... Ce- 
mi pasă de îndeletnicirea ta? 

— Nu grăiești drept, noră, vorbi Tudora care era de față. Mai 
sănătos ar fi să-ți pese de îndeletnicirea bărbatului și să-l 
îndemni a urca tot mai sus. 

— Maică Tudoră, cum să-mi încălzească inima dacă Mihai 
ajungând Domn ar întoarce faţa către altă femeie? 

— Trăiești mai mult pentru tine, Stanco, după cum văd. 

—  Ficcare face astfel, având cămașa mai aproape de piele. 

— Sunt făpturi care gândesc și altfel. Bunăoară, eu! Așijderi 
unchiul Iani... De ce-a plecat el capuchihaie la Țarigrad? Ştii de 
ce? 

— Să poarte țării de grijă, rosti Stanca nedumerindu-se. 

— Şi asta, de bună seamă, dar mai mult va avea grija lui 
Mihai... Încă n-aţi aflat niciunul, dar aflaţi că eu tare i-am bătut 
capul să plece, că el cunoaște locurile pe acolo, are mulţi prieteni 
de nădejde și să facă tot ce trebuie ca să dobândească pentru 
Mihai firman de domnie după dreptul ce-l are. 

Mihai, auzind aceste vorbe, sări de bucurie și repezindu-se la 
maică-sa o strânse în braţe atât de vârtos că femeia ţipă de 
durere, îndepărtându-se de la sine. 

— Vezi-l, noră, cum îmi zdrobeşte oasele? 

Şi către el zise: 

— Ce-ţi veni, măi Sfarmă- Oase? 

— Maică, numai dumneata îmi pricepi gândul. 

— Pentru domnie te născui Mihai și când vei fi Domn eu nu 
voi mai avea nimic de făcut pe lumea asta. Chiar tatăl tău, 
Pătrașcu-vodă, mi-a spus că nici Vintilă, nici Petru, nici feciorii săi 
legiuiți nu-s pentru domnie. A avut dreptate, săracul. Cu Vintilă 
am auzit ce-a fost, cu Petru vedem că trăiește în năluciri cât o mai 


trăi, ceilalți s-au topit ca fumul, fără năzuinţi... Numai tu, noră, 
grijeşte să-i faci urmași vrednici. 

Chiar în acel an Stanca îi dărui un fecior pe care îl botezară 
Nicolae-Pătrașcu. 

— De-acu, Mihai, poţi să fii liniștit că te-a blagoslovit cerul cu 


urmaș la domnie. 
x 


x ë * 


Încă nu era Domn şi maica Tudora se bucura în viitorime de 
trăinicia tronului domnesc al feciorului ei. Numai că, până una- 
alta, bucuria nu tinu mult. Petru-Cercel nu împlinise nici doi ani 
de domnie că fu mazilit, venind, a doua oară în Scaun, tot Mihnea 
Turcitul, dușmanul lui Mihai, care voise să-l piardă. 

Ziua aceea de 6 aprilie 1585 n-o va uita multă vreme. Slujitorii 
strinseseră tot ce era mai de preț sub privegherea Stancăi, 
hotărându-se fuga familiei în Transilvania, ca să scape de urgia 
tiranului. Dar înainte de a porni în pribegie, se arătă un călăreț 
venind de la Dunăre cu carte de la unchiul Iani. Fu un semn 
ceresc! 

Veştile erau atât de bune, că nici femeilor, nici lui Mihai nu-i 
venea a crede. Slova fiindu-i bine cunoscută, nu putea fi 
înșelătorie 1a mijloc. Iani scria că ajutând cu aur pe Mihnea îi 
căpătase prietenia, așa că orice temere despre partea lui să o 
tragă la o parte, Mihai să stea liniștit la locul său, că loc mai bun 
va căpăta și niciun fir de păr din capul său nu se va mișca. 

— Nimic nu mai pricep din cele ce se întâmplă, rosti muma 
Tudora. Au lani șade la Țarigrad pavăză dușmanului nostru, 
trudind pentru el în loc să-și întoarcă grija către nepotu-său? Ori 
îşi pierdu mintea la bătrâneţe? 

Adevărul era că lani nu-și pierduse mintea ci, lucrase el, cu 
toată chibzuinţă, dar neavând încotro, căci vizirul era dat de 
partea acelui Mihnea, se întoarse și el spre norocos, câștigându-l 
prin viclene tertipuri; ba chiar îl ajută cu douăzeci de pungi, căci 


nu mai avea o lescaie bietul, îi luase turcul tot aurul, pentru 
dobândirea celui de-al doilea firman. 

Nefăcând așa, ar fi fost vai şi amar de nepotu-său Mihai, silit 
să plece în băjenie prin ţară străină la cheremul întâmplării 
oarbe. Cât priveşte despre domnie, să mai aştepte flăcăul, că e-n 
putere și n-au intrat zilele-n sac. E loc şi pentru el, că-s vremuri 
crude, iuți, voievozii țărilor române nu mucigăiesc în Scaun, se 
schimbă ca ziua cu noaptea, mânaţi de viforul râvnelor și tăria 
galbenilor. 

Numai o grijă îl zgândărea pe Iani, capuchehaia: să nu-și calce 
Turcitul vorba dată. Din norocire n-o călcă. Dând la o parte 
vechea purtare, îl puse degrabă pe Mihai mare-agă, adică mai 
marele peste oastea de lefegii care păzeau Cetatea de scaun, 
dregătorie destul de însemnată în acea vreme. 

Însă pe Mihai îl trăgea inima spre Oltenia și până la urmă fu 
așezat el mare-ban al Craiovei, ţinând locul lui Iani, până la 
întoarcerea acestuia din Țarigrad. 

— Iacă, Stanco, te așteptai să mă vezi în bănie ca unchiul tău 
Dobromir cu carele atât te făleşti? 

— Qu tine, Mihai, mai mult mă fălesc, fiind tu viu şi mândru ca 
soarele, căci unchiul nu-i decât umbră din ce-a fost. 

„Și într-așteptare, zilele curseră pe lungul fir al timpului când 
liniștite şi senine, când tulburi și viforoase precum e așezată viaţa 
pe pământ. 

Stanca mai aduse pe lume o fată dolofană, căreia îi puseră 
nume Florica. Mai bine era să fie tot băiat, dar bine era și fată. 
Creşteau copiii văzând cu ochii, numai că Florica se arăta parcă 
mai sprintenă și cutezătoare decât fratele ei Nicolae-Pătrașcu. 

Și iacă fu mazilit a doua oară Mihnea Turcitul, după șase ani 
de domnie, și în locul lui se vorbea când de Iliaș, fiul lui 
Alexandru Lăpușneanu, când de Radu, fiul lui Mircea Ciobanul, 
dar nu veniră ei în Scaun, ci Ştefan-Surdul, fiul lui loan-vodă cel 
Viteaz. Dacă şezu el un an, iată altă schimbare. Fu pus Domn 


Alexandru, pe care norodul îl porecli cel Rău, precum era după 
faptele ce făptuia. 


II 


ARMASUL MIHALCEA 


La Curtea domnească, pe lângă zidul căreia curgea molcom 
apa Dâmboviţei, era sfat domnesc. Vodă Alexandru, mai galben ca 
de obicei, își mesteca un sfârc din mustaţa rară, strângând 
nervos, cu dreapta, jungherul de oţel încrustat cu pietre scumpe. 
Boierii aflători în București se adunaseră în grabă. Erau de față 
bătrânul armaș Mihalcea, clucerul Dinu, vistiernicul Dan, 
ispravnicul Feodosiu și aga Fotache, grecul. 

— Unde sunt ceilalți, clucere? întrebă Vodă. Unde-i Baba 
Novac, unde-i Banu Manta, Radu Calomfirescu, unde-s fraţii 
Buzești? 

Clucerul Dinu ridică din umeri. Trimisese oameni să le dea de 
știre, dar ia-i de unde nu-s. Or fi plecat boierii pe la conacele lor, 
mai știi... 

— Hm! Hm! făcu Domnul, nu-i vreme de conăcit! Lucrul nu- 
mi miroase a bine. 

— Să-ţi spun eu, Măria Ta, ce-i cu ei, că n-a avut curajul 
clucerul a-ți da pe faţă adevărul, dar eu am curaj. De când mă știi 
ți le-am spus pe toate, și bune și rele, socotind că adevărul e mai 
presus, iar fățărnicia și minciuna mai prejos. Boierii ştiu despre 
ce-i vorba, știu că hotărârea e luată și nu vor să-și încarce cugetul 
dând morţii un nevinovat cum cată a fi banul Mihai. 

— Şi dumneata, armașe Mihalcea, crezi așijderi? 

— Şi eu, Măria Ta. Decât să ridici viaţa acelui om, mai bine te- 
ai apleca asupra norodului năpăstuit, care nu mai rabdă atâta 
sărăcie, jafuri și omoruri. 

— Lasă prostimea, cinstite armașe, că n-are pe umeri mai 


multe griji șj amaruri decât mine, Domnul ei, care o ţin în spate. E 
vorba acum de acel vânzător, Mihai, despre care zici că-i 
nevinovat. lacă ce-mi scrie un prieten din Stambul, cunoscut la 
Serai şi ştiutor a toate câte se petrec acolo. 

Spunând acestea, Vodă scoase din sân o scrisoare cu pecete pe 
care o aruncă drept în pieptul bătrânului armaș. Acesta o prinse 
cu mâna și punând ochelarii pe nas o citi dintr-o suflare. 

— Pe vorbele care umblă la Serai s-ar putea numai bine să 
cadă toate capetele încoronate din Europa, chiar și capul Măriei 
Tale, dacă nu ţi-i cu supărare. Ce scrie dară zaraful? Că Iani, 
capuchehaia, ar fi vărsat Marelui Vizir niscai pungi cu bani pentru 
ruda sa Mihai. 

— Şi mă întreabă, adăugi Vodă, dacă am de știre că mi se 
clatină Scaunul și capul? 

— Sunt vorbe, Măria Ta, dovadă nu-i nicidecum. Dovadă ar fi 
dacă te-ar încredința însuși Marele Vizir... Aşa gândesc eu. 

Fierbând de mânie, Domnul grăi cu glas de tunet: 

— Mihai a trădat, armașe. Și simțindu-se cu vină mare a vrut 
să fugă peste Dunăre, dar l-a prins aga la Calafat. 

— Eu am pus mâna pe el, întări aga Fotache. 

— E trădător! strigară şi ceilalți boieri. 

Vodă rânji cu mulțumire, apoi întrebă pe Mihalcea: 

—  Şi-acu ce mai zici, armașe? Tot bun și nevinovat îl socoţi? 
Sau cum? 

Dar bătrânul sfetnic, neînfricat și netemător, tot pe-a lui o 
tinu. Zise: 

— Măria Ta, nu ca să te vândă și să-ţi ia Scaunul se îndrumă 
banul dincolo de Dunăre, ci ca să-şi scape zilele. Cine în locul său, 
poticnit de năpaste, n-ar fi făcut la fel? Dacă Măria Ta, întorcând 
spatele acelui răvaș fără temei, ai pune iarăși în drepturi pe 
Mihai, ţi-ar fi mai credincios ca mulți dintre cei de faţă și te va 
iubi. Și norodul se va ușura văzând o dreaptă judecată. 

— Grăieşti ca din îndemnul acelui trădător, ţipă Vodă. Au nu 


cumva te-ai vândut lui? 

— Eu - vândut? Cinstea mea - vândută? Părul meu alb - 
vândut? Dacă însuţi Măria Ta grăiește acestea, cu mine e slobod 
să facă ce vrea. Primește dară spada, semnul împuternicirii mele 
și încredințează armășia altuia mai vrednic, că eu nu mai stau 
armaș. 

Spunând aceasta, Mihalcea, cu mare sfâșiere, dar şi cu senină 
mândrie își desfăcu sabia și o întinse Domnului său. 

— N-o primesc! zise Vodă muiat de tăria acestui boier atât de 
nepăsător de moarte, despre care știa că făcuse multă vitejie. 
Păstrează sabia mai departe cu vrednicie, căci am nevoie şi de 
sfetnici care mă înfruntă, nu numai de cei care mi se supun. 

După aceea, întorcându-se către ceilalți boieri, le făcu 
întrebare: Voi ce credeţi? Vinovat e banul Craiovei sau nu? 
Grăiește clucere Dinu! 

— Vinovat, Doamne, d-apoi cum! 

— Dumneata, vistiernice Dan, ce zici? 

— Preavinovat îl socot şi eu. 

Tot astfel apăsară asupra lui Mihai și ceilalți sfetnici. Auzind 
aceasta, Vodă Alexandru se ridică în picioare: —Așa hotărând 
sfatul, dumneata, agă Fotache, ridică pe osândit de la pușcărie, 
scoate-l întreg şi până la chindie să mi-l scurtezi de cap. lar 
dumneavoastră, cinstiți boieri, dacă veţi privi cum va cădea 
căpăţâna acelui fiu al lui Pătraşcu-vodă, să vă pipăiţi căpățâna ca 
să nu păţiţi la fel. 

Boierii se traseră afară, palizi, fără a mai rosti un cuvânt, de 
parcă își pierduseră graiul. Bătrânul armaș Mihalcea încălecă pe 
roibul său, bătrân și el, și se îndreptă spre locuința sa în 
apropiere de dealul Mitropoliei. Pe drum se întâlni cu Radu 
Calomfirescu, spătarul, care îl adăsta se pare de mai mult timp. 

— Nimic n-am făcut, spătare. Vodă nici nu vrea să audă de 
iertare, e surd și neclintit la rugarea mea. Ba mi-a zvârlit în nas o 
scrisoare din Stambul, primită de două săptămâni, care cică 


adeverește că Mihai ar fi vărsat aur greu la Poartă pentru firman 
de domnie. Așa că e turbat și are bănuială pre mulţi. 

Apoi adăugă: 

— Vai de biata țară! 

Radu Calomfirescu dădu bici calului și ajunse la casa din 
Sărărie unde se aflau ceilalți boieri de partea lui Mihai: Banul 
Manta, Baba Novac, vornicul Udrea și alții. In odaia vecină se 
auzeau, din vreme în vreme, plânsul nestăpânit al jupânesei 
Stanca și bocetele fiică-si Florica, de vreo șapte anișori. 

Auzind boierii că Alexandru-vodă nu numai că nu iartă, dar 
chiar grăbește pieirea nefericitului ban al Craiovei, mult se 
mâhniră ei. 

Singur Popa Stoica trăgea nădejde că lucrurile se vor drege. 

— Numai Buzeştii le îndreaptă, strigă Baba Novac, ce fac ei? 
Unde sunt? De ce nu vin cu oaste? 

— N-au aripi în spinare, măi Novace! Din Oltenia și pân-aici e 
cale lungă să ne-ajungă, răspunse Banu Manta, chibzuit din fire. 

Vorbirea nu se mai lungi, căci flăcăiandrul Nicolae-Pătrașcu 
intră şi-i vesti că patru sau cinci călăreţi se tot învârtesc în jurul 
casei, adul- mecând asemeni copoilor vânătorești. 

— Trebuie să fie grecul Fotache cu oamenii săi. Numai cinci 
sunt, flăcăule? 

— N-am văzut mai mulți. 

— Pesemne că ne-a descoperit ţiindu-se pe urma ta, 
Calomfirescule. 

— Las-că le venim noi acușa de hac. 

Grecul și seimenii lui fură atrași în casă, unde slujitorii 
boierilor îi căsăpiră fără a se face zarvă pe uliţi. 


IV 


GÂDELE ÎNFRIOOȘAT 


Într-această vreme, se ridica în piaţa Sf. Gheorghe o podea din 
scânduri groase, având pe laturi împrejmuire de lănteţi, iar într-o 
parte deschidere cu scară. Aici trebuia să se facă moartea lui 
Mihai, fost mare ban al Craiovei, în văzul boierimii şi norodului, 
ca toţi, fără osebire, să capete învăţătură de minte ce păţește 
oricine cutează a schimba domnia cea legiuită spre folosul său. 

Mai mult de jumătate din târgoveţi, bărbaţi, femei și chiar 
copii, se adunaseră în piaţă, să vadă spăimântătoarea priveliște. 
Era o mare de capete omenești care se zbuciuma stând locului 
înghesuită, încât cele două sute de seimeni puși sub ascultarea 
ispravnicului Feodosiu abia izbutiră a-și face drum cu osânditul 
la mijloc, prin acea grămadă. 

Când gâdele urcă pe eșafod, lumea izbucni în strigăte de ură, 
ocărându-l și huiduindu-l. Era un ţigan mătăhălos, tuciuriu ca 
fundul ceaunului, cu capul chel și trupul gol pân-la brâu, lucind 
dezgustător în lumina asfinţitului. 

Numaidecât se făcu tăcere. Pe podea urcă trimisul Domnului, 
un jelbar cu un sul de pergament în mână, pe care îl desfăcu, 
strigând: 

— Oameni buni, dau glas poruncii Domnului. Ascultaţi cu 
luare aminte: 

„lo, Alexandru-Bogdan, cu mila lui Dumnezeu Voievod 
atolstăpânitor al Ţării Românești, prin hotărârea Domniei mele și 
a Divanului nostru pedepsesc cu moarte pe trădătorul de ţară și 
tron bi-vel ban al Craiovei, Mihai, ce-și zice fiu al lui Pătraşcu- 
vodă, pentru că, cu vrere şi bună știință unelti el să răstoarne 
Domnia mea dându-mă morţii pe mine şi ducând ţara de râpă. Îl 
pedepsim într-acest fel pentru a da bună pildă tuturor acelora 
care cuteza-vor ca el să facă tulburare cu fărădelegile lor. Divanul 
a chibzuit și Domnul a hotărât!” 

Un murmur greu ca mugetul mării se ridică din mulțime. 

— Tăcere! răcni ispravnicul peste capetele lor. Cine cârtește 
împotrivă se face vinovat de nesupunere. 


— Nu-i drept! Nevinovat e banul! Să fie slobozit! se auziră 
glasuri ridicându-se împotrivă. 

— Cine a strigat? răcni din nou ispravnicul. 

La rându-i jelbarul strigă poruncitor: 

— Tăceţi! Liniște! Păstraţi rânduiala! 

Dar strigătul mulţimii mai abitir se înteţi. Câteva pietre 
zburară prin văzduh, fără a face stricăciune, însă ispravnicul 
pierzând cumpătul trimise de îndată o ceată de seimeni să prindă 
pe tulburători. Se iscă învălmășeală ici, colo, se auziră țipete 
femeiești, dar nu trecu mult și liniștea iar se lăsă la loc. 

Atunci ispravnicul luă pe osândit de mână, urcă scara 
eșafodului, și zise: 

— Gâde, ţi-l dau în seamă, primește-l și fă-ţi datoria. 

Niciodată un osândit la moarte nu merse atât de mândru spre 
butucul pe care trebuia să-și lase capul. Banul Craiovei n-avea 
gând de răzvrătire dar, ca-ntr-o lumină de fulger, văzu înaintea 
ochilor chipul slăbănog, galben, cu peri puţini al amarnicului 
Domn şi în suflet i se urcă deodată o cruntă mânie că el, Mihai, nu 
va mai putea mântui ţara sa de lepra păgânească! Și cine era 
menit a pune capăt vieţii lui? Această stârpitură din fundul lumii, 
acest ţigan buzat, care aducea mai mult cu o sălbăticiune decât cu 
o ființă omenească? 

Fără vrere, osânditul făcu un pas către gâde, ca și cum ar fi 
voit să-l îmbrâncească de pe podea. 

Călăul se trase năucit deoparte întâlnind scăpărarea 
năpraznică a celor doi ochi mari, care se îndreptau spre moarte 
și, cuprins deodată de spaimă crâncenă, zvârli securea pe jos, 
ridică braţul stâng deasupra capului, parcă ferindu-se de o lovire 
din senin și o rupse de fugă strigând într-una: 

— Nu pot să-l omor! Pe acest om nu pot să-l omor! 

Ceea ce se întâmplă după aceea e lesne de înţeles. Lumea 
uluită, văzând în această întâmplare un semn ceresc, dădu buzna 
spre eșafod, într-un iureş nestăvilit, să ocrotească pe osândit, 


însă află în calea ei împotrivirea seimenilor. Nefericiţii arnăuţi 
credeau că pot ei să stăvilească viforul mulțimii dezlănțuite? Fură 
călcaţi în picioare, striviţi ca muștele, loviți chiar cu sâneţele lor. 
De-ar fi fost o oaste de o mie de oameni o făcea praf furia 
norodului, darmite două sute? Cine mai putea stăvili apele 
revărsate? Și această putere uriașă își făcu și sie-și rău, căci mulți 
bărbaţi, multe femei iar copii și mai mulţi se striviră și poate 
dragostea lor prea mare ar fi omorât și pe cel ce voiau să-l scape: 
pe banul Mihai. Dar el se pricepu să se ocrotească și singur, 
făcându-se nevăzut cu toată mulțimea ochilor care erau asupra 
sa. 

Într-amurg, viind la loc liniștea, oamenii strigară de iertare în 
fața casei domnești, iar Vodă iertă cu silnicie pe cine n-avea rost 
să-l mai ierte. Căci Mihai, întâlnindu-se cu câţiva boieri de partea 
sa, se sfătuiră ce era de făcut în asemenea împrejurare? 

Unii ziceau că împăcare cu Vodă nu va putea fi, căci iertarea i- 
o dăduse prin silnicie. Mai sănătos e să fugă la Țarigrad, la unchi- 
său, unde va afla ocrotire. 

Mama Tudora, și ca de faţă, zise că drumul la Stambul să fie 
întâi prin Transilvania și de-acolo să se lase în jos spre Dunăre, că 
altfel îl înhaţă din nou zbirii lui Vodă. 

Toţi socotiră bun vicleșugul, așa că Mihai, în revărsatul zorilor 
apucă drumul spre munţi dimpreună cu fraţii Buzești, care sosiră 
din Oltenia cu un pâlc de călăreți. 

Vodă Alexandru își frângea mâinile de necaz aflând toate câte 
se întâmplaseră în piaţa Sf. Gheorghe. 

— Mai bine îi luam zilele în pușcărie! Dar am vrut să dau 
pildă celor ce se ridică împotriva domniei. Din păcate, învăţarea 
de minte se întoarse spre mine! 

Fra foarte adevărat, căci peste două săptămâni fu mazilit. 


V 
DOMNAL TARII ROMANESTI 


Într-acea zi de 14 septembrie a anului 1593, clopotele 
bisericilor din Bucureşti sunară câteva ore în şir dând veste 
norodului despre urcarea în scaunul domnesc a lui Mihai-vodă. 
La Mitropolie se făcu slujbă mare, fiind uns Domn de către 
Mitropolitul ţării. După aceea alaiul porni spre casele domnești, 
unde Mihai ieși în balcon și cuvântă către mulțimea adunată la 
sărbătoare: 

— Fraţi români, de pe marginea mormântului m-am înălțat 
într-acest loc, luând în mâini soarta ţării. Vouă vă datoresc 
aceasta, căci m-aţi scăpat de la pieire. De aceea, în faţa tuturor, cu 
mâna pe cruce, jur că voi sta-pururi de veghe pentru binele 
vostru care sunteţi țara. Așa să-mi ajute Dumnezeu! 

Fu un adevărat legământ de credință pe care noul Domn îl 
tinu cât trăi. Dintru început se-apucă să facă rânduială în vistierie 
și treburile obștești, punând alţi ispravnici, oameni de încredere. 
Strică oastea de mercenari pe care fostul Domn o ţinuse cu bani 
grei, întocmi o armată de ostași munteni cu iubire de ţară și mai 
făcu şi alte schimbări bune. La acestea îl ajutară cei mai de seamă 
boieri, care dealtfel i se alăturaseră mai de mult cu trup și suflet. 
O nădejde mare se lăsă peste ţara atât de năpăstuită de foștii 
Domni; o înviorare se simţea în inima norodului adus la sapă de 
lemn și secătuit de biruri. 

— Şi-acum, ce ne facem, boieri-dumneavoastră? întrebă 
Mihai pe boierii divăniţi în sala tronului. De unde strângem atitea 
mii de 

pungi? Pe mine mă costă firmanul de domnie 400.000 de 
galbeni, bătuți pe muche. Aud c-au venit zarafii de la Stambul 
după bani, și după ceilalți pe care ni i-a lăsat moștenire fostul 
Domn. Cum o scoatem la capăt cu aceste lăcuste? 


Boierii se întunecară la chip. Schimbarea Domnilor aducea 
totdeauna după sine secătuirea vistieriei, o copleșire a boierilor 
și a celorlalţi locuitori, siliți să-și vândă și cenușa din vatră, ca să 
plătească birurile. 

Armașul Mihalcea, cel care nu da înapoi de a spune lucrurilor 
pe nume, grăi: 

— Eu unul gândesc că destul au supt turcii de la sinul ţării. 
Drept este să-i gonim, scuturându-ne de ei. 

— Măria Ta, zise Baba Novac, ce vor liftele? Vlaga noastră? 
Dacă le-o dăm, pierim. Mai bine piară ei decât noi! 

La aceste vorbe se alăturară și ceilalți boieri: Banul Manta, 
Radu Calomfirescu, cei trei frați Buzești și alții. 

Dar Mihai, gândind la acestea, zise: 

— Boieri dumneavoastră, găsim noi ac de cojocul lor, dar 
altfel. Trebuie să lucrăm cu temei, fără a ne tăia craca pe care 
stăm. 

Aflase bun prilej să se sprijine, Vodă călcând supunerea către 
turci. Căci papa de la Roma tot îndemna creștinătatea să-și 
strângă puterile împotriva primejdiei otomane care ameninţa și 
țările din apus. Astfel se ridică Rudolf al II-lea, împăratul Austriei, 
și întemeie Liga cea Sfântă. Degrabă se alăturară Sigismund 
Bâthory, principele Transilvaniei și Aron-vodă zis Tiranul, 
Domnul Moldovei. Mihai-vodă, fără a aștepta chemare, veni tainic 
și făcu bună înţelegere cu aceștia, înscriindu-se în Ligă. Astfel, cei 
trei voievozi tovarăşi hotărâră să înceapă mișcarea antiotomană 
la 13 noiembrie 1594, atât la București cât şi la lași. 

Chiar aşa se întâmplă. Într-acea zi fură poftiți zarafii de 
curând picaţi din Stambul și cei aflători în București ca să li se 
plătească din capete și dobânzile, dar în loc de aur ei primiră 
ghiulele și gloanţe și ceea ce rămase nefăcut de acestea isprăvi 
focul. 

K 


Norodul văzând cenușa cămătarilor răsuflă în voie, ușurat de 


povară. Tot așa cele două mii de turci, rămași din paza fostului 
Domn, cât şi alții care se aciuaseră mai dinainte și chiar 
ridicaseră geamii, fură măcelăriți până la unul. După aceea fu 
lovit Giurgiul, unde se afla o garnizoană turcească, dar cetatea nu 
căzu. Avură loc lupte la Oraşul de Floci, la Hârșova şi în alte părți. 
Pretutindeni, fiind izbânda de partea românilor, țara se curăţi de 
pecinginea turcească, cerul se însenină și nădejdea poporului 
crescu, desfăcând aripi mari. 

Dacă oamenii răsuflau acum ușuraţi văzând atâta curăţenie, 
nu tot așa făcea Mihai-vodă. Ba dimpotrivă, mai greu răsufla 
decât înainte, purtând atâtea griji în spinare. 

— Acum,  boieri-dumneavoastră, din nou  pregătiţi-vă 
oamenii, caii și armele, că o să jucăm și la alte nunţi. Am ars noi 
pe cămătari și pe turcii pripășiţi la noi în ţară, dar ne-am aprins 
paie în cap cu Padișahul. Ascuţiţi, aşadar, săbiile! 

Într-adevăr, vestea acelor semne ale dezrobirii de sub jugul 
turcesc ajunse până la urechile lui Murad al II-lea, sultanul 
turcilor. 

Acest Murad era un om slab și superstițios, moleșit de plăceri, 
dar iute la mânie şi pornit pe cruzimi. Încolo se arăta iubitor de 
dant, de muzică și vorbe de duh, îi plăcea ceasornicăria și trăia 
înconjurat de tălmăcitori de visuri, poeţi și cadâne alese pe 
sprânceană. 

Când auzi de isprăvile lui Mihai, se mânie foarte și chemă 
degrabă pașalele și emirii la Dolma-Bahce. Sfătuindu-se ei între 
ei, găsiră cu cale că primejdia nu-i mare și aşa trimise Sultanul 
împotriva domnului valah pe emirul Abdulah cu vreo două mii 
cinci sute de oameni, să-l scoată din Scaun și să pună în loc pe un 
anume Bogdan. Oastea turcească fu nimicită cu desăvârșire, pe 
malul drept al Dunării, în apropiere de Rusciuc. Când se iviră 
zorile, pe locul luptei se afla un adevărat cimitir de morţi 
neîngropaţi. Peste leșurile cailor se îngrămădeau cadavrele 
pagânilor, sfârtecate de ghiulele sau ciuruite de gloanţe. Însuși 


Abdulah fu răpus de viteazul Baba Novac. 

O oaste tătărască venită într-ajutorul osmanlâilor fu la rându-i 
zdrobită în trei locuri, la Putineiu, Stănești şi Serpăteșşti. În aceste 
lupte: îşi dovedi vitejia un căpitan de oaste Dracea, care se trăgea 
din sămânța Goleștilor. Acolo își găsi moartea Strangea-Pașa, 
căpetenia dușmanilor, un arap fioros ca un balaur; Radu 
Calomfirescu și Popa Stoica din Fărcașele, dimpreună cu viteazul 
Cârloman dobândiră alte biruinţi în ţinutul Teleormanului, iar 
Banul Mihalcea bătu și el lângă Silistra o nouă oaste păgână, care 
aducea cu sine pe Ștefan Surdul pentru a înlocui pe Domnul 
Moldovei, Aron, zis Tiranul. 

Românii se întoarseră biruitori, aducând pradă bogată, 
printre care o traistă doldora de aur, giuvaeruri și nenumărate 
trofee. 

— Steagurile să le ia în păstrare Banul Mihalcea și Baba 
Novac, porunci Mihai-vodă, iar aurul să se împartă la ostași. 


VI 
CALUGĂRENII 


Sultanul auzind de aceste înfrângeri ruşinoase se mâhni 
foarte și trăgându-se în grădina Seraiului căzu în iarbă, cu faţa la 
pământ, iar meterhaneaua îi cântă acolo de jale, ceasuri întregi, 
ca unui mort. 

Avea de ce. Împărăţia otomană începuse a se destrăma pe la 
fruntarii și stricăciunea se întindea repede, ca pecinginea. 
Răscoala Domnului Țării Românești era nu numai pildă vie, dar și 
îndemn de descătușare pentru popoarele creştine ale Balcanilor 
care începură a se mișca pretutindeni, deschizând un front de 
luptă nemăsurat. Aprovizionarea împărăției și mai cu seamă a 
Stambulului se împuţină îngrijorător. Răsculaţii puseseră mâna 
pe mari turme de vite, pe grâne etc. 


Sultanul, podidit de grijă mare, chemă la sine pe cel mai de 
seamă general al său, pe Sinan Pașa, trăgându-l din Asia de la alte 
lupte. Când veni îi puse întrebare: 

— Cine l-a așezat pe ghiaurul Mihai bey în Valahia? 

— Eu, Luminăţia-Ta, acum doi ani când am fost a cincea oară 
ales mare vizir. 

— Atunci tu să-l scoţi din domnie și să mi-l aduci aici viu sau 
mort. 

— Viu am să-l aduc, mărite Padișah, grăi Sinan Pașa de la 
înălțimea celor optzeci și trei de ani ai săi, în care timp ajunsese 
cel mai vestit general din împărăție, câștigând biruințe 
nenumărate în Tunis, în Arabia, în Persia, în Georgia și chiar în 
Ungaria. De neam era albanez, dar cu inima se dăduse de partea 
stăpânilor săi turci încă de mic copil, ajungând mâna dreaptă a 
Sultanului. Dârzenia, priceperea în meșteșugul războiului, știința 
de a dobândi biruinţe și puterea lui oţelită care nu ţinea seama de 
vârstă îl urcaseră pe toate treptele unde se putea cocoţa un om în 
acea vreme. 

Fără a pierde timp, Sinan Pașa se apucă de treabă: își întocmi 
o oştire cum nu mai fusese alta până atunci: număra aproape 
180.000 de oameni, o parte fiind călărime, dar cei mai mulţi 
pedestrași. Mai avea o mie de meșteșugari pricepuţi, peste 80 de 
tunuri și pe deasupra acestui puhoi omenesc flutura steagul 
verde al profetului care-i purtase noroc lui Sinan în toate luptele. 

În ziua de 19 august 1595 această uriașă armată trecu 
Dunărea în Ţara Românească pe un pod alcătuit dintr-o mie de 
luntre. 

Într-acest timp Mihai-vodă, la urechea căruia ajungeau toate 
mișcările turcilor, alcătui în grabă o oaste de vreo 18.000 de 
oameni hotărâți să învingă sau să moară. Potrivit înţelegerii cu 
Sigismund Báthory, principele Transilvaniei, acesta trebuia să-i 
trimită într-ajutor 12.000 de oameni, dar el nu trimise decât 
2.000 de călăreţi puși sub ascultarea lui Albert Kirâly și câteva 


tunuri, dându-i de știre că restul oștenilor vor veni mai târziu. 

— Timp de tânguiri și tocmeli nu mai este, își zise Domnul, 
voi înfrunta pe Sinan Pașa cu ceea ce am. Vom fi așadar unul 
contra zece... Şi vor birui dârzenia și dreptatea, nicidecum 
puterea. Căci noi ne apărăm viaţa și ţara, pe când turcii n-au 
nimic de apărat, ci numai de câștigat. 

Astfel Mihai-vodă, socotind bine şi cercetând locurile, alese o 
bună poziţie strategică pe șoseaua dintre Giurgiu și București, la 
vadul Călugărenilor. În spatele locului se ridicau dealurile 
împădurite ale Vlăsiei, adevărate adăposturi naturale. În față se 
întindea o vale largă, mlăștinoasă, pe unde curgea Neajlovul 
dimpreună cu apele ploilor scurse de pe înălțimi. Peste râu era 
un pod șubred de lemn, iar dincolo drumul urca pe dealuri 
împădurite. 

— Nu se poate un loc mai potrivit ca acesta, zise Vodă stând 
la sfat cu mai marii oastei sale. Aici trebuie să lovim pe turci, căci 
valea e strâmtă și nu vor putea să înainteze decât în coloană 
subțire, așa că îi vom nimici rând pe rând. 

— Planu-i bine chibzuit, Măria Ta, întări Banu Manta. Dacă i- 
am lăsa la câmp deschis ne-ar împresura din toate părţile, că-s 
mulți ca frunza şi ca iarba... 

— Trebuie să-i lovim repede, zise la rându-i Baba Novac. 
Dacă le dăm răgaz, se dezmeticesc și nu-i bine. 

— Apoi dacă s-or dezmetici știu că vom avea mult de furcă cu 
ei, sări unul din cei trei frați Buzești. Tu ce zici Bane Mihalcea? 

— Ce să zic? Împărțim pe turci în mai multe felii şi fiecare 
dintre noi lovește cu oamenii în felia care-i cade. Bine-i? 

— Nu, răspunde Vodă, că de-om face așa, ne copleșesc. 
Trebuie să izbim toţi, deodată. Noi izbim toţi, ei ne lovesc câte o 
bucată, fiindcă am spus că valea-i strâmtă şi ei nu pot să se 
desfășoare în întregime și nici alt drum de înaintare nu au la 
îndemână. 

Boierii laolaltă strigară: 


— Planu-i bun. Dacă ne-ajută și Dumnezeu, apoi răpunem pe 
blestemaţii ăștia de păgâni! 

Într-amurg se iviră pe dealurile de dincolo de Neajlov întâiele 
fesuri și turbane. Pădurea îi ascundea în sânul ei. Iscoadele lor 
prinseră de veste că oastea românească îi aștepta, gata de luptă, 
în partea cealaltă a râului, pe înălțimi ocrotite bine de copaci. 
Turcii conteniră mersul necutezând să înainteze. 

Sinan Pașa, iscusitul general, cum cercetă așezarea locului pe 
care valahii îl aleseseră pentru luptă, surâse și grăi către pașalele 
sale: 

— Hm, nu-s proşti ghiaurii ăștia. Vor să ne prindă la 
strâmtoare, să ne toace în lege. Numai că n-o să le facem pe plac. 
Ne vom bate pe câmp deschis, așa cum se cuvine. 

Și hotărând să nu primească lupta la vadul Călugărenilor, 
Sinan Pașa opri înaintarea armiei chiar pe locul unde se afla, A 
doua zi avangarda trebuia să caute prin împrejurimi cărări 
potrivite ca să ocolească pe departe poziția valahilor. Meșterii 
lemnari se pregătiră şi ei să dureze în pripă un podeţ pentru 
trecerea râului, pe acolo, și până la găsirea ocolită a vechiului 
drum către Bucureşti se putea ca turcii să cadă chiar în spatele 
oastei beyului valah. 

Ziua de 10/23 august 1595 se ivi pe pământ senină, cu cerul 
curat ca-n palmă. Bunul soare începu a se urca pe boltă potopind 
cu lumină și căldură toată firea ce mișca sub el. 

În tabăra românilor o mare nedumerire prindea cheag. 
Trecuse o oră, trecuseră două de la mistuirea negurilor nopţii și 
turcii încă nu se mișcau. Ce se întâmplase? 

Mihai-vodă ghici: Sinan Pașa se codea să primească lupta? 
Prinsese de veste că acolo, la vad, n-are sorți de izbândă? Sigur că 
da, generalul, ca întotdeauna, se dovedea isteţ. Ce-i de făcut? 

— Să-l silim a se bate! propuse Baba Novac. 

Și ceilalți căpitani de oaste avură același gând. Dealtfel, nici 
nu-i era alt mijloc mai bun, cu toate că el cerea mai multe jertfe 


omenești. Numai Albert Király, ungurul, fu de altă părere. 

Și când soarele se înălțase de-o suliță pe cer, românii porniră 
la atac strigând și chiuind încât și moartea se speria de ei. 

Lui Sinan Pașa nu-i venea a crede ochilor. Cum, chiar ei, 
valahii, loveau întâi? Pentru ce? Nu era spre folosul lor să aştepte 
pe turci ca să pornească ostilitățile? Se credeau așa de tari cu 
mâna lor de oaste a cuceri dealurile unde se aşezase tabăra 
vrăjmaşă? 

De sus, de pe un dâmb ferit, luă seama cu ochi lacomi la 
priveliștea bătăliei din vale, urmărindu-i pas cu pas desfășurarea. 
li plăcea avântul dintâi al ostașilor, învălmășeala de trupuri şi de 
cai, de ţipete și gemete, de braţe și de capete, de iatagane și 
paloşe, de cușme şi de turbane. Încăierarea era crâncenă la 
culme, românii se băteau ca zmeii și deodată cumpăna se înclină 
de partea lor. Turcii prinseră a se trage înapoi, în neorânduială, 
ajungând până aproape de corturi. 

Sinan, văzând slăbiciunea alor săi, trimise în luptă încă două 
detașamente de ieniceri și unul de spahii. Iureșul românesc, cum 
simţi greutatea, se mai muie, apoi se potoli ca o apă de șes. 

Și astfel, căpetenia osmanlâilor luă acum seama la retragerea 
valahilor, care intre timp pierdură mai multe tunuri. 

— Nu-mi place! scrâșni el nemulțumit, se trag înapoi după 
toate regulile meșteșugului milităresc: în unghi, cu vârful înainte 
și laturile apărate vârtos. 

Vroia o retragere în neorânduiadă, minată de panică. Aceea 
aducea mai mult ca sigur biruinţa. Și atunci, ca să forţeze acest 
lucru, mai aruncă în luptă câteva detașamente, luând el însuşi 
comanda. 

Mihai Viteazul și căpitanii săi văzură cu mulțumire că se 
angajaseră în vad mari efective turcești, aşa precum doriseră ei. 
Și tocmai atunci, ca la un semn al cerului, îi sosiră ajutoare. 
Venise Cszaky cu câteva sute de călăreţi pe cai mici și iuți. Vestea 
învioră oastea romînilor ca o băutură tare, dându-i însuflețire. 


Când Vodă socoti că se lăsaseră în vad destui turci ca să le 
vină de hac, porni un contraatac fulgerător. Din pricina văii 
înguste, Sinan Pașa nu putu trimite în luptă grosul oastei lui, ci 
numai o coloană subţire de oameni care era secerată rând pe 
rând de români, încleștarea se dovedi mai crâncenă decât prima 
dată. Fraţii Buzești nu mai prididiră tăind capete în dreapta și 
stânga, încât făcuseră scurtă la mână. Baba Novac se bătea ca în 
tinereţe, mereu în fruntea ostașilor săi, aflându-se unde era 
înghesuiala mai mare și lupta mai înverșunată. Mihalcea și 
Calomfirescu îi țineau hangul cu strășnicie. Banu Manta se 
războia singur cu o ceată de turci care îl înconjurase. Dar Fulger, 
armăsarul său, se ridică pe picioarele dinapoi și mușcând zăbala 
se năpusti peste turbanele otomane scoțând pe stăpânul său din 
primejdie. Așa îl învățase Banu Manta să facă. 

Bătălia ţinea de câteva ceasuri lungi, nesfârșite, fără să se 
arate un semn de partea cui înclina biruinţa. 

Văzând așa, Mihai-vodă se hotări să-și primejduiască viaţa, 
aşa cum mai făcuse și altă dată când îi sărise într-ajutor Stroe 
Buzescu. Smulse o secure din mâna unui ostaș aflat în preajma sa 
şi urmat de câţiva boieri se repezi de vale, în fierbinţeala luptei, 
lovind năpraznic cu mâna stângă, iar cu dreapta smuncind de 
frâul calului. Arăta ca un adevărat arhanghel coborât din cer 
drept în puhoiul păgânilor. Oștenilor români și mai marilor lor le 
sări inima din piept văzând pilda voievodului lor, iar curajul li se 
aprinse vâlvătaie. 

— Ura! Ura! strigau, daţi iureș în păgâni, fraţilor, să-i 
prăpădim, căci Vodă e cu noi! 

Un timp nu-l mai zăriră pe Domn în mulțimea de fesuri și 
turbane. Dar, deodată se ivi săltând pe cal, teafăr ca un duh care 
nu poate fi atins. Oştenii îmbărbătaţi de vitejia lui fără asemănare 
dădură iama în păgâni cu vlagă nouă, proaspătă, înzecită... Se 
încinse un măcel groaznic, osmanlâii începură a cădea seceraţi de 
vifornița morții și, intrând în ei spaima, fugiră. Zadarnic răcnea 


Sinan Pașa la ai săi să nu fugă, nimeni nu-l auzea, nimeni nu-l 
asculta. Atunci porunci lui Satârgi-Pașa să vină cu steagul verde 
al profetului în vălmășagul luptei, ca să-și înflăcăreze ostașii. Era 
întotdeauna supremul mijloc pe care îl folosea la mare ananghie. 
Ivirea steagului în mijlocul lor însufleţi pe turci, dar nu multă 
vreme. Popa Stoica dimpreună cu alți cutezători ca Dracea, 
Cârloman, Pruncu și Frunză se năpustiră asupra lui Satârgi- Pașa 
și după o luptă înverșunată îi smulseră stindardul cel preţios, 
retezându-i mâna cu care îl ținea vârtos. 

Popa Stoica se miră tare mult că mâna pașalei rămăsese cu 
degetele încleștate pe prăjină și neputându-le desface le tăiară cu 
sabia. 

Pierderea marelui trofeu năuci de-a binelea pe turci. Parcă li 
s-ar fi tăiat şi lor brațele. Rămași numai cu picioarele, ei fugiră 
câți mai rămaseră, goniți din spate fără preget de valahi. 
Ajungând la podeţul de pe Neajlov, păgânii se înghesuiră claie 
peste grămadă ca să treacă dincolo,.pe malul celălalt. 

Cum să treacă tot puhoiul dintr-odată prin asemenea 
strâmtoare? Se înghesuiră, se stâlciră într-așa fel că acum turcii 
se luptau între ei care să scape cu viaţă, care să moară. 

Dar asta încă n-ajungea. Tunurile lui Király bubuiau făcând 
goluri largi în oastea pusă pe fugă. O ghiulea nimeri podul care se 
rupse la mijloc. Mai toată turcimea se prăvăli în mocirlă. Însăși 
căpetenia lor, Sinan Pașa, căzu în apă pierzându-și chiulaful, 
feregeaua și cei doi dinți pe care îi mai avea în gură. Îşi scăpă însă 
viaţa, căci un veteran din Rumelia îl recunoscu și-l aduse în 
spinare cu chiu cu vai pe celălalt mal. 

Până seara nu mai era niciun turc viu pe malul celălalt al 
Neajlovului, iar grosul armiei păgâne se trăsese mult înapoi, 
dincolo de dealurile din față, unde locurile se lărgeau. 

* 


Marea bătălie de la Călugăreni se încheiase după 16 ore, cu 
biruința românilor. Patru mii de leșuri păgâne zăceau pe locul 


luptei. Ai noștri luaseră pradă bogată: cai, timuri, steaguri, lăzi cu 
alimente, doftorii şi felurite alte lucruri. Dar și mulți căzuseră 
dintre ei și mulţi erau răniţi. 

Mihai-vodă chemă boierii, care după istovitoarea luptă de 
peste zi odihneau frânţi de oboseală în corturile lor, şi ţinu sfat. 
Toţi fură de părere că de vreme ce vrăjmașii se răzleţiră și 
pierduseră steagul profetului lor, iar căpetenia Sinan Pașa nu mai 
era decât umbra celui ce fusese odinioară, ei trebuia să fie 
urmăriţi și aruncaţi peste Dunăre înainte de a avea răgaz de a se 
reface. 

— Boieri dumneavoastră, zise Mihai, i-am învins pe turci, dar 
nu i-am nimicit. 

— Atunci ce facem? au întrebat fraţii Buzești. 

— Ne vom trage în munţi, că ne-am împuţinat rău, și acolo 
ne-om strânge la loc. Voi cere ajutor lui Sigismund Bâthory, 
răspunse Vodă. 

— Dar uiţi, Măria Ta, că Sinan Pașa are să treacă Bucureștiul 
prin foc și sabie, strigă Baba Novac. 

Armașul Mihalcea ridică glas la rându-i: 

— Cu ostașii care ne-au mai rămas nu-i putem ţine piept, 
Novace! Dar mult timp nu va rămâne el acolo. 

Într-adevăr aşa se întâmplă. Sinan îşi refăcu oștirea sfârtecată 
la Călugăreni și porni spre București. Ghiaurul de Mihai tot îi 
dejucase planul și îl angajase în luptă. Și iată ce ieșise din asta... 
Isteţ și viteaz beiul valahilor, dar are să i se înfunde de-astă dată! 
Pe drum n-avu nicio opreliște. Mergea nestânjenit ca la o 
preumblare plăcută. Numai că în juru-i totul era trecut prin foc, 
fântânile otrăvite, iar în sate abia rămăseseră câte o mână de 
moșnegi și babe așteptând și ei moartea să-i izbăvească de rău. 
Totuși Marele Vizir puse şi acolo subași în locul foștilor dregători, 
vrând să prefacă Țara Românească în paşalăc. La Bucureşti 
porunci înlocuirea crucilor de la biserici cu semiluna și astfel 
toate lăcașurile de închinăciune în frunte cu Mitropolia deveniră 


geamii. Ba puse pe băștinași să muncească zi și noapte ca să 
ridice o palancă, adică o redută de pământ lângă mănăstirea 
Radu-vodă. 

De aci luă drumul Târgoviștei, unde făcu la fel. Vechea cetate 
de scaun fu prefăcută într-o Poartă otomană, având o garnizoană 
întărită cu mercenari și căpitani turci. 


VII 
STEAUA NOASIRĂ DELA RĂSĂRIT! 


Într-acest timp Mihai-vodă nu stătu cu mâinile în sân. Trecuse 
munții în Transilvania și trimisese mai mulți soli lui Sigismund 
Báthory, cerându-i ajutor grabnic după înțelegerea încheiată. 
Acesta nefiind pregătit cu oaste și ca să mai lungească lucrurile îi 
trimise vorbă că vrea să-l vadă pe voievodul român. Și aşa cei doi 
Domni vecini se întâlniră după vreo două-trei săptămâni. 

— Îți aduc laudă pentru marea ta biruință împotriva 
Semilunii, despre care s-a dus vestea pe la toate curțile Europei. 
Însuşi împăratul Rudolf îţi trimite prin mine cuvânt de preţuire. 

— Mă bucură aceste laude, dar mai mult m-aș bucura să 
capăt ajutorul de oaste de care am atâta nevoie. Primejdia nu se 
oprește numai la țara mea, ea va trece munţii și va stăpâni 
deopotrivă Transilvania. Osmanlâii sunt mulţi, ca frunza și ca 
iarba, iar nouă, precum știi, nu ne lipsește vitejia, ci oameni ca să- 
i batem pe cotropitori. A 

— Te voi ajuta, nici vorbă!, răspunse Sigismund. Insă oastea 
mea, ca la 40.000, nu va fi gata de luptă decât la începutul lui 
octombrie. 

— Adică peste o lună și jumătate? Fiecare zi ce trece e lungă 
cât o veșnicie sub stăpânirea turcească! 

Și Mihai-vodă scrâșni din dinţi, dar ce putea să facă? El însuși 
avea acum o armată de vreo 10.000 de oameni și tot mai strângea 


fugarii veniţi peste munţi, căci românii nu puteau îndura jugul 
păgânilor. 

Abia la 15 octombrie, în plină toamnă, veni în sfârșit ajutorul 
armat al lui Sigismund. Cele două oștiri se întâlniră în satul 
Stoeneşti, undeva pe-aproape de izvoarele Dâmboviţei și unindu- 
se trecură munţii în Țara Românească. 

Într-o seară, pe când se apropiau de Târgovişte, câţiva oșteni, 
privind pe bolta cerească, scoaseră strigăte de uimire: 

— O cometă! O cometă! 

Într-adevăr, o stea mare şi strălucitoare se desprinsese de pe 
locul ei din cer și cobora ameţitor spre pământ, având o coadă 
lungă și luminoasă de foc. 

— Semn dumnezeiesc! strigară ostașii, bucurându-se foarte. 
Vom învinge armia turcească! 

— Adevărat! E vestea biruinţei noastre! 

A doua zi, ca o întărire a semnului ceresc, sosi un detașament 
de câteva mii de moldoveni trimiși într-ajutor de Răzvan-vodă, 
Domnul Moldovei. 

Târgoviștea fu atacată și bătută cu tunurile din trei părți. 
Sinan Paşa n-avu încotro și se trase cu oastea lui pe un deal din 
apropierea cetăţii. Călăreţii români se năpustiră asupra turcilor 
și o bătălie crâncenă se încinse. Păgânii, îngroziţi de furia 
valahilor, o rupseră până la urmă de fugă dimpreună cu faimosul 
lor general. 

Bucureștiul trecu și el în mâinile românilor cu mai puţine 
strădanii și jertfe omenești ca Târgoviște. Turcii, cotropiţi de 
groază, nu mai puteau lupta, simțind sub picioare pământul 
străin care vroia să-i înghită. Și fugiră în neorânduială, apucând-o 
spre Giurgiu, pe unde veniseră, fără a se îngriji de nimic afară de 
viaţa lor. Ajunși acolo, întăriră în grabă podul de vase și începură 
a trece Dunărea. Sinan Pașa, înfricoșat, ajunse dincolo pe un 
caiac, printre cei dintâi. După plecarea lui, pașalele se certară 
între ei care să treacă mai întâi, unii ţinând să se dea întâietate 


carelor cu odoare și haznalei cu bani, alții turmelor de cămile și 
hergheliilor de cai, iar un bei bătrân cerând să treacă întâi robii. 

Acel bătrân avu dreptate. Că dacă rămaseră la urmă robii, 
vreo cinci mii la număr, acei năpăstuiţi se răsculară împotriva 
gărzilor smulgându-le armele și astfel se porni un măcel crunt. 
Turcii - ce să facă mai repede? Să lupte împotriva robilor sau să- 
şi scape viaţa trecând pe malul celălalt? Lăsară vraiște muniții, 
herghelii, care cu bogăţie, tot ce prădaseră. 

În acel ceas de învălmășeală, se arătă în zare oastea 
românilor. 

— După ei, flăcăi! Să nu-i lăsăm să scape, striga Mihai, 
îndemnând oștenii care zburau călări fără a mai atinge pământul 
cu copitele cailor. 

O jumătate de zi ţinuse această goană vitejească, până ce, în 
fine, ai noștri îi ajunseră din urmă. 

— Puneţi tunurile și trageţi de istov! porunci Mihai-vodă 
către tunari, în timp ce el cu grosul oastei se năpusti în armia 
turcească ce mai rămăsese pe mal, ca lupii într-o turmă de 
mioare, isprăvind ceea ce robii începuseră. 

Tunurile bubuiră năpraznic și două ghiulele rupseră podul pe 
la mijlocul apei. O mulțime fără număr de oameni și cai se 
învălmăși în flacără și fum, pierind în Dunăre. Apele se 
învolburară într-atât de greutatea celor 18.000 de turci înecaţi că 
deteră pe margini, revărsându-se. Sinan Pașa, dacă trecuse mai 
dinainte Dunărea, scăpă nevătămat. Dar văzând cu ochii grozăvia 
ce se întâmplase, îşi sfișia vestmintele de pe el, îşi călca turbanul 
cu picioarele, se lovea cu pumnii în cap, căindu-se amarnic: 

— Alah, blestemată-mi fu soarta! Blestemat Mohamed care 
și-a întors privirea de la mine! Blestemat norocul care m-a 
părăsit! 

Și se tăvăli pe jos de jale, plângând ca un copil. El, marele 
general al osmanlâilor, el, Sinan cel nebiruit, să se vadă acum la 
bătrâneţe prăvălit de pe piscul gloriei, bătut de un ghiaur căruia 


el însuși îi dăduse domnia Țării Românești. 

Oamenii săi îl luară pe sus, căci Mihai-vodă venea pe urmele 
lui. Fugărirea ținu multă vreme pe meleagurile Balcanilor. Ceilalţi 
băștinași ai locurilor, sârbi, albanezi, macedoneni și greci luptară 
alături de români dându-le ajutor să stârpească orice rămășiță a 


paginilor. 
x 


xXx x 


„Steaua noastră de la Răsărit”, aşa-l numiră pe Voievod 
popoarele care acum trăiau clipe de libertate. Vestea marii 
biruințe a românilor se răspândi fulgerător în toată Europa. La 
Stambul, Domnul Țării Românești ajunse o vedenie înfricoșată 
pentru imperiu. Turcii tresăreau auzindu-i numele și-l blestemau 
ca pe-o piază rea. Dacă se speria vreun cal, stăpânul său zicea: 

— L-a văzut pe Mikel Gazi... 

Sinan Paşa se înfățișă cu umilință dinaintea Sultanului Murad 
al II-lea, spunând că a pierdut lupta din pricina unei răscoale a 
ienicerilor și a ploilor care i-au udat praful de pușcă. Nu-l crezu 
nimeni, minciunile erau prea gogonate. Bătrânul vizir fu mazilit și 
nu mult după aceea închise ochii, într-o ţară străină. 

Într-acest timp oştile biruitoare se-ntoarseră în ţară cu o 
pradă bogată. Nu numai căpeteniile ajunseră avute, dar și 
oșteanul cel mai mic se alese cu 4 cai afară de alte spolii. Însă ţara 
ajunsese o paragină din pricina războiului. Bucureștiul arăta o 
ruină, vrednică de plâns, recoltele fuseseră prădate și ce mai 
rămăsese  nimicise focul. Oamenii fugiseră care încotro, 
statornicindu-se pe unde apucau. 

După o strălucită și dreaptă cinstire a marii biruinţe, la care 
veniră și câţiva trimiși străini, Mihai-vodă se îngriji să vindece 
rănile ţării, poruncind între altele a se face o numărătoare a 
populaţiei. Apoi hotări ca ţăranii vecini să stea mai departe pe 
moşiile unde se aciuaseră în timpul războiului, adică să nu mai 
poată fi aduși înapoi de unde fugiseră, de frica turcilor, de către 


foștii lor stăpâni, căci s-ar fi făcut prea multă tulburare. Nu era un 
act de asuprire, cum au crezut mulţi, ci, dimpotrivă, unul de 
ocrotire. 


VIII 


FIRMAN DE DOMNIE PE VIAȚĂ 


Mihai-vodă nu se lăsă prea mult ademenit de slava biruinţei. 
Nu era bine ca turcii să fie lăsaţi în pace pentru a-și veni în fire, ci 
hărțuiți mereu, atacați, să n-aibă răgaz a se reface, și porni iarăși 
ostilitățile. Așa că nu trecu bine anul și, în 1596, oștile lui trecură 
Dunărea, pe malul drept, și loviră câteva orașe, între care 
Babadag și Vidin, prădându-le. Baba Novac ajunse până la Sofia, 
după ce trecu prin sabie pe toţi turcii întâlniți pe drum. Mihai- 
vodă atacă Turnul și cetatea Nicopolei de pe malul celălalt, pe 
care le cuceri. Beglerbegul Nicopolei fiind prins se răscumpără cu 
o mare sumă de bani și se rugă de pace prin daruri bogate, 
făgăduind Domnului român să mijlocească o împăcare cu Poarta. 

Mihai-vodă chemă la sfat pe căpitanii de oaste și le cuvântă 
astfel: 

— Boieri dumneavoastră, socot că nu-i rău să facem pace cu 
turcii. Staţi, nu vă neliniștiţi, că nici prin gând nu-mi trece să pun 
prea mare preţ pe lungimea acestei păci. Dimpotrivă, știu 
nestatornicia ei, pentru că prietenie între creștini și păgâni nu 
poate fi, deci nici pace. 

— Atunci care-i folosul? întrebă Radu Calomfirescu. 

— Folosul? Apoi ne alegem cu un răgaz ca să mai răsuflăm o 
leacă. Într-acest timp întărim legăturile cu imperialii, căci fără 
sprijin din partea lor nu-i chip să înfruntăm Poarta. 

— Până una-alta n-avem niciun sprijin din partea lor, zise 
Baba Novac. 

— Asta așşa-i... Nici bani, nici oaste. lar suzeranul nostru 


Sigismund Bâthory își schimbă gândurile de azi pe mâine, încât 
nu știu nici ce vrea, nici ce face omul acesta. lar dacă îți dă un 
deget, vrea să-i întorci mâna toată. 

— Înțelegerea trebuie s-o facem cu însuși împăratul, 
nicidecum cu slugile sale, asta-i! propuse Calomfirescu, boier 
învăţat, cu știință de limbi străine. 

— Gând la gând, Radule, întări Mihai. Chiar așa aş vrea să 
facem. Dar pentru asta ne trebuie un răgaz de pace. 

Sultanul după ce înghiţise rușinea înfrângerii fu bucuros să nu 
mai aibă necaz cu valahii, mai ales că aceștia n-aveau astâmpăr și 
răsculau mereu popoarele balcanice, pricinuind Semilunii pagube 
grele. 

Și în ziua de 12 august 1597 se pomeni Mihai-vodă cu un bei 
turc însoţit de mai mulţi ceauşi care îi aduseră un firman de 
domnie pe viață, o lance și un buzdugan (semne ale puterii), 
câteva caftane ţesute cu fir de aur, o sabie cu mâner și teacă 
împodobite cu briliante și rubine, un surguciu și o coroană cu 
diamante, plus 20 de cai cu harnașamente și frâuri aurite și, în 
fine, propunerea de pace. 

— Slăvite Voievod, grăi trimisul Porții, vrerea luminăţiei sale 
Sultanului nostru este să lege prietenie pe viață cu tine, drept 
care ne-a încredinţat acest hatișerif de întărire. 

Spunând acestea, solul făcu o temenea până la pământ, 
atingând fruntea cu palmele, apoi încrucișându-le pe piept. 

Astfel Mihai-vodă dictă condiţiile păcii, ale celei mai de seamă 
păci de până atunci. Dar el încă nu atinsese piscul gloriei. 


IX 


INIRARFA TRIUMFALĂ ÎNALBA IULIA 


Pacea cu turcii care-i adusese întărirea domniei nu era pentru 
Mihai decât un răgaz ca să pregătească o mai temeinică alianță cu 


imperialii. Ceea ce și făcu. După un schimb de solii dintr-o parte și 
alta, încheie în 1598, la mănăstirea Dealului, mult râvnitul tratat 
cu împăratul Rudolf. Acesta se îndatora să-i dea Domnului român 
plata pentru întreținerea unei oști de 5 000 de oameni, precum și 
arme: tunuri, praf, gloanţe şi alte unelte, de luptă. În schimb, 
Mihai-vodă recunoaște suzeranitatea împăratului fără să 
plătească însă vreun tribut în bani sau altceva, legându-se a 
alunga pe turci sau pe alți vrăjmași de la hotarele Țării 
Româneşti şi Transilvaniei. În caz de război, ajutorul împărătesc 
se putea mări, după trebuinţă, îndoindu-se. Libertăţile religioase 
și aceea a comerțului rămâneau neatinse. Voievodul urma să 
primească în Transilvania un castel, având venituri 
îndestulătoare ca să poată trăi nestingherit, în caz că va fi silit să- 
și părăsească scaunul domnesc. 

Pentru înfăptuirea acestui tratat, stărui mult arhiducele 
Maximilian, fratele împăratului Rudolf, care prețuia pe Mihai- 
vodă, spunând că el s-a dovedit un puternic zid de apărare a 
acestor țări împotriva Semilunii. 

Având pământ tare sub călcâie, iar în spate ajutorul 
împărătesc, Mihai-vodă se lăsă în voia firii sale vitejeşti, care îi va 
spori faima pretutindeni în Europa, ridicând-o la înălțimi 
ameţitoare. 

Aşa fiind, uită de pacea făcută cu turcii și trecând pe malul 
drept al Dunării prădă şi arse Vidinul şi Silistra. Îndrăzneala 
Domnului se dovedi și de astă dată fără pereche. Într-una din 
lupte, avântându-se peste măsură, era cât p-aci să-și piardă viaţa. 
Câţiva turci tăbărâră asupra lui cu iataganele și o luptă pe cât de 
crâncenă pe atât de nepotrivită se încinse între Mihai şi cei cinci 
vrăjmași care vroiau să-l răpună. Spre norocul său, doi dintre 
fraţii Buzești, Preda și Stroe, văzură primejdia și-i săriră într- 
ajutor ca niște lei. Trei capete turcești fură pe loc despicate, iar 
celelalte două o rupseră de fugă. 

În timpul acestor războiri, mai bine de 15.000 bulgari şi sârbi, 


care se uniseră cu românii dându-le ajutor, trecură Dunărea 
strămutându-se pe pământ românesc. Nu mai puteau îndura 
jugul otoman. 

Întors în ţară, află Mihai-vodă că, dincolo, în Transilvania, se 
întâmplaseră lucruri destul de îngrijorătoare. Subţirele și 
schimbătorul Sigismund Báthory, prea hărțuit de frământările 
domniei, făcu o învoială cu împăratul Rudolf, lăsându-i ţara în 
schimbul a două ducate din Silezia. Dar după câteva luni se 
răzgândi şi strică învoiala. Îşi dăduse omul seama de prostia 
făcută: ducatele sărace pe care le primise erau departe de a se 
asemui cu bogata Transilvanie. Așa că se întoarse în mare taină, 
iar Dieta îl alese din nou domn după ce mai întâi închise pe 
comisarii împărătești care guvernau în locu-i. După alte câteva 
luni, Sigismund Bâthory se plictisi iar și întoarse spatele tronului 
pentru a doua oară. De astă dată, însă, făcu în așa fel ca să fie ales 
vărul său, cardinalul Andrei Báthory. 

— Omul acesta nu ştie nici ce face, nici ce vrea, strigă Mihai la 
sfatul boierilor. Noi nu putem îngădui domnia acelui popă care 
are prea strânse legături cu polonii. 

— Nu-i încă tot, Măria Ta, zise Radu Calomfirescu. După câte 
mi-au ajuns la ureche, lehii l-au îndemnat să reînvie vechiul 
prieteșug cu turcii, închinându-se Padișahului. 

— Asta întrece măsura, strigă unul din Buzești. Vasăzică vom 
avea pe turci și deasupra capului și dedesubtul picioarelor... Nu 
se poate! 

Sfatul se isprăvi fără a se lua vreo hotărâre. Dar în sinea sa 
Mihai-vodă chibzui zile și nopţi întregi ce era de făcut? Primejdia 
otomană izvora de pretutindeni în jurul său și înlăturarea ei 
asupra neamurilor şi țărilor creştine se dovedea 
neîndestulătoare. Era nevoie de unirea împăraţilor și regilor din 
Europa, dar aceasta nu se înfăptuia decât prin vorbărie goală și 
scrisori seci, nicidecum prin faptă ostășească. Ajungeau greu 
căpeteniile ţărilor, la înțelegere, fiind prea mulţi și având gânduri 


deosebite. Unul singur ar putea mult mai vârtos să ţină piept 
turcilor și să-i alunge. 

Aşa ajunse Mihai, în lipsa înţelegerii dintre suveranii 
europeni, să se gândească a uni sub sceptrul său ţările locuite de 
români, ca să poată laolaltă, aceste popoare, cu același grai și 
simţire, să-şi păstreze neatârnată fiinţa și pământul, apărând în 
acelaşi timp şi pe celelalte neamuri creștine împotriva 
cotropitorilor musulmani. 

Visul păru mare și cutezător. Dar cutezătorul Mihai nu era 
omul care să-și irosească timpul în dulcea legănare a gândurilor. 
La el tot gândul se preschimba iute în faptă, găsindu-și repedea 
aşezare. Ca un făcut parcă, în acele zile de frământ, se urcă în 
scaunul Moldovei un alt supus al Padișahului, Eremia Movilă. 
Orice zăbavă aducea cu sine primejdia: Muntenia se vedea acum 
înconjurată din toate părțile de dușmani. Atunci chemă boierii la 
sfat şi le dădu pe față marele ghid ce încolțise în taina ființei sale. 

Toţi parcă luară foc auzind acestea: 

— Prea fericiţi vor fi românii să trăiască uniţi, sub un sceptru, 
strigă Banu Manta. Nu ești Măria Ta singurul Domn român 
neatârnat și cel mai puternic? 

— Visul e mare, croit pe măsura Măriei Tale, zise cu 
însufleţire Stroe Buzescu. Să purcedem, c-avem mult de lucru și 
nu-i timp de pierdut. Dacă om sta să chibzuim pe îndelete, ca 
muierile, ne lăsăm mai bine păgubași. 

— Să-i trimitem dară vorbă lui Báthory să lase domnia 
Transilvaniei, hotări Domnul. 

Și împreună cu Radu Calomfirescu întocmi și un ultimatum 
care suna astfel: 

„Andrei Báthory ca unu părtinitoriu alu Turcilor și vinditoriu 
alu pricinei creștinătății să se lepede de stăpânirea Transilvaniei 
sau altu fel va hotărî puterea armelor”. 

Voievodul mai scrise și împăratului Rudolf la Praga despre 
această hotărâre. 


x 


Principele Transilvaniei se sperie când primi acea strângere 
cu ușa căci, precum am spus, numele lui Mihai-vodă se mărise și 
isca spaimă. Adunarea nobililor îl sfătui să pornească la luptă, 
altminteri va supăra pe turci că a lăsat țara pe mâna acelui valah 
cutezător. Cardinalul avea, aşadar, de ales între viața lui și tron. 
Dar voia și viaţa și tronul și atunci se hotărî să purceadă la luptă, 
orice s-ar întâmpla. 

Mihai-vodă se aştepta la aceasta. Își strânse degrabă oastea şi 
făcu tabără la Ploieşti. Între timp sosi răspunsul împăratului 
Rudolf, care încuviinţa izgonirea cardinalului (sau popii cum îi 
spuneau ai noștri) din domnie. Transilvania trebuia să fie atacată 
și pe la apus de către generalul imperial Basta. Dar cum acesta 
întârzia fără pricină, Mihai-vodă hotărî să pornească singur la 
luptă, socotind de prisos ajutorul. Și orândui mișcarea trupelor 
cu mare istețime. El trecu munţii la 5 octombrie 1599, prin pasul 
Buzăului, cu o oaste şi unindu-se cu secuii răsculați împotriva 
asupritorului cardinal ajunseră împreună în satul Tălmaciu, 
aproape de Sibiu. Aci îi aştepta cea de-a doua oaste, pusă sub 
porunca lui Baba Novac. 

Cele două armate se întâlniră la Selimbăr (Selimberg), pentru 
a se contopi în ziua de 18/28 octombrie 1599. După aceea se 
încinse o luptă atât de crâncenă, încât soarele se întunecase de 
mulțimea săgeţilor, iar sângele curse ca o apă revărsată. 
Încleștarea ţinu toată ziua cu atacuri și de o parte şi de alta. Pe 
înserat părea că izbânda stă să treacă de partea cardinalului. 
Mihai, dacă adulmecă primejdia, sări în vâltoare, precum făcuse 
odinioară la Călugăreni. 

Pilda Domnului crescu aripi ostașilor care puseră pe fugă 
rândurile dușmane. Însuşi Andrei Báthory întoarse spatele, dând 
bir cu fugiţii. Ca să nu fie recunoscut, se îmbrăcă în vestminte 
soldățești şi se furișă prin munţi cu mai mulţi credincioși de-ai 
sal. 


Chiar acolo, pe câmpul de luptă, Mihai hotărî îngroparea cu 
cinste a morţilor. 

— Fără cei căzuţi n-am fi câștigat biruinţa, cuvântă el către 
oaste. Jertfa lor și strădania voastră aduse Transilvania sub 
sceptrul meu. 

Oştenii îngenuncheară în jurul celor care nu mai puteau să se 
bucure de victorie și făcură cruci mari cinstindu-le sacrificiul. 
După aceea porniră pe drumul deschis către inima ţării, Alba 
Iulia. 

Trei zile ţinu acest marș înaripat și la 1 noiembrie 1599 
românii ajunseră la porțile cetăţii. O delegaţie trimisă de 
episcopul Naprâgy înmână cu smerenie cheile lui Mihai-vodă, 
apoi îi dădu în primire vistieria fostului principe Andrei Bâthory, 
adusă în 22 de care pline vârf. Ea preţuia mai bine de 200 000 
fiorini. Găsiră acolo lingouri de aur, vase de argint într-atât de 
grele că abia le urneau din loc doi oameni. Nobilii care veniseră 
să se închine căzură la picioarele învingătorului. 

Alba Iulia, cu mândra ei catedrală, se gătise de sărbătoare. Pe 
uliți foia încoace și-ncolo un furnicar de oameni. Când se arătă 
coloana biruitorilor, valuri, valuri de urale izvorâte din toate 
piepturile îi acoperi, zdrobindu-le auzul. 

In capul oastei, călare pe un cal alb, trecea Mihai Viteazul 
având pe cap o cușmă cu surguciu din pene de cocor, prins într-o 
copcă de aur. O pelerină de purpură cu guler și tivuri groase de 
hermină îi atârna pe umeri. Pieptul îi era acoperit de o platoşă de 
oțel, iar picioarele vârâte în cizme de săftian galben, cu pinteni de 
argint. În stânga, îi atârna sabia bătută în rubine. Câţiva slujitori 
în vestminte scumpe duceau de frâu opt cai mândri, cu șeile 
bogat împodobite. După ei urmau trâmbiţașii, frumos orânduiţi, 
apoi lăutarii cântând din dible. 

În dreapta și stânga voievodului, o seamă de oșteni purtau 
steagurile cucerite de la învinși. În sfârșit, venea la rând 
pedestrimea cu stindarde și trofee, cu muzici și arme de tot felul. 


Norodul cu mic și mare, tineri, bătrâni, femei și copii 
întâmpinau pe voievod cu strigăte de bucurie, așternându-i flori 
în cale. 

— Uraa! Uraaa! Trăiască Domnul Mihai! Trăiască voievodul 
nostru! 

— Ce bărbat mândru! șopteau femeile, între ele, privindu-l cu 
uimire. 

— Straşnic principe! Binecuvântată fie muma care l-a născut! 
ziceau bătrânii. 

— Să domnești întru mulţi ani! strigau cei tineri la rândul lor. 

Cortegiul se opri în piaţa marii catedrale, unde, așijderi, o 
mare de oameni stătea revărsată. Mihai-vodă descălecă și 
pătrunse înăuntru înconjurat de boieri și de garda căpitanilor săi. 
Acolo sute de lumânări își jucau luminile pe chipul sfinţilor 
zugrăviți în icoane daurite și pe pereţi. Cântecele liturghiei, 
înotând în fum uşor de tămâie, umpleau încăperea naosului cu 
zvonul tainic al misterului vieții și morții. 

Slujba cea sfântă începu. Mihai-vodă se lăsă în genunchi în 
faţa altarului. Arăta grav, împietrit ca o statuie, cu gândurile 
pierite. Era adâncit într-o reculegere? Acela care era părintele 
faptelor sale primea încuviințarea cerului pentru ceea ce 
izbândise? De bună seamă! Și cu ochii închiși și glasul mut, 
mulțumi cerului că îl învrednicise să ajungă Domn peste cele 
două ţări ale românilor. 

Mitropolitul, învestmântat în odăjdii bogate, ieși din altar, 
urmat de un sobor de preoţi şi apropiindu-se de Mihai îi așeză pe 
cap coroana domnească încrustată cu pietre scumpe. Apoi 
deschise cartea cea mare a evangheliei, citi voroava ungerii și 
zise cu glasul său răsunător: 

— Tu, fiul lui Dumnezeu, Mihai cel Viteaz, ales între aleși, eşti 
de astăzi înainte și până la săvârșirea ta din viață Domn al Ţării 
Transilvaniei. Așa fiind te întreb: domni-vei cu dreptate? 

— Cu dreptate voi domni! răspunse voievodul. 


Bătrânul mitropolit puse a doua întrebare: 

— Cu cinste și cu milă domni-vei? 

— Cu cinste și cu milă voi domni! 

— Cu credinţă și cu frica lui Dumnezeu domni-vei? 

— Cu credinţă și cu frica lui Dumnezâeu voi domni! 

Mitropolitul încheie slujba ungerii: 

— Aşa să-ţi ajute Pronia Cerească! 

— Amin! intonă corul cu o sută de glasuri care făcură să 
răsune catedrala, încât tremurau zidurile. 

— Amin! răspunse mulțimea adunată. 

După încheierea slujbei, norodul ieși din catedrală. Afară, în 
piaţa cea mare, Mihai se urcă pe o estradă mai dinainte pregătită 
și cuvântă către norod: 

— Prin vrerea voastră, fraților, iau domnia Transilvaniei 
mulțumind lui Dumnezeu că m-a învrednicit cu domnie asupra 
țărilor românești Muntenia și Transilvania. Făgăduiesc încă o 
dată că voi păzi dreptatea și cinstea, dar vă cer să vă supuneți 
poruncilor mele. Căci și voi sunteţi români, ca și noi, ca și vecinii 
noștri, moldovenii. Toţi de la Râm ne tragem, aceeași limbă 
vorbim și aceeași simţire avem. Și bine ar fi dacă ne-am uni ca să 
fim mai tari și mai mulţi împotriva cotropitorilor. Atunci tot 
românul nostru se va simţi acasă la el, în ţara lui așa cum ne-au 
lăsat-o strămoșii. Să ne-ajute Dumnezeu să fim împreună cât vom 
trăi pe pământ! 

Mii de glasuri izbucniră din piepturi late și mii de mâini se 
ridicară ca o pădure deasă: 

— Trăiască Mihai-vodă! Trăiască Domnul românilor! 

Tot în acea zi bogată în oameni și fapte mari, Mihai-vodă ţinu 
sfat cu boierii. 

— V-am chemat, le spuse, ca să trimitem locţiitori domnești 
în Muntenia, dimpreună cu fiul meu Pătraşcu. Nu putem lăsa ţara 
fără cârmuire. lar pe mine, după cum vedeţi, treburile mă ţin aici. 
M-am gândit la dumneata, Bane Manta, și la dumneata, Armașe 


Mihalcea, că a-nceput să vă cărunţească părul mai abitir decât 
altora şi sunteți destoinici să-mi ţineţi locul. 

— Bună alegere ai făcut, Doamne, încuviinţară boierii. 

— Aşadar luaţi-vă oamenii de trebuinţă și purcedeţi de grabă 
peste munţi. Timpul ne mână din spate. 

Cei doi căpitani se îndoiră din spate, bucuroşi de cinstea ce le- 
o făcuse voievodul. 

— Şi-acum, mai zise Vodă, vreau să trimit şi o solie la Praga, 
pentru a da de știre împăratului Rudolf asupra celor ce am 
împlinit aici. Tu, Calomfirescule, având știință de limbi străine şi 
miere în glas, gătește-te de plecare. Socot că sprijinitorul nostru 
se va bucura auzind de biruința noastră, căci mult l-a mai amărât 
Andrei Báthory, care vroia să lase ţara pe mâna păgânilor. 

Radu Calomfirescu se închină dinaintea Domnului său 
bucuros de sarcină și chiar în acea zi plecă la drum. Solia fu bine 
primită de împărat. 

—  Întoarceţi-vă şi spuneți Principelui vostru că îl preţuiesc 
pentru faptele sale cele repezi. A izbândit asupra lui Andrei 
Báthory și fără ajutorul ce-i trimisesem prin generalul meu Basta. 
Cu atât mai bine! 

Calomfirescu, încărcat de daruri, se întoarse la Alba Iulia și 
vesti pe Mihai-vodă că toate ieșiseră bine. Numai că pentru un 
tractat despre stăpânirea Transilvaniei va trebui să aștepte pe un 
trimis al împăratului care va veni ceva mai târzior cu impuneri 
bine chibzuite. 


X 


CUCERIREA MOLDOVEI 


Aron Tiranul, Domnul Moldovei, era și el părtaș al Sfintei 
Alianțe care lupta împotriva Semilunii și făcuse multe isprăvi, 
cucerind între altele cetatea Ismailului de la Dunăre. Insă 


Sigismund Báthory râvnea să-și întindă ascultarea și în Moldova. 
Aşa că ajută cu un pâlc de oaste pe un anume Răzvan, care ajunse 
Domn al Moldovei, luând numele de Ștefan Răzvan-vodă. Leșii se 
supărară foc. Ei aveau pretenţii de suzeranitate și ajutau această 
țară, socotind-o ca o poartă a Poloniei în ceea ce priveşte 
primejdia turcească. O oaste leșească sub porunca hatmanului 
Zamoyski zdrobi pe Răzvan Ștefan la Arini, iar în scaunul 
Moldovei se urca leremia Movilă, vechi boier moldovean pripășit 
mai de mult în ţara leșească, de când cu bejenia lui Petru 
Șchiopul. 

Acest Ieremia, slugă preaplecată leșilor de la care își trăgea 
puterea, dovedi supunere și turcilor, cărora le plătea tribut. Și ca 
să intre în voia acestora, arătă dușmănie lui Mihai Viteazul, 
încercând chiar să-l omoare „cu otravă sau prin trădare”. 

E de la sine înţeles că Mihai-vodă nu putea să lase Moldova pe 
mâna unui vrăjmaș care uneltea împotriva vieţii sale și rupea 
țara din tabăra creștină. Și apoi, după cum știm, Moldova făcea 
parte din hotarele graiului românesc pe care el voia să le strângă 
sub sceptrul său, ca să pună dinaintea turcului o putere de 
neînvins. 

De aceea Mihai hotărî să cucerească fără zăbavă Moldova, mai 
ales că leremia Movilă atrăsese la sine o bună parte din 
nobilimea transilvăneană pe care nimic n-o mai mulțumea. 
Domnul ar fi vrut să capete și învoirea împăratului Rudolf, dar 
trimisul care i se tot făgăduia nu mai venea. 

— Măria Ta, îi zise Baba Novac, degeaba aștepți om de la 
împărat și ajutoare. Tot noi cu braţele noastre o scoatem la 
căpătăi. Haide să pornim degrabă, că altfel nu de ei va fi rău, ci de 
noi. 

Era în luna aprilie a anului 1600. Mihai-vodă nu mai pregetă și 
dădu poruncă de plecare. Într-un sat de hotar, lângă Oituz, făcu 
un popas, nădăjduind că totuși trimisul împărătesc se va ivi. 

— Rămân aici să-l mai aştept câteva zile, zise Mihai. Tu, Bane 


Udrea, treci cu oştirea pe valea Trotușului în Moldova. Eu te 
ajung din urmă. Du-te cu Dumnezeu! 

Un alt pâlc de oaste pătrunse mai sus, pe la Câmpulung, iar al 
treilea, sub porunca lui Nicolae Pătrașcu, fiul său, trecu Milcovul, 
pe la Focșani, venind din Muntenia. Oștirile muntene și 
moldovene se bătură crâncen la Bacău și Verbia, și pe Mihai- 
vodă, văzând încrâncenarea, îl cuprinse multă ciudă: 

— acă, își zicea, eu vreau să-i văd pe fraţi laolaltă, dar până 
atunci ei trebuie să se omoare unii pe alții, ca să făurească 
această unire. De aceea socot că tot ostașul care cade în luptă e o 
nelegiuire în fața neamului. 

Moldovenii fură înfrânți în amândouă bătăliile și puși pe fugă. 
Cetățile Neamţului și Sucevei capitulară repede, aproape fără 
luptă. Ostașii își puseră cuşmele în vârful lănciilor și trecură de 
partea muntenilor. 

— Dece v-aţi predat, măi fraţilor? îi întrebă Mihai. 

— Măria Ta, răspunse unul dintre luptători grăind în numele 
tuturor, ne-a înfricoșat prea mult faima numelui ce porți... Ea e 
mai tare decât zidurile cetăţii noastre. 

— Dar frăția dintre munteni și moldoveni nu vă spune nimic? 

Moldovenii auzind această întrebare tăcură, negăsind răspuns 
potrivit. 

Mihai-vodă gândi atunci că această frăție de sânge, grai și 
simţire încă era mută în cugetul oamenilor și că va trebui să 
treacă multă vreme până ce ea să se limpezească, rostindu-se cu 
tăria cuvenită. 

Ieremia Movilă se trase în cetatea de margine a Hotinului și, 
văzând că orice împotrivire e fără folos, fugi într-o noapte peste 
Nistru ca să scape cu viaţă. 

Ostilitățile se isprăviră în mai puţin de o lună de zile. Mihai- 
vodă porni, pe la sfirşitul lui mai, la lași, unde moldovenii îl 
primiră ca pe un izbăvitor. Numele lui era pretutindeni rostit cu 
înfiorare: 


— Mihai cel nebiruit! Mihai învingătorul! Mihai Viteazul! 

Și așa, precum fusese strigat, îi rămase de-a pururi încununat 
numele. Pe tot cuprinsul țării porni zvon de domnie nouă, romi- 
nească și valuri de bucurie se revărsară peste popor. El, marele 
voievod al muntenilor, Mihai-vodă, spaima turcilor, învingătorul 
lui Sinan Pașa, cuceritorul Transilvaniei, și acum al Moldovei, 
izbutea să unească cele trei țări ale românilor făcând una mare, 
puternică și neatârnată. 

Domnul chemă la lași pe boierii moldoveni şi le ceru să-i jure 
credinţă. 

— Unirea este pentru binele nostru. Numai așa vom fi 
puternici şi temuţi, trăind în cinste şi libertate, iar nu în robie și 
umilință. Spunându-vă acestea, iau asupră-mi, cu voia lui 
Dumnezeu, domnia MoMovei, iar vouă, boieri ai acestei țări, vă 
cer să-mi juraţi credinţă. 

Boierii, care tot timpul priveau cu uimire făptura atât de 
răscolitoare a noului Domn cu priviri de fulger și grai de tunet, se 
dădură supuși în voia lui și strigară într-un singur glas, cum nu se 
mai întâmplase așijderi decât pe vremea lui Ștefan cel Mare și 
Sfânt. 

— Îţi jurăm credință pân-la moarte! Dacă vom ieşi cândva din 
cuvântul Măriei Tale, urgia cerească să se abată asupra capetelor 
noastre. Așa să ne-ajute Dumnezeu! 

După aceea, Mihai-vodă adună soborul cel bisericesc cu 
patriarhul Nectarie din Ohrida, cu Vlădica din Târnava și alți 
câţiva episcopi pe care îi adusese cu sine ca să rânduiască mai 
bine biserica Moldovei. Apoi strânse Divanul alcătuit din boierii 
cunoscuţi lui la care mai adăugi pe vistierul Andronic 
Cantacuzino și spătarul Negre, boieri moldoveni. 

— Vreau să las aci locţiitori domnești, le spuse Vodă, și de 
aceea m-am gândit la tine, Bane Udrea, și la voi, vistier Andronic, 
armaş Sava și spătar Negre. Vă încredințez țara știind că o las pe 
mâini bune. Deocamdată treburi politicești mă cheamă în 


Transilvania. 

— Du-te fără grijă, Măria Ta, îl încredinţară locţiitorii. Aşa 
cum te-am slujit cu credință până acuma te vom sluji și de-aci 
înainte. 


XI 


PE CULMEA PUTERI 


Întors la Alba Iulia, Mihai Viteazul fu întâmpinat de norod cu 
urale. Vlădicii în odăjdii îi ieşiră înainte la poarta cetății, oștenii 
sunau din trâmbiţe, iar tunurile bubuiau vestind întoarcerea 
celui biruitor. 

Slava Domnului român se ridicase pe cel mai înalt pisc. 
Poruncile sale erau ascultate de la apa Nistrului până în ţinutul 
Banatului și din Maramureș până la Dunăre. Hrisoavele sale 
începeau de-acum așa: 

„lo, Mihail Voievod, din mila lui Dumnezeu, Domn al Țării 
Românești, al Ardealului și a toată ţara Moldovei”. 

Noua pecete pe care o făcu avea un cuprins asemănător. 

— Măria Ta, îi spuse bătrânul Baba Novac, ţi-ai împlinit visul 
ce-ai visat. Mulţămesc cerului că m-a învrednicit să văd această 
minune. De-acum pot muri liniștit. 

— Ba nu, viteazule, țara și Domnul abia acum au mai multă 
nevoie de viaţa ta. Ceea ce am făcut trebuie să sprijinim vârtos ca 
să nu se dărâme. Și mai greu decât începutul va fi tocmai această 
întărire. 

Mihai avu dreptate. Cele trei țări de sub sceptrul său aveau o 
întindere mare, erau înconjurate de împărăţii lacome și de 
neamuri hrăpăreţe, aşa că se simţea nevoia unei oștiri numeroase 
și puternice care să le apere ființa. Dar înainte de toate el însuși, 
Vodă, trebuia să stârpească orice altă poftire la însăşi domnia sa. 
Ori tagma nobililor din Transilvania, plină de ifose, fățărnicie și 


venin, abia îndura stăpânirea unui olah de același neam cu 
iobagii de pe pământurile lor, uitând pesemne că tot din același 
neam se trăgeau și lancu de Hunedoara și Matei Corvinul. 

Nemeșii încă nu îndrăzneau să se ridice fățiș împotriva 
Domnului valah, neștiind în ce ape se scaldă împăratul Rudolf al 
II-lea, de care le era teamă. Și neavând încotro, ascultau de 
cuvântul său. Astfel, când el vru să îmbunătățească starea 
iobagilor și preoților români, nobilii din Dietă hotărâră, prea 
supuși și prea fățarnici, astfel: 

„Poftești, Măria Ta, stăpânul nostru milostiv, ca satele lăzuite, 
satele ungurești și săsești, să îngăduie satelor românești, ce sunt 
hotarnice cu ele, pășunat liber în locurile și în hotarul necultivat, 
drept aceea, din respect față de Măria Ta, satele acelea vor da 
satelor românești pășunat liber pentru cai, boi, porci și junei, afară 
de oi. Faţă de a doua dorință a Măriei Tale, ca preoții români să nu 
fie siliți la munca cea de obște, hotărăște ca aceștia să se scutească 
de asemenea slujbe. Așadar, am respectat și în această privință 
dorința Măriei Tale”. 

Era de la sine înţeles că pe Mihai-vodă nu-l răbda inima să nu 
ţină partea celor de același sânge ca el. Fără doar și poate că ar 
mai fi făcut încă multe înlesniri și bunătăţi dacă avea răgaz. 

În fine, mult aşteptatul trimis al împăratului sosi, la spartul 
târgului. Zăbava era atât de mare că ivirea nu mai avea nicio 
noimă. El trebuia, după legământul lui Rudolf al II-lea, să aducă 
bani pentru campania din Moldova și bineînţeles încuviințarea 
pentru acel război. Ori acum țara era deja cucerită, fiind sub 
stăpânirea lui Mihai. 

— ÎI voi primi așa cum se cuvine, își zise Vodă urmând simţul 
său diplomatic, și tot eu voi impune ceea ce trebuie în așa fel 
încât să înţeleagă că nu împăratul ci noi, românii, avem drepturi 
aici. 

Comisarul, un anume Pezzen, veni în sala tronului în mare 
ţinută, încărcat de șireturi și galoane, cu guler dantelat și înfoiat, 


cu manşete brodate și pantaloni de mătase încătărămaţi la 
genunchi. Arăta țanţoș cu pântecul său umflat, peruca buclată și 
bastonul în mâna dreaptă. 

Mihai Viteazul dovedi cu acest prilej un tact și o diplomaţie 
vrednice de protocolul Curţii de la Praga. În jurul său stăteau 
roată cei mai de seamă boieri și căpitani de oaste ai celor trei ţări 
româneşti. 

Trimisul imperial, luând cuvântul, se adresă Domnului, socotit 
drept un vasal al lui Rudolf al II-lea: 

— Excelenţă, am venit să discut condiţiunile în care 
Maiestatea Sa împăratul înțelege să domnești în Transilvania, 
țara pe care i-a dăruit-o, după cum bine știți, principele 
Sigismund Bâthory. 

— Îmi îngădui a face o îndreptare de care e bine să ţineţi 
seama. Această ţară a fost după aceea pierdută și a încăput pe 
mâinile lui Andrei Báthory. Gândul cuceririi Transilvaniei nu mi l- 
a sugerat Maiestatea Sa, ci a fost al meu. Și tot a mea trecerea lui 
la înfăptuire, pentru care am sângerat. Nădăjduiesc că acest lucru 
nu mi-l va tăgădui nimeni. E mai sănătos a vorbi pe față, deschis, 
căci numai așa vom putea hotări după dreptate. 

— De bună seamă, Excelenţă, încuviinţă trimisul, meritele 
voastre sunt mari și ştiţi cât de mult le-a prețuit Maiestatea Sa 
trâmbiţându-le pe la toate curţile din apus, încât v-a înconjurat 
numele cu o faimă uluitoare. lată de ce lasă Excelenței Voastre 
întâietatea condiţiunilor pe care înțelegeţi a le impune. Vă rog, 
aşadar, a mi le înfățișa cât mai limpede. 

— Sunt bucuros că Maiestatea Sa împăratul mă cinstește 
dându-mi această întâietate. Voința mea este să rămân în scaunul 
Transilvaniei atâta timp cât voi fi în viaţă, iar după săvârşirea 
mea să domnească fiul meu Nicolae Pătrașcu, așa cum datina din 
străbuni a orânduit. Afară de aceasta, vreau ca generalul Basta, 
care-mi şade ca un cui în spinare, să părăsească ţara, neavând 
rosturi să rămână mai departe. El a fost trimis să-mi dea ajutor la 


oaste, dar eu am biruit pe cardinal și fără ajutorul său și pot 
păstra ţara în supunere cu oastea mea. Deci să facă bine să se 
tragă în Ungaria de sud unde-i mai de folos, căci aici n-am 
trebuinţă de dânsul. 

— Acestea sunt toate impunerile Excelenței Voastre? întrebă 
trimisul împărătesc. 

— Mai am una singură și foarte însemnată: trebuie ca 
Maiestatea Sa Imperială să mă recunoască și ca Domn al 
Moldovei pe care am luat-o sub stăpânirea noastră. Pe Domnul ei, 
leremia-vodă, l-am gonit până la Nistru; bătutu-l-am și trecând în 
Polonia cei mai mulţi din oamenii săi s-au înecat în apă. Care 
izbândă am câștigat-o pentru creştinătate și spre binele Ligii celei 
sfinte. Cu toate astea, n-am avut până acum niciun cuvânt din 
partea Maiestăţii Sale în această privinţă, deşi l-am vestit din 
timp. 

— Sunt nevoit a vă mărturisi că nu am nicio împuternicire să 
discut chestiunea spinoasă a Moldovei. Pesemne că Maiestatea Sa 
nu dorește să aibă neînţelegeri cu Polonia, care se consideră 
suzerană a acestei țări. 

Tratativele pășind în gol, fură întrerupte. Se făcu doar un act, 
pe dosul căruia Mihai scrise cu mâna sa: „Și hotarul Ardealului, 
pohta ce am pohtit, Moldova, Țara Românească”. 

Comisarul împărătesc se întoarse la Praga pentru a primi, 
chipurile, noi instrucțiuni. Rudolf găsi exagerate pretenţiile lui 
Mihai, dar nevrând să se rupă de el după ce-l lăudase 
pretutindeni, nu luă măsuri repezi (era prea nehotărât), ci lăsă 
deocamdată timpul să aducă o dezlegare. 

Această șovăire dădu apă la moară viperelor nobilimii 
transilvane, care începură mai vârtos a șuiera limbile lor spre 
sânul ce le hrănise, crezând că împăratul a întors spatele 
Domnului valah. Ori dacă acesta nu-l mai sprijinea, calea spre 
răzvrătire era de-acum deschisă. 

Nemeșii maghiari veniră la Cluj, apoi se strămutară în 


marginea Turdei, pe câmpia Cristișului, rămânând acolo câteva 
săptămâni ca să pregătească răzmeriţa împotriva olahului. Într- 
acea vreme atraseră de partea lor pe generalul imperial Basta3 
care se afla cu armata în cetatea Cașoviei. 

Acest Basta era de neam albanez, născut într-un sat din Italia, 
unde tatăl său fugise de asuprirea turcească. Îmbrăţişând cariera 
ostășească, el sluji în mai multe oști străine, deosebindu-se la 
asediul cetăților Buona și Anvers, după care ajunse general în 
oștirea arhiducelui Maximiilian, fratele împăratului Rudolf. 
Venind în Transilvania, îi încolți în minte gândul de a lua domnia 
acestei țări, înlăturând pe cutezătorul valah. Trimitea într-ascuns 
scrisori la Praga minţind că acest prinț barbar vroia cu orice chip 
să uzurpe suveranitatea împărăției având râvne ambiţioase, că 
este un condotiere primejdios care umblă după aventuri, iar 
oastea lui de mercenari pradă cu nemiluita, cazacii răpind chiar 
femei și fete. 

Răscoala nemeșilor unguri se iscă, de fapt, din îndemnul lui 
Basta, care se așezase el în fruntea acelor răzvrătiți care îi 
propuseră să-l aleagă Domn, în locul olahului. Și astfel, la 14 
septembrie 1600, generalul își uni trupele cu răsculații, după ce 
aceștia mai întâi depuseră jurământ de credință împăratului, 
călcând în picioare celălalt jurământ făcut Voievodului Mihai. 

— În sfârșit mi-a bătut și mie ceasul, își zise Basta. De când 
aştept această zi!... 

Şi trimise vorbă lui Mihai să lase domnia, deoarece nobilimea 
s-a ridicat împotriva sa ca unul ce a dovedit neputinţa de a sta în 
fruntea ţării, căci a cârmuit după plac, făcând, chipurile, multă 
strâmbătate. 

Şi cei doi trimiși adăugiră: 

— Generalul nostru vă sfătuiește să nu vă împotriviţi, căci 
altfel va fi rău de Excelenţa Voastră, nu numai pentru că are o 
oaste mare și tunuri multe, dar a lupta împotrivă-i înseamnă a vă 
război cu Maiestatea Sa împăratul. 


Mihai auzind acestea sări în sus, ca fript: 

— Nu eu, ci căpetenia voastră a trădat pe împăratul Rudolf, 
trecând de partea celor răzvrătiți. Să-i spuneţi aşa de la mine: 
„dacă n-are nicio poruncă de la stăpânul său, să plece, dându-mi 
pace. Să-și aducă aminte de trudele și cheltuielile ce am făcut 
împotriva turcilor pentru binele creștinătății și cu ce greutate am 
supus Transilvania răsturnând pe cardinalul Andrei Bâthory ce 
avea sprijin și putere din Polonia și Moldova. Asta cu greu ar fi 
putut face împăratul dacă nu eram eu. Apoi e nedrept a răspunde 
la atâta credincioasă slujire cu o purtare dușmănoasă. lar 
preacinstiții nobili să facă bine să-și aducă aminte că ei au fost toţi 
în puterea mea, că aș fi putut, după dreptul războiului, să-i ucid 
până la unul, dar am fost atât de milostiv că nu le-am clintit niciun 
fir de păr din cap, ba încă le-am păstrat neatinse privilegiile. și 
drept răsplată s-au răsculat împotriva mea, a binefăcătorului lor, 
ca să-mi dea învățătură că altfel trebuia, să mă port cu ei. Și dacă, 
după cele spuse, generalul vostru încă are pohta de bătaie, ne vom 
bate. Înţeleg să fiu înfrânt prin luptă dreaptă dar nu prin umilire, 
căci n-am plecat niciodată capul în fața dușmanilor mei, chiar 
dacă ei au fost mai puternici decât mine. Știu nu numai să trăiesc, 
dar și să mor cu cinste!” 

Solia plecă și duse lui George Basta acest răspuns vrednic, 
care arată măreţia voievodului român. 


XII 
PRĂBUȘIREA 


Mihai își strânse în grabă oastea și căpitanii pe care îi mai 
avea în juru-i, căci pe unii îi lăsase în Moldova, iar pe alţii în Ţara 
Rominească. Pe aceștia din urmă îi chemă într-ajutor dimpreună 
cu fiul său Nicolae Pătrașcu, fiind ei mai aproape. Apoi plecă să 
întâmpine pe răsculați. Ca de obicei, alese o vale bună de apărat, 


la Mirăslău, cunoscută bine de el, unde se adăposti între dealurile 
satului și acolo așteptă pe vrăjmași. Basta cu oamenii săi, ale 
căror zale de oţel luceau în bătaia soarelui, adăsta pe malul 
celălalt al râului. Steagurile fluturau în bătaia vântului. 

Când le văzu, Mihai tresări: 

—  Steagurile împărăteşti? 

Şi o greutate mare apăsă pe inima voievodului. Cum avea să 
lupte împotriva acestor flamuri ale ocrotitorului său, Rudolf al Il- 
lea? 

Stroe Buzescu parcă îi ghici în suflet: 

— Măria-ta, nu noi suntem trădători, ci Basta, omul 
împăratului! Dacă steagurile lor ar avea simţire le-am vedea 
trecând de partea noastră. 

— Stroe, așa-i, dar cum pot să alung din mine mâhnirea ce m- 
a cuprins? Lupta asta are o bubă care nu-mi place. 

Nu trecu mult și călărimea dușmană se năpusti dând iureș în 
români. Ai noștri o loviră vârtos, făcând multe goluri prin ea. Dar 
repede, repede începu a se trage îndărăt. 

— Oare dau bir cu fugiţii? se întrebă mirat Baba Novac. 

— După ei, strigă Mihai, trecând înainte. Să nu le dăm răgaz. 

— Nu-i bine, Măria Ta, albanezul ne întinde o capcană... 

Dar Mihai, dezlănţuit, nu mai auzi pe bătrânul general. Călare 
pe roibul său, cu sabia ridicată, se repezi ca un fulger pe urmele 
fugarilor. Oştenii și căpitanii săi îl urmară în neașteptatul iureș. Și 
începu o urmărire îndrăzneață dar nefericită. La câteva sute de 
pași curgea Mureșul. Dincolo, pe mal, se afla ascunsă de zăvoaie 
tabăra dușmanului cu tunurile și flintele gata să împroaște foc. 
Fugarii trecură apa împuţinaţi la jumătate, pitulându-se prin 
tufișurile sale. 

Mihai cu ai săi, ajungând la râu, nu pregetară a-l trece 
zvârlindu-se în apă, însă ajunși pe celălalt mal se pomeniră că-i 
seceră ghiulelele tunurilor și gloanţele flintelor. Căzuseră într-o 
capcană a prăpădului, unde moartea îi lovea cu nemiluita. Când 


fură destul de răriți, generalul Basta aruncă asupra lor un 
detașament de cuiraseri, împotriva cărora nici sulițele nici 
gloanţele chiar n-aveau putere. 

În zadar se strădui Mihai să-și adune luptătorii, degeaba îi 
îmbărbăta trecând cu o parte din ei pe malul potrivnic, ca să cadă 
asupra tunurilor care-i secera. În jurul viteazului voievod se 
împuţinau oamenii și deznădejdea își arăta tot mai fioros colții. 
Radu Calomfirescu căzu, răsturnându-se de pe cal, cu pieptul 
mușcat de o ghiulea. 

Mihai îl văzu murind fără a mai apuca să-i spună o vorbă. Era 
o moarte zadarnică, nedreaptă, singurul folos fiind că viteazul 
căpitan închisese ochii cu credinţa în victorie. Atunci îl încolţi pe 
Domn pentru întâia oară șarpele îndoielii. Din acea clipă nu mai 
crezu în izbândă. Și sufletul luptei păli, stingându-se. 

— Flăcăi, strigă el, ne tragem îndărăt! 

Călăreţii, auzind porunca, struniră caii şi dând înapoi, își 
croiră drum prin apa Mureșului, topindu-se în noapte cu 
voievodul și căpitanii, câți mai rămăseseră teferi. Frau uzi 
leoarcă, însă vântul care se stâmise avu grijă să le zvânte 
vestmintele de pe ei. 

x 

Fu întâia înfrângere a lui Mihai și cea mai grea. El se trase cu 
rămășițele oastei la Alba Iulia, iar de aci plecă degrabă spre 
Făgăraș, unde întâlni pe fiul său Nicolae Pătrașcu. Acesta îi venise 
într-ajutor cu oaste din Țara Românească. Dar când era gata să se 
întoarcă împotriva lui Basta, primi o veste năpraznică: leşii, sub 
comanda cancelarului Zamoyski, pătrunseseră în Moldova, 
izbutind să-l pună pe Ieremia Movilă din nou în Scaun. 

— Dar boierii pe care i-am lăsat în loc ce-au făcut? întrebă 
Mihai cutremurat. Au fugit? 

— N-avură încotro, fiind luaţi fără veste... Abia au scăpat cu 
viaţă. 

Domnul își frângea mâinile de ciudă auzind aceasta și strigă ca 


scos din fire: 

— Ah, Bane Udrea, ah, Spătarule Negre, și voi, Sava și 
Andronic, unde-mi sunteţi ca să vă arăt cât vă mai foloseşte viaţa 
după ceea ce aţi făcut? Și doar mi-aţi jurat că veți apăra 
Moldova... 

După ce se mai linişti, întrebă pe cei trei boieri care-i 
aduseseră vestea: 

— Sor fi potolit leşii după înscăunare, ori îi bântuie acum și 
alte pohte? 

— Măria Ta, după câte ştim, au trecut Milcovul în Țara Romi- 
nească, cu gând să pună în Scaun pe fratele lui Ieremia 

Însă Mihai, galben ca ceara, le luă vorba din gură. 

— Simion? becisnicul acela în locul meu? Asta niciodată nu se 
va întâmpla... 

Și întorcându-se către boierii săi, porunci: 

— Să pornim degrabă la Târgoviște! Ah, dragul meu Baba 
Novac, nicio nenorocire nu vine singură, îi trebuie alai ca să ne 
zdrobească. 

Baba Novac, care nu mai arăta a om după Mirăslău, avea părul 
și barba arse, răni sângerânde pe față și pe trup, dar cu toată 
mulțimea anilor săi nu-și pierdu firea şi zise neturburat: 

— Lasă, Doamne, piaza rea, că i-om veni noi de hac și 
dumneaei. Pân-atunci e mai sănătos să facem pace cu Basta. 

Vodă se-nvoi. Ce alta putea să facă? Trimise o solie în frunte 
cu Baba Novac și primi fără crâcnire grelele condiţii ale 
învingătorului, între care și aceea de a lăsa domnia Transilvaniei. 
Basta, neîncrezător, ceru drept chezășie pe soţia și copiii lui 
Mihai. Neavând încotro, Mihai primi şi această impunere, după 
care zălogii fură trimiși în cetatea Făgărașului. 

Înainte de întoarcerea lui Novac, care nu mai apucă să-l 
ajungă din urmă, Mihai-vodă și căpitanii care-i mai rămăseseră 
trecură munţii pe la Buzău cu o oaste de numai câteva sute de 
oameni rău înarmaţi, istoviţi de lupte și de greutatea drumului. 


Dar n-avea încotro: trebuia să facă încă o sforțare din răsputeri 
pentru a-și apăra ţara și tronul. 

Mercenarii leşi ai lui Simion Movilă ocupaseră între timp 
Ploieştiul. Mihai încercă să oprească înaintarea lor, dar nu izbuti. 
Lupta se dădu în apropiere, la Bucov. Cu toată înverşunarea alor 
noștri, care se bătură ca zmeii, numărul leşilor îi copleşi. A doua 
luptă avu loc la Curtea de Argeș, tot fără sorţi de izbândă. 

Banu Manta, silit să fugă, veni înaintea Domnului său, gemând 
de durere: 

— Nu-i chip să-i răpunem, Măria Ta. Mai bine mă duc să-mi 
caut moartea în vâltoare, că nu mai sunt bun de nimic. Mi-a slăbit 
braţul și degeaba fac umbră pământului. 

— Nu, dragul meu Manta, îi răspunse Vodă trăgându-l la 
piept, nu mă părăsi. Braţul tău e încă puternic, dar leșii sunt prea 
mulți și nu le putem ţine piept. 

Ca și când n-ajungea amărăciunea înfrângerii, mai veni la 
urechea Domnului vestea că intraseră turcii în ţară, înţeleși 
dinainte cu Simion Movilă. 

Toate se prăbușeau în jur ca la suflarea unui vânt năpraznic al 
soartei. Câțiva boieri nemulțumiți trecură de partea 
moldoveanului dimpreună cu alți potrivnici mai vechi ai lui 
Mihai, între care Dan vistierul și Vintilă clucerul, fugiţi mai de 
mult în Polonia. 

Banu Manta plecă, în piept, capiii. Steaua viteazului Domn 
pălise, ca un ochi stins. Oștile sale întregi dormeau acum sub 
pământ somn fără. trezire. lar înălțările pe care soarta i le 
hărăzise erau tot atât de mari ca și prăbuşirile. 


XIII 
PE DRUMUL SIRĂINĂTĂȚII 


Trădat de boieri, cu familia zălog la Făgăraș și fără țară, Mihai 


luă calea pribegiei cu o mână de oșteni rămași credincioși. 
Apucând pe văile munţilor, pe drumuri neumblate, trecu prin 
Deva unde vrăjmașii, prinzând de veste, tiviseră cu tunul 
împotrivă-i, apoi merse la Beiuș, Debrețin, Tokoi și Cașovia. Aci îl 
ajunse din urmă încă o veste grea: viteazul său general, Baba 
Novac, fusese prins de unguri la Cluj, pus în fiare, schingiuit și ars 
pe rug. 

— Batrâne tovarăș de luptă, gemu Domnul, crai prea viteaz și 
prea temut ca să-ţi dea altă moarte răzbunarea dușmanilor tăi și 
ai mei. 

Zicând acestea, îngenunche cu evlavie și aprinse o lumânare 
întru pomenirea celui care fusese Baba Novac. 

Apoi, cu sufletul sărăcit de pierderea acelui viteaz între viteji, 
îşi urmă mai departe drumul spre Viena. 

Plecase să-și caute dreptatea, gândind că împăratul Rudolf, pe 
care îl slujise cu credinţă, îl va ajuta. Ştia că e greu să capeţi 
dreptatea de la oameni, dar când nu ţi-o poţi face singur încerci și 
așa, îndurând asprimile umilinţei. 

La Viena așternu un lung memoriu ducelui de Toscana, care 
adesea îi arătase prietenie. Între altele îi scrise de 
nemaipomenitele cruzimi comise de oamenii lui Basta după 
bătălia de la Mirăslău. „Îndată ce au intrat în Alba Iulia, uciseră pe 
toți românii, italienii, sârbii și grecii din cetate, dărâmară biserica 
românească și părându-li-se că atâta nu era destul, scoaseră 
osemintele lui Aron-vodă îngropat acolo și le zvârliră afară. Nici 
turcii n-ar fi fost în stare să facă o asemenea neomenie.” 

La Viena și apoi la Praga rămase până în martie 1601, fără ca 
împăratul să-l primească. Dar Mihai nu-și pierdu răbdarea și 
gândea că, dacă știi să vrei, trebuie să înveţi să aștepți. Ori de câte 
ori stătea de vorbă cu vreun dregător al Curţii nu pierdea prilejul 
de a-i spune: 

— Îl ştiu pe Maiestatea Sa om drept și mărinimos și de aceea 
nădăjduiesc că nu va fi zadarnică încercarea mea. Va afla că am 


fost trădat, că Basta a lucrat nesocotind poruncile sale. 

Vremea trecea însă fără folos. Se vor convinge acei străini de 
dreptatea prințului valah? Vor înţelege ei tot ce pătimise el din 
partea nemeșilor unguri și a generalului Basta? 

„Căci eu în liniște și în desfătare aș fi putut rămâne și domni în 
Țara Românească - scrisese Mihai pe latineşte într-un alt 
memoriu - dar m-am sculat numai pentru a sluji creștinătatea”. 

Îi va mișca oare pe acești oameni reci şi scrobiţi direptatea lui 
vie şi luminoasă, deschisă ca o fereastră în bătaia soarelui? 

Aceste întrebări rămase încă fără răspuns brăzdau fruntea 
marelui viteaz, după ce grijile domniei îi brăzdaseră faţa. Crunt se 
mai îndesau sub rădăcina nasului mustăţile lui stufoase, iar din 
colțul gurii se ivise în sus pe obraji o cută mare - mărturia 
suferinţei care îl săpa dinăuntru. Și totuși ce cutezător își ținea 
capul în sus, adulmecând încă slava, câtă măreție stăpânită izvora 
din bărbăteasca-i înfățișare, cu umeri drepţi și largi, cu zvelteţea 
trupului și cu ochii scă- părând priviri agere care străbăteau prin 
ziduri! 

Aşa îl văzu un pictor vestit de la Curte și plăcându-i deosebita 


înfățișare a voievodului îi ceru învoirea de a-l zugrăvi pe pânză. 
K 


x * 


Rudolf al Il-lea nu se grăbi să-l primească. Ştia că prințul, 
„vasalul” său, lucrase pentru el, iar acum fiind la ananghie venise 
să-i ceară un rost. Ori un om care cere era lăsat să aștepte mult și 
bine, până se răzgândea și-și lua tălpășiţa, fiind obiceiul la Curte a 
se lua în seamă cei care veneau să dea ceva sau cei de care avea 
împărăţia vreo trebuinţă anume. 

Şi fără doar și poate că pribeagul Mihai n-ar fi zărit niciodată 
pe împărat, care într-acel anotimp era prins de balurile de la 
Curte, dacă nu se întâmpla un pocinog strașnic în Transilvania: 
nemeșii maghiari întoarseră spatele lui Basta și chemând din 
Polonia pe Sigismund Báthory îl așezară iarăși în Scaun, precum 


mai fusese în trei rânduri. 

Rudolf al II-lea se făcu foc și pară; netrebnicul și ușuratecul 
acela se joacă de-a mingea cu Transilvania: când o dă, când o ia. 
Pe cât de prost știe a lupta, pe atât de bine se pricepe a unelti. 
Trebuie izgonit odată pentru totdeauna. Și isprava asta numai 
valahul e în stare s-o facă. 

Aşa se face că Mihai, care își irosise timpul bătând zadarnic la 
uși închise, era căutat; acum toți curtenii alergau după el să-l 
înfățișeze monarhului, căci audiența fusese rânduită cu 
precădere. 

În marea sală a tronului stătea împăratul, având pe cap o 
perucă pudrată. Pe piept era împodobit cu o spuză de decoraţii, 
iar în mâna dreaptă ţinea un sceptru de aur. Deşi era încă tânăr, 
arăta cam îmbătrânit, cu tot surâsul care-i stăruia pe faţă, 
pesemne ca o cerinţă a protocolului. 

Fostul Domn al ţărilor graiului românesc se înfăţișă într-acel 
lux orbitor cât se poate de modest. Era îmbrăcat ostășeşte, cu 
pieptul cuprins în armură de oţel, pantaloni bufanţi, cizme de 
bizon încătără- mate și împintenate la călcâie, iar de pe umeri îi 
cădea în falduri o mantie ușoară încopciată la gât. 

Cei doi, împăratul și voievodul, se priviră îndelung, preţ de 
câteva clipe. Cel dintâi își trase privirea biruită, grăind astfel: 

— Excelenţă, te-am chemat ca să-ți aud păsul, știind de cele 
petrecute în ţara Transilvaniei: generalul meu te-a alungat din 
Scaun. 

Mihai rămase nedumerit. Acum nu mai era vorba de păsul său, 
ci de ceea ce îl durea pe împărat, prin revenirea lui Sigismund. De 
ce îi tăinuia ceea ce aflaseră toţi curtenii? 

— Sire, ţi-am jurat credință nestrămutată și nu m-am abătut 
de la cuvânt. Am statornicit prin înțelegere scrisă drepturile mele 
asupra Transilvaniei. Dar generalul Basta, unindu-se cu nemeșii 
trădători, s-au ridicat împotriva mea cu oaste. E drept ca el să 
stăpânească ţara pe care eu am cucerit-o și am sângerat pentru 


ea? Las la voia Maiestăţii Voastre să judece pe cel vinovat dintre 
noi şi să dea dreptatea celui care o are. Spunând totul din inimă și 
răspicat, doresc un răspuns așijderi. 

Rudolf nu era obișnuit cu răspunsuri din inimă, pentru că el 
nu sângera pentru nimeni, și arareori nici pentru sine. Se arunca 
oare pe cal ca să lupte cu sabia în mână alături de ostașii săi? Nu, 
niciodată... Şedea însă binișor pe scaun şi poruncea. Chiar 
capetele care nu-l ascultau nu le tăia el, cu mâna lui, ci călăul pus 
anume. Avea însă îndemânare la răspunsuri în doi peri care par a 
descurca lucrurile însă în faptă le încurcau mai mult. 

— Excelenţă, am ascultat cu interes plângerea ta și mă miră 
mult cele ce s-au întâmplat. Te încredinţez că voi da dreptatea 
aceluia care o merită cu prisosinţă, după ce voi cântări mai adânc 
lucrurile. Deocamdată însă alta e preocuparea ce ni se impune. 
Vreau să spun că în altă parte trebuie să ne îndreptăm privirea și 
anume la acel zănatec Sigismund Báthory care cu făgăduieli 
mincinoase a îmbrobodit pe nobilii maghiari de l-au așezat iarăși 
în Scaun, îndepărtând pe generalul nostru Basta. 

— Aşadar uzurpatorul Basta nu mai este prințul 
Transilvaniei? întrebă Mihai prefăcându-se mirat, căci în faptă 
aflase de acea răsturnare. Trădătorul și-a meritat soarta. Dar cu 
trădătorii maghiari și Sigismund al lor ce va face Maiestatea 
Voastră? 

— Trebuie să-i pedepsim cum se cuvine, aceasta e hotărârea 
mea. Și mă bizui pe Excelenţa Ta care, nu numai că mi-a dat 
atâtea dovezi de credinţă, dar e omul care poate cu armele să 
aducă la îndeplinire această poruncă. 

Şi adăugi cu un glas tare: 

— Sigismund trebuie răpus odată pentru totdeauna, pentru a 
nu mai sta în calea noastră. 

— Sunt de acord cu Maiestatea Voastră, dar îngăduiţi-mi să 
vă întreb: cum rămâne cu Basta, cel de-al doilea dușman al meu? 

— În faţa primejdiei se cade a ne uni și a uita dușmăniile. 


Mihai rămase năucit auzind aceste vorbe. 

— Cum, adică, să mă împac cu Basta şi să lupt alături de el? 

— Chiar așa, Excelenţă. Impăcarea o voi mijloci eu, Basta mi-e 
dator ascultare. Altfel știe că sunt obligat să-mi amintesc de 
trecutul său și aceasta înseamnă izgonirea lui din rândul 
slujitorilor mei credincioși. 

Mihai, frământat de neaşteptata propunere, rămase câteva 
clipe lungi în cumpănă, întrebându-se ce să facă? 

— Primesc, răspunse el, dar cu o impunere: Basta să 
părăsească Transilvania după alungarea lui Sigismund, iar eu să 
fiu pus din nou în drepturile ce am avut. 

— Asta se înţelege de la sine. Dar, deocamdată, trebuie 
aşezată ordinea în principat. 

— Nu numai acolo, ci și în Ţara Românească. 

— Fireşte şi în Ţara Românească. Vei izgoni și pe uzurpatorul 
Simion Movilă. 

Mihai stătu din nou pe gânduri câteva clipe. Apoi, zise: 

— Maiestatea Voastră imperială trebuie să știe că biruința 
atârnă numai de înţelegerea dintre mine și Basta. Dacă el se 
poartă cu atâta asprime, ţinând zălogi la Făgăraș pe Doamna, fiul 
și fiica mea, să facă bine să-mi libereze familia, căci altfel nu 
poate fi apropiere între noi, ci vrăjmășie. Nu vreau să supăr pe 
Maiestatea Voastră cu necazurile astea, dar acum Basta e stăpân 
acolo și încă un stăpân fără cruţare. 

— Excelenţa Ta nu trebuie să aibă nicio grijă în această 
privinţă. Dacă se va întâmpla vreun neajuns familiei tale, Basta va 
fi pedepsit. Îl voi înștiinţa la timp prin trimișşii mei despre 
aceasta. 

Astfel se pune la cale împăcarea cu generalul Basta. Mihai 
plecă de la Curte cu 100.000 de taleri pentru strângerea unei oști 
de câteva mii de călăreţi, și se întoarse în ţară. Generalul albanez, 
care între timp primise îndrumări de la Praga, nu fu deloc 
bucuros de împăcarea la care era silit să consimtă. Presimţea că 


valahul se va înălța din nou și va pune stăpânire pe Transilvania. 

— Să uităm ce-a fost între noi, îi spuse el cu fățărnicie lui 
Mihai. Dacă ne unim, suntem mai tari în faţa dușmanului. Pe 
urmă... 

— Pe urmă va hotărî dreptatea, îi răspunse Mihai privindu-l 
scrutător, până în adâncul cugetului. 

Cu Sigismund Bâthory, care pornise în fruntea unei oști de 
mercenari alcătuită din secui şi alte neamuri de strânsură, se 
întâlniră cele două armate imite pe valea Someşului, la Gorăslău, 
între Satu Mare și Cluj, în ziua de 3 august 1601. 

Înainte de a porni ostilitățile, se iscă între Mihai şi Basta o 
ceartă în privința planului de bătaie: 

— Pornesc mai întâi eu podestrimea ca să-l atrag în cursă, 
stărui generalul, care vroia să aibă el întâietatea, ca apoi să se 
fălească singur cu biruinţa. 

— Ba nu, zicea Mihai, cea dinţii ciocnire e bine să se facă între 
călăreți, după care pedestrimea va lovi din amândouă părţile, 
silind pe Sigismund să dea dosul... Nu-mi place viclenia, ci lupta 
dreaptă. 

N-avură timp să cadă la înţelegere, că dușmanii se iviră într- 
un iureș nestăvilit. Tot călărimea, după spusa lui Mihai, îi 
întâmpină, tăindu-le fierbințeala. Începu o încăierare crâncenă cu 
multă moarte de o parte și de alta. Românii, care dăduseră atacul 
cel mare, zdrobiră oastea vrăjmașă în mai puţin de două ore, 
punând mâna pe toate tunurile ei, 45 la număr, plus 110 steaguri 
și făcând numeroși prizonieri. Sigismund îngrozit o rupse de fugă 
cu câţiva prieteni credincioși până în ţinutul Rodnei și de-acolo 
cobori în Moldova de-a lungul Șiretului, până la Bacău. 


XIV 


CRIMA DE LA TURDA 


Războiul se terminase odată cu înfrângerea și alungarea lui 
Sigismund Báthory din Transilvania. Steaua pierită a lui Mihai se 
ivi din nou vie şi sclipitoare pe cerul nădejdilor. Între timp venise 
știrea că cei doi Buzești din Muntenia, Radu și Preda, despre care 
se zvonise că trădaseră pe Domnul lor (tocmai ei!), izgoniseră pe 
Simion Movilă din Scaun. 

— Binele iar începe să-mi dea târcoale, gândi Mihai bucuros 
de întoarcerea lucrurilor. 

Simţind iar pământ tare sub călcâie, cel dintâi lucru ce săvârşi 
fu plecarea grabnică la Cluj. Acolo puse mâna pe câţiva din 
schingiuitorii lui Baba Novac, cărora pe loc le făcu de petrecanie, 
iar dragului său tovarăș de luptă îi ridică un monument falnic la 
mormânt. 

După aceea trimise pe căpitanul său, Gheorghe Ratz, cu 
mercenarii sârbi în care avea mai multă încredere să pregătească 
intrarea sa din nou în Alba Iulia. După poruncă, aceştia prădară 
casele nemeșilor unguri trădători și puseră rânduială în cetate, 
alegând totodată un palat vrednic pentru domnitor. Între timp 
generalul Basta auzind de acestea se făcu negru de supărare. Dar 
nu-și dădu mânia în vileag, socotind că mai mult înrăutățește 
lucrurile. Așadar, își zise el, din nou nutrește valahul gânduri de 
domnie? Și doar se legase după Mirăslău că va lăsa Transilvania 
dând chezășie chiar familia sa... lar acum își pregătește intrare 
triumfală la Alba Iulia? 

Și scrâșnind din dinţi, amarnicul slujitor al Habsburgilor 
plănui astfel: 

„Trebuie să lucrez repede cu el. Eu voi rămâne mai departe 
conducătorul acestei țări, orice s-ar întâmpla. Sunt încredințat de 
încuviințarea tacită a împăratului care mai degrabă preferă o 
stăpânire directă asupra Transilvaniei, prin mine, ostaș credincios 
al său, decât indirect, prin altcineva. Și dacă n-am fost nici 
pedepsit, nici măcar mustrat ridicând armele la Mirăslău 
împotriva cutezătorului valah, nici acum nu voi păţi nimic dacă îl 


răpun... Unul din doi trebuie să piară! Altfel nu e chip, căci două 
săbii într-o teacă nu pot încăpea.” 

In zilele următoare cele două armate unite se strămutară pe 
câmpia Turzii aşezând acolo tabăra. 

— Plec mâine la Făgăraș cu oastea, îl vesti Mihai pe aliatul 
său. 

— Nu-i mai bine să mergem împreună? îl descusu Basta. 

— Împreună? N-are niciun rost. E vorba de ceva personal. 

— A, înţeleg, vrei să-ţi iei familia de-acolo. 

— Chiar așa. 

— Şi pentru asta e nevoie să pornești cu oastea? 

— Lucrul e limpede: am împlinit porunca împăratului, de- 
acum sunt slobod să-mi văd de treburile mele. 

Basta ridică din umeri, a încuviinţare. Se prefăcea. Viclenia și 
fățărnicia erau armele sale cele de temut. Când rămase singur, 
tulburarea îl cuprinse. Sorocul venise prea fulgerător și el trebuia 
să facă tot ce putea să nu-l scape din mână. Dacă valahul își 
desfăcea a doua zi oastea de a sa și pornea în fruntea ei, planul 
era dus pe copcă. Numai un nou război l-ar fi urcat iarăși la cirma 
țării, dar nimeni nu știe cum se sfârșește. 

Valahul trebuie să fie răpus înainte de a porni, după cum 
spune, la Făgăraș, căci ce-i în mână nu-i minciună. De fapt, i se 
părea că îl amăgeşte. El se va duce fără doar și poate la Alba Iulia 
unde Ratz i-a pregătit intrarea. 

În după-amiaza acelei zile Basta, cu planul bine zămislit, îl 
pofti la o consfătuire în cortul său, având de gând să-l ucidă chiar 
acolo. Mihai nu se duse, îl opri mândria, căci se socotea deasupra 
generalului împărătesc. De aceea îi trimise vorbă să vină el dacă 
are ceva de spus. 

Basta, de frică să nu i se întâmple tocmai lui ceea ce voia să 
facă altuia, se feri să meargă. În locu-i se înfățișă căpitanul Beauri, 
care vesti pe voievod: 

— Stăpânul meu, generalul imperial Basta, îmi poruncește, 


dacă n-aveţi nimic împotrivă, să vă urmez mâine cu oștenii mei la 
Făgăraș pentru a înmâna căpeteniei cetăţii porunca scrisă din 
partea sa pentru liberarea familiei voastre. Altfel se va împotrivi, 
vărsându-se sânge degeaba. Chiar ostaticilor li s-ar putea 
întâmpla vreo vătămare fără dezlegarea aceasta. Care-i părerea 
Excelenței Voastre? 

Mihai stătu câteva clipe pe gânduri și, nevăzând nimic rău 
într-această însoţire, se învoi. Atât numai că îl cuprinse oleacă 
mirarea despre multa grijă a lui Basta ca să iasă bine lucruri care 
puţin îl priveau. 

Pe la chindie, stătu de vorbă cu Banu Manta, bătrânul său 
general, acum cel mai drag dintre toți. 

— Nu ştiu ce gânduri nutrește albanezul nostru. De ce n-o fi 
plecând odată, că doar s-a isprăvit războiul. Ori aşteaptă poruncă 
de la Curte? Faptul mă miră, pentru că împăratul m-a încredinţat 
că eu voi rămâne stăpânitorul acestei țări pentru care am 
sângerat de trei ori, nu o dată. 

— Doamne, poate greşesc gândind astfel, dar nu-mi vine a 
crede că Basta va părăsi Transilvania chiar dacă ar primi poruncă 
anume. Nu-ţi dai seama că el vrea să guverneze aici? 

— Să îndrăznească dacă poate. Nu mai are nici sprijinul 
nobilimii, iar poporul, nu numai românii, dar și secuii sunt cu noi. 
Îl voi zdrobi. 

— Adevărul e că ne împiedicăm de voinţa unui singur om. 
Dacă n-aş ști că Măria Ta ai cugetul atât de curat, apoi... 

Mihai-vodă tresări: 

— Şi tu, Bane, gândești asemeni lui Andrei Postelnicul? Ştii ce 
mi-a spus acesta, într-un scurt răgaz al bătăliei de la Gorăslău? A 
zis: Măria Ta, nu Sigismund ţi-e dușman mai de temut, ci Basta, 
becisnicul. Lasă-mă să-i trimit o săgeată în inimă și nimeni nu va 
ști că eu i-am dat moartea. Toţi vor fi încredinţaţi că a pierit în 
luptă dreaptă. 

— Nu, postelnice, alungă-ţi gândul acesta. Viclenia e arma 


nevolnicilor, ci noi suntem oameni întregi la făptură... Așa că, 
dragul meu Manta, dacă-i vorba să mă măsor cu Basta, aleg lupta 
pe față, lupta dreaptă, lupta cinstită! 

Acestea fură cele din urmă vorbe pe care Banu Manta le auzi 
din gura lui Mihai Viteazul 


„Scrie cronicarul din vechime: 

„lar când fu într-o dimineaţă, văzu Mihai-vodă oaste nemțească 
viind către cortul lui, unii călări, alții pedeștri, și socoti că aceștia 
sunt ajutor lui și nimica de dânșii nu se temea. Iar ei, procleții, n-au 
fost de ajutor, ci vrăjmași. Și dacă văzu că sosesc, ieși Mihai-vodă 
din cortul său înaintea lor vesel și le zise: «Bine ați venit, 
voinicilor!» Iar ei se răpeziră asupra lui ca niște dihănii sălbatece, 
cu săbiile scoase, ci unul deate cu sulița și-l lovi drept în inimă iar 
altul degrabă îi tăie capul. Și căzu trupul lui cel frumos ca un 
copaciu pentru că nu știuse, nici se împrilejise sabia lui cea iute in 
mâna lui cea vitează. Și-i rămase trupul gol în pulbere aruncat. Că 
așa a lucrat pizma încă de la începutul lumii, că pizma a pierdut pe 
mulți bărbaţi fără de vină, ca și acesta. Căci era ajutor creștinilor și 
sta tare ca un viteaz bun pentru ei, cât făcuse pe turci de tremurau 
de frica lui; iar diavolul, cel ce nu vrea binele neamului creștinesc, 
nu l-au lăsat. Că iată că cu meșteșugurile lui au intrat prin inima 
celor răi, vicleni, până-l dădură morţii și rămaseră creștinii, și mai 
vârtos Țara Romînească, săraci de dânsul”. 

x 

Astfel pieri ucis mișeleşte, în tăria bărbăției, la 43 de ani, acest 
erou al lumii care în vremea sa avu cea mai vitează inimă. 
Trecerea prin viața pământească îi fu repede, ca o săgeată 
slobozită din arc, ca un fulger scăpărător care o clipă străluce pe 
cer şi piere lăsând pe oameni năuciţi de orbitoarea lumină. El 
dovedi și o aleasă minte, căci purta în sine, abia înţeles de câţiva 
boieri, gândul întregirii gliei și neamului său pe care îl înfăptui, 


preţ de câteva clipe. Destul și atât ca să cadă sămânţa pe ogor 
curat să încolțească mereu trei veacuri de-a rândui, până va rodi 
unirea tuturor românilor în zilele anului 1918. 

Şi mai fu Mihai marele scut de apărare a creștinătății 
amenințată de cotropirea otomană. Mintea și braţul său se 
zbătură desfășurându-se pe mari întinderi europene, fiind el nu 
numai fiul patriei sale, ci și al omenirii din acea vreme care se 
înfiora toată de slava lui. Popoarele din Balcani îi cântau faptele 
vitejești, socotindu-l Steaua orientului, precum am spus. Grecul 
Stavrinos scrise o epopee despre el, alăturându-l lui Hector și 
Achile. lezuitul Bisselius îl aseamănă cu Arhanghelul Mihail, 
spunând să se cânte în biserici: „Lăudaţi și preamăriţi pe toți 
ostașii laolaltă, iar mai presus de toți pe Mihai căpetenia oștii 
învingătoare, ce sfarmă Bosforul prin puterea și virtuțile sale”; 
Italianul Carlo Magna îl numi „al doilea Alexandru cel Mare”, iar 
Boitinus îi spuse Hanibal Valahus. Și așa mai departe, toţi se 
plecau, preamărindu-i virtuțile acelui Urias între pitici. 

Și iată, acest Uriaș, împiedicat în faptele ce avea să mai 
săvârşească, muri cu viaţa pe jumătate trăită, răpus mișelește de 
un pitic becismc al cărui nume se va păstra doar pentru înfierare 
și blestem. 

Basta, nemulțumindu-se numai cu viaţa lui Mihai, îi batjocori 
trupul lăsându-l neîngropat pe câmpia Turzii, pradă câinilor. Tot 
aşa făcu şi cu cei 16 ostași și boieri care urmară în moarte pe 
Domnul lor. Banul Mihalcea, ajuns ca și Baba Novac la anii 
bătrâneţii, fu ucis în chinuri și aruncat într-o groapă de unde se 
scotea piatră şi acolo îl mâncară câinii. 

După aceste sălbatice necinstiri, femeia unuia dintre căpitanii 
săi izbuti să fure frumosul cap care zăcea pe câmp așezat în 
derâdere pe stârvul unui cal decapitat. Apoi un ostaș credincios îl 
duse la mănăstirea Dealului, îngropându-l sub o lespede mică, pe 
care stă scrisă această însemnare: 

„Aice zace cinstitul și răposatul capul creștinului Mihail, Marele 


Voievod, ce au fost Domn Țării Românești și Ardealului și Moldovei; 
cinstitul trup zace în câmpia Turzii și când l-au ucis Nemţii, ani au 
fost 7109 (1601) și luna lui august 8 zile. Această piatră o au pus 
jupân Radul Buzescu și jupânița sa Preda.” 

În zilele noastre, „după ce l-am răzbunat” după cum spune 
marele cărturar N. Iorga, i s-a înălțat un monument vrednic de 
slava celui care prin fapta sa şade alături de Mircea cel Bătrân și 
Ștefan cel Mare. Căci pe acești trei stâlpi uriași se sprijină ființa 
neamului nostru românesc. 


MAMA LU MIHAI VITEAZUL 


MUSTERII DE SEAMĂ 


Pe drumul Târgoviștei, la o răscruce însemnată, se afla hanul 
unui anume Iani, aromân de prin părţile Pindului. Venise mai de 
mult în ţară cu soră-sa Tudora, ca să scape de cruzimile turcilor 
care într-o noapte le omorâseră părinţii. Se ajuta la treburi cu 
surioara, mai mică decât el cu vreo zece ani. Negoţul mergea bine, 
drumul era umblat de feluriți oameni, dregători, neguţători ori 
oşteni care veneau cu treburi în Cetatea de scaun ori se lăsau la 
vale spre București și Giurgiu ca să meargă la Stambul, inima 
împărăției otomane. Ba luaseră nărav mulți boieri să iasă vara la 
aer curat și la iarbă verde și atunci opreau caretele sau butcile la 
circiuma vestitului Iani, unde slujea tânăra și chipeșa Tudora. 

Aşa se face că în acea dimineaţă de vară a anului 1557 se 
pomeni cârciumarul cu un alai neașteptat care opri la poartă. Era 
însuși Vodă într-o butcă largă, înconjurat de boieri călări. 

Vornicul Socol, o namilă sprâncenată, cu uitătură neagră, 
piezișă și barba zbârlită, sări din butcă și ajută lui Pătrașcu-vodă 
zis cel Bun să coboare şi să se aşeze la o masă dinaintea hanului 
străjuit de paltini și mesteceni cu frunză deasă. 

Ceilalţi boieri pătrunseră în han cerând lui Iani să aducă 
musafirului neobișnuit un mușchi de vacă în sânge, bine 
rumenit'şi un clondir cu vin roșu. Că Vodă nu se simţea bine, 
tușea din greu, iar un doftor adus tocmai din Veneţia, îl povăţuise 
să șadă mai mult pe-afară, la aer curat, decât în cascle domnești și 
a se hrăni vârtos, cu fripturi în sânge udate cu vin rubiniu. 

— N-aveţi nicio grijă! îi încredință cârciumarul ploconindu-se 


dinaintea înaltelor feţe. Friptura are s-o facă soră-mea Tudora, 
iar băutura o voi alege chiar eu. Dar un potroc acrișor, bătut cu 
smântână, înainte de friptură, socot că n-ar strica Măriei Sale, mai 
spuse Iani. Dacă e vorba să se hrănească bine, apoi trebuie să-i 
trezim și pofta. 

Vodă aflând gândul hangiului îl găsi bun. Aerul primenit al 
locului de o tainică adiere de vânt ce trecea șoptind prin frunzele 
paltinilor îl mai întremară, dezlegându-i băierile foamei. Un 
cintezoi umplea singurătatea locului, cu ciripitul lui voios. De 
departe îi răspundea un pitpalac. 

Tudora veni în fuga mare, cu obrajii rumeniţi ca pâinea scoasă 
din cuptor. Avea braţele albe, ochii mari, umbroși, iar sânii se 
ghiceau sub bluză ca merele crude. Toţi cei de față sorbiră lacom 
făptura ei din care izvora atâta sănătate și frăgezime. Ea, fără a 
lua în seamă uimirea ce pricinuise, își văzu de treabă: așternu o 
față de masă curată și puse un tacâm de lemn pentru friptura ce 
se auzea sfârâind, precum şi un taler cu lingură pentru potrocul 
acrișor. 

— Cine eşti tu, frumoaso? o întrebă Vodă, apucând-o de mână 
și surâzându-i cu ochii aprinși de o flacără ciudată, căci 
Domnului, la drept vorbind, îi cam plăceau femeile frumoase, 
inima lui topindu-se după ele. 

— Mă cheamă Tudora, Măria Ta, și sunt surioara hangiului 
Iani. 

— Cum de nu te-ai măritat până acum? Că te văd voinică și 
pârguită... 

— Nu-mi arde de măritiș, Măria Ta, răspunse fata, trăgându- 
şi brațul gol de pe fruntea acoperită de broboane mici de 
sudoare. Frate-meu e acum singur, soră-mea mai mare cu care se 
ajuta a murit anul trecut și nu mă-ndur să-l las, că el m-a crescut 
de când eram mică. O veni ea și vremea măritișului, mai adăugi 
ea, lăsând privirile în jos. 

— Tudoră! se auzi glasul lui Iani din cuhnie. Vino că dă borșul 


în foc!... 

Fata întoarse spatele și o rupse de fugă într-acolo, de-i 
scăpărară călcâiele. 

Boierii din jurul lui Vodă începură a râde cu poftă. 

— Vrednică fată și chipeșă, nevoie mare! grăi Domnul. De 
obicei codanele astea frumoase nu prea au gândul la fraţi sau la 
unchi... Mi-ar plăcea, pentru credinţa ei, s-o chem la Curte. 

— Nimic mai ușor, Măria Ta! făcu vornicul Socol, cu un rânjet 
care-i dezgoli gura știrbă. Dă poruncă și aducem fata la casa 
domnească. 

— Asta nu se poate, vornice! răspunse voievodul cel blajin. 
De ce să nedreptățim pe acest cârciumar şi să amărâm inima 
credincioasă a bietei fete?... Parcă-i mai ușor să venim noi pe-aci, 
s-o vedem și să gustăm din ciorba dreasă de mâna ei. 

Vornicul Socol se ridică: 

— Mi-e teamă că întârzie cu bucatele, omul ăsta! Mă duc să-i 
dau zor... 

Și se îndreptă iute spre cuhnie, de unde se ridica un fuior de 
fum subțire. Acolo vornicul găsi pe Tudora mestecând cu o 
lingură de lemn smântâna pe care tocmai o turnase în oala în 
care fierbea potrocul. 

— N-avui vreme să sparg niscai lemne, boierule, spuse fata și 
aprinsei focul cu surcele. Dar surcelele sunt buclucaşe: cât p-aci 
să-mi dea oala în foc. Așa că să facă bine Măria Sa și să guste pe- 
ndelete fiertura că altfel își frige limba... 

Tudora umplu cuhnia cu râsul ei cristalin, care ajunse până la 
urechile lui Vodă. 

Socol se scotoci în brâu și dând peste o punguliță cu boabe 
mici, verzi, ca de piper, vru să arunce câteva din ele în oală. 

— Vai de mine! strigă fata, nu-mi strica bunătate de ciorbă... 

— Nu fi proastă! răspunse boierul cu glas năbușit. Astea sunt 
leacurile pe care le-a dat lui Vodă doftorul venețian. 

— Să le ia Măria Sa cu apă sau să le înghită cum o ști, dar în 


potroc n-au ce căuta. 

Vornicul îmbrânci fata, certând-o. 

— i s-a urât cu binele, măi fată? strigă el scrâșnind din dinți. 
De ce te amesteci unde nu-ţi fierbe oala? 

— Mie îmi fierbe oala, după cum vezi, dar dumitale, boierule, 
nu-ţi fierbe de loc... 

— Aici, o brodiși, Tudoră... râse vornicul de istețimea 
răspunsului ei și muie glasul. Apoi adăugi: așteaptă până se face 
Vodă sănătos și te luăm la Curte, să trăieşti ca o doamnă și să 
schimbi fustele de trei ori pe zi. 

Dar fata, încruntată, privind în jos, nu mai răspunse. Ochii i se 
umplură de lacrimi. Boierul aruncase boabele lui în oală și zeama 
se înverzise ca veninul. 

— Ia gustă! o îndemnă boierul, întinzând fetei o lingură cu 
fiertură. Să vezi cum s-a îndulcit!... Văd că faci nazuri! Hai, nu mai 
sta așa, mofluză și du bucatele la masă. Că i s-o fi urât lui Vodă tot 
aşteptând! 

Zicând acestea, vornicul o luă înainte. 

Tudora apucă oala de toartă și ieşi din cuhnie. Dar în graba ei 
nu se feri de butucul din față, pe care se tăiau lemnele și 
orătăniile - și poticnindu-se, căzu cu mâinile înainte. Oala se făcu 
cioburi, iar zeama verde se risipi sub ochii lui Vodă până o înghiţi 
pământul. 

— Păcat de așa potroc!... strigă el și începu a râde, de păţania 
fetei. 

— 'Toanto! o certă vornicul şi vru s-o lovească în cap cu tocul 
cizmei. 

Vodă îl împiedică la timp de la faptă, zicându-i: 

— Lasă, vornice, că ne-o face Tudora altă fiertură! N-avem 
nicio grabă. 

Și Domnul țării, ajută el însuși fetei să se ridice. 


N 


TUDORA LA CURTEA DOMNEASCĂ 


Pătrașcu-vodă se abătu de mai multe ori pe la hanul lui Iani. O 
dată veni singur și rămase acolo o săptămână întreagă. După 
aceea se întoarse la București luând pe Tudora cu el căci în 
preajma ei simțea cum îi cresc aripi, suferința de piept i se 
muiase de tot și sănătatea îi venise la loc. 

Tudora, într-una din noțpţile calde ale acelei veri, oftă în 
cerdac și istorisi dragului și blajinului ei voievod că a purces grea. 

— Un flăcău vânjos la trup și ager la minte să-mi faci Tudoră, 
strigă Vodă cuprins de bucurie mare. 

— Dar, Măria Ta, mai ai doi feți care să-ţi urmeze la tron. 

— Adevăratu-i, Voica Doamna mi i-a dăruit. Însă cugetul îmi 
spune că ei n-au însușiri bune pentru domnie. Mai ales cel de-al 
doilea, Vintilă, e prea slăbănog și milos, încât pregetă să 
strivească o muscă. Ba o dată s-a bolnăvit văzând cum tăiaseră 
slugile niște orătănii... Așa că după dragostea ce-mi arată norodul, 
după prietenia ce-o dobândii de la padișah și vizirii săi, plodul tău 
va fi urmașul meu adevărat. 

Tudora clătină din cap și răspunse, mai mult în șoaptă: 

— Văd că Măria Ta judeci inimile oamenilor după inima ta. 
Au socoți că toţi boierii te iubesc? Fereşte-te de boierul cel știrb, 
sprâncenat și cu barba zbârlită, care ţi-i vornic. 

— De cine-mi vorbești? De Socol? 

— Firește că de el, urmă Tudora. Să știi că numai prieten nu- 
ți este! De nu mă repezeam la butucul din faţa bucătăriei cu tot 
dinadinsul, să răstorn potrocul, atunci când ai venit întâia dată la 
hanul frăține-meu, mult rău îţi făceam, poate că te otrăveam... Că 
boierul acela aruncase în fiertură niscai boabe verzi, ca veninul, 
spunând că sunt leacuri pentru suferința Măriei Tale. 

Pătrașcu-vodă, în bunătatea inimii lui, nu crezu că 


destăinuirea Tudorei avea tărie. Vornicul Socol se îndeletnicise, 
într-adevăr, multă vreme cu doftoriile de care simţea nevoie 
bolnavul - și iată că voievodul nu păţise nimic. 

Cu toate astea, în ajunul Crăciunului, pe neașteptate, Domnul 
se simţi atât de rău, că faţa i se schimbă de ziceau toţi că e 
altcineva. Tudora înţelese pe loc ce-a fost la mijloc: vornicul Socol 
adusese de la Brașov un doftor cu leacuri noi, care numai leacuri 
nu erau, ci otravă curată. 

Și așa bunul Pătrașcu își slobozi sufletul, trecând înainte de 
vreme, la cele veșnice. Tudora, de frica Doamnei Voica și a 
vornicului Socol care o îndurau ca sarea în ochi, fugi fără veste de 
la Curte, îmbrăcată în straie de rând ca să n-o cunoască nimeni. 
Comisul Barbu îi veni într-ajutor dându-i pe ascuns un cal. Și așa 
fata rătăci câteva zile până ajunse într-o pădure mare, nesfârșită. 
Acolo se adăposti în coliba unui bătrân paznic care dimpreună cu 
femeia sa îi deteră găzduire creștinească. Fugara avea cu sine 
podoabe și câteva pungi cu galbeni dăruite de Voievod, așa că 
traiul ei fu ușurat de griji. 


II 


LA ȚARIGRAD 


După ce se topi iarna cu zăpezile și se așeză temeinic 
primăvara, cuteză să plece din ascunzătoarea ei cu un băiețel 
dolofan în braţe căruia îi puse numele Mihai. Și în puterea nopții 
bătu la ușa vechii locuinţe de la răscrucea drumului târgoviștean, 
unde încă negustorea fratele Iani, Epirotul. Acesta, văzând pe 
soru-sa cu plodul, rămase înlemnit de mirare. Luă copilul în 
braţe, îl cercetă cu luare-aminte și zise voios: 

— Aferim! Strașnic flăcău mai făcuși, Tudoră... Să ţi-l trăiască 
Dumnezeu. 

După care îi povesti cu câtă greutate își scăpase ea zilele. Căci 


urmașul lui Pătrașcu-vodă, fostul vornic Socol, în cele trei 
săptămâni cât domni până îl alungară turcii, îi căutase mereu 
pricină, scotocind hanul și împrejurimile, ca să pună mâna pe 
Tudora şi pe odrasla ei. 

În noaptea următoare, hangiul își adună galbenii, dădu 
drumul slugilor și într-o căruță de ţară porni cu Tudora și cu fătul 
ei spre Dunăre. Dar încercarea lui Iani de a face negoţ la Giurgiu 
îngrijora prea mult pe Tudora. 

— O viaţă am, frățioare! îi spunea și mult preț pe ea nu mai 
pun. Dacă Domnul atotputernic mă alese ca să fiu purtătoarea 
unei odrasle domnești, atunci pentru viaţa lui Mihai sunt datoare 
să mă ascund până în străfundul pământului. Nu ştiu care i-o fi 
norocul, voinicelul mamii, dar nu poate fi mai prejos ca tătâne- 
său! Să fugim dar din această ţară unde Pătrașcu-vodă fu otrăvit. 
Socoţi că veneticii care se vântură de-o vreme încoace pe scaunul 
domniei mă vor lăsa în viață pe mine și pe Mihai, os de domn? 

Fratele Iani înțelese că Tudora vorbea cu chibzuinţă. Desfăcu 
marfa, strânse banii în punga cea lungă răsucită și vârâtă la 
chimir, apoi trecând Dunărea se îndreptă spre Stambul, unde 
ajunse cu multă greutate și tot atâta primejdie. 

În capitala împărăției otomane fostul hangiu se îndeletnici cu 
negoțul covoarelor, petrecându-și vremea mai mult în port, unde 
învățase a preţui și a schimba aurul, pietrele preţioase și banii 
călătorilor străini. 

În vremea aceasta Mihai creştea văzând cu ochii. Învăţase 
carte și câteva graiuri străine, dar râvna lui era mai mult spre 
îndeletniciri ostășești. Așa, de pildă, împrietenindu-se cu băieţii 
ambasadorului francez, deprinse la repezeală meșteșugul 
scrimei. Având tărie şi iuțeală mai mare decât ei, curând îi întrecu 
în mânuirea săbiei. Frâncii, roși de pizmă, încercară să-l 
dovedească sărind amândoi împotriva lui Mihai, dar el le ţinu 
piept până se frânseră săbiile. 

Altă dată, la Altîn-Kum, prinzându-se cu câţiva greci să treacă 


Bosforul înot, lat pe acolo mai bine de o mie cinci sute de paşi, el 
câștigă întrecerea, deși potrivnicii erau înotători iscusiţi. 

Maică-sa, Tudora, observase că feciorul, ori de câte ori se afla 
în mijlocul semenilor, ieşea mereu deasupra lor și-i diriguia. Un 
singur lucru nu prea îi venea femeii la îndemână: Mihai avea 
înfățișare cruntă, arătând mult mai vârstnic decât era. Dar nu era 
rău sau răzbunător, o nu! Ei, cel puţin, îi purta atâta dragoste, 
încât uneori, la o mulțămire, o năbușea cu pupăturile, apoi, ca 
luat de rusalii, o înșfăca în braţe și fugea cu ea ocolind de câteva 
ori curtea, încât vecinii se tot mirau ce l-o fi apucat pe 
năbădăiosul valah? 

Odată, când Tudora crezu că-i bine, îi destăinui băiatului taina 
venirii lui pe lume, că, fiind os de Domn, va veni odată vremea să 
se urce pe tronul tătine-su în Țara Românească, numai că trebuie 
să dea ascultare lui unchi-său Iani, fiind acesta singurul care 
putea să-i dea ajutor pentru a-și căpăta dreptul. 

De-atunci, Mihai, cuprins de gândul domniei, aruncă de la sine 
zburdălnicia tinereţii și, fără a ieşi din cuvântul unchiului său, îi 
deveni ajutor de nădejde. 

— Nimic nu facem cu banii, îi spuse odată Tudora fratelui ei 
care nu mai prididea cu mănosul negoţ al zărăfiei, dacă nu vom 
izbuti să ajungem la marii dregători ai Seraiului. Că numai de- 
acolo ies firmanele voievozilor și Mihai trebuie să se urce în 
scaunul lui tătâne-său! 

— Oho, până atunci mai e vreme destulă, surioară. 

Iani Epirotul nu credea în asemenea nălucire - măcar că Mihai 
avea de partea sa dreptul sângelui, însă, oricum, s-ar fi simţit tare 
bine să aibă o rubedenie Domn al Ţării Românești. Deocamdată 
omul își vedea de treburi fie pe cheiurile Galatei, fie pe ulița Perei 
sau în Fanar unde galbenii, înmulțindu-se, îi curgeau gârlă prin 
mâini. 

Până la Serai, în faţa vizirului, n-avu cum să ajungă zaraful, 
dar îi întinse o mână de ajutor lui Petru Șchiopul care se zbătea la 


Țarigrad să-și recapete domnia Moldovei. Îi dete o bună parte din 
banii trebuincioși și când ieși firmanul gata iscălit, Iani vesti pe 
Tudora și pe fiul ei Mihai, acum flăcăiandru în putere, având el 19 
ani împliniţi. 

— Mergem cu Petru-vodă în Moldova. Am făcut învoială cu el 
să mă așeze vel-vistier pentru aurul cu care l-am împrumutat... A 
fost tare bucuros de una ca asta. 

Tudora însă nu se arătă deloc bucuroasă, ba dimpotrivă: 

— De ce în Moldova? Mihai trebuie să ajungă în Țara Romi- 
nească. 

— Are să ajungă şi aioolo, nu te teme. Toate la vremea lor. E 
tânăr, anii lui sunt înainte... nu înapoi ca la mine. 

Femeia n-avu ce să facă: 

— Bine şi în Moldova, că-i tot pământ românesc, își zise. Şi- 
apoi prea multă străinătate strică inima băiatului. 


IV 
ÎNAPOI INȚARĂ 


Plecară cu alaiul Voievodului, însoţit de Ischimac-agasi, mare 
dregător turc, de ceauși și alți slujitori. La Brăila, voievodul 
Petru-Șchiopul se opri căci avea înţelegere să se întâlnească, 
undeva pe aproape, în satul Săpăteni, cu fratele său Alexandru al 
II-lea, Domnul Munteniei. Cu el merse și flăcăiandrul Mihai, 
călărind pe un armăsar iute, focos. Fraţii se văzură, chefuiră de 
bucurie, însă era cât p-aci să cadă în mâna lui loan-vodă cel 
Viteaz dacă nu-i vestea flăcăul Tudorii care, făcând o preumblare 
cu calul prin împrejurimi, văzu de îndată primejdia. 

Iani Epirotul, pus vel-vistier, rămase în bănoasa dregătorie 
vreme de un an. Dar neputând scăpa de gura Tudorii care tânjea 
după Ţara Românească, fiindu-i acolo inima, rugă pe Vodă să-i 
înlesnească nepotului său o dregătorie la Târgoviște. Alexandru 


al II-lea se lăsă repede înduplecat și îl făcu pe Mihai bănișor de 
Mehedinţi. 

— Văzuși, soră, cum se așază ele lucrurile dacă are omul 
răbdare să aștepte? îi spuse Iani ușurat de câteva pungi grele de 
aur. 

Maica Tudora înota acum în apa fericirii. Dregătoria era mică, 
dar mare era Dumnezeu. Bine că puseseră piciorul în Muntenia! 
Păi, vezi, acolo trebuie să trăiască Mihai, ca să respire aerul țării, 
să-i cunoască suferința, să facă prietenie cu oamenii și să, simtă 
inima pământului... 

Astfel, strămutându-se dincolo de Milcov, începură, mamă și 
fiu, a trăi o nouă viaţă, pe placul inimii, măcar că erau lipsiţi de 
Iani. Nu trecu multă apă pe albia Dunării și rubedenia lor din 
Moldova, dacă avu, pe de o parte, câteva zâzanii cu vistieria care 
mergea șchiopătând, iar pe de alta îl rodea amarnic dorul de ai 
săi, se pricepu ce să facă şi să dreagă, căci aurul răzbește unde 
nici nu se așteaptă omul și întorcând spatele vistieriei puse mâna 
pe bănia Craiovei. De aci înainte, iacă, erau iarăși laolaltă. 

La rândul său, Mihai, îndemânatic și el în agonisire, se rostui 
cumpărând sate și pământuri. Ba luă de nevastă pe cea mai 
bogată fată din Oltenia, pe Stanca din Corbeni, chit că era 
văduvioară. Dar vremea se încruntă, Alexandru-vodă, ocrotitorul 
lor, trecu în septembrie 1577 la cele veşnice și veni în Scaun 
Mihnea Turcitul, care îl oropsi știind că e os domnesc și, deci, 
râvnitor la domnie. Apoi cerul se însenină iarăși sub scurta 
domnie a lui Petru Cercel, care frate fiind, îl aşeză stolnic, apoi 
postelnic și mare agă. 

— lani, lasă bănia şi du-te la Țarigrad că de acolo ies 
firmanele de domnie, îl îndemna mereu soră-sa Tudora. Acuma 
Mihai e pârguit, în floarea bărbăţiei, trecând peste treizeci de ani. 
Și mult mai vrednic decât stafiile astea care vin în Scaun încât azi 
le vezi iar mâine nu mai sunt... Acum avem aur berechet și dacă 
nu putem dobândi domnia cu dreptul sângelui, o cumpărăm cu 


bani... Ni se cuvine oricum, înţelegi... sau ba? 

Iani, Epirotul, nu mai avu încotro. Lăsă pe nepotu-său locţiitor 
la bănia Craiovei iar el merse capuchehaie la Stambul, adică 
reprezentant al ţării pe lângă sublima Poartă. Acolo intră în 
legături strânse cu Marele Vizir Sinan Pașa care făcea și desfăcea 
domniile ţărilor române. Maica Tudora stătea de aci încolo ca pe 
ghimpi: iaca acuș-acuș va sosi de la Țarigrad, prin mijlocirea și 
banii ei şi ai fratelui Iani, firmanul de domnie al lui Mihai, feciorul 
lui Pătrașcu cel Bun. 

Dar până a sosi firmanul mult așteptat, se iviră zbirii hainului 
voievod Alexandru cel Rău, care puseră mâna pe banul Mihai și îl 
ridicară dimpreună cu maică-sa. 

— Doamne, de ce ne-ai trimis o asemenea urgie pe cap? se 
căina Tudora ridicând ochii spre cer. 

În zorii unei duminici, un pâlc de oșteni cu sulițe şi securi 
duseră pe feciorul lui Pătrașcu cel Bun în piaţa Sfântul Gheorghe, 
unde îl aștepta un gâde negru și buzat. 


Când îl văzu pe Mihai teafăr, nici nu-i venea să creadă. Îl 
pipăia năucă pe faţă, îi strângea mâinile, îl îmbrăţișa ca pe un 
copil. Apoi gândind că răzbunarea lui Alexandru nu se isprăvise, 
îl povăţui să treacă peste munţi și de-acolo să meargă la Țarigrad 
unde îl așteaptă unchiu-său Iani. 

Mihai făcu întocmai. Degeaba iscoadele Domnului pândiră la 
Dunăre, în locuri de trecere, că n-avură cum să-i dea de urmă. Și 
după câteva luni, în octombrie 1593, Alexandru cel Rău fu 
mazilit, iar în locul lui se așeză în scaunul domniei feciorul 
Tudorii. 

Unchiu-său Iani dobândise firmanul plătind patrusute de mii 
de galbeni haznalei împărătești și dregătorilor turci. Şi în 
octombrie 1593, Mihai, însoţit de un imbrohor, scoase din Scaun 
pe Alexandru cel Rău și se așeză Domn al Ţării Românești. 


V 


MAICA TEOFANA 


Acum Tudora, dacă ajunse Doamnă Mare, răsuflă ușurată de 
greaua povară ce-i apăsase sufletul și pluti în bucuria izbândirii. 
Îşi împlinise visul de totdeauna, pe care îl socotea însăși menirea 
ei pe lume. Se zbătuse, luptase, suferise dar până la urmă tot 
izbândise. De-aci încolo nu mai avea ce să dorească. 

Ba, nu! Mai avea un ghimpe în inimă. Nu știa ce e cu frate-său, 
Iani. De ce nu venise și el, în ţară, ce treburi îl mai ţineau la 
Stambul? Și de ce nu-i trimitea vestea ce face și ce drege? 

Neavând încotro, Tudora lăsă pe fratele ei în grija cerului și se 
hotări a nu-și urma fiul în mărire, ca să nu-l supere sau să-l 
stingherească în vrerile sale. De aceea îi zise: 

— Eu mă trag la mănăstirea Cozia. Vreau să mă rog proniei 
cereşti ca să te apere de rău, netezindu-ți drumurile către slavă, 
Mihăiţă, sufletul maichii! 

Acolo se călugări luând numele de maica Teofana. Și în 
sihăstria ctitoriei lui Mircea cel Bătrân veniră, una după alta, la 
urechile ei, vestea marilor făptuiri ale fiului: biruința de la 
Călugăreni, apoi dobândirea Transilvaniei cu intrarea triumfală 
în Alba Iulia. 

Apoi alte veşti: ca a treia ţară românească, Moldova, fusese 
cucerită, făcând una cu celelalte două, sub sceptrul său. Nici în 
cele mai cutezătoare legănări ale visului nu crezuse vreodată 
Doamna Mare că Mihai al ei va dobândi atâta slavă. Și nu mai 
avea loc în suflet de atâta bucurie. Dar și bucuria oricât ar fi de 
necuprinsă tot avea un sâmbure de tristeţe în dânsa. lacă 
trecuseră ani buni și de la frate-său lani nicio veste. Fără doar și 
poate că s-a stins prin străini, cu moarte neașteptată, și n-a mai 
apucat s-o înştiințeze aflat, sărmanul, la atâta depărtare. Şi se 
îngriji de sufletul său, făcând cele de cuviinţă. 


Dar acele vremi alergau repede, ca mânate de furtună, iar 
întâmplările se încrucișau fulgerător, prăbușind în genune 
voievozi şi căpetenii de oaste. Soarta care pândea pe Mihai își 
arătă colții. Oastea lui fu bătută la Mirăslău, pe Mureș. Moldova 
trecu de partea lui Ieremia Movilă și însăși Muntenia căzu în 
mâinile fratelui acestuia, Simlon. Doamna Stanca și copiii, 
Nicolae-Pătrașcu și Florica, se aflau zălogi ungurilor, în cetatea 
Făgărașului. 

Deodată, în întunericul prăbușirii, se ivi o lumină la Gorăslău: 
steaua voievodului începea să strălucească din nou. Dar repede 
se stinse și acea nădejde: generalul Basta, care vroia să 
domnească singur in Transilvania, trimise oamenii săi care 
uciseră mișeleşte pe Mihai-vodă, în plină bărbăţie, și-i tăiară 
capul. 

După această cruntă lovitură a destinului, maica Teofana mai 
trăi în zădărnicie cinci ani. Cu doi ani înainte de săvirşire, veni 
din nou la Cozia nora ei, Doamna Stanca, dimpreună cu copiii. 
Atunci socoti de bine Doamna Mare și puse pe călugărul Gavriil 
să-i întocmească diata, rămasă până-n zilele noastre, ca un 
mișcător act de simţire românească, pe care o transcriem 
întocmai precum urmează: 

„Eu, roaba Domnului Isus Christos, călugărița Teofana, muma 
răposatului Mihai Voievod din Țara Românească, viețuind vieața 
acestei lumi deșarte... am petrecut lumește în tot chipul în vie aţa 
mea, până ajunsei și la neputința bătrânețelor mele și la 
slăbiciunea mea în sfânta mănăstire Cozia, în locuința sfintei 
Troiţe și la răpaosul răposatului Mircea Voievod. Și trăii deajuns de 
luai și sfântul cin călugăresc, drept plângerea păcatelor mele. Aci 
mă ajunse și vestea de săvârșirea zilelor drag fiului meu, Mihai 
Voievod, și de sărăcia Doamnă-sa și a coconilor domniei lui prin 
țări străine. Fui de plângere și de suspin ziua și noaptea. După 
aceea cu vrerea și cu ajutorul Domnului din ceriu și cu rugăciunea 
cinstiților părinţi în zi și noapte și plângerea mea și suspinele 


sărăciei lor din ţările străine doar Sfinţia Lui din înaltul cerului au 
auzit și s-au milostivit, de i-au scos din țările străine în ţara de 
moștenie și mai vârtos au cugetat la sfânta mănăstire în Cozia, 
pentru bătrâna și jalnica lor maică. Și dacă se adunară unii cu alții, 
mare plângere și suspin fu între ei de jalea fiu-său, Mihai Voievod, 
și pentru patima lor ce-au păţit prin țările străine. Doamna Stanca 
și fiul său loan Nicolae Voievod și fie-sa Doamna Florica”. 

Fu după aceea întrebare între ei, cine, cum au petrecut? Grăi 
Doamna Stanca: „Cum am păţit noi, maică, să nu paţă nimeni din 
ruda noastră. Dară milostiva ta, maică, cum ai petrecut?” Maica 
zise: „Cu mult foc de moartea fiu-meu și de jalea domniilor voastre. 
lar de către sfânta mănăstire am har dragului Domn din cer și 
multă mese părinţilor de aici c-am avut pace, răpaos și căutare la 
nevoia mea”. Ziseră domniile lor: „Mulţumim și noi părinților 
pentru molitva ta, că ai avut căutare de ei”. Zise maica Teofana: 
„Pentru aceea, fetele mele, am făgăduit sfintei mănăstiri două sate 
din Romanați, Frăsinetul și Studenița, pentru sufletul răposatului 
Mihai Vodă și pentru sănătatea fiului său Nicolae și pomenirea 
noastră și a tot neamului nostru în vecie pentru pomană să fim 
pomeniți la toate sfintele pomelnice și la dumnezeiasca liturghie în 
vecie!” Dumnealor ziseră: „Noi, bucuroase suntem, cum ți le-vau 
dat răposatul Mihai Voievod, volnică ești să le dai mai departe. Fie 
date și de noi și de Nicolae Voievod și de tot neamul nostru în vecie 
pentru pomană”. 

„Seris-am această carte în sfânta mănăstire Cozia, eu, 
călugărașul Gavril de la schit, în zilele lui Șerban-vodă, văleat 
7111, noiembrie, 8 zile”. 

Pentru maica Teofana încă nu se golise paharul suferinţei. 
După câteva luni numai, nefericita Doamna Stanca se îmbolnăvi 
de molima ciumei. Zăcu şi se zvârcoli cinci zile după care scăpă 
de chinuri pentru totdeauna. 

Mai trecură încă trei ani tot atât de grei și zadarnici până când 
bătrâna maică a lui Mihai Viteazul, în aceeaşi mănăstire a Coziei, 


„Schimbat-a viața cu moartea”. 


FRAȚII BUZEȘTI 


I 


Socotindu-se prin vrednicia lor deasupra stării boierilor, frații 
Buzeşti, Preda, banul Craiovei, Radu, clucerul, și cu deosebire 
Stroe, stolnicul, au fost sprijinul cel mai temeinic al lui Mihai 
Viteazul, marele voievod care în scurta-i domnie scutură ţara de 
jugul turcesc, cuprinse toate pământurile locuite de români și le 
uni sub sceptrul său. 

Cei trei fraţi, aşijderi mușchetarilor frânci, prin însușirile lor 
asemănătoare, făceau parcă una și aceeași ființă pe care o chema 
Fraţii Buzești, întrupare războinică și vitează peste fire, despre 
care se dusese vestea în toată ţara și chiar dincolo de hotare. De 
fel de prin părțile Craiovei, acestor năzdrăvani Buzești le curgea 
în vine sângele aprins al Basarabilor și le sălășluia în minte 
istețimea neamului Mușatinilor. 

Fiecare dintre ei era rostuit cu moșia și conacul său, unde își 
adusese o soţioară zglobie care tânjea amarnic de dorul 
bărbatului. Niciunul n-avea obicei să zăbovească pe lângă casă 
sau să-l tragă inima la tihnă ori desfătări. Căci sufletele aprinse 
ale Buzeșştilor năzuiau către împliniri de seamă și bietele lor 
jupânese își vedeau bărbaţii o dată sau de două ori pe an, 
bucurându-se că ei nu-și lăsaseră ciolanele pe câmpul de luptă. 

Cel mare, Stroe, se înrudea chiar cu Vodă Mihai după femeie. 
Jupâneasa lui, pre nume Sima, era fiica logofătului Gheorghe 
Rudeanu, nepoata de frate a lui Dobromir și a Neacșei, mama 
Doamnei Stanca. Așadar, vară dintâi cu Domnul ţării. 

Dar nu rudenia îi apropiase pe Buzești de Vodă, ci dragostea 
de ţară și neamul românesc care gemea în greaua asuprire 
turcească, abia ținându-şi viaţa. Și iacă, tocmai atunci viind Mihai 


Viteazul în Scaun, după ce dobândi firmanul plătind un bacșiş de 
400.000 de galbeni, se rupse de acei jefuitori care prăpădeau țara 
și îi izgoni peste hotare, urmărindu-i și dincolo de ele, în Balcani. 

În bătălia de peste apa Dunării pentru cucerirea cetăţii 
Vidinului, Buzeșştii scăpară viața Domnului lor, Mihai-vodă. Căci 
voievodul, iute la fire şi înfierbântat foarte, se repezise după un 
pâlc de turci cărora le scăpărau călcâiele fugind să-și scape zilele. 
Dar, depărtându-se prea mult de ai săi, Mihai se pomeni secerând 
numai de unul singur capetele vrăjmașilor. Dacă aceştia îl văzură 
stingher, în mijlocul lor, prinseră niţică inimă și un ienicer mai 
curajos, viindu-i bine, izbi cu sulița să-i străpungă pieptul. Vodă, 
fiind stângaci, prinse cu dreapta sulița, oprind-o în palmă și 
zdrelindu-și degetele. Ceilalţi turci, văzând fapta, alergară buluc 
într-acolo să dea ajutorare semenului pentru răpunerea 
vrăjmașului. 

Noroc că ochii vulturești ai lui Stroe văzură de departe 
primejdia în care se afla Domnul ţării. 

— Sări Preda! Sări Radule! strigă el către fraţii săi, că pe Vodă 
l-au încolţit păgânii din toate părţile. 

Buzeştii, cu oștenii lor, se repeziră ca niște ulii după pradă și 
cosind turcimea în dreapta și stânga, despresurară pe Mihai, care 
scăpă teafăr, aproape nevătămat, din acea grea împrejurare. 

— Măi, Buzeştilor, zise Vodă, răsuflând bucurat, era cât p-aci 
să rămâneţi voi fără Domn! 

— N-avem voie, răspunse Stroe. Dar nici Măria Ta nu trebuie 
să te baţi de unul singur cu blestemaţii ăștia. 

Vodă auzind mustrarea râse cu poftă și îl îmbrăţișă, drept 
mulțumire. 


II 


Într-acea vreme întâmplările umblau cu iuțeala fulgerului 
schimbându-și mereu faţa, întorcându-se unele împotriva altora 


de nu mai știa nime pe ce lume se află. Domnul țării, dacă făcu 
legământ cu principele Sigismund al Transilvaniei pentru a primi 
sprijin la ceas de nevoie, chemă la sine pe cei trei fraţi și îi 
întrebă: 

— Măi, Buzeșştilor, la nuntă nu vreţi voi să mergeţi? Că de 
bătălii îţi fi sătui până peste cap... 

Ghinărarii noștri se strâmbară în bărbi auzind asemenea 
vorbă de mirare. Aveau câteșitrei trupurile acoperite de răni, dar 
mai era loc și pentru altele nod. Așa că nu se poate spune că se 
săturaseră de luptă. Vodă o cam dăduse prin glumă. Numai de 
petreceri nu le ardea lor acuma. 

— Nu-i glumă, boieri dumneavoastră! urmă voievodul cu 
glasu-i gros. Că nunțile tot pricină de politichie cată a fi - au nu 
știați voi aceasta? lacă, pe arhiducesa Maria Cristina o dădură lui 
Sigismund Báthory, principele Transilvaniei și prietenul nostru. 
Rudă bună cu împăratul va fi de aci înainte Sigismund - și vom 
avea, la nevoie, sprijinul întregii împărăţii! 

— Asta aşa e.. dacă ar fi așa!... bombăni Preda, cel mai 
neîncrezător dintre Buzeşti. 

— D-apoi aşa e! întări Vodă. Că primii carte cu peceţi chiar de 
la cancelaria împărătească din Viena. 

Numai că niciunul din fraţii Buzești nu înțelegea și nu grăia pe 
latineşte cum se obișnuia în acel veac pe la curţile europene. 

Vodă, văzând chipul mofluz al celor trei căpitani, înţelese ce-i 
durea și le grăi: 

— Vorbă multă n-aveţi de sporovăit pe-acolo. Puneţi darurile 
către mire şi mireasă în mâna șambelanului, vă ţineţi după ei la 
biserică, la cununie, vă-ntoarceţi la castel, la ospăț - de ospătat 
socot că știți să vă ospătaţi în lege și n-aveţi nevoie de învățătura 
nimănuia... 

— Şi când o veni vremea jocului, pe unde scoatem cămașa”... 
Întrebă Radu Buzescu, trufaş ca un vultur în zbor. Că jocuri de 
Curte, cu prinţesele cele subțirele, n-au prea învăţat picioarele 


astea... ale noastre... 

Vodă gândi o clipă şi răspunse: 

— De v-o pofti mireasa la joc, începeţi câteșitrei o sârbă și-o 
învârtiţi până i s-o muia șalele! 

Buzeștii râseră cu poftă, de zângăniră fiarele și platoșele de pe 
ei. 

Vodă trimise totuși cu cei trei frați Buzești și pe boierul Radu 
Calomfirescu, umblat prin străinătăţi, cunoscător de limbi şi de 
danţuri străine. 

Dar, vorba lui Preda, parcă sluji la ceva prieteșugul cu 
principele Sigismund?... Nu mult după căsătorie i se năzări să-și 
lase femeia și să se călugărească - punând în loc pe un văr, 
Bâthory, prietenul turcilor. 

De trei ori își schimbă politica prinţul-călugăr Sigismund, de 
trei ori se pomeni Mihai înconjurat de dușmani din toate părţile 
și fără de niciun ajutor. Numai că firea lui hotărâtă și cutezătoare 
îl scoase mereu din greutate. Năvăli în Transilvania și alungă pe 
Báthory, prietenul turcilor, care fu ucis In munţi. Mihai intră în 
Alba Iulia, având alături pe unul din Buzești, pe Radu. 

Preda pornise mai înainte spre Moldova, unde Mihai năvăli nu 
mult după aceea - unind în anul 1600, pentru întâia oară, pe toți 
fraţii români din Ţara Românească, Transilvania și Moldova sub 
un singur sceptru. 

Dar dușmanii nu lăsară multă vreme întreagă această firească 
alcătuire: polonii și tătarii, înţeleși cu turtii, alungară din Moldova 
pe oamenii lui Mihai Viteazul și boierul Preda Buzescu scăpă cu 
viață numai printr-o viclenie, schimbându-și portul. 

În Transilvania nobilii unguri, punând în fruntea lor pe 
generalul Basta - care năzuia să aibă el parte de stăpânirea 
acestei provincii - se împotriviră la Mirăslău oștirii lui Mihai. 
Tunurile dușmanului risipiră pe călăreţii români adunaţi la luptă 
de Stroe Buzescu, deși trecuseră dincolo de apele Mureșului și se 
aflau la marginea taberei vrăjmașe. 


Mihai, în retragere spre Țara Românească, era tare abătut. În 
munţi, Radu Buzescu îl întâmpină, zicându-i: 

— Să trăieşti, Măria Ta! Mai cunoscurăm noi o biruinţă, la 
Călugăreni, unde era să ne pierdem capetele câteșitrei Buzeștii, și 
după acea biruință n-am avut încotro și ne-am tras în sus, către 
Târgoviște... Mie mi se pare că fuga de la Mirăslău e, dimpotrivă, 
un început de biruință. Că dacă s-or încurca lucrurile în 
Transilvania, cu dușmănia dintre grofii unguri și împăratul din 
Viena, cine o să le descurce dacă nu Măria Ta? 

Mihai-vodă clătină din cap, zicând: 

— Asta vom vedea mai târziu. Pe Stroe l-au prins ungurii și l- 
au închis la Muncaci. Dă fuga și vezi pe câte pungi de galbeni îl 
putem scoate de-acolo. 

Ca să rămâie în Ţara Românească neturburat, Mihai-vodă fu 
silit să trimită generalului Basta, ca zălogi, pe Doamna Stanca și 
pe Nicolae, feciorul și urmașul său. 

Când pierdu și scaunul de la Târgoviște, unde tătarii 
aduseseră un domn străin, Mihai-vodă fugi călare de-a 
curmezișul Transilvaniei, până la Praga, ca să dea ochii cu 
împăratul Rudolf. Dar în acea vreme împăratul se tocmea cu 
nobillii unguri și nădăjduia să-i înduplece a se supune. 
Înțelegerea nu izbuti. Rudolf stătu de vorbă cu Mihai și-i făgădui 
tot ajutorul pentru strângerea unei oștiri și înlăturarea din 
Transilvania a prinţului Sigismund și a boierilor unguri. 

Împăratul se ținu de cuvânt şi Mihai, împreună cu generalul 
Basta, care trecuse de partea împăratului în nădejdea de a 
dobândi el domnia, bătură și alungară pe nestatornicul principe 
Sigismund. 

Aceasta a fost marea biruinţă de la Gorăslău. Stroe Buzescu, 
venit de curând în tabăra lui Vodă, îl îndemnă să scoboare în Țara 
Românească. 

— Nu intru în Târgoviște, Stroe, până când n-oi primi iar 
coroana în Alba Iulia, de la trimisul împăratului. 


Însă generalul Basta nu îngădui această împlinire a făgăduielii 
împărătești și trimise un pâlc de ucigași în tabăra românilor, care 
străpunseră mișeleşte cu sulițele trupul voievodului apoi îi tăiară. 
capul. 


II 


Aflând de moartea năpraznică a lui Mihai Viteazul, Preda și 
Radu Buzescu se traseră la moșiile lor din Oltenia, cu sufletele 
cernite. Numai Stroe rămase la Târgoviște, să privegheze 
alegerea noului domn. 

Se dădea atunci o luptă amarnică între Simion Movilă, din 
Moldova şi un boier pământean, Radu Șerban, os de domn și el. 

Şi cei doi frați se pomeniră pe la conacele lor cu doi călăreți 
care aduceau cărți pecetluite. 

„Sări Preda! Sări Radule!” 

Aşa începeau scrisorile lui Stroe Buzescu. Le amintea cum își 
jucaseră ei viaţa la Călugăreni și în toate celelalte bătălii ale lui 
Mihai, numai spre a feri țara de venetici. 

„Și ne vom lăsa oare acum, când am rămas fără Mihai-vodă, pe 
mâinile străinilor?” 

Plânseră jupâniţele la pieptul celor doi frați Buzești - 
dezamăgite de această nouă întorsătură a întâmplărilor. Ele 
nădăjduiau că bărbaţii lor, după căderea lui Mihai, vor rămâne 
pe-acasă și nu se vor mai amesteca în luptele pentru domnie... 

Numai stolniceasa Sima, soția sprâncenată, cu o umbră de 
mustață, a lui Stroe Buzescu, își certă cumnatele, după plecarea 
celor doi fraţi: 

— Jupânese sunteţi voi sau ce naiba sunteţi? Jeliţi ca muierile 
la cimitir? V-ar plăcea să se urce în scaunul țării un vrăjmaș care 
să vă puie soţii la jug, ca pe vite, iar pe voi să vă bage între 
slujnicele iatacului? 

— Dacă nu se mai întorc? plângeau jupânesele, ștergându-și 


ochii cu maramele de nansuc. 

— Se cheamă că au scăpat de necazuri! Ne-om duce și noi 
după ei - dacă aşa a vrut Dumnezeu, să dea biruința unor 
venetici! Dar cu Stroe al meu, suratelor, n-am nicio grijă: sau îi 
răpune pe acei haini care vor să ni se suie în cap, sau se răpune! 
Şi pe voia acelora tot nu va fi! 

Fraţii Buzeşti trecură de la început, pe faţă, înfruntând 
primejdia, de partea lui Radu Șerban, boier muntean, împotriva 
moldoveanului Simion Movilă. 

Ceilalţi boieri, care mai stătuseră în cumpănă, se alăturară și 
ei lui Șerban-vodă, unii de teamă, alţii de rușine. 

Oştile muntene se adunară în taină în munţii Vâlcei, mai în sus 
de mănăstirea Cozia, unde-și trăia zilele din urmă bătrâna maică 
Teofana, mama lui Mihai Viteazul, pe nume Tudora. 

Fraţii Buzești veniră cu pâlcuri de călăreţi adunate din toate 
ţinuturile Olteniei, pe caii lor mărunți și iuți, iar Șerban-vodă 
aduse de la Dunăre o întreagă oştire de pedestrași, cu arcuri și 
sâneţe. 

Simion-vodă nici nu aşteptă să dea ochii cu vrăjmașii lui 
munteni, ci într-o noapte, învelit într-o zeghe țărănească, fugi din 
Târgoviște, lăsând de capul lor, în cea mai mare primejdie pe 
tinerii și puţinii boieri care crezuseră în steaua lui. 

Șerban-vodă îi prinse pe toţi, zgribuliți prin pivnițe, după 
poloboace, unde-i și tăie. 

Dar nu trecu mult și Simion-vodă se ivi iar la porţile 
Târgoviștei, de astă dată în fruntea unei oștiri tătărești, 
bucuroasă de jaf. 

Şerban-vodă fu silit de astă dată să fugă și el, urmat de boieri, 
până-n inima Transilvaniei. De aci trimise pe Stroe Buzescu, 
obișnuit cu locurile și cu oamenii la Viena, la împărat, după 
ajutor. 

— Măria Ta, cuvântă Stroe Buzescu, dinaintea împăratului în 
hlamidă, ajutorul pe care-l cerem nu e pentru noi, că tot pierduţi 


ne socotim, ci pentru puterea și fericirea Măriei Tale, care ești 
încă în picioare, cavaler voinic și chipeș. Că dacă vei lăsa în Țara 
Românescă un venetic ca Simion Movilă, îndatorat tătarilor, 
polonilor și turcilor, din toate părţile te poţi socoti înconjurat de 
dușmani, și mult nu se va mai dănţui şi nu se va mai cânta în 
aceste mândre încăperi! 

Împăratul înțelese repede cuvintele Buzescului și înfricoșat 
trimise cea mai bună oştire în ajutorul lui Şerban-vodă, iar Stroe 
Buzescu ducea cu sine, de la vistieria vieneză, un sac greu de 
galbeni, pentru întocmirea a încă unei oștiri, în Oltenia. 

Și astfel, în septembrie 1602, un an după pieirea cruntă a lui 
Mihai Viteazul, Şerban-vodă şi boierii Buzeşti rânduiau oștile pe 
valea Teleajenului, unde tăbărâseră oamenii credincioşi 
moldoveanului. 

Lupta începu în zorii zilei, pe o ploaie măruntă. Ținu până 
seara și se aprinse iar, cu mai multă mânie, în timpul nopții. 
Călăreţii din cele două tabere tot cercau a se înconjura, fără a 
izbuti, căci se trăgeau înapoi, când unii când alţii, după colnice 
ferite. 

A doua zi, Șerban-vodă prinse de veste, cu uimire, că pierduse 
mai mult de jumătate din călăreţi, iar din pedestrime și mai mult. 
Luptătorii săi, măcar că aveau în frunte pe cei trei frați Buzești, 
osteniseră, în vreme ce pâlcurile de tătari - care se știau fără vreo 
scăpare - parcă se înmulțeau și nu voiau deloc să-i dea răgaz. 

Pe la amiază, în cea de-a treia zi de luptă, Stroe Buzescu, în 
platoșă de oțel, pe cap cu un coif, care-i lăsa numai vederea 
ochilor, cu braţele și picioarele înzăuate, călare pe un armăsar 
alb, învelit și el în prapuri de pânză de oţel împletită subţire, până 
la copite, ieşi din rânduri, cu sabia ridicată. 

Deodată se făcu tăcere în amândouă taberele, între care 
Teleajenul, în preajma satului Teișani, își ducea apele puţine pe 
un prund de pietricele. 

Un cavaler din Praga urma pe Stroe ţinând în mâna dreaptă 


un corn de os din care sună prelung de trei ori. 

Și cavalerul strigă pe latinește, înălțând o flamură cu steaua 
împărătească învecinată de stema Ţării Româneşti. 

— După obiceiul cavalerilor fără pată și fără frică, iată 
stolnicul Stroe Buzescu, în numele împăratului și al domnului 
său, cheamă la luptă dreaptă pe căpetenia tătărască, pe Mârza- 
Chan, spre a încrucișa ei spadele și a dobândi după vitejie, 
pricepere și voia Celui de Sus, biruinţa în această luptă. Și de va 
cădea stolnicul Stroe, să domnească în ţară Simion-vodă, iar de-o 
cădea Mârza-Chan, să domnească Șerban-vodă. 

Tătarul, obișnuit în luptele de întrecere, n-ar fi voit să 
încrucișeze spada cu acel cavaler oltean - tocmai acum, când 
vedea că era în preajma biruinţei. 

Dar îngâmfat din fire și rușinat în ochii celorlalți, dacă ar fi 
întors spatele, ieşi din rânduri, călare pe un roib mic și iute ca un 
țânţar. Din două sărituri fu de partea ceastălaltă a râului, numai 
la câţiva pași de Stroe Buzescu. 

Tătarul era subţire, smead, fără fir de barbă sau mustăţi, cu 
ochii mici, strânși, ca două crestături pe faţa-i galbenă, uscăţivă - 
și învârtea în mâna dreaptă un iatagan greu, lucitor. 

Cei doi cavaleri descălecară, se îmbrăţișară după obicei, apoi 
săriră iar în șa. 

Teutonul mai scoase un sunet prelung din corn - și lupta 
începu. 

Mârza-Chan sări de câteva ori în jurul făpturii neclintite a lui 
Stroe Buzescu, turnat parcă în piatră, și-i încercă vestmintele cu 
vârful iataganului. Boierul, văzând halatul de mătase al tătarului, 
pe care l-ar fi străpuns cu o singură lovitură, scoase coiful, 
platoşa, brăţările și moletierele de oţel, rămânând numai în 
cămașă și ițari. Apoi se repezi și el asupra tătarului, dându-i ocol 
o dată şi încă o dată, fără a se apropia mai mult de vârful acelui 
iatagan lucios. 

Astfel se ocoliră, pândindu-se, preţ de un sfert de ceas, până 


când pierzând boierul Stroe răbdarea, se năpusti orbește în 
iataganul fulgerător al dușmanului. Nu-l lovi cu paloșul întins în 
mâna dreaptă, ci spre uluirea lui Mârza-Chan, care se rostogoli în 
iarbă, Buzescu reteză fulgerător picioarele dinainte ale calului. 
Apoi sări și el de pe cal, și înfipse paloșul în pieptul tătarului care 
n-avusese timp să se ridice şi se zvârcolea acum ca un vierme 
nevolnic. 

Oştenii celor două tabere văzură bine ce se petrecuse - și în 
vreme ce tătarii, rămași fără căpetenie, o rupeau la fugă, oamenii 
lui Șerban-vodă treceau râul chiuind și gonindu-i ca pe un vânat 
sălbatic. 

Vodă și ceilalţi fraţi ai lui Stroe îl înconjurară și-l strânseră în 
braţe bucuroși. Dar Stroe se lăsă moale, din genunchi, între ei, 
închizând încet ochii. lataganul tătarului îi retezase o ureche și-i 
străpunsese fața. 

Zăcu Stroe Buzescu, vegheat de fraţi și de stolniceasă, la 
conacul lui, mai bine de o lună, dar nu se mai lecui. Și își dădu 
duhul, după ce auzi din gura fraţilor că în scaunul din Târgoviște 
domnea iar Șerban-vodă. Mormântul viteazului, cu lespedea 
scrisă din porunca stolnicesei, se află și azi în biserica de la 
Stănești. 


RĂZIANȘI VIDRA: 
I 


NEAMDE RÂND 


După vreo sută de ani de la stingerea din viață a lui Ștefan cel 
Mare, țara Moldovei era bântuită de foamete, molime și mai mult 
decât atâta, cotropită de oști vrăjmașe. Când nu năvăleau tătarii 
din Crimeea şi de pe Bug, se arătau turcii din Dobrogea 
românească; și unii și alții, ori Împreună, prădau lăsând moarte și 
pustiu În urma lor. 

Domnitorii nu reușeau să pună rânduială în treburile țării. 
Domnia lor era scurtă, fie că erau uciși de boierii răzvrătiți, fie că- 
i dădeau jos din Scaun cei care cumpărau domnia, de la 
Constantinopol, pe multe mii de pungi de galbeni. 

Din această pricină sărăcia era lucie, vitele rare, iar oamenii 
prea puțini ca să muncească ogoarele și să culeagă roadele. 
Boierii, care împărtăşeau şi ei soarta nestatornică a domnului 
alături de care trăiseră, n-aveau decât grija de a-și apăra pielea 
strângând cât mai multă avuţie, spre a nu rămâne pe drumuri, 
cerșetori, la un ceas de cumpănă. 

Se mai găseau și unii boieri de inimă, cu iubire de ţară, având 
milă de nevoile bieților locuitori, care trăiau cu chiu, cu vai, de la 
o zi la alta. Mulţi dintre aceștia rămaseră statornici pe locurile 
strămoșești, nelăsându-se clintiţi de vitregia vremurilor și, deşi 
ameninţaţi să-și piardă avutul și viața, păzeau moşia, limba și 
credinţa. 

Un mitropolit milostiv dăduse nu de mult ţiganilor robi 
libertatea de a se strămuta unde le era voia. Unii dintre ei s-au 


3) După B. P. Hasdeu. 


apucat de meserii și de negoț, ajungând apoi, în veacul următor, 
boieri căftăniţi și buni gospodari, iar mai târziu pricepuţi oameni 
de carte. Parte din ei îşi luară neveste dintre românce, întemeind 
gospodării și dând naștere unor prunci, când mai albi, când mai 
oacheși, după cum se nimerea. Astfel văzu lumina zilei Răzvan, 
din mamă româncă și tată șătrar, băiat bine împlinit, cu mintea 
ageră. 

De timpuriu el bătu luncile Şiretului și Prutului, obișnuindu-se 
cu îndeletnicirile pescarilor şi vânătorilor. Ba plăcându-i cântarea 
liturghiei se ducea mereu, duminica și sărbătorile, la biserică. Nu 
împlinise încă vârsta flăcăilor, și se pricepea, mai abitir ca 
dascălul, să citească psaltirea și să cânte în strană. 

Oamenii cătau cu mirare la acest pui de ţigan cu înfățișare 
chipeșă, cu știință de carte și cu umblet mândru, boieresc. 

— Dacă s-o ţine de buche, nu m-aș mira să-l văd chiar vlădică! 
zise odată preotul satului despre Răzvan. 

— Nu prea are apucături de popă! îi întoarse vorba un 
moșneag. Aud că-i plac vânătorile în lunci și în munţi - și cine 
vânează trebuie să mănânce și să bea bine. Mai curând îl văz 
căpitan de oaste, dacă s-o îndura cineva de el și l-o duce la Iași, 
unde se află școala ostașilor și norocul ispravnicilor! 

Astfel se vorbea despre flăcăul de șătrar și oamenii aveau 
dreptate: căci Răzvan era menit să ajungă Domn al Moldovei, 
știind a buchisi slovele și având în același timp îndemânare multă 
la meșteșugul ostășesc, pe când unii Domni de atunci nici să-și 
iscălească numele nu se pricepeau, drept care puneau pecetea și 
atâta tot. 

Cu mintea lui ageră, Răzvan înțelese pe dată că treburile nu 
mergeau tocmai bine în Moldova și că multe din relele și 
suferințele țării puteau să fie lecuite cu o mai bună chiverniseală. 

Plângerile la Țarigrad, de unde venea firmanul de domnie, nu 
erau luate în seamă dacă Domnul avea grijă să trimită la vreme 
sultanului și pașalelor câteva pungi de aur mai mult, peste 


pungile haraciului de fiecare an. lar moldovenii sufereau jafurile 
și asupririle căci nu încerca nimeni să răstoarne pe ticăloșii din 
Divan și să aşeze acolo oameni de ispravă. 

Aşa că, spre a-și potoli năduful, bietul român își vărsa și el 
necazul în cântece, zeflemisind stăpânirea. Aceste cântece le 
învățau lăutarii și le ziceau pe la nunţi și la petreceri. Alteori, 
asemenea stihuri le spunea câte un orb cerșetor la ușa bisericii, 
ca să înduplece la pomană inimile drept credincioșilor. Dar era 
vai și amar, când stihurile de batjocură ajungeau până la urechile 
Domnului sau măcar ale boierilor din Divan, ori ale slujitorilor 
puși să privegheze supunerea norodului. 

Răzvan, simțind și el ca naţia românească, scorni câteva 
stihuri usturătoare împotriva cârmuitorilor nefericitei Moldove, 
pe care, scriindu-le cu slovă limpede, le lipi într-o zi de 
sărbătoare pe stâlpii unei biserici din lași. Amestecat în mulțime, 
ascultă la glasul unui dascăl care le rostea in gura mare: 


Frunză verde de negară, 
De când domnește în ţară 
Petru-vodă Șchiop și slut, 
De râs ţara s-a făcut. 
Toţi cei de față râdeau în hohote, ţinându-se cu mâna de 
burtă. Cititorul urmă iar, cu glas tare: 


Frunză verde de negară, 
Vodă doarme în cămară, 
Iar boierii tot furând 
Îşi fac trebile pe rând. 
Alte hohote de râs și mai puternice. Un slujitor domnesc care 
trecu pe uliţă, auzind larmă în tinda bisericii, se apropie. Cititorul 
dacă nu-l văzu pe acela rosti mai departe și aceste stihuri: 


Frunză verde de negară, 
Decât un domn de ocară 
Şi boieri mișei şi hoţi, 


Mai bine la dracu toţi. 

Marele vătaf Başotă, care era urmat de câţiva slujitori 
domnești, năvăli în mulţime și vru să lege pe dascălul care citise 
stihurile de ocară. Dar acesta se apără cu dârzenie: 

— De ce mă asuprești, vătafe, că doar nu le-am ticluit eu, nici 
le-am lipit? 

— Dar de ce te-ai apucat a le citi? 

— Gândeam că-s porunci de la stăpânire și oamenii de față m- 
au rugat să le citesc. 

Bașotă își dădu seama că dascălul n-avea vină, adevăratul 
vinovat era de bună seamă acela care le-a ticluit şi lipit pe stâlp. 
Gândind așa începu să iscodească pe oameni, vrând să pună 
mâna pe făptaș. 

Într-acest timp, flăcăul Răzvan se preumbla de colo până colo 
prin faţa bisericii, luând seama la un boier mare de prin partea 
locului, anume Sbierea, care nu se îndurase a arunca măcar o 
firfirică unui bătrân cerșetor schilod. Și zgârcitul boier, ca să nu 
mai audă tânguielile schilodului, grăbi pasul, însă făcind o 
mișcare greșită îi căzu pe jos punga cu galbeni fără să prindă de 
veste. Răzvan o ridică binișor și o dete cerșetorului. Acesta, 
văzând cogeamite pungă, nu cuteză să ia o pomană atât de mare, 
fiindu-i frică. Se mulțumi numai cu un galben, rotund și sclipitor 
ca soarele. Dacă văzu așa, flăcăul puse punga în buzunar, zicând: 

— Eh, lasă că mai sunt şi alți năpăstuiţi ai soartei care au 
nevoie de ajutor. Îi voi milui şi pe aceia, că acum am de unde. 

Împrietenit cu acest gând, Răzvan se apropie de lumea 
adunată în jurul marelui vătaf. Câţiva oameni, dând cu ochii de el, 
strigară către Bașotă: 

— Uite, acela e vinovatul! Pune mâna pe el! 

Vătaful se miră auzind învinuirea. 

— Nu crezi? sări un pârâtor din mulţime. Eu l-am văzut cu 
ochii mei lipind hârtiile astea. 

Bașotă, tot mai mirat, măsură cu privirile pe Răzvan de sus 


până jos, făcându-i prețul, apoi grăi batjocoritor: 

— Nu mă amăgiţi degeaba, măi oameni! Cine a mai văzut o 
baragladină cu știință de carte? Acesta-i o stârpitură numai bună 
de aruncat la gunoi, ca toți țiganii săi... 

Auzind vorbele marelui vătaf, flăcăul se făcu roșu de mânie și 
fără a mai ţine seama că ar putea fi dus la spătărie și pedepsit cu 
munci grele ori chiar urcat în spânzurătoare, înfruntă pe omul 
stăpânirii cu curaj mare: 

— Ba eu, cinstite vătafe, am ticluit stihurile împotriva 
domniei, precum spune acela. Și dacă nu mă crezi, pot să ticluiesc 
şi altele pe loc. Mi-e tot una ce s-o întâmpla cu mine. Decât așa 
viață ce duc, mai bine lipsă. 

La un semn al marelui vătaf, ostașii înconjurară pe răzvrătit şi 
porniră cu el spre spătărie... Dar nu se depărtară prea mult de 
ușile bisericii, că le ieși înainte bătrânul boier Sbierea, zgârcitul, 
tremurând de ciudă că pierduse punga cu galbeni. 

— Numai acel păcătos de cerșetor trebuie să fi pus mâna pe 
ea! bâiguia boierul în mânia lui. 

— Nu are nicio vină cerşetorul! Lasă-l în voia lui! zise Răzvan. 
lată punga dumitale, boierule. Am găsit-o adineauri, pe când 
plecai binişor, ca să nu dai nefericitului bătrân nicio firfirică 
măcar. Dumnezeu te-a pedepsit, luându-ţi toată punga. Norocul 
dumitale este că am găsit-o eu. 

Și Răzvan, spre mirarea vătafului și ostașilor, îi întoarse punga 
cu galbeni. Bătrânul boier, calic și acum, se apucă să numere 
galbenii. Și băgă de seamă că lipseşte unul. 

— Tâlharule! strigă el către Răzvan. Mi-ai furat un galben. Dă- 
mi galbenul înapoi, că altminteri merg cu tine de gât până-n fața 
Domnului! 

Răzvan răspunse liniștit: 

— Boierule, află că Răzvan nu fură! Galbenul care îţi lipsește 
din pungă l-am dăruit cerșetorului, aşa cum ar fi trebuit să faci 
dumneata, la bătrâneţile dumitale, la pragul lumii de dincolo, 


unde aurul nu mai e bun de nimic. 

— Nu mă privește! se-nfurie mai tare calicul boier Sbierea. 
Lipseşte galbenul, trebuie să-mi împlinești galbenul la loc! 
Altminteri te iau rob, după cum sună vechea legiuire 
moldovenească: furul să se dea acelui de la care a furat. 

— Bani să-ţi întorc n-am... mai zise Răzvan. 

— Atunci vei fi robul meu! strigă boierul. 

— Rob pentru un galben? 

— Chiar pentru o firfirică. Așa spune legea - și e tare bună! 

Marele vătaf Bașotă asculta la ciorovăiala boierului și nu-i 
venea la socoteală ca pentru un galben bătrânul Sbierea să pună 
mâna pe un rob atât de chipeș, isteţ și știutor de carte. 

„De asemenea rob am și eu nevoie! - gândi el. La Curte un vătaf 
care are rob știutor de carte poate ajunge departe!” 

De aceea, vătaful Bașotă scoase un galben din chimir și-l 
întinse boierului Sbierea: 

— Ce mai tura-vura, boierule! Poftim galbenul care spui că-ţi 
lipsește din pungă și lasă-l pe Răzvan în seama mea! Am eu ce 
face cu el! 

Dar bătrânul boier se împotrivi: 

— Nu fac târg cu robul meu! Mi-a luat un galben, legea spune 
că, dacă nu-mi poate întoarce galbenul, să fie robul meu! 

Marele vătaf se înduplecă însă gândind să stoarcă și el un 
folos de la robirea lui Răzvan. Se apropie de bătrânul boier, care- 
și avea locul său în Divan, și îi șopti: 

— Boier Sbierea, fie, ţi-l las pe Răzvan rob! Dar să nu mă uiţi 
în Divan când oi veni la judecată cu hârtiile despre un hotar de 
moşie pe care vor să pună mâna nişte păcătoşi de ţărani. Moşia 
nu e mare, cu ea sau fără ea țăranii tot săraci rămân, pe când eu 
îmi rotunjesc răzășia și poate, cu ajutorul lui Dumnezeu și al lui 
Vodă, să intru în boieria mare! 

Răzvan, cu buzele strânse, cu ochii micșoraţi, asculta la 
tocmelile celor doi dregători pentru asuprirea lui și a nefericiţilor 


moldoveni... 


I 


CĂPITANDE HAIDUCI 


În munţii Moldovei de miază-noapte, unde codrii sunt mai 
deși și răcoroși, nu departe de un izvor limpede, şedea pe un 
tăpșan verde, într-un luminiș, o ceată de flăcăi. Unul cânta din 
frunză, apoi începu cu graiul: 


Frunză verde, lemn sucit, 
Că de când m-am haiducit, 
Dragu-mi-i drumul cotit 

Şi de umbră-coperit! 

Mă simţesc așa de bine, 
Când văd un ciocoi că vine. 
Mă fac broască pe pământ, 
Îmi așez săgeata-n vânt 

Și mi-l iau la căutare 

De la cap, pân-la picioare. 

Erau haiducii lui Răzvan, care, fugind din robia boierului 
Shierea, luase calea codrului. De aici, el făcea oamenilor 
dreptatea pe care n-o găseau la stăpânire. Și așa mulţi ciocoi au 
fost siliți să lase din gheară bucăţica de pământ sau vitele 
sărmanului țăran pe care cu silnicie și le însușiseră. 

În după-amiaza aceleiași zile, se ivi în pădure un cioban în 
blană, mițoasă de oaie, care întrebă de Răzvan, căpitanul de 
haiduci. 

— Eu sunt! răspunse un glas puternic. 

Și de după un gorun bătrân se ivi făptura puternică și chipeșă 
a căpitanului. 

— Ce dorești de la mine? întrebă el, măsurând pe cioban cu 
privirea, spre a vedea dacă nu era cumva o iscoadă a stăpânirii. 


— Căpitane Răzvan! începu ciobanul cu glas plângăreţ. Iată, 
am adus cu mine pe boierul Ganea, căruia i se face o mare 
nedreptate. 

Şi de după tufă ieşi la iveală boierul Ganea, cam nevolnic după 
statură, dar cu ochii scăpărători. 

— Ce nedreptate? întrebă Răzvan. 

— Vreau să iau de nevastă pe Vidra, nepoata fostului vornic 
Moţoc, mândră ca și unchiul ei, bogată, frumoasă, stăpână pe 
multe sate și păduri, dar neamurile ei, în loc s-o dea după mine, 
au trimis-o la mănăstire, ca să le rămână lor averea. Rogu-te, 
căpitane, poruncește câtorva din acești flăcăi să aţie calea 
rădvanului, să sperie slugile și să-mi dea pe Vidra. 

— Ea te vrea pe dumneata? întrebă Răzvan. 

— M-o vrea după cununie! C-așa sunt fetele! făcu boierul 
Ganea, zâmbind cu viclenie. 

Căpitanul gândi o clipă, apoi porunci haiducilor: 

— Duceţi-vă cu boierul Ganea și tăiaţi calea rădvanului. Apoi 
veniţi încoace cu toţii, cu fata și cu dumnealui, să vedem cum stau 
lucrurile. 

— Trei sute de galbeni ţi-am adus, căpitane! șopti boierul 
Ganea. Primește-i! Şi dacă iasă treaba precum doresc, îți mai aduc 
trei sute! 

— Galbenii păstrează-i pentru zile negre, boier Ganea! îi 
răspunse Răzvan. Dreptatea nu se cumpără cu bani - dacă e 
dreptate - ci se dăruiește. 

Haiducii se făcură nevăzuţi. Abia pe la asfinţitul soarelui se 
întoarseră cu nepoata lui Moţoc, întovărășită de jupâneasa ei. 
Răzvan, căpitanul de haiduci, se pomeni numaidecât cu boierul în 
dosul gorunului. 

— Căpitane, șopti Ganea, făcând semn din ochi, haiducii tăi 
făcură treabă strașnică! Dacă pui la răcoare pe jupâneasă și pe cei 
doi boieri, neamurile fetei, și mi-o dai pe Vidra, numaidecăt îți 
număr șase sute de galbeni ce ţi-am făgăduit. lar de aici înainte, la 


toate conacele, de pe toate moșiile mele, oricând vei veni, singur 
sau cu oamenii tăi, vei fi primit ca un oaspe de seamă. 

— Boierul Ganea e om de cuvânt, căpitane zise ciobanul care 
se apropiase de ei. 

Răzvan se îndreptă spre cei prinși de oamenii săi în rădvanul 
rămas la marginea drumului. Până acolo, unul din haiduci șopti 
căpitanului: . 

— Nepoata lui Moţoc e cu nărav, căpitane! N-a scos o vorbă 
de când am pus mâna pe ea. Aferim femeie! 

— Parcă suntem la Curte! făcu Răzvan cu voie bună, 
măsurând pe cei doi jupâni, pe jupâneasă și pe Vidra, nepoata 
marelui Moţoc. Niciodată pădurea asta n-a avut parte de oaspeţi 
atât de aleşi! 

Dar în aceeași clipă, doi haiduci aduseră legat cobză un boier 
nădușit și cam bătrân, care căzând în genunchi în faţa căpitanului 
și făcându-și trei cruci mari, răcni: 

— Eu sunt, Răzvane, eu, Sbierea, stăpânul tău, de la care ai 
fugit! Soarta păcătoasă m-a aruncat în mâinile haiducilor tăi, și 
viața mea ține acum de voia ta! 

— Moarte ciocoiului! strigară haiducii, aflând cine era 
boierul. 

— Nu, nu așa! zise Răzvan către oamenii lui, potolindu-i cu o 
mișcare a mâinii. N-avem nimic de câștigat luind viaţa acestei 
năpârci, care nici așa nu mai are mulţi ani de trăit. E mai bine să-i 
dăm o învăţătură, o pildă de omenie, de aci, din inima codrului, 
pe care s-o ducă la Iași, s-o povestească și-n Divanul tâlharilor cu 
caftan, care, nepedepsiţi, jefuiesc țara şi asupresc pe cei nevoiaşi. 

Apoi, întorcându-se spre boierul Sbierea care tremura ca 
varga în bătaia vântului, căpitanul Răzvan zise: 

— Pleacă de aici, boierule! N-aş mai putea dormi de scârbă, 
dacă mi-ași mânji mâinile într-un sânge atât de păcătos! Fugi! Și 
ai grijă, să nu mai ieși altădată înaintea haiducilor! 

Și întoarse fața de la el, spre uimirea haiducilor care 


pregătiseră frânghiile să-l lege și să-l spânzure. 

În vreme ce bătrânul Sbierea, gâfâind, o rupse de fugă printre 
copacii codrului, Vidra, nepoata lui Moţoc, făcu doi pași înainte și 
întinse mâna-i mică spre căpitanul de haiduci: 

— Răzvane, n-am scos nicio vorbă până acum, pentru că o 
nepoată de boier mare nu stă la taifas cu haiduci ori cu oameni pe 
care nu-i cunoaște. Dar pe tine n-am nevoie să te mai cunosc: 
fapta de adineauri îmi arată că ești un om de ispravă. Nu-mi pare 
rău că haiducii tăi mi-aținură calea și m-aduseră aici fără voie. De 
azi înainte, Răzvane, nu te voi uita niciodată! 

Răzvan se încruntă și, fără a răspunde Vidrei, ai cărei ochi de 
foc îi aprinseră sufletul, se întoarse către jupâneasă, mătușa ei: 

— De ce n-aţi dat fata după boierul Ganea? 

— N-avrut fata, răspunse jupâneasa. 

— Dar la mănăstire de ce aţi vrut s-o duceţi? 

— Aşa a fost voia ei. 

Răzvan întrebă cu privirea pe Vidra, dacă erau adevărate 
cuvintele jupânesei. Frumoasa și mândra nepoată a lui Moţoc 
răspunse: 

— Nu, n-am vrut să-l iau pe boier Ganea pentru că el vâna 
mai mult avuția mea și apoi... nici nu mi-e drag. La mănăstire eu 
am cerut să fiu dusă, dacă tot nu puteam ajunge la un om pe 
placul meu! 

Și Vidra privi apoi drept în ochii căpitanului. 

Răzvan simţi o tulburare adâncă în inima lui. Nepoata 
vornicului Moţoc se potrivea de minune cu firea lui și din privirea 
ei ghici că nici el nu-i mai era străin. Dar firea lui dreaptă îl 
împiedică să făptuiască o nelegiuire, amestecându-se în socotelile 
boierului Ganea, care venise cu atâţi galbeni de aur să-i ceară o 
mână de ajutor. 

De aceea, luându-l mai deoparte, îi zise răspicat: 

— Boier Ganea, văd că fata nu te vrea. 

— Aşa sunt fetele înainte de cununie, căpitane! Că după 


aceea, nu mai scapă omul de dragostea lor... 

— Vidra nu te vrea şi pace! N-ai auzit? Cată-ţi de drum și lasă 
fata în pace. 

Dar boierul Ganea, care prinsese jocul ochilor dintre Răzvan și 
Vidra, răspunse: 

— Nu cumva mă alungi, căpitane, cu gând să pui mâna pe 
avuţia nepoatei lui Moţoc? 

Răzvan pipăi minerul paloșului și zise cu glas înăbușit: 

— Aşa de-ar fi, te-ai împotrivi boier Ganea? Îmi place fata şi 
asta e! lar dacă-ţi place şi ţie, să hotărască între noi lupta dreaptă. 
Alege! Cum vrei să ne batem? Cu arcul sau cu paloșul? 

Boierul Ganea îngălbeni, căci nu-i venea deloc la îndemână o 
luptă cu Răzvan, căpitanul de haiduci. Se pomeni zicând: 

— Cu paloșul căpitane, cu paloșul. 

— Daţi boierului Ganea un paloș! strigă Răzvan către oamenii 
lui. Dar un paloș de cinste, să aibă ce mânui! 

Și în același timp scoase din teacă paloșul lui, pregătindu-se 
de luptă. 

Jupânii și jupâneasa își puseră mâinile pe ochi să nu vadă 
vărsarea de sânge. Numai Vidra, cu chipul senin și tui început de 
surâs pe chipu-i frumos, se apropie de cei doi luptători, și punând 
o mână pe braţul lui Răzvan, zise cu glas șoptit, rugător: 

— Răzvane, nu-ţi pune mintea cu un boier pipernicit ca 
acesta. N-ai cu cine să te baţi. Oare nu vezi? 

Și, luându-l de mână, îl trase cu sine. 

Răzvan se luă după ea, ascultător, cuminte, cu capul plecat în 
piept, ca un copil. 


III 
ÎN TABĂRA LEȘEASCĂ... 


Astfel își legă viaţa Răzvan de Vidra, de acea mândră mlădiță 


din neamul lui Moţoc, care pe mulți domni i-a urcat și iarăși pe 
mulţi alţii i-a doborât din scaunul Moldovei. Vidra nu se împăca 
deloc cu viaţa pașnică la moșie, ci râvnea măririle de care auzise 
adesea vorbindu-se în neamul ei. 

Îl scoase pe Răzvan din codrii Moldovei, îl făcu să se lepede de 
haiducie, și fugiră împreună în Polonia, care în acea vreme se afla 
în război cu muscalii. Numai câţiva din tovarășii de haiducie ai 
căpitanului se hotărâră a-l urma. Vidra, îmbrăcată în straie 
bărbătești, se dădea drept sora lui Răzvan. 

Între ostașii lehi, fostul căpitan de haiduci făcu minuni de 
vitejie, luptându-se cu dârzenie. Alături de el, luptând la fel, ca un 
adevărat voinic, Vidra îi ţinea tovărășie. În curând, Răzvan 
dobândi o mare faimă în oștirea leșească, prin curajul și vitejia 
lui, dar mai cu seamă prin istețimea în luptă. Leșii nu mai 
începeau nicio bătălie mai înainte de a lua înţelegere cu 
priceputul Răzvan. 

Dar boierii polonezi se bucurau numai de isprăvile viteazului, 
însă uitau să-l răsplătească. Ori pentru a-și câștiga vaza meritată 
și a ajunge în rândurile conducătorilor de oști venise Răzvan în 
Polonia, după îndemnurile Vidrei. Pizma ascunsă a nobililor 
polonezi împiedica însă atingerea acestui ţel și Vidra începu 
acum a-şi sfătui soțul să-și mai potolească râvna. 

O iscoadă rusească, în vestmânt de preot, intră odată pe 
înserat în cortul moldoveanului. 

— De ce lupţi dumneata, creştin pravoslavnic, începu preotul, 
în rândurile papistașilor, al ereticilor, împotriva rușilor drept- 
credincioşi? N-ai nicio răsplată și afară de asta superi pe 
Dumnezeu. 

— Aşa i-am spus și eu, părinte! se amestecă Vidra în vorbă. 

— Ia ascultă mai bine la mine, urmă preotul și vino în tabăra 
rusească împotriva căreia te baţi de șase ierni și șase veri. Cum 
treci de partea noastră, te și ridicăm în rang şi te facem căpitan. 
Leşii te-au făcut căpitan? 


— Nu! răspunse Răzvan amărât. Dar tot nu trec în tabăra 
rusească. Aici am jurat să lupt cu credinţă și jurământul mi-l ţin 
până la mormânt. 

— Jurământul e jurământ numai când și-or ţine și leşii 
făgăduiala, zise Vidra cu mânie împotriva soțului. Nu vezi 
nepăsarea lor? N-ai mândrie în sânge? Țigan ai fost, țigan ai să 
mori! 

Credinţa lui Răzvan nu fu de-a surda, căci în curând hatmanul 
leşesc îi trimise tresele de căpitan, o decorație şi un cal alb, drept 
recunoștință a vitejiei și priceperii lui ostășești. 

— La mai mare! În curând polcovnic, căpitane Răzvan! îi 
strigară nobilii polonezi care intrară cu sticla de vin în cortul lui. 
La mai mare! Dar unde-ţi este frumoasa surioară, care luptă 
alături de tine, asemenea unui bărbat? Ea nu se bucură de 
mărirea ta? 

Vidra nu părea mulțumită de rangul de căpitan și nu luă parte 
la petrecere. Răzvan trebuia să năzuiască la ranguri și mai mari, 
să ajungă comandant de oști, chiar sfetnic al tronului, ca unchiul 
ei Moţoc, şi apoi Domnitor, iar ea să fie Doamnă. 

Și iată că în curând Răzvan fu numit polcovnic, mai mare 
peste o oştire întreagă - căci un nou război izbucni, în care fu 
târâtă și biata ţară a Moldovei. Leşii trebuiau să năvălească în 
Bucovina, să treacă totul prin foc și sabie și să caute a înfrunta la 
Brăila oştile turcești. 

Răzvan gândi o noapte întreagă și hotărî să nu purceadă cu 
oştile leşeşti împotriva ţării sale. Aflând hatmanul leșesc de 
această purtare a polcovnicului moldovean, își puse hainele de fir 
și veni el însuși în cortul lui Răzvan. 

— Plăcerea cea mare o am eu, polcovnice, de vreme ce nicio 
grijă din multele care mă apasă nu m-a putut opri de a veni să te 
văd. Încredințează-mă întâi că nu-i adevărat zvonul care a ajuns 
până la mine, anume că ai de gând să ieși din rândurile armatei 
leșești. 


După o clipă de gândire, Răzvan răspunse: 

— Svonul este adevărat, mărite hatman, dar n-are de ce să vă 
supere. Nu pot purta război împotriva fraţilor mei din Moldova, 
oricât aș fi de legat de patria voastră, Polonia. 

— Tocmai aici se vede purtarea ostașului, Răzvane, atunci 
când, împotriva celor mai sfinte simțăminte ale lui, își face 
datoria. La noi te așteaptă o răsplată mare, nebănuită - și pentru 
ea am venit aici. Eu îndeosebi te preţuiesc foarte mult și vreau să 
fac cea mai mare jertfă de care sunt în stare, spre a te lega de 
patria mea. Știi că am o fată, una singură, mândră și frumoasă, 
numai bună de măritat. Ţi-o dau: fii bărbatul ei și ginerele meu! Şi 
ea este încredințată că n-ar putea găsi un soţ mai pe gustul ei. 

Răzvan se înroși deodată și, privind în jos, zise cu durere, 
ghicind părerea de rău pe care o va trezi în inima hatmanului: 

— Își mulțumesc, mărite hatmane, pentru osebita cinste pe 
care mi-o faci! 

Apoi, ridicând capul, privi drept în ochii mai marelui său: 

— Cunoşti îndeletnicirea mea din trecut, din Moldova? 

— Nu! răspunse acesta. 

— Atunci, află, că mai înainte am fost rob, din tată ţigan, iar 
mai apoi m-am făcut căpitan de haiduci. O parte din ei luptă și azi, 
aici, în Polonia, sub porunca mea. 

— Nu mă priveşte ce ai fost odinioară, zise hatmanul răspicat. 

— Dar știi ce-nseamnă „căpitan de haiduci”? Nu-i decât o 
căpetenie de tâlhari. Unui asemenea om vrei să dai pe fiica ta? 

Hatmanul râse cu bunătate, clipi cu voioșie din ochii lui mici, 
isteți, apoi zise: 

— Nu-mi dau fata pe mâna unui tâlhar, ci inimii unui 
polcovnic pe care-l cunosc de șase ani. Acum primeşti să-mi fii 
ginere? 

Răzvan se tulbură și răspunse privind aiurea: 

— Cinstite hatmane, adesea m-ai văzut cu sora mea, cu Vidra, 
acea ființă mândră și vitează ca un bărbat și care a luat parte la 


luptele cu rușii. Acum trebuie să mărturisesc adevărul: nu mi-e 
soră, ci soţie. 

O tăcere grea se lăsă între cei doi bărbați. Hatmanul fu 
copleșit de un simțământ de adâncă mâhnire. Apoi șopti: 

— N-aş fi crezut una ca asta. Tocmai gândeam să-ţi spun că ar 
fi bine s-o trimitem la Curte, unde ar fi atât de fericită... Dar dacă 
ţi-e soție... Nu, n-am dreptul de a vă despărți. 

Și hatmanul se ridică, făcând doi pași spre ieşire. Se întoarse, 
strânse mâna lui Răzvan şi zise: 

— Îmi pare rău, polcovnice, că niciunul din gândurile mele nu 
s-au putut împlini. Îmi pare rău că trebuie să te pierd. Dar 
martor, mi-e Dumnezeu că am făcut tot ce omenește e cu putință 
spre a te păstra în oștirea patriei mele! 

Și cu capul în piept hatmanul plecă. 

Din cortul învecinat, unde Vidra stătuse ascunsă și trăsese cu 
urechea la tot ce vorbiseră cei doi oșteni, veni un râs repezit, 
furios, ascuţit. 

Îndată se ivi şi nepoata lui Moţoc. Ochii ei negri scăpărau de 
mânie. Cu pumnii mici, strâriși, se apropie de Răzvan și 
ridieându-i ameninţători, strigă: 

— Răzvane, de ce crezi că mi-am lăsat acareturile, satele, 
moșiile și tihna? Ce m-a făcut să mă leg de tine, să te scot din 
pădure, și să te preschimb din haiduc în căpetenie de oaste? 

— Pentru că ţi-am fost drag, precum și tu mi-ai fost dragă, 
răspunse polcovnicul cu simplitate. 

— Da, de bună seamă! întări nepoata lui Moţoc. Dar mai cu 
seamă pentru a folosi puterea și istețimea ta în luptă și a ne ridica 
acolo unde suntem meniți să ajungem: pe scaunul domnesc! Din 
păcate înșelatu-m-am! Eşti un molâu, Răzvane, și un mofluz! 
Zadarnic mi-am legat viața de tine: mai sus de polcovnic n-ai să 
ajungi niciodată! Ba văd că te lepezi acum și de acest rang, numai 
ca să nu ridici armele împotriva moldovenilor! Unde s-a mai 
pomenit asemenea nerozie? Dar tu, omule, nu te ridici împotriva 


Moldovei, ci a cârmuitorilor ei nepricepuţi, împotriva Domnului 
care socoate că e mai bine să se lege cu turcii împotriva leșilor! 
Nu vezi cât e de zevzec? Și în loc să pui mâna pe acest noroc, 
ajungând cu oastea leșească la Iași ca să te încununezi Domn, tu 
întorci spatele celor care ţi-arată prietenie, numai ca să nu calci 
ca dușman pământul Moldovei? Nu, Răzvane, n-am avut mână 
bună alegându-te soţ. Ochii mei s-au înșelat când te-am văzut 
întâia oară în codrii Bucovinei. Credeam că aveai inimă de bărbat. 
Eşti menit să mori cum te-ai născut, între ţigani! Eu soarta nu mi- 
o mai leg de tine, de aici înainte, să știi... 

Şi fără a mai aștepta vreun răspuns, Vidra vru să plece din 
cortul soțului ei. Perdeaua se dădu atunci deoparte și se ivi unul 
din haiducii de odinioară ai lui Răzvan, preschimbat acum în 
ostaș leșesc. 

— Căpitane! zise el pe românește. A venit din Moldova 
marele vătaf Bașotă. Spune că-l cunoști. Are vești de seamă, 
căpitane, cică numai vești bune, și te roagă să-l primeşti, că nu e 
vreme de pierdut. 

La auzul acestor cuvinte, Vidra rămase locului, bănuind o 
schimbare în soarta ei. Răspunse în locul polcovnicului: 

— Să vie, n-auzi? Ce mai aștepți? 

Moldoveanul se repezi afară să împlinească porunca. 

— Îl cunoşti pe acest vătaf Bașotă? întrebă Vidra. 

— Îl cunosc prea bine, răspunse Răzvan mâhnit. Îmi 
amintește de vremea când umblam flămând prin târg, scriind 
stihuri împotriva domniei. Era să mă urce în spânzurătoare dacă 
nu m-ar fi luat rob boierul Sbierea, pentru un galben pe care-l 
scosesem din punga lui și-l dâruisem unui cerșetor. 

În aceeași clipă intră în cort şi vătaful Bașotă, ploconindu-se 
până la pământ, deşi purta straie lungi de mătase. 

— Ce vânt te-abate pe aici? îl întrebă Răzvan, în vreme ce 
boierul moldovean abia cuteza să ridice ochii asupra 
polcovnicului. N-ai venit cumva să mă duci la lași, la 


spânzurătoare? 

Bașotă se prefăcu a râde și răspunse: 

— Tot la înălțime am venit să te ridic, polcovnice Răzvane! 
Căci slava ta, de când te lupţi împotriva muscalilor, a umplut 
toată Moldova! Și copiii îți pomenesc numele, ca să nu mai 
vorbim de oamenii in toată firea. Se ştie că muscalii fug dinaintea 
ta, iar tătarii ţi-au luat frica. Domnul meu, Aron-vodă, îţi 
păstrează icoana chipului, făurită de un meșter din Cracovia. 

— Şi eu cu ce-ţi pot fi de folos pe aceste meleaguri străine? îl 
întrebă Răzvan. 

— Numai așa, ca să te văd, mărite polcovnice, și să stăm de 
vorbă, n-am bătut eu cale atât de lungă, cum e ușor de închipuit. 
Că Măria Sa Aron-vodă, care acum îmi e naș, că mi-a botezat de 
curând o copilă, mi-a spus: „Başotă, dă fuga în ţara leșească, și 
adu-l pe Răzvan acela, pe care te-ai lăudat că-l cunoști și că l-ai 
scăpat de la spânzurătoare. Vreau să-i dau un loc în divanul 
domniei mele și să mă sfătuiesc cu el întru apărarea Moldovei de 
pericolele grele care o ameninţă”. 

— Trece Moldova prin vreun pericol? se prefăcu Răzvan 
mirându-se. Și nu e în stare Aron-vodă să-și chivernisească 
treburile domniei fără mine? 

— Vai de noi, mărite polcovnice! se tângui Bașotă. Ne 
amenință leahul, care vrea să vie asupra noastră. Pe de altă parte, 
turcii... 

Oaste avem, avem și bucate, că pământul Moldovei e rodnic 
dacă are cine-l lucra. Dar niciunul din boierii Divanului și nici 
Măria Sa n-au luptat în oștiri mari şi nu se pricep să le ducă la 
biruinţă. Dacă ai veni însă tu, polcovnice, apoi știu că moldovenii 
ar dormi liniștiți pe la vetrele lor, gospodinele și-ar coace 
plăcintele la vreme și n-am mai avea nicio grijă din partea 
războiului... Vorba e, vii ori ba? Domnul te așteaptă să te ungă 
hatman! 

— Eu, hatman al Moldovei? se pomeni Răzvan întrebând, căci 


asemenea cinste întrecea tot ce închipuirea lui cutezase a zămisli 
vreodată. 

— Ce te miri, polcovnice Răzvan? răsună deodată glasul 
Vidrei. E oare vreun hatman mai de ispravă în Moldova? Vătafe 
Bașotă, pregătește-te de drum, căci ne întoarcem în ţară. Dacă are 
nevoie de Răzvan, el se va pune în slujba ei. Dar nu pentru o 
firfirică! Ci pentru cea mai mare răsplată ce se cuvine unui 
asemenea hatman. Toată puterea oastei moldovene să asculte de 
porunca lui Răzvan, iar Domnul să aibă grijă, cu ajutorul boierilor 
din Divan, să nu lipsească oștenilor nimic din ceea ce vor avea de 
trebuinţă! 

După plecarea vătafului Bașotă din cortul polcovnicului, Vidra 
se apropie de Răzvan şi punându-i pe umăr o mână se apropie 
mai mult de el și-i zise cu blândeţe: 

— Văzut-ai, Răzvane? Soarta ţi-e mai darnică decât vrednicia. 
N-ai voit să lupţi împotriva Moldovei și erai gata să pierzi tot ce ai 
dobindit în șase ani de lupte grele în armata leșească. lată că 
Moldova te cheamă și te numește hatman, ca să-i aperi hotarele 
împotriva dușmanilor. Eşti la un pas de domnie şi ai în mână o 
putere mai mare ca a Domnului. Vreau să văd dacă și de data 
aceasta ai să dai norocului cu piciorul. 

— Nu, Vidra, voi urma îndemnul tău... 

Nepoata lui Moţoc, la auzul acestor cuvinte, își aşeză 
amândouă mâinile după grumajii lui. 


IV 


DOWNPE ȘASE LUN 


Când ajunse la Iași, Răzvan fu aşteptat la marginea orașului de 
un pâlc de ostași trimiși de Curte să-l întâmpine cu cinste mare. 
Călare pe un armăsar alb, având alături pe Vidra, noul hatman al 
Moldovei străbătu ulițele vechiului oraș, în vreme ce clopotele 


sunau de parcă se unsese un nou domn. 

Inima Vidrei sălta de bucurie. Acum se simţea într-adevăr 
nepoata lui Moţoc - și dacă împrejurările îi vor fi cât de puţin 
prielnice lui Răzvan, va asculta de îndemnurile ei, precum 
făgăduise, vor urca amândoi treapta aurită a domniei. Ochii ei 
iscoditori nu se înșelaseră așezându-se pe chipul mândru al 
căpitanului de haiduci din codrii Bucovinei! 

Răzvan fu primit la Curte cu toată cinstea unui ostaș care 
dusese peste hotare faima vitejiei moldovenești și care de aci 
înainte, ca hatman, trebuia să poarte grijă de apărarea ţării. 

Aron-vodă îl îmbrăţișă de faţă cu boierii Divanului adunaţi la 
Palat, iar Vidra avu încuviinţare să sărute mâna Domnului. 

— Nici nu se cuvenea ca o nepoată a marelui Moţoc să nu 
trăiască în preajma noastră! îi zise Domnul și o pofti să ia loc pe 
un scaun scund, acoperit cu un covoraș de catifea. 

Vidra măsură cu ochii mici făptura puţină a lui Aron-vodă și 
se miră că un asemenea ins a putut dobândi de la turci scaunul 
Moldovei. 

— Nu cu puterea, ci cu istețimea se păstrează o ţară, hatmane 
Răzvan! zise Domnul către căpetenia sa de oști. Și de aceea mi-am 
câștigat la Poartă prieteni buni, care ne vor sprijini de câte ori va 
fi nevoie. S-ar putea să avem trebuinţă și de oştire, dacă vecinii 
nu vor sta liniștiți, ci vor râvni la această țărișoară. Atunci, până 
voi aduce ajutoarele turcești, menirea ta, Răzvane, e să le ţii 
piept. 

— Aşa voi face, Măria Ta! răspunse Răzvan şi aruncă o privire 
asupra Vidrei spre a citi și pe chipul ei mulțumirea pe care o 
simţea în inima lui. Dar Vidra şedea posacă pe scaunul scund, cu 
sprâncenele încruntate, cu buzele strânse și ochii în jos. 

x 


x ë * 


Aşa precum ştia de la plecarea din Polonia, Răzvan se pomeni 
după câteva zile cu ostașii de la fruntaria de miază-noapte a țării 


vestind că leşii năvăliseră în ţară, că nimeni nu-i putea opri, atât 
erau de numeroși, că toţi erau călări și se îndreptau spre Iași, 
unde se afla scaunul domniei. 

Se duse degrabă la Curte și încunoștiință pe Domn de cele ce 
se petreceau la hotarul de miază-noapte. 

— Până la Suceava putem să-i lăsăm să scoboare, Măria Ta, 
zise Răzvan. Dar aci, trebuie să le ţinem piept cu dârzenie, altfel 
pierdem Iaşul și apoi toată Moldova. 

Numaidecât hatmanul desfăcu un pergament înaintea 
Domnului, arătând locul oştilor moldovenești și hotărând care 
anume din ele să fie îndreptate spre linia de apărare de la 
Suceava. Călăreţii porniră grabnic spre toate colțurile țării, cu 
porunci pentru polcovnici și căpitani. 

Cu aceste treburi trecu mai toată ziua și abia spre seară se 
întoarse hatmanul Răzvan acasă. 

Mare-i fu mirarea că la poartă nu găsi de pază pe cei doi arcași 
pe care-i lăsase de cu ziuă. Dar îi ieși înainte în cerdac Vidra, cu 
surâsul pe buze, cu obrajii aprinși, cu negrele-i cosițe mai 
lucioase ca oricând. 

— Dar mult te-a mai ţinut Aron-vodă pe lângă el! zise Vidra 
luându-și soţul de mână. Are mare nevoie de hatmanul său! 

Și râse. 

Răzvan nu pricepu defel purtarea ciudată a Vidrei, care de 
obicei nu-i prea vorbea. 

— Simte pesemne, că-i fuge pământul de sub picioare și i se 
cutremură tronul! mai zise ea. 

Și iar râse. 

— Vino repede în iatacul meu, Răzvane. De la amiază te 
aştept cu nerăbdare! Ai să dai ochii cu cine nu gândeşti... 

În iatacul Vidrei, Răzvan fu întâmpinat de un tânăr căpitan 
leah, nepotul marelui hatman. Tânărul îi surise, căci îl cunoștea 
demult, și-i arăta prietenie hatmanului Moldovei. 

— Nu-i vreme de pierdut, căpitane! zise Vidra. Spune lui 


Răzvan ce ai de spus și apoi cată-ți de drum. 

Căpitanul venise ca sol al unchiului său, căpetenia oștirii 
poloneze, care încălcase pământul Moldovei. Preţuind pe Răzvan 
din vremea tovărășiei de arme, îi părea rău că soarta îl hotărise 
dușman. Dar poate s-ar găsi un mijloc ca Răzvan să nu lupte 
împotriva fostului său hatman din Polonia, precum nu voise 
odinioară să lupte împotriva Moldovei. Ce ar fi ca hatmanul 
Răzvan să dea jos din Scaun pe neputinciosul Aron-vodă, sluga 
turcilor, și să se urce-n locu-i, trecând ţara, cu oștile și cu tot, în 
tabăra creştinătăţii? Dacă s-ar întâmpla asemenea schimbare, 
oștile poloneze nu s-ar mai îndrepta spre lași, ci s-ar opri la 
Suceava, iar după înscăunarea lui Răzvan-vodă s-ar trage înapoi, 
dincolo de hotarul de miază-noapte al Bucovinei. 

— Dar dacă turcii, furioși de această schimbare, trimit 
împotriva sa oștile pe care le-au strâns de câţiva ani în Dobrogea 
să doboare pe muscali? întrebă Vidra, care se prefăcea a nu vedea 
chipul încruntat și tulburarea soţului ei. 

— În asemenea împrejurare, răspunse tânărul sol, care se 
cunoştea că fusese îndemnat de Vidra, unchiul meu, hatmanul 
Poloniei, făgăduieşte Domnului Moldovei, Răzvan-vodă, tot 
ajutorul pentru înfrângerea turcilor și alungarea lor dincolo de 
apa Dunării! 

Oftând adânc, Răzvan îşi şterse cu mâneca sudoarea care-i 
acoperea fruntea, apoi zise, aproape fără glas: 

— Mulţumesc, prietene, pentru veştile aduse! 
Încunoştiințează pe măritul hatman că peste trei zile va primi 
negreşit un răspuns. 

— Cum peste trei zile, tresări Vidra? Hatmanul Poloniei 
aşteaptă răspunsul chiar acum. Ce nevoie ai de un răgaz? 

Răzvan înghiţi în sec, apoi zise: 

— Chibzuiala e făcută, de bună seamă! Dar pentru asemenea 
răspuns nu e de ajuns cuvântul meu! Eu sunt acum numai 
hatmanul Moldovei, trebuie să iau înțelegere cu polcovnicii, 


măcar cei din lași. Să vedem, ei sunt de părere să ne lepădăm de 
turci? Altminteri n-am făcut nimic, ba stârnim zâzania în ţară!... 

Vidra șopti ofițerului: 

— Nu pleca, cinstite căpitan! 

Și întorcându-se către Răzvan, îl întrebă: 

— Au făcut vreodată polcovnicii altceva decât să asculte de 
poruncile hatmanului? Sau ţi-e teamă de Aron-vodă?... Nu mai țin 
la el nici slugile pe care le hrănește. 

Hatmanul Moldovei înțelese că, împins de voinţa sălbatică a 
Vidrei, nu mai putea da înapoi, fără a se face de râs în ochii ei și ai 
prietenilor polonezi. 

— Fie! spuse el cu glas înăbușit. 

Și ridicându-se, se îndreptă spre odaia lui, unde avea paloșul 
cel mare. 

În curând se iviră doi polcovnici. Dând în genunchi înaintea 
lui Răzvan, ei strigară: 

— Să trăiești, Măria Ta! 

Dar o umbră de îndoială, de teamă, se strecură deodată în 
sufletul Vidrei. Luă deoparte pe polcovnicul de la Curte și-l 
întrebă: 

— Eşti stăpân pe oamenii tăi? Vor cuteza să puie mâna pe 
Aron-vodă? Sunt moldoveni de ai noştri sau nu? 

— Moldovenii poate n-ar cuteza, Măria Ta! răspunse 
polcovnicul cu smerenie Vidrei, ca unei Doamne ce era acum. Dar 
oamenii de la Curte sunt unguri cu simbrie. Când le-oi spune că 
Domnul Răzvan le va plăti simbria îndoită, vor face din tron 
pastramă cât ai bate din palme. 

Socoteala Vidrei fusese bună, căci se împlini întocmai. Ungurii 
de la Curte, bucuroși de urcarea pe tron a hatmanului Răzvan, 
legară pe Aron cu frânghii groase și-l aruncară în beci. Crainicii 
vestiră pe la toate colţurile târgului că fostul Domn avusese de 
gând să bage ţara în foc de dragul turcilor și că numai hatmanul 
Răzvan, pe care oastea 


Îl face Domn, a scăpat-o de pârjol, prin bună înţelegere cu 
puternica oaste leșească adunată la fruntaria de miază-noapte. 

Boierii din Divan se închinară înfricoșaţi lui Răzvan-vodă și pe 
rând îi sărutară mâna, după ce mitropolitul îi ceti molitva de 
ungere. 

În noaptea dintâi pe care o petrecură în casa domnească din 
Iași Răzvan și Vidra nu putură închide ochii până la ziuă. 

— De ce nu dormi? întrebă Vidra pe Domn. Mâine în zori 
trebuie să pleci călare să ieși înaintea hatmanului leah! Silește-te 
să adormi, ca să fii odihnit! 

— Nu pot închide ochii nicidecum! răspunse Răzvan. Mi se 
pare mereu că aud gemetele lui Aron, din beciul de sub noi. 

Vidra tăcu o clipă, apoi zise: 

— Şi asta e o pricină să nu dormi? Nu-ţi mai face griji de 
Aron. Nu mai are de ce să geamă. L-au găâtuit ungurii încă de 
aseară. 

Răzvan sări din crivat, cu ochii mari, ieşiţi parcă din orbite: 

— E mort? L-ai omorât? 

— Ce vroiai să fac cu el? Să-l pun hatman în locul tău? 

— Poate că dacă-l trimiteam la o mănăstire sub bună pază era 
mai bine. 

— Îi dădeam nădejde de scăpare. Și omul ar fi uneltit, iar 
turcii aveau de ce să trimită călăii după tine ca să-ți reteze capul. 


Dormi mai bine! Aron nu ne mai poate face niciun rău! 
x 


x x* 


Șase luni domni Răzvan, luându-și numele de Ștefan-vodă. 
Într-acest timp fu pace în ţară. Lehii, având pe omul lor la Iaşi, se 
traseră înapoi din Bucovina, așa cum fusese vorba. Dar Sultanul, 
aflând de răsturnarea lui Aron, se supără foc și porunci paşalei 
din Dobrogea să treacă Dunărea și urcând cu oaste până la Iași să 
pună mâna, viu sau mort, pe Răzvan-vodă. 

Când iscoadele aduseră noului Domn vestea că turcii, 


numeroși ca stelele cerului și ca nisipul mării, trecuseră Dunărea 
pe la Brăila, ceru ajutor de la lehi. Însă hatmanul Lehiei, încurcat 
în lupte grele cu muscalii, nu-i trimise niciun răspuns. Atunci 
Doamna Vidra porni ea însăși, bine ascunsă, să n-o cunoască 
nimeni, într-o caleașcă trasă de şase cai spre Varşovia, să ceară 
regelui sprijinul făgăduit împotriva musulmanilor. 

Între timp, oștile turceşti înfrânseră pâlcurile de călăreți 
moldoveni care le aţineau calea pe la vadul râurilor și înaintau în 
mare grabă spre lași. Răzvan înţelese că nu mai era timp de 
aşteptat. Chemă la sine pe polcovnici și se sfătui cu ei cum să 
pună la calebătălia împotriva păgânilor. Trimise vorbă să vină şi 
boierii divăniţi. Dar nu se arătă niciunul. Atunci Răzvan, îngrozit 
de singurătatea în care se afla, părăsit de lehi care încă nu dădeau 
niciun semn de viaţă, părăsit și de boieri care, încredinţați 
pesemne că tot legătura cu turcii era mai prielnică țării, o rupse 
de fugă în puterea nopții, împreună cu ceata de unguri care-i 
rămăsese credincioasă şi cu vreo doi, trei boieri mai tineri. 

La fruntaria de miază-noapte, Vidra, care aflase de cele 
întâmplate, îi ieşi înainte - și porniră împreună mai departe. 

Însă turcii şi oamenii lui leremia-vodă, ce fusese numit Domn 
de către Sultan, se luară după fugari și îi ajunseră din urmă. Se- 
ncinse o luptă amarnică pe viaţă și pe moarte. Răzvan și Vidra, ca 
în Lehia, se bătură împotriva vrăjmașilor, umăr lângă umăr. Dar 
fostul Domn, rănit de moarte, căzu. Vidra îl ridică, îl puse pe 
șeaua calului ei, și cum se lăsă întunericul își pierdu urma în 
păduri. 

Găsi adăpost într-o peşteră de munte, care fusese pe vremuri 
chilia unui călugăr. Pe Răzvan nu-l mai putu trezi la viață. Murise 
pe drum. Privind leșul lui, Vidra șopti: 

— Mai bine mort, Răzvane, decât codaş la venetici! Râvna 
mea te-a înălțat până la scaunul domniei și tot ea te-a pierdut. 
Dar m-a pierdut și pe mine... Că de aici înainte nu mai am de ce 
trăi. 


Și, înfigându-și un cuţit în inimă, căzu moartă, alături de cel ce 
fusese Domn al Moldovei. 


DOAMNA LUI IEREMIA 


I 
BOIERUL ÎNDRĂ GOSITI 


Asemenea multor moldoveni de seamă, un boier anume Ion 
Simion trecu în Polonia și așezându-se acolo își cumpără o 
moșioară la Ustie. Fiind pe-atunci vremurile turburi (era pe la 
sfârşitul veacului al XVI-lea), se aciuiară la acel conac, întărit ca o 
cetate, mai multe rubedenii de-ale boierului, cumnaţi, surori, 
veri. 

Fostul voievod Petru Șchiopul, întorcându-se din Tirol, se opri 
în 1591 la Ustie, la acel Ion Simion, căruia odinioară îi făcuse 
mult bine. Fu primit cu cinstea cuvenită. Multă vreme nu 
conteniră petrecerile, ospeţele și danţurile - știut fiind din 
bătrâni că nicăieri nu e veselie mai mare ca acolo unde moartea 
dă târcoale, pândind prada din umbră. 

În alaiul fostului voievod se afla un boier de credință, destul 
de inimos și ager la minte, dar fără prea mari râvne, un anume 
Ieremia, din neamul vestit al Movileștilor. 

Ochii lui căzură, măcar că era în puterea vârstei, pe o nepoată 
de soră a boierului Simion, pe nume Elisaveta. Subţirică-n talie, 
cu faţa prelungă, ochii albaștri și părul cânepiu prins în cozi lungi, 
bogate, fata era mândră, nevoie mare, însă prea puţin vorbăreaţă. 
Visa, de bună seamă, la ospeţele mult mai strălucitoare ale Curţii 
leșeşti, unde și-ar fi putut alege un soț mai pe placul inimii. 

Și aşa, bogată în daruri femeiești, Elisaveta umbla printre 
rubedenii și musafiri, ca un crin cu înfățișare omenească, de nu 
cuteza niciun tânăr să-i ceară a juca și să-i cuprindă mijlocul. 

Pe Ieremia Movilă, de cum o zări, uimirea și încântarea îl 


cuprinseră cu braţe atât de voinice, încât omul își spunea în sinea 
lui că trăise pină-atunci ca un becisnic și că, fără făptura 
Elisavetei, viaţa lui de-aci-nainte n-ar mai avea niciun rost pentru 
el. 

Robit de vraja acestei simţiri, într-o noapte de iunie, senină și 
caldă, boierul o luă tiptil pe urmele fetei, care se oprise în 
pridvorul de piatră și asculta, cu faţa ridicată spre lună, cântecul 
tremurat al unei privighetori. 

Valuri de miresme se-nălțau, aromind văzduhul, din 
răsadurile de trandafiri de la picioarele pridvorului. 

Indrăgostitul, în vestmânt de cavaler vienez, căci de curând 
se-abătuse cu Domnul său și pe la Viena, în nădejdea unui ajutor 
din partea împăratului, istorisi Elisavetei păţanii din lunga lui 
bejanie, și-i mai spuse că vroia să se aşeze pe acest pământ 
pașnic, dacă o fată cuminte s-ar învoi să-l ia de bărbat. 

Zicând acestea, cuprinse ușor mâna Elisavetei. și se uită în 
ochii ei mari care sticleau și mai vârtos în bătaia lunii. 

Ea îl măsură cu o privire rece, socotită, căci îi plăcuse glasul 
boierului şi înţelese, după tremurul mâinii, că nu mintea. Îi lăsă 
dară mâna în stăpânire şi-i răspunse: 

— Loc pașnic pe lumea asta nu cred că găsești, boier leremia! 
Au nu ţi-ai dat încă seama de acest lucru, de când colinzi 
pământul în lung și-n lat cu surghiunitul dumitale Voievod? Și 
nicio soţie cu inimă adevărată nu se va închide cu dumneata, ca 
într-o mănăstire, în vreun conac de moșie, de-ar fi el tot atât de 
măreț ca acesta, de pe moșia unchiului Simion... 

Ieremia Movilă rămase locului, încremenit, auzind din gura ei 
asemenea cuvinte. 

— Şi ce ai vrea anume de la soțul ales? 

Elisaveta, după o clipă de gândire, ridică iar faţa prelungă în 
bătaia lunii și izbucni deodată: 

— Ţin morțiş ca el să domnească, nicidecum să asculte de 
poruncile altcuiva. 


Glasul ei răsună atât de limpede, de parcă s-ar fi spart un 
pahar de cristal căzut pe o farfurie de porțelan. Și își trase 
degetele reci din mâna fierbinte a boierului. 

A doua zi, Ieremia Movilă vorbi boierului Ion Simion despre 
pungile de galbeni pe care le ţinea ascunse chiar de Petre 
Șchiopul, precum și de zapisele a cinci moșii cu sate și păduri în 
Moldova. Toată această avuţie o punea la picioarele Elisavetei, 
dacă s-ar îndupleca să-i fie soţie iubitoare. 

— Că toate moşiile și tot aurul lumii, prea cinstite Simioane, 
isprăvi vorba leremia Movilă, nu preţuiesc cât o singură mână a 
nepoatei tale. 

— Văd că ai căzut greu la dragoste... mormăi lon Simion, 
îngândurat. Așa se întâmplă celor ce nu se însoară la anii 
tinereţii, aşa cum a orânduit Dumnezeu. Să vedem ce va spune 
fata, că până acum nu prea s-a arătat poftitoare de măritiș. 

În aceeaşi seară, boierul Ion Simion intră în odaia lui Ieremia 
Movilă, care scria la lumina unui opaiţ cărți către vechilii săi din 
Moldova, cerându-le să-i trimită socotelile - și-l bătu prietenos pe 
umăr. 

Boierul moldovean tresări, întoarse capul, privind în sus pe 
Simion. 

— EFi, ce veste îmi aduci? 

— Apoi de la Elisaveta să-ți muţi gândul, frățioare! zise 
Simion râzând deodată ca de o glumă bună. După care, adăugi, 
îmbufnat foarte. Cred că nepoata asta a mea şi-a pierdut de tot 
minţile. 

— Nu se poate! strigă Ieremia, ca fiert, ridicându-se din jilţul 
de nuc. 

— Ba se poate, o ținu celălalt pe-a lui. Cică nu se mărită decât 
c-un prinţ de sânge din Varșovia, din Lituania, din Moscovia, din 
Ungaria - ori de unde-ar fi, numai prinţ să fie. Că ea vrea să 
ajungă Doamnă, înţelegi? Altfel se-nchide la mănăstirea de maici 
de lângă Liov. Ai mai pomenit asemenea făptură? 


Ieremia Movilă rămase pe gânduri, năucit de cele auzite. 

— Îmi arde sufletul, gemu el. Porunceşte, frate Simioane, să 
ne aducă o carafă de vin. 

Și până târziu, după miezul nopţii, chibzuiră fel și chip cei doi 
boieri, bând cu rândul din carafă, cum să facă, cum să dreagă 
pentru a ieși lucrurile așa cum trebuie. 

leremia, aprins acum și de focul vinului, nu-și mai găsea 
astâmpăr: 

— Doamnă vrea să fie? Doamnă va fi, frate Simioane, strigă el 
bătând cu pumnul în masă. Iar eu voi fi Domnul ei și Voievodul 
Moldovei, chiar dacă mi-aş lăsa capul pe butuc. S-a urcat el în 
Scaun, Petru, că e șchiop, darmite eu cu picioare bune - 
zdravene? În plus, sunt nepotul lui Purice, care s-a făcut moviliţă 
ca să încalece Ștefan-vodă, în lupta de la Soci. De-atunci au trecut 
mai bine de două sute de ani, nu-i așa? Cred că e vremea ca un 
Movilă să se urce și el pe un armăsar domnesc, cu şaua de la 
Stambul! Ce zici? 


II 


ÎNSCAUNUL DELA IAȘI 


Numai cu râvna de a ajunge Domn al Moldovei, leremia 
Movilă încă n-ar fi izbândit mare lucru. Dar vegheau alături 
voința dârză și ambiția nemăsurată a Doamnei sale, Elisaveta. 

Vremurile păreau a fi prielnice, căci la lași se perindau în 
Scaun numai strigoi domnești, precum: Aron Tiranul zis şi „Cel 
cumplit”, ori frățâne-său Petru Cazacu, amândoi odrasle de-ale lui 
Alexandru Lăpușneanu. Cu ce să-i alunge pe aceștia, cu braţele 
goale? Dreptu-i că la Liov se băjeniseră mulţi boieri de seamă ai 
țării, neputând îndura apăsarea acelor becisnici, la care se mai 
adăugase de curând unul, anume Răzvan, neam de șătrar. O mai 
mare rușine încă nu căzuse pe capul bietei Moldove. Așa că 


boierii, fugiţi ca să-și scape viaţa, așteptau îmbunarea vremii. 

Anii trecură şi Elisaveta, tot așteptând să ajungă Doamnă a 
țării, aduse pe pământ o spuză de odrasle: trei fiice şi doi băieţi 
care creșteau ca din apă. Pe două din fete le mărită la fragedă 
vârstă, căci aşa era pe-atunci obiceiul, găsindu-le bărbaţi cu vază 
mare la Curtea din Varșovia. Avea ea socoteli politicești cu ginerii 
care trebuiau s-o ajute ca să capete Ieremia tronul mult râvnit. 
Dealtfel mai tot timpul nu făcea altceva decât scria scrisori 
nobililor leşi, a căror limbă o cunoștea din copilărie, le trimitea 
daruri scumpe, încât bărbatu-său topise mai bine de jumătate din 
avuţie. 

În 1595, regele Poloniei, vrând să facă Elisavetei hatârul, căci 
nu mai avea scăpare de dânsa, îi dădu o oaste de slujitori și lefegii 
pusă sub ascultarea Voievodului Zamoiski. Socoti, pe de altă 
parte, că nu era rău să aibă ca vecin un prieten de credinţă, știind 
că acela care ținea Moldova ţinea poarta Poloniei. 

Văzând boierii moldoveni pripășiţi la Liov că Ieremia Movilă 
are trecere mare la Curte, îl aleseră Domn al Moldovei, cu de la ei 
putere, pe pământ străin. Şi întocmind repede o mică oaste cu 
oamenii lor, se alăturară armiei leșești și așa, împreună, coborâră 
în Moldova ca să dea piept cu Răzvan-vodă, care dobândise ajutor 
de la unguri. 

Cu mult înainte de a ajunge la Suceava, leșii opriră mersul 
făcând tabără lângă un sat. Voievodul lor, Zamoiski, vesti pe Vodă 
Ieremia că Răzvan ar fi primit întăriri de la turci și tătari, așa că și 
el a cerut Craiului său de la Varșovia să-i mai trimită câteva 
pâlcuri de călăreți. 

Această așteptare ținu mai mult de două luni de zile, căci 
pasămite regele avea nuntă la Varşovia. leremia Movilă, înotând 
anevoie prin nămeţii de zăpadă care căzuseră în ajun, ajunse 
până la cortul căpeteniei polone, să afle ce hotărâse Maiestatea 
Sa. 

— Craiul nostru, mărite Domn, îi spuse Zamoiski, ne 


povăţuieşte să adăstăm până-n primăvară, când se va alege într- 
un fel. 

— Ce să se aleagă? se miră leremia. Dacă nu pornim noi 
împotriva lui Răzvan, porneşte Răzvan împotriva noastră! 

— Pe zăpada asta numai lupii şi iepurii pot umbla! strigă 
Zamoiski râzând. 

Ieremia, dacă văzu așa, își strânse boierii în aceeași noapte, cu 
trei săptămâni înainte de Crăciun, și după sfatul lor hotări să 
purceadă de îndată spre Iași, cu oastea pe care o înjghebaseră: 
opt sute de călăreţi și o mie cinci sute de pedestrași cu lănci lungi 
și arcuri unii, alții cu paloșe grele, leșești. 

Când află Zamoiski, se supără foc, dar schimbându-și gândul 
porunci hatmanilor să-și adune oamenii răzlețiți prin sate, ca să 
pornească și ei pe urma moldovenilor. Se temea leahul să nu 
piardă prietenia aliaţilor săi care ar fi putut să se închine turcilor. 
De aceea, când îl ajunse, îl rugă pe Ieremia, care de-a călare își 
dezmierda acum barba cu mulțumire: 

— Mărite Domn, am făgăduit Craiului meu că te așez în 
scaunul din lași. Nu te duce singur, rogu-te, că-mi faci cel mai 
mare rău. Vrei să-mi pierd capul? 

Într-această vreme Răzvan, bucuros de întârzierea armiei 
leşeşti, strânse câtă oaste putu și porni spre miază-noapte să le 
ațină calea fără a da răgaz lui Ieremia Movilă să-și mărească 
steagurile cu băștinașii adunaţi pe drum. 

Ceva mai sus de Suceava, iscoadele lui dădură și de leşi și de 
moldoveni, gata de luptă. Atunci aşeză tabăra la Arini, un sat 
risipit între iazuri. Răzvan socotea că va atrage pe vrăjmași în 
smârcurile acoperite de zăpadă și-i va îneca ușor, cu armăsarii 
lor cu tot. 

Dar boierii lui leremia cunoșteau locurile și nu îngăduiră lui 
Zamoiski să purceadă cu leşii călări împotriva moldovenilor lui 
Răzvan - cum avea de gând voievodul leah. Ci încercuiră bine 
satul Arinilor, pe departe, de se pomeni Răzvan-vodă prins ca- 


ntr-un cuibar. 

Încercă el să răzbată în câteva locuri, să scape din strânsoare, 
dar oștenii lui se înecară o parte, iar altă parte fură prinși în 
braţe, pe ciucite, asemenea unor orătănii speriate. 

Răzvan hotărî să rămână în Arini, neclintit, ţinându-şi oamenii 
și caii cu chiu cu vai, până-n primăvară, când va încerca în alt chip 
să se strecoare printre dușmanii care-l înconjuraseră. 

Atunci izbucni zarva în locuința Domnului, căci Doamna 
Elisaveta, cu obrajii roşii și cu ochii scăpărând fulgere, se repezi 
la Vodă, strigând: 

— Ieremia! Toată iarna ai de gând să mă ţii aici, în casa asta 
țărănească? De aceea mi-am lăsat fetele în Lehia? Ca să aşteptăm 
aci până-n primăvară, să ne cadă domnia de-a gata? 

Era de față la această zurba și boierul Marin Drăgoi, fost 
spătar mare, cu barba neagră și pântece lat sub paftaua poloneză 
care-i încheia centironul paloșului zugrăvit la Veneţia. 

Schimbându-și firea, căci era mânios și iute, zise Doamnei cu 
glas mieros: 

— Mărită Doamnă, aci e strategie nu e mişelie! În zadar ne 
rușinezi pe noi, fețe bărbătești, și ne îndemni la luptă. Că cine n- 
ar vrea, pentru Dumnezeu, s-ajungă la Iași, ca să facă Crăciunul la 
casa lui? Am chibzuit că e mai bine să dea ţiganul Răzvan în 
smârcuri, decât noi, moldovenii. Zamoiski și călăreţii săi nici nu 
se gândesc a se mai încăiera cu vrăjmașul. Ei beau vârtos, încât 
nu le trebuie nici foc în sobă. 

Elisaveta se întoarse către boier Drăgoi și merse spre el de 
parcă voia să-l împungă: 

— Dacă vă e teamă de apă îngheţată, spătare, mai mult o să 
vă temeţi la primăvară, de apă adâncă! șuieră ea printre dinţi, 
clătinând capul de i se desprinseră cozile și se zbătură ca doi 
șerpi groși. 

— Să-ncercăm cu pedestrime ușoară, Drăgoi! zise deodată 
Vodă, rușinat și înfuriat totodată de cuvintele Doamnei. Să lovim 


pe Răzvan la noapte, drept în Arini! 

Gândul Doamnei Elisaveta, care vroia să ajungă cât mai 
repede la Iaşi, se dovedi bun. Căci până-n ziuă nu mai rămăsese 
niciun pâlc din oastea lui Răzvan nerisipit, nepârjolit, în vreme ce 
satul se preschimbase într-un morman de scrum și cenușă. Căci 
oamenii lui Ieremia pătrunseră în tabără, fără cai, aproape fără 
arme, ușori, pe gheaţă. 


x x* 


Astfel se urcă în scaunul Moldovei întâia mlădiţă din neamul 
Aprodului Purice, zis al Movileștilor. 

Învățătura trasă de prietenia șovăitoare a lui Zamoiski făcu pe 
Vodă Ieremia să țină obiceiul Moldovei, cel de la moartea lui 
Ștefan cel Mare, de a da bir turcului, iar leahului numai 
închinăciune de vorbe. 

După ce fură bine pregătite încăperile casei domnești din Iași, 
iacă veni și Doamna Elisaveta, arătând mândră și strălucitoare ca 
o față regească. În părul ei mătăsos sclipea o diademă de 
nestemate pe care i-o trimisese în dar Craiul din Varşovia, 
vechiul ei cavaler de dant. 

Anii curseră ușor pe albia vremii. Vodă și Doamna înălțară 
Suceviţa, mica și graţioasa mănăstire bucovineană, înzestrară 
alte câteva sfinte lăcașuri și făcură danii la Muntele Athos. 

Toate bune, numai că peste hotare văzduhul se aprinsese și 
tunurile prinseră a bubui. În Muntenia şi Transilvania izbânzile 
lui Mihai Viteazul aveau un răsunet uluitor. Dar la Curtea din lași 
ospeţele se țineau lanţ, pentru zilele Domnului și ale Doamnei, 
pentru zilele coconilor și coconiţelor și pentru alte zile, fără 
însemnătate deosebită. 

Singura nemulțumire a Elisavetei venea de la pofta de domnie 
a cumnatului ei, Simeon Movilă, fratele lui Ieremia, un bătrân 
acrit de nenoroc, care ţinea morţiș să pună mâna, cu banii 
Moldovei, pe scaunul Ţării Româneşti. Tocmai pe acel scaun pe 


care ședea vestitul Mihai Viteazul! 

De asemenea, Doamna stăruise mult pentru împăcarea dintre 
Moldova și Sublima Poartă - și cu nenumărate pungi cu galbeni 
izbuti să dobândească de la Padișah un firman care glăsuia că 
dacă Ieremia Movilă dovedește credință va rămâne Domn toată 
viaţa, iar după moarte îi va urma fiul cel mare, Constăndel, după 
obiceiul marilor Curți regeşti din apus. 


II 


ZĂLOAGA LA CAMENIȚA 


Simţind Elisaveta nestatornicia lucrurilor pământeşti, trimise 
pe marele logofăt Luca Stroici în Polonia, să cumpere castelul și 
domeniul de la Sluc, pe numele lui Constantin, beizadeaua, ca la 
vreme de nevoie să aibă acolo urmașul tronului un adăpost bun. 

— Jeremie, să nu-ţi pară rău de acești galbeni cheltuiţi de 
mine, pentru feciorul nostru Constăndel, că prea s-au perindat 
mulţi venetici în scaunul Moldovei și a venit vremea să 
domnească de aci înainte numai de-ai noștri, feciorii și nepoții. 

Și Doamna puse capul pe platoșa lui Vodă. 

— Of, Doamnă mult prevăzătoare! gemu el, știind că nu va 
aduna lesne galbenii de care avea tot mai multă nevoie. Noi ne 
străduim să ne ţinem zilele noastre și tu ai vreme să te gândești 
la feciori şi la nepoți! Împărăteasă erai menită să ajungi, 
nicidecum Doamnă! 

— Dumnezeu e mare, răspunse Elisaveta, ridicind ochii ei 
curaţi, albaștri, asupra soţului. 

Şi aceste cuvinte parcă erau blagoslovite că, nu mult după 
aceea, veniră din Țara Românească peţitori de la Mihai-vodă 
pentru feciorul său Nicolae Pătrașcu, având Ieremia Movilă încă o 
fată care aștepta măritiș. 

Fusese numai o momeală, căci în vreme ce Vodă și toţi ai lui 


petreceau - după obicei - la o rubedenie pe Trotuș, oastea lui 
Mihai Viteazul pătrunse în Moldova și se îndreptă spre lași. 

Ieremia, Elisaveta și toţi ai lor fugiră la Hotin și de aci la 
Câmeniţa, cetatea de dincolo de Nistru, unde erau la adăpost de 
iureşul marelui Domn al tuturor românilor. 

— N-ai ce căta la Camenița, Ieremia! strigă Doamna către 
soțul ei căruia începuseră a i se ivi peri albi. Dă fuga la Sluc, ia cu 
tine odoarele astea de aur și argint, mai ia podoabele mele din 
pietre scumpe - că n-avem ce face cu ele în pribegie - și adună pe 
nobilii leşi care ne-au rămas prieteni, făgăduiește-le marea cu 
sarea, pune în mișcare pe ginerii noștri ca să ne întoarcem iar în 
scaunul Moldovei. 

Numai cinci luni de zile ţinu stăpânirea lui Mihai-vodă la Iași, 
căci soarta marelui luptător era asemenea unei comete, să se 
ivească din adâncurile viorii ale zorilor, să lumineze cerul ca 
soarele și apoi să piară iar în genunile nopţii. Bătut la Mirăslău și 
la Târgovişte, era acum fugar prin Transilvania, spre Curtea 
împăratului Rudolf, după ajutor. Simeon Movilă, cu lefegii poloni, 
mișcându-se mai repede, dobândi scaunul Ţării Românești. 

Dar și el fu repede alungat; își părăsi oastea neplătită, care în 
retragere prin Moldova începu a jefui, a ucide și pârjoli. 

Ieremia plecase la castelul de la Sluc şi acolo începu a lucra 
pentru redobândirea scaunului Moldovei, în vreme ce Doamna 
Elisaveta, închisă în cetatea Cameniţei, care se afla sub stăpânirea 
ducelui de Zamoiski, nu mai putea pleca până ce nu erau plătiţi 
mercenarii lui Simeon Movilă. 

Ducele era acum un bătrânel rebegit, dar avar ca un cerșetor - 
și toate rugăminţile boierilor moldoveni nu-l înduplecară să dea 
drumul Doamnei. 

Elisaveta se duse ea însăși în odaia în care ducele zăcea de 
podagră, cu picioarele umflate şi legate în feși, ca doi butuci. Îi 
spuse de-a dreptul: 

— Mai curând vom putea plăti oștenilor lehi dacă vom ajunge 


cu bine la Iași, decât ţinându-ne silnic aci! 

Bolnavul gemu, bolborosi ceva, dar îl apucă o tuse care îl 
scutură strașnic. 

În sfârşit, căpătară învoirea de a pleca din cetate - unde 
izbucnise ciuma - Gheorghe Movilă, mitropolitul, fratele 
Voievodului și câţiva boieri. Doamna Elisaveta fu oprită și mai 
rămase încă un an, în mijlocul copiilor ei, în vreme ce slujitorii, 
unul după altul, cădeau seceraţi de crunta molimă. 

În toamna anului 1601, veni vestea morții năprasnice a 
marelui Mihai. 

Ieremia Movilă, cu oastea prietenă a polonezilor, își redobândi 
scaunul domnesc, în vreme ce Simeon Movilă, ajuns iar Domn în 
Târgoviște, avea de înfruntat dușmănia boierilor. 

Ducele Zamoiski nu mai avu puterea să oprească pe Doamna 
Elisaveta, care se întoarse, în fine, la Iaşi. 

Dar aci află cu sfâșiere de inimă că lefegiii neplătiţi ai lui 
Simeon Movilă năvăliseră asupra moșiei de la Sluc, luând castelul 
în stăpânirea lor. 


IV 


OONSTANDEI SAU MIHĂ II AȘ? 


Elisaveta ar fi putut să creadă că până acum trecuse prin cele 
mai grele încercări ale soartei și că de aci înainte va domni în 
pace până la adânci bătrâneţi. Dar zilele cele mai cumplite ale 
vieţii ei erau încă înainte. 

Din toate puterile se strădui ea, silind până la urmă pe 
leremia-vodă să plătească din bruma ce-i mai rămăsese pe 
lefegiii fratelui său, nenorocosului Simeon. Și astfel se liberă 
moșia şi castelul de la Sluc. Doamna însăși se repezi până acolo, 
lăsând pe credinciosul boier Stroici să repare castelul și să-l facă 
o vrednică locuință domnească. 


În anii de pace care veniră, Vodă chivernisi treburile țării sub 
privegherea neostenită a Doamnei. 

Pe Maria, domniţa cea mică, o măritară după magnatul rutean, 
principele Mihail Wiszniewicki, care veni de-și luă soţia cu alai 
regesc. După plecarea mirilor, nunta mai ţinu două luni și ar mai 
fi ţinut încă, dacă leremia-vodă nu s-ar fi îmbolnăvit pe 
neașteptate. 

Doamna Elisaveta aduse doftori din țările vecine, dar niciun 
leac nu mai înzdrăveni pe Voievodul care înțepenise. 

Tocmai atunci se întâmplă să se întoarcă din Transilvania 
amărâtul cumnat al Doamnei Elisaveta, Simeon Movilă, care nu 
izbutise a ridica pe unguri împotriva lui Radu Șerban-vodă, 
Domnul din Târgoviște, ales de boierii munteni. 

Când, la 30 iunie 1606, Ieremia Movilă închise ochii, se afla 
numai frate-său la căpătâiul său, Doamna Elisaveta fiind dusă la 
rugăciune într-o biserică de la marginea Iașilor. 

Simeon ieși din odaia fratelui său răposat, chemă pe 
Mitropolitul Gheorghe Movilă, precum și pe câţiva boieri bătrâni, 
vechi prieteni, şi strigă la ei: 

— Prea Sfinţite și boieri dumneavoastră, cu limbă de moarte 
mă rugă frate-meu, leremia-vodă, să nu las scaunul Moldovei pe 
mâna muierilor sau copiilor (adică a Doamnei Elisaveta și a 
urmașului la tron, Constantin). Așa că, de vreau sau de nu vreau, 
iacătă-mă la bătrâneţe cu povara acestei ţări! Și acum pupaţi-mi 
mina, iar cine n-o da ascultare poruncilor mele unde-i stau 
picioarele acolo îi va sta capul! 

— Stai, n-o lua aşa, Simeoane, cu repezeala, îi zise 
Mitropolitul, care nu se speria ușor de amenințările rubedeniei 
sale. Știu că ai trimis niscai pungi la Stambul pentru dobândirea 
firmanului. Să așteptăm răspunsul cuvenit, de ce ne-am pripi fără 
rost? 

Boierii se alăturară mai marelui bisericii. 

— Bine zice înalt prea Sfinţitul! Să mai așteptăm, că n-au 


intrat zilele în sac. Ori facem un lucru bun, cu cap, ori ne lăsăm 
păgubași. 

Răposatul Ieremia, stins în crivatul său, noroc de care prea 
puţini voievozi aveau parte, fu îngropat cu cinstea cuvenită la 
mănăstirea Suceviţa, ctitoria sa. Şi pe când Doamna Elisaveta se 
pregătea să ceară încuviințarea Porții pentru urcarea în scaun a 
lui Constăndel, feciorul ei cel mare, urmaș drept al lui leremia, 
iacă nu trecu o săptămână și se iviră oamenii Sultanului, călări, 
aducând caftan și firman pentru Simeon moșneagul, albit de ani. 

După plecarea turcilor, Elisaveta, mai roşie în obraz ca o 
sfeclă, năvăli ţinând de mână pe Constăndel în sala Divanului, 
unde cumnatul ei adunase boierii afumându-i pe toţi cu 
strașnicul ciubuc primit din Stambul, de la Marele Vizir, 
dimpreună cu un săculeţ de tutun galben ca mătasea porumbului. 

— Asta-ţi fu credinţa, Simeoane? strigă Doamna, arătându-și 
dinţii albi într-un rânjet, de parcă voia să-l sfâșie. Ți-am adus 
dulceţuri până sub barbă și-mi sărutai mâna, ba ţi-am plătit şi 
datoriile la lefegiii leşi, ca să te urci acum în scaunul lui Ieremia? 
Ce va fi zicând sufletul lui de asemenea nelegiuire, Simeoane? 

Vodă, năucit de îndrăzneala femeii, care îl striga pe nume ca 
pe un argat, se mișcă greu între perne şi se bâlbâi, netezindu-și 
barba căruntă: 

— Nu te supăra așa, cumnată! Că domnia nu se mai ia de la 
Stambul după moștenire, ci după gheliruri. Că dacă nu mă 
înfățișam eu, de neam Puricesc, cine știe ce venetic şedea acum 
aci, în locul lui Ieremia. 

— Şi mult te ţine minciuna asta? îl înfruntă ea, râzând amar 
către boieri. 

Simeon se întoarse către cămărașul Izbavă, chel și spân, 
poruncindu-i: 

— Istoriseşte Doamnei, chelule, ce am trimis noi la Serai! 

Ca și cum citea dintr-o carte, Izbavă, cu ochii închiși, 
bolborosi: 


— Apăi, treizeci și două de mii de scuzi, opt cai de trăsură, 
cinci blănuri de lutru și trei de zibelină... 

— Plus darurile către Marele Vizir! întrerupse Vodă Simeon 
oftând. Și către Muftiu... și către Dragoman... și către... 

— Bine, bine, Simeoane! făcu Doamna Elisaveta și ochii ei 
albaştri îl sfredeliră. Văd că ai cheltuit mult, aşa e! Te-ai priceput 
să-ți pregătești domnia încă pe când sărmanul frate-tău era încă 
în viață! Dar o fi fiind un Dumnezeu în cer, care să ocrotească pe 
acest pui de Domn - şi Elisaveta trase cu putere mâna lui 
Constăndel, aproape speriindu-l, şi mai sunt și eu aci, pe pământ! 
N-am murit și nici nu mă gândesc să mor până nu-mi închei 
socotelile toate! 

După care, foșnind din rochii, ieşi repede, înaltă, dreaptă, 
stăpână, lăsând mofluză toată adunarea bărbaţilor. După trei ore, 
plecă în Polonia la moșia ei din Sluc. 

Un an își înăbuși ea durerea și așijderi unui cuţit în inimă i se 
răsucea fiecare veste nouă din Moldova: că Marghita, cumnata 
ciupită de vărsat, îi purta acum vestmintele domnești și că sabia 
de argint a lui Constăndel se afla acum la coapsa vărului său 
Mihăilaș, feciorul lui Simeon-vodă. 

Dar în toamna anului 1607 veni o veste neașteptată: bătrânul 
Simeon Movilă trecuse la cele veșnice. 

— Să-l fi otrăvit vreunul din boierii noștri, maică? întrebă 
Constăndel, privind drept în ochii albaștri ai mamei. 

— L-a otrăvit sângele lui de năpârcă! răspunse fosta Doamnă 
cu mânie. 

În zadar se grăbiră unii boieri, dornici de răsplată, să 
măgulească pe Doamna Marghita pentru a unge Domn pe fiul ei 
Mihăilaş. Cumnata ei, Doamna Elisaveta, nu pierdu timpul stând 
cu mâinile în sân, ci dimpreună cu ginerele ei, Wiszniewicki, 
alergă pe la toți nobilii polonezi pe care-i cunoștea și-i convinse 
că drepturile lui Constantin, feciorul ei și al fostului voievod 
Ioremia Movilă, erau mai mari. Dar mai copleşitoare decât ele 


erau voinţa şi dârzcnia Doamnei. 

Aşa că o oaste de aproape treizeci de mii de luptători, mai toți 
tineri, înflăcăraţi, tânjind după fapte vitejeşti, se îndreptă spre 
țara Moldovei. În fruntea ei se afla Constăndel, el însuși 
fremătător de tinereţe, eroism și mărire, purtând stilet la coapsă, 
arc pe umăr și pană de catifea vișinie la pălărioară. 

La o lună numai după moartea tatălui său, Simeon Movilă, fugi 
din lași neputinciosul Mihăilaș, a cărui oaste de strânsură fu 
bătută și risipită cu ușurință în apropiere de satul Ștefănești. 

Și Elisaveta intră în Cetatea de scaun, se așeză iar în casele 
domnești, Doamnă cu puteri întregi, de care ascultau toţi boierii, 
în sfatul cărora ea avea cuvânt și judecată fără întoarcere. 

Niciodată nu se simţi ea mai liniștită și împăcată în cuget: 
după atâtea suferinţe grele, soarta îi hărăzise, în sfârșit, fericirea 
de a fi stăpâna țării. 

Nu era risipitoare și ținea cu dreptatea. Nu era hrăpăreaţă, nu 
apăsa, nu umilea - și nu îngăduia nici boierilor să asuprească ori 
să jefuiască. 

Află de năpasta care lovise pe Marghita, al cărei fecior, 
Mihăilaș, fugit la Târgoviște, muri cu puţin înainte de a lua de 
soție pe Anca, fata lui Radu Șerban-vodă. Mai află și de uneltirile 
acelei cumnate oţărâte - care trimisese pe câţiva boieri, dintre cei 
care-o urmaseră, drept la Stambul, cu pâră la Padișah. 

— Suferi, Luminăţia Ta, zise unul din ei, care grăia turcește, 
ca în scaunul Moldovei să domnească un prieten al leşilor, urcat 
în domnie de armia lor? Căci Vodă Constantin şi maică-sa, 
Doamna Elisaveta, sunt mai mult cu ochii spre miază-noapte 
decât spre miază-zi! 

Numai că Doamna Elisaveta avusese mai de mult grijă să 
trimită haraciul și peșcheșurile cuvenite mai marilor Porții, astfel 
că acele pâri sunară destul de urât în auzul Sultanului. El se 
încruntă și, chemând cu sprânceana pe un dregător turc, îi șopti 
două cuvinte. Boierii moldoveni fură alungați. 


NEICUPRINSUL. MORMÂNT 


Radu Șerban, fostul Domn al Ţării Românești, alungat de 
unguri, veni la Iaşi, unde Doamna Elisaveta îl primi cu toată 
cinstea. 

— Te văd frumoasă și cârmuind cu înţelepciune, îi spuse 
fugarul Voievod într-o seară, pe când stăteau la taifas. Pentru 
buna ospeţie pe care am găsit-o aici, îngăduie-mi să-ţi dau o 
povaţă: închină Moldova împăratului Germaniei, care în curând 
va avea putere mai mare decât Sultanul. 

— Şi să nu mai trimit la Poartă haraciul și peșcheșurile! făcu 
Doamna Elisaveta mirată. 

— Ba trimite și daruri şi haraci, Mărită Doamnă, ca să nu te 
sape turcul, dar dacă ţii ca-n scaunul Moldovei să rămână de-a 
pururi copiii și nepoţii Măriei Tale, nu uita de sfatul meu care e a 
al unui Domn încercat: închină ţara împăratului... 

Doamna Elisaveta, în râvna ei de a întemeia o trainică dinastie 
moldovenească, trimise împăratului, după povaţa fostului 
voievod, o scrisoare de supunere. 

Dar turcii aveau și ei iscoadele lor. Cum se află la Stambul de 
acest lucru, Sultanul, mâniindu-se foarte, hotări pe loc mazilirea 
lui Constantin-vodă și a mamei sale, punând în loc pe Ștefan 
Tomșa, care se dădea drept fiu al fostului Domn cu același nume, 
urcat în Scaun după uciderea lui Despot Heraclidul. 

Când se pomeniră moldovenii cu oaste turcească urcând spre 
Iași, nu mai avură vreme să se împotrivească. 

Doamna Elisaveta, Constantin-vodă și boierii mai de seamă 
fugiră la Hotin, iar de aci la Camenița. 

Tomșa nu-i mai urmări, ci rămase la lași, unde fu uns Domn. 
Nici el n-avu parte de liniște mai mult de două-trei luni. Fostul 
Domn, Constantin, ajutat de prietenii săi poloni, se întoarse în 


Moldova în fruntea unei oști numeroase. Tomșa însă avea acum 
de partea lui o tabără de tătari a vestitului Hussein Aga. 

Lupta se dădu pe locul numit Cornul lui Sas, unde hanul fu 
bătut atât de crunt, încât ceru ajutorul lui Tomșa-vodă, care veni 
în grabă cu oaste nouă, moldovenească. 

Constantin-vodă, deşi nu avea mai mult de 16 ani, se aruncă în 
bătălie dimpreună cu prietenii lehi, însă fiind ei prea istoviţi din 
zilele trecute, fură învinşi de oamenii proaspeţi ai lui Tomșa, cum 
și de tătarii aprinși de răzbunare. Tânărul Domn, deși rănit, nu 
părăsi locul de luptă. Se topea de rușine gândind să se înfățișeze 
maică-si ca un învins, ea care îl credea viteazul vitejilor și se 
mândrea cu el. De aceea îndemnă și pe ceilalți prieteni lehi să se 
bată mai departe, din răsputeri, călcând peste viaţă și moarte. Ei 
îl ascultară. Pieri atunci, la Cornul lui Sas, toată floarea nobilimii 
leşești, iar despre Constantin-vodă se pierdu orice urmă, neștiind 
nimeni ce se întâmplase cu el. 

Mama, Elisaveta, adăsta la castelul ei din Sluc întoarcerea 
feciorului sau măcar o veste de la el, căci îl credea prins de turci. 

* 

După un an și jumătate, în 1613, într-un amurg roșiatic de 
vară, descălecă la castelul din Sluc un tânăr boier moldovean, 
acoperit de colb, cerând să vorbească Doamnei Elisaveta despre 
fiul ei, Constantin-vodă. 

Doamna îl primi numaidecit în iatac și moldoveanul, căzând în 
genunchi, îi sărută amândouă mâinile albe, prelungi: 

— Cine ești? 

— Sunt vestitor de moarte, Măria Ta! Dar să nu verși lacrimi 
de mâhnire, ci mândră să te arăţi, căci Constantin-vodă, pomenit 
de-a pururi fie-i numele, s-a săvârșit ca un viteaz, fără a-și rușina 
părinţii și neamul. 

— Spune... spune tot. Cum s-a întâmplat? 

— Eu sunt comisul Cristea, Măria Ta, tovarășul de luptă al 
Voievodului. Şi la Cornul lui Sas nu m-am depărtat o clipită de 


Domnul meu. Sau cădeam sau ne mântuiam amândoi. lar după ce 
am rămas singuri în câmp, căci pieriseră în jurul nostru și 
prietenii și dușmanii, ne-a ridicat o ceată de tătari, prinzând ei de 
veste că aveau înaintea lor pe însuși Domnul Moldovei. Ne duseră 
liftele vreo trei zile şi trei nopți. Gândeam că ne vor tăia, așa 
gândea și Vodă. Vedeam lacrimi curgând mereu din ochii lui, de 
rușinea unei asemenea morţi. Ne făceam poate singuri moartea, 
dar tâlharii de tătari nu ne lăsaseră în seamă nici măcar custura 
de tăiat pita. Ba... ne păzeau și ne hrăneau bine. Până aflarăm că 
aveau de gând să ne ducă plocon Hanului lor, să facă petrecere pe 
spinarea noastră. Când am ajuns la apa Niprului, după un popas 
mai lung, ne urcară într-un amurg în luntri ca să trecem pe 
celălalt mal, la Oceacov. Și atunci am auzit glasul Voievodului 
meu: „Vasile, eu pe mâna acestor strigoi multă vreme nu voi 
rămâne. Ai grijă de tine, ca să ajungi cândva să spui maicii mele, 
Doamnei Elisaveta, că nu m-am lăsat rușinat și umilit, ci am pierit 
ca un voievod.” Şi înainte de a apuca să-i spun și eu cuvânt, 
Constantin-vodă, subțirel cum era, se aruncă peste marginea 
luntrii in apa adâncă, dându-se la fund. Săriră după el câţiva 
tătari, dar nu-l mai prinseră. Îl căutarăm toată noaptea fără a-l 
găsi. Eu socot, Mărită Doamnă, că l-au dus apele în mare, unde și- 
a aflat un mormânt necuprins, vrednic de Măria Sa! 

Doamna Elisaveta își acoperi fața cu amândouă mâinile și 
trupul i se cutremură de mai multe ori. Nu putea să plângă, abia 
îngăima; 

— Bietul meu Constăndel! Bietul meu fecior! 

Comisul vâri mâna în sân și scoase o carte pecetluită. 

— Măria Ta, zise, iată şi mângâierea pe care o aduc: o veste 
bună din partea Hanului. 

Doamna citi cu luare-aminte şi abia îi venea să creadă ochilor 
ceea ce citea. Nemulțumit de Ștefan Tomșa al II-lea, care nu-și 
ținea făgăduiala, tătarul era gata să vină cu hoardele lui de 
călăreți să alunge pe tiran din Iași, iar în locu-i să pună pe al 


doilea fecior al lui Ieremia, tânărul Alexandru. 
Elisaveta clătină trist din cap și puse scrisoarea deoparte. 
Apoi se așeză într-un jilţ şi rămase multă vreme dusă pe gânduri. 


VI 


PRIBEGIA 


Treizeci de zile și nopţi Doamna Elisaveta nu ieși din iatacul 
ei, plânse și se rugă tot timpul. Apoi scoase iar la lumină luciul 
părului bogat, îşi încercă vestmintele, podoabele și porni într-o 
caretă trasă de șase cai pe la castelele învecinate ale nobililor 
polonezi. 

Spre mirare, căpătă aproape învoirea tuturor, apoi însăși 
încuviințarea Regelui din Varşovia, ca o oaste să-i ajute a dobândi 
iar scaunul Moldovei, pentru celălalt fiu al ei, Alexăndrel. Până 
atunci câștigă toate judecăţile împotriva cumnatei Marghita, care 
îi datora 95.000 de unghii, plătiți odinioară de Ieremia Movilă 
lefegiilor lui Simeon. 

Când noua oaste, având în frunte pe Wiszniewicki și Korecki, 
ginerii ei, ajunse la Camenița, fu întâmpinată de cei mai de seamă 
boieri moldoveni, bucuroși să scape de hainul Tomșa, ale cărui 
mâini erau pline de sânge până-n coate. 

În octombrie 1615, după două scurte încăierări, din care una 
avu loc chiar la lași, în mahalaua Tătărași, Tomșa fugi, iar 
flăcăiașul Alexăndrel fu uns Domn al Moldovei. 

Pe ulițele târgului trecură atunci peste o mie de cavaleri 
francezi, în armuri de oţel, cu coade lungi la coifurile 
strălucitoare, toți călări pe armăsari burgunzi. Sunau flintele, 
tobele, trâmbiţele - iar Doamna Elisaveta, în iatacul pe care de 
atâţia ani îl părăsise, primea sărutările de mâini ale boierilor. 

Ospăţul îmbelșugat ţinu o lună de zile. 

Într-această vreme, Tomșa cu oştire nouă urca pe Şiret, ca să 


răstoarne pe Elisaveta din domnie. Căpătase ajutor din partea lui 
Radu Mihnea, Domnul Ţării Românești. 

Din nou se văzu nevoită Doamna să fugă la Hotin cu toţi ai săi, 
dar Tomşa îi urmări, hotărât să stârpească odată pentru 
totdeauna seminţia Movileștilor. Lingă Prut se întâlnise Tomșa cu 
oastea lui Schender Pașa, trimisă într-ajutor și lupta se încinse la 
Ştefăneşti. 

Pentru Elisaveta și feciorul ei își puseră piepturile cavalerii 
francezi și pedestrimea polonă. Scăpară cu viață numai câţiva, 
ceilalți zăceau răpuși, acoperind pământul cu leșurile lor. 

Învingătorii merseră până sub zidurile cetăţii Hotinului. Aci îi 
adăsta însă oastea lui Alexandru-vodă, care nu era mai 
numeroasă decât a dușmanilor săi, dar râvna și furia ei erau atât 
de înverșunate că într-o singură zi pieriră aproape trei sferturi 
din turcii lui Schender Pașa și din moldovenii lui Tomșa. 

De pe ziduri Doamna Elisaveta privea desfășurarea luptei 
dimpreună cu fetele ei Maria și Margareta, boierii și însuși 
Mitropolitul ţării. 

Când se deschiseră porţile cetăţii să intre biruitorii, fură 
primiţi cu urale, flori și îmbrăţișări. 

La înapoiere, Alexandru-vodă găsi lașul aproape pârjolit. 
Urmăritorii erau cât pe-aci să-l prindă pe Tomșa care, bucuros că 
scăpase cu viaţă, benchetuia undeva la malul Buzăului, în 
tovărășia lui Radu Mihnea. 

Dar Schender Pașa, cu sufletul coclit de ciudă, nu se lăsă bătut, 
ci luând înţelegere cu Ibrahim Pașa din Silistra dobândiră de la 
Sultan învoirea de a înlătura pe Tomșa din Scaun și totodată de a 
prinde și trece la legea musulmană pe toţi Movileștii. 

Ca să-i înșele, turcii le trimiseră veste că va sosi la Iași Ibrahim 
Paşa cu firmanul de domnie al lui Alexandru-vodă - dar în taină o 
nouă oştire se strecură pe Șiret în sus. 

Boierii, neîncrezători, sfătuiră pe Doamna să se tragă iar între 
zidurile Hotinului - dar ei nu-i venea să creadă într-o asemenea 


ticăloșie. Și iată că tătarii, care mergeau înaintea oastei turcești, 
se și arătară la marginea Iaşilor. 

Doamna Elisaveta abia avu timp să fugă din Iașul care n-o mai 
putea ţine. Câteva încăierări avură loc pe drum cu pâlcuri mici de 
dușmani care căutau să taie drumul fugarei. La Cotnari fu rănit de 
două săgeți, după o luptă grea, însuși frumosul și viteazul 
principe Korecki, ginerele ei, pe care-l purtară după aceea pe 
targa. La Hârlău, un turc în vestminte bogate ceru să-i vorbească 
în numele lui Ibrahim Pașa. Margareta, tânăra soție, cu ochii în 
lacrimi, se împotrivi. Dar viteazul ei bărbat, sprijinit de doi 
slujitori, ieși înaintea solului - și află că Pașa, uimit de curajul 
acelui prinţ, dorea să-l vadă luptând cu o căpetenie a ienicerilor - 
cavalereşte în faţa oștilor. Ei doi să hotărască asupra soartei 
Moldovei. 

— Spune Pașei că primesc! strigă mândrul leah. Dar, slăbit și 
galben, ar fi căzut din picioare, dacă nu-l sprijineau slujitorii și 
soția. 

Alexandru-vodă, care asemenea fratelui său mai mare, 
Constăndel, n-avea mai mult de șasesprezece ani, se uită în jur și, 
poruncind să nu se destăinuiască nimic mamei sale, grăi dârz: 

— Principele e prea bolnav! Spune Pașei că voi veni la luptă 
eu, Alexandru-vodă. 

A doua zi, în zori, între cele două oști, avu loc lupta 
cavalerească a Voievodului Moldovei cu un turc voinic și zvelt, 
care mai întâi se rugă, plecându-se cu fața spre Mecca. Așijderi, 
Vodă Alexandru își așternu pe piept o cruce și după asta cei doi 
potrivnici înarmaţi cu suliță, iatagan și săgeți se aruncară pe câte 
un cal. Dintru început se ochiră zadarnic cu săgețile. După aceea 
dându-și seama Alexandru-vodă de puterea dușmanului, prinse 
curaj mare, izbi cu iataganul coapsa turcului, răsturnându-l de pe 
cal - și mai înainte ca vrăjmașul să-i repeadă sulița în piept, dădu 
pinteni calului și trecu peste el. La întoarcere îl străpunse, îi tăie 
capul și porni biruitor spre tabăra moldovenească. 


După sfatul boierilor, Doamna cu Vodă nu adăstară sfârșitul 
luptei, ci plecară mai departe, căci era mai sănătos să nu se 
încreadă în cuvânt turcesc. 

Schender Pașa, găsind pricină că lupta nu fusese dreaptă, se 
luă iarăși cu oastea după fugari, turbat de mânie și de rușinea 
înfrângerii. 

Nu mai aveau mult până la Botoșani, când moldovenii își 
dădură seama că drumul era călcat de călăreţi tătari trimiși 
înainte de pașă pentru a le zădărnici fuga. O singură scăpare le 
surâdea: să se tragă în pădurea deasă pe la apus de Coșula, dar 
cum nu reușiră s-o facă, ridicară în pripă un zid din care și căruţe. 
Căpetenia turcilor opri pe tunari să lovească acea tabără fiindcă 
vroia să prindă vie și teafără măcar o mlădiță din neamul 
Movileștilor. 

Se iscă o luptă pe viață și pe moarte. Doamna Elisaveta, cu 
toate că nu mai era tânără, lupta ca un bărbat, găsind în fiinţa ei 
multă flacără și putere. Secerând în dreapta și stânga cu un paloș 
luat de la un oștean rănit, se răzleţi în furia ei fără măsură de ai 
săi şi nemaiaflându-i din pricina întunericului care se lăsase ca 
un zăbranic, fu prinsă de turci. Ei numaidecât o recunoscură, căci 
altă femeie nu se mai afla între ostași. 

În tabăra creştinilor nu rămăseseră decât leşurile cailor, 
oștenilor și sfărâmăturile carelor. Turcii și tătarii se puseră pe jaf. 
Cei găsiţi în pădure fură uciși în bezna nopţii. Dar cei mai mulţi, 
mai ales cavalerii lehi, scăpând din încercuire se îndreptau iute 
spre Hotin. Printre ei erau ginerii Elisavetei și fiica ei, Margareta, 
toți îngrijoraţi că nu știau nimic de soarta Doamnei și a lui 
Alexăndrel. 

A doua zi, câţiva boieri moldoveni, prinși și legaţi la marginea 
drumului, văzură pe Elisaveta înghesuită într-un car mocănesc 
doldora de bagaje, pornind pe lungul drum al Stambulului. Ea, 
recunoscându-i, întrebă: 

— De Domnul vostru nu știți nimic? 


Înălţară din umeri, nu ştiau nimic. Cine şi cum putea să afle tot 
ce se întâmplase orbește în faptul nopţii? 

Doamna nu mai stărui, ci oprind carul, scoase o pereche de 
foarfeci și îşi tăie pe loc bogatele coade pe care dându-le unui 
boier, îi spuse: 

— Să le duci, rogu-te, la Suceviţa, m-auzi? Și să le puie 
starețul pe lespedea lui Ieremia al meu. Că și eu tot moartă sunt! 

Când se lăsă amurgul, dincolo de Hârlău, îi ajunse din urmă un 
mic convoi de prinși, în care se afla chiar ginerele ei, prinţul 
Korecki. Leahul ședea lungit pe spate, galben, fără grai, cu ochii 
aninați de poalele cerului, nemaisimțind suferința. Ea, 
apropiindu-se de rănit, îl întrebă pe limba lui: 

— Te-au prins și pe tine, păgânii? Unde-i Margareta, nevastă- 
ta? 

— Nu ştiu ce s-a făcut, îngăimă el. Poate o fi fugit. 

— Dar Alexandrel? 

Bolnavul clătină din cap: 

— Peell-au răpus blestemaţii! 

— A murit? L-au omorât? răcni Elisaveta ca spintecată. Dar 
numaidecât își veni în fire, stăpânindu-se. Spune-mi cum s-a 
întâmplat, a avut moarte vitejească? 

Leahul nu mai putea vorbi, făcea numai semne din cap că da! 

— Spune! Spune! îl îndemna Doamna fără a ţine seamă de 
starea lui. 

Paznicii care vegheau o smulseră de lângă nobilul polonez 
ducând-o pe sus, în carul mocănesc unde își regăsi locul. 

— Amândoi! ofta în sinea ei, năucită, cercând să cuprindă cu 
mintea vestea cea cruntă. 

Și de-aci încolo, în ființa Elisavetei răsuna mereu acest cuvânt 
amândoi, care întruchipa pe feciorii ei plecaţi așa devreme din 
lumea aceasta. 

Până la Stambul nu mai scoase o vorbă. Șezu mută ca o stană 
de piatră, privind în gol. Nu se mai îngriji de nimic, nu mai vru să 


se atingă de mâncare. Slăbise ca o scândură, se urâţise, nu mai 
avea şir la vorbă, încât capugiul și oamenii săi se luară de 
gânduri. 

Ajungând în orașul împărătesc de pe marginea Bosforului 
duseră stafia într-o geamie unde un hoge făcu o slujbă ciudată. 
Elisaveta înţelese că o turciseră, trecând-o în legea lor. Așa aveau 
pesemne poruncă. Ea se lăsă, nesimţitoare, să facă ce voiau. 
Privea senină în sus, peste capul lor, gândind în sine: 

— Păgâni becisnici, ce folos trageţi voi turcind o piatră cu 
înfățișare de om? Nu râde Alah al vostru de prostia gogonată ce 
faceţi? 

Și în văzul lor, ieşind din geamie, își făcu o cruce mare pe 
piept. După asta o duseră la Serai unde o aștepta Padișahul 
înconjurat de mai multe pașale. 

— Această femeie gârbovită și fără cosițe e Doamna 
Elisaveta? întrebă Sultanul, mirându-se foarte, căci ades auzise 
vorbindu-se despre frumuseţea ei. 

— M-au pustiit urgiile abătute asupra capului meu, rosti ea, 
cercând să se țină dreaptă și maiestuoasă precum fusese. 

— Ce pătimiri ai îndurat? se interesă Marele Vizir. 

— Povesteşte-ne din viaţa ta! o îndemnă Sultanul. 

Doamna Elisaveta istorisi câteva întâmplări. Un tâlmaci cu 
părul cărunt întorcea vorbele pe limba turcească. 

Ascultând Padișahul acestea, păru mişcat de suferinţele 
prizonierei şi în loc s-o arunce în temniţă, așa cum avea de gând, 
porunci: 

— Tu, Elisaveta, rămâi oaspetele nostru. Vei locui aici, la 
Serai! 

Apoi întorcându-se către dregătorii săi, ei înșiși mirați de 
dârzenia și sufletul călit al acelei moldovence, le zise: 

— Atâtea năpaste ar fi doborât un bărbat. Cum de le-a putut 
îndura o femeie, care-i de la fire o făptură gingașă? 

După care, întorcându-se spre dânsa o întrebă cu tâlc: 


— Dacă ar fi să iei viaţa de la început, tot către mărire ţi-ai 
îndrepta pașii sau către tihna căminului? 

— Tot așa aș face, Luminăţia Ta! răspunse ea fără a avea 
nevoie de gândire. 

„„ Aşa orândui soarta ca mândra și frumoasa Doamnă să-și 
sfârșească zilele pe malul Bosforului, departe de țara Moldovei, 
unde îi rămăsese inima și sufletul. Dar mai mult decât soarta vru 
ea însăși, căci singură își croise drumul vieţii. Avea fire 
împărătească, știa ca nimeni altul să poruncească și de la nimeni 
nu primea porunci. 


MATEI BASARAB 


„„ om fericit preste toate domniile 
aceia ţări, nemândru, blând, dirept, 
om de ţară, harnic la războaie, aşea 
neînfrânt și neînspăimat, cât poţi 
să-l asameni cu marii oșteni ai lumii. 
(MIRON COSTIN) 


I 


DIVANUL DINSIAMBUL 


Era zi mare la Sublima Poartă. După slujba de la At-Meidan, 
Sultanul se întoarse călare la Dolma Bachce, urmat de nesfârşitul 
alai al dregătorilor împărătești și de ienicerii de pază, cu săbiile 
scoase. De pe malul Bosforului se auziră cinci bubuituri de tun: 
semn că începea judecarea pricinilor la Divan. 

Intr-acea zi de februarie, când se simțeau tot mai mult adierile 
calde dinspre miază-zi, iar smochinii și migdalii din gărdinile 
Seraiului înmuguriseră, Sultanul n-avu tragere de inimă pentru 
pricini prea grele și se arătă atât de mărinimos, că până la amiază 
nu osândi pe nimeni, nici să fie zvârlit în mare cu pietroiul de gât, 
nici dus la spânzurătoare, nici la tăierea capului cu obișnuita 
preumblare a tigvei în suliță, pe ulițele Stambulului. 

Mai marele paznicilor de la Edicule, închisoarea celor șapte 
turnuri, unde se ţineau închiși marii vinovaţi, se strecură până la 
chilia de sus unde era închis un boier muntean, aga Matei, de fel 
din Brâncoveni, judeţul Romanaţului, trăgându-se din Basarabi 
după o bunică. 

— Boierule, îi șopti el prin ferestruică în grai grecesc, așa cum 
se vorbea între ghiaurii din Țarigrad, ai mare noroc. Până la 


amiază măritul Padişah a lăsat toate capetele pe umerii 
împricinaţilor. Scapi cu zile dacă și după-amiază, când ţi-o veni 
rândul la judecată, o fi tot așa de bine dispus. 

Boierul muntean scotoci în caftanu-i jerpelit de drum și de 
neîngrijirea din închisoare, scoase un galben și-l înmână 
paznicului fără a-i răspunde un cuvânt. Chiar asta vroia turcul: 
bacșiș! 

Nu era de mirare. Toată turcimea, de la calicul muritor de 
foame până la padișahul copleșit de putere și bogăţie, umbla cu 
limba scoasă după miraculosul bacșiș. 

— Or fi ajuns pungile în mâna Sultanului? se întrebă în sine 
boierul Matei, care împlinise zilele trecute 53 de ani. Altfel, nu 
mai văd ţara mea... Pe-aici îmi sfârșesc zilele... Şi-şi aruncă 
privirile pe fereastra zăbrelită ce dădea spre Marmara și văzu 
valurile albastre încreţite cu dungi de spumă albă, ca o uriașă 
rochie de mătase în mișcare. Numaidecât își aminti de Elina, 
tânăra-i soție, pe care o lăsase la Târgoviște, în Cetatea de scaun. 

— Sărmana mea Elina, oftă întemniţatul clătinând amarnic 
din cap. Oi mai vedea-o vreodată? Habar n-are în ce primejdie mă 
aflu! Chiar eu nu știam că-mi pun laţul de gât venind aici după 
blestematul acela de firman. 

Orele se scurgeau greu, într-acea după-amiază de februarie, 
fără ca boierul valah să fie chemat la Divan ca să dea socoteală de 
faptele sale pentru a fi ori ucis, ori uns cu firman în regulă, Domn 
al Ţării Românești. 

Ce se întâmplase? Se întâmplase un bocluc, cum spuneau 
turcii... Sultanul într-adevăr primi pungile din mâna Marelui 
Vizir, le puse grijuliu la spate şi, fără a mai asculta pricina, 
întrebă: 

— Ce e, bre, cu boierul acela? să-l facem Domn, dacă e în 
stare să ne plătească haraciul și să ție oştire bună pentru orice 
nevoie. Cine e acum Domn în Valahia? 

— Chiar el, răspunse Marele Vizir, ploconindu-se. 


Sultanul se miră tot. 

— Dacă-i el, ce mai vrea? 

În clipa aceea se ivi cafegiul, ţinând tava cu dulceţuri, cafele și 
narghileaua roșie, ca un șarpe încolăcit. 

Sultanul se îndeletnici gustind din acele bunătăţi, sorbi 
cafeaua și pufăi zgomotos din narghilea. Asculta însă pâra ce se 
aducea boierului valah aflat în mare vină: încălcase firmanul de 
domnie al lui Radu Iliaș-vodă, venind cu oaste împotriva acestuia 
și împotriva tătarilor care-i săriseră într-ajutor. În plus, avea 
legături de prietenie cu principele Transilvaniei, Râkoczy I, 
vrăjmaș inveterat al Semilunii, îndatorându-se acestuia cu bani. 

— Săi se taie capul! strigă Sultanul furios. 

Marele Vizir se arătă cam contrariat la auzul acelei sentințe de 
moarte. Nu-i prea venea la socoteală, căci primise și el multe 
pungi cu aur. 

— Mai e ceva? făcu Sultanul văzând  nedumerirea 
dregătorului său. 

— Ar mai fi, Luminăţia Ta, căci boierul valah deşi încărcat de 
fărădelegi are și argumente în sprijinul său, care îi ușurează vina. 
A venit singur, fără silnicie... 

Padișahul, cu o mișcare de la sine, pipăi pungile cu aur pe care 
le așezase în spatele său. 

— Mda, ai dreptate... Atunci, ce facem cu el? Şi unde e acum 
Radu Iliaș cel într-atât lovit de nenoroc? 

— Latătâne-său, Domnul Moldovei, la aşi. 

Sultanul clătină din cap a pagubă. Asta însemna că nu mai era 
nădejde nici de haraci, nici de peșcheșş de la Radu Iliaș. 

În vremea aceasta, oamenii lui Alexandru lliaş, Domnul 
Moldovei și tatăl voievodului Radu cel alungat din Scaun, 
aşteptau osândirea la moarte a lui Matei Basarab. Dar iacă, se 
lăsau umbrele înserării și valahul închis nu era încă dat pe mâna 
călăului. Fără doar și poate că se petrecuse ceva între zidurile 
Seraiului. Ce anume? Cine ar fi putut să știe? 


Potrivnicii Domnului muntean, diriguiți din umbră de 
cămătarul grec Curt Celebi, care avea interese bănești în ţările 
române, nu se lăsară. Zaraful tocmi vreo două sute de femei de 
rând, turcoaice și grecoaice, le plăti bine și le duse la porţile 
Seraiului. Acolo nevoiașele dând drumul glasurilor cerură 
judecarea și osândirea acelui nelegiuit boier valah, care le 
omorâse, chipurile, soţii, fraţii și copiii, fără a fi părtași la bătălie. 
Numai măritul padişah, împărţitorul dreptăţii lui Alah pe pământ 
le putea da împăcarea sufletelor, pedepsind cu moarte pe 
tâlharul și ucigașul valah. 

Strigătele lor ajunseră până la urechea Sultanului. Acesta 
porunci căpeteniei ienicerilor să alunge degrabă pe acele 
zurbagioaice care îi stricau liniștea. 

lenicerii le împrăștiară sângeros, omorând două și rănind 
vreo șapte. Pe Curt Celebi nu-l prinseră căci fugise la timp, dar tot 
se află la Serai că el ticluise mascarada. Marele Vizir îl scăpă de 
urmări primind mai multe pungi cu aur sclipitor. 


II 
DOMNAL TARII ROMÂNESTI 


Matei se trăgea dintr-un neam mare de boieri olteni. Fra fiul 
vornicului Danciu şi al Stancăi, nepotul lui Vâslan or Brâncoveni, 
strănepotul lui Mircea, mare postelnic, şi al Margăi, fiica marelui 
vornic Pârvu (deci soră cu Neagoe Basarab). Fiind coborâtor din 
Basarabi, boierul Matei îşi înlocui numele Brâncovenesc cu acela 
mai vestit al Basarabilor, spunându-şi Matei Basarab. 

În 1612, se însură cu Elina, fata postelnicului Radu Năsturel, 
în vârstă de 14 ani. Mama ei, Despina, era din casa domnească a 
lui Mihai-vodă Viteazul. Cu toată osebirea de vârstă, el avea 33 de 
ani, însurăţeii se înţeleseseră și se iubeau, ea veghind căminul, 
ocrotind biserica și meșteșugurile femeiești, mai ales țesutul 


covoarelor. 

Dar nu strălucirea înaintaşilor lui Matei Basarab, nici ai soţiei 
sale îl aşezară pe scaunul domnesc de la Târgoviște, ci însuși 
poporul îl vru Domn. Încă de tânăr, fiind în oastea lui Mihai 
Viteazul, învăţă că fără vitejie şi paloş nu se poate trăi. Ajungând 
el agă, ceea ce însemna căpitan de oaste, se puse în fruntea 
mișcării naţionale împotriva grecilor din Fanar, năpustiţi ca 
lăcustele să colonizeze, chipurile, ţărișoarele noastre, parcă ar fi 
fost pustii. O bună parte din boierii olteni îl urmară în răzmeriţa 
începută de el și cu toate că nu izbândi mare lucru, ba chiar fu 
asediat la mănăstirea întărită a Tis- manei, de unde scăpă cu zile, 
totuși tăciunii aprinşi ai mișcării rămaseră să mocnească sub 
cenușă, până când, mai târziu, răbufni vâlvătaie. 

Noul Domn din Târgoviște, Leon-vodă, nici el n-o mai putu 
scoate la capăt cu datoriile ce făcuse la greci și care-l urmaseră în 
ţară. Boierii puși să strângă dările nu mai răzbeau, iar când fură 
osândiţi eă acopere ei lipsurile, după ce se îndatorară până și la 
negustorii de miere și ceară, își lăsară gospodăriile vraiște și 
fugiră în Transilvania, așteptând vremuri mai bune. Tot acolo se 
trăsese și aga Matei, fugind la voievodul Râkoczy 1I, cu care legă 
bună prietenie. 

Speriat, Leon-vodă chemă boierii îndărăt de câteva ori, dar nu 
izbuti să-i înduplece. Îşi adunaseră oaste şi umblau acum să-l 
alunge din Scaun. Văzând primejdia, Domnul, care închinase 
numeroase moșii mănăstirilor grecești și se căsătorise cu fiica 
vestitului cămătar Curt Celebi, strânse boierimea ce-i mai 
rămase, apoi pe vlădici, pe oșteni și pe neguţători, întocmi un fel 
de hrisov după care dând vina neorânduielilor pe greci se legă să- 
i alunge până la unul, ca să nu mai sugă ca lipitorile sângole ţării. 

Boierii fugari coboriră prin trecători le Carpaţilor, 
îndreptându-se asupra Târgoviștei. Dar la poalele munţilor se 
loviră de oștenii lui Vodă, pe care îi alungară ușor. 

Oamenii se lipiră cu nemiluita de oastea boierilor și Leon- 


vodă, pricepând că nu-și va putea ţine domnia decât plătind bine 
pe mercenarii dărăbani, le făgădui încă o leafă după înfrângerea 
și alungarea boierilor, apoi se trase în marginea Bucureștilor, mai 
devale de Dâmboviţa, unde găsi un loc bun de bătălie. 

Răzvrătiţii nefiind înţeleși asupra felului de a lupta năvăliră 
buluc, astfel că oștirea lui Leon-vodă, bine întocmită, îi învinse 
până la urmă. Mulţi boieri își pierdură viaţa, iar cei prinși fură 
tăiaţi ori traşi în țeapă. Scăpară cu fuga numai câţiva, ca prin 
minune. Printre aceştia se afla și aga Matei. 

Principele Transilvaniei îl primi cu bunăvoință, căci ar fi voit 
să aibă ca vecin în scaunul Țării Românești un Domn îndatorat 
lui. 

Leon-vodă, care vedea că primejdia nu trecuse încă și alţi nori 
negri se adunaseră deasupra capului, chemă din nou pe fugari, 
îmbiindu-i cu făgăduieli de mari dregătorii. Unii se întoarseră, 
crezându-l pe cuvânt, și nu se înșelară. Dar aga Matei râvnea mai 
mult: el se socotea menit a fi însuși Domnul ţării, căci numele său 
era pe toate buzele și-n inimile tuturor oamenilor. 

Gândind astfel, luă cu împrumut mai multe pungi cu galbeni 
de la Râkoczy I, prietenul său, și intră în vorbă cu Abaza-pașa din 
Silistra, paznicul ţărilor dunărene, cu mare trecere la Poartă. Căci 
era acest Abaza musulman de neam circazian, viteaz fără pereche 
și priceput în lupte. Cu puţină oştire și dibăcie multă, el 
sfărâmase oștile poloneze la 1629, băgând groaza în ele. 
Padișahul îl trimise după aceea la Silistra, de unde priveghea 
Țările Române și mișcările ghiaurilor de dincolo de Carpaţi. 

Așa că ceea ce spunea acest Abaza la Poartă avea tărie mare, 
iar hotărârile lui se bucurau dinainte de încuviințarea Sultanului. 

Un an numai după înfrângerea boierilor fugari lângă 
Dâmboviţa, Leon-vodă se pomeni la Târgoviște cu mazilirea! - ca 
și cum socrul său din Țarigrad, istețul Curt Celebi, nu mai avea 
acolo niciun cuvânt de spus! 

Înţelese pe dată „bietul” Leon că era o lucrătură a vreunui 


boier pribeag din tabăra lui Râkoczy I, dar nu bănuia nici pe aga 
Matei, nici pe Abaza-pașa din Silistra. Încredinţat că prin puterea 
socrului său își va redobândi Scaunul, se supuse maziliei și plecă 
la Stambul. 

Aci află că fusese săpat nu de vreun boier din Țara 
Românească, ci de însuși Domnul Moldovei, Alexandru  [liaș, 
pentru a pune în scaunul de la Târgoviște pe fiul său Radu, și că la 
această ispravă îi dăduse o mână de ajutor chiar... Curt Celebi, 
bogatul zaraf, socrul lui Leon-vodă, bineînţeles primind în 
schimb o mare sumă de galbeni. 

Cunoscând mazilirea lui Leon-vodă și numirea cu firman a lui 
Radu Iliaș, aga Matei - înţeles cu puternicul pașă din Silistra - 
scobori pe la Caransebeș în Banat, năvăli în Oltenia, unde avea 
prieteni, se întâlni cu Abaza-pașa care în loc de firman îi dărui 
caftanul de Domn și intră în București. 

Radu Iliaș, care se înscăunase la Târgoviște, fugi val-vârtej la 
Iași, la tătâne-său, cu ochii plini de lacrimi și tremurând din tot 
trupul de mânie neputincioasă. Domnul Moldovei rămase și el 
mofluz: pungile cheltuite la Stambul se duseseră pe copcă, fără 
niciun folos. Oare se va mai urca nenorocosul Radu pe scaunul 
Țării Românești? Nădejde la Poartă nu mai era de-acum încolo, 
afară numai dacă trimitea alte pungi cu galbeni. Așa că socoti să- 
şi dobândească dreptul mai bine cu puterea armelor decât a 
aurului. 

Fără a mai sta pe gânduri, adună boierii, pedestrimea și pe 
câți fugari munteni îi avea la curtea lui și purcese în Ţara 
Românească. 

Dar nici Matei, noul Domn, nu stătu într-acest timp cu mâinile 
în sân își adună și el oastea, tocmi seimeni și dărăbani, oșteni cu 
simbrie și aşteptă pe moldoveni la Colentina, în marginea 
Bucureștiului, în preajma mănăstirii Mărcuţa, unde găsise un loc 
mocirlos. Oştile se loviră într-o zi ploioasă de noiembrie și bătălia 
tinu două zile, după care oamenii lui Alexandru Iliaș, osteniţi de a 


se mai împotrivi vajnicilor luptători în mijlocul cărora se afla 
însuși Matei, se traseră înapoi, apoi o rupseră la fugă - câți mai 
putură fugi. Radu Iliaș abia scăpă teafăr, luând-o la sănătoasa cu 
capul gol. 

Norocul său era mare. De la Stambul tocmai sosise un ceauș 
împărătesc cu hatișeriful și steagul de domnie pentru nefericitul 
Radu Iliaș - dar n-avu cui să le mai dea! 

Sfătuit de Abaza-pașa, care cunoștea bine pe Sultan și 
obiceiurile de la Poartă, Matei-vodă își lăsă soţia, pe Elina, în locul 
său la Târgoviște, iar el luă drumul Țarigradului să dobândească 
firmanul cuvenit. Pungile cu bani - după obicei - le trimise mai 
înainte, ca să ajungă din vreme în mâinile Marelui Vizir. La pungi 
noi, domnie nouă - de două sute de ani se făcea așa la Sublima 
Poartă! 

De cum puse piciorul în Stambul, Matei Basarab, fu aruncat în 
închisoare, unde zăcu aproape opt luni, din februarie până-n 
septembrie, când în sfârșit îl poftiră la Serai. 

Marele Vizir, cu care mai întăi stătu de vorbă, îl povăţui să fie 
cu mare credință față de Poartă, să nu arate purtarea acelui Mikel 
spăimântător (Mihai Viteazul) care făcuse împărăției mari 
boclucuri, să-și chivernisească bine țara, căci e mănoasă, pentru a 
putea trimite la timp haraciul și peșcheșurile cuvenite. 

După care Matei se înfățișă puternicului Sultan. Acesta îi 
spuse: 

— Mult mă bucur că te văd bărbat copt, în toată firea. Am 
nădejde că vei fi mai chibzuit decât alți Domni cărora tinereţea le 
sucește adesea capul. Află că de la Abaza-pașa am primit ieri 
răvaș în care spune că ești priceput la luptă și bun gospodar. 
Asemenea om îmi trebuie în Țara Românească. Îmi mai scrie pașa 
că ai bună prietenie cu el. Fie! lată steagul de domnie nouă și 
firmanul. Du-te şi vezi-ţi de treabă! Caftan nu-ți mai dau că ai... 

Noul Domn se îndoi de mijloc și sărută poala padișahulul. A 
doua zi porni cu alai spre Dunăre. 


III 
SE SCHIMBA FAȚA ȚĂRII 


Revederea cu prea iubita soţie Elina, care îi ţinuse locul în 
Scaun mai bine de o jumătate de an, fu înduioșătoare. Ochii 
amândurora înotau în lacrimi. 

— Elino, nu credeam că o să te mai văd, nici pe tine, nici țara. 
Murisem şi uite că am înviat sărind într-o nouă viaţă. la spune-mi 
cum ai chivernisit trebile domniei în lipsa mea? 

— Of, destul de greu, Măria Ta. Că aveam inima numai la tine. 
De unde să mai scot altă inimă pentru grijile celelalte de fiecare 
zi? Mereu îmi plecam capul ca să nu-l pierd. Turcii din Târgoviște 
erau lege, nu alta... Și, colac peste pupăză, mă rodea și grija 
banilor ce-ţi dădu Râkoczy la vreme de ananghie. 

— i-i cerea înapoi principele? 

— D-apoi cum? Două răvașe i-am bătut, scriindu-i să ne 
îngăduie Măria-Sa până ce va veni domnul meu din ceia cale, că 
banii vor fi plătiţi până la unul. 

— Da, da, trebuie să-i plătim datoria și să plătim toate 
datoriile celor care ne-au ajutat. Mai întâi Domnului Dumnezeu 
din ceruri care mă smulse din ghearele pierzării. Așa, Doamna 
mea! La Hierești și Negoești înălțarăm două sfinte lăcașuri. Vom 
umple țara de biserici! Și vom da poporenilor noștri o viață mai 
bună! Numai pace să fie! 

În acest avânt curat, deodată simţi Vodă un junghi în inimă. 

— Ce păcat că n-avem urmași! Cine știe dacă după noi nu va 
veni un Domn care să strice tot ce-am durat? 

Într-adevăr, avusese Matei un fecior tot cu nume ca al său, dar 
se stinse din viaţă în fragedă vârslă. t 

— M-am gândit și la asta, Doamne, îi zise soţia. De aceea am 
luat de suflet pe Mateiaș, feciorul fratelui meu Udriște, ca să-l 
creștem noi... Că maică-sa a răposat la două săptămâni după 


naștere, sărăcuţa. Ți-o mai ajuta când s-o face mare la cele trebi 
ale domniei. Am făcut bine sau ba? 

— Bine, nici vorbă, Elino. Că muierea până n-are pe cine iubi 
nu simte că trăiește. Să-l facem flăcău de ispravă, cu mai multă 
învăţătură decât mine, credincios și bun întocmitor. Poate mi-oi 
lua și eu grija de urmaș în Scaun. Dar unde e? Vreau să-l văz. 

Elina fugi sprintenă, căci era scundă și părea uneori tot 
fetișcana de altădată, de la Hierești, de unde fusese peţită de 
marele boier. După ce dădu la o parte o perdea, Vodă zări în 
cealaltă încăpere, surâzându-i de parcă-l adăsta, un flăcăiaș 
împopoţonat cu zale și coif, cu mâneca de catifea vișinie 
împodobită cu broderii de argint, cu pantofi lucitori și la coapsă 
cu o săbiuță de aur, ca o jucărie. 

Această arătare de basm plăcu mult Domnului care, împotriva 
firii sale, surâse și întinse mâna către copil. 

— Dacă te-a ales Doamna ca urmaș, nu mai am nicio grijă, 
Mateiaș. Numai să asculți de poveţele acestei mume de suflet. 

Într-această împrejurare își reîncepu domnia Matei Basarab 
de unde o lăsase. Chivernisi dregătoriile, oștirea, meseriile, 
neguţătoria, ogoarele şi toate celelalte cu iuțeala-i obișnuită și cu 
priceperea pe care o deprinsese el mai demult în judeţul 
Romanaţului, la moșiile părintești. Puse rânduială acolo unde era 
nepricepere și îndemnă la lucru pe cei care credeau că se mai pot 
lăsa pe tânjeală. Stârpi hoţiile, cele pe față și cele ascunse, și 
scoase judecată dreaptă, încât țărănimea prinse a răsufla și a trăi 
cum încă nu-și amintea să fi trăit vreodată. Hei, aveau acum 
oamenii de ce să muncească, nu pumai pentru alţii, ci și pentru ei. 
Unii vedeau sporul crescând an de an. Mult se mira talpa ţării de 
asemenea schimbare bună. 

Nu era numai atât. Matei Basarab, cu sprijinul înţeleptei sale 
Doamne şi al fratelui ei, cărturarul boier Udriște Năsturel 
Herescu, aduseră cele dintâi tiparniţe în ţară. S-ar zice să datorită 
acestora se născu literatura românească, făcând ea acum primii 


paşi. De asemeni se introduse limba română în biserică, în locul 
slavonei de până atunci. Lor li se datorește tipărirea pravilei mici 
la Govora. Predoslavia din Evanghelie tot la Govora a fost scrisă 
de fratele mai mic al Doamnei Elina, aşijderi Vieţile Sfinților 
Varlaam și Iosif. 

Tot pe vremea lui Matei Basarab s-au făcut tălmăciri din limbi 
străine și chiar poezii, care din păcate s-au pierdut. Doamna Elina 
a tipărit pe cheltuiala ei Triodul slavon și Tâlcuirea lui Hristos, 
scoasă în 1647. 

După cum Domnul venind de la Țarigrad se simţi renăscând, 
aşa simţi și ţara o renaștere către bine și frumos. Haraciul datorat 
Porții era plătit fără greutate, oştirea seimenilor și dărăbanilor își 
primea la timp lefurile şi sta mereu trează spre a nu fi scaunul de 
la Târgoviște ispită pentru vecini. 

Vodă își ţinu cuvântul de credinţă față de Abaza-pașa, chiar 
din întâiul an de domnie. Cu două mari pâlcuri, una de călăreți, 
alta de pedestrime, urcă în sus spre Nistru și dimpreună cu 
oastea turcească lovi cetatea Cameniţei. 

După trei luni, în noiembrie 1633, se întoarse biruitor în 
scaun la Târgoviște, veghind mai departe înzestrarea ţării cu de 
toate și păstrând cumpănă dreaptă între boieri. 


IV 


SEC ATINĂ SCAUNUL DOMNIEI 


Nu trecură nici patru ani de pace. În acest timp, la Țarigrad se 
urzeau ca de obicei pâri împotriva domnilor români, marele 
trăgător de sfori fiind zaraful grec Curt Celebi. Dar, până la urmă 
orice naș își găsește nașul. Așa păţi şi acel cămătar. 

Ce se întâmplă? Din Iași, veni carte de la Vasile Lupu, prin care 
scotea dator pre Domnul Ţării Românești pentru o lucrătură 
strașnică, făptuită la Țarigrad, în folosul amândurora. Cu o mie de 


pungi de galbeni - adevărată avuţie! - Domnul Moldovei, prin 
prietenii săi de la Poartă, izbutise să sape puterea zarafului grec. 
Astfel, Curt Celebi fu înlăturat, nemaiavând voie a se înfățișa 
Sultanului, cu toate peșcheşurile pe care, într-ascuns, le trimitea 
la Serai. Dar Vasile Lupu nu se mulțumi numai cu atât. Ceru ca 
acel sforar să fie tras la judecată pentru multele nelegiuiri ce 
săvârşise, despre care - cele mai mari - știa numai el şi 
Dumnezeu. 

Divanul, prinzând frică de isteţul grec, care cunoștea destule 
taine ale Seraiului, socoti că-i mai bine să scape de el și, găsindu-i 
o vină oarecare, îl osândi la moarte. Capul său, înfipt într-o suliță, 
fu purtat pe ulițele Stambulului, iar trupul puhav i-l aruncară în 
apele limpezi și neştiutoare ale Bosforului. 

De aci înainte scaunele domnești din Iași și Târgoviște nu se 
mai clătinau și acum Vasile Lupu cerea lui Matei Basarab „parte 
îndărăt din banii cheltuiţi cu uciderea grecoteiului”. 

Nu era zgârcit Matei Basarab, dar risipitor nu fusese el nici în 
anii tinereţii. Pentru banii ceruți de Domnul Moldovei se sfătui cu 
vlădica Ilarion, om cu frica lui Dumnezeu, căci dacă ar fi întrebat 
pe vreunul din boieri, nici n-ar fi fost vorba să dea vreun răspuns 
lui Vasile Lupu. 

Pricina stătea astfel: Domnul Moldovei cheltuise într-adevăr o 
mie de pungi cu aur pentru înlăturarea zarafului grec și de bună 
seamă că moartea acelui ticălos era și spre folosul Domnului Ţării 
Româneşti. Dar întrebase Vasile Lupu pe Matei Basarab, mai 
înainte de a lua hotărârea, a se tocmi şi a trimite banii? Poate că 
Domnul Ţării Românești găsea altă întrebuințare unor bani atât 
de buni. 

Vlădica fu de părere că Vasile Lupu nu s-ar fi cuvenit să scrie 
cartea cu cerere de bani, dar fiindcă tot o scrisese, Matei Basarab 
să trimită Domnului Moldovei o sută de pungi, cel mult două, ca 
să fie pace între vecini. 

— Se va mulțumi el numai cu o parte din ceea ce crede că i se 


cuvine? întrebă Vodă. Nu-l cunoşti pe Arvanit, prea sfinte! 

Și Matei Basarab păstră pungile de galbeni la loc bun în 
cămara domnească. 

Bine-i prinse, căci fu silit peste puţin timp să le trimită la 
Stambul, unde aflase că un anume Bogdan încerca să-l surpe din 
Scaun. 

Sultanul murind, urmașul său, iubitor de arginţi, ar fi vrut să 
numească domni noi în ţările române, pe pofta inimii sale. Și 
trimise îndată la București pe pașa Chenaan cu ieniceri, fără a 
vesti Domnului muntean pricina acestei năvăliri de oști, care se 
potriviseră în aşa fel ca o parte să se așeze înspre Văcărești, alta 
mai spre Cotroceni, ca și cum voiau să strângă Bucureștii în braţe. 

Matei Basarab trimise daruri nepoftitului musafir, nici prea 
multe, nici prea costisitoare, dar avu grijă să ție lângă sine, zi și 
noapte, întreaga-i oştire, gata de luptă, vestind și pe prietenul din 
Transilvania, prințul Râkoczy, de cele întâmplate. 

În cortul său de la Floreasca, între locurile unde turcii l-ar fi 
ajuns atât de greu, bătrânul Domn cugetă iar la pizma ce domnea 
între prinții creștini. De ce nu se uneau odată spre a alcătui o 
oaste puternică, să alunge pentru totdeauna de la Dunăre pe acei 
musulmani hrăpăreți şi nelegiuiţi! 

Chenaan-pașa, încredințându-se că nimic nu va izbândi cu 
puterea, mulțumi boierilor dând din barbă pentru peșcheșurile 
aduse din partea voievodului, porunci să se ridice corturile și 
trecând Dunărea se trase iar la sălașul lui, la Rusciuc. 

De atunci Matei Basarab se feri de turci ca de ciumă. Deși silit 
să se ducă la Cetatea-Albă, unde se mai adunaseră și alte oști din 
porunca Sultanului, Domnul plecă de acolo numai bine ca să nu 
fie 

Înconjurat şi prins. Dar, ca şi la Bucureşti, avu grijă să trimită 
pașalei din Cetatea-Albă, la plecare, darurile obiceiului. 

— Acum poate că ți s-o cădea și ţie, Doamne, să te mai aşezi! 
zise Elina, când bătrânul Matei se întoarse de la Chilia. 


Domnul clătină din cap, iar cumnatul Udriște, care era nalt de 
stat şi subțire ca un plop alb, grăi către soră-sa: 

— Ne-om aşeza cu toţii când ne-o veni sorocul morţii! Pe 
această lume numai cine luptă poate trăi. Dacă vieţii ar trebui să-i 
dăm nume nou, i-am spune luptă. Și se înfundă iar în cărțile 
slavone pe care le tălmăcea în grai românesc. 

Udrişte Năsturel Herescu avusese dreptate. În acelaşi an, 
călăreţii de la Milcov veniră în grabă în Cetatea de scaun să 
vestească pe Matei că vecinul său, Vasile Lupu - bun gospodar și 
el, dar fire năvalnică, neastâmpărată, ameţit uneori de o 
îngâmfare ce prinde numai pe împărați - se apropia cu oastea pe 
care o avea încă de la adunarea din Cetatea-Albă. 

— Ce-o fi vrând, zănatecul? se înfurie Doamna Elina. De ce nu 
te lasă să te odihnești?... Numai pentru câteva pungi de bani 
socoate că e cuminte să prăpădească alte pungi cu oștirea și să-și 
pună capul în lat? 

— Nu pentru pungile pe care socoate că i le datorez vine 
moldoveanul încoace! răspunse Matei. 

Și se uită în jur, să n-audă și Mateiaș, urmașul. Copilul era 
alături, în încăperea lui, vecină cu a Doamnei. 

— Vine să mă dea jos, urmă Domnul, ca să pună în loc pe 
nevolnicul lui fiu, care se bâlbâie, după câte am auzit, și umblă ca 
pe picioroange! Mateiaș! Unde ești, Mateiaș? Vino după mine, 
flăcăule, că avem de ticluit o scrisoare latinească pentru prietenul 


de peste munţi! 
x 


x x* 


Vasile Lupu scobori în grabă până la Gherghița, socotind să 
prindă neprevestit și nepregătit pe Domnul Ţării Românești. 

Dar Matei, chibzuitul bătrân, era gata oricând, încă dinainte de 
a se fi urcat în scaunul domnesc. Cu seimenii și dărăbanii pe care- 
i ţinea cu bani grei, se așeză la gura Teleajenului. Acolo aşteptă 
oștirea de ajutor din Transilvania, care se și ivi, în număr de zece 


mii. Unindu-se cu ea, cobori mai jos de Vălenii de Munte, făcând 
acolo tabără. 

În faţa unui dușman atât de numeros, Vasile Lupu nu cuteză 
să mai înainteze și se trase binișor înapoi, în Moldova. Fu urmărit 
și plăti scump nefericita Moldovă nebunia Domnului ei: pe unde 
trecură oștile, jefuiră, arseră, uciseră, după obiceiul timpului. 

Vasile Lupu nu se lăsă ci - după cum află Matei Basarab 
îndată, de la prietenii care privegheau tot ce se petrecea la Serai - 
începu uneltirile cu pașalele turcești. Sultanul fu încunoștiințat că 
Domnul Moldovei trimisese un dar de 300.000 de taleri prin 
Marele Vizir Mohamed Buiuc și că avea de gând să urce haraciul 
cu încă o sută de mii de taleri, dacă i se da lui domnia Țării 
Românești - unde trăise și unde își avea îngropaţi părinţii - în 
Moldova urmând a rămâne Domn, fiul său, loan. 

Sultanul, care de mult dorea să se descotorosească de viteazul 
și harnicul gospodar muntean, puse de se ticlui pe loc firmanul de 
mazilire al lui Matei Basarab. 

În toamna anului 1639, Vasile Lupu, care avea în buzunar 
hatișeriful Porții, iar între oștenii lui câteva pâlcuri strașnice de 
tătari, scobori la Focşani și semnă poruncile date aci ca Domn al 
Moldovei și al Ţării Româneşti. Apoi porni spre Ialomița. 

Oștirea lui Matei poposise la Ojogeni, în Prahova, nu departe 
de tabăra moldovenească. 

— Fi-vor boierii credincioși? - întrebă Udriște Năsturel, care 
din îndemnul soră-si întovărăși pe Domn, călări amândoi, pe sub 
poale de vii. Spătarul mi-a arătat o scrisoare a Sultanului. 

— O ştiu, făcu Domnul scurt. Amenință pe boierii mei că, dacă 
mă vor mai urma, îi curăță de pe faţa pământului, iar în locul lor 
va aduce turci ca să le strige hogea în bisericile noastre. S-or fi 
speriat oare? 

Udriște Năsturel răspunse cu-n început de zâmbet: 

— Nu s-au prea bucurat! 

Boierii ţineau la bătrânul lor Domn și, toţi până la unul, erau 


în capul pâlcurilor de călăreți. 

Se brodiră câteva zile calde de noiembrie și oștenii moldoveni, 
neținuţi în frâu de nimeni, se răzlețiră prin viile îmbelșugate din 
împrejurimi, unde tocmai se culegeau și sc striveau strugurii. 
Mustul nu îmbată, dar îngreuiază și îndeamnă la somn. 

Matei Basarab, aflând de asemenea stare prielnică, trecu apa 
Prahovei și lovi oastea ce mai rămăsese în tabăra vrăjmașului, 
risipind-o. 

Cei de pe la crame nici nu se mai întoarseră, văzând ce se 
petrecea în vale, ci o rupseră la fugă peste dealuri, spre a scăpa cu 
viaţă. 

Astfel căzură atunci în mâinile Domnului Matei o mulțime de 
corturi şi puști. Cu mare greutate scăpă să nu fie prins însuși 
Domnul Moldovei, care cu un pumn de oşteni și boieri fugi drept 
la Brăila. Aci, turcii aflând de înfrângere vrură să pună mâna pe 
el, dar Vasile Lupu, care tocmai se afla la masă, sări pe fereastră și 
printr-o grădină ajunse Ia marginea orașului, de unde, pe un cal 
de pripas se făcu nevăzut. 

Biruinţa lui Matei Basarab înfurie pe Sultan în așa hal, încât 
răcni către Marele Vizir, ploconit cu fruntea până la papucii săi: 

— Să mi-l aduci pe acel valah cum vei ști, viu sau mort! 

Apoi Sultanul, scărpinându-se în barbă, se răzgândi: 

— Nu! să-l lăsăsm în pace, până când ne-o veni bine! Haraciul 
l-a plătit? 

— L-aplătit 

— N-avem vreme de pierdut cu el. Te pomenești că mai 
pierdem bunătate de oştire prin munţii Valahiei, fără niciun folos. 

Și astfel Vizirul, care se tocmise cu Vasile Lupu și îi scosese 
firman de domnie pentru scaunul Țării Românești, plăti oalele 
sparte ale înfrângerii de pe râul Prahova. Căci Sultanul - spre a 
arăta prietenilor și dușmanilor că nu avusese niciun amestec în 
cearta dintre cei doi Domni români - aruncă la închisoare pe 
vizirul Mohamed Buiuc, îi luă avuţiile, după care îl spânzură în 


văzul tuturor. 

Astfel se pomeni Matei Basarab la Târgoviște cu un caftan nou 
de domnie și o scrisoare din partea Sultanului care-i ura ani 
mulţi, norocoși şi îmbelșugaţi și că el, din înţelepciunea lui Alah 
nu ațâțase pe Vasile Lupu și nici nu știuse ceva din nebuneasca 
faptă a aceluia. 

Murind loan, nevolnicul fiu al Domnului Moldovei, se găsiră 
boieri de inimă și dintr-o parte și dintr-alta, care se străduiră să 
împace pe voievozii țărilor române, din gâlceava cărora nu 
câștigau decât dușmanii. Domnii se împăcară. Vasile Lupu, în 
semn de pace, zidi pe cheltuiala lui biserica Stelea din Târgoviște, 
unde-și avea mormântul părintele Domnului moldovean, Aga 
Nicolae, iar Matei Basarab, drept credincios și el, ridică în judeţul 
Putna mănăstirea Soveja, pe unde locuiau mulți munteni din Țara 
Românească. 


V 


URMAȘUL LA DOMNIE 


Anii curseră pe albia timpului și, fiind ei de pace, mult folos 
aduseră Ţării Românești. Domnia lui Matei Basarab, dacă era 
bine orânduită, nicio uneltire dinlăuntru sau dinafară n-o putea 
strica. 

Un nor negru veni să întunece seninul vieţii Domnului Matei și 
a Doamnei sale Elina. Fiul lor adoptiv, menit să le fie urmaș, se 
îmbolnăvi și trecu în lumea celor ce nu cuvântă, la vârsta de 17 
ani. Moartea coconului lor îi copleşi de suferinţă. 

Bătrânul Domn se legase cu inima de frumosul Mateiaș, pe 
care-l îndrăgise ca pe un fiu al său. Era încredinţat că pilda 
bătrânească și istețimea tânărului ar fi făcut din el un voievod 
numai bun pentru Țara Românească - de lungă și blagoslovită 
domnie. 


Elina Doamna scrise unei rubedenii despre aceasta astfel: 

„Pe noi mare supărare ne-a ajuns. L-am luat de suflet la o 
săptămână după naștere și l-am crescut până acum. lară când 
credeam că ne va sprijini și ne va fi reazim la bătrânețe Dumnezeu 
l-a chemat la sine din această lume păcătoasă. Moartea lui ne-a 
pricinuit o mare durere, dar fiind la mijloc voia lui Dumnezeu ne 
liniștim întristarea cu creștinească mângâiere”. 

Udriște, fratele mai mic al Doamnei, care se însurase din nou, 
mai avu un fiu pe care tot soră-sa îl boteză, dar nu se mai grăbi 
să-l înfieze, căci Vodă Matei nutrea acum alte gânduri asupra 
urmașului său la domnie. 

— Doamna mea, zicea el, avem nevoie de mai multă strălucire 
asupra numelui nostru, ne trebuie un urmaș vrednic, el însuși 
având nume mare. 

— Şi la cine te-ai oprit, Doamne? 

— Nicolae-vodă Pătrașcu, fiul marelui nostru Mihai Viteazul, 
are un fiu pe care tot Mihai îl cheamă. Pe acesta l-am ales, fiindu- 
mi și nepot după cum știi... 

Udriște Năsturel Herescu scrise împăratului la Viena carte 
latinească să trimită băiatul la Târgoviște, vrând a-l face urmaș în 
scaunul Ţării Românești. Dar împăratul nu se învoi, având nevoie 
de el. Îl păstra ca ameninţare împotriva voievodului Transilvaniei 
Râkoczy I. Cum ieșea acesta de sub ascultarea împărătească se 
pomenea înlocuit cu tânărul Mihai care avea drept la domnia 
acelei țări românești. 

Dacă văzu așa Matei-vodă, își mută gândul la Istrate Golescu, 
însurat nu de mult cu Ancuţa, nepoata lui Mihai Viteazul, însă 
boierii fiindu-i împotrivă născociră o uneltire și boierul, ca să-și 
scape capul, fugi la Țarigrad. 

De rândul acesta Domnul se opri tot la o rubedenie de-a lui, 
un nepot de vară, Diicul Buicescu, om în toată firea, cu doi feciori 
mari. Nici pe el nu-l prea voiau boierii, găsindu-i cusur că are 
mintea cam ușurică și ţine prea sus nasul umblând cu alai după 


dânsul parcă ar fi ditamai Sultanul de la Țarigrad. Mai pe plac le 
era parcă serdarul Constantin, copil din flori al fostului Domn 
Radu Șerban. 

Dar asta nu-l împiedică pe acela să ajungă serdar și să 
nutrească în sine gând de domnie. Ba văzând favoarea de care se 
bucura Diicu Buicescu în ochii Domnului îl pizmui amarnic, 
nedându-i cinstirea ce i se cuvenea. Așa de pildă, când îl afla nici 
nu scotea cușma dinaintea lui, cu toate că era numai serdar, iar 
pizmuitul vel-spătar. Dacă reaua purtare ajunse la urechile lui 
Vodă, acesta certă pe Constantin şi după aceea se scutură de el, îi 
luă comanda și-l alungă de la Curte. Serdarul mâniat foc se trase 
la moșie, juruind că se va răzbuna împotriva Domnului când îi va 
veni bine. 


VI 


BĂTĂLIA DELA FINTA 


Vrajba între Domnii români izbucni iar. Cine a rupt întâi 
legământul de pace? Greu de știut. Neastâmpăratul Vasile Lupu, 
care era acum socrul cazacului Timuș, să fi început iar uneltirile 
pentru a-și împăca pofta de mărire? Sau Rákoczy II, Voievodul 
Transilvaniei, voind să așeze la Iaşi pe Gheorghe Ștefan, un boier 
la care ţinea, în locul mândrului Vasile, chemase și pe Matei 
Basarab într-ajutor? 

Fapt e că în primăvara anului 1653 oștile transilvane urcară 
pe la Trotuș înspre lași, iar spătarul Diicu Buicescu, mâna 
dreaptă a lui Matei Basarab, cu oștire nouă, trecu Milcovul. 

Oștile unite, care aveau în mijlocul lor pe logofătul Gheorghe 
Ştefan, ajunseră cu ușurință la Roman. Abia acum prinse de veste 
Vasile Lupu că era atacat. Nu mai avu vreme să-și adune oștire 
spre a-și alunga vrăjmașii. Atunci se trase peste Nistru, unde avea 
pe fiica sa Ruxandra, soţia cazacului. 


De Florii, muntenii și transilvănenii intrară în Iaşi. Nu trecu o 
lună, că oastea lui Timuș veni în iureș să pună iar în scaun pe 
tatăl frumoasei Ruxandra. Sprijinitorii logofătului Gheorghe 
Ştefan fură bătuţi, iar el abia scăpă cu fuga, oprindu-se la Milcov, 
unde străjuia oastea muntenească, ce mai scăpase, a lui Diicu 
Buicescu. 

Vasile Lupu, însetat de răzbunare, intră în Focșani. 

Matei Basarab, dacă află de primejdie, ieși din Târgoviște cu 
seimenii și dărăbanii săi, aşezând tabăra într-un loc anume, Finta, 
între Ialomița și un pârâu noroios. 

Vasile Lupu se năpusti înainte cu oastea moldovenească, 
având de ajutor miile de călăreţi ale ginerelui său Timuș. 

Domnul Ţării Românești, ajuns la adinei bătrâneţi, nu se mai 
temea de moarte - nu se temuse nici când era tânăr - însă n-ar fi 
vrut să-nchidă ochii alungat din domnie, ci, așa cum se cuvenea, 
în jilțul domnesc, pe care numai cu vrednicie îl dobândise și cu 
vitejie îl ținuse. 

La Teleajen, Diicu Buicescu, până la sosirea Domnului cu oaste 
proaspătă, încercă a opri pe năvălitori la apa Teleajenului, fără să 
izbutească. În seara când hotărâse a se trage înapoi, văzu venind 
în goană călăreţii din Târgoviște, trimiși de Matei Basarab. Astfel 
că în zori de zi, în loc de a se retrage, Diicu Buicescu porni el la 
atac împotriva oastei moldoveneşti care îl înfruntă, dar cu mari 
pierderi. 

În aceeaşi după-amiază primi poruncă din partea Domnului să 
cruțe oastea ce-i mai rămăsese și să se tragă înapoi, spre apa 
Ialomiței. 

Vasile Lupu, în timpul nopții, își rândui taberele ca a doua zi în 
zori să se repeadă asupra lui Diicu Buicescu, să-l copleșească și 
să-l nimicească. Dar când se lumină de ziuă, pe locul unde fusese 
oştirea munteană se văzură numai urmele de cenușă ale 
focurilor. Dușmanul pierise! 

Timuş, ginerele lui Vasile Lupu, mânios de această viclenie a 


boierului muntean, ceru îngăduirea de a se repezi cu oamenii lui 
călări pe urmele fugarilor, care de bună seamă nu puteau fi prea 
departe. 

Dar Domnul Moldovei, care-și mai pierduse odată scaunul, nu 
cuteză să pună în bătaie călăreţii ginerelui, atât de trebuincioși în 
împrejurări mai grele. Cu muntenii se mai încăierase Vasile Lupu, 
îi cunoștea ca oameni viteji și iscusiţi. Cine știe ce viclenie o fi pus 
la cale Matei Basarab? 

Și astfel Timuș nu dobândi învoirea socrului său. Acest refuz îl 
răni adânc în mândria lui. Căci precum mai alungase odată pe 
năvălitori și recucerise tronul socrului, voia și acum să aibă el fala 
biruinţei asupra oștilor muntene. Așadar Timuș se trase mohorât 
în mijlocul călăreţilor cazaci și nu mai scoase o vorbă. 

La Ialomița, drumul era tăiat de oștirea lui Matei Basarab, 
pregătită de luptă, având înapoi, la odihnă, oamenii lui Diicu 
Buicescu, ce trebuiau la nevoie să astupe orice străpungere s-ar 
face și să se ia pe urmele dușmanului fugar. 

Domnul Moldovei cercetă locurile de jur împrejur și văzu că 
trebuia să se ferească de pârâul noroios aflat în dreapta oștilor 
muntene. Trimise după Timuș, dar cazacul nu vru să iasă din cort. 
Cu narghileaua aprinsă, ședea pe rogojină, turcește. 

Domnul Moldovei, acoperit de nădușeală - căci soarele de mai 
vărsa în ziua aceea o arșiță neobișnuită - dădu pinteni calului și 
se repezi în tabăra călăreţilor cazaci, să afle pricina supărării 
ginerelui său. 

Timuș nu se ridică de pe rogojină, scoase numai narghileaua 
din gură și arătă cu ea socrului un loc alături. 

— Dar bine, omule, de narghilea și de cafele ne arde nouă 
acum? Timuș, băiatule, nu mă lăsa, că mă prăpădesc de tot. 
Hainul de muntean, dacă ne prinde, ne mănâncă de vii pe 
amândoi! 

Timuș duse iar narghileaua la gură, sorbi cu sete, umplu 
încăperea cortului de fum albastru și - după obiceiul lui - scuipă 


cu putere în lături. 

— Ce nevoie ai de mine? făcu el cu răceală. 

— Vai de sufletul meu, se poate să grăiești așa? Ce mă fac eu 
fără călăreţii tăi? D-apoi mi-ai venit pe-aici la preumblare? Sau 
trebuie să batem pe acei tâlhari? 

— Să-i batem, de bună seamă! strigă Timuș, sărind deodată 
de la locul său. 

Şi cu ochii bulbucaţi de furie, strigă: 

— Du-te de-i bate! Când am vrut să mă iau după ei nu m-ai 
lăsat! Acu n-am eu poftă să mă bat! 

În zadar arătă Vasile Lupu ginerelui său că lupta trebuia s-o 
înceapă călăreţii cazaci, spre a răzbi aripa dreaptă a oștirii lui 
Matei Basarab, care înconjurase anume un râu mocirlos, unde 
nădăjduiau să atragă și să înece pedestrimea moldovană. În zadar 
îşi osteni gura cu rugăminţi și făgăduieli mari. Nimic! Timuș se 
închise în încăpățânarea lui, nevrând să știe de altceva. Părea orb, 
mut şi surd la tânguirile lui Vasile Lupu. 

Într-această vreme Matei Basarab adăsta ca duşmanul să-l 
lovească. Cu toate că trecuseră câteva ceasuri de la răsăritul 
soarelui, în tabăra moldovană nu se vedea nicio mișcare! 

Diicu Buicescu, nerăbdător, rugă pe Domn să-i îngăduie să 
lovească el întâi partea stângă a dușmanului, ca să-l împingă în 
dreapta spre noroaie. 

— Să mai așteptăm, spătare! Să nu ne grăbim! răspunse 
Domnul. Aci noi suntem acasă, n-avem nicio grabă. Ei au grabă, 
căci merindea li se prăpădeșşte cu fiecare zi. Și dacă ar lovi în noi, 
îi tragem ușor în noroaie - ba vin chiar ei singuri, năvălitorii! De 
ce să ne mișcăm, descoperindu-le rânduiala noastră? 

Vasile Lupu, neajungând la înţelegere cu ginere-său, ieși furios 
din cort și, repezindu-se în tabăra moldovenilor, dădu poruncă de 
începerea luptei, pornind el însuși cu puţina călărime ce o avea 
asupra pârâului noroios, pe care era încredinţat că-l va trece 
ușor. După el, prin vad, puteau veni apoi o parte din pedestrași, 


ca împreună să cadă în spatele grosului oștilor lui Matei Basarab. 

Socoteala Domnului moldovean nu fu rea: călărimea trecu 
într-adevăr pârâul, alungând pe munteni. Dar Matei Basarab, 
văzând primejdia, se repezi de cealaltă parte a câmpului de luptă 
cu jumătate din călăreţii lui Diicu Buicescu și opri înaintarea 
vrăjmașului, care era gata să-i cadă în spate. 

Călăreţii moldoveni, plescăind prin noroaiele pârâului, nu fură 
daţi înapoi, dar nici ei nu mai izbutiră să înainteze. 

Domnul Moldovei trimise repede un boier în cortul lui Timuș, 
cu rugămintea fierbinte de a veni măcar acum, când biruinţa 
atârnă de un fir de păr, să înfrângă împreună oastea vrăjmașă. 

— Să-i spui așa, auzi? strigă Vasile Lupu în auzul boierilor, că 
îi dau toate odoarele și vestmintele ce le-om găsi în Târgoviște, 
iar din aurul vistieriei va avea jumătate! 

Când solul lui Vasile Lupu ajunse în cortul lui Timuș, era prea 
târziu: Diicu Buicescu, venind de zor cu cealaltă călărime, răzbi 
pe moldoveni, înecându-i în pârâu, unde-i călcară-n picioarele 
cailor și-i tăiară cu săbiile. 

Ceilalţi moldoveni, ameninţaţi cu încercuirea de călăreţii lui 
Matei Basarab și uimiţi că nu se vedea pornind împotrivă, pentru 
ocrotirea pedestrimii, călăreţii cazaci, în frunte cu vitezul Timuș, 
se răzlețiră întâi, apoi o rupseră de fugă. 

În timpul încăierării din nămolul pârâului, un glonte atinse pe 
Domnul Țării Româneşti, mai sus de genunchi și altul îi zdreli 
fața. Căzu de pe cal şi poate s-ar fi înecat, dacă nu-i venea în 
ajutor un dărăban. Ci bătrânul Matei - care avea aproape 
șaptezeci de ani - se socoti umilit de asemenea ajutor și alungând 
de la sine pe acel oștean se urcă pe alt cal și purcese înainte, 
voinicos, cu sabia în mână. 

La fel, după pilda Domnului, se luptară, fiecare în pâlcul lui și 
ceilalți boieri munteni, intrând cu săbiile în mulţimea 
vrăjmașilor, care nu mai știau încotro să scape. 

După această cumplită încăierare, Vasile Lupu, aflându-se la 


loc bun, începu a strânge pe fugari și dimpreună cu oștenii de 
gardă încercă să înfiripe un nou zid de împotrivire. Puse în linie 
cinci pușcoace grele, de vișin, pe care turcii le numeau „tunuri” și 
care descărcau dintr-o dată, cu o jumătate oca de pulbere, mai 
bine de o sută de alice. 

Dar nici Dumnezeu nu vru cu el, căci tocmai atunci se stârni o 
vijelie, cu ploaie mânată dinspre apus drept în ochii și în 
pușcoacele oamenilor lui. 

În faţa unei asemenea urgii, moldovenii nu mai putură ţine în 
loc năvala muntenilor, care-i copleşșiseră. Vasile Lupu scăpă cu 
viață cu câţiva boieri, mai mult zdrobiţi decât teferi. Timuș le 
dădu cai iuți și-i luă cu sine, ocrotindu-i cu căzăcimea lui de 
urmăritori, până trecură Nistrul. 

De atunci Vasile Lupu nu-și mai recăpătă scaunul domnesc. 
După multe întâmplări, trecând și prin Crimeea, pe la Hanul de la 
care nădăjduia ajutor, nimeri la Stambul, unde zăcu în închisoare, 
fu eliberat și muri pe neașteptate. 

Bătrânul Domn al Ţării Românești se răzbună crunt la Finta 
împotriva năvălitorilor. Pe care-i prinse vii, îi tăie pe marginea 
drumului, de acoperi de leșuri și umplu cu sânge șanțul de la 
Fântâna Țiganului până la Târgovişte. 


VII 


STINSINJIL ȚUL DOMNIEI 


Întors victorios din război, Matei Basarab n-avu parte de 
tihnă, ci căzu la pat. Căpătase în luptă două răni grele: una la 
picior și alta în pometul obrazului. Bărbierul domnesc, care îl 
îngrijea, nu izbuti să-l vindece, nici baba Herta, o papistașă căreia 
îi mergea numele că ia durerea cu mâna. Atunci aduseră de la 
Făgăraș pe bărbierul Iacob. Degeaba! Domnului îi mergea din ce 
în ce mai rău, orice mişcare îi stârnea dureri crâncene și-l ţintuia 


locului. 

Doamna Elina, îngrijorată foarte de starea soţului, scrise carte 
voievodului transilvan Râkoczy, cerând să trimită degrabă 
medicul său - hirurgus - dar nici el nu izbuti mai mult decât 
bărbierii și baba papistașă. 

Auzind de toate acestea, serdarul Constantin socoti că Vodă 
nu mai avea mult de trăit și că venise timpul nu numai să se 
răzbune, ba chiar să-și netezească drumul spre domnie. Zis şi 
făcut. Veni la Târgoviște și cunoscând pe Jurge, mai marele peste 
seimeni și darabani, îi suflă la ureche: 

— Vistieria e doldora de bani, dar vouă vitejilor de la Finta nu 
vi se plăteşte leafa cuvenită, că se împotrivesc boierii, ca să pună 
mâna pe aur după ce moare Vodă. 

Și aşa mercenarii, deși bine plătiţi și îngrijiţi de Domn, 
începură a-şi lua ifose știind că au putere mare, asemenea 
ienicerilor de la Țarigrad, de vrerea cărora se temea însuși 
Sultanul. Dar turnând serdarul gaz peste foc, mai vârtos își 
sporiră pretenţiile cerând câte trei lefuri în loc de una. Cum 
Domnul nu se hotări să le facă pe plac, ci îi îndemna la 
cuminţenie, ei se răzvrătiră, pătrunseră la curte și începură a 
striga ca luaţi de rusalii: 

— Vrem leafă întreită, că noi am bătut războiul cu Vasile- 
vodă, unde au pierit o mie cinci sute de suflete. 

— Dacă Măria Sa nu mai are putere să adune bani din ţară, să 
lase domnia și să se călugărească! 

— Să vie alt Domn mai tânăr și darnic de mână! 

Matei-vodă privea țintuit și neputincios la acei oameni 
îndârjiți care pierduseră măsura. Cu toate astea, ei îl așezaseră în 
Scaun și îi ţinuseră temeinic lunga domnie. Și-acum, deodată, ca 
la suflarea unui vânt rău, se schimbară, intrând în altă piele. Vru 
să meargă la ei ca să le vorbească, spre a-i întoarce de la rătăcire, 
dar nu se putu urni din loc. 

La rândul ei, Doamna Elina se zbuciuma și tremura de spaimă 


să nu-l omoare pe Domn. 

— Potoliți-vă, măi oameni, se ruga de ei, că Măria Sa e bolnav 
și zurbarea voastră îl prăpădește... Duceţi-vă, el știe ce trebuie să 
facă pentru voi. 

— Să dea poruncă vistiernicului Ghinea și armașului Radu a 
ne plăti simbriile. Că altmintreli singuri ne luăm ceea ce ni se 
cuvine. Știm că aceia sunt capii răutăţilor. 

Doamna, văzând că înţelegere cu răzvrătiţii nu poate fi, se 
trase din cerdac şi merse la Domnul ei. Albise femeia de frică și 
abia răsufla. 

— Elino, lasă-i în pace pe nebuni, că mai degrabă pe tine te 
prăpădeşte zurba lor decât pe mine. Ai inima șubredă și nu 
trebuie să-ţi faci sânge rău. Ia seama! 

— Dar pot, Măria Ta, pot să rămâi împietrită la ceea ce văd și 
aud? 

Și dând în genunchi, în faţa icoanelor, strigă: 

— Doamne, îndură-te de noi, prea destule lucruri crunte ne-ai 
arătat. 

Din păcate, perechea domnească avea să vadă lucruri și mai 
crunte. Răzvrătiţii, cărora de nimeni nu le era teamă, scoaseră din 
cetăţuie tunurile și ierbăriile și le duseră afară din târg, trimiţind 
vorbă că vor trage asupra palatelor domnești. Ce-i drept, nu 
traseră, dar făcură altă blestemăţie. Chiar de sub ochii Domnului, 
puseră mâna pe vistiernicul Ghinea și pe armașşul Radu şi 
dueându-i afară, în câmp, îi uciseră. Apoi jefuiră casele acelor 
boieri și le dădură foc. 

Auzind aceste fărădelegi, Doamnei Elina îi veni rău și căzu jos. 
O ridicară și o puseră în pat, iar după trei zile de zăcut se stinse 
din viaţă, fără a-și fi venit în fire. 

Vodă Matei, împietrit de pierderea ei, nu mai scotea un 
cuvânt. Nu era decât o statuie a durerii. Când veni ceasul 
despărțirii de tovarășa vieţii sale, doi boieri îl ridicară de 
subsuori și-l apropiată de moartă. Domnul îi sărută mâinile și 


fruntea cu evlavie mare, căci nu putu s-o urmeze pe cel din urmă 
drum. 


x x* 


În întâia noapte pe care Doamna Elina o dormea în biserica 
domnească din Târgoviște, Matei nu închise o clipă ochii, viscolit 
de cele mai felurite gânduri, lovit greu în credința lui de 
totdeauna. De ce oare cerul îl supunea la asemenea cumplite 
încercări? Ridicase 45 de lăcașuri bisericeşti, umplând ţara cu ele 
și tot n-ajungeau pentru iertarea păcatelor sale? Ce mai vroia 
puterea cerească de la el pentru dobândirea liniștii sufletești? Că 
mai bine gloanţele care îl loviseră în picior și pometele obrazului 
i-ar fi străpuns inima și acum era împăcat, odihnind lângă draga 
lui Elina. 

În mintea lui Vodă mereu se încrucişau tot felul de gânduri şi 
plănuiri. Era încă Domnul Țării Românești, care putea să 
poruncească supușilor săi: de ce n-ar chema întrajutor pe prinţul 
Transilvaniei, vechiul prieten, care cu oaste să spulbere pe acei 
cutezători seimeni și dărăbani? Chiar mâine în zori va pune pe 
cumnatul Udriște să scrie carte latinească lui Râkoczy II. 

Dar după ce acesta o întocmi, Matei-vodă n-o mai trimise. 

— E zadarnic, cumnate! De-aci încolo totu-i zadarnic! Nu 
crezi? 

Udriște Năsturel Herescu tăcea îngândurat. Abia într-un târziu 
zise: 

— Măria Ta, socot că e o singură pricină în toate aceste 
neorânduieli. 

— Ştiu, cumnate, știu. Şi asta mi-a ajuns la urechi. Constantin, 
serdarul, e capul răutăţilor! răspunse Vodă cu răsuflat greu. El a 
îndemnat pe seimeni să ceară lefuri întreite, nesăbuitul! Să 
vedem când s-o urca în Scaun - dacă s-o urca - va fi în stare să le 
plătească măcar o leafă? 

— Şi nu-l pedepseşti, Măria Ta, pe acel netrebnic? 


— Hm! Aş putea să-i tai capul. Dar la ce bun? E în zadar, 
cumnate, în zadar! Ascultă-mă ce-ţi spun. 

Şi Domnul aţipi. 

x 

Ca prin minune, lefegii se mai potoliră. Moartea Doamnei îi 
covârșise ori altă pricină? Tot ca prin minune, Matei-vodă se 
simți ceva mai bine, Însă gândurile negre nu-l părăsiră. 

În primăvara următoare tulburarea seimenilor şi dărăbanilor 
reîncepu. Într-o duminică senină, Vodă, susţinut de doi boieri, 
purcese la biserica domnească să asculte liturghia. Când se 
întoarse acasă, răzvrătiţii închiseră porțile împiedicându-l să 
intre. Trei zile şi două nopţi rămase voievodul sechestrat în 
caleașcă, după care, fiind înduplecaţi cu multe pungi, îi dădură 
drumul să intre în palatele domnești, mai bolnav decât fusese 
înainte. 

Trăi după aceea încă o lună și jumătate. Și în ziua de 9 aprilie 
1654 se stinse pe nesimţite în jilț. Chiar așa vroise să moară, în 
jilțul domniei, nu în pat, și așa murise. Dorinţa lui de totdeauna se 
împlini întocmai. 

Pe când răposatul încă era pe pământ, străjuit de făclii și 
luminări, răzvrătiţii armaţi urcară în scaunul domniei pe fostul 
serdar, acum Constantin Șerban Basarab. 

Rămășițele acelui viteaz și înţelept Matei Basarab fură 
înhumate în biserica domnească, lângă Doamna Elina, ca să fie 
de-a pururi soţii unul lângă altul. Dar peste câţiva ani, dacă turcii 
arseră Cetatea de scaun, stricând și mormântul, osemintele 
voievodului, pe vremea lui Mihail Radu zis Mihnea, fură 
îngropate din nou la ctitoria din Vâlcea, sus, pe-un vârf de munte, 
la mănăstirea Arnota. 

Pe lespedea de piatră oricine poate citi această duioasă 
inscripție: 

„Aici zace Matei Basarab, cu mila lui Dumnezeu odinioară 
Stăpân și Domn al Țării Românești, bărbat înțelept, îndurător și 


milostiv, întemeietor și înnoitor al multor biserici și mânăstiri, 
niciodată biruit ci biruitor, dușmanilor înfricoșat, prietenilor de 
folos, îmbogăţitor al ţării sale, cel ce în plină pace a domnit 21 de 
ani. A adormit întru Domnul la cinstite bătrânețe, în anul 1654”. 


VASILE LUPU 


MARI VIRIUȚI, DAR ȘI OUSURURI 


Era Vodă Lupu, bărbat în puterea vârstei, având patruzeci și 
trei de ani, dar îi bătea și pe cei de douăzeci, în sprinteneala 
mișcărilor și agerimea minții. 

Lumea îl poreclise albanitul, dar fără temei, fiindcă nu era 
nicidecum albanez de baștină. Poposise în ţară fiind copil încă, de 
prin părţile Târnavei. Tatăl său, Nicolae, era român macedonean, 
iar maică-sa, Irina, moldoveancă get-beget, înrudită cu multe 
familii băștinașe. 

Pe vremea domniei lui Gaspar Graţiani, boier Lupu se 
însurase cu Tudosca, fiica unuia dintre cei mai de seamă boieri 
moldoveni, vornicul Bucioc. Nașul acestei perechi fusese însuși 
Vodă, ceea ce înseamnă că ginerele încă de pe atunci se bucura de 
faimă în rândurile boierimii. 

Odată cu anii, veniră pe lume trei odrasle: întâi un fecior, Ion, 
apoi două fete, Maria și Ruxandra. 

Doamna Tudosca se mângăia cu creșterea aleasă a odraslelor 
ei, nemaiavând răgaz și poate nici pricepere să grijească de 
ridicarea bisericilor sau a se îndeletnici cu trebile cărturăriei ori 
politichiei, aşa cum făcea, dincolo în Ţara Românească, Doamna 
Elina a lui Matei Basarab. 

Cei dintâi ani de domnie ai lui Vasile Lupu se nimeriră ani de 
pace și de rodnicie. Turcii, fiind prinși cu război în Persia, lăsară 
tihnă lehilor, iar țara Moldovei răsuflă în voie, bucurându-se de 
vremea bună. Vodă căpătase învoirea Porții de a nu plăti haraciul 
decât peste trei ani, urmând ca într-al patrulea să-l plătească 


întreit. 

Avea nevoie de acest răgaz, ca să mai rânduiască trebile 
obşteşti şi să aşeze birurile cât mai drept. 

În acești ani (1634—1637), având tihnă, Vasile Lupu trăgea 
cu urechea la tot ce se făcea în Muntenia. Ambiţia nemăsurată îl 
îndemna să nu se lase mai prejos decât Matei cu care se cunoștea 
de pe vremea când și el, în tinereţe, stătea la Târgoviște. Așa că, 
aşijderi Domnului ării Românești, aduse Vasile-vodă limba 
moldovenească în biserici precum și în cancelaria domnească, 
întocmi pravile după codicele bizantine, înființă tiparniţe, scoase 
cărţi, făcu o școală în care elevii învățau latineşte, slavoneşte, 
grecește şi bineînţeles limba noastră românească. Apoi reînnoi 
pe de-a-ntregul biserica Goliei și înălță mândrul lăcaș al celor 
Trei Ierarhi, a cărui fală dăinuiește și în zilele noastre. 

Măreţia și rânduiala de la curtea domnească din Iași întreceau 
orice închipuire, amintind pe aceea a Bizanțului. Străinii ca și 
băștinașii erau de-a dreptul uluiți de atâta strălucire. Ca să 
pătrundă careva la Domn trebuia să treacă printr-o întâie așezare 
păzită de 500 de pușcași, apoi intra în altă întăritură, unde erau 
rânduiţi 100 de pedestrași aleşi pe sprinceană, urma a treia, unde 
străjuiau vreo 250 stegari, până când în sfârșit punea piciorul în 
palatul domnesc, având peste 50 de străjeri la ușă și o mulțime 
fără număr de boieri și boiernași. Ajuns la marele logofăt, acesta 
îl conducea el însuși la Vodă. 

Curtenii, după obiceiul de la Versailles, aveau locuinţa chiar la 
curtea domnească. Sute de poftiţi şi nepoftiţi foiau în fiece zi la 
palat, ba să stea de vorbă cu Vodă, ba chemaţi la prânz ori cină, 
ba la cafele. 

Mesele erau atât de îmbelșugate, încât oaspeţii mai mult 
risipeau decât înfulecau bucatele slujite în farfurii de aur și 
argint. Uneori mesenii se mirau foarte văzând furculițe, de care 
nu se pomenea încă nici la curtea regească a Franciei. 

Vodă şedea de bună samă în capul mesei. Spătarul de serviciu 


îi ținea cuca, spada și sceptrul, iar paharnicul avea grija băuturii, 
turnându-i mereu vin în cupă. Din bucate gusta mai întâi 
paharnicul. Ceea ce nu-i plăcea Domnului punea sub masă, 
pentru animale. 

Într-un colț retras, lăutarii ziceau cântece lumești, iar în alt 
colț, un cor de ţârcovnici cântau bisericeşte la începutul și 
sfârșitul petrecerilor, ţinând în mână lumânări groase, aprinse. 

La toate aceste mese, Vasile Lupu strălucea cu multa sa 
istețime, vorbind când era nevoie grecește și turcește, limbi pe 
care le cunoștea destul de bine. 

Femeile nu se arătau decât la marile ospeţe. Mesele lor 
obișnuite, de fiecare zi, erau rândui te cu același ceremonial în 
încăperile Doamnei Tudosca. 

Familia Domnului se ducea în fiece duminică sau sărbătoare la 
biserica Sf. Nicolae. Pe scaunul din dreapta naosului şedea Vodă, 
având în stânga sa pe moștenitorul tronului, iar în dreapta pe 
marele vornic. Doamna Tudosca stătea mai la urmă cu domniţele 
și jupânesele boierilor, purtând podoabe de aur și pietre 
nestemate. Se spune că îmbrăcămintea ei, dimpreună cu 
podoabele, costa peste 400.000 de galbeni. Nici Domnul nu se 
lăsa mai prejos: numai nasturii îl ţineau 100.000 de galbeni. 

Chiar pe nobilii polonezi, obișnuiți cu strălucirea curții de la 
Varşovia, îi năucise Vasile Lupu cu luxul și fastul de la Curte. 

Dacă ieșea din Iași cu treburi prin ţară, îl însoțea un alai având 
trei mii de călăreţi, două mii de pedestrași și încă o sută de 
ieniceri (gardă personală). 

Ținea Divan în fiece zi, dimineaţa și după-amiaza. Veneau la 
judeţ dinaintea Domnului mai întâi prostimea și după aceea 
boierii. Asta era rânduiala lui Vodă. Și fiecine se putea plânge 
împotriva celor mari și puternici. Dacă avea dreptate, o căpăta, 
chiar când era în pricină fratele Domnului. Ba o dată chiar aşa se 
întâmplă, de stârni mirare în toată ţara: Gheorghe și Gavril, fraţii 
lui Vodă, fură întemnițați din pâra unui oaspe străin. 


Spuse atunci Vasile Lupu la un ospăț vorbe mari, ca răspuns 
unei întrebări pe care i-o puse un leah: 

— „Nu-mi pasă de frate, de fiu sau fiică, întrucât dreptatea 
este una și singură pentru toţi. Eu nu socot omul, ci dreptatea, nu 
lucrul, ci pravila. Dacă ar fi ca jumătate din Moldova să fie rea, 
piară! - numai să rămâie jumătatea cea bună.” 

Patriarhul Macarie de la Constantinopol însoţit de sfetnicul 
său Paul din Alep, venind în Moldova ca oaspeţi, mult se mirară 
de primirea împărătească ce le făcu Vasile Lupu, încât însoţitorul 
mai marelui bisericii ortodoxe zise cu tâlc: „Omul acesta ar putea 
să fie un mare voievod dacă n-ar vrea să facă mai mult decât îi 
este în putere.” 


TI 
DOUĂ NUNȚI 


După trei sau patru ani de pace, Vasile Lupu prinse a se 
frământa. Pe Ion, băiatul tatei care abia împlinise 17 ani și era 
„Slab şi deznodat de mâini şi de picioare”, cum spune cronicarul, 
vru să-l facă Domn al Țării Românești. Încuviințare de la Stambul 
avea; acolo câștigase cu plocoane și pungi mulţi prieteni suspuși. 
Mai rămânea să alunge din scaunul de la Târgoviște pe Domnul 
muntean, care se întâmplă să fie Matei Basarab, nu prea îndrăgit 
la Poartă, din pricina prieteniei cu voievodul Transilvaniei și 
craiul Ungariei, dar altfel Domn viteaz și dârz. 

Vodă Lupu ca fost vistiernic avea pricepere să scoată bani 
chiar din piatră seacă, iar vaca o mulgea fără să se simtă, 
îngrijind-o şi hrănind-o bine, așa că întocmi o oaste așa cum îi 
trebuia și scobori spre Milcov. 

O singură întâlnire cu muntenii, o singură biruinţă - gândea el 
- şi Ion, dragul tatei, se face și el Domn, cu firman de la Stambul! 


Lupta se dădu într-o vale anume aleasă de Matei Basarab, pe 
lângă satul Nănășori. Aci călăreţii lui Lupu se-mpletiră unii într- 
alţii, iar pedestrimea, izbită unde se aștepta mai puţin, fu risipită 
un cârd de potârnichi, sub o ploaie de săgeți. 

Cu mare rușine - bucuros că nu-și pierduse viața - scăpă 
Domnul Moldovei, iar bietul Ion rămase mai departe în iatacul 
mumei, întristându-i zilele din urmă, căci era greu bolnavă. 

Cu toată neizbândirea, Vasile-vodă nu se lăsă păgubaș. Din 
nou pregătiri de luptă, uneltiri, pungi de aur zvârlite peste mare 
la Stambul. Când le plăti pe toate, el trimise pe băiat la pașa din 
Silistra, având înţelegere cu acesta să-l așeze în scaunul din 
Târgoviște. 

Numai că Matei Basarab nici el nu șezu cu mâinile în sân, ci 
plimbând pungi cu aur așijderi „albanitului” la Poartă, înduplecă 
pe Marele Vizir să treacă de partea sa. Astfel, pașa Mustafa din 
Silistra primi poruncă să-i trimită legat la Stambul pe nevolnicul 
Ion, care dealtfel n-avea nicio vină. El scăpă de pacoste, căci un 
om al lui Vasile Lupu, aflând ce-l aşteaptă, îl întoarse din drum, 
trimițându-l pe fugă la Iași. 

Vasile Lupu turba de furie. Puse degrabă pe fiu în Scaun „cu 
domnie deplină” cum zic cronicarii, iar el porni cu oastea 
împotriva lui Matei Basarab. Se loviră în Prahova, la Ojoceni și iar 
mâncară bătaie moldovenii. Necăjitul Domn se trase la Brăila, 
unde avea de gând să-și adune oamenii, dar era cât p-aci să fie 
prins. Noroc că găsi un cal de pripas ca să scape teafăr. Când 
ajunse la Iași află că fecioru-său se lepădase de Scaun, spunând 
boierilor că-i bolnav și nu poate să facă față domniei. Ceea ce era 
foarte adevărat. 

Văzând aşa, se mai domoli Vodă Vasile şi făcu pace cu Matei 
Basarab. Cei doi voievozi români zidiră câte o biserică fiecare în 
ţara celuilalt. Păcat că acest gând bun nu le venise mai de mult! 
La închegarea prieteniei lor a contribuit principele Transilvaniei, 
pe care cei doi îl considerau suzeranul lor. 


x 


După sfatul unui doftor venețian, Ion fu trimis la Brussa, în 
Asia Mică, unde erau băi tămăduitoare, mai ales pentru brațul 
drept, care i se uscase ca un lemn. Însă nefericitul tânăr se stinse 
din viață pe drum. Îl aduseră înapoi şi fu înmormântat cu pompă 
mare în biserica Trei Ierarhi. 

Maică-sa, Tudosca, muri și ea de inimă rea, tot în același an 
1639. Pe mormânt îi aștemură o pânză rămasă și astăzi comoară 
de artă, țesută cu mare măiestrie, din fire de mătase și aur, 
înfățișând pe răposată și îmbrăcămintea ei. 

Pesemne că Vasile Lupu n-o jeli prea mult pe Doamna sa. Nu 
trecu încă anul de doliu şi el se gândi să se însoare din nou. Într- 
acest scop îl chemă la sine pe tânărul și credinciosul postelnic 
Catargiu. 

— Enache, te știu cutezător şi priceput foarte. Eşti în stare să- 
mi găsești o nevastă cum nu se mai află? Nu bogată, nici de neam 
mare ca răposata Tudosca, ci una frumoasă de pică, să-mi 
farmece ochii când mă uit la ea şi să-mi aline bărbăţia care se 
trece zi de zi. Ia-ți cițiva oameni și du-te în Caucaz, că pe-acolo 
afli circaziene și georgiene vestite pentru frumusețea lor. 
Cumpăr-o pe cea mai de soi și adă-mi-o. Nu mă uit la bani. 

Postelnicul purcese degrabă și, cutreierând cuprinsul dintre 
Marea Neagră și Caspică, ajunse în ţara paradisului femeiesc, 
unde cumpără cu aur greu un boboc de fată pe care o chema 
Ecaterina. Abea după aceea începură necazurile. Un pașă turc din 
Oceakov o văzu și se îndrăgosti foc de ea. De aci intervenţii la 
hanul tătăresc, ameninţări și multe alte piedici pe care 
neînfricatul postelnic le învinse primejduindu-și viaţa. Dar peste 
toate astea, prea lungi de povestit, se ivi o nouă și dureroasă 
opreliște. Prea frumoasa circaziană dădu semne că-l place pe 
tânărul ei însoțitor, iar postelnicului pe zi ce trecea i se topea 
inima după ea. Și așa începu în sine o luptă mare: s-o ducă pe 
draga fată plocon Domnului său la lași, ori s-o ţină pentru el, 


croindu-și altă soartă pe meleaguri străine. Tot cugetul bun ieși 
deasupra. Enache Catargiu călcă pe simţirea lui și își împlini cu 
cinste misiunea încredințată. 

La nunta Ecaterinei se veseli toată Curtea domnească și mai 
ales Vasile Lupu. Numai mireasa arătă tristă, iar postelnicul 
Enache Catargiu plânse în taină, frângându-și mâinile de greșeala 
ce făcuse împotriva inimii. 

După un an, proaspăta căsătorită născu un copil, căruia îi puse 
numele Ștefan. Ecaterina era nu numai frumoasă, dar și bună ca 
pâinea caldă. Se înţelese cu fetele ei vitrege, Maria și Ruxandra, 
de-o seamă cu ea și lc iubi, cum dealtfel o iubiră și ele, firește, mai 
mult ca o soră decât ca o mamă. 

Fiind ani buni de pace, Vasile Lupu mărită pe fiică-sa cea 
mare, Maria, cu un voievod leah, Radzivil, ca să aibă sprijin și din 
partea Lehiei la vreme de nevoie. Pe cea mică, Ruxandra, tot așa 
de fragedă și răpitoare ca maică-sa vitregă, circaziana, o peţi un 
prinţ, tot leah, Dimitrie Wisznowiecki, dar fata nu-l plăcu. Se mai 
iviră şi alți pretendenți la mâna ei, căci despre frumuseţea de 
consânzeană a domniţei mersese vestea la multe curți străine. 
Când - trăsnet! - fu peţită de hatmanul fioros al cazacilor, Bogdan 
Hmielniţchi, pentru feciorul său, Timuș. 

Grea supărare se lăsă peste palatul domnesc din lași la auzul 
acestei veşti, căci mândra fiică a Domnului, care zărise mulţi 
tineri nobili, cu purtări alese, la nunțile lui taică-său și soră-si, ar 
fi râvnit să aibă drept soţ unul din aceia, nu un barbar urât și 
necioplit de dincolo de Nistru. 

Vodă Lupu, deși cunoştea puterea hatmanului Bogdan, nu vru 
să se încuscrească. Îşi iubea fata ca pe ochii din cap şi de ce să-i 
aducă nenorocirea unei vieți silnice, cu un bărbat nepotrivit? 

Acest refuz îl plăti scump biata ţară a Moldovei. Că unde nu 
veniră călări pe cai mici și iuți, cu iatagane la brâu și făclii aprinse 
în mână, o puzderie de cazaci, în frunte cu voinicul Timuș, toţi 
Chiuind ca la nuntă. 


Dar acei nuntași amarnici numai petrecere nu făceau. Se 
năpustiră ca lăcustele asupra Iaşilor, arseră casele boierești și 
jefuiră crunt avuţiile Domnului. Pe domnița Ruxandra n-avură 
cum s-o găsească, deoarece Vodă o trimisese într-ascuns la o 
mănăstire. lar el, cu o mică oaste, strânsă în pripă, aștepta să 
vadă ce i-o mai aduce soarta. 

Şi muindu-se de jalea ţării, care toată ar fi fost atunci pustiită 
de acei zănateci, făgădui lui Timuș pe bălaia Ruxandra, urmând a 
se face nunta la anul, când vor fi gata pregătirile de cuviinţă ale 
miresei. 

Timuș cu „nuntașii” săi se întoarseră la Chiev, în cetatea 
tătâne-său, adăstând cu nerăbdare ziua nunţii. 

În iatacul ei din laşi, biata Ruxandra vărsă şiroaie de lacrimi, 
de parcă era ursită să se mărite cu un balaur, nu cu o făptură 
omenească. 

În primăvara anului următor, ajunse la Iaşi vestea că lehii 
bătuseră cumplit oștile căzăcești ale lui Hmielniţchi, care fugeau 
în neorânduială peste pragurile Niprului. Vodă, de bucurie, 
împărți zece zile pomeni săracilor din cetate, iar obrajii 
Ruxandrei se mai luminară şi fata prinse a surâde. 

Dar după Paști veni altă veste: că Hmielniţchi, adunând oaste 
nouă, tăbărâse asupra lehilor bătându-i atât de cumplit, că nu se 
mai întoarse unul acasă și toți zăceau pe câmpul de luptă, 
neavând cine să-i îngroape. Și iar se strânse de durere inima 
frumoasei fete a lui Vodă Lupu. 

În toamna aceluiași an, înainte de culesul poamelor, se făcu în 
lași, cu mare zurba de muzici, dar cu puţină veselie, nunta 
Ruxandrei cu Timuș, fiul hatmanului de peste Nistru. Ginerele 
tăcea posac simțindu-se nedorit, în vreme ce mireasa, cuprinsă 
de mila lui, nu știa cum să-l mai înveselească. 

Și cu alai întovărăși Vodă pe ginerele său Timuș și pe 
Ruxandra, care-i fusese cea mai mare bucurie a vieţii, până 
departe afară din lași. 


— De mine să n-ai nicio grijă, taică, grăi mireasa, strângându- 
se la pieptul lui Vodă, căci pasămite aflându-i și însușiri, începuse 
cazacul a-i place inimii ei. 

— Şi mie, Măria Ta, îmi trimiţi vorbă, oricând vei avea nevoie 
de cazacii zaporojeni! strigă Timuș, la despărţire, către socrul 
său. 

Când Lupu-vodă se-ntoarse la palatele domnești, toate 
încăperile i se părură pustii, ştiind el că fiică-sa lipsea. Și nici 
glăsciorul Ecaterinei, frumoasa și tânăra circaziană, nu fu în stare 
a-l înveseli. 

— Mare pacoste această nuntă pe capul nostru! se tângui 
Vodă boierilor, care ar fi vrut să-i alunge mâhnirea și nu știau în 
ce fel. 

Căci de pretutindeni izvorau acum nemulțumiri din pricina 
încuscririi voievodului moldovean cu hatmanul cazacilor. Mofluzi 
rămaseră lehii, care nu mai aveau în Vasile-vodă un vrednic 
tovarăș de lupte împotriva vrăjmașilor de dincolo de Nistru. 
Neîncrezători începură a se arăta turcii, care nu se așteptau la 
lucruri bune din rubedenia cea nouă a Lupului. 

Iar Matei Basarab, la Târgoviște, chibzuia cu tot mai multă 
stăruință la înlăturarea din scaunul Moldovei a lui Vasile Lupu, 
dușman de moarte, care oricând putea năvăli în Țara 
Românească ajutat de cazaci. 


II 


GINERELE LUPULUI 


Ca să mai uite durerea despărțirii de Ruxandra, se mută Vodă 
Lupu înapoi la Suceava, vechea cetate domnească. 

Logofătul Gheorghe Ștefan, care văzu că se clătinau acum toţi 
stâlpii puterii domnești, ajunse la înţelegere cu Domnul Ţării 
Romînești și cu prietenul acestuia, voievodul Rákoczy al II-lea al 


Transilvaniei. Ei erau încredinţaţi că Domnului Moldovei nu-i va 
veni în ajutor nici craiul Lehiei, nici turcii de la Dunăre și ca o 
pară putredă el va pica la cea mai mică suflare de vânt. 

Dobândind logofătul Gheorghe Ștefan asemenea puternici 
sprijinitori, mai căzu la înţelegere și cu alţi boieri, nemulțumiți de 
unele prea năvalnice apucături ale Lupului. Între ei se aflau fraţii 
spătarul Costin Ciogolea și stolnicul Pătrașcu Ciogolea și serdarul 
Ştefan. Și așteptau acești boieri numai un semn ca să doboare pe 
Vodă. 

Dar în grabă, Gheorghe Ștefan făcu una boacănă, dând toată 
urzeala pe față: purcese într-o noapte din Suceava la lași unde 
avea înţelegere cu Mitropolitul, fără a-și vesti tovarășii. 

Costin Ciogolea, aflând că logofătul nu mai era în Suceava, se 
sperie atât de cumplit - asemenea unui copilaș lăsat singur într-o 
încăpere goală - că dădu fuga drept în iatacul lui Vodă, care în 
acea dimineaţă își cănea barba neputând suferi cărunţia. 

— Ce s-a întâmplat, spătare, au năvălit tătarii? îl întâmpină 
Vodă văzându-l atât de speriat. 

— Mai rău, Măria Ta, gemu boierul. S-au răzvrătit prietenii și 
cei pe care cu mila ta i-ai ocrotit până acum, ca un adevărat 
părinte! 

Şi-i istorisi de-a fir a păr toată urzeala logofătului Gheorghe 
Ștefan, dând pe faţă şi numele trădătorilor, printre care se afla el 
însuși. 

Vodă văzu dintr-odată prăpastia care se deschisese la 
picioarele sale - și, fără a mai ține seamă de omenie, trimise 
oşteni de aduseră la curte și pe ceilalți boieri răzvrătiți. Și sub 
ochii lui, priveghind din cerdac, puse gealatul de le tăie tuturor 
capetele pe butuc - începând chiar cu spătarul Costin Ciogolea, 
cel cu pâra. 

Vasile Lupu își adună oastea ce-i rămăsese credincioasă și se 
trase la adăpost, în codri, în vreme ce loan Kemeni, trimisul 
voievodului Transilvaniei, intra în Moldova prin pasul Trotușului, 


iar spătarul Diicu Buicescu, cu oștirea muntenilor, trecea 
Milcovul. 

Nimeni în Moldova nu mai crezu în steaua lui Vasile Lupu, cu 
toată istețimea, vitejia și puterea lui. 

În lași, Mitropolitul citi lui Gheorghe Ștefan molifta de domnie 
nouă, iar boierii, câţi erau în cetate, i se supuseră, sărutându-i 
mâna. 

Dar nu trecură treizeci de zile de la această întâmplare, că pe 
neașteptate se iviră în faţa lașului călăreţii lui Timuș, cât frunza și 
iarba. 

Ginerele lui Vasile Lupu, cum auzise din gura frumoasei 
Ruxandra că tatăl ei se afla în primejdie, trecuse Nistrul și Prutul 
și într-un galop de o zi şi o noapte ajunsese în târg, cu armăsarii 
înspumațţi. 

Oastea lui Gheorghe Ștefan fu bătută la repezeală. 

Vasile Lupu ieşi cu ai săi din ascunzătoare, adăugind astfel 
oastea moldovenească la cea căzăcească, își îmbrăţișă ginerele - 
și porniră cu toţii în urmărirea vrăjmașilor. 

Din Moldova îi alungară - și o clipă Vasile Lupu gândi să se 
înapoieze în scaunul domnesc redobândit. Dar mândria îl aruncă 
într-o nebunie - la care de fapt tânărul Timuș, însetat de lupte, îl 
ademenise: trecu Milcovul vrând să zdrobească pe munteni și să-l 
alunge pentru totdeauna din Târgoviște pe Matei Basarab, cel 
care „incălcase” tratatul de prietenie. 

— Şi după asta, Măria Ta, am poftă să-ne întoarcem în 
Moldova prin Transilvania, zise Timuș de-a călare, socrului său. 

Întâia ciocnire avu loc la Teleajen, unde Matei Basarab trimise 
puţine ajutoare lui Diicu Buicescu, spre a lăsa pre vrăjmași să 
creadă că erau puternici și a-i trage mai în jos, într-un loc 
mocirlos, lângă satul Finta, dinapoia căruia adăsta el însuși cu 
tunuri de vişin, cu pedestrime și călăreţi. 

La Teleajen, Vasile Lupu lovi pe dușman înainte de a vesti pe 
Timuș, care atât se supără din această pricină, că la Finta nu vru 


să se mai bată, stând deoparte cu pâlcurile lui de cazaci. 

— Dacă sunt mai viteji moldovenii, să se bată ei! răspunse 
Timuș printr-un sol socrului său, care-l chema la apriga luptă 
împotriva dușmanilor. 

Matei Basarab, deși împovărat de ani, lăsase Târgoviștea, 
venind în mijlocul oștenilor, de vitejia cărora ţinea acum nu 
numai scaunul Țării Românești, dar și capul lui. 

Vasile Lupu, spre a pricinui dintru început zăpăceală între 
oamenii lui Matei Basarab, se năpusti cu toți călăreții moldoveni 
în tabăra munteană, dar călăreţii lui Matei înfruntară pe 
moldoveni și până la urmă izbutiră să-i ţină în loc. 

Degeaba trimise Vasile Lupu alţi doi boieri în cortul lui Timuș, 
să-l înduplece a porni la luptă, căci de cazaci se ţinea biruinţa în 
acea împrejurare. 

Dar Timuș, mânios, îndărătnic, nici nu vru să audă. 

Se aruncară în luptă pedestrașii din amândouă taberele, unii 
înarmaţi cu sânețe de foc, alţii numai cu arcuri, iatagane și 
măciuci. 

Fu o aprigă încăierare. De câteva ori moldovenii, îndârjiţi de 
Domnul lor, împinseră pe munteni înapoi, dar nici Matei Basarab, 
cât era el de moșneag, nu se dădu bătut. Ci în mijlocul oștenilor, 
luptă cot la cot cu ei. Boierii, văzând pe Vodă în frunte, îl urmară, 
căci curajul unuia trezește la repezeală și îndrăzneala celorlalți. 

Un glonț nimeri pe Matei Basarab drept în genunchi, 
spărgându-i osul. Boierul care se afla în preajmă vru să sprijine 
pe Domnitor, dar Matei Basarab îl ocări și-l izgoni, urmând a 
înainta târâș-grăpiș în rândul dintâi al luptătorilor. 

Vasile Lupu ar fi înfruntat încă oastea muntenească, până 
când ginerele său încăpățânat s-ar fi hotărit să intre în bătălie, 
dar se puse deodată o ploaie repede, care bătu drept in ochii 
moldovonilor. 

Fură răzbiți. 

Când Timuș ieşi din cort, bănuind că socrul său va fi înfrânt, şi 


vru să-şi adune călăreţii, ca să dea dușmanilor lovitura decisivă, 
era prea târziu. 

Moldovenii risipiţi, urmăriţi, căzând în gropi şi în smârcuri, nu 
mai putură face faţă iureșului oștirii lui Basarab; atunci Vasile 
Lupu, călare, o rupse de fugă spre a scăpa de sabâa răzbunătoare 
a dușmanului său. Tunurile moldovenești și mulți ostași, unii 
teferi, alții răniţi, căzură prinși în mâinile muntenilor. 

Nu mult după aceea Vasile Lupu trebui să înfrunte oștirea lui 
Gheorghe Ștefan, voievodul de o lună - și încă o dată fu înfrânt la 
Sirca. 

Timuş se întorsese acasă, bucuros pe de o parte că plătise atât 
de crunt jignirea socrului său, iar pe de alta amărât că va duce 
Ruxandrei vestea înfrângerii tatălui ei. 


IV 


DOAMNA ECATERINA 


Vasile Lupu nu mai apucă să mai intre în Suceava, unde se afla 
soțioara circaziană dimpreună cu băiatul și avuţiile domnești, ci 
trecu Nistrul, unde nădăjduia să dobândească alt ajutor de la 
Hmielniţchi. 

De rândul acesta Timuș văzând lacrimile Ruxandrei, de dragul 
căreia i se topea inima, năvăli cu nouă mii de cazaci în Moldova, 
înconjură cetatea Sucevei, a lui Gheorghe Ștefan, și în scurtă 
vreme intră înăuntru. 

Doamna Ecaterina, circaziana, îi căzu în genunchi, sărutându-i 
mâinile ca unui mântuitor. 

Dar soarta bătăliei se întoarse tot atât de repede, căci 
Gheorghe Ștefan primind ajutoare de la lehi și de la unguri - în 
total vreo zece mii de luptători, cu tunuri multe și călăreți, 
împresură la rându-i cetatea Sucevei, în care se afla soţia și 
ginerele lui Vasile Lupu. 


Lehii erau sub porunca castelanului de Cracovia, Dimitrie 
Wisznowiecki, cel rușinat de refuzul Ruxandrei, care știind că 
soțul ei se află în cetate, vroia să-l piardă. 

Douăsprezece săptămâni ţinu Timuş cetatea, luptând de pe 
metereze împotriva asaltatorilor. În cetate izbucni foametea. 
Oștenii se hrăneau cu obiele arse, cu opinci fripte, după ce 
mâncară guzganii, câinii și pisicile pe care reușiră a pune mâna. 

Câţiva lehi prinși izbutiră în bezna unei nopţi să fugă din 
Suceava. Fi spuseră principelui Dimitrie al lor că cei asediați sunt 
la grea nevoie, nemaiavând ce să mănânce și arătară în ce loc se 
află Timuș, căpetenia oastei. 

Întemeiaţi pe spusa lor, lehii bătură cu toate tunurile acel loc 
două zile încheiate. Încercarea izbuti mai repede decât se 
aşteptaseră. Ginerele Lupului, rănit la cap și la picior de o ghiulea, 
muri după o săptămână, cu toate îngrijirile Doamnei Ecaterina, 
care nicio clipă nu se dezlipi de lângă el. 

Mult încercata circaziană vru să ţină ascunsă moartea lui 
Timuș, dar nu reuși mare lucru. Cazacii zaporojeni, aflând pe de o 
parte vestea că au rămas fără căpetenie și pe de alta răpuși de 
foame, lăsară armele și nu mai vrură să lupte. 

Doamna Ecaterina, fără a-și pierde nădejdea, alergă în 
mijlocul lor. Și zaporojenii văzură cu uimire o zeiță albă ca 
laptele, cu grai omenesc, care le cuvânta cu glas de cântec, încât 
greu le era să creadă urechilor: 

— Feţii mei, nu vă lăsaţi copleșiți de nenorocirea ce s-a 
abătut asupra capului nostru. Viteazul Timuș nu și-a dat sufletul, 
l-a trecut într-al meu, poruncind ca eu să vă fiu căpetenie, că tatăl 
său i-a trimis veste în vis că vine cu oaste la Suceava și ne va 
scăpa de năpaste, adueându-ne biruinţa... 

Cazacii aprigi ca fiarele codrului, dar cu suflete blajine de 
copii, crezură spusele ei și căzând în genunchi se rugară pentru 
iertare. 

Lupta continuă sporită, însă nădejdea lor înviată nu izbuti să 


le astâmpere foamea. Ostașii începură să cadă seceraţi nu de 
gloanţe, ci de sfârșeala nemâncării. Mai veni și-o iscoadă care 
vesti pe Ecaterina că hatmanul Hmielniţchi era încurcat în lupte 
cu lehii și să mai aștepte fiul său Timuș câteva săptămâni până o 
isprăvi cu vrăjmaşii. 

Doamna Ecaterina se prăbuși pe jos de disperare. Nu mai era 
nimic de făcut! Soarta lor părea pecetluită. 

A doua zi, ea însăși dădu poruncă să se deschidă porţile 
cetăţii. Familia și avuţiile lui Vasile Lupu căzură în mâinile noului 
Domn al Moldovei, Gheorghe Ștefan. 

Când năsălia care purta leșul lui Timuș trecu prin faţa 
prințului Dimitrie Wisznowiecki, acesta nu-și simţi inima unsă cu 
miere așa cum își închipuise văzând pe rivalul său ucis, ci se plecă 
smerit și cutremurat dinaintea învinsului, făcând o cruce mare pe 
piept. 

Într-acest timp, hatmanul Bogdan Hmielnitchi venea el însuși 
cu oaste să despresoare Suceava. Lăsase în locu-i altă căpetenie 
să lupte mai departe cu lehii, gândind că nu-i bine să amâne 
ajutorul cuvenit fiului său, aflat în greutate. Dar pe drum întâlni 
convoiul cu leșul viteazului Timuș. 

Se opri, descălecă, privi lung la chipul palid, copilăresc acum, 
după sărutarea morţii, al sărmanului Timuș - și oftă din rărunchi. 

Încotro să-și mai îndrepte paşii? 

Cetatea era în mâinile lui Gheorghe Ștefan, care avea de 
partea lui sprijinul tuturor megieșilor - poate chiar și al turcilor. 

Se întoarse peste Nistru, la cealaltă sărmană: văduva 
Ruxandra. 


ŞTEFANIȚĂ LUPU 


Să-şi mai vadă vreodată nevasta și feciorul nevârstnic, 
Ștefăniță, nu credea Vasile Lupu. Acel hain de Gheorghe Ștefan de 
bună seamă că i-a dat pierzării. 

După moartea lui Timuș, pe care Hmielniţchi îl înmormântă ca 
pe un adevărat rege, Hatmanul nu mai trimise niciun ajutor 
fostului voievod moldovean. 

Ruxandra, învăluindu-se în văluri ca o mireasă neagră, se 
închise în iatacul ei din cetatea de pe malul Nistrului și nu vru să 
mai vadă, să mai audă pe nimeni. Odată cu Timuș, pe care la 
început îl urâse și apoi îl iubise cu patimă, părea că viaţa ei s-a 
sfârşit. 

Cu odoarele și banii pe care-i mai avea asupra lui, Voievodul 
fugar se gândi să ceară ajutor de la Hanul tătăresc al Crimeii, 
rubedenie bună cu frumoasa Ecaterina. Porni la drum și fu primit 
cu braţele deschise în castelul din creasta unui munte 
preschimbat în terase și grădini - dar tătarul, care cunoștea 
împrejurările fugii lui Lupu, nu-i dădu nicio nădejde. 

După câteva luni, pe neașteptate - în vreme ce fostul voievod 
adăsta o minune care să-l pună iar în scaunul Moldovei - veni 
scrisoare de la Stambul. I se cerea Hanului să trimită pe Vasile 
Lupu la Poartă, unde avea de dat unele socoteli. 

Fostul Domn știa ce însemna această poruncă. Dar nu-i păru 
prea rău. De vreme ce pierduse domnia, iar Ecaterina și Ștefăniță 
suferiseră pesemne o moarte crâncenă, de vreme ce draga lui 
Ruxandra se trăsese ca o schimnică într-o chilie, ce rost mai avea 
această viață pentru el? Ducă-se pe apa sâmbetei! 

Cum ajunse la Stambul, Vasile Lupu - după felul turcilor de a 
se purta cu voievozii maziliţi - fu aruncat în închisoarea Celor 
Șapte Turnuri, pe limba lor Edicul€. În faţa Padişahului - care 
primise atâtca pungi drept peşcheş - pe fostul Domn al Moldovei 
nu-l mai chemară, așa că nici nu fu pus la munci, nici ucis. 

Într-o încăpere de sus a Turnului, unde soarele bătea puternic 
și de unde se vedeau zările albastre ale mării, Vasile Lupu avu 


îngăduirea să primească vizite - și îndată chemă la sine pe 
capuchihae de la care află veşti despre Țara Românească și 
despre Moldova și numai după aceea putu să trimită scrisori. Se 
împrieteni cu mai mulţi venețieni de seamă, soli care fuseseră 
închiși până la terminarea neînțelegerilor cu bogata cetate 
italiană, și ca să le mai treacă de urit, închișii își dăruiau unii 
altora odoare şi mai ales ospeţe. 

Astfel află Vasile Lupu că frumoasa Ecaterina și tânărul 
Ștefăniță - minune dumnezeiască! - nu pieriseră în chinuri cum 
bănuia, ci fuseseră numai „puși la oprire”. 

Patru ani petrecu - adevărată odihnă! - Vasile Lupu în Cele 
Șapte Turnuri, până veni şi vestea mult așteptată: căderea din 
domnie a lui Gheorghe Ștefan! 

Marele Vizir, care primise câteva plocoane grase de la oamenii 
din zarafie ai Voievodului închis, stărui ca Vasile Lupu, care 
totdeauna se arătase un priceput și supus Domnitor, să 
dobândească iar Moldova, unde era cu nerăbdare așteptat de 
boieri ca și de poporeni. 

Dar fu numit Gheorghe Ghica - care i-o luă înainte cu 
depunerea haraciului în haznaua împărătească. 

Și iată, noul Voievod, care avea inimă blajină, trimise la 
Stambul pe frumoasa Ecaterina cu feciorul ei Ștefăniță. Se înfăţișă 
la Edicul€, cu scrisoare de intrare din partea Marelui Vizir. 

Ștefăniță, acum flăcău de șaptesprezece ani, cu tuleie 
negricioase în barbă, sărută mâna tatălui său, iar frumoasa 
circaziană căzu în genunchi, plângând de fericire. Ambasadorii 
venețieni, care tocmai jucaseră cărți cu Vodă, o priveau cu ochi 
mari, ca pe un tablou de Tizian. 

— Unde aţi stat, Ecaterina? 

— La Buciuleşti, pe moșia câinelui de logofăt, răspunse 
femeia din genunchi, privind chipul mândru al soţului. Nu ne-a 
omorât. Adăsta să mă răscumpăr, căci nu știu cine-i șoptise că 
ascunsesem avuţiile domnești. 


— Iar tu nu mai aveai decât sufletul, biata de tine! zise Vodă, 
dezmierdându-i obrajii. 

— Sufletul și taina gropniţei, Vasile! Că avuţiile de aur le-am 
ascuns și am lăsat afară numai sacii cu monedele de aramă, și 
vreo două de argint. Așa că, după mila lui Ghica-vodă, iată-mă-s 
cu banii toţi, până la un galben. 

Vodă o privea uluit, abia viindu-i a crede - socotindu-se mai 
curând în vis! 

Ecaterina nu i se păruse niciodată dârză și vicleană. Și iată că 
asprimea vieţii îi dădea şi asemenea însușiri. O ridică de jos și o 
aduse oftând la pieptul lui, apoi cu mâna cealaltă trase la el și pe 
Ștefăniță. 

Într-acea seară se aduseră din Stambul la Edicul€ damigene cu 
vin spumos, fripturi şi baclavale - iar ospăţul, la care fură poftiţi, 
în afară de dregătorii venețieni, toţi închișii din încăperile de sus 
ale Celor Şapte Turnuri, ţinu până la ziuă. 

Cu un nou dar de pungi, Vodă își recăpătă libertatea și părăsi 
Turnul cel vesel al pușcăriei, spre marea mâhnire a venețienilor, 
care se îndrăgostiseră pe capete de preafrumoasa circaziană. 
După oarecare vreme Marele Vizir îi îngădui să se mute într-un 
palat măreț, aşezat pe malul Bosforului, pe care îl cumpărase de 
la femeia unui grec proaspăt descăpățânat. Dar n-avea voie să 
iasă pe ulițele Stambulului, ca să nu-l vadă oamenii lui Ghica- 
vodă, Domnul Moldovei. 

— Încă o mazilire, şi-mi vine iar rândul! striga Lupu 
musafirilor care veneau în fiecare zi să-l vadă. 

Și socotind mântuirea lui, a Ecaterinei, a feciorului o 
adevărată minune dumnezeiască, cu un bacșiș de douăzeci de mii 
de reali dobândi dreptul de a repara bisericile ortodoxe din 
Stambul amenințate cu ruina, iar Patriarhiei îi plăti datoriile, care 
se ridicau la peste o jumătate de milion de reali. 

— Maică Precistă, se rugă el dinaintea icoanei din iatacul de 
pe Bosfor, sub care ardea o candelă ca un sâmbure de lumină, 


ajută-mi să mă mai închin odată la chipul tău de la Trei Ierarhi! 

Ecaterina învăță ușor drumurile tainice care duceau la 
dregătorii cei mari și la inimile lor și izbuti să clatine scaunul lui 
Ghica-vodă. 

Dar să pună în loc pe Vasile al ei, căruia i se usca inima de 
dorul Moldovei, nu izbuti. Totuși, Padișahul îi făcu hatârul și 
numi voievod pe tânărul Ștefăniță, care împlinise 19 ani. Și astfel 
porni feciorul voios şi mândru la laşi! 

Ecaterina rămase alături de vârstnicul ei soţ, bucurându-se 
amândoi de urcarea în scaun a băiatului lor. Dar veneau din 
Moldova vești rele, Ștefăniță se lupta, nepriceput, cu asprimile 
domniei și pe deasupra cu seceta care lovise țara, încât oamenii 
se văzură nevoiţi să mănânce până și papura de pe malurile 
bălților ca să nu piară de foame. 

Și mai află Vasile Lupu că moldovenii îi spuneau în batjocură 
tânărului și nenorocosului său fiu Papură Vodă, poreclă cu care 
va rămâne în istorie. Crunta veste îl îmbătrâni dintr-odată și-i 
zdruncină sănătatea. Nu trecu nicio lună de zile și închise ochii 
pentru totdeauna. Rămășițele i le duseră prietenii la lași, 
îngropându-le la ctitoria sa de la Trei Ierarhi. 

Doamna Ecaterina, încă tânără, nu împlinise nici 40 de ani, se 
pomeni, la Iași, față-n faţă cu întâia ei tresărire de dragoste. Era 
fostul spătar Enache Catargi, care tot mai tânjea de dorul ei. 
Aflând de trecerea către cele veşnice a lui Lupu, se întoarse 
degrabă din Lehin unde ajunsese hatman și o luă de nevastă. 


DOMNIȚA RUXANDRA 


I 
O NUNTĂ DOMNEASCĂ 


Mari pregătiri și o forfotă neobișnuită se vedeau la Curtea din 
laşi, unde domnea Vasile Lupu. În belşug şi măreție aproape 
împărătească trăia el aici dimpreună cu soţia de-a doua şi fetele. 

Căci spre deosebire de celelalte nunţi, ale boierilor ori ale 
oamenilor de rând, o nuntă domnească însemna politichie adică o 
nouă legătură de rudenie cu țările învecinate, atât de folositoare 
în acele vremuri de nestatornicie şi războaie neîntrerupte. 

Nunta pe care Domnul o pregătea fetei lui, Maria, domnița cu 
chipul alb, prelung și grai cântător ca al unei harfe, însemna 
pentru țară o apropiere de marea putere a Lehiei și deci un 
sprijin împotriva căzăcimii și tătărimii de peste Nistru. Căci 
mirele atât de prețuit al Măriei nu era altul decât prinţul Ion 
Radziwil, guvernatorul Lituaniei, chipeș și isteț, trimis de regele 
polon la vreme de cumpănă pe la toate curțile împărătești. 

Inima domniţei bătea de nerăbdare. Nici la Curtea părintelui 
ei, plină de boieri, de soliile altor neamuri, de dregători și ostași 
care treceau prin trei porţi, ca la Stambul, înainte de a ajunge în 
fața lui Vasile Lupu, Maria nu se simţțise micșorată. Dar altfel 
erau, de bună seamă, Curțile de la Viena, de la Veneţia, de la 
Cracovia... Și îi plăcea ca lumea să vadă și să se minuneze de 
frumuseţea ei albă, moldovenească. 

Bucuria miresei era împărtășită de mama-i vitregă, Ecaterina, 
frumoasa circaziană, a doua soţie a Domnului, adusă cu mare 
cheltuială și după multe tărășenii tocmai de prin părţile 
Caucazului, din preajma Curţii Hanului tătăresc. Căci aproape de 
aceeași vârstă cu mireasa, Ecaterina se pricepuse a fi mai degrabă 


o surioară fetelor din întâia căsătorie a lui Vasile Lupu, decât 
mamă vitregă. 

Şi despărţirea de Ecaterina era singura părere de rău a Măriei. 

Ruxandra, soru-sa, a doua fată a Domnitorului, privea cu 
uimire pregătirile de nuntă și într-un fel cu oarecare ciudă, căci, 
mezină fiind, credea că taica Vasile și mămuca Ecaterina numai 
pe ea trebuia s-o iubească și numai de mulţumirea ei să se 
grijească. Dar forfoteala jupâneselor și slujitoarelor care nu mai 
pridideau cu gătelile o înveseleau și se bucura la gândul că rochia 
ei albă, cu o lungă coadă de mătase viorie, o va ţine un paj leșesc 
de seama ei, cu ochi albaștri și zulufi bălai, ca un mic Făt-Frumos. 

Cu mult înainte de începerea nunţii, bucătarii fură puși la 
treabă și toate încăperile Curţii, din pivniţă până-n pridvorul 
bisericii domnești, se umplură de mireasma îmbietoare a 
mirodeniilor și a fripturilor rumenite. 

Trei tarafuri de lăutari, unul moldovenesc, altul turcesc și 
altul leșesc, se luau la întrecere în fundul curţii, stârnind o 
hărmălaie de nu se mai auzeau slujitorii unii pe alţii, când erau 
nevoiţi a-și vorbi. 

Numai Domnul, în iatacul său, unde îl ferchezuia un meșter 
bărbier grec din Stambul, avea inima îngreuiată de o presimţire și 
gândurile i se învârtejeau în minte, fără a fi în stare să 
deosebească pe cel bun de cel rău. 

— Nu cumva am nimerit-o ca Eremia cu oiștea-n gard, 
meștere bărbier? grăi tare Domnitorul, încercând a surâde. 

Bărbierul, care îi potrivea barba, scoase repede fierul încins, 
să nu pârjolească pe Măria Sa, tocmai în asemenea măreaţă 
împrejurare. 

— Cu prinţul polonez, Mărite Doamne? făcu el care, aşijderi 
grecilor de pe vremea lui, cunoștea firele încâlcite ale domniilor 
și intereselor. Nici nu putea Domnița Maria râvni un alt mire. 
Multe fete de neam din Polonia varsă acum lacrimi amare, că o 
moldoveancă le-a răpit mirele! 


Și în vreme ce bărbierului, cu ușurinţa-i obișnuită, îi turuia 
gura, Vasile Lupu își amintea de greutăţile pe care le avusese 
pentru a ajunge la această înrudire: împotrivirea Mitropolitului și 
a celor mai mulţi boieri, care nu vedeau cu ochi buni măritișul 
unei Domniţe ortodoxe cu un reformat (căci prințul Radziwil era 
luteran), împotrivirea atâtor înalți dregători și trimiși ai puterilor 
străine, cărora nu le venea la îndemână să se lege Moldova cu o 
putere de la miazănoapte. 

Dar ce va spune Vasile Lupu la Stambul? Cu încâlcite zâzanii și 
multe pungi pline cu galbeni, izbutise a pune mâna pe tronul 
Moldovei de la turcii atât de lacomi și atât de bănuitori. Cum va 
motiva Domnul dinaintea Sultanului și a Marelui Vizir legământul 
cu Lehia, dușmanca de moarte a Imperiului otoman, ţară catolică, 
aţâţătoare a Europei creștine împotriva Semilunii? 

De la această nuntă i s-ar putea trage lui Vasile Lupu mazilirea 
dacă nu chiar moartea! 

Când bărbierul isprăvi treaba, Vodă se ridică anevoie, oftând 
greu. 

Și începu o nuntă ca-n basme. Prințului Radziwil, care venea 
din Lituania cu șaizeci de curteni și o mie două sute de oșteni 
călări, îi ieși înainte Domnul Moldovei cu un alai de douăsprezece 
mii de oameni. Mai sosiră soli din Veneţia și din Brandenburg, 
toți în vestminte strălucitoare, cu nasturi din pietre nestemate, 
precum și trei soli din partea lui Gheorghe Rákoczy I, principele 
Transilvaniei, împreună cu o sută de ostași, toţi în armuri din zale 
și piei de animale. 

Douăsprezece zile ținură petrecerile la Iași, la care luă parte 
nu numai boierimea potrivnică - trasă cu de-a sila de coconet - 
dar și prostimea pentru care se fripseră boi întregi și se aduseră 
de-a rostogolul, din pivnițele domnești, poloboace cu vin mai 
roşu ca sângele. 

După aceea, frumoasa Maria, lăsându-și în lacrimi pe buna 
mamă, Ecaterina, precum și pe surioara Ruxandra, care o privea 


cu mâhnire, apucă drumul Varșoviei. 

Aci soţul o înfăţișă Regelui, apoi tinerii căsătoriţi porniră cu 
rădvanul și alaiul să colinde prin apusul Europei, unde erau 
adăstaţi pe la Curțile cele mari. 


II 


UNGINERE FHOROS 


Despre frumuseţea Ruxandrei merse pretutindeni vestea, prin 
toate țările vecine și chiar mai departe. Contele Potoky, tot din 
Polonia, trimise daruri lui Vasile Lupu, ca din partea unuia din fiii 
lui, dar fata nici nu vru să audă de asemenea cerere. Umblă într-o 
vreme vestea că Țarul Moscovei, un flăcău de douăzeci și trei de 
ani, era în căutarea unei mirese şi că trimișii lui porniseră pe 
drumul Moldovei. 

Dar ca un trăsnet căzu la lași scrisoarea lui Hmielniţchi, 
hatmanul cazacilor din Ucraina, care cerea pe Ruxandra pentru 
fiul său Timuș. 

Vasile Lupu umbla fără astâmpăr, încoace și-ncolo, cu răvașul 
în mină, şi-ar fi muşcat cu dinţii de pereţi, dacă ar fi putut, atât 
era de furios de neobrăzarea acelui hatman, care cutezase a-și 
ridica nasul până la el, Domnul Moldovei. Câteva zile nu destăinui 
nimic nici Ecaterinei, nici dragei sale Ruxandra, socotind să nu le 
amărască degeaba, ci mai întâi să caute a înlătura primejdia. 

Cine era acest Hmielnițchi? Pe vremuri slujise ca un fel de 
copil de casă într-o familie nobilă poloneză, care avea moșii 
întinse în Ucraina. Bătut până la sânge de stăpânii săi, băiatul 
fugi, luându-și destinul în braţe. Cu îndârjire, curaj și mai ales cu 
noroc ajunse hatman al cazacilor. Neputând suferi pe leşi, ca 
sarea-n ochi, îi învinse de câte ori avu lupte cu ei, alungându-le 
oștile. Câţi moșieri polonezi, care mai rămăseseră în Ucraina, se 
grăbiră a-și lua tălpășiţa, adăstând alcătuirea unei oştiri noi, care 


să înfrângă puterea căzăcească! Zadarnică așteptare, căci 
Hmielniţchi, între timp, trecu hotarele și năvălind în ţara leșească 
prădă și dădu foc satelor din drumul său. 

Îngrozit, regele Poloniei trimise doi soli în tabăra hatmanului 
ca să cadă la pace. Aci nobilii polonezi fură primiţi cu mare cinste 
și ospătaţi din belșug. Spre uimirea lor, văzură că erau serviţi la 
masă chiar de soţia hatmanului, așa cum era datina prin partea 
locului. După masă se încinse un chef strașnic. La miezul nopţii, 
Bogdan Hmielniţchi vroi să se retragă în cortul său, iar boierii 
polonezi, socotind că n-ar putea găsi o împrejurare mai potrivită 
pentru împlinirea menirii lor, îi vorbiră de încheierea păcii. 

— Mâine! răspunse răgușit hatmanul, sprijinindu-și în 
buzdugan namila-i făptură, umflată ca o butie. Acum n-am vreme! 
Sunt ameţit de băutură! Dacă o fi pace, pace să fie, dacă nu, o să 
vă trântesc pe toți la picioarele mele, o să vă îngenunchiez și o să 
vă tai capetele. M-aţi auzit? Iar pe nevestele și fetele voastre o să 
le vând la turci. Gata! Noapte bună! 

Despre Timuș, feciorul hatmanului, mergea vestea că se 
certase într-un rând cu maică-sa vitregă, din pricina căreia tată- 
său îl ocărise amarnic. Flăcăul tăcu chitic, iar gându-i cloci o grea 
răzbunare. Se prefăcu a uita neînţelegerea ce avusese, ba arăta 
femeii atâta supunere, încât ea se minuna și își făcea cruci, 
cunoscând firea iute și necruțătoare a lui Timuș. 

Plecând hatmanul la o fruntarie, unde cazacii trebuiau să-și 
primească simbria, rămase acasă Timuș și maică-sa vitregă. Când 
se întoarse își găsi soția moartă. Băiatul o spânzurase de creanga 
unui stejar bătrân din mijlocul curţii, iar slugile și oștenii de la 
conac râdeau pe înfundate. 

Hatmanul nu cuteză a-și ucide fiul, știind că mai vinovată 
decât el fusese mama vitregă. Ca să-și uite durerea, se apucă de 
băutură și câteva luni nu se trezi din beţie. Apoi îşi luă altă 
nevastă, învățând-o să se poarte bine cu Timuș, fiind flăcăul 
mânios şi răzbunător din fire. 


Cum putea Vasile Lupu, încuscrit cu o aleasă familie poloneză, 
să-şi dea fata după asemenea flăcău și să intre în rubedenie cu 
asemenea hatman, care mai ținea minte vremea când era slugă la 
o familie de nobili? Oare pentru sălbaticul de Timuș crescuse el o 
mândrețe de fată, și cheltuise atâta bănet ca s-o scoată din 
haremul de la Stambul? 

Numai pe Ruxandra o mai avea, odraslă râvnită de cei mai de 
seamă nobili și chiar de moștenitori de tron. Prin ea nădăjduia să- 
și întărească și mai bine puterea în scaunul Moldovei, iar mai 
apoi să pună mâna pe Țara Românească, dacă nu chiar pe 
împărăţia Bizanțului. 

Căci tocmai în acea vreme ginerele său, soţul Măriei, umbla pe 
la Curțile din Apus, după gândul regelui Poloniei, să îndemne la 
înjghebarea unei armate a marilor puteri creştine, care să scoată 
pe musulmani din Stambul, să-i arunce dincolo în Asia de unde 
veniseră, pentru a scăpa Sfântul Mormânt de stăpânirea 
păgânilor. 

Armatele creştine unite urmau să fie puse sub porunca lui 
Vasile Lupu, domnitorul care cunoștea atât de bine limba, 
obiceiurile și felul de luptă al păgânilor. 

Aflând Ruxandra mai târziu că un necioplit de cazac, fiul unui 
hatman, fostă slugă la poloni, cutezase a o cere de soție, fu 
cuprinsă de o asemenea mânie încât plânse toată noaptea și căzu 
bolnavă la pat. Numai îngrijirile și dezmierdările bunei Ecaterina 
o puseră iar pe picioare. 

— Mămucă, dacă tata m-o da peste Nistru la acei sălbatici, să 
ştii că-mi fac seama! Aşa să-i spui, zise ea, scâncind la pieptul 
mamei sale vitrege. 

— Nu te teme, puicuţă, că nu face taică-tău asemenea 
neghiobie! Găseşte el o viclenie să înșele pe cazaci, până te-o 
mărita cu cel care ţi se cade...! 


II 
„RAVAȘELE” HAIMANULUI 


Vasile Lupu trimise vorbă lui Bogdan Hmielniţchi că bun- 
bucuros s-ar încuscri cu el, însă interesele ţării cer să nu se strice 
cu turcii, care n-ar vedea cu ochi buni o legătură între cazaci și 
moldoveni. 

„Dar cu boierul polon cum te-ai înrudit, dându-i de nevastă pe 
fata cea mare? răspunse hatmanul cu grabă, prin alți soli călări. 
Lupule, nu te ascunde în piele de oaie!... Rău i-a părut fiului meu 
Timuș, aflând de temerile tale, dar el mai curajos a chibzuit că 
pentru o mândreţe de fată ca Ruxandra face să se strice cu turcii. 
De aceea a hotărât să treacă Nistrul și să vină numaidecât la Iași 
cu o sută de mii de nuntași, pe cât de oțeliţi, pe atât de înarmați. 
Vezi că nu e de glumă!” 

În toamna acelui an, când moldovenii îşi culegeau viile cele 
mănoase și călcau strugurii, chiuind de bucuria vinului celui nou, 
se pomeniră cu năvala oastei căzăcești. 

Domnul și boierii fugiră din lași, ca un stol de vrăbii speriate 
cu praştia. Unii se închiseră în cetatea Neamţului, până la 
trecerea urgiei, cetate cu ziduri groase și apărată de oșteni căliți 
în lupte. Acolo fugi și frumoasa Ruxandra, ținută pe braţe de buna 
Ecaterina, care se străduia să-i facă inima ușoară. 

— Când or afla prinții de sânge că oști întregi se înfruntă 
pentru frăgezimea ta, vor alerga la lași, ca să te ceară care mai de 
care de soție. Iar tu vei alege pe cel care ţi-o fi mai drag! 

Vasile Lupu se trase în codrul Căpoteştilor, unde aveau să se 
adune căpeteniile moldovene cu oamenii lor, iar la Iași, la Curte, 
lăsă numai o mână de oșteni. 

Cazacii, puși pe jaf, năvăliră în Moldova ca într-o ţară 
dușmană. La lași uciseră pe oricine întâlneau în cale, iar 
acaretelor lui Vodă, după ce le călcară și jefuiră, le dădură foc. 


Oștenii moldoveni erau prea puţini la număr ca să ţină piept 
unei astfel de năvale. Fugiră, lăsând avutul lui Vasile Lupu în 
plata lui Dumnezeu. 

Voievodul ceru ajutor turcilor, de la care primi, în bătaie de 
joc, întrebarea de ce a fugit din Scaun? Și văzând că altă scăpare 
nu avea, trimise la lași, la Timuș, pe spătarul Ciogolea, cu daruri 
de nuntă și făgăduiala că în curând îi va da pe Ruxandra. Numai 
că un ginere se cuvine să intre în Cetatea de scaun altfel decât 
jefuind și pârjolind. 

Timuș, bucuros de marea veste, se trase cu oastea peste 
Nistru și se pregăti de nuntă, în vreme ce Vasile Lupu, amărât și 
furios, se pregătea să dea ajutor leșilor, care tocmai, strânși la 
Camenița, între Moldova și Ucraina, gândeau să nimicească pe 
Bogdan Hmielniţchi. 

Acesta, legat acum de cuscrul moldovean, se apucă să-i 
destăinuiască felul cum va răspunde loviturii polonezilor. Dar 
Vasile Lupu dădu pe față generalului Potocki, care se afla în 
fruntea oastei de la Camenița, planurile hatmanului. Numai așa 
leşii, ştiind ce se va întâmpla, zădărniciră orice mișcare a 
cazacilor, ba înconjurându-i în câmpia de la Berestecica îi bătură 
crunt. 

Hmielniţchi fugi, abia scăpând cu zile și se ascunse departe de 
Nipru, în ţinutul Zaporojilor. La Curtea din Iași, Domnul cu rudele 
și prietenii trăgeau în vremea asta un chef cu trei tarafuri de 
lăutari, de bucurie că scăpaseră - socoteau ei - de cererea 
obraznică a cazacului Timuș, de care, firește, nu vor mai auzi 
niciodată... 

Numai că leşii, cunoscând îndârjirea hatmanului și puterea 
cazacilor, aliați acum și cu tătarii, cerură pace. 

Vestea căzu ca un trăsnet. Nu mult după aceea, doi soli din 
partea lui Bogdan Hmielniţchi descălecară la Iași și aduseră lui 
Vasile Lupu o scrisoare destul de mânioasă, în care se aflau, drept 
încheiere, aceste rânduri: 


„Nu mi-a rămas ascunsă vânzarea ce ai făcut-o, socotindu-mă 
dobitoc. Mulţi oșteni de-ai mei au căzut atunci, în bătălia de la 
Berestecica, dar trec peste asta și-ți poruncesc să dai pe fiica ta 
Ruxandra după fiul meu Timuș, altminteri mă abat chiar eu pe la 
Iași și, în afară de fată, vă tai pe toţi în bucățele atât de mici că 
nimeni de pe pământ nu le-ar mai putea coase la loc. Vorba asta ți- 
o spun și nimic mai mult! Așa - ca să știi cete așteaptă!” 

Domnul Moldovei nu-și pierdu cumpătul, ci trimise un sol 
generalului leah Kalinovski, care cu treizeci de mii de oameni 
păzea acum fruntaria dintre Moldova și Polonia. Credea că 
întâmplarea de la Berestecica va înspăimânta pe cazaci. 

Hatmanul, dacă află de purtarea lui Vasile Lupu, care cu atâta 
încăpățânare își ocrotea fata, scrise generalului leah această 
scrisoare, chipurile de haz: 

„Hatmane Kalinovski, fiul meu Timuș, flăcău cam încăpățânat, 
a pornit cu o seamă de nuntași să ia de nevastă pe fata Voievodului 
Moldovei. Spre mirarea mea aflu că o armată poloneză îi aţine 
calea, împiedicându-l să se însoare cu aleasa inimii. De aceea, 
rogu-te, hatmane Kalinovski, dă poruncă oștilor tale, care se găsesc 
cam la strâmtoare în acel loc, să se retragă ceva mai la o parte, ca 
tinerii nuntaşi să nu cate ceartă oamenilor tăi și de aci să iasă - 
Doamne ferește - cine știe ce bucluc. Eu, unul, te vestesc cu vorbă 
bună, să nu zici că nu ţi-am spus!” 

Dar vicleanul Bogdan Hmielniţchi ascunse generalului leah că 
dinapoia acelor „nuntași” ai fiului său venea grosul oastei 
căzăcești, în frunte cu năprasnicul lor hatman. 

Lupta avu loc la Batow, și de data aceasta cazacii răzbunară 
moartea fraţilor lor din câmpia Berestecica. În furia lor, 
ucrainenii uciseră cu nemiluita pe vrăjmași. Nu scăpă măcar un 
leah, care să ducă la Varșovia sau la lași vestea acestui prăpăd. 
Leşii pieriră, de parcă s-ar fi făcut o apă și ar fi fost supți de 
țărână. În mijlocul oamenilor săi, își pierdu viaţa chiar generalul 
Kalinovski. 


Cu și mai mult haz, Bogdan Hmielniţchi trimise o scrisoare 
Regelui Poloniei, la Varşovia, în care se aflau rândurile de mai jos; 

„Fiul meu Timuș mergea la nuntă, când deodată Kalinovski i-a 
tăiat drumul pe care Dumnezeu îl lasă slobod pe pământ, pentru 
cei buni ca și pentru cei răi. Eu am sfătuit pe hatmanul Măriei Tale 
să stea binișor de o parte, dar el n-a vrut să mă asculte. Mi se pare 
că-n încăierare au pierit toți supușii Măriei Tale: generalul 
dimpreună cu ostașii săi, Dumnezeu să-i ierte pentru nerozia pe 
care au făptuit-o, dându-și pielea pe degeaba. Dar eu tot rog pe 
Măria Ta să ierte pe cazacii mei care s-au cam întrecut cu gluma.” 

Vasile Lupu nu mai avu încotro. De astă dată trimise repede 
soli cu daruri către Timuș, să poftească numaidecât la Iași, să-și ia 
pe Ruxandra, însă nuntașii să rămână - fără supărare! - dincolo 
de Nistru. 

Bogdan Hmielniţchi își sfătui băiatul să nu se încreadă în 
cuvântul vicleanului Domn din Moldova, ci să-i ceară zălogi. Vodă 
îi trimise hatmanului doi boieri, dar cazacul nu se mulțumi, ceru 
doi nepoți de-ai Domnului. 

Şi astfel porniră peste Nistru feciorii hatmanului Gavrilă și ai 
logofătului Gheorghe, doi băieţi semeţi și chipeși, amărâţi că nu 
vor juca şi nu vor petrece şi ei la nunta verișoarei Ruxandra. 

Atât Vasile Lupu cât și frumoasa lui fiică se-mpăcară încet 
încet cu gândul. Fata, într-o seară, stând de vorbă cu buna ei 
mamă vitregă Ecaterina, îi spuse: 

— Ah, mămucă dragă, prea multe vieţi se pierdură de când cu 
pofta ce i se năzări lui Timuș să mă ia de soţie. Cât pe-aci era să-și 
piardă și tata scaunul domniei! Mă duc după cazac, dacă așa vrea 
Dumnezeu și poate ne-om împăca - mai știi? Am să fiu 
ascultătoare, smerită și poate că ținând și el la anii mei cei tineri 
n-o să mă spânzure ca pe maică-sa. 


IV 


NUNTA RUXANDREI 


Aproape doi ani trecuseră de la întâia sosire a cazacului în 
lași. De rândul acesta, întovărășit de trei mii de călăreţi, tot 
înspre toamnă, Timuș se apropie de Curtea lui Vodă. Vasile Lupu 
îi ieşi întru întâmpinare - cum se cuvenea - călare, urmat de toţi 
curtenii și de opt mii de ostași. 

Timuș, făcind ochii mai mici decât îi avea, tresări dacă văzu 
atâta oaste. Oare cu ce gând îi ieșea înainte Vodă Lupu luând cu el 
atâta putere de oameni? Nu cumva se împotrivea pentru a treia 
oara și hotărâse a-l răpune? 

Tânărul peţitor înţelese că n-avea altă scăpare decât lupta - 
căci decât să fugă, mai bine pierea ca un viteaz, să nu râdă după 
el, în batjocură, frumoasa Ruxandra. 

Dar Vodă, după încercările și suferinţele din trecut, nu se mai 
gândea să supere pe Bogdan Hmielniţchi, ci văzu că era voia lui 
Dumnezeu să aibă de ginere pe Timuș. Descălecă, luă în braţe pe 
tânărul cazac și-l sărută pe amândoi obrajii. 

Timuș, parcă înțepenit de mirare, nu scoase un cuvânt și urcă 
iar pe calu-i înspumat, intrând apoi cu tot alaiul în lași, în 
zgomotul surlelor, ţambalelor, tobelor și uralelor mulțimii. 

Căpeteniile oastei care grăiau în locul mirelui înfăţișară 
Domnului darurile și rubedeniile mai apropiate, mătușile, 
druștile - cum li se spunea - care ședeau înghesuite în cinci 
rădvane, necutezând să coboare de frică. 

Alaiul se opri în mijlocul Curţii, iar de la fereastra iatacului ei, 
frumoasa Ruxandra, pe după perdea, cerca să deslușească mai 
repde chipul flăcăului care o dorise cu atâta râvnă şi care-i va fi 
soţ. Îl zări descălecând: era un băiat scund, bine legat, cu chipul 
niţel ciupit de vărsat, oacheș, dar cu ochi vii şi cu o gură mică, 
strânsă, ca a unui copil mofluz. 


Ecaterina, în spatele fetei, îl căuta și ea cu ochii: 

— Cred că acela e! Călărețul cu botfori scurți și cu blană de 
samur pe umeri... grăi Ecaterina. E frumușel, bătu-l-ar norocul! Ia 
te uită, Ruxandră, ce guriţă îmbufnată are! 

Timuș se trase în cămările lui şi trei zile, ca pe un sălbatic, nu-l 
mai văzu nimeni, afară de un croitor care-i pregătea un vestmânt 
nou, de mire, după moda leșească. Nici nu mâncă, nici nu bău, de 
parcă se temea să nu fie otrăvit. 

Ruxandra începu a se simţi jignită de purtarea tânărului, care 
acum, după ce doi ani se războise pentru ea, nu se grăbea deloc s- 
o vadă. Infăţișarea copilărească a lui Timuș îi alungase teama și 
asemenea Ecaterinei, care se pricepea, înțelese că Dumnezeu îi 
dăruia un bărbat puternic şi de credinţă. 

În vremea aceasta pregătirile de nuntă erau pe sfârșite. Ca și 
la nunta Măriei, bucătarii se osteniră mult, tarafele de lăutari 
turci, leşi și moldoveni umplură Curtea cu scripcile lor 
zgomotoase pe care nu le întreceau nici cobzele mari cât niște 
albii. 

Horele se ţineau lanţ, sub ferestrele domnești, hora 
jupâneselor, a dregătorilor, a oștenilor, a fetelor mari, a copiilor 
și la urmă a calicilor, care aruncaseră cârjile cât colo. 

Mirele și mireasa vorbiră puţin, când se cunoscură mai de 
aproape. Timuș nu avea deprinderea prinților apuseni de a arăta 
femeilor o supunere prefăcută și o simțire mincinoasă. Ceea ce 
simţea cu adevărat era ascuns în inima lui. Și faptele vor arăta 
frumoasei Ruxandra că tânărul pe care-l lua de soţ era într- 
adevăr un bărbat de credinţă și va lupta în curând alături de 
oștile lui Vasile Lupu. 

Pe acea vreme era obiceiul ca la biserică să meargă numai 
mirele și mireasa cu nunii și musafirii, iar părinţii să rămână 
acasă. 

Timuș și Ruxandra ascultară sub baldachin în faţa icoanelor 
din biserica domnească, ce da de-a dreptul în iatacurile Curţii, 


citirea rugăciunilor și a liturghiei, călcară pe banii de aur aruncaţi 
în calea lor, în vreme ce ocoleau altarul şi li se cânta „Isaiia 
dănțuieşte”. 

Când se întoarseră la casa domnească, se despărțiră. Mireasa 
trecu în iatacul cel mare al Doamnei Ecaterina, unde se pusese 
masa pentru partea femeiască, iar mirele fu primit de Domn și 
dus în sala tronului, unde se întinse o masă pentru oaspeţii aleși. 
În toate cămările erau mese pentru neamul cel mare și felurit al 
slujbașilor, iar pe la răscrucile lașului, slujitori ai domniei 
împărțeau vestminte, bani, azime și câte o ulcică de vin cu 
friptură caldă de berbec răsucit în ţeapă. 

Când văzu Ruxandra mulțimea jupâniţelor care o priveau cu 
milă și a druștelor - mătușile mirelui - care se uitau la ea cu 
uimire, simţi în ea ca o descătușare. Îi era drag mirele, nunta nu i 
se mai înfățișa ca o pacoste, iar părintele, Domnul Moldovei, nu 
mai era silit, din pricina ei, să fugă din Scaun. 

Și Ruxandra, când o îmbrăţişă buna Ecaterina, își ascunse 
capul în pieptul ei și plânse deodată cu hohot mare. Era plânsul 
bucuriei. 

Nimeni nu bănuia că această fericire, atât de greu dobândită, 
va ţine numai un an și jumătate, că Timuș, mirele atât de oropsit, 
se va arăta un soţ iubitor și un ginere fără seamăn, dându-și viaţa 
pentru tatăl şi mama Ruxandrei, pentru scaunul ameninţat al 
Moldovei. 

Nunta ținu șase zile, căci tinerii erau grăbiţi să plece peste 
Nistru. 

Ca la sosire, Curtea, Domnul și mii de călăreţi întovărășiră 
până departe, afară din oraș, alaiul lui Timuș, care-și vedea, în 
fine, visul cu ochii. 

La locul de despărţire, bărbaţii descălecară, femeile coborâră 
din rădvane. Vasile Lupu îmbrăţișă pe Timuș, povăţuindu-l să se 
poarte gingaș cu Ruxandra, care fusese crescută cu atâta grijă. 
Ecaterina, în braţele căreia tânăra soţie vărsă multe lacrimi, nu se 


putu desface mult timp de îmbrăţișarea Ruxandrei, într-atât se 
iubeau mamă și fiică. 

Tarafurile de lăutari cântară și alaiul lui Timuș se puse in 
mișcare, luând drumul răsăritului. 

— S-a dus și Ruxandra - șopti Vasile Lupu, podidit de o 
înduioșare fără margini, pe care degeaba căuta s-o ascundă. 

Și vreme îndelungată a stat Vodă în mijlocul drumului, cu 
capul descoperit, privind pe urma rădvanului scumpei sale fiice. 


V 


CEIAIEA SUCEVII 


De la plecarea Ruxandrei, care parcă-i purta noroc, începu să 
apună și steaua lui Vasile Lupu. Înțelegerea între neamurile 
creştine pentru a porni lupta împotriva Imperiului otoman nu se 
înfăptui. Prinţul Radzivil se întorsese mofluz la Varşovia și când 
veni la Iaşi cu Maria, socrul, mânios că visurile de mărire nu i se 
împlineau, îşi sfătui fata să-l părăsească. Dar Maria rămase 
credincioasă soțului: 

— Trebuia să socotești lucrul dintru început, tată, nu după 
aceea! îi spuse fiica cea mare. 

Turcii erau nemulțumiți de Domnul Moldovei, căci își 
trimisese amândouă fiicele la neamuri dușmane Semilunii. 

Și precum, în tinereţea lui, Vasile Lupu trăsese sforile la 
Stambul împotriva Domnilor moldoveni care, pe rând, îi 
încredințaseră slujbe în preajma Divanului, tot astfel se găsi un 
boier moldovean, care să facă același lucru. Era logofătul 
Gheorghe Ștefan. Acesta căzu la înţelegere cu Matei Basarab, 
Domnul Munteniei, și Gheorghe Rákoczi, prințul Transilvaniei, 
amândoi dușmanii lui Vasile Lupu. 

Aşa se face că oştile muntene și transilvănene năvăliră în 
Moldova și se îndreptară spre Iași. Vasile Lupu prinse de veste 


prea târziu, ca să-și mai poată aduna oamenii și alunga vrăjmașii. 
Abia avu răgaz să-și trimită odoarele în cetatea Neamţului, iar el 
fugi degrabă peste Nistru, la Timuș, iar acesta îl primi cu braţele 
deschise. 

Încă o dată Ruxandra dărui tatălui ei bucuria de a-l ajuta. Un 
cuvânt al tinerei și frumoasei soții fu de ajuns ca fiul hatmanului 
Bogdan Hmielniţchi să ceară oștile de care avea trebuinţă - și în 
câteva săptămâni cazacii și tătarii, în frunte cu Timuș, intrară în 
lași. 

Muntenii și transilvănenii, dimpreună cu Gheorghe Ștefan, 
noul Domn, o rupse de fugă. Vasile Lupu își redobândi tronul. 

S-ar fi veselit și mai tare, dacă n-avea de furcă acum cu furia 
nebunească a ginerelui său, care ținea morțiș să se răzbune 
împotriva tuturor acelora care se împotriviseră la căsătoria lui cu 
Ruxandra. 

De la Galata, unde se așezase, Timuș trimitea cazacii pe ulițele 
Iașului, să ridice pe cei vinovaţi, pe care-i ucidea apoi fără nicio 
judecată. Nimeni nu știa dacă va apuca ziua următoare. Toţi 
umblau - cum se spunea pe vremea aceea - „cu zilele în mână”. 

Dar Vasile Lupu nu se mulțumi numai cu alungarea 
dușmanilor din ţară, ci se gândi - fire iute ce era - să pedepsească 
pe adevăratul vinovat, pe Matei Basarab, care pusese la cale 
răsturnarea, ispitind pe logofătul Gheorghe Ștefan. Timuș, care 
nu se codea când era vorba să meargă la o bătălie, cobori în 
Muntenia cazacii dimpreună cu oștile moldovenești. 

La Finta vru să înceapă el lupta, ca să treacă biruința pe seama 
lui, căci dealtfel era tare mându. Vodă Lupu, priceput în războirile 
cu muntenii, nu-l lăsă și atunci Timuș se supără foc, încât toate 
rugăminţile socrului nu-l înduplecară să intre în bătălie. Din 
pricina acestei încăpățânări Vasile Lupu mâncă bătaie. 

Încercarea oștilor înfrânte de a mai împiedica odată, nu 
departe de Iaşi, intrarea dușmanilor în Cetatea de scaun nu izbuti 
și Gheorghe Ștefan, pentru a doua oară, ajunse Domn al Moldovei. 


Doamna Ecaterina, aflând de nenorocirile care se abătură 
asupra soţului, nu mai stătu pe gânduri, ci luând cu sine avuţia 
Domnului, fugi în cetatea Sucevii, unde se închise cu mai mulţi 
boieri credincioși, în adăstarea unor vremuri mai bune. Căci deşi 
circaziană, ea se legase trup și suflet de vijeliosul ei soț și de 
soarta lui. 

Vasile Lupu scăpă fugind peste Nistru, în cetatea Râșcovului, 
locul de ședere al Ruxandrei. Acum avea nevoie de o oștire nouă, 
să-şi despresoare întâi soţia, boierii și pe Ștefăniță, urmașul la 
tron, asediați la Suceava de Gheorghe Ștefan, apoi să intre în Iași. 

Încă o dată cuvântul Ruxandrei fu hotărâtor: Hatmanul 
Bogdan Hmielniţchi dădu Domnului fugar câteva mii de călăreți 
care, în frunte cu Timuș, porniră spre Suceava. 

Gheorghe Ștefan și oștenii lui nu se putură împotrivi vreme 
îndelungată furiei lui Timuș, care lupta pe viaţă și pe moarte, 
astfel că, tot înaintând, ajunse dinaintea Sucevei, pe care o 
despresură. Dar tocmai atunci, Gheorghe Ștefan primi ajutoarele 
de mult cerute și așteptate din partea lui Cazimir, regele Poloniei. 
Cu luptători împuţinaţi, Timuș nu izbuti să ţină piept oștilor 
poloneze proaspete şi odihnite, și atunci fu nevoit să se închidă şi 
el în vechea cetate zidită de Ștefan cel Mare. 

Cu ziduri puternice și merinde din belșug, cetatea Sucevei ar fi 
putut ține multă vreme și poate că niciodată leşii n-ar fi izbutit să 
intre în ea, fără ticăloşia unor oșteni trădători dinlăuntrul cetăţii. 
Deşi Timuș știa că nu mai putea primi ajutor grabnic din partea 
tatălui său, care intrase în bătălie împotriva a peste patruzeci de 
mii de leşi pătrunși în Ucraina, totuși îndârjirea lui îl ţinea pe 
picioare zi și noapte. Era plin de nădejde și mai cu scamă plin de 
mândrie - căci el înfrunta pe însuși prințul Dimitrie 
Wisznowieski, nefericitul peţitor al frumoasei Ruxandra, care se 
afla în fruntea trupelor leșeşti. 

Timuş voia să arate înfumuratului leah, căruia mândră fiică a 
lui Vasile Lupu îi întorsese spatele, că Ruxandra nu se înșelase 


luându-l pe el, viteazul fiu al hatmanului căzăcesc; voia să arate 
de asemenea soţiei, care îl aştepta cu inima strânsă de neliniște - 
căci la Suceava se juca soarta mamei Ecaterina, a soțului ei 
Timuș, soarta Moldovei - că Timuș avusese dreptul la iubirea 
Domniței Ruxandra! 

Dar după trei luni de împresurare, apărătorii începură a suferi 
de foame. Se hrăneau cu buruieni și rădăcini, iar de la o vreme 
începură a-şi roade opincile şi curelele de la cai, muiate în apă 
sărată și apoi arse pe jar. 

Tunurile dușmane bubuiau cu înverșunare, zi și noapte, fără a 
izbuti să străpungă vreun zid al Sucevii. Meşterii lui Ștefan cel 
Mare zidiseră bine! 

Chinuiţi de foame, trei leşi scăpară din cetate într-o noapte 
vijelioasă și nimerind drept în cortul prințului Dimitrie 
Wisznowieski îi arătară locul unde sta de obicei căpetenia oștirii 
din Suceava, Timuș. 

Numaidecât tunurile leșeşti fură îndreptate și traseră în 
partea aceea. Schijele loviră din păcate pe Timuș, rănindu-l la cap 
și la picior. Cazacii îl duseră în odăile Doamnei Ecaterina, care îi 
spălă bine rănile, îl îngriji noapte și zi, nedezlipindu-se de lângă 
el. Dar după patru zile de chinuri, luptătorul muri - neștiind că la 
Râșkov, pe Nistru, Ruxandra îi purta un prunc, rod al dragostei 
lor atât de scurte. 

Dacă oștenii din Suceava ar fi aflat de moartea căpeteniei lor, 
de bună seamă că n-ar mai fi luptat. Câtăva vreme Doamna 
Ecaterina păstră bine taina, dar până la urmă vestea tot ajunse la 
urechile cazacilor, care ameninţară că vor să părăsească cetatea. 

Soţia lui Vasile Lupu nu se lăsă copleșită, ci în vestminte 
cernite ieși din încăpere și de pe treptele înalte vorbi ostașilor, 
arătându-le că ea e mama Ruxandrei, care poartă în pântece pe 
urmaşul viteazului Timuș, că în curând hatmanul Hmielniţchi va 
trimite ajutoare şi deci ei trebuie să ţină cetatea cu puterea lor. 

Oștenii auzind cuvintele Doamnei Ecaterina se lăsară 


înduplecaţi și hotărâră a ţine mai departe piept vrăjmașului. Și îşi 
ținură cuvântul, împotriva foamei, împotriva duşmanilor și 
împotriva morţii. 

Dar Doamna Ecaterina pierdu în cele din urmă nădejdea in 
ajutor şi, fiindu-i milă de vieţile atâtor tineri viteji, ceru să se 
deschidă porţile cetăţii. Ea căzu, împreună cu boierii credincioşi, 
în mâna logofătului Gheorghe Ștefan. 

Leșul lui Timuș fu dus spre Ucraina. Pe drum alaiul cernit se 
încrucișă cu Bogdan Hmielniţchi. 

— Pe cine duceţi în coșciug? întrebă el de-a călare. 

— Pe Timuș, fiul Măriei Tale! răspunse un oștean. 

Bogdan se încruntă, apoi zise înăbușit, către fiul mort: 

— N-am putut să te ajut mai curând, băiatule, dar ce noroc ai 
avut că n-ai căzut viu în mâinile lehilor! Lasă că le plătesc eu 
înmiit! Iar voi, duceţi mortul la biserica mea, iar când mă-ntorc, 
să-i facem o îngropăciune de viteaz. 


VI 


AMURGUL DOYNIȚEI 


Gheorghe Ștefan se purtă cu moldovenii prinși laolaltă cu 
Doamna Ecaterina mai rău ca un leah sau un cazac. Se folosi de 
toate vicleniile pentru a-i face să-și aducă și celelalte rubedenii la 
îndemâna lui, apoi îi puse la munci. Unii muriră, alţii își dădură 
avuţiile, dar până la sfârșit tot le căzură capetele sub securea 
călăului. 

Vasile Lupu nădăjduia să-și dobândească iar tronul cu 
ajutorul cazacilor. Dar după ce-și pierduse băiatul, Hmielniţchi 
căzu într-o tristeţe adâncă și nu se mai simţi legat de soarta 
cuscrului său. Ostenit de luptele neîncetate cu polonezii, hotări 
să-nchine Ucraina Ţarului din Moscova. 

Fostul Domn al Moldovei se duse în Crimeea, la hanul tătarilor 


și de aci, cu un agă, la Constantinopol, unde în loc de ajutor se 
alese cu o închisoare. 

În cetatea Râșkovului, unde numai un an jumătate trăise 
liniștită, fericită, frumoasa Ruxandra născu doi gemeni, tocmai 
când venea leșul lui Timuș. 

Hotărâtă să rămână credincioasă amintirii viteazului ei soţ, 
Ruxandra nu se mai mărită. În zadar trimise oameni de încredere 
la ea Dimitrie Wisznowieski, leahul cel îngâmfat, care după ce 
ucise pe Timuș, luând cetatea Sucevei, voia acum să-i ia și soția, 
care-l mai alungase o dată. Ea răspunse prințului că are inima 
prea cernită şi drept aceea nu mai cutează a întuneca și viaţa 
altora. O mai ceru și tânărul Mihai Pătrașcu, un nepot al lui Mihai 
Viteazul, crescut la Curtea din Viena, dar frumoasa Domniţă nici 
de el nu vru să audă. 

Vremurile se schimbară în bine pentru Vasile Lupu care, deși 
nu mai câștigă domnia, făcu astfel ca s-o primească fiul său, 
Ștefăniță. După moartea sa, Doamna Ecaterina, care-l urmase la 
Stambul după ce scăpase din mâinile nelegiuite și pătate de sânge 
ale lui Gheorghe Ștefan, se întoarse la Curtea de la Iași, în vechile 
încăperi, sub domnia lui Ștefăniță. 

Mult stărui Doamna Ecaterina și Ștefăniță-vodă pe lângă 
Ruxandra să-și părăsească sihăstria din cetatea Râșkovului și să 
vină la Iaşi, unde viaţa ar putea fi tot atât de dulce ca odinioară. 
Ruxandra nici nu vru s-audă. Cuprinsă toată de amintirea lui 
Timuș, din viaţa căruia avusese o atât de mică parte, nu vru sa se 
despartă de locurile scurtei fericiri. De la o fereastră privea 
câmpiile întinse, nesfârşite, ale Ucrainei, de la fereastra din 
partea cealaltă, scăpărau luminile de pe dealurile și colnicele 
Moldovei. 

Socotind că soru-sa e ţinută în cetate cu de-a sila, Ștefăniță- 
vodă purcese cu oaste să împresoare Râșkovul și să tragă pe 
Ruxandra de acolo împotriva stăpânilor ei. Dar Râșkovul era bine 
apărat, Domnița nu voia să-l părăsească și moldovenii fură siliți a 


se înapoia la Iași fără nicio ispravă. 

Pe de-a-ntregul rămase ea credincioasă lui Timuș de care se 
temuse la început atât de mult, luându-se după vorbe deșarte. 
Viaţa nu-i mai dădu nicio bucurie de aci înainte. Gemenii nu-i 
trăiră, unul se stinse de mic, celălalt mai vieţui câţiva ani și pieri 
secerat de o molimă. 

Intr-această vreme se schimbaseră mai bine de 15 voievozi în 
Moldova. Mama ei vitregă, circaziana Ecaterina, murise, aşijderi 
fiul acesteia, Ștefăniță, care domnise în două rânduri. În scaunul 
de la lași se așezase acum Constantin Cantemir, un moșneag cu 
plete albe, care nu știa carte, ci numai să se iscălească. 

Ruxandra, ajunsă la anii bătrâneţii, simțindu-se prea singură 
în Ucraina, aproape fără rubedenii și potopită de dorul ţării, se 
strămută la moșia ei din județul Botoşanilor, anume Feredeni. 
Nici aci n-avu liniște. Meleagurile moldovenești erau mereu 
călcate de străini, înarmaţi până-n dinţi. Toţi umblau după jaf: şi 
lehii, și cazacii, și tătarii. 

Ajungându-i la ureche că o oaste polonă cobora spre lași, 
prădând și pustiind pe unde trecea, plecă degrabă la Cetatea 
Neamţului și se adăposti între zidurile nebiruite, aşa cum făceau 
mai toți boierii, la vreme de primejdie. 

Şi aci o păscu piaza rea. O ceată de jefuitori lehi pătrunse prin 
viclenie în cetate, cu ajutorul unui trădător, făcând multă moarte 
Intre cei adăpostiți acolo. Tâlharii sparseră cu topoarele ușa 
ferecată, pătrunzând în chilia Ruxandrei. Acolo tâlharii o chinuiră 
și până la urmă o uciseră, prădând-o de tot avutul ce adusese cu 
ea. Se zice că au pus mâna pe 19.000 de galbeni, odoare și 
îmbrăcăminte. 

Din porunca lui Cantemir-vodă o duseră înapoi la moşie, unde 
fu înmormântată cu cinste mare. 

„„Și astăzi se vede la mănăstirea din Feredeni o cruce cu 
numele preavestitei Domniţe a lui Vodă Vasile Lupu. Viaţa ei a 
strălucit numai o clipă, dar și atât a fost de ajuns ca să intre în 


povestea neamului nostru. 


CANITACUZINII 
ȘERBAN:VODĂ 


I 


CAFTANUL LUI ȘERBAN 


„În această vreme Şerban Cantacuzino se zbătea la Stambul 
să pună mâna pe scaunul Țării Românești, aşa cum jurase la 
mormântul tatălui său. Intrigile, răzbunările și desfătările de la 
București nu-l mai mulțumeau. 

Acolo aduse pe maică-sa, Ilinca, și pe frații mai mici, 
Constantin și Mihai, îndată după a doua numire a lui Grigorașcu- 
vodă. Ba se trase pe ascuns în insula Creta, după sfatul 
ocrotitorilor săi de la Serai, ca să poată lucra ei în liniște și fără 
bănuială, pentru schimbarea domniei. 

Șerban, care era să-și piardă de două ori capul din pricina 
râvnei lui, odată la București, unde fusese ispitit de Vodă la ospăț, 
şi altădată în locuinţa de la Cara-Ceşmu, de pe malul Bosforului, 
dacă nu s-ar fi ascuns în podul unei case străine, se mulțumi până 
una-alta cu slujba de logofăt al lui Duca-vodă. 

Când Domnul Moldovei se duse în Ucraina cu oştire turcească 
să bată pe cazaci, lăsă pe Şerban caimacam, împreună cu alţi trei 
boieri, dar la întoarcere nu-l mai găsi. Trecuse Dunărea și adăsta 
la Adrianopole pe Marele Vizir Cara-Mustafa, biruitorul rușilor. 

Acum se vădiră priincioase prieteniile de la Serai și-și dădură 
rodul banii risipiţi între slujbașii cei mari. Când ajunse în mâna 
Sultanului cererea lui Cara-Mustafa, să fie numit, Domn al Țării 
Romînești, Șerban Cantacuzino, iar Gheorghe Duca să treacă în 
Moldova, unde mai fusese, Padișahul bătu din palme mulțumit. Şi 
pe dată se întocmi firmanul. 

— Bine-ai făcut, Măria Ta, lăsând zilele lui Şerban când l-ai 


poftit la ospăț! zise Doamna Anastasia, zâmbind scăpărător cu 
ochii ei negri, sprâncenaţi, în vreme ce Vodă Duca se pregătea, 
încotoșmănit în blănuri, să se urce în butca din alaiul care trăsese 
la scara caselor domnești din București. 

— Aşa a fost norocul lui! spuse mai târziu Duca-vodă 
încruntat, în vreme ce se legăna în butcă alături de Doamna 
Anastasia, pe drumul Focșanilor. Că dacă-l prindeam atunci pe 
logofătul Șerban care se lăudase că va domni el în casele cele noi, 
nu mai ajungea în scaunul țării. 

Doamna Anastasia tăcu, întrebându-se în sinea ei dacă nu 
cumva soțul prinsese de veste că ea făcuse un semn cu ochiul lui 
Șerban, chipeșul logofăt, să nu mai rămâie în sala ospăţului, ci să 
fugă dacă voia să scape cu viaţă. Și, surâzând acelei amintiri, 
răspunse: 

— Tot mai bine-i să avem un prieten în București, în scaunul 
domniei. Că vrăjmași avem destui, iar la lași vom intra ca într-un 
stup de viespi. 

Duca râse rău şi spuse: 

— Nu te teme, Nastasio, că preschimb eu viespile în albine 
făcătoare de miere - şi încă ce albine! 

În aceeași vreme Șerban-vodă, purtând pe umeri caftanul cu 
blană pe care i-l dăruise, odată cu firmanul de la Serai, Marele 
Vizir Cara-Mustafa, grăbea călare către Dunăre, întovărășit numai 
de trei călăreţi, dintre care unul era fratele mai mare, spătarul 
Iordachi. 

— Acum, frăţioare, zise spătarul când ajunseră la Olteniţa și 
se pregăteau să se îndrepte spre București, întovărășiţi de alaiul 
boierilor care le ieşise în cale, mi se pare că ne veni şi nouă apa la 
moară! Dacă nici acum nu stârpim pe boierii vrăjmași, de nimic 
nu suntem buni! Că nimeni nu știe cât va ţine domnia neamului 
nostru! 

— Vrei să spui, Iordachi, să batem fierul cât îi cald - nu? făcu 
Vodă. 


Apoi aruncând o privire piezișă către frate-său, adause mai 
mult în șoaptă, bombănind cu glasu-i moștenit de la maică-sa 
Ilinca: 

— Îmi pare că de stârpit nu-i vom putea stârpi aşa cum 
trebuie. Văd că niciunul din Leurdeni și Băleni nu ne-a ieșit în 
cale, să ne împrietenim. Toţi s-au băjenit și acum vor unelti în 
Moldova ori în Transilvania. Ce-i de făcut? 

Iordachi nu mai răspunse. Șerban, mezinul, se arăta mai 
prevăzător. 

— Întâi ne ducem la Mărgineni, Iordachi, urmă Șerban-vodă, 
luând cu noi și pe mama. Acolo facem prohod și pomană pentru 
sufletul părintelui nostru! După aceea, aș zice să lăsăm pe boieri 
în slujbele lor fieștecare unde-i pus ca să nu se sperie nimeni. 
Poate că aşa momim și pe cei plecaţi de frica noastră, să se 
întoarcă acasă. Pe urmă, știm noi, Iordachi, ce avem de făcut. Las- 
pe mine! 

La mănăstirea din Mărgineni, în jurul căreia se adunase 
poporenii din șapte sate, îngenuncheară feciorii, fetele și ginerii 
răposatului postelnic, dimpreună cu mama Ilinca, lângă piatra 
mormântului de sub zugrăveala ctitoriei. lar după ce preotul citi 
liturghia și făcu pomenirea mortului, Şerban-vodă se ridică și 
întinzând sabia deasupra mormântului, strigă de clocoti biserica: 

— Tată, în numele tău împărătesc, stau în scaunul țării! 

Toţi cei din biserică, neamuri și fraţi, priviră atunci spre 
feciorul cel mic al postelnicului cu smerenie și teamă, ca la un 
arhanghel scoborât deodată în preajma mormântului, pentru 
răzbunarea și înălțarea străvechii seminţii a Cantacuzinilor. 

Vodă nu se miră, la întoarcerea în București, când chemă la 
sine pe clucerul Ivașcu Băleanu - înţeles cu Leurdenii - și află că 
boierul trecuse Milcovul în Moldova. Dar se mirară toţi - până și 
bătrâna postelniceasă Ilinca - văzând că Vodă lăsase în slujbă pe 
marele vistier Hrizea Popescu, ginerele lui Gheorghe Băleanu. Și 
când? Tocmai când trebuia să plece, ca Domn nou, cu turcii în 


Ucraina. 

Dar la înapoiere, gândul cel adevărat al lui Șerban se dădu pe 
față. Momeala fusese zadarnică. Degeaba făcuse pe Hrizea 
ispravnic de scaun și vornic de Țara de jos: niciunul din temuţii 
vrăjmași ai Cantacuzinilor n-avură încredere să se întoarcă din 
pribegie! 

Oamenii lui Vodă se puseră pe treabă, închizând pe cei știuţi 
sau bănuiţi ca dușmani. Fu ucis Drosu Serdarul, după ce stătu 
închis o vreme. Vâlcu-vornicul, alt vrăjmaș al Domnului, fu dus la 
Snagov, muncit și omorât. Pe Radu Ocnarul îl spânzură de poarta 
casei lui, la Ocnele Mari, pentru că mustrase și asuprise pe 
prietenii lui Vodă, pe vremea lui Grigorașcu-vodă. 

— Şerbane, unde vrei să ajungi? se tângui bătrâna Ilinca, 
năpustindu-se în iatacul lui Vodă, într-o noapte de iarnă. Când vei 
pleca din Scaun, nu ţi-i teamă că boierii ne vor face la fel? 

— Când voi pleca eu, mamă, plecăm cu toţi! Auzitu-m-ai? se 
răsti voievodul, ridicat într-un cot, în vreme ce luminarea aprinsă 
a mamei lumina capul răvășit, frumos, dar crunt al mezinului. 

Doamna Mare se întoarse către icoane, îngenunche și, cu 
luminarea în mâna tremurată, se rugă răposatului ei bărbat să 
pună o vorbă bună la urechea sfinţilor, ca să lumineze cugetul lui 
Șerban, nemilosul. 

Rugăciunea ei ținu până la mijitul zorilor. 

În odaia de alături Vodă dormea buştean, cu faţa la perete. 


II 


ASEDIUL VIENEI 


În vara anului 1683 oastea Domnului Țării Românești 
tăbărâse la Alba, în Ungaria. 

În cortul din mijlocul snopilor de grâu, Vodă gâfâia de căldura 
năbușitoare a serii, în vreme ce zgomotul taberei se potolea, 


odată cu noaptea. 

Şerban domnea de opt ani și frumoasa-i chică și barbă neagră 
de odinioară încărunţiseră. Numai ochii-i rămăseseră tot vii şi 
glasul la fel de gros și puternic. 

N-avea mai mult de patru mii de oameni, din care o mie erau 
călăreți, în fruntea cărora pusese pe Iordachi, fratele cel mare. 

Buda căzuse de mult în mâna turcilor, acum venise rândul 
Vienei, mândra cetate creștinească din inima Europei, pe care 
însuși Marele Vizir Cara- Mustafa venise s-o supună. 

În acea seară Şerban părea abătut. Aruncă de la sine tava cu 
dulcețuri și primi numai clondirul cu vin, adus de fratele 
Iordachi, de la carul cu zahareaua călăreților. 

— Până-n toamnă intră turcul și-n Viena, zise Iordachi, după 
ce văzu pe Vodă întins pe culcușul de paie, deasupra cărora 
aruncase două blăni miţoase de urs. 

— Asta numai Cel de Sus o știe, răspunse Domnul privind 
prin deschizătura cortului întâiul fir de lumină care aluneca 
tremurător din acul unei stele neliniștite. 

Iordachi cătă îndelung la frate-su fără a pricepe. Părea că 
Șerban nu ţinea prea mult la biruința lui Cara-Mustafa, prietenul 
și ocrotitorul, de la care i se trăgea toată puterea Domnului Țării 
Româneşti. 

În tabără liniştea se făcu aproape deplină. Abia se mai auzea, 
din când în când, nechezatul unui cal, ori lătratul unui câine. Și în 
adâncul nopții începu, lin, tânguirea unui caval transilvan. 

— Măi frate, mărturisi Domnul cu glas ostenit. În ceasul 
acesta parc-aș fi în preajma morţii. Nu ştiu ce se va întâmpla cu 
mine. Dar îmi ușurez sufletul, spovedindu-mă ţie. Mult rău s-a 
vorbit pe seama mea din pricina banilor pe care am fost silit să-i 
storc din spinarea ţării. Boierii nu voiau, „rumânii” n-aveau, 
neguţătorii și meșteșugarii îi ascundeau. Ce era să fac? Haraciul 
de două mii, apoi de trei mii de pungi de galbeni trebuia scos din 
pământ, din piatră seacă. Aflat-am că s-a golit ţara de oameni din 


pricina caznelor la care au fost puși ca să plătească dările. Și 
asemenea asprime pentru ce? Ca să ținem prietenia turcului? Dar 
asta e prietenie? Că e robie curată - curată robie! 

Vodă oftă din rărunchi. Apoi întinse mâna, luă pocalul rămas 
adineauri pe jumătate, și-l goli până-n fund. Şi urmă, tot mai 
îndârjit. 

— Biata noastră seminţie, Iordachi! Ce blestem pe capul ei! 
Că după ce-am fost alungaţi din Constantinopol și de pe malurile 
Cornului de Aur, ajunserăm iar la rang în ochii năvălitorului care 
ne-a dat ţara asta de la Dunăre în arendă, ca să-l ajutăm să 
jefuiască și să ucidă şi pe alţii! 

Vodă tăcu și închise ochii, șoptind: 

— Şi aşa, Iordachi, uitarăm că suntem Cantacuzini, Bazilei din 
neam de regi! 

Apoi, deschizând iar ochii mari, se ridică în cot și suflă în 
obrazul frate-său: 

— Acum ne-aduse turcul la zidurile Vienei. Și dacă vom cuceri 
dimpreună astă cetate a creștinătății catolice, socoţi că ne vom 
mai întoarce vreodată, noi sau urmașii noștri, între zidurile marii 
cetăţi a creștinătății ortodoxe, Constantinopolea strămoșească? 

Iordachi, cu ochi mari, speriat de nu mai simţea nici tăria 
vinului negru, el, care ameţea dintr-un pahar, zise în șoaptă, cu 
frică mare: 

— Nu se poate, Şerbane, să ne ridicăm acum împotriva 
turcului! Ne face una cu pământul! Câţi suntem noi? Patru mii de 
oameni! lar turcul are cu el peste zece mii de călăreţi, afară de 
pedestrașii ieniceri, afară de oastea moldovenească a Ducăi-vodă, 
afară de cavalerii unguri ai Regelui Tokoli, afară de oastea 
turcească de la Buda... Viena cade neapărat! Că nici n-ar putea 
ţine între zidurile ei, s-o apere, o oştire tot atât de numeroasă! 

Vodă se ridică de-a binelea, ieşi din cort, apoi se întoarse iar. 
În păr îi scăpărau, ca aurul, câteva paie galbene, în bătaia 
răsăritului de lună. Se așeză pe bușteanul de la căpătâiul 


culcușului, își turnă în pocal vinul negru care gâlgâi din clondir, și 
fără a bea, ţinând pocalul în mână, şopti, cu ochii mari, în ochii 
fratelui. 

— Nu, nu trebuie să ne răzvrătim împotriva turcului! Ne 
ajunge să nu-l ajutăm! Numai să facem când și când câte-un 
semn, cu o ștafetă, spre tabăra creștinească! 

Iordachi nu înţelegea bine cum asemenea purtare a Domnului 
Țării Românești putea să schimbe sorții unei bătălii, care erau 
hotărâți dintru început! 

Vodă sorbi scurt din pocal și urmă: 

— Împăratul Leopold, închis în Viena, mare ispravă nu va 
putea face, știu. Dar va veni, sunt încredinţat, regele Ioan 
Sobieţchi cu toată! oastea lui din Polonia, ca să despresoare 
cetatea. Că altfel, nimeni nu-l va mai putea feri nici pe el de 
paloșul călăului din Stambul! 

În cortul Domnului se făcu tăcere. Nu se mai auzi nici cavalul 
transilvan. Numai câţiva greieri își ascuțeau cu un scârțiit scurt 
nevăzuta lor seceră cu zimțţi. 

Vodă grăi, mai mult gâfâit: 

— Cu Sobiețchi Craiul putem să ne-nțelegem! Numai cu două 
vorbe trimise la timp, îi dăm toată armia turcească pe mână! 

— Şi dacă află turcul? 

— Să afle înainte, n-are cum. Să afle după, ce ne mai pasă? 
Dar nu va afla niciodată! Și poate că se va deschide odată 
prinților creștinătății drumul spre Constantinopol! 

Cuvintele din urmă le rosti Vodă cu glas puternic, de se auziră 
până departe. 

Iordachi, prins de neliniște, se repezi afară şi cercetă 
împrejurimile. Oastea dormea. Numai paznicii pe la margini 
hăuleau arar. Era o noapte albă, răcoroasă, cu aromele coapte ale 
griului din pustă. 

Cei doi fraţi rămaseră în noapte fără coifuri, în faţa cortului, cu 
luna și cu oastea ei de stele deasupra capului. 


A doua zi oștirea lui Șerban-vodă porni înainte spre Viena. 

Cara- Mustafa, căpetenia turcilor, era mai de mult în faţa 
cetăţii, unde-și rânduise luptătorii pentru asaltul din urmă. 
Aștepta să vină și tunurile pe care le făgăduise pașa din Buda, 
precum şi zahareaua de la Orșova, pentru oameni și cai. 

Marele Vizir era atât de grăbit cu pregătirile de luptă, că n-avu 
vreme să mai stea de vorbă cu Şerban-vodă, ci îi trimise poruncă 
să intre în păduricea de răsărit, bine ascuns, până va primi alt 
cuvânt. 

Domnul, însoţit numai de Iordachi, dădu ocol cetăţii în câteva 
nopţi și află rânduiala oștirii turceşti. Cu Duca-vodă și cu Tokoli, 
tovarășii săi de luptă, oamenii lui Șerban se întâlniră fără mare 
greutate: Domnul Moldovei își avea tabăra înspre apus, iar regele 
Ungariei spre miază-zi. 

Românii lui Șerban ridicară în păduricea lor o cruce mare de 
lemn - ca să se știe că ei slujeau crucea! 

Ștafete se strecurară în cetate, ducând împăratului Leopold 
vestea că muntenii și moldovenii sunt de partea creștinilor. 

Vizirul, prinzând de veste că podurile date în seama 
voievozilor români se stricau mereu, puse doi pași pe urmele lor. 

Toată iama adăstă Cara-Mustafa tunurile din Buda și 
proviziile din Orșova, dar nu veniră nici unele nici altele. Pașa din 
Buda se temea că luând Cara-Mustafa cetatea Vienei, pașalâcul 
unguresc nu va mai avea nicio însemnătate. 

În primăvară, îndată după sosirea oastei leșeşti, lupta începu 
nemiloasă. Craiul loan Sobieţchi, priceput în mânuirea oamenilor, 
lovi drept în locul de unde, despărțind pe munteni de moldoveni, 
putea să cadă în spatele taberei turceşti. 

Oastea turcească, ostenită de atâta adăstare și flămândă, 
uluită de lipsa oștenilor români, nu se împotrivi cu destulă tărie. 
Leșii intrară în corturile musulmane, prinseră bagajele, caii și pe 
mulţi dintre turcii care nu apucascră a fugi. 

Cara- Mustafa, mânios pe aliaţi și mai cu seamă pe pașa din 


Buda, fugi călare până la Serai, cerând Padișahului capetele 
acelor necredincioși. 

Dar Sultanul, și mai furios, rușinat de înfrângere, nu vru să 
asculte tânguirea vizirului și porunci să fie închis și sugrumat. 


II 
AVUȚIILE MAMEI ILINCA 


Şerban-vodă văzu cu bucurie biruința creștinilor, dar nu-și 
închipuia că aceia, drept răsplată, îi vor cere să se supună lor. 
Pentru a-şi schimba stăpânii se ostenise Vodă? 

Se înjghebase o „Ligă Sfântă”, cu binecuvântarea Papei, pentru 
izgonirea necredincioşilor din Constantinopol, dar în fruntea ei 
se aflau numai împăratul Austriei, Regele Poloniei și Dogele 
Veneţiei. Transilvania, Moldova și Muntenia aveau doar a se 
supune. 

E drept că și cetatea Budei căzu în mâinile creştinilor, dar 
până la Timișoara și mai cu seamă până la Orşova mai aveau de 
furcă. 

Șerban-vodă nu se dădu pe mâna lupilor ca să scape din 
ghearele ursului, ci păstrând legăturile cu Poarta - trimițând 
haraciul și plo- coanele la timp - ţinu și schimb de scrisori cu 
împăratul Leopold. 

In această grea cumpănă care-i ameninţa capul, Șerban-vodă 
se sfătui cu frate-său mai mare: 

— Nu-mi trebuie, Iordachi, prieteni care mă vor slugă. M- 
auzi? Dacă turcul nu se mai poate ţine în picioare, de care încă ne 
rezemăm, ia atunci pe arhimandritul Isaia, care a venit ieri de la 
muntele Athos şi repeziţi-vă amândoi până la Moscova. Și vezi 
dacă nu cumva ne putem sprijini pe acei pravoslavnici creștini, ca 
să scăpăm de ceilalți... Ascultă, frățioare, ce-ţi spun: drumul la 
Constantinopol vreau să-l fac singur cu oastea mea, călare! 


Abia plecă Iordachi dimpreună cu arhimandritul și, la 
București, ajunse vestea că împăratul Austriei bătuse pe 
neașteptate şi risipise puternica oştire turcească adunată la 
Mohacz. Nicio putere nu mai sta în calea lui până la Dunăre. 

Așa se face că Şerban-vodă se pomeni cu un trimis al 
împăratului, un profesor de franceză, italian de origine, anume 
Sponderini, care-i spuse că împăratul e gata să dea Domnului 
titulatura de Baron al Imperiului, să-i trimită şase mii de călăreţi 
la Bucureşti împotriva turcilor, dacă-i închină ţara şi-i plăteşte pe 
tot anul câte șaptezeci şi cinci de mii de taleri. 

Vodă ar fi vrut să răspundă atunci împăratului cam în doi peri, 
până la întoarcerea lui Iordachi şi a lui Isaia de la Ţarul Moscovei, 
dacă nu se întâmpla tocmai atunci boala maică-si Ilinca și o 
neînțelegere mare cu moștenirea. 

Trimise vorbă lui Sponderini să mai zăbovească în târg, între 
boieri, până va avea dânsul răgazul și inima de a-l primi. 

Până atunci se repezi la Bucov, la Doamna Mare, care nu se 
mai mișca de acolo, şi-i ceru să nu mai bage zâzanie între fraţi și 
surori, ci să lase averea să se împartă după pravilă. 

— D-apoi pravila, Şerbane, nu știe că și tu şi Iordachi, după 
moartea postelnicului, Dumnezeu să-l ierte, v-aţi luat fiecare 
partea din avuţia părintească, de parcă murisem și eu. lar fetele 
le-a înzestrat răposatul de pe când trăia - aşa e? Of! Eu mor, 
băiete! Și n-oi avea pace până nu voi ști că și ceilalți din feciorii 
mei sunt procopsiţi. Lor să le rămâie tot ce am agonisit. 

În zadar stărui Domnul, arătând că Mihai şi Constantin aveau 
pământurile și casele lor, căsătoriţi cu soţii bogate și că el, 
Șerban, deşi Voievod al Țării, avea mai mare nevoie de 
moștenirea părintească. Bătrâna nici nu vru să audă de asemenea 
vorbă, să lase adică averile vistieriei și strigă către Vodă cu glas 
gâfâit, nemaiavând putere: 

— Du-te, Şerbane, lasă-mă! Nu-mi amări ceasul din urmă, să 
nu te bată Cel de Sus! 


Vodă plecă mânios, trântind ușile în urmă-i. A doua zi, 
postelniceasa ajunsă la adânci bătrâneţe (avea 84 de ani) trecu la 
cele veșnice. Șerban știa că duhovnicul neamului Cantacuzinesc, 
vlădica Ghedeon, scrisese diata (testamentul) Doamnei Mari. 

În vreme ce bătrâna zăcea pe catafalc, în biserica din 
Mărgineni și soborul de preoți cântau și tămâiau mereu, Vodă 
apucă de piept pe duhovnicul Ghedeon și-l sili să schimbe diata. 

Când se-ntoarse Iordachi de la Moscova, află de moartea 
mamei și citi cu uimire diata bătrânei care cică lăsa toate avuţiile 
ei lui Șerban-vodă, „datornicul meu fecior, măcar că cel mai mic 
dintre băieţi, să facă el ce-o ști și cum l-o lumina Cel de Sus, 
pentru slava Crucii și a seminţției taică-său, Constantin 
Cantacuzino”. 

Vodă avea acum mare nevoie de aur, de aur cu carul, căci 
numai aurul putea potoli bănuielile Porții, putea înfrunta 
cutezanța împăratului Leopold, putea ţine o oştire numeroasă 
pentru apărarea țării. 

Avuţiile mamei Ilinca picau parcă din cer, aruncate de mâna 
norocului. 

Numai cei doi frați Cantacuzini - Constantin și Mihai - nu 
crezură în diata duhovnicului și se plânseră mai întâi lui Iordachi, 
apoi celorlalte neamuri, îndeosebi Brâncovenilor pe care-i umilea 
mândria lui Șerban. Că fuseseră jefuiţi de fratele lor căruia nu-i 
mai ajungea avuţia țării întregi! 

În faţa lui Vodă cei doi fraţi năpăstuiţi nu se mai înfăţișară ci, 
temându-se de vieţile lor, mărturisiră că aveau de gând să plece 
la Veneţia. 

— Să nu se clintească unul din București, Iordachi, m-auzi? 
strigă Vodă. Că am de gând să fac din ei dregători mari. În curând 
vom fi prea puţini pentru slava ce-o pregătesc neamului nostru! 

— Îngâmfare bolnăvicioasă, gândi Iordachi, care avea în 
buzunarul caftanului o scrisoare a vlădicăi, mărturisind pe sfânta 
cruce toată sila pe care o suferise din partea Domnului, în ziua 


înmormântării mamei Ilinca. 

Neprimind niciun răspuns, împăratul Leopold trimise pe 
generalul Veterani din Ardeal împotriva Domnului Țării 
Românești, care întârzia să se închine „Ligei Sfinte”. 

Veterani intră în Banat, cuceri Orşova și în toamnă poposi sub 
dealurile încărcate de struguri ale Drăgășanilor. Intră în Craiova, 
unde nu întâmpină nicio împotrivire - dar nu porni mai departe, 
căci o scrisoare a împăratului îi vesti închinarea lui Șerban-vodă 

— N-aş fi crezut asta, odată cu capul! zise Veterani, râzând cu 
poftă, scuturându-și trupul scund, burduhos şi netezindu-și cu 
dosul palmei mustăţile lungi după felul ardelenesc, prea lungi 
pentru făptura lui. 

În scrisoare, împăratul împărtășea generalului său că Şerban- 
vodă se legase a trimite la Viena o seamă de boieri însemnați, 
pentru încheierea unei depline înţelegeri, iar până atunci, 
întreaga oștire austriacă de vreo douăsprezece regimente trecea 
în întreținerea Domnului, de la care va primi câte patru mii două 
sute de taleri pe lună. 

— Şi acum, Iordachi, zise Vodă în sala cea mare a caselor 
domnești, unde se adunaseră mai bine de o sută de boieri din 
neamurile de seamă ale întregii țări, în mâna ta stă capul meu și 
slava neamului nostru. Grăiește răspicat împăratului, că primim 
toată sarcina pe care ne-o pune, dar până la adunarea oștilor 
creştine să ţie legământul în mare taină. Altminteri prinde turcul 
de veste și mă scoate din Scaun, iar în locul meu pune un vrăjmaș. 
Mai spune-i împăratului că și Cantacuzinii de neam împărătesc 
sunt, care au purtat în Constantinopol coroana lui Constantin cel 
Mare, împăratul Răsăritului, și că în inima mea nu e dor mai 
aprins ca acela de a intra iar în cetatea strămoșilor, în mână cu 
Crucea biruitoare. Nu vreți oare, boieri dumneavoastră, să luaţi 
loc la această cinstită masă? 

Și bătând din palme, făcu semn unei slugi să vină bucatele și 
urcioarele cu vin. 


Iordachi se așeză alături de Vodă și mâncă și bău cu poftă în 
capul mesei. Căpetenia soliei era copleșită de greaua răspundere 
a sarcinii. Nu se încredea nici în el și mult ar fi dorit să rămână în 
București, ca locţiitor, iar Domnul însuși în taină, să se repeadă la 
Viena, ca de la față la față, să cadă la înţelegere și la pace cu 
măritul împărat. Căci ce va face Șerban, bun făcut va fi, dar ce va 
pune la cale Iordachi, s-ar putea să nu fie pe gustul strașnicului 
frate. 

— Dar Constantin și Mihai unde sunt? întrebă deodată 
Iordachi, mirat că fraţii mai mici nu se vedeau în jurul mesei. 

— Zănaticii aceia? făcu Domnul cu dispreţ. Mai mult ţin la 
avuţiile lor decât la mărirea numelui nostru. De când au rămas 
supăraţi pe mama [Ilinca și pe mine, bănuind că am schimbat 
diata cu ajutorul duhovnicului, nici nu vor să mai ştie de grijile 
mele. 

Vodă oftă, mai bău un pocal și pe urmă: 

— L-am chemat și pe ei, trimițând un ispravnic anume. Crezi 
c-au vrut s-audă? Aflu că au plecat la vânătoare, pe ploile astea de 
noiembrie, tocmai în bălțile Dunării și mi se pare că au luat cu ei 
și pe nepotul nostru Constantin Brâncoveanu, care în viaţa lui n-a 
tras cu săneaţa... 

Şerban-vodă muri pe neașteptate, a doua zi. Odată cu el se 
stinse și marele său vis, mult mai mare decât însuși visătorul. 


OONSIANIIN BĂLĂCEANU 
GINERELE LUI ȘERBAN CANIACULZINO 


I 


SFATUL DE TAINĂ 


La cina zilei de 14 mai 1688, Vodă nu se arătă, deși masa de 
seară, după oboseala şi zbuciumul de peste zi, îi era atât de 
plăcută. Voinic, oacheş, cu barbă deasă și glas care răcnea 
asemeni unui tigru, Șerban-vodă Cantacuzino își găsea liniștea 
numai pe-nserat, când, alături, de Doamna Maria, de beizadeaua 
Gheorghe, de domniţele Casandra, Ilinca și Bălașa, golea pe 
nerăsuflate câteva păhărele din vinul de la Drăgășani, vechea 
proprietate cantacuzină. 

Bucatele se sleiau pe masă, fetele nerăbdătoare începuseră a 
îmbuca și Vodă tot nu se ivea. 

Doamna se ridică și cu pași mari se îndreptă spre spătărie, de 
unde venea uneori tunetul rostogolit al glasului celui puternic. S- 
o fi întâmplat ceva rău?... lar vreo ceartă cu zgârcita de Ilinca, 
mama Voievodului? Vreo nebunie a fraţilor Domnului, Constantin 
și Iordachi, din pricina cărora mama Ilinca se tot hărțuia cu Vodă 
și nu voia să-și arate diata (testamentul)? Sau o fi venit vreo 
capuchehaie de la Stambul cu alte cereri, că haraciul și 
peșcheșurile fuseseră trimise nu de mult Padișahului, Muftiului și 
Marelui Vizir? Sau ce alta s-o fi tntâmplat? 

La ușa groasă de lemn ce despărţea încăperea Doamnei de 
sala dinspre spătărie și cămările Domnului, Maria se opri, își dete 
deoparte aripa neagră a șuviţelor care-i acopereau o ureche și 
ascultă. Era o linişte de biserică. Îşi luă inima-n dinţi, deschise ușa 
și strigă: 

— Dar la cină nu mai vii, Măria Ta? S-au răcit bucatele și s-a 


încălzit vinul... 

Glasul tunător bubui deodată - și Doamna tresări îngrozită: 

— De cină-mi arde mie acum, femeie? Faceţi bine și nu mă 
mai așteptați. 

Cu bărbia mică în piept, Doamna se întoarse înfricoșată la 
masă, înțelegând acum acea întâmplare de necrezut când, din 
pricina glasului fioros al lui Șerban-vodă Cantacuzino, un trimis 
al Sultanului scăpase odinioară din mână pe sofaua pe care ședea 
turcește ceașca de cafea, opărindu-și degetele și pătând șalvarii. 

— Tata nu vine? întrebară deodată domniţele. 

Doamna Maria nu răspunse. Se așeză la masă oftând și puse în 
farfuria mică a beizadelei Gheorghe, copilandru de unsprezece 
ani, din castronul mare de la mijloc. 

Se făcuse tăcere în spătărie. În noaptea care se lăsase, nu se 
mai auzea nici strigătul obișnuit al paznicului de pe ulucă. 

x 


x x* 


Vodă Șerban trecuse în iatacul său, urmat de un grămătic care, 
scoțându-și călimările de la brâu, începu a scrie repede, pe 
latineşte, o scrisoare de care avea cunoștință mai înainte. Cu 
mâinile la spatele caftanului îmblănit, cu bărbia în piept, 
Voievodul umbla îngândurat în jurul mesei, în vreme ce hangerul 
de la brâu se legăna, lovindu-i încet genunchiul. 

După o jumătate de oră se auziră scrâșnetele unor roți pe 
caldarâmul curţii și o butcă se opri la scară. Nerăbdător, lăsând 
deschisă ușa iatacului, Voievodul ieși repede în cerdac, unde 
primi cu brațele deschise pe noul venit. 

— A sunat ceasul cel mare al neatârnării noastre, boier 
Filipescule! zise Vodă, înăbușindu-și glasul. Să vedem ce poate 
ştiinţa şi înţelepciunea ta, pentru folosul țării. 

Și punându-i mâna pe umăr, Șerban-vodă îndemnă pe 
postelnicul Filipescu să intre în cancelaria domnească. 

Grămăticul cu condeiul în mână se ridică de pe scăunel și se 


ploconi dinaintea puternicului boier. Apoi, fără a lua aminte la cei 
din jur, începu să scrie mai departe. 

— M-au secat la ficaţi birurile către Poartă, boierule! gemu 
Vodă, clătinându-și a jale trupul îndesat. Nu mai pot! Şapte piei 
am luat după biata ţară și acum văd că nu-mi mai rămâne decât 
să-mi despoi şi fraţii de avutul părintesc, să sugrum voia mamei 
mele, ca să am cu ce ţine domnia. Așa nu mai merge! Am primit 
veşti de la Stambul, despre certurile și neînțelegerile din Serai pe 
de o parte, iar pe de altă parte aflând de dragostea pe care mi-o 
poartă împăratul Leopold de ia Viena - creştin ca mine și ca 
dumneata - am înţeles, precum spuneam, că a sunat ceasul 
mântuirii. Închin ţara împăratului și pace! Să poftească după 
aceea turcul să ne mai stoarcă. 

Vodă tăcu, adăstând cu ochi mari, holbaţi, răspunsul 
înțeleptului boier. 

— Dacă așa a hotărât Măria Ta, care eşti capul nostru și porţi 
răspunderea, să fie într-un ceas bun! Domnul nostru lisus și 
Maica Precista cu Măria Ta! Și ce boieri mai sfătuiră la asemenea 
pas? 

Auzind această întrebare, Vodă căscă gura de parcă l-ar fi lovit 
cineva nevăzut în moalele capului. Postelnicul Filipescu îl privea 
drept în ochi, așteptând răspunsul. 

Deobată Șerban, cu mâinile adunate pe pântec, izbucni într-un 
râs nestăpânit, de se clătinară sub el dușumelele și zăngăniră 
geamurile. Grămăticul, speriat, se opri din lucrul său. 

— Boierule, răcni Vodă, pentru o hotărâre ca asta, socoţi că e 
nevoie de sfatul boierilor? Numai un sfat de taină, între doi inși, 
ne poate fi de folos. De aceea te-am chemat, postelnice. Că nu 
înțeleg să-mi scot grumajii din jugul turcului, ca să mi-i vâr într-al 
neamțului. Să te faci gata de drum. lată, am pus să se ticluiască 
scrisoarea în care se află cu amănuntul veniturile și bogăţiile 
țării, moşiile, locuitorii - ca să știe împăratul că nu suntem de 
lepădat. lar domnia-ta, postelnice, cu graiul dulce pe cere-l ai din 


născare, să îndupleci pe împăratul să ne socoată ca prieteni, să ne 
făgăduiască ocrotire, urmând ca oștirea împărătească, ce va veni 
la nevoie într-ajutorul nostru, să fie hrănită și plătită de noi, ca și 
cum ar fi oștirea noastră. lar de nu se va învoi la aceasta și va dori 
să ne ia haraci, ca turcul, în vreme de pace, socotindu-ne robi, să 
te întorci cu bine, aici, în Cetatea de scaun, arătând împăratului că 
trebuie să mai iei dezlegări. Și până se va alege într-un fel sau 
altul, nimeni nu trebuie să afle de acest pas, iar turcului să-i 
arătăm aceeași credinţă și supunere ca mai înainte. 

Postelnicul Filipescu rămase o clipă pe gânduri, apoi dând cu 
dosul palmei, repede, peste gură să-și netezească mustăţile lungi, 
întrebă scurt: 

— Când e plecarea? 

— Mâine-n zori. Ai vestminte de curtean? 

— Le am pe cele de acum trei ani, când am fost la Praga, 
Măria Ta! 

— Cum ajungi la Viena, cată să-ţi faci altele noi-nouţe. Nu-mi 
place să te arăţi acolo cârpănos... 

Vodă bătu din palme, i se aduse un clondir cu vin roșu, două 
pahare de cristal și sorbind încetișor, Vodă şi sfetnicul se sfătuiră 
in taină, în toate amănuntele, până-ncepu a se crăpa de ziuă. 


II 


NADUCE ANUL CE ADUCE CEASUL 


Când află Doamna Maria că postelnicul Filipescu fusese trimis 
la Viena, să dobândească ocrotirea împăratului Leopold și 
mântuirea ţării de jugul turcesc, numai că nu-și smulse coadele 
negre ale capului, căci le apucase cu amândouă mâinile. 

— Şerbane, zise ea, în vreme ce Vodă își punea caftanul și își 
ștergea cu mâneca giubeaua care se mânjise de dulceaţa luată în 
iatacul Doamnei, bine bărbate, de ce le faci toate de capul tău și 


pe mine nu mă întrebi nimic? Socoţi poate că dușmanii ajungând 
la putere te vor tăia numai pe tine și pe mine nu? Ai mânat pe 
postelnicul Filipescu la Viena. Nu ţi-e teamă că ar putea face cale 
întoarsă, nimerind drept la Stambul, de unde să ţi se trimeată pe 
neașteptate gealatul care să-ți ia capul? Ce ţi-e Filipescu, frate?... 

— Mai mult ca un frate, boier de credință! bombăni Vodă, 
căruia i se strânse deodată inima de teamă. Cu Filipescu sunt gata 
să merg până la capătul lumii... 

— Of! Așa ai fost întotdeauna, prea încrezător cu unii, prea 
rău cu alții. Niciodată n-ai știut să păstrezi drumul de mijloc... 

Vodă izbucni: 

— Filipescu a ieșit din București cu butca și călăreţii mei. N- 
are cum să se abată din drum... Sau ai fi dorit, poate, urmă Vodă, 
rânjind a bătaie de joc, să trimit la împărat pe fraţii mei, 
Constantin şi Mihai, care-mi pasc zilele într-ascuns, și atât 
aşteaptă, de dragul moșiilor mamei Ilinca, să mă vadă mazilit, 
surghiunit și apoi spânzurat! Vezi să nu scapi vreun cuvânt față 
de Doamna Mare, a cărei inimă nu se mai desparte de scumpii 
mei fraţi... De m-aș închina și mai mult turcului, Constantin și 
Mihai s-ar da de partea neamţului și de-ar afla că umblu după 
ocrotirea împăratului, ar aţâţa pe boierii ţării să mă pârască la 
Stambul! 

— Cine-ţi vorbeşte de fraţi? Cheamă degrabă de la moşie pe 
Constantin al nostru, Bălăceanul, să plece la Viena numaidecât, pe 
urmele Filipescului. 

— Socoţi că-l va lăsa fata noastră, Mărioara? Ştii cât e de 
temătoare, zise Vodă, punându-și giubeaua. 

— Să plece amândoi! Contradanţul îl știe Mărioara mai bine 
ca chindia și va dănţui cu prinții din suita împăratului. 

Vodă, care pornise spre ușă, se opri locului: 

— Mi se pare că ai dreptate! Dreptate cu carul! 

Spunând acestea se îndreptă repede spre spătărie, dând 
poruncă unui vătășel ca numaidecât să-l aducă la Curte pe 


domnia-sa Constantin Bălăceanu, ginerele Voievodului. 

În după-amiaza aceleiași zile, Mărioara era în braţele mamei, 
iar Constantin Bălăceanu, Aga, căpetenia oștirii, în faţa lui Vodă. 

Asemenea fecior ar fi dorit Șerban Cantacuzino să aibă: înalt, 
voinic, chipeș, fără teamă, iscusit la întreceri și mândru la port. 

Constantin Bălăceanu era feciorul boierului Badea, zis Ureche, 
de când îl trimisese Vodă la lași ca să ceară iertarea celor două 
rubedenii închise de urmașul lui Vasile Lupu - şi făcuse Badea 
drumul până acolo, schimbând caii, numai într-o zi și o noapte. 

La fel de ușurel călărea și feciorul, care trăise mai mult pe cal, 
cu armele în mâini, decât pe picioarele lui, cu mâinile slobode. 

Din două cuvinte Aga Bălăceanu înţelese despre ce era vorba. 
Era bucuros să-și ducă frumoasa și tânăra soţie prin saloanele 
împărătești, dar mai bucuros era de gândul că închinând Vodă 
țara împăratului, se puneau la cale niscai lupte cu turcii, după 
care atâta jinduia. 

— Constantine, fiule, îi zise la urmă Domnul, luându-l pe după 
grurnaji și îndreptându-se cu el spre cămările Doamnei. Altă 
treabă la Viena nu ai, decât să petreci, - și cu ochii în patru să 
urmărești toate mișcările Filipescului. Nu mă îndoiesc de 
credinţa și cuminţenia lui. Dar cine poate cunoaște genuna cea 
fără fund, care e inima omenească? 

Pe neașteptate, postelnicul Filipescu se pomeni la Viena cu 
Aga Bălăceanu, numai în fireturi, ca un general - și, prietenește, 
se îmbrăţișară. Amândoi stătură de vorbă cu dregătorii din 
cancelarii, până ajunseră în salonul trandafiriu al împăratului. 
Fură primiţi chiar de Leopold, care le surâse, clătinând binevoitor 
coada cu funtă a perucii pudrate. 

Împăratul îi întrebă de greutăţile călătoriei, dacă le plăcea 
Viena cea veselă și-i pofti la balul care avea loc în seara 
următoare în palatul de la Schânbrun. 

Apoi sună și-i prezentă cancelarului Kaunitz. 

— Cu domnul cancelar veți discuta toate afacerile țării și nu 


mă îndoiesc că veți ajunge la bună înţelegere. Eu, ca împărat, nu 
mă pricep decât la un singur lucru: să iscălesc! 

În vremea discuţiilor de la Viena, se petrecu la Bucureşti o 
tragedie neașteptată, care schimbă dintr-odată mersul lucrurilor. 

La o petrecere, la Curtea domnească Șerban-vodă se 
îmbolnăvi deodată și muri. Gurile rele spuneau că ar fi fost 
otrăvit de Constantin și Mihai, fraţii lui, care-și pierduseră averea 
și aflaseră că ţara trebuia să fie dată pe mâna neamţului. 

Aga Bălăceanu și postelnicul Filiipescu aflară vestea mai 
târziu - când nu mai era nimic de făcut. Căci între timp, 
Constantin și Mihai Cantacuzino, dând deoparte pe nevârstnicul 
urmaş al lui Șerban-vodă, se înţeleseră cu ceilalți boieri și urcară 
în scaunul domniei pe nepotul de soră, pe blajinul Constantin 
Brâncoveanu, din spatele căruia nădăjduiau să domnească ed. 

— Nu aduce anul ce aduce ceasul! zise înţelepţește 
postelnicul Filipescu în curtea hanului „La Cocoșul sălbatec”, în 
vreme ce privea cum se puneau caii la două butci. 

Aga Bălăceanu, mofluz, își mânca un sfârc din mustață, 
adăstând să sooboare și Mărioara, care tocmai își potrivea 
cârlionţii în oglinda mare din odaia de sus. 

— Eu rămân aci! zise deodată Aga spre boierul Filipescu. 

Și strigă vizitiului de la butca lui: 

— Vasile, deshamă! 

Mărioara, din pervazul verde al ferestrei, aflând că vor mai 
rămâne la Viena, râse deodată și bătu din mâinile mici, ca două 
păsărele. 


II 


PENTRU GHEORGHE VOIEVOD 


Multă vreme cancelarul Imperiului nu înţelese pricina pentru 
care se despărțiră cei doi valahi, de plecă unul și rămase celălalt, 


măcar că Voievodul din Bucureşti murise pe neașteptate, în toiul 
tratativelor. 

Împăratul era încredințat că schimbarea voievozilor Țării 
Romiînești aducea numai o mică întârziere în supunerea ţării 
către prea puternica împărăție. 

Astfel că mare-i fu mirarea când într-o după-amiază, înainte 
de partida de pocher, cancelarul îi aduse la cunoștință: 

— Ne scrie ambasadorul din Stambul, Majestate, că noul 
Domn al Ţării Românești, Constantin Brâncoveanu, nepotul celui 
răposat, a ajuns acolo întovărășit de mare alai de boieri. 

— O prefăcătorie? întrebă împăratul Leopold, ridicând 
repede o sprânceană și închizând ochiul celălalt. 

— Ba supunere pe față, Majestate! Altfel n-ar fi adus 
Sultanului birul pe un an înainte și n-ar fi vărsat Marelui Vizir, 
Mufitiului și altor dregători sute de pungi de galbeni. 

— E sigur? mai întrebă împăratul cu jumătate glas. 

— Sigur! Absolut sicher! Am primit rapoarte asemănătoare de 
la funcţionarii legaţiilor Franţei și Engliterei, care sunt, precum 
bine știți, în slujba noastră cu leafă anuală. Voievodul Valahiei a 
întors spatele către noi și se înclină cu faţa către Semilună. Nu ne 
mai putem îngădui nicio iluzie. 

— Asta e prost! făcu împăratul. Tocmai când îi aveam pe 
valahi în palmă... 

Apoi, ridicând iar capul: 

— Şi nu se poate face nimic? mai întrebă. 

— Război! răspunse cancelarul scurt. 

— Prea scump! zise împăratul și ridicându-se trase o priză de 
tabac, dintr-o tabachere de aur încrustată cu vulturi de diamant. 

Cancelarul, radios, cu faţa destinsă ca o lună plină, înfățişă cu 
mâna stângă pe Aga din Valahia, Constantin Bălăceanu, purtând 
acum o strălucitoare uniformă de colonel al armatei nemţești. 

După ce împăratul îl recunoscu, cancelarul zise: 

— Majestate, în Ţara Românească a avut loc o uzurpare, o 


nelegalitate strigătoare la cer, după câte-mi spune acest boier, 
ginerele răposatului Voievod. În locul lui Şerban-vodă, decedat în 
condițiuni misterioase, trebuia să se urce în scaunul domniei 
Gheorghe Voievod, feciorul și urmașul răposatului. Acest 
Gheorghe Voievod e însă minor, are numai unsprezece ani, astfel 
că până la majorat ar fi trebuit să se alcătuiască o locotenenţă 
domnească din Doamna Maria, soţia lui Șerban-vodă, Iordachi, 
fratele mai mare al lui Şerban-vodă şi Aga Bălăceanu, aci de faţă, 
ginerele lui Şerban-vodă - și astfel politica Ţării Românești ar fi 
gravitat mai departe în orbita politicii creștine, imperiale, 
antiturceșşti. Ce se întâmplă însă? Ceilalţi fraţi ai lui Șerban-vodă, 
Constantin și Mihai, s-au înţeles în taină cu boierii turcofili și-au 
numit Domn pe nepotul lor, Constantin Brâncoveanu, pe care l-au 
urcat în diligenţă și l-au dus repede la Stambul să se închine 
Sultanului - iar Gheorghe-vodă cu Doamna Maria, spre a scăpa cu 
viață, fug şi se ascund la conacul moșiei lor Drăgănești, la miază- 
zi de București... 

Împăratul, fără a fi înţeles mare lucru din raportul verbal al 
cancelarului și uluit de-a binelea de atâtea nume proprii cu Vodă 
sau Voievod în coadă, înghiţi în sec și întrebă, aproape fără glas: 

— Şi ce crezi că avem de făcut, iubite Kaunitz? 

— Soluţia firească mi-a sugerat-o acest inteligent boier 
muntean, care sub decedatul Voievod deținea funcția de Agă, 
adică de feld-mareșal. lată, Majeslate, propunerea sa, pe care am 
primit-o în întregime și am plăcerea de a o expune acum 
Majestății Voastre. 

„Să pornim cu oștirea noastră din Transilvania, cel mult treizeci 
de mii de oameni în total, pedestrași, tunari și cavaleriști, să 
trecem în Țara Românească apoi să înaintăm asupra 
Bucureștiului, alăturând în drumul nostru pe luptătorii valahi și să 
punem în scaunul domniei pe Gheorghe-vodă. lar regența 
domnească, ce va fi alcătuită acum numai din Doamna Maria și 
Aga Bălăceanu, aci de față, va relua tratativele cu Majestatea 


Voastră, întrerupte atât de intempestiv. lar Aga Bălăceanu aci de 
față, ca semn de supunere față de Majestatea Voastră, s-a și înscris 
în rândurile oștirii noastre, primind deocamdată gradul de maior 
de cavalerie, precum se și vede: uniforma e un dar al prea- 
supusului Vostru Cancelar...” 

Și un surâs prelung subție și mai mult buzele subțiri ale 
omului cu chip de băbuţă. 

— Trebuie să iscălesc ceva? întrebă împăratul pe Kaunitz și 
duse mâna la frunte unde simțea o groaznică și plicticoasă 
durere. 

Cancelarul, fără a mai răspunde, scoase două hârtii: una către 
Prințul de Baden, căpetenia artileriei, alta către generalul 
Heissler, comandantul cavaleriei și al infanteriei. 

Împăratul se aşeză într-un fotoliu aurit cu picioare de leu și 
semnă hârtiile întinse pe rând. 

Apoi întinse mâna către noul maior de cavalerie şi zise cu un 
surâs silit: 

— Succes, mein Oberst! 

Constantin Bălăceanu, pe care-l cam strângea uniforma pe la 
încheieturi, lovi pintenii, se înțepeni ca de piatră și strânse 
voinicește degetele trandafirii și moi ale împăratului. 

Leopold al doilea se cutremură, strâmbându-se de durere. 

Cancelarul luând de braţ pe noul ofițer german îl trase cu sine 
afară din salon. 


IV 


ÎNTÂLNIREA DELA CONAC 


Oştile împăratului Leopold al doilea intrară în Oltenia pe 
neaşteptate. Brâncoveanu, de curând înapoiat la București, 
trimisese la Viena scrisoare Agăi Bălăceanu să se înfățișeze spre a 
primi noi însărcinări, gândul lui Vodă fiind de a pune capăt 


zăzaniilor dinlăuntru și de a folosi pe fiecare după destoinicia sa. 

Dar cancelarul Kaunitz, după ce citi scrisoarea cu peceţi, o 
aruncă într-un sertar dosnic, undo s-o fi găsind și astăzi. Oricum, 
sub ochii Agăi Bălăceanu nu a ajuns niciodată. 

Noul maior de cavalerie, înaintând în tovărăşia Prințului de 
Baden, vedea limpede, cu tot mai multă siguranţă, împlinirea 
visului său de domnie, alături de Doamna Maria și de Gheorghe, 
fiul ei. 

Oștile lui Brâncoveanu nu se arătară nici la Vârciorova, unde 
locul de trecere e atât de strimt, nici la Severin, pe colinele ușor 
de întărit și de apărat. 

În două săptămâni, Constantin Bălăceanu, care luase cu sine 
pe toţi tinerii boieri olteni și pâlcurile lor de oaste, ajunse la 
Slatina, pe malul Oltului. 

Aci fură întâmpinați de doi boieri, Șerban Greceanu și Barbu 
Brăiloiu, care se închinară Prințului de Baden, cu rugămintea de a 
se întoarce oastea imperială în Transilvania până va trimite Vodă 
Brâncoveanu alţi boieri să se închine împăratului. 

— De ce n-a trimis până acum? întrebă generalul Heissler, de 
la înălțimea staturii sale de plop. 

— Ce e de făcut? întrebă Prinţul de Baden, bun-bucuros să se 
înapoieze cât mai curând la ospeţele vieneze. 

Întrebarea o făcuse prinţul către Bălăceanu, care sta încruntat 
în fundul cortului. 

Fostul Agă dete din cap cu energie: adică nu! Să nu se ia 
aminte cuvintele înșelătoare ale acestor boieri, veniți numai cu 
momeală, spre a îndepărta pe imperiali, care se aflau atât de 
aproape de ţinta lor. 

— Maiorul nostru Bălăceanu are dreptate! întări generalul 
Heissler, când află din gura tălmaciului părerea fostului Agă. 

Și boierii brâncoveni fură poftiți afară din cortul 
comandanților. 

Când văzu Constantin Brâncoveanu că nu era de glumă cu 


Bălăceanu, începu a-i ghici gândurile. Imperialii ajunseseră acum 
departe, în inima ţării, și se pregăteau să pornească asupra 
Bucureștilor. Deși n-ar fi dorit să fie chiar robul turcilor care să-i 
alunge vrăjmașii, Constantin Brâncoveanu fu silit să ceară 
ajutorul Pașei din Silistra, care scrise îndată și Hanului din 
Buceag. 

x 

Vodă părăsi Cetatea de scaun și se trase la o moșie din 
Ialomița, adăstând, ca ciocnirea dintre oştile Sultanului şi ale 
împăratului să hotărască destinul său. 

Multe nopți nu închise ochii Domnul, știind că nu departe de 
el, la câțiva zeci de kilometri, se afla, în conacul moşiei 
Drăgăneşti, Doamna Maria cu nevârstnicul Gheorghe și cele trei 
domnițe. 

Imperialii, după sfatul lui Constantin Bălăceanu, nu intrară în 
Bucureşti, loc periculos prin prezența atâtor boieri credincioşi 
Brâncoveanului, ci poposiră undeva, între Târgovişte şi 
Bucureşti. Iar căpeteniile Prințului de Baden și Generalului 
Heissler porniră călări, cu un mic alai, spre conacul moşiei 
Drăgănești, să salute pe Mărita Doamnă și pe uzurpatul ei fecior, 
lăsând în tabăra cea mare pe Constantin Bălăceanu. 

Brâncoveanu-vodă, care avea iscoade în toată ţara, cunoscând 
din vreme mișcarea dușmanilor, ca şi a prietenilor, fu vestit 
numaidecât de neașteptata vizită a imperialilor, la Drăgănești. 
Șovăiala îi pieri pe dată. Înţelese că-n acel ceas se juca soarta 
domniei lui. Fără a mai sta pe gânduri, porunci să se pună caii la 
butcă și după asfinţit, pe un drum de ţară, plin de gropi și de 
bolovani, porni spre Drăgănești. 

Îl opriră la poarta conacului, puţin înainte de miezul nopții, 
călăreţii de pază din suita Prințului de Baden. Când se află că 
venise însuşi Constantin-vodă Brâncoveanu, nimănui nu-i veni a 
crede. Numai Doamna Maria, care știa că slugile ei nu glumesc, 
porunci să se aprindă facle și ieși întru întâmpinarea puternicului 


ei dușman. 

Voievodul, care cunoștea câteva graiuri străine, intră 
zâmbitor în sala ospăţului, dădu salutul imperialilor, apoi ceru 
Doamnei Maria îngăduirea de a sta puţin de vorbă numai cu 
Prinţul de Baden şi cu Generalul Heissler, spre binele tuturor. 

Doamna se retrase cu mândrie în iatacul ei. 

— Nu sunt vrăjmașul împăratului și nici prietenul Sultanului, 
începu Vodă în grai franțuzesc. Dimpotrivă, se va vedea în curând 
că la nimic nu râvnesc atât, ca la o unire a tuturor creștinilor, spre 
a ne mântui de groaznica ameninţare a Semilunii. Dar până la 
unirea noastră, niciun Voievod al Ţării Româneşti nu se poate 
rupe de turci, fără a-şi pierde capul, lăsând în urma lui ţara 
pașalăc. 

Apoi urmă: 

— Excelenţa Voastră, Vă înștiințez, ca prieten ce vă sunt, că 
Pașa din Silistra a trecut Dunărea cu o oştire de peste o sută de 
mii de oameni și peste opt sute de tunuri, iar tătarii din Buceag 
au trecut de Brăila, venind încoace, în totul vreo opt mii de 
călăreți. Nu e bine să-i înfruntaţi cu oștirea cea mică de la 
Târgoviște, ostenită de drumul cel lung bătut până acum și lipsită 
de muniţiile pentru cele douăsprezece tunuri pe care abia le-aţi 
adus cu boii. 

Imperialii ascultau cu ochii mari și gurile întredeschise, treziţi 
deodată din plăcuta beţie în care-i cufundase vinul și graiul 
Doamnei Maria. 

Brâncoveanul era prea bine informat despre oștirea 
imperialilor... Nu mai încăpea îndoială că era tot atât de bine 
lămurit asupra puterii turcești care-i venea într-ajutor. Și dacă el 
însuși, Voievodul, venise în mijlocul dușmanilor săi, fără teamă 
de a-şi pierde capul cu giubea cu tot, nu însemna oare că se știa 
foarte puternic, de nebiruit, și că se purta cavalerește? 

Imperialilor le păru rău că lăsaseră pe Constantin Bălăceanu 
în tabăra de la Târgoviște! El le-ar fi dat un sfat bun și poate că ar 


fi răspuns cum se cuvenea acestui isteţ și frumos Brâncovean. 

— Ce-i de făcut? întrebă Prințul de Baden, întorcând capul 
spre generalul Heissler, care cu mâinile la spate, în picioare, 
lăsase fruntea în piept. 

Neprimind niciun răspuns, se ridică și se îndreptă spre ușa 
Doamnei, dar, înainte de a o deschide, mai întoarse o dată capul, 
întrebând pe Vodă: 

— Vei renunţa la ocrotirea Sultanului? 

— Mai încape vorbă? răspunse Brâncoveanu, liniștit. Cu 
vremea, bineînțeles... 

— Vei cere ocrotirea împăratului nostru? 

— Fireşte! Tot cu vremea... 

— Vei veni însuţi la Viena? 

— E cea mai vie dorință a mea! Dar cu vremea... 

Nemaiavând nicio îndoială, încredinţat că-și făcuse pe deplin 
datoria și își luase toate măsurile de siguranţă, Prinţul de Baden 
deschise uşa cu hotărâre şi intră în iatacul Doamnei. 

O jumătate de oră rămase el acolo - și cei doi străini, 
Voievodul Ţării și generalul Heissler, cu capetele în piept, auziră 
sunetul răgușit al glasului princiar, apoi glasul subţiratic tot mai 
tânguitor al Doamnei. Glasurile lor amestecate deodată și pe 
neașteptate, hohotul de plâns nestăpânit al femeii deznădăjduite. 

O lungă și grea tăcere a cuprins un moment întreaga casă. 

Prinţul de Baden, după lovitura pe care o dăduse Doamnei 
Maria, căreia, chipurile, venise să-i dea domnia, intră în sala de 
ospăț, privind uimit la ceilalți doi, de parcă-i vedea atunci pentru 
întâia oară. 

Învestmântată în negru, cu faţa acoperită de o maramă deasă, 
ţinând de mână pe Gheorghe, nevirstnicul, pe umeri cu pelerină 
de cavaler, Doamna Maria se ivi în prag. 

— Să se pună caii la caleașcă, porunci ea cu glas jalnic către 
sluga ce o urmase. 

— Nu mai e vreme, Doamnă! se amestecă Brâncoveanu. 


Urcaţi-vă în butca mea. Eu m-oi întoarce călare... Pe mine nu mă 
vor ucide turcii! 

Şi astfel fugi din țară Doamna Maria cu feciorul ei și cu 
maiorul Constantin Bălăceanu, pe urma oștirii rărite, istovite, a 
imperialilor, bucuroși de a nu se fi lovit cu turcii și tătarii. 


V 


LUPTA DELA ZĂRNEȘTI 


Constantin Bălăceanu însă nu se dădu bătut. 

În vreme ce Doamna Maria cu nefericita-i odraslă îşi găsise un 
adăpost la Sibiu, unde adusese perceptori pentru Gheorghe, 
fostul Agă umbla prin Viena de la un dregător la altul, nădăjduind 
că până la urmă tot va da ochii cu vicleanul cancelar. 

Îl pindi la catedrală într-o zi de Paşti şi îl apucă de braţ cu 
atâta putere, când scobori din landou, încât garda bătrânului 
Kaunitz înconjură repede pe vajnicul boier muntean. 

— Numai două cuvinte, domnule cancelar... zise înfundat 
boierul, care-şi luase iar portul din ţară. 

— Vino cu mine, îi răspunse cancelarul cu glas tremurat. 

Intrară amândoi în catedrală. În timp ce orga şi corul intonau 
cântări pioase, Constantin Bălăceanu - care o rupea binișor 
nemţește - arătă cancelarului că niciodată Constantin 
Brâncoveanu nu se va mântui din robia turcului. Toate scrisorile, 
amânările, făgăduielile și plocoanele trimise împăratului n-aveau 
niciun preţ - și de-ar veni ceasul ca oștile împăratului să se 
măsoare cu cele ale Sultanului, Vodă Brâncoveanu din ceasul 
întâi va trece de partea păgânilor. Nu era oare mai bine să 
purceadă împăratul de pe acum cu oaste împotriva prea 
cumpănitului și necutezătorului Voievod, spre a-l înlocui? Numai 
Doamna Maria și feciorul ei Gheorghe, sprijiniți de el, Constantin 
Bălăceanu, sunt adevărații prieteni ai împăratului, de dragul 


căruia fu jertfit răposatul, nenorocosul Șerban-vodă și suferă azi 
urmașii lui... 

Cancelarul, încruntat, asculta cuvintele hotărâte ale valahului, 
amestecate cu strigările corului şi ale orgii. Inima lui se muie, 
mintea lui se deschise, hotărându-se. 

— Vino diseară la Schânbrun. Vom găsi pe împărat bine 
dispus. 

Poate vom izbuti ceva... Și până atunci, nimănui niciun cuvânt! 

x 


x x* 


Cancelarul reuși să ia și de data aceasta semnătura 
împăratului. Adevărata greutate venea însă de la Constantin 
Bălăceanu, care nu voia să mai păţească rușinea unei retrageri: 
ceru o oştire tot atât de puternică şi numeroasă ca a pașei din 
Silistra - cel mai apropiat susținător al Brâncoveanului - și 
comanda cavaleria, de care ținea, de fapt, biruinţa. 

Cancelarul oftă, ceru o amânare, încercă să scape, dar până la 
urmă împlini voia fostului Agă, după ce primise consimțământul 
împăratului. 

O asemenea adunare de oști, legată de pregătiri îndelungate, 
de strângere de muniții, cai, căruţe, nu se puteau face în taină. 
Vestea ajunse la Stambul înainte ca să se fi pus în mișcare un 
singur regiment al împăratului. 

Brâncoveanu știa că venise ceasul grelei lupte și, ajutat de 
boieri, strânse în grabă zahareaua trebuincioasă oștilor turcești 
care, ziua, noaptea, fără întrerupere, treceau Dunărea, 
îndreptându-se către Bucureşti. 

Când oastea imperială fu gata de pornire, având în frunte pe 
generalul Constantin Bălăceanu care, în uniformă cu fireturi de 
aur depuse jurământul de credință la SchOnbrun, turcii în 
neîncetata lor înaintare ajunseseră la poalele Carpaţilor. 

Cancelarul, îngrijorat de soarta Doamnei Maria, a fiului ei și a 
domniţelor, rămași atâta vreme la Sibiu, trimise un curier cu 


rugămintea să poftească la Viena, unde vor fi mai la adăpost 
decât în acea cetate de margine. 

Gheorghe era bucuros de plecare, fiind atras de strălucirea 
marelui oraș şi de petrecerile fastuoase ale Curţii. 

Doamna îl certă: 

— Au suntem aci ca să petrecem sau să așteptăm să ne ia Aga 
Bălăceanu în ţară, după înfrângerea turcilor? De București e mai 
aproape Sibiul decât Viena, fătul meu! 

Oștile se întâlniră, în sfârșit, la Zărnești, într-o fierbinte zi de 
august, la poalele Carpaţilor. 

Generalul muntean șovăise a intra în trecători, primind să fie 
lovit la loc deschis. Îşi rânduise tunurile în preajma Brașovului, 
spre a nu le pierde în cazul unei retrageri și a le putea aduce pe 
rând, unde se va simţi nevoie mai mare. Călăreţii adăstau ascunși 
după coline, în cinci grupuri, iar pedestrașii adunaţi în rânduri 
dese, ca să țină piept năvalei călăreţilor tătari. 

Dar dușmanii nu atacară din faţă, ci din părți. Pedestrimea 
imperială se pomeni înconjurată, fără a fi tras un foc, fără a fi 
mânuit o sabie. 

Constantin Bălăceanu trimise ștafetă la tunari să deschidă 
focul asupra colinelor din marginile târgului și el însuși, în 
fruntea cavaleriei, se repezi furtunos asupra cavaleriei dușmane. 

Dar tunurile venite din câmpia Bârsei loviră în călăreții 
imperiali, care tocmai răzbiseră pe tătari, și în mijlocul lor, cu 
sabia ridicată, căzu însuși Constantin Bălăceanu. 


SPOVEDANIA VLADICĂI GHEDFON 


Pe colinele Ierusalimului coborau încet umbrele înserării. 
Soarele se lăsase departe, în valurile mării și numai o geană 
roșietică sub un nor alburiu mai arăta locul unde asfinţise. 

O adiere răcoroasă risipi zăduful de peste zi şi măslinii din 
grădinile de la marginea așezării de piatră începură a șopti în 
vechiul lor grai de taină. 

Când se iviră întâiele stele înțepând cu vârful lor luminos 
albastrul întunecat al cerului, văile răsunară deodată de o toacă 
harnică și grăbită. Începea rugăciunea de seară la mănăstirea 
ortodoxă a călugărilor români. 

Un bătrân, gârbovit mai mult de ani decât de desaga de pe 
umeri, ajunsese la poarta mănăstirii și îngenunchind își lăsă 
capul în piept, iar buzele-i subțiri, învineţite, prinseră a murmura 
o rugăciune. Uneori moşneagul, care purta o sutană zdrenţuită, 
clătina pletele albe, prăfuite, înălța ochii spre cer, zmerit, își lăsa 
iar pleoapele și rostea rugăciunea cu râvnă tot mai mare. 

Toaca încetă - dar ciudatul pribeag își urma murmurul 
buzelor numai din cugetul său. Apoi, așternând câteva cruci mari, 
sărută pământul dinaintea lui, mai făcu două-trei cruci și se 
ridică. 

Ruga moșneagului ţinuse mai bine de o jumătate de ceas. 
După care își potrivi desaga pe umărul uscăţiv, mai merse câţiva 
pași și bătu la ușa mică a porții. 

Nu se arătă nimeni. De departe veneau strigăte nedeslușite, 
un scârțâit de care, lătrături din Ierusalimul de pe colină. 

Drumeţul mai bătu o dată în ușă. În fine, se auziră pași grei de 
sandale de lemn și de dincolo de poartă un glas subţire, ca de 
copil, strigă: 

— Am încuiat de mult! Fraţii s-au culcat. Vezi-ţi de drum! 


Cine ești? 

Moșneagul oftă şi răspunse: 

— Nu te mânia, frate portar, că-ţi stricai tihna. Pe lumea 
cealaltă ne vom odihni mereu. Deschide unui călător care vine de 
departe, tocmai de la Dunăre, spre a-și isprăvi zilele în această 
sfântă mănăstire! Și eu tot ostaș al Domnului sunt, călugăr din 
copilărie... Mai trăiește stareţul Inochentie? 

Glasul subţire de dincolo de poartă tuși, apoi răspunse, 
îmblânzit niţel: 

— Starețul Inochentie? Să fii sănătos, a răposat de 
șaisprezece ani. 

— Dumnezeu să-l ierte, că era bun prieten și creștin. Şi acum 
cine chiverniseşte această sfântă mănăstire? 

— Starețul Toma, măcar că nu prea vede! Dar înţelege tot și 
de-ar afla că ţi-am dat drumul în puterea nopţii, după stingerea 
lumânărilor, nu mă mai spăl cu toate canoanele pământului! 

Călugărul pribeag rămase o clipă nehotărât, apoi răspunse: 

— Dacă e aşa, frățioare, du-te și te odihnește, că nu vreau să- 
mi încarc, cugetul cu un păcat. Am destule din această viață prea 
lungă. Mă voi rezema de uluca mănăstirii și voi adăsta până 
mâine. Du-te, du-te, frățioare! 

Smerenia călugărului de la poarta mănăstirii înduplecă inima 
celui dinăuntru: 

— Nopțile sunt cam reci prin partea locului. Intră, frate, și te- 
oi găzdui în chilia mea! 

Portiţa scârțâi prelung și în deschizătura ei se ivi un moșneag, 
cu ochi fără gene, albi-albaștri. 

— Intră, intră, frate! îndemnă el acum în șoaptă pe noul venit. 

Bătrânul drumeţ se rezemă de portiță și intră în curtea 
mănăstirii, năpădită de ierburi cu miros tare, prin care se 
deosebeau câteva poteci spre stăreţie, mănăstire și chilii. 

Portarul care-și pierduse somnul încercă să lege vorbă cu 
moșneagul care se întinsese pe o laviţă acoperită de un sac, dar 


acesta îi făcu semn că era prea istovit și nu putea grăi. Și totuși nu 
închise ochii. Mereu bolborosea cuvinte neînţelese, cu ochii mari, 
deschişi - şi de la o vreme începu să tremure din toate 
mădularele. 

Portarul se sperie. 

— Cine m-a pus să-i deschid? Mi-am luat belea pe cap! Dacă 
moare noaptea asta, aci, lângă mine? 

Dar oaspele, scuturat toată noaptea de friguri, abia spre ziuă 
se potoli și ațipi. 

Înainte de rugăciunea din urmă a nopţii, portarul se repezi 
până la chilia stareţului Toma, istorisindu-i în genunchi, prin 
deschizătura de la pragul de jos, toată întâmplarea cu acel ciudat 
călugăr. 

Starețul se îmbrăcă repede şi ieşi întrebând: 

— E din țară sau de la Muntele Athos? 

— Dumnezeu știe, prea sfinte! Că nu putui desluși o vorbă din 
gura lui. 

Intrând în chilia portarului, starețul se opri deodată, cu 
privirile mari deschise asupra bătrânului care dormea acum 
senin, cu răsuflarea ușoară. 

— Parcă l-am mai văzut cândva pe acest frate, îşi zise stareţul 
Toma, Sau mi se pare? Moşnegii seamănă-ntre ei... Când s-o trezi, 
să-i dai o cană cu lapte. 

Dar în aceeași clipă, moșneagul deschise ochii și zărind chipul 
frumos, tânăr, trandafiriu al stareţului, surise larg. 

— Mulţumesc pentru ospeţie, prea sfinte. Dar nu voi fi povară 
acestui așezământ, căci zilele îmi sunt numărate. Vru Dumnezeu 
să-mi împlinească dorinţa cea din urmă, fără a ţine seamă de 
multele mele păcate - şi-mi ţinu zilele până ajunsei la această 
mănăstire românească. 

— Vii de la Dunăre? întrebă stareţul. 

— Din Țara Românească, prea sfinte! Dar ţinui să-mi 
isprăvesc zilele prea multe şi să-mi încredinţez sufletul în mâinile 


judecătorului nostru sub cerul acesta, unde am petrecut 
nevinovat atâţia ani. 

— Mi se pare că ţi-ai făcut ucenicia la noi, aci! făcu stareţul 
Toma cu voioșia lui obișnuită. Fii binevenit, frate! Și socot eu că 
dacă te-om ține bine, cu lapte, cu azimă și cu vinișor vechi, ne vei 
istorisi cum mai merg treburile Țării Româneşti - că de la 
moartea pravoslavnicului Matei Basarab, nicio danie n-a mai 
primit această sfântă mănăstire şi d-aia ne ţinem sufletele cum dă 
Dumnezeu. 

Bătrânul gemu, se zbătu pe locul lui și scânci clătinând pletele 
capului: 

— Nu de pită mi-e flămând sufletul! Nici de lapte. Mă apasă o 
povară!... Duhovnic îmi trebuie, duhovnic! Să-mi ușurez cugetul, 
să mor împăcat! 

x 

Starețul Toma făcu semn portarului să iasă din chilie. 

Apoi îndemnă pe bătrânul care, întins pe laviţă, abia își trăgea 
sufletul. 

— Grăieșşte, frate, şi-ţi ușurează cugetul. Eu sunt, cu voia lui 
Dumnezeu, Toma, starețul acestei mănăstiri. 

— Tot așa, în tinereţele mele, începu moșneagul, fost-am și eu 
stareţul acestei mănăstiri românești și cu voia lui Dumnezeu, mă 
ridicai la înaltă treaptă, ajungând vlădica Țării Românești și 
duhovnic al voievozilor... 

Starețul Toma, care se așezase pe un scăunel, în apropierea 
moșneagului, tresări și se ridică deodată. 

— Prea sfinte, nu ești vlădica Ghedeon? 

— Eu sunt frate acela și dacă șezi colea lângă mine, mai ușor 
auzi şi înţelegi spusa mea. 

Starețul se așeză iar, cu ochii mari deschişi asupra vlădicăi. 

— Ascultă, frate, urmă bătrânul, ascultă și te minunează! Află 
că omul se încarcă de păcate nu numai din pofte şi din ispite, ci şi 
din teamă! Păcătosul de mine n-a râvnit la niciunul din bunurile 


acestei trecătoare lumi și nici vreo dulce ispită n-a izbutit să-mi ia 
minţile și să mă tăvălească-n desfrânare, ci am fost numai un 
fricos, m-auzi? Un fricos, frate stareţe, și din această pricină am 
alunecat în păcat greu. 

— Nu pricep, prea sfinte... Că sfinţia ta a răzbit cu faima până- 
n ţinuturile noastre răsăritene... 

— Ascultă frate și ai să pricepi. Matei Basarab, viteazul și 
pravoslavnicul voievod de la Târgoviște, avea în jurul său boieri 
tot unul și unul, mulţi din ei os de domn. Pe toţi i-am cunoscut, pe 
toți i-am cântărit și multora duhovnic le-am fost. Dar îi întrecea 
pe toți - ba și pe Vodă - cu istețimea, vitejia și curajul ei, o 
Domniţă, Ilinca, fiica lui Radu-vodă, rudă bună cu voievodul 
Basarab. Am cunoscut-o şi duhovnic i-am fost, din care pricină mi 
s-au tras, frate stareţe, toate câte le vei afla. Fu dusă Domnița 
Ilinca de mamă-sa, Doamna, la Viena, unde crescu în preajma 
împăratului și împărătesei. La asemenea strălucită Curte învăță 
ea purtări alese precum și scrierea latinească, pe care în Țara 
Românească n-o cunosc nici boierii toţi, ci numai grămăticii... 

Au vrut s-o ţie la Curtea din Viena, împăratul şi împărăteasa, 
dar Matei-vodă Basarab, aflând de istețimea și frumuseţea 
nepoatei, o aduse degrabă la Târgoviște, unde o mărită după 
marele postelnic Constantin Cantacuzino, spre a-şi întări domnia. 

Ci Ilinca nici nu vru s-audă de viaţa de la Curtea domnească. 
După nuntă se mută la ţară, la una din moșiile părintești, unde 
gospodărind, hamică asemenea unei albine, aduse pe lume 
doisprezece copii, din care rămaseră în viață numai jumătate. N- 
avu parte nici de soţ, căci un boier sângeros și năvalnic, anume 
Stroe Leurdeanu, umblând cu pâră și clevetiri la Grigorașcu-vodă, 
trimise arnăuţi de-l uciseră pe marele postelnic. Veniră feciorii 
celui omorât la mine, să dau blestem ucigașului și, ca duhovnic al 
neamului Cantacuzinesc, să cer Atotputernicului să le ajute a se 
răzbuna. 

Cum să mă înțeleg cu ei? Cum să le arăt că învățătura 


Domnului nostru lisus se ridică împotriva omuciderii, ba învaţă 
pe cel lovit să întoarcă și obrazul celălalt? Mă dusei la 
postelniceasă, care mă primi din cerdacul oaselor boierești cu 
această tânguire: 

— Dumnezeu te aduse, prea sfinte, căci iată ce năpastă căzu 
pe capul meu: nu fu de ajuns că-mi pierdui bărbatul! Feciorii s-au 
adunat și au jurat în taină să răzbune cu sânge vărsarea sângelui 
nevinovat! Potolește-i, prea sfinte! Să nu ne pierdem și sufletele 
după ce-l pierdurăm pe bietul mare postelnic Constantin! 

Adunai feciorii Cantacuzini și cu duhul blândeţii, luând 
mărturie și dorința mamei Ilinca, îi sfătuii să nu-și încarce 
cugetele cu un omor, care nu va aduce în viață pe părintele lor, 
marele postelnic. Și le amintii că pedepsele de la Dumnezeu vin 
toate, mai crunte decât își poate închipui mintea omenească. 

Of!... Nu m-au ascultat feciorii și fu o luptă nemaipomenită 
între neamurile Cantacuzinilor, Goleștilor și Bălenilor. Feciorii 
marelui postelnic, prinși, aruncaţi în temniță, scăpară prin 
uneltirile dibace ale mamei Ilinca - și câţiva se duseră la Stambul 
să cumpere domnia. 

Și iar mă pomenii cu mama Ilinca, venind la mine și rugându- 
mă: 

— Prea sfinte, feciorul meu Șerban e acum Voievodul Ţării și 
de nimeni nu mai are nicio teamă în afară de sfinţia ta, 
duhovnicul casei noastre. Grăiește-i și potoleşte-i furiile - căci are 
de gând să ucidă pe toţi dușmanii de odinioară, pe Golești, pe 
Leurdeni, pe Băleni - pe toţi!... 

— Poate ar fi fost mai bine, postelniceasă llinco, să nu fi 
stăruit la Stambul să se urce Șerban în scaunul Ţării Românești. 

— N-am Sstăruit eu, prea sfinte! Mereu le spuneam 
neastâmpăraţilor de feciori: „Măi, nu vă puneţi capul pe butuc fără 
niciun folos! Mai mare câștig, mai multă tihnă și viaţă lungă veți 
avea de veţi rămâne la moșiile părintești, care sunt destul de 
multe... Ce să asculte ei, neascultătorii? Ba ajutară lui Șerban să 


dobândească scaunul Țării. Of! Şi iată-mă, acum, Doamnă Mare, pe 
mine, care nu lăsai în tinerețe pe soțul meu, marele postelnic 
Constantin, să primească domnia la care-l îmbiau boierii...” 

„.Şerban-vodă Cantacuzino se împăcă, după sfatul meu, cu 
dușmanii de odinioară, dar puse gând rău celor patru frați mai 
mici, cărora Doamna Ilinca le lăsă în scris moștenirea moșiilor. 
Domnul își luase partea mai de mult, când se însurase și trăia 
încă marele postelnic. 

Socoteam atunci că Șerban Cantacuzino, luat cu treburile 
domniei și cu celelalte măriri la care visa, are să dea pace fraţilor 
mai mici. Și eu însumi îl îndemnam adesea la asemenea purtare 
creștinească. 

Vodă părea a se fi potolit și cu toții adăstam obștescul sfirșit al 
mamei Ilinca, a cărei vârstă trecuse de șaptezeci de ani. 

x 


Într-o după-amiază de primăvară fusei chemat de Doamna 
Mare la casele ei din Târgoviște, pe când eu o credeam la moșie. 
După îmbrăţișarea creștinească, îmi destăinui, în vreme ce o 
ascultam cu mare uimire: 

— Ajungând la vârsta bătrânețelor, cugetat-am în inima mea 
către bunul Dumnezeu ca să călătoresc la Ierusalim, să mă închin 
acolo sfântului loc și să plâng mulțimea păcatelor mele. 

Și bătrâna postelniceasă, deschizând ușa, chemă înăuntru pe 
cei patru feciori ai ei, pe Iordachi, pe Constantin, pe Mihai și pe 
Matei. li binecuvântă, grăindu-le astfel: 

— Feţii mei, iată, eu sunt gata asupra purcesului, de aceea 
poruncă vă dau și învăţătură ca să urmaţi calea cea dreaptă. Întăi, 
să vă îmbrăcaţi cu frica lui Dumnezeu și să vă iubiţi unul pe altul 
cu dragoste frățească. Al doilea, aleg din mijlocul vostru pe fiul 
meu Constantin ca ispravnic al casei şi avuţiei mele. Al treilea, am 
scris aci diata (testamentul), împărțind între voi satele și moșiile. 
Lui Șerban-vodă, pentru a-și înzestra fetele, i-am mai lăsat un 
rând de moşii, măcar că partea lui de mult și-a luat-o. Şi al 


patrulea, iată, leg cu blestem, de faţă fiind și duhovnicul nostru, 
prea sfântul vlădica Ghedeon, să nu vă aplecaţi auzul la cuvântul 
jupâneselor voastre, cuvinte proaste și vrăjbitoare, care fac 
frațior neviaţă - să nu le îngăduiţi lor a se amesteca în treburile 
voastre. Și, de veţi avea unul împotriva altuia vreo bănuială, voi 
în taină să vă tocmiţi și să vă împăcaţi, îngăduindu-vă unul pe 
altul, ca să nu stricați numele cel bun al neamului nostru. 

Astfel grăi înţeleapta mamă feciorilor ei - și eu fiind de faţă, le 
dădui binecuvântarea și întărirea acelui sfat. 

Dar cine putea bănui că nu dintre cei patru fraţi va izbucni 
zâzania, ci din inima lui Şerban-vodă, neastâmpăratul, nesătulul 
și înveninatul de pofta aurului? 

Trei zile după plecarea postelnicesei, care luase cu sine pe 
feciorul cel mic, Mihai, şi o fată încă nemăritată, Stanca, ca să nu 
fie singură pe drum, primii poruncă de la Șerban-vodă să mă 
înfățișez la spătărie. 

— Au dorește hainul să-mi ia capul? glndii în inima mea, 
urcând treptele caselor domnești. 

Îmbrăţişai pe voievod creştinește, în cerdac, vrând a-l molipsi 
cu iubirea mea. 

Șerban-vodă, galben ca ceara, cu mâna pe hangerul de la brâu, 
merse în spătărie înaintea mea, între seimenii cu săbiile scoase 
care păzeau toate intrările. 

— Prea sfinţite, începu Vodă privindu-mă drept în ochi, fără a 
mă pofti în scaun, am aflat că împotriva bunei cuviinţe preoțești, 
te-ai amestecat în neînțelegerile dintre fraţi, spre a lua partea 
unora împotriva altora. Am mai aflat c-ai ameninţat cu blestem 
pe acei dintre fraţi care nu vor ţine seamă de diata scrisă a mamei 
mele. lată, mie de blestemul popilor care se amestecă în treburile 
lumești nu mi-e teamă - și dacă ţii la capul sfinţiei tale, să-mi 
aduci îndată de la chilie catastiful moșiilor precum și diata 
Doamnei Mari. 

Seimenii îşi loviră săbiile și un fier rece îmi trecu prin șira 


spinării. 

— Măria Ta, răspunsei cu toată cuviința, n-am în chilia mea 
nici catastife, nici diată, căci duhovnic al Cantacuzinilor sunt, iar 
nu notar. E adevărat că fost-am de față la cuvântul de plecare al 
Doamnei Mari și rugămintea ei către feciori să se iubească între 
ei şi să-și păstreze astfel numele cel bun. Am ascultat și 
scrisoarea testamentului cu împărțirea moșiilor, dar acel scris 
nu-l văzui cu ochii și nici nu-mi fu dat în păstrare. Îmi amintesc 
de bunătatea postelnicesei care, împotriva dreptăţii și numai din 
dragoste pentru Măria Ta, îți mai lăsă în diată un rând de moșii, 
care să fie zestre domniţelor Măriei Tale. Mai mult nu știu, de m- 
ai pune la munci ca pe hoţii de cai. 

În această vreme, vistiernicul cu doi oşteni înarmaţi îmi 
sparseră ușa chiliei şi-mi cotrobăiră prin lăzi, prin ceasloave, ba 
îmi cercetară și pereţii, gândind să afle o ascunzătoare. Nu găsiră 
nimic, căci n-aveau ce găsi. 

Șerban-vodă neavând încotro se dete bătut - şi-mi trimise 
vorbă să nu mă supăr de cele întâmplate, ci mai curând să iert 
slăbiciunile omenești, cum se și cuvenea dealtfel din partea unei 
fețe bisericești. 

Atunci îmi veni pentru întâia oară în gând să arunc mitra, 
cârja și patrafirul cusut cu aur și să mă-ntorc în chilioara din 
această mănăstire de pe locul călcat de piciorul Domnului nostru 
lisus Hristos, să-mi găsesc mult râvnita odihnă... Dar îmi zisei că 
de vreme ce Vodă se împăcase, se cuvenea să mă-mpac şi eu. 

Așa mai trecură doi ani pe albia vremii. 

Postelniceasa  bătuse locurile sfinte, se  închinase la 
mormântul Mântuitorului, plânsese pe Golgota, pomenind 
numele morţilor ei dragi - și ne pomenirăm cu ea la Târgoviște, 
sănătoasă și voinică, de părea că va mai trăi o sută de ani. 

Șerban-vodă se arătă bucuros de întoarcerea Doamnei Mari, îi 
ieşi înainte, la poarta cetăţii, călare, înconjurat de un alai măreț 
cu meterhanele. 


Aci făcurăm o rugăciune de bun venit, apoi se împărţiră azime 
și oale cu vin mulţimii, iar Vodă, în genunchi, în praful drumului, 
sărută mâna maică-si Ilinca, surăzătoare în butcă, între Mihai și 
Stanca. 

După care se aşternu ospăț mare în casele domneşti, fiind 
poftiți boieri de seamă, jupânesele și domniţele lui Șerban-vodă, 
care aflaseră mai de mult că vor fi măritate cu ajutorul moșiilor 
bunicii. Ele dănţuiră, ţinându-se de mijloc câte două-două, în 
vreme ce lăutele cântau un dant și contradanţ, adus proaspăt de 
la Viena. 

Bunica Ilinca privi cu mulțumire acest joc tineresc al 
nepoatelor, toate ochioase și cu buzişoare întredeschise - 
amintindu-și că și ea odinioară dănţuise la Viena, dar nu în 
braţele unei surori, ci ale unui hauptmann cu mustăţi bălaie, 
răsucite în sus ca iedera. 

Apoi Doamna Mare își sărută feciorul, nepoatele și lăsând 
fiecăruia ba o cruciuliță, ba un șirag de mătănii de sidef aduse de 
la lerusalim, se ridică să plece. 

— Se poate, bunică, să ne faci una ca asta? scânciră nepoatele, 
înghesuind-o cu dragoste. 

— Ia mai lasă, maică, treburile tale și mai odihnește aici cu 
noi, în Cetatea de scaun! îi zise poruncitor Șerban-vodă. Că cine 
știe câte zile bune ne-a mai lăsat Dumnezeu. 

Dar Doamna Mare nu vru să mai zăbovească. Atunci Vodă, 
luând-o de un braţ, o împinse în iatacul lui, unde împingând 
ivărul, grăi cu glas straniu: 

— De-acum, maică, nu ne mai despărțim! 

După care râse silnic, arătându-și colții. 

De aci încolo începură și nefericirile mele - blestemul lui 
Dumnezeu, slăbiciunea firii, înșelăciunea! 

Bătrânul gemu adânc în sine și închise ochii. 

— Dormi, prea sfinţite, șopti starețul Toma. Să mai prinzi 
nițică putere. Mă întorc iar, pe înserat. 


Spunând acestea, părăsi chilia. 
x 


Vlădica Ghedeon adăstă toată ziua înapoierea starețului şi 
duhovnicului său și pe înserat, când se întoarse din nou, grăi 
către el: 

— artă, fiule, unui nevrednic ca mine, care-ţi risipește 
timpul, bun nepreţuit! Şi acum ascultă urmarea restriștei mele: 

Doamna Mare, bănuind cam ce vrea fiu-său, se așeză într-un 
jilţ, așteptând. 

— Unde e catastiful moșiilor și ce-ai făcut cu diata scrisă 
înainte de hagialâc? Că vlădica s-a jurat că el nu le are. 

Bătrâna tăcu o vreme, apoi dădu răspuns scurt: 

— Nu le are. 

Mai tăcu o dată și răspunse iar: 

— Le am eu. Ascunse. 

Șerban-vodă răcni, se tângui, plânse, ameninţă, arătând 
bătrânei mame nevoia mare ce avea de moşiile părintești, căci 
domnia, care era spre cinstea neamului lor, îl costa mai scump 
decât aducea. Și ce nevoie - spunea Vodă - aveau acei țânci, fraţii 
lui, de averea părintească? Să rămâie la Curte, la slujbe de mare 
cinste, căci n-or muri de foame. 

Dar mama Ilinca, împietrită, cu buzele strânse, privea pe 
fereastră, în grădina unde ciripeau păsărelele, neștiutoare de 
patimele omenești. 

Toată noaptea o ţinu trează, doar-doar va obosi bătrâna, se va 
înmuia și-i va face placul punându-l singur moștenitor. 

A doua zi, în zori, mânios că nu ajunsese la ţintă, veni în chilia 
mea, strigând: 

— Dă fuga, prea sfinţite și întoarce inima mamei către mine 
că altfel nu ştiu ce se va întâmpla. Îi tai capul, şi pe urmă poate să 
mă-nghită şi iadul! 

Mă îmbrăcai degrabă ca să mă înfăţișez Doamnei Mari. O găsii 
plângând cu lacrimi mari cât boaba de struguri. 


După binecuvântare, căzurăm amândoi în genunchi, făcând o 
rugăciune către Maica Precista a tuturor îndurărilor. Și mai 
înainte de a îngăima un cuvânt, mama Ilinca îmi spuse: 

— [nima mi se sfâșie, prea sfinţite, văzând suferinţele fiului 
meu cel mare. Dar ce putere am eu, ca să-i potolesc setea 
neostoită de avuţie? Nu pot jefui ziua-n amiaza mare pe ceilalți 
feciori ai mei și să-i las pe drumuri, numai de dragul unuia! M-ar 
blestema din cer postelnicul Constantin, care ţinea la toţi 
deopotrivă, iar leşul lui, în mormânt, s-ar răsuci ca ars de văpăi 
nevăzute. Du-te, prea sfinţite, și spune Voievodului să-și îndrepte 
privirile nesăţioase aiurea, să-și lase muma și fraţii în pace! 
Mulţumească-se cu moşiile pe care le-am dat fetelor lui și nu 
copiilor mei. Altă nedreptate nu mă rabdă cugetul să mai fac. 

Voievodul, care pândea la ușă, auzise tot. Şi de îndată ce dădu 
cu ochii de mine, zise scrâșnind: 

— N-ai putut îndupleca acea hiară bătrână! Bine, prea 
sfințite. Să așteptăm dară obștescul ei sfârșit. 

Şi porunci Doamnei Mari să-l urmeze la București, unde era 
Scaunul și Divanul de tot anul, dându-i lăcaș de odihnă la capul 
podului ce i se spune al Cilibiului (unde se află astăzi strada 
Sfinţii Apostoli). 

Trei ani mai trăi mama Ilinca, dar nu vru să mai dea ochii cu 
răul ei fecior. Când simţi că i se apropie ceasul, bătrâna adună în 
jur feciorii, nurorile, nepoţii și nepoatele, împărţi odoarele, 
nestematele ce le mai avea și se spovedi. 

— Păcătruit-am, prea sfinţite, că n-am urmat voia lui Şerban 
şi l-am supărat? lată catastiful moșiilor și diata. Ți le încredinţez, 
ca să le împlinească întocmai. Și acum facă-se voia Domnului 

Adormi numaidecât cu un oftat ușor, ca după o zi de muncă 
grea. A fost înmormântată în biserica din Mărgineni, alături de 
marele postelnic Constantin. Erau de față la îngropăciune nu 
numai rudele apropiate, Cantacuzinii și Brâncovenii, dar și boierii 
străini, jupânesele care o cunoscuseră pe răposată și o iubiseră. 


Numai Șerban-vodă lipsea, dus la Târgoviște cu un pașă care 
trebuia să treacă munţii în Transilvania. 

— Aprinde o lumânare, frate stareţ, zise încet moșneagul care 
se spovedea, căci mi-e dragă lumina. 

Starețul Toma aprinse o lumânare de la candelă și ţinând-o în 
mâna dreaptă, ascultă mai departe spovedania vlădicăi Ghedeon: 

Cum află Șerban-vodă de înmormântarea maică-si, mă chemă 
de îndată la Curte. 

— Prea sfinţite, zise, acum nimic nu te mai oprește să treci de 
partea mea, ca să facem dreptatea cerută de nevoile domniei. Mi 
s-a spus că maica ţi-a încredinţat catastiful moșiilor și diata cu 
pecete. Să mi le aduci numaidecăt. 

Rămăsei pe gânduri. Mă frământam nevolnic în sinea mea, 
simțind că eram pe drum de a făptui cea mai mare nelegiuire din 
viaţă. 

— Sau te temi și de morți?... strigă iar Vodă, rânjind. 

Cu duhul blândețţii, cercai să-i arăt că nu avea dreptul să mă 
facă nevrednic de mine și nevrednic de el. 

— Dacă Măria Ta mi-ar încredința o scrisoare de preţ într-un 
ceas de cumpănă, ca s-o duc la împlinire, ce-ai spune dacă aș lăsa- 
o cu ușurință în mâna unui vrăjmaș? 

— N-am vreme de palavre, prea-sfinte, răspunse Vodă, fără a 
lua seama ca de obicei la ceea ce spunea. 

Și, adause, lovind cu palma stângă mânerul gros al jungherului 
de la coapsă: 

— Catastifele! Diata! 

Mă închinai și mă-ndreptai spre ușă. 

— Îndată le vei avea, Măria Ta. 

Şi plecai cu inima ușoară spre chilia mea de la Biserica 
Domnească. 

x 

Voievodul, dacă voia, n-avea decât să rupă diata și să facă 

împărțirea moștenirii după placul inimii sale. Dumnezeu din cer, 


care pe toate le vede, are să vadă și nelegiuirea aceasta. 

Când îi adusei catastiful, îl răsfoi pe îndelete, citind numele 
moșiilor, satelor, pădurilor, viilor, cetelor de ţigani robi - și 
rânjea cu mare mulțumire. Apoi apucând cu mânie diata, o sfâșie 
bucăţele-bucăţele, arzându-le sub ochii mei, la para lumânării. 

— Doamne, de ce mă făcuși părtaș la o asemenea fărădelege? 
gândeam în sinea mea. Of! Cum de rabzi pe acest tâlhar să calce 
în picioare voia din urmă a mamei care l-a purtat la sân şi l-a 
alăptat? 

Vodă se întoarse către mine şi zise: 

— Acum, prea sfinte, să ticluim noi altă diată, care să fie spre 
folosul domniei! Șezi colea! Pune mâna pe pană și scrie ce-ţi voi 
spune... 

Dădui un pas înapoi, îngrozit. 

— Asemenea faptă nu e în puterea mea, Măria Ta! Fie-ţi milă 
de sufletul și bătrâneţile mele! Ia-ţi un grămătic de la cancelarie 
și pune-l să scrie tot ce poftește inima Măriei Tale, iar pe mine 
lasă-mă într-ale mele, căci sunt faţă bisericească, închinată celor 
cerești, departe de cele lumești! 

Vodă rânji sălbatic. Apoi se încruntă, scoase hangerul și-l puse 
pe masă, lângă foaia de hârtie și lângă pecete. 

— Pana ori hangerul! urlă el năprasnic. Alege, prea sfinte, una 
din două! 

Mă cutremurai până-n măruntaie și o ceaţă mi se lăsă pe ochi. 
Când îmi venii în fire ședeam la masă având, fără să știu, pana în 
mână. 

Ghedeon moșneagul se opri, înghiţi în sec și închise ochii, 
scâncind: 

— Frate Toma, ca să ajung la acest păcat fără iertare, la 
plăsmuirea unei cărți mincinoase trăisem mai bine de optzeci de 
ani. Of! Doamne, Dumnezeule, de ce nu m-ai lovit cu unul din 
fulgerele tale? Mai bine pieream de hangerul acelui Vodă 
nesățios, căci și așa multe zile nu mai aveam de trăit și mi-aş fi 


mântuit sufletul pentru vecie! Dar frica, frate Toma, frica 
becisnică de suferință, îmi luase minţile și mă îmbrânci în tagma 
ticăloșilor. Iadul mă va înghiţi, m-auzi? Și îl aştept cu toată 
smoala, diavolii și flăcările sale, ca să ispășesc păcatul de atunci! 

Bătrânul oftă din rărunchi, apoi urmă: 

— Vodă se preumbla în spatele meu şi tot ce-mi spunea el, eu 
scriam, ca fost duhovnic al răposatei postelnicese. Am mai uitat 
din acea scriere, dar ţin minte și acum acele cuvinte ale osândei 
mele, care trebuiau să dea nelegiuitului Vodă moștenirea fraților 
săi. „Fericita Doamnă Ilinca, postelniceasă, fiind aproape de 
moarte și slabă de tot, m-a chemat pe mine de-am scris această 
carte pentru moșiile și avuţiile ce le are. Și mărturie pui pe 
Dumnezeu cum că Doamna cu gura ei m-a învățat să scriu. Iară 
încă aproape n-am fost ca să înțeleg ce zice, fără numai dumnealui 
Constantin spătarul, vorbea cu dumneaei și pe urmă venea la mine 
și-mi zicea: Zice Doamna să scrii cutare și cutare și eu, ce-mi zicea 
dumnealui scriam. lară pentru pecete, nu putea Doamna să 
pecetluiască, ci dumnealui spătarul au luat-o și au pecetluit...” 

Bătrânul se opri iar. Apoi începu a gâfăi. 

Starețul Toma se ridică de la locul său. 

— Nu pleca, frate stareţe, se rugă bătrânul. Încă nu spusei tot. 
lată ce s-a mai întâmplat - pedeapsă dumnezeiască pe capul 
vinovatului. Îndată după furtişagul moştenirii fraţilor săi, pe 
temeiul altei diate și a scrisorii plăsmuite de mine, ca duhovnic al 
Doamnei Ilinca, Vodă Șerban începu a se da în vorbă cu împăratul 
de la Viena, socotind că astfel va scăpa pe totdeauna de 
ameninţarea turcului. Trimise dregători la împărat, care-i duseră 
scrisoarea de supunere a Ţării Românești, iar împăratul, foarte 
mulțumit, pofti pe dregătorii Voievodului Țării Românești la un 
mare ospăț, cu muzică şi bal. 

Aflând $erban-vodă de aceasta, mult se veseli și întinse şi el 
un ospăț la fel, în București, cu boierii și cu neamurile toate. Iar 
celor patru fraţi, pe care-i jefuise de moştenirea părintească, le 


zise dezmierdându-i: 

— Măi fraţilor, pică pe mine să n-aveţi, ci pe răposata noastră 
mamă. Fa ținu la mine mai mult ca la voi. Dar și eu ţin la voi, mai 
mult decât ţineţi voi la mine! Și pentru moşia pe care socotiți 
fiecare că ați pierdut-o, de-o vrea Cel de Sus și bunătatea 
împăratului de la Viena care ne este ocrotitor, vom bate pe turc și 
pe tătar, iar fiecare din voi va dobândi de la mâna mea nu o 
moșie, ci câte o ţară întreagă - cum se cuvine neamului nostru. 

— Paşte murgule iarbă verde! șopti Iordachi, fratele cel mare. 

Și întorcând fața de la fratele hrăpăreţ, se amestecă între 
ceilalți oaspeţi. 

Petrecerea ținu până-n zori. Cântară meterhanelele, pehlivanii 
scoaseră flăcări pe nas și pe gură, jupânesele făcură horă cu 
boierii în jurul mesei lungi, iar Vodă, mâncău și băutor din fire, 
mestecă mereu din fălci, de cu seară până-n zori. 

Când se crăpă de ziuă și petrecerea era încă în toi - Vodă se 
trase în cămările lui. 1 se aplecase de atâta înfulecare? Îi venise 
rău din beție? Nu-şi dădea seama. Trimise după doftorul italian al 
Curţii și după baba Safta, de la cuhnie, care-i descânta adesea de 
deochi Veniră amândoi. Vodă se umflase ca un poloboc și abia 
mai răsufla. Nu trecu mult și își dădu duhul, nespovedit, 
neimpărtășit, fără luminare. 

Când se află de moartea năprasnică a lui Șerban-vodă, 
musafirii se traseră în grabă din sala ospăţului către butcile din 
Curte. 

Doftorul italian, cuprins și el de teamă, trimise după fraţii 
Voievodului răposat. Nu fu găsit nici unul. Cu mult înainte, 
mărturisiră vizitiii, încălecaseră pe câte un telegar și o rupseră de 
fugă, care încotro. Doi dintre ei se zice că nici nu veniseră la 
ospăț, ducându-se ei la vânătoare. 

Dar înţelese toată lumea că Vodă fusese otrăvit de fraţii pe 
care-i nedreptăţise - făcând de râs numele bun al Cantacuzinilor. 

În scaunul Țării Românești se urcă nepotul de soră al lui 


Şerban- vodă Cantacuzino, boierul Constantin Brâncoveanu, spre 
a aduce împăcarea între neamuri. 

Iară eu, netrebnicul, ca să-mi spăl cugetul de nelegiuirea ce 
făp- tuisem din teama de a nu-mi pierde netrebnica viață - mă 
repezii la casele Brâncovenești, dincolo de apa Dâmboviţei și din 
prag, strigai noului Voievod: 

— Măria Ta, nu aştepta din parte-mi să ung cu mir creștetul 
Măriei Tale, la mitropolie. Căci nu sunt vrednic de asemenea 
cinste. Această mână ticăloasă, care toată viaţa a binecuvântat și 
a pus cruci, acum, spre asfinţit, plăsmui o scriere poruncită de 
răposatul Şerban- vodă, ca să-și prade fraţii. Nu fu dorinţa 
Doamnei Ilinca a lăsa feciorii ceilalți fără avere, iar diata care-i 
dezmoștenea a fost ticluită de mâna mea. Fă dreptate copiilor 
Doamnei Ilinca! lar eu mă voi duce la mănăstirea noastră din 
Ierusalim, unde prin rugăciune și spovedanie să-mi dobândesc 
iar pacea sufletului și poate iertarea Celui de Sus! 

Bătrânul tăcu și închise pleoapele, sub care ochii se mai 
zbăteau moale ca două păsăruici rănite. 

Starețul Toma înţelese că venise ceasul izbăvirii. 

Îngenunche, puse lumânarea în mâna muribundului şi se rugă 
încet pentru mântuirea acelui suflet obijduit. 

Moșneagul mai deschise ochii o dată, către miezul nopții. 
Tocmai spre ziuă își dădu duhul. 

Fu înmormântat în biserică, lângă altar. 

Apoi, starețul Toma trimise o scrisoare la București, 
povestind în amănunțime cum se întorsese vlădica Ghedeon la 
mănăstirea de pe locul unde înviase Lazăr, uşurându-și sufletul 
prin spovedania deplină a păcatului său, cum murise și unde 
odihneau acum osemintele celui ce fusese Vlădică al Țării 
Românești, în al șaptesprezecelea veac de la nașterea lui Hristos. 


